Marwari: Bible for 1 Corinthians, 1 John, 1 Peter, 1 Thessalonians, 1 Timothy, 2 Corinthians, 2 John, 2 Peter, 2 Thessalonians, 2 Timothy, 3 John, Acts, Colossians, Ephesians, Galatians, Hebrews, James, John, Jude, Luke, Mark, Matthew, Philemon, Philippians, Revelation, Romans, Titus

Formatted for Translators

©2022 Wycliffe Associates
Released under a Creative Commons Attribution-ShareAlike 4.0 International License.

Bible Text: The English Unlocked Literal Bible (ULB)
©2017 Wycliffe Associates
Available at https://bibleineverylanguage.org/translations
The English Unlocked Literal Bible is based on the unfoldingWord® Literal Text, CC BY-SA 4.0. The original work of the unfoldingWord® Literal Text is available at https://unfoldingword.bible/ult/.
The ULB is licensed under the Creative Commons Attribution-ShareAlike 4.0 International License.

Notes: English ULB Translation Notes
©2017 Wycliffe Associates
Available at https://bibleineverylanguage.org/translations
The English ULB Translation Notes is based on the unfoldingWord translationNotes, under CC BY-SA 4.0. The original unfoldingWord work is available at https://unfoldingword.bible/utn.
The ULB Notes is licensed under the Creative Commons Attribution-ShareAlike 4.0 International License.

To view a copy of the CC BY-SA 4.0 license visit http://creativecommons.org/licenses/by-sa/4.0/

Below is a human-readable summary of (and not a substitute for) the license.
You are free to:

Share — copy and redistribute the material in any medium or format.

Adapt — remix, transform, and build upon the material for any purpose, even commercially.

The licensor cannot revoke these freedoms as long as you follow the license terms.
Under the following conditions:

Attribution — You must attribute the work as follows: "Original work available at https://BibleInEveryLanguage.org." Attribution statements in derivative works should not in any way suggest that we endorse you or your use of this work.

ShareAlike — If you remix, transform, or build upon the material, you must distribute your contributions under the same license as the original.

No additional restrictions — You may not apply legal terms or technological measures that legally restrict others from doing anything the license permits.

Notices:
You do not have to comply with the license for elements of the material in the public domain or where your use is permitted by an applicable exception or limitation.
No warranties are given. The license may not give you all of the permissions necessary for your intended use. For example, other rights such as publicity, privacy, or moral rights may limit how you use the material.

Matthew

Chapter 1

¹۱۔یسُوع مسیح اِبنِ داؤؔد اِبنِ ابرؔہام ری پوتھی۔ ²۲۔ ابرؔہام خاں اضحاؔق پیدا تھیو آݨ اضحاؔق خاں یعقُوب پیدا ھویو آݨ یعقُوب خاں یہودؔا آݨ اُوے را بھائی ھویا۔ ³۳۔ یہوؔدا خاں فارؔص آݨ زارؔح تمؔر خاں پیدا ھویو۔ فارؔص خاں حصروؔن پیدا ھویو آݨ حصروؔن خاں راؔم پیدا ھویو۔⁴۴۔آݨ راؔم خاں عمّیندابؔ پیدا ھویو آݨ عمّیندابؔ خاں نحسون پیدا ھویو آݨ نحسون خاں سلمونؔ پیدا ھویو۔ ⁵۵۔ آݨ سلموؔن خاں بوعزرابؔ خاں پیدا ھویو آݨ بوعزؔ خاں عوبیدؔرُوت خاں پیدا ھویو آݨ عوبید خاں یسّؔی پیدا ھویو۔ ⁶۶۔ آݨ یسّؔی خاں داؤؔد بادشاہ پیدا ھویو۔ آݨ داؤؔد خاں سلیمؔان اُوے لوگائی خاں پیدا ھویو جکوپہلی اُوؔرِیّاہ ری لوگائی ھوتی۔⁷۷۔ آݨ سلیمؔان خاں رحُبعؔام پیدا ھویو آݨ رحُبعؔام خاں اِبیّاؔہ پیدا ھویو آݨ اِبیّاؔہ خاں آسؔا پیدا ھویو۔ ⁸۸۔آݨ آسؔا خاں یہوسفؔط پیدا ھویو آݨ یہوسفؔط خاں یُورؔام پیدا ھویو آݨ یُورؔام خاں عُزِّیاہ پیدا ھویو۔⁹۹۔ آݨ عُزِیّاؔہ خاں یُوتؔام پیدا ھویوآݨ یُوتؔام خاں آخؔز پیدا ھویو آݨ آخؔز خاں حِزقِؔیاہ پیدا ھویو۔ ¹⁰۱۰۔ آݨ حِزقِیؔاہ خاں مُنسؔی پیدا ھویو آݨ مُنسؔی خاں امُوؔن پَیدا ھویو آݨ امُوؔن خاں یُوسیاؔہ پَیدا ھویو۔ ¹¹۱۱۔ آݨ گرفتار ھورو بابؔل جاوݨ رے زمانے میں یُوسیاؔہ خاں یکوُنؔیاہ آݨ اُوے را بھائی پَیدا ھویا۔¹²۱۲۔ آݨ گرفتار ھو را بابؔل جاوݨ خاں بعد یکوُنؔیاہ خاں سیالتؔی ایل پَیدا ھویو آݨ سیالتؔی ایل خاں زَرُبّابُلؔ پَیدا ھویو۔ ¹³۱۳۔ آݨ زَرُبّابُلؔ خاں اَبِہُوؔد پَیدا ھویو آݨ اَبِہُوؔد خاں اِلیؔاقِیم پَیدا ھویو آݨ اِلیؔاقِیم خاں عازوؔر پَیدا ھویو۔ ¹⁴۱۴۔ آݨ عازوؔر خاں صدؔوق پَیدا ھویو آݨ صدؔوق خاں اخیؔم پَیدا ھویو آݨ اخیؔم خاں الیِہُود پَیدا ھویو۔¹⁵۱۵۔ آݨ الیِہُود خاں الیعؔزر پَیدا ھویو آݨ الیعؔزر خاں متُاؔن پَیدا ھویو آݨ متُاؔن خاں یعقوبؔ پَیدا ھویو۔ ¹⁶۱۶۔ آݨ یعقوبؔ خاں یُوسفؔ پیدا ھویو۔ اِے اُوے مریم رو دھݨی ھتو جکے خاں پربھویسوع پَیدا ھویو جکو مسیح کہڑاوئی ہے۔ ¹⁷۱۷۔ خارے پہیڑے (پُشتاں) ابرؔہام خاں داؤؔد تک چوݙھے (14) پہیڑے ہووئے آݨ داؤؔد خاں لے رو گرفتار ھورا بابُلؔ جاوݨ تک چوݙھے (14) پہیڑے ہووئے۔¹⁸۱۸۔ہمیں یسوع مسیح رو جنم ائیاں ہویو کہ جݙے اُوے ری ماں مرؔیم ری منگݨی یُوسفؔ خاں تھی گی تو اُواں رے بھیݪو ہووݨ خاں پہلی اُو پویترآتما ری قدرت خاں گربوتی ہوگی۔ ¹⁹۱۹۔ جݙے اُوے رو دھݨی یُوسفؔ جکو راستباز ھتو آݨ اُوے ناں بدنام کرݨ کونی چاھتوھتو اُوے اُوے ناں چپکے خاں چھوڑ ݙیوݨ رو اِرادو کیو۔²⁰۲۰۔اُو ائیے باتاں ناں خوچتو ہی پیو کہ ایشور رو فرشتو اُوے رے خپنیے میں آرو کہیو اَے یُوسفؔ اِبنِ داؤؔد! آپ ری لُوگائی مرؔیم ناں تیں کوڈھی لے آوݨ خاں نی بہی کیاں کے جکو اُوے رے پیٹ میں ہے اُو پویترآتما ری قدرت خاں ہے۔ ²¹۲۱۔ اُو رو ݙیکرو تھیخے آݨ توں اُوے رو ناں یِسُوؔع راکھے کیاں کے اُو ہی آپ رے منکھاں ناں اُواں رے پاپاں خاں مگتی ݙیخے۔²²۲۲۔اِے خارو کجھ اِے رے خاروں ہویو کہ ایشور جکو سنت ری طرف خاں کہیو تو اُو پورو ہووے کہ۔ ²³۲۳۔ جووہ ہیک کنواری گربوتی ہوخے آݨ ݙیکرو جݨخے آݨ اُوے رو ناں عِمانُواؔیل راکھخے جکے رو مطلب ہے ایشور مھاں بھیݪو ہے۔²⁴۲۴۔جݙھے یُوسفؔ اُونگ خاں اُوٹھی رو اُواں ہی کیو جیکر ایشور رے فرشتے اُوے ناں حُکم ݙھنو تو آݨ آپ ری لُوگائی ناں آپ کوڈھی لے آیو۔ ²⁵۲۵۔ آݨ اُوے ناں نی جاݨیو جتی تک اُوے رو ݙیکرو نی تھیو آݨ اُوے رو ناں یسوع راکھیو۔

Chapter 2

¹۱۔جݙھے یسوع ہیرودیس رے زمانے میں یہوادیہ رے بیت لحم میں جنم لیو۔ او خاں پچھے گݨھاں مجوسی پورب خاں یروشلیم میں اے کہتا ہویا ۔ ²۲۔ کہ یہودیاں رو راجا رو جنم ہویو ہے او کتھے ہے۔ ماھاں پورب میں اؑو رو تاروݙیٹھو ھاں اوئے ناں نمسکار (سلام) کرݨ آیا ھاں۔ ³۳۔ جݙھے ہیرودیس راجا ائے سݨیو تو او آݨ اوے رے بھیݪا یروشلیم را خارا منکھ پریشان (ݙکھیاری) ہویا،⁴۴۔ہیرودیس گھݨݪاں کاہین (عالم) ناں سرداراں آݨ ٻیجا فقیاں ناں بھیݪا کیا۔ آݨ اواں خاں پوچھو مسیح کھتے جنم لیخے۔ ⁵۵۔اؤاں اوے ناں کہیو یہودیہ رے بیت لحم میں کیانکہ اے ہی سنتاں ری معرفت لکھو گیو ہیں ⁶۶۔ یہوادیہ رے حاکماں میں توں کیݙھے بھی چھوٹو کونی کیو جاویں، کیانکہ تیں خاں حکمران (راجا) سردارنخرخےجکومانجی اسرائیل ری نگاہ بانی کرخے۔⁷۷۔ائے رے کرے ہیرودیس مجوخیاں ناں چھپکے خاں اݪاں را اواں (تقیق) تخلی کیکہ او ستارو کئی گھݪی ݙکھائی ݙھنو ہوتو۔ ⁸۸۔ اوے اواں ناں ائے کہے رو بیت لحم بھہر کیا (رونوکیا) اوئے ٻاݪ ری خٻر کرو جݙے ٻاݪ تھناں ملے تو مناں بھی ݙخیلو کہ ھوں بھی اوے ٻاݪ ناں نمسکار کر خگھا۔⁹۹۔ راجا رو آدیس (حکم) سݨ رو پچھے او آپ رے مارگ اوے تارو جکو اواں پورب میں ݙیٹھو تو، او اواں رے اگیا اگیا بہیتو گیو، اوے جگہ جا اوبھو جیتھے چھوٹو ٻاݪ ہوتو۔ ¹⁰۱۰۔ او تارے ناں جو رو ݙاڊھا راضی تھیا۔¹¹۱۱۔او اوے گھر میں گیا اواں اوے ناں آپ ری ماں مریم ری جھوݪی میں ݙیٹھو اواں اوے ناں جھک را نمسکار کیو، اواں آپ را (تحفحہ) کھولیا آݨ خونو (سونو) مر آݨ عطر اٹو ݙنھو۔ ¹²۱۲۔ایشور اواں ناں خپنئیں میں کہیو واپس ہیرودیس کھوڈیا نی جاؤ ائیے رے کرئے ٻجیے مارگ خاں آپ رے مولکھ ݙخیا روانہ تھیو۔¹³۱۳۔جݙھے او روانہ تھیا، پچھے یوسف ناں خپنیے میں ایشور رو فریشتو ݙکھائی ݙھنو، اؤئے ناں کہیو اؤٹھی ٻاݪ آݨ اوے ری ماں ناں مصر ری طرف (پاخے) بھج جا، آݨ اوتھے رہے جتری تک ھوں تھاناں نی کہاں، کیانکہ ہیرودیس ٻاݪ ناں مارݨ رے خاروں کوشش کرئیں پیو، ¹⁴۱۴۔اوئے رات یوسف اٹھیو ٻاݪ آݨ ٻاݪ ری ماں ناں لے رو مصر طرف (پاخے) روانو تھیو۔ ¹⁵۱۵۔اوئے ہیرودیس رے مرݨ تک اوتھے ہی رہو، او بات پوری ہووے جکو ایشور آپ رے خنت ( معارفت) کی تھی، میں آپ رے ݙیکرے ناں مصر خاں ھیلو کریو۔¹⁶16 پچھے ہیرودیس ائے ݙیٹھو کہ مجوخیاں اوے رو مزاق اݙایو ہے تو اؤے ناں گݨھی ریخ آئی اؤے گݨھݪے خاراں چھوٹا ٻاݪاں ناں قتل کروہ ݙھنا۔ جکو بیت لحم میں ھتا۔آݨ اوے علاقے (خطے) رے گݨھاں خاراں ٻاݪاں ناں ٻے ٻے خال یا اے خاں چھوٹاھتا،اوے وقت رے حخاب خاں جکو مجوخیاں اواں ناں کہیو ھتو۔¹⁷۱۷۔پچھے او بات پوری ہوئی جکو یرمیاہ خنت ری معرفت کہی گی تی۔ ¹⁸۱۸۔رامہ میں ھیک (ھیلو) آواز خیݨی ݙھنی روݨوآݨ ماتم کرݨو۔ راخل آپ رے ٻاݪاں رے خاراں روتی ری آݨ تخلی قبول کونی کرتی اے رے کرے کہ او کونی ہے۔¹⁹۱۹۔جݙے ہیرودیس مر گیو۔ جݙے ایشور رے ھیکے فریشتے مصر میں اوے ناں خپنیے میں آیو یوسف خاں کہیو۔ ²⁰۲۰۔ اٹھی ائیے ٻاݪ ناں تے ائیے ری ماں ناں لے رو اسرئیل رے مولکھ رے پاخے ݙیخا جا، اے رے کہ جکو ٻاݪ ری جان لیؤݨ ری خواہش راکتھو ھتو او مر گیورو۔ ²¹۲۱۔ یوسف اٹھیو آݨ ٻاݪ آݨ اوے ری ماں ناں بھیݪی لیی آݨ اسرائیل رے علاقے میں آگیو۔²²۲۲۔پݨ جݙے اوےناں خٻرلگی کہ او ری جگہ تے اوے رو ݙیکرو اَراخلاؤس یہودیہ تے راجائی (بادشائی) کرئیں پیو۔تو او اتھا جاؤݨ خاں ٻہیو،جݙے ایشور اوے ناں خپنیے میں خبردار کیو۔ تو اوے گلیل رے علاقے ناں (میں) روانہ ہو گیو۔ ²³۲۳۔ آݨ ناصرۃ ناں رے ھیکے شہر میں جا رو راہیݨ لاگو، اے بات پوری ھوئی جکو ایشور آپ رے خنتاں (نبیاں) ری معرفت کئی ھتی۔ او ناصری کہݪاخے۔

Chapter 3

¹۱۔ائیے ݙھیاں میں یوحَنا پوترخنان ݙاݨ آݪو یہودیہ رے (بیابان) ریݨ پٹ میں پرچار کر تو او یو آیو آݨ کہوݨ لاگو۔ ²۲۔توٻا کرو کیانکہ آکاخ ری راجائی نیݪی ہے۔ ³۳۔ کیانکہ ائے اوہی ہے جکو رے بارے میں یسعیاہ خنت کہیو ھتو، ریݨ پٹ میں ھیلو کرݨ آݪے ری آواز آوی کہ ایشور رو مارگ تیار کرو، آݨ اوے را مارگ خیدھاکرو۔⁴۴۔ہیݨاں یوحَنا اونٹھ رے ٻاݪاں رو خوٹھ پہریوݪو آݨ آپ رے کݪیاں رے ٻاروں چانٻݪے روگھاٻوٻادھیے رہتو۔ آݨ اوے رو کھادو جنگلی تݙے آݨ جھنگ ری ماکھی ھتی۔ ⁵۵۔اوگھݪی یروشلیم آݨ خارے یہودیہ آݨ دریائے یردن خاراں( گردونواح) رے آخاں پاخاں را منکھ نخر را اوے کوڈھی گیا۔ ⁶۶۔ آݨ آپ رے پاپاں رو اقرار کرتا آݨ دریایِ یردن میں پوتر شنان (خنان) لیتا۔⁷۷۔پݨ ڄڈے اوے گݨݪاں خارا فریسیاں آݨ صدؤقیاں ناں پوتر خنان لاݨ رے خاروں آپ ݙخیا آوتے ݙیٹھا، تو اواں ناں کہیو، اے لونڈ را ݙیکراں (اے سانپ کے بچو) تھاناں کے ݙیخلو ھے کہ آؤݨ آݪے ݙکھ (غضب) خاں بھڄو۔ ⁸۸۔تے توٻاں رے بدلے (موافق) اَجر پاؤ۔ ⁹۹۔ آݨ آپ رے من میں (دل) اِے باتاں نی کہو۔ ابراہام مھارو ٻاپ ہے ائیے رے کرے ھوں تھاناں کہئی وہ کہ ایشور اہݪو خیاݨو ہے کہ اُوپتھراں خاں ابراہام رے خاروں اُولاد پیدا کرخیگی۔¹⁰۱۰۔ پہلی خاں ہی کوہاݪی ٻݨݪاں ری جݪاں تے راکھی گی ری، ایے رے کرے کہ جکو ٻݨ پھݪ کونی لاوتو او ٹکیو (باڈھیو) جاخے آݨ ٻاخݙے میں خاݪیو جاخے۔ ¹¹۱۱۔ھوں تھاناں توٻاں رے خاروں پاݨی خاں پوتر خنان ݙئی وہ پݨ جکو میں خاں لارے (باد) (پچھے) آخے اُو میں خاں موٹو(گھݨو)ہے، ھوں اُوے ری جوتی رو تخمو کھولݪݨ رے ڄیݪوبھی کونی ھوں۔ اُو تھاناں پوترآتماں آݨ ٻاخݙے خاں پوترخنان ݙیخے۔ ¹²۱۲۔ اُوےرو چھڄݪوآݨ کونڈی اُوے رے ہاتھ میں ہے آݨ اُوکݪنک ناں (بھوں) بوخے خاں داہارکر گودام میں جمع کرخے،پݨ بوخے ناں ٻاخݙےخاں خاݪخے آݨ اُوٻاݙے کݙے وی کونی ٻوڄھ خگے۔¹³۱۳۔بھݪے یسوع مسیح گلیل خاں دریائے یردن تے آیو کیانکہ یوحَنا خاں پوترخناں لے۔ ¹⁴۱۴۔پݨ یوحَنا اِے کہے رو اُوے ناں روکیو، کہ مناں تے خاں پوترخنان لاݨ ری ضرورت ہے آݨ تو میں ݙیخاآویں وہ۔ ¹⁵۱۵۔ یسوع اُوے ناں جواب ݙیھنو، آݨ اُوے ناں کہیو ہمیں اِییاں ہوؤݨ ݙئے ائیے گھݪی ہوؤݨ ݙیے کیانکہ اے پھوٹری بات ھے مھیں خاری ایمانداری ناں پوری کرئیاں پچھے یوحَنا ہوؤݨ ݙھنو۔¹⁶۱۶۔ پوترخنان لوتے ہی ڄݙے یسوع پاݨی خاں ٻاہر آیو، تو جویو کہ آکاخ اُؤے رے خاروں کھل گیو، تے اُوے آپ رے ماتھے ایشور ری روح کبوتر ری خیکل میں آوتی ݙیٹھی۔ ¹⁷۱۷۔ جووہ آکاخ خاں آواز آئی اِے مانجو پیارو ݙیکرو ہے۔ ائیے خاں ھوں گھݨݪو راجی ہاں۔

Chapter 4

¹۱۔پچھے آتماں یسوع ناں جھنگ میں لے گی کہ شیطان اوے نہ آزماوے۔ ²۲۔ڄݙے یسوع چاݪیخ ݙیھن آݨ چاݪیخ راتاں رو ورت راکھیو پچھے اُوے ناں بکھ لاگݨ لاگی ³۳۔ازماؤݨ آݪو شیطان اُوے کوڈھی آیو آݨ کہیو، کہ تو ایشور رو ݙیکرو ہے، تو پتھراں ناں کہے تاجے خارو ٻاٹی بݨ جاوے۔ ⁴۴۔ یسوع اوے ناں جواب ݙنھو کہ لکھیوڑو ہے کہ انخان صرف ٻاٹی خاں جیوتو کونی رہتو پݨ ہر اوے بات خاں جکو ایشور رے مھانݙے خاں نخری۔⁵۵۔ پچھے شیطان یسوع ناں پویتر شہر لے گیو آؐݨ بھگتی گھر رے ماتھے ابھیجاݨ رو کہیو۔ ⁶۶۔جے توں ایشور رو ݙیکرو ہیں تو آپ چھت خاں ہیتھو کھر۔ کیانکہ اے لکھیوڑو ہے کہ او آپ رے ݙوتاں (فرشتاں) ناں حکم ݙیخے کہ او تاجی حفاظت کرخے۔ آؐݨ تناں آپ رے ہاتھاں تے کھݨیخے۔ کیانکہ تاجے پگاں ناں پتھراں خاں تھُݙو نی لاگے۔⁷۷۔یسوع اوے ناں کہیو ہے توں آپ رے ایشور ناں نی آزما۔ ⁸۸۔پچھے شیطان یسوع ناں اونچی جگہ ماتھے لے گیو آݨ پورے جُگ (جگت) ری راجائی بتائی ۔اݨ اوے ری شان مان بتائی۔ ⁹۹۔ آݨ اوے ناں کہیو، کہ جے توں مانجے اگ جھکیخ تو اے شان مان تناں ہوں ݙئیخ ری۔¹⁰۱۰۔ پچھے یسوع اوے ناں کہیو، توں صرف ایشور ری پوجا آݨ بھگتی کر۔ ¹¹۱۱۔پچھے شیطان اوے خاں بوہو گیو۔ آݨ فرشتہ (ݙوت ) اوے ری خیوا کرݨ لاگا۔¹²۱۲۔ پچھے جݙے یسوع ناں خٻر لاگی کہ یوحنا ناں حکومت جھالیورو تو یسوع گلیل میں پاچھو گیو۔ ¹³۱۳۔ آݨ ناصرۃ خاں کفرنحوم گیو۔ آݨ اُتھے رہیو۔ جکو گلیل رے سمندر کوڈھیا ہتو۔ جکو ذبلون آݨ نفتالی رے علاقے میں ہے۔¹⁴۱۴۔ اے ائیے خارو ہوؤ کہ اے بات خیچی ہووے کہ جکو یسعیاہ سنت رے وسیلے کہیو گیو ہتو او پورو ھئیے۔ ¹⁵۱۵۔ذبولون آݨ نفتالی ری دھرتی یردن دریاہ رے پارسمندر رے پاخے گلیل رے غیرقوماں۔ ¹⁶۱۶۔ جکے منکھ اندھارے میں ٻیٹھاتا خاراں (تمام) گھݨو اوجاڑو (نور) ݙیٹھو، آݨ او منکھ جکو آپ رے علاقے میں مرݨ تے ٻیٹھا ہے اُوئاں تے اوجاڑو(نور) چمکیو۔¹⁷17 اوے ݙن خاں یسوع پرچار کرݨ شروع کیو، کہ تھاں ٻہیا کرو کیانکہ ایشور ری راجائی نیݪی آوݨ آݪی ہے۔¹⁸۱۸۔جاں ہی او گلیل رے سمندر رے کنارے گیو، تو اوے ٻہیاں بھائیاں نا ݙیتھا۔ شمعون جکوپطرس کہووی آݨ اوے رو بھائی اندریاس جکو سمندر میں جاݪ ناکھتا پیا کیانکے او موھݨاں ہتا۔ ¹⁹۱۹۔یسوع اوئاں ناں کہوکہ تھیں مانجے لارے آؤتوہوں تھاناں آدم گیر بݨائخ۔ ²⁰۲۰۔اوواں جھٹ میں آپ را جاݪ چھوڑیا آݨ یسوع رے لارے بوہا۔²¹۲۱۔جاں ہی یسوع اتھوں خاں جاؤݨ لاگو، اوے ٻہیاں بھائیاں زبری رے ݙیکرے یعقوب آݨ اُوے رو بھائی یوحنا ناں ݙیھٹو۔ او آپ رے ٻاپ بھیݪا ٻیڑی میں ہتا،آݨ آپ را جاݪ ٹھیک کرتا پیا یسوع اوئاں ناں ہیلو کیو۔ ²²۲۲۔ آݨ اوئاں جھٹ میں (جلدی میں) آپ ری ٻیڑی آݨ آپ رے ٻاپ ناں چھوڑرو یسوع رے لارے ٻوہا۔²³۲۳۔یسوع گلیل رے خارے علاقے میں جاتو اوئاں رے بھگتی گھراں میں تعلیم ݙیتوآݨ ایشور ری راجائی ری خوشی ری خٻر رو پرچارکرتوآݨ منکھان ناں ہر بیماری خاں (بھلاں) خاجو خورو کرتو ہتو۔ ²⁴۲۴۔سوریہ رے خارے علاقے میں اوے ری خٻر کھنڈ گی، آݨ منکھ ہربیماراں نا اوے کوڈھی لے آیا، جکے بھونتاں میں پھاتھوڑا مرگھی آݪا آݨ فالج آݪا ہتا۔ یسوع اوئاں ناں (شفا ݙنی) خاجا خورا کیا۔ ²⁵۲۵۔گلیل،دُکپلس،یروشلیم،یہودیہ آݨ یردن رے پار خاں (تمام) گݨھے خاں گݨھا منکھ اوے رے لارے بوہو۔

Chapter 5

¹۱۔ڄݙے پربھو یسوع گݨھے منکھاں رو رش ݙیٹھو تو او (پہاڑ) جبل تے چھڑھ گیوجݙے او اوتھے بیخ گیو تو اوے را چیلا اوے کوڈھیا آیا۔ ²۲۔او آپ رو مُکھ کھولو آݨ اوئاں ناں تعلیم (سٻدھ) ݙیوݨ لاگو، اوے کہیو۔ ³۳۔دھن ہے او منکھ جکو دل را غریب ہے کیانکہ او آکاش ری راجائی اوئاں ری ہے۔ ⁴۴۔ دھن ہے او منکھ جکوݙیکھیاہے کیانکہ او سُکھ میں ہوخے۔⁵۵۔ دھن ہے او منکھ جکو نیماݨو ہے کیانکہ اودھرتی را وارث ہوخے۔ ⁶۶۔دھنہے اوجکو بھلائی را بوکھیا آݨ ترخیا ہے کیانکہ او انند پاخے۔ ⁷۷۔دھن ہے او جکو ترخوند ہے اوے ماتھے ݙایا کی جاخے۔ ⁸۸۔ دھن ہے او جکو اچھے دل را ہے کیانکہ او ایشور ناں جوخے۔⁹۹۔ دھن ہےاوجکوٻیڑوڑا ناں ٹھاوی کیانکہ ایشور را ݙیکرا کہلاخے۔ ¹⁰۱۰۔ دھن ہے او جکو بھلائی ری وجہ خاں ختایا گیا کیانکہ آکاش ری راجائی اوئاں ری ہے۔¹¹۱۱۔ دھن تھیں ہو جکومہارے خاطر تھاناں بے عزیت کرئں تے تھاناں ختاوی آݨ ہر ھیک بری باتاں تھارے باروکہیں آݨ کوڑا ݙوھو تھاناں تے لگاوی۔ ¹²۱۲۔ راضی آݨ خوشی ہوے کیانکہ آکاش ماتھے تھارے پگا کݨھو اجر (ثواب) (پھل) (دھرم) کیانکہ ائیے پگا منکھ سنتاں نا وی ستایوہتو، جکو تھاں خاں پہلی ہوتا۔¹³۱۳۔تھیں دھرتی رو لوݨ ہو جے لوݨ رو مزو جاتورہے تو کئی چیزخاں نمکین کیو جاخے؟ او کیݙھے ہی خراب لوݨ استعمال کونی ہوتو خواے اوے لوݨ نا ٻاہر ناکھیو جاوے، جکو منکھاں رے پگاں رے نیچاں لیتاڑیو جاخے۔ ¹⁴۱۴۔ تھیں جگت رو ݙیو ہو او شہر جکو پہاڑ تے بخایو گیو ہے لوکایو کونی جا سگتو۔¹⁵۱۵۔ نی لوک بتی ٻاݪ ری اوے ناں اوݙھی رے نیچاں راکھی، بتی ٻاݪ آݪھیے میں راکھی ائیے پگا کے گھر میں اُجاݪو ہوئے۔ ¹⁶۱۶۔ تھیں آپ رو اُجاݪو منکھاں رے خامے چمکاؤ،تاکہ تھارا بھلا اعمال جو را تھارے اوے ٻاپ ری بݙائی کرے جکو آکاش ماتھے ہے۔¹⁷۱۷۔اے نی خوچیا کہ ہوں سریعت(دھرم) آݨ سنتاں رے کتاباں ناں ختم کرݨ آیوہاں ہوں اوواں ناں ختم کونی اُوے ناں پورو کرݨ آیو ھاں۔ ¹⁸۱۸۔ ہوں تھاں ناں خیچی کہیں جیتی تک آکاش تے دھرتی تݪ نی جاوے سریعت (دھرم) رو ھیک وی نقطو آݨ شوشہ توریت خاں ٹݪ کونی خگتو، جیتری تک او پورونی ہوجاوے۔¹⁹۱۹۔ائیے پگا جو کوئی حکماں میں خاں کوئی وی گھٹ کرخے تے اییڑی پرچار کرخے آخر او ایشور ری راجائی میں نیچ کہلاخے، آݨ جکو ایشور آدیشاں (حکماں) ری پیرؤائی کرخے تے اوے ری پرچار کرخے او ایشور ری راجائی میں موٹو ہوخے۔ ²⁰۲۰۔ہوں تھاناں کہیں وہ کے جیتی تک تھاری بھلائی فریسیاں رے گرواں (علما) ری بھلائی خاں گݨھی نی ہوے اوتی تک آکاش ری راجائی میں کونی آخیگو²¹۲۱۔ تھیں سݨ چکا ہو کے پرانے وقت (ٹائم) میں کہیو گیوں ہے کہ تیھں قتل نی کرو جکو قتل کرخے او انصاف رے پگا عدلت کچاری میں جاخے۔ ²²۲۲۔ آݨ ہوں تھاناں کہیں او جو کوئی آپ رے بھائی خاں ریخایو ڑو ہے۔ او عدلت رے گٹھ میں ہوخے، آݨ جو کوئی آپ رے بھائی ناں کہے کے اے نکمومنکھ ہے او ہی عدلت میں ہوخے آݨ جکو آپ رے بھائی ناں بےوقوف سمجھے اونرگ رے باخݙھے رو مقرارہے۔²³۲۳۔ تو خجݪئیے تے بیخ بھاوی بدھاوے آݨ تنا یاد آوے کے مہارے بھائی ناں میں ریخایوڑو ہے ²⁴۲۴۔ اورے دل میں ڈوکھ ہے۔ تو آپ ری بھاوی خجݪیئے ناں اوتھے ہی چھوڑ ݙے آݨ پہلی جا آپ رے بھائی ناں مناہ پہلی صلاح کر پچھے آپ ری بھاوی بدھار²⁵۲۵۔ جکو ہی آپ رے الزام (ݙوھو) لگاوݨ آݪے ناں راضی کرے جݙے توں عدلت رے گٹھ میں جاوے تو مارگ میں ہی اوے ناں مناہ اے نی ہوئے کے او تنا نیات میں نیا گروکڈھے جاوے آݨ تنا نیات (عدلت) رے حوالے کرے نیات تنا ݙوھو لگا تنا قیدخانے میں ناکھے۔ ²⁶۲۶۔ہوں تھاناں سچی کہیں توں اوتھے خاں کڈے ہی ٻاہر کونی آخگو، جیتی تک توں اوے ری ٻاٹی پاݨی نی چک آوے۔²⁷۲۷۔ تھیں سݨ اوبھاہو کہیو گیو ہے زنا (بھوگ) نی کریا۔ ²⁸۲۸۔ہوں تھاناں کہیں وہ جکو کوئی پرائی ناری ناں برے خیال (حوس) خاں جوخے او آپ رے دل (من) میں برائی (بھوگ) کر چکوہے۔²⁹۲۹۔جے تھاری خاجھڑی آنکھ تھارے پگا تھوڑے رو زیرذہ وی تو تھیں اوے ناں آپ رے بدن خاں کاڈھ ناکھو تھارے پگا اے ٹھیک ہے کیناں کے تھارے بدن خاں ھیک ہی حیخوکاڈھہو جاوخے اے نی ہوئے کہ تھارو خارو بدن نرگ میں نی جاوے۔ ³⁰۳۰۔جے تھارو خاجیڑی ہاتھ خاتمے رو خبب بیݨرے تو اوے ناں آپ بدن خاں الگ کر ݙے کنیاں کے اے تھارے پگا بھلائی ہے تھارو بدن خاں او حیخو نیارو کرݙھینو جاوخے۔³¹۳۱۔ اے ہی کہیو گیوتو جکو آپ ری لوگائی (ناری) چھوڑے (طلاق) آݨ طلاقنامے کاگݙ لکھوݙے۔ ³²۳۲۔ پݨ ہوں تھاناں کہیں جکو کوئی آپ ری لوگائی (ناری) غیر مرد رے بھوگ (برائی) خاں خوا کئی ٻیجی وجہ خاں (طلاق) چھوڑخے تو او اوے خاں (برائی بھوگ) زنا کراخے، آݨ جکو اوے خاں باد میں بیاہ کرخے او وی اوے خاں زنا کریئی۔³³۳۳۔تھیں بار بار سݨ چکا ہو پراݨے ٹائم (وقت) میں اوواں خاں کہیو گیو تو کے تھیں کوڑو خانخ (دیج) نی ݙیا۔ ³⁴۳۴۔پݨ ہوں تھاناں کہیں وہ کےکوڑی دیج (خایخ) نی کھایا نی آکاش ری ، نی دھرتی ری، کنیاں کے اے ایشور رے ³⁵۳۵۔ پگ ری چوکی ہے نی یروشیلم ری کیناں کے او موٹے راجا رو شہر ہے۔³⁶۳۶۔ نی آپ رے شہر ری دیج (خایخ) ݙیا، کنیاں کے تھیں آپ رے ھیکے ٻاݪ ناں وی چیٹو یا کاݪو کونی کر خگتا۔ ³⁷۳۷۔ پر ھاں تھارے باتاں ہاں ری جگہ ہاں ناں ری جگہ ںاں ہووے ایے خاں ذیادو ہر بات برائی ہے۔³⁸۳۸۔تھیں سݨ چکا ہوکہیو گیو تو کے آنکھ رے بدلے آنکھ ݙانت رے بدلے ݙانت ۔ ³⁹۳۹۔ پݨ ہوں تھاناں کہیں کے برائی رے بدلے برائی نی کرو ایے بدلے جو کوئی تھاناں تھارے گال ماتھے چماٹ مارے تو تھیں ٻیجوڑو گال وی اورے آگھوکر ݙو۔⁴⁰۴۰۔جے کوئی تھاناں پنچایت (عدالت) میں لے جاوے آݨ تھارو (قیمض) چوݪو اتاوے تو چوݪو بھی ݙے ݙو۔ ⁴¹۴۱۔ جے کوئی تھاناں ھیک میل (کوخ) لے جاوݨ تے مجبور کرے تو اورے بھیݪوٻیے میل (کوخ) تک جاؤ۔ ⁴²۴۲۔ جکووی تیں خاں مانگیں اوے ناں ݙے ݙو آݨ جکو تیں خاں اودھار مانگے اوے خاں مانݙو نی موڑ۔⁴³۴۳۔ تھیں اے وی سݨ چکا ہو کے آپ رے پاڑے سری خاں پریم راکھو آݨ آپ رے دشمن نفرت۔ ⁴⁴۴۴۔پݨ ہوں تھاناں اے کہیں کے تھیں آپ رے دشمناں کاں پریم کرو آݨ اوے رے پگا پراتھنا کرو جکو تھاناں تے وی وے۔ ⁴⁵۴۵۔ تاکہ تھیں ٻاپ را ݙیکرا کہلاو جکو آکاش تے ہے کنیاں کے او آپ رو خورج بھلے آݨ برے تے برابر چمکاوی آݨ او نیا کرݨ آݪہ آݨ بے نیا ماتھے برابر مہیں (بارش) برخاوی۔⁴⁶۴۶۔ جے تھیں اواں خاں پریم کرای تو تھاناں کیڑو (دھرم) ہوخے(صلہ) کی چونگی (محصول)(ٹیکس) لیوݨ آݪہ وی تو اییاں کرای؟ ⁴⁷۴۷۔جے تھیں صرف آپ رے ہی بھائیاں خاں پریم کرای تو ٻیجاں خاں گݨھو کونی کرتا، اییاں تو غیر قوماں وی کرای۔ ⁴⁸۴۸۔ ایے خاروں تھاناں کامل ہووݨ چاہجے، جہاں تھارو آکاشی پتا کامل ھے۔

Chapter 6

¹۱۔ خبردار آپ ری بھلائی را کام منکھاں ناں بتاؤݨ رے خاروں نی کرو، نی تو ائیے رو تھاناں ایشور ری طرف خاں جکو آکاش ماتھے ہے کوئی صلوکونی ملے۔ ²۲۔ اگر تھیں خرات کرو تو ڈھول باجا نی بجواؤ جاں ریا کار بھگتی گھراں میں آݨ گھٹیاں میں کرئں، کیانکہ منکھ اُوئاں ری تعریف کرے۔ ہوں تھاناں سچ کہیں کہ اُوئاں آپ رواجر لیو رو۔³۳۔پݨ جݙے توں خرات کرے جکو تاجو کھاٻڑی ہاتھ کرے تو خاجڑی ہاتھ ناں خٻرنی لاگے۔ ⁴۴۔ائیے خاروخرات لُک میں ݙنی جاوے پچھے تھاروایشور پتاجکو لُک میں ہے تھاناں جووئی پیو، اوہ تھاناں صلو ݙیخے۔⁵۵۔ آݨ جݙے تھیں دعا کرو تو ٻجے قوماں جیڑھا نی بݨو،کیانکہ او بھگتی گھراں میں آݨ گھٹیاں رے کنڈاں ماتھے ابھیج را دعا کرݨ پخند کرئی۔ کہ منکھ اُوئاں ناں جووے ہوں تھاناں خچی کہیں کہ اُوئاں آپرو اجر لیئو رو۔ ⁶۶۔ پݨ جݙے تھیں دعا کرو، تو آپری چھپری میں جاؤ، در بند کرو آݨ آپرے ٻاپ خاں دعا کرو جکو لُک میں ہے۔ پچھے تھارو ٻاپ جکو لُک میں جووئی پیو، تھاناں صلوݙیخے۔ ⁷۷۔ آݨ جݙے تھیں دعا تو غیر قوماں آݪی کار ہیکی بات ناں گھڑی گھڑی نی کہو۔ کیانکہ اُوئاں ری خوچ ہے کہ گھݨے ٻولݨ خاں اُوئاں ری خݨی جاخے۔⁸۸۔ائیے خاروں اُوئاں جیڑھا نی بݨو،کیانکہ تھارو ایشور پتا تھارے مانگݨ خاں پہلی جاݨی کہ تھاناں کہڑی کہڑی چیزاں ری ضرورت ہے۔ ⁹۹۔ائیے خاروں ایئاں دعا کی کرو، اے مھارا خورگی پتا تو جکو آکاش ماتھے ہے تاجو ناں پویتر مانیو(منیو) جاوے، ¹⁰۱۰۔تاجو راج آوے، تاجی مرجی جاں آکاش ماتھے پوری ہوئی،دھرتی ماتھے پوری ہوئے،¹¹۱۱۔مھاری روض ری باٹی آج مھاناں ݙے، ¹²۱۲۔ جاں مھیں آپرے قرض آݪاں ناں معاف کرئیں توں مھارا قرض مھاناں معاف کر، ¹³۱۳۔مھاناں آزمائش میں نی پڑݨ ݙے، پݨ برائی خاں بچا۔¹⁴۱۴۔ کیانکہ جاں تھیں آپرے قصور آݪاں ناں معاف کرخو۔ تو تھارو آکاشی پتا بھی تھاناں معاف کرخے۔ ¹⁵۱۵۔ پݨ اگر تھیں اُوئاں را قصور معاف نی کرخو تو تھارو آکاشی پتا تھارا قصور کونی معاف کرے۔¹⁶۱۶۔ ائیے خاں پچھے جݙے تھیں ورت راکھو تو ریاکاراں آݪی کار آپری خورت ناں اُداس نی بݨاؤ۔ کیانکہ او آپری خورت ناں بگاڑئی۔ کیانکہ منکھ اُوئاں ناں ورت راکھݨ آݪا جاݨے۔ ھوں تھاناں خچی کہیں کہ اُوئاں آپ رو اجر اتھے پا چکا۔ ¹⁷۱۷۔پݨ جݙے تھیں ورت راکھوتو آپرے ماتھے میں تیل مار آݨ مہانݙو دھوئو۔ ¹⁸۱۸۔ کیانکہ منکھ نی، پݨ تاجو پتا تنا لُک میں جووئی پیو، تنا صلو ݙیخے۔¹⁹۱۹۔ دھرتی ماتھے آپرو دھن بھیݪو نی کرو، جتھے کیڑا آݨ زنگ خراب کرئی آݨ جتھے چور چوری کر جاوی را۔ ²⁰۲۰۔ ائیے خارو آپ رو مال آکاش ماتھے بھیݪو کرو جتھے نی زنگ خراب کرے نی کیڑا کھاوے آݨ جتھے چوروی چوری کونی کر خگتو۔ ²¹۲۱۔ کیانکہ جتھے تاجو دھن ہے اُوتھے تاجو من وی لاگو ریخے۔²²۲۲۔ آنکھ بدن رو ݙیئو ہے ائیے رے خارو اگر تھاری آنکھ خہی ہے تو تھارو خارو بدن اجاݪے خاں بھریوڑو ہے ۔ ²³۲۳۔ پݨ تھاری آنکھ گندی ہے تو تھارو خارو بدن اندھارے خاں بھریوڑوہے۔ ائیے رے خارو جے اوجاݪونتھاں رے بھیتر ہے اصل میں اندھارو ہی ہے تو اُو اندھارو کیترو گھݨوہے۔ ²⁴۲۴۔ کوئی وی ٻہیاں مالکاں ری سیوا کونی کرخگتو۔ جاں او ہیکے خاں نفرت کرخے، آݨ ٻجے خاں پریم ، آݨ جاں تو اُوہیکے رے بھیݪوریہخے آݨ ٻجے خاں پاخو کرخے۔ تھیں دھن آݨ ایشور ٻہیاں ری سیوا کونی کر خگتا۔²⁵۲۵۔ ائیے رے خاروہوں تھاناں کہیں کہ آپ رے جیوݨ ری فکر نی کرو، کہ تھیں کی کھاخو یا کی پیخو، آݨ آپ رے بدن رے بارے میں کہ تھیں کی پہرخو۔ کیانکہ او کھادھے خاں ودھ کونی؟ آݨ بدن گابھاں خاں؟ ²⁶۲۶۔ہوا میں پکھیاں ناں جووہ! نی او باوئی نی باڈھی آݨ نی گودام میں بھیݪو کرئی۔ پݨ تھارو آکاشی پتا اُوئاں ناں کھادھو ݙئی۔ کی تھارو قدر اُوئاں خاں گھݨوں کونی؟²⁷۲۷۔ آݨ تھاں میں کُݨ آپری فکر خاں آپرے جیوݨ رو ہیک پل بدھا خگھی؟ ²⁸۲۸۔ آݨ تھیں آپ رے گابھاں رے خارو کیاں پریشان ہو؟ پھخلاں میں نرگس رے پھولاں رے بارے میں خوچو ۔ اوکِکربدھئی پیا۔ نی تو اوکام کرئی۔ آݨ نی اُو گابھا بݨاوَئی۔ ²⁹۲۹۔ پݨ ہوں تھاناں کہیں پیو کہ سلیمان باچھا آپری شان مان میں ائیاں جیڑآ گابھا کونی پہرتوہتو۔³⁰۳۰۔اگر ایشور پدھر رے گاھ ناں جکو آج ہے آݨ خوارے تندور میں خاڑیو جاخے۔ ایڑی پوخاگ پہراوئی۔ اے گھٹ وشواس آراں تھاناں کیاں کونی پہراوے۔ ³¹۳۱۔ کیانکہ پریشان ہُورا اے نی کہو، کہ مھیں کی کھاخاں؟ یا کی پی خاں؟ یا کی پہرخاں؟³²۳۲۔ کیانکہ ائیاں خارے چیزاں ری فکر میں غیر قوماں رہی۔ آݨ تھارو آکاشی پتا جاݨئی کہ تھاناں آئیاں خارے چیزاں ری ضرورت ہے۔ ³³۳۳۔ پݨ پہلی ایشور ری راجائی آݨ اُوے ری خچائی ناں لابھو، تو اے خارے چیزاں تھاناں ݙے جاخے ³⁴۳۴۔ائیے رے خارو، خوارے ری فکرنی کرو ۔ کیانکہ خوارے ری رو ݙینھں آپ ری فکر آپ کرخے۔ ہر ݙہنھں رے خارو اُوے رو آپرو فکر گھݨو ہے۔

Chapter 7

¹۱۔ عیب جوئی نی کرو کیانکہ تھاری بھی عیب جوئی کونی کی جاوے۔ ²۲۔ کیانکہ جاں تھیں عیب جوئی کرئی، ائیاں تھاری وی عیب جوئی کی جاخے۔ آݨ جکے ٹھہاں خاں تھیں بھرخو اُوے ٹھہاں خاں تھارے خاروں بھریو جاخے۔³۳۔تھیں آپرے بھائی ری آنکھ میں پیوڑے لکِھ نا جووئی، پݨ تھیں آپری آنکھ میں پیوڑے پنجر تے غور کونی کرتا؟ ⁴۴۔ تھاں آپرے بھائی کنکݨ کہے خگے، آ ہوں تاجی آنکھ میں پیوڑے ککِھ ناں کاڈھاں۔ جݙےتھاری آپری آنکھ میں پنجر پیو ہے۔ ⁵۵۔اے ریاکار، پہلی آپری آنکھ خاں پنجر کاڈھ، پچھے توں اُوے ناں جکو تاجے بھائی رے آنکھ میں ہے کاڈھ خگھیخ۔⁶6۔ پویتر چیز(شے) (بخت) کتاں ناں متے (نی) ݙؤ۔ آݨ آپرا موتی خویراں رے اِگ میں نی ناکھو، آݨ نی تو وہ اُواں رے پگا رے ہیٹا لتاڑے پچھے مُٹرتے اُو تھاں ناں پھاڑ تے ٹوٹا ٹوٹا کرخے را،⁷۷۔ مانگو تو تھاناں ݙھنو جاخے ، جوخو تو لابھخے، کھڑکھاخو، تو تھارے خاروں کھولیو جاخے۔ ⁸۸۔ کیانکہ ہر ہیک جکو مانگخے، اوے ناں جڑی ، اُو جکو لابھئی، اُوے ناں ملی آݨ جکو کوئی کھڑکاوی، اُوے رے خاروں کھولیو جاخے۔ ⁹۹۔ کی تھاں میں خاں اھیڑو کوئی منکھ ہے کہ اُوے رو ݙیکرو پاݨی مانگے تو او اُوے ناں پھتر ݙے۔؟ ¹⁰۱۰۔ آݨ جݙے اُو مچھی مانگے تو اُوے ناں لنڈ (باخینگ) ݙے؟¹¹۱۱۔ ائیے خاروں کہ تھیں جکو کہ بُرا ہو تے آپری اولاد ناں بھلے چیزاں ݙوݨ جاݨیں، ائیے رے خاروں تھارو آکاشی پتا اُوے ناں بھلے چیزاں ݙیخے، جکو اُوے خاں مانگخے؟ ¹²۱۲۔ ائیے رے خاروں جکو باتاں تھیں پہاوی کہ لوک (ماݨیخ ) تھاں خاں کرئے، تھیں وی اُواں خاں اُواں ہی کرو، کیانکہ توریت آݨ سنت ری یہی تعلیم (سبق ہے ۔¹³۱۳۔خوڑے در خاں بڑو کیانکہ اُوہی کھولو در ہے۔ آݨ کھولو مارگ جکو تباہی (بربادی)موت رے پاخے لے جاوی۔ گݨناں اہڑا منکھ ہے جکو ائیے مارگ میں جاوی۔ ¹⁴۱۴۔ پݨ خوڑو در آݨ ݙکھیو مارگ جکو خرگاپُور میں جاوی۔ تمام گٹ منکھ ہے جکو اُوے ناں جو لابھئی۔¹⁵۱۵۔اُوے کوڑے سنتاں خاں ہوشیار رہو، اُواں خاں جکو رڈھاں رے لباس (روپ) میں تھاں کوڈھی آوی، پݨ اُو اصل میں پھاڑ کھاؤݨ آرا نہار ہے۔ ¹⁶۱۶۔ تھیں اُواں رے پھݪ خاں اُواں نا اُوݪکھ خورا۔ کی منکھ پھٹ ککریاں خاں انگور آݨ کنڈیراں خاں انجیر پٹئی؟ ¹⁷۱۷۔ اِئیاں، ہیک بھلو بݨ بھلو پھݪ ݙئی۔ پݨ بُرو بݨ بُرو پھݪ ݙئی۔¹⁸۱۸۔ ہیک بھلو بݨ بُرو پھݪ کونی ݙے خگتو، آݨ بُرو بݨ بھلو پھݪ کونی ݙے خگتو۔ ¹⁹۱۹۔ ہربݨ جکو بھلو پھݪ کونی ݙیتو اُو باڈھیو کاوی آݨ باخݙے میں خاڑیو جاوی۔ ²⁰۲۰۔تو پچھے تھیں اُواں ناں اُواں رے لچھݨاں خاں اُوݪکھ خو۔²¹۲۱۔ اُو خارا منکھ جکو مناں ایشور ایشور کہی اُواں میں خارا ایشور ری راجائی میں کونی جاوے پݨ صرف اُو جاوخے جکو مانجے ٻاپ ری مرضی تے بہوی اُو جکو آکاش تے ہے۔ ²²۲۲۔ اُوے ݙینھں گھݨاں منکھ مناں اے ایشور اے ایشور کہخے۔ کی مھاں تاجے ناں ری گواہی کونی ݙنی؟ آݨ تاجے ناں خاں بھوتاں ںاں کونی کاڈھیا؟ آݨ تاجے ناں خاں موٹا موٹا کام کونی کریا؟ ²³۲۳۔ آݨ پچھے ہوں اوئاں ناں خاراں رے خامھو کہیخ کہ ہوں تھاناں کݙے بھیکونی اوݪکھتو۔ اے بُراں میں الگ ہو جاؤرا۔²⁴۲۴۔ ائیے رے خاروں جکو مانجے باتاں خݨئی آݨ اُوے تے عمل کرئی او اُوے خیاݨے منکھ آری کار ہوخے جکے آپروگھر پھترتے ٹھاہوئی۔ ²⁵۲۵۔میھ بوخیو، طوفان آیا، جانکھے آئے آݨ اُوے گھرخاں لاگے( ٹکریے) پݨ اُو گھر نی کھریا۔ کیانکہ اُو پھتر ماتھے بݨیوگیوتو۔²⁶۲۶۔ پݨ جکو مانجے باتاں خݨئی آݨ اُوے تے عمل کونی کرتو اُو اُوے بے عقل (بےسمجھ) منکھ آݪی کار ہے جکو آپرا گھر بیݪو تے ٹھاہوی۔ ²⁷۲۷۔میھ برخیو، طوفان آیا، جانکے آئے آݨ اُوے گھرخاں لاگے آݨ اُو کھریو، آݨ برباد ہوگیو۔²⁸۲۸۔ائیاں ہوئو جݙے یسوع آپری تعلیم ݙیؤݨ بند کی تو سارا منکھ اُوے رے باتاں خاں حیران ہتا۔ ²⁹۲۹۔ کیانکہ اُو اُواں ناں فقیہاں آݪی کار نی پرا اختیار راکھݨ آݪے آری کار تعلیم ݙیتو ہتو۔

Chapter 8

¹۱۔ جݙے یسوع پہاڑ(ٹکر) خاں اُتریو، موٹو ماݨخاں رو ٹوݪواُویرے لاریوں ھتو۔ ²۲۔ آݨ جوؤ ہیک کوڑھی آیو یسوع رے اگیا جُھک (نوگڑیو) آݨ کہیو، مالک جیکݙے توں چاہویں تو مناں آچھو کرخگھیں۔ ³۳۔ یسوع مسیح ہاتھ بدھا رو اُوے ناں ہاتھ لگایو آݨ کہیو،ً ھوں چاہویں ، کہ توں بھلاں تھی جا، جلدی ہی (بیگوہی) اُوآپرے کوڑھ خاں اچھوتھی گیو۔⁴4۔ یسوع اُوے ناں کہیو،ً ائیے رے بارے میں کہی ماݨخ ناں نی کہئے۔ آپرو مارگ جھال آݨ آپرے آپ ناں بھگت (سنت) ناں جواݪ آݨ چہڑاوا چہڑا جاں کہ موسی' سنت حُکم ݙنھوہے ائیے رے خاروں کے اُواں رے خاروں شاہدی ھوئے۔⁵۵۔جݙے یسوع کفرنحوم میں بیݪو تو ہیک خوبیدار اُوے کوڈھیاں آیو۔ ⁶۶۔مالک مانجو نوکر فالج رو ماریو ڑیوگھر میں خوتو پیو ہے ݙاڈھی ݙوکھن میں ہے۔ ⁷۷۔ یسوع اُوے ناں کہیو، ھوں آئیخ آݨ اُوئے ناں بھلاں کریئخ۔⁸۸۔ خوبیدار جواب ݙنھو آݨ کہیو،ً مالک ھوں ائیے لائق کونی کہ تو مانجے گھر ری چھت رے ھہٹھیاں آویں۔ چھڑو کہہ ہی ݙی، تو بھی مانجو نوکر بھلاں تھی خے رو۔ ⁹۹۔ کیاں کے ھوں ہی اختیاررے ھٹیھیاں ھاں۔ آݨ خپائی بھی مانجے ھیٹھیاں ھے۔ ھوں اُواں میں ہیکے ناں ہی کہاں کہ جا، تو اُو جاویرو، آݨ ٻجے ناں کہاں کہ آ تو اُوآوی رو، آݨ ھوں آپ رے نوکر خاں کہاں ائیاں کر تو کرئی رو۔ ¹⁰۱۰۔جݙے یسوع ائیے خوݨیو تو اُو ݙاڈھو حیران تھیو، آݨ جکواُورے لاروں آتا تا اُواں ناں کہیو،ً ھوں تھاناں خچی کہیں کے میں اسرائیل میں اھیݪو وسواش کتھے کونی ݙٹھو،(جویو)¹¹۱۱۔ ھوں تھاناں کہیں گھݨاں اوگھݨ آݨ آتھوݨ خاں آخے آݨ ایشور ری راجائی میں ابراہام،اضحاق آݨ یقعوب رے بھیݪا بچݪخے۔ ¹²۱۲۔ پر راجائی را ݙکرا گُگھ اندھارے میں ناکھیا جاخے جتھے روؤݨ آݨ ݙانتا رو پیخݨ ھوخے۔ ¹³۱۳۔یسوع خوبیدار خاں کہیو،ً ہمیں جا، جہڑو تاجو وسواش ھے اُواں ہی تاجے خاروں ویے۔ آݨ اُوے رو نوکراُوہی گھڑی بیماری خاں چھوٹ کارو پا گیو۔¹⁴۱۴۔جݙے یسوع پطرس رے گھر میں آیو، تو اُوے پطرس ری خاخو ناں ًتاٍ میں (بخار) پیوݪی جوئی۔ ¹⁵۱۵۔ یسوع اُورے ہاتھ ناں ہاتھ لگایو آݨ اُوے رو ًتاٍ جاتو رہیو۔¹⁶۱۶۔ جݙے آتھݨ (شام) تھی تو ماݨخ گھݨاں بھونتاں آݪاں ماݨخاں ناں یسوع کوڈھیاں لایا، اُوے ہیکے ہی شٻدھ خاں آتماواں ناں ( بھونتاں) کاڈ بھجایا، آݨ خاراں ماݨخاں ناں جکو بیمار ھتا بھلاں کریا۔ ¹⁷۱۷۔ ایئی خاروں اُو خاراں کجھ پورو تھیو جکو یسعیاہ سنت ری طرف خاں کہیو گیو ھتو،ً کہ اُوے آپ مھاری بیماری آݨ ݙوکھاں ناںآپ رے ماتھےلے لھنا۔¹⁸۱۸۔جݙے یسوع ماݨخاں رے ٹوݪےناں آپرے ٻاہریوں جویا تو گلیل رے خمندر رے ٻجوڑے کندھے رے پار جاؤݨ رو کہیو۔ ¹⁹۱۹۔ پچھے ہیک فقیہ اُوے کوڈھیا آیو آݨ کہیو،ً اے استاد جتھے بھی جائخ ھوں تاجے لاروں جائخ (بہیخ)۔ تاجے باتاں ناں منئخ۔ ²⁰۲۰۔ یسوع اُوے خاں کہیو۔ لونکڑیاں رے تو کھݙاں وئی، آݨ آکاشی پکھیاں را تو ڄاݪیا، پر (ابن آدم) ایشور رے ݙیکرے رے خاروں تو ماتھو لُکاؤݨ ری جگہ کونی۔²¹۲۱۔ہیکے ٻجے چیلے اُوے ناں کہیو، مالک مناں موکل ݙی، کہ پہلی ھوں آپرے ٻاپ ناں ٻورآؤں۔ ²²۲۲۔پر یسوع اُوے ناں کہیو، مانجے لاروں آ آݨ موؤڑاں ناں اُواں را آپرا موؤڑا ٻورݨ ݙیو۔²³۲۳۔جݙے یسوع ہیکی ٻیݪی میں چڑھیو، تو اُوے را چیلاں بھی اُوے رے لاریوں ٻیڑی میں چڑھیا۔ ²⁴۲۴۔ آݨ جوؤ سمندر میں ہیک ݙاڈھی جانکھ آئی آݨ چھولیاں ٻیڑی ناں بݪا لھنو، پریسوع خوتو پیو تو۔ ²⁵۲۵۔ چیلاں اُوے رے کوڈھیا آرا اُوے ناں اٹھاݨیو آݨ کہیو، اے مالک مھاناں بچا مھیں مریا جاویں!²⁶۲۶۔یسوع اُواں ناں کہیو، تھیں کیاں ٻہی؟ اے تھوڑے بھروخے آݪاں؟ پچھے اُواٹھیو جانکھ ناں دیݪکو ݙھنوآݨ جانکھ رُکی ری، ²⁷۲۷۔اے ماݨئخ ݙاڈھا حران تھیا آݨ کہیݨ لاگا،ً اے کہݪے قیخم رو ماݨخ ھے۔ کہ بیئرو آݨ سمندر بھی ائیے رو حُکم منئ۔²⁸۲۸۔ جݙے یسوع (اُوے پار)ٻجے پاخے گدرِؔینِیاں رے ملک میں آیو تو آ ماݨخجکو بھونتاں رے قبضے میں ھتا اُوے ناں ملیا،(خہیٹیا) اُو قبراں خاں باہر آتا پیا آݨ ݙاڈھا ٻہیاݪݨ آݪا آݨ نقصان کرݨ آݪا ھتا آݨ ائیے رے خاروں کوئی بھی مارگ اوتھ خاں کونی ٹرپ تو ھتو۔ ²⁹۲۹۔ آݨ جوؤ کہ اُو ݙاڈھے زور خاں چیخاں کرݨ لاگا، آݨ کہݨ لاگا اے ایشور را ݙیکرا مھاور تیں خاں کی واختو، کی توں مھاناں مقرر کریوڑے وقت خاں پہلی ݙکھاؤݨ آیو ہے³⁰۳۰۔آݨ اُتھے خوہراں رو ہیک دھݨ چرتو پیوجکو اُواں خاں گھݨو پروکونی ھتو۔ ³¹۳۱۔آݨ بھونت یسوع خاں منت کرݨ لاگا آݨ کہݨ لاگا جیکݙھں توں مھاںاں کاڈھیخ تو مھاناں ائیاں خوہراں رے دھݨ جاؤݨ ݙے۔ (گھات را) ³²۳۲۔ یسوع اُواں ناں کہیو، جاؤ ! نخر جاؤ،ً اُو بھونت خوہراں میں گیا آݨ جوؤ خارا دھݨ خودھا پہاڑ خاں بھج را سمندر میں کھریا آݨ پاݨی میں ٻُݙ گیا³³۳۳۔ اُو ماݨخ جکو خوہر چراتا ھتا بھج گیا۔ آݨ جݙے اُو شہر میں گیا تو اُواں خارو کجھ ݙخل چھوڑیو۔ خاص کر اُواں ماݨخاں رے بارے میں جکو بھونتاں رے ھاتھاں میں ھتا۔ ³⁴۳۴۔ آݨ جوؤخارو شہر یسوع ناں خیݨݨ رے خاروں آ نخریو۔ جݙے اُواں اُوے ناں جویو توً اویری منت کرئی کہ اُو اُواں رے علاقے خاں جاوے رو۔

Chapter 9

¹۱۔پھربھو یسوع ٻیڑی میں ٻخ رو ڈھنڈ پار کر ری آپرے شہر میں آیو۔ ²۲۔ آݨ جوؤ اُو ہیک لولہے پانگڑے ناں ماچے تے کھݨ رو پربھو یسوع کوڈھی لایا پربھو یسوع اُواں رو بخواخ جو رو کہیو ݙکرا خوشی منا کیانکہ تاجا پاپ معاف ہویا۔³۳۔ جوؤ کئنک فقہیاں ہیک ٻیجے خاں کہݨ لاگاً، اے منکھ جکھ ماری ⁴۴۔پربھویسوع اُواں رے خیالات (سوچ) جاݨ را، آݨ کہیو تھیں آپ رے من میں گندی خوچ کیاں خوچی پیا؟ ⁵۵۔خانجو کی ہے اے کاہݨ کے تانجا پاپ معاف ہوا۔ ےا اے کاہݨ کہ اوٹھی بہے پھیر؟ ⁶۶۔ پݨ اے رے خاروں کہ تھیں اُوݪکھ خگو کہ پربھو یسوع کوڈھی دھرتی تے منکھاں را پاپ معاف کرݨ رو حق ہے۔ پربھو یسوع لولہل پانگڑے ناں کہیو، اُوٹھی آپ رو ماچو کھݨ آپ رے گھرے جا۔⁷۷۔پچھے اُو منکھ اُوٹھی رو آپ رے گھرے گیو۔ ⁸۸۔جݙے عوام اے جویو روݨ گوݨ میں پیا، آݨ ایشور ری ٻݙئی کی۔ جکے منکھاں ناں اہڑو حق ݙھنو ہے ۔ ⁹۹۔ جیکر ہی پربھویسوع اُوتھوں لگھیو تو اُوے ہیک منکھ جویو جکے رو ناں متی سنت ہتو، جکو چونگی تے ٻٹھو ہتو، پربھو یسوع اُوے ناں کہیو، کہ مانجے لارے ٻہے متی سنت اُوتھی رو پربھو یسوع رے لارے بہݨ لاگو۔¹⁰۱۰۔جیکر پربھو یسوع ٻاٹی کھاؤݨ رے کرے گھر میں بڑیو تو جوؤ گھݨا خارا چونگی لیوݨ آرا آݨ منکھ بھی پربھویسوع آݨ اُوے رے چیلاں رے بھیڑا ٻاٹی کھاؤݨ رے خاروں آیا۔ ¹¹۱۱۔ جݙے فریسیاں جویو تو پربھویسوع رے چیلاں خاں کہیو،تھارو استاد چونگی لیؤݨ آراں آݨ پاپیاں بھیڑو کیاں کھاوی؟¹²۱۲۔جݙے پربھو یسوع اے خݨیو تو اُوے کہیو، جکو منکھ خاجا خورا ہے اُواں ناں حُکم ری لوڑ کونی۔ صرف اُواں ناں جکو بیمار ہے۔ ¹³۱۳۔تھاناں کھپئی کہ جارا ایے رو مطلب خیکھو، کہ مناں کرپا بھلی لاگی نی کہ چڑاوا، کیانکہ ہوں بخواخیاں ناں توٻہاں کراوݨ کونی آیو۔ پݨ پاپیاں رے خاروں آیو ھاں۔¹⁴۱۴۔ پچھے یوحنا را چیلا پربھو یسوع کوڈھی آیا آݨ کہیو، کہ مھیں آݨ فریسی خدا ئیں اکاخݨو راکھں پر تاجا چیلا اکاخݨو کونی راکھتا؟ ¹⁵۱۵۔ پربھو یسوع اُواں ناں کہیو، جتئ تئیں بِیݙ جان میں ہے جان ناں دلگیر ہووݨ ری لوڑ کونی۔ پراُو ݙنھی آخے جݙے بِینݙ جانیاں خاں پرو کیو جاخے،اُوےݙنھی اُو گھڑی اُو ورت راخے۔¹⁶16 پݨ کوئی بھی منکھ نوئیں گابھے ناں پراݨے گابھے ری کاری کونی لگا تو، کیانکہ اُو پیوند لگاؤݨ خاں کھیچج رو پراݨو گابھو بیگو پھاٹخے رو،¹⁷17 آݨ نی ہی منکھ نیوئی مے پراݨے مٹیاں میں گاتئیں جیکݙے اُو ایئیاں کرئی تو پراݨے مٹٖے پھاٹئی رے آݨ مے ڈھڑئی ری، اے رے کرے نوی مے نوئے مٹیاں میں بھرئ،ً تو مے آݨ مٹے ٻہنے بیچیے رہے،(خلامت ریخے¹⁸۱۸۔ جݙے پربھو یسوع اے باتاں کہے ریو ہتو تو ہیک بݙرو آیو آݨ پربھو یسوع رے اگیا نوڑو(جھک)رو کہیو،کہ مانجی ݙکری انجاں ہیݨاں موئی ہے، تو حال رو اُوے تے ہاتھ راکھ تو اُو جیوتی ہوخے ری، ¹⁹۱۹۔ پچھے پربھو یسوع آپ رے چیلاں خمیت اُٹھی رو اُوے بݙیرے بھیڑو بہیو۔²⁰۲۰۔ جوؤ ہیک لُوگائی جکے ناں ٻارا برخاں خاں لوہی بہتو ہتو، یسوع رے لارے آ ری اُوے ری پوخاگ رو پلو چُھؤیو، ²¹۲۱۔کیانکہ اُو آپ رے جی کہتی پیی کہ جے صرف اُوے ری پوخاگ ہی ہوں چُھؤخ ری تو بھی ہوں ٹہیک ہویخری۔ ²²۲۲۔ پربھویسوع پھر رو اُوے ناں جویوآݨ کہیو، ݙکری حوصلو راکھ، تاجے ایمان ہی تناں بھلاں کر ݙھنی۔ بس اُو لُوگائی اُوے گھڑی بھلاں تھی گیی۔²³۲۳۔ جݙےپربھو یسوع بݙیرے رے گھرے پگو تو اُوے رے گھر آراں رو رؤݨ جویو۔ ²⁴۲۴۔ تو اُوے کہیو ہیٹ جاؤ رو نی کیانکہ چھوکری مؤی کونی بلکہ خوتی پیئ ہے، تو اُو پربھو یسوع تے گجر کرݨ آݨ ہخݨ لاگا۔²⁵۲۵۔ جݙے عوام نہ ٻاہر کاڈھی آݨ آپ گھرمیں بیݪ گیو، آݨ اُوے تے ہاتھ راکھیو تو چھوکری اُٹھی ابھیجی۔ ²⁶۲۶۔ایئے پرچے ری خٻر اُوے خارے علاقے میں گھݨی خنڈ گی۔²⁷۲۷۔ جݙے پربھو یسوع اُوتھ خاں ٹپیو تو ٻے اندھا منکھ پربھو یسوع رےلارے ہیلا کرتا آݨ رڑے کرتا ہویا اے پربھویسوع مھاں تے کرپا کر۔ ²⁸۲۸۔جݙے پربھسوع گھر میں آیو تو ٻے اندھا منکھ پربھو یسوع کوڈھی آیا۔ پربھو یسوع اندھا ناں کہیو، کی تھیں بخواخ راکھئی کہ ہوں ایئیاں کر خگئیں؟ً اندھا بڑتی ݙھنی " ہاں " ایشور"²⁹۲۹۔ پچھے پربھویسوع اندھا رے آنکھیاں تے ہاتھ راکھ کہیو، تھارے بخواخ ری وجہ خاں تھارے کرے ہوؤےً۔ ³⁰۳۰۔آݨ اُواں رے آنکھیں کُھل گیئے۔ پربھویسوع اُواں ناں کہیو، ایے پرچے ری باتاں کہیئں ناں نی کریا۔ ³¹۳۱۔ جݙے اُوٻہیں ٻاہر گیا آݨ ائیے پرچے ری خٻر خارے علاقے میں کھنڈا چھوڑی۔³²۳۲۔ جیکر ہی اُو ٻہیں منکھ جاتا ؤا جوؤ ہیک گونگو منکھ جکے میں بھونت ہتا پربھویسوع کوڈھی لایا۔ ³³۳۳۔جݙے پربھویسوع اُوے منکھ را بھونت کاڈھیا تو اُو گونگو منکھ ٻولݨ لاگو، عوام ائیے پرچے ناں جورو آݨ گُݨ میں پڑگیا، آݨ کہیݨ لاگا، کہ اٰیڑو مہاں اسرائیل میں پہلی کونی جویو۔ ³⁴۳۴۔ پݨ فریسی اے کہیݨ لاگا، کہ بھونتاں رے بݙٰرے ری مدد خاں اُو بھونت کاڈھئی۔³⁵۳۵۔ پربھو یسوع گھݨے شہراں آݨ گاؤاں میں گیو۔ پربھویسوع اُواں رے بھگتی آری جگہ میں بھگتی کراؤݨ لاگو، آݨ آکاش ری بادشاہی ری پرچار کرݨ لاگو، آݨ ہربیماری خاں خاجا کرݨ لاگو۔ ³⁶۳۶۔ پربھویسوع عوام ناں جو ری، اُوے ناں ترس آیو کیانکہ پربھویسوع اُواں ناں ݙکھ میں بے دل کونی جو خگتو ہتو۔ آݨ اُوائیاں ہتا جیکر دھنار خاں بغیر رڈھاں ۔³⁷۳۷۔ پربھویسوع آپرے چیلاں ناں کہیو،کہ فصل گھݨی ہے پر مزدور تھوڑا ہے۔ ³⁸۳۸۔ائیے رے کرے فصل رے مالک خاں پراتھنا کرو کہ اُو مزدور بہیر کرے۔

Chapter 10

¹1۔ پربھو یسوع آپ رے ٻارھاں چیلاں ناں ھیلو کریو آݨ اُواں ناں بھونتاں آݨ خارے بیماریاں آݨ مرضاں تے اختیار ݙنہو کہ اُواں ناں کاڈھے۔²۲۔ اُواں ٻارھاں چیلاں را ناں اے ہے شعمون(جکے ناں اُو پطرس وی کہوتو) آݨ اندریاس،زبدی رو ݙیکرو، یعقوب آݨ اُوے رو بھائی یوحنا، ³۳۔فلیس آݨ برتلمائی، توما آݨ متی چونگی لیؤݨ آݪو۔ ⁴۴۔حلفی رو ݙیکرو یعقوب آݨ تدی، شمعون کنانی آݨ یہودہ اسکریوتی، جکے اُوے ناں جھلوایو ھتو۔⁵۵۔ اُواں ٻارھاں ناں پربھویسوع بہیرکریا۔ اُوے اُواں ناں خمجھا رو کہیو! کہ ایڑی جگہ نی جایا جتھے غیرقوماں آݨ خامریاں رے کہی پاڑے میں نی ٻڑیا۔ ⁶۶۔ائیاں خاں ٹاݪ اسرائیل رے گمیجوݪے بھڈاں کوڈھی جایا۔ ⁷۷۔ جݙے تھیں جاؤ تو اے پرچارکریا کہ آکاش ری راجائی نیݪی ہے۔⁸۸۔ بیماراں ناں بلاں کریا، مؤڑاں ناں جیوتا کریا، کوڑھیاں ناں کوڑھ خاں آچھا کریا، آݨ بھونتاں ناں کاڈھیا، تھاں موکھت میں لی ہے مومکھت میں ݙیئا۔ ⁹۹۔آپرے تھیلاں میں خونو، چاندی یا پتݪ نی لے جایا۔ ¹⁰۱۰۔ آپرے سفر رے خاروں خامان نی لے جایا، نی گابھا،جتّی یا ݙنڈی، کیانکہ مزدورآپری ٻاٹی رو حقدار ہے۔¹¹۱۱۔ جکے شہر یا پاڑے میں جاؤ تو جویا کہ کݨ قابل ہے جتی تک پاچھا نی جاؤ تھیں اتھے رہیا۔ ¹²۱۲۔جݙے تھیں گھر میں بڑو تو (سلامتی) خیرخیریت (ری دعا) مانگو۔ ¹³۱۳۔ جے گھرائیے لائق ہے تو تھاری خیرخیریت اُواں تے ھوئے، جے اُوے لائق کونی توتھاری خیرخیریت پاچھی تھاں نی آوخے ری۔¹⁴۱۴۔آݨ جکو تھاناں قبول کونی کرتا، آݨ تھارے شٻدھ ناں کونی خݨتا تو اُوے گھر یا شہر خاں ٻاہرنخرݨ ری گھڑی آپرے پگاں ری مٹی چھنٹکیا ری۔ ¹⁵۱۵۔ ھوں تھاں خاں کہ عدالت رے ڈھن اُوے شہر آݪی کرسُوؔدم آݨ عمُوؔرہ رے علاقے رے حال خاں گھݨوبے کابھو ھوخے۔¹⁶۱۶۔ جوؤ ھوں تھاناں رڈھاں ناں نہاراں میں بہیر کرئی وہ۔ پر تھیں لُنڈ (سانپ) آݪی کر ہوشیار آݨ کبوتر آݪی کر بھݪا(بے آزار) بݨو۔ ¹⁷۱۷۔منکھں تے نظر راکھو، اُو تھاناں عدالتاں میں لے جاخے آݨ بھگتی گھرمیں کوڑا مارخے۔ ¹⁸۱۸۔ آݨ تھیں مانجی خاطرراجاواں آݨ نیات (صدرعدالت) کوڈھی لایا جاخو تاکہ اُواں رے آݨ ٻجے قوماں رے خاروں گواہی ہووئے۔¹⁹۱۹۔ پݨ جݙے اُو تھاناں جھلواوے تو گھٻرایا نی کہ ککر آݨ کی ٻولخاں، جکو کہیوݨوھے اُوے گھڑی کہیوجاخے۔ ²⁰۲۰۔ اے تھیں ٻولݨ آݪا کونی ہووہ، پݨ تھاں میں اے آکاشی پتا رو روح تھاں میں ٻولخے۔²¹۲۱۔ بھائی بھائی ناں مراؤݨ رے خاروں ٻندھاخے، آݨ ٻاپ آپ رے ݙیکرے ناں۔ اولاد آپ رے ٻاپ رے خلاف ہوخے آݨ اُواں ری موت رو خبب بݨخے۔ ²²۲۲۔پر کوئی مانجے ناں خاں تھاں خاں نفرت کرخے پݨ جکو یہ ناں آکھر تک خہخے بچایو جاخے۔ ²³۲۳۔ جݙے اُوتھاناں ائیے شہر میں تنگ کرے تو ٻجے میں جایا، ھوں تھاناں خچ کہیں کہ اسرائیل رے خارے شہراں میں کونی جاؤ تے، (ابن آدم) منکھ جایو آخے رو۔²⁴۲۴۔ چیلو آپ رے گرو خاں موٹو کونی، نوکر آپ رے مالک خاں۔ ²⁵۲۵۔ چیلے رے خاروں کہیوڑو ھے اُو آپرے گرو آݪی کر ہوئے، آݨ نوکر آپ رے مالک آݪی کر بݨے۔ جݙے اُواں گھر رے دھݨی(مالک) بعلزٻول کہیو تو گھر رے ٻیجا منکھاں ناں یہ خاں گھݨو کیاں کونی۔²⁶۲۶۔ائیے خاروں ائیاں خاں نی گھٻرایا، کیانکہ ایڑو کوئی کونی جکو لکیؤݪو ݙخیجے نی،آݨ کوئی کونی جکو لکیوݪوھے پر اُوݪکھیو نی جاوے۔ ²⁷۲۷۔ جکوھوں تھاناں اندھارے میں کہیں ، تھیں اُو اجاݪے ݙخلو، آݨ تھیں آپ رے کاناں میں ہوݪیا خاں خوݨیی گھراں ری چھت تے پرچار کرو۔²⁸۲۸۔ اُواں خاں نی ٻہیوجکو جسم ناں ماری اُو یہ قابل کونی کے آتما ناں مارے، ائے خارواُوے خاں ٻہیو جکو جسم آݨ آتما ٻہیاں2 ناں مار خگئی (ختم کر خگئی) ²⁹۲۹۔کی ٻے چڑکے ٹکّے رے کونی بکتے؟ پݨ اُواں میں خاں ہیک وی پتا ری مرضی خاں ٹاݪ دھرتی تے کونی کھرے۔ ³⁰۳۰۔ اتری تک کے تھارے ماتھے را باݪ بھی گݨیوڑا ھے۔ ³¹۳۱۔ تھاری قدر توگھݨے چڑکیاں خاں گھݨی (زیادہ) ھے۔³²۳۲۔ ائیے رے خاروں جکو منکھاں رے آگی مانجو اقرار کرئی ھوں وی اُوے رو پتا رے آگی مانجواقرار کریخ جکو آکاش (آسمان) میں ھے۔ ³³۳۳۔پݨ جکو منکھں رے خامھومانجو انکار کرئی ھوں وی پتا رے آگی اُوے رو انکار کریخ جکو آکاش تے ھے۔³⁴۳۴۔ اے نی خچو کہ ھوں دھرتی تے شانتی کرݨ آیوھاں پݨ تلوار چلاؤݨ رے خاروں۔ ³⁵۳۵۔ ھوں منکھاں ناں اُوے رے پتا خاں آݨ ݙیکری ناں ماں رے خلاف آݨ بوہاری ناں اُوے ری خاخو رے خلاف کرݨ آیوھاں۔ ³⁶۳۶۔ منکھاں را دخمݨ اُوے رے گھر آݪا ھوخے۔³⁷۳۷۔ جکو آپ رے مات پتا خاں گھݨو پریم کرئی اُو ماجو کونی آݨ جکو ݙیکرے آݨ ݙیکری خاں گھݨو پریم کرئی اُو ماجو کونی۔ ³⁸۳۸۔آں جکو آپرا ݙکھ (صلیب) اُکھݨ مانجے لارے کونی آوتو اُو ماجو کونی۔ ³⁹۳۹۔ جکو جیؤݨ چاوہی اُو آپ ری جاں گماخے پݨ جکو مانجے خاروں آپ رو جیؤݨ ݙئی اُو آپ رو جیؤݨ پاخے۔⁴⁰۴۰۔ جکو تھاناں منئی اُو مناں منئی آݨ جکو منا منئی اُو مانجے بہیر کرݨ آݪے ناں منئی۔ ⁴¹۴۱۔ جکو سنت(نبی) ناں منئی ائیہے رے خاروں کہ اُو سنت ھے، تے اُو سنت رو پھݪ (اجر) پاخے، جکو خچے منکھ ناں منئی کیانکہ اُو خچو ہے تو اُو خچے منکھ رو پھݪ پاخے⁴²42 آݨ جکو ائیاں چھوٹا میں خاں کہی ناں چیلو خمجھ ہیک گلاخ پاݨی پیاݪخے ھوں تھاناں خچی کہیں کہ اُو آپ رو پھݪ کونی گماوئے۔

Chapter 11

¹۱۔ تے ائیاں تھیو کہ جݙے پربھویسوع آپ رے ٻاراں چیلاں ناں خمجھا چیکو۔ پچھے اُو اتھ خاں ٻجے شہراں میں بھگتی ری پرچار کرݨ رے خروں بہو۔ ²۲۔ھہڑآں یوحنا جݙے قید کانے میں مسیح رے پرچاں رے بارے میں میں خݨیو، تو اُوے آپ رے چیلاں رے ہاتھ خاں ہیک خنݙے خو بہیر کیو۔ ³۳۔ آݨ اُوے ناں کہیو، کی توں ہی ہیں جکو آؤݨ آݪو ہوتو۔ یا مھیں کہئی ٻیجے رو مارگ جوواں ۔⁴۴۔ پربھویسوع اُواں ناں بڑتی ݙھنی تے کہیو، جاؤ آݨ یوحنا ناں خٻر ݙو، جکو تھیں جووی تے خݨوڑیں پیا۔ ⁵۵۔اندھا جووی پیا، لولاھا بہئی واہ، کوڑھی بھلاں کیا جاوی، ٻوڑا منکھ کاںاں خاں خوݨی پیا، مؤوڑا جیوتا کیا جاوی، آݨ لوڑ آڑاں رے لوڑاں پورے کیے جاؤی۔ ⁶۶۔تے دھن اُو ھے جکو منجے کارݨ خاں تھوڑو نی کھاوے۔⁷۷۔ جݙے اے منکھ آپ رے مارگ خاں بیوا جاتا، تو پربھویسوع یوحنا ری عام ناں کہݨ لاگو، تھیں بر (بیابان) میں کی جووؐ گیاتا۔ کی ہوا خاں ہلتوڑا کنڈیراں ناں۔ ⁸۸۔پݨ تھیں کی جووݨ گیاتا، ہیک منکھ بھلے خاں بھلا گابھا پہریوڑا؟ خچیلی جکو منکھ بھلے خاں بھلا گابھا پہرھی اُو باچھاواں رے محل میں رھی۔⁹۹۔ پݨ تھیں کی جووݨ گیاتا، کی ہیک سنت نہ؟ ہاں، ہوں تھاں خاں کہئی پیو، ہیک سنت خاں بھی وھدیک۔ ¹⁰۱۰۔ اے اُوے اُو ہی ہے جکے رے بارے میں لکھوڑو ہے جوؤ تھارے خاروں ہوں ہیک سنت بہیر کرئیں پیو۔ تھارے خاروں مارگ بݨاوخے۔¹¹۱۱۔ ہوں تھاںاں خاں خچی کہیں پیو، جترا بھی لُوگائی خاں جنم لیواُواں میں خاں کوئٰی بھی ایڑو کونی جکو یوحنا پویترخنان ݙیؤݨ آݪے خاں ودیک ہووئے۔ پݨ آکاش ری راجائی میں جکو خاداں خاں چھوٹو ہے اُو موٹو کیو جاخے۔ ¹²۱۲۔ آݨ یوحنا پویترخنان ݙوؤݨ آݪے رے ݙھنیاں خاں انجاں تائی آکاش ری باچھائی تے بڑاند ہُوتی ری، ٻڑھاند کرݨ آݪاں منکھاں ݙاڈھائی خاں اُوے ری جگہ لاݨ لاگا۔¹³۱۳۔خارے سنتاں تے دھرمیاں ری یوحنا کودھی آگاہی (گواہی) (نبوت) ہوتی ری۔ ¹⁴۱۴۔آݨ تھیں چاویں تے من لو، ایلیاہ جکو آؤݨ آݪو ہوتو اُو اے ھی ہے ۔ ¹⁵۱۵۔ جکے را خوڑئݨ آݪا کان ہوے اُو خݨ لے وئے۔¹⁶۱۶۔ پݨ ہوں اُوے نخل ری توڑگوڑ کے خاں کراں؟ کی اے چھوکراں (ٻاڑاں) آݪی کرہے جکو گٹیاں میں ٻہٹھوڑا ہیکے ٻیجے خاں باتاں کرئیں۔ ¹⁷۱۷۔ آݨ کہئی پیا مھاں تھارے خاروں باخلی بجائی تے تھیں ناچیا کونی مھاں ماتم کیو تے تھاں رونا کونی۔¹⁸۱۸۔ کیانکہ یوحنا ٻاٹی کھاوݨ تے مے پیݨ کونی آیو، تے اُواں کہیو ائیے میں بھونت ہے۔ ¹⁹۱۹۔ پربھویسوع کھاوݨ آݨ پیݨ آݪاں میں ہے۔ آݨ اُوے کہئں کہ اُو کھاؤ تے سرابی ہے۔ چونگی لاݨ آݪاں تے پاپیاں رو ساتھی آݨ اُوے رے کاماں خاں حکمت جوئی جاویں۔²⁰۲۰۔پچھے اُو اُواں شہراں تے ارمان کرݨ لاگو۔ جتھے اُوے موٹا پرچا کیا تا۔ کیانکہ اُوان توبہ کونی کئی۔ ²¹۲۱۔اَے خُرازِؔین تئیں تے افسوس (ارمان) اَے بَیت صَیدا! تیئں تے افسوس، جیکݙے اَے موٹا کام سدوم تے عمورہ میں کیا جاونیت تو اُو گھݨی دیر پہلی ماتھے میں راکھ گات ری توبہ کر لیونت۔ ²²۲۲۔ آݨ پنچائت آݪے ݙنھی تئیں آݪی کر سدوم آݨ عمورہ گھݨو برداست رے قابل ہتا۔²³۲۳۔اَے کفرنحوم کی توں سوچئیں کہ آکاش تائیں اُونچا کیا جاؤنت؟ نہ کیانکہ توں نوݪ جاؤنت؟ جیکݙے سدوم میں اَے موٹا کام ہوؤنت تو اُو آج تائیں اُوے قائم رانت۔ ²⁴۲۴۔ پݨ ہوں تھاں خاں کہیں پیو، کہ پنچانت رے ݙھنی سدوم رو مُکھ تھارے مقابلے میں گھݨی آسانی پاونت۔²⁵۲۵۔ اُوے گھڑی پربھو یسوع بڑتی ݙنی آݨ کہیو،ہوں تاجی بݙئی کرئیں پیو۔ (اَے پتا) آکاش تے دھرتی را ایسور کیانکہ تئیں اَے چیزاں عقل مند تے خمنجھداراں تے ظاہر کونی کیے۔ بلکہ اُواں تے ظاہر کیے جکو ٻاڑاں آݪی کراݨ خمنجھ تا کونی ہوتا۔ ²⁶۲۶۔ہاں اَے پتا اَے تاجی نظر میں کیترو بھلو ہوتو۔ ²⁷۲۷۔ منجے پتا ری ظرف خاں خارو کجھ میجے حوالے کیو گیو۔ تے کوئی بھی ݙیکرے ناں کونی اُوݪکھتو سوا ݙیکرے رے تے اُو اُوے تے جکیتے ݙیکرو اُوے ناں ظاہر کرݨ چاوہے۔²⁸۲۸۔ اَے بھار خاں ٻوڈوڑا تھکاماندہ منکھاں خارا میں کنی آؤ، ہوں تھاناں آرام (خوکھ) ݙیخ۔ ²⁹۲۹۔ مانجو بھار (جُؤا) اُوکھݨو تے میں خاں خوکھ لو، کیانکہ ہوں نماڑو تے دل رو مسکیں ہاں تے تھارے جاناں سکھتی پاخے ³⁰۳۰۔ مانجوبھار ہڑکو تے ، وچن کاؤݨیو ہے۔

Chapter 12

¹۱۔اُوے گھڑی ی پربھویسوع پویتر ݙینھن رو پھخل میں تھی رو لنگھیو۔ اُوے را چیلا ناں بوکھ لاگی، آݨ اُواں خٹا پٹ را کھاوݨ لاگا۔ ²۲۔ پݨ جݙے فریسیاں ائیاں ناں ݙیٹھو، اُواں پربھویسوع ناں کہیو، جو تاجا چیلا اُو کی کرئی پیا۔ جکو پویتر ݙینھن رو کرݨ ٹھیک کونی۔³۳۔ پݨ پربھویسوع اُواں ناں کہیو، کی تھاں کونی پڑھیو داؤد سنت کی کریو جݙے اُو آݨ اُوے بھݪا ماݨخ بُکھیا ھتا؟ ⁴۴۔ کی کراُو ایشور رے گھر میں گیو، ھاں منت ری ٻاٹے کھادھے، جکو اُوے ناں ٹھیک کونی ھتو، آݨ اُوے ماݨخاں ناں بھی جکو اُوے بھݪا ھتا، جکو چھڑو کاہناں ناں جائیز ھتی۔⁵۵۔ کی تھاں دھرم (شریعت) میں کونی پڑھیو کہ پویتر ݙنیھن اُو کاہن پویتر ݙنیھن ری بے عزتی کرئیں ۔آݨ بے قخور رھئی؟ٍ ⁶۶۔پر ہوں تھاناں کہیں کہ اِتھے اُو ہے جکو ایشور رے گھر خاں بھی موٹو ہے۔⁷۷۔پرجیکݙھن تھیں اوݪکھنت کہ ایئرو مطلب کی ہے، ھوں کرپا (دیا) پسند کرئیں چڑھاوؤ(منتاں) کونی، تو پچھے بے قخور ناں قخوروارکونی کہنت۔ ⁸۸۔ کیانکہ پربھویسوع پویتر ݙنیھن رو بھی مالک ہے۔⁹۹۔ پچھے پربھویسوع اُوتھ خاں گیوتو رو۔ آݨ اُو اُواں رے بھگتی کرݨ آݪی جگھاواں تے گیو۔ ¹⁰۱۰۔ جوؤ اُتھے ہیک ماݨخ ھتو جیکرو ہیک ہاتھ خوکوڑو ھتو۔فریسیاں پربھویسوع خاں پوچھیو، کی پویترݙنھن رو بھلو کرݨ دھرم رے مطابق ہے؟ ائیے رے خاروں کہ اُو اُوے تے پاپ کرݨ رو ݙوہ ھݨ (لگا) خگھے۔¹¹۱۱۔ پربھویسوع اُواں ناں کہیو، تھاں میں اھڑو کہیو ھے جکے کوڈھیاں ہیک رڈھ وہے آݨ او کھݙے میں کھرے ری کی اُوے ناں کھݙے خاں کونی کاڈھے؟ ¹²۱۲۔ تو ماݨخ رو شان (قدر) اُوے رڈھ خں کتری گھݨی ہے! ائیے رے خاروں بھلائی کرݨ جائیز ہے۔¹³۱۳۔ پچھے پربھویسوع اُوے ماݨخ ناں کہیو، آپرو ہاتھ کھولً اُوے کھولو آݨ اُو خفا ٻجڑے ہاتھ آݪی کر ٹھیک تھی گیو۔ ¹⁴۱۴۔ پچھے فریسی ٻاہر گیا آݨ یسوع تے ناحق باتاں ٹھاہے، اُو مارگ لابھتا پیا کی کر اُوے ناں موت تک پُجایوجاوے۔¹⁵۱۵۔جݙے پربھویسوع ناں اَے کھٻر پڑی، اُو اُوتھ خاں گیوتورو۔ گھݨاں ماݨخ اُوے رے لاریوں گیا آݨ اُوے اُواں ناں بھلاں کریا۔ ¹⁶۱۶۔اُوے اُواں ناں کہیو، ائیے بارے میں ٻجاں ناں نی کہیا۔ ¹⁷۱۷۔ ائیے رے خاروں کہ جکو سنت یسعیاہ کہیو ھتو اُو خچ ثابت تھیں۔¹⁸18۔ جوؤ مانجو نوکر جکے ناں میں چݨیو ھاں مانجے پیاورہے جکے خاں مانجو من راضی ہے، ھوں آپری آتماں اُوے میں گھاتیخ۔ آݨ اُو بنا وسواس منخاں میں انخافب رو اعلان کرخے۔¹⁹۱۹۔ اُونی جسم رو زور لگاوے آݨ نی اؤنچے رڑے کرے، آݨ نی ھی اُوے ری آواز مارگاں تے خݨی جاخے۔ ²⁰۲۰۔اُو پھخیوڑاں سرکنڈاں ناں کونی توڑے، اُو دونھہ اُوٹھتا سَن ناں کونی ٻہجھاوے۔ جتی تائیں اُوے انصاف ری جیت نی وئے۔ ²¹۲۱۔ آݨ غیروسواسی اُوے رے ناں تے بھروخو راکھخے۔²²۲۲۔ پچھے ہیک اندھو گونگو بھونت میں پھاتھوڑو پربھویسوع کوڈھی لایو گیو، پربھویسوع اُوے ناں بھلاں کریو۔ ائیے رے کارݨ میں اُو گونگو ٻولݨ لاگو۔ ²³۲۳۔ خاری عوامً آݨ گُݨ میں پڑیً آݨ کہیو کی اَے ماݨخ داؤد رو ݙیکرو ھے؟²⁴۲۴۔جݙے فریسیاں ائیے پرچے رے بارے میں خݨیو، اُواں کہیو کہ اَے منکھ بھونتاں رے راجہ بعلزبول خاں ٹاݪ کونی کاڈھ خگتو۔ ²⁵۲۵۔ پݨ پربھویسوع اُواں ناں کہیو،ہرراجائی جکے میں پھوٹ پڑئی ری برباد کی جاخے۔²⁶۲۶۔جے شطان ہی شطان ناں کاڈھے رو تو اُو خود ہی بھج جاخے، تے اُوے ری باچھائی کیکر قائم رہے خے۔ ²⁷۲۷۔ جے ہوں بعلزبول ری مدد خاں بھنت کاڈھئی ویو جکو تاجے منݨ آݪاں ائیاں ناں کیکر کاڈھئی ویا۔ ائیے رے وجہ خاں اُو ہی تھارا گواہ ہو خے۔²⁸۲۸۔ پݨ جے ایشور ری باچھائی تھاں رے آخے۔ آئی ری۔ ²⁹۲۹۔آݨ کیکرکوئی طاقتور منکھ گھر میں بڑ رو تے ، اُوے ناں ٻاندھے بنا اُوے رے چیزاں ری چوری کر سگھتا۔ جݙے ہی اُوے رے گھر خاں چیزاں چوری کر خگھیں۔ ³⁰۳۰۔ جکو میں بھیݪو کونی مانجو دخمݨ ھے، رے جکو میں بھیݪو جمع کونی کرتو اُو کھنڈارئی۔ (بکھری را)³¹۳۱۔ اعیے رے خاروں ہوں تھاں خاں اَے کہیئں منکھاں رو ہر پاپ تے کوڑ معاف کیا جاخے پݨ پویتر آتماں رے بر خلاف کوڑ کہڑو وی ہوخے معاف کونی کیو جاوے۔ ³²۳۲۔ آݨ پربھویسوع رے خلاف کنیک کہے اُوے ناں معاف کیوجاخے۔ پݨ جکو پویترآتماں رے خلاف کنیک کہخے اُوے ناں معاف کیو جاوے۔ نی تو ائیے خنخار میں تے نی ہی اُوے خنخار میں جکو آوݨ آݪوھے۔³³۳۳۔ ٹاوکوبݨ ٹاوکوپھݪ پیدا کرئیں آݨ گندو بݨ گندوپھݪ ݙائی، کیانکہ بݨ آپ رے پھݪ خاں اُوݪکھیو جاویں۔ ³⁴۳۴۔اے بانخنیگ را ٻاڑاں تھیں گندہ ہورا ٹاوکے باتاں کیکر کہیے خگیں ویا۔ جکودل میں ہوی، اُوہی مانݙے خاں نخریں۔ ³⁵۳۵۔ بھلو منکھ آپ رے دل ری بھلی دھرتی خاں بھلےچیزاں کاڈھی تے گندو منکھ آپ رے دل ری بری دھرتی خاں گندے چیزاں۔³⁶۳۶۔پݨ ہوں تھاں خاں کہیئں پیو کہ عدالت رے ݙن ہر کہئ ناں آپ رے برے باتاں رو حخاب چھوڑوݨو پڑخے۔ ³⁷۳۷۔ آݨ تھیں آپ رے باتاں خاں اُوݪکھیا جاؤخو۔ تے آپ ہی باتاں رے وخیلے خاں ناکھیا جاؤخو۔³⁸۳۸۔ پچھے کنیک فقیاں تے فریسیاں پربھویسوع ناں جواب ݙنہو۔ مھیں تیں خاں کوئی نخاں جوؤݨ چاویں۔ ³⁹۳۹۔پݨ پربھو یسوع جواب ݙنو تے کہیو۔ ہیک گندی تے زناکرݨ آݪی قوم نخاں مانگی۔ پݨ یوناہ سنت رے خوا کوئی نخان کونی ݙھنوجاوے۔ ⁴⁰۴۰۔جیکر یوناہ تین ݙھن تے ےین راتے موٹی مچھی رے پیٹ میں رہیو ائیاں ہی پربھویسوع بھی تین ݙھن تین راتے دھرتی رے بہتریا رے خے۔⁴¹41 ۔عدالت رے ڈھن نینوہ را منکھ ائیے نخل رے منکھاں رے بھیݪا اُوبھجخے۔ آݨ اُواں ناں ݙوہاری نݨا خے۔ کیانکہ اُواں یوناہ رے پرچار تے توبہ کی تے جووہ یوناہ خاں بدھیک بھی اُتھے ھیک⁴²42۔ ݙکھݨ ری رائی عدالت رے رواج ائیے نخل رے منکھاں رے بھیݪی ابھی آݨ ائیاں ناں ݙوہاری بݨاخے اُو دھرتی ری کونڈ خاں خوڑݨ رے خاروں آئی۔ آݨ اُوے سلمان رے عدل رے بارے میں خڑیو تے جووہ جکو اُتھے سلمان خاں بھی موٹو ھے۔⁴³۴۳۔ جݙے ہیک ناپاک آتماں اُوے منکھ خاں نِکل ری پرھی گی آݨ خوکی جگاواں خاں لنگھہ کہ اُنگ کرے پݨ اُونگ کونی کرخگھی۔ ⁴⁴۴۴۔جݙے اُو کہتی کہ ہوں آپ رے گھرے پاچھی جائیخ ، جُتھوں ہوں آئی ہاں۔ پاچھی آری اُوے گھر ناں صاف خوتھروپاوئیی۔ ⁴⁵۴۵۔ پچھے اُو جاوی آݨ آپ رے بھیݪے خات ناپاک آتماں ٻجے لے آوی جکو ائیے خاں بھی گھݨی کندے آتماں ہووے آݨ اُو خارے آوی کہ اُتھے رہے اُوے منکھ ری حالت پہلی خاں بھی گھݨی خراٻ بݨاوی ری۔ ائیے گندی عوام خاں بھی ائیاں ہی کیو جاخے۔⁴⁶۴۶۔ جݙے پربھویسوع کہنئں منکھاں کاں باتاں کرتوؤہ تو جوؤ ہیک منکھ آرو پربھویسوع ناں کہیو کہ تاجی ماتا آݨ بھائی ٻاہرابھا جووی وا کہ اُوے خاں باتاں کرے۔ ⁴⁷۴۷۔کئیں اُوے ناں آرو کہیو، کہ تاجی ماتا آݨ بھائی ٻاہرابھا ہے آݨ تئیں خاں باتاں کرݨ چاویں۔⁴⁸۴۸۔ پݨ پربھویسوع جواب میں اُواں ناں کہیو، کُݨ ہے مانجی ماتا؟ کُݨ ہے مانجو بھائی؟ ⁴⁹۴۹۔پچھے پربھویسوع آپرے چیلاں نی ہاتھ بدھا رو کہیو، کہ جوؤ،، اَے مانجا ماتا آݨ اَے ہی مانجا بھائی۔ ⁵⁰۵۰۔ کیانکہ جکو کوئی مانجے پتا ری مرضی ناں پورو کرئی جکو آکاش تے ہے اُؤ ہی منکھ مانجو بھائی آݨ ٻہن آݨ ماتا ہےً۔

Chapter 13

¹۱۔اُوے ݙیھن پربھویسوع گھرخاں ٻاہرگیو ھاں سمندر رے نیݪیو جا ٻیٹھو۔ ²۲۔ ہیک موٹو ھُجوم یسوع رے ٻہاروں بھیݪوپچھے اُو ہیکی ٻیڑی میں جا ٻیٹھو جݙے خارا منکھ سمندر رے کنارے تے اُوبھیج گیا۔³۳۔ جݙے پربھویسوع گھݨے باتاں اُواں ناں مخالاں میں خوڑاوݨ لاگو۔ اُوے کہیو،جوؤ ہیک راہکی باؤݨ آݪو ٻیج باؤݨ لاگو۔ ⁴۴۔جݙے اُوے ٻیج بایو، کنیک بیج مارگ تے کھریو آݨ پکھیاں آئےاُوے ناں چوگ لیو۔ ⁵۵۔ کینک ٻیج پھتریلی زمین تے کھریو جیکاں ناں مٹی گھݨی نی میلی آݨ اُوبیگو اُگ گیو۔ مٹی گھݨی کونی ہوتی۔ ⁶۶۔ جݙے خورج نخیریو تو جݙ نئی ہوؤڑݨ رے کرے خڑگیو۔ آݨ خُک گیو۔⁷۷۔ کینک کنڈیراں آݪی دھرتی میں جا کھریو۔ کنڈیراں بدھیا آݨ اُواں ناں دٻا چھوڑیا۔ ⁸۸۔کینک ٻیج بھلی دھرتی ماتھے کھریو خُو، خاٹھ، آݨ تریخ بھانگا پھݪ لاگو۔ ⁹۹۔ جیکاں را کان ھے اُو خُݨ لے۔¹⁰۱۰۔ چیلاں آیا آݨ پربھویسوع ناں کہیو،کہ گرو جی تھیں منکھاں ناں مخالاں میں باتاں کیا کرئی؟ ¹¹۱۱۔پربھو یسوع اُواں ناں جواب ݙھنو، تھاناں آکاش ری راجائی ری بھیداں ری خمجھ ݙنی گی ھے۔ ¹²۱۲۔ کیانکہ جکیے کوڈھی ھے اُواں ناں گھݨو ݙینو جاخے۔ پݨ جکیے کوڈھی کونی۔ اُوے خاں اُوھو بھی لینھوجاخے جکو اُواں کوڈھی ھے¹³۱۳۔ ائیے رے کرے ھوں ائیاں خاں ، مخالاں میں باتاں کرئیں، کیانکہ اُو خوݨتا ھوا حقیقت میں کونی خمجھتا۔ ¹⁴۱۴۔ اُؤاں رے بارے میں یسعیاہ سنت ری اِگ کھتی پوری ھوئی ھے۔ جکے میں لکھیوݪو ھے کہ خوݨتا ھوا تھیں خوݨخو پݨ خمجھ کونی خگھو۔ جوتا ھوا جوخو پݨ کونی جُو خگھو۔¹⁵15 کیانکہ ائیاں منکھاں رے من تے چرٻی چڑھݪی ری آݨ خݨ کونی خگھتا۔ آݨ اُواں آپرے آنکھیں بند کر ݙھنے رے کہ جُو نی خگھے۔ جاں آپرے کاناں خاں خوݨ نی خگھے، جاں آپرے من خاں خمجھ نی خگھے، کیانکہ اُو ایمان لاوے آݨ ھوں ائیاں ناں شفئا ݙاں۔ (بھلاں کراں)¹⁶۱۶۔ پݨ بھلو ھے آنکھیں تھارے جکو جؤئے ھاں تھارا کان خوݨئی ¹⁷۱۷۔ کیانکہ ھوں تھاناں خچی کہیں پیو کے گھݨا سنتا آݨ بھلے منکھاں ناں خواش ھوتی کہ جکو تھیں جوئی پیا، پݨ اُو جؤئے پݨ نی ݙٹھا، آݨ جکو باتاں تھیں خݨیں پیا خݨیو پݨ نی خݨیے۔¹⁸۱۸۔ پچھے ہیک راہیک ری مخال خݨو جکو ٻیج باوتو ہتو۔ ¹⁹۱۹۔ جݙے کوئی ایشور ری راجائی رے بارے میں خوݨیئی آݨ اُوے ناں خمجھتو کونی تو سطان آوئی آݨ اُوے رے من میں جکو ٻیج اگوڑو ھوئی اُوھو چوری کر لے جاوئی اَے اُوھو ٻیج ھے جکو مارگ رے ماتھے بایوگیو ھتو۔²⁰۲۰۔ ایئاں ھے جکو شٻدہ خوݨئیی آݨ بیگو اُوے ناں خوشی خاں قبول کرئی۔ ²¹۲۱۔ پݨ اُوے میں جڑکونی لاگوڑی ھوتی اَے رے کرے تھوڑی دیر تک قائم رھی جݙے شٻدہ ری وجہ خاں ڈُکھ آݨ تکلیفاں آوئی تو اُو قائم کونی رھتو۔ آݨ بیگو بھٹک جاوئی رو۔²²۲۲۔جکو کنڈیراں میں ٻیج اُگایو گیو ھتو اے اُوے جکوشٻد خوݨیں پݨ جگت ری فکر مال آݨ دولت رو ݙکھ شٻد رو گݪو گھݨی رو آݨ اُو پھݪ کونی لاوتو۔ ²³۲۳۔ جکو بلھی دھرتی تے اُگایو گیو ھتو اَے اُو ھے جکوشٻد خوݨئی آݨ خمجھی۔ اُو پھݪ لاوئی آݨ جݙے پک جاوئی اُو ٻیج کوئی خُو گوݨاں کوئی خاٹھ گھوݨاں کوئی تریخ گوݨاں²⁴۲۴۔ یسوع ہیک ٻیجی مخال خوݨائی کہ ایشور ری راجائی اُوے ماݨخ آݪی کر ھے جکے آپ ری فخل میں بھݪو ٻیج اُگایو۔ ²⁵۲۵۔ پݨ جکے گھڑی منکھ اُونگھ میں ہوتا اُواں رو دخمݨ آیو کݨک میں جھگلی ٻوٹی بھی اُگا گیو۔ ²⁶۲۶۔ جݙے پان (پتیاں) نخریا، آݨ خٹا جھلیا تو جھنگی گھاوی ݙخیجو۔²⁷۲۷۔ مالک را نوکر آیا اُوے ناں خٻر ݙھنی، مالک کی تیں دھرتی میں بھلو ٻیج کونی بایو؟ اے زمین میں کھارا ٻیج (کڑوا ٻیج) کݨہاں خاں آیا؟ ²⁸۲۸۔ اُوے اُواں ناں کہیو، کہئں دخݨ ائیاں کریو ہے۔ نوکراں اُوے ناں کہیو کی تو چاویں کہ مھیں کھارو ٻیج اُوے میں خاں کاڈھاں را؟۔²⁹۲۹۔دھرتی رے مالک کہیوناں، ائیاں نی ہوئے کہ تھیں کھارے ٻیجاں رے بھیݪی کݨک (گندم) وی پٹوری ³⁰۳۰۔ ائیاں ناں فخل ری باڈھی تک بدھݨ ݙو، فخل ری باڈھی آݪی بݪا باڈھݨ آݪاں نا کہیخ کہ پہلی کھارا ٻیج بھیݪا کرو آݨ اُواں ناں خاڑݨ رے خاروں ٻاندھو آݨ کݨک ناں مانجے گودام میں بھیݪی کرو۔³¹۳۱۔ پچھے پربھویسوع اُواں ناں ہیک ٻجی مخال خݨائی، اُوے کہیو، ایشور ری راجائی خریّم رے ٻیج جہڑی ہے جکے ناں منکھ لیوآݨ آپرے دھرتی میں با ݙھنو۔ ³²۳۲۔بے شک اَے ٻیج ٻجے خاراں ٻیجاں خاں چھوٹو ہے پݨ جݙے اَے بدھئی رو تو باغ رے ٻیجاں چھوٹاں ٻݨاں خاں گھݨو موٹو ہوئی رو آݨ اَے ہیک بݨ بݨئ رو کہ پکھی ائیے رے ݙاݪیاں ماتھے رہے (ٻیخ) خَگھے۔³³33 پچھےپربھویسوع اُواں ناں ہیک ٻیجی مخال خُݨائی، آکاش ری راجائی اُوے کھٹاݨ جہڑی ہے، جکے ناں ہیکی لُگائی لیو آݨ اُوے را تین ڈھک آٹے میں بچاڑ ݙِنا۔ جتی تائی اُو خارو آٹو گھٹونی بݨ گیو۔³⁴۳۴۔ اَے خارے باتاں پربھویسوع گھݨاں منکھاں ناں (ٹوڑےخاں) مخالاں میں خݨا تو ہُتو۔ آݨ مخالاں خاں خوا اُواں ناں کہیے کونی کہتو ہُتو۔ ³⁵۳۵۔ اَے اُو کجھ ہُتو، جکو سنت ری معرفت کہیو گیو ہُتو، اُوپُورو ہُوئے۔ جݙے اِئیے کہیو، ہُوں مخالاں میں آپرو مہاݙو کھولیخ۔ ھُوں اُو باتاں خݨائیخ جکو خنخار ری شروعات خاں ہی لکھیوڑے ہے۔³⁶۳۶۔پچھے پربھویسوع جتھے ٹوݪے (بھیڑ) ناں چھوڑ رو گھر میں گیو اُوے را چیلا آیا آݨ کہیو، فخل رے کھارے ٻیج ری مخال مہاناں خمجھا۔ ³⁷۳۷۔پربھویسوع اُواں ناں بݪتی میں کہیو جکو بھلو ٻیج باوی اُو( آدم زاد) آدم جایوہے۔ ³⁸۳۸۔فخل دنیا (جگت) (کائنات) ہے بھلوٻیج ایشور ری راجائی را ݙیکرا ہے کھارو ٻیج برائی را ݙیکرا ہے۔ ³⁹۳۹۔ بݪے دخمݨ بایا اُو شطان ہے بڈھائی (کٹائی) جگت (دنیا) رو آخر ہے۔ بݪے باڈھݨ آݪا فریشتہ ہے⁴⁰۴۰۔ ائیے خارا کھرا ٻیج بھیݪا کیا جاوی بݪے باخݙے میں ناکھیا جاوی، ایو جگت رے آخر میں ہےخے۔ ⁴¹۴۱۔(آدم زاد) آدم جایو آپ رے فریشتاں ناں باہیر کرخے جکو اُوے ری راجائی مہناں خاں تھوݙھا کھاوݨ آݨ پاپاں آݪے چیزاں ناں بھیݪا کرخے۔ ⁴²۴۲۔ اُو اُواں ناں باخݙے ری بھٹی میں گاتخے جتھے روّݨ آݨ ݙانتاں رو پیخݨو ہوخے۔ ⁴³۴۳۔ آݨ خالکھ منکھ ایشور ری راجائی میں خرج آݪی کر چمکخے، جکے را کان ہووئے اُو خݨے۔⁴⁴۴۴۔ ایشور ری راجائی پھخل میں لکیوڑے دھن (خزانہ) آݪی کر ہے۔ جکو ہیکےمنکھ ناں ڈھیو (میلو) آݨ اُوے اُوے ناں لُوکا ݙھنو ائیے خوشی میں جاوی اُو آݨ جکو کوئی اُوے کوڈھی ہووئی بیچ آݨ اُو پھخل مول (خرید) لے وی۔ ⁴⁵۴۵۔پچھے ایشور ری راجائی ہیکے بپاری آݪی کر ہے جکو قیمتی موتیاں ری تلاش میں وی۔ ⁴⁶۴۶۔ جݙے اُو قیمتی موتی اُوے ناں لابھئی را تو اُو جاوی آݨ آپ رو خاروکجھ بیچ رو اُوے ناں مول لے وی۔⁴⁷۴۷۔ آݨ ایشور ری راجائی ہیک جاݪ آݪی کر ہے جکو سمندر میں ناکھیو گیو ہے ⁴⁸۴۸۔ آݨ جکو ہرقسم رے مچھیاں ناں بھݪے کرئیے جݙے اَے بھریجیو تو مھاݨا جاݪ ناں گیخل کندے تے لے آیا، آݨ پچھے ٻیخ را آݨ بھلے مچھیاں ناں ݙبا میں جمع کیئے آݨ بیکار مچھیاں ناں ناخئی رے۔⁴⁹۴۹۔ آݨ ائیاں ہی جگت (دنیا) رے آخر میں تھیخے۔ ⁵⁰۵۰۔ خالکھاں ناں شطاناں خاں دھار کرخے آݨ اُو اُواں ناں باخݙے ری ٻݪتی بھٹی میں گھاتخے۔ جتھے روؤݨ آݨ ݙانتاں رو پیخݨ ھوخے۔⁵¹۵۱۔ کی تھیں اَے خارے چیزاں خمجھ گیا ھو؟ چیلاں اُوے ناں کہیو، "جی ھاوے" ⁵²۵۲۔پچھے پربھویسوع اُواں ناں کہیو، ائیے رے خاروں ہر فہقیی جکو آکاش ری راجائی را چیلا تھیا ہے اُوے ماݨخ آݪی کر ہے جکو ہیک گھر رو مالک ہے آݨ آپرے دھن (خزانے) خاں بھلے آݨ خراٻ (گندے) چیزاں کاڈھئی۔ ⁵³۵۳۔ پچھے اُو گھڑی آئی جݙے پربھویسوع اُواں ناں خارے مخالاں خݨاے تو اُو اُوے جگہ خاں گیو۔⁵⁴۵۴۔پچھے پربھویسوع آپرے علاقے میں آیو آݨ منکھاں ناں اُواں رے بھگتی گھر مھیں (اندر) پرچا ݙھنا اَے رے بارے میں اُو اُوے خاں اِبرت میں پڑیا آݨ کہوݨ لاگا ائیے میں عقل آݨ پرچہ کیتھ خاں آیا۔ ⁵⁵۵۵۔ کی اَے ڈرکھاݨ رو ݙیکرو کونی ہے کی اُوے ری ماں مریم کونی آݨ کی اَے را بھائی یعقوب،یوسف، شمعون آݨ یہودہ کونی۔ ⁵⁶۵۶۔ آݨ کی ائیے رے ٻہناں اُو خارا منکھ مھارے بیچ میں کونی، پچھے اَے خارو کجھ اِئیے میں کہݨاں خاں آیو۔⁵⁷۵۷۔ اُو اِئیے رے کارݨ اُو تھوڑاں کارݨ (بحث) بݨیو پݨ پربھیسوع اُواں ناں کہیو ہیک سنت آپرے ݙیخ (وطن) آݨ گھر رے علاوہ کتھ بے عزت کونی ھوتو۔ ⁵⁸۵۸۔آݨ اُوے اُواں ری بے یقنی رے کارݨ اُتھے گھݨاں پرچہ کونی کریا۔

Chapter 14

¹۱۔ تقریباً اُوے ٹائم ہیرودیس (گورنر) پربھویسوع رے بارے میں خٻر خݨئ ۔ ²۲۔ اُوے آپ رے نوکراں ناں کہیو اَے یوحنا پوتیر سینان ݙیؤݨ آݪو ہے۔ جکو مؤوڑاں خاں جیتوہووہے؟ ائیے خاروں اُوے میں اِے شختی (طاقت) اُوے میں کام کرای۔³۳۔ہیرودیس آپ رے بھائی فلپس ری لوگائی ہیرودیس ری وجہ خاں سنت یوحنا پویتر سینان ݙاݨ آݪے ناں جھلایواُوے ناں ٻھندھوایو آݨ قید خانے میں رکھایو۔ ⁴۴۔کنیاں کے سنت یوحنا اُواں ناں کہیو ہتو ائیے ناں آپ ری لُوگائی بݨاں راکھے تھارے خارو جائز کونی ۔ ⁵۵۔ہیرودیس اُوے ناں مرواہ (قتل) ݙیؤت پݨ اُو گھݨے ماݨخاں میں ابھو ہتو کیناں کے گھںاں منکھ اُوے ناں سنت منتا ہوتا۔⁶۶۔ جݙے ہیرودیس رو جنم ݙھین آیو تو ہیرودیس ری ݙیکری خارے منکھاں رے میݪ میں (محفل) اُو ناچ ری اُوے ناں راضی کیو۔ ⁷۷۔ اُوے بدلے میں ہیرودیس خانخ (قسم) اوکھݨ رو وعدو کیو کے جکو تو مانگیخ ہوں تنا ݙیخ۔⁸۸۔ اُوے آپ ری ماتا (ماں) ری خکھاوت خاں اُو آُوے کوڈھی آئی کے مناں سنت یوحنا پویتر سنان ݙیوݨ آݪے رو خیر تھاݪی میں ݙھنو جاوے۔ ⁹۹۔ بادشاہ اُوے ری منت ݙاڈھو پریشان ہووہ پݨ اُوے منکھاں رے خامے خانخ (قسم) رے کرے اُوے حُکم ناں منݨو پیو کے ائیاں ہی کیو جاوے۔¹⁰۱۰۔ اُوے خنݙیخو ݙینھو کے قید خانے (جیل) میں سنت یوحنا رو خیر اتارݙھنو جاوے۔ ¹¹۱۱۔بیݪے اُوے رو خیر تھاݪی میں گھات رو اوے چھوکری کوڈھی لایا، اُوے آپ ری ماتا (ماں) رے حوالے کیو۔ ¹²۱۲۔ بیݪے اُوے را چیلا آیا اُوے ری میت (لاش) لی آݨ اُوے ناں مٹی حوالے کی، اُوے خاں پچھے اُو پربھویسوع کوڈھی آیا آݨ اُوتے ناں خٻر ݙے۔¹³۱۳۔ جݙے پربھویسوع اَے خݨیو اُو اُوتھے خاں ٻیݪی ماتھے ہیکھلی آݨ سنسان جگہ تے گیو ، گھݨے منکھاں اِے خوݨیو تو شہراں پینݙے(پیدل) اُوے رے لارو گیا۔ ¹⁴۱۴۔ پربھویسوع اُواں خاں پہلی اُوتھے آیو آݨ اُوتھے گھݨو منکھاں رو جیتھو جویو، اُوےناں اُواں ماتھے ترخ آیو پربھویسوع اُواں رے بیماراں ناں خاجا کیا۔¹⁵15۔ جݙے شام ہوئی تو چیلا اُوے کوڈھی آیا اُوے ناں کیہو اَے خنخان جگہ ہے ݙھین پہلے ہی ڈھل گیو رو منکھاں ناں جاوݨ ݙے کیانکہ اُو گاں میں جارا آپ رو اپ خاروں خادھو مول لے خگیے۔¹⁶۱۶۔ پݨ پربھویسوع اُواں ناں کہیو ائیاں ناں جاوݨ نی ݙو تھیں ہی ائیاں ناں کھاوݨ رے خاروں کہنک ݙو۔ ¹⁷۱۷۔اُواں پربھویسوع ناں کہیو مہاں کوڈھی صرف پانچ ٻاٹے آݨ ٻے مچھے ہے ۔ ¹⁸۱۸۔ پربھویسوع اُواں ناں کہیو۔¹⁹۱۹۔پچھے پربھویسوع ٻاٹے تے ٻے مچھے لیے آُوے آکاش تے جویو۔ آݨ برکت ݙہنی ٻاٹیاں را ٹوٹا کر چیلاں ناں ݙھنا چیلاں آُوے ٻاٹے (امنت) منکھاں ناں ݙھنیے۔ ²⁰۲۰۔ اُواں خاراں ٻاٹی کھادی آݨ ڈھاپ گیا آݨ ٻاٹی رے بچیوڑے ٹکراں خاں بارے ٹوکرا بھرج گیا۔ ²¹۲۱۔ جکاں ٻاٹی کھادی اُو لُوگائیاں آݨ ٻاݪاں خاں ٹاݪ پانچ ہزار منکھ ٻاٹی کھاؤݨ آݪا ہتا۔²²۲۲۔ بیگو ہی اُوےچیلاں ناں ٻیݪی ماتھے چڑایا ائیے رے خاروں کے ٻیجوڑے پاخے جاوے، کہ اُوے منکھ جیتھے امت (بھیڑ) ناں باہیر کرے، جݙے اُوے جیتھے (بھیڑ) ناں باہیر کری۔ ²³۲۳۔تو ہکھلوپراتھنا رے خاروں ٹکر(پہاڑ) تے گیو جݙے اںڈھے (شام) رو ٹائم ہویو تو اُو اتھے ہکھیلو ہی ہتو۔ ²⁴۲۴۔ پݨ ٻیݪی اُوے گھڑی ڈھنڈ (جھیل) رے بیچ میں ہوتی آݨ ٻیݪی چھولیاں میں آئی کیانکہ اُو ہوا رے مُخالِف ہوتی۔²⁵۲۵۔رات رے چوتھے پہار پربھویسوع سمندر رے پاݨی ماتھے بہتو اُواں کوڈھی آیو۔ ²⁶۲۶۔ جݙےچیلاں پربھویسوع ناں پاݨی ماتھے بہتو ݙِٹھو، اُو ٻہیا را آݨ کہیو، اَے بھونت ہے،، آݨ ٻیح (ڈر)خاں رڑے کرݨ لاگا۔ ²⁷۲۷۔ پربھویسوع جَھٹ میں اُوئاں ناں کہیو ہُوں ہاں ٻہیو نی،،۔²⁸۲۸۔ پطرس پربھویسوع ناں بݪتی ݙھنی آݨ کہیو، اَے ایشور جے توں ہیں تو مناں حُکم ݙے تو ہوں پاݨی تے بیھ رو تیں کوڈھی آواں۔ ²⁹۲۹۔پربھویسوع کہیو " آ " آݨ پطرس ٻیݪی خاں بہار آیو آݨ پوبھویسوع نی جاوݨ رے خاروں پاݨی تے بوہو۔ ³⁰۳۰۔ پطرس جݙے ہَوا ݙٹھی تو ٻہیݨ لاگو آݨ جݙے ٻوݙݨ لاگو تو پربھویسوع ناں رڑکر کہیو، اَے ایشور مناں بچا۔³¹۳۱۔ پربھویسوع جَھٹ میں اُوے ناں جھالیو آݨ کہیو اَے گھٹ وشواس آݪا تیں شک کیا کیوّ۔ ³²۳۲۔پچھے جݙے پطرس آݨ پربھویسوع ٻیݪی میں آیا تو ہوا بند ہوگی۔ ³³۳۳۔ پچھے ٻیݪی میں ٻیٹھوڑاں چیلاں پربھویسوع ناں سجدو کیو آݨ کہیو، خچی میں تُوں ایشور رو ݙیکرو ہیں۔³⁴۳۴۔پچھے اُو پار گنیسرت رے علاقے میں آیا۔ ³⁵۳۵۔جݙے اُوتھے رے منکھاں پربھویسوع ناں اُوݪکھیو تو اُوئاں اُوے علاقے رے منکھاں ناں کھٻر ݙھنی، آݨ خاراں جکو بیمار ہتا پربھویسوع کوڈھی لے آیا۔ ³⁶۳۶۔ اُوئاں پربھویسوع ناں منت کی کہ اگر اُو اُوے رے گابھاں ناں ہی ہاتھ لگاخے را تو بھی ٹھیک ہُو جاخے را۔ آݨ جتاں منکھاں اُوے ناں ہاتھ لگایو خارا بھلاں ہُویا۔

Chapter 15

¹۱۔ پݨ کہئں فقہہ آݨ فریشی یروسیلم خاں مسیح یسوع کوڈھی آیا اُوئاں کہیو ²۲۔تاجا چیلا موٹا ری بݨایوݪی ریت ناں کیاں ٹوݪی، کی اُو کھاوݨ پیئݨ خاں پہلی ہاتھ کونی دھوتا۔ ³۳۔ یسوع مسیح جواب ݙھنو آݨ کہیو اُو تھیں کیاں آپری ریت ناں پوری کرݨ ری غرض کونی ایشور رے بچناں (حُکماں) ناں کیاں ٹوݪی واہ۔⁴۴۔ ایشور کہیوہے کہ آپ رے ماں ٻاپ ری عزت کرو آݨ جکو کوئی آپرے ماں ٻاپ ری بورائی کرخے ضرور مرخے۔ ⁵۵۔ ائیاں تھیں کہیو، جکو کوئی آپ رے ،ماں آݨ ٻاپ خاں کہے جکو مدد مھیں خاں مل خگھیں اِیڑاں ایشور ناں تحفے رے طور تے ݙھنی گی ہے۔ ⁶۶۔ اُوے منکھ ناں آپرے ٻاپ ری عزت کرݨ ری ضرورت کونی ائیے طریقے خاں تھیں آپ ریت ری خاطر ایشور رے ژٻید ناں ردھ کریو ہیں۔⁷۷۔ اَےنی منݨ آݪا منکھاں سنت یسعیاہ تھارے بارے میں بلکل ٹہیک کہیو ہے۔ ⁸۸۔جݙے اُوے کہیو اَے منکھ چپاں آݨ ہونٹھاں خاں مانجی عزت کری ہے کیانکہ ائیاں را من میں خاں اݪگا ہے ⁹۹۔اَے بے وجہ مانجی ٻݙائی کرئیں ہے کیانکہ اَے منکھاں رے بݨایوڑے حُکماں ناں آپ رے ایمان آݨ حختی خاں تعیلم ݙھنی ہے¹⁰۱۰۔پݨ پربھویسوع ٹوݪے ناں (بیھڑ) آپرے کوڈھیا آݨڑیاں آݨ اُواں ناں کہیو خݨو آݨ خمجھو۔ ¹¹۱۱۔ کوئیوی اِڑی چیزکونی جکومانݙے میں جاوے منکھ ناں پلیت کرے بلکہ جکو اُوے رے مانݙے خاں نخیری اُو اُوے ناں پلیت کرئی ہے۔¹²۱۲۔پݨ چیلاں پربھویسوع کوڈھی آیا آݨ کہیو کی تو اَے جاݨیں ہے کہ فریشی تاجے جواب خاں ݙاڈھا ناراض ہویا۔ ¹³۱۳۔یسوع مسیح اِے جواب ݙھنو آݨ کہیو ہر اُو بݨ جکو مانجے آکاشی ٻاپ کونی اُوگایو اُو باڈھیو جاخے۔ ¹⁴۱۴۔ آݨ اُواں ناں اُواں رے حال تے چھوڑݙو اُو اَندھا اُستاد ہے اگر ہیک اَندھوٻیجے اَندھے ناں مارگ ݙخلخے تو ٻہیے کھݙے میں کھرخے۔¹⁵۱۵۔پطرس جواب ݙھنو آݨ یسوع مسیح ناں کہیو مھاناں اَے مخال خمجھا؟ ¹⁶۱۶۔یسوع مسیح اُواں ناں کہیو تھیں ِجیݨ تک کونی خمنجھیا۔ ¹⁷۱۷۔ کی تھاں اِے کونی جویو کہ جکو مانݙے رے بھیتریا جاوی اُو پیٹ خاں باہر نخریں۔¹⁸۱۸۔جے اُو چیزاں مانݙے خاں نخریں اِے اُودِل خاں ہی نخریں اِے اُو چیزاں ہے۔ جکو منکھاں ناں پلیت کریئں۔ ¹⁹۱۹۔کیانکہ من خاں برا خیال، خونریزی، زِنا کارے۔حرامکارے چھورے، کوڑے گواہیں، بدگواہیں دِل ہی خاں نخریں۔ ²⁰۲۰۔اِے اُو چیزاں ہے جکو ناپاک کرئیں جیکرکے نی ہاتھ دھو ٻاٹی کھاوݨ اُوناپاک کونی کرتو۔²¹۲۱۔ آݨ پچھے یسوع مسیح اُوتھ خاں صُوؔرآݨ صِیدؔا رے علاقے ݙیخیا بہو۔ ²²۲۲۔ آݨ جووہ ہیک کہنائی لُگائی اُوے علاقے خاں نخرآئی اُوے رڑھ کر کہیو اِے مالک دُاؤد ری اُولاد میں تے رحم کر مانجی ݙیکری بھنوتاں رے قبضے میں ہے آݨ گھݨے ݙکھ میں ہے ²³۲۳۔ پݨ یسوع مسیح جواب میں اُوے خاں کئیں کونی کہیو اُوے را چیلاں اُوے خاں منتھ کرݨ لاگا کے اِے ناں اِتھ خاں باہیر کر کیانکہ اِے مھارے لارے رڑیں کرئیں وی۔²⁴۲۴۔پݨ پربھویسوع جواب میں کہیو، ہُوں کئیں ٻجے رے خاروں کانی بلکہ اِسرائیل ری گمیجݪے رڈھاں رے خاروں بہیر کیو گیو ھاں۔ ²⁵۲۵۔پݨ اُو آئی تے اُوے رے خامݨے نگڑ تے کہوݨ لاگی مالک مانجی مدد کر۔ ²⁶۲۶۔ اُوے جواب ݙھنو آݨ کہیو، ٻاݪاں ری ٻاٹی کھوخ ری چھوٹے کتاں رے اَگ میں گھاتݨ ٹہیک کونی"²⁷۲۷۔ اُوے کہیو، ہاں مالک پݨ کُتا بھی مالک رے مانݙے خاں کھریوڑے ٹوٹا خاں پیٹ بھرئی۔ ²⁸۲۸۔ پچھے پربھویسوع جواب ݙِنو آݨ کہیو، اِے لُوگائی تاجو بخواخ تمام گھݨوہے جیکݙھں توچاوی تاتجے خاروں اُوہی ہُوے آݨ اُوے ری ݙیکری اُوے گھڑی بھلاں ہو گی۔²⁹۲۹۔پربھویسوع اُوتھے خاں نخر تے گلیل رے سمندر رے نڑو گیو۔ پچھے اُو پہاڑی (ٹکر) تے گیو آݨ اُوتھے ٻیخ گیو۔ ³⁰۳۰۔موٹا ٹوݪا اُوے کوڈھی آیا، اُوآپرے بھیݪا منڈا(لنگڑا) اندھا، گونگا،پانگݪا آݨ گھݨاں خارا بیماراں ناں لے آیا۔ اُواں ناں پربھویسوع رے چرݨݨاں میں لے آیا۔ آݨ پربھویسوع اُواں ناں بھلاں کیا۔ ³¹۳۱۔جݙے ہجوم ائیے سب ݙیٹھو تو اُو حیران ہویا کہ گونگا ٻولئی، منڈا بہوی آݨ اندھا جووی، اُواں اِسرائیل رے ایشور ری تعریف کرئی۔³²۳۲۔پربھویسوع آپ رے چیلاں ناں ہیلو کریو آݨ اُواں ناں کہیو، "مناں اِئیے منکھاں تے ترخ آوئی، کیانکہ اِئیے مانجے بھیݪا تیناں ݙیھیاں خاں ہے آݨ اُواں کوڈھی کھاوݨ رے خاروں کیئں کونی۔ ہُوں اُواں ناں کھوݪے بغیر کونی بہیر کرݨ چاہتو۔ نی تو اِئیے مارگ میں بے ہوش ہو جاخے ۔ ³³۳۳۔ چیلاں اُوے ناں کہیو، ائیے خنخان جگہ میں اترے منکھاں ناں ڈھپاوݨ رے خارو ٻاٹی کِتھ خاں لے آجے۔ ³⁴۳۴۔پربھویسوع اُواں ناں کہیو،" تھاں کوڈھی کترے ٻاٹے پے اُواں کہیو،" خات (ساتھ) آݨ کئنک مچھے،" ³⁵۳۵۔ پچھے پربھویسوع اُواں ناں دھرتی تے ٻہخݨ رو حُکم ݙھنو۔³⁶۳۶۔ اُوے خات ٻاٹے آݨ مچھے کھݨ رے آݨ شکر ادا کراݨ رے بعد ٻاٹے بھانگیے آݨ آپ رے چیلاں ناں ݙھنئی۔ چیلاں منکھاں میں ٻاٹے بھیڑے۔ ³⁷۳۷۔منکھاں کھادے آݨ ڈھاپیا آݨ اُواں ٻاٹیاں را ٹوٹو کھݨیا تو خات ٹوکرا بھرجا۔ ³⁸۳۸۔ کھاوݨ آݪاں چارہزار مڑداں خاں ٹاݪ لُوگائے آݨ ٻاݪ بھی ہوتا۔ ³⁹۳۹۔ پچھے پربھویسوع منکھاں ناں بہیر کریا آݨ ٻیݪی تے چڑھ رو مگدان رے علاقے نی بھہو گیو۔

Chapter 16

¹۱۔ فریسی آݨ صدوقی اُوے کوڈھی آ را اُوے ناں آزماؤݨ رے خاروں اُوے ناں کہیو، کہ مھاناں آکاش خاں کوئی نخاں ݙخل۔ ²۲۔ پݨ اُوے اُواں ناں بیݪتی ݙھنی جݙے آتھݨ (شام)تھئی تو تھیں کہی کہ موسم بھلو ہے کیانکہ آکاش راتو(لال) ہے³۳۔ خاکݪو رو تھیں کہی کہ موسم کھراٻ ہے کیانکہ آکاش راتو آݨ دندھلو ھے تھیں آکاش ری ݙخیجݨ آݪی حالت تو ݙخل خگھی پر وقت رے نخان ناں بیان کونی کر خگھتا ⁴۴۔ شطانی آݨ بدکار منکھ ہیک نخان لابھئی پݨ اُواں ناں کونی نخان ݙھنو جاوے، یوناہ خاں ٹاݪ بݪے پربھویسوع اُواں ناں چھوڑ تے بہیوؤگیو۔⁵۵۔ جݙے ٻیجے پاخے پُگا تو ٻاٹی بھیݪی لیوݨ بھلیا ھتارا۔ ⁶۶۔پربھویسوع اُواں ناں کہیو، دھیان کریا کہ فریسی آݨ صدوقیاں رے کھٹاݨ خاں بچیا رہیا۔ ⁷۷۔چیلاں ہیکے ٻیجے ناں کہیو کہ اِے ائیے رے خاروں کہی وہ کیانکہ آپاں ٻاٹی کونی لایا۔ ⁸۸۔پربھویسوع ائیے باتاں ری خٻر ھتی! اُوے کہیو، بخواخ کرݨ آݪاں تھیں کیاں ہیکے ٻیجے خاں مشورو کرئیں واہ کی اِے ائیے رے خاروں کہ تھاں کوڈھی ٻاٹی کونی؟⁹۹۔ کی تھیں حالی تک کونی خمجھیا، تھاناں پانچ ہزار منکھاں رے خاروں پانچ ٻاٹے یاد کونی، آݨ نی اِے کہ کیترا ٹوکرا بھیݪا کریا ھتا؟ ¹⁰۱۰۔ یا خات ٻاٹے چار ہزار منکھاں رے خاروں ، تھاں کیترا ٹوکرا اکھݨیا ھتا؟¹¹۱۱۔ اِے تھیں کیکر کونی خمجھتا کہ ھوں تھاناں ٻاٹی رے بارے میں کونی کہیتو؟۔ دھیان ݙدکہ فریسیاں آݨ صدوقیاں رے کھٹاݨ (خمیر) خاں ہوشیار رہیا۔ ¹²۱۲۔پچھے اُو خمجھ گیا کہ اُو اُواں ناں ٻٹی ری کھٹاݨ خاں ہوشیار رہیݨ رے خروں کونی پݨ فریسیاں آݨ صدوقیاں ری تعلیم خاں ہوشیار رہیݨ رے خاروں کہی وہ۔¹³۱۳۔ جݙے پربھویسوع قیصریہ فلپی رے حخے میں بڑیو تو اُوے آپ رے چیلاں خاں پوچھیو کہ منکھ کی کہی کہ ابِن آدم کِݨ ھے؟ ¹⁴۱۴۔اُواں کہیو، کوئی یوحنا پویترشنان ݙیوݨ آݪو، کوئی ایلیاہ کوئی سنتاں میں خاں کوئی ہیک۔ ¹⁵۱۵۔اُوے اُواں ناں کہیو، پر تھیں کی کہی کہ ھوں کݨ ھاںن؟ ¹⁶۱۶۔ شمعون بݪتی ݙہنی کہ تومسیح ہیں، جیوتے ایشور رو ݙیکرو،¹⁷۱۷۔ پربھویسوع اُواں ناں بݪتی ݙھنی آݨ کہیو، دھن ہے توں شمعون بریوناہ، تیں تے اِے بات مانجے گوشت آݨ لُوہی خاں کونی پݨ مانجے پتا ظاہر کی ہے جکو آکاش میں ہے۔ ¹⁸۱۸۔ ھوں تھاناں کہیں وہ کہ توں پطرس ہے ہی جبل (چٹان)تے آپری منڈݪی (کلیساء) بݨائیخ ۔ آݨ اُو نرگ(جہنم) میں کونی جاوے۔¹⁹۱۹۔ ھوں تناں آکاش ری باشاہی رے کونچے ݙئی جکواِتھے دھرتی تے ٻاندھ خو وہ آکاش تے بھی ٻاندھ خوآݨ جکو کاہی تھے دھرتی تے کھولوچھوڑخو اُو آکاش تے بھی کھولیوجاخے ²⁰۲۰۔ پچھے پربھویسوع چیلاں ناں حُکم ݙھنو کہ کہیں ناں نی کہیا کہ یسوع مسیح ہوں ھاں۔²¹۲۱۔ اُو وقت رے پچھے پربھویسوع آپرے چیلاں ݙخلیو کے اَئیے ضروری ہے کہ اُو یروشیلم جاؤئے بوڈھیاں آݨ سردارکاہناں آݨ فقیہاں ری طرف خاں گھݨو ݙوکھ خے، ماریو جاؤے آݨ تیجے ݙیھن مؤوڑاں میں خاں جی اُوٹھے۔ ²²۲۲۔پچھے پطرس اُواں ناں ہیکے پاخے لے گیو، آݨ اُوے ناں بُروبھلو کہݨ لاگو اِئیے ایشور نی کرے وے ، اِئیے تیں تے ہرگز نی آوے۔ ²³۲۳۔ پربھویسوع مݪ رو پطرس ناں کہیواِے شیطان توں میں خاں اݪگو جا کہ توں مانجے خاروں تھوڑوکھاوݨ رو کارݨ بݨیو کیانکہ تناں ایشور خاں بدیک منکھاں ری باتاں روفکر ہے²⁴۲۴۔پچھے پربھویسوع آپرے چیلاں ناں کہیو جیکݙھں مانجے لاریوں آوݨ چاوی، (اُوے رےخاروں ضرور ھے) آپرے آپ خاں انکار کرے، آپری خوݪی کھݨو آݨ مانجے لاریوں بہو۔ ²⁵۲۵۔جکو کوئی آپری حیاتی ناں بچاوݨ چاوہی اُو اُوے ناں گماخے، آݨ جکو کوئی اُوے ناں کماخے اُو اُوے ناں پالیخے۔ ²⁶۲۶۔ ائیے رو کی فائیدو ہے کہ انخان خاری دنیا حاصل کرے پر آپری جان ناں گماوئے، ہیک انخان آپری جان رے کارݨ میں کی ݙے خگھیں۔²⁷۲۷۔ پݨ اِبن آدم آپرے ٻاپ ری راجائی (جلال) میں آپرے فرشتاں رے بھیݪو آخے۔ ²⁸۲۸۔ھوں تھاناں خیچ کہیں کہ تھاں میں خاں کہنک منکھ (ماݨیخ) جکو اِتھے اُبھا ھے۔ جکو اِبن آدم ری راجائی میں آوݨ خاں پہلی مرݨ رو مزو کونی چکھے۔

Chapter 17

¹۱۔ چھ ݙناں خاں پچھے پربھویسوع پطرس یعقوب آݨ یوحنا رے بھائی ناں ہیکے اُونچے پہاڑ تے لے گیو۔ ²۲۔ اُوے ری خورت اُواں اگیا بدل گی۔ اُوے رو مہانݙو خورج آݪی کر چمکݨ لاگو، آݨ اُوے را گابھا اُوجاݪے آݪی کر چمکݨ لاگا۔³۳۔جوؤ اُواں ناں ایلیاہ آݨ موسٰی سنت اُوے خاں باتاں کرتا نظر آیا۔ ⁴۴۔ پطرس پربھویسوع ناں کہیو، ایشور مھارو اِتھے ہُوّݨ بھلو ھے۔ جیکݙھں توں چاویں تین جگاہواں ٹھاواں ہیک تاجے خاروں ہیک ایلیاہ آݨ ہیک موسٰی رے خاروں۔⁵۵۔جݙے اُو کہیوتو ہی پیو آݨ باݙݪ میں خاں ہیک آواز آئی،" اِئیے مانجو پیارو ݙیکروہے۔ جکے خاں ھوں ݙاڈھو راضی ھاں،"اِئیے ری خݨو" ⁶۶۔ جݙے چیلا اِے خݨیو اُو اُوندھا مانݙے کھریا آݨ ݙاڈھا ٻہیا۔ ⁷۷۔پچھے پربھیسوع آیو آݨ اُواں ناں ہاتھ لگا رو آݨ کہیوݨ لاگو ٻیھو نی۔ ⁸۸۔ پچھے اُواں ماتھے ݙٹھو تو اُواں ناں پربھویسوع خاں ٹاݪ ٻیجوکوئی نظرکونی آیو۔⁹۹۔ جݙے اُوجبل (ٹکر) خاں اُترتا پیا تو پربھویسوع اُواں ناں وچن ݙی کہیو، جتری تک اِبن آدم مؤوڑاں خاں جی نی اُوٹھے کہیں ناں اِے بات نی کریا۔ ¹⁰۱۰۔ چیلاں اُوے ناں کہیو، عالم اِے کیاں کہی کہ ایلیاہ رو پہلی آوݨ ضرورھے۔¹¹۱۱۔پربھویسوع جواب ݙھنو آݨ کہیو،"ایلیاہ بے شک آخے آݨ خارے چیزاں پورے کرخے۔ ¹²۱۲۔ پݨ ھُوں تھاناں اِے کہیں کے ایلیاہ آیو رو پݨ اُواں اُوے ناں کونی اُوݪکھیو، پݨ اُوے خاں جکو من چاہوے کریو، ائیاں ائہں ابن آدم بھی اُواں رے ہاتھاں خاں ݙُکھ کھݨ خے۔ ¹³۱۳۔پچھے چیلان اِے خمجھ گیاکہ اُو یوحنا پویترشنان ݙیوݨ آݪے رے بارے میں کہی پیو۔¹⁴۱۴۔جݙے اُو ٹوݪے رے کوڈھیا آیو تو ہیک منکھ اُوندھا گوݙاں تائیں نوگڑرو اُوے خاں کہیݨ لاگو۔ ¹⁵۱۵۔ ایشور مانجے ݙیکرے تے کرپا کر کیاں کے اُو مِرگی خاں ݙاڈھو ݙُکھ (تکلیف) میں ہے۔ اُو خدھاں باخݙے یا پاݨی میں خریئی رو۔ ¹⁶۱۶۔ ھوں اُوے ناں تاجے چیلاں کوڈھیا لے آیو، پݨ اُو اُوے ناں بھلاں کونی کرخگھیا۔¹⁷۱۷۔پربھیسوع جواب ݙھنو آݨ کہیو،" اِے بے یکیناں آݨ حرکتی نخل ھوں کتری تک تھاں بھیݪو رہیخ؟ ھُوں کتری تک تھاری خہیخ؟ اُوے ناں میں کوڈھی لے آؤ۔ ¹⁸۱۸۔ پربھویسوع اُوے ناں دڑکو ݙھنو آݨ بھونت اُوے رے بدن (جسم) خاں نخیر گیو، آݨ اُو چھوکرو اُوہی گھڑی بھلاں تھی گیو۔¹⁹۱۹۔پچھے چیلاں اُوےکوڈھیاں ھکھلائی میں آیا آݨ کہیو،" مھاں اُوے ناں کیاں کونی کاڈھ خگھیا؟ ²⁰۲۰۔ پربھویسوع اُواں کہیو، تھارے تھوڑے بخواخ رے خاروں، ھُوں تھاناں خچی کہیں جیکݙھن تھاں میں خرّم (تُوّر) رے ݙاݨہ جیترو بھی بخواخ وے تو تھیں جبل (ٹکر) ناں کہو کہ ایتھ خاں ٹݪ جارو تو ائیائیں تھیخے، آݨ تھارے خاروں کوئی کام نی تھیݨ جہڑو کونی وہے۔ ²¹۲۱۔ پݨ اِئیے قسم را بھنت دُعا آݨ روزے رے ٹاݪ کونی کاڈھ خگھتا۔²²۲۲۔گلیل میں ٻیٹھوڑے وقت پربھویسوع چیلاں ناں کہیو، اِبن آدم منکھاں رے حوالے کیوجاخے۔ ²³۲۳۔ آݨ اُو اُوے ناں مارخے رو آݨ تیجے ݙھین اُو جیوتو کیو جاخے، چیلاں گھݨاں پریشان ھُویا۔²⁴۲۴۔ جݙے اُو کفرنحوم میں آیا تو چُونگی لیوݨ آݪاں پطرس رے کوڈھیا آیا آݨ کہیو، کی تاجو اُستاد (گرو) آدھی چونگی ݙیخے؟ ²⁵۲۵۔اُوے کہیو ہاں پݨ جݙے پطرس پاچھوگھرے آیو، تو پربھویسوع اُوے رےٻولݨ خاں پہلی ہی کہیو۔ شمعون! توں کی خوچئیں پیو؟ دھرتی را بادشاہ کے خاں جزیہ یا خراج لے وی؟ آپری عوام خاں یا پرائیاں (مخیواڑ یا ٹھیکو لے وی پیا؟²⁶۲۶۔ جݙے پطرس کہیو، پرائیاں خاں، تو پربھویسوع اُوے ناں کہیو،"تو پچھے عوام اُوے ناں ادا کرݨ خاں آزاد ہے پچھے اِئیے خاں آزاد ہے ²⁷۲۷۔ پݨ اِئیاں نی ہوے کہ مھیں چُونگی لیوݨ آݪے رے خاروں پاپاں (گناہواں) رو خیبب بݨاں۔ اِئیے خاروں سمندار تے جاؤ کنڈی ناکھو، آݨ جکو پہلی مچھی اُونچا آوے اُوے ناں چھالوری جݙے تھیں اُوے رو مھانݙو کھول خورو تو تھیں اُوے میں خاں پیخو(روپیہ) لابھخے، اُوے ناں لیے رو آݨ چُونگی لیؤݨ آݪے ناں مانجے آݨ آپ رے خاروں ݙے ݙیا۔

Chapter 18

¹۱۔ اُوے گھڑی چیلا پربھویسوع کوڈھی آیا آݨ کہوݨ لاگا ایشور ری راجائی میں موٹو کوݨ ہے۔ ²۲۔ پربھو یسوع آپرے کوڈھیاہیک ٻاݪ ناں ہیلو کیو آݨ اُوے ناں بیچ میں ٻیخاݨیو۔ ³۳۔ آݨ کہیو کے ھوں تھاناں خچی کہیں کے جیسی تائیں تھیں توبہ کر، تے ائیے ٻاݪ آݪی کر نی تھیخو اتیری تائیں تھیں ایشور ری راجائی میں کونی داخل تھیو۔⁴۴۔پݨ جکو آپرے آپ ناں ائیے ٻاݪ آݪی کر نعماݨو کرخے اُو ماݨخ ایشور ریراجائی میں خاراں خاں موٹو ھوخے۔ ⁵۵۔ آݨ اُو جکو ائیے نڈھیے ٻاݪ ناں مانجے ناں (نام) خاں قبول کرخے اُو مناں قبول کرئی۔ ⁶۶۔ آݨ جکو ائیاں نڈھیاں میں خاں میں تے وشواش لے آوے کہئں ناں نقصان ݙئی تو اُوے رے خاروں بھلو ہے کے اُوے رے گݪے میں گھرٹی رو پاٹ ٻاندھ رو سمندر میں ناکھیو جاوئے۔⁷۷۔ ٹھوکراں رے کرے جگت تے افسوس ہے جکے ری وجہ تھوݙو (ٹھوکر) آویں۔ ⁸۸۔ جیکݙے تاجو ہاتھ یا پُگ تناں تھوݙو ݙیوݨ رو سبب بݨے تو توں اُوے ناں باڈ چھوڑ ھاں آپرو آپ خاں دھار کر چھوڑ ۔ منڈو ٹونڈو تھی تے خورگ میں جاؤݨ تاجے خاڑوں بھلو ہے، ٻہیں ہاتھ تے پُگ نرگ میں جاویں۔⁹9۔ جیکݙھیں تاجی آنکھ ٹھوکر ݙیوݨ ری سبب بݨیئ تو توں اُوے ناں کاڈھ آݨ کاݨو ہو تے خورگ میں جاوݨ تاجے پگا بہتر ہے کہ توں ٻہیاں آنکھیاں رے ہوتے توں جہنم رے باخݙے میں ناکھیو جاوئے۔¹⁰۱۰۔ جوؤ تھیں اِے چھوٹا میں خاں کہیں ناں گھٹ نی خمجھو، ھوں تھاناں کہیݨ وہ کہ آکاش تے اُوے را فرشتہ مانجے پتا رے چہرے ناں جکو آکاش تے ہے جووئ۔ ¹¹۱۱۔ کیانکہ ابن آدم بھٹکیوڑاں ناں بچاوݨ آیو ہے¹²۱۲۔ تھیں کی خوچئی پیا؟ ہیک ماݨخ کوڈھی خو(سو)(100) ریڈھاں ہوئے آݨ اُوے میں ہیک ریڈھ گومیجے ری تو اُو کی نڑانوے ناں ٹکر تے چھوڑ رے کی اُو اُوے ہیکی ریڈھ ناں لابھݨ (جووݨ) کونی جاوئے؟۔ ¹³۱۳۔جیکݙھیں اُو اُوے ناں لابھے ری تو ھوں تھاناں خچی کہیں وہ کہ گُم تھیوڑی ریڈھ ری خوشی نڑانوے ریڈھاں خاں گھݨی ھوخے۔ ¹⁴۱۴۔ ائیاں ہی آکاشی پتا کونی چاھتو کے نیڈیا وی ہلاک ھوئے۔¹⁵۱۵۔جیکݙھیں تاجو بھائی تاجے خلاف پاپ کرے تو توں جا رو اُوے ناں اُوے ری غلطی خوݨاں، جے تاجی بات ناں خوݨے تو توں اُوے ناں آپ رو بݨائیخ رو۔ ¹⁶۱۶۔ جیکݙھیں تاجی بات کونی خݨتو تو توں آپرے بھیݪو ہیک یا ٻئہیاں بھائیاں ناں لے جا کیاں کے اُو ہر لفظ را شاہد ہوئے۔¹⁷17۔ آݨ اُو ائیاں ری خوݨݨ نی چاوئے تو خارو معاملو منڈݪی (کلیسیا) ناں خوݨاوے آݨ منڈݪی ری بھی نی خاݨے توپچھے غیراقوام آݨ چونگی لیوݨ آݪا رے حوالے کیوجاوے۔¹⁸۱۸۔ھُوں تھاناں خاں خچ کہیں پیو، کہ جکو کجھ تھیں زمین تے باندھ خو اُو آکاش تے بھی باندھیو جاخے آݨ جکو کجھ زمین تے کھولخو اُو ہی آکاش تے کھلخے۔ ¹⁹۱۹۔ بیڑے ھُوں تھاں کہیں پیو جیکݙھیں تھاں میں خاں ٻئے منکھ زمین تے کہیں بات رے خاروں جیکر اُو چاویں راضی ہوئے تو اُو مانجے پتا ری طرف خاں جکو آکاش تے ہے اُواں رے خاروں ہوخے ری۔ ²⁰۲۰۔ کیاں کے جِتھے ٻئے یا تین منکھ مانجے ناں خاں بھیݪا ہُوئی ھُوں اُوئاں بھیݪو ہُوئیں۔²¹۲۱۔ پطرس آیو آݨ پربھویسوع ناں کپوݨ لاگو، پربھو اگر مانجو بھائی مانجے ݙوھ کرے تو ہُوں اُوے ناں کیرا پھیرا بخکاں (معاف)؟ " کی ساتھ پھیرا؟" ²²۲۲۔ پربھویسوع اُوے ناں کہیو، ہُوں تھاناں ساتھ پھیرا نی پݨ خِتر پھیرا کہیں پیو۔²³۲۳۔ ائیے رے خاروں آکاش ری راجائی اُوے راجا آݪی کر ہے جکو آپرے نوکراں خاں حِخاب کِتاب لیوݨ چاہتو پیو۔ ²⁴۲۴۔ آݨ جاں ہی اُوے حِخاب کرݨ شروع کیو، اُوے کوڈھی اُو نوکرل؟ لِیایو گیو جکے ناں ݙخ (دس) ہزار روپیا اُدھار تے ݙھنا گیا ہُتا۔ ²⁵۲۵۔ پݨ اُوے کوڈھی قرض ݙیوݨ رے خارو پیخا کونی ہُتا۔ اُوے رے مالک حُکم ݙنوں کہ اُوے آݨ اُوے ری لُگائی آݨ ٻاݪا ناں بیچ را رقم پوری کی جاوے۔²⁶۲۶۔جݙے نوکر کھریو رو آݨ نگڑ رو کہیوݨ لاگو۔ اُوے مالک میں تے ݙایا کر ہُوں تاجو خارو قرض اُتار ݙیئخ رو۔ ²⁷۲۷۔ مالک ناں اُوے تے ترس آیو آݨ اُوے اُوے ناں چھوڑ ݙنو آݨ اُوے رو خارو قرض بخک ݙنو۔²⁸۲۸۔ پچھے اُو نوکر گیو آݨ اُوے رو ٻجے نوکر نی ہیک خَو رپیو قرض ݙنو ڑو ہتو۔ اُوے ناں جھال رو گھٹو ݙے رو کہیو۔ "مناں پئیخا ݙے جکو تیں میں خاں قرض لیو ہیں ۔ ²⁹۲۹۔ ٻجوڑو نوکر ہیٹھو نگڑیو آݨ منت کر ری کہیوݨ لاگو تھوڑو صِبر کر ہُوں تاجو خارو قرض تنا ݙئیخ رو۔³⁰۳۰۔ پݨ پہلکو نوکر نی منیو۔ آݨ اُوے ناں قید کرواݙنو۔ جِتی تائیں اُو قرض نی ݙے۔ ³¹۳۱۔ جݙے اُوے ناں ٻجاں نوکراں ݙٹھو کہ اِے کی تھیو ہے اُو گھݨاں ݙُکھی تھیا، اُو گیا آݨ آپ رے مالک ناں خرو کجھ کہے ݙنو۔³²۳۲۔ پچھے اُوے نوکر رے مالک اُوے ناں آݨوایو آݨ کہیو، " اِے چلاک نوکر، تنا تاجو خرو قرض بخک ݙنو۔ کیاں کےتیں مناں منت کی ہتی۔ ³³۳۳۔ کی تناں ٻجوڑے نوکر تے ݙایا کونی کرݨی کھپتی، جاں میں تیں تے ݙایا کی۔³⁴۳۴۔ اُوے رے مالک ناں ریخ آئی آݨ اُوے ناں پولیس رے حوالے کیو۔ جِتی تائیں اُو قرض پاچھو نی ݙے۔ ³⁵۳۵۔ جݙے مانجو آکاشی پتا وی تھاں خاں ائیاں ہی کرخے۔ جِتی تائیں تھیں آپ رے بھائی ناں پورے مَن خاں نی بکخو۔ (معاف نی کرخو)

Chapter 19

¹۱۔ پچھے ائیاں تھیو کہ جݙے پربھویسوع شٻد پورو کیو تو اُو گلیل خاں نکل رو دریائے یردن خاں آگو یہودیہ رے علاقے میں آیو۔ ²۲۔ہیک موٹو منکھاں رو ٹوݪو پربھویسوع رے لارو گیا آݨ پربھویسوع اُواں نہ بیماریاں خاں خاجا کیا۔³۳۔فریسی آیا آݨ پربھویسوع ناں ازماوݨ رے کرے پربھویسوع خاں کہیو کی کوئی منکھ دھرمی طرقے تے آپ ری لُوگائی ناں کہیں وجہ خاں طلاق ݙے خگئی؟۔ ⁴۴۔ پربھویسوع اُواں ناں جواب میں کہیو، کی تھاں کونی پڑھیو کہ جکے ائیاں ناں بݨایا۔ اُوے پہلی خاں ہی مرد آݨ لُوگائی بݨائی؟⁵۵۔ آݨ پربھویسوع اِے بھی کہیو" ائیے رے کرے منکھ آپ رے ماتا پتا ناں چھوڑخے آݨ آپ ری لُوگائی بھیݪو ریخے،۔ کیاں کے دھݨی آݨ لُوگائی ہیک بدن ہُوخے؟۔ ⁶۶۔ نی کہ ٻئے بدن۔ کیاں کے جکاں ناں ایشور جوڑیا ہے اُواں ناں منکھ جدا نی کرے۔⁷۷۔ اُواں منکھاں پربھویسوع ناں کہیو، تو پچھے موسیٰ سنت تھاری ماناں کیاں حُکم ݙنوکہ طلاق ݙے ری چھوڑ ݙوؤ۔ ⁸۸۔پربھویسوع اُواں منکھاں خاں کہیو، موسیٰ سنت تھاری پکے من رے کرے تھاناں تھاری لُوگائیاں ناں طلاق ݙیݨ ری موکل ݙنی پݨ شررع خاں ائیاں کونی ہتو۔ ⁹۹۔ ہُوں تھاناں کہیں، جکو کوئی آپ ری لُوگائی ناں بھونݙے (زنا) کام رے بنا چھوڑخے، آݨ کہیں ٻجی لُوگائی خاں بہیاں کرخئیں تو اُو اُوے خاں بھونݙئی کرئیں، آݨ جیکݙھیں کوئی منکھ طلاق ݙنھوڑی لُوگائی خاں بہیاں کرئی تو اُو بھی اُوے لُوگائی خاں بھونݙئی کرئی۔¹⁰۱۰۔چیلاں پربھویسوع ناں کہیو، جیکݙے کہیں منکھ رو آپ ری لُوگائی خاں ایڑو حال ہے تو بہیاں نی کرݨ ہی بھلو ہے ¹¹۱۱۔ پݨ پربھویسوع اُواں ناں کہیو، ہر منکھ ائیے حُکم ناں کونی من سگتو۔ پر اُو ھوئی جکے ناں منݨ ری موکل ݙنی گی ہے۔ ¹²۱۲۔ کیاں کے کئیک کھدڑا ایڑا ہے جکو ماتا رے پیٹ خاں ہی ائیاں جنم لیوی آݨ کئیک ایڑا کھدڑا ہے جکاں ناںمنکھاں بݨایا ہے آݨ کئیک ایڑا ہے جکاں آپ رے آپ ناں ایشور ری راجائی رے خاروں بݨیا، اُو جکو ائیے بات ناں من خگئی اُوے ناں منݨ ݙئو۔¹³۱۳۔ پچھے کئیک چھوٹا ٻاݪ پربھویسوع رے کوڈھی لایاگیا تاکہ اُو اُواں تے ہاتھ راکھ رو برکت ݙے۔ پر چیلاں اُواں ناں دڑکو ݙاݨ لاگا۔ ¹⁴۱۴۔پݨ پربھویسوع کہیو، ٻاݪاں ناں میں کوڈھی آوݨ ݙئو، ائیاں ناں متے روکو۔ کیاں کے آکاش ری راجائی ائیاں ری ہے ¹⁵۱۵۔ آݨ پربھویسوع اُواں ٻا ݪاں تے ہاتھ راکھ رو برکت ݙنی آݨ اُو اُتھو بہو۔¹⁶۱۶۔ جؤو ہیک منکھ پربھعیسوع کوڈھی آیو آݨ کہیو، گرو جی ہُوں کہیو بھلو کام کراں کے امر جیوݨ پاؤں ۔ ¹⁷۱۷۔ پربھویسوع اُوے ناں کہیو تو مہیں خاں کیاں پوچھیی پیو کی بھلو ہے۔ بھلو تو صرف ہیک ہی ہے جے توں جیوݨ میں آوݨ چاوی تو شٻدھاں تے عمل کر۔¹⁸۱۸۔ اُوے منکھ اُوے خاں کہیو کیڑا شٻدھ پربھویسوع اُوے ناں کہیو کہ قتل نی کر، پرائی ناری خاں بھوگ نی کر۔ کوڑی گوائی نی ݙے۔ ¹⁹۱۹۔ آپ رے ماتا پتا ری عزت کر۔ آپ رے پاڑے خیری خاں آپ آݪی کر پریم کررو۔²⁰۲۰۔ ہیکے موٹیار اُوے ناں کہیو، میں تمام شٻدھاں تے عمل کیو ھاں ہمیں مناں کی کرݨو ہے۔ ²¹۲۱۔پربھویسوع اُوے ناں کہیو، جے تو پورو خالکھ بݨیخ تو آپ رو خارو مال دھن غریٻاں ناں بنڈھ ݙے تو تناں آکاش تے دھن دولت ملخے تو مہارے لارے آ۔ ²²۲۲۔ جݙے اُوے موتیار اِے خݨیو کہ پربھویسوع کی کہیو ہے تو اُو ݙاڈھو پشمان ہویو آݨ اُوتھ خاں گیو بوہو۔ کیاں کے اُو گھݨو دھنوتی ہتو۔²³۲۳۔ پربھو یسوع آپ رے چیلاں ناں کہیو، ہُوں تھاناں خچی کہیں وہ کے دھنوتی منکھ رو ایشور ری راجائی میں جاوݨ گھݨو اوکھو ہے۔ ²⁴۲۴۔ ٻݪے ہُوں تھاناں کہیں کہ اونٹ رو خوئی (سوئی) رے ناکے میں جاوݨ خورو ہے آݨ دھنوتی رو ایشور ری راجائی میں جاوݨ اتیرو اوکھو ہے۔²⁵۲۵۔جݙے پربھویسوع رے چیلاں اِے خݨیو تو اُوگھݨاں حیرت میں آیا آݨ کہیوݨ لاگا تو کوݨ بیچ خگای۔ ²⁶۲۶۔پربھویسوع اُواں ݙخیا جویو آݨ کہیو ماݨخاں رے خاروں تو اوکھی بات ہے پر ایشور رے خاروں کوئی چیز کونی۔ ²⁷۲۷۔پچھے پطرس جواب میں کہیو، جو مہیں خارو کُجھ چھوڑیو رو آݨ تاجے لارے آیا را تو مہاناں کی ملخے۔²⁸28۔ پربھویسوع اُوے ناں کہیو، ھوں تناں خچی کہیں وہ توں مانجے لارے آیو تو نئیو جیوݨ میں (ابن آدم) آدم زاد رے ٻݙائی رے تخت تے ٻیخیخ، تھیں وی ٻاراں تختاں تے ٻیخخو، آݨ اسرئیل رے ٻاراں قبیلاں رو نیاء کرخو۔²⁹۲۹۔ جکو کوئی آپ رو گھر،ٻہین، بھائی، ماتا پتا، ٻاݪ تے دھرتی مانجے ناں خاں چھوڑخے اُوے رو اجر سو حیخا ہوخے آݨ اُو امر جیوݨ رو مالک ہوخے۔ ³⁰۳۰۔ پݨ گھݨاں پہلی ہے اُو لارے کیا جاخے آݨ گھݨاں لارے ہے اُو آگی کیا جاخے۔

Chapter 20

¹۱۔ آکاش ری باچھائی اُوے زمیندار ری آݪی کر ہے جکو صبو رو آپ رے انگوراں رے باغ میں کام کرݨ رے خاروں مزدوراں ناں مزدوری تے لیوݨ گیو۔ ²۲۔ جݙے اُوے مزدوراں خاں ہیک روپیو مزدوری موکائی، تو اُوے اُواں ناں باغ میں کام کرݨ رے خاروں بہیرکرچھوڑیا۔³۳۔تیجے پہار اُو بݪے گیو تے اُوے ٻیجاں مزدوراں ناں شہر میں بے کار اُوبھوڑا ݙٹھا۔ ⁴۴۔ اُوے اُواں ناں کہیو، تھیں بھی باغ میں جاؤ۔ آݨ جکو بھی مناسب ہوخے ہُوں تھاناں ݙیخ رو۔ اُو کام تے بووھا گیا۔⁵۵۔ اُو بݪے چھیویں تے ناویں گھنٹے میں آیو تے اُواں ہی کیو۔ ⁶۶۔اُوے خاں پچھے اُو اگیارویں گھنٹے میں گیو تے بݪے وی مزدوراں ناں بےکار اوبھڑا ݙٹھا۔ اُوے اُؤاں خاں کہیو، " تھیں کیاں اتھے خارو ݙن بے کار اوبھا ہو؟ ⁷۷۔ اُواں اُوے ناں کہیو، " کیاں کے کہیئں بھی مھاناں کام کونی ݙھنو" اُوے اُواں کہیو، " تھیں بھی باغ میں جاؤ"⁸۸۔جݙے انڈھے ہوئی تو باغ رو مالک آیو آݨ آپ رے رکھواݪے خاں کہیو، خاراں مزدوراں ناں ھیلو کر۔ آݨ آخری مزدور خاں لے رو پہلی آݪے تک خاراں ںاں اُواں ری مزدوری ݙے ݙو۔ ⁹۹۔ڄفے اُو مزدور جکے ناں اگیاروے آݪے ناں مزدوری تے لایوگیو تو آیا تو اُواں میں ہر ہیک ناں ہیک روپیو ملیو۔ ¹⁰۱۰۔ جݙے پہلی آݪا مزدورآیا تو اُواں سوچیو کہ مھاںاں گھݨی مزدوری ملخے، پݨ اُواں ناں بھی ہیک روپیو ملیو۔¹¹۱۱۔جݙے اُواں ناں اُواں ری مزدوری جوڑی۔ تو اُواں زمیندار رے بارے میں دھاں ݙنھی۔ ¹²۱۲۔ اُواں کہیو ائیاں مزدوراں صرف ہیک گھݨو کام کیو پݨ تیں ائیاں ناں مھارے برابر مزدوری ݙھنی ہے۔ جݙے کہ مھاں تو خارو ݙن اُواں خاں گھݨو کام کیوھاں، آݨ گرمی تے تاوڑ خی ھاں۔¹³۱۳۔ پݨ مالک اُواں میں خاں ہیکے ناں جواب ݙھنو تے کہیو، "یار" میں تو کوئی غلط کونی کیو۔ کی توں میں خاں ہیکے روپیے تے راضی کونی تھیو تو۔ ¹⁴۱۴۔ اُو لے جکو تاجو حق ہے۔ آݨ آپ رو مارگ جھال۔ اِے منجی خوشی ہے کہ ہُوں آخری میں آیوݪے مزدور ناں تاجے برابر مزدوری ݙھاں۔¹⁵۱۵۔ کی اِے منجو حق کونی کہ جکو مرضی خاں آپ رے پیخے خاں کراں۔ یاتاجی آنکھ میں برائی ہے۔ کیاں کے ہوں ٹاوکو ھاں؟ ¹⁶۱۶۔ پݨ پہلا آکر آݨ آخیر آݪا پہلی کیا جاخے۔¹⁷۱۷۔جݙے پربھویسوع مسیح یروسیلم جاوتو پیو تو مارگ میں آپرے ٻارہ چیلاں ناں ہیکے پاخے لے گیو آݨ کہاݨ لاگو۔ ¹⁸۱۸۔جوؤ مھیں یروسیلم جاؤیں واں آݨ پربھویسوع سردار کاہناں آݨ فقہیاں رے حوالے کیو جاخے آݨ اُو اُوے ناں موت ری سزا ݙیخے۔ ¹⁹۱۹۔ اُوے ناں غیرقوماں رے حوالے کرخے اُو اُوے تے ہخا(مزاق) کرخے، کوڑا مارخے آݨ اُوے ناں خوݪی ݙیخے، پچھے اُو تیجے ݙن مؤوڑاں خاں جیوتو ہوخے۔ (جیوتو کیو جاکے)²⁰۲۰۔ پچھے زبدی رے ݙیکراں ری ماں پربھویسوع کوڈھی آئی اُوے پربھو ناں نمسکار کریو آݨ کنیک پوچھݨ لاگی۔ ²¹۲۱۔ پربھویسوع اُوے ناں کہیو، تاجی مرضی ہے اُوے کہیو حُکم ݙے کہ تاجی باچھائی میں مانجو ہیک ݙیکرو تاجے خاجݪی آݨ ٻیجو ݙیکرو کھاٻݪی ٻیخے۔²²۲۲۔ پچھے پربھویسوع اُوے ناں کہیو، تو کونی جاݨتی کہ کی مانگی وی کی تو ائیے رے قابل ہے کہ اُو کُوپ پیو جکو ہُوں اُو کُوپ ہُوں پیݨ آݪو ہاں۔ اُواں اُوے ناں کہیو، ہاوے مھیں ائیے رے قابل ہاں۔ ²³۲۳۔اُوے اُواں ناں کہیو، تھیں ضرور مانجو کُوپ پیخو رو، پچھے مانجے خاجݪی آݨ کھاٻݪی پاخے ٻیخاݨیں رو حُکم مانجو کونی پچھے اِے گھر اُواں ناں ݙنھی جاخے جکے رے خارو مانجے ٻاپ ٻݨایوہے۔ ²⁴۲۴۔ جݙے باقی ݙخاں(دس) چیلاں اِے سݨیو تو اُواں ٻہیاں خاں گھݨاں نارض ہویا۔²⁵۲۵۔ پچھے پربھویسوع اُواں ٻہیاں ناں آپ ݙیخا ھیلو کرایو آݨ کہیو تھیں جاݨئی کہ غیرقوماں را حُکم ݙاݨ آݪا آپ رے ماݨخاں ناں نوکر بݨاوتا را آݨ اُواں را خاص منکھ اُواں تے حُکم چیلاوتا رہی۔ ²⁶۲۶۔پچھے تھاں ائیہاں نی ہووݨ چائجے کیاں کے تھاں مھیں خاں جکو موٹو بݨݨ چاوی اُو شیواکار(غلام)بݨے۔ ²⁷۲۷۔آݨ جکو کوئی اگیا ہوݨ چاوی اُو شواکار بݨے۔ ²⁸۲۸۔ جیکر پربھویسوع شواکرواݨ کونی کیاں کے شوا کرݨ آیو، آݨ آپ ری زندگی گھݨیاں زندگیاں رے خاروں قربانی رے طور تے ݙیوݨ آیو۔²⁹۲۹۔ جݙے اُو یرِؔیحو خاں نخیرݨ لاگا تو ہیک گھݨو ٹوݪو اُواں رے لارے آیو۔ ³⁰۳۰۔ آݨ اُواں ٻئے اندھا منکھاں ناں سڑک رے پاخےب ٻیٹھوڑا ݙٹھا، جݙے اُواں خݨیو کہ پربویسوع بہوؤ جاوی تو اُو رڑے کرݨ لاگا آݨ کہیو، اِے پربھویسوع مھاں تے کرپا کر۔ ³¹۳۱۔ پچھے ٹوݪے آݪاں اُواں ناں دڑکا ݙاݨ لاگا کہ چھپ کرو تو اُو گھݨے رڑے کرݨ لاگا آݨ کہیو، اِے ایشور پربھویسوع مھاں تے کرپا(رحم) کر۔³²۳۲۔ پچھے پربھویسوع ابھیجو آݨ اُواں ناں کہاݨ لاگو کہ تھیں کی چاوی کے ھوں تھارے خاروں کراں؟ ³³۳۳۔اُواں کہیو کہ ایشور اِے کر کہ مھاری آنکھیں کھُل جاوے رے۔ ³⁴۳۴۔ پربھو یسوع ناں اُواں تے ترخ آیو، آݨ اُو اُواں رے آنکھیاں ناں ہاتھ لگایو، آݨ اُو اُوے گھڑی خاجا کھورا ہو گیا آݨ اُوے رے لارے ہوگیا۔

Chapter 21

¹۱۔ آݨ جݙے اُو یروشلِمؔ رے نیݪا پوگا آݨ زَیتُون رے پہاڑ تے بیتؔ فگے رے نیݪا آیا تو پربھویسوع ٻہیاں چیلاں ناں اِے کہے رو بہیرکیا کہ۔ ²۲۔اگلے گائاںمیں جاؤ، آݨ اتھے ہیک گݙھی ٻادھوڑی نظر آخے آݨ اُوے بھیݪوگݙھی رو ٻچیوبھی اُوے ناں کھول ری میں کوڈھی لے آؤ۔ ³۳۔ آݨ جیکݙے کوئی منکھ تھاںاں خاں کہے تو اُ وے ناں کہیا کہ پربھویسوع ناں ائیے ری لوݪ ہے آݨ اُو منکھ اُوے گھڑی تھاناں ݙخے ری۔⁴۴۔اِےائیے رے کرے تھیو کہ سنت ری طرف خاں لکھیوگیوتو اُو پورو ہووے، اُوے کہیو۔ ⁵۵۔ اِے یروشلیمؔ ری ݙیکری، جو تاجو باچھا تئیں کوڈھی آوی ؤہ اُو نماݨو ہے آݨ گݙھی تے سوار ہے بلکہ گݙھی رے ٻچیے تے۔⁶۶۔ آݨ چیلاں گیا آݨ اواں ھی کیو جاں پربھویسوع اُواں ناں کہیو ہتو۔ ⁷۷۔اُو گݙھی آݨ اُوے رو ٻچیو لے آیا آݨ آپ را گابھا اُوے تے اُوڈھاٌیا آݨ پربھویسوع اُوے تے سوار ہوؤ۔ ⁸۸۔ عوام مارگ میں آپ را گابھا بچھایا آݨ کئنک منکھاں بݨاں رے لہڑے باڈھ رے مارگ میں بچھائیے۔⁹۹۔ ٹوݪو جکو پبھویسوع رے اگیا ھاں لاروں ھتو اُو رڑے کر تے کہتا پیا ابن دُاؤد ری بݙائی ہو وے، دھن اُوے ناں ہے جکو ایشور رے ناں خاں آوی، آکاش تے اُوے ری بݙائی ھوے۔ ¹⁰۱۰۔جݙے پربھویسوع یروشلمؔ میں آیو تو خارو شہر تھرتھلے میں آیو آݨ کہیݨ لاگا "اِے کُݨ ہے؟" ¹¹۱۱۔ ماݨخاں جواب ݙھنو اِے گلیل رے شہرناصرت رو نبی پربھویسوع ہے۔¹²۱۲۔پچھے پربھویسوع ہیکل میں بݪیو آݨ خامان بیچݨ آݪاں ناں اُوتھ خاں کاڈھ چھوڑیا، اُوے شاہوکاراں آݨ کبوتر بیچݨ آݪاں رے پھٹاں ناں اُوندھا کر چھوڑیا۔ ¹³۱۳۔اُوے اُواں ناں کہیو لکھیݪو ہے مانجو گھر پراتھنا رو گھرخݙیڄ خے۔ پرتھاں ائیے ناں چوراں آݨ ٹہگاں رو اݙو ٹھایو رو۔ ¹⁴۱۴۔ پچھے اندھا آݨ پانگݪاں اُوے کوڈھیا ہیکل میں آیا آݨ اُوے اُواں ناں بھلاں کریا۔¹⁵۱۵۔ پݨ سردارکاہناں آݨ فقہیاں اُوے ناں عجیب کام کرتے جویو آݨ ہیکل میں ماݨخاں ناں ابن دُاؤد ری بݙائی کرتے خݨیو تو اُواں ناں ݙاڈھی ریئخ آئی۔ ¹⁶۱۶۔اُواں اُوے ناں کہیو کی تھیں خݨوئی پیا کہ اِے ماݨخ کی کہی پیو؟ پربھویسوع اُواں ناں کہیو، ہاں پر کی تھاں کونی پڑھیو کہ چھوٹاں آݨ ݙودھ پیݨ آݪاں ٻاݪاں رے مُکھ خاں آپری بݙائی خچی کروائی۔ ¹⁷۱۷۔ پچھے پربھویسوع اُواں ناں چھوڑ رو بیت عنیاہ رے شہر نی گیو آݨ اُتھے رھیو۔¹⁸۱۸۔ جݙے اُو خاکݪو ور شہر پاچھا آیا ےو پربھویسوع ناں بُکھ لاگی۔ ¹⁹۱۹۔ پربھویسوعع سڑک رے پاخے انجیر رو بݨ ݙٹھو۔ اُو بݨ کوڈھی گیو پݨ پاناں خاں ٹاݪ بݨ میں کہئی نی لاگوڑو ݙٹھو۔ اُوے بݨ ناں کہیو، "تنا بݪے پھݪ کونی لاگے" آݨ اُوے گھڑی اُو بݨ خُک گیو۔²⁰۲۰۔جݙے چیلاں اِے ݙٹھو تو حیران ہُویا آݨ کہیو، اِے انجیر رو بݨ اُوچھتو کَکر خُک گیو رو؛؛؟ ²¹۲۱۔پربھویسوع بݪتی ݙھنی آݨ کہیو؛ ہُوں تھاناں خچی کہیں کہ اگر تھاں میں وشواس ہے آݨ تھیں شک کونی کرتا، تو نی صرف اِے کر خگھئی جکو اِے انجیر رے بݨ خاں تھیو۔ پݨ تھیں جبل خاں کہخو جا آݨ سمندر مین کھر تو اُو ائیاں ہی ہُوخے۔ ²²۲۲۔ آݨ جکو وی تھیں وشواس خاں پراتھناں میں مانگخو تھاناں اُو ملیو جاخے۔²³۲۳۔ آم جݙے پربھویسوع بھگتی گھر میں پرچار کعتو پیو تو سردار کاہن آݨ فقہی پربھویسوع کوڈھی آیا آݨ کہݨ لاگا توں کے رے اختیار خاں اِے کام کرائیں، آݨ تناں اِے اختیار کے ݙھنو ہے۔ ²⁴۲۴۔ پربھویسوع اُواں ناں بݪتی ݙھنی ھُوں تھاں خاں ہیک سوال پوچھیخ آݨ پچھے ھوں تھاناں اِے ݙخلیخ کہ ھوں اِے کام کے رے اختیار خاں کرائیں۔²⁵۲۵۔یوحنا سنت رو پویترسنان کے ری طرف خاں ہُتو؟ آکاش ری ری طرف خاں یا منکھ ری طرف خاں؟ اُو آپت میں باتاں کرݨ لاگا کہ مھیں کی کہاں کہ آکاش ری طرف خاں تو اُو کہخے تھاں اُوے رو وشواس کیاں کونی کیو؟ ²⁶۲۶۔پݨ آپاں کہاں کہ انسان ری طرف خاں تو خارا منکھ نارض ہُوخے۔ کیاں کےاُو یوحنا ناں سنت کمجھتا ہُتا۔ ²⁷۲۷۔ پچھے اُواں پربھویسوع نہ بݪتی ݙھنی، "مھیں کونی جاݨتا" اُواں اُوے نا کہیو، پربھویسوع بھی اُواں نا کہیو ھُوں وی تھاناں کونی ݙخلاں کہ ھُوں اِے کام کے رے بݪ خاں کرئیں پیو۔²⁸۲۸۔ پچھے تھیں کی خوچئی پیا؟ ہیکے منکھ را ٻئے ݙیکرا ہتا۔ اُو موٹے ݙیکرے کوڈھی گیو آݨ کہیو ݙیکرا جا آݨ آج باغ میں کام کر۔ ²⁹۲۹۔پݨ ݙیکرے بݪتی ݙھنی آݨ کہیو کہ حوں کونی جاواں، ُݨ پچھے اُو آپ ری خالا پھری آݨ بوہوگیو۔ ³⁰۳۰۔ آݨ اُو منکھ ٻجے ݙیکرے کوڈھیا گیو، آݨ اُوکہیو ائیے ݙیکرے بݪتی ݙھنی اَے مالک ھُوں ضرور جائیخ پݨ اُو کونی گیو۔³¹۳۱۔ ائیاں ٻہیاں ݙیکراں میں خاں کہیو ݙیکرو آپ رے پتا رو وچن منݨ آݪوتھیو۔ اُواں بݪتی ݙھنی پہلی آݪو، پربھویسوع اُواں ناں کہیو ھُوں تھاناں خچی کہیں پیو، کہ تھاں منکھاں پہلی چونگی لیوݨ آݪا آݨ بدچال ایشور ری باچھائی میں جاخے را۔ ³²۳۲۔ کیاں کے یوحنا سنت تھاناں سچائی رو مارگ ݙخلݨ آیو تو، پݨ تھاں اُوے رو اعتبار کونی کیو، جݙے چونگی لیوݨ آݪاں آݨ بدچالݨ لُوگائیاں اُوے تے وشواس لے آئے، آݨ تھاں منکھاں اِے ݙیٹھو کے اِے کی تھیو پݨ تھاں بݪے وی توٻاں کونی کی۔ کہ اُوے تے وشواس لے آونت۔³³۳۳۔ہیک ٻجی مخال خݨو ہیکے منکھ کوڈھیا گھݨی دھرتی ہوتی ائیے ہیک باغ لگایو آݨ ائیے رے ٻارو لوݪو ݙھنو۔ ہیک ہودی کھتری آݨ رکھوالی رے خاروں منہار بݨایو آݨ باغ لگاوݨ آݪاں ناں کرائے تے ݙے ݙھنو آݨ آپ ٻیجے ملک بہیوگیو۔ ³⁴۳۴۔ آݨ جݙے باغ ری کٹائی رو وقت نیݪو آیو تو ائیے کہنک نوکراں ناں بہیر کیا کہ انگور لا خگے۔³⁵۳۵۔پݨ مالہیاں نوکراں ناں جھالیا آݨ کئہی کوٹیا آݨ کئہی ناں جان جان خاں ماریو آݨ کئہی ناں سنگسار کریا۔ ³⁶۳۶۔پچھے باغ رے مالک ٻجے نوکراں ناں بہیر کیا، آݨ پہلے خاں گھݨاں ناں بہیر کریا اُواں اُواں خاں بھی اُو جی سلوک کریو۔ ³⁷۳۷۔ ائیے رے بعد، مالک آپ رو ݙیکرو اُواں کوڈھی بہیر کریو،آݨ خوچیو کے اُو مانجے ݙیکرے ری عزت کرخے؛³⁸۳۸۔ پݨ جݙے مالہیاں ݙیکرے ناں ݙیٹھو تو آپت میں کہوݨ لاگا، اِے مالک ہے آؤ اِئیے ناں مار رو آݨ خارے باغ تے قبضو کر لے جے۔؛؛ ³⁹۳۹۔ اِے رے خاروں اُواں اُوے ناں جھالیو آݨ باغ میں ٻاہر کاڈھیو آݨ مار ݙھنو۔⁴⁰۴۰۔ اِے رے خاروں جݙے باغ رو مالک آخے تو اُواں مالہیاں خاں کی کرخے؟ ⁴¹۴۱۔ اُوے منکھاں جواب ݙھنو،"مالک آخے آݨ اُواں گنداں منکھ ناں بُری طرح خاں برباد کرخے، آݨ باغ رو ٹھیو ٻجے مالہیاں ناں ݙیخے، تاکہ اُو موسم تے اُوے ناں پھݪ ݙے۔⁴²42۔ پربھویسوع اُواں ناں کہیو،" کی تھاں سنتاں رے شٻد میں کونی پڑھیو، جکے پتھر ناں مستریاں رد کریو اُو ہی کنڈ آݪو پتھر ہوخے۔ اِے ایشور ری طرف خاں ہوؤ پݨ مھاری نظر میں عجیب ہے؟۔⁴³۴۳۔اِے رے خاروں ھُوں تھاں خاں کئیں پیو کہ ایشور ری باچھائی تھاں خاں لے لی جاخے آݨ اُوے قوم رے خاروں جکو پھݪ لاخے ݙے ݙھنی جاخے۔ ⁴⁴۴۴۔ آݨ جکو اِے پتھر تے کھرخے ٹوکݪا ٹوکݪا ہوجاخے پݨ جکے تے اُو کھرخے اُوے ناں پیخخے رو۔⁴⁵۴۵۔ آݨ جݙے سردار کاہناں آݨ فریسیاں اُوے رے ، مخالاں خݨیں تو اُوخمنجھ گیا مھارے بارے میں کئہی پیو۔ ⁴⁶۴۶۔ آݨ اُو اُوے ناں جھالݨ ری کوشش میں ہوتا، پݨ اُو منکھاں خاں ٻہیتا ہتا، کیاں کے اُو اُوے ناں سنت جاݨتا ہتا۔

Chapter 22

¹۱۔ پربھویسوع اُواں ناں بݪے مخالاں میں کہوݨ لاگو۔ ²۲۔آکاش ری باچھائی حقیقت میں اُوے راجا آݪی کار ہے جکے آپ رے ݙیکرے رو بہیاں کیو۔ ³۳۔ اُوے آپ رے نوکراں ناں بہیر کیا کہ اُو اُواں منکھاں ناں ھیلو کر آوے جکاں ناں بہیاں ری دعوت ݙھنی گی ہتی، پݨ اُو منکھ کونی آیا۔⁴4 ۔راجا آپرے ٻجے نوکراں اِے کہہ رو بہیر کیا کہ جکاں ناں دعوت ݙھنی گی ہے اُواں ناں کہیو کہ میں ٻاٹی تیار کی ری، مانجا ڈھگا آݨ پݪیوڑا ٹوگھڑا بڈھیج گیا را، آݨ خارے چیزاں کھاوݨ رے خاروں تیار ہے اِئیے رے خاروں بہیاں میں آؤ۔⁵۵۔پݨ اُواں منکھاں اُوے رے ہیلے تے غور نی کیو۔ کئہی آپ رے پھخلاں نی گیا، آݨ کئہی آپ رے آپ رے کاماں تے بوہاگیا۔ ⁶۶۔آݨ ٻجاں باچھا رے نوکراں تے ہاتھ کھݨیو آݨ اُواں خاں برائی خاں پیش آیا، آݨ اُواں ناں مار چھؤڑیا۔ ⁷۷۔پچھے باچھا گھݨو نارض ہُویو، اُوے آپ ری فوج ناں بہیر کرری، اُواں مارݨ آݪاں ناں مروا چھوڑیا آݨ اُواں رے شہر ناں خاݪ ݙھنو۔⁸۸۔پچھے اُوے آپ رے نوکراں ناں کہیو، بہیاں ری ٻاٹی تیار ہے پݨ اݨایوڑا اِئیے رے قابل کونی ہُتا۔ ⁹۹۔اِئیے رے خاروں چَوباٹاں تے جاؤ، آݨ جتراں منکھاں ناں دعوت ݙے خگھئی ݙؤ کہ بہیاں ری دعوت میں آوئے۔ ¹⁰۱۰۔ نوکر چَوباٹاں تے گیا آݨ بھلا کی بُرا خاراں ناں بھیݪا کیا، آݨ دعوت آݪو گھر پرھاݨاں خاں بھریڄ گیو۔¹¹۱۱۔جݙے راجا پرھاݨاں ناں جُوؤݨ رے خاروں آیو، اُوے ہیکے منکھ ناں ݙیٹھو، جکے بہیاں را گابھا کونی پہریا ہُتا۔ ¹²۱۲۔ باچھا اُوے ناں کہیو، خنگتی(یار)تُوں اِتھے کِکر بہیاں رے گابھاں خاں ٹاݪ آیو ہیں؟۔ آݨ اُو منکھ بݪتی نی ݙے خگھیو۔¹³۱۳۔پچھے باچھا آپ رے نوکراں ناں کہیو۔ اِئیے منکھ را ہاتھ آݨ پُگ ٻاندھیا جا وے۔ آݨ اُوے ناں ٻہار اندھارے میں ناکھیو جاوے، جِتھے روئݨ آݨ ݙانتاں رو پیخݨ ہُوئے۔ ¹⁴۱۴۔ اَݨایوݨاں توگھݨاں ہے پݨ چُݨیوڑا گھٹ ہے۔¹⁵۱۵۔ پچھے فریسی گیا آݨ خوچݨ لاگا کہ پربھیسوع ناں آپ رے باتاں خاں کَکر پھخاجے۔ ¹⁶۱۶۔پچھے اُواں آپ رے چیلاں ناں ہیرودیاں بھیݪا پربھویسوع کوڈھیا بہیر کیا۔ اُواں پربھویسوع نا کہیو، گروجی مھیں اوݪکھئں کہ توں خچو ہیں۔ آݨ توں ایشور رے مارگ ری خچائی خاں تعلم ݙئیں، ¹⁷۱۷۔ آݨ تُوں ٻجے منکھاں ری خلاں ری پرواہ کونی کرتو آݨ کہیں رو پاخو کونی لیتو۔¹⁸۱۸۔پݨ پربھویسوع اُواں ری چلاکی ناں خمجھ گیو آݨ کہیو، اِے ریاکاراں تھیں مناں کیاں آزماوئی۔ ¹⁹۱۹۔ مناں چونگی ری رقم ݙؤ۔ پچھے اُو اُوے کوڈھی دنیار لے آیا۔²⁰۲۰۔ پربھویسوع اُواں ناں کہیو، اِئیے روپے تے کے رو پھوٹو تے کے رو ناں ہے۔ ²¹۲۱۔اُواں اُوے ناں کہیو، باچھا قیصر رو، پچھے اُواں ناں کہیو، "جکوقیصررو حِخو ہے قیصر ناں ݙو آݨ جکو ایشور رو ہے اُو ایشور ناں ݙؤ۔ ²²۲۲۔ جݙے اُواں اِے خݨیوں تو حیران ہُویا آݨ اُوے ناں چھوݪ رو بوہا گیا۔²³۲۳۔اُو ݙنھں کئنیک صدوقی اُوے کوڈھی آیا، جکو کئہی کہ موؤڑا جیوتا کونی تھیے، اُواں پربھویسوع خاں پوچھیو۔ ²⁴۲۴۔اِے گروجی، موسٰی سنت کہیوہتو کہ جݙے کوئی منکھ مرجاوے، آݨ اُوے ری کوئی اولاد نی ہُووے۔ تو اُوے رو بھائی ضروری اُوے ری لُوگائی خاں بہیاں کرے۔ آݨ آپ رے بھائی رے کرے اولاد پیدا کرے۔²⁵۲۵۔ساتھ بھائی ہتا،پہلکے بہیاں کیو آݨ موؤہ رو آݨ اُوے میں کوئی اولاد کونی تھی آݨ آپ ری لُوگائی آپ رے بھائی رے کرے چھوݪ گیو۔ ²⁶۲۶۔آݨ ٻیجے بھائی بھی ائیاں کیو۔ آݨ تیجے بھی ائیاں کیو۔ آݨ خارے بھائیاں ائیاں کیو۔ ²⁷۲۷۔ آݨ اُواں خاراں خاں پچھے اُو لُوگائی بھی مرگی۔ ²⁸۲۸۔ آݨ جݙے اُو مؤوڑا جی اُٹخے تو اُوے ݙھنی اُواں خاتاں بھائیاں میں اُو کے ری لُگائی ہُوخے، جݙے کے اُو خاتاں بھائیاں ری لُوگائی ہُتی۔²⁹۲۹۔کہیو، تھیں غلط خوچئی پیا، کیاں کے تھیں پویترشٻد آݨ ایشور ری طاقت ناں کونی جݨتا۔آݨ پربھویسوع جواب ݙھنو آݨ ائیاں خاں۔ ³⁰۳۰۔ مؤوڑا رے جی اُٹھݨ خاں پچھے بہیاں کونی تھئیے۔ آݨ اُوتھے کوئی بہیاں رے بندھن میں کونی ٻاندیو جاوے بلکہ اُو آکاش تے فرشتاں آݪی کا ہُوخے۔³¹۳۱۔کی تھاں مؤواڑاں میں خاں جی اٹھݨ رے بارے میں کونی پڑھیو۔ ³²۳۲۔ھُوں ابراہام رو ایشور، اضحاق رو ایشور آݨ یعقوب ایشور ہاں؟ ایشور مؤوڑاں رو ایشور کونی بلکہ جیوتاں رو ایشور ہاں۔ ³³۳۳۔ جݙے عوام ائیے رے بارے میں خݨیو تو ایشور رے پرچار تے حیران ہُویا۔³⁴۳۴۔ جݙے فریسیاں خݨیو کہ پربھویسوع صدوقیاں ناں چُپ کرایا ہے آݨ اُو بھیݪوہُویا۔ ³⁵۳۵۔ائیاں میں خاں ہیک جکو خاراں میں چھوٹا(نڈھیا) ہُتا اُوے ناں آزماوݨ رے کرے سوال کیو۔ ³⁶۳۶۔ گروجی سریعیت میں خاراں خاں موٹو حُکم کی ہے۔³⁷۳۷۔پربھویسوع اُواں خاں کہیو، تھیں ضروری ایشور آپ رے ایشور خاں آپ رے خارے مُن، آپ رے خارے جسم آݨ آپ ری خاری عقَل خاں محبت کرو۔ ³⁸۳۸۔ائیے موٹو آݨ پہلو حُکم ہے³⁹۳۹۔ آݨ ٻجے حُکم ائیے آݪی کر ہے کہ تھیں آپ رے پاڑے خیریاں خاں آپ آݪی کر محبت کرو۔ ⁴⁰۴۰۔ ائیاں ٻہیاں حُکماں تے خارے نبیاں آݨ خاری سریعت رو بھروخو ہے۔⁴¹۴۱۔ آݨ پچھے ائیے فریسی بھیݪا ہوا، پربھویسوع اُواں خاں سوال کیو۔ ⁴²۴۲۔ اُوے کہیو، تھیں مسیح رے بارے میں کی خوچئی؟۔ کہ مسیح کے رو ݙیکرو ہے؟۔۔۔۔۔ اُواں پربھویسوع خاں کہیو، "داؤد رو ݙیکرو"⁴³۴۳۔ پربھویسوع اُواں خاں کہیو، پچھے کِکر داؤد آتماں میں اُوے ناں ایشور کہے رو ھیلو کرئی۔ ⁴⁴۴۴۔ ایشور مانجے ایشور خاں کہیو، مانجے خاجݪی پاخے ٻیخ، جتئی تائیں تاجے دشمناں ناں تاجے پُگاں نیچا نی کر ݙیواں۔⁴⁵۴۵۔ جیکݙھیں داؤد اُوے ناں ایشور مسیح کہی، تو اُو داؤد رو ݙیکرو کِکر تھیو۔ ⁴⁶۴۶۔ کوئی قابل کونی ہُتو کے اُوے ناں ہیکے الفاظ رو بھی جواب ݙے خگے۔ ائیے ݙھین کہیں منکھ رو ائیے خاں سوال کرݨ رو حوصلو کونی تھیو۔

Chapter 23

¹۱۔پچھے پربھویسوع ٹوݪے آݨ چیلاں خاں روبُرو ہُویو۔ ²۲۔ اُواں ناں کہیو، فقہیہ آݨ فریسی موسٰی ری تے ٻیخے۔ ³۳۔ جکو اُو تھاناں حُکم ݙے اُو کرو آݨ اُوے تے عمل کرو آݨ اُوے رو خچ وچارکرو آݨ اُوے جہڑاکام نی کرو کیاں کے اُو کہتا ہوتا پݨ آپ کونی کرتا۔⁴۴۔ ہاں اُو ایڑا بھاری وزن منکھاں رے کاندھے تے راکھتا ہوتا جکے ناں اُوکھݨݨ بھاری ہے کیاں کے ائیے ناں راکھاوݨ رے خاروں خود آپ ری انگݪی کونی لگاتا۔ ⁵۵۔ اُو آپ را گھݨاں کام جکو کریں منکھاں ناں بتاوݨ رے کرے کریں، اُوآپ را تعویض موٹا آݨ آپ را گابھا راں کنارا موٹا بݨاوی۔⁶۶۔اُو بھگتی رے گھراں آݨ دعوت ری جگہواں میں بھی عزت پسند کرتا ہوتا۔ ⁷۷۔ آݨ بازاراں میں سلام کہووݨ پسند کریں آݨ منکھ خاں را گرو ہیوݨ پسند کریں ہیں۔⁸۸۔پݨ تھیں آپ نہ گرو نی کہوایا کیاں کے تھارو گرو ہیک ہی ہے آݨ تھیں خارا بھائی ہو۔ ⁹۹۔ آݨ دھرتی تے کہی ناں بھی پتا نی کہو، کیاں کے تھارو پتا ہیک ہی ہے، جکو آکاش تے ہے۔ ¹⁰۱۰۔ کوئی تھاناں گرو نی کہے کیاں کے تھارو گرو ہیک ہی ہے جکو پربھویسوع ہے۔¹¹۱۱۔ جکو تھاں میں خاں موٹو بݨے اُو تھارو شواداری بݨے۔ ¹²۱۲۔ جکو آپ رو آپ ناں موٹو بݨاوخے اُو چھوٹو کیو جاخے آݨ جکو چھوٹو کہݪاخے اُوے رو رتبو اُونچو کیو جاخے۔¹³۱۳۔اِے طرف دار فقیہ آݨ فریسیاں تھاں تے لعنت تھاں مکھاں ری آکاش ری باچھائی را دروازہ بند کریں نی تو تھیں خُود اُوے میں داخل ہُوخو تے، تے اُو جکو داخل ہُووݨ چاوہی ہےنی داخل ہُووݨ ݙھہی۔ ¹⁴۱۴۔ اِ ے طرفدار فقیہ آݨ فریسیاں تھاں تے لعنت کے تھیں بیواؤں رے گھراں تے قابض ہووݨ چاوی، جݙے تھاں ݙکھاݪے رے کرئے پراتھنا لانٻی کرئیں اِئیے خاروں تھیں گھݨی لعنت رے قابل ہو۔ ¹⁵۱۵۔ اِے طرف دار فقیہ آݨ فریساں تھاں تے لعنت کے تھیں سمندر پار ٹپ را علاقاں میں جاوی صرف ہیکے منکھ ناں وشواسی بݨاوی آݨ جݙے اُو وشواسی ہو جاوی تو اُوے ناں ٻیݨو نرگ رو ݙیکرو بݨاوی جاں تھیں آپ ہو۔¹⁶۱۶۔ لعنت تھاں تے کے تھاں اندھا مارگ بتاوݨ آݪا ہو، تھیں جکو کہی اُو پویتر جگہ رو خانخ کھاوی اُو کوئی بات کونی، پݨ جکو کوئی پویترجگہ رے سونے رو کانخ کھاوے اُو آپ رے خانخ ناں پورو کرݨ رو پابند ہوخے۔ ¹⁷۱۷۔ تھیں اندھا ہو کالھا ہو موٹو کوݨ ہے سونو یا پویترجگہ جکے سونے ناں پویتر کیو؟۔¹⁸۱۸۔آݨ جکو قربانی ری جگہ روخانخ کھݨی تو اُو کوئی بات کونی پݨ جکو کوئی اِے منت رو خانخ کھݨی جکو اِے قربانی ری جگہ تے چڑاوں ݙتا تو اُوآپ رے خانخ ناں پورو کرݨ را پابند ہے۔ ¹⁹۱۹۔ اِے اندھا منکھاں مھٹو کوڑ ہے منت یا قربانی ری جگہ جکو منت ناں پویتر کریں ہے۔²⁰۲۰۔آݨ جکو کوئی قربان گاں روخانخ کھاوی ہے اَے گھݨے چیزاں روخانخ کھاوی جکو اُوتے چڑھائی جاوی ہے۔ ²¹۲۱۔ آݨ جکو کوئی پویتر جگہ رو خانخ کھاوی ہے اُو پویترجگہ رو آݨ جکو اِئیے رے مھیں رہیی ہے اُوے رو خانخ کھاوی ہے ²²۲۲۔ آݨ جکو کوئی آکاش رو خانخ خانخ کھاوی ہے پربھویسوع رے تخت جکو اُوے تے ٻیھٹو ہے خانخ کھاوی ہے۔²³۲۳۔ اِئے ریاکار فقیہ آݨ فریسیاں تھاں تے لعنت! کہ تھیں پودنے، اجیاں(جوائݨ) آݨ زیرے رو ݙخوو(دہیکی) حخو تو ݙئی پݨ تھیں سریعت رے گھݨے ضروری معاملے یعنی انصاف، دیا کرݨ آݨ وشواس ناں چھوڑ ݙئی رو، لازمی ہے کہ تھیں اِے وی کرتا آݨ اُو وی کونی چھوڑتا۔ ²⁴۲۴۔ تھیں مارگ بتاوݨ آݪا اندھاھو، جکو ماچھر ناں تو چھانٹی پݨ اُونٹ ناں خاجو گِٹ جاوی را۔²⁵۲۵۔ اِے ریاکار فقیہ آݨ فریسیاں تھاں تے لعنت! کہ تھیں پیالے آݨ پلیٹ(رکابی) ناں ٻہار خاں تو آچھو کرئں رو پݨ مہناں خاں اُو ٹھگی ناں لالچ خاں بھریوڑا ہے۔ ²⁶۲۶۔ اندھا فریسیاں پہلی آپرے پیالے آݨ پلیٹ ناں مہناں خاں آچھا کرو، پچھے اُو ٻہار خاں آچھا ہوخے۔²⁷۲۷۔ریاکار فقیہ آݨ فریسیاں تھاں تے لعنت! کہ تھیں چٹے رنگ آݪی قبر(سفدی پھری قبر) ہو جکو ٻاہر خاں تو صاف ݙیخیجئی پݨ مہناں خاں مؤڑے منکھاں رے ہاݙکھیاں تے ہر طرح رے پلیتائی خاں بھریوڑا ھو۔ ²⁸۲۸۔ اہڑی طرح تھیں وی جوؤݨ میں خچیار(راست باز) ہو پݨ مہناں خاں ریاکاری آݨ سخت ناانصافی خاں بھریوڑا ھو۔²⁹۲۹۔ریاکارفقیہی آݨ فریسیاں تھاں تے لعنت! کہ تھیں سنتاں(نبیوں) رے درٻاراں (مقبروں) ناں ٹھاوݨ آݪاں آݨ سچیاراں رے درٻاراں ناں پھوٹراپ کرݨ آݪا ھو۔ ³⁰۳۰۔پݨ ھوں تھاناں کہیں کہ مہاں آپ رے ٻاپ ݙاݙے رے دور میں زندگی گزاری ھوونت تو مھیں سنتاں رو لوہی بہاوݨ میں بھیݪا کونی ھونت۔ ³¹۳۱۔ جݙے تھیں آپ رے خلاف گواہی ݙئی وا کہ تھیں قتل کرݨ آݪا را ݙیکرا ھو۔³²۳۲۔ تھیں آپ رے ٻاپ ݙاݙے آݪی کر کروئی وا۔ ³³۳۳۔ اِے باخینگاں! اِے موٹے باخنینگ را ݙیکراں تھیں نرگ رے باخݙے خاں کیکر بچخو۔³⁴۳۴۔اِئیے رے خاروں جؤو ھوں سنتاں خمجݨ آݪا آݨ منݨ آݪا ناں تھاں کوڈھی بہیر کرئیں، اُواں میں خاں گھݨاں تھاں قتل آݨ خوݪی چاڑھیا آݨ گھݨاں تھاں بھگتی گھراں میں کوڑمارخو آݨ شہرباشہر خاں کاڈھ خو۔ ³⁵۳۵۔جکے رو نیتجو اِے ھوؤ کہ تھیں دھرتی تے خارے خچیارں رو لوہی بہاوݨ میں میں قصور وار بݨیا۔ خچیار ھابل رے قتل خاں لے تے برکیاہ رے ݙیکرے زکریا تک جکے ناں تھاں پویترجگہ آݨ قربانی آݪی جگہ قتل کیو۔ ³⁶۳۶۔ ھوں تھاناں خچی کہیں کہ اِئیے باتاں ری بݪتی ݙیوݨ آݪی اِے نسل ہوخے۔³⁷۳۷۔یروشلیم، یروشلیم توں جکو سنتاں ناں قتل کرݨ آݪاں آݨ اواں تے جکے تھاناں بہیر کریو پھتر مارݨ آݪا ھو۔ میں گھݨی دفعہ چاہیو کہ جہڑی طرح ککڑی آپ رے ٻچیاں ناں آپ رے پانکھیاں میں لُکاوئی ھوں وی تھاناں ائیے طرح لُکا لیواں۔ ³⁸۳۸۔جو تا بخوں گھر کھالی کریورو۔ ³⁹۳۹۔ھوں تناں کہیں توں مناں کونی جووے جیتری تک اِے کونی کہہ کے دھن ھے اُو جکو ایشور رے ناں خاں آوئی۔

Chapter 24

¹۱۔پربھویسوع بھگتی گھر(عبادت گاہ) خاں ٻاہر نخیریو تو آپ رو مارگ لیو اُوے را چیلا اُوے کوڈھی آیا، اِئیے رے خاروں کے اُو ہیک بھگتی گھر ری جگہ بتاوے۔ ²۲۔ بݪے پربھویسوع بݪتی میں اُواں ناں کہیو کی تھیں اِے چیزاں ناں کونی جوؤتا، ھُوں تھاناں سچی کہیں وہ کے اتھے پتھر ماتھے پھتر کونی رہے جکو کیھرے کونی۔³۳۔جݙے اُو زَیتُونؔ رے ٹکر(جبل) ماتھے ٻیٹھو تو اُوے را چیلا ھیکھلائی میں اُوے کوڈھی آیا آݨ کہیو ہمیں مہاناں بتا کے اِے باتاں کݙے حوخے بݪے تھارے آوݨ آݨ جگت رے خاتمے رو نشان کی حوخے۔ ⁴۴۔ پربھویسوع اُواں ناں اِے بݪتی ݙھنی خاوچیت رہیا کے کوئی تھاناں تھیݪ نی ݙے۔ ⁵۵۔ گھݨاں مانجے ناں آخے کے ھُوں مسیح ھاں آݨ گھݨاں ناں تھیݪ خے۔⁶۶۔تھیں(لڑائیاں) بیݪ تے (لڑائیوں) بیݪاندھیاں رے خٻراں خوݨخو جوؤ تھیں گھٻرا نی جایا کیاں کے اِئیے باتاں رو حووݨ ضروری حوخے بݪے وی اِئیے رو خاتمو کونی ہووے۔ ⁷۷۔ ہیک قوم ٻیجوݪی قوم تے آݨ ہیک راجائی ٻیجی راجائی تے چیݪئی کرخے آݨ گھݨے علاقاں میں کاݪ تے زلزلہ آخے۔ ⁸۸۔ اِے تمام باتاں ݙوکھاں رو شروع ہی ہوخے۔⁹۹۔ بݪے اُو تھاناں ݙوکھ ݙیوݨ رے خاروں جھلواخے آݨ تے مرواخے آݨ قتل کرخے۔ تمام قوماں مانجے ناں رے خاطر تھاناں خاں نفرت کرخے۔ ¹⁰۱۰۔ گھݨاں تھوݙھا کھاخے تے ہیکے ٻیجے ناں دشمن رے حوالے کرخے ہیکے ٻیجے خاں نفرت کرخے ۔ ¹¹۱۱۔ گھݨاں ہی کوݪا سنت بھگت اٹھخے آݨ حق رے مارگ خاں تھیݪخے۔¹²۱۲۔ کیاں کے دنیا ری بے اپھالی بھد جاخے جکے ری وجہ خاں گھݨو پریم ٹھاڈھو ہو جاخے رو۔ ¹³۱۳۔جکو آخر تک برداشت کرخے اُو بچیا ریخے۔ ¹⁴۱۴۔آکاش ری راجائی ری اِے پرچار تمام دنیا میں گواہی رے طور تے بیان کرخو پچھے ہی خاتمو ہوخے۔¹⁵۱۵۔ اِئیے خاروں جݙے تھیں (اجاڑنے) اجاݪݨ آݪی خرمناک برائی ناں پویتر جگہ تے ابھوڑا جوؤ جکے رو زکر سنت دانی ایل ری معرفت کیو ہے پڑھݨ آݪا سمجھ لے۔ ¹⁶۱۶۔جکو یہودیہ شہر میں خاں ہوخے اُو ٹکراں (جبلاں) تے چڑھ جاخے۔ ¹⁷۱۷۔جکوگھراں رے چھتاں تے چڑیوڑا ہے اُو نیچا خمان لیوݨ نی اُوترے۔ ¹⁸۱۸۔جکو فصلاں میں ہے اُو آپ رو چوݪو لیوݨ نی آوے۔¹⁹۱۹۔ آݨ افسوس اواں تے جکو اُوے ٹائم پگ بھارݨ تے ݙودھ پاوݨ آݪی ہوخے۔ ²⁰۲۰۔پراتھنا کرو کے موسم سردی میں اِے واقعیونی ہوے ٻجو بھگتی رے ݙھیں ناخݨونی پڑے۔ ²¹۲۱۔ اِے گھݨی ݙوکھ آݨ مصبت ری اِے گھڑی ہوخے، شروع خاں لے تے آج تک نی ہوئی نی کݙے بݪے ہوخے۔ ²²۲۲۔ اِئیے رے خاروں جے اِے ݙھیں گھٹیا نی جاونت تو کوئی جیتی جان کونی بچنت اِے ݙھن بھلیں منکھاں رے خاروں گھٹیا جاخے۔²³۲۳۔جے کوئی تھاناں کوئی کہیے، "جوؤ" مسیح اِتھے ہے! یا اُتھے ہے تو تھیں یقین نی کریا۔ ²⁴۲۴۔کوڑا مسیح ہاں کوڑا سنت آخے، حیران کرݨ رے موٹے نشانے بتاخے، پݨ جکو وشواسی ہوخے اُو اُواں ناں بھی گمرا کرخے۔ ²⁵۲۵۔ جوؤ میں تھاناں ہیڑاں خاں پہلی خوݨایو رو۔²⁶۲۶۔جے اُو تھاناں کہیے کے مسیح سنسان جگہ میں ہے تو تھیں سنسان جگہ تے نی جایا آݨ جے اُو تھاناں کہیے کمرے میں ہے تو تھیں یقین نی کریا۔ ²⁷۲۷۔جیکر بجلی اُوگاݨ (مشرق) خاں اتھوݨ (مغرب) تک چمکئی آݨ تھارے مارگ ناں روشن کرئی ائیاں ابن آدم رو آوݨ ھوخے۔ ²⁸۲۸۔جیتھ کیتھ مردہ جانور ہوئی اُوتھے گرجاں جمع ہوئی۔²⁹29۔ پݨ گھݨے ݙوکھاں خاں پچھے جلدی خورج آندھارو ھو جاخے، چاند آپری روشنی کونی ݙے تارا آکاش خاں کھریا جاخے آݨ آکاش ری طاقتاں لوݙی جاخے۔³⁰۳۰۔ جݙے ابن آدم روشان آکاش تے ظاہر ھوخے آݨ خارا دھرتی را قبیلا ماتم کرخے آݨ اُوے ابن آدم ناں بادلاں تے آݨ طاقت آݨ موٹی بݙئی خاں آوتے جوخے۔ ³¹۳۱۔ اُو آپ رے فرشتاں ناں نرسنگاں ری موٹی آواز رے بھیݪا بہیر کرخے، آݨ آکاش ری ہیکی کونڈ خاں ٻیجی کونڈ چارے پاخے خاں چوگیوڑاں ناں بھیݪا کرخے۔³²۳۲۔ انجیر رے بݨ خاں سبق خیکھو، جیکر ہی پونبلی خاں پان نخرئی تھیں خمجھ جاوئی را کے گرمی نیݪی ہے۔ ³³۳۳۔ جݙے تھیں اِے باتاں ناں ہوتے جوؤ تو تھیں خمجھ جایا کے اُو نیݪیو ہے آݨ دروازے تے ہے۔³⁴۳۴۔ھُوں تھاناں خچی کہیں وہ اِے نسل کیݙے ختم کونی ہوے جیس تائیں اِے باتاں ناں ہوتے نی جوئے۔ ³⁵۳۵۔ آکاش آݨ دھرتی ختم ھوجاخے پݨ مانجو شٻدھ کونی مٹے۔³⁶36۔ پݨ اُوے ݙھیں آݨ وقت رے بارے میں کوئی کونی جاݨتو۔ نی آکاش را فرشتہ نی ݙیکروخوائے پتا رے۔³⁷۳۷۔جیکر نوحؔ سنت ری ݙھیاں میں ہوتو ائیاں ابن آدم رے آوݨ رو وقت ہوخے۔ ³⁸۳۸۔ جیکر طوفان آوݨ خاں پہلی ݙھیں میں ماݨخ کھاتا پیتا آݨ شادی بہئیاں کرتا ہوتا، جیس تائیں نوحؔ سنت ٻیݪی میں چڑھ نی گیو۔ ³⁹۳۹۔ آݨ جتری تک طوفان اُواں ناں لے نی گیو، جیتریتک اُواں ناں خٻر کونی پئی، ائیاں ابن آدم رے آوݨ تے ہوخے۔⁴⁰۴۰۔ آݨ ٻئے منکھ ٻنئی میں ہوخے، ہیک اُوکھݨیو جاخے آݨ ہیک لارے چھوݪیو جاخے۔ ⁴¹۴۱۔ ٻئے لُوگائے چیکی پیختے ہوخے ہیک لینی جاخے آݨ ہیک چھوݪی جاخے۔ ⁴²۴۲۔ اِے رے کرے تیار رہو کیاں کے تھیں کونی جاݨتا کے تھارو ایشور کیݙے آجاخے رو۔⁴³۴۳۔پݨ اِے جاݨݨ ری ضرورت ہے کہ گھر رے مالک ناں اِے خٻر ہوئے کہ چور کیݙے آخے تو اُو جاگتو رہے خے۔ آݨ آپ رے گھر میں چوری ری اجازت کونی ݙے وے۔ ⁴⁴۴۴۔ اِے رے خاروں تھیں ضرور ہوشیار رہو جکے گھڑی تھیں جاݨوبھی کونی ابن آدم آوخے رو۔⁴⁵۴۵۔اِے رے خاروں ایمان آݪو آݨ عقل آݪو نوکر کوݨ حوخے جکے رو مالک اُوے ناں گھرتے بارخائی (اختیار) ݙے، تاکہ اُوے ناں وقت تے کھادھو ݙے؟۔ ⁴⁶۴۶۔ دھن ہے اُو نوکر جکے رو مالک آرو اُوے ناں اُواں ہی کرتو جووے، جݙے اُو آخے۔ ⁴⁷۴۷۔ ھُوں تھاناں خچی کہیں، مالک اُوے ناں اُو خارو کجھ ݙخے جکے رو اُو مالک ہے۔⁴⁸۴۸۔پݨ شرارتی (بیمان) نوکر آپ رے دل میں کہیخے مانجے مالک رے آوݨ میں اجّاں گھݨی دیر ہے،،۔ ⁴⁹۴۹۔ آݨ آپ رے بھیݪو کام کرݨ آݪے نوکراں ناں مارخے، آݨ شرابیاں رے بھیݪو کھاخے پیخے۔ ⁵⁰۵۰۔مالک اِے ݙیھں آخے رو، جکے ݙیھں نوکر خوچیو بھی کونی وئے، آݨ اِے گھڑی ناں اُوجاݨتو کونی وے۔ ⁵¹۵۱۔اِئیے رو مالک اِئیے ناں ٻیاں ٹوݨاں میں بانڈخے را، آݨ اِئیاں خاں اُوحال کرخے، جکو ریاکاراں خاں کیو جاخے، جتھے روّݨ آݨ ݙانتاں رو پیخݨ ہوخے۔

Chapter 25

¹۱۔بݪے آکاش ری راجائی اُواں کنراریاں ری آݪی کر ہے جکو آپ را ݙیئا لے را بینݙ(دلہا) خاں خیٹݨ گئے۔ ²۲۔ائیاں رے مھیں پانچ بیوقوف ہوتے آݨ پانچ خمجھ دار ہوتے۔ ³۳۔ جݙے بے وقوف کنورایاں آپ را ݙیئا اُوکھݨیاں تو اُواں آپ رے بھیݪو تیل کونی اُوکھݨیو۔ ⁴۴۔پݨ خمجھ آݪیاں کنواریاں آپ رے ݙیئا بھیݪو تیل رے کپّے بھی اُوکھݨیے۔⁵۵۔ اجّاں بینݙ(دلہا) رے آوݨ میں دیر ہوتی، اُو خارے اونگھ میں خوؤݨ لاگے۔ ⁶۶۔ پݨ آدھی رات رو شور مچیو، بینݙ ناں جوؤݨ ٻاہر جاو آݨ اُوے خاں خنٹو۔⁷۷۔پچھے خارے کنوارے جاگئے آݨ آپ را ݙیئا ٹھیک کرݨ لاگے۔ ⁸۸۔بےوقوفاں خمجھ داراں ناں کہیو آپ رے تیل خاں کنئک تیل مھاناں ݙو کیاں کے مھارا ݙیئا ٻجھݨ آݪا ہے۔ ⁹۹۔ پݨ خمجھ آݪیاں جواب ݙھنو متاں (شاید) اِے مھارے آݨ تھارے خاروں پورو نی ھوے اِے رے بجائے تھیں بیچݨ آݪاں کوڈھی جاؤ آݨ آپ رے خاروں مول رو لے آؤ۔¹⁰۱۰۔ھیݨاں اُو لیوݨ رے خاروں گئے ہی ہوتے کہ بینݙ(دلہا)آیو پرو، جکو تیار ہوتے اُو اُوے رے بھیݪے بیھاں ری دعوت میں بوھے گئے۔ آݨ در بند تھی گیو۔ ¹¹۱۱۔پچھے ٻجے کنوارے آئے، آݨ کہیو "مالک" مالک" مھارے خاروں در کھولو۔ ¹²۱۲۔پݨ اُوے جواب کونی ݙھنو، آݨ کہیو، ہُوں تھاں خاں خچ کہیں ، ہُوں تھاناں کونی اُوݪکھتو۔ ¹³۱۳۔ ائیے رے خاروں ہوشیار رہو کیاں کے تھیں اُوے ݙھیں یا گھڑی ناں کونی اُوݪکھتا۔¹⁴۱۴۔ اِئیے اُوے منکھ آݪی کر ہے جکو ٻیجے ملک جاؤݨ آݪو ہوتو۔ آݨ اُوے آپ رے نوکراں ناں ھیلو کیوآݨ آپ ری دولت ائیاں رے حوالے کی۔ ¹⁵۱۵۔ ائیاں میں خاں ہیکے ناں پانچ ٻورٹا ݙھنا۔ ٻجے ناں ٻئے ٻورٹا ݙھنا، آݨ ہیکے ٻجے ناں ہیک ٻورٹو ݙھنا۔ ہر ہیک آپ ری قابلیت رے حخاب خاں لیا، آݨ پچھے اُو منکھ آپ رے سفر تے بوھو گیو۔ ¹⁶۱۶۔ جکے ناں پانچ ٻورٹا ملیاتا اُو بیگو بیگو گیو اُوے اُواں خاں کاروبار شروع کیو آݨ اُواں خاں پانچ ٻورٹا ٻجا کمایا۔¹⁷۱۷۔ اِئیے آݪی کر ہیکے ٻجے جکے ناں ٻئے ٻورٹا لیاتا، اُوے اُواں خاں ٻئے ٻجا بݨایا۔ ¹⁸۱۸۔ پݨ اُو نوکر جکے ہیک ٻورٹولیوتو گیو آݨ دھرتی میں ہیک کھݙو کھٹیو آݨ آپ رے مالک رو روپیو لُکایو۔¹⁹۱۹۔ ہیکے گھݨے عرصے خاں پچھے اُواں نوکراں رو مالک پاچھو آیو آݨ اُواں خاں حخاب کتاب کرݨ لاگو۔ ²⁰۲۰۔اُو نوکر جکے ناں پانچ ٻورٹا لھناں ہوتا اُوے کہیو۔ مالک تئیں مناں پانچ ٻورٹا ݙھناہوتا۔ "جو" میں پانچ ٻجا ٻورٹا کمایا ھاں۔ ²¹۲۱۔ اِے رے مالک کہیو شاباش۔ ٹھاوکا آݨ وفادار نوکرتوں تھوڑے میں وفادار رہیو۔ ہوں تناں گھݨیاں چیزاں رو مالک بݨایخ رو، آپ رے مالک ری خوشی میں بھیݪو تھی۔²²۲۲۔ جکے نوکر ناں ٻئے ٻورٹا ݙھناتا۔ اُوے کہیو، "جو" میں ٻئے ٻورٹا ٻجا کمایا ھاں۔ ²³۲۳۔ ائیے رے مالک اُوے ناں بھی کہیو، شاباش، ٹھاوکا آݨ وفادار نوکر توں بھی تھوڑے میں وفادار رہیو۔ ہوں تناں بھی گھݨیاں چیزاں رومالک بݨایخ۔ آپ رے مالک ری خوشی میں بھیݪوتھی۔²⁴۲۴۔ جکے ناں ہیک رُوپیو جݪیوہتو اُو آیو آݨ کہیو، "مالک" ھُوں اُوݪکھئں کہ توں سخت منکھ ہیں۔ توں اتھ خاں باڈھی جتھی تئیں کونی بایو۔ آݨ اُتھ خاں بھیݪوکرئیں جتھے توں کونی کھنڈاتو۔ ²⁵۲۵۔ ہُوں ٻیہوتورہیو، ائیے رے خاروں میں جا رو تاجو رُپیو دھرتی میں لُکایوھتورو ہیݨاں اَتھے ہے اُوتاجوہے۔²⁶۲۶۔پݨ اِیے رے مالک اُوے ناں بݪتی ݙھنی آݨ کہیو۔ اِئیے چلاک آݨ سست نوکر۔ توں جاݨتو ہُتو کہ جتھے میں کونی بایو اُتھ خاں باڈھیئں آݨ جتھے میں کونی کھنڈایو اُتھ خاں بھیݪوکرئیں۔ ²⁷۲۷۔ اِئیے رے خاروں تناں چاہیتوکہ توں مانجو رُپیو بپاریاں ناں ݙیونت آݨ جݙے ھوں آونت تو بیاج خودُھا آپرا رُپیا پاچھا لیونت را۔²⁸۲۸۔ اِئیے رے خاروں اُوے خاں رُپیو لے رو اُوے نوکر ناں ݙو جکے کوڈھی ݙخ رُپیا ہے۔ ²⁹۲۹۔کیاں کے جکے کوڈھی ہے اُوے ناں ٻیجو وی ݙھنو جاخے، پݨ اُو جکے کوڈھی کہیں کونی اُوے خاں اُو وی لے لیو جاخے جکواُوے کوڈھی ہے۔ ³⁰۳۰۔نکمے نوکر ناں ٻہار اندھارے میں دھکوݙے چھوڑو۔³¹۳۱۔جݙے ابن آدم آپ رے فریشتاں بھیݪو پرتاٻ میں آخے پچھے اُو آپ رے پرتاٻ آݪے تخت تے ٻیخخے۔ ³²۳۲۔اُوے رے خامھے خارے قوماں بھیݪے ھوخے آݨ اُو منکھاں ناں ہیکےٻیجے خاں دھارکرخے، جاں دھݨواݪ رڈھاں ناں ٻکریاں خاں دھارکوئیں۔ ³³۳۳۔ آݨ اُو رڈھاں ناں آپ رے خاجݪی آݨ بکریاں ناں کھاٻݪی پاخے راکھخے (ٻیخاݨخے)۔³⁴۳۴۔ پچھے راجا آپ رے خاجݪی پاخے آݪاں ناں کہیخے، آؤ مانجے پتا را بھلاں (دھن) منکھاں۔ اُوے راجائی ناں حخے (وراثت) میں لوجکو دنیا رے بݨݨ خاں ہی تھارے خاروں بݨائی گئی ہے۔ ³⁵۳۵۔جݙے ھُوں بکھیوھتوتھاں مناں ٻاٹی ݙھنی، ھُوں ترخیوھتو تھاں پیئݨ رے خاروں پاݨی ݙھنو،ھُوں اجنبی (اُوپرو)ھتو تھاں مناں گھرمیں جگہ ݙھنی۔ ³⁶۳۶۔ ھُوں اُوگھاݪوھتو تھاں مناں گابھا پہرایا، ھُوں بیمارھتوتھاں مانجو خیال کیو ھوں قید میں ھتو تھیں میں کوڈھی آیا۔³⁷۳۷۔ پچھے بھلا منکھ جواب ݙیخے آݨ کہیخے "ایشور" مہاں کݙھے تناں بکھیو ݙٹھوآݨ ٻاٹی کھوݪائی جاں ترخیوݙٹھو آݨ تناں پاݨی پیاݪیو؟۔ ³⁸۳۸۔ آݨ مھاں کݙھےتناں اجنبی (اُوپرو) ݙٹھو آݨ تناں جگہ ݙھنی؟ جاں اُوگاݪو ݙٹھو آݨ تناں گابھا پہرایا؟۔ ³⁹۳۹۔مھاں کݙھے تناں بیمار ݙٹھو جاں قید میں آݨ تناں خٹیݨ آیا؟۔ ⁴⁰۴۰۔ آݨ پچھے راجا اُواں ناں بݪتی ݙیخے، ھُوں خچی کہیں کہ جکوتھاں اِتھے مانجے گریٻ بھائیاں رے خاروں کیو اُوتھاں مانجے خاروں کیو۔⁴¹۴۱۔ پچھے اُو اُواں ناں جکو اُوے رے کھابݪی پاخے ھوخے اُواں ناں کہیخے، اِے لعنتیاں میں کاں اَݪگا جاؤ آݨ اُوے کݙھے نی ختم تھیݨ آݪی باخݙے میں جاؤ جکو شیطان آݨ اُوے رے فرشتاں رے خاروں بݨائی گی ہے۔ ⁴²۴۲۔ کیاں کے ھُوں بکیھو ھتو تھاں مناں ٻاٹی کونی ݙھنی، ھُوں ترخیوھتو پݨ تھاں مناں پاݨی کونی پیاݪیو۔ ⁴³۴۳۔ ھُوں اجنبی(اُوپرو) ھتو پݨ تھیں مناں گھر میں کونی لے گیا، ھُوں اُوگاݪو ھتو پݨ تھاں مناں گابھا کونی پہرایا، ھُوں بیمارآݨ قید میں ھتوپݨ تھاں مانجی فکرکونی کرئی۔⁴⁴۴۴۔پچھے اُو وی بݪتی ݙیخے آݨ کہخے،کہ مھاں کݙھے تناں بکھیو، ترخیوآݨ اجنبی(اُوپرو) جو رو تیں خاں کونی پوچھیو؟۔ ⁴⁵۴۵۔پچھے اُو اُواں ناں بݪتی ݙیخے آݨ کہخے، ھُوں تھاناں کہیں پیو جݙے تھاں آپ خاں چھوٹاں خاں اِے کونی کیو، تھاں اِے میں خاں بھی کونی کیو۔ ⁴⁶۴۶۔ اہݪا ہیمشہ ری سزا را ھُک دار ھوخے، پݨ بھلے منکھاں رے خاروں امر جیوݨ ہوخے۔

Chapter 26

¹۱۔ جݙے یسوع مسیح اِے شٻدھ پوروکویو،پربھویسوع آپ رے چیلاں ناں کہیو۔ ²۲۔ کی تھیں جاݨیں کہ ٻہیاں ݙھنیاں خاں پچھے عید فسح آوݨ آݪی ہے ۔³۳۔پچھے سردار،کاہن آݨ منکھاں را پوڑیا بݙیرا کاہناں رے محل تے بھیݪا ہووا، جکےناں کائفا کہتا ہتا۔ ⁴۴۔آݨ اُو لُک میں پربھویسوع ناں مارݨ ری خلاہ کرݨ لاگا۔ ⁵۵۔ اِئیے رے کرے اُو کہتا پیا، منکھاں رے ٻہی خاں کہ ائیاں خاں پھخادھ نی تھئیے رو۔ آݨ اُو عیدفساہ تے ائیاں کونی کرݨ چاہتا ہتا۔⁶۶۔ آݨ جݙے پربھویسوع بیت عنیاہ مین شمعون کوڑی رے گھرے ہتو۔ ⁷۷۔آݨ جݙے اُو میز رے ٻاہروں ٻٹھو ہوتت ہیک لُوگائی سنگ مرمر مہانگو عطر لے آئی۔ آݨ اُوے پربھویسوع رے ماتھے تے ڈھݪیو۔ ⁸۸۔ آݨ جݙےپربھویسوع رے چیلاں اِے جویو تو اُوے ریخایا پرا، آݨ کہیو، ائیے ناں کیاں ڈھݪیو ہے۔ ⁹۹۔اِے مہانگو بیچیوجاونت، آݨ غریٻاں ناں ݙنو جاونت۔¹⁰۱۰۔ پݨ پربھویسوع اِے جاݨیو، آݨ اؤاں خاں کہیݨ لاگو، کیاں کے تھیں ائیے لُوگائی رے بارو اِے ݙوکھا ری شیکار ہے۔ اِے مانجے خاروں گھݨوبھلو کام کریوہے؟۔ ¹¹۱۱۔ غریب تو خدائیں تھاں بھیݪا رہیخے، پݨ تھیں خدائیں مناں آپ بھیݪو کونی جوؤ۔¹²۱۲۔ پݨ جݙے ائیے عطر مانجے جسم تے ڈھوݪیو، اِے مانجے ٻورݨ رے کرے کیو۔ ¹³۱۳۔ھُوں تھاناں خچی کہیں پیو، جیھ کیتھ ائیے خوشخٻری رو پرچار خارے جگت میں کیو جاخے۔ جکو کیئ ائیے لُوگائی کیو۔ ائیے ری یاد گاری میں کیوجاخے۔¹⁴۱۴۔ پچھے اُواں میں خاں ہیک جکے رو ناں یہودہ اسکریوتی ہتو سردارکاہناں کوڈھی گیو۔ ¹⁵۱۵۔آݨ کہیو، جیکݙے ہوں پربھویسوع ناں جھلاواں تو تھیں مناں کی ݙیخو؟۔ اُواں چاندی را تریخ سکا اُوے ناں توݪ را ݙھنا۔ ¹⁶۱۶۔ ائیے گھڑی خاں اُو اُواں ناں جھلاوݨ رو موقعوجوؤݨ لاگا۔¹⁷۱۷۔ ھیݨاں عید فطر رے پہلکے ݙنھی پربھویسوع را چیلا پربھویسوع کوڈھی آیا آݨ کہݨ لاگا۔ توں کی چاہویں کہ مھیں تاجے خاروں کیتھ فسح کھاوݨ ری تیاری کراں؟۔ ¹⁸۱۸۔پربھویسوع کہیو، شہر میں ہیک ایݪے منکھ کوڈھی جاؤ آݨ اُوے ناں کہیو، استاد(پربھویسوع) کہی، مانجو ٹائم نیݪو آیو رو۔ ھُوں آپ رے چیلاں بھیݪو عید فسح تاجے گھر میں منائخ۔ ¹⁹۱۹۔ آݨ چیلاں ائیاں ہی کیو جیکر پربھویسوع اُواں ناں کہیو ہتوآݨ اُواں عید فسح ری ٻاٹی کھاوݨ ری تیاری کی۔²⁰۲۰۔ جݙے ݙنھی آتھویو(ڈھݪیو) اُوٻہاراں چیلاں بھیݪو ٻاٹی کھاوݨ ٻیٹھو۔ ²¹۲۱۔جݙے اُو ٻاٹی کھاتا پیاتا، اُوے کہیو، ھُوں تھاناں خاں خچی کہیں پیو، تھاں میں خاں ہیک مناں دُکھو ݙیخے۔ ²²۲۲۔ آݨ اُو گھݨاں پشیمان ہویا، آݨ اُو ہر کہی خاں پوچھݨ لاگو۔ "خچݨی ھُوں کونی ایشور؟²³۲۳۔ اُوے بݪتی ݙھنی، جکے ٹھاں میں مُیں بھیݪو ہاتھ گاہتو اُو مناں دھوکو ݙیخے۔ ²⁴۲۴۔ابن آدم جیکر اُواں رے بارے میں لکھیو ہے اُو جاخے پݨ لعنت اُوے منکھ تے جکے رے کارݨ ابن آدم ماریو جاخے۔ ²⁵۲۵۔ یہودہ جکو پربھویسوع ناں جھلاوݨ آݪو ہُتو کہیو، گُروجی کی ہُوں ہاں؟ پربھویسوع اُوے ناں کہیو، تیں اِے آپ ہی کہیو رو۔²⁶26۔ جݙے اُو کھاوتا پیا، پربھویسوع ٻاٹی لی، اُوے ناں بھانگی(بھانجی) آݨ برکت ݙنی، اُوے آپ رے چیلاں ناں ݙھنی آݨ کہیو، لُو کھاؤ۔ اِے مانجو بدن ہے۔²⁷۲۷۔ اُوے ہیک پیالو لیو آݨ شکرکیو آݨ آپ رے چیلاں ناں ݙھنو آݨ کیو، تھیں خارا ائیے خاں پیو۔ ²⁸۲۸۔اِے مانجے لُوہی رو اُو وعدو ہے جوؤ گھݨاں رے پاپاں ری معافی رے خاروں بہایو جاوی۔ ²⁹۲۹۔ پݨ ہُوں تھاناں کہیں کہ بݪے انگور رو اِے رَخ کونی پّیاں، جِتی تائیں آپ رے پتا ری راجائی میں تھاں بھیݪونِی پیاں۔³⁰۳۰۔ جݙے اُواں ایشور ری بݙائی را بھجن گایا، اُو جیتُون رے جبل ماتھے گیا۔ ³¹۳۱۔جݙے پربھویسوع اُواں ناں کہیو، آج رات تھیں مانجی وجہ خاں تھݙا کھاخو جاں لِکھیوݪو ہے ہُوں دھنار(چراوݨ آݪے) ناں ماریخ آݨ رڈھجاں رو دَھݨ کھنڈ جاخے رو۔ ³²۳۲۔پݨ جݙے ہُوں جیوتو تھیخ، ہُوں تھاں خاں پہلی گلیل نی جائیخ۔³³۳۳۔پݨ پطرس اُوے ناں کہیوݨ لاگو، اِتی تائیں کہ خارا تاجی وجہ خاں تُھݙا کھاخے، پݨ ہُوں کونی کھِراں۔ ³⁴۳۴۔ پربھویسوع اُوے ناں کہیو، "ھُوں تناں خچی کہیں پیو" آج رات کُکڑ ری ٻانگ ݙیؤݨ خاںں پہلی تو تین پھیرا مانجو اِنکارکرئیخ۔ ³⁵۳۵۔ پطرس اُوے ناں کہیو،اِتی تائیں کے مناں تیں بھیݪو مرݨوں وی پݪے ہُوں تاجو اِنکار کونی کراں، آݨ ٻجاں خاراں چیلاں وی ائیاں کہیو۔³⁶۳۶۔پچھے پربھویسوع اُواں بھیݪواُوے جگہ گیوجکو گتسِمنیؔ کہاوِی، آݨ آپ رے چیلاں ناں کہیو، اِتھے ٻیخو جتی تائیں ہُوں اُتھے جارو پراتھنا کرئیں۔ ³⁷۳۷۔اُوے پطرس آݨ زبدی رے ٻہیاں ݙیکراں ناں بھیݪاں لیا آݨ پریشان آݨ ݙُکھی ہوئݨ لاگو۔ ³⁸۳۸۔پچھے اُوے اُواں ناں کہیو، مانجی آتماں گھݨی ݙُکھی ہے۔ اِتی تائیں کہ مرݨ آݪی ہے۔ اِتھے رہو آݨ میں بھیݪا جووہ۔³⁹۳۹۔ اُو آگھو بُوآݨ دھرتی تے جھکیو آݨ پراتھناں کرݨ لاگو۔ اُوے کہیو، اِے مانجا پتا! جے اِے ہُوخگھے تو اِے پیالو میں خاں ٹݪ جاوے۔ تووی ہُوں چاہوئیں ائیاں نیں پݨ جاں تُوں چاہویں اؤاں اِی ہُوئے۔ ⁴⁰۴۰۔ اُوچیلاں کوڈھی آیو آݨ اُواں ناں خوتوݪا ݙٹھا، اُوپطرس ناں کہوݨ لاگو، تھیں پَل وی میں بھیݪا جاگ نی خگھیا؟ ⁴¹۴۱۔ جاگو آݨ پراتھنا کرو کیاں کے آزمائیش میں نی پڑو۔ آتماں تیار ہے پݨ بدن کمزور ہے۔⁴²۴۲۔اُوپاچھو بݪ گیو آݨ پراتھنا کرݨ لاگو، اُوے کہیو، اِے مانجا پتا جے اِے بات ٹݪ کونی خگھتی، جتی تائیں کے ہُوں اِے پیالو نی پیاں۔ تو تاجی اِی مرضی پوری ہُوے۔ ⁴³۴۳۔ اُوبݪے پاچھو آیو آݨ اُواں ناں ختوڑا ݙٹھا، کیاں کے اُواں رے آنکھیں اُونگھ خاں بھریوݪے ہتے۔ ⁴⁴۴۴۔ اُو اُواں ناں بݪے چھوڑ رو بُوہوگیو، آݨ تیجے پھیرے اُواں لفظاں خاں پراتھناں کرݨ لاگو۔⁴⁵۴۵۔پچھے پربھویسوع چیلاں رے کوڈھی گیو آݨ اُواں ناں کہیو، کی تھیں ہݨا ں تک خوتا رہخو آݨ اُونگھ کرتا ریخو جووہ اُو بیݪا آئی ری آݨ ابن آدم پاپئیاں رے حوالے کریو جاخے رو۔ ⁴⁶۴۶۔ اُٹھو حالاں جووہ مانجو جھلاوݨ آݪونیݪو آیو ہے۔⁴⁷۴۷۔جݙے اُو اِے کہوتو پیو یہودہ جکو اُوے ٻہاراں مھیں خاں ہتو آیو اُوے بھیݪا سردار کاہناں آݨ منکھاں رو ٹوݪو ہتو اُو تلوارں آݨ ݙنڈے بھیݪے لے آیا۔ ⁴⁸۴۸۔ ہمیں جکو منکھ اُوے ناں جھلاوݨ جاوتو پیو اُوے ہیک نشان مسح رے خاروں ݙھنو تو اُوے کہیو جکے ناں ھُوں مٹھکی ݙئیخ اُوے ناں جھالیا رو۔⁴⁹۴۹۔ بیگو اُو مسیح کوڈھی آیو آݨ کہیو نمشکارگروجی آݨ اُوے اُوے ناں مٹھکی ݙھنی۔ ⁵⁰۵۰۔ پربھویسوع اُوے ناں کہیو خنگتی جکے کام ناں توں کرݨ رے خاروں توں آیو ہیں کرلے پچھے اُو آیا پربھویسوع تے ہاتھ راکھ آݨ جھالیو رو۔⁵¹۵۱۔جووہ اُواں مھیں خاں جکو پربھویسوع بھیݪا ہُتا ہیکے آپ رے ہاتھ بدھا رو آپ ری تلوار کاڈ ری سردارکاہن رے نوکرروکان اُوݙا چھوݪیو۔ ⁵²۵۲۔پچھے پربھویسوع اُوے ناں کہیو تلوار واپس اُوے جگہ تے راکھ ݙے کیاں کے جکو کوئی تلوار کھݨخے تلوار خاں مرخے۔ ⁵³۵۳۔ کی تھیں خمجھیں وا کہ ہُوں مانجے ٻاپ ناں کونی ھیلو کر خگھتو کہ اُو مانجے خاروں ٻارے تُمن خاں گھݨاں فرشتہ بہیر کرنت۔ ⁵⁴۵۴۔ پݨ پچھے شٻدھ کیکر پورو ھوونت کہ اِے خارو کنئک ھوے۔⁵⁵۵۵۔ اُوے گھڑی پربھویسوع گھݨے منکھاں ناں کہیو کی تھیں تلوار آݨ گیݙے لے را مناں چورآݪی کر جھالݨ آیا ہو ھُوں روزانہ گرجے میں بیخ رو تعلیم ݙئنی آݨ تھاں مناں کونی جھالیو۔ ⁵⁶۵۶۔ پݨ اِے خارو اِئیے رے خاروں ہویو کیاں کے سنتاں رے شاشتر میں لکھیو گیو تو کہ اُو پورو ہوئے پچھے خاراں چیلاں چھوݪ رو بوہا گیا۔⁵⁷۵۷۔پچھے پربھویسوع ناں قاٻوکرݨ آݪا کائفا اُوے ناں سردارکاہن ݙیخیا لے گیا جتھے فقیہ آݨ سردارکاہن بھیݪا ہویاتا۔ ⁵⁸۵۸۔ پݨ پطرسردارکاہناں ری صدرعدالت تک اُوے رے لارے گیو آݨ بھیتر جارو نوکراں رے بھیݪو نتیجو جووݨ ٻیٹھو۔⁵⁹۵۹۔پچھے سردارکاہن آݨ خاری پنچایت پربھویسوع رے خلاف کوݪے گواہے جوؤݨ لاگا کیاں کے اُوے ناں مارخگھیے۔ ⁶⁰۶۰۔پݨ اُواں ناں کہنئ کونی لابھو کیاں کے گھݨے خارے کوݪے گواہے خامݨے آئے پچھے بعد میں ٻئے منکھ خامݨے آوئ۔ ⁶¹۶۱۔ آݨ اِئیے منکھاں اِے گواہی ݙھنی کہ ھُوں اِے قابل ہاں کہ ایشور ری ہکل ناں بربادکرڈیخ آݨ تیناں ݙھیاں میں بݪے بݨایخ ری۔⁶²۶۲۔سردارکاہن اُوٹھی ابھیجا آݨ اُواں اُوے ناں کہیو کی تیں ݙیخیا اِے رو کوئی جواب کونی اِے تاجے خلاف کوݪے گواہی ݙیی پیا پݨ پربھویسوع چھپ رھیو سردارکاہن اُوے ناں کہیو تنا زندہ ایشور رے ناں خاں حُکم ݙئی وہ مھاناں ݙخل کہ توں ایشور رو ݙیکرو یسوع مسیح ہے۔ ⁶³۶۳۔پربھویسوع اُواں ناں جواب میں کہیو تھاں خود ہی کہیی پیا۔ ⁶⁴۶۴۔ پݨ ھوں تھاناں کہیں پیو آݨ ہمیں ابن آدم نہ ایشورپرمشور رے خاجݪی پاخے ٻیٹھوݪو آݨ آکاش خاں بادلاں رے بھیݪو آوتے جوخو رو۔⁶⁵۶۵۔ پچھے سردارکاہن آپ را گابھا پھاݪیا آݨ کہیو، اِے جَکھ ماریو ہے۔ ہمیں تو گواہی ری لوݪ ہی کونی رہی، ہمیں تھاں خݨیو ہے۔ ⁶⁶۶۶۔ تھیں کی خوچئی پیا؟ اُواں جواب ݙھنو آݨ کہیو۔ اِے قتل رے لائق ہے۔⁶⁷۶۷۔اُواں پربھویسوع رے مہانݙے تے تھوکیو آݨ تھاپاں مارئیے۔ ⁶⁸۶۸۔ آݨ کہیو، میسح مھارے خارو پرچو کر اُو کݨ ہے جکے تناں ماریو ہے؟۔⁶⁹۶۹۔پطرس ٻاہر آنگݨ میں ٻیٹھو ہتو۔ آݨ ہیکے نوکراݨی اُوے کوڈھی آئی آݨ کہیو، توں بھی گلیل رو رہݨ آݪے مسیح بھیݪو ہتو۔ ⁷⁰۷۰۔ پر اُوے اِے بات رو انکار کریو، ھُوں کونی جاݨتو کے تھیں کے رے بارے میں بات کرئی پیا۔⁷¹۷۱۔ اُو اُتھو اُٹھی رو ٻجی جگہ ٻیٹھو، آݨ ہیک ٻیجی نوکراݨی جویو آݨ جکو اُتھے ہتا، اُواں خاں کہیو، اِے منکھ یسوع مسیح بھیݪو ہتو۔ ⁷²۷۲۔ آݨ اُوے خانخ کھݨ رو انکار کیو، کہ ھُوں اِے منکھ ناں کونی اُوݪکھتو۔⁷³۷۳۔ کنئک دیرخاں پچھےجکو ابھاتا اُو آیا آݨ پطرس خاں کہݨ لاگا خچلی توں بھی اُواں میں خاں ہیں۔ کیاں کے تاجی ٻولی بھی اُواں آݪی کر ہے۔ ⁷⁴۷۴۔آݨ پچھے اُو خانخ کھݨݨ لاگو، ھُوں اِے منکھ ناں کونی اُوݪکھتو آݨ اُوے گھڑی ککݪ ٻانگ ݙھنی۔ ⁷⁵۷۵۔ پطرس ناں پربھویسوع ری اُو بات یاد آئی کہ آج ہی توں ککݪ رے بانگ ݙیوݨ خاں پہلی تین دعفہ انکار کریخ، آݨ پطرس ٻاہر جارو گھݨو رونو۔

Chapter 27

¹۱۔ جݙے خاکݪو تھی ماݨخاں رے خاراں سردارکاہناں آݨ بوڈھیاں پربھویسوع ناں مارݨ ری خلاہ کرئی۔ ²۲۔ اُواں اُوے ناں ٻادھو آݨ راجا پیلاطسؔ رے حوالے کریو۔³۳۔پچھے جݙے یہودہ جکے اُوے ناں جھلایو ہتو جݙے اُوے اُوے ناں جویو کہ پربھویسوع ناں سزا ݙھنی ری۔ اُو پچھتاوݨ لاگو آݨ سرادرکاہناں آݨ بوڈھیاں پوڑھیاں ماݨخاں ناں چاندی را تریخ روپیا اُچھلاہ ݙھنا۔ ⁴۴۔ آݨ کہیو میں ہیک نماݨے ناں دوکھے خاں جھلارو پاپ کریوھاں، پر اُواں کہیو، "مھاناں اِے خاں کی؟ اِے ناں توں ہی جاݨ۔ ⁵۵۔ پچھے اُو چاندی را سکہ بھگتی گھر میں ناکھ را بوھوگیو آݨ آپ رے آم ناں پھاخی ݙھنی۔⁶۶۔سردارکاہن چاندی را سکہ لھنا آݨ کہیو اِے دھرم رے مطابق کونی کے بگھتی گھر رے خزانے میں گھاتیا (راکھیا) جاوے۔ کیاں کے لوہی (خون) ری رقم ہے۔ ⁷۷۔اُواں آپس میں اِے بات تے خلاح کری آݨ اِئیے پئیخاں خاں کُمبھار ری دھرتی اُوپراں ماݨخاں ناں ٻورݨ رے خاروں مول لی۔ ⁸۸۔ اِے رے خاروں اِے دھرتی ناں اُوے ݙھیں خاں لوہی ری دھرتی کہیو جاوݨ لاگو۔⁹۹۔اِے رے خاروں جکو سنت یرمیاہ رے مُکھ خاں جکو کہیو گیو ہتو اُو پورو تھے۔ اُواں چاندی را تریخ روپیا لے لھنا جکو اسرائیل رے منکھاں اُوے ری رقم راکھی ھتی۔ ¹⁰۱۰۔ آݨ اُوے ناں کُمبھار ری دھرتی رے خاروں ݙھناں گیا جاں ایشور مناں خمجھایو۔¹¹۱۱۔ ہمیں مسیح صوبیدار رے خامھوں اُبھوتو۔ آݨ صوبیدار اُوے خاں پوچھیو، کی توں یہودیاں رو راجا ہیں؟ مسیح اُواں ناں جواب ݙھنو، تیں آپ ہی کہیو۔ ¹²۱۲۔پݨ جݙی سردارکاہناں آݨ بوڈھیاں اُوے تے بکیا۔ (الزام لگایا) اُوے کہیں بݪتی کونی ݙھنی۔ ¹³۱۳۔ جݙے پیلاطس اُوے ناں کہیو کی توں کونی خُݨ تو جکو تاجے بارے میں کی کہیے جاوی پیا؟ ¹⁴۱۴۔ پݨ اُوے ہیک آخر رو بھی جواب کونی ݙھنو، صوبیدار اِے بات تے ݙاڈھی عبرت کری۔ (حیران تھیو) ۔¹⁵۱۵۔ عید تے رواج ہتو کہ صوبیدار ہیک قیدی ناں ماݨخاں رے خاروں چُگتو ہتو اِے خاروں کہ عید تے اُوے ناں آزاد کرے۔ ¹⁶۱۶۔ اُوے گھڑی ہیک مشہورقیدی ہتو جکے رو ناں برابا ہتو۔¹⁷۱۷۔ جݙے اُوے بھیݪا تھیا ، پلاطسؔ اُواں خاں کہیو، تھیں کے ناں چاہوی کی تھارے خاروں چھوڑیو جاوے ، برابا ناں یا پربھویسوع ناں جکے ناں تھیں مسیح کہیوئی۔ ¹⁸۱۸۔کیاں کے اُوجاݨتو ہتو کہ اُواں ناں ریخ خاں جھلایو ہے۔ ¹⁹۱۹۔ جݙے اُو عدالت رے تخت تے ٻیٹھو تو، اُوے ری لُوگائی اُوے ناں کہیہ بہیرکریو کہ اِے نماݨے ماݨخ خاں کہیں نی کرے۔ کیاں کے میں آج رات خپنیئے میں اِے ماݨخ رے کرے ݙاڈھو ݙُکھ کھݨیوھاں۔²⁰۲۰۔ پچھے سردارکاہناں آݨ بوڈھیاں ماݨخاں، ماݨخاں رے ٹوݪے ناں بھݪکایو کہ برابا ناں چھوݪو آݨ مسیح ناں مرواؤ۔ ²¹۲۱۔صوبیدار اُواں ناں کہیو، ائیاں ٻہیاں میں تھیں کے ناں چاوہں کے تھارے خاروں چھوݪ ݙاں؟۔ اُواں کہیو برابا ناں۔ ²²۲۲۔ پیلاطسؔ اُواں ناں کہیو، پچھے ہُوں پربھویسوع جکے ناں تھیں مسیح کہوی اُوے رو کی کراں؟ اُواں خاراں جواب ݙھنو اُوے ناں خوݪی تے چڑھاؤ۔²³۲۳۔ آݨ اُوے کہیو۔ "کیاں؟ اِے کی ݙوھ کریو ہے؟ اُو بݪے بدھیک ݙاڈھے زور خاں کہݨ لاگا اِے ناں خوݪی تے چڑھایو جاوے۔ ²⁴۲۴۔ آݨ جݙے پیلاطسؔ ݙٹھو کہ اُو کئہں کونی کرخگھتو پݨ شور آݨ اُدھماٹ شروع تھیورو، اُوے پاݨی لیوآݨ آپرا ہاتھ ماݨخاں رے ٹوݪے رے اِگیا دھویا۔ آݨ کہیو ھُوں اِے بے گناہ ماݨخ رے خون خاں آزاد ھاں، تھیں ہی اُوے ناں جوؤہ۔²⁵۲۵۔خاراں منکھاں کہیو، اِے رو لوہی مھارے آݨ مھاری اُولاد رے ماتھے، پچھے اُوے برابا ناں اُواں رے خاروں چھوݪیو۔ ²⁶۲۶۔ اُوے مسیح ناں کوڑا مروا آݨ خوݪی چاݪوݨ رے خاروں حوالے کریو۔²⁷۲۷۔پچھے صوبیدار رے سپاہیاں اُوے ناں قلعہ میں لے جا تے خارے پلٹݨ ناں بھیݪا کریا۔ ²⁸۲۸۔اُواں اُوے را گابھا اُتاریا آݨ اُوے ناں کرمچی رنگ را گابھا پہرایا۔ ²⁹۲۹۔پچھے اُواں کانٹا رو ہیک تاج اُوے رے ماتھے تے راکھیو، آݨ ݙنڈی اُوے رے خاجݪی ہاتھ میں ݙے ݙھنی۔ اُو اُوے رے خامھے گوڈاں تے جُھک آݨ اُوے خاں مزاق کرتا پیا۔ اِے یہودیاں را راجا " نمشکار"³⁰۳۰۔ آݨ اُوے رے ماتھے تھوکیو، آݨ اُواں ݙنڈی اُوے رے ماتھے تے ماری۔ ³¹۳۱۔ جݙے اُو اُوے خاں مزاق کرتا پیا۔ اُواں اُوے را گابھا لیا۔ آݨ آپرا گابھا اُوے تے ناکھیا۔ آݨ اُوے ناں خوݪی چاݪوݨ رے خاروں لے گیا۔³²۳۲۔ جݙے اُو ٻاہر آیا، اُواں ناں ہیک منکھ خنٹیو جکے رو ناں شمعون کُرینی ہتو اُوے ناں مسیح رے بھیݪو جاوݨ تے مجبور کریو گیو جݙے کہ پݨ اُو اُوے ری خوݪی کونی کھݨ خگھیو۔ ³³۳۳۔اُو اُوے جگہ آیا جکو گُلگتا کہلاوتی، جکے رو مطلب ہوتو "کھوپڑی ری جگہ" ³⁴۳۴۔ اُواں اُوے ناں پت میں ملی ہوئی مے پیئݨ رے خاروں ݙھنی، پݨ جݙے اُوے چُکھی، اُوے اُوے ناں کونی پیی۔³⁵۳۵۔ جݙے اُواں اُوے ناں خوݪی چاݪہایو، اُواں اُوے رے گابھا پکھا گھتیا۔ ³⁶۳۶۔آݨ اُو ٻیخ گیا آݨ اُوے ناں جووݨ لاگا۔ ³⁷۳۷۔ اُوے رے ماتھے رے اُونچا اُواں تختی لکھی جکے تے لکھیو اِےیہودیاں رو رو راجا پربھویسوع ہے۔³⁸۳۸۔ بئے ڈاکو اُوے بھیݪا خوݪی چہݪایا گیا ہیک اُوے رے خاجݪی پاخے۔ ³⁹۳۹۔جکو اُوے رے بٹ خاں ٹپتا پیا آُوے خاں مزاق کرتا ہتا، آپ را ماتھا ہلاتا۔ ⁴⁰۴۰۔ آݨ کہتا پیا، اِے بھگتی گھر ناں تباہ کرݨ آݪا، آݨ تیناں ݙھیاں میں بݨاوݨ آݪا، آپ رے آپ نا بچا! جے تو ایشور رو ݙیکرو ہے تو خوݪی خاں ہیٹھا آ!⁴¹۴۱۔ ائیاں ہی سردارکاہناں آݨ فقہیاں آݨ بوڈھیاں رے بھیݪا اُوے خاں مزاق کرتا پیا۔ ⁴²۴۲۔ اِے ٻجاں ناں بچایا، پݨ آپ ناں کونی بچا خگھتو۔ توں اسرائیل رو راجہ ہے خوݪی خاں اُتر آ آݨ توپچھے مھیں تیں تے وشواس لاخاں۔⁴³۴۳۔اُو ایشور تے وشواس راکھی، جوؤہ کہ ہمیں ایشور اُوے ناں بچاؤی۔ کیاں کے اِے کہئ وہ کہ ہوں ایشور رو ݙیکرو ہاں۔ ⁴⁴۴۴۔ آݨ جکو ڈاکو اُوے رے بھیݪا خوݪی چہݪایا گیا تا، اُواں بھی اُوے خاں مزاق کرتا پیا۔⁴⁵۴۵۔ چھیویں گھنٹے خاں ناوے گھنٹے تائیں خاری دھرتی تے اندھارو تھی گیو۔ ⁴⁶۴۶۔ناوے گھنٹے رے مھیں پربھویسوع اُونچی رݪ کری تے کہیو، ایلی ایلی شبقتی؟ جکے رو مطلب ہے اِے مانجا ایشور اِے مانجا ایشور تیں مناں کیاں چھوݪ ݙھنو؟۔ ⁴⁷۴۷۔ جکو نیݪا اُوبھا ہوتا اُواں خݨیو۔ اُواں میں کہنکاں کہیو، اِے ایلیاہ ناں ھیلوکرئی پیو۔⁴⁸۴۸۔ اُواں میں خاں ہیک بیگو بیگو بھجتو آیو آݨ مے خاں بھیگوݪوپھووہ ݙنڈے تے لگا رو۔ اُوے ناں پیئݨ ناں ݙھنو۔ ⁴⁹۴۹۔ٻیجے منکھاں کہو، اِے ناں اکیلو چھوݪ ݙو۔ مھیں جووئیں کہ ایلیاہ اِے ناں بچاوݨ آوی کہ کونی۔ ⁵⁰۵۰۔ پچھے مسیح دوبارہ اُونچی ٻولی میں رݪ کی آݨ آپ ری جان ݙے ݙھنی۔⁵¹۵۱۔جووہ بھگتی گھر رو پردو اُونچاں خاں تھی ہٹھا تک ٻھیاں حخاں میں پھاٹ گیو۔ آݨ دھرتی کانپ اُٹھی۔ آݨ پہاڑ ٹکراٹکرا ہورا الگ الگ ہو گیا۔ ⁵²۵۲۔قبراں کھل گیے آݨ گھݨے پوترمنکھاں را جسم جکو موؤݪا ہوتا جی اٹھیا۔ ⁵³۵۳۔ آݨ اُو آپ رے جی اُٹھݨ رے بعد گاؤاں میں آیو پوتر شہر میں بݪیو تو۔ آݨ گھݨاں ناں نظر آیو۔⁵⁴۵۴۔ ہیݨاں صوبیدار آݨ جکے مسیح ناں آݨ زلزلے ناں آݨ اِے باتاں ہوتے ݙیٹھے تے اُو گھݨاں ٻہیا تے کہیو، خچیلی اِے ایشور رو ݙیکرو ہے۔ ⁵⁵۵۵۔گھݨے لُوگائے جکو گلیل خاں اُوے رے لارے ہوتے آݨ اُوے ری فکر کرتے ہوتے، جݙے اُواں اُوے ناں پرھےخاں ݙٹھو۔ ⁵⁶۵۶۔ اُواں رے بیچ میں جتھے مریمؔ مگدلینی ہوتی، مریمؔ جکو یعقوب آݨ یوسفؔ ری ماں ہوتی۔ آݨ زبدیؔ رے ݙکراں ری ماں ہوتی۔⁵⁷۵۷۔ جݙے انڈھے ہوئی۔ ہیک امیر منکھ جکو ارِمَتِؔیاہ میں رہتو۔ جکے ناں یوسف ہوتو۔ جکو پربھویسوع رو چیلوبھی ہوتو۔ ⁵⁸۵۸۔ اِے پیلاطس تائیں گیو۔ موقل لی آݨ پربھویسوع رو موݪو جسم اُوے خاں مانگیو۔ پیلاطس اِئیاں ناں حُکم ݙھنو کہ لاش ائیے ناں ݙو ری۔⁵⁹۵۹۔ یوسفؔ لاش لھنی آݨ اُوے ناں ہیک صاف مانگھے گابھے میں بھیݪی۔ ⁶⁰۶۰۔آݨ اُوے ناں آپ ری بݨایݪی نوی قبر میں راکھیو۔ جکو پہاڑ(جبل) ناں کِٹ رو بݨائی گئی ہوتی۔ اُوے قبر تے ہیک گھݨو موٹو پتھر راکھیو آݨ بوہو گیو۔ ⁶¹۶۱۔ مریمؔ مگدلینی آݨ ٻیجوݪی مریمؔ قبر رے خامے ٻھٹے تے۔⁶²۶۲۔ اگلے ݙن جکو تیاری رو ݙنھ ہوتو۔ سردارکاہن آݨ فریسی پیلاطسؔ رے کوڈھی جمع تھیا۔ ⁶³۶۳۔اُواں کہیو، سردار مھاناں یاد ہے کہ اُوے دھوکے باز کہیوہوتو، تیناں ݙھیاں خاں ہُوں جی اُوٹھیخ رو۔ ⁶⁴۶۴۔ اِئیے رے خاروں اِے حُکم ݙے کہ تیناں ݙھیاں تک قبرری رکھواݪی کرئی جاوے۔ ائیاں نی ہوے کہ اُوے را چیلا آوے آݨ اُو اُوے ناں چوری کر جاوے را۔ آݨ منکھاں خاں کہے ݙے، اُو موݪاں خاں جی اُٹھیو ہے۔ آݨ آخری دھوکو پہلی آݪے خاں بھی بُرو حوخے۔⁶⁵۶۵۔ پیلاطسؔ اُواں ناں کہیو پہارے آݪاں ناں لے جا۔ آݨ جیتری حفاظت کر خگھی کرو۔ ⁶⁶۶۶۔ اُوگیا آݨ قبر ری حفاظت کئ۔ آݨ ہیک موٹو پتھرراکھیو آݨ اوے تے مہر لگا ݙھنی آݨ جگہ ٻیخ گیا۔

Chapter 28

¹۱۔ پوتر ݙنھ رے بعد ہفتے رو پہلوݙیھں ہوتو، مریمؔ مگدلینی آݨ ٻیجوݪی مریمؔ قبر جوؤݨ گیے۔ ²۲۔ جووہ اُوتھے موٹو بھونچاݪ آیو، اُوچھتو ایشور رو ہیک فرشتو آکاش خاں آیو آݨ پتھر ناں پرو کیو آݨ اِے رے ماتھے ٻیٹھو۔³۳۔ اِے رو جلال روشنی آݪی کر ہتو آݨ اُوے را گابھا پرف آݪی کر آچھا ہوتا۔ ⁴۴۔آن اُوئے رے ٻہی خاں رکھوالی کرݨ آݪا کانپ گیا ائیاں جاں مرَیوڑا ہوئے۔⁵۵۔ فرشتو لُگائیاں خاں ٻولو، آݨ اُواں ناں کہیو۔ ٻہیو نی ہوں جاݨیی کہ تھیں پربھویسوع ناں جوتے پھرئی۔ جکو خوݪی تے چہݪیو گیو تو۔ ⁶۶۔اُو اِتھے کونی ، پݨ اُو جی اُٹھیو ہے، جیکݨ اُوے کہیو تو، آؤ جووہ، اُو جگہ جِتھے مسیح ہوتو۔ ⁷۷۔ بیگے جاؤ آݨ اُوے رے چیلاں ناں ݙخلو کہ اُو موؤݪاں میں خاں جی اُٹھیو ہے۔ جوؤہ، اُو تھاں خاں پہلی گلیل ݙخاں جاوئی وہ۔ اُوتھے تھیں اُوے ناں جوخو۔ جوؤہ، میں تھاناں ݙخلیو رو۔⁸۸۔ اُو لُگائے بیگے ݙاڈھی خوشی آݨ ٻہیہ خاں قبر خاں ٻاہر گئے آݨ اُوے رے چیلاں ناں ݙخلݨ رے خاروں بھجئیے(بھگے)۔ ⁹۹۔جوؤہ، پربھویسوع اُواں خاں میلو(خنٹیو) آݨ کہیو، تھاری سلامتی ہووئے۔ اُو لُگائے اُوے رے پگے پݪیے۔ آݨ اُوے ری بݙائی کرݨ لاگے۔ ¹⁰۱۰۔ پچھے پربھویسوع اُواں ناں کہیو، ٻہیو نی۔ جؤ مانجے بھائیاں ناں ݙخلو تاکہ اُو گلیل ݙخیا جاوے۔ اُوتھے اُو مناں جوخے۔¹¹۱۱۔ جݙے اُو لُگائے جاتے پیئے، جوؤہ، کنئک پاہرے دار شہر ݙخیا گیا، آݨ سردارکاہناں ناں اُو خارے باتاں ݙخلیے جکو ہوئے ہتے۔ ¹²۱۲۔جݙے کاہناں آݨ پوݪیاں خاں ملیا آݨ خاروحال حوال ݙھنو، اُواں ہیک موٹی رقم پاہرے داراں ناں ݙھنی۔ آݨ اُواں کہیو۔ ¹³۱۳۔ ٻجاں ناں کہو، پربھویسوع را چیلا رات رو آیا جݙے مھیں خوتا پیا تا اُو آتے اُوے ری لاش ناں چوری کرتے لے گیا۔¹⁴۱۴۔ اگر اِے خٻر صوبیدار تک پُگی، مھیں اُوے ناں راضی کرلے خاں، آݨ تھاناں کوئی پریشانی کونی تھیئے۔ ¹⁵۱۵۔ پچھے پاہرے آݪاں اُو رقم لی، آݨ جیکݨ کہیو گیو تو اُواں ہی کریو۔ اِے خٻر آج تک یہودیاں میں مشہور ہے۔¹⁶۱۶۔ پݨ اگیارے چیلا گلیل رے پہاڑ تے گیا جکو پربھویسوع اُواں رے خاروں مقرّر کیو تو۔ ¹⁷۱۷۔ جݙے اُواں اُوے ناں ݙیٹھو، اُواں اُوے ری بݙائی کی، پݨ کئنیک شک کیو۔¹⁸۱۸۔پربھویسوع اُواں کوڈھی آیو۔ اُواں خاں باتاں کرئیے آݨ کہیو، دھرتی آݨ آکاش رو اختیار مناں ݙھنوگیو ہے۔ ¹⁹۱۹۔ اِے رے خاروں جاؤ آݨ خارے قوماں ناں چیلا بݨاؤ اُواں ناں ٻاپ آݨ ݙیکرے آݨ پویتر آتماں رے ناں خاں پویتر شنان ݙؤ۔²⁰20 ۔آݨ اُواں ناں اِے تعلیم ݙؤ کہ اُواں خارے باتاں تے عمل کرئے جکے رو حُکم میں تھاناں ݙھنوھاں۔ آݨ جوؤہ، ھُوں دھرتی رے آخر تک ہمیشہ تھاں بھیݪو ہاں۔

Mark

Chapter 1

¹۱۔ایہ اِیشوَر رے ݙِیکرے یسوع مسیح رے بارے میں خُوشی ری خبر ری شرُوعات ہے۔ ²۲۔ جیکر یسعیاہ نبی رے شاستر میں اِیشوَر کَہیو ہَتو،ہوُں آپرو خَنݙیخو ݙیوݨ آݪے نا تھارے آگے آگے میلیخ۔او تھارے آوݨ خاں پہل تھارو مارگ تیار کرخے۔ ³۳۔  بیابان میں پرچار کرݨ آݪو کَہی وو’پرمیشوَر رے خارُو مارگ تیار کرو،اَن اُوئے رے خارُو مارگ خِدھو کرو۔⁴۴۔اِیئے خارُو پبتسمہ ݙیوݨ آݪو یُوحنا آیو اَن بیابان میں پرچار کرݨ لاگو، تھے آپرے پاپاں خاں توٻاں کرو اَن پبتسمہ لو، پَچھے اِیشوَر تھاں را پاپ معاف کرخے۔ ⁵۵۔پُورے یہُودیہ رے علاقے خاں تے یروشلم شہر خاں وی لوک اُوئے کَڈھے آوݨ لاگا اَن مِنکھاں رے رُوبرُو آپرا پاپ من را یَردن رے دریا میں اُوئے خاں پبتسمہ لیوݨ لاگا۔ ⁶۶۔یُوحنا اُون٘ٹھ رے باݪاں خاں بݨیوڑا گابھا پہرتو اَن کڑیاں تے چامٻڑے رو پَٹو ٻان٘دھتو۔ او تیݙے اَن جن٘گلی ماکھی کھاتو۔⁷۷۔ او ایہ پرچار کرتو کہ، ”مھیں خاں پَچھے ہیک ایَہڑو مِنکھ آوݨ آݪو ہے جکو مھیں خاں گھݨو قُدرت آݪو ہے، ہُوں تو اِیئے لائق وی کونی کہ جھُک رو اُوئے ری جُتی رو تسمو کھولاں۔ ⁸۸۔ہُوں تو تھاں نا پاݨی خاں پبتسمہ ݙئیں پݨ او تھاں نا پویتر آتما خاں پبتسمہ ݙیخے۔⁹۹۔ اوئاں ݙناں میں جَݙے مِنکھ یُوحنا خاں پبتسمہ لیوتا وا، تو پربھُو یسوع گلیل صُوبے رے ناصرت شہر خاں آیو اَن یَردن رے دریا میں یُوحنا خاں پبتسمہ لِنو۔ ¹⁰۱۰۔ جاں جی پربھُو یسوع پبتسمہ لے پاݨی خاں ٻاہر نِخریو، تو اُوئے اَکاش نا کھُلتے اَن پویتر آتما نا کبھُوتر آݪِیکار آپرے ماتھے اُترتے ݙِٹھو۔ ¹¹۱۱۔پَچھے اَکاش خاں اَواز آئی، ”تُوں مانجو پیارو ݙِیکرو ہے اَن تیں خاں ہُوں گھݨو راضی ہاں۔ ‏¹²۱۲۔ پَچھے پویتر آتما پربھُو یسوع نا اُوئے گھڑی بیابان میں لے گیو۔ ¹³۱۳۔بیابان میں او چاݪیخ ݙن اَن چاݪیخ راتاں تک رہیو اَن شیطان اُوئے نا اَزماوتو رہیو۔ او جن٘گلی جِناوراں بھیݪو رہیو اَن فرشتا اُوئے ری خدمت کرتا رہیا۔¹⁴۱۴۔ پبتسمہ ݙیوݨ آݪے یُوحنا رے جیل میں ڈھَکیجݨ خاں پَچھے پربھُو یسوع گلیل صُوبے میں گیو اَن مِنکھاں نا اِیشوَر ری خُوشی ری خبر خُݨاوݨ لاگو۔ ¹⁵۱۵۔وقت پُورو ہو گیو رو اَن اِیشوَر ری بادشاہی نیڑی آئی ری، اِیئے خارُو آپرے پاپاں خاں توٻاں کرو اَن اِیئے خُوشی ری خبر تے وشواس لے آؤ۔¹⁶۱۶۔ ہیکے باری جَݙے پربھُو یسوع گلیل ری جھیل رے کندھے خاں جاوتو وو، تو اُوئے شمعُون اَن اُوئے رے بھائی اندریاس نا جھیل میں جاݪ ناکھتے ݙِٹھا۔ او ٻِنہے مُہاݨا ہَتا۔ ¹⁷۱۷۔ پربھُو یسوع اُوئاں نا ہیلو کر کَہیو، ”آؤ اَن مناجے لارے بَہو، تو ہُوں تھاں نا خِکھائیخ کہ تھے مَچھے بھیݪے کرݨ ری جگہا مناجے خارُو مِنکھ بھیݪا کرو۔ ¹⁸۱۸۔ایہ خُݨتے اِی اُواں آپرا جاݪ ناکھ ݙِنا اَن پربھُو یسوع را چیلا بݨ را اُوئے رے لارے بہوݨ لاگا۔¹⁹۱۹۔ پَچھے پربھُو یسوع اوتھ خاں تھوڑو آگے گیو، تو اُوئے زبدی ناں رے مِنکھ رے ٻے ݙِیکراں، یعقُوب اَن یُوحنا نا ݙِٹھا جکو ٻیَڑی میں آپرے پھاٹوڑے جاݪاں نا گنڈھتا وا۔ ²⁰۲۰۔پربھُو یسوع اُوئے گھڑی اُوئاں نا ہیلو کریو، تو اُوئاں وی آپرے ٻاپ زبدی نا ٻیَڑی میں مزدُوراں بھیݪو چھوڑیو اَن اُوئے رے لارے بہوݨ لاگا۔²¹۲۱۔پَچھے پربھُو یسوع آپرے چیلاں بھیݪو کَفرنحُوم شہر میں گیو اَن جاں اِی چھنچھر یعنی پویتر ݙن آیو، تو او بھَگتی گھر میں گیو اَن خِکھاوݨ لاگو۔ ²²۲۲۔خارا اُوئے رے باتاں خُݨ را حیران ہَتا کیان٘کے او فقہیاں آݪِیکار کونی بلکے اختیار خاں خِکھاوتو ہتو۔²³۲۳۔ اُوئے گھڑی بھَگتی گھر میں ہیک ایَہڑو مِنکھ آیو جکے میں بھُون٘ت ہَتو۔ اُوئے اُون٘چی اَواز خاں کَہیو ²⁴۲۴۔”اَے یسوع ناصری، تاجو مھاں خاں کی واسطو؟ کی تُوں مھاں نا برباد کرݨ آیو ہے؟ مھاں نا ٹھاء ہے کہ تُوں کُݨ ہے۔ تُوں اوئے اِیشوَر ری میلیوڑی پویتر ہستی ہے۔ ²⁵۲۵۔پربھُو یسوع بھُون٘ت نا دڑکو ݙینوان کَہیو، ”چُپ کر۔ اِیئے مِنکھ خاں نِخر جا۔ ²⁶۲۶۔پَچھے بھُون٘ت اُوئے مِنکھ نا مروڑیو اَن زور خاں رَڑ کی اَن اُوئے خاں نِخر گیو۔²⁷۲۷۔ ایہ جو تے خارا جِݨا تمام گھݨا حیران ہویا اَن آپت میں کَہوݨ لاگا، ”ایہ کی؟ ایہ تو نَویں بات ہے کہ او بھُون٘تاں نا اختیار خاں حُکم ݙئی اَن او اُوئے رو کَہیو منئی۔ ²⁸۲۸۔اِیئاں اُوئے گھڑی پربھُو یسوع گلیل رے خارے علاقے میں مشہور ہو گیو۔²⁹۲۹۔ بھَگتی گھر خاں نِخر رو پربھُو یسوع یعقُوب اَن یُوحنا بھیݪو خِدھو شمعُون اَن اندریاس رے گھرے گیو۔ ³⁰۳۰۔ ‏اُوئے گھڑی شمعُون ری خاخُو نا گھݨو تا آ ہَتو، اِیئے خارُو اُوئاں آوتے اِی پربھُو یسوع نا اُوئے رے بارے میں خُݨایو۔ ³¹۳۱۔پربھُو یسوع اُوئے کَڈھے جا رو اُوئے نا ہاتھ خاں جھال ٻِخاݨی، تو اُوئے رو تا اُتر گیو اَن او اُوئاں رے خارُو خِیدھو کرݨ لاگ گی۔³²۳۲۔ جَݙے آتھݨ ہوئی، تو مِنکھ بِیماراں نا اَن اُوئاں نا جکاں میں بھُون٘ت ہَتا، پربھُو یسوع کَڈھے لے آیا۔ ³³۳۳۔اِتری تک کہ پُورو شہر اُوئے گھر رے دروازے ماتھے بھیݪو ہو گیو۔ ³⁴۳۴۔پربھُو یسوع گھݨے بِیماراں نا بھَلاں کریا جکاں میں ٻِجے ٻِجے بِیمارے ہَتے اَن گھݨا خارا بھُون٘ت وی کاڈھیا۔ پݨ بھُون٘تاں نا ٻولݨ نی ݙِنا کیان٘کے او پربھُو یسوع نا اوݪکھتا۔³⁵۳۵۔ خبیݪے حالی جݙے اَندھارو ہَتو اَن پربھُو یسوع اُٹھی رو ہیک ویران جگہا تے گیو اَن پراتھنا کرݨ لاگو۔ ³⁶۳۶۔ پَچھے شمعُون اَن اُوئے را خن٘گتی پربھُو یسوع نا جووݨ رے خارُو گیا۔ ³⁷۳۷۔ جَݙے اُوئاں نا پربھُو یسوع لابھو، تو اُوئاں کَہیو، ”خارا جِݨا تناں نا لابھئی وا۔³⁸۳۸۔ پربھُو یسوع اُوئاں نا کَہیو، ”ہالو، آپاں کیتھ آخے پاخے رے بَستیاں میں ہالاں اَن اوتھ وی پرچار کراں کیان٘کے ہُوں جَگت میں اِیئیَج کام رے خارُو آیو ہاں۔ ³⁹۳۹۔ایئاں پربھُو یسوع پُورے گلیل رے علاقے میں یہُودیاں رے بھَگتی گھراں میں جا رو پرچار کرتو رہیو اَن مِنکھاں خاں بھُون٘ت کاڈھتو رہیو۔⁴⁰۴۰۔ پَچھے ہیک مِنکھ پربھُو یسوع کَڈھے آیو جکے نا کوڑھ ری بِیماری ہَتی۔ اُوئے پربھُو یسوع رے آگے گوݙا کھویا اَن کَہوݨ لاگو، ”جے تاجی مرضی ہووے، تو مھناں اِیئے بِیماری خاں بھَلاں کر وبے داغ کرو۔ ⁴¹۴۱۔پربھُو یسوع نا ترس آیو اَن آپرو ہاتھ آگہو کر تے اُوئے مِنکھ نا لگایو اَن کَہیو، ”بیشک مانجی مرضی ہے کہ تُوں بھَلاں ہو جاوے رو۔ ⁴²۴۲۔ تو اُوئے گھڑی اُوئے مِنکھ ری کوڑھ ری بِیماری ختم ہو گی اَن او بھَلاں ہو گیو۔⁴³۴۳۔ پربھُو یسوع اُوئے نا خَمجھا تے بئیر کریو۔ ⁴⁴۴۴۔ان اُوئے نا کَہیو، ”خبردار، ایہ بات کَئی نا وی نی خُݨائے پݨ اِیشوَر رے گھر میں جا رو آپرو کاہن نا بتا اَن او چڑھاوو چڑھا، جکے رے بارے میں مُوسیٰ رے شاستر میں کَہیوڑو ہے، اِیئے خاں خاراں نا ٹھاء لاگخے کہ تُوں بھَلاں ہویو رو۔⁴⁵۴۵۔ پݨ او ٻاہر جا رو ہر کَئے نا خُݨاوݨ لاگو اَن اِیئے بات نا اِتری مشہور کر ݙِنی کہ پربھُو یسوع کَئی بھی شہر میں کھُلے عام کونی جا خَگتو ہَتو۔ پربھُو یسوع بیابان میں رہوݨ لاگو پݨ پَچھے وی مِنکھ چارے پاخاں خاں اُوئے کَڈھے آ جاوتا را۔

Chapter 2

¹۱۔آن او گھݨے ݙناں خاں پَچھے کفر نحوم میں بݪے آیو۔ آن خݨݨ میں آیو کہ او گھَر میں ہے۔ ²۲۔آن اُتھے اِترا مِنکھ بھیݪا ہو گیا کہ در تک بھی جگہ کونی ہَتی ، آن او اُواں ناں پویتر شاستر خݨاتو پیو۔³۳۔آن مِنکھاں ہیکے ادھ رنگ آݪے مِنکھ ناں چاراں مِنکھاں خاں کھݨوا اُوے کَڈھی لایا۔ ⁴۴۔آن جݙے او ٹوݪے رے کارݨ اُوے نا اُوے رے خامو کونی لا خَگیا،تو اُواں جِتھے او ہَتو اُتھے چھت نا کھولی آن اُوے ادھ رنگ آݪے رے ماچے ناں ہیٹھو اوتاریو۔⁵۵۔یسوع اُواں رو ایمان جو رو اُوے ادھ رنگ آݪے منکھ ناں کہیو۔ ݙکر تاجا گناہ معاف وا۔ ⁶۶۔ پݨ اُتھے کئینک دھَرم ناں جاݨݨ آݪا ٻیٹھا ہتا آن او آپ رےمَن خوچݨ لاگا کہ ⁷۷۔ایہ کیِاں اِیاں کہَوئی پیِو؟ ایہ آپ ناں ایشور خمَجئی پیو۔ گُناہ کُݨ معاف کر خَگئی خِوائے اِیشور رے؟⁸۸۔آن اُوے بݪا یسوع ناں پوَیتر آتما خاں ٹھاہ لاگی کہ او آپ رے دِلاں میں اہڑ ے باتاں خوچئی وا؟اُوے اُواں ناں کہیو کہ تھیں کِیاں آپ رے دِلاں میں اہڑے باتاں خوچئی وا؟ ⁹۹۔خاہنجو کی ہے ادَھرَنگ آݪے خاں کہوݨو کہ تاجا پاپ معاف ہوُوا یا ایہ کہݨ کہ اُٹھی اُبھیج آپ رو ماچو کھَݨ بہہ رو؟¹⁰۱۰۔اِئیے رے خاروں کہ تھیں اوݪکھو کہ ابنِ اِنساں ناں دھَرتی ماتھے پاپ معاف کرݨ رو اِختیار ہے۔ اُوے اُوےاَدھرنگ آݪے ناں کہیو۔ ¹¹۱۱۔ہُوں تیخاں کہیں اُٹھی آپ رو ماچو کھَݨ آپ رے گھَرے جارو۔ ¹²۱۲۔ائیے خاروں او خارا حیران تھی گیِا۔آن اِشوَر ری بݙائی کرتا کہݨ لاگا کہ مہاں اِئیاں کِݙے کونی ݙٹھو۔¹³۱۳۔آن پَچھے او ٻاہر جھِیل رے کندھے تے گِیو آن خارے مِنکھاں رو ٹوݪو اُوے رے کَڈھیں آیو۔ آن او اُواں ناں تعلیم ݙیوݨ لاگو۔ ¹⁴۱۴۔آن جݙے او جاوتو پِیو تو حلفئ رے ݙیکرے لاوی یعنی متی ناں ݙِٹھو جَکو ٻیٹھوڑو چنُگی لیوتو وو ۔ آن اُوے ناں کَہیو، مانجےلارے آ آن او اُٹھی رو اُوے رے لارے بوہو۔¹⁵۱۵ ۔آن ایِاں تھیو کہ جݙے او خارا اُوے رے گھَر میں باٹی کھاوتا پِیاتو ݙِگھ خارا چنگی لیوݨ آݪا ے آن ٻِجا پاپی یسوع آن اُوے رے چیلاں بھیݪا اُوے رے دعوت میں ٻاٹی کھاوتا پِیا۔ ¹⁶۱۶۔آن جݙے فَریسیاں آن دھَرمی گُروئاں اُوے ناں چنگی لیوݨ آݪا بھیݪو کھاوتو جویو ۔ تو اُوے رے چیلاں ناں کَہیو کہ تھارو گَرو چنگی لیوݨ آݪا آن پاپِیاں بھیݪو کِیاں کھاوی پِیئی پیِو۔¹⁷۱۷۔ یسوع اے خُݨ رو اُواں ناں کَہیو۔ خاجاں ناں ݙاکدار ری لو ڑکونی جݙے کہ بیماراں ناں ، کِیاں کہ ہوں خاجاں ناں کونی پݨ پاپِیاں ناں بَچاوݨ آیو ہاں۔¹⁸۱۸۔آن یوحنا را چیلا آن فَریسی وَرت خاں ہَتا۔ اُواں اُوے خاں کہیو کہ اِیئے رو کی کارݨ ہے کہ یوحنا را چیلا آن فَریسیاں را چیلا تو وَرت راکھئی پَر تاجا چیلا وَرت کونی راکھتا۔ ¹⁹۱۹۔یسوع اُواں ناں بݪتی ݙِنی ۔جانی جِتری تک بینݙ راجہ اُواں بھیݪوہے وَرت کونی راکھ خَگتا۔²⁰۲۰۔پَر او ݙینھں آخے جِݙے بینݙ راجہ اُواں خاں دھار کِیوجاخے اُوے گھَڑی او وَرت راکھخے۔ ²¹۲۱۔کوئی وی کورے گابھے ری کاری پُرانے جوڑے تےکونی لگاوتو ۔ نی تو نَوئ کاری اُوے پُراݨی کاری میخاں کئینک چھِک لیخے ری۔²²۲۲۔ آن نَویں مَے ناں پُراݨی ݙیڑیاں میں کوئی کونی بھَرتا۔ نیں توݙیڑی میخاں ٹڑک جاخے ری آن ٻینھیں ݙیڑے برباد تھی جاخے رے پَݨ نَوی مے ناں نوی ݙیڑی بھَری جاوی۔²³۲۳۔آن ایِاں تھِیو کہ او پویتر ݙینھیں آپ رے چیلاں بھیݪا جاوتو پیِومارگ میں کݨَک بایوڑی ہوتی اُوے را چیلا خِٹا پَٹݨ لاگا۔ ²⁴۲۴۔تو فَریسیاں اُوے ناں کہیو۔ جو پویتر ݙن رو اے کیاں اہیڑو کام کَرئی جَکو کَرݨ روا کونی۔²⁵۲۵۔اُوے اُواں ناں کہیو ۔کی تھاں اے کونی پڑھیو کہ داؤد کی کِریوݙے جݙے اُوے ناں لوڑ پئی تی۔او آن اُوے را خَنگتی بُکھیا ہتا؟ ²⁶۲۶۔او کیاں کر خردار کاہن اعظم ابی یاتار رے ݙناں میں ایشور رے گھَر میں گیو آن چھڑھاوے رے ٻاٹے کھادھے ۔ جَکےرو کھاوݨ کاہنا خاں خِوا ٻجے کہیں ناں بھی کھاوݨ روا کونی ہوُتو۔ آن آپ رے خَنگتیاں ناں بھی ݙُنھے۔²⁷۲۷۔ آن اُوے اُواں نا کہیو۔ کہ پویتر ݙِن اِنخاناں رے خاروں بݨایو گیو ہے۔ ²⁸۲۸۔پَ ݨ ابنِ مِنکھ خَبَت رو بھی مالک ہے۔

Chapter 3

¹۱۔آن او بھگتی گھر میں آیو ۔ آن اوتھ ہیک مِنکھ ہتو جیکے رو ہاتھ خکھوڑو ہتو ۔ ²۲۔آن اُوے ری تاڑ میں رہیا کہ جیکر او خبت رے ݙن بھلاں کریئی تو اَوے تے ݙوھ لگاوجے ۔³۳۔آن او اُوے منکھ ناں کہیو کہ جیکو رو ہاتھ خُکھوڑو ہتو کہ توں بِچ میں اُبھیج جا۔ ⁴۴۔آن اُوے اُواں نا کہیو کہ خبت رے ݙن نیکی کر ݨ لازم ہے یا بدی کرݨ جان بچاوݨ یا مارݨ ؟ پݨ او چھپ رہ گیا۔⁵۵۔اُوے اُواں ناں ریخ خاں جو یو آن اُواں ری پتھر دلی ری وجہ خاں ݙکھ لاگو ۔اُوے منکھ ناں کہیو آپرو ہاتھ آگھو کر آن اُوے آگھو کِیو آن اُوے رو ہاتھ صَحیح ہو گِیو۔ ⁶۶۔تے فریخی ٻاہر جا را اُوے بِݪا ہیرو دیخ رے بھیݪو اُواں رے خلاف مَخورو کرݨ لاگا کہ کہڑی طریقے خاں اُوے ناں پھخاجے۔⁷۷۔آن یسوع آپ رے چیلاں بھیݪو جھیل رے پاخے گیو آن جھیل خاں ہیک موٹو ٹوݪو لارے ہو گیو۔ ⁸۸۔آن یرو شیلم آن ادَوم ،آن اُردن رے پار آن صُور آن صیدون رےآخے پاخے خاں بھی گھݨ ی خلقت اُو رے موٹے کاماں ری خٻر خُݨ ری اُوے کوڈِھیں ۔⁹۹۔تو اُوے آپ رے چیلاں خاں کہیو ۔ٹوݪے رے کرے ہیک چھوٹی خیک ٻیڑی مانجے خاروں تیار کرو ائیے رے کرےکہ او لتاڑے نیں۔ ¹⁰۱۰۔ائیے کرے کہ او گھݨ ے منکھاں ناں شفاء ݙیتو ۔ ایئے رے کرے کہ جِترا بیمار یاں میں ہے او اُوے تے کھِریا جاوتا پیا کہ اُوے ناں ناں ہاتھ لگاوے۔¹¹۱۱۔آن بدرُوح اُوے ناں جووتی ہتی تو اُوے رے آگی کھِرتی ری آن زور خاں رڑے کر تے کہیوتی ہتی کہ ¹²۱۲۔توں ایشور رو ݙیکرو ہیں آن اواُواں ناں دھمکاوتو ہتو کہ مَناں مشوُر نیں کَریا۔¹³۱۳۔آن بھیݪا او پہاڑ تے چھڑھ گیو۔ جیکاں ناں او آپ چاہوَتو ہتو اُواں ناں آپ کݙھیں ہیلو کِیو ۔ تو او اُوے ݙخا آیا ۔ ¹⁴۱۴۔آن اوے ٻاہراں ناں مُقرر کیا جَکو اُوے بھیݪا رہےآن جَکاں ناں او گواہی رے خاروں بِہیر کرے۔ ¹⁵۱۵۔آن او بیماراں ناں بھَلاں کرݨ آن بھُوتاں ناں کاݙھݨ رو اخِتیار رَاکھے۔ ¹⁶۱۶۔آن اُوے ٻاہراں ناں مُقرر کیا۔شمعون جَکے رو ناں اُوے پَطرس راکھیو۔¹⁷۱۷۔آن یعقوب رو ݙیکرو زبدی آن یعقوب رو بھائی یوحنا جَکے رو ناں اُوے بوائز گِس راکھِیو جَکے رو مطلب ہے گاجݨ آݪو۔ ¹⁸۱۸۔اِندریاس،فِلپس ،برتُلما،متی ،تُوما، حلفئی رو ݙیکرو یعقوب تدی،شمعون جَکے ناں ݙیخ پریمی وی کہَی۔ ¹⁹۱۹۔آن یہہودہ اسکَریوتی جَکے اُوے ناں جھَلوایو۔²⁰۲۰۔آن او ہیکے گھر میں آیو ۔آن اوتھ موٹو ٹوݪو ٻھیݪو ہو گیو او ٻاٹی بھی کونی کھا خَگیو۔ ²¹۲۱۔جِݙے اُوے رے مُخالفاں اے خُݨ یو تو اُوے ناں ہتھیکو کر ݨ رے خارو نِخریا۔ ائیے رے کرے کہ او کہوتاہتا کہ اے کالھو ہو گیو رو۔ ²²۲۲۔آن کئیں فقیہہ جَکو یروشلیم آیوڑا ہتا او کہیوݨ لاگا یسوع رے مہیناں بھُوتاں رو سردار بَعل زبُول ہے آن ایہ اُوئے ری مدد خاں بھُونت کاڈھئ۔²³۲۳۔تو پربھو یسوع اواں ناں کَڈھے ہیلو کریو آن ایہ مِخال ݙے تے پوچھیو بھونت کیاں بھونتاں نا کاڈھخے۔ ²⁴۲۴۔ آن جیکر کہیں بادشاہی میں پھوٹ پڑ جاوے ، تو او وی برباد ہو جاوئی۔ ²⁵۲۵۔آن جݙے کئیں گھر میں پھُوٹ پڑ جاوے تو او گھراݨ و وی برباد ہو جاوئی۔²⁶۲۶۔ایاں جی جے شیطان آپرو جی بَیری ہو جاوے تو او قائم کونی رہ خَگتو آن او وی برباد ہو جاوئی۔ ²⁷۲۷۔کوئی منکھ کہیں ݙاڈھےرے گھر میں بَڑ رو تے اوے نا پھُر کونی خگتو۔آن جِتری تک اُوے ناں ٻاندھ نی لے آن او اُوے بݪا اُوے رے گھر ناں لُٹ خگئی۔²⁸۲۸۔ہوں تھاناں خَچی کہیں پیو ۔ کہ انخان رو ہر پاپ آن ایشور رے خلاف کریوڑی ہر بات بُخخیج جاخے۔ ²⁹۲۹۔ پݨ جݙے کوئی پویتر آتما رے خلاف بات کرخے ، او کݙے وی معاف کونی کیو جاوے آن اوے رو ایہ پاپ ہمیشہ تک رہخے۔ ³⁰۳۰۔کیانکہ او کہوتا ہتا کہ ائیے میں بھُوںت ہے۔³¹۳۱۔ تو اُوے را ماں آن بھائی آیا ٻاہر اُبھیج آن اُوے ناں ہولو کروایو ۔ ³²۳۲۔آن ٹوݪو اُوے رے آہروں ٻاہروں ٻیٹھو ہتو آن او کہوݨ لاگو کہ جوو تھاری ماں آن ٻہن بھائی تاجو پوچھئ وا۔³³۳۳۔ اُوے اُواں ناں جواب میں کہیو ۔ کݨ ہے مانجی مان آن مانجو بھائی کݨ ہے؟ ³⁴۳۴۔پچھے او ئے آپ رے چارے پاخے ٻیٹھوڑے منکھاں ݙخا جو رو کَہیو ، جو وو مانجی ماں آن مانجو بھائی ایہ ہے۔ ³⁵۳۵۔کیانکہ جَکو کوئی ایشور ری مرضی تے بہی اُوہو مانجو بھائی آن ٻہن آن ماں ہے۔

Chapter 4

¹۱۔آن او بݪے ڈنڈرے کندے تے تعلیم ڈیوݨ لاگو آن اہڑو موٹو ٹوݪو اوے رے کوڈھیا بھیݪو تھیو۔آن او ہیکی ٻیڑی تےچڑھ ٻیٹھو۔تے خجو ٹوݪو خکی دھرتی رے کندھے تےرہیو۔ ²۲۔تے اوہ اواں ناں مخالاں میں گھݨےباتاں خکھاوݨ لاگو ۔آن تعلیم میں اے کہیو۔³۳۔ خݨو بیج باوݨ آݪو بیج باوݨ نکلیو۔ ⁴۴۔آن باوݨ ری بیݪا ایاں ہوو۔کہ کینک مارگ میں کھریا ۔آن پکھی چُگ گیا۔ ⁵۵۔کینک پتھریلی دھرتی تے کھریا آن گݨی مٹی ہوݨ ری وجہ خاں بیگا اُگیا را۔⁶۶۔آن جڈے خورج لکلیو تو اوہ سڑ گیا۔آں جڑ نی ہوݨ ری کارݨ سڑ گیا۔ ⁷۷۔آن کیں کانٹاں آریاں ڈیںڳراں میں کھریا آن کانٹاں آݪے ڈینگراں موٹے ہو رے اواں ناں دباڈناں۔آن او پھݪ کونی لایا۔⁸۸۔آن کیں بھلی دھرتی میں کھریا۔کئیں آن پھݪ ڈنو۔جاں او اُگو آن بدھیو آن تریخ گُݨاپھݪ لایا۔آن کئیں کئیں خاٹھ ڳݨاآن کیئں کیئں خو ڳݨاوی۔ ⁹۹۔پچھے اوے کہیو۔جَکے را خݨݨ آݪاکان ہوے او خݨ لے۔¹⁰۱۰۔آن جڈے او ہیکھلو رہیو رو۔تو اواں ٻاراں میں جکو اوے بھیݪا ہتا۔مخالاں رے باروں اواں خاں پوچھیو۔ ¹¹۱۱۔تو اوے اواں ناں کہیو ایشور ری راجائی رو بھید تھاناں ڈنھو گیو ہے۔ پݨ جکو ٻاہر ہے اواں رے خاروں خارے باتاں مخالاں میں ہوئی۔ ¹²۱۲۔ایے رے خاروں کہ جوتا ہوا جوئے پر نی اوݪکھے۔آن خݨتاہوا خݨیے۔پر نی سمجھے۔ائیاں نی ہوے کہ اوےپاخے آوے۔آن چھٹکارو لے۔¹³۱۳۔پچھے اوے اواں ناں کہیو کہ کی تھیں اے مخال کونی سمجھتا ۔تو خارے مخالاں ناں کیکر سمجھخو ۔ ¹⁴۱۴۔باوݨ آرو ایشور رو شٻد باوی۔ ¹⁵۱۵۔جکو مارگ رے کندھے تے ہے۔جتھے پویتر شاشتر بایوجاوئی۔اے او ہے کہ جڈے اواں خݨیو تو خیطان اوے گھڑی آ رو اوے شٻدھ ناں جکو اواں میں بایو گیو تو۔کھݨ لے جاوئی۔¹⁶۱۶۔آن ائیاں ایج جو پتھریلی دھرتی میں بایا گیا ہتا ۔اے او ہے جکو شٻدھ ناں خݨ بیگا راجی ہورا من لیئ ۔ ¹⁷۱۷۔پݨ آپرے آپ میں جڑ کونی جھالتا۔پݨ کیئں ڈنھاں را ہے۔آن جکے گھڑی پویتر شاستر رے کارݨ مخیبت جاں ڈکھ ہوئی ۔تو اوئی گھڑی ٹھوکر کھاوئی۔¹⁸۱۸۔آن ٻیجا اوہ جکو کانٹاں آرے کانڈیریاں میں بایا جاوئی ۔اوہ اے ہے۔جکو پویترشاستر خݨئ تو وی۔ ¹⁹۱۹۔پݨ جگت رے فکراں آن دولت رےی لالچ آن چیجاں رو لالچ بچ میں آرو پویتر شاستر ناں دباڈئی ۔آن اوہ بے پھݪ رے جاوئی ۔ ²⁰۲۰۔آن جکو بھلی دھرتی میں بایا گیا ہے۔اے اوہ ہے جکو پویترشاستر ناں خݨئ۔آن اوے ناں من را پھݪ لاوئی۔کوئی تریخ گݨا ۔کوئی ساٹھ گݨا۔آن کوئی خو گݨا۔مسیحت رو نور۔²¹۲۱۔آن اوے اواں ناں کہیو ۔کی ڈیو ائے رے خاروں لایو جاوی۔کہ ٹوکرے یا مانچے رے ہیٹھا راکھیو جاوے۔؟ کی ایے رے خاروں کونی کہ ڈیاسڑی تے راکھیو جاوے۔ ²²۲۲۔کیانکہ کوئی بات لکیوڑی کونی جکو ظاہر کونی کی جاوے۔آن نی ہی چھپایوڑی۔پݨ ایے رے خاروں کہ اوہ ظاہر ہوے۔ ²³۲۳۔جکے ر ا خݨݨ آݪا کام ہوے اوہ خݨ لے۔²⁴۲۴۔بݪے اوے اواں ناں کہیو کہ دھیان خاں خݨو۔جکے ٹوپے خاں تھیں توݪئی اوے خاں تھانرے خاروں توݪیو جاخے۔آن تھاناںگݨو ڈنو جاخے۔ ²⁵۲۵۔جکے کڈی ہے اوے ناں ڈنھو جاخے۔ آن جکے کڈی کونی ،اوے خاں اوہ وی لے لیو جاخےجکواوے کڈی ہے۔(ٻیج ری مخال)²⁶۲۶۔آن اوے کہیو۔ایشور ری راجائی اہڑی ہے۔جاں کوئی منکھ دھرتی میں ٻیج باوے۔ ²⁷۲۷۔آن رات رو خوے آن ڈنھ ناں اُٹھے۔آن ٻیج اُگے آن بدھے۔آن اواں ناں خٻر وی نی ہوے کہ اے کیکرہوے۔ ²⁸۲۸۔دھرتی آپرے آپ پھݪ لیاوی۔پہل پتا پچھے سٹے میں ڈاݨا۔ ²⁹۲۹۔آن جڈے پھݪ پکئئ رو۔تو اوے گھڑی ڈاتری فھریئ،کیانکہ باڈھݨ رو ٹیم آوی رو۔(سرم رے ڈاݨے ری مخال)³⁰۳۰۔بݪے اوے کہیو کہ مھیں ایشور ری راجائی ناں کے جیھڑی کہاں۔جاں کھڑی مخال ڈے ری سمڄھاواں۔ ³¹۳۱۔اوہ سرم رے ڈاݨے آری کار ہے۔کہ جڈے اوہ دھرتی میں بایو جاوی۔ ³²۳۲۔تو دھرتی رے سارے ٻیجاں خاں چھوٹو ہووئی۔پݨ جڈے اوہ بایو جاوئی۔تو اُگئی آن خارے بھاجیاں رے ٻودھا خاں موٹو ہو جاوئی رو۔آن اہڑے موٹے ڈاݪے کاڈھئی ۔کہ آکاش را پکھی اوے ری چھاں میں رہے خگئی۔³³۳۳۔آن اوہ اہڑے ئی گھݨے مخالاں میں اواں ری سمجھ رے مطابق اواں ناں سمجھاوتو ہتو۔ ³⁴۳۴۔آن بنا مخال رے اواں ناں کیئں کونی کہتو ہتو۔پݨ اکیلائی میں آپرے چیلاں ناں خارے باتاں را مطبل بتاتو ہتو۔(طوفان رو رک جاوݨ)³⁵۳۵۔آن اوے ڈن جڈے آتھݨ ہوئی ،تو اوے اواں ناں کہیو۔آو پار ھالاں۔ ³⁶۳۶۔آن اوہ ٹوݪے ناں بہیر کر رو ۔اوہ جاں اوہ بیڑی ماتھے ہتو۔لے گیا آن اوے رے بھیݪے ٻیجے وی ٻیڑےبھیݪے ہتے۔ ³⁷۳۷۔آن موٹی جانکھ آئی۔آن چھلاں ٻیڑی ناں اتی تائیں لاگے۔کہ ٻیڑی پاݨی خاں بھریجݨ لاگی ۔³⁸۳۸۔آن اوہ لارے گدی ماتھے خوتو ہتو۔تڈے اواں اوے ناں جگا رو کہیو۔اے استاد کی تناں فکر کونی کہ مھیں مرݨ آݪاں ہاں۔ ³⁹۳۹۔آن اوہ اُٹھی رو بائیرے ناں دڑکو ڈنو آن ڈانڈھ ناں کہیو۔خاموش۔خانت ہو۔تو بائیرو بند تھیو رو۔آن موٹو امن تھیو رو۔⁴⁰۴۰۔آن اوے اواں ناں کہیو۔کیاں ٻیہیوئی؟انجاں تائیں بخواخ کونی راکھتا۔؟ ⁴¹۴۱۔اوہ گݨاٻیہا را۔آن آپت میں کاہݨ لاگا۔ کہ اے کُݨ ہے۔؟کہ بائیرو آن ڈانڈھ وی ایے ری بات منئی۔

Chapter 5

¹۱۔ آن او جھیل رے پار جَرجاخیاں رے علاقے میں پُگا۔ ²۲۔آن جݙے او ٻیڑی خاں اُتریو اُوے گھڑی ہیک منکھ جَکے میں بھُونت ہتو قبر خاں نَخر تے اوے کَݙھی آیو۔³۳۔ او قبراں میں رہتو ہتو۔آن کوئی وی اُوے نا جنجھیراں خاں وی کونی ٻاندھ خَگتو ہتو۔کیانکہ او کئی پھیرا ٻیڑیاں آن خانکڑاں خاں ٻاندھیو گیو ہتو۔ ⁴۴۔پݨ اُوے خانکڑاں ناں ٹوڑ ݙیوتو ہُوتو۔آن اُوے ٻیڑیاں نا ٹوٹا ٹوٹا کر ݙنا ہتا۔تے کوئی وی اُوے نا قا ٻُو کونی کر خگتا ہتا۔⁵۵۔ آن او ہمیشہ رات آن ݙن قبراں آن پہاڑاں میں پھِرتو۔آن آپ رےآپ نا پَتھراں خاں زخمی کرتو رہتو۔ ⁶۶۔آن ڄݙے اُوے یسوع نا اݪگے خاں آوتو ݙٹھو۔تو ناخ رو اُوے ݙخاگیوے آن خیِخ نِوایوو۔⁷۷۔آن رڑ کر کہیو۔اے ایشور را ݙیکرا تِناں میں خاں کی کام؟ہوں تناں ایشور ری دھیج ݙئیں۔مناں ݙُکھ نی ݙے۔ ⁸۸۔کیانکہ اُوے اُواں نا کہیو ہتو۔کہ اے بھونت ائیے منکھ خاں نِخر آ⁹۹۔ پَچھے یسوع اُوے خاں پوچھیو۔تاجو ناں کی ہے اُوے یسوع نا کہیو۔مانجو ناں ہے بھُوتاں رو موٹو ٹوݪو۔ائیے خاروں مہیں گھݨاخارا ہاں۔ ¹⁰۱۰۔پچھے اوے یسوع ری ݙگھ منت کی کہ مہاناں ائیے علاقے خاںٻاہر نی کاݙھ¹¹۱۱۔ آن اوتھ پہاڑ تے خوُہراں رو ہیک موٹو دھݨ چرتو ہتو۔ ¹²۱۲۔ بھُوتاں یسوع ری منت کر آن کہیو۔کہ مہاناں اُواں خوہراں میں بہیر کر ݙے تاکہ مہاں اواں میں بڑ جاواں۔ ¹³۱۳۔پُچھے یسوع اُواں نا موکل ݙے ݙنی۔بھونت نَخر را خوہراں میں بڑگیا۔آن او دھَݨ جکو ٻے ہزار رو ہتو جھیل میں ٻُݙ مریو۔¹⁴۱۴۔آن اُوے دھَݨ را دھنار اُتھوں خاں بھَجیا۔آن شہر آݪا ناں خٻرپُجائی۔ پَچھے خارا اُوے ناں جووݨ نِخریا۔ ¹⁵۱۵۔آن یسوع کݙھی آیا۔آن اوے منکھ نا جَکے خاں بھونت یعنی بھوتاں رو ٹوݪو نِخریو ہتو گابھا پہریوڑا آن پورے ہوش میں ٻیٹھوڑوݙٹھو۔آن ٻہی گیا۔¹⁶۱۶۔آن جووݨ آݪا بھوتاں آن خوہراں رو حال خُݨایو۔ ¹⁷۱۷۔پچھے او اُوے ری منت کرݨ لاگا مھارے علاقے خاں نِخر جا۔¹⁸۱۸۔ ڄݙے او ٻیڑی تے چھڑیو۔او منکھ جکے خاں بھونت نِخریا ہتامنت کرݨ لاگو ہوں تے بھیݪو رَہاں۔ ¹⁹۱۹۔پݨ یسوع اُوے ناں موکل نی ݙنی۔بلکہ اوے ناں کہیو آپ رےگھرے آپ راں میں جا آن اُواں نا خُݨا کہ ایشور تاجے خاروں کہڑو موٹو کام کِیو ہے۔آن تے تے کرپا کئی ہے۔ ²⁰۲۰۔پچھے او بوہو گیو۔آن دکپُلس رے علاقے میں اُواں کاماں روپرچار کیو۔²¹۲۱۔ڄݙے یسوع ٻیڑی تے ٻیخ رو پار آیو تو گھݨا منکھ بھیݪا ہوگیااُوے کݙھی جھیل رے کندھے تے۔ ²²۲۲۔اوتھ یائیر ناں رو ہیک منکھ آیو جکو بھگتی گھر رو خردارہتو۔او پربھو یسوع نا جو رو اُوے رے پَگاں میں کھِر گیو۔ ²³۲۳۔آن اُوے ری منتھ کر کہݨ لاگو۔مہاری چھوٹی ݙیکری مَرݨ آݪی ہے کرپا کر ری تھِیں آؤ آن آپ رو ہاتھ اُوے ماتھے راکھو کہ بھَلاں ہو جاوے آن بَچ جاوے ری۔ ²⁴۲۴۔پچھے یسوع اُوے رے لارے لارے بہݨ لاگو آن اُوے رےچودھاروں تمام گھݨا منکھ ہتا۔²⁵۲۵۔اُواں منکھاں میں ہیک بیمار لُگائی ہتی جکے رو ٻاہرے برخاں خاں لوہی کونی رُکتو ہَتو۔ ²⁶۲۶۔آن اُوے آپ را خارا پئخا علاج کراوݨ ماتھے لگا ݙنا پݨ اُوے ناکوئی فرق کونی پڑیو آن او گھݨی بیمار ہُوتی گی۔ ²⁷۲۷۔یسوع رے بارے میں خُݨ رو او لُگائی گھݨے خارے منکھاں رےبِچ میں خاں اُوے رو لارے آئی آن اُوے رے گابھاں نا ہاتھ لگایو۔²⁸۲۸۔ کِیانکہ اُوے آپ رے من میں خوچیو ہَتو۔جے ہوں اُوے رےگابھاں نا چھَڑو ہاتھ لگائخ رو تو ہوں بھَلاں ہُوئیخ ری۔ ²⁹۲۹۔آن اُوے گھڑی بھَلاں ہُو گی۔آن اُوے ناآپ رے خَریر میں لاگو کہ ہوں بھَلاں ہوئی ری۔³⁰۳۰۔پچھے یسوع ڄاݨیو کہ میں خاں طاقت نِخری ہے۔پچھے یسوع پوچھیو کہ مہارے گابھاں نا کے ہاتھ لگایو ہے۔ ³¹۳۱۔اُوے رے چیلاں اُوے ناں کہیو۔تُوں جووئیں تو پیو تھارے آخےپاخے گھَݨا مِنکھ ہے۔ آن تو کہیں کہ مَناں کہ ہاتھ لگایو ہے۔ ³²۳۲۔ڄݙے اُوے لُگائی نا ٹھاہ لاگی تو ٻیہوتی آن کانپتی آئی آن اُوےرے آگِیا کھِر گی آن خاری بات خَچی خَچی کہہ خُݨائی۔³³۳۳۔او لُگائی جو کُجھ اُوے خاں ہُوو ہَتو جو رو محخوخ کیو آن ٻہیوتی آن کانپتی آئی آن اُوے رے اَگیا پَگاں میں ٻیخ ری اُوے ناں خارو حال خَچ خَخ خُݨایو۔ ³⁴۳۴۔ پچھے اُوے کہیو۔ ݙیکری تاجے ایمان تَناں بھَلاں کِیو ہے۔خئی خلامت جا آن آپ ری تکلیف خاں بَچی رہ۔³⁵۳۵۔او اے کہوتو جی ہتو۔کہ بھگتی گھر رے خردار رے منکھاں آ آن کہیو تاجی ݙیکری مر گی ری گرو جی نا تکلیف نی ݙے۔³⁶۳۶۔یسوع اُواں رے باتاں نا خُݨ رے تے بھگتی گھر رے خردار ناکہیو گھٻرا نی بلکہ ایمان راکھ۔ ³⁷۳۷۔آن اُوے پطرس،یعقوب آن یعقوب رے بھائی یوحنا خاں ٹاݪ ٻِجوکہیں نا آپ بھیݪو کونی آوݨ ݙنو۔ ³⁸۳۸۔آن او بھگتی گھر رے خردار رے گھرے آیا۔آن اُتھے ݙگھ خارولُڑ، ماتم آن رووا پِٹکو ہتو۔³⁹۳۹۔آن او گھر میں جا آن کہیو۔تھاں کِیاں ماتم آن روا پِٹکو کرئی ووا۔چھوکری مر ی کونی بلکہ خُوتی پئی ہے۔ ⁴⁰۴۰۔او اُوے تے ہخݨ لاگا۔پݨ او خاراں نا ٻاہر کاݙھ چھوکری رے ماں ٻاپ آن آپ رے چیلاں نا لے چھوکری رے ماچے تے گیو۔⁴¹۴۱۔آن چھوکری رو ہاتھ جھال آن کہیو۔اے چھوکری تَناں کہیَں اُٹھی۔ ⁴²۴۲۔چھوکری اُوے گھڑی اُٹھی آن پھرݨ لاگی کیانکہ او ٻاہرے برخ ری ہتی۔اے جو رو خارا منکھ حیران ہو گِیا۔ ⁴³۴۳۔پچھے اُواں ناخَختی خاں کہیوکہ۔اے بات کہیں نا وی نی خُݨایا۔آن ایہ کہیو کہ اِئیے ناں کَئیں کھاوݨ نا ݙنو جاوے۔

Chapter 6

¹۱۔پچھے او اوتھ خاں بیئر ہو رو آپرے ݙیخ میں آیو۔ ان اوے را چیلا وی اوے رےلارے بیئر ہویا۔ ²۲۔جݙے سبت رو ݙن آیو تو او بھگتی گھر میں پرچار کرݨ لاگو اَن خُݨݨ آݪاں میں خاں کہینک حیران ہو را کہݨ لاگا اُوے نا ایے خارو کچھ کیتھ خاں لابھو اَن ایہ کہڑی خیاݨپ ہے جکو ایے نا ݙنوڑی ہے۔اَن کہڑ پرچا ایے رے ہاتھاں خاں ہووئی۔ ³۳۔کی اے او ڈکھاݨ کونی ابنِ مریم ان یقعوب ان یوسف اَن یہودہ ان شمعون رو بھائی ان کی ائیاں رے ٻہناں آپاں کݙے کونی آن اوئاں نا ایئے رے خارو تھُݙو لاگو۔⁴۴۔ائیے تے یسوع اُئاوں کہیو سنت کݙے وی بے عزت کونی ہووتو۔ پݨ آپرے ݙیخ آپرے عزیزاں آن آپرے گھر میں ⁵۵۔ آن او اوتھ کوئی معجزو نی جووݪ خگیو۔ پݨ بھݪے وی کہینک بیماراں تے ہاتھ راکھ ان شفا ݙنی۔آن اوے اُوئاں ری بے اعتباری تے حیران ہویو۔ ⁶۶۔ آن کݙے کݙے رے گاواں میں پرچار کرتو پھریو۔⁷۷۔ آن اُوئے اُوئاں ٻارہاں نا ہیلو کریو ان اُوئاں نا ٻے ٻے کر بہیر کرݨ لاگو۔ آن اُوئاں نا بھوتاں تے وی اختیار ݙنو۔ ⁸۸۔آن اُوئاں نا حکم ݙنو کہ مارگ میں خوائے گیݙی رے ٻجو کئی نی لیا۔ نی ٻاٹی نی جھوݪی ان نی جی پیخہ۔ ⁹۹۔پݨ جُتی پہریا آن ٻے چوݪا نی پہریا۔¹⁰۱۰۔ آن اُوئاں نا کہیو کہ جکے گھر میں جاؤ اوتھ جی رہو۔ جتری تک کے تھاں اُتھ خاں آگا بہیر نی ہو وو۔ ¹¹۱۱۔آن جکے جگہ لوک تھاناں نی منئے ان تھاری نی خُݨے اُوتھ خاں جاوتے بݪا آپری جُتی ری مٹی چھنڈک ڈو ایہ اُوئاں رے خارو گواہی ہوخے۔¹²۱۲۔آن اُو بہیر ہوتا پرچار کرݨ لاگا کہ توٻہ کرو۔ ¹³۱۳۔آن او گھݨئے بھوتݨیاں نا کڈھتا ان گھݨے بیماراں نا تیل لگا ان شفا ݙیوݨ لاگا۔¹⁴۱۴۔آن ہیرودیس باچھاہ اُئاوں رے بارے میں خُݨیو۔ کیانکہ اُوئاں رو ناں گھݨو مشہور ہو گیو ہَتو۔ اَن لوک کہوتا وا کہ یوحنا اصطباغی مریوڑاں میں خاں جیتو ہویو ہے۔ایے خارو او معجزہ بتائی وا۔ ¹⁵۱۵۔پݨ کہینک کہݨ لاگا کہ الیاس ہے آن کہینک کہوتا وا کہ سنتاں میں خاں ہیک سنت آݪی کار ہے۔¹⁶۱۶۔ پݨ ہیرودیس خُݨ رو کہیو یوحنا جکے رو ماتھو میں بڈھوایو او جی جیتو تھیو ہے۔ ¹⁷۱۷۔کیانکہ ہیرودیس آپ جی ہیرودیاس رے وجہ جکو اوے رے بھائی فیلبُوس رے لُگائی ہَتی۔ یوحنا نا جھلوایو ان اوے نا جیل میں ڈھکوایو کیانکہ اُوے اُوے خاں بہیاں کریو ہتو۔¹⁸۱۸۔ آن یوحنا ہیرودیس نا کہیو ہتو کہ آپرے بھائی ری لُگائی راکھݨ تھارے خارو ٹھیک کونی۔ ¹⁹۱۹۔ایئے خارو ہیرودیاس اُوئے خاں دشمنی رکھے ٻیٹھی ہتی آن او چاہتی کہ اُوے نا مَرواوے پݨ نی کروا خگئی۔ ²⁰۲۰۔ایئے خارو کہ ہیرودیس یوحنا نا راستباز ان بھلو منکھ جاݨ تے اُوے نا بچائے راکھتو پݨ اُوئاں رے باتاں خُݨ تے گھݨو پریشان ہوجاتو۔ پݨ خُݨتو گھݨو راجی تھی تے۔²¹۲۱۔ ہیک ݙن جݙے ہیرودیس آپرے جنم ݙن رے ݙن آپرے امیر لوکاں اَن فوج رے سردارں اَن موٹے لوکاں ری دعوت کی۔ ²²۲۲۔پچھے ہیرودیاس ری جی ݙیکری مہنے آئی اَن نچ نچ تے ہیرودیس اَن اوئے رے بھیݪا ٻیٹھوڑا نا راجی کریا۔ پچھے باچھاہ چھوکری نا کہیو مانگ ہوں تنا کی ݙا۔²³۲۳۔اَن اُوئے دھیج اُکھݨ اَن کہیو کہ مانگ جے تو آدھی راجئی مانگے تو وی ہوں تنے ݙئخ۔ ²⁴۲۴۔ اُو ٻاہر گی اَن آپری ماں نا کہیو کہ ہوں کی مانگا اَن اُوے کہیو یوحنا اصطباغی رو خر۔ ²⁵۲۵۔پچھے اُو بیگی پاچھی مہنے آئی اَن ارداس کی کہ ہون چاہوئی کہ توں یوحنا اصطباغی رو خر تھاݪ میں مناں ݙے۔²⁶۲۶۔ باچھاہ گھݨو حیران ہویو پݨ او آپری دھیج اَن آپرے مہماناں رے خامھوں اوے رو دل کونی ݙُکھاݨو چاہتو ہَتو۔ ²⁷۲۷۔پچھے باچھاہ اوئے جی گھڑی خپائیاں نا حکم ݙنو کہ اُوے رو خر لے آؤ اوئاں جا تے جیل میں جی اُوئے رو خر باڈھیو۔ ²⁸۲۸۔اَن اُوئے رو خر تھاݪ میں لے آیا۔ اَن اُوے چھوکری نا ݙنو اَن چھوکری آپری ماں نا جا ݙنو ²⁹۲۹۔اَن اُوے را چیلا ایئے خُݨ تے آیا اَن اُوئے ری لاش نا قبر میں راکھی۔³⁰۳۰۔ اَن خنت یسوع کڈھے بھیݪا ہویا۔ اَن جکو کج اُوئاں کریو اَن خکھایو ہَتو۔ خارو اُوئے نا خُݨایو۔ ³¹۳۱۔پچھے اُوے اُوئاں نا کہیو کہ تھاں دھار پدھر میں آؤ۔ اَن تھوڑو آرام کرو۔ ایئے خارو کہ رش گھݨی ہتی اَن اُوئاں نا ٻاٹی کھاوݨ رو وی ٹائم کونی مِلیو ہَتو۔ ³²۳۲۔پچھے اُو ٻیڑی میں ٻیخ اَن دھار ہیک کھلی جگہ تے گیا۔³³۳۳۔ اَن گھݨے منکھاں اُوئاں نا جاتا جویو اَن اُوئاں نا ٹھا لاگ گی اَن خارا شہراں خاں بھیݪا ہو اَن پینݙے ہوڑے کڈھتا اُوئاں خاں پہل جا پُگا۔ ³⁴۳۴۔اَن یسوع اتر تے منکھاں رو موٹو ٹوݪو جویو۔ اَن اُوئے نا اُوئاں تے ترخ آیو کیانکہ اُو اُوئاں بھیݙاں آݪی کار ہتا جکا رو کوئی دھنار کونی ہتو۔ اَن اُو اُوئاں نا گھݨے باتاں ری تعلیم ݙیوݨ لاگو۔³⁵۳۵۔ جݙے گھݨی دیر تھی گی تو اُوئے را چیلا اوئے کڈھے آ اَن کہیو ایہ جگہ ویران ہے اَن گھݨی دیر تھی ری۔ ³⁶۳۶۔ائیاں نا جاوݨ ݙے کیانکہ کڈھلے گاں بختی خاں آپرے کھاوݨ خارو ٻاٹی مول ری لیوئے۔³⁷۳۷۔اُوئے بݪتی میں اُوئاں نا کہیو تھاں جی ائیاں نا کھاوݨ رے خارو ݙو۔پچھے او ٻولیا کی مھاں جا تے ٻے خو دینار رے ٻاٹے مول رے لاں اَن ائیاں نا کھواواں۔ ³⁸۳۸۔پݨ اُوئے اُوئاں نا کہیو کے تھاں کڈھے کیترے ٻاٹے ہے۔ جاؤ جو وو اَن اُوئاں جویو پانچ ٻاٹے اَن ٻے مَچھے۔³⁹۳۹۔ اَن اُوئے اُوئاں نا کہیو خاراں نا خاوے چارے تے لین خاں ٻیخاݨو۔ ⁴⁰۴۰۔اُو خو خو اَن پچاخ پچاخ ری لین میں ٻیخ گیا۔ ⁴¹۴۱۔پچھے اُوئے پانچ ٻاٹے اَن ٻے مَچھے لنھے اَن آکاش نی مھانݙو کر اَن برکت مانگی اَن ٻاٹے توڑئیے اَن آپرے چیلاں نا ݙنے کہ اُوئاں رے آگیا راکھے اَن اُوئاں او ٻے مَچھے اُوئاں خاراں میں بنڈئیے۔⁴²۴۲۔اَن خارا کھا اَن دھاپا۔ ⁴³۴۳۔اَن اُوئاں بچوڑا ٹُکڑا را ٻارھے ٹوکرا بھریا۔ اَن کہینک مَچھیاں را۔ ⁴⁴۴۴۔اَن جکاں اُو ٻاٹے کھادھے او پانچ ہزار منکھ ہَتا۔⁴⁵۴۵۔ اَن اُوئے جی گھڑی اُوئے آپرے چیلاں نا کہیو کہ بیڑی آݪے پاخے جاؤ اَن اُوئے خاں پہل بیت صیدا نی پار جاؤ جیتری تاڑی ہوں عوام نا بہیر کراں۔ ⁴⁶۴۶۔اَن اُوئاں نا بہیر کر اَن پہاڑ ماتھے دُعا کرݨ لاگو۔ ⁴⁷۴۷۔اَن جݙے آتھݨ ہوئی تو ٻیڑی جھیل رے آدھ میں ہَتی اَن او ہیکھلو جی خشکی تے ہتو۔⁴⁸۴۸۔اَن اُوئے جویو کہ او گھݨاں تنگ تھیی وا کیانکہ ہوا اُوئاں رے خامھلی ہَتی۔ پچھے او رات رے چوتھے پاہر جھیل میں پاݨی تے اُوئاں کڈھے آیو اَن او چاہتو کہ ہوں ایاں خاں آگھو نکݪ جاواں۔ ⁴⁹۴۹۔جݙے اُوئاں اُوئے نا پاݨی رے بہتے جویو تو اوئاں خوچیو کہ کوئی بھونت ہے اَن رڑے کرݨ لاگا۔ ⁵⁰۵۰۔کیانکہ خاراں اوئے نا جویو اَن ٻہی گیا۔ پݨ اُوئے جلدی خاں اُوئے خاں باتاں کریے اَن کہیو کہ ٻہیو نی حوصلو راکھو ہوں ہاں ٻہیو نی۔⁵¹۵۱۔ اُو ٻیڑی تے اُوئاں کڈھے آیو۔ اَن ہوا رُک گی۔ پچھے او آپرے من میں ٻجا وی حیران ہویا۔ ⁵²۵۲۔ایئے خارو کہ او ٻاٹیاں آݪی بات وی کونی خمجھیا پݨ اُوئاں را من سخت رہیا۔⁵³۵۳۔ اَن او پار جا را گنیسرت رے علاقہ میں پُگا اَن ٻیڑی نا گھٹ تے لگائی۔ ⁵⁴۵۴۔جݙے او ٻیڑی میں خاں اُتریا تو لوکاں اُوے جی گھڑی اُوئے نا اوݪکھیو۔ ⁵⁵۵۵۔اَن او پورے گاں میں گیا اَن بیماراں نا مانچاں تے اُکھݨ اوئے جگہ گیا جیتھ اُوئاں خُݨیو کہ او ہے۔⁵⁶۵۶۔ اَن او جیتھ وی گاں بستی میں جاوتو ہتو اوتھ لوک بیماراں نا چوک میں ٻیخاݨتا۔ اَن اُوئے رے منتھ کرتا ہتا۔ کہ او چھڑو اوئے رے گابھا ری چاݪ نا جی ہاتھ لگاوئے اَن جتراں اُوئے نا ہاتھ لگایو او بھلاں تھی جاوتا ہتا۔

Chapter 7

¹۱۔بݪے فریسی آن کئینک دھرمی گروجکو یر شیلم خاں ہوتا۔ اُوے کݙھی بھیݪا وا۔²۲۔ آن اُواں ݙتھو کہ اوُے را کئی چیلا حرام کام کرئی وا یعنی او بِنا ہاتھ دھوئے ٻاٹی کھاوئی۔ ³۳۔کیانکہ خارا فریسی آن یہودی بوڈھیاں ری ریت رے مطابق جترے تک آپ را ہاتھ بھلے طریقے خاں کونی دھوتا ہوتا کئیں کونی کھاوتا۔ ⁴۴۔آن بازار ری چیزاں ناں اُتی لگ کونی کھاوتا ہوتا جتی لگ اوے تے پاݨی کونی ڈھوڑتا ہوتا۔گھݨے باتان اُواں کݙھیں پُگے ہے جکے ناقائم راکھݨ جروری ہے۔⁵۵۔پݨ گھݨے دھرمی گروئاں اُوے خاں پوچھیوکہ تاجا چیلا بوڈھیاں ری ریت تے کیاں کونی بہتا؟بلکہ حرام ہاتھاں خاں ٻاٹی کھاوئی۔⁶۶۔اُوے اواں نا بݪتی ݙنی۔یسعیاہ خنت تھاں ٹھگاں رے بارے میں پہلی ہی صاف صاف کہہ ݙنو ہوتو، کہ ایہ قوم مانجی مانݙھے خاں تو عزت کرخے۔پݨ اواں را دل میں خاں اݪگا ہوُخے۔ ⁷۷۔او بے فائدو مانجی بھگتی کرئی وا کیانکہ او منکھاں رے بݨایوڑے ریتاں ائیاں خِکھاوئی،جکݨ اے ایشور را حکم ہوے۔⁸۸۔ کیانکے تھیں ایشور رے حکماں ری جگہا تے منکھاں رے بݨایوڑے ریت رواج قائم راکھوئی۔ ⁹۹۔آن اوے اواں نا ایہ وی کہیو۔کہ تھیں آپ رے بݨایوڑے ریتاں نا تو جاری راکھوئی پݨ ایشور رے حکماں نا رد کروئی وا۔ ¹⁰۱۰۔جاں موسیٰ کہیو۔ آپ رے ماں آن ٻاپ ری عزت کرو آن جکو وی آپ رے ماں ، ٻاپ نا بھلو بُرو کہَخے اُوے نا ضرور مار ناکھیو جاوے۔¹¹۱۱۔یپݨ تھیں منکھاں نا کہوئی پݨ ڄڈے تھارے ماں ٻاپ نا کئی شے ری لوڑ وئی تو تھں کہوئی ماھاں شے ایشور ے ناں کر ݙنی ری۔ ¹²۱۲۔تو تھیں بݪے ماں آن ٻاپ مدد کونی ہووݨ ݙیوتا۔ ¹³۱۳۔آن آپ ری ریت رواج خاں ایشور رے شٻد ناں ٹوڑئی آن ایہڑا گھݨا کام کرئی۔¹⁴۱۴۔ آن او منکھاں نا بݪے آپ ݙخا ہیلو کر تے کہݨ لاگو مانجی خُݨو آن خَمجو۔ ¹⁵۱۵۔کوئی وی چیز ٻاہر خاں منکھ رے بھیتر جا، تے اوے نا حرام کونی کر خَگتی۔پݨ جکو چیز منکھ رے بھیتر خاں نِخرئی اوہو جی اوے نا حرام کرئی۔ ¹⁶۱۶۔جے کہیں را خُݨݨ آݪا کان ہووے تو خُݨے۔¹⁷۱۷۔ آن ڄݙے او ٹوݪے رے کو ڈھیں خاں گھرے گیو تو اُوے را چیلاں اُوے خاں مِخال رو مطبل پوچھیو۔ ¹⁸۱۸۔تو اُوے ناں کہیو۔کہ تھیں بھی اِیاں آݪی کر بے خَمجھ ہوکی تھیں کونی خمجھتا کہ کوئی چیزمنکھ رے بھیتر جاوی تو اُوے ناں حرام کونی کرئتی۔ ¹⁹۱۹۔ائیے خاروں اُواں رےدل میں کونی پر پیٹ میں جاوئی آن پیٹ خاں ٻاہر نِخر جاوئی ری۔²⁰۲۰۔ بݪے اُوے کہیو۔جکو منکھ را بھیتر خاں ٻاہر آوئی اُوہو اُوے نا حرام کرئی۔ ²¹۲۱۔کیاں کہ منکھ رے بھیتر خاں گندی خوچ نِخرئی او اُوے ناں حرام کرئی۔ ²²۲۲۔خون کرݨ آݪو ،زنا کرݨ آݪو لالچ، بدی، مکر ،کرݨ آݪو ،جسم ری خواہش کرݨ آݪو،بری نظر خاں جووݨ آݪو،ِگلیہ،شیخی ، مارݨ آݪو آن بیوقوف۔ ²³۲۳۔ایہ خارے باتاں بھیتر خاں نخر تے منکھ ناں حرام کرئی۔²⁴۲۴۔ آن اوتھ خاں اٹھی رو صور آن صیداری حد میں گیو۔آن ہیک گھر میں گیو آن او کونی چاہتو ہتو کہ کوئی اُوے نا آݪکھے بݪے وی لُک کونی خَگیو۔ ²⁵۲۵۔بلکہ اوے گھڑی ہیک لُگائی جکے ری چھوٹِی ݙیکری نا بھونتڑی ہتی اے خٻر خُݨ ری آئی آن اوے رے پَگاں میں آ کھِری۔ ²⁶۲۶۔او لگائی یونانی ہوتی قوم ری سور فیینکی ۔ اوے اُواں نا منتھ کئی کہ بھونتڑی نا اُوے ری ݙیکریخاں کاڈھے۔²⁷۲۷۔تو پربھو یسوع اُوے نا کَہیو، پہل ٹاٻراں نا کھاوݨ ݙے کیانکہ ایہ ٹھیک کونی کہ ٹاٻراں ری ٻاٹی کُتاں آگے نکھیجے۔ ²⁸۲۸۔آن اوے اواں نا کہیو ہاوے ایشور پرمیشور کُتا وی میز رے ہیٹھاں چھوکراں ری ٻاٹی رے ٹوٹاں میں خاں کھاوئی۔²⁹۲۹۔اِئیے تے پربھو یسوع کہیو۔تیں بھلی بݪتی ݙنی ہیں ائیے خارو تو جا بھونتڑی تاجی ݙیکری خاں نِخر گی ری۔ ³⁰۳۰۔ڄڈے او لگائی گھرے پُگی ۔تو جویو کہ اوے ݙِکری ماچے تے خُتی پئی ہوتی آن اوے خاں بھُونتڑی نخرگیوڑی ہوتی۔³¹۳۱۔ آن او صور رے علاقے خاں نخر رو صدون رے مارگ خاں گلیل ری جھیل رے پاخے جاوتو ووہ دیکا پولس رے علاقے میں آیو ۔ ³²۳۲۔آن منکھاں ہیکے گونگے نا اوے کݙھی لے آیا اوے ری منتھ کری کہ او اوے تے ہاتھ راکھے۔³³۳۳۔او اوے نا ٹوݪے خاں اݪگو لے گیو آن اپ ری آنگڑے اوے رے کاناں میں گھاتیے۔آن تھوک لگا رو اوے ری جٻان نا چھوئی۔ ³⁴۳۴۔آن آکاش رے پاخے جو رو کہیو ۔ آن نِخکارو ناکھیو کہ کہ اِفتح یعنی کھُل جا۔ ³⁵۳۵۔آن اُوے گھڑی اُوے را کان کھُل گیا آن اوے ری جٻان وی کھُل گی۔آن او صاف صاف ٻولݨ لاگو۔³⁶۳۶۔ آن اُوے اواں نا جھَلیو کہ اے کہیں نا نی کہیا۔ پݨ جترا نا او روکتو ہوتو اترو ہی زیادہ اوے نا مشہور کرتا رہتا۔ ³⁷۳۷۔آن اہوے گھݨا حیران ہُو تے کہیو۔ کہ ائیے خارو کُجھ ٹھیک کیو ہے۔او ٻوڑاں نا خُݨݨ آن گونگاں نا ٻولݨ ری طاقت ݙئی۔

Chapter 8

¹۱۔اُوے ناں میں ج موٹو ٹوڑو جمع ہوو آن اواں َکڈھیں کئیں وی کہ او نا کونی َہتو۔ تواُوے آپ رے چیلا ں نا آپ ِڈخان ہولو کراُواں نا کہیو۔ ²۲۔َمناں ٹوڑےتِے ترخ آوی پِیو۔ِکیانکہ اے تیں ناں خاں یکا میں بیا ہے۔آن ایاں َکڈھیں کئیں ک او نا کونی۔ ³۳۔جے ہوں ِایاں نا ُبکھیا ِایاں رے گھرے بہیر َکرئیں تو اے مارگ میں تَھک جاخے را۔ِکیانکہ گھا ِائیے میں پرہےخاں آیوڑا ہے۔ ⁴۴۔ُاوے راچیلاں ُاوے نا کہیو۔کہ ِائیے ُخن میں ِکتھوں خاں کوئی ِایاں نا ٻاٹی خاں ڈَھپوڑ َخگئی؟⁵۵۔تےاُوے اُواں خاں کہ تھاں ِݙ خا ِکترے ٻاٹے ہے اُواان کہیو خات۔ ⁶۶۔بہ اُوے ٹووڑے ناں دھرتی تے بیح رو ُحکم ِݙ نو ۔آن اُوے اُوےخات ٻاٹے ِلنھے ُشکر َکرتے بھانجتو ِگیو آن آپ رے چیلاں نا یتو ِگیوکہ ِایاں رے َاگیا راکھتا جاؤ ۔آن اُو ٹووڑے رے َاگیا راکھتا گیِا۔⁷۷۔آن اُواں ݙِخا تھوڑے خِیح مَچھے بھی ہَتے۔ اُوے اُواں تے برکت ݙیتے کہیو کہ اے بھی اِیاں رے آگھی راکھو۔ ⁸۸۔آن اُواں کھا تے ڈھرو کِیو۔ ⁹۹۔ آن اُواں بَچیوڑا خات ٹوکرا کھݨیا۔آن کھاوݨ آݪا لگ بھگ چار ہزار ہَتا۔بݪے اُوے اُواں نا بہیر کَیا۔ ¹⁰۱۰۔آن او آپ رے چیلاں بھیݪو اوے گھڑی ٻیڑی تے چڑَھ رو جھ دَلمانوتا رے علاقے میں گیا۔¹¹۱۱۔تے فَریسی ٻاھر آ را تے بات کرݨ لاگا آن اوے نا آزماوݨ رے کرے آکاش خاں کوئی نِشان مانگیو۔ ¹²۱۲۔اُوے موٹو نِخخارو لے تے کہیو۔اے پیڑہی نِشاں کِیاں مانگئی پئی ہو۔ ہوں تھاناں خَچی کہیں کہ اے پیڑہی نا کوئی نِشان کونی ݙِنو جاوے۔ ¹³۱۳۔آن او اُواں نا چھوڑ تے ٻیڑی تے چھڑھ رو جھیل رے پار گیو۔¹⁴۱۴۔آن او ٻاٹِی بھیݪی لیوݨ بھُل گیاترا۔آن اُواں کڈھیں ٻیڑی میں خِوائے ہیک ٻاٹی رے کئیں کونی ہَتو۔ ¹⁵۱۵۔آن اُوے اُواں نا بھلی طرح خَمجھا تے کَہیو ۔ خبردار فریسیاں رے خَمیر آن ہیرو دیس رے خمیر خاں پرہیز کرو۔¹⁶۱۶۔پَچھے او آپت میں ایاں کہتا ہوا تکرار کرݨ لاگا کہ مہان کَڈھیں ٻاٹی کونی۔ ¹⁷۱۷۔پݨ اوے اے خٻر راکھتے ہوُئے اواں نا کہیو کہ تھیں کیاں تکرار کرئی پئَیا کہ مہاں کَڈھیں ٻاٹی کونی۔کی تھیں اَجاں تَک کونی اُوݪکھتا آن کونی خَمجھتا؟کی تھارو دِل پکو تھی گیا را ؟¹⁸۱۸۔آنکھیں ہُوݨ رے باوجود تھیں کونی جووتا ۔ ¹⁹۱۹۔آن کان ہُوݨ رے باوجود تھیں کونی خُݨتا؟آن کی تھاں نا یاد کونی۔کہ جَکے بݪا میں اُوے پانچ ٻاٹے اواں پانچ ہزار رے خارو بھانجیے تو تھاں کِترا ٹوکرا ٹوٹاں را بھریوڑا کھݨیا تا؟ اُواں اُوے نا کہیو خات۔²⁰۲۰۔ آن جَکی بݪا خات ٻاٹے چار ہزار رے خاروں بھانجیے تو تھاں کِترا ٹوکرا ٹوٹاں را بھریوڑا کھݨیا؟ اُواں اُوے نا کہیو خات۔ ²¹۲۱۔آن اُوے اُواں نا کہیو۔ کی تھیں اَجاں تَک کونی خَمجھتا؟²²۲۲۔آن او بیت صیدا میں آیو آن منکھ ہیک اندھے ناں اُوے کَڈھی لایا آن اُوے ری منتھ کی کہ اُوے نا ہاتھ لگاوے ۔ ²³۲۳۔او اُوے اندھے رو ہاتھ جھالتے گاں خاں ٻاہر لے گیو۔ آن اُوے رے آنکھیاں میں تھوک تے آپ را ہاتھ اُوے تے راکھتے اُوے خاں پوچھیو کی کئینک تو جو خَگئی۔²⁴۲۴۔جݙے جووݨ لاگو تو کہیو ہون مِنکھاں نا جو خَگئی پَیو۔آن بݨاں نا وی پݨ بہی پئیا۔ ²⁵۲۵۔تے اُوے بݪا اُوے ری آنکھیاں تے ہاتھ راکھیا آن او بھلی طرح جووݨ لاگو۔آن او ٹھیک تھی گیو آن خارو کجُھ ٹھیک ٹھیک جووݨ لاگو۔ ²⁶۲۶۔تے اوے ناں اے کہہ تے گھراں ݙِخا بہیر کیو۔کہ آپ رے گھرے جا آن تو جݙے گاں میں بݪیں تو کہیں نا کہے ۔²⁷۲۷۔پَچھے یسوع آن اُوے را چیلا قیصریہ فِلپی رے گاں میں بُوہا گیاآن مارگ میں اُوے آپ رے چیلاں خاں خُوال پُوچھیو آن اُواں خاں کہیو کہ مِنکھ مناں کی کہوئی۔ ²⁸۲۸۔تے اواں اوُے نا جواب میں کہیو۔یوحنا اصطباغی آن گھݨا ایلیہ ۔تے گھݨا خَنتامیں خاں کوئی۔²⁹۲۹۔بݪے اُوے اُواں خاں پوچھیو ۔پݨ تھیں مَناں کی کہوئی؟ پطرس ب ناں جواب میں کہیو کہ تُو المسیح ہیں۔ ³⁰۳۰۔پَچھے اُوے اُواں نا بھَلیطرح خَمجھایو۔کہ مانجے بارے میں کہیں نا اے نی کہیا۔³¹۳۱۔بݪے او اُواں نا خَمجھاوݨ لاگو کہ ۔ ضرور ہے کہ ابنِ اِنخان موٹو ݙکھ اُٹھاخے آن مُٹیرڑا آن خِردار کاہِن آن فَقیہاں خاں رَد کیو جاخے آن ماریو جاخے آن تین ݙِنا خاں بعد بݪے جی اُٹھخے ۔ ³²۳۲۔آن اُوے بات صاف صاف کہی۔ائیے تے پطرس اُوے خاں دھار جا تے اعتراض کَرݨ لاگو ۔³³۳۳۔ پݨ اوے مُڑ رو آپ رے چیلاں نا جو رو تے پطرس نا ملامت کئی آن کہیواے خیطان مانجے خاہمے خاں پرہو کیانکہ تُو ایشور ری باتاں ناکونی بلکہ مِنکھاں ری باتاں رو خیال راکھئیں۔ ³⁴۳۴۔بݪے اُوے موٹےٹوݪے ناآپ رے چیلاں خمیت آپ ݙِخا ہولو کر اُواں نا کہیو اگر کوئی مانجے لارے آوݨ چاہوئی تو آپ رو آپ انکار کرےآن آپ ری خلیب کھݨے آن مانجے لارے بہے۔³⁵۳۵۔ کیانکہ جکو کوئی آپری جان بچاوݨ چاہوَئی او گُماخے آن جَکو کوئی مانجی انجیل ری خاطر آپری جان گُماخے او اُوے نا بَچاخے ۔ ³⁶۳۶۔آن آدمی خاری دُنیا نا حاصل کرے آن آپ ری جان رو گھاٹو کھاوے تو اُوے نا کی فائدو تھیخے۔ ³⁷۳۷۔آن مِنکھ آپ ری جان بدلے میں کی ݙیخے؟³⁸۳۸۔ کیانکہ جَکو کوئی ائیے زناکار آن ݙہو دار قوم میں خاں میں خاں آن مانجی باتاں خاں شرماخے ابنِ مانڑخ بھی ڄݙے آپ رے ٻاپ رے جلال میں پویتر فرشتاں رے بھیݪو آخے تو اُوے خاں شرماخے۔

Chapter 9

¹۱۔بݪے چھے ݙب بعد پطرس آن یعقوب آن یوحنا نا بھیݪو لیو اُواں نا ہیکے پاخے اُونچے پہاڑ ماتھے لے گِیو۔آن اُواں رے خامےاُوے ری صورَت بدل گی۔ ²۲۔آن اُواں ری پوشاک اہیڑی پھُوٹری آن چِٹی ہُوتی کہ دُنیا میں کوئی اہیڑی چِٹی کونی کر خَگتو۔ ³۳۔آن ایلیاہ آن موسٰی رے بھیݪو اُوے نا جویو آن او یسوع خاں باتاں کرتو ہُوتا۔⁴۴۔ آن پطرس یسوع نا کہیو کہ اے گرؤ جی اِتھے رہیوݨ ٹھیک ہے آن مھیں اِتھے تین جھونپڑے بݨاوئیں ہیک تھارے خارُوں ٻِجو موسٰی آن ہیک ایلیاہ رے خارُوں۔ ⁵۵۔کِیانکہ او اُواں نا اوݪکھتو کہ اے کی کہی وا ائیے خارو کہ او اوآ خاں ٻہیوتا۔کِیانکہ او اُواں نا اوݪکھتو کہ اے کی کہی وا ائیے خارو کہ او اوآ خاں ٻہیوتا۔ ⁶۶۔ڄݙے ہیک باݙݪ اُواں تے چھاں کئی آن اوے باݙݪ میں خاں آواز آئی کہ اے مانجو پیارو ݙیکرو ہے اِیئے ری خُݨو۔⁷۷۔اُواں بَیگی بَیگی نظر کئی تو یسُوع خاں ٹاݪ آپ رے بھیݪو کہیں نا کونی جویو ۔ ⁸۸۔آن ڄݙے او پہاڑ خاں اُترتا پِیا تو اُوے اواں نا روکِیو کہ جتری تک مِنکھ رو ٻَچو مُوڑے خاں نی جیوتو ہُووے جَکو وی تھاں جویو ہے کہیں نا نی کہیِا۔⁹۹۔ آن اُواں اُوے وچن نا یاد راکھیو آن ہیکو ٻِجے خاں تکرار کرتا وا کہ مُووڑاں خاں بݪے جی اُٹھݨ رو کی مطلب ہے۔ ¹⁰۱۰۔آن اُواں اُوے خاں خُوال کر کہیو کہ فقہیہ کی کہی کہ ایلیاہ رو پہلی آوݨ ضروری ہے؟¹¹۱۱۔ اُوے اُواں خاں کَہیو کہ ایلیاہ پہلی آوے آن خارو خِدھ کرے منکھ رے بارے میں کی لکھیو ہے او گھݨو ݙُکھ خہیکھے آن اُوے نا گھَٹیا خَمجیو جاخے۔ ¹²۱۲۔پَݨ ہوں تھاں خاں کہیں کہ ایلیاہ آ گیو ہے آن اُواں نا جاں بَݨیو اُوے خاں کیو جاں اُوے رے حق میں لِکھیوڑو ہے۔ ¹³۱۳۔آن ڄݙے او چیلاں کڈھی آیو اُوے رے آخے پاخے منکھاں رو ہیک موٹو ٹوݪو فقہیاں خاں تکرار کرتے جویو۔¹⁴۱۴۔ آن خارا بیگو یسوع نا جوئے گھݨا حیران ہویا ہُڑی کَڈھ یسوع رو نمخخار کیو۔ ¹⁵۱۵۔جݙے اُوے اُواں خاں پوچھیو تھِیں اُواں خاں کی تکرار کرتا وا۔ ¹⁶۱۶۔اُوے ٹوݪے میں خاں ہیکے بݪتی ݙِنی کہ اے گرو جی مہارے ݙیکرے نا گوُنگی بھُونتڑی لاگوڑی ہے اِئیے خارو تیں کُڈھیں لے آیا ہاں۔¹⁷۱۷۔ او جݙے اِئیے نا قاٻو کرئی اُوے نا ہیٹھو پٹک ݙئی آن او جھاگ آن ݙنت پیخئی، آن او بیہوخ ہو جاوئی رو۔آن میں آپ رے چیلاں نا کہییو آن او اُوے ناں کاڈھے۔ پݨ او نیں کر خَگیا۔ ¹⁸۱۸۔اُوے اُواں نا جواب میں کہیو اے بے وشواشیو ہوں کِتری تک تھاں بھیݪو رہیخ آن ہون کِتری تک تھاری برداشت کرئیخ ائیے ناں میں ݙِخا لاؤ۔ ¹⁹۱۹۔آن اوے ناں اوے کڈھی لے آیا آن اُوے نا جو تے ہی بھوُنت اُوے نا گھٹݨ لاگو آن او دھرتی تے کھِر نی بَٹ کھاوݨ لاگو۔²⁰۲۰۔ ڄݙے اُوے اُواں رے ٻاپ خاں پوچھیو کہ کِتری بݪا خاں اے ایاں ہے تو او ٻولیو چھوٹے لا خاں ہے ²¹۲۱۔﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿آن او اُوے نا باخݙے میں ہی ناکھئی آن پاݨی میں ناکھئی تاکہ ائیے نا تباہ کرے۔ پݨ جے توں کئیں کر خَگئی تو مہاری مدد کر آن کرپا کر۔ ²²۲۲۔آن یسوع اُوے نا کہیو کیاں کونی ہو خَگتو ۔ وِشواشی رے خارو خارو کُجھ ہو خَگئی۔²³۲۳۔ چھوکرے رے ٻاپ رو آن رڑ کر کہیو۔ہو وشواش راکھئی تو مہاری بے وشواشی میں وی مہاری مدد کر ۔ ²⁴۲۴۔آن جݙے یسوع جویو کہ گھݨا مِنکھ ناخ ناخ تے بھیݪا ہووئی وا تو اُوے بھونت ری بُری آتما نا جھڑکیو آن اوے خاں کہیو ائے گونگی آتماواں ہوں تھاناں آدیش ݙئیں ائیے میں خاں نِخر آن بݪے پاچھے ائیے میں نیں آیا۔ ²⁵۲۵۔آن او رڑے کر کر اوے نا بُری طرح خاں جھنجھوڑیو تے اُوے رے کڈھی خاں بوہو گیو آن ہویو کہ کئی منکھاں کہیو کہ اے جِݨاں مر گیو ہے۔²⁶۲۶۔بݪے یسوع اُوے رو ہاتھ جھال اُوے نا کہیو اُٹھی اُبھیج ²⁷۲۷۔بݪے جݙے او گھر میں آیو تو اُوے را چیلاں اُے خاں ہیکے پاخے اُوے خاں پوچھیو کہ مہیں اُوے ناں کیاں کونی کاڈھ خگیا؟²⁸۲۸۔ اوے اواں نا کہیو کہ اے جنخ خوائے پراتھنا آن اکاخ ݨو رے کِکر نخر خَگئی۔ ²⁹۲۹۔بݪے او اوے خاں بوہو آن گلیل میں خاں لنگھیو آن کونی چاہتو کہ اُونا اوݪکھے ۔³⁰۳۰۔ کیانکہ او آپ رے چیلاں نا تعلیم ݙیتو آن اُواں خاں کہیوتو کہ منکھ رو ٻچو منکھاں رے حوالے کِیو جاخے آن او اُوے نا مارخے آن مر ݨ خاپچھے تیجے ݙن او جی اُٹھخے ۔ ³¹۳۱۔پَ ݨ او اِئیے بات ناں کونی خَمجھتا تو وی پوچھݨ ری جُورَت کونی کرتا ہوتا۔ ³²۳۲۔بݪے او کفرنحوم میں آیو آن جݙے گھر میں ہوتو تو اُوے اُوے خاں پوچھیو کہ تھیں مارگ میں کی تکرار کرتا وا۔³³۳۳۔بݪے او ماٹ رہ گیا کہ اُواں مارگ میں ہیکو ٻجے خاں تکرار کی تے کہ موٹو کُݨ ہے۔ ³⁴۳۴۔آن او بیختے اُواں ٻاہراں نا ہیلو کیو آن اُواں نا کہیو کہ جے کوئی تھاں میں خاں موٹو شیوا کرے۔ ³⁵۳۵۔آن ہیک چھوتے ٻاݪ ناں اُواں را بِچ میں اُبھجاݨیو آن اُوے نا کہیو۔³⁶۳۶۔ کہ جَکو مہارے نا تے اِئیے ٻاݪان میں خاں ہیک نا قبول کرئی او مَناں قبول کرئی جکو مناں قبول کرئی او مانجے بہیر کرݨ آݪے نا قبول کرئی۔ ³⁷۳۷۔یوحنا اُواں نا کہیو اے گرو جی میں ہیکے نا تھارے ناں خاں بھونتڑیاں نا کاڈھتے ݙٹھو آن او آپݨا شیواداری کونی آن اوے نا روکیو۔³⁸۳۸۔ جݙے یسوع کہیو اُوے نا نیں روکو اہیڑو کوئی کونی جکو مانجے ناں تے اجموتو کرے آن بیگو مناں بُرو کہہ خَگے۔ ³⁹۳۹۔کیانکہ جکو مانجو بیَری کونی او مانجے بھیݪو ہے۔⁴⁰۴۰۔ ائیے خارو جکو کوئی مانجے نا خاں تھاناں ہیک پیالو پاݨی رو پیاڑئی او آپ رو اجر کونی گماوے۔ ⁴¹۴۱۔آن جکے ائیاں چھوٹاں میں خاں میں تے ایمان لاوئی کہیں نا تھݙو ݙے ائیے خارو گھرٹِی رو چکو اُوے رے گَݪے میں گھاتیو جاخے آن او خمندر رے تڑے میں ناکھیو جاوے۔⁴²۴۲۔ تھُݙو ݙے تو باڈھ ناکھ زندگی میں ٹنڈو ہووݨ تھارے خارو ائیے خاں ٹھیک ہے کہ ٻے ہاتھ راکھ تے نَرگ میں جاوے اُوے باخݙے میں جکو ٻُجھتی کونی۔ ⁴³۴۳۔جِتی لگ اُواں رو کیڑو کونی مرتو باخݙے ٻُجھتی کونی۔ ⁴⁴۴۴۔جے تھارو پگ تنا تھݙو کھݪاوے تو اُوے نا باڈھ ناکھ زندگی میں لنگڑو ہووݨ تھارے خارے ٹھیک ہے پَگ راکھتے نرگ میں جاؤ جِتھے باخݙے ٻُجھتی کونی۔⁴⁵۴۵۔ جِتھے اُواں رو کیڑو مرتو کونی آن باخݙے ٻُجھتو کونی۔ ⁴⁶۴۶۔آن جے تھاری آنکھ تھاناں تھݙو ݙے تو اُوے نا کاڈھ ناکھ تاجے خاروں ہیک آنکھ راکھتے ایشور ری راجاݨی میں جاوݨ ٹھیک ہے کی ٻے آنکھیں راکھ تے نرگ میں ناکھیو جاویں۔⁴⁷۴۷۔ جِتھے اُواں رو کیڑو کونی مرتو آن باخݙے کونی ٻُجھتو۔ ⁴⁸۴۸۔کیانکہ ہر منکھ باخݙے خاں لوݨیو جاخے آن ہر چڑھاوو لوݨ خاں لوݨیو جاخے۔⁴⁹۴۹۔ لوݨ بھلی چیز ہے جے لوݨ بے مزو ہووے تو کہی چیز خاں مزیدار کیو جاخے ⁵⁰۵۰۔آپ میں لوݨ راکھو آن آپَت میں آوݨ جاوݨ راکھو۔

Chapter 10

¹۱۔آن اوتھ خاں روانہ ہو ان او یہودیہ رے علاقے میں آن اُردن رے پار آیو ۔ آن پچھے ٹوݪو اُوے کڈھے بھیݪو ہو گیو آن او آپرے قانون رے مطابق اواں نا تعلیم ݙیوݨ لاگو۔ ²۲۔آن فریسی اُوے کڈھے آیا آن اُوے نا آزماوݨ خارُو اُوے خاں پُوچھیو کہ کی ایہ جائز ہے کہ مرد آپری لُگاآی نا چھوڑ ݙے۔ ³۳۔اُوے اواں نا بݪتی ݙے کہیو کہ موسٰی تھانا کی حُکم ݙنو ہے۔ ⁴۴۔اُواں کہیو کہ موسیٰ اجازت ݙنی ہے کہ طلاق نامو لکھ چھوڑ ݙے۔⁵۵۔پر یسوع اُواں نا کہیو اُوے تھانری سخت دِلی ریی وجہ خاں تھانرے خارُو ایہ حُکم لکھیو ہتو۔ ⁶۶۔پݨ خلقت رے شروع خاں ایشور اُوے نا نر ناری بݨایا۔⁷۷۔ایئے خارُو مرد آپرے ٻاپ آن ماں نا چھوڑخے آن آپری لُگائی کڈھے رہخے۔ ⁸۸۔ان او ٻنھائیں ہیک تن ہوخے ہمے او ٻے کوننی بلکہ ہیک ہے۔ ⁹۹۔پݨ جکے نا ایشور جوڑیو ہے اُوے نا انسان جُدا نی کرے۔¹⁰۱۰۔آن گھر میں اُوے رے شاگرداں اُوے خاں اُوے بات رے بارے میں بھݪے پُوچھیو۔ ¹¹۱۱۔آن اُوے اُواں نا کہیو جکو کوآی آپری لُگائی نا چھوڑے آن ٻجی خاں بیہاں کرے تو او اُوے رے خلاف زنا کرئی۔ ¹²۱۲۔جے کوئی لُگائی آپرے دھݨی نا چھوڑ ݙے آن ٻجے خاں بیہاں کرے تو زنا کرئی۔¹³۱۳۔پھچے لوگ ٻاݪاں نا اُوے کڈھے لے آیا کہ او اواں تے ہاتھ راکھ برکت ݙے پݨ چیلاں اواں نا دڑکا ݙنا۔ ¹⁴۱۴۔یسوع ایہ جو راضی نی ہویو۔ آن اواں نا کہیو کہ چھوٹے ٻاݪاں نا مھیں کڈھے آوݨ ݙو اُواں نا روکو نی کیانکہ ایشور ری بادشاہی ایاں جیڑھاں ری جی ہے۔¹⁵۱۵۔ہُوں تھاناں خچی کہیں جکو کوئی خُدا ری بادشاہی نا چھوٹے ٻاݪاں آݪیکار قبول نی کرے اور اُوے میں بالکل داخل کونی ہو خگے۔ ¹⁶۱۶۔پچھے اُوے اواں نا آپرے کھوݪے میں لِنھا آن اُواں تے ہاتھ راکھ اُواں نا برکت ݙنی۔¹⁷۱۷۔آن جݙے او نکݪ ان مارگ میں آیو ہیک منکھ اُوے ݙخا ناخ آیو۔ آن اُوے رے آگے گوݙا تاݨی ٻیخ اُوے خاں پُوچھیو۔ اے نیک اُستاد ہُوں کی کراں تاکہ خداں ری زندگی حاصل کراں۔ ¹⁸۱۸۔یسوع اُوے نا کہیو تُو منا نیک کیاں کہیں کوئی نیک کونی پݨ ہیک خُدا ہے۔ ¹⁹۱۹۔تُو حکماں خاں تو واقف ہے۔ زنا نی کر۔ خون نی کر۔ چوری نی کر۔ کُوڑی گواہی نی ݙے۔ دھوکو نی ݙے۔ آپرے ماں ٻاپ ری عزت کر۔²⁰۲۰۔آن اُوے اواں نا کہیو اے اُستاد ایئاں خاریاں تے ہُوں چھوٹے تھکے خاں کرتو آیو ہاں۔ ²¹۲۱۔جݙے یسوع اُواں تے نگاہ کری آن عزیز جاݨیو۔ آن اُوے نا کہیو ہیک بات ری تھیں میں کمی ہے جا آپرو خارو کجھ بیچ ݙے آن گریٻاں ناں ݙے تو تناں آسمان تے خزانو لادھخے۔ آن پچھے مھارے لارے آ رو۔ ²²۲۲۔ایئے بات تے اُوے رے مھانݙے تے اُداسی چھا گی آن او غمگین ہو بُوہو گیو کیانکہ اُوے ری گھݨی دولت ہَتی۔²³۲۳۔تو یسوع نظر مار آپرے شاگرداں خان کہیو۔ خُدا ری بادشاہی میں دولتمند رو جاوݨ کِترو مُشکل ہے۔ ²⁴۲۴۔شاگرد اُوے ری باتاں خاں حیران ہویا۔ تو یسوع بھݪے مخاطب ہو آن اواں نا کہیو ٻاݪاں ایشور ری بادشاہی میں جاوݨ کِتو مُشکل ہے۔ ²⁵۲۵۔خُوئی رے ناکے خان اُونٹ رو گزر جاوݨ دولت مند رو ایشور ری بادشاہی میں جاوݨ خاں آسان ہے۔²⁶۲۶۔او گھݨا حیران ہو آپت میں کہوݨ لاگا پچھے کݨ مُگتی پا خگئی۔ ²⁷۲۷۔یسوع اُواں تے نگاہ کر کہیو کہ منکھاں خارُو ایہ ممکن کونی پݨ ایشور خارُو کونی کیانکہ ایشور خارُو ہر چیز ممکن ہے۔ ²⁸۲۸۔آن پطرس اُوے نا کہوݨ لاگو جو مھیں خارو کجھ چھوڑ ݙنو ہے۔ ان تھارے لارے آیو رو۔²⁹۲۹۔یسوع کہیو ہُوں تھانا خچی کہیں ایہڑو کوئی کونی جکے گھر جاں بھایا جاں ٻہناں جاں ماں ٻاپ جاں ٻاݪ ٹینگر جاں زمیناں نا مھارے خارُو جاں انجیل خارُو چھوڑ ݙنو ہوے۔ ³⁰۳۰۔جکو ہمیں ایئے زمانے میں خؤ گُنا کونی پاوے۔ گھراں آن بھائیاں آن ٻہناں آن ماواں آن ٻاݪ ٻچاں آن زمیناں میں ظلم آوݨ آݪے زمانے میں اِیشور ری زندگی۔ ³¹۳۱۔پݨ گھݨا جکو آگے ہے او لارے ہوجاخے آن جکو لارے ہے او آگے۔³²۳۲۔ان او یروشلم جاوتا مارگ میں ہَتا۔ ان یسوع اُواں رے آگے آگے بیوتو ہَتو۔ ان او حیران ہوݨ لاگا۔ ان جکو لارے لارے بیہوتا وا او ٻیہوتا وا۔ پچھ او ٻارھے نا بھیݪو لے اُواں نا کہوݨ لاگو کہ مھیں تے کی کی ہوݨ آݪو ہے۔ ³³۳۳۔جووہ مھاں یروشلم ݙخا جاوی اَن منس پُتر اِیشور رے موٹے پُجاریاں ان فقیہاں رے حوالے کریو جاخے۔ ان اُوے ری موت رو فیصلو کرخے ان اُوے نا غیر قوماں رے حوالے کرخے۔ ³⁴۳۴۔او اُوے خاں ہاخا کرخے ان اُوے تے تھُوکخے۔ اُوے نا کوڑا مار تے ان اُوے نا قتل کرخے ان اور تین ݙن بعد جی اُٹھخے۔³⁵۳۵۔تو زبدی رے ݙیکراں یعقوب ان یوحنا اواں کڈھے آن کہیو کہ اے اُستاد مھاں چاہویں کہ جکو کجھ تھیں خاں مانگاں تُو مھانرے خارُو کر۔ ³⁶۳۶۔اُوے اُواں نا کہیو تھیں کی چاہوی کہ ہُوں تھانرے خارُو کراں۔ ³⁷۳۷۔اُواں اُوے نا کہیو مھاں نا تھاری جلال ری بادشاہی میں ہیک تھارے خاجڑی ہیک کھاٻڑی ٻیخے۔³⁸۳۸۔جݙے پربھُو یسوع اوان نا کہیو تھاں کونی جاݨتا تھیں کی مانگئی ووا۔ جکو پیالو ہوں پیئیں کی تھیں پی خگئی۔ جاں جکو بپتسمو ہُوں لئیں تھیں لے خگوئی۔ ³⁹۳۹۔اُواں اوے نا کہیو مھاں لے خگئیں ایئے تے یسوع اُواں نا کہیو کہ جکو پیالو ہُوں پیئیں تھاں وی پیخو ان جکو بپتسمو ہُوں لئیں تھیں لیخو۔ ⁴⁰۴۰۔پݨ آپرے خاجڑی جاں کھاٻڑی کئی نا ٻیخاݨݨ مھارو کام کونی خِوا اُواں رے جکاں خارُو تیار کریو گیو ہے۔⁴¹۴۱۔ان او ݙخ ایہ خݨ یعقوب ان یوحنا تے خفا ہوݨ لاگا۔ ⁴²۴۲۔جݙے یسوع اُواں نا کڈھے ہیلو کر اُواں نا کہیو تھیں جاݨآی کہ او جکو غیر قوماں را خردار خمجھیا جاوی۔ اُواں تے حُکم چلاوی۔ ان اُواں را وزیر اُواں تے اِختیار جِتاوتا۔⁴³۴۳۔پݨ تھاں میں ایہڑو کونی۔ بلکہ جکو تھاں میں موٹو ہوݨ چاہوے اور تھانرو خادم بݨے۔ ⁴⁴۴۴۔آن جکو تھاں میں پیلکو ہوݨ چاہوے او خاراں رو غلام بݨے۔ ⁴⁵۴۵۔کیانکہ منش پُتر وی ایئے خارُو کونی آیو جو خِدمت کراوے بلکہ ایئے خارُو کہ خِدمت کرے آپ آپری جان گھݨا خارُو قُربان کرے۔⁴⁶۴۶۔پچھے او یریحو میں آیا۔ آن جݙے او آپرے شاگرداں آن موٹے ٹوݪے خمیت یریحو خاں نکݪتو ووہ تو تیمائی رو ݙیکرو بیتمائی آندھو فقیر مارگ کِنارے ٻیٹھو ہَتو۔ ⁴⁷۴۷۔ایہ خݨ او یسوع ناصری ہے رڑے کر ان کہوݨ لاگو اے داؤد را ݙیکرا یسوع مھیں تے رحم کر۔ ⁴⁸۴۸۔آن گھݨا اُوے نا دڑکایو کہ چپ کر پݨ او ٻجو وی زور زور خاں کہیو کہ اے داؤد رے ݙیکرے مھیں تے رحم کر۔⁴⁹۴۹۔جݙے یسوع ابھیج کہیو کہ اُوے نا ہیلو کرو۔ اوان اوئے آندھے نا اے کہ ہیلو کرایو کہ حوصلو راکھ اُٹھی تنا او ہیلو کرئی۔ ⁵⁰۵۰۔او آپرو گابھو ناکھ ان ٹپو کھادو آن یسوع کڈھے آیو۔⁵¹۵۱۔یسوع اُوے نا بݪتی ݙے کہیو کہ تو کی چاہویں کہ ہُوں تھارے خارُو کراں اُوے آندھے کہیو ربونی ایہ کہ ہُوں جوݨ لاگاں۔ ⁵²۵۲۔یسوع اُوے نے کہیو جا تھارے ایمان تھنا بچایو ہے۔ آن اُوے گھری او جوݨ لاگو آن مارگ میں اُوے بھیݪو ہو گیوا۔

Chapter 11

¹۱۔ آن جݙے اُو یروشلم رے نیڑو زیتون رے پہاڑ تے بیت فگے ان بیت عنیاہ رے نیڑو آیو تو اُوے آپ رے چیلاں میں خاں ٻہیاں نا بہیر کریا۔ ²۲۔آن اُواں نا کہیو جکو گاں تھارے خامھو ہے اُوے میں جاؤ آن اُوے میں بڑتے جی تھیں ہیک گݙہی رو ٻچیو ٻادھوڑو جوخو جکے تے اجاں تک کوئی منکھ کونی چڑھیو۔ اُوے نا کھول لے آو۔ ³۳۔آن جے کوئی تھاناں کہے کہ تھیں ایے نا کی کرخو۔ تو کہیا کہ ایشور نا ایے ری لوڑھ ہے آن او بیگو ایے نا پاچھو ݙخے۔⁴۴۔او گیا آن ٻچیے نا در رے نیڑو ٻاہر چوک میں ٻادھوڑو جویو۔ آن اوے نا کھولݨ لاگا۔ ⁵۵۔آن نیڑا ابھوڑا میں خاں کہیاں اواں نا کہیو کہ تھیں ایے کی کرئی وا تھاں ٻچیے نا کھولئی وا۔ ⁶۶۔اُواں یسوع رے کہوڑے رے مطابق اُواں نا کہیو آن اواں اواں نا لے جاوݨ ݙنو۔⁷۷۔او ٻچیے نا یسوع کݙے لایا آن آپرا گابھا اوے تے اُڈھیا آن او اوے تے ٻیٹھو۔ ⁸۸۔آن گھݨائی لوکاں آپرا گابھا مارگ میں بچھایا آن ٻجا فصل خاں لاماں باڈھے مارگ تے بچھائے۔ ⁹۹۔آن جکو آگیا آگیا جاتا آن ٻجا جکو لارے لارے آوتا ہتا او زور زور خاں نعرا لگاوتا ہتا۔ ایشور ری بݙائی ہوئے۔ دھن ہے جکو ایشور پرمیشور رے ناں خاں آوئی۔ ¹⁰۱۰۔دھن ہے مھانرے ٻاپ داؤد ری رجائی آئی وی۔ آکاش ماتھے وی دھن کرخے۔¹¹۱۱۔ آن او یروشلم میں ہیکل میں آیو آن خارے چیزاں نا جویو آن اُواں ٻارھاں بھیݪو بیت عنیاہ نی گیو کیانکہ آتھݨ ہوئی ہتی ری۔ ¹²۱۲۔آن ٻجے ݙن جݙے او بیت عنیاہ خاں ٻاہر آیو تو اوے نا بُکھ لاگوڑی ہتی۔¹³۱۳۔ آن اوے پرہے خاں انجیر رو خاوو بݨ جو رو گیو کے متاں اُوے میں کہنیک لابھے پݨ جݙے اوے رے نیڑو آیو تو پاناں خاں ٹاݪ کیں کونی لابھو کیانکہ پھݪ ری مُند کونی ہَتی۔ ¹⁴۱۴۔پچھے اُوے اوے نا کہیو اگتے تیں خاں کݙے وی کوئی میوو کونی کھاوے آن اوے رے چیلاں وی خُݨیوں۔¹⁵۱۵۔ آن او یروشلم میں آیا آن او ہیکل میں بڑ رو اُواں ناں جکو ہیکل میں بپار کرتا وا ٻاہر کاڈھݨ لاگو آن صرافاں را پھٹا آن کبوتر بیچݨ آݪاں را کُھݙا اوندھا کریا۔ ¹⁶۱۶۔آن کہے نا وی ہیکل میں خاں کوئی ٹھاں ٹھیکر لے جاوݨ کونی ݙنو۔¹⁷۱۷۔آن اُواں نا خمجھایو کہ کی ایے کونی لِکھیوڑو کے مھارو گھر خارے قوماں رے خارو بھگتی رو گھر ہوخے۔ پݨ تھاں اُوے نا چوراں رے ٻیخݨ ری جگھہ بݨائی ری۔ ¹⁸۱۸۔جݙے موٹا دھرمی گُرواں اے خݨیوں تو اوے نا مارݨ رو مارگ لابھݨ لاگا۔ کیانکہ او اوے خاں ایئے رے خاروں ٻہتا ہتا کہ خاری عوام اُوے رے باتاں خاں حیران تھیتا ہتا۔ ¹⁹۱۹۔آن آتھݨ رو او شہر خاں ٻاہر جاتا ہتا۔²⁰۲۰۔ آن خاکلو رو جݙے او اتھ خاں ٹپیا تو جویو کہ انجیر رو بݨ جڑ خاں خوکو رو۔ ²¹۲۱۔پچھے پطرس نا یاد آیو آن اوے اوے نا کہیو گُرو جی انجیر رو بݨ جکے تے تئیں لعنت کری ہتی خوک گیو رو۔²²۲۲۔یسوع بݪتی میں اواں نا کہیو کہ ایشور تے بھروسو راکھ کہ۔ ²³۲۳۔ہوں تھاناں خچی کہیں وو جکو کوئی ایئے پہاڑ نا کہیے کہ پٹیج جا آن سمندر میں جا پڑ آن آپرے دل میں شک نی لے آوے آن بھروسو راکھے کہ جکو اُو کہیئی وو ہو جاخے تو اُوے رے خارو او تھی جاخے۔²⁴۲۴۔ایئے خاروں ہوں تھاناں کہیں کے جکو تھیں دُعا میں مانگئی بھروسو راکھو کہ تھاناں ملیو رو تو تھاناں مل جاخے۔ ²⁵۲۵۔ آن جݙے تھاں دُعا رے خاروں ابھیجو تو جے کݙے تھاں کئی رے خارو کاݪ راکھئی تو معاف کرو تو تھارو ٻاپ وی جکو آکاش تے ہے تھارا پاپ معاف کرے۔ ²⁶۲۶۔آن جے تھاں معاف نی کرخو تو تھارو ٻاپ وی جکو آکاش تے ہے تھارا پاپ معاف کونی کرے۔²⁷۲۷۔ آن بݪے یروشلم میں آیا آن جݙے او ہیکل میں پھرتو وو تو دھرمی گُرو ان اُواں را بوڈھیا اُوے کڈھے آیا۔ ²⁸۲۸۔آن اوے نا کہیو کے تو کے رے زور خاں ایئے کرئی۔ آن ایہ زور تنے کے ݙنو ہے کہ ایاں کر۔²⁹۲۹۔ پچھے یسوع اُواں نا کہیو کے ہوں وی تھاں خاں ہیک بات پوچھیں جے تھاں بݪتی ݙنی تو ہوں وی تھاناں خُݨائخ کے ہوں کے رے زور خاں کرئی۔ ³⁰۳۰۔یوحنا رو پوتر شنان آکاش خاں ہتو یا منکھاں خاں مناں بݪتی ݙو۔³¹۳۱۔ پچھے او خوچݨ لاگا کہ جے مھاں کہیو آکاش خاں تو او کہخے تو تھاں اوے رو یقین کیاں نی کریو۔ ³²۳۲۔تو پچھے کی ائیاں کہاں کے منکھاں خاں تو او منکھاں خاں ٻہتا ہتا کیانکہ خارا یوحنا نا خچو سنت خمجھتا ہتا۔ ³³۳۳۔پچھے اُواں یسوع نا کہیو مھاناں کونی ٹھاہ یسوع اواں نا کہیوں ہوں وی تھاناں کونی خُٹاوتو کہ ہوں کے رے زور خاں ایہ کرئی وو۔

Chapter 12

¹۱۔ آݨ او اُواں خاں مِخالاں ݙے تے بات کرݨ لا گو ، کہ ہیک مِنکھ باغ لگاوی تے اوے رے چارے طرف جنگلو لگاوی تے بَڑے کھوکھٹی آݨ پچھے تھانبو بݨاوی پچھے او باغ ری راکھی کرݨ آراں نا راکھی تے ݙے تے ٻجے ملک جاوی رو ۔ ²۲۔بݪے وقت آوݨ تے اوے ہیک نوکر نا باغ ری رکھواݪی کرݨ آراں ݙخا بہر کریو او باغ رے رکھواݪاں خاں پھڑاں رو حخو لے آوے۔ ³۳۔پر اُواں اُوے نہ جھال تے کوٹیو تے کھالی ہاتھ پاچھو بہر کریو ۔⁴۴۔اُوے بَڑے ہیکے ٻجے نوکر نا اُواں ݙخا بہر کریو اُواں اُوے رو ماتھو پھاڑیو بے عزتو کریو ۔ ⁵۵۔بَڑے اُوے ہیک ٻِجے نا بہر کریو اُواں اُوے نا مار ݙنوں پچھے اُوے ڈِھِگ خارہ نا بہر کریا اُواں اُوے خاں ڈِھِگاں نہ ماریا تے گݨاں نا قتل کریا ۔⁶۶۔ہجے اُوے رو ہیک مِنکھ باقی ہو تواُوے رو پیارو ݙیکرو اوے آپ رے پیارے ݙیکرے نا اے کہہ کر بہر کریو کہ او مانجے ݙیکرے رو تو لحاظ راکھخے ۔ ⁷۷۔ آݨ اُواں باغ ری راکھی کرݨ آݪاں آپس میں کہیو اے جی بارخ ہے آؤآپاں اییے نا مارجے رو تو ملکیت آپݨی ہوخے ری ۔⁸۸۔ آݨ اُواں اُوے نا جھال تے قتل کرتے باغ خاں ٻاہرناکھ چھوڑیو ۔ ⁹۹۔پݨ باغ رو مالک کی کرخے ؟ او آخے تے اُوے باغ رے رکھواݪاں نا مار چھوڑخے پچھے او باغ ٻجاں نا ݙے ݙیخے۔¹⁰۱۰۔ کی تھاں اے کہاوت کونی پڑھی ، جکو پتھر مختریاں ناکھ ݙنوں اُوہؤجی کُنڈ ری شروعات بݨیوں ۔ ¹¹۱۱۔اے ایشور ری طرف خاں ہویو ہے ،اے آپݨی نظراں میں عجیب ہے وہ ۔ ¹²۱۲۔بݪے او اُوے نا جھالݨ ری کوشش کرݨ لاگا ، پر او عوام خاں ٻہیتا کیانکہ او خمجھ گیاترا کہ اے مِخال اییاں رے بارے میں ہے ، بس او اُوے نا چھوڑ تے بوہا گیا ۔¹³۱۳۔ پچھے اُواں کیتک فریسیاں آݨ ہیرودیاں نا اُوے ݙخا بہر کریا تاکہ اُوے نا باتاں میں پھخاوے ۔ ¹⁴۱۴۔اُواں آتے اُوے خاں کہیو کہ اے اُستاد تو خچو ہیں آݨ تناں کہیں ری پروا کونی کیانکہ تُو مِنکھاں ری طرفداری کونی کرتو بلکہ خچائی خاں ایشور رو مارگ تیار کرئیں ،بس مھاناں اے ݙخل کہ قیصر نا ٹیکس ݙیوݨ ٹھیک ہے یا کونی؟ کی مھاں ݙیجے یا نی؟ ¹⁵۱۵۔اُوے اُواں را مکر جاݨتے ہوئے کہوݨ لاگو تھاں مینا کیاں آزماوی؟ ہیک دینار میں ݙیخا لے آؤ ہوں جوواں ۔¹⁶۱۶۔ بس اُوے آیا ، جݙے اُوے اُواں نا کہیو ایے تے شکل تے لکھت کے ری ہے ۔ اواں اُوے نا کہیو کہ اے قیصر ری ہے ۔ ¹⁷۱۷۔یسوع اُواں نا کہیو نا کہوݨ لاگو جکو قیصر رو ہے او قیصر نا تے جکو ایشور رو ہے ایشور نا ݙو آݨ او ایے بات تے ڈھگ حران ہوا۔¹⁸۱۸۔ پچھے صدوقی جکو قیامت نا کونی منتا او اُوے ݙیخا آیا تے خوال کریو ۔ ¹⁹۱۹۔اے اُستاد مھارے خاروں موسَی لکھیو ہے کہ اگر کہیں رو بھائی مرجاوی رو اُوے ری لُگائی ری کوئی اولاد نی ہووے تو اُوے رو بھائی اُوے نا لیوے کیانکہ اُوے ری نسل پیدا کرے۔²⁰۲۰۔خات بھائی ہوتا پہلکو اُوے خاں بیہاں کرئی او بے اولاد مر جاوی۔ ²¹۲۱۔ پچھے ٻجو اُوے نا لیئ او وی مر جاوی اُوے خاں بھی اولاد کونی ہوتی۔ ²²۲۲۔ایؔاں جی تیجو بھی بلکہ خات را خات ایّاں جی مرجاوی ،ایّاں خاں پچھے او لُگائی بھی مرجاوی ری۔ ²³۲۳۔پچھے جݙے قیامت رے ݙن خارا جی اُٹھخے تو او لُگائی کے ری ہوخے جݙے کہ او خاتاں ری لُگائی ہوتی ۔²⁴۲۴۔ یسوع اُواں نا کہی کہ تھاں پرانی کہاوتاں تے ایشور ری قدرت نا جاݨتا ہوا غلطی تو کونی کرتاوا۔ ²⁵۲۵۔کیانکہ جݙے مریوݪاں نا جیوتا کریا جاخے تو نی بیھاں کراخے نی بیھاں کرخے جݙے کہ آخمان تے خارا فرشتہ آریکر ہوخاں ۔²⁶۲۶۔ آݨ تھاں مردہ ری قیامت رے بارے میں موسَی ری کتاب جھاڑی رے ذکر میں کونی پڑھیو کہ ایشور اُوے خاں بات کرتے کی کلام کہیو کہ ہوں ابراہیم رو ایشور آݨ اسحاق رو ایشور آݨ یعقوب رو ایشور ہاں ۔ ²⁷۲۷۔او مریوڑا رو کونی او جیوتاں رو ایشور ہے، بس تھاں موئی غلطی تے ہو ۔²⁸۲۸۔ آݨ فقیہاں میں خاں ہیک ایاں رے باتاں خݨتووہ تے او خارا جواب خݨروہ تو او کݙی نا آتے پوچھئی کہ خاراں خاں پہلے حکم کہیو ہے۔ ²⁹۲۹۔یسوع اُوے نا جواب ݙیوی کہ پہلو حکم اے ہے ،خݨ اے اسرائیل ایشور آپݨوں ہیک جی ہے ایشور ہے ۔ ³⁰۳۰۔پس تو ایشور آپ رے پویتر ایشور خاں آپ رے خارے دل آݨ آپ ری خاری جان آݨ آپ ری خاری عقل آݨ آپ رے خارے زور خاں اُوے خاں پیار راکھ ۔ ³¹۳۱۔آݨ ٻجو اے کہ تو آپ رے گھر رے کݙے آڑے خاں آپ آریکر پیار کر ایے خا موٹو ٻجو کوئی حکم کونی ۔³²۳۲۔ فقیہہ اُوے نے کہیو کی بات ہے تھاں خچی کہیو کہ ایشور ہیک ہے ٻجو کہ اُوے خاں ٹاڑ ٻجو کوئی کونی ۔ ³³۳۳۔آݨ آپ رے خارے دل آپ ری خاری عقل آݨ زور آݨ آپ رے گھر رے کݙے آڑے خاں آپ آریکر پیار کرݨ اے خارو کجھ سوختنی قربانیاں آݨ جانوراں نہ باڈھݨ خاں بھلو ہے ۔ ³⁴۳۴۔آݨ جݙے یسوع ݙٹھو کہ اُوے خوچ خمجھ تے جواب ݙھنو ہے ۔ تو اُوے نا کہیو کہ ایشور ری بادشاہی تے خاں اڑگی کونی ، ایے خاں پچھے کیہے بھی یسوع خاں خوال کررݨ ری ہمت کونی کری ۔³⁵۳۵۔ آݨ یسوع ہیکل میں ٻولتو کہیوݨ لاگو کہ فقیہہ کیاں کہیوی کہ المسیح داؤد رو ݙیکرو ہے ۔ ³⁶۳۶۔داؤد آپ جی روح القدس خاں کہیو کہ ایشور آپ مانجے ایشورنا کہیو کہ تو مانجے خدھے پاخے ٻیخ ، اتری تک جتے تک تانجے دشمناناں ہوں تانجے پگاں رے ہیٹھا نی کرݙاں۔ ³⁷۳۷۔داؤد تو خود اوے نا ایشور کہیوی تو پچھے او اوے رو ݙیکرو کیکݨ ہے ؟ تے گھݨاں مِنکھ خوشی خاں اُوے رے باتاں خݨیں ۔³⁸۳۸۔ آݨ اُوے آپ رے وچار میں کہیو فقیہاں خاں ہوشیار رہو جکو لامٻا لامٻا چوڑا پہر کر جاوی کہ لوک اُواں نا جوئے ۔ ³⁹۳۹۔آݨ بھگتی رے گھراں میں اُواں نا آگے کرخی تے جگہ ݙیوے آݨ موٹے دعوتاں میں اُواں ناں خاراں خا بھلی جگہ ݙے ۔ ⁴⁰۴۰۔او بیوا لُگایاں رے گھراں ری طرف جاوی تے مقاری خاں لامٻے لامٻے پراتھناواں کری ، ایڑا لوک ڈھگ سزا را حق دار ہوخے ۔⁴¹۴۱۔ پچھے یسوع خزانے رے خامے ٻیخ تے جوتووہ کہ لوک ایشور رے ناں تے کیکݨ ݙئی وا اُوے جکو امیر ہوتا اُواں ݙھگ ئج ݙھنو۔ ⁴²۴۲۔ہیک گریٻ بیوا لُگائی ٻے پیخا یعنی ہیک ٹکو اُوے میں ناکھیو ۔⁴³۴۳۔ جݙے ایشور آپ رے چیلاں نا ہولو کر تے کہیوݨ لاگو کہ ہوں تھاں خاں خچی کہیں وہ کہ جکو بی غلے میں دان ݙئی وہ اُواں خاراں خا ں زیادواجر اُوے کنگال بیوہ رو ہے ۔ ⁴⁴۴۴۔کیانکہ خاراں آپ رے گھݨیں میں خاں ݙئی ، پر ایے آپ ری گریٻی میں خاں جمع کریوڑو خاروکجھ ایے میں ناکھ ݙنو ۔

Chapter 13

¹۱۔آن جݙے اُو ہیکل خاں ٻاہر جاوتو ہَتو۔ اُوئے رے چیلاں میں خاں ہیکے اُوئے نا کہیو اے استاد جو ایہ کہڑا پتھر اَن کہڑے جیگاواں ہے۔ ²۲۔آن یسوع اُوئے نا بݪتی میں کہیو۔ توں ایہ موٹے جگھاواں جووئیں وو؟ ایتھ کہئی پتھر ماتھے پتھر کݙے وی کونی چھوڑیو جاوئے جکو ناکھیو نی جاوئے۔³۳۔آن جݙے اُو زیتون رے پہاڑ تے ہیکل رے خامھو ٻیٹھو ہَتو۔ تو پطرس اَن یقعوب اَن یوحنا اَن اندریاس ہیکھلے میں اُوئے خاں پوچھیو۔ ⁴۴۔مھاناں خُݨا کہ ایہ باتاں کݙے ہوخے۔ آن جݙے ایہ خارو کچھ پورو ہووݨ آݪو ہوخے۔ تو اُوئے گھڑی کی نشان ہوخے؟⁵۵۔پچھے یسوع اُوئاں نا کہیݨ لاگو۔ خُجاگ تھیا کہ کوئی تھاناں دھوکھو نی ݙے۔ ⁶۶۔ کیانکہ گھݨاں مھارو ناں لے تے آخے۔ آن کہخے کہ ہوں جی ہا۔ آن اُو گھݨاں نا پھیرخے را۔⁷۷۔آن جݙے تھاں بڑھاند اَن بڑھانداں ری اُݙتے باتاں خُݨو۔ تو ٻہی نی جایا۔ کیانکہ ایئاں تھیݨ لازم ہے پݨ جگت رو خاتمو بیگو کونی ہووے۔ ⁸۸۔کیانکہ قوم خاں قوم اَن بادشاہی خاں بادشاہی بِڑھخے۔جگہا جگہا زلزلا آخے اَن کاݪ پڑخے۔ ایہ باتاں ݙکھ ری شروعات ہوخے۔⁹۹۔پݨ تھاں خبردار رہیا۔ اُو تھاناں عدالتاں رے حوالے کرخے۔ اَن بھگتی گھراں میں کوڑا کھاخو آن اُو تھاناں مھارے کرے حاکماں اَن بادشاہواں رے خامھا لے جاخے۔ ایئے رے خارو کہ اُوئاں رے خارو گواہی ہووے۔ ¹⁰۱۰۔پݨ ضرور ہے کہ خارے قوماں میں انجیل رو پرچار کریو جاوئے۔¹¹۱۱۔پݨ جݙے لوک تھاناں لے جا اَن اُوئے رے حوالے کرے تو پہل خاں فکر نی کرو کہ مھاں کی بݪتی ݙخاں۔ بلکہ جو کچھ تھاناں کہوݨو ہے اُوئے گھڑی تھاناں کہیو جاخے۔ کیانکہ کہݨ آݪا تھاں کونی بلکہ پویتر آتماں ہے۔ ¹²۱۲۔آن بھائی نا بھائی اَن ݙیکرے نا ٻاپ مَراوݨ رے خارو جھلواخے. آن اولاد ماں ٻاپ رے خلاف ابھا ہوخے۔ آن اُوئاں نا مَروا ݙیخے۔ ¹³۱۳۔آن مھارے ناں رے کرے خارا تھاں خاں نفرت راکھخے۔ پݨ جکو آخر تے مھارے باتاں منخے اوئے نا جی مگتی لابھخے۔¹⁴۱۴۔جݙے تھے اُوئے برباد کرݨ آݪی پلیت چیز نا پویتر جگہا میں اَبھوڑِی جووو جیتھ اُوئے رو اَبھیجݨ ٹھیک کونی ۔ تو تھاں خَمجھ جایا۔ اُوئے گھڑی جکو یہودیہ صُوبے میں ہووے ، او پہاڑاں ݙِخا ناخ جاوے۔ ¹⁵۱۵۔آن جکو کوٹھے تے ہووے او گھر میں نی آوے نی جی مھنے جاوے کہینک لیوݨ رے خارو۔ ¹⁶۱۶۔آن جکو زمین میں ہووے او آپرو گابھو لیوݨ رے خارو پاچھو نی جاوے۔¹⁷۱۷۔پݨ افسوس اُوئاں لُگائیاں تے جکو اُوے ݙناں میں اُمیدواری خاں ہوخے۔آن جکو ݙُودھ پاوتے ہوخے۔ ¹⁸۱۸۔دُعا کرو کہ ایہ باتاں خِیاݪے میں نی خُݨنے پڑے۔ ¹⁹۱۹۔کیانکہ اُو ݙِن ایہڑھے مصیبتاں آݪا ہوخے۔ کہ جݙے خاں ایشور دھرتی نا بݨائی۔ہݨے تک نی جی ائیاں ہویو اَن نی کݙے ہوخے۔ ²⁰۲۰۔آن جے پرمیشور اُوئاں مصیبت رے ݙناں نا نی گھٹاونت تو کوئی وی کونی بچنت پݨ اُوئے آپرے چُگیوڑے منکھاں رے خارُو اُوئاں ݙنا نا گھٹا ݙنا را۔²¹۲۱۔اُوئے گھڑی جے کوئی تھاں نا کہے کہ جووو مسیح ایتھ ہے جاں اوتھ ہے۔ تو اُوئے ری بات نی منیا۔ ²²۲۲۔کیانکہ کوڑا مسیح اَن کوڑا نبی وی آخے۔ او نِشان اَن عجیب کام بتاخے جکاں خاں مِنکھ حیران ہو جاخے۔ اُوئاں رو مقصد ہوخے کہ ایشور را چُگیوڑا وی بھٹک جاوے۔ ²³۲۳۔پݨ تھاں خبردار رہیا۔ جووو مھیں اِیئاں باتاں رے ہووݨ خاں پہل تھاں نا خارو کچھ خُݨا ݙنھو رو۔²⁴۲۴۔پݨ اُوئے ݙناں میں اُوئے مصیبت خاں بعد خورج اندھو ہو جاخے اَن چاند آپرو اجاݪو ݙیوݨ چھوڑ ݙیخے۔ ²⁵۲۵۔آن آسمان را تارا کھرخے را اَن جکو طاقتاں آسمان میں ہے اُو خارے ہِلائے جاخے۔ ²⁶۲۶۔تو پچھے منکھ ابن آدم نا بادلاں میں موٹی قدرت اَن جلال خاں آتو جوخے۔ ²⁷۲۷۔پچھے او آپرے فرشتاں نا میلخے اَن او ایشور رے چُگیوڑے منکھاں نا دھرتی اَن آسمان رے چارے پاخے جیتھ وی ہوخے بھیݪا کرخے۔²⁸۲۸۔ہمے انجیر رے بݨ ری مثال خاں ایہ خیکھو۔ جݙے اُو ݙاݪی کچی ہووئے اَن پتا نخرئی۔ تو تھاں جو اَن خمجھ جاوئی، کہ اُنہاݪو آوݨ آݪو ہے۔ ²⁹۲۹۔ایئاں جی جݙے تھاں ایئاں باتاں نا ہووتے جووو۔ تو خمجھ جایا کہ اُو نیڑو ہے بلکہ دَر تے ہے۔³⁰۳۰۔ہوں تھاناں خچی کہیں، کہ ایہ پیڑھی کونی مُکے جتری تک کہ ایہ باتاں پورے نی ہووے۔ ³¹۳۱۔آسمان اَن زمین ٹݪ جاخے، پݨ مھارے باتاں کݙے کونی ٹݪے۔ ³²۳۲۔پݨ اُوئے ݙن جاں گھڑی رو ٻاپ خاں ٹاݪ ٻجو کہئی نا وی کونی ٹھاء۔ نی آسمان را فرشتا نی جی ݙیکرو۔³³۳۳۔ایئے رے خارو تھاں ہوشیار اَن جاگتا رہیا، اَن دُعا کرتا رہیا۔ کیانکہ تھاناں کونی ٹھاء کہ اُو ݙن کݙے ہوخے۔ ³⁴۳۴۔ایہ اُوئے منکھ آݪی کار ہے۔ جکو گھر چھوڑ ٻجے مُلکھ بوہو گیو۔ آن آپرے غلاماں نا اختیار اَن ہر ہیک نا اُوئے رو کام خُݨا ݙنو اَن چوکیدار نا حُکم ݙنو کہ خُجاگ رہوے۔³⁵۳۵۔ ایئے رے خارو خُجاگ رہو( کیانکہ تھاناں کونی ٹھاء کہ گھر رو مالک کݙے آخے۔آتھݨ ری جاں اَدھی رات رو جاں کُوکڑ رے ٻانگ ݙیوݨ آݪی بݪہ جاں خاکݪو ری۔) ³⁶۳۶۔ایئاں نی ہووے کہ اُو اچھتو آ تے تھاناں خُوتوڑا جووے۔ ³⁷۳۷۔آن جکو کچھ ہوں تھاناں کہیں وو او جی خاراں نا کہیں کہ خُجاگ رہو۔

Chapter 14

¹۱۔ ٻہیاں ݙینھاں خاں بعد فصح آن عید فطیر ہووݨ آݪی ہوتی آن خردار کاہن۔ ²۲۔آن فقہیہ خوچتا وا کہ اُوے ناں دوکھے خاں جھلواجے آن مارجے بݪے کہتا وا کہ عید رے ݙن نا ائیاں نی ہوے کہ بݪے منکھاں میں بِڑاھاند نیں ہُووے ۔³۳۔ آن جݙے او بیت عنیا میں شمعون کوڑھی رے گھر میں گیو آن ٻاٹی کھاوݨ ٻیٹھا ہتا تو ہیک لُگائی جٹا ماسی روخنگِ مرمر رو گھݨو خالص عطر لے آئی آن عطردان نا بھانج رو اُوے رے ماتھے ڈھوڑیو۔ ⁴۴۔آن گھݨا دل میں ریخ کر تے کہݨ لاگا ایہ عطر کے رے خارو ضائع کیو گیو ہے؟ ⁵۵۔ پݨ کہینک منکھ آپرے من میں رئیخ راکھ اَن کہݨ لا گا کہ ایئے عطر رو کیاں جان کریو گیو ہے۔ کیانکہ ایہ عطر تین خو دینار خاں وی گھݨو مہانگو بِک خگتو ہَتو۔ آن غریباں نا ݙنہو جاونت۔ آن او اوئے نا بھلو بُرو کہݨ لاگا۔⁶۶۔ پَݨ یسوع اُواں نا کہیو ۔ائیے نا جاوݨ ݙؤ ، کی وجہ ہے تھیں اِئیے نا تنگ کرئی وا؟ائیے مانجے خارون بھلو کام کیو ہے۔ ⁷۷۔کیانکہ غریب غربا تو یکہ تھاں بھیݪا ہے تھیں جݙے چاہو اُواں خاں بھلائی کر خگوئی۔پݨ ہوں تھاں بھیݪو یکو کونی رہواں۔ ⁸۸۔پَݨ او جکو کجھ او کر خگتی اُوے او کیو۔او مانجے بُت نا ٻورݨ خاں پہلی ہی عطر لگاوݨ آئی ری۔ ⁹۹۔آمین ہوں تھاناں کہَیں کہ خاری خلقت میں جِتھے بھی ائیے انجیل رو پرچار کیو جاخے اُتھے اِئیے ری یاد میں جو کُجھ اِئیے کِیو ہے اُواں نا ݙخلیو جاخے۔¹⁰۱۰۔بݪے یہوداہ اسکریوتی جکو اُواں ٻاہراں میں خاں ہیک ہوتو خردار کاہناں ݙخا گیو تاکہ اُوے نا اُواں رے ہاتھ میں ݙے۔ ¹¹۱۱۔او ایہ خُݨ را راضی وا آن اُوے نا پئیخا ݙیوݨ رو وعدہ کیو آن او موقع جوݨ لاگو کہ کہڑی طرح اُوے نا قاٻو کر تے جھلواوے۔¹²۱۲۔ عید فطیر رے پہلے ݙن یعنی جکے ݙیہاڑے فسح نا باڈھتا ہوتا اُوے را چیلاں اُوے نا کہیو کہ تو کِتھے چاہووئیں کہ جا تے تاجے خاروں فسح ری ٻاٹی تیار کرجے؟ ¹³۱۳۔جݙے او آپ رے چیلاں میں خاں ٻیہاں نا بہیر کیو آن اُوان نا کہیو شہر میں جاؤ ہیک منکھ پاݨی رو دِلو کھݨیوڑو تھاناں ٹکرخے آن تھیں اُوے رے لارے لارے جایا۔ ¹⁴۱۴۔آن جِتھے او داخل ہووے تو اُوے گھر رے مالک خاں کہیا کہ میاڑے خاروں او مہمان گھر کِتھے ہے۔¹⁵۱۵۔جِتھے ہوُں آپ رے چیلاں بھیݪو فسح کھاواں او ہیک موٹو کوٹھو ٹھیوو تھاناں جواڑخے اُتھے مانجے خارو تیار کریا۔ ¹⁶۱۶۔جݙے چیلا گیا آن شہر میں آ تے اُوےاُواں خاں جاں کہیو تو اُواں جی پایو آن فسح تیار کئی۔¹⁷۱۷۔جِݙے شام ہُوئی تو او اُواں ٻاہراں بھیݪو آیو۔ ¹⁸۱۸۔آن جݙے او ٻاٹی کھاوتا پیا تو یسوع اُواں نا کہیو۔ہوں تھاناں خَچی کہیں کہ تھاں میں خاں ہیک جکو میں بھیݪو ٻاٹی کھاوی وا مَناں جھلاخے۔ ¹⁹۱۹۔جݙے او پریشان ہووݨ لاگا آن باری باری اوے خاں کہوݨ لاگا کہ ہوں آں۔²⁰۲۰۔ اُوے اُواں نا کہیو ائیے ٻاہراں میں خاں ہیک جکو میں بھیݪو تھاݪی گھاتئی۔ ²¹۲۱۔ایشور رو ݙیکرو تو جِکݨ اُوے رے حق میں لِکھیوڑو ہے جاوی پݨ اُوے منکھ تے افخوخ جکو ایشور رے ݙیکرے نا جھلاوی۔ اوے رے خاروں بھلو اے ہووتو کہ پیدا ہی نی ہوونت۔²²۲۲۔آن جݙے او ٻاٹی کھاوتا وا تو یسوع مسیح ٻاٹی لِنھی آن برکت ݙے تے بھانجی آن اُواں نا ݙنی آن کہیو اے مانجو ہے۔ ²³۲۳۔آن پیالو لے تے شکر کریو آن ݙنو آن اُواں خارا نا کہیو کہ ائیے میں خاں پِیو۔ ²⁴۲۴۔آن اُوے اُواں نا کہیو اے نویں عہد رو مانجو او لوہی ہے جکو خاراں رے خاروں بہایو جاوی۔ ²⁵۲۵۔ہُوں تھاناں خَچی کہیں کہ ہُوں انگور رے شیرے خاں بݪے کونی پیاں۔²⁶۲۶۔ جݙے او بھگتی کرتو کوہ زیتون ݙخا گیو۔ ²⁷۲۷۔آن یسوع اُواں نا کہیو تھیں خارا آج رات مانجے کرے دھکا خاخو کیانکہ لِکھیوڑو ہے ہوں دھنار نا مارِخ آن رِڈھاں در پدر تھی جاخے رے۔²⁸۲۸۔ پر ہوں آپ رے جی اُٹھݨ خاں پچھے تھاں خاں پہلی گلیل نیں جائیخ رو۔ ²⁹۲۹۔پچھے پطرس اُواں نا کہیو خارا ٹھوکر خاخے پݨ ہوں کونی خاواں؟³⁰۳۰۔ یسوع اُواں نا کہیو ہوں تناں خَچی کہیں پیو کہ آج ائیے رات کُکڑ ری ٻانگ ݙیوݨ خاں پہلی تُوں تیں پھیرا مانجو انکار کریخ۔ ³¹۳۱۔پݨ اُوے جوش خاں کہیو جے اگر تیں بھیݪو مناں مرݨو بھی پیو تو بھی تاجو انکار کݙے کونی کراں ایاں جی خاراں کہیو۔³²۳۲۔پَچھے او ہیک جگہ تے آیا جکے رو ناں گتسمنی ہُوتو آن اُوے آپ رے چیلاں نا کہیو اِتھے ٻیٹھا رہو جِتری تک ہوں پراتھنا کراں۔ ³³۳۳۔آن پطرس آن یعقوب یوحنا نا آپ رے بھیݪو لے تے ݙاڈھو حیران آن مونجھو ہُووݨ لاگو۔ ³⁴۳۴۔آن اُواں نا کہیو مانجی جان ݙاڈھی ݙُکھی ہے اتری تک کہ مرݨ رو وقت آیو رو۔ تھیں اِتھے ابھیجو آن خُویا مَتے۔³⁵۳۵۔ آن او تھوڑو آگھو جا رو دھرتی تے کھِریو آن پراتھنا کی کہ جے ہو خَگے تو ایہ گھڑی میں خاں ٹَڑ جاوے ری۔ ³⁶۳۶۔آن کہیو اے ابا اے ٻاپ تیں خاں خارو کُجھ ہُو خَگئی اِئیے پیالے نا میں خاں ٹاڑ رو تو بھی جکو ہوں چاہووئیں او بلکہ جکو تُوں چاہووئیں اہوو جی وے۔³⁷۳۷۔بݪے او آیو آن اُواں نا ختوڑا جویو آن پطرس نا کہیو اَے َشمعون کی توں خُووئیں پیو؟کی ہیک گھڑی بھی جاگ کونی خَگیو؟ ³⁸۳۸۔جاگتا آن پراتھنا کرتا رہو تاکہ آزمائش میں نیں پڑو۔آتما تو ݙاڈھی ہے پݨ بُت ہیݨڑو ہے۔ ³⁹۳۹۔پَچھے بوہو گیو آن اُہو جی بات کہہ ری آن پراتھنا کی۔⁴⁰۴۰۔ آن پاچھو آ رو اواں نا بݪے خُتوڑا جویا کیانکہ اواں رے آنکھیں اُونگھ خاں بھریوڑے ہوتے آن او کونی جاݨتا ہَتا کہ اُوے نا کی بݪتی ݙے۔ ⁴¹۴۱۔آن بݪے تیجی دفعہ آ رو اُواں نا کہیو ہمیں خوتا رہو آن آرام کرو۔بس ہمیں بݪا آئی ری۔جوو ابنِ منکھ پاپیاں رے ہاتھ میں ݙنو جاوی۔ ⁴²۴۲۔جوو مناں بندھواوݨ آݪو نیڑو جی ہے او اے کہیوݨ آݪو جی ہوتو کہ یہوداہ اسکریوتی آیو جکو اِیاں ٻاہراں میں خاں ہیک ہُوتو۔⁴³۴۳۔ آن اُوے بھیݪو ہیک موٹو ٹوݪو تلوار آن ݙنڈہ لیوڑا خردار کاہناں آن بوڈھیاں خمیت آ پُگا۔ ⁴⁴۴۴۔آن جھلاوݨ آݪو اے نخاں ݙنو کہ جکے نا ہوں مٹھکی ݙاں اُوے نا جھالیا۔ ⁴⁵۴۵۔آن خیح خلامت خاں لے جایا۔آن بیگواوے ݙخا گیو۔ ⁴⁶۴۶۔آن کہیو اے گرو جی آن اوے نا مٹھکے ݙنے جݙے او اُوے تے ہاتھ۔⁴⁷۴۷۔ راکھ رو جھلوایو آن بھیݪا ابھوݪا میں خاں ہیک تلوار کاڈھ ری کاہن رے نوکر تے چلائی آن اُوے رو کان باڈھیو۔ ⁴⁸۴۸۔جݙے یسوع تقریر کر ری اُواں نا کہیو کی تھیں تلوار آن ݙنڈہ لے را مناں چوراں آݪی کر جھالݨ آیا ہو۔ ⁴⁹۴۹۔ہوں تو ہر روز تھاں بھیݪو ایشور رے گھر میں تعلیم ݙیوتو ہُتو تھاں مناں کونی جھالیو بݪے اے وچن پورو ہووݨ رے خارو ہے۔ ⁵⁰۵۰۔اِئیے تے خارا چیلا اُوے نا چھوڑ تے بھَج گیا۔⁵¹۵۱۔ پچھے ہیک نوجوان جکو بُت تے اُہونی کھیخ اوڈھیوڑو ہوتو اوے رے لارے گیو آن اوے نا منکھاں جھالیو۔ ⁵²۵۲۔پݨ او کھیخ چھوڑ رو بھَج گیو۔⁵³۵۳۔ جݙے او یسوع نا موٹے کاہن رے کوڈھی لے گیا آن خارا خردار کاہن آن فقیہہ آن مُٹیرڑا اُوے کوڈھی بھیݪا تھیا۔ ⁵⁴۵۴۔آن پطرس بِتھی خاں اُوے رے لارے لارے موٹے کاہن رے آنڳݨ تک بھیݪو گیو آن خنتا بھیݪو ٻیخ تے باخݙے خیخݨ لاگو۔⁵⁵۵۵۔آن خردار کاہن خارا یسوع رے خلاف گواہ جووݨ لاگا کیانکہ اُوے نا مارے پݨ کونی مار خگیا۔ ⁵⁶۵۶۔کیانکہ گھݨا اوے رے خلاف گواہی ݙیوݨ آیا گواہیاں خاں راضی کونی ہوتا۔⁵⁷۵۷۔ پݨ گھݨا اُٹھی تے کوڑی گواہی ݙنی آن کہیو۔ ⁵⁸۵۸۔مہاں اُوے نا اے کہیوتے خُݨیو کہ ہوں ائیے ہیکل نا جکو ہاتھ خاں بݨیوڑی ہے ناکھخ ری آن تیں ݙن میں ٻجی۔ ⁵⁹۵۹۔بݨائیخ ری جکو ہاتھ خان نیں بݨیوڑی ہوخے۔ آن اُوے میں بھی اواں ری گواہی ہیکو جہیڑی کونی ہوتی جݙے کاہن آن بِچ میں۔⁶⁰۶۰۔ابھیج رو اے کہیوتو ہویو یسوع خاں پوچھیو تو کوئی بݪتی کونی ݙیوتو۔ ⁶¹۶۱۔ اے تاجے بارے کی گواہی ݙئی پیا۔ تیں ماتھے ݙوھ لگاوی پݨ او ماٹ جی رہیو آن کوئی بݪتی کونی ݙنی پچھے کاہن اُوے خاں پوچھݨ لاگا آن اُوے خاں۔ ⁶²۶۲۔کہیو کہ تو المسیح ہیں ابنِ المبارک یسوع کہوݨ لاگو ہوں ہاں۔ تھیں ابنِ انخان نا ایشور رے خاجڑی پاخے ٻیٹھوڑو آن آکاش رے۔⁶³۶۳۔ جھُڑ بھیݪو آوتو جوکھو اُوے تے کاہن آپ را گابھا پھاڑ را کہیو ہمیں مناں گواہی ری کوئی ضرورت کونی۔ ⁶⁴۶۴۔جکو تھاں اے خُݨیو ہے تھاری کی صلاح ہے؟ ⁶⁵۶۵۔او خارا کہوݨ لاگا کہ اے منکھ قتل رے لائق ہے۔پچھے کئینک اوے تے تھوکݨ آن اُوے رے مانݙھے نا ڈھکݨ آن اُوےنا مُکا مارݨ آن اُوے نا کوڑا لگایا کہ اگکتھی کر آن نوکر اُوے نا چماٹاں مار رے گیا۔⁶⁶۶۶۔ آن جݙے پطرس ٻیٹھو ہُوتو تو کاہن ری ٻاہنی میں خاں ہیک آئی آن ⁶⁷۶۷۔پطرس نا باخݙے تے تپتے نا جویو تے دید کر ری ٻولی تو بھی یسوع ناصری بھیݪو ہوتو ۔ ⁶⁸۶۸۔ اوے نیں منیو آن کہیو ہوں تو کونی اوݪکھتو آن خَمجھتو توں کی کہیں پئی آن او ٻاھر جا رو چوکاٹھ تے گیو آن کُکڑ ٻانگ ݙنی۔⁶⁹۶۹۔ آن او ٻاہنی جکے اوے نا جویو ہوتو بݪے او منکھاں نا کہݨ لاگی ایہ اواں میں خاں جی ہے۔ ⁷⁰۷۰۔او بݪے نیں منیو آن تھوڑی دیر خاں پچھے بݪے ابھوڑا مانڑخاں پطرس بݪے کہوݨ لاگا کہ تو خچیلی توں اُواں میں خاں ہیں کیانکہ تو گلیلی بھی ہیں⁷¹۷۱۔ آن او لعنت کرݨ آن دھیج کھݨݨ لاگو ۔ ⁷²۷۲۔کہ ہوں اوے منکھ نا کونی اوݪکھتو جکے رو تھیں ناں لوئی پیا آن اُوے گھڑی کُکڑ آ بݪے ٻانگ ݙنی جݙے اُوے نا او بات یاد جکو یسوع اوے خاں کہی ہتی کہ کُکڑ ری بݪے ٻانگ ݙیوݨ خاں پہلی تُو تین واری مانجو انکار کریخ آن او اِئیے تے خوچ آن روݨ لاگو۔

Chapter 15

¹۱۔ آݨ جیکرہی صبح تھی سردار کاہین ٻوڈاھ خاں ، فقہیاں خاں آݨ خاری عدالتِ عدلیہ خاں خُلا کرتے یسوع نا ٻاندیو آݨ لے جاتے پیلاطس رے حوالے کریو۔ ²۲۔آݨ پیلاطُسؔ اووے خاں پوچھیو کے کی تو یہودیاں رو راجا ہے؟اُوے جواب میں اُوے ناں کہیو کہ تو خود جی کہی پیو ۔ ³۳۔آݨ سردار کاہیں اُوے تے گݨی باتاں را الزام لگاوݨ لاگا۔⁴۴۔ بَڑے پیلاطس اُوے خاں پوچھیو کی تُو کوئی جواب کونی ݙےتو، جو اُوئے تیں تے کیتری باتاں رو الزام لگائی وا، آݨ یسوع ٻڑے کوئی جواب کونی ݙینو، جو رو تیئں ماتے کیترے باتاں رو الزام لگاوے پیاء ۔ ⁵۵۔پݨ یسوع پچھے کئیں بڑتی کونی ݙنی ، اتری تک کہ پیلاطس حیران تھی گیو ۔⁶۶۔ آݨ او عید ماتھے ہیک قیدی ناں اُواں ری کرے کر چھوڑ ڈیوتا ہتا جکے رے بارے او بینتی کرتا ہتا ۔ ⁷۷۔آݨ برابؔا ناں رو ہیک مِنکھ اُواں باغِیاں بھیڑو قید ہتو جکاں بغاوت میں قتل کریو ہتو ۔ ⁸۸۔آݨ جݙے منکاں رو ٹوڑو اُوے کڈھی آ رو عرض [منت ]کرݨ لاگو کہ جکو تایو دستور[اخول ]ہے مہارے واسطے او کر ۔⁹۹۔ تو پیلاطس اُواں ناں کہیو کہ تھیں کی چاہوی کہ ہوں تھانرے پگا یہودیاں رے راجا ناں چھوڑ ݙاں ؟ ¹⁰۱۰۔کیانکہ او اوکھتو ہتو کہ سردار کاہیناں ہخد[جلن/حسد ] خاں مانجے حوالے کریوہے ۔ ¹¹۱۱۔پݨ سردار کاہیناں منکھاں ناں بھڑکایو کہ او اُواں رے پگا برابؔا نا ہی چھوڑ ݙے ۔¹²۱۲۔ آݨ پیلاطس پچھے مخاطب ہو رو آݨ اُواں خاں کہیو کہ پچھے جکے ناں تھیں یہودیاں رو راجا [بادشاہ] کہی اُوے خاں ہوں کی کراں ۔ ¹³۱۳۔پچھے او رڑے کرݨ لاگا کہ اُوے ناں خوڑی ݙے ۔¹⁴۱۴۔ پݨ پیلاطس اُواں نا کہیو کیاں اُوے کی بُرائی کی ہے، پچھے اواں ٻجے بھی رڑے کرئے ، اُوے ناں خوڑی ݙیوُہ ۔ ¹⁵۱۵۔پچھے پلاطس منکھاں ناں راجی کرن رے اِٰرادے [سوچ] خاں اُواں رے خاروں برابؔا ناں چھوڑ ݙنو آن یسوع ناں کوڑا لگوا را اُواں رے ہاتھ ݙنو کہ ماریو جاوے ۔¹⁶۱۶۔ آن خپائی اُوے ناں فقعہ رے آگن میں لے گیا آن خجے منکھاں ناں بھیڑو کیو ۔ ¹⁷۱۷۔آن اُواں اُوے ناں بادشاہی ڳابھا پہرایا آن کانٹا رو تاج بنارو اُوے رے ماتھے تے راکھیو ۔ ¹⁸۱۸۔آن اُوے ناں خلام کرن لاگا کہ اے یہودیاں رے بادشاہ [راجا] خلام ۔¹⁹۱۹۔ آن او اُوے رے ماتھے تے ٹھنڈھوننیا مارتا آن اُوے ماتھے تھوکتا آن گوݙا کھوھ را سیں نماتا رہتا۔ ²⁰۲۰۔آن جݙے اُوے خاں گجر کر ٻیٹھا تو پچھے بادشاہی ڳابھا اُتاریا آن اُوے را ڳابھا اُوے ناں پہرا را اُوے ناں خُوڑی ݙیون رے خاروں ٻاہر لے گیا۔ ²¹۲۱۔آن شمعون ناں رو ہیک کُرینی منکھ جکو سکندر آن روفُس رو ٻاپ ہتو او اوتھخاں لنگیو تو اُواں اُوے ناں بینگار میں جھالیو تاکہ اُوےری خوڑی کھنے ۔²²۲۲۔ آن او اُوے ناں گُلگُتاؔ ری جگہ تے لایا جکے رو مطلب کھوپڑی ری جگہ ہے۔ ²³۲۳۔اُواں اُوے ناں مے پیݨ ناں ݙیھںی پݨ اُوے کونی پی۔ ²⁴۲۴۔اُواں اُوے ناں خوݪی ݙھنی اُوے رے گابھا تے پکھا گھاتیا کہ کہیی ناں نخرے۔²⁵۲۵۔ آݨ ایہ تیجی گھڑی ھتی جݙے اُواں اُوے ناں خوݪی تے چہݪایو۔ ²⁶۲۶۔آݨ ھیکی پھٹی تے اِیہ الزام بھی لکھ لگایوکہ اِیہ یہودیاں رو راجا ہے۔ ²⁷۲۷۔اُوے بھیݪا ٻے ڈاکو بھی خوݪی تے چہݪایا ھیک ناں اُوے رے خاجݪی پاخے آݨ ٻجے ناں کھاٻݪی پاخے۔ ²⁸۲۸۔آݨ اُو گیان پورو ہو کے بُرا منکھاں میں شمار تھیو ۔²⁹۲۹۔ جکو اُوے رے پاخے خاں جاوتا اُوے ناں لعن طعن کرتا ہوتا ھاں او ماتھو لوݙے لوݙے کہتا کے بھگتی گھر نا بیکھیرن آݪا آن تین ݙیھاڑا میں ٹھاون آݪا۔ ³⁰۳۰۔آپرے آپ ناں بچا آن صلیب خاں ھیٹو اُترآ۔³¹۳۱۔ سردار کاہین آن فقیہ اُوے خاں مزاق کرن لاگا ایئے ٻیجاں ناں بچایا پر آپ رو آپ ناں بچا کونی خگھتو ۔ ³²۳۲۔اے مسیح اسرائیل را راجا صلیب خاں ھیٹو﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿﻿اُتر آ کیانکہ مھیں تنا جوتے ایمان لاجے آن جکو اوے رے بِھیڑا صلیب تے ہوتا اُئے بھی اُوے ناں برو بھلو کہون لاگا۔³³۳۳۔ پچھے چھٹے پہر خاں ناویں پہر تک خارے ملک میں اندھارو تھیو۔ ³⁴۳۴۔پچھے ناویں پہر رے نیڑیو پربھو یسوع اُنچی رڑ خاں کہیو :الوھی الوھی لماشبقتنی: ایے رو ترجموں ہے مانجا ایشور مانجا ایشور تے منا کیاں چھوڑ ݙینو؟ ³⁵۳۵۔جکو اُوے کوڈھیاں ہوتا اوناں کہیو کہ جوؤ ایلیاہ ناں ھلو کری پیو ۔³⁶۳۶۔کہے ٻجے بھج آ تے پھوؤ روخے ری لکڑی تے راکھ ری اُوے ناں پین رے خارؤں ݙینی اُوے منکھ کہیو جوؤ کے ایلیاہ کھتے ہے اُوے ناں ھیٹھو اوتارخے۔ ³⁷۳۷۔پچھے پربھو یسوع اُنچی رڑ خاں جان ݙے ݙنی ۔ ³⁸۳۸۔آن ھیکل رو پردو اُونچاں خاں ھیٹیاں تک پھاٹو آن ٻےحعاں میں تھی گیو ۔³⁹۳۹۔ آن نیڑیو اُبھوڑو خپائی پربھو یسوع رے مانݙے ناں جوتو رھیو جݙے پربھو یسوع ری موت ݙیٹی تو کہیو کے یقین خاں اے مانخ ایشور رو ݙیکرو ہے ۔ ⁴⁰۴۰۔اُتھے کہنک لوگائے بھی ہوتے جکو اے خارو جووتے ہوتے ایئے میں مریم مگدلینی،مریم نݙھیئے [چھوٹے] یعقوب آن یوسف ری ماتا آن سلومی بھی ہوتی ۔ ⁴¹۴۱۔جیݙے اُو گلیل میں ہوتو او اُوے ری شیوا کرتے ہوتے آن ٻیجے بھی لوگائے ہوتے اُوے بھیݪے یروشلم میں آے تھے ۔⁴²۴۲۔ جیݙے شام ہوئی تو اُو پویتر ݙن ری تیاری رو ݙن ہوتو ۔ ⁴³۴۳۔یوسف جکو ارمتیا رو رہھواشی ہوتو آیو اوتھے رو عزت آرو روکن ہوتو آن ایشور ری راجائی رو منتظر ہوتو او دیلیری خاں پیلاطس کوݙی آیو ھاں پربھو یسوع ری لاش مانگی ۔ ⁴⁴۴۴۔پیلاطس حیران تھیو کہ پربھو یسوع اِترو بیگو موؤ رو اُوے جتھے رے سردار ناں ھیلو کرایو پربھو یسوع ری موت رے بارے میں پوچھیو ۔⁴⁵۴۵۔ جیݙے اُوے ناں یقین ہُیو کہ پربھو یسوع موؤ رو تو یوسف نا پربھو یسوع ری لاش لے جاون رے خاروں اجازت ݙھنی۔ ⁴⁶۴۶۔یوسف کفن رو ڳابھو لئے تے پربھو یسوع ناں صلیب خاں ہیٹو اُوتاریو کفن میں بݪہنٹیو آن اُوے ناں قبر میں راکھیو جکو ہیک غار میں بنایوڑی ہوتی آن قبر رے مانݙے تر ہیک پتھر ݙینو۔ ⁴⁷۴۷۔مریم مگدلینی آن یوسیس ری ماتا مریم اووے جگہ ناں جُوؤ جیتھے پربھو یسوع ناں دفن کیو ہوتو ۔

Chapter 16

¹۱۔جَݙے پویتر ݙن ٹَپ گیو، تو مریم مگدلینی، یعقُوب ری ماں مریم اَن سلومی گیے اَن پربھُو یسوع ری لاش نا لگاوݨ رے خارُو خُوشبو آݪے چیزاں لے لِنے۔ ²۲۔او اِتوار رے ݙن، خبیݪے، ݙن نِخرتے وقت قبر ماتھے گیے۔³۳۔ مارگ میں او آپت میں کَہوتے وے، ”مھارے خارُو قبر رے ماتھے راکھیوڑے پتھر نا کُݨ پاچھو کرخے؟ ⁴۴۔ کیان٘کے او پتھر گھݨو موٹو ہَتو۔ پݨ جَݙے اُوئاں جا ݙِٹھو، تو او پتھر پاچھو تھیوڑوہَتو۔ ‏⁵۵۔جَݙے او غار رے مھناں گیے، تو ہیکے جوان نا اوتھ ݙِٹھو جکے چمکدار گابھا پہریوڑا خاجڑی پاخے ٻیٹھو ہَتو۔ او اُوئے نا جو رے گھݨے حیران ہو وو۔ ⁶۶۔ اُوئے اُوئاں نا کَہیو، ”تھاں حیران نی ہووو۔ کی تھے یسوع ناصری نا لابھئی وے، جکے نا خُوݪی تے چڑھایو تو؟ او جیوتو ہوو رو اَن ایتھے کونی۔ جووو، ایہ او جگہا ہے جیتھے اُوئاں اُوئے نا ٻُوریو ہَتو۔ ⁷۷۔ہمے تھے جا رے پطرس اَن ٻِجے چیلاں نا خُݨاؤ کہ پربھُو یسوع تھاں خاں پہلے گلیل صُوبے ݙِخا جاخے۔ اوتھےتھے اُوئے نا جوخو، جیکراُوئے آپ تھاں نا خُݨایو ہَتو۔⁸۸۔ پَچھے او لُگائے غار خاں نِخرتے بھجتے گیے کیان٘کے او ٻِیہی ری وجہ خاں کان٘پتے وے اَن حیران ہَتے۔ اِیئے خارُو مارگ میں اُوئاں کَئیے خاں کوئی بات نی کری۔⁹۹۔ پربھُو یسوع اِتوار نا جیوتو ہووݨ خاں پَچھے خاراں خاں پہلے مریم مگدلینی نانظر ایو، جکے خاں اُوئے خات بھُون٘ت کاڈھیا ہَتا۔ ¹⁰۱۰۔مریم مگدلینی گی اَن پربھُو یسوع رے چیلاں نا خُݨایو جکو ماتم کرتا وا اَن روتا وا۔ ¹¹۱۱۔جَݙے اُوئاں خُݨیو کہ پربھُو یسوع جیوتو ہے اَن اُو مریم مگدلینی نظر ایوہے، تو وی اُوئاں اِیئے بات رو یقین نی کریو۔¹²۱۲۔ اُوئے خاں پَچھے پربھُو یسوع ٻِجے رُوپ میں ٻے چیلاں نا نظر ایوجکو دیہات ݙِخا پَگے ٻھراڹڑاجاوتا وا۔ ¹³۱۳۔اُوں پاچھا یروشلم شہر جا را ٻِجاں مِنکھاں نا خُݨایو پݨ مِنکھاں اُوئاں ری بات رو یقین نی کریو۔¹⁴۱۴۔ پَچھے پربھُو یسوع گیارے خاص چیلاں نا اُوئے گھڑی نظر ایو جَݙے او ٻیٹھا ٻاٹی کھاتا وا۔ پربھُو یسوع اُوئاں نا دڑکو ݙِنو کیان٘کے اُوئاں را دل سخت ہوا ترا اَن اُوئاں یقین نی کریو ان اُوئاں رو وی یقین کونی کریو تو، جکاں پربھُو یسوع نا بھَݪے جیوتو ہووݨ خاں پَچھے ݙِٹھو تو۔ ¹⁵۱۵۔پَچھے پربھُو یسوع اُوئاں نا کَہیو، ”تھاں خاری دُنیا میں جاؤ اَن خارے مِنکھاں میں مائیں بارے میں خُوشی ری خبر رو پرچار کرو۔ ¹⁶۱۶۔جکو یقین لے آ تے پبتسمو لیخے اُوئے نا مُگتی ملخے پݨ جکو یقین کونی لے آوے او قصُوروار ہوخے۔¹⁷۱۷۔ جکو یقین لے آخے، اُوئاں میں ایہ معجزا ہوخے۔ او مانجے ناں خاں بھُون٘ت کاڈھخے اَن نَوئے نَوئے ٻولے ٻولخے۔ ¹⁸۱۸۔جے او ناگ نا اُکھݨخے یا کوئی زہر آݪی چیز پِیخے، تو اُوئاں نا کئیں بھی کونی ہووے۔ او بِیماراں ماتھے ہاتھ راکھخے، تو بِیمار بھَلاں ہو جاخے را۔¹⁹۱۹۔ جَݙے پربھُو یسوع اُوئاں خاں باتاں کر چکو، تو او اَکاش ماتھے کھݨیج گیو اَن اِیشوَر رے خاجڑی پاخے عزت اَن اختیار خاں ٻٹھو۔ ²⁰۲۰۔اِیئے خاں پَچھے چیلا ہر جگہا جا را پرچار کرݨ لاگا۔ پرمیشوَر اُوئاں بھیݪو ہر کام میں اُوئاں ری مدد کرتو رہیو اَن اُوئاں رے ہاتھ خاں معجزا بتا را ثابت کرتو رہیو کہ اُوئے رے کَہیوڑے باتاں خَچے ہے۔

Luke

Chapter 1

¹۱۔کیانکے گھڹا رِی اے کوشش ہوتی کہ ایاں باتاں نا ترتیب خاں لکھیو جاوے۔ ²۲۔ ایہ باتاں ماں نا اُوئاں مِنکھاں خُݨائے جکاں آپ شرُوع خاں اُوئاں نا آپرے آن٘کھیاں خاں ݙِٹھو اَن پربھُو یسوع رو پرچار کرݨ آݪا بݨ گیا۔ ³۳۔میں وی بھَلی طرح اِیئاں باتاں ری پُوچھ گاچھ کی ہے اَن ٹھیک خَمجھیو کہ اِیئاں باتاں نا تھارے خارُو ترتیب خاں لِکھاں۔ ⁴۴۔اُوں اِیئے خارے باتاں ایے رے خارو کہے کہ تُوں یقین کرے کہ جکو باتاں تھاں خِیکھیے ہے، او خارے خَچے ہے۔⁵۵۔ یہُودیہ علاقے رے بادشاہ ہیرودیس رے ݙناں میں اِیشوَر رو ہیک پُجاری ہَتو جکو اَبِیاہ رے ٹوݪے رو ہَتو۔ اُوئے رو ناں زکریا ہَتو اَن اُوئے ری لُگائی رو ناں اِلیشِبَع ہَتو۔ ⁶۶۔ زکریا اَن اُوئے ری لُگائی، ٻِنہے اِیشوَر ری نظر میں نیک ہَتا اَن او پرمیشوَر رو ہر ہیک حُکم بھَلی طرح منتا۔ ⁷۷۔اُوئاں ری اُوݪاد کونی ہَتی کیان٘کے اِلیشِبَع را ٻاݪ کونی ہووتا ہَتا اَن او ٻِنہے بُوڈھا ہَتا۔⁸۸۔ہیک واری اِیشوَر رے پُجاری زکریا رے ٹوݪے ری باری آئی کہ او خارا اِیشوَر رے گھر میں شیوا کرے۔ ⁹۹۔جاں اِیشوَر رے پُجاریاں ری رِیت ہَتی اُوئاں پُکھا گھاتیا کہ کُݨ اِیشوَر رے گھر رے میں نا جا رو خوشبو لگاوے۔ تو اُوئے ݙن پُکھو زکریا رے ناں رو نِخریو۔ ¹⁰۱۰۔جَݙے اِیشوَر رو پُجاری زکریا خوشبوکرتو وو، تو خارا مِنکھ ٻاہر بھگتی کرتا وا۔¹¹۱۱۔اُوئے گھڑی پرمیشوَر رو ہیک فرشتو ݙِخیجو جکو خوشبو کرݨ ری جگہا رے خاجڑی پاخے اَبھو تو۔ ¹²۱۲۔فرشتے نا جو رو زکریا گھݨو گھٻرایو اَن ٻِیہݨ لاگو۔ ¹³۱۳۔پݨ فرشتے اُوئے نا کَہیو، ”زکریا، تُوں نی ٻِیہی، کیان٘کے اِیشوَر تھاری دُعا خُݨ لِنی ری اَن تاجی لُگائی اِلیشِبَع نا ݙِیکرو ہوخے، جکے رو ناں تُوں یُوحنا راکھے۔¹⁴۱۴۔ اُوئے رے جَنم تے تُوں آپ گھݨو راضی ہوئیخ اَن گھݨا مِنکھ خُوشی کرخے۔ ¹⁵۱۵۔ کیان٘کے او پرمیشوَر ری نِگاہ میں گھݨو عزت آݪو ہوخے۔ او نی چھَڑو شراب خاں بلکہ ان٘گُوراں رے رَس خاں وی اݪگو رہخے اَن ماں رے پیٹ خاں اِی پویتر آتما خاں بھریوڑو ہوخے۔¹⁶۱۶۔ او گھݨے اِسرائیلیاں نا اُوئاں رے اِیشوَر ݙِخا پاچھو لے آخے۔ ¹⁷۱۷۔او ایلیاہ آݪِیکار پُورے مَن اَن طاقت خاں پرچار کرخے اَن پربھُو رے آوݨ رے خارُو مِنکھاں نا تیار کرخے۔ او ماں ٻاپ رے مَن میں اُوݪاد رے خارُو بھَݪے پریم بھَرخے اَن نی منَݨ آݪاں نا نیک مِنکھاں نا خِدھے مارگ تے لے آے۔ اِیئاں او پربھُو رے خارُو اُمت تیار کرخے۔¹⁸۱۸۔ پَچھے زکریا فرشتے نا کَہیو، ”ہُوں تائی اِیئے بات رو کیکراعتبار کراں کہ اِیئاں ضرُور ہوخے کیان٘کے ہُوں تو بُوڈھیو ہاں اَن مانجی لُگائی وی بُوڈھکی ہے؟ ¹⁹۱۹۔اِیئے بات تے فرشتے اُوئے نا کَہیو، ”ہُوں جبرائیل ہاں جکو اِیشوَر رے درٻار میں اَبھو رئیں۔ اِیشوَر آپ من ناں ٻھر کریو ہے کہ ہُوں تھناں ایہ خُوشی ری خبر خُݨاواں۔ ²⁰۲۰۔پݨ تھیں مائی بات تے اعتبار کونی کریو جکوکہ آپرے وقت تے پُورو ہوخے۔ اِیئے خارُو ایہ باتاں پُورے ہووݨ تک تُوں گُون٘گو رئیخ اَن ٻول کونی خَگے۔²¹۲۱۔ اِیشوَر رے گھر رے ٻاہر مِنکھ زکریا رو مارگ جوتا وا اَن حیران ہَتا کہ زکریا مئیں نا اِتری دیر کِیاں لَگائی ہے۔ ²²۲۲۔پݨ جَݙے زکریا ٻاہر آیو، تو او اُوئاں خاں ٻول نی خَگیو کیان٘کے او گُون٘گو ہو تو پݨ ہاتھاں خاں اشارا کرتو رہیو۔ اِیئے خاں مِنکھاں نا ٹھاء لاگی کہ اُوئے نا اِیشوَر ری طرف خاں درشن ݙِٹھو ہے۔ ²³۲۳۔جَݙے زکریا ری شیوا کرݨ ری باری پُوری ہوئی، تو او پاچھو آپرے گھرے گیو۔²⁴۲۴۔ کئیں ݙناں خاں پَچھے زکریا ری لُگائی اُمیدواری خاں ہوئی اَن او پان٘چھ مہیݨاں تک گھر خاں ٻاہر کونی نِخری۔ ²⁵۲۵۔ اُوئے کَہیو، ”اِیئاں ݙناں میں پرمیشوَر میں ماتھے گھݨی دَیا کی ہے۔ اُوئے مِنکھاں خاں مانجی جند چھُڑائی ری۔²⁶۲۶۔ اِلیشِبَع نا اُمید ہووݨ خاں پَچھے چھیویں مہیݨے میں اِیشوَر جبرائیل فرشتے نا گلیل صُوبے رے ناصرت ناں رے شہر ݙِخا میلیو۔ ²⁷۲۷۔اَن ہیک کُن٘واری چھوکری ݙیخاں گیو۔ او یُوسف ناں رے ہیکے مِنکھ خاں من٘گایوڑی ہَتی، جکو داؤد بادشاہ ری پیڑھی خاں ہَتو۔ اُوئے کُن٘واری رو ناں مریم ہَتو۔ ²⁸۲۸۔جبرائیل فرشتے مریم کَڈھے آ رو اُوئے نا کَہیو، ”سلام، تھناں یشور ری بَدھائی ہووے کیان٘کے پرمیشوَر تیں بھیݪو ہے۔ ²⁹۲۹۔مریم فرشتے رے اِیئے خَنݙیخے خاں گھݨی حیران ہوئی اَن خوچݨ لاگی، ”اِیئے بَدھائی رو کی مطلب ہے؟³⁰۳۰۔فرشتے اُوئے نا کَہیو، ”مریم، تُوں نی ٻِیہی کیان٘کے اِیشوَر تیں ماتھے کِرپا کی ہے۔ ³¹۳۱۔  تُوں اُمیدواری خاں ہوئیخ اَن تاجو ݙِیکرو ہوخے۔ تُوں اُوئے رو ناں یسوع راکھے۔ ³²۳۲۔او گھݨو عزت آݪو ہوخے۔ او پرمیشوَر رو ݙِیکرو کہلاخے اَن اِیشوَر اُوئے رے ݙاݙے داؤد رو تخت اُوئے نا ݙیخے۔ ³³۳۳۔او یعقُوب رے پیڑھی تے ہمیشہ بادشاہی کرخے اَن اُوئے ری بادشاہی کَݙے وی ختم کونی ہووے۔³⁴۳۴۔ مریم فرشتے نا کَہیو، ”ہُوں تو کُن٘واری ہاں پَچھے اِیئاں کیکر ہو خگئی؟ ³⁵۳۵۔پَچھے فرشتے بَݪتی ݙِنی، ”پویتر آتما تیں ماتھے اُترخے اَن اِیشوَر ری قُدرت تیں بھیݪی ہوخے۔ اِیئے خارُو او ٻاݪ پویتر ہوخے اَن اِیشوَر رو ݙِیکرو کہلاخے۔³⁶۳۶۔ جو، تاجی رشتے دار اِلیشِبَع نا بُوڈھاپے میں وی ݙِیکرو ہووݨ آݪو ہے اَن ہمے او جکو بے اُوݪاد ہوتی اُوئے نا چھیووں مہیݨو ہے۔ ³⁷۳۷۔ کیان٘کے کوئی ایَہڑی بات کونی جکو اِیشوَر ری قُدرت خاں ٻاہر ہووے۔ ³⁸۳۸۔پچھے مریم کَہیو، ”ہُوں پرمیشوَر ری بندی ہاں اَن اِیئان٘ج ہووے جاں تیں کَہیو ہے۔“ پَچھے فرشتو اوتھ خاں بُوہو گیو۔³⁹۳۹۔ کئیں ݙناں خاں پَچھے مریم خَن٘بھ ری بیگی بیگی یہُوداہ مُلکھ میں پہاڑی علاقے رے اُوئے شہر ݙِخا گی، ⁴⁰۴۰۔جیتھ اِیشوَر رو پُجاری زکریا رہتو۔ مریم اُوئے رے گھرے گی اَن اُوئے ری لُگائی اِلیشِبَع نا سلام کریو۔ ⁴¹۴۱۔جَݙے اِلیشِبَع مریم رو سلام خُݨیو، تو اِیئاں ہووہ کہ اُوئے رو ٻاݪ پیٹ میں چُݪکݨ لاگو۔ اِلیشِبَع پویتر آتما خاں بھریج گی۔⁴²۴۲۔ ان اُون٘چی اَواز خاں کَہوݨ لاگی، ”تُوں لُگائیاں میں برکت آݪی ہے اَن تاجو ٻاݪ وی برکت آݪو ہے۔ ⁴³۴۳۔میں تے کرپا اِتری کہ مھارے پربھُو ری ماں مائیں گھرے آئی ہے؟ ⁴⁴۴۴۔جَݙے میں تاجو سلام خُݨیو، تو ٻاݪ خُوشی خاں مانجے پیٹ میں چُݪکݨ لاگو۔ ⁴⁵۴۵۔ تُوں مبارک ہے کہ تیں وشواس راکھیو کہ جکو خَنݙیخو پرمیشوَر تیں کَڈھیا میلیو، او پُورو ہوخے۔⁴⁶۴۶۔ پَچھے مریم کَہیو، ہُوں پُورے مَن خاں پرمیشوَر ری بَݙائی کرئیں ⁴⁷۴۷۔اَن مانجی آتما مائیں مُگتی داتا خاں راضی ہے۔⁴⁸۴۸۔ہُوں تو چھَڑی اُوئے ری خسیس بندی ہاں پݨ پَچھے وی اُوئے مانجو خیال کریو ہے۔ آج خاں لے تے ہر زمانے را مِنکھ مھناں برکت آݪی کَہخے۔ ⁴⁹۴۹۔کیان٘کے اُوئے قُدرت آݪے اِیشوَر مھارے خارُو موٹا موٹا کام کریا ہے اَن اُوئے رو ناں پویتر ہے۔⁵⁰۵۰۔ اُوئے ری برکت پیڑھی خاں پیڑھی اُوئاں ماتھے ہے جکو اُوئے ری عزت کرئی۔ ⁵¹۵۱۔اُوئے آپری طاقت بتائی ہے اَن جکو آپرے آپ نا موٹا خَمجھتا اُوئاں نا اُوئے نیارا نیارا کریا ہے۔⁵²۵۲۔ اِیشوَر بادشاہواں نا اُوئاں رے تخت خاں ناکھیا ہے اَن اُوئے غریباں ری عزت بَدھای ہے۔ ⁵³۵۳۔اُوئے بُوکھاں نا بھَلے چیزاں خاں دھپایا ہے پݨ اَمِیراں نا خالی ہاتھ پاچھا میلیا ہے۔⁵⁴۵۴۔ اِیشوَر آپرے دَیا رے وعدے نا پُورو کریو ان آپری شیوا کرݨ آݪی اِسرائیلی قوم ری مدد کی ہے۔ ⁵⁵۵۵۔ایشوَر ایہ وعدو مھان٘رے ٻاپ ݙاݙے خاں کریو تو کہ او اَبرہام اَن اُوئے ری پیڑھی تے ہمیشہ تک دَیا کرتو رہخے۔⁵⁶۵۶۔ مریم اِلیشِبَع بھیݪی تِین مہیݨا رہئی اَن پَچھے آپرے گھرے پاچھی بُوہی گی۔ ⁵⁷۵۷۔اِلیشِبَع رے ٻاݪ ہووݨ ری بیݪا آئی اَن اُوئے نا ہیک ݙِیکرو ہوو۔ ⁵⁸۵۸۔جَݙے پاڑے آݪاں اَن رشتے داراں نا ایہ خیٻر لاگی کہ پرمیشوَر اُوئے تے دَیا کی ہے، تو او وی اُوئے بھیݪا ہو را خُوشی کرݨ لاگا۔⁵⁹۵۹۔ آٹھویں ݙن مِنکھ ٻاݪ رے ختنے تے آیا اَن او ٻاݪ رو ناں اُوئے رے ٻاپ زکریا رے ناں تے راکھݨ لاگا، ⁶⁰۶۰۔ پݨ ٻاݪ ری ماں کَہیو، ”کونی، اِیئے رو ناں یُوحنا راکھخاں۔ ⁶¹۶۱۔اُوئاں کَہیو، ”تاجے گھر میں ایَہڑو ناں تو کَئے رو کونی۔⁶²۶۲۔ پَچھے اُوئاں ٻاݪ رے ٻاپ نا اشاراں خاں پُوچھیو، ”تُوں ٻاݪ رو ناں کی راکھیخ؟ ⁶³۶۳۔زکریا تختی اَݨوائی اَن اُوئے ماتھے لِکھیو، ”اِیئے رو ناں یُوحنا راکھݨو ہے۔“ اِیئے تے خارا حیران ہو وا۔⁶⁴۶۴۔ اوئے گھڑی زکریا ری زبان کھُل گی اَن او ٻولݨ لاگو اَن اِیشوَر ری بَݙائی کرݨ لاگو۔ ⁶⁵۶۵۔اَن خارا مِنکھ جکو آخے پاخے رہوتا، او گھݨا حیران ہو وا اَن یہُودیہ رے اُوئے خارے پہاڑی علاقے میں ایہ بات مشہور ہو گی۔ ⁶⁶۶۶۔جکاں خُݨیو او خوچ میں پَڑ گیا اَن کَہوݨ لاگا، ”ایہ ٻاݪ کیَہڑو ہوخے؟“ کیان٘کے پرمیشوَر رو ہاتھ اُوئے ماتھے ہَتو۔⁶⁷۶۷۔ یوحنا رو ٻاپ زکریا پویتر آتما خاں بھریج رو اِیشوَر رو ایہ خَنݙیخو ݙیوݨ لاگو ⁶⁸۶۸۔پرمیشوَر ری بَݙائی ہووے جکو اِسرائیلیاں رو اِیشوَر ہے کیان٘کے اُوئیَج آپرے مِنکھاں رو خیال کریو ہے اَن اُوئاں نا اَزادی ݙِنی۔⁶⁹۶۹۔ اَن آپرے ٻندے داؤد ری پیڑھی مئیں خاں ماں نا مُگتی ݙیوݨ رے خارُو ہیک طاقت آݪی ہستی میلی ہے۔ ⁷⁰۷۰۔ آپرے پویتر نبیاں خاں کَہوایو۔  اِیشوَر گھݨا بَرخ پہل ⁷¹۷۱۔ہُوں تھاں نا تھان٘رے دُشمناں خاں بَچائیخ اَن جکو تھاں خاں نفرت راکھئی ہُوں تھاں نا اُوئاں رے ہاتھاں خاں چھُڑائیخ۔⁷²۷۲۔ اِیشور رو مقصد ایہ ہتوَ کہ اومانرے ٻاپ ݙاݙے ماتھے دَیا کرے۔ اَن آپرے پویتر وچن نا یاد کرے۔ ⁷³۷۳۔اِیشوَر مھان٘رے ݙاݙے اَبرہام خاں خان٘خ اکھݨ رو ایہ کَہیو ہَتو ⁷⁴۷۴۔ہُوں تھاں نا تھان٘رے دُشمناں خاں چھُڑائیخ کہ ہمے تھے بِنا کَئی ٻِیہی رے مانجی بھَگتی کرتا رہیا۔ ⁷⁵۷۵۔اَن آپری پوری زندگی نیک نیت ان خچے من خاں اوے ری خدمت کرئیخ۔⁷⁶۷۶۔ ان اَے ٻاݪ، تُو پرمیشوَر رو نبی کہلاخے کیان٘کے تُوں پربھُو رے آگے آگے اُوئے رو مارگ تیار کریخ۔ ⁷⁷۷۷۔مُگتی تو پاپاں ری معافی خاں لابھ خَگئ۔ تُوں اُوئے رے مِنکھاں نا خُݨائیخ کہ⁷⁸۷۸۔ اپݨو اِیشوَر مہربان اَن دَیا کرݨ آݪو ہے۔ او خاٻݙے رے اُجاݪے آݪِیکار آپاں ماتھے اَکاش خاں مُگتی رو اُجاݪو چمکاخے۔ ⁷⁹۷۹۔ایہ اُجاݪو اُوئاں خاراں ماتھے چمکخےجکو اَندھارے میں موت رے ماہن٘ݙے میں رہئی۔ اَن اِیشوَر خُلح رے مارگ میں آپاں نا مارگ بتاوتو رہ۔⁸⁰۸۰۔ او ٻاݪ، یُوحنا، بَدھتو گیو اَن اُوئے ری خَمجھ وی بَدھتی گی۔ او اُوئے گھڑی تک بیابان میں رہیو جِتری تک اِسرائیلیاں نا اِیشوَر رو خَنݙیخو ݙیوݨ رو وقت نی آیو۔

Chapter 2

¹۱۔ آن اُواں ݙ ینھاں میں ائیاں ہو۔ کہ قیصر اوگوستس رے پاخے خاں فرمان جاری ہو۔ کہ خارے جگ رےمنکھاں را ناں لکھیا جاوے۔ ²۲۔اے پہلی آدم شماری ھتی جیݙے کیرینس سُریا حاکم ہتو۔ ³۳۔پئے خجا منکھ آپرے آپرے شہر خاں ناں لکھوواڹگیا۔⁴۴۔آن یوسف وی گلیل رے شہر ناصرت خاں یہودیہ میں داود رے شہر نی گیو۔ جکو بیت لحم کہلاوی۔ائیے رے کرے کہ او داود رے گھرانے خاں ہتو۔ ⁵۵۔کہ آپری منگیتر مریم رے بھیݪو جکو کہ پیٹ بھریے خاں ہتی جا تے ناں لکھواوَے۔⁶۶۔ آن اُو جݙے اُوتے ہتا اوے رے ٻاݪ ہووڹ ری وقت آیو۔ ⁷۷۔آن اوُے رُو پہلکو ݙیکرو پیدا ہوو۔اُواں اُوے نا گابھہے میں بھیڑ رو چرنی میں راکھیو۔ ائیے رے خارو کے اُوتھے اُواں رِے خاروجگھا کونی ہتی۔⁸۸۔ اُوئے علاقے میں چرواہا ہتا جکو رات رومیدان میں رہتا آن آپرے مال ری راکھواݪی کرتا ۔ ⁹۹۔اِن جووہ یشور رو ہیک فرشتواُواں رِے کوڈھی آ اَبھیجیو۔ یشوَر ری رُوشنی اُوئاں رے چارے پاخے چمکݨ لاگی اَن او گھݨا ٻِہی گیا۔¹⁰۱۰۔ تو فرشتےاوُاں نا کَہیو، ” ٻِیہو نی ہُوں تھاں نا موٹی خُوشی ری خبر خُݨاوئیں، جکے خاں خارا مِنکھ گھݨا راضی ہوخے۔ ¹¹۱۱۔ آج داؤد رے شہر بَیت لحم میں تھارے خارُو ہیک نجات ݙیوڹ آݪو پیدا ہووہ ہے، جکو مسیح ایِشور ہے۔ ¹²۱۲۔اَن ایئے بات رو تھارے خارُو ایہ نِشان ہے کہ تھے ہیکے ٻاݪ نا گھابھے میں بھٹیوڑو اِن چرنی میں پیوڑو پاخو۔¹³۱۳۔اِن اُوے گھڑی اُوے فرشتے رے بھیݪو اَکاشی فرشتاں رے ٹوݪو ری جماعت اِیشوَر ری بَݙائی کرتا اِیئاں کَہتا وا۔ ¹⁴۱۴۔اَکاش تے اِیشوَر ری بَݙائی ہو وے اَن دھرتی تے اُوئاں مِنکھاں میں خُلح ہوے جکاں خاں او رَاضی ہے۔¹⁵۱۵۔ جَݙے فرشتا اُوئے رے کوڈی خاں پاچھا اَکاش تے بُوہا گیا، تو چرواہا آپس میں کَہوݨ لاگا، ”ہالو، بَیت لحم شہر ݙِخا ہالاں اَن ایہ بات جکے ری ایشوَر ماں نا خبر ݙِنی ہے، اُوئے نا جوجے۔ ¹⁶۱۶۔پچھے اوجلدی خاں گیا مریم اَن یُوسف نا اَن ٻاݪ نا چرنی میں ݙِٹھو۔¹⁷۱۷۔ اَن جو رہ اُو بات کہی جکو او ٻاݪ رے حق میں اُواں خاں کہی۔ ¹⁸۱۸۔ان خیجا خنڹڹ آݪااوُاں باتاں تے حیران ہوا جݙے چرواہا اُواں نا کہیو۔ ¹⁹۱۹۔‎اِن مریم اِیئاں باتاں نا مَن میں راکھیے اَن اِیئاں ماتےغور کرتی رہی۔ ²⁰۲۰۔ان چرواہا ائیاں خیجے باتاں رِے خارو ایشور ری بݙائی ان حمد کرتا ہوا پاچھا گیا جیکو اوُاں خاں کہیو گیو تو اُواں اَیاں جی ݙیٹھو ان خُوݪایو۔²¹۲۱۔آن جٻڑے اُوے روختنہ کروڹ رے خاروں آٹھ ڈھن پورا ھوا تو اوُےروناں یسوع راکھیوگیو جیکو فرشتے اوُے رِے رحم میں پڑڹ خاں پہلی راکھیوھتو۔ ‎²²۲۲۔ آن جٻڑے موسی رِی شرِیعت رِے مطابق او رِےچھیلے را ڈھڹ پورا ہو گیاتو اِوے ناں یروشیلم مھیں لے آیا۔ایے رِے کرے کہ اُوےناں ایشور رِے آگیاں حاضر کرے۔ ²³۲۳۔جیکر کے ایِشور رِی شرِیعت میں لکھِو ڑو ھے۔کہ ہر ھیک موبھی ڈیکروایِشور رِے خارُوں مخصُوص کرے۔ ²⁴۲۴۔اِن چڑاوہ لایئں یعنی کہ قمریوں رو ھیک جوڑویا کبوتر را ٻہہ ٻچا۔جیکر اِیشور رِی شرِیعت مھیں لکِھیو ڑھے۔²⁵۲۵۔ آن جووہ یروشلم مھیں شعُمِون ناں رُو ھیک منکھ ہتو۔آن اُو راستباز آن دَیندار آن اِسراِیئل رِی تغلی رِی آخسں ہتی آن پوترآتماں اُوے تے ھتی۔ ²⁶۲۶۔اُوے ناں پوتر آتماں خاں آگاہی ہوئی تی۔کہ جیتی تک توں ایِشور رِے ڈیکرےناں جوہ نہیں لےتو موت ناں کونی جووہ۔²⁷۲۷۔ پوتر آتماں رِی ہدایت خاں ہیکل مھیں آیو جیکے بھیݪا ماں ٻاپ او ٻاݪ یسوع ناں اندر لے آیا۔اِے رِے کرے کہ اُو رے خاروں شرِعی قانون ادا کریں۔ ²⁸۲۸۔تو اِوے ناں گود مھیں نی لیوآن ایِشور رِی حمد کرتے کہیو۔ ²⁹۲۹۔اِے مالک توں آپرے قُول رِےمطابق ہڹا آپرے بندےناں اِمن خا بہیر کر۔³⁰۳۰۔ ایے رِے کرے کہ مانجی آنکھیاں تاجی نجات جووہ لینہی ھے۔ ³¹۳۱۔جیکوتیاں خاری اُمتوں رِے رُوبرو تیار کری ھے۔ ³²۳۲۔غیر قوماں رِے خاروں موٹو نور آن آپری اُمت اِسرائِیل رُو جلال۔³³۳۳۔آن اُوے رو ٻاپ آن اُوے رِی ماں ائیاں باتاں تے خوچھتیی رہی۔جیکو اُو رِے حق مھیں کہیاں جاوتھیں۔ ³⁴۳۴۔ آن شُعمون اُوئیاں رِے خاروں برکت چاہئی آن اُوے رِی ماں مریم خاں کہیو۔جوہ اِے اِسراِئیل مھیں گھیڹا رے کھدڹ آن اُوٹھڹرِے کرے آن ایٹرو نخِان ھووڹ رِے خاروں مقرر کییو گیو ھے۔جیکے رِے خلاف کہیو جا وِے۔ ³⁵۳۵۔آن تھاجی آپری جان رِے اندر خاں تلوار گزار ری جاوے۔ایےرِے کرِے کہ گھڹا رِے دِل را خیال کھُل جاوَے۔³⁶۳۶۔ آن آشیر رِے قبیلے مھیں خاں خنہ قنُوایل رِی ڈیکری ھیک نبیہ ھتی۔اُو گھڹی موٹی عمر رِی ھتی۔آنااُو آپرے کنوارپن خاں پاچھے خات برس تک آپرے ݙنٹی بھیݪی رہی۔ ³⁷۳۷۔ائیڹا اور راڹݙ میر چوراسی برس رِی ہتی آن ہیکل خاں جدُا کونی ہو ئی تھی پڹ اُو رُوزاں آن نمازاں رِے بھیݪو رات ڈھڹ بھگتی کرتی رہتی ھتی۔ ³⁸۳۸۔آن اُوے وِی اُوے گھِڑی اِیشور رِی حمد کری۔آن اُو رِے بارے میں ائیاں خیجا خاں باتاں کییاں جیکو یرُوشلِیم رِی نجات رُو آس وادھتا۔³⁹۳۹۔ آن جٻڈِے اِو اِیشور رِی شرِیعت رِے مطُابق خیجو کچھ کر چکایا تو گلِیل مھیں آپرے شہر ناصرِت ناں پاچھا آیا۔ ⁴⁰۴۰۔آن اُو ٻاݪ بد ھتو گیو آن مضبوط ہو تو گیو آن حکمت خاں بھرپوُر ھتو آن اِیشور رِی کرپا اوُے تے ھتی۔⁴¹۴۱۔ آن اُوے را ماں ٻاپ ہر خال عیِد فصح تے یرِوشلیِم نی جاتا کرتا ھتا۔ ⁴²۴۲۔آن جٻڈِے اُو ٻارے برس رو ہوگیو تو اُو عید رِے دِستُور رِے مطابق یروشِلیم نی گیا۔ ⁴³۴۳۔آن جٻڈِے اوُاں ڈھڹاں ناں پورُو کر رُو پاچھاآیا تواو چھُوکرو یسوع یرِوشلِیم مھیں رھے گیو۔پڹاو رِے ماں ٻاپ ناں کھٻر کونی ھتی۔ ⁴⁴۴۴۔پڹ اوُ اِے خمجھ گیو کہ اُو قافلہ مھیں ھے۔ھیک منزل نکِل گیا آن اوُے آپرے رِشتہ دَارں آن جان پہیچان آ ݪا مھیں جووڹ لاگاں۔⁴⁵۴۵۔ آن نی لا بھ رہو اُوے رِی تلِاش میں یرِوشلیِم ناں پاچھا گیا۔ ⁴⁶۴۶۔آن اُواں تین ڈھڹ خاں بعد اُوے ناں ہِیکل مھیں اسُتادِاں رِے بچھ مھیں ٻٹھو اُواں رِی خڹ تو آن خوال کرتو پایو ۔ ⁴⁷۴۷۔آن جتیرا اُوے رِی خمچھ اُوے رِے جواباں خاں حیران ھتا۔⁴⁸۴۸۔ آن اُو اُوناں جوہ را حیران ھواہ۔آن اُوے رِی ماں اُوے خاں کہیو ڈیکرا تیں مھاں خاں ائیاں کیا کیو؟جوہ تا جو ٻاپ آن ھوں رُواتا ہوا تاناں لابھتاں واہ۔ ⁴⁹۴۹۔اُوے اُواں نا کہیو کہ تھائیں مھناں کیا لابھتا واہ کی تھا ناں اِےخیال کونی ھتوکہ او ضرور آپرے ٻاپ رِے گھر میں ھو خئے۔ ⁵⁰۵۰۔پڹجیکو بات اُوے اُواں نا کہیی اُو اُواں کونی خمجھی۔⁵¹۵۱۔ پاچھے اُو رُوانہ ھو اِن ناصرت میں آیا آن اُواں رِے تابع رہیو آن اُوے رِی ماں اِے خیجاں باتاں آپرے من میں رکھخیاں۔ ⁵²۵۲۔آن یسوع حکمت اِن قدوقامت میں آن اِیشور آن منکھاں رِی مقبولیت میں ترقی کرتو گیو۔

Chapter 3

¹۱۔ تبِریُس قَیصِر رِی حُکومت رے پندرھویں برخ خاں جݙے پُنِطسُ پیِلاطُس یہُودا رو ملک ہو تو آن ہیروِدیس گِلیل رو حاکم ہتو۔ آن اُوے رو بھائی فلپُس توریہ آن ترخونیِس رِے علاقے رو حاکم ہتو۔آن لِسانیاں اَبلِینے رو حاکم ہتو۔ ²۲۔کاہن اِعظم حناہ آن کائفِا رِے وقت ایِشور رو پوتر شِاستر خُنُخاں میں زکرَیا رِے ݙیکرے یوحنا تے نازل ہوو۔³۳۔ آن او اِردن رِے چِود ھاری جا تے گناہواں ری معافی رِے خاروں توبہ رِے بپتسمہ رو پرچار کرڹ لاگو۔⁴۴۔ جیکڹ یِسعَیاہ خنت رِی کتاب میں لکھیوڑو ہے۔ ٻوݪن آݪے رِی آواز خُنخُاں میں اِیشور رو مارگ تیار کرو۔ آوے رو مارگ خیدھو بڹاو۔⁵۵۔ ہر ایک گھٹی بھر ݙینہی جاوے آن ہر ایک پہاڑ تے ٹیلہ ہیٹھا کریا جاوے۔ جکو آنٹو ہے او خِدھو ہوو آن جکو مارگ ٹھیک کونی او کریو جاخے۔ ⁶۶۔آن ہر منکھ اِیشور رِی مُگتی جوخے۔⁷۷۔پڹ او منکھ اُوے خاں بپتِسمہ لیوڹ نخر آتا۔آن او اُواں نا کہتو اِے لنُڈ رِی اُولاد تھا ناں کہ کہیو کہ آوڹ آݪے ݙکھ خاں بِھجُو۔⁸۸۔ پڹ تَوبہ رِے مُطابق پھݪ لاو آن اِے کہوڹ رِی ہمت نی کرو کہ ابَراہم مھارو ٻَا پ ہے۔ کیاں کہ ہوں تھاں خاں کہیں پیو کہ اِیشور ابرَاہم رِے خاروں ایے پتھراں خاں اوُلاد پیدا کر خگئی۔⁹۹۔ ہمیں تو بڹ اں رِی جڑتے کوہاڑی راکھا پڹ جوکو بڹ پھل کونی لاتو اُو نا باڈہو رو باخڈھے میں ناخیو جاخے۔¹⁰۱۰۔ منکھاں اُوے خاں پوچھ تے کہیوپِچھے مھیں کی کر جے؟ ¹¹۱۱۔اُوے جواَب میں اُواں خاں کہیوکہ جکے کو ڈھیا ٻے چوݪہ ہوئے اُو اوُے ناں ݙے جکے کُوڈھیا کونی اُو جکے کُوڈھیا کھِاون رِی چیز ہوئے اُوبھی اِیاں کرے۔¹²۱۲۔ آن چُونگی آݪہ وِی بپتسمہ لݪ آیا آن اُواں کہیو کہ گرُو مھیں کی کرجے۔ ¹³۱۳۔اُوے اوُاں خاں کہیو۔جکو تھا رِے خاروں مقرر ہے اُوے خاں گھنڑو نی لو۔¹⁴۱۴۔ آن خیُپایاں وی اُوے خاں پوچھیو کہ مھیں کی کر جے۔ اُوے اُواں نا کہیو کہ نی کہیں تے کاہر نی کہیں خاں ناحق کرو۔آن آپری تنُخواہ تے گزارو کرو۔¹⁵۱۵۔ آن جݙے لوُکاں ناں موٹی اُمید ہون لاگی آن خارا آپ رِے دل میں یوُحنا رِے بارے میں خُوچن لاگا کہ شایِد اِے ہی مِسیح ہے۔ ¹⁶۱۶۔تو یوُحنا جواب میں اوُاں خاں کہیو کہ ہوں تھانا پاڹی خاں بیِتسمہ ݙہی پڹ میں خاں وِی ایک طاقت آݪو ہے۔ جکے رِی جوتی رِی ہوں تخُمو کُھولڹ رِے بھی لایق کونی۔او تھاناں پوتر آتما خاں بیتِسمہ ݙخے۔¹⁷۱۷۔ اُوے رو چھاجڑو اِوے رِے ہاتھ میں ہے۔آن او آپ رِی زمین ناں بھَلی تر خان آچھو کرے آن کڹ ک آپ رِی زمین میں بھیݪی کر خے آن بھوخے نہ اُوے ٻاخݙے میں خاڑخے جکو ٻجتھی کونی۔¹⁸۱۸۔ آن اُوخمبھاوڹ رِے گھڑ ے باتاں کرتے منکھاں ناں خوشی کی خٻرݙ تو رہو۔ ¹⁹۱۹۔پِچھے ہیِرودیس ریئس رُبح آپ رِے بھائی رِی لوگائی ہُیرویاس رِی وجہ خاں آن خا رِے برائیاں رِی وجہ خاں جو ہیُرودیس گریے تے یُوحنا خاں ملامِت کریی۔ ²⁰۲۰۔خارا خاں گھڑو اِے بھی کہ اُوے یُوحنا نہ ڈھکوایو گیو۔²¹۲۱۔ آن جݙے خارامنِکھ بپتسِمہ لیتاتھا آن یِسوع وی بیتِسمہ لے رو دعا کرتوپیو تو آسمان کھُل گیو۔ ²²۲۲۔آن پُوتر آتما جسمانی خَیکل میں کبُوتر آݪی کر اُوے تے یو۔آن آسمان خاں آواز آئی۔کہ تو مانجو پیارو ݙیکرو ہے تے ہوں تے خاں رَاضی ہاں۔²³۲۳۔ آن جݙے یِسوع خود کلام کرڹ لاگو تو اولِگ بھَگ تیِس برخ رو ہو تو آن مِنکھ رو ݙیکرو یوُسف رو ڈیکر وعیلی۔ ²⁴۲۴۔ݙیکرو متَستات رو لاوی ݙیکرو ملکی رو ینا ݙیکرو یُوسُف رو۔²⁵۲۵۔ متت یاہ ݙیکرو عامُوس رو عامُوس ݙیکرو نُحوم رو نُحوم ݙیکرو اسلیاہَ رو اسلیاہَ ݙیکرو نوگہ۔ ²⁶۲۶۔نوگہ ݙیکرو ماعَت رو ماعَت ݙیکرو مِتتَ رو مِتتَ ݙیکرو شِمعی رو شِمعی ݙیکرو یوسنح رو یوسنح ݙیکرو یودُاہ رو۔²⁷۲۷۔ یودُاہ ݙیکرو یوُحنا رو یوُحنا ݙیکرو ریِسا رو ریِسا ݙیکرو زرُبابِل رو زرُبابِل ݙیکرو شالتی ایل رو شالتی ایل ݙیکرو نیَری رو۔ ²⁸۲۸۔نیرَی ݙیکرو ملکی رو ملکی ݙیکرو اَدی رو َادی ݙیکرو قوسُام رو قوسُام ݙیکرو اِلمودَام رو اِلمودَام ݙیکرو عیر رو۔ ²⁹۲۹۔عیر ݙیکرو یشُوع وو یشُوع ݙیکرو الِیعز رو الیِعز ݙیکرو یِوراِم رو یِوراِم ݙیکرو مُتات رو مُتات ݙیکرو لاوی رو۔³⁰۳۰۔ لاوی ݙیکرو شُمعون رو شمُعون ݙیکرو یہُوداہ رو یُہوداہ رو ݙیکرو یُوسِف رو یُوسِف ݙیکرو یونان رو یونان ݙیکرو الیاقِیم رو۔ ³¹۳۱۔الیاقِیم ݙیکرو ملےآہ رو ملےآہ ݙیکرو مِناہ رو مِناہ ݙیکرو متُتا رو متُتا ݙیکرو ناتن رو ناتن ݙیکرو داوُد رو۔ ³²۳۲۔داوُد ݙیکرو یسِی رو یِسی ݙیکرو عوبید رو عوبید ݙیکرو بوغر روبوغر ݙیکرو سلُمون رو سلُمون ݙیکرو نحسون رو۔³³۳۳۔نحسون ݙیکرو عمَینداب رو عمیَنداب ݙیکرو ارِنی رو ارِنی ݙیکرو حصرون رو حصرون ݙیکرو فارص رو فارص ݙیکرو یہُوداہ رو۔ ³⁴۳۴۔ یہُوداہ رو ݙیکرو یعُقوب رو یعُقوب ݙیکرو اسحاق رو اصِحاق ݙیکرو ابرِاہم رو ابِراہم ݙیکرو تارہ رو تارہ ݙیکرو ناحُور رو۔ ³⁵۳۵۔ناحوُر ݙیکرو سرُوج رو سُروج ݙیکرو رعُو رو رعُو ݙیکرو فلج رو فلج ݙیکرو عبِر رو عبِر ݙیکرو سلح رو۔³⁶۳۶۔ سلح ݙیکرو قینان رو قینان ݙیکرو اَرفکسد رو اَرفکسد ݙیکرو سِم رو سِم ݙیکرو نُوح رو نُوح ݙیکرو لَمک رو۔ ³⁷۳۷۔لَمک ݙیکرو مُتوسِلح رو مُتوسِلح ݙیکرو حَنوُک رو حِنوُک ݙیکرو یارِد رو یارِد ݙیکرو مَہلل ایل رو مہَلل ایل ݙیکرو قِینان رو۔ ³⁸۳۸۔قیِنان ݙیکرو انوش رو انوش ݙیکرو سیت رو سیت ݙیکرو آدِم رو آن آدِم ݙیکرو ایِشور رو۔

Chapter 4

¹۱۔ آن یِسوع پویتر آتماں خاں بھرپُور ہو آن اُردن خاں پاچھو آیو آن پویتر آتماں رِی ہدایت خاں جھِنک میں گیو۔ ²۲۔چالیخ ݙن تک او خیِطان خاں آزمایو جاوے آن اُوے ݙناں میں اُوے کڹ ی کونی کھادھو آن جݙھےݙھی پورا ہوا تو اُوے ناں بُوکھ لاگی۔³۳۔جݙھے خیطان اُوے ناں کہیو کے جے تو ایِشور رو ݙیکِرو ہے تو ائے پتھر ناں کہہ کے ٻاٹی بڹ جاوے۔ ⁴۴۔ یِسوع اُوے ناں جواب ݙینو کے لیکھیوڑو ہے کے منِکھ صرف ٻاٹی خاں ہی کونی آن ایشِور رے ہر بات خاں جیتا ریخے۔⁵۵۔ آن خیطان اُوے ناں اُونچے پہاڑ تے لے جاتے جگت رِی خاری راجائے پل بھر میں بتائے۔ ⁶۶۔آن خیطان اُوے خاں کہیو کے میں اِے خارو اختیار آن اُوے رِی خاری شان و شُوکت تناں ݙینح کیاں کے اِے مہارے حوالے کی ہے آن جکے ناں چاہاوی ݙای۔ ⁷۷۔جے توں منجے آگے سجدا کرئے تو ہوں اِیے خب کچھ تناں ݙئیخ۔⁸۸۔ یسِوع جواب میں اُوے ناں کیہو لکُھت ہے کہ تو ایِشور آپ رِے ایِشور رِی پندگی کر ان صرف اُوے رِی بھگَتی کر۔⁹۹۔بݪے او اُوے ناں یروشِیلم میں لے گیو آن ہِیکل رِے کنگرے تے او بھانیو آن اوُے ناں کہیو جے تو ں ایِشور رو ݙیکرو ہے تو آپ رِے آپ ناں نیچا ناکھ۔ ¹⁰۱۰۔کیاں کے لکھیو ہے کے اُوے آپ رِے دوتاں ناں تھارے خارو حَکم ݙینو کے تھاری رکَھی کرے۔ ¹¹۱۱۔ان کے او تناں ہاتھاں تے کھڹ لیخے ایاں نی ہووے کے تھارے پگاں ناں پتھر خاں دِھک لاگے۔¹²۱۲۔ اِن یِسوع بݪتی میں اوُاں ناں کہیو کے کہیو گیو ہے کے تو ایشِور آپ رِے ایِشور رو آزموتو نی کر۔ ¹³۱۳۔اِن خیطان جݙے طرح طرح را آزموتو کر لیا تو کئی گھڑی تک اوُے خاں تیار کرتا رہیا۔¹⁴۱۴۔ اِن یِسوع پوتر آتما رے زور خاں گلیل ݙخا ٻݪ آیو بان آخے پاخے رِے علَاقے میں اُوے رِی مَخوری ہوئی۔ ¹⁵۱۵۔ان او اُواں رِے بھگتی گھراں میں سبدھ ݙیتو رہیو ان خارا اوُے رِی بݙائی کرتا رہیا۔¹⁶۱۶۔ بݪے او ناصرت میں آیو جتھے اوُے پݪیو موٹو ہویو اِن آپ رِی ریت رِے مَطابق بھگتی رِے ݙن بھگتی گھر میں گیو ان پڑھڹ رہیو۔ ¹⁷۱۷۔او یِسعِیاخنت رِی طومار ݙینو گیو ان جݙے اُوے طومار کھُو لیو تو جگر لکُھت ہِتی۔¹⁸۱۸۔ ایِشور رِی آتما میں متھے ہے ائیے خارو اُوے مناں چوگیو کے مسَکیناں ناں خوشُخبری ݙھاں اوُے مناں ائیے خارو باہر کیو ہے کہ قیداں ناں چھوڑاں اِن اندھاں ناں دید ان لتاڑیو راں ناں رہاآی ݙاں۔ ¹⁹۱۹۔ان ایِشور رِے خاݪ بھݪی پرچار کراں۔²⁰۲۰۔ اِن او طومار ٻݪہٹ بھگِت نا پاچھو ݙے ان ٻیخ گیو اِن جو بھگتی گھر میں ہتا او اوُاں خاراں آنکھیں اوُے تے لاگوڑے ہتے۔ ²¹۲۱۔جݙے او اوُاں نا کہیوڹلاگو کے آج اِے پیُشن گوئی تھارے کاناں میں پوگیو۔ ²²۲۲۔اِن خاراں اوُے رِی گواہی ݙھنی ان ݙایا کی ان اوُے باتاں تے جکو او رِے مہانݙے خاں نکلی ہتی حیران ہوا ان کہوڹ لاگا کی اے یوَسف رو ݙیکرو کونی۔²³۲۳۔ اوے اوُاں ناں کہیو کے توں بے شک اِے مخال میں ماتھے کہیخ کے طبیب تو آپ ناں تو ٹھیک کر جکو کوئی ماھاں خڹیو ہے کہ تیں کفرنحُوم میں کیو ایے مولک میں وی کر۔ ²⁴۲۴۔آن اوُے کہیو ہوں تھایاں خاں خچ کہیں کے کو ئی خنت آپ رِے ھولکھ میں عزت کوئی ٻاوتو۔²⁵۲۵۔ پڹ ہوں تھا خاں خچ کہیں کے جݙھے ایلیاہ رِے ݙڹ اں میں تین برخ چھے مہیزاں تک آکاش بند رہیو ایتی تک کے تمام مولک میں سخت کال پڑیو گھڹ ی سارے را ڹ روڑاں اسِرائیل میں ہِتی۔ ²⁶۲۶۔جݙھے ایلَیاہ سوائے صیرون رِے صارفت رِی ھیک راڹ ٻروڑ رِے آن اوُے میں خاں کنئی کݙھے کونی باہیر کیو۔ ²⁷۲۷۔آن ایِسع خنت ری گھڑی اِسرایئل میں گھڹ راں خارا کوڑی ہتا پڹ اونواں میں خاں کوئی ناں خاجا خورا کونی کیا گیا سوائے نعمان سریانی رِے۔²⁸۲۸۔ آن جترا بھگتی گھر میں ہتا خارا او نواں باتاں ناں خوڹ تے ہی رینح خاں بھر گیا۔ ²⁹۲۹۔آن اٹھی تے اوُے شہر خاں ٻاہر کاݙیا آن اوُے ناں اوُے ٹکر ری چوٹی تے لے گیا جکے تے اُواں رو شہر بڹ یو رو ہتو ایئے خارو اوُے ناں ماتھے خاں ناکھے۔ ³⁰۳۰۔پڹ او اواں رِے بچ میں خاں نوہو گیو۔³¹۳۱۔ آن او گلِیل رِے ھیک شہر کفر نحُوم ݙیخا گیو آن او بھگتی تے بھِگتی اواں سدھ ݙیتو ہتو۔ ³²۳۲۔آن او مِنکھ اوُے رِی تعلیم خاں حیران ہتا کیاں کے اوُے باتاں اخر آݪے ہتے۔³³۳۳۔ آن بھگتی گھر میں ھیک منکِھ ہتو جکے میں خیطان رِی بوری آتماں ہتی او گھڹ رِی رڑ کر اٹھیو کے۔ ³⁴۳۴۔اے یِسوع ناصری تناں میں خاں کی کام؟کی تو مہاناں مارڹ آیو ہے؟ ہوں تنا جانڹ ریں کے تو کوڹ ہے ایِشور رو قدوس۔³⁵۳۵۔ یسِوع اوُے ناں دڑکو ݙے آن کہیو چپ کر آن ائیے میں خاں نکل آ ایے تے بھوتنی اوُے رِے بچ میں پٹک تے اوُے خاں نخر آئی آن اوُے ناں کوئی ݙکھ کونی ݙیھنو۔ ³⁶۳۶۔آن خارا حیران ہو آ پخ میں کہیوڹ لاگا کے کیڑے باتاں ہے کیا کے اختَیار ان قدرت خاں بوری آتماں ناں حکم ݙای او نکل آوی۔ ³⁷۳۷۔آن آخے پاخے رِے علاقاں رِی ہر جگہ میں اوُے رِی مخوری کھیڈھ گئی۔³⁸۳۸۔ آن او بھگِتی گھر خاں اُٹھی تے شِمعون رِے گھر میں بڑیو آن شمِعوں رِی خاخو ناں گھڹ وتاہ چڑھیو رو ہتو آن اوے اواں اوُے رِے خارو اوُے خاں منت کی۔ ³⁹۳۹۔جݙھے اواوےگݙھے او بھیج تے تاہ ناں جھڑکیو تو اتر گیو آن او یک دَم اٹھحا آن اُواں رِی شیواکرڹ لاگی۔⁴⁰۴۰۔ آن جکے را طرح طرح رِی بیماریاں را مریض ہوتا خار خورج رِے ݙھوٻڹ خاں پچھے اوُے کݙے لے آوتا تا آن او ھیک ھیک تے ہاتھ راکھ تے اواں ناں خاجو کرتو ہتو۔ ⁴¹۴۱۔آن گھڹ راں میں خاں بوری آتماں رڑ رڑتے ایہیاں کہیوی ہوی تخر آتی تی کے توں ایشِور رو ݙیکرو ہے۔ بݪے او اواں ناجھڑکیو آن کہیوڹ کونی ݙیتو ہتو کیا کے او جاڹ رتے ہَتی کے اِے صحیح ہے۔⁴²۴۲۔جݙھے ݙن ہوتو او نخر کئی جھنگ میں جاوتوہتو آن ٹوݪا اوُے نا جوتا آن اوُے کݙے آتے اوُے ناں روکتا تا کے مھارے کݙھے خاں بوہونی جائے۔ ⁴³۴۳۔بݪے اوُے اوُاں ناں کہیو مناں ضروری ہے ٻھے شہراں میں ایِشور رِی راجائی خوشُخری ݙاں کیاں کے ہوں اُواں رِے خارو باہیر کیو گیو ھاں۔ ⁴⁴۴۴۔آن او یہودیہ رِے بھگتی گھراں میں پرچاکرتو رہیو۔

Chapter 5

¹۱۔ آڹ جݙی او گینسرت ری ݙڹ ھ رِے کزݙی لے اُبھوں تو اڹ ٹوݪو ایِشور رُوں پویتر شاتر خڹڹ رِے خارو اُو وے تے خرتارا۔ ²۲۔تواییاں تھیو کہ اوُے ݙنڹ ھ رِے کزݙی ٻہ ٻیڑی ابھڑے ڈٹھو ثڹ مھنا اوُی سا اتر رو جال ݙھناوا۔ ³۳۔اُوی اوُاں سا ٻݙی تے چڑ ھ رو جکو شمِعون رِی ہوئی اوُے اوُاں نا منتھ کرے کہ ٻݙی کنٻوی ساتھ او پرے لے ھال آڹ اھو بیخ رُو ٹوڑی نا تعلیم ݙیوڹ لاگا۔⁴۴۔ آن جݙی پویتر سائر خھڹ ایو تو شمِعون ناکھیوں کہ ٻݙی زوݙی میں لے ھال آن تھا شکار رے لئے آپ رُو جاڑ ناخو۔ ⁵۵۔شمِعون جواب میں کہیو کہ اے گروں مھاں خاری رات مخنت کی پر کوئی ھاتھ کونی آیو پر تاجی کہڹ ساجال ناگھی واہ۔ ⁶۶۔اڹ جݙی اوواں جݙی کیو تو مچھیاں رو ماٹو ٹوڈو جھالیو آن اووان راں جال پھٹاڹ لاگا۔ ⁷۷۔جݙی اوواں آپ رِے خمزگتی ناں چکوٻجی ٻیڑی ثی ہوتا اشاروں کیو کہ آو ماری مدد کرو وہ آئے ٻھی ٻݙی ایا بھرٻھی کہ ٻݙڹ لاگی۔⁸۸۔ شِمعون پطَرس یہ جو یو کہ یسِوع رِے پگا میں کیر یاکہیو کہ اِے ایِشور مھاں خا پرھوں جااے رِے کرے میں گنہگا مھانخ ھا۔ ⁹۹۔ کیا کہ ائے مھانگرے رِے سب چکو اواواں کرے سے اووُے را خارا خنگئی ݙاݙا حیران۔ ¹⁰۱۰۔تھا اڹ اواں ئی زبدی رِے ڈحکری یعقوب آڹ یوِحنا بھی جکو شمِعون رِے بھیڑوں ہو تو جڈی یسِوع شمِعون ناں کہیو نئے بیھ ایئے بیڈاں تو مھانخ جھالخ۔ ¹¹۱۱۔اووے ٻیڑیاں ناکزݙی نی لے آیا ان خارو کیک حھوا رو اُوی رِے لارےٻھواں۔¹²۱۲۔ آن جݙے اوُوی ھیک شہر میں ھتا تو جو یو ھیک مھانخ کوڑی یسِوع ناجورو اونݙی ماڈی کھریواں اوُے دُعا منت کر کہ تے ہسڹ لاگوکہ اے ایِشور اگر تو جاوی تو منا پویتر آچھوخگئی۔ ¹³۱۳۔اوی نا ہاتھ لگیوآن کہیو ہوں چاویئے کہ تو پاک صاف تھے جا ان اویئے ثا یئر اوُے رو کو ڑھ جاتو رہو۔¹⁴۱۴۔ آن اوُے نا حکہ ݙنو کہ ایہ باث کئی نا وی نے خڹ ا ئے پن آڹ آپ پاک صاف ہو جاوڹ رِے باری وہ چڑھا وہ چڑموی اوُاں رِے گواہی کے لیے مقررکر یو تو۔¹⁵۱۵۔ آن اوُی را پرچار گھٹو ثھیو آن موٹا موٹا توڑا اوی کے ݙی بھیڑاں تھیتا تا کہ اوے خڹ ےآن آپ رِے بیمار یا خاں بھلا تھیتاں۔ ¹⁶۱۶۔پروں اجھڑ جھنک میں ھیکلو جاں روں دُعا کرتو ہوتو۔¹⁷۱۷۔ آن اوُاں ݙنبھاں میں ھیک ڈھں اھو تعِلم ڈیوٹ ٻیٹھا تھا تو فریِسی آن علم آرا نیڑا ٻپٹھا تھا جقو گلیل آن یہودیہ رے ہر جگہ آن یروسلیم ساآیا تھا۔ایشِور ری قدُرت شفا نجشن رو خارو اوی رِے بھیڑ وں ہو تو ۔¹⁸۱۸۔ آن جݙو کہ گھڹ امدد ھیک شخص نا جقو مازور ہو تو ماجی تی لائے آیا آن چاہنا تھا کہ اوے نا مھڹ ا لی آ رو آگھی راکھی۔ ¹⁹۱۹۔پر ٹوڑی رِی سبب او دعا نا مھینا لے جاوڹ رو راستو کونی مدیو جݙی کوٹھے نا خڑھ گیا اڹ چھت خاں اووی نا ماچی خودو بچ میں یسِوع رِی خامون اتا ریو۔²⁰۲۰۔ اوی اوُوی رو ایمان جو رو کہیو ایئے منکھ ثاجا ٻاپ معاف تھا۔ ²¹۲۱۔او حاتی فقیہر آن فرِیسی سوچڹ لاگا کہ یہ کون ہے چقو کومڑ بدوڑ ٻوبی وہ ایشِور رِی ٹھاڑ ٻجو کوڹ گناواں نا معاف کر خھخیو۔²²۲۲۔ جڑی یِسوع اوُاں رِی خیالات جاڑ ہا ان اوی نا جو کر کہیو کہ تھا آپری دلاں میں کی سوچی واہ۔ ²³۲۳۔گھڹ و خاجھو کی ہے یہ کہناں کہ تا جا پاپ معاف تھایا یہ کا ھن کہ اٹھی بیھی۔ ²⁴۲۴۔تاکہ تھا چانو کہ ابن انسان نا ڈرتی تی گناہ معاف کرڹ روموکل ہے اوی۔اوُوی بیمار نا کہیو ھوں تنا کہی وہ اٹھی آن آپ رو ماچوں کڹ رو آیری گھرے بہوجا۔²⁵۲۵۔ آن وہ بیگو اوواں ری خامی اٹھیو آن چقی تی اوہ خوتو تو اوینے گھڹ رے ایِشور ری بݙائی کر تو آپ رِے گھرے بھوہ گیو۔ ²⁶۲۶۔جڑی اویئے گھٹو حیراں تھا آن ایِشور رِے ٻڈا ئے کرڹ لاگا آڹ گھڹ ا بیھے گیاآن کہیڹ لگا کہ آج مھا بھی عجیب باتاں جوئی ھے۔²⁷۲۷۔ آن اوُاں واقعات رِے پچھےوہ باہر کیو آن لاوی نارو ھیک منشی نا چونکی ری چوکی تی بیھٹو رو ڈٹھو آن اوی اوی خاں کہیو مھاجی لاری تھی۔ ²⁸۲۸۔وہ خارو کچھ چھوڑ رو اٹھیو آن اوُرِی لاری بھیو۔²⁹۲۹۔ آن لاوی بھی آپ رِی گھر میں اوی موٹی دعوت کری آن او تھی چونگی آن ٻجے ری جکو اوے رِے بھیݪہ ٻاٹی کھاون ٻیٹھا تھا موٹے ٹو ݪہ ہوتا۔ ³⁰۳۰۔جݙے خریسی آن اوُاں فقیہ بڑ بڑا تے اوے رے جیلافاں کہیو کہ تو چونگی لیون آݪہ آن پاپیاں بھیݪو کھاویں بیویں۔ ³¹۳۱۔یِسوع جواب میں اوُاں نا کہیو کہ خاجاں نہ کونی بلکہ بیماراں نا ݙکرر ری ضروری اے۔ ³²۳۲۔ہوں ایماندار نا کونی بلکہ پاپیاں نہ تو بہ رِے خاروں ہو لو کرن آیو آں۔³³۳۳۔ آن اوُاں اوُے نا کہیو کہ یوحنا را چیلا اکثر روزہ لاکھی آن دعا کرئی۔ آن اوے طرح فریسَیاں لاوی پڹ تاجاتو کھاوی پیوئی۔ ³⁴۳۴۔پڹ یِسوع اوُاں خاں کہیو کہ تھاں جانیاں خاں جݙے تک بیڹ اواں بھیݪو اے روزور کھواخگئے۔ ³⁵۳۵۔پڹ اوݙن آخے آن بیڈ اواں خاں اݪگو کہ یو جاخے اواں ݙناں میں اوُے روزہ راکھ خے۔³⁶۳۶۔آن اوُے اواُں خاں مثال میں کہیو کہ کوئی منکھ پراٹے گا بھے خاں نوے گا جھے نہ پھا ڑتے کاری کونی لگاتا۔پڹ نوے نہ پھاڑئی آن نوے کی کاری پراڹ ی کاری رِے برابر کونی۔³⁷۳۷۔ آن نوو انگراں رو تازو مشکا میں کونی بھرتا نیتو نئو انگر او رو رخ مشکاں نا فاڑ رو ݙرخی روں آن مشکاں بھی برباد ہوں گی۔ ³⁸۳۸۔جݙی نووانگرر رو رخ نوئے مشکان بھرڹ ی چاہیے۔ ³⁹۳۹۔آن پرا یورس پئے رِی جدی نئے رِی لالچ کوئی کونی کرتا۔ کیانکے کہی کہ پرانی ہے بہتر ھیں۔

Chapter 6

¹۱۔پچھے پویتر ݙینہ رو ایاں تھیو کے اور پھخلاں(پوکھاں) میں خاں جاتو پیو آن اُوے را چیلا خِٹا پٹ را آن ہاتھاں خاں مخوٹ را کھاوݨ لاگا۔ ²۲۔ پچھے فریسیاں میں خاں کہینک اواں خاں کہݨ لاگا تھیں او کام کیاں کروئی جکو پویتر ݙینھ رو کرݨ دھرم کونی۔³۳۔یسوع اواں نا بݪتی ݙنی کی تھاں کونی پڑھیو کے جݙے داؤد آن اوے را خنگتی بُکھیا ہَتا تو اواں کی کریو تو؟ ⁴۴۔او کیاں ایشور رے گھر میں گیو آن چڑھاوے رے ٻاٹے لے رے جکاں رو کھاوݨ چھڑو کاہناں رے خِوا کہی نا کھاوݨ ری موکل کونی آن اپرے خنگتیاں نا وی ݙنے۔ ⁵۵۔پچھے اُوے اواں نا کہیو کے ماݨخ رو ݙیکرو ایشور پویتر ݙینھ رو وی مالک ہے۔⁶۶۔آن ٻجے واری وی پویتر ݙینھ رو ایاں تھیو کے اور بھگتی گھر میں آیو آن تعلیم ݙیوݨ لاگو آن ایتھ ہیک ماݨخ ہتو جکے رو خاجڑی ہاتھ خوکوڑو ہَتو۔ ⁷۷۔پچھے فقیہہ آن فریسی اُوے ری تاڑ میں ہتا کہ شاید او پویتر ݙینھ رو خاجو کرے تو اُوے تے جُرم لگاواں۔ ⁸۸۔پر اُوے اُواں ری خوچ نا اوݪکھ ری اُوے ماݨخ نا جکے رو ہاتھ خُوکوڑو ہَتو کہیو اُٹھی آن بچ میں ابھیج او اُٹھی ابھیجو۔⁹۹۔پچھے یسوع اُواں نا کہیوو ہُوں تھاں خان ہیک بات پُوچھئیں کہ پویتر ݙینھ رو نیکی کرݨ ٹھیک ہے جاں بُرائی کرݨ۔ خاخ نا بچاوݨ یا مارݨ؟ ¹⁰۱۰۔آن اُوان خاراں تے دید کر ری اُوے ماݨخ نا کہیو آپرو ہاتہ بدھا اُوے ہاتھ بدھایو آن اُوے رو ہاتھ خاجو تھیو۔ ¹¹۱۱۔پچھے او خارا ریخ خاں بھریج را آپت میں کہوݨ لاگا کہ آپاں یسوع خاں کی کراں۔¹²۱۲۔آن اُواں ݙنان میں اور ٹکر تے پراتھنا کرݨ گیو آن اِیشوَر خاں پراتھنا کرتے ہوے خاری را گزاری۔ ¹³۱۳۔آن جݙے ݙینھ تھیو اُوے آپرے چیلاں نا آپ رے کوڈھیا ہیلو کر رو اوان میں خان ٻارہاں نا چُگیا۔ (جکاں نا اُوے آپرا خاص چیلا کہیو۔ یعنی رسول رو لقب ݙنو)¹⁴۱۴۔یعنی شمعون جکے رو ناں اُوے پطرس راکھیو۔ آن اُوے رو بھائی اندریاس آن یعقوب آن یوحنا آن فلپس آن برتلمائی۔ ¹⁵۱۵۔آن متی آن توما آن حلفی رو ݙیکرو یعقوب آن شمعون جکے نا زیوتیس کہوتا۔ ¹⁶۱۶۔آن یعقوب رو ݙیکرو یہوداہ آن یہوداہ اسکریوتی جکوے اُوے نا جھلاوݨ آݪو ہَتو۔¹⁷۱۷۔آن اُواں بھیݪو اُتر رو پدھر تے ابھو۔ آن اُتھے اُوے رے چیلاں رے موٹے ٹوݪے آن یہودیہ آن یروشلم آن صور آن صیدا رے خمنری کندھے خاں منکھاں رو موٹو ٹوݪو وی ہَتو۔ ¹⁸۱۸۔جکو اوے ری خُݨݨ آن آپری بیماریاں خاں خاجا تھیݨ آیا ہَتا۔ آن جکوبھونتاں خان ختایا جاتا ہَتا او بھلاں ہوݨ لاگا۔ ¹⁹۱۹۔آن خارا اُوے نا ہاتھ لگاوݨ ری کوشش کرتا۔ کیانکہ شکتی اُوے خاں نخرتی ہَتی۔ جکے خاں خارا بھلان تھیتا۔²⁰۲۰۔آن اُوے آپرے چیلاں نا جو رو کہیو دھن ہے تھاناں جکو گریٻ ہو کیانکہ اِیشوَر ری راجائی تھانری ہے۔ ²¹۲۱۔دھن تھاناں ہے جکو ہیݨا بُکھیا ہو تھیں ڈھراپیا جاخو۔ دھن تھانا ہے جکو ھیݨا روئی ووا پچہے ہخخو۔²²۲۲۔دھن تھاناں ہے جݙے انسان رے ڈیکرے ری خاطر منکھ تھاں خاں کِخطو راکھے۔ آن تھاں نا دُھتکارے آن بے عزتا کرے آن تھارو ناں گندو خمجھ رو کٹ چھوڑے۔ ²³۲۳۔اُوے ݙینھ راجی تھیا آن خوشی کریا۔ کیانکہ جووہ آکاش تے تھانرو اجر موٹو ہے۔ کیانکہ اُواں را ٻاپ ݙاݙاں وی خنتاں خاں اِیاں جی کرتا ہَتا۔²⁴۲۴۔پر ݙکھ تھاں تے ہے جکو بھاگیا ہو۔ کیانکہ تھیں آپری تخلی کرے ٻیٹھا ہو۔ ²⁵۲۵۔افسوس تھاں تے جکو ہیݨا دھاپوڑا ہو کیانکہ تھیں بُکھیا ہوخو۔ افسوس تھاں تے جکو ہیݨا ہخوئی وا پچھے تھیں پٹخو آن روخو۔²⁶۔افسوس تھاں تے جݙے ماݨخ تھاں نا بھلو کہے کیانکہ اُواں رے ٻاپ ݙاݙاں کُوڑے نبیان خاں وی ایاں جی کرتا ہَتا۔²⁷۲۷۔ہُوں تھاں نا خُݨݨ آݪاں نا کہیں کے اپرے دُخمݨا خاں پریم راکھو آپرے بیر راکھݨ آݪاں رو بھلو کرو۔ ²⁸۲۸۔آپرے طعنہ ݙیوݨ آݪاں رے خارُو برکت مانگو۔ جکو تھاری گِلیا کرے اُوے رے خارُو پراتھنا کرو۔²⁹۲۹۔جکو تاجے ہیکے گال تے چماٹ مارے ٻجوڑو وی پھیر ݙو آن جکو تاجو جُبو کھوخ لے اُوے نا چوݪو لیوݨ خاں نی روک۔ ³⁰۳۰۔جکو کوئی تیں خاں کہینک مانگے اُوے نا ݙے آن اُوے خاں جکو تاجو مال لے بݪے نی مانگ۔³¹۳۱۔آن جے کر تھیں چاہوی کہ منکھ تھاں خاں کرے تھیں وی اُوان خاں اُواں جی کرو۔ ³²۳۲۔آن جے تھیں آپرے پریم کرݨ آݪاں خاں جی پریم کرخو تو تھانرو کی تھورو ہے۔ کیانکہ پاپی وی آپرے پریم کرݨ آݪان خاں پریم کرئی۔ ³³۳۳۔آن جیکر تھیں اُواں رو بھلو کرو جکو تھانرو بھلو کرے تو تھانرو کی تھورو ہے۔ کیانکہ پاپی وی ایانجی کرئی پیا۔ ³⁴۳۴۔آن جے کݙھئیں تھیں اُواں نا قرضو ݙیو جکاں خاں لیوݨ رو آخرو ہے۔ تو تھانرو کیہڑو تھورو ہے۔ کیانکہ پاپی وی پاپیاں نا قرضو ݙئی کہ اُواں خاں پُورو پاچھو لیاں۔³⁵۳۵۔ بلکہ اپرے دُخمݨاں خان پریم کرو۔ آن بھلو کرو۔ آن پاچھو لیوݨ رو آخرو نی کررو قرضو ݙو تو تھانرو موٹو اجر ہُوخے۔ آن تھیں اِیشوَر را ݙیکرا تھیخو۔ کیانکہ او ناشُکراں آن خیطاناں تے مہر بان ہے۔ ³⁶۳۶۔ایئے رے خارُو تھیں دیا کرو۔ جاں تھانرو پِتا دیالو ہے۔³⁷۳۷۔(﻿﻿یہاں پر کِیا گیا ترجمہ مُجھے موصول نہیں ھُوا) آزاد کرو تو تھیں وی آزاد تھیا جاخو۔³⁸۳۸۔ ݙیو تو تھاں ناں وی ݙنو جاخے۔ پھلے پیمانے خاں دٻا دٻا آن لوݙو ݙنوڑو آن بھریوڑو تھانری جھوݪی میں ݙنو جاخے۔ کیانکے جکے ٹھیکراں خاں تھِیں تولخو اُوے خاں تھانرے خارُو تولیو جاخے۔³⁹۳۹۔آن اُوے اُواں نا ہیک مخال وی خُݨائی کہ اندھو اندھے نا مارگ ݙخل خگئی؟ کی او ٻنہئیں کھݙ میں کونی کھرے؟ ⁴⁰۴۰۔شاگرد آپرے اُستاد خاں موٹا کونی ہَتا۔ پر ہر ہیک جݙے اُوے آݪیکر کرخے تو آپ رے اُستاد آݪی کر ہُوخے رو۔⁴¹۴۱۔تُوں اُوے کٹر نا کیاں جووی جکو تاجے بھائی ری آنکھ میں ہے۔ آن اوے پنجر (بݪہے) نا کونی جوتی جکو تاجی آنکھ میں ہے؟ ⁴²۴۲۔پچھے کِکر توں آپرے بھائی نا کہہ خگئیں کے بھائی ابھیج کٹر جکو تاجی آنکھ میں ہے کاڈھاں رو۔ جݙے کہ تُو اُوے پنجر (بݪھے) نا کونی جوتو جکو تاجی آنکھ میں ہے۔ اے ریا کار پہلی پنجر نا آپری آنکھ میں خاں کاڈھ پچہے کٹر نا جکو تاجے بھائی ری آنکھ میں ہے بھلی طرح جو رو کاڈھ خگیخ۔⁴³۴۳۔کیانکہ کوئی بھلو بݨ کونی جکو گندو میووہ ݙے آن نی کوئی گندو بݨ جکو بھلو میووہ ݙے۔ ⁴⁴۴۴۔پر ہر ہیک بݨ آپرے میوے خاں اوݪکھیو جاوے۔ ایئے خارُو منکھ کانٹا آݪے کھیجڑیاں خاں انجیر کونی توڑتا آن نی جھنگلی ٻورڑی خاں انگور۔⁴⁵۴۵۔بھلو ماݨخ آپرے دل رے بھلے خزانے خاں بھلے چیزاں کاڈھئی آن بُرا منکھ بُرے خزانے خاں بُرے چیزان ٻاہر لے آوی۔ کیانکہ جکے خاں من بھریوڑو ہے او جی ماہنݙے تے آوی۔⁴⁶۴۶۔ آن تھیں مناں کیاں اِیشوَر اِیشوَر کہئی آن مانجے وچن تے عمل کونی کرتا۔ ⁴⁷۴۷۔ جکو کوئی مھیں کڈھیا آوی آن مانجے باتاں خُݨ رے اُواں تے عمل کرئی۔ ہُوں تھاناں کہیں کہ او کے جیہڑو ہے۔ ⁴⁸۴۸۔او اُوے منکھ آݪی کار ہے جکے آپرو گھر ٹھاہتے ہوئے آئیرو اُونݙو کھوتت تو پک تے آئیرو راکھیو جݙے جانکھ آن ٻوڈہ آئی آن اُوے گھر خاں ٹکرایو پر اُوے لوݙ کونی خگی۔ کیانکے او بھلو ٹھایوڑو ہَتو۔⁴⁹۴۹۔ پر جکے خُݨیو آن عمل نی کریو او اُوے ماݨخ آݪی کر ہے جکے گھر نا بغیر ائیرے خاں ٹھایو آن جانکھ اُوے خاں ٹکرائی پچھے او بیگو کھریو آن او گھر گندی طرح برباد تھیو۔

Chapter 7

¹۱۔ جݙے اُو منکھاں نا آپ رے خارے باتاں خݨاں چکو تو کفرنحوم میں آیو۔²۲۔آݨ کہی صوبہ دار رو ہیک نوکر جکو اُوے نا پیاروہتو۔ اُو بیمار ہو رو مرݨ رے نیڑو ہتو۔ ³۳۔ آݨ اُوے یسوع ری خبر خوݨی تے اُوے یہودیاں رے کئی موٹیرڑاں نا اُوے رے کو ݙھی بہیر کر را اُوے خاں منتھ کی کہ آ رو مانجے نوکر نا بھلاں کر۔ ⁴۴۔ آݨ اُواں پربھو یسوع رے کوݙھی آ تے اُوے ری منتھ کر ری کہیو۔ کہ اُو ایئے رے لائق ہے کہ تُو اُوے تے اِیئے احسان کرے۔ ⁵۵۔ کیاں کہ اُو مھاری قوم خاں پریم کرئی۔ آݨ مھارو بھگتی رو گھر اُوے ہی بݨوایو ہے۔⁶۶۔جݙے پربھو یسوع اُواں رے بھݪو بہوو۔ آݨ انجاں گھر خاں پرو کونی گیوتو کہ صوبہ دار خنگتیاں ری معرفت اُوے نا خنݙیخو بہیر کریو ۔ اِے پرمیشور تکلیف نی کر۔ کیاں کہ ہوں ائیے رے لائق کونی کہ تُو مانجی چھت رے نیچا آوے۔ ⁷۷۔ایئے رے کرے ہُوں آپ رو آپ نا ایئے رے لائق کونی خمجھتو کہ تیں کوڈھی آواں بلکہ صرف بات ہی کراں ری تو مانجو نوکر بھلاں تھیخے رو۔ ⁸۸۔کیانکہ ہُوں وی ایہڑو منکھ ہاں جکو ٻجاں رے اختیار میں ہاں۔ آن خپائی مانجے ماتحت ہے جݙے ہوں ہیکے خاں کہیں جا تو او جاوے رو آن ٻجے خاں کہیں آ ت او آوی رو آن آپرے غلام خاں اے کر تو او کرئی۔⁹۹۔پربھُو اے خُݨ رو اُوے ماتھے خوچݨ لاگو آن مُڑ رو بھیڑ خاں جکو اُوے رے لاریاں آوتا ہتا کہیو کہ ہُوں تھاں خاں کہیں کہ اِترو موٹو بخواخ میں اسرائیل میں وی کونی ݙٹھو۔ ¹⁰۱۰۔آن او جکو بئیر کریا گیا ہتا جݙے گھر میں بݪے آیا تو اُوے غلام نا ٹھیک ٹھاک ݙٹھو۔¹¹۱۱۔آن ایئے خان پچھے او ہیک بھیتر گیو جکو نائن کہلاوتو ہَتو۔آن اوے را چیلا آن منکھاں رو موٹو ٹوݪو اوے رے بھیݪو ہَتو۔ ¹²۱۲۔جݙے او اُوے شہر رے پھاٹک رے نیڑو پُگو تو ݙٹھو کہ ہیک مُردو ٻاہر لے جاوے پیا۔ جکو آپری مان رو ھیک ہی ݙیکرو ہَتو۔ آن او رانݨ ٻیر ہتی۔ آن آن شہر را گھݨائی منکھ اُوے بھیݪا ہَتا۔ ¹³۱۳۔اوے نا جو رو پربھو نا ترخ آیو آن اُوے نا کہیو رو نی۔ ¹⁴۱۴۔آن نیڑو آ رو میت نا ہاتھ لگایو آن کھݨݨ آݪا ابھیج گیا۔ پچھے اُوے کہیو اے نوجوان ہُوں تیں خاں کہیں اُٹھی۔ ¹⁵۱۵۔آن او مووڑو اُٹھی ٻیٹھو آن ٻولݨ لاگو۔ آن اُوے اُوے ری ماں رے ہاتھاں میں ݙنو۔¹⁶۱۶۔پچھے خجا ٻیہہ گیا آن ایشور ری بݙائی کر را کہݨ لاگا کہ ہیک موٹو نبی مھاں میں تھیو ہے۔ آن کہ اِیشور آپری اُمت ماتھے نظر کری ہے۔ ¹⁷۱۷۔آن اُوے رے بارے میں اے کھٻر خارے یہودیہ آن تمام آخے پاخے رے علاقے میں پھر گی۔¹⁸۱۸۔آن یوحنا رے چیلا اُوے خارے باتان ری خبر ݙنی۔ ¹⁹۱۹۔آن یوحنا آپرے چیلاں میں خاں ٻیہاں نا ہیلو کریو پربھُو یسوع کناں کہہ رو بئیر کریا کہ کی جکو آوݨ آݪو ہے؟ او تو جی ہے؟ جاں مھیں کئی ٻجے رو مارگ جوواں۔ ²⁰۲۰۔اُو مںکھ اُوے کڈھے آ کہوݨ لاگا۔ کہ یوحنا پویتر شنان ݙیوݨ آݪے مھانا تیں کنے بئیر کریا ہے کہ اے کہہ رو کہ جکو آوݨ آݪو ہے او تو جی ہے یا مھیں کئی ٻجے رو مارگ جوواں۔²¹۲۱۔اوے ای بِݪا گھݨا نا بیماریاں خاں آن آفتاں خاں آن بھونتاں آݪاں خاں آزاد آن چھٹکارو آن گھݨائی اندھا نا آنکھے ݙنے۔ ²²۲۲۔آن اُوے جواب میں اُواں خاں کہیو کہ جکو کجھ تھاں ݙٹھو آن خݨیو ہے جا رو یوحنا نا کہو کہ اندھا جووی پیا لولھا لنگڑا بہی وا کوڑھی پاک صاف ہویا جاوی۔ آن ٻوڑا خُݨئی ووا۔ مووڑا جیوتا ہوی ووا۔ آن گریٻاں نا خوشی ری کھٻر خݨائی جاوے وی۔ ²³۲۳۔آن دن ہے او جکو مھارے خارُو تُھݙو نی کھاوے۔²⁴۲۴۔جݙے یوحنا رو خنݙیخو ݙیوݨ آݪا گیا۔ پچھے او یوحنا رے بارو ٹوݪے خاں ایہ کہݨ لاگو کہ تھاں جھنگ میں کی جوݨ گیا تا کی ہوا خاں ہِلتے کاناں نا۔ ²⁵۲۵۔تو پچھے کی جوݨ گیا ہَتا کی پھُوٹرا گابھا پہریوڑے مرداں نا؟ جووہ جکو قیمتی گابھا پیہرتا آن عیش و عشرت میں رہئی او شاہی گھراں میں رہوتا رئی۔ ²⁶۲۶۔تو پچھے کی جوݨ گیا ہَتا کی ہیک سنت نا ہاں ہُوں تھاناں کہیں کے سنت خاں وی موٹے نا۔²⁷۲۷۔اے اوہو جے جکے خارُو لکھیوڑو ہے جوئے ہُوں آپ رو سنت تھارے آگے بئیر کرئیں۔ جکو تھارے آگے مارگ تیار کرخے۔ ²⁸۲۸۔ہُوں تھاں نا کہیں کے اُواں میں جکو لُگایاں میں جایو ہے یوحنا اصطباغی خاں موٹو کونی تو وی جکو ایشور ری راجائی میں چھوٹو ہے او اُوے خاں وی موٹو ہے۔²⁹۲۹۔ان خارے لوکاں بلکہ محصول لیوݨ آݪا وی یوحنا خاں بپتسمو لے تے ایشور ری راستبازی نا پورو کریو۔ (اُوے ریت نا پُورو کریو) ³⁰۳۰۔پچھے فریسیاں آن شرع رے عالمان اُوے خاں بپتسمو نی لے تے اِیشور رے ارادے نا رد کریو ہے۔³¹۳۱۔پݨ ایئے زمانے رے منکھاں نا ہُوں کے بھیݪا بچاڑاں او کے آݪی کار ہے۔ ³²۳۲۔او اُواں ٻاݪاں آݪی کار ہے جکو گݪی میں ٻیخ تے آپت میں رڑ کر کہے کہ مھیں تھارے خارُو بانسلی بجائی پݨ تھیں کونی ناچیامیں ماتم کیو پر تھیں نی رویا۔³³۳۳۔کیانکہ یوحنا اصطباغی نی تو او ٻاٹی کھاوتو آیو نی شراب پیوتو۔ ان تھیں کہی کے اوے مین بھونت ہے۔ ³⁴۳۴۔منکھ رو ݙیکرو کھاوتو پیوتو آیو آن تھیں کہی کے جووہ کھاؤُ آن شرابی محصول لیو ݨ آݪاں آن گُنہگاراں رو یار۔ ³⁵۳۵۔پ ݨ حکمت آپرے خارے ݙیکراں ری طرف خاں نیک ہے۔³⁶۳۶۔فریسیاں میں خاں کئی اُوے نا دعوت ݙنی کہ میں کڈھے آ بھوجن کر آن او اُوے فریسی رے گھر جاتے بھوجن کرݨ ٻیٹھو۔ ³⁷۳۷۔آن جووہ اُوے شہر میں ہیک پاپی لُگائی ہَتی جکو اے کھٻر تے کہ اُوے فریسی رے گھر میں بھوجن کرݨ ٻیٹھو ہے۔ آن سنگِ مر مر رے عطر دان میں عطر لے آئی۔ ³⁸۳۸۔آن اُوے رے پگاں کڈھے روتی رہی لارے ابھیج آنخواں خان اُوے را پگ بھیگوݨ لاگی آن آپ رے ماتھے را باݪاں خاں آچھو کر تے پگاں نا مٹھکی ݙنی آن عطر ملیو۔³⁹۳۹۔آن اُوے فریسی جکے اُوے نا دعوت کی تی اے جوتے کہوݨ لاگو کے جے اے سنت ہونت تو جاݨت کے جکو ایئے نا ہاتھ لگاوی او کݨ آن کیہڑی لُگائی ہے۔ کیانکہ اے بدچلن ہے۔ ⁴⁰۴۰۔آن یسوع اُواں خاں ٻول تے کہیو کے اے شمعون مناں تیں خاں کئیں کہوݨو ہے ۔ اُوے کہیو اے اُستاد کہہ۔⁴¹۴۱۔کئی امیر را ٻے قرضدار ہَتا۔ ہیک پانچ خؤ دینار ٻجوڑو پچاخ رو۔ ⁴²۴۲۔جݙے اُواں نا ادا کرݨ رے واسطے اُواں کڈھے کئیں کونی ہَتو تو اُوے ٻنھا نا معاف کر ݙنا۔ پݨ اواں میں خاں کݨ گھݨو پریم راکھخے۔ ⁴³۴۳۔شمعون بݪتی میں کہیو کہ مھاری خمجھ میں او جکے گھݨو معاف کیو جݙے اوے اُوے نا کہیو تو تھیں ٹھیک فیصلو کریو ہے۔⁴⁴۴۴۔آن اُوے لُگائی ݙخا ماہنݙو پھیر تے اوے شمعون نا کہیو کہ کی تو ایئے لُگائی نا ݙٹھو ہے؟ ہُوں تھارے گھر میں آیو تیں پگ دھوݨ نا پاݨی کونی ݙنو پݨ اُوے مھارا پگ آنخُواں خاں بھگویا۔ آن آپ رے باݪاں خاں آچھا کریا۔ ⁴⁵۴۵۔تیں مناں کونی مِٹھکی لنھی۔ پݨ او جݙے خاں ہوں مئیں آیو آں مھارا پگاں تے مٹھکی لیوݨ خاں باز کونی آئی۔⁴⁶۴۶۔تھیں مھارے ماتھے میں تیل کونی لگایو پݨ اُوے مھارے پگاں تے عطر لگایو ہے۔ ⁴⁷۴۷۔ایئے خارُو ہُوں تناں کہیں کے ایئے را پاپ گھݨا معاف ہوخے کیانکے اُوے گھݨو پریم کیو ہے۔ پݨ جکے را تھوڑا معاف کیا گیا ہے اور تھوڑو پریم راکھخے۔⁴⁸۴۸۔آن اُوے لُگائی خاں کہیو کہ تھارا پاپ معاف ہویا۔ ⁴⁹۴۹۔ایئے تے کھاوݨ آݪاں من میں کہییو کہوݨ لاگا اے کݨ ہے جکو پاپ معاف کرݨ آݪو ہے۔ ⁵⁰۵۰۔پݨ اُوے لُگائی نا کہیو تھارے وشواس تھنا بچایو ہے۔ خہی خلامت بوہی جا۔

Chapter 8

¹۱۔آن پچھے او شہراں آن گاواں میں تعلیم ݙیوتو رہیو۔ ان اِیشور ری بادشاہی روی خوشی ری خبر ݙیوتو رہیو۔ ان او باز اُوے رے بھیݪا ہوتا۔ ²۲۔آن گھݨے لُگائے جکاں نا بھونت ان بیماری میں ہتے ٹھیک ہوتے جکاں میں مریم مگدلینی ہتی جکے میں خاں خات بھونت کاڈھیا ہَتا۔ ³۳۔ان حنہ ہیرودیس ارے دیوان خوزہ ری لُگائی۔ ان سوسناہ آن ٻجے لُگایے وی ہتے جکو آپرے مال خاں اُواں ری مدد کرتے ہَتے۔⁴۴۔آن جکے گھڑی موٹو ٹوݪو بھیݪو ہویو۔ ان ہر شہر خاں لوک اُوے کڈھے بھیݪا ہوتا۔ پچھے اُواں خاں مثال میں کہیو۔ ⁵۵۔باوݨ آݪو ٻیج باوݨ نکݪیو۔ ان کئینک پدھر تے کھریا ان ٻیج گیا آن آسمان را پھکی اُواں نا چُگ لنھو۔ ⁶۶۔ان کئینک پتھریلی دھرتی تے کھریا ان اگ تے خُوک گیا۔ کیانکہ اُواں نا خیم کونی پُگی۔⁷۷۔آن کئینک کانٹاں آݪی جگہ کھریا پݨ اُواں کانٹاں اُواں نا دٻا ݙنا۔ ⁸۸۔ان کئینک بھلی دھرتی تے کھریا ان اُگیا ان خو گُناہ پھݪ لایا ان ایہ کہہ تے اُوے کہیو کہ جکے را کان ہے او خݨ لے۔⁹۹۔اُوے رے چیلاں اُوے خاں پُوچھیو کہ ایہ کیہڑی مثال ہے۔ ¹⁰۱۰۔ان اُوے کہیو کہ اِیشور ری بادشاہی رے بھید خاں کہیو گیو ہے۔ پݨ ٻیجاں خارُو مثال ہے کیانکہ او جکو جوتا ہویا نی جوے آن خُݨتا ہویا نی خُݨے¹¹۱۱۔ان او مثال اے ہےکہ ٻیج اِیشور رو کلام ہے۔ ¹²۱۲۔پدھر تے او منکھ ہے جکو خُݨئی تو رو پݨ شیطان آ رو اُوے رے کلام نا دل خاں کھوخ لیوی ایاں جی ہوے کہ او ایمان لے آرو مُکتی پاوے۔ ¹³۱۳۔آن پتھریلی دھرتی او ہے جکو کلام خݨ تے خوشی خاں منی پݨ جڑ کونی جھالتو ان کئینک ݙناں خاں بعد ایمان خاں منکر ہو جاوی۔¹⁴۱۴۔ان جکو کانٹاں آݪی جگہ کھریو۔ دُنیا رے فکراں ان دولت ان زندگی رے خیالاں میں پھخ گیو ان پھݪ نی لایو۔ ¹⁵۱۵۔پݨ جکو بھلی دھرتی تے کھریو اے او کلام ہے جکو خݨ تے اوے تے عمل کریو ان اُوے تے قائم رہیا ان او ایمانداری خاں پھݪ لاوی۔¹⁶۱۶۔کوئی منکھ وی ݙیو ٻاݪ تے اوے تے ٹھیکر کونی راکھتو۔ نی جی مانچے رے نیچا راکھئی پݨ ݙیو راکھݨ آݪی جگہ تے راکھئی کیانکہ جکو مئیں آوے اُوے نا اُجاݪو نظر آوے۔ ¹⁷۱۷۔کیانکہ کوئی ایہڑی چیز کونی جکو تک خگے ان نی جی لُکایوڑی ہے جکے ری کھٻر نی ہووے۔ ¹⁸۱۸۔پݨ خبر دار تھیں کیکر خوئی کیانکہ جکے کڈھے ہے اُوے نا ݙنو جاخے ان جکے کڈھے کونی اُوے خاں او وی لے لنھو خاخے جکے ری اُوے نا کھٻر کونی کہ میں کڈھے ہوتو۔¹⁹۱۹۔اُوے ری ماں ان اُوے را بھائی آیا پݨ ٹوݪے ری وجہ خاں اُوے تک نی پُگیا۔ ²⁰۲۰۔ان اُوے نا کہیو کہ تاجی ماں ان تاجا بھائی ٻاہر ابھا تنا ٹکرݨ چاہوی۔ ²¹۲۱۔اُوے اُواں نا کہیو مھارا بھائی ان مھاری ماں او ہے جکو اِیشور رو کلام خُݨئی ان اُوے تے عمل کرئی۔²²۲۲۔بھݪے اُوے ݙنا میں او آپرے چیلاں بھیݪو ٻیڑی تے چڑھیو۔ ان اُوے اُواں نا کہیو کہ آؤ آپاں جھیل رے پار ہالاں ان او بُوہوا۔ ²³۲۳۔جݙے ٻیڑی بُوہی جاتی تو اُوے نا اونگھ آگی۔ ان جھیل ماتھے تیز ہوا چلݨ لاگی۔ ان او ݙُبݨ لاگا ان ٻیہݨ لاگا۔²⁴۲۴۔پچھے اواں کڈھے جا تے اُوے نا اُٹھاوݨ لاگا۔ اے اُستاد مھیں مریا جاویں۔ پچھے او اُٹھیو ان ہوا ان پاݨی رے لہراں ناں دڑکو ݙنو ان او رک گیو ان سکون آگیو۔ ²⁵۲۵۔ان ااُوے اوان نا کہیو تھانرو ایمان کِیا گیو پݨ او ٻہی گیا او خوچ تے کہوݨ لاگا کہ اے کݨ ہے جکے رو ہوا ان پاݨی وی ایئے رو کہیو منئی۔²⁶۲۶۔ان او گراسینیوں رے علاقے میں جا پُگیا جکو گلیل رے خامھے ہَتو۔ ²⁷۲۷۔ان جݙے او کنارے تے پُگو تو شہر رو ہیک منکھ اُوے نا ٹکریو۔ جکے میں بھونت ہَتا ان او ڈھگ ݙناں خاں گابھا کونی پیہرتو ہتو۔ ان گھرے کونی بلکہ قبراں میں رہوتو ہَتو۔²⁸۲۸۔جݙے اُوے یسوع نا جویو تو رڑے کر تے اُوے رے آگے کھر گیو ان اُونچی آواز خاں کہیو۔ اے یسوع اِیشور را ݙیکرا۔ مھیں خاں تناں کی کام ہے ہُوں تھاری منت کراں کہ مناں عذاب نی ݙے۔ ²⁹۲۹۔کیانکہ او بھُونت نا حُکم ݙیوتو کہ ایئے منکھ خاں نکݪ جا کیانکہ او اکثر اُوے نا تنگ کرتی ان اُوے نا زنجیراں خاں ٻاندھ آن کھٻڑیاں خاں قاٻو کریوڑو ہَتو۔ تو وی او زنجیراں نا توڑ ݙیوتو ان بھونت اُوے نا پدھران میں نخاݨے پھِرتا۔³⁰۳۰۔جݙے یسوع اُوے خاں پوچھیو تھارو ناں کی ہے۔ ان اُوے کہیو کہ لشکر کیانکہ گھݨا خارا بھُونت اُوے مئینا ہَتا۔ ³¹۳۱۔ان او اُوے ری منت کرݨ لاگا کہ مھاں نا حُکم نی ݙے کہ مھیں ݙُباں۔³²۳۲۔اوتھ پہاڑاں تے خوؤراں رو جتھو چرتو ووہ۔ اُوے منت کری کہ مھاناں اُوے جتھے میں میل ان اُوے اُواں نا میل ݙنا۔ ³³۳۳۔ان او بھُونت اُوے منکھ خاں نکݪ تے اُوے خوؤراں میں گیئے۔ ان او جتھو رڑے کرتو ہویو جھیل میں ݙب گیو۔³⁴۳۴۔ایہ نظارو جو رو او ریڈھار شہر آن دیہات میں خبر کری۔ ³⁵۳۵۔ان لوگ یہ نظارو جوݨ خارُو یسوع کڈھے آیا ان او منکھ جکے خاں بھونت کاڈھیا ہَتا۔ اُوے نا گابھا پیرے ان اور یسوع رے پگاں میں ݙٹھو۔ ان او ٻہی گیا۔³⁶۳۶۔ان جوݨ آݪا اُواں نا کہیو کہ جکے بھونت ہَتا او کِکر ٹھیک ہویو۔ ³⁷۳۷۔ان گراسینیو رے رے کڈھے رے علاقے رے منکھاں اُوے نا کہیو کہ مھاں خاں جا رو کیانکہ او ٻہی گیا ان اُواں تے دہشت چھا گی۔³⁸۳۸۔ان او منکھ جکے خاں بھُونت نکݪ گیا تا۔ اُوے منت کری کہ منا تھیں بھیݪو راکھو۔ پݨ یسوع اُوے نا واپس میل ݙنو ان کہیو۔ ³⁹۳۹۔آپرے گھرے جا ان جکو موٹا کام تھیں واسطے ایشور کریا ٻجاں نا خُݨا۔ او جا رو خارے شہر میں مشہور کرݨ لاگو کہ یسوع مھیں واسطے کی کی کریو۔⁴⁰۴۰۔ان جݙے یسوع پاچھو آیو تو ٹوݪے اُوے رو جی آیو کریو۔ کیانکہ خارا اُوے نا جوتا ہتا۔ ⁴¹۴۱۔ان جووہ یائیر ناں رو ہیک منکھ ہَتو جکو بھگتی گھر رو سردار ہَتو۔ آن یسوع رے پگاں میں کھریو۔ ان اُوے ری کنت کرݨ لاگو۔ کہ مھارے گھرے حال۔ ⁴²۴۲۔کیانکہ اُوے ری ہیک ݙیکرے ہَتی ٻارہے سال ری جکو مرݨ آݪی ہوتی۔ ان جݙے او جاوتو تو لوگ اُوے تے کھرتا ووا⁴³۴۳۔اب ہیک لُگائی جکے نا ٻارہے برخ خاں لوہی بہاݨ ری بیماری ہَتی۔ ان اُوے رو خارو مال ݙاگداراں نا ݙے ݙنو ہَتو۔ پݨ کے خاں وی ٹھیک کونی ہوئی۔ ⁴⁴۴۴۔اُوے رے لارے ہو ری اُوے رے گابھے نا ہاتھ لگایو ان او اُوے گھڑی ٹھیک ہوگی۔⁴⁵۴۵۔ایئے تے یسوع کہیو او کݨ ہے جکے مناں ہاتھ لگایو۔ جݙے خاراں نی منیو تو پطرس ان اُوے را ساتھی کہوݨ لاگا اے اُستاد لوگ تھانا دٻائے ان لتاڑے جاوی۔ ⁴⁶۴۶۔پݨ یسوع کہیو کہ کے تو منا ہاتھ لگایو ہے کیانکہ مھیں خاں قوت نکݪی ہے⁴⁷۴۷۔جݙے اُوے لُگائی جویو کہ ہُوں لک کونی خگتی ان او کانپتی آئی ان پگاں میں کھر گی ان خارے لوکاں رے خامھے کہیو کہ میں کِکر تنا ہاتھ لگایو ان کِکر ٹھیک ہوئی۔ ⁴⁸۴۸۔اُوے اُوے نا کہیو کہ ݙیکری تاجو ایمان تنا ٹھیک کریو۔ خاجی خُوری جا۔⁴⁹۴۹۔ان ایہ کہوتو جی ہتو ووہ کہ بھگتی گھر رے سردار رے گھر خاں کئی آتے کہیو کہ تھاری ݙیکری مری ری اُستاد نے تنگ نی کر۔ ⁵⁰۵۰۔یسوع خݨ رو اوے نا کہیو نی ٻیہی ان ایمان راکھ او بچ جاخے۔⁵¹۵۱۔ان جݙے او گھرے آیو تو پطرس ان یوحنا ان یعقوب ان چھوکری را ماں ٻاپ خاں ٹاݪ ٻجو مہینا کئی نا کونی آوݨ ݙنو۔ ⁵²۵۲۔ان خارا اوے واسطے روتا آن ماتم کرتا ووا۔ پݨ اُوے کہیو نی رووہ او مری کونی پݨ خُوتی ہے۔ ⁵³۵۳۔او اُوے تے ہخݨ لاگا۔ کیانکہ اُواں نا کھٻر ہتی کہ او مر گی ری۔⁵⁴۵۴۔پݨ اُوے اُوے رو ہاتھ جھالیو ان کہیو اے چھوکری اٹھ۔ ⁵⁵۵۵۔ان اُوے رو خاخ بݪے پاچھو آیو۔ ان اُوے گھڑی اُٹھی۔ ان یسوع حُکم ݙنو کہ ایئے نا کئینک کھاوݨ خارُو ݙو۔ ⁵⁶۵۶۔جݙے اُوے را ماں ٻاپ حیران ہویا پݨ اُوے اُواں نا خمجھایو کہ جکو کجھ ہویو ہے کہیں نا نی کہیا۔

Chapter 9

¹۱۔پچھے اُوے اُواں ٻارھاں نا ہیلو کر اُواں نا خارے بھُونتاں ان بیماریاں نا کاڈھݨ ری قُدرت رو اختیار ݙنو۔ ²۲۔آن اُواں نا بئیر کریو تاکہ ایشور ری بادشاہی ری پرچار کرے ان بیماراں نا بھلاں کرے۔³۳۔آن اُوے اُواں نا کہیو مارگ خارے میں کئی نی لیا۔ نی گیݙی نی تھیلو ٻاٹی نی پاݨی نی دھن ان ٻے ٻے چوݪا وی تھاں کڈھے نی ہوے۔ ⁴۴۔ آن جکے گھر میں جاؤ اوتھ جی رہو ان اوتھ خاں جی بُوہا جایا۔⁵۵۔آن جکے شہر را لوگ تھاناں قبول نی کرے اُوے شہر خاں نکݪتے بݪا آپرے پگ ری مٹی چھنڈک ݙئیا تاکہ اُواں تے گواہی ہوے۔ ⁶۶۔پچھے او گاں گاں خوشخبری خُݨاوتا ان ہر جگہ خاجا کرتا پھریا۔⁷۷۔ان چوتھائی مُلک رو حاکم ہیرو دیس خارا حال خݨ گھٻرا گیو۔ایئے خارُو کئینک کہتا ہَتا یوحنا مریوڑا میں خاں جی اُٹھیو ہے۔ ⁸۸۔ان کئینک ایہ ایلیاہ ظاہر ہویو ہے۔ ان کئینک ایہ کہ پُراݨے خنتاں میں خاں جی اُٹھیو ہے۔ ⁹۹۔پݨ ہیرودیس کہیو کے یوحنا رو تو میں خیخ کٹوا ݙنو ہَتو ہمے ایہ کݨ ہے۔ جکے رے بارے میں ایڑھے باتاں خݨئی ووہ ان اُوے نا جوݨ ری کوشش میں رہیو۔¹⁰۱۰۔آن یسوع را چیلا پاچھا آ ان جکو کجھ کریو ہَتو اُوے نا خݨایو۔ ان او اُواں نا بیت صیدا ناں رے شہر بُوہو گیو۔ ¹¹۱۱۔ایئے جو ان منکھاں رو ٹوݪو اُوے رے لارے گیو۔ ان او خوشی خاں اُواں خاں مِلیو۔ ان اُواں خاں ایشور ری بادشاہی رے باتان کرݨ لاگو ۔ ان جکو بیماریاں خاں خاجا ہوݨ آیا اُواں نا شفاء ݙنی۔¹²۱۲۔جݙے ݙن ڈھݪݨ لاگو تو اُواں ٻارہاں آ ان اُوے نا کہیو منکھاں نا بئیر کر تاکہ آخے پاخے رے گاواں میں جارہے۔ ان کھاوݨ رے خارُو کوآی بندوبست کرے۔ کیانکہ آپاں تو ایتھ پدھر میں ٻیٹھا ہاں۔ ¹³۱۳۔ایئے تے یسوع اُواں نا کہیو تھاں جی ایئاں نا کھاوݨ رے خارُو کئینک ݙو۔ چیلاں کہیو مھاں کڈھے تو پانچ ٻاٹیاں آن ٻے مچھیاں خاں ٹاݪ کئیں کونی۔ پݨ کی مھاں ایاں خاراں خارُو ٻاتی مول ری لے آواں؟ ¹⁴۱۴۔کیانکہ او پانچ ہزار منکھاں رے نیڑا ہَتا۔ پچھے اوے آپرے چیلاں نا کہیو کہ اُواں نا پچاخ پچاخ رے ٹوݪیاں میں ٻخاݨو۔¹⁵۱۵۔چیلاں اُواں جی کریو آن خاراں نا ٻخاݨیا۔ ¹⁶۱۶۔پچھے یسوع او پانچ ٻاٹے آن ٻے مچھیاں نا لے ان آسمان نی جویو ان برکت ݙنی ان توڑ تے آپرے چیلاں نا ݙیتو گیو۔ کہ منکھاں نا ݙیوتو جاؤ۔ ¹⁷۱۷۔اَن اُواں خاراں کھایا ان دھاپ گیا۔ ان بچیوڑا ٻاٹیاں را ٻارہے ٹوکرا بچ گیا۔¹⁸۱۸۔آن ایاں ہویو کہ جݙے او ہیکھلے میں دعا کرتو ووہ تو چیلا اُوے رے بھیݪا ہَتا آن اماں اُوے خاں پُوچھیو۔ کہ منکھ کی کہی کہ ہُوں کݨ ہاں؟ ¹⁹۱۹۔چیلاں بݪتی ݙنی کہ یوحنا اصطباغی آن کہینک ایلیاہ آن کہینک اگلاں میں خاں کوئی خنت جیوتو ہویوہے۔²⁰۲۰۔پچھے اُوے اُوے نا کہیو پݨ تھاں کی کہتا رئی کہ ہُوں کݨ ہاں شمعون پطرس بݪتی میں کہیو ایشور رو مسیح۔ ²¹۲۱۔اُوے اواں نا خمجھا رو حُکم ݙنو ایہ بات کئی نا نی کہیا۔ ²²۲۲۔آن ہاں ایہ ضرور ہے کہ آدم رو ݙیکرو گھݨو ݙکھ اُکھݨے۔ یہودی راہنما ایشور را موٹا پُجاری ان دھرمی گرو اُوے نا تھݙاوے آن مرایو جاخے آن تیجے ݙن جی اُٹھخے۔²³۲۳۔پچھے اُوے خاراں نا کہیو جے کوئی مھارے لارے آوݨ چاہوے تو پیل او آپری مرضی نا چھوڑے ان ہر روز آپری خوݪی اُکھݨے ان مھارے لارے آوے۔ ²⁴۲۴۔کیانکہ جکو کوئی آپری ایہ زندگی نا بچاخے او اُوے امر جیون نا گُماخے پݨ جکو کوئی مھارے خارُو آپری ایئے زندگی نا گُماخے اُوے نا جی امر جیوݨ لابھخے۔ ²⁵۲۵۔کیانکہ منکھا نا کی فائدہ ہے۔ جے کئی نا پُوری دُنیا لابھ جاوے پݨ او آپرے زندگی گُماوے۔²⁶۲۶۔کیانکہ جکو میں خان آن مھارے باتاں خاں خرماخے (ابنِ آدم) وی اُوے خاں خرماخے۔ جݙے او آپرے آن آپرے ٻاپ ان پویت فرشتاں ری شان بھیݪو آخے۔ ²⁷۲۷۔ان ہُوں تھاناں خچ کہیں کہ اُواں میں خاں جکو ایتھ ابھا ہے۔ کئینگ ایہڑا ہے جکو اُتری دیر تک کونی مرے جتی تک او ایشور ری بادشاہی جو نی لے۔²⁸۲۸۔آن ائیاں باتاں رے آٹھ ݙناں خاں بعد پطرس آن یوحنا آن یعقوب نا بھیݪو لے ہیک پہاڑ تے دُعا کرݨ گیا۔ ²⁹۲۹۔آن اُوے رے دعا کرتے بݪا اُوے رو روپ بدل گیو۔ ان اُوے را گابھا چِٹا ہو چمکݨ لاگا۔³⁰۳۰۔ان جووہ او منکھ اُوے خاں باتاں کرتا وا ایہ موسیٰ ان ایلیاہ ہَتا۔ ³¹۳۱۔جکو جلال میں ݙخیجا ان او یسوع ری موت رو ذکر کرتا وا۔ جکو یروشلم میں ہوݨ آݪو ہَتو۔³²۳۲۔پݨ پطرس آن اُوے راخنگتی اُونگھ میں بھریوڑا ہَتا۔ ان جݙے جاگیا تو اُوے رے جلال نا آن ٻے منکھاں نا جویو جکو یسوع بھیݪا ابھا ہَتا۔ ³³۳۳۔آن جݙے جُدا ہوݨ لاگا تو پطرس یسوع نا کہیو کہ اے اُستاد مھارو ایتھ ہوݨ بھلو ہے۔ ہمے آپاں تین ݙیرا بݨاواں۔ ہیک تھارے خارُو ان ہیک موسیٰ خارُو ان ہیک ایلیاہ خارُو پݨ او جاݨتو کونی ہَتو کہ کی کہی ووہ۔³⁴۳۴۔او ایہ کیہوتو جی ہتو کہ بادل آیا ان اُواں تے چھاں کری۔ ان اُواں رے بادل میں جاوݨ خاں او ٻہی گیا۔ ³⁵۳۵۔آن بادل میں خاں ہیک آواز آئی کہ ایہ مھارو ݙیکرو ہے۔ تھا ایئے ری خُݨو۔ ³⁶۳۶۔ان آواز آتے ہی یسوع جویو گیوا۔ ان او چپ رہا ان اُواں جو کجھ جویو ہَتو اُواں ݙنا میں کئی خاں کئیں نی کہیو۔³⁷۳۷۔ان ٻجے ݙن جݙے او پہاڑ خاں اُترتا ہَتا تو ہیک موٹو منکھاں رو ٹوݪو اُواں نی آیو۔ ³⁸۳۸۔آن او ٹوݪے میں خاں ہیک منکھ رڑ کر کہیو اے گرو ہُوں تھاری منتھ کرئیں کہ مھارے ݙیکرے نا جو کیانکہ او مانجو مُونبھی ہے۔ ³⁹۳۹۔ان جو ہیک بھُونت اُوے نا آ جھالئی ان زور زور خاں رڑے کرئی۔ او بھُونت اُوے رے ݙیل نا اِترو مروڑئی کہ چھوکرے ماہنݙے خاں جھگی بہی۔ بھونت اوے نا تمام گھݨی تکلیف ݙیوں خاں پچھے مُشکل خاں جاووتی۔ ⁴⁰۴۰۔آن مِیں تھارے چیلاں ری منتی کری کہ اُوے خاں کاڈھے پݨ اواں خا نی ہو خگیو۔⁴¹۴۱۔پچھے یسوع بݪتی میں کہیو۔ تھے وشواس نی راکھݨ آݪا ان خِدھے مارگ خاں بھٹکیوڑا ہو۔ ہُوں کݙے تک تھاں بھیݪو رآیخ آن تھاں نا خِکھائیخ پچھے یسوع اوے منکھ نا کہیو آپرے ݙیکرے نا ایتھ لے آ۔ ⁴²۴۲۔جݙے چھوکرو یسوع ݙخا آوتو جی ووہ تو بھونت اُوے نا ہینٹھا ناکھیو ان گھݨو مروڑیو۔ پݨ یسوع بھونت نا نخرݨ رے خارُو حُکم ݙنو۔ تو بھُونت اُوے چھوکرے خاں نخر گیو۔ یسوع چھوکرے نا اُوے رے ٻاپ رے حوالے کریو۔⁴³۴۳۔آن خارا ایشور ری قدرت جو ان حیران ہویا۔ ان جݙے خارا اُوے را موٹا کام جو حیران ہوتا ہَتا۔ جکو او کرتو ہَتو۔ یسوع آپرے چیلاں نا کہیو۔ ⁴⁴۴۴۔مھارے ایہ باتاں تھیں غور خاں خُݨو کہ (ابنِ آدم) منکھاں رے حوالے کریو جاخے۔ ⁴⁵۴۵۔پݨ او ایئے بات نا نی خمجھیا۔ کیانکہ ایہ باتاں اُواں خاں لُکایوڑے ہَتے۔ اِترے تک کہ اُواں نا خمجھ نی لاگے۔ اَن او اے باتاں پُوچھݨ خاں ٻیہوتا ہَتا۔⁴⁶۴۶۔پچھے اُواں میں ایہ تکرار ہوئی کہ مھاں میں خاں موٹو کݨ ہے۔ ⁴⁷۴۷۔پچھے اُواں رے دل را خیال خمجھ تے ہیک ٻاݪ نا لیو۔ ان آپرے کڈھے ابھجاݨیو۔ ⁴⁸۴۸۔ان اُواں نا کہیو کہ جکو ایئے ٻاݪ نا مھارے نا خاں قبول کرخے او منے قبول کرخے۔ ان جکو منے قبول کرئی او اُوے نا قبول کرئی جکے مناں بئیر کریو۔ کیانکہ جکو تھاں میں چھوٹو ہے او جیی موٹو ہے۔⁴⁹۴۹۔اَن یوحنا کہوݨ لاگو۔ اے گرو مھاں ہیک نا تھارے ناں خاں بھُونتاں نا کاڈھتے جویو۔ ان اُوے نا روکیو کیانکہ او مھاں میں خاں کونی ہَتو۔ ⁵⁰۵۰۔یسوع اُوے نا کہیو کہ اُوے نا نی روک کیانکہ جکو تھارے خلاف کونی او تھارے پاخے ہے۔⁵¹۵۱۔اَن جݙے یسوع رے آسمان ماتھے اُکھݨیجݨ ری بݪا نیڑی آئیی تو اُوے یروشلم ݙخا جاوݨ ری پکی خلاح کی۔ ⁵²۵۲۔اُوے آپ خاں پیل کئیں منکھ میلیا جکو سامریہ علاقے رے ہیکے گاں میں گیا کہ اوتھ جا را او یسوع رے رہوݨ رے خارُو تیاری کرے۔ ⁵³۵۳۔پݨ اُوے گاں آݪاں یسوع نا قبول نی کریو۔ کیانکہ یسوع یروسلم ݙخا جاوت ووہ۔⁵⁴۵۴۔اُوے را چیلا یعقوب اَن یوحنا ایہ جو ان کہوݨ لاگا۔ اے پرمیشور جے تھاری مرضی ہوے تو مھاں آسمان خاں باخݙے برخا ان ایاں نا مُکا نکھا؟ ⁵⁵۵۵۔پݨ یسوع اُواں ݙخا پاچھل پھور ݙٹھو ان اُواں نا دڑکو ݙنو کہ تھاں کے بھیݪا ہو۔ ⁵⁶۵۶۔کیانکہ (ابنِ آدم) لوکاں نا برباد کرݨ کونی بلکہ بچاوݨ ایو ہے۔ پچھے او کئی ٻجے گاں ݙخا ٻوہا گیا۔⁵⁷۵۷۔آن جݙے او مارگ میں جاوتا وا تو ہیکے منکھ آرو اُوے نا کہیو اے پرمیشور تھے جیتھ وی جاخو ہُوں تھارے بھیݪو حالیخ۔ ⁵⁸۵۸۔یسوع اُوے نا کہیو لونکڑیاں رے کھݙاں ان پکھیاں را آݪیا ہوئی۔ پݨ (ابنِ آدم) رے خارُو ماتھو لُکاوݨ ری جگہ وی کونی۔⁵⁹۵۹۔ان اوے کئی منکھ نا کہیو مھارے لارے بہہ پݨ اُوے بݪتی ݙنی۔ اے پرمیشور مھنا موکل ݙے کہ ہُوں پیہل آپرے ٻاپ نا ٻوراں رو۔ ⁶⁰۶۰۔پݨ یسوع اُوے نا کہیو کہ مریوڑاں نا آپرا مُردا ٻورݨ ݙے پݨ تو جا آن منکھاں میں ایشور ری بادشاہی رو پرچار کر۔⁶¹۶۱۔ہیکے منکھ یسوع نا کہیو اے پرمیشور ہوں تھارے لارے ہالیخ پݨ مناں موکل ݙے ہُوں آپرے گھر آݪاں خاں مُکلا آواں۔ ⁶²۶۲۔یسوع اُوے نا کہیو جکو کوئی ہݪ ماتھے آپرو ہاتھ راکھ لارے جوئی او ایشور ری بادشاہی رے لائق کونی۔

Chapter 10

¹۱۔ اوئے خاں بعد پرمیشور ٻہتر ٻجا مقرر کریا آن اُواں نا ٻے ٻے کر ان ہر شہر آن گاں ݙخا بئیر کریا جیتھ او آپ جاݨتو ہتو۔ ²۲۔ان اواں نا کیہتو کہ فصل تو گھݨی ہے پݨ مزدور تھوڑا ہے۔ ایئے خارُو فصل رے مالک ری منت کرو کہ آپری فصل باڈھݨ خارُو مزدور بئیر کر ݙے۔³۳۔ جووہ ہُوں تھاناں جاں نہاراں رے مئیں بئیر کریں۔ ⁴۴۔نی ٻٹووہ لے جاؤ۔ نی تھیلی نی جُتی آن مارگ میں کئی نا وی سلام نی کرو۔⁵۵۔ آن جکے گھر میں تھاں جاؤ پیلی کہو کہ ایئے گھر تے سلامتی ہوئے۔ ⁶۶۔جے سلامتی رو فرزند اوتھ ہویو تو تھانری سلامتی اُوئے تے رہخے نی تو تھاں تے پاچھی بݪ آخے۔ ⁷۷۔آن اُوے گھر میں رہو۔ آن جکو کجھ اواں کڈھے ہوے کھاؤ آن پیو کیانکہ مزدور آپری مزدوری رو حق دار ہے۔ گھر گھر نی پھرو۔⁸۸۔ آن جکے وی شہر میں جاؤ۔ آن جیتھ تھاناں قبول کریو جاوے تو جکو کجھ تھانرے آگے راکھیو جاوے کھاؤ۔ ⁹۹۔آن اوتھ رے بیماراں نا شفا ݙو آن اُواں نا کہو خُدا ری بادشاہی تھانرے نیڑی آ پُگی ہے۔¹⁰۱۰۔ پݨ جکے کئی شہر میں تھاں جاؤ جیتھ تھاناں قبول نی کریو جاوے اوتھ رے چوکاں ماتھے جان کہو کہ۔ ¹¹۱۱۔مھاں ایئے دھوڑ نا وی جکو تھانرے شہر خاں مھانرے پگان تے پڑی ہے تھاں تے جھاڑ ݙئیں۔ پݨ ایہ جاݨ لو کہ اِیشور ری بادشاہی نیڑی آ پُگی ہے۔ ¹²۱۲۔ہوں تھاناں کہیں کہ سدوم رو حال اُوے شہر خاں گھݨو ٻہوݨ آݪو ہوخے۔¹³۱۳۔ اَے کورزین تھیں ماتھے افسوس اے بیت صیدا تھیں ماتھے افسوس کیانکہ ایہ معجزہ جکو تھاناں بتایا گیا جے صور آن صیدون میں بتایا جاونت تو او ٹاٹ اوڈھ ان مٹی میں ٻیخ توٻاں کرنت۔ ¹⁴۱۴۔صور آن صیدون رو حال عدالت رے ݙن تھانری نسبت گھݨو برداشت رے قابل ہوخے۔ ¹⁵۱۵۔آن اے کُفر نحوم ۔ کی تو آسمان تک بُلند کریو جائیخ؟ تو عالمِ اسفل میں اُتریخ۔¹⁶۱۶۔ جکو تھاری خݨئی او مھاری خُݨئی آن جکو تھاناں نا کوئی چیز کونی جاݨتو او مھنا کوئی چیز کونی جاݨتو۔ جکے مھنا بئیر کریو ہے¹⁷۱۷۔ آن او ٻہتر خوش ہو ان پاچھا آیا آن کہوݨ لاگا۔ اے پرمیشور تھارے ناں خاں بھونت وی مھانرے تاٻے میں ہے۔ ¹⁸۱۸۔جݙے اُوے اُواں نا کہیو۔ مھیں شیطان نا بجلی آݪی کار آخمان خاں کھرتے ݙٹھو ہے۔ ¹⁹۱۹۔جووہ ہُوں تھاناں نانگاں آن بِچھواں ناں لتاڑݨ آن دخمݨ ری خاری قُدرت تے اِختیار ݙنو ہے۔ آن تھانا کئی چیز خاں نقصان کونی ہوے۔ ²⁰۲۰۔پݨ ایئے خاں راجی نی ہووہ کہ بھُونت تھانرے تاٻے میں ہے۔ بلکہ ایئے خاں راجی ہووہ کہ تھانرا ناں آخمان تے لکھیوڑا ہے۔²¹۲۱۔ اُوے گھڑی او پویتر آتما میں راجی ہویو آن کہیو۔ اے پِتا آخمان ان دھرتی رے پرمیشور ہُوں تھارو شُکر کرئیں۔ کہ تو ایہ باتاں خیاݨاں آن عقلمنداں خاں لُکایے۔ آن چھوٹاں تے ظاہر کریے۔ ہاں اے پِتا کیانکہ ایاں جی تھاناں پسند ہے۔²²۲۲۔مھارے پِتا خاں خارو کجھ مناں ݙنو گیو ہے۔ کوئی کونی جاݨتو ݙیکرو کݨ ہے خِدوائے پتا رے آن پِتا کݨ ہے۔ خوائے ݙیکرے رے۔ آن اوے منکھ تے جکے تے ݙیکرو ظاہر کرݨ چاہوے۔²³۲۳۔ آن آپرے چیلاں ݙخا توجہ کر آن خاص کر اُواں نا کہیو۔ دھن ہے او آنکھے جکو ایہ جووی جاں جکاں نا تھیں جووی۔ ²⁴۲۴۔کیانکہ ہُوں تھاں نا خچی کہیں کہ گھݨے نبیاں آن بادشاہواں وی چاہیو کہ جکو تھیں جووی او جووے پݨ نی جو خگیا۔ جکو تھیں خُݨئی ووا خݨے پݨ نی خݨ خگیا۔²⁵۲۵۔ آن جووہ ہیک دھرمی گرو اُٹھیو آن ایہ کہ آن اُوے ری آزمائش کری۔ کہ اے اُستاد ہُوں کی کراں جو امر جیون رو وارث بݨا۔ ²⁶۲۶۔اُوے اوے نا کہیو کی شریعت میں کی لکھیوڑو ہے تو کِکر پڑھئیں۔ ²⁷۲۷۔اُوئے بݪتی ݙے کہیو تو پرمیشور آپرے ایشور نا خارے من آن آپری خاری جان خاں آن آپری خاری طاقت خاں آن آپری خاری عقل خاں آن آپرے ہمسائے نا آپ آݪیکار پریم راکھ۔ ²⁸۲۸۔اُوئے اُوئے نا کہیو تھیں ٹھیک بݪتی ݙنی۔ اے جی کر تو تُو جئییخ۔²⁹۲۹۔ پݨ اُوے چاہیو کہ آپرے آپ نا خیاݨو بتاوے۔ پربھو یسوع نا کہیو کہ مھارو ہمسایو کݨ ہے۔ ³⁰۳۰۔ایئے تے پربھو یسوع کہیو کہ ہیک شخص یروشلم خاں یریحو ݙخا جاوتو ووہ کہ ڈاکواں میں جا پڑیو جکا اُوئے نا لٹ رو مار مار آن ادھ مووہ چھوڑ بُوہا گیا۔³¹۳۱۔ اچانک ہیک کاہن اوئے مارگ خاں ٹپیو آن اُوے نا جویو آن کنی کر بُوہو گیو۔ ³²۳۲۔ایاں جی ہیک لاوی وی اُوے نا اوے جگہ آ جویو آن کنی کر بُوہو گیو۔³³۳۳۔پچھے بھݪے ہیک سامری سفر کرتے کرتے اوتھ آیو آن اُوے نا جو ترخ کھادو۔ ³⁴۳۴۔آن کڈھے جا اُوے رے زخماں ماتھے تیل آن مے لگا ٻاندھیا۔ آن آپرے جانور تے ٻیخاݨ آن مسافر خانے میں لے گیو۔ آن ایے ری شیوا کری۔ ³⁵۳۵۔آن ٻجے ݙن ٻے دینار کاڈھ بھٹیارے نا ݙنا آن کہیو۔ کہ ایئے ری کھٻر گیری کر آن جے کئیں گھݨو خرچ ہوے ہُوں بھݪے آن تھنا ݙئیخ۔³⁶۳۶۔ہمے ایاں تیناں میں خاں اُوے رو جکو ڈاکوؤاں میں پڑیو تو کے نا ہمسایو خمجھئی۔ ³⁷۳۷۔اُوے کہیو اوے نا جکے اُوے تے رحم کریو۔ جݙے پربھُو یسوع اُوے نا کہیو جا تو وی ایاں جی کر۔³⁸۳۸۔ آن جݙے او جاوتا ووا تو ہیکے گاں میں گیو آن مارتھا ناں ری ہیک لُگائی آپرے گھرے دعوت ݙنی۔ ³⁹۳۹۔آن مریم ناں ری ہیک اُوے ری ٻہن ہتی۔ آن او وی پرمیشور رے پگاں میں ٻیخ اُوے رو کلام خُݨتی ہَتی۔⁴⁰۴۰۔ پݨ مارتھا کام کرݨ ری پریشانی میں ہَتی او ابھیج کہوݨ لاگی۔ کہ اے پرمیشور تو خیال کونی کرتو مھاری ٻہن خدمت کرݨ خارُو ہیکھلی چھوڑ ݙنی ہے۔ ⁴¹۴۱۔پݨ پرمیشور بݪتی ݙنی مارتھا اے مارتھا تُو گھݨے باتاں میں فکر مند ہے۔ پݨ ہیک جی بات چاہیجئی۔ ⁴²۴۲۔ہمیں مریم بھلو حخو چگ لنھو جکو اُوئے خاں کھوخیو کونی جاوے۔

Chapter 11

¹۱۔اَن او ھَیک جگہ تے پراتھنا کرتو پیو جݙے کی تو اوُے رِے چیلاں میں خاں کہیے اوے ناں کہیو کے اِے ایِشور مھناں بھی پر اتھنا کرڹ خیکھا جیکڹ کے یوحنا بھی آپرے چیلاں ناں خیکھویو ہے۔²۲۔ اُوے اوُاں خاں کہیو کے چڈے تھیں پراتھنا کرو تو کہیو اِے پتا تاجو ناں پوتر منیو جاوئے تاجی راجائی آوئے۔³۳۔ منھاری روز ری ٻاٹی آج مہاناں ݙئے۔ ⁴۴۔جہاں مہیں آپرے کخور آرا ناں معاف کریں تو بھی منھارا کخور معاف کر آن آزماش میں نی پڑڹ ݙے۔⁵۵۔ آن اوُے اواُں خاں کہیو کے تھاں میں خاں کہی او ہیک خنگتی ہوئے آن او آدھی رات رو اوُے کو ڈھیا آ رو کہے اے خنگتی منا تین ٻٹے او دھارے ݙے۔ ⁶۶۔کیاں کے مانجوں ھیک خنگتی سفر کریو میں کوڈھیا آیو ہے۔ آن میں کوڈھیاں کہیں کونی کے ھوں اوُے رِے اگیاں راکھاں۔ ⁷۷۔آن او بھتر خاں جواب میں کہے مناں تو تنگ نی کر کے ہیڹ اں دروازو بند ہے۔آن مانجاں ٻاݪ میں بھیݪا بچھاڹ ی تے خوتاپیا ہے ھوں اَٹھی کونی خگتو جکو تناں ڈیاں۔ ⁸۸۔ھوں تھاناں کہیں جے اُو ایئے سبب خاں کے اوُے رو خنگتی ہے اٹھی رو نی ݙے خگھے۔جے اوُے رِی بے حیائی رِے سبب خاں تو جکو کہیں درکار ہے اوے نا ݙے۔⁹۹۔ پر ہوں تھاں خاں بھی کہیں مانگخو تو تھاں ناں ݙنھوں جاخے جو خو تو لابھخے کھڑکاو تو تھا نھرے خاروں کھولیو جاخے۔ ¹⁰۱۰۔کیانکے ھر ہیک جکو مانگخے اوے نا ݙنھوں جاخے جکو لابھخے او پاخے آن جکو کھڑ کاخے اوُے رِے خاروں کھولیو جاخے۔¹¹۱۱۔ تھاں میں کہیو اھڑو ٻاپ ہے جکے رو ݙیکرو ٻائی مانگے تو او پھتر ݙے ہا مچھی مانگ تو مچھی رِے بدلے خنڈ ݙے۔ ¹²۱۲۔یا اہنݙو مانگے تو اوُے نا بچھو ݙ۔ ¹³۱۳۔تھیں برا تھی را بھی آپرے بچاں ناں بھلے چیزاں ݙیون جاڹ وئی تو تھا نرو آکاش پتا آپرے مانگڹ آݪاں ناں پویتر آتماں کیا کونی ݙے۔¹⁴۱۴۔ آن او ہَیک بھو نت ناں کاڈھتو پیو جکو گونگی ھتی آن جݙے بھونت نخرگیو بوپچھے او گونگو پولیو آن منکھاں رُو ٹوتو حیران تھیا۔ ¹⁵۱۵۔پر اوُاں میں کہیاں کہیو کے او بھونتاں ناں بھونتاں رِے سردرد بعل زبوں رِی مدد خاں بھونتاں نا کوڈھئی۔¹⁶۱۶۔ ٻجاں آزموتے رِے خاروں آکاش رو کوئی نشان اُوے خاں مانگیو۔ ¹⁷۱۷۔پر اوُے اوُاں رِے خیالاں اوݪکھتے ہوئے اوُاں خاں کہیو کے جکے راجائی میں پھوٹ پر جاوے۔او اوُاں ہو جاخے۔آن کھر گھرتے کھرخے۔¹⁸۱۸۔ جیکݙہنں شِیطان آپراں ہی میں بغاوت راکھے تو اوُے رِی راجائی کیکر کامیاب رہ خے کیا نکے تھیں مانجی بارے کہی کے اِے بعل زبوں رِی مدد خاں بھوتاں ناں کاڈھئی۔ ¹⁹۱۹۔تو ھوں بھونتاں نا بعل زبوں رِی مدد خاں کاڈھڹ تو تھارا ݙکرر کے رِی مدد خاں کاڈھئی۔ایئے رِے خاروں اوئی تھارا ہوخے۔ ²⁰۲۰۔پرھوں ایِشور رِی طاقت خاں کاڈہین تو بے شک ایِشور رِی راجائی تھاں کوڈھیا آپگی ری۔²¹۲۱۔ جݙے کوئی ݙادھو منکھ آپرے گھر رِی چوکیداری کریئی تو اوُے رو مال محضوظ رہخے۔ ²²۲۲۔پڹ جیکݙہیں اوُے خاں بھی ݙاڈھو آ رو اوُے نا دھمکاوے او اوُے را ہتھیاراں تے اوُے یقین ہوتو او خوخ را اوُے رو مال ٻجے ناں بݪا ݙے رو۔ ²³۲۳۔جکو میں بھیݪو کونی او مانجو بیری ہے آن جکو میں بھیݪو جمع کونی کرتو او بکھیریئی پیو۔²⁴۲۴۔ جݙے بھونت منِکھاں خاں نخریئی تو او بھلی جگھاواں میں آرام کرڹ ری کوشش کریئی جکید ہیں کونی لابھتی تو او واپس جاوڹ رِی کوشش کریئی کے ھوں اوُے گھر میں اوُے منکھ میں جاواں۔ ²⁵۲۵۔او آ ری اوُے ناں صاف آن سینگار یو ڑو ٻاوی۔ ²⁶۲۶۔جݙے او جاری سات بھونتڑیاں ناں جکو اوُے خاں بھی گھڹ ے گندے ھوتے آپرے بھیݪے لے آئی آن اوے میں بخی آن اوُے منکھ ری حالت پِچھے خاں بھی بری تھیں ری۔²⁷۲۷۔ آن پچھے او اِے کہتوئی پیو کے ٹولے میں ہیک اشتری رڑکر کہیو اوے خاں کہو او دھن ہے او گربھ جکے میں توں پݪیو آن او تھڹ جکو تیں پیا۔ ²⁸۲۸۔اوُے کہیو ہاوے پر گھڹا مبارک او ہے جکو ایِشور رو کلام خنڹئی ان اوُ ےتے عمل کرئی۔²⁹۲۹۔ جݙے موٹو ٹوڑو جمع ہوتو گیو تو او کہوڹ لاگو کہ ائیے زمانہ را لوگ برُا ہے او نشان نا لابھئی پر یوناہ رے نِشان رِے خیوا بیجو کوئی نشِان کونی ݙینھیو جاوے۔ ³⁰۳۰۔کیانکہ جیکر یوناہ نینوہ رِے لوگا رِے خارو نشِان بڹیو اواں جی ابن آدَم ائیے زمانے رِے لوگا رِے خارو ہو خے۔³¹۳۱۔ دَکھن رِی ملکہ ائیے زمانے رِے مِنکھ بھڑی عدالت ارِے ݙئ اٹھ خے ان اوُاں نا مجرم کہخے کیاں کہ او دنیا رے کنارے خا سِلیمان ری حکمت خڹاڹ آئی تی ان جووہ اتھے او ہے جکو سلیِمان خا وی موٹو ہے۔³²۳۲۔ نینوہ را لوگ ایئے زمانے رِے لوگا بھیڑا عدالت ارِے ݙی کھڑا ہو خے ان اوُاں نا مجرم کہخے کیانکہ اواں یوناہ ری منادی تے توبہ کرئی ان جووہ اتھے او ہے جکو یوناہ خا وی موٹو ہے۔³³۳۳۔ ہوئی منکھ بتی ٻاݪ ری لوکاوتو کونی کے اندھارو اوُے ٻر بتی آݪی جگہ تے راکھی کے آوڹ آݪا ناں خوجلو ہووے۔ ³⁴۳۴۔پدان رِی بتی آنکھ خاں ہے جتی تک تاجی آنکھ ٹھیک ہے تو تاجو خارو پدان ٹھیک ہے جے خراب ہے تو تاجو خارو پدان اندَھارے میں ہے۔ ³⁵۳۵۔خبردار ایاں نی ہووے کہ او خوجکو جکو تیہیں میں ہے اندھارو نی تھی جاوے۔ ³⁶۳۶۔پے تاجو پدان روُشن تھیو رو ان اوُے میں کوئی کمی کونی رہی تو خجوو ایاں روُشن ہو جاخے۔پر ہیک خوجکے چمک خاں روُشن رہخے۔³⁷۳۷۔ ان او بات کرتو پیو تو ہیک فرَیسی اوے نا دعوت ݙینہی ان بھیتریا بھیݪا ٻاٹی کھاوڹ ٻیٹھا۔ ³⁸۳۸۔فَریسی اے جو را حیران تھیا کے باٹی کھاوڹ خاں پہلی ہاتھ کونی دھویا۔³⁹۳۹۔ ائیے ایشِور اوُاں خاں ایے کہیو تھیں فرُیسی پیالا پلیٹاں باہر خاں تو دھو وی پڑ تاجے بھیتر لوٹ آں برائی خاں بھریو پیو ہے۔ ⁴⁰۴۰۔اِے بے خجھو جکے ٻاہر نا ٹھایو ہے کی اوُے بھیتر نہ کوئی ٹھایو؟ ⁴¹۴۱۔پرجکو بہتر ہے اوُے نا حیرت خاں جو آن جوو تھا نرے خاروں پویتر ہوخے۔⁴²۴۲۔ پر رِے فرَیسو تھاں تے لعنت کے تھیں پھودنے آن دھاڹ ا ھر ہیک ھاجی رِی دیھ یکی تو ݙہی پر انضاف رِی آن خدا ری محبت خاں پاخو کروئی۔کرڹ و اے ھتوکے اییاں ناں بھی نی چھوڑنت آن اے بھی کرنت۔⁴³۴۳۔ اے فرَیسیو تھاں تے افسوس کے تھیں بھگتی گھر میں اونچے درجے رے کرخی آن بازارَاں میں عزت مانگوئی۔ ⁴⁴۴۴۔تھاں تے افِسوس کے تھیں لکیوڑے قبراں آݪی کرہو۔ماڹ خ اوُے تے بیھی آن خمجھتا کونی۔⁴⁵۴۵۔ جݙے گیانی شرُوع میں اٹھی رو کہیو اے استاد ایئے باتاں کہڹ تو مہاناں بے عزت کریئں۔ ⁴⁶۴۶۔پڹ اواں خا کہیو اے گییانیاں پہلی تھاں نے اِفسوس کے اھڑو بھار جکو تھاں خاں بھی کونی کھڹ یوں جاتو او مِنکھاں تے تھیں لݙئی رو آن تھیں آپ اوُے بھار ناں ہیک آنگݪی بھی کونی لگاتا۔⁴⁷۴۷۔ تھاں تے افِسوس کے تھیں نبیاں رِے قبراں ناتو ٹھاوئی آن تھانرے پاپ ݙاݙے اُواں ناں مارہاہے۔ ⁴⁸۴۸۔خچی پچی توں پر چار کرینں آن آپر ٻاپ ݙاݙے رے کاماں ناں بھلو کہیں آن اوُاں ناں تین ماریا آن اوُاں رِے قبراں ٹھاویں۔⁴⁹۴۹۔ ایئے رِے خاروں ایِشور رِی خچائی کہیو ھوں نبیاں آن خنتاں ناں اوُاں کو ڈھیاں بہتر کہ یخ او اوُاں میں کہکاں نا مارخے آن ختاخے۔ ⁵⁰۵۰۔ تاکے خارے نبیاں رِے کھیی ری جکو دنیا رِے شرُوع خاں بہایو گیو ایئے پیڈھی خاں پوچھیو جاوے۔ ⁵¹۵۱۔ہابل رِے خوں خاں لے لو اوُے زکریا رے خون تک جکو چڑھاوے آݪی جگہ خاں آن بھگتی گھر رے بچ میں ماریو گیو ہاں ھوں تھا ناں کہیں کے ایئے ہی پیڑھی خاں جواب لنھوں جاخے۔⁵²۵۲۔ اِے شِریعت را عالموں تھاں تے اِفسوس کے تھاں بچاݪو آݪی کونچی کھوخ لینھی رِی ۔ تھیں آپ بھی کونی بڑیا آن ٻجاں ناں بھی کونی جاوڹ ݙنھاں۔⁵³۵۳۔ آن او جݙے اتھ خاں نخریو تو فقیہ آن فرَیسی اوُے ناں گندی طرح چہڈڹ لاگا۔ ⁵⁴۵۴۔آن اوُے رِی تاڑ میں رہیا ایئے رِے خاروں کے اوُے رِے مکھ رِی کوئی بات جھالے۔

Chapter 12

¹۱۔اِترے میں ہزارَاں منکِھاں او ٹوݪو آخے پاخے بھیݪو ہوگیو۔اِتری تک کے ہکوٻجے نہ لتارتاواہ۔تو اوُ پہلی آپ رِے چیَلاں نا کوھاڹ لاگو۔کہ نہ یسیاں رِی ٹھگی خاں ہشِیار رہیا۔کیانکے او خمیر آݪیکار ہے۔²۲۔ کیا نکے کوئی چیز ڈھکیوڑی کونی جکو بتاݪی کونی گی آن کوئی چیز لکیوڑی کونی جکو جامھی کونی کریئ گی۔ ³۳۔ایئے خارو جکو کجھ تھاں اندھَارے میں کہیو ہے او اجاݪے میں خڹ ا یو جاخے آن جکو کجھ تھاں خاں بند کوٹھاں میں کامان میں کہیو ہے اور چھتاں ماتھے اعلان کرتے خڹ ا یو جاخے۔⁴۴۔پڹ تھاں عزیراں نا ہوں کہیں کہ اوُاں خاں نی ٻیو جکو جسِم نہ ماریں۔ آن اوُے خاں پچھے کہیں کونی کر خگتا۔ ⁵۵۔پڹ ہوں خاں نا کہیں کہ کے خاں ٻیو۔اوُے خاں ٻیو کیا نکے اوے نا مارن خاں دچھے پو رو اخَتیار ہے۔کہ نرگ میں ناخے ہاں ہوں خاں نا کہیں کہ اوُے خاں ٻیو۔⁶۶۔ کی ٻیاں پڹ خاں رے پانچ چڑ کے کونی بکتے تو وی ایِشور کوڈھی اوُاں میں خاں ہیک بھی چپ کونی ہوتی۔ ⁷۷۔بلکہ تھارے ماتھے را خارا ٻال وی گینوڑا ہے۔ایئے خارو ٻیونی۔کیانکے اوے رِے آگے تھاں رِی قدر گھڹ ی چڑکیاں خاں وی بر ھیک ہے۔⁸۸۔ آن ہوں تھاں نا کہیں جکو منِکھاں رِے رو برو مھناں منخے کرے ایشِور رو ݙیکرو ایِشور فرشتاں رِے آگے اوُے ناں منخے۔ ⁹۹۔پڹ جکو منکھاں رِے رو برو مانجو انکار کرخے۔ایِشور رِے فرَشتاں رِے روبرو اوُے رو انکار کرخے۔ ¹⁰۱۰۔آن جکو کوئی ایِشور رِے ݙیکرے رِے خلاف بات کرخے اوے نامعاف کریو خاخے پڹ جکو پویتر آتماں رِے خلاف کفُر کہے او معاف کونی کریو جاوے۔¹¹۱۱۔آن جݙے وِی منِکھ تھاں نا بھگتی گھرَاں میں آن حاکماں آن اختیار آݪاں کوڈھیاں لے جاخے تو پریشان نی ہویا کہ میں کی جواب ݙخاں آن کی کیخاں۔ ¹²۱۲۔کیا نکے پویتر آتماں اوُے گھڑی تھاں نا خیال خے کہ کی کہیوڑو اے۔¹³۱۳۔ پجھے ٹوݪے میں خاں پیکے اوُے نا کہیو گرو جی مھارے بھائی نا کہہ کہ مافجے بھانگے میں خاں بھانگوݙے۔ ¹⁴۱۴۔پڹ اوُے اوُاں نا کہیو کہ میاں کے مناتھاں تے ماضی مقرر کیو۔ ¹⁵۱۵۔آن اوُے اوُاں نا کہیو کہ ہوشَیار رہو آن خِاری لالچ خاں اݪگو رہو ۔¹⁶۱۶۔ کیا نکے کہیں رِی زندگی اوُے رِی دولت تے ٻا دھوڑی کونی آن اوے اوُاں نا ہیک مثال ݙنی کہ کئی زمیندار رِی زمین میں گھڹ ی فصل ہوئی۔ ¹⁷۱۷۔آن او آپ رِے دل میں خوچڹ لاگو کہ ہوں کی کراں کیا نکے میں کوڈھیاں جگہ کونی جھتے ہوں آپ رو مال بھیݪو کراں۔ ¹⁸۱۸۔آن اوُے کہیو کہ ہوں اِے کرخ کہ آپ را کوٹھاں ناخیں آن موٹے بڹ اٹیح آن او تھے آپ رو دھان آن مال جمع کرخ۔ ¹⁹۱۹۔آن آپ رِے آپ خاں کہیو کہ اے جان تے کوڈھی گھڹ ڑو مال گھڹ ے پر خاں رِے خاروں بھیݪو اے۔²⁰۲۰۔ پڹ ایِشور اوُاں نا کہیو آن خجھ اِے رات توں مر جایئخ رو پڹ جکو تے تیار کہ یو اے او کے رو ہوخے۔ ²¹۲۱۔ایئے خارو جواب رِے خارو مال بھیݪو کرئی آن ایِشور رِے نیڑو امیر کونی۔²²۲۲۔ پِچھے اوُے آپ رِے چیَلاں نا کہیو ایئے خاروں ہوں تھا ناں کہیں کہ آپ رِی زندگی رِے خارو فکر نی کرو۔ کہ مھیں کی کھاخاں آن نہ جسم رِے خاروں کی پر خاں۔ ²³۲۳۔کیا نکے زندگی کھاوے خاں گھڹ ی بدھیک ہے آن جَسم گا بھا خاں۔²⁴۲۴۔ ہاڈاں نہ جو وہ کرنی ٻاوتانہ ٻاڈتا آن نی اوُاں راگو رام ہے تو بھی ایشِور اوُاں نہ کھاون رِے خارو ݙئی۔ تو تَھاری قدر پکھیاں کہیں گھڹ ی ہے۔ ²⁵۲۵۔تھاں مھنِاں کڹ ہے جکو فکر کرتے آپ رِے قدر نہ ہیک ہاتھ بدھا خگے۔ ²⁶۲۶۔پڹ جݙے خاں چھوٹی خاں چھوٹی بات کونی کر خگتو۔تو کے رِے خاروں باقی چیزاں رو فکر کرئی۔²⁷۲۷۔سوسن نہ جووہ کہ کڹ بدھئی نی او محنت کرئی نی ٻاڈھی ہوں تھاں خاں کہیں کہ سلیَمان وی آپ رِی خاری شان و شوکت میں اوُاں میں خاں ہیک جھڑو کونی ہتو۔ ²⁸۲۸۔جݙے ایِشور گاخ جکو آج رِے میدان میں ہے آن خاگلو تیور میں ٻاݪی خاخ اوے تا وی ایِشور پھوٹراگابھا پراوئی۔ تو اِے گھٹ و شواس آݪاں،کی او تھاں نا کونی پہراوے۔²⁹۲۹۔ آن تھیں ایئے بات رِی فکر نی کرو کہ مھیں کی کھاخاں آن کی پخاں آن شکی نی ہووہ۔ ³⁰۳۰۔کیانکے ایئاں خارے چیزاں رِے لارے دنیا رے قوماں رہتی پڹ تھارے ٻاپ نا ٹھا ہے کہ تھیں کہیاں چیزاں رِی ضرورت اے۔³¹۳۱۔ بلکہ پہلی تھیں ایِشور رِی بادشاہی نا جووہ تو اِے خاری چیزاں تھانا مل جاخے۔ ³²۳۲۔آبے چھوٹا ٹو کونی ٻیو کیا نکے تھا رِے ٻاپ نا تھیں پاخ آیا کہ بادشاہی تھا نا ݙے۔³³۳۳۔ آپری دَھن دولت بیچ ݙو آن خیرات ݙو آن آپرے خارو الیٹراٻٹو اڹ او جکو پراڹ ا کونی ہووتا یعنی آکاش ماتھے ابہڑوخزانو بھیݪو کرو جکو خالی کونی ہووتا جیتھ جو چوری کونی کر خگتو آن کیڑو خراب کونی کرتو۔ ³⁴۳۴۔کیانکے جھتے تاجو مال ہے اتھے تاجو دِل بھی لاگو رہ خے۔³⁵۳۵۔ جند رو ٻاندھے راکھو آن آپراݙیئو ٻاݪے راکھو۔ ³⁶۳۶۔آن تھیں اوُاں منِکھاں جیڑا ہو جکو آپرے مالک رو مارگ جووئی کہ او بہاں خاں کڈے باچھو آخے آن کھڑ کاخے تو اوُے گھڑی اوے رِے خارو کھولیو جاخے۔³⁷۳۷۔دھن ہے ہوئے اوُے نو کرنا جݙے مالک اوُے تو جاگتو جوے ہوں تھاں نا خچی کہیں کہ او آپ خند رو اواں نا ٻاٹی کھاون کے خارے ٻغاڹ آن اواں رِی شیوا کرخے۔ ³⁸۳۸۔آن بݪے او رات رِے ٻجے پہر آن تیجے پہر آخے آن اوُاں نا ایئاں جوخے تو او نوکر گھڹ رو دَھن ہے۔³⁹۳۹۔پڹ یاد راکھو کہ گھرَ رِے مالک نا خبرونت کہ چور کہی بݪا آخے تو او جاگتو رہتو آن آپرے خند لگڹ کونی ݙیونت۔ ⁴⁰۴۰۔پڹ تھیں بھی تیار رہو کہ جکے گھڑی تھیں خیال بھی کونی کرو ابن انخان آخے رو۔⁴¹۴۱۔ جݙے پطِرس اوُے نا کہیو کہ اے ایشور تو اِے مثَال ماھنا ہی کہیں کی خارا خاں۔ ⁴²۴۲۔ایشِور کہیو کڹ ہے او ایمانَدار آن چتر نو کر جکے نا مالک آپرے گھرتے مقرر کریو پیمانہ کٹک وقت تے اواں نا ݙوے۔ ⁴³۴۳۔دَھن ہے اوے نوکر تے جکے نامالک ایئاں ہی کر تو جوے۔ ⁴⁴۴۴۔ہوں تھاں ناخچی کہیں کہ او آپرے رِے مال رو مالک کر ݙخے۔⁴⁵۴۵۔ پڹ او نوکر آپرے دَل میں کہے کہ مانجو مالک آوڹ میں دیر کرئی آن نوکراں آن ٻانہیاں نہ مارڹ او رکھاوڹ پیوڹ اورست تھیڹ خرو کرے۔ ⁴⁶۴۶۔تو اوُے نوکر رو مالک ایہڑے ݙن آخے کہ او انکار نی کر تو وے آن ایہڑے وقت کہ اوے نا خبر نی وے۔آن اوے نا باݙناخے آن بے ایمانا بھیݪو اوے رو خنجو کرݙنو۔⁴⁷۴۷۔ پڹ جکے نوکر آپرے مالک رِے کہڹ رِے مطابق تیاری کونی کری او گھڑی مار کھاخے۔ ⁴⁸۴۸۔پڹ جکے نی جاڹ کہ مار کھاوڹ رو کام کریو او تھوڑی مار کھاخے۔⁴⁹۴۹۔ ہوں دھرتی تے ٻاجݙے لگاوڹ آیو آن نولیوں ٻجو کی چاھویں پڹ اِے کہ اوخڑ جاوے۔ ⁵⁰۵۰۔پڹ مھناہیک بپنسموں لیوٹواے۔آن جݙے تک اونی ہوے ہوں اِیاں ہی تنگ رہیخ۔⁵¹۵۱۔ کی تھیں فخر کرئی کہ ہوں دھرتی ماتھے فتح کراوڹ آیو ہاں ہوں تھانا کہیں کہ کونی بلکہ نکھیڑو کراوڹ ۔ ⁵²۵۲۔کیانکے ہمیں ہیک گھرَ را پانچ آپت میں بیرراکھے تینا خاں ٻے آن ٻہاں خاں تین۔ ⁵³۵۳۔بیر راکھے ٻاپ ݙیکرے خاں آن ݙیکرو ٻاپ خاں ماں ݙیکری خاں آن ڈیکری ماں خاں۔خاخو بوہاری خاں آن بوہاری خاخو خاں۔⁵⁴۵۴۔ پچھے اوُے ٹوݪے نا بھی کہیو کہ جݙے تھیں جھڑ اتھوٹے پاخے خاں آو تو جوخو تو او ے گھڑی کہیو کہ میہہ بر خخے آن اہاں ہی ہوئی۔ ⁵⁵۵۵۔آن جݙے ڈکھن رو بائر و چلَئی تو کہخو گرمی ہوخے آن ایئاں ہی خوخے۔ ⁵⁶۵۶۔اِے ٹھگاں تھیں دھرتی آن اکاش نا جاڹ ئی پڹ ایئے زمانے ناکیاں کونی جاڹ تا۔⁵⁷۵۷۔ آن تھیں آپ کیاں کونی فیصلو کرتا کہ حق کی اِے۔ ⁵⁸۵۸۔آن جݙے تو آپرے فرعی رِے بھیݪا بادچھاہ کوڈھی جاوی تو مارگ میں کوشش کر کہ مارگ میں اوُے خاں فلح کررِی۔ ائیاں نی ہوئے کہ او تنا خپیائی کے حوالے کرے او خپیائی تناجیل میں ڈے۔ ⁵⁹۵۹۔ہوں تھاں خاں کہیں کہ جڈے تو ٹکو ٹکو نی بھر ݙے اِتھے خاں کݙے کونی چھوٹے۔

Chapter 13

¹۱۔ اوُے بیݪا تے گھڑاں خارا اتھے ہوتا۔جکاں اوے نا گلیاں رِی خٻر ݙنی جکاں رو لوہی پیلاطَس قربانی ݙیوڹ آراں خاں مدد ݙنھوں ہتو۔ ²۲۔اوُے حوالے میں اوُاں نا کہیو کے کی تھاں خمجھی کے اِے گلیلی ٻجاں خاراں گلیلیاں خاں گھڹ ا پابی ہوتا کے ایاں خاں اے ہیو۔ ³۳۔ہوں تھاں نا کہیں اِے کونی پڹ خارا ٻانی کر خو تو خارا ایاں مرخو۔⁴۴۔ یا او اڈھارے جکاں تے سیلوام رو تھا نبھو کھریو تے دٻج تے مووا۔کی تھا خمجھئی کے او یروشَیلم رِے خارے رہوڹ آراں خاں گھڹ ا قخور وار ہتا؟ ⁵۵۔ہوں تھاں ناں کہوی کے کونی پڹ جے تھاں نوٻانی کرو تو خارا ایاں آری کر ماریا جاخو۔⁶۶۔ آن اوُے رِے مخال ݙنی کے کہیں رِے باگ میں ہیک انجیر رو یڑن ہتو اوُے آتے ایے میں میوو بھڹ لاگا پڹ کونی لادھو۔ ⁷۷۔جݙے اوُے مالی ناکہیو جو تین خال خاں ہوں آوی تے انجیر رے بڑڹ میں ہوں پھڑ او بھئی پر کونی لا بھتو۔اِے نا باڈھ ناکھ ایے دھرتی نہ مل راکھی ہے۔⁸۸۔ پر اوے جواب میں اے کہیو کے اِے ایِشور اِے خال وی ایے نہ رہڑ ݙے کے ہوں ایے رِے ٻاروں دورو بڑایئخ تے کھاد ݙیئخ۔ ⁹۹۔متاں آوڹ آرے ݙنا میں پھڑ لاگ جونی لاگے تو بݙ وائے رو۔¹⁰۱۰۔ پچھے ایِشور رِے پویتر ݙاتاو کہیں بھگَتی گھر میں پرچار کرتوہتو۔ ¹¹۱۱۔آن جووہ ہیک لگائی ہتی جکے تے اٹھارے برخ خاں کمزوری رِی روح ہتی او کیڑی ہوگی تہاری تے اور بلکل خرھی کونی ہو خگتی ہوتی۔¹²۱۲۔ یَسوع اوُے نہ جو رو آپ رِے کݙی ہولو کرتے اوُے نہ کہیو مائی تو آپ رِی بیمَاری خا ٹھیک تھی گی رِی۔ ¹³۱۳۔آن اوُے مائی تے ہاتھ راکھیو تے او اوُے گھڑی ٹھیک تھی گی۔تے ایِشور رِی برائی کرڹ لرگی۔ ¹⁴۱۴۔جݙے بَھگتی گھر رو خیردار رِے واَسطے کہ یَسوع پویتر ݙہ شفاݙی تی تو او ریخ میں نکھاں نا کہݙ لوگو چھ ݙن ہے وا جکاں میں کام کر ڹ و چاہیی آن اوُے میں آتے تھاں شفالیو نی کے پوتیر ݙہ ری۔¹⁵۱۵۔ جݙے ایِشور اوُاں نا جواب ݙنو آن کہیو او ٹھگاں کی تھاں خارا پویتر ݙن آپ رِے ݙھگے آن گݙے نا ہندر خاں کونی کھولتا تے اوُاں نہ پاڹ ی کونی پلاوڹ لے جاتا۔ ¹⁶۱۶۔کی اے بھلو کونی کے اے ابراَہیم رِی ݙیکری جکے ناں اٹھارے خال خاں شَیطان ٻانݙے راکھیو ہتو آج رِے پویتر ݙہ نا ڈھو ڑی چھوڑائی جاوت۔¹⁷۱۷۔ جݙے اوُ ایے باتاں کہیو ہتو تو اوآ را خارا دخمن کرڹ آرا خسرمندہ ہوڹ لاگا آن او خارا لوک ایے بھلالے کاماں خاں خوش ہوتا جکو او کرتو ہتو۔¹⁸۱۸۔ جݙے او کہوڑ لاگو کہ ایِشور رِی بادَشاہی کے آݪی کر ہے؟ آن ہوں اوُے ناکے خاں بچاڑاں ۔ ¹⁹۱۹۔او رائے رِے ݙاڹ ے آݪی کر ہے جکے نا ہیک منکھ لے تے آپ رِی زمین میں باون او اگیوتے موٹو بڹ ہوگیو آن آخمان را پرندہ اوُے رِے ݙائیاں تے آڑیابڹ ایا۔²⁰۲۰۔ آن پِچھے اوُے کہیو ہوں ایشِور رِی بادشَاہی نہ کے آݪی کر خمجھاں۔ ²¹۲۱۔او خمیر آݪی کر ہے جکے نہ ہیک لگائی لے تے تین حخہ آئے میں بچاڑی تے خارو کجھ خمیربڹ جاوی۔²²۲۲۔ آن او یروشیَلم جاوتا ہوا شاہر شاہر آن گاں گاں پھرتا تَعلیم ݙیتا ہتا۔ ²³۲۳۔آن کہیں اوُے نہ کہیو اِے ایِشور کی مگتی ہیوڈ آرا تھوڑا ہے؟اوُے اوُاں نہ کہیو۔ ²⁴۲۴۔تھاں پورے دِل خاں ایِشور نہ یاد کرو کیا نکہ تھاں خوڑے دِروازے خاں لنگھ خاو ہوں تھاں خاں خچی کہیی کے گَھراں کوشش کرئی پر یئر کونی تگے۔²⁵۲۵۔ جݙے گھر رو مالک اٹھی تے دروازو بند کرخلے رو تو تھاں ٻہار ابھِیج رَاتے دروازو کھڑ کھاتا اِے کہخو ایِشور مھارے واسطے دروازو کھُول آن او بݪتی میں کہخے کے ہوں تھانا کونی جاڑڹ توں کے تھا کیتھے راہو۔ ²⁶۲۶۔پچھے تھاں کہخو کے مھاں تاجے بھیڑو کھادو پیو ہاں آن تے مھارے کریاں میں پرچار کریو۔ ²⁷۲۷۔پڹ تھانا کہخے کہ ھوں تھانا کونی جاڹ تو تھاں کتھے راہو؟ اِے خاراں بے اھَاراں میں خاں اڑگاہ جاورا ۔²⁸۲۸۔ اِتھے روڹ آن ݙاتاں رو پیخڑ ہوخے جݙے تھاں ابرَاہیم آن اسَحاق آن یقوب آن خاراں سنتاں نہ ایِشور رِی بادشاہی میں جوخو آن تھاں آپ رِے آپ نہ ٻہار نکلیوڑاجوخو۔ ²⁹۲۹۔آن اوگڹ آتھووڹ اوتر ݙکھن خاں لوک آتے ایِشور رِی بادشاہی رِی دعَوت میں شامل ہوخے۔ ³⁰۳۰۔آن جووہ جکو لارِے ہے او آگے ہوخے آن جکو آگے ہوخے او لارِے ہوخے۔³¹۳۱۔ اوُے گھڑی جی کیڹ ک فریسی آیا آن اوُے نہ کہاڑ لاگا اتھے خاں تو جارو کیانکہ ہیَرودیِس تنا مراوڹ چاہوی۔ ³²۳۲۔اوُے اوُاں نہ کہیو کہ جا اوے چالاک ماڑخ نہ کہے کہ آج کل بھوتڑناں نا کاݙی تے بیماراں نہ بھَلا کرئیں آن پریاں آپ رِے کام نا مکھڹ کرخے۔ ³³۳۳۔آن میں تے ضرور ہے کہ ہو آج آن خاکڹ و آن پریاں کیانکہ کونی ہو خگتو کہ سسَت یروشَیلم خاں ٻہار ماریو جاوے۔³⁴۳۴۔ اِے یروشَیلم اے یروشَیلم تو جکو سنتاں نام واویں جکو تے ݙخابہر کریا گیا اوُے نہ پتھر مرواویں کتری باری میں خوچیو کہ ہوں تاجے ٻاٹیانا بھیݪی کراں ایاں جاں ککڑی آپ رِے جوزیاں نہ پرال رِے نیچا بھیݪا کرئیں۔پرتو ایاں کونی چاہتو۔ ³⁵۳۵۔جووہ ہمے تھا رو گھر تھارے واسطے چھوڑیو جاخے پڹ ہوں تھانا کہوی جہ تھامنتا کݙے کونی جو خگو اتِری تک جتی تک تھاں اِے نی کہو کہ مَبارک ہے او جکو ایِشور رِے ناں خاں آوی۔

Chapter 14

¹۱۔ آن ایاں ہویو کہ او سبت رو فریَسیاں رِے سرداَراں میں خاں ہیک رِے گھرے ٻاٹی کھاوڹ گیو۔آن او اوُے ای تاڑ میں رہیا۔ ²۲۔آن جووہ اوُے رِے خامے ایک مِنکھ جکے را ہاتھ پگ خوجمیو ڑا ہوتا۔ ³۳۔آن یِسوع اوُاں نا بݪتی رِے کہیو علما شرع ان فریَسیاں نا ایاں کہہ تے پوچھیو کہ ست رو بھَلاں کرڹ ٹھیک ہے یا کونی۔⁴۴۔ او چَپ ہو گیا آن اوُے ہاتھ لگا رو اوُے ناں ھلاں کریو۔آن صپل ݙیو۔ ⁵۵۔بڑے اوں نا کہیو تھاں میں خاں اہڑو کون ہے جکے رو گݙو پا ڈگھو کرومیں کھرے آن او ھَیگوبت اݪے ݙن اوے نانی کاڑے۔ ⁶۶۔اوُ ائیے رِے باتاں رو جواب نی رِے خگیا۔⁷۷۔ بڑے جکے نائم اوُے ݙٹھو کہ موٹے لوکاں رِی مہان خانو کئے طرح خاں پَسند کریے۔آن اوُے مثال کہیو۔ ⁸۸۔جݙے تا کوئی بیاں تے ہولے کرے۔تو موٹے لوکاں رِی گلہ تے نی ٻنجے مثے تَھیں خاں وی کئے موٹے مِنکھ نہ ہولو کریو ہوئے۔ ⁹۹۔آن جکے تنا آن اوُے نا ہولو کریو او کہیوے کہ اِے جگہ اوے نا ݙے آن پچھے تنا شرمَندہ ہو رو بنچا بخڹ ر پڑے۔¹⁰۱۰۔ بلکہ جݙے تنا ہولو کرے تو توں خاراں خاں پچلی جگہ تے ٻخے۔آن جکے تنا ہولو کریو ہوے او آ ان تنا کہے اِے ساتھی آگے آتے ٻیخ۔ تو تاقی خارِے مہاناں میں تھیں اتی عزت ہوخے۔ ¹¹۱۱۔کیانکہ جکو کوئی آپ نا موثر بڹ اخے او چھوڑ کر یو جاخے آن جکو آپ نا چھوڑ ڹ اخے۔او موٹو کریو جاخے۔¹²۱۲۔ پڑے اوُے ابَرے اِے ہوے کرڹ آݪے نا کہیو کہ جݙے تو ݙن پا رات رو کھا ڹ و ڹ اوے تو اپرے رو ستاں پاھائیاں پا رشتہ دَاراں پا دَولت مند پڑوساں نالی ہوئے کرے۔ائیاں نی ہوئے کہ اوُوی تنا ہولو کرے آن تاجو بدلو ہوئے۔¹³۱۳۔ بلکہ جݙے تو دِعوت کرنے تو عزیاں لیگڑاں آن اندھاں نا ہولو کرئے۔ ¹⁴۱۴۔تو توں رھن ہو پنج۔کیانکہ اوُاں کڑے کیئں کونی جکو تنا ہوے میں ݙیخے پڹ تناں نعݪے لوکاں رِی قیامت میں بدلو ݙنو جاخے۔¹⁵۱۵۔ اوُے رِے مہا ناں میں خاں کے خڹ رو ان کہیو کہ دَھن ہے او جکو ایِشور ایں بادَشاہی میں ٻاٹی کھاخے۔ ¹⁶۱۶۔ائے تے اوُے اِیئے ناں کہیو کہ کئے مِنکھ دعوت کرتے ڈبگھ خاراں نا ہوے کریو۔ ¹⁷۱۷۔آن دعوت رِے ٹائم اوُے اپرے نوکر نا میلیو۔کہ خارے ہوے کرڹ آراں نا کہے کہ ٻاٹی تیار ہے۔¹⁸۱۸۔ ایئے تے او خارا بچڑتے الزام لگایو۔ پہلکے اوُے نا کہیو کہ مھیں زِمین اِصول رِی لنی ہاں۔پہلی خاتے اوُے نا جوواں ہوں حاویں کہ منھاں معزوا راکھ۔ ¹⁹۱۹۔ٻجے کہیو مھیں پانچ جوڑی ڈگھا اَصول نا ہاں آن ہوں اواں نا ہیݪکا کرڹ خاویں ہوں عرض کریں کہ میں نی ٹائم کونی۔ ²⁰۲۰۔ایکے ٻیجے کہیو کہ منجو ٻیہا ہووہ ہے ایے رے خارو ہوو کونی آ خگتو۔²¹۲۱۔ پڹ اوُے نوکر پاچھو آ رو اپرَے مالک نا خارے باتاں خڹ ائے تو گھر آݪے مالک نا رٻخ آئی آن نوکر نا کہیو جاو شہر رِے چوکاں آن گلیاں میں خا آن غریاں آن اندَھاں آن لنگڑاں نے لے آ۔ ²²۲۲۔نوکر کہیو اِے خدا جیکر تیں ہیو اوُاں جی ہیو آن ہالی وی جگہ ہے۔²³۲۳۔ آن مالک اوُے نوکر نا کہیوکہ خڑ کاں تے کھَیت رِی طرف جا ان منِکھاں نا مجبور کر تے لے آ تا کہ مانجو گھر بھر جاوے رو۔ ²⁴۲۴۔کیانکہ ہوں تھاں خاں کہی جکو ہیلو کریا گیا تا اوُے میں خا کوئی مایو کھاڑو کونی لے خگتو۔²⁵۲۵۔ جݙے خجا لوگ اوُے بھیڑا جاتا واتو اوے ٻیڑے اوُاں نا کہیو۔ ²⁶۲۶۔اگر کوئی میں ݙیخا ا وی آن آپ رِے ماں ٻاپ آن ٻاڑا، لوگائی ،بھائی،ٻہَن بلکہ اپ رِی جان خا دُشمنی نی کرے تو نایو شَاگرد کونی۔ ²⁷۲۷۔آن جکو اپرَی صلیب نی اکھڹ ے آن مھیں آرے لا رِے نی اوُے تو اووی مھیں آݪو ضپیلو کونی ہو خگنو۔²⁸۲۸۔ کیانکہ تھا میں خاں اہڑو کوڹ ہے جکو گھر بڹ اوڹ چاوں آن پہل ٻنخ تے اوُے رو خَساں کونی کریو۔کہ مھیں کڑے اوُے نا بڹ اوڹ واسطے خامان ہے نا کونی۔ ²⁹۲۹۔ایئاں نی ہوئے کہ اپر و لگاوَے رو آن تیار نی کر خگے تو جکو لوک تنا جوخے او تھیں تے ڈانت کاڑخے۔ ³⁰۳۰۔کہ یئے منِکھ گھر بڹ اوڹ ری کوشَش تو کری پڹ بڹ انی خکیو۔³¹۳۱۔ پاکیو اپڑو راجہ ہے جکو ٻجے راجہ خاں جنگ کرڹ جاوڹ خاں پہل ٻیخ تے مشَورون کرے۔کہ آیا ہوں دخ ہترار خاں اوں خاں ٻڑ خیگخ یا کونی ٻجو 20 ہزار لے تے مھیں تے چڑے آوے۔ ³²۳۲۔جے او خمھی کہ اوُ جت کونی خگے تو جݙے دشمن حالی اݪگو ہوخے تو او بات کرڹ رے خارو خاص منکھاں نا میلخے کہ او خلح رِے شَیطان پوچھے۔ ³³۳۳۔آن کوئی تھاں مھیں خاں اپرو سب کچھ ترک نی کرے۔مھیں آݪو چیلو کونی ہوخگتو۔³⁴۳۴۔ لوڹ بھلو ہے پڹ لوڹ او مزو جاو تو اِے تو او کیکر لوٹو کریو جاخے۔ ³⁵۳۵۔نی جی او دِھرتی رِے کام رو آن نی جی کھاد اے بلکہ ٻاہر نا کھیو جاخے۔جکے راکان ہوئے او خڹ ݪے۔

Chapter 15

¹۱۔ جݙے خارا چونگی لیواڹ آرا آن پاپی اوے کوڈی آیا تا تاکہ اوُے رِی خوڑے۔ ²۲۔آن فرَیسی آن ایاں کہتے ہوئے اعتراض کہیو کہ اِے پاپیاں خاں ٹکیر آن اواں بھیڑو ٻاٹی کھاویں۔³۳۔ جݙے اوُے اوُاں خاں اِے مثال کہی کہ۔ ⁴۴۔تھاں میں خاں ایڈو کہیو مَنکھ ہے جکے کوڈی ریژھا ہوئے اوُے میں خاں ھیک گو میخے رِی تو نیڑاں ہے اوُے نا جنگ میں نی چھوڑو آن جیتی لاگ اوُے نہ نی جووہ اوے گومیجو ڑی نہ جواتو نی پھرے۔ ⁵۵۔آن جݙے لابھے ری تو راَضی ہوں رو آپ رِے کھمیں تے کھڑآیو۔⁶۶۔ آن گھرے آ رو خنَگتیاں آن پاڑے آڑا نہ ہولو کررو ایاں کہیں پیو کہ میں بھیڑا خوَشی کرو کیا کہ ہوں آپ رِی گومیجیو ڑی ریڈ جوئی حاں۔ ⁷۷۔ہوں تھانا کہیں پیو کہ ایئے آݪی کݪ ننانوے ٹیکاں رے بدلے جو توٻہ را محتاج کونی ھیک توٻہ کرڹ پاپیاں رِے بدلے آکاش تے گھنڑی خوشی ہوخے۔⁸۸۔ ایڑی کہی لوگائی ہے ہیکے بھیڑا دخں رو پیاں ہوتے آن ھیک روپیو گومیجے رِی تو دیو ٻاڑو گھرمیں ٻوھاری نی ڈتے آن جیتی لاگ لابھے نی تو کوشش خاں جواتی رہے۔ ⁹۹۔آن جݙے لاٻھے تو خِنگتیاں آن پاڑے ارَاں نا ہیلو کرے کے میں بھیݪے خوَشی کرے کہ ہوں آپ رو گومیجوں ڑو ھَیک روپیو لادو۔ ¹⁰۱۰۔ہوں تھاں خاں کہیں پیو کہ ایر طرح ھیک توٻہ کرڑ آرو پاپی رے خورو ایِشور رِے فرشتوں رِے خامہیں خوشی ہوں ویں۔¹¹۱۱۔ بڑے اوُے نہ کہیو کہی مینکھ را ٻے ݙیکرا ہو تا۔ ¹²۱۲۔اوُے میں خاں چھوٹے ٻاپ خاں کہیو اِے ٻاپ مال رو اوخصو جکو منا آویں منادے اوُے مال اوں نہ بنڈݙنو۔¹³۱۳۔ آن گھڑا ݙن کونی گزریا کہ چھوٹو ݙیکرو خورو کچھ جمع کرو گھڑو پرو مَلک ݙیخا روانو ہو۔ آن اِتھے اوُے ملک آپ رُو مال بدچیلنی او ݙایو۔ ¹⁴۱۴۔آن جݙے خجو خرچ کر چکیو تو اوُے مَلَک میں گھڑو کاڑ پڑیوآن۔¹⁵۱۵۔ او محتاج ہواڹ لاگو جݙے اوُے ملک رِی ھیک راہڑ آرے کڈی جا ٻیٹھو اوے نہ آپ رِے فَضلاں میں سور چرواہاوڹ بہیر کیو۔ ¹⁶۱۶۔آن او چاہتو تو کہ اوے چھلکاں خاں جکو خوار کھاوتا ہوتا آپ رو پیٹ بھرے پیچھے کوئی اوُے نہ کونی ݙیتا ہوتا۔¹⁷۱۷۔ جݙے او ہوش میں آرو کہیو کہ مییاڑے باپ را کترا مزدور نہ گھڑی ٻاٹی مہلی آن ہوں ایتے بھوکا مرو۔ ¹⁸۱۸۔ہوں اٹھیرو آپ رِے ٻاپ کڈی آن اوے خاں کہخی کہ اِے ٻاپ ہوں آسمان رو آن تیاڑی نظر میں۔ ¹⁹۱۹۔گناہ کیو ہاں ہمیں ایے لائق کونی رہیو کہ بڑے تیاڑو ݙیکرو خوڑاوا منا آپ رِے مزدورا میں خاں ھیکے ری مانند بڑاں۔²⁰۲۰۔ آن اٹھی رو آپ رِے ٻاپ کوڈی گیو آن ہیڑا او پرہو ہی تو کہ اوے نا جو رو اوُے رِے ٻاپ نہ ترخں آیو آن بھڄ رو۔ ²¹۲۱۔اوے نہ گھڑے لگایو آن ماݙے تے میٹکے ݙینے3 ݙیکرے اوُے نہ کہیو کہ اِے ٻاپ ہوں آسمان آن تیاڑی نظر میں گناہ کیو ہاں آن ہمیں۔²²۲۲۔ اوُے لائق کونی رہیو کہ ٻڑے تیاڑو ݙیکرو خںڑاوا پچھے ٻاپ آپ رِے نوکراں خاں کہیو کہ بیگا جووہ بھلے خاں بھلے گابھا لے اوہ آن اوُے نہ پہراو آن اوے رِے ہاتھ میں انگوٹھی آن پگا میں جوتی پیہراو۔ ²³۲۳۔آن پڑیو ڑے ڈھگے نہ لے آو ٻاڈو تو ہمیں کھا جے۔ ²⁴۲۴۔آن خوَشی مناجے کیا کہ میاڑو اے ݙیَکرو مریوڑو ہوتو ہیڑا جیتو تھیو ہے گومیجوڑو ہتو ہیڑا لادھو ہے جݙے او خوَشی کرڹ لاگو۔²⁵۲۵۔ آن اوُے رو موٹو ݙیکرو فصلاں میں ہوتو جݙے اُو گھر رِے نیڑو۔ ²⁶۲۶۔آیو لو گیت آن جھومر رِی آواز خوڑی جݙے ھیکے نوکر نہ ہیلو کر رو پوچھیو۔ ²⁷۲۷۔کہ اِے کی ہے اوُے اوُاں نا کہیو تیاڑو بھائی آیو ہے آتیاڑے ٻاپ پڑیو ڑو ڈھگو ٻاڈیو ہے ایے خارو کہ اوُے نہ صحیح۔²⁸۲۸۔ سَلامت پایو او نارَض ہو کہ کونی خاچیو کہ بھیتریا گیو۔ ²⁹۲۹۔پچھے اوُے رو ٻاپ ٻاہر آرو اوُے نہ متاوڹ لاگو اوے جواب مین آپ رِے ٻاپ خاں کہیو جو ایترَے خالاں خاں ہوں تیاڑی خدَمت کرتو رہیو آن کیڈے تیاڑے حَکم خاں ٻاہر کونی گیو پَچھے تو کیڈے ویں ھیک ٻکری رو لیلو منا کونی ݙینو کہ ہوں آپ رِے خَنگتیاں بھیڑو خوَشی مناوا۔ ³⁰۳۰۔پچھے جݙے تاجو اِے ݙیکرو آیو جکے آپ رُو مال متا او ݙایو تو توں اوُے رِے۔³¹۳۱۔ خارو پاڑیو ڑو ݙھگو ٻاڈھیو رو آوُے نہ اوُے خاں کہیو ݙیکرا تو ہمیشہ میں بھیڑو ہے آن جکو ویں میاڑو ہے او تاجو ہے۔ ³²۳۲۔بڑھے خوَشی مناں آن راضی ہوں اوُے رو ھَیک کیاکہ تیاڑو بھائی مووہ ڑو ہتو ہیڑناں جیتو ہووہ ہے گومیجیوڑو ہتو ہیڑاں لادو ہے۔

Chapter 16

¹۱۔ بڑھے اوُے چیلاں خاں بھی کہیو کہ ھَیک دھنوتی مینکھ ہوتو جکے رُو ھیک مالک ہوتو آن اوُے رِے بھیڑو۔ ²۲۔اوُے تے الزام لگایو گیو کہ اے کی ہے جکو ہو تیاڑے حق میں خڹڑیں پیو۔³۳۔آپ رِی مال کائی رو ہخاب ݙے کیا کہ برھے تو مالک کونی ہو خگتو اوُے مالک آپ رِے من میں کہیو کہ ہوں کی کراں کیا کہ میارو مالک میں خاں مال کائی لیویں پیو کھاٹی میں خاں کونی ہوتی آن۔ ⁴۴۔مانگڑیا پنڑ خاں مناشرم آویں منا کھیر ہے کہ ہوں کی کر یخں تاکہ جݙے مال کائی خاں اتاریو جاوے تو مینکھ منا آپ رِے گھراں میں جگہ ݙے۔⁵۵۔ بڑے آپ رِے مالک رِے ہیک قرضدار نہ ہولو کرے پہلے خاں پوچھیو کہ کیترو قرض ہے۔ ⁶۶۔اوُے کہیو کہ سومن تیل اوُے اُواں خاں کہیو کہ آپ رو کماتو بیگو لے آ آن ٻیخ رو پچاخں لکھ رو۔ ⁷۷۔بڑھے ٻیجے خاں کہیو کہ تیں ماتھے کیترو ہے قرضو ہے اوُے خان کہیو سو من گھی اوُے اوُاں خاں کہیو کہ آپ رو کھاتو آ آن اوُے نا لکھ رو۔⁸۸۔ جݙے مالک بیمان نوکر ری نیک کی ایے خاں خورو کہ اوُے ہُوشیاری کی تی کیاکہ اوُے دنیا رو ݙیکرو نور دے ݙیکراں خاں آپ رِے طور طریقاں میں زیادہ ہوشیار ہے۔ ⁹۹۔بڑے ہوں تھاں خاں کہیو کہ ٹھگی دے پیخا خاں آپ رِے خارو سنگتی پیلا کرو تا کہ جݙے او تھاں خان جاوے رِی تو سرگ میں ہوں تھا نا فیول کریں۔¹⁰۱۰۔ جکو تھوڑے خاں تھوڑے میں ایماندار ہے او گھرے میں بھی ایماندار ہے آن جکو تھوڑے میں ایماندار ہے او گھڑے میں بھی ایماندار ہے۔ ¹¹۱۱۔ برے جݙے تھیں ٹھگی رے پیخا میں ایماندار نی ابیجو تو سہیں دھن تھارے کوڈ ہوالے کرخں۔ ¹²۱۲۔آن جݙے تھیں پرائے مال میں ایماندار نی او بہیجا تو جکو تھارا آپ را ہے اوُے خاں کو نڑ تھانا چخے۔¹³۱۳۔ کونی نوکر ٻیھیاں مالکاں رِی کری کونی کہ خگتو ایے خارو کہ یا جکے خاں ٻیر راکھے آن ٻیجے خان پریم یا ہیک خان ملیورے خے آپ ٻیجے نہ کہیں نی خمجے تھیں ایِشور آن دہن ٻخھاں رِی نوکری کونی کر خگتا۔¹⁴۱۴۔ آن مطلب را مالدار فریس ایے خارے ٻتاں نہ خڹڑتے ہی ماݙو بڑا رو مزاق کرڹ لاگا۔ ¹⁵۱۵۔جچے اوُے اوُاں خان کہیو کہ تھیں او ہو جکو منِکھاں رِے خاموں آپ رِے آپ نہ بھلو ظاہر کریں پڑھے ایِشور تھارے دِلاں نہ جویں کیا کہ جکو خیز مینکھاں رِے نیڑو آن بھلو ہے او ایِشور رِی دید میں خراب ہے۔¹⁶۱۶۔ تو رات آن کتاب نبیاں یوحنا تک رخے جݙے خاں ایِشور رِی بادشاہی رِی پرچار ݙنی جاویں آن ہر ہیک اوُے میں داخل ہواڹ رِے خورو زور مار گاویں۔ ¹⁷۱۷۔پچھے آسمان آن زمین رو ٹڑجاوڑ سریعت رِے ہیک نقل رِے مٹ جاواڹ آخسان ہے۔¹⁸۱۸۔جکو مینکھ آپ رِے لوگائی نہ چھوڑ ݙے آن ٻیجی خاں ٻیہاں کرے او زنا کرئی آن جکو دھیڈی خاں چھوڑایو ڈی خاں ٻیہاں کرے او بھی زَنا کےیں۔¹⁹۱۹۔ ہیک دھندار مینکھ ہوتو جکو دَشمن آن گلابی گابھا پہرتا۔ ²⁰۲۰۔آن ہر روز عیَش پرَستی کرتو ہوتو آن لَعزرنا رو ناخور خاں بھریوڑ ہیک بھکاری اوُے رِے دروازے تے پڑیو تو۔ ²¹۲۱۔آن اوُے رِی خواشی تھی کہ ہوں اوُاں ٹکڑاں خاں پیٹ بھراں جکو اوُے دھنوتی رِی میز خاں کھیر پیاں بڑھے کتا بھی آرا اوُے رو ناخور چٹیا ہوتا۔²²۲۲۔ آن اییاں ہو کہ (او مانگڑ آرو) مرگیو آن پھر خیتاں اوُے لے جارو اباہیم رِے کھوڑے میں چھوڑویو آ او دھنوتی بھی مریوآن ٻوریو گیو۔ ²³۲۳۔آن جݙے اوُے دوزق رِے عزاب میں ہو رو آپ رِے آنکھیاں خاں جویو تو پریخاں ابَراہیم نہ جویو آن لعزر نہ اوُے رِے کھوڑے میں۔²⁴۲۴۔ آن اوُے نہ ہوتو کر کہیو کہ اے ٻاپ ابرَاہیم میں تے راحم کر آن لعزر نہ بہیر کےر تاکہ او آپ رِی آنگڑی پاٹی میں بھیگو رِی میاڑی جوٻان تے راکھے تاکہ میاڑی جوٻان ٹھاڈی رہے کیا کہ ہوں اوُے ٻاخڹڈے میں خڑیں پیو۔²⁵۲۵۔ پڑھے ابَراہیم کہیو ݙیکہ ایادکہ کہ تو آپ رِی زندگی میں بھیلے چیزاں لہیں ہے آن اییاآڈی کہ لفزر بری چیزاں بڑھے اوتسلی پاویں تو خنڑپیو۔ ²⁶۲۶۔آن خاری ٻاتاں رِے علاوہ او مارے تیاڈے درمیان حیک موٹو کژو ہے ایاں کہ جکو ایتخاں تیں کوڈی آواڑ چاہا وے بھی تو کونی آخیگے آن نی آو تھر خاں ایتے تک کونی آخیگے۔²⁷۲۷۔ جݙے اوُے کہیو اے ٻاپ ہوں تیاڑی منت کریں کہ تو اوُے میاڑے ٻاپ رِے گھرے بہیر کر۔ ²⁸۲۸۔کیاکہ میاڑا پانچ بھائی ہے او اوُاں نہ خیردار کرتے ایاں نی ہوے کہ او بھی اوُاں جاوے عزاب میں آپڑیں۔²⁹۲۹۔ پیچھے ابَراہیم کہیو اواں بھیڑو تو راتاں موسی آن سنتاں رِی لکھت توہے او اوُاں خُنڈی۔ ³⁰۳۰۔اوُے کہیو کونی اے ٻاپ ابَراہیم پڑھے جے کونی مروڈا میں خاں اوُے رِے کیڈی جاوے تو او توٻہ کریں۔ ³¹۳۱۔پچھیے اوُے اوُاں خاں کہیو کہ جݙے او رات موسٰی آن سنَتاں رِی لکِھت کونی خنڑتا تو پچھے مواوڈا میں خاں کوئی جی اُٹھے تو اوُاں رِی بھی کونی خنڑے۔

Chapter 17

¹۱۔ پِچھے اوُے آپرے چیلا ناں کہیو۔اِے کونی ہو خگتو کہ تھڈانی لاگے۔پن اِفسوس اوُے ماتھے ہے جکے رِی وجہ خاں لاگے۔ ²۲۔اِےرِے پگا بھلو ہوتو کہ گرٹی رو پڑ اوُے رِے گݪے میں گھات رُو ایاں نندھیا میں خاں ھیک رِے پگا تھڈے رو خبب بٹے۔³۳۔ خبردار رہو۔ جیکڈھن او ُھیک ڈھن تاجو بھائی گناہ کرےتو لوگ اوُے ناں بےعزتو کر۔جیکڈھن توٻہ کرے تو توں اوُے نا معاف کر۔ ⁴۴۔آن جیکڈھن او ھیک ڈھین میں سات چکر تاجو گناہ کرے آن سات دفعہ تیں کناں آ رو کہے کہ ہوں توٻہ کریئں۔ تو توں اوُے ناں معاف کر۔⁵۵۔ آن چَیلا پربھو ناں کہیو کہ مہا رو بخواخ بدھا۔ ⁶۶۔اِیشور کہیو کہ جیکڈھن تور رِے ڈاڹ ے جترو بھی تھیں بخواخ راکھئے ہان تھیں اِے شہتوت رِے بڹ خاں کہخو کہ جڑ خاں اوکھڑ رو سمندر میں جالاگ۔تو تھانرں منت۔⁷۷۔ آن تھاں میں خاں اپڑو کوڹ ہے جکے رو ھیک غلام ہڑٻا ندھے پیو یا ٻکرار ہووے۔کہ جڈے او ٻتی خاں آوے تو اوُے ناں کہیے کہ جلدی کر آن ٻاٹی کھاوڹ ٻیخ۔ ⁸۸۔پڹ اوُے خاں اے نی کہے کہ مانجو ٻاٹی تیار کر۔جتری تک ہوں کھاواں پیانی اِتری تک چیل ٻاندھ مانجی خدمت کر۔اوُے خاں پچھے کھائے پئے۔⁹۹۔ کی او اوُے غلام رو اِےرِے پگا کہڹ منخے کہ اوُے حکم اِے باتاں نا منیو۔ ¹⁰۱۰۔اِھڑی طرح تھیں بھی اوُے خجے باتاں اوُ جکو تھاناں حَکم ہوو ہے تھیں بھی کہو منیں بھی نکما غلام ہاں جکو کرڹ ہاں ماتھے واجب ھتو اوھوئی کیو۔¹¹۱۱۔ آن اییاں تھیو کہ جڈے او یَروشیلم ڈخاں جاوتوپیو۔تو سامریہ ہان گلیل رِے بچ خاں تھی رو جاوتو پیو۔ ¹²۱۲۔آن جڈے او ھیک گاں میں بڑڹ لاگو تو ڈخ کوڑھی اوُے ناں خھٹیا او پھا او بھیج گیا۔ ¹³۱۳۔آن زور خاں کہڹ لاگااِے پربھو اِے استاد مہا ماتھے کرپا کر۔اِے اِیشور اِے اَستاد مانھ ماتھے کرپاکر۔¹⁴۱۴۔ اوُے اوُاں ناں جو رو اوُاں خاں کہیو کہ جاو آپرے آپ ناں بھگتا جا جوواڑو۔ آن اِیاں تھیو کہ او جاتے جاتے پاک پویتر ہوگیا۔ ¹⁵۱۵۔اوُواں میں خاں ھیک جڈے ڈتو کہ ہوں بَھلاں تھیو رو تو اوُنچی رڑ خاں اِیشور رِی بڈائی کرتو ھوو پاچھو آیو۔ ¹⁶۱۶۔آن اوُے رِی بڈائی کرتو ھوو اووُاں رِے پگاں میں اُوندھے مہانڈے کھر گیوں۔ آن او سامری ھتو۔¹⁷۱۷۔ اِیشور ٻول رو اوُواں نا کہیو کہ او ڈخے کی پاک پویتر کونی تھیا؟ پِچھے او نو کٹہے گیا؟ ¹⁸۱۸۔کی اِیئے پرَدسی خاں ٹاݪ ٻجا کوئی کونی ھتا۔جکو پاچھا آرا اِیشور رِی ٻڈائی کرتا۔ ¹⁹۱۹۔آن اوُے اوُے ناں کہیو۔اُٹھی رو آن بیھ رو۔تاجے و خواخ تنا بچالیو ہے۔²⁰۲۰۔ آن جڈے فرَیسیاں اوُے خاں پوچھیو کہ اِیشور رِی رَاجائی کڈے آخے؟ تو اوُے بڑنی میں اوُواں نا کہیو کہ اِیشور رِی رَاجائی جوڹ آݪی کر کونی آوے۔ ²¹۲۱۔آن مِنکھ اِے کونی کہے کہ جوو اتھے اِیشور رِی رَاجائی ہے یا اٹھے ہے۔ کیانکے ہوو اِیشور رِی راجائی تھانرے بچ میں ہے۔²²۲۲۔ آن آپرے چِیلاں نا کہیو کہ او ڈن آخے کہ جڈے تھیں چاہوخو کہ منِکھ رو ڈکروے رِے ڈنا میں خاں ایک نا جووخے آن کونی جووہ۔ ²³۲۳۔آن تھاں خاں کہیو جاخے کہ جوو کہ ہان ہے جوو اُتھے ہے۔تھیں نی جاوو۔آن تھیں لارے نے جاو۔ ²⁴۲۴۔کیانکے جاں کھیوڹ چمکتے آن آسمان رِے ھیک کنڈ خاں ٻجی کنڈ تایئں چمکٹے۔ایائیں منِکھ رو ڈکرو آپرے ڈیھن ہوخے۔²⁵۲۵۔ پن پہلی ضرورت ہے کہ او گھٹو ڈکھ خہے آن اِیئے پیہری خاں دھتکا ایو جاوے۔ ²⁶۲۶۔آن جاں نوح رِے ڈتاں میں تھیو تو اِیاں نی ابن انسان رِے ڈناں میں بھی ہوخے۔ ²⁷۲۷۔کہ منِکھ کھاتا پتا بیاں کرتا آن پرٹیجا جاتا ھتا اوُوے ڈیھن تک کہ نوح ینی بیڑی مہنا جاوے آن طوفان آ رو خجاں ناں مار ڈنا۔²⁸۲۸۔ یا جاں لوُط رِے ڈناں میں تھیو ھتو۔ کہ مِنکھ کھاتا،پیتا آن خامان لیتا ڈیتا پیا آن بڹ لگاوتا آن گھر ناھوتا ھتا۔ ²⁹۲۹۔پن جکے ڈیھن لوُط سووح خاں نخریو تو باخڈے آخمان ناں برخی آن خجا ناں مار ڈناں۔³⁰۳۰۔ آدَم کے ڈکرے رِے ظاہر دھن تے بھی اِیاں ہوخے۔ ³¹۳۱۔اوُے دَھن جکو کوٹھے تے ہووے۔آن اوُوے رو خامان گھر میں ہووُے او اوُوے ناں لیوڹ اِے پگا ھیو نی اِترے آن جکو ٻنی میں ہوے اوُو پاچھونے جاوے۔³²۳۲۔ لوُط رِی لگائی نا یاد راکھیا۔ ³³۳۳۔جکو کوئی آپری جان بچاوڹ رِی کوشش کرخے او مریجخے۔جکو اوُے ناں جکو آپری جان ناں مارخے او بچاخے۔³⁴۳۴۔ ہوں تھاں خاں کہیں کہ اوُے رات ھیکے ماچے تے ٻے جڹ اں خوتوڑا حوخے اوُواں میں خاں ھیک لے کہنو جاخے ٻجی چھوڑ ڈنھی جاخے۔ ³⁵۳۵۔آن ٻی لُگائی گھر ٹی پیخے ھوخے۔ھیک لے لنھی جاخے ٻجی چھوڑ ڈنھی جاخے۔اوُواں اوُے خاں پوچھیو کہ اے پرمشور کتھے؟ ³⁶۳۶۔اوُوے اوُواں خاں کہیو جھتے کتھے ڈونڈھ ہوخے اوُتھے خانوڑی بھی بھیڑے نھی جاخے۔³⁷۳۷۔اواں اوے نا جواب میں کہیو کہ اے خداوند اے کیکر ہوجے۔اوے اواں نا کہیو کے جیتھے مردار ہوخے اوتھے گدھ بھی جمع ہوخے۔

Chapter 18

¹۱۔ پاچپھے اوُے اوُاں ناں ائے غرض خاں کہیو کہ ہر بھیݪا دعا کرتا رہہا آن ہمت نی ھارڹ و ضروری ہے اِیاں ھیک مخال خوڹ ائی۔ ²۲۔آن کہیو کہ کہی خیر میں ھیک قاضی ھتو۔ جیکونی اِیشور خاں ٻہتو آن نی منِکھاں رِی کیکس پروا کرتو ھتو۔³۳۔ آن اوُے خیر میں ھیک ریݙ ٻیر ھتی جکو اوُے رِے کوݙی آتی آن اوُے خاں اِے کہو کرتی ھتی کہ مانجھے مرعی خاں مانجھو انصاف کر۔ ⁴۴۔اوُے گھڹ ے ݙھاں تک کونی چایو پڹ بعد میں آپرے جی میں کہیو ہر گھڑی ھوں نی اِیشور خاں ٻہاں آن نی کہکیں مِنکھاں رِی پرواہ کریں۔ ⁵۵۔تووی ائیاں رِے خاروں اِے ریݙٻیر منھاں ختاوی ھوں اِیئے رو انصاف کرخیں ائیاں نی ھوئے کہ اِے گھڑی گھڑی منھاں آ رہی تنگ کرئے۔⁶۶۔ آن اِیشور کہیو کہ خیڹو کہ اِے بہ انصاف قَاضی کی کہیں۔ ⁷۷۔پڹ کی ایِشور آپرے برگزاں رو انصاف نی کرے جیکو رات ݙن اوُے خاں فرَیاد کریں واہ؟یا اوُاں رِے خارو دیر کریں واہ؟ ⁸۸۔ھوں تاں خاں کہیں وہ کہ او بیگو ایئاں رو انصاف کرخے پڹ جیݙے ابِن انسان آخے تو کی دَھرتی کے ایمان باقی ہوخے۔⁹۹۔ پاچھے اوگھڹاں رِے حَق میں جیکو تھیں نے بھروخو رکھتا ہتا کہ مھیں نیک ھا آن ٻیجے ناں ناچیز جاڹتا ہتااے مخل ݙنی کہ۔ ¹⁰۱۰۔ٻہہ منِکھ ہیکل میں دَعا کرڹ گیا ہیک فرَیسی آن ٻیجو معصول۔¹¹۱۱۔ فرَیسی اوُبھیج رو آپرے َدل ایئاں دعا کرڹ لاگا کہ اِے ایِشور ہوں تاجو َشکر کریئیں کہ ہوں باقی منکھاں آݪی طرح جیکو لٹیرا ،ظالم، زنا کار ہاں یا اوُے چُونگی رِی آݪی کارکونی۔ ¹²۱۲۔ہوں 8 ݙیناں میں ٻہہ واری زوزو لاکھڹ آن آپری خاری آمدنی ری دہ یکی ݙیئں۔¹³۱۳۔پڹ اوُے جونگی آݪے پہرو اوبھیج رو اترو کونی چاہو کہ آکاخں رِے پاخے آنکھ کھڹے پڹ چھاتی پیٹ پیٹ رو کہتو ہتو اِے اِیشور مھیں پاپی تے رِحم کر۔ ¹⁴۱۴۔ہوں تاناں کہیں کہ اِے مِنکھ ٻیجوڑے خاں نیک ہوں رو آپرے گھررے گیو ایئاں رِے کرے کہ جو کوئی آپرے آپ ناں موٹو بڹاخیں او چھوٹو کیو جاخے۔¹⁵۱۵۔ آن او چھوٹے ٻاݪاں ناں وی اوُے کوݙھی لاوڹ لاگا ایئے رِے کرے کہ او اویئاں ناں وی ھاتھ لاگاوے چَیلاں ہو رو اوُاں ناں جھڑکیاں۔ ¹⁶۱۶۔پڹ یَسوع اوُاں ناں کوݙی ھیلو کررو کیو کہ ٻاݪاں ناں مھیں کوݙی آوڹ ایئاں ناں منعاں نی کرو اِے رِے کرے کہ اِیشور رِی رَاجائی ایہڑا ری ہے۔ ¹⁷۱۷۔ھوں تاں خاں خیچی کہیں کہ جیکو کوئی ایِشور رِی رَاجاہی ناں ٻاݪ آݪی کار قبوُل نی کرے۔او اوُے مھیں کݙوی داخل کونی ھووے۔¹⁸۱۸۔آن کہیی خبردار اوُے خاں پوچھیو اِے نیک اَستادہ ھوں کی کریں کہ خیدا رِی زندگی رو وارث بڹ اں۔ ¹⁹۱۹۔ یَسوع اوُے ناں کہیو کہ ثوں مھاناں نیک کہیں کوئی نیک کہیں وہ کوئی نیک کونی پڹ ھیک یعنی اِیشور۔ ²⁰۲۰۔توں حکمھاں ناں تو جاڹ یں کہ زنا نی کر۔خون نی کر۔چَوری نی کر۔کوڑی گواہی نی ݙے۔آپرے پتا آن ماں رِی عزت کر۔ ²¹۲۱۔اوُے کہیو کہ ایئاں جیخے باتاں تے تو ہوں جھوٹے ہووتے خاں عمل کرتو آوی وہ۔²²۲۲۔یَسوع اے خڹ اوُے خاں کہیں بیج ݙے آن کھیرٻاں ناں ݙے تو تاناں آکاش تے دھن مالخے آن آرو مھاجے لارے ہوں۔ ²³۲۳۔او رِے بات خڹ رو پرَیشان ہووہ اے رِے کرے کہ او موٹو دولت آݪو ہتو۔²⁴۲۴۔ یَسوع اوُے ناں پریشان جوہ رو کہیو کہ دھن لاکھڹ آݪاں رو ایِشور رِی بادَشاہی مھیں آوڹ کیڑی طرح مشکل ہے۔ ²⁵۲۵۔اے رِے کرے کہ اوُنٹ رو سوئی رو ناکہ مھیں داخل ہووے۔²⁶۲۶۔خیڹڹاں آݪاں ناں کہیو تو بھیݪا کوڹ نجات پاخگیں۔ ²⁷۲۷۔او اوُاں نا کہیو جو کوئی مِنکھ رِے نیڑو ڈگھیو ہے ایِشور رِے نیڑو ڈکھیو کونی۔²⁸۲۸۔ پیچے َپطرس کہیو کہ جووہ مھاں تو خیجو کچھ چھوڑ ݙڹو ہاں آن تاجے لارے ہوواہ را۔ ²⁹۲۹۔اوُے اوُاں نے کہیو ہوں تھاں خاں سچ کہیں وہ کہ ایڑ کوئی کونی جیکے گھر یا لوگائی یا بھائیاں یا ماں ٻاپ یا اولاد ناں ایِشور رِی رَاجائی ہی خاتر چھوڑ ݙنوہے۔ ³⁰۳۰۔جیکو اوُے زمانے میں گھڹے زیادہ نی پاوے آن آوڹ آݪے عالم میں خیدا رِی زندگی ہے۔³¹۳۱۔ آن اوُے اوُاں ٻاراں ناں دار لے جارو ایئاں خاں کہیو کہ جووہ مھیں یرَوشلیم نی جاوتا واہ۔آن خیجے کچھ ابِن انسان رِے حَق مھیں انَبیا رِی معَرفت لکھیو گیا ہے پورو ہو خاخے۔ ³²۳۲۔اِے رِے کرے کہ غیرقوموں رِے حوالہ کیو جاوے آن مِنکھ اوُے رو مزاق میں اڑُایں آن اوُے رِی مزمت کریں آن اوُے تے تھوکے۔ ³³۳۳۔آن کوڑا مار را قَتل کرے آن اوتیجے ݙن جی اتھخے۔³⁴۳۴۔ پڹ اوُاں مھیں خاں کوئی بات کونی خمجی آن اِے کلام اوُاں مھیں خاں چھیو رہو ان ایئاں باتاں رو مطلب اوُاں رِی خمجھ میں کونی آیو۔³⁵۳۵۔ پہاچے ایئاں ہووہ کہ جیݙے اویریحو رِے نہیڑا آیا تو ہیک اندھو مارگ رِے کنڈے ٻیٹھوڑو بھیک مانگ رہیو ہتو۔ ³⁶۳۶۔اوُے ٹھوݪے ناں لاگھتے خڹیو آن پوچھیو کہ کی ہو رہیو ہے۔ ³⁷۳۷۔اوُے ناں کہیو گیو کہ یَسوع ناصری جا رہیو ہے۔³⁸۳۸۔ اوُے ہیلو کررو کہیو اے ایِشور داود را ݙیکرا مھان تے رَحم کر۔ ³⁹۳۹۔جو آگھا جاتا وا او اواں نا دڑکو دان لاگا کہ او چپ رے پر او بیجھح چیلاون لاگا اے ابن داوا میں تے رحم کر۔⁴⁰۴۰۔ تو یَسوع او ُبھیج رو حکم ݙنو کہ اوُے ناں مھیں کوڈی لے آو جیݙے او نیڑو آیو تو اوُے اوُے خاں پوچھیو۔ ⁴¹۴۱۔تو کی چاواہ کہ ہوں تاجے خاروں کی کرہا؟ اوُے ناں کہیو اِے ایِشور یہ کہ ہوں جواوہ۔⁴²۴۲۔ یَسوع اوُے نان کہیو تو جووڹ لاگے تاجے اَیمان تاناں بچالیوہے۔ ⁴³۴۳۔آن او اوہی گھڑی جووڹ لاگو آن ایِشور رِی بݙائی کرتو ہو اوُے رِے لارے ہو گیو آن خیجا مِنکھاں جووہ رو ایِشور رِی حَمد کی۔

Chapter 19

¹۱۔ اور او ُیریحو میں ہوتے جار ہوتو۔ ²۲۔جوو زکائی ناں رُو ھیک مِنکھ۔جکو مخول لیوڹ آݪاں رو خردار ان امیر ہتو۔³۳۔ آن اوُے ناں تنماں ہتھی کے او یِسوع نا جووے کے اوُں کوڹ ہے پڹ گفڹ راں منِکھاں رِے خارو اوُے ناں کونی جو سگیو کیاں کے اوُ چھوٹے قَدر وہتو۔ ⁴۴۔جݙھے آگے ہوڑی کرتے ھیک ٹھانخے رِے بڹ تے چڑھ گیو کیاں کے او اوُے مارگ خاں جاوڹ آݪو ہتو۔⁵۵۔ جݙھے یِسوع اوُے جگہ پوگو تو اونچا نظر کی آن اوُے ناں کہیو اِے زکائی بیگو اتر آ کیاں کے آج مناں تھا رے گھر میں رہوٹو ضرور ھے۔ ⁶۶۔جݙھے او بیگو اتُر تے راجیپے خاں او ناں آپ رِے گھر نے لے گیو۔ ⁷۷۔مِنکھ اِے جوتے خارا ایہناں کہیوڹ تے اعزاض کرڹ لاگا کے او ھیک پاپیاں رِے کݙھے گیو ھے۔⁸۸۔ پڹ زکائی ابھیج تے ایِشور ہوں آپ رو آدھو دھن غریباں ناں ݙاہی حے کڹ ی رُو دَھن ناحق لیو ھاں تو اوُے ناں چار بھانگا پاحٻھو ݙاہی۔ ⁹۹۔جݙھے یِسوع اوُے ناں کہیو۔کہ آج ایے گھر میں حگتی آئی ھے ایے خارو کے اِے وی ابرَاہیم رو ݙیکرو ھے۔ ¹⁰۱۰۔کیاں کے مِنکھ رو ݙیکرو ایے خارو آیو کے گومیجیوڑا ناں جووڹ آن بچاواڹ¹¹۱۱۔ آن جڈے او ُاے خڹ رہیا تا تو اوُے ھیک مخال کہیی۔ایے خارو کے او یرَوشیلم رِے کو ݙیا ہتو آن منِکھ خیال کرتا تاکہ ایِشور رِی راجائی ہڹ راں ظاہر ہونی ھے۔ ¹²۱۲۔اوُے اییاں کہیو کے ھیک امیرکئی اݪگے مونکھ میں گیو ایے خارو کے آپ رِے خارو راجائی لے تے بݪے پاچھو آیو۔¹³۱۳۔ اوُے آپ رِے نوکراں میں خاں ݙخاں ناں ہیلو کر اونواں ناں 30 روپیہ ڈینا ان اوتواں ناں کہیو کے مہارے پاچھے آون تک لیوا ݙیوی کرو۔ ¹⁴۱۴۔پن اوُے رِے مولکھ آݪا اوُے خاں بیر را کھتا آن اوُے رِے لارِے خانݙ یخیہ باہیر کیا جکو کونی چاہوتا کے اِےمہاں تے حکومت کرے۔ ¹⁵۱۵۔آن اییاں ہویو کے جݙھے او راجائی کریݪے ٻاچھو آیو تو اونواں نوکراں ناں ہیلو کرایو جکاں ناں اوُے روپیہ ݙہنا تاکے خبر کرے کے ہر ھیک کی لین دین کیو ھے۔¹⁶۱۶۔جڈھے پہلکے حاضر ہوتے کہیو اِے مالک تھارنے 30 روپیہ خاں 30 روپیہ ٻیجا کمایا ھاں۔ ¹⁷۱۷۔اوُے اوُے ناں کہیو خاٻاخ اِے بھلا نوکر ایے خارو کے کھرے ٹھوڑے میں خاں تو دیا نتدار نکلیو ہمیں تو ݙ خاں شہراں تے اختیار راکھ۔¹⁸۱۸۔ان ٻیجے حاضر ہوتے کہیو اِے مالک تھارے ٻانچ روپیہ خاں 10 روپیہ ٻیجا کمایا۔ ¹⁹۱۹۔اوُے اوُے ناں کہیو توں ٻانچاں شہراں تے خرداری کر۔²⁰۲۰۔ ھیک ٻیجے حاضر ہون کہیو کے اِے مالک جو میں تھارا روپیہ رو مال میں باندھ رکھیا ھاں۔ ²¹۲۱۔کیاں کے ہوں تیں خاں ٻیہتو ہتو کے تو سخت منِکھ ھے۔ جکو تیں کونی راکھیو او اوکٹن لینج رو۔ جکو کوی بایو اوُے ناں باڈھیں۔²²۲۲۔ اوُے اوُے ناں کہیو۔اے خَیطان نوکر ہوں تھارے ہی مانݙھے خاں تھارو انصاف کریں جݙھے توں جاڹ تو ہتو کے ہوں سخت مِنکھ ھاں ان جو کونی راکھتو او اوکھڹ لیں۔ ان جکو کونی باوتو او باڈھیں۔ ²³۲۳۔تو توں مہارو روپیہ ساہو کار کڈھے کیا کونی راکھیو ہوں آتے اوُے خاں بیاج خودہ لیوت۔²⁴۲۴۔ جݙھے اوُے اونواں خاں جکو حاضر ہتا کہیو کے ایے خاں روپیہ پاچھا لے لو ان اوُے نا ݙوجکے گھڹ راں کمایا ھے۔ ²⁵۲۵۔جݙھے اونواں اوُے ناں کہیو اے مالک اوُے کݙھے دس روپیہ توھے۔²⁶۲۶۔ پڹ ہوں تنا کہیں کے جکے کݙھے ہے اوُے ناں ݙہنو جانے ان جکے کݙھے کونی اوے خاں او پاچھو لیو جانے جکو اوُے کݙھے ہے۔ ²⁷۲۷۔بݪے مہارے اونواں دخمناں ناں جکو مناں کونی چاہا دتا کے ہوں اونواں تے حَکومت کراں ایھتے لے آو آن مہارے خاھے قتل کرو۔²⁸۲۸۔ آن جݙھے او اِے باتاں کہ تے یرَوشیلم رو مارگ لے تے آگے آگے بوھا۔²⁹۲۹۔ آن ایسیاں ہویو کے جݙھے اوُے ٹکر تے جکو زیتون رو کہاوی بیت فجے آن بیت طنیاہ رِے نیڑا پوکا تو آپ رِے چَیلاں میں خاں ٻییاں ناں اِے کہہ تے باہر کیوکے۔ ³⁰۳۰۔خاملے گاں میں جاو آن اوُے میں بڑے ہی ھیک گڈھی رو بچوٻادھوڑو ہوخے جکے تے کڈھے کوئی مِنکھ کونی ڄڈیو کونی اوُے ناں کھول لاو۔ ³¹۳۱۔ان جے کونی تھاں خاں پوچھے کے کیاں کھولیں واہ؟ تو اوُے ناں کہیا کے ایے ناں ایِشور ناں لوڑ ھے۔³²۳۲۔باہیر کیوڑا جاتے جاں اوُے کہیو ڑو ہتو او نوانج ݙیٹھو۔ ³³۳۳۔ان جڈھے گݙھی رِے بچے ناں کھولڹ لاگا تو اوُے را مالکاں اوُے خاں کہیو کے ایے بچے ناں کیاں کھولیں واہ؟ ³⁴۳۴۔اونواں کہیو کے ایِشور ناں لوڑھے۔ ³⁵۳۵۔آن او اوُے ناں یِسوع کڈھے لے آیا آڹ آپ راگابھا اوُے گݙھیے تے راکھ تے یِسوع ناں چڑھا یو۔ ³⁶۳۶۔جڈھے جا رہیو تو او آپ را گابھا مارک میں بچھاوتا جاتا تا۔³⁷۳۷۔ آن جݙھے او کوہ زیتون رِی ہینٹھلی جگہ تے بوگا تو چیلاں رِی خاری جمات اوُے خارے آزموتاں رِی وجہ خاں انواں جوٹے رَاضی ہوتے اوُنچی آواز خاں اییاں کہتا ہوا کے ایِشور رِی بݙائی کرڹ لاگا۔ ³⁸۳۸۔دَھن ہے او لاجہ جکو ایِشور رِے ناں خاں آوی آکاش تے بَھلائی آن پوری دنیا تے ایِشور رو ٻرتاب۔³⁹۳۹۔ ان اوُے توݪے میں خاں کہیں فرَیسیوں اوُے خاں کہیو کے اِے گروجی آپ رِے چیلاں ھکل ݙے۔ ⁴⁰۴۰۔ان اوُے ناں بݪتی میں کہیو ہوں تھاں خاں کہیں کے جے اِے چپ وی رہیا تو ٻھتر رڑے کراٹھخے۔⁴¹۴۱۔ ان جݙے او نیڑ آیا تو شہر ناں جوئے تے اوُے تے رویو ان کہیو۔ ⁴²۴۲۔جے تو اوُے ݙن میں اوُے باتاں ناں جاڹو جکو تھاری بَھلائی رِے خارو ہے پڹ ہمیں او تھاری آنکھیاں خاں کو کیوڑے ہے۔⁴³۴۳۔ کیاں کے اون تیں تے آخے کے تھارا دخمں تھارے ٻارو مورجہ ٻاندخے تے تنا گیھر لیخے ان ہر طرح خاں تنا تنگ کرخے۔ ⁴⁴۴۴۔ان تنا ان تھارے بچاں جکو تیں خاں ہے مٹی میں بھیݪ ݙیخے ان او تیں میں کونی پتھر تے پتھر کونی چھورے ایے خارو کے طیں اوے گھڑی ناں کو اوݪکھ جݙے تیں تے نگا کی تی۔⁴⁵۴۵۔ ان او ہَیکل میں بڑیو تے چارے بپاریاں ناں کا ݙھڹ لاگو۔ ⁴⁶۴۶۔اِن اونواں خاں کہیو کے لکھت جے کے مہارو گر پراتھنارو گھر ہے۔⁴⁷۴۷۔ اَن او ہر روز ہَیکل میں تعلیم ݙیتو ہتو ان خردار کاہن ان فقہیہ ان قوم را خردار اییے کوشش میں ہتا کے اوے ناں مارے۔ ⁴⁸۴۸۔پڹاییناں کرڹ رو کوئی موقعو کونی میݪو کیاں کے خارا منکھ اوُے رِے باتاں خڹ خیران ہو جاوتا۔

Chapter 20

¹۱۔ اَن اوُاں ݙنھاں میں جݙے او ایِشور رِے گھر میں مِنکھاں نا تعَلیم ان خوش خبری ݙہتو ہتو ہیکے ݙنھن اییاں تھیو کے موٹو کاہن ان فقہیہ بوݙھیا بھیݪا اوُے کوڈہیا آ اوبھیجیا۔ ²۲۔اَن اوُے خاں ٻولڹ لاگو ان کہیو مانھاں چخل کے تو کے رِے زور کا اِے کہیں؟ یا کہیو ہے جکے تناں اِے اخَتیار ݙنھوں ہے۔³۳۔اوُے جَواب میں اوُاں خاں کہیو ہوں بھی تھاں خاں ہیک بات پوچھیں منا ݙخلو۔ ⁴۴۔کئی یُوحنا رو پبتسموں آکاش رِی طرف خاں ہتو یا منِکھاں رِی طرف خاں ہتو۔⁵۵۔ او آپرو آپ میں خوچ بچار کرڹ لاگا کے جے مہیں کہاں کے آکاش خاں تو او کہخے پچھے تھاں اوُے تے بھروخو کیاں کونی کریو۔ ⁶۶۔اَن جے مہیں کہاں کے مِنکھاں خاں تو خارا منِکھ آپاں خنخار کرخے۔کیانکے اوُاں نا یقین ہے کے یوُحنا سَنت ہتو۔⁷۷۔ پِچھے اوُاں جَواب ݙنھوں کے مہیں کونی جاڹتا کہ کتھ خاں ہتو۔ ⁸۸۔اَن یِسوع اوُاں ناں کہیو ھوں بھی تھاناں کونی ݙخلتو کے اِے کے رِے ناں خاں کریو۔⁹۹۔ پِچھے او مِنکھاں ناں اِے تمثَیل کہڹ لاگو کے ہکیے مِنکھ باغ لگایو ان اوُے گھڹاں مِنکھاں نا ٹھیکے تے ݙنھوں ان مدت رِے خاروں پرَدیس بوہو گیو۔ ¹⁰۱۰۔اَن وقت تے ہیک نوکر ناں ٹھیکیداراں نی بہیر کریو کے باغ رِے پھݪاں میں خاں اوُے نا ݙے پر ٹھیکیدارَاں اوُے نا مار ݙیری خالی ہاتھ بہیر کریو۔¹¹۱۱۔ بݪے اوُے ٻجے نوکر ناں بہیر کریو اوُاں اوُے نا بھی مار ݙنے رِی ان بے عزت کر او خالی ہاتھ بݪا چھوڑیو۔ ¹²۱۲۔بݪے اوُے تیجے ناں بہیر کریو اوُاں اوُے ناں بھی پھٹی کر رو کاڈھ چھوڑیو۔¹³۱۳۔ پِچھے اوُے باغ رِے مالک کہیو کے کی کراں ہوں آپرے پیارے ݙکرے ناں بہیر کریخ شاہد اوُے رو لخاظ کرے۔ ¹⁴۱۴۔جݙے ٹھیکیدارَاں اوُے ناں جویو تو آپس میں خلاح کر رِی کہیو کے اِے بارخ ہے۔ آو اِیئے ناں مارجے رو اِیئے رِے کرے کے اِے جائیداد مہاری ہو جاوے ری۔¹⁵۱۵۔ پِچھے اوُے نا باغ خاں ٻاہر کاڈھ رو مار ݙنھوں ہمیں باغ رو مالک اوُاں خاں کی کرخے؟ ¹⁶۱۶۔او آخے آن ٹھیکیداراں نا مارخے ان باغ ٻجاں رِے حَوالے کےخے اوُاں اوُے خڹ رو کہیو ایِشور نی کرے۔¹⁷۱۷۔ اوُے اوُاں نی جویو ان کہیو پِچھے اِے کی ہے جکو لکھیوڑو ہے جکو پتھر کاریگراں رد کریو تو اوہی کنڑ رو پتھر تھیو۔ ¹⁸۱۸۔جکو کوئی اوُے پتھر تے کھرخے او چکناچور تھی جاخے رو ان جکے تے او کھرخے پیخیج جاخے رو۔¹⁹۱۹۔ اوُے گھڑی فقہیاں ان سردَاراں کاہناں کوشش کی کے اوُے تے ہاتھ کھڹے پر او منِکھاں خاں ٻہتا پیا کیانکے خمجھ گیا ترا اوُے اِے تمثیل مہانرے ہی بارے میں کہی ہے۔ ²⁰۲۰۔ان او اوُےرِی میں لاگا رہیا ان اوُاں گھڹا جاسوساں ناں بہیر کریا کے خادماں رِے رَوپ میں اوُے رِی کوئی بات جھالو تاکہ اوُ ےناں حَکومت رِے حوَالے کراں۔²¹۲۱۔ پِچھے اوُے اوُاں خاں پوچھیو اِے اَستاد مہیں جاڹئی کے تاجو شٻدآن تعلیم ٹھیک ہے ان تو کہے رو پاخو کونی لیتو پر خچائی خاں ایِشور رو مارگ ݙخلیں۔ ²²۲۲۔مہاناں قیَصر ناں ٻوہل ݙیوڹ جائز ہے یانا۔²³۲۳۔پر اوُے اواُں رِی چالاکی اوݪکھتے اوُاں ناں کہیو۔ ²⁴۲۴۔ہیک رُوپیو مِناں جوآݪو اوُے تے کیری َصورت آن لکھت ہے اوُاں کہیو قَیصر رِی۔²⁵۲۵۔ پِچھے اوُے اوُاں خاں کہیو جکو قَیصر رو ہے قایصر ناں ݙنو آن جکو ایِشور رو ہے ایِشور ناݙیو۔ ²⁶۲۶۔آن او مِنکھاں رِے خاموں اوُے رِی کوئی بات کونی چھاݪ سگیا آن اورے جواب خاں حیران تھی راں چھپ رہیا۔²⁷۲۷۔ پِچھے اوُے َصدروقیاں میں خاں جکو آخرت را نی مڹ آݪا ہے کہیاں کوڈھیا آرو اوُے خاں سوال کررو۔ ²⁸۲۸۔کہیو کہ اِے اَستاد موسیٰ مہارے خاروں لکھیو ہے کے جیکݙہیں کہے رو بیہاں ہووڑو بھائی بے اوُلاد مد جاوے تو اوُے رو بھائی اوے رِی لَگائی پر ڹینج لے آن آپرے بھائی رِے خارو نَسل پیدا کرے۔²⁹۲۹۔ پڹ سات بھائی ہتا پہلو پرڹیخیجوی خہی پڹ بے اوُلاد مرگیو۔ ³⁰۳۰۔پِچھے ٻجے۔ ³¹۳۱۔آن تیجے بھی اوُے نا لینھی آن اییائی اوُاں خاتاں کریو آن خارا بے اوُلاد مرگیا۔ ³²۳۲۔آخرکار او لَگائی بھی مرگی۔ ³³۳۳۔ہمیں آخرت میں اوُاں میں خاں اوُ کے رِی لَگائی ہوخے؟ کیانکے او خاتاں رِی َلگائی رہی ہوتی۔³⁴۳۴۔یِسوع اوُاں خاں کہیو کے اِیئے جہاں را ݙکرا بہیاں کرئی آن پرڹا یا جاوی۔ ³⁵۳۵۔پڹ جکو مائیخ ایئے کائق تھیخے کے اوُے جہان ناں حاصل کرے آن مووڑا میں خاں جی اٹھڹ میں شامل تھی خے او نی بیہاں کرے خگٹھی آن نی او پرڹا یا جاوے۔ ³⁶۳۶۔کیانکے او بݪے مرڹ آݪا کونی ایآے رے خارو کے او فَرشتاں آݪی کر ہوخے آن قیَامت را ݙیکرا ہو را ایِشور را ݙیکرا بھی تھیخے۔³⁷۳۷۔ آن مردَاں رِی قیَامت رِے بارے میں موسیٰ بھی جھاڑی رِے زکر میں اشارو کریو ہےکیانکے او ایِشور ناں ابراہام رو ایِشور آن اصَخاق رو آن یعَقوب رو ایِشور کہی۔ ³⁸۳۸۔پڹ ایِشور مووڑا رو کونی پر حیتاں رو ایِشور کیانکے اوُے رِے نیڑا خارا جیتا ہے۔³⁹۳۹۔ پِچھے کہنیک فقَہیاں تقریر کر کہیو اِے اسَتاد تیں ٹھیک کہیو۔ ⁴⁰۴۰۔پِچھے اوُاں میں خاں کہی رِی جرت کونی ہوئی کے اوُاں میں خاں کوئی ٻیجو خوال پوچھے۔⁴¹۴۱۔بݪے اوُے اوُاں ناں کہیو کیکڹ جاخے کے الَمیسح داود رو ݙیکرو ہے۔ ⁴²۴۲۔کیانکے داود زُبور رِی کتاب میں خود کہی ایِشور مانجے ایِشور خاں کہیو کہ تو مانجے خاجڑی پاخے ٻیخ۔ ⁴³۴۳۔جتیری تک ہوں تاجے دخمڹاناں تاجے َپگاں ہیٹھیاں کونی کرڈیاں۔ ⁴⁴۴۴۔پڹ داود اوُے ناں ایِشور پرمِیشور کہی پِچھے او اوُے رُو ݙیکرو کیکر ہے۔⁴⁵۴۵۔ جݙے خارا مِنکھ خڹتا پیا تو اوُے آپرے چیَلاں چاں کہیو کے۔ ⁴⁶۴۶۔فقَہیاں خاں خبردار رہو جکو لانٻا لانٻا چوݪا پہر را پھرڹ را شوقین ہے آن بازاراں میں عزت آن بھگتی گھراں میں اوُنچے درجے رِے کرخے آن دعوتاں میں خارا چاں اگیاں ٻیخڹ پسند کرئی۔ ⁴⁷۴۷۔جکو رانڈ بیراں رِے گھراں نا کھاوی آن ݙکہاݪے رِے خارو دَعا ناں بدھاو اوُاں ناں گھٹی سزا مل خے۔

Chapter 21

¹۱۔ آن اُوے آنکھ کھڹ ری اُواں مالدارَاں ناں ڈڹ ا۔ جکو آپری آنکھے دَھن ماتھے گھاتتا ھتا۔ ²۲۔آن ہیک کنگال را ڹ د ٻیر نا بھی اوُے میں حٻی پَسیغا گھاتتے ڈڹ ا۔ ³۳۔اِے ماتھے اوُے کہیو ہوں تھاں خاں خچ کہیں کہ اے کنگال را ڹ د پیر خجاں خاں گھئو ڈنو ہے۔ ⁴۴۔کیانکہ اُواں خجاں آپری مال و دولت رِے حخاب خاں دیان ڈنو پڹ اییں آپری غریٻی رِی حالت میں آپری خاری جمت جکو ھتی ڈی ڈنی۔⁵۵۔ آن جوے ہیکل رِے بارے میں بات کرتا پیا کہ او پھوٹرے پتھراں آن منت کرتو ڈا نعضان خاں خجا یوڑا ہے۔تو اوُے کہیو۔ ⁶۶۔او ڈینھں آخے کہ اوُے چیزاں میں خاں جکو تھیں جودئیں پیا۔ پتھر ماتھے پتھر باقی کونی رھے جکو ناکھیو نی جاوے۔⁷۷۔ پتھے اُواں اوُے خاں پوچھیو کہ اے اَستاد اے باتاں کڈے ہوخے۔آن جڈے ہوں ناں ھوخے تو اُوے رو کے نشان ھوخے۔ ⁸۸۔اوُے کہیو کہ خبردار کونی تھاننا یرگلا وے نی کیانکے گھٹا ئی مانجے ناں لے رو آخے آن کہجے کہ او ہوں ئی باں آن اے بھی کہ وقت یڹ و آگیا ڑو ہے۔تھیں اوواں لارے نی بوھیا جایا۔ ⁹۹۔آن جڈے بڑا دھا آن فساداں رِے چیزاں خڹ و تو ٻہہ نی جایا کیانکہ ایِاں رو پہلی تھیں ضروری ہے پڹ اوُے وقت جلدی خاں انجاح کونی تھئے۔¹⁰۱۰۔ پِچھے اوُے اُواں ناں کہیو کہ خوہ پہ قوخ آن بادَشاہی ماتھے بادَشاہی چڑھائی کرخے۔آن موٹا زلزلہ آخے۔ ¹¹۱۱۔آن جگہ جگہ بیمارے آن کاݪ پڑخے۔آن بیھڹ رِے باتاں آن آسمان خاں موٹا نشان نظر آخے۔¹²۱۲۔ پن ایے خجی باتاں خاں پِچھے او مانجے ناں رِی وجہ خاں تھاتحا ماتھے ہاتھ گھاتخے آن تنگ کرخے آن بَھگتی گھراں آن جیلال میں لے جاخے آن را جاواں آن حاکماں رِے خاموں لے جاخے۔ ¹³۱۳۔آن اے تھاں رِے خارو گواہی ڈیوڹ رو وقت ھوخے۔¹⁴۱۴۔ پڹ آپرے دَل میں سوچ لو کہ مہاں پہلی خاں فکر نی کراں کہ کی بݪٹی ڈے خاں۔ ¹⁵۱۵۔اے رِے پگاں ہوں تھانہ اھڑو پویتر شاشتر آن خمج ڈیئخ کہ تھانرو کونی نحالف خامنو کرڹ آن خلاف کہڹ جرت کونی ہووے۔¹⁶۱۶۔ آن ماں ٻاپ آن بھائی آن رشتہ دَار آن دوست بھی تھانہ جھلواخے آن تھاں میں خاں گھٹائی ماریا جاخے۔ ¹⁷۱۷۔آن مانجے ناں رِے وجہ خاں خجا منِکھ تھاں خاں نفرت راکھخے۔ ¹⁸۱۸۔پڹ تھاترے ماتھے رو ھیک باݪ بھی ڈنگو کونی ھووے۔ ¹⁹۱۹۔آپرے صبر خاں آپری جاناں خاں بچائے راکھخو۔²⁰۲۰۔ آن جڈے تھیئں یروشَیلم ناں فوجاں رِے بلے میں آیوڑو جووخو تو اوڑکھ لیا کہ اے رِی تباہی نیٹری آ ٻنجی ھے۔ ²¹۲۱۔پچھے او جکو یہودیہ میں ہووے پہاڑاں تے بھبح جاوے آن او جکو اُوے رِے بھیتر ہووے او ٻاھر نخر جاوے آن او جکو ٻنی میں ہووے اھوو شہرنی جاوے۔ ²²۲۲۔کیانکہ او ڈںیھنں پرلو لیوڹ لا ڈیبھن ھوخے جکے میں جکو کجھ لکھیوڑے ہے پورو تھیخے۔²³۲۳۔اوُاں ماتھے اِفسوس جکو اوواں ڈنا میں پیٹ خاں ہوخے یا ڈودھ پیاڑتی ھوخے کیانکہ ملک میں ڈاڈھی تنگی آن ایئے قوم ماتھے ڈاڈھو قہر ہوخے۔ ²⁴۲۴۔آن او تلوار رِے دھار خاں کھر جاخے را آن انحوا ہورا خجا قوماں میں پگایا جاخے آن جتری تیکر عیر قوماں رو ٹائیم پورونی تھئے یروشَیلم عیر قوماں خاں برباد ہوتے رہخے۔²⁵۲۵۔ آن خوچ آن چاند آن ختارا میں نشان ظاہر ہوخے۔آن دھرتی ماتھے قوموں ناں ازیت پچھےَ کیانکہ او سمندر آن اوُے رِے چھوڑیاں رے لڑ خاں ٻیھ جاخے۔ ²⁶۲۶۔آن ٻیھ رِے ارِے اوُ ایئے انتظار میں کہ زمین ماتھے کی تھیخے۔منکھاں رِی جان میں خاں کونی رہے اےرِے پگاکہ آسمان رِی طاقتاں ہدائی جاخے۔²⁷۲۷۔ آن پِچھے او این آدم ناں باڈڑ میں موٹی قدرت آن جلال رِے بھیڑو آوتے جوخے۔ ²⁸۲۸۔آن جڈے یہ باتاں ہوڹ لاگخے تو نظر کھڹ ری اونچا جوو۔ایئے رِے پگا کہ تھانری مگتی یڹ رِی ہے۔²⁹۲۹۔ آن اوے اُواں خاں ھیک تمثیل کہی کہ انجیر رِے پڹ آن خجے بٹاں ناں جوو۔ ³⁰۳۰۔جڈے اُواں میں چکھا نخرئے تو تھیں جو رو آن تھیں خمج جاوے را کہ ہمیں گرمی یڹ ری ہے۔ ³¹۳۱۔ایئے طرح تھیں وی جڈے یہ تھیو تو جوو تو جان لوکے ایِشور رِی راجائی یڹ رِی ہے۔³²۳۲۔ہوں تھاں خاں خچ کہیو یں کہ جتری تیکری سب کچھ نی تھی جاوے رِے نسل ہر گز کونی گزرخے۔ ³³۳۳۔آسمان آن دھرتی ٹݪ جاخے را پڹ مانجے باتاں کڑے کونی ٹݪے۔³⁴۳۴۔ ہمیں آپرے آپ نا خنبھاڑو ایٹاں نی ہووے کہ تھا نہ ا دَل عیاشی نشے بازی آن زندگی رے غنتڑیاں خاں ست ہو جاوے آن او ڈن تھاں ماتھے پھندے آری کربے خبری میں آ پڑخے۔ ³⁵۳۵۔کیانکہ او پوری دَھرتی رِے تمام بادَشاھواں ماتھے آ پڑخے۔³⁶۳۶۔ اےرِے پگاں جاگنا رہو تاکہ تھیں ایاں خجے چیزاں خاں جکو ھوئڹ آڑی ہے بچ جاوڹ خاں ایئں آدم کے خاماں ابھیجڹ رِے لائق ھتیو۔³⁷۳۷۔ آن او ڈیھن رو ہیکل میں تعیلم ڈیو تو آن رات رو باہر جارو اوے پہاڑ ماتھے رہو تو ھتو جکو زیتون رو کہݪاو تو ھتو۔ ³⁸۳۸۔آن خاکڑو جٻڑئے خجا منکھ اوُے رِے باتاں خٹٹں رے پگا ہیکل میں اوُے رِے کڑھاں آوتا ھتا۔

Chapter 22

¹۱۔ ہمے عید فطیر جکے ناں فصح کہیو جاوی کڈے آکی۔ ²۲۔آن خیردار کاہن آن فقیہر موقے رِی تلاش میں ہتا کے کیکڹ اوُے ناں مروایو جاوے کیانکہ او عَوام خاں ٻہتا ہتا۔³۳۔ پِچھے شیطان یہودہ عرف اسخریوطی میں خمایو جکو اوُاں ٻارہں میں خاں گھڑیوں جاوتو ہتو۔ ⁴۴۔اوُے جا آن خیردار کاہناں آن عوام رِے خیرداراں خاں مشہورو کریو کے اوُے ناں کیکر جھال اوُاں ناں ڈنوں جاوے۔⁵۵۔ او خوش ہویا آن اوُے ناں پیخا ڈیوڹ رو وعدو کریو۔ ⁶۶۔اوُے یہودہ اسخریوطی وی وعدہ کریو آن موقو جووڹ لاگو کے اوُے نا یغیر لڑائی جگھڑے رِے اوُے ناں اوُاں رِے حلوالے کیو جاوے۔⁷۷۔ آن عید فطیر آئی جکے میں گھیئے ناں قرُبان کرڹ لازم ہتو۔ ⁸۸۔اوُے پطرس آن یوحنا ناں اِے کہہ تے ہر کیو کہ تھاں جائو آن آڹ نیں کھاوڹ رِے خارو قیصح تیار کرو۔ ⁹۹۔اوُاں اوُے ناں کہیو کے توں کیھ چاویں کے مھیں تیار کرجے۔¹⁰۱۰۔ اوُے اوُاں ناں کہیو جوو شاہر میں بڑے ہی تھا ناں ہیک منِگھ پاڹ ی رو دلو آکھلیوں رو ملخے جکے گھر میں او جاوے تھاں اوُے رِے لارے جایا۔ ¹¹۱۱۔آن گھر رِے مالک ناں کہیا کے اسَتاد تنا کہیو ہے کہ او برکت آری جگھہ کتھے ہے جتھے ہوں آپ رِے چیلاں رِے بھیݪو فصح ری ٻاٹی کھاواں۔¹²۱۲۔ او تھا ناں ہیک موٹو کوٹھو تیار کریو ݪو بتاخے اوُے ناں جی تیار کریا۔ ¹³۱۳۔اوُاں جا آن جو اُوے اواں ناں کہیو تو اوُاں جی جویو آن فصح تیار کی۔¹⁴۱۴۔ آن او وقت آیو جڈے او ٻاٹی کھاوڹ رِے خارو آپ رِے سَنتاں بھیݪو ٻٹھو۔ ¹⁵۱۵۔آن اوُاں ناں اوُے کہیو کے مانجی موٹی اے آخے ہتی کہ ڈکھ خہوݪ خاں پہلے اِے فصح رِی ٻاٹی تھاں بھیݪو کھاواں۔ ¹⁶۱۶۔کیانکہ ھوں تھاں ناں کہیں کہ ھوں اوُے ناں اتی تک کونی کھاوال جتی تک او ایِشور رِی بادَشاہی رِے مطابق پورو نی ہوے۔¹⁷۱۷۔ آن پیالو لے تے شکر کریو آن کہیو کہ ایے ناں لے تے آپش میں بڹ ر لو۔ ¹⁸۱۸۔کیانکہ ھوں تھانا کہی وو کے آج خاں پچھے اِنگوراں رو رخ کڈے کونی پیاں جتی تک ایِشور رِی بادشاہی نی آخے۔¹⁹۱۹۔ پچھے ٻاٹی رِی شکر کرتے ٹوݪی آن اے کہہ تے اوُاں ناں ڈنی کہ اِے مانجو بدن ہے جکو تھارے واسطے ڈنو گیو ہے۔مانجی یادگاری واسطے اییاں جی کرتا رہیا۔ ²⁰۲۰۔ایاں جی ٻاٹی خاں پِچھے اے کہہ تے پیا لوجی ڈتو کہ اِے پیالو مانجے لوہی میں نووں عہد ہے جکو تھارے واسطے بہایو جاوی۔²¹۲۱۔ پڹ جوو اوے رو ہاتھ جکو منا جھلاوڹ آݪو ہے میں بھیݪو کھاڹ ے ہے میز ماتھے ہے۔ ²²۲۲۔کیانکہ انساں رو ڈیکرو تو جاخے یی خیں جبکڹ اوُے رِے بار میں لکھیوݪو ہے پڹ اوُے مِنکھ تے افُسوس جکے رِی وجہ خاں او جھلیجھے۔ ²³۲۳۔اِیئے تے او آیش میں پوچھڹ لاگا کہ آیاں میں خاں کڹ ہے جکو ایئاں کرڹ آݪو ہے۔²⁴۲۴۔ آن اوُاں میں اِے بی تکرار ہو یو کہ مھاں میں کڹ موٹو خمجھیو جاوے۔ ²⁵۲۵۔پر اوُے اوُاں ناں کہیو کہ غیرقوماں تے اوُاں را باچھا حکومت کرئی آن جکو اوُاں تے اِختیار راکھئی او اوُاں را عزیز خݙ اوی۔²⁶۲۶۔ پر تھاں ایہݪا کونی ہو پر جکو تھاں میں موتو ہے چھوٹے ری پانند ہے آڹ خیردار شیوا کر ڹ آݪیکار بڹیں۔ ²⁷۲۷۔کیانکہ موٹو کوڹ ہے او جکو ٻاٹی کھاوڹ ٻیخئی یا او جکو شیوا کرئی۔ کی او کونی جکو ٻاٹی کھاوڹ ٻیخئی پڹ ھوں تھارے درمیان میں ہیک شیوادِاری کرڹ آݪے رِی مانند ہاں۔²⁸۲۸۔ پر تھیں او ہو جکو مانجے آزمیشاں میں برابر مانجے بھیݪا ہتا۔ ²⁹۲۹۔آڹ جیکڹ مانجے ٻاپ مانجے واسطے باچھاإی مقرر ہے ہوں بی تھارے واسطے مقرر کرئیں۔ ³⁰۳۰۔پچھے مانجی باچھائی میں ٻاٹی کھاوڹ آری میز تے تھاں کھاو آڹ پیو ان تختاں تے ٻیخ تے اِسرائیل رِے ٻارے قبیلا رو فیصلو کرو۔³¹۳۱۔ بݪے ایِشور کہیو شمعون جو شِیطان تھاں ناں مانگ لینوں کہ تھاں ایِاں الگ کرے جیکڹ بھوں ناں ݙاخاں الگ کریو جاوی۔ ³²۳۲۔آن میں تھیں خارو دعا کری آن کے تھارو وشواس ختم نی ہووے آن جݙے تو میں ݙیخا پاچھو آوے تو آپ رِے بھائیاں ناں مضبوط کرے۔³³۳۳۔ اوُے اوُاں نا کہیو اِے مالک ہوں تیں بھیݪو قید ہووڹ مرڹ رِے خارو بھی تیار ہاں۔ ³⁴۳۴۔پر اوُے کہیو اِے پطرس ہوں تھاناں کہیںن کہ آج کوکڑ بانگ کونی ݙے جتی تک توں تین واری مانجو انکار نی کرخ کہ ہوں ائیے نا کہنی اوݪکھتو۔³⁵۳۵۔ آن اوُے اوُاں ناں کہیو کہ جݙے میں تھاناں ٻٹویں آن تھیلوے آن جتی خاں بغیر یہر کر کی تھاناں کہی چیز رِی کمی ہتی اوُاں کہیو کہی چیز رِی کونی۔ ³⁶۳۶۔اوُے اوُاں ناں کہیو پر ہمے جکے ݙیخا ٻیٹوں ہوے او اوُے نا لے آن اے طرح تھیلی بی آن جکے ݙیخا تلوار نی ہوے او آپرو جوݪو ٻیخ تے صول لیوے۔³⁷۳۷۔ کیانکہ ہوں تھاں ناں کہیں کہ اِے کلام مانجے بارے میں پورو ہوڹ ضروری ہے کہ او بدکرداراں بھݪو گنئیو گیو۔ اِے واسطے کہ جکو مانجے بارے میں لکھیوڑو ہے پورو تھیں آرو اِے۔ ³⁸۳۸۔اوُاں کہیو کہ جو اِے مالک ایتھے ٻے تلوار ہے اوُے اوُاں نا کہیو بس بس۔³⁹۳۹۔ آن او نکل رو ہمیشہ آݪیکار رہتوں رِے پہاڑ ݙخا گیو آن چیلا اوُے رِے لارے گیا۔ ⁴⁰۴۰۔آن اوُے جگھ پگ تے اوُے اوُاں ناں کہیو۔ دَعا کرو تاکہ آزمائیش میں نی پڑو۔⁴¹۴۱۔ آن او اوُاں خاں الگ ہو رو تقیربن جتھے پتھر ناکھیو تو اوُے خاں آگے جاتے گوݙا کھوتے پراتھنا کرے۔ ⁴²۴۲۔کہیو ڑا گوکر کہوڹ لاگو کہ ابا اگر تو چاویں تو اِے پیالو میں خاں ٹاݪ رو۔ پڹ مانجی مرضی نی بلکہ تاجی مرضی پوری ہوے۔⁴³۴۳۔ آن آسمان خاں ہیک فرشتو اوُے ناں ݙخیجو او اوے ناں ہمت ݙتو ہتو۔ ⁴⁴۴۴۔آن پچھے او ݙکھ میں ٻجی وی ہمت خاں پراتھنا کرڹ لاگو آن اوُے رو پسینو لوہی رِے موٹے موٹے ٹٻکا بڹ را دَھرتی تے کھرڹ لاگا۔⁴⁵۴۵۔ جݙے او دَعا خاں اٹھ تے چہیلاں رِے کوݙھی آیو تو اوُاں ناں غم رِی وجہ خاں ختوڑا ݙھتا۔ ⁴⁶۴۶۔آن اوُاں ناں کہیو کہ تھاں کیاں ختا پیا ہو؟ اٹھو آن دَعا کرو کیانکہ آزمائیش میں نی پڑو۔⁴⁷۴۷۔ اوُاے کہتو جی پیو کہ جوو ہیک توݪو آیو آن اوے باراں میں خاں او جکے نہ یہودہ کہوی اوُاں رِے اگیا گیا ہتو آن او یشوع ݙخا آیو کہ اوُے نہ مھکئی ݙے۔ ⁴⁸۴۸۔پچھے یِسوع اوُے ناں کہیو کہ اے یہودہ کی توں مھئکی ݙے تے جھلاوی۔⁴⁹۴۹۔ جݙے اوُے رِے خنگتیاں پوچھیو کہ کی ہوڹ آݪو ہے کہیو میں تلوار چلاجے۔ ⁵⁰۵۰۔آن اوُاں میں خاں ہیک خبردار کاہین رے غلام تے تلوار چلائی آن اوُے رو خا جڑی کان اݙا ݙینو۔ ⁵¹۵۱۔پچھے یِسوع اوُے رِے جواب میں کہیو کہ اترو وہی کافی ہے آن اوُے کان نا ہاتھ لگا تے ٹھیک کریو۔⁵²۵۲۔ پچھے یِسوع خبردار کاہتاں آن ہیکل رِے سردَاراں آن بزرگاں خاں جکو اوُے ناں جھاݪن آیاتا اوُاں ناں کہیو کہ کی تھاں منا ڈاکو خمجھیں ہے تلواراں ان گیݙے لے تے آیا ہو۔ ⁵³۵۳۔ہوں روزانہ ہیکل میں تھارے بھیݪو ہتو تو تھا مینا کیانکہ کونی جھالیو پڹ اِے تھاری گھڑی ہے آن اندھارے رو اختیار ہے۔⁵⁴۵۴۔ پچھے اوُے ناں جھال تے لے گیا آن خبردار کاہین رے گھر میں لے گیا آن پطرس بتھی خاں اوُے رِے لارِے لارِے جاتو وو۔ ⁵⁵۵۵۔ان جݙے اوُاں آنگڹرے بچ میں باخݙے ٻاڑی آن اوُے رِے آخے پاخے ٻیٹھا تو پطرس اوُاں رے بچ میں ٻیخ گیو۔

⁵⁹۵۹۔ تقریب ہیک گھنٹے خاں پچھے کہیں ٻجے یقین ݙیواتے کہوڹ لاگو کہ بے شک رِے آدمی اِے بھیݪو ہتو کیانکہ اِے بی گلیلی ہے۔ ⁶⁰۶۰۔پطرس کہیو بھایا ہوں کونی جانتو کہ توں کی کہی وو۔ اوُے گھڑی جݙے او کہیو تو جی وو کہ کوکڑ ٻانگ ݙیہنی۔⁶¹۶۱۔ اوُے گھڑی جی مالک مررو پطرس ݙخا جویو آن پطرس خاں ایِشور رِی او بات یاد آئی جکو اوُے کہی تو کہ آج کوکر رِے ٻانگ ݙوڹ خاں پہلے تو تین واری مانجو انکار کریخ۔ ⁶²۶۲۔آن او ٻاہر جاتے زار زار رویو۔⁶³۶۳۔ آن جکے مِنکھاں اوُے ناں جھالیو ݪوہتو اوُے ناں مارتا مزاکاں کرتا۔ ⁶⁴۶۴۔آن اوُے رِے آنکھے بند کرتے اوُے رِے مانڈے تے چماٹاں مارتاوا آن اوُے بارے کہیو رو پوچھتاوا کہ نبوت کرتے ݙخل کہ تنا کہ ماریو۔ ⁶⁵۶۵۔آن طعنا مارتے گھنیں باتا اوُے رِے خلاف کہے۔⁶⁶۶۶۔ آن جݙے ݙن ہویو تو قوم را بزرہ جیکڹ سردار کاہین آن فقہیہ جمع ہویا آن اوُے ناں آپ رِی خاص عدالت میں لے آیا۔ ⁶⁷۶۷۔ان کہیو کہ اگر تو المیسح ہے تو مھانا کہہ ݙے اوُے اوُاں ناں کہیو کہ یگر ہوں تھاں ناں کہیخ تو تھاں یقین کونی کرو۔ ⁶⁸۶۸۔آن ہوں تھاں خاں پوچھاں تو جواب کونی ݙو۔⁶⁹۶۹۔ پڹ ہمے ایِشور رِے خاجڑی پاخے ٻیخے۔ ⁷⁰۷۰۔اِے تے اوُاں خاراں کہیو۔ کی تو ایِشور رو ݙیکرو ہے اوُے اوُاں ناں کہو تھاں خودجی کہی وا۔ کیانکہ ہوں ہاں۔ ⁷¹۷۱۔پچھے اوُاں کہیو۔ ہمے مھاناں گواہی رِی کی ضرورت ہے کیانکہ مھا خود اِے رِے مھانڈے خاں خڹ لنھورو۔

Chapter 23

¹۱۔ جݙے او خارا خاں اُٹھی راں اوُے پیلاطس رِے کوڈیاے گیا۔ ²۲۔آن اوُے تے ایئے کہے او اِلزام لگاوڑ شروع کہو مھہاں پوچھا گھوچھا کئی کے ایئے مھاری قوُم ناں پھیری پیو۔³۳۔ جݙے پیلاطس اوُے خاں پوچھیو کی تو یہودیا رو راجا ہے او اُوے رِے جواب میں کہیو کہ تو خود کہی۔ ⁴۴۔جݙے پیَلاطس سردار آن گیا ناں ان عوام خاں کہیو کہ ہوں آیئے منکھ رِی کوئی قصور کونی جوتو۔ ⁵۵۔پر اوُے نے آن ظور ڈئے او کہیوی کہ گھتا یہودیہ میں بلکے گلیل خاں لے رو آیئے تک منِکھاں نے سِکھا سِکھا رو اوبھریو ہے۔⁶۶۔ پیلاطس آیئے خون رو پھوچھو کے آیئے منِکھ گلپی ہے۔ ⁷۷۔جݙے اوخیٹو ہیرودَیس رِی راجائی رو ہے او ناں ہیرودَیس کو دیا پہیر کیو۔ کیانکہ او بھی اوُے ڈھیناں میں یروِشیلم میں ہتو۔⁸۸۔ ہیرودَیس یَسوع ناں جویو تو ڈاڈھو راجی ہووہ کیاکہ اوُے بات رِے بارے میں جکو اوُے خوڑی تی خاں شوق ہو تو کہ ہوں اوُے ناں جوواں آن اوُے خاں اُمید بھی ہوتی کے اوُے خاں کوئی۔ ⁹۹۔آن او اوُے خاں بھݪی باتاں پوچھیو پر اوُے اوُاں خاں کوئی جواب کونی ݙیہنو۔ ¹⁰۱۰۔آن سردار گپانی ان بھرجانن آݪا اٹھی راں ڈاھ زور خاں اِلزام لگاوڹ کگا۔¹¹۱۱۔جݙے ہیرودیس بیائے فوج آپری نا کہیو کے اوُے ناں دپہل کریں آن مزاق آن ڈھیڈا کریں ان چمکی پوشاک پہرا رو اوُے ناں پیَلاطس کوڈھیا روانو کیو۔ ¹²۱۲۔اوُے ڈیھیں خاں او ہیرودَیس آن پیلاطس آپت میں دوست تھیا پہلی اوُاں میں دَشمنی ہوتی۔¹³۱۳۔ آن پَیلاطس سردار کاہن ان لشکری سرداراں آن عِوام خاں بیھݪا کریا۔ ¹⁴۱۴۔او میں مخے کہیو تھے جیکو مِنکھ میں کوڈیا لے آیا ہو آیئے منِکھاں ناں پرگݪو جو میں تھارے اگھیا پوچھا گو چھا کی جیکو تھے اِلزام اوُے ناں تھے لگاوں اوُے رِی بابت ہوئی کونی جوتو۔¹⁵۱۵۔ ان آیئے ہیرودَیس میں کوڈیا واپس روانو کیو ہے ان جووں کے آیئے میں خاں اہڈو کوئی گناہ یا پاپ کیو کوئی جکے خاں ہوں آیئے قتل رِے لائق کیہا۔ ¹⁶۱۶۔پر ہوں آیئے خاں پوچھ اوُاں چھوٹ ڈیخے۔ ¹⁷۱۷۔اوُے ہر عید میں قصر ر ہتو کہی ناں اوُے اخارو چھڈ ڈیئے۔¹⁸۱۸۔ آم او رڑکر اٹھیو کے تھے آیئے ناں لے جاو ماجی خاطر بزرگ نہ چھوڑ ڈینو۔ ¹⁹۱۹۔آیئے کہئی جھکڑ یا فشری کونی کی نی کوئی خپل کیو جیکے رِی خاطر قید میں راکھیو جائے۔²⁰۲۰۔ پن پیلاطس اوُے او اپرادو آیئے ہو تو آن کہیو یسَوع ناں چھوڑ ڈینو۔ ²¹۲۱۔پن او آپہا رڑئے کر کہیو کے آیئے ناں خوݪی ڈینو خوݪی۔ ²²۲۲۔تہجی بار آیئے او خاں کہیو آیئے کہٹی بدی پا غلطی کی ہے ہوں آیئے میں ایہڑو کوئی قصور کونی جوتو او قتل رِے لائق ہو آیئے خارو کے ایئے خاں پوچھ رو چھوڑ ڈینو جاوے۔²³۲۳۔ پن او رڈ رڈ رو کہیڈ لگا آن طلب کرڑ لگا کے ایئے ناں خوݪی ڈینی جاوے آن اوُاں رو رڑکر سردار آن کاہن او کاھاب تھیڈ۔ ²⁴۲۴۔جݙے پَیلاطس حکم ڈینو کے آئپاری مرضی رِے مطابق ہوئے۔ ²⁵۲۵۔آن اوُاں اوُے مِنکھ نا چھوڑ ڈینہو جکو فساد آن خون رِی وجہ خاں قید ہتو آن جکے ناں اوُاں مانگیو تو آن یَسوع ناں اوُاں رِی مرضی رِے مطابق حوالے کرو۔²⁶۲۶۔ آن جݙے اوُے ناں گیا تو اواں شَمعون ناں رو ہیک کرینی ناں جھالیو جکو فصل خاں آتو پیو خوݪی اوے تے راکھی کے یسَوع رِے لارِے لارِے کھڹے ھال۔²⁷۲۷۔ آن مِنکھاں رو ہیک موٹو ٹوݪو آن لگائی جکو اوُے رِے خارو چھائی پٹتے پئے آن اوُے پئے اوُے رِے لارِے لارِے ٻوہے۔ ²⁸۲۸۔یَسوع اوُاں نے پھر رو کہیو اِے یروشیِلم رِے زکر ییاں میں تے نی روو پر آپ رِے ٻاݪا رِے خاروں روو۔²⁹۲۹۔ کیانکہ او ڈینھاں آخے جکے میں کہخو دھن اوہے جکو اوترکی آن گدبھ جکے میں ٻاݪ کونی پݪیو آن او چَھاتیاں جکاں دودھ کونی پایو۔ ³⁰۳۰۔جݙے اوُے پہاڑاں خاں کہے کے مہاں تے کھرو آن دڑاں ناں کہے کے کہناں ناں لکواو را۔ ³¹۳۱۔کیانکے خارے بڹ خاں بھی اِیاں کر ریئی پیا تو خوکوڑو خاں کی کریو خاخے۔³²۳۲۔ آن اوُاں ٻے ٻجاں ماڹخاں ناں بھی جکو ڈوہی ہتا لیئی جاتا پیا کے اوُے پھیݪا ماریا جاوے۔³³۳۳۔ آن او اوُے جگہ تے پگا جکے نا کھوپری کہیو جاوے اوُے ناں صوݪی ڈیہنی آن اوُاں ڈوہاریاں ناں بھی خوݪی ڈھنی ہیکے ناں خاجڑی آن ٻجے ناں کھاٻڑی۔ ³⁴۳۴۔آن یَسوع کہیو اے ٻاپ توں اییاں ناں معاف کر کیانکہ اے کونی جاڹتا کے اِے کی کریئی پیا ان اوُاں اوُے را گابھا بݪاوڹ رِے خارو پکھا گھاتیا۔³⁵۳۵۔ آن مِنکھ او بیج جوتا پی اآن خردار گجر کر رو کہتا پیا کے ایئے ٻجا ں ناں تو بچایا پر اے آپ اِیشور رو پیارو زیکر وصع تو آپرو آپ ناں بچاوے۔³⁶۳۶۔ آن خپائی بھی اوُے تے ہخن لاگا آن نیرا جارا اوُے نا سرکو پیاݪو۔ ³⁷۳۷۔آن کہیو کے جیکڈ ھن تو یہودیاں رو بادَشاہ ہیں تی آپرے آپ نا بچا۔ ³⁸۳۸۔ان اوُے ماتھے یونانی لاتینی آن عبرانی آکھراں میں ہیک تخطی لگا کے اِے یہودیاں بادَشاہ ہے۔³⁹۳۹۔ آن ہیک اوُاں بدکارا میں خاں جکو خوݪی تے لڈکیوڑو ہتو آن طعنون زبیرو کہیو کے توں المِسیح کونی تو پچھے آپ رِے آپ نا آن مہناں بھی بچا۔ ⁴⁰۴۰۔پن ٻجے اوُے نا ڈونکیو آن کہیو کے تو ایاں تایئں اِیشور خاں بھی کونی بہتو حالانکے اوہوئی سزا میں جھالیوڑو ہے۔ ⁴¹۴۱۔آن آپٹی سزا تو جائز ہے کیانکے مہیں تو آپرے ےپاپاں رِی سزا بھگتیں پیا پر ایئے تو اُھڑو کوئی کام کونی کریو۔⁴²۴۲۔ آن اوُے کہیو اِے یَسوع جݙے توں آپری راجائی میں آویں تو منا یاد کرے۔ ⁴³۴۳۔آن یَسوع اوُے خاں کہیو ہوں تہیں خاں خچی کہیں پیو کے آج ہی توں مہینں بھیݪو جنت میں ہوئیخ۔⁴⁴۴۴۔ آن چھویں گھڑی رِے نیڑو ہتو کے خارے ملک میں اندھارو تھی گیو۔ آن او اندھارو نویں گھری تک رہو۔ ⁴⁵۴۵۔لیانکے خورج اندھارے میں تھی گیو آن ہیکل رو پردو بچ خاں پھاٹ گیو۔⁴⁶۴۶۔ آن یَسوع اوُنچی آواز خاں رڑکر رِی کہیو اے ٻاپ ہوں آپر ی آتماں تاجے ہاتھ میں ڈہین اِے کہہ رو آپرو پران ڈنھوں۔ ⁴⁷۴۷۔ان جکو کجھ تھیو ہتو جݙے خوبیدار اے ڈٹھو تو اِیشور رِی بڈائی کی ان کہیو کے اے شک ماڹخ سَنت ہے۔⁴⁸۴۸۔ آن جتدا مائیخ ایئے نظارے نا جووڹ رے خاروں بھیݪا تھپاتا اے نظارو جو رو چھاتی پٹتا پاچھا بݪ گیا۔ ⁴⁹۴۹۔آن اوُے را اوݪکھڹ آݪا آن او لگاوے جکو اوے بھیݪے گلیل خاں اوُے رِے لارِے آئے ھتے پھدے اُھوڑی اِے باتاں جوتے پآے تے۔⁵⁰۵۰۔ ان جوو یوَسف نامی ہیک منکھ جکو مشیر ہتو نیک مایئخ آن شریف ہتو۔ ⁵¹۵۱۔او اوُاں رِے خلاح میں کونی ہتو او یہودیاں رِے شہر ارتید رو رہن آݪو ہتو آن خود اِیشور رِی راجائی رو آخ ونند ہتو۔⁵²۵۲۔او پَیلاطس کوڈھیاں گیو آن یَسوع رِی لاش مانگی۔ ⁵³۵۳۔ان اوُے ناں اتارو قیمتی چادر میں بیڈھ رو آن ہیک قبر میں راکھیو جکو ٹکر میں کھو تر یوڑی ہتی جکے میں کدٹے کوئی کونی راکھیو گیو۔⁵⁴۵۴۔ آن او تیاری رو ڈیھنوں ہتو آن سَبت بھی شروع تھیں آݪو ہتو۔ ⁵⁵۵۵۔ان او استرے جکو اوُے بھیݪے گلیل خاں آئے ہتے او لارِے لارِے اوُے قبر ناں جووڹ خارو آن اے بھی کے اوُے رِی لاش کیہڑے طریقے خاں رَاکھی ہے۔ ⁵⁶۵۶۔آن پاچھے بݪ رِے چیزاں آن عطر تیار کےی آن اوُاں حکم رِے مطابق سَبت رِے ڈیھن آرام کریو۔

Chapter 24

¹۱۔ اِن او ہفتے رے پہلکے ݙن خاکلو رِی خوُشبودار چیزاں جکاں نا لدے تیار کےی ہوتی قبر تے لے آتی۔ ²۲۔ان اوُاں پتھر نا قبر چاں پیرا تھییوڑو جویو۔ ³۳۔ان اُواں مہینا ایِشور یَسوع ری لاش نا کونی ڈیٹھو۔⁴۴۔ اَن ائیَاں ہویو کہ جݙے او حیران ہوتیں تو اوُاں ٻے منِکھاں نا ڈٹو جکاں را گہابھا چٹا پیریوڑا ہتا۔ ⁵۵۔جݙے او بس گیے ان اپروماتھو دھرتی تے جھکایو تو اوُاں ائیا نا کہیو کہ تھیں زندہ نا مردا میں کیاں جووں۔⁶۶۔ او ایتھ کونی پڹجی اٹھیو رو یاد کرو جݙے او ہنسور گلیل میں ہوتو تو اوُے تھاناں کی کہیو تو۔ ⁷۷۔اِے ضرور ہے کہ ابن آدم پاپیاں رِے ہاتھ میں جھلیجے خے۔ ان ماریو جاخے ان تین ڈن بعد جی اٹھخے۔⁸۸۔ جݙے اوُے اِے باتاں اوُے ناں یاد کرائے۔ ⁹۹۔اِن قبر خاں پاچھو آتے اوُاں گپارہ ان باقی خارا ناں ایے باتاں رِی خبر خڹائی۔ ¹⁰۱۰۔ایہو مریم مخدلینی ان حنہ ان یعقوب ری ماں مریم ہوتیں ان باقی لوگائی جکو اوُے رِے بھیݪے ہوتے اوُاں وی اَیئے باتاٻ خاراں نا کہیو۔¹¹۱۱۔ پن اَے باتاں اوُاں نا کہئی آݪی گزاواگی۔ ان اوُاں ائیے رو یقین نی کرلو۔ ¹²۱۲۔پچھے پطرس اُٹھ تے قبر رِے باخے بچھو ان ٻیٹھو تھی تے کفن نا جویو ان ائیے واقع نا جو رو اپرے من میں خوچن لاگو ان بھو گیو۔¹³۱۳۔ ان جوو اوے ݙن اواُں میں خا ٻے عموآس ناں لیبک گاں آݪے پاخے جاونا وا جکو یرَوشیلم خاں ساتھ ضپل الگو ہو تو۔ ¹⁴۱۴۔ان ایئے خارِے باتاں رِے بارو جکو ظاہر ہوتے تھے آپس میں باتاں کرنا جاوتا۔¹⁵۱۵۔ اَن ائیاں ہویو کہ جݙے اور باتاں کرتا جاوتا ہوا تو یَسوع آپ اوُاں رِے نیڑو آ گیا۔ ¹⁶۱۶۔پن اوُاں رِے آنکھیں بند کریوڑے ہوتے تاکہ او نی جووے۔¹⁷۱۷۔ ان اوُے ائیاں نا کہیو اے کیڑے باتاں ہے جکو تھاں مارگ میں کرتا جائی وا اور پریشانی خاں ابیج رہیا۔ ¹⁸۱۸۔بڑے اوُاں میں خاں جکے رو ناں کلَپساس ہوتو اوے ناں جواب میں کہیو۔کہ کی تو ایک ہی یرَوشیلم رو مسافر ہے ان جھڑو اپے باتاں خا نا واقف ہے جکو اوُے ݙن ظاہر ہوتی ہوتی۔¹⁹۱۹۔ اوُے ائیاں نا کہیو کہ کے باتاٻ اوُاں اپے ناں کہیو کہ یَسوع ناصری رِے بارو جکو بنت منکھ ہوتو ان ایِشور ان خاری اُمت رِے نیڑو کام ان کلام میں قدرَت آݪو ہوتو۔ ²⁰۲۰۔جکے نا موٹو بھگت ان مھارے موئیرڑا نا ماریو جھلا یو ان ماریو۔²¹۲۱۔ پڹ مھاناں اُمید ہوتی کہ ایو اَسرئیل نا چھڑا خے ان ایے باتاں خاں علاوہ ائیے بات ناآج تٻحوݙن ہویو رو۔²²۲۲۔ ان مھاں میں خاں کئیک لوگایاں میران کرݙنو او خاکلوں رِی قرتے گیے۔ ²³۲۳۔ان اوُے رِی لاش نا نی جو ری واپس آئے ان کہیو کہ مھیں فرشتاں ناݙئو جکو کیونا وہ کہ او زندہ ہویو رو۔ ²⁴۲۴۔ان کئیک مھارے خگتی وی قسرتے جاتے جماں اواُں لوگایاں کہیو اواں جی حویو پڹ نی ݙئو۔²⁵۲۵۔ پڹ اوُے اوُاں نا کہیو کہ اے بھوݪا ان سنا رے ناتاں نا منڹ میں سَت ایمان ارَاں۔ ²⁶۲۶۔کی ضروری کونی ہوتو۔کہ مَسیح ایو ݙکھ اکھڹ ے ان ائیاں جی او اپرے جلال میں داخل ہوخے۔ ²⁷۲۷۔اَن توریت موسٰی ان سارے ابنیا رے کتاباں رِے شروع خاں خیارے اگ کھتی میں جتسرے باتاں اوُے رِے حق میں لکھیو ڑے اوُے ناں خمجا خگے۔²⁸۲۸۔ ائر میں او اوُے گاں رِے نیئرا یگ گیا جتے او جاوتا وا ان او اوُے رِے کردار خاں معلوم کریو کہ او آگے بدحصڹ جاوی۔ ²⁹۲۹۔پڹ اوُاں اِے کہہ تے اوے نا مجبور کریو۔ مھارے بھیݪو ری۔کیانکہ انڈھے او ٹایم ہویو رو۔ان ݙن حتم ہویو رو۔ان او مہنا گیو۔تاکہ اوُے رِے بھیݪو رہو۔³⁰۳۰۔ ان ائیاں ہویو کہ او اوُاں رِے بھیݪو ٻاٹی کھاوڹ لاگو۔تو اوے ٻاٹی توڑ رِی برکت بابنی۔ ان توڑ تے ݙوڹ لاگو۔ ³¹۳۱۔ائیے تے اوُاں رِے آنکھیں کھل گیے۔ان اوُاں ائیے نا جاڹ لیو ان او اوُاں رِی نظر خاں اوجھل ہوگیو۔ ³²۳۲۔ان اُواں آپس میں کہیو کہ جکے ٹایم او مھاں خاں باتاں کرتا ان مھارے واسطے آگ کھتی را نید کھو یو وہ۔ تو مھارو دَل جوش خاں بھر کونی گیو تو۔³³۳۳۔ ان اوُے گھڑی اُٹھ تے او یروشلیم نا واپس گیو۔ان اوُے گیا اے ان اوُاں رِے خنگھاں نہ بھیݪو کریو۔ ³⁴۳۴۔ان او کہیو تا وا کہ ایِشور خچ مچ جی اٹھیو ان شمَعون ناوی نظر آیو۔ ³⁵۳۵۔پچھے اوُاں خارو کج خڹا یو کہ راہ میں کی کی ہویو ان اوُاں کیکر اوُے ناں ٻاٹی توڑے پچانیو۔³⁶۳۶۔ ان او اِے باتاٻ کرتا جی وا یسوع اوُاں رِے بیچ میں آ ابھجیو ان اوُاں نا کہیو تھاں رِی سَلامتی ہوتے۔ ³⁷۳۷۔پڹ او گھر اگیا ان ٻی تے سجھو کہ کئی رُوح نا جوئی وا۔³⁸۳۸۔ پڹ اوُے اوُاں نا کہیو تھیں کیاں ٻی وا ان تھارے دَل میں کیاں شک آئی وہ۔ ³⁹۳۹۔مھیں آݪا ہاتھ ان مھیں پک جووہ کہ ہوں ہی ہاں مھَناں ہاتھ لگاتے جووہ کیانک رُوح رِے گوشت ان ہاڈکی کونی ہوتی جھاں مھیں میں جوٹی وا۔ ⁴⁰۴۰۔ان اے کہہ او اپرا ہاتھ ان پگ بتایا۔⁴¹۴۱۔ جݙے اوُاں نا یقین نہیں آیا تو او خوچڹ لاگا۔ تو اوُے اوُاں کہیو کہ کی تھاں کڈے کشک کھاوڹ خارو ہے۔ ⁴²۴۲۔جݙے اوُاں بھونجیوں رِی مچھل رو ٹکڑو اُوے نا ݙینو۔ ⁴³۴۳۔اوُے پے اوُاں رِے خامے کھایو۔⁴⁴۴۴۔ ان اواں نا کہیو کہ اے مھیں آلے او باتاں ہےجکو مھیں تھا ناں اوُے گھڑی کہیو ہوتو جݙے تھارے بھیݪو ہوتو۔ ان ضرور ہے کہ او خارو کچھپورو ہوخے جکو موسیٰ رِی توَریت ان مخالف انبیا ان مرامیر مجائے حق میں لکھیوڑا ہے۔⁴⁵۴۵۔ اوُاں را دَماغ کھولیا تاکہ اگ گھتیا نا خجے۔ ⁴⁶۴۶۔ان اُواں خاں کہیو کہ اِے لکھیوڑو کہ ایِشور ڑک کھڹنچے ان تیجے ݙن مووں ڑا میں جوتو تھی خے۔ ⁴⁷۴۷۔ان یرَوشیلم خاں شروَع کررو خجے قوماں میں اوُے اے ناں خاں گناھواں رِی معافی رِے پگا توبہ رِی مَنادی کی جازے۔⁴⁸۴۸۔ تھیں ائی باتاں را گواہ ہو۔ ⁴⁹۴۹۔جوو مھیں اپرے پاپ رو وعدہ کریو ڑو تھاں ماتھیے ظاہر کریورو۔ جتیری تک تھاناں اونچا خاں رُوح القُدس اَصلی قوت رو لباس نی ڑے اپرے شہر میں ٻیٹھا رہیا۔⁵⁰۵۰۔ پَچھے او اوُاں ناں ٻاہر بطنیاں ݙخا لے گیو۔اپرے ہاتھ اونچا کررا اوُاں نا برکت ݙینی۔ ⁵¹۵۱۔ان ائیاں تھیو کہ جݙے او اوُاں ناں برکت ݙتو پیو تو اوُاں ناں جدا تھی گیو ان آسمان ماتھے خڹیو گیو۔⁵²۵۲۔ ان او اوُے نا سجدہ کررو ݙاݙی خوَشی خاں یرَوشیلم پاچھا بھوا گیا۔ ⁵³۵۳۔ان بݪا ہر روز ہیکل میں ایِشور رِی بَھکتی کرتا رہیا۔

John

Chapter 1

¹۱۔ شروع شروع میں شبد ہَتو شبد ایشور بھیݪو ہَتو اَن شبد ایشور ہَتو۔ ²۲۔ایے جی شروعار میں ایشور بھیݪو ہَتو۔ ³۳۔ایئے خاں جی خارو کچھ بݨیو اَن کوئی وی چیز ایئے خاں ٹاݪ کونی بݨی۔⁴۴۔اُوے میں جی جیون ہَتو اَن جیون منکھاں رے خارو اُجاݪو ہتو۔ ⁵۵۔اَن اجاݪو اندھارے میں چمکئی اَن اندھارو اُوے نا ہرا کونی خگیو۔⁶۶۔ ہیک منکھ آیو جکو ایشور ری طرف خاں میلیو گیو جکے رو ناں یوحنا ہَتو۔ ⁷۷۔ایہ گواہی رے خارو آیو کہ اجاݪے ری گواہی ݙیوے تاکہ اوے رے وسیلہ خاں ایمان لے آوے۔ ⁸۸۔اُو آپ تو اجاݪو کونی ہَتو پݨ اوجاݪے ری گواہی ݙیوݨ آیو ہَتو۔⁹۹۔ او خچواجݪو جکو ہر کئی تے اُجیخ کرئی جگت میں آوݨ آݪو ہَتو۔¹⁰۱۰۔ او جگت میں ہَتو جگت اوے رے وسیلے خاں بݨیو پݨ منکھاں اوے نا کونی اوݪکھیو۔ ¹¹۱۱۔او آپراں میں آیوپݨ اوے رے آپراں اوے نا قبول کونی کریو۔¹²۱۲۔ پݨ جتراں وی اوے نا قبول کریو اُوے اُواں نا حق ݙنو کہ او ایشور را ٻاݪ بݨے پݨ اُواں نا جکو اوے رے ناں تے ایمان لے آیا۔ ¹³۱۳۔او لوہی خاں کونی نی مانخ ری مرضی خاں اَن نی جی منکھ ری مرضی خاں پݨ ایشور اُواں نا بݨایا۔¹⁴۱۴۔ شٻد انسان رے روپ میں آیو اَن آپاں بھیݪو رہیو اَن مھاں اُوے رو جلال ݙٹھو ٻاٻ رے مونبھی رو جلال کرپا اَن خچائی خاں بھریوڑو ہَتو۔ ¹⁵۱۵۔یوحنا اُوے ری جی گواہی ݙنی اَن اونچی آواز خاں کہیو ایہ او جی ہے جکے رے بارے میں کہیو ہَتو۔ کہ جکو مھیں خاں پچھے آوݨ آݪو ہے۔ او میں خاں موٹو ہے کیانکے او میں خاں وی پہل ہَتو۔¹⁶۱۶۔ اوے ری حضوری میں مھاں خارا لیو یعنی فضل تے فضل۔ ¹⁷۱۷۔کیانکے ایے شریعت موسٰی رے وسیلے ݙنی گی پݨ فضل اَن خچائی یسوع مسیح خاں لابھی۔ ¹⁸۱۸۔ایشور نا کݙے کئی کونی ݙٹھو پݨ ہیک ݙیکرو جکو اُوے بھیݪو ٻیٹھو ہے اُویج ایشور بتایو۔¹⁹۱۹۔ یوحنا ری گواہی ایہ ہے کہ جݙے یہودیاں یروشلیم خاں کاہن آن لاوی اُوے کݙھے ایہ پوچھݨ بہیر کریو کہ تو کُݨ ہے۔ ²⁰۲۰۔تو اوے اقرار کیو اَن مکریو کونی بلکہ اوے کہیو ہوں تو المسیح کونی ۔ ²¹۲۱۔پچھے اُواں بھݪے پوچھیو پچھے تو کُݨ ہے کی توں ایلیاہ نبی ہے۔ یوحنا بݪتی ݙنی نا ہوں او کونی کی تو نبی ہے اوے جواب ݙنو کونی۔²²۲۲۔پچھے اُواں او نا بݪے کہیو تو توں ہے کُݨ ؟ کیانکے مھاں اوئاں نا بݪتی ݙیوݨی ہے۔ جکے مھاناں میلیو ہے توں آپرے بارے میں کی کہی؟ ²³۲۳۔پچھے اوے کہیو جاں یسعیاہ نبی ری او بات خݨائی ہوں او ہاں جکو بیابان میں پرچار کرئیں کہ پرمیشور رے خارو مارگ خدھو کرو۔²⁴۲۴۔ میلیوڑے منکھاں میں خاں کئیں فریسی آݪا ہَتا۔ ²⁵۲۵۔اَن اُوںاں اُوے خاں سوال کریو۔ جے تو نی مسیح ہے نی ایلیاہ ہے اَن نی جی او نبی ہے تو پچھے تو کیا بپتسموں ݙئی۔²⁶۲۶۔ یوحنا اُوںاں نا بݪتی ݙنی ہوں تو چھڑو پاݨی خاں بپتسموں ݙئیں پݨ تھارے بچ میں ہیک ایہڑو منکھ ابھو ہے جکے نا تھے کونی اُݪکھتا۔ ²⁷۲۷۔ایہ او جی ہے جکو میں خاں پچھے آوݨ آݪو ہے۔ ان ہوں ایئے لائق کونی کہ اوے ری جُتی ری تݨے کھولاں۔ ²⁸۲۸۔ایہ خارے باتاں یردن دریا رے پار بیت عنیاہ میں رے گاں میں ہوئے۔ جیتھ یوحنا بپتسموں ݙتو ہَتو۔²⁹۲۹۔ ٻجے ݙن اوے یسوع نا آپ ݙخا آوتے جو اَن کہیو ایہ ایشور رو گھیٹو(برہ) ہے جکو دنیا رے منکھاں را پاپ اُکھݨ لے جاخے۔ ³⁰۳۰۔ایہ او جی ہے جکے رے بارے میں مھیں کہیو ہَتو میں خاں پچھے ہیک ایہڑو منکھ آوݨ آݪو ہے جکو میں خاں گھݨی عزت آݪو ہے کیانکہ او میں خاں پہلی ہَتو۔ ³¹۳۱۔ہوں وی اُوے نا کونی اوݪکھتو ہَتو۔ پݨ ایے خارو ہوں پاݨی خاں بپتسمو ݙئی کہ او اسرائیل تے ظاہر ہو جاوئے۔³²۳۲۔ اَن یوحنا گواہی ݙے اَن کہیو میں روح نا کبوتر آݪی کر آسمان خاں اُترتے جویو ہا اَن او اوے تے ٻیختے جویو۔ ³³۳۳۔ہوں اُوئے نا کونی اݪکھتو ہَتو۔ پݨ جکے مناں بہیر کریو کہ پاݨی خاں بپتسمو ݙا اُوے مناں کہیو کہ جکے تے تو روح نا اترتے اَن ٻیختے جووئے اُو او جی ہوخے جکو روح القدس خاں بپتسمو ݙئی۔ ³⁴۳۴۔ہمے میں ݙٹھو اَن گواہی ݙئی کہ ایہ ایشور رو ݙیکرو ہے۔³⁵۳۵۔ٻجے ݙن یوحنا بھݪے آپرے ٻے چیلاں بھݪو ابھو ہَتو۔ ³⁶۳۶۔اُوے یسوع ݙخا جو اَن کہیوجو جاوتو وو جووو ایہ ایشور رو برو ہے۔³⁷۳۷۔اَن اوے رے ٻے چیلاں اُوے رے ایہ بات خُݨی اَن یسوع رے لاریاں بوہا گیا۔ ³⁸۳۸۔یسوع اُواں نا لارے آوتا جو اَن اُواں نا کہیو تھاں کی لابھئی ووا۔ اُواں کہیو اے استاد توں کیتھ رئی۔ ³⁹۳۹۔اُوے اُواں نا کہیو آو تھاں جوخو رو اَن اُواں جویو جیتھ او رہتو ہَتو۔ اَن اوے ݙن خاں او اُوے بھیݪا رہیا اَن ایہ ݙخوئے گھنٹے رے نیٹو ہَتو۔⁴⁰۴۰۔ اُواں ٻہیاں میں خاں جکو یوحنا ری ایہ بات خݨ تے اُوے رے لارے بوہا ہیک شمعون پطرس رو بھائی اندریاس ہَتو۔ ⁴¹۴۱۔اُو پہل آپرے بھائی شمعون نا ٹکریو اَن اوے نا کہیو کہ مھاناں مسیح لابھو رو۔ ⁴²۴۲۔پچھے او اُوے نا یسوع کݙے لایا اَن یسوع اُوے نا جو اَن کہیو کہ تو یوحنا رو ݙیکرو شمعون ہے پݨ آج خاں تو کیفا (جکے رو مطلب پطرس) خݙئجخ۔⁴³۴۳۔ٻجے ݙن اُو گلیل جاوݨو چاہتو ہَتو۔ آن فلپس نا ٹکریو۔ اَن یسوع اوے نا کہیو مھارے لارے بوہو آ۔ ⁴⁴۴۴۔فلپس اندیاس اَن پطرس رے شہر بیت صیدا رو ہَتو۔ ⁴⁵۴۵۔فلپس نا نتن ایل ٹکریو اَن اُوے اُوے نا کہیو کہ جکے رو ذکر موسٰی تورات میں اَن نبیاں وی کہیو مھاں اُوے نا لابھو رو اُو یوسف رو ݙیکرو یسوع ناصری ہے۔⁴⁶۴۶۔ نتن ایل اُوے نا کہیو کی ناصرت خاں کوئی بھلی چیز نکݪ خگئی فلپس اُوے نا کہیو آ جو رو۔ ⁴⁷۴۷۔یسوع نتن ایل نا آپ ݙخا آوتو جو رو اَن کہیو جوو ایہ اصلی اسرائیلی ہے ایے میں مکر کونی۔ ⁴⁸۴۸۔نتن ایل اوے نا کہیو تو منے کیکر اوݪکھئی یسوع بݪتی میں کہیو ایے خاں پہل کہ فلپس تناں ٻُلایو تو انجیر رے بݨ رے نیچا ہَتو۔ میں تنے جویو ہَتو۔⁴⁹۴۹۔ نتن ایل اوے نا بݪتی ݙنی کہ اے گرو تو ایشور رو ݙیکرو تو اسرائیل رو باچھا ہے۔ ⁵⁰۵۰۔یسوع اوے نا بݪتی ݙنی کی تو ایے خارو ایمان لایو ہے کہ میں تناں کہیو کہ میں تنے انجیر رے بݨ رے ہینٹھا جویو تو ایے خاں وی موٹا موٹا کام جوئخ۔ ⁵¹۵۱۔پچھے اوے اُواں نا کہیو کہ ہوں تھاناں خچی خچی کہئی کہ تھاں آسمان نا کھُلیوڑو اَن ایشور رے فرشتاں نا اُنچا جاوتا اَن ابنِ آدم تے اترتا جوخو۔

Chapter 2

¹۱۔ اَن تیجے ݙن قانائے گلیل میں بیاہ ہویو آن یسوع ری ماں اتھ ہَتی۔ ²۲۔اَن یسوع اَن اُوئے رے چیلاں نا وی اُوئے بیاہ رو ہیلو ہَتو۔³۳۔ آن جݙے انگوراں رو شربت کھٹ گیو تو یسوع ری ماں اُوئے نا کہیو کہ اُوئاں کڈھے انگوراں رو شربت مُکو رو۔ ⁴۴۔اَن یسوع اُوئے نا کہیو اماں آپاں نا کی مھارو ٹائم ہالی کونی آیو۔ ⁵۵۔اُوئے رے اماں نوکراں نا کہیو جو ایئے تھاناں کہے او کریا۔⁶۶۔ آن اُتھ یہودیاں رے رعت رے مطابق پتھراں را چھ مٹ پیا ہَتا۔جکے میں ٻے ٻے تین تین مݨ ری گنجایش ہوتی۔ ⁷۷۔یسوع اُوئاں نا کہیو مٹاں میں پاݨی بھر ݙو۔ آن اُوئاں اُوئے نا فل بھر ݙنا۔ ⁸۸۔اَن بھݪے اُوئے اُوئاں نا کہیو کے ہمے ایئے نا کاڈھو اَن خصوصی مہمان نی لے جاؤ۔ اَن او لے گیا۔⁹۹۔ جݙے اُوئے خصوصی مہمان اُو پاݨی چکھیو جو انگوراں رو شربت بݨ گیو ہَتو۔ اُوئے نا کونی ٹھا ہَتی کہ ایہ کیتھ خاں آئی ہے۔ (پݨ او نوکر جکے پاݨی کھاڈھیو ہَتو جاݨتو ہَتو) تو خصوصی مہمان بینݙ نا ہیلو کرایو۔ ¹⁰۱۰۔آن اُوئے نا کہیو کہ ہر منکھ پہلی بھلو انگوراں رو شربت پیاݪی اَن ہݪکو اُوئے گھڑی جݙے خارا گھݨی پی لئی پݨ تھیں تو بھلو انگوراں رو شربت لُکا راکھیو ہے۔¹¹۱۱۔ نخانیاں ری ایے شروعات یسوع قانائے گلیل میں کی اَن اُوئے آپ رو جلال بتایو اَن اُوئے را چیلا اُوئے تے ایمان لے آیا۔¹²۱۲۔ اُوئے خاں پچھے اُوئے ری ماں اَن بھائی اَن اُوئے را چیلا کفرنحوم نی گیا پݨ اُتھ گھݨا ݙن نی رہیا۔¹³۱۳۔ آن یہودیاں ری عید نیڑی ہَتی آن یسوع یروشلیم نی گیو۔ ¹⁴۱۴۔آن اُوئے ہیکل میں ڈھگا اَن بھیݙاں اَن کبوتر بیچݨ آݪاں نا جویو اَن بپاریاں نا وی جکو اُتھ ٻیٹھا ہَتا۔¹⁵۱۵۔پچھے اُوئے رنڈھوڑیاں رو کوڑو بݨا اَن خارے بھیݙاں اَن ڈھگاں بھیݪا ہیکل خاں ٻاہر کاڈھ ݙنا اَن یپاریاں را پیخا اُݙا اَن پھٹا اُندھا کر ݙنا۔ ¹⁶۱۶۔آن کبوتر بیچݨ آݪاں نا کہیو ایئاں نا ایتھ خاں لے جاؤ مھارے ٻاپ رے گھر نا بپار رو گھر نی بݨاو۔¹⁷۱۷۔ آن اُوئے رے چیلاں نا یاد آیو۔ کہ ائیاں لکھیوڑو ہے کہ تھارے گھر ری غیرت مناں کھا جاخے ری۔ ¹⁸۱۸۔پچھے یہودی بولݨ لاگا اَن کہیو کہ تو مھاناں کہی نخانی بتا اَن ایہ کام کریں۔ ¹⁹۱۹۔یسوع بݪتی میں اُوئاں نا کہیو ایئے ہیکل نا بکھیر ݙو ہوں تیناں ݙناں میں ایئے نا کھڑی کر ݙئیخ ری۔²⁰۲۰۔یہودیاں کہیو کہ چھیاݪخ برخاں میں ہیکل بݨی ہے اَن تو ایئے نا تین ݙناں میں کھڑی کریخ ری۔ ²¹۲۱۔پݨ اُوئے آپرے من ری ہیکل ری بات کی ہتی۔ ²²۲۲۔ایئے خارو جݙے او مریوڑاں میں خاں جیتو ہویو تو اُوئے رے چیلاں نا یاد آیو کہ اُوئے کہیو ہتو۔ اَن او لِکھت تے ان یسوع ری ایئے بات تے جکو اُوئے کہی ہَتی ایمان لے آیا۔²³۲۳۔ جݙے اُو عید رو یروشلیم میں ہَتو۔ گھݨاں اُوئے نخانیاں نا جو جکو اُو جوݪتو ہَتو جو را اُوئے رے ناں تے ایمان لے آیا۔ ²⁴۲۴۔پݨ یسوع آپ رے خیال خاں اُوئاں تے اعتبار کونی کرتو ہتو۔ ²⁵۲۵۔ایئے خارو کہ او خاراں نا اُݪکھتو ہَتو۔آن اُو متھاج کونی ہَتو کہ کوئی وی منکھ اُوئے رے حق میں گواہی ݙے۔ کیونکہ او آپ جی جاݨتو ہَتو کہ انسان رے من میں کی کی ہے۔

Chapter 3

¹۱۔ فریسیاں میں ہیک منکھ نیکدیمس ناں رو یہودیاں رو سردار ہَتو۔ ²۲۔او رات رو اُوئے کڈھیا آیو آن اوئے نا کہیو کہ اے استاد مھیں جاݨئی کہ تو ایشور ری طرف خاں استاد تھی آیو ہے۔ کیانکہ جکو تو نخان ݙخلئِ او کوئی کونی ݙخݪ خگتو۔ جتری تک ایشور اُوئے بھیݪو نی ہووئے۔³۳۔یسوع اُوئے نا بݪتی میں کہیو۔ ہوں تھاں نا خچی خچی کہیں کہ جتری تک کوئی نئے خرے خان پیدا نی تھیوئے ایشور ری راجائی نا جو کونی خگتو۔ ⁴۴۔نیکدیمس کہیو کہ منکھ جݙے بوڈھو تھی جاوئے رو تو بݪے کیکر پیدا تھی خگئی۔ کی او بݪے آپری ماں رے پیٹ میں جا رو پیدا تھی خگئی۔⁵۵۔ یسوع بݪتی ݙنی آن کہیو کہ ہوں تنئے خچی خچی کہیں کہ جتری تک کوئی پاݨی آن پویتر آتما خاں پیدا نی ہووئے او ایشور ری رجائی میں داخل کونی ہو خگتو۔ ⁶۶۔جکو جسم خاں پیدا ہویو او جسم ہے اَن جکو پوتر آتما خاں جنم لیو او پوتر آتما ہے۔⁷۷۔ پریشان نی تھی کہ میں تنئے کہیو نوئے خرے خاں پیدا ہوݨ ضروری ہے۔ ⁸۸۔ہوا جینکی چاہوئی اونکی جاوئی توں اُوئے ری آواز خُݨئے اَن کونی خمجھتو کہ او کیتھ خاں آوئی آن کݨھئے جاوئی۔⁹۹۔ نیکدیمس بݪتی ݙنی اَن کہیو کہ ایے باتاں کیکر تھی خگئی؟ ¹⁰۱۰۔یسوع بݪتی ݙنی اَن اُوئے نا کہیو کہ کی توں بنی اسرائیل رو استاد ہے۔ آن ایے باتاں کونی جاݨتو۔ ¹¹۱۱۔ہوں تناں خچی خچی کہیں کہ جکو کجھ مھاں جاݨجیئی او کہجیئں۔ آن جکے نا مھاں ݙٹھو ہا اوئے ری گواہی ݙئجیئں۔اَن تھیئں مھاری گواہی کونی منتا۔¹²۱۲۔ جݙے میئں تھاناں دھرتی رے باتاں کہیئے آن تھاں اعتبار کونی کریو۔ پچھے جے کݙے ہوں تھاناں آسمان رے باتاں کہاں تو تھیئں کیکر یقین کرخو۔ ¹³۱۳۔کوئی آسمان تے کونی چڑھیو خوائے اُوئے رے جکو آسمان خاں اُتریو ہے یعنی ابن انسان جکو آسمان میں ہے۔¹⁴۱۴۔ آن جکر موسٰی باخینگ نا رݨ پٹ میں اونچو کریو۔ ائیاں جی ابن انسان اونچو کریو جاخے۔ ¹⁵۱۵۔تاکہ جکو کوئی اُوئے تے ایمان لے آخے او مرے کونی پݨ امر جیون پاخے۔¹⁶۱۶۔ کیانکہ ایشور جگت خاں ایڑھو پریم کریو کہ اُوئے آپرو ہیک جی ݙکرو ݙے ݙنو تاکہ جکو کوئی اُوئے تے ایمان راکھخے او مرے کونی پݨ امر جیون پاخے۔ ¹⁷۱۷۔کیانکے ایشور ݙیکرے نا جگت میں ایئے خارو کونی بہیر کریو کہ جگت تے الزام لگاوئےبلکہ ایئے خارو بہیر کریو جگت اُوئے ری وجہ خاں چھٹکارو پاوئے۔ ¹⁸۱۸۔جکو اُوئے تے ایمان راکھخے اُوئے تے الزام کونی ݙنو جاوئےپݨ جکو اُوئے تے ایمان نی راکھخے اوئے تے الزام لاگ گیو۔ کیانکہ اُوئے ایشور رے ہیک جی ݙیکرے رے ناں تے ایمان کونی لے آیو۔¹⁹۱۹۔ آن الزام ایہ ہے کہ نور جگت میں آیو اَن منکھاں اندھارے نا نور خاں گھݨو بھایو۔ کیانکے اُوئاں را کام بُرا ہَتا۔ ²⁰۲۰۔کیانکہ جکو کوئی بُرائی کرئی او نور خاں دشمنی راکھئی۔ اَن نور رے نیڑو کونی آتو۔ اَن ایئاں نی ہوئے کہ اُوئاں را کام خامھے آوئے را۔ ²¹۲۱۔پݨ او جکو خچائی تے ایمان راکھئی نور رے نیڑو آوئی تاکہ اُوئاں را کام جوئجݨ میں آوئے کیانکہ او ایشور میں کیا گیا ہے۔²²۲۲۔ اَن ائیاں باتاں خان پچھے یسوع اَن اُوئے را چیلا یہودیا ری دھرتی تے آیا۔ اَن اُو اُتھ اُوئاں بھیلو جی رہیو۔ ²³۲۳۔آن اُوئان نا پویتر شنان ݙتو رہیو۔آن یوحنا وی شالیم رے نیڑو عینون میں پویتر شنان ݙتو رہیو کیانکہ اوتھ پاݨی تمام گھݨو ہَتو آن منکھ پویتر شنان لیوݨ آوتا ہَتا۔ ²⁴۲۴۔کیانکہ یوحنا ایتری تاݨی ڈھکیجوڑو کونی ہَتو۔²⁵۲۵۔ جݙے یوحنا رے چیلاں ری کہیے یہودی خاں پویتر شنان رے بارے میں تکرار ہویو۔ ²⁶۲۶۔اَن اُوئاں یوحنا نا جا کہیو کہ اے استاد جکو اُردن رے پار تھاں بھیݪو ہَتو۔ آن جکے ری گواہی تھیں ݙنی ہَتی او پویتر شنان ݙئی آن خارا اُوئے کڈھے جاوئی وا۔²⁷۲۷۔ یوحنا بݪتی ݙنی آن کہیو کہ کوئی منکھ کئیں کونی لے خگتو جتری تک کہ آسمان خاں نی ݙنو جاوئے۔ ²⁸۲۸۔تھیں مھارا گواہ ہو کہ ہوں کہیئی وا کہ ہوں المسیح کونی پݨ ہوں اُوئے خاں پہل بہیر کریو گیو ہا۔²⁹۲۹۔جکے رے بینݙݨی ہے او بینݙ ہے پݨ بینݙ رو دوست جکو ابھوڑو ہے اُوئے رئی خُݨئی بینݙ ری ٻولی خاں گھݨو راجی تھیئی۔ پݨ مھاری ایے خوشی پوری تھی گی ری۔ ³⁰۳۰۔ضرور ہے کہ او بدھے آن ہوں گھٹاں۔³¹۳۱۔جکو اونچا خاں آوئی او خاراں خاں اونچو ہے۔ او جکو زمین خاں ہے او زمینی ہے اَن زمین رے باتاں کرئی۔ جکو آسمان خاں آوئی او خاراں خاں اونچو ہے۔ ³²۳۲۔آن جکو کجھ اُوئے ݙٹھو اَن خُݨیو اُوئے ری گواہی ݙئی۔ آن جکو اُوئے ری گواہی قبول کونی کرتو ³³۳۳۔جکے اُوئے ری گواہی قبول کرئی اُوئے ٹھپو لگا چھوڑیو ہے کہ ایشور خچو ہے۔³⁴۳۴۔ کیانکے جکے نا ایشور بہیر کریو ہے او ایشور رے باتاں کہخے کیانکہ او تول اَن آتماں کونی ݙتو۔ ³⁵۳۵۔ٻاپ ݙیکرے نا پیار کرئی اَن اُوئے خارو کجھ اُوئے رے ہاتھ میں کر ݙنو رو۔ ³⁶۳۶۔جکو ݙیکرے تے ایمان لے آوئی او امر جیون راکھئی آن جکو ݙیکرے تے ایمان نی راکھے او امر جیون نا کونی جووئے بلکہ اُوئے تے ایشور رو غضب رئی۔

Chapter 4

¹۱۔ آن جݙے ایشور نا ٹھا لاگی کہ فریسیاں خݨیو ہے کہ یسوع یوحنا خاں گھݨا چیلا کرئی آن بپتسمہ ݙئی۔ ²۲۔کیانکے یسوع آپ کونی بلکہ اُوئے را چیلا بپتسمہ ݙئی۔ ³۳۔تو او یہودیہ نا چھوڑ تے گلیل ݙخا گیو۔⁴۴۔ آن ایہ ضرور ہتو کہ او سامریہ خاں ہو تے جاوئے۔ ⁵۵۔جݙے اُو سامریہ رے ہیکے شہر تک گیو جکو سوخار خُݨیجتو اُوئے زمین رے نیڑو جکو یعقوب آپرے ݙیکرے یوسف نہ ݙنو ہَتو۔⁶۶۔آن یعقوب رو کھوہ وی اوتھ ہَتو آن یسوع سفر خاں تھکو تھی تے کھوہ کڈھے ٻیخ گیو۔ ایے چھ وئے گھنٹے رے نیڑو ہَتو۔ ⁷۷۔جݙے سامریہ ری ہیک لُگائی پاݨی بھرݨ آئی۔ یسوع اُوئے نا کہیو مناں پیئݨ خارو پاݨی ݙئے۔ ⁸۸۔کیانکے اُوئے را چیلا شہر خاں کھاوݨ پیوݨ رو خمان لیوݨ گیوڑا ہَتا۔⁹۹۔ اُوئے سامری لُگائی اُوئے نا کہیو کہ تُوں یہودی ہو تے سامری لُگائی خاں کیاں پیݨ رے خارو مانگئی کیانکہ یہودی سامریاں خاں کہڑو سلوک کرئی۔ ¹⁰۱۰۔یسوع بݪتی میں اُوئے نا کہیو کہ جے تو ایشور ری خوبی جاݨتی۔ اَن ایہ کہ او کُݨ ہے جکو تناں کہی کہ مناں پیݨ خارو پاݨی ݙے جے تو اُوئے خاں مانگت تو اُو تنے زندگی رو پاݨی ݙائت۔¹¹۱۱۔ اُوئے اُوئے نا کہیو کہ مالک تے کڈھے ݙول تو ہے کونی اَن کھوہ وی اُونݙو ہے تو پچھے تئے او زندگی رو پاݨی کیتھ خاں لیو۔ ¹²۱۲۔کی تُو مھارے ٻاپ یعقوب خاں موٹو ہے۔ جکے مھاناں ایہ کھوہ ݙنو۔ اَن اُوئے آپ اَن اُوئے رے ݙیکراں اَن اُوئے رے جناوراں وی ایے خاں پیو۔¹³۱۳۔ یسوع بݪتی میں اُوئے نا کہیو جکو کوئی ایہ پاݨی پیخے بھݪے ترخو رہخے۔ پݨ جکو کوئی اُو پاݨی پیخے جکو ہوں اُوئے نا ݙئیخ او کݙے ترخو کونی ہوئے۔ ¹⁴۱۴۔بلکہ جکو پاݨی ہوں اُوئے نا ݙئیخ اُوئے میں پاݨی رو کھوہ بݨ جاخے جکو خاری عمر رے خارو چلتو رہئخے۔¹⁵۱۵۔ لُگائی اُوئے نا کہیو اے مالک اُو پاݨی مھناں ݙئے کہ مھناں بݪے ترخ نی لاگے اَن نی جی بھݪے پاݨی بھرݨ خارو ہوں ایتھ آواں۔ ¹⁶۱۶۔اُوئے اُوئے نا کہیو کہ آپرے دھݨی نا ہیلو کر اَن بھݪی تو وی ایتھ آ۔¹⁷۱۷۔ لُگائی بݪتی ݙنی کہ مانجو دھݨی کونی یسوع اُوئے نا کہیو کہ تو ٹھیک کہیں کہ تانجو دھݨی کونی۔ ¹⁸۱۸۔کیانکہ تئے پانچ دھݨی کریا ہے اَن جکو ہݨے تئے بھیݪو ہے تھارو دھݨی کونی تیئں خچی کہیو۔¹⁹۱۹۔ لُگائی کہیو کہ اے مالک جے مناں ٹھا ہونت کہ تو نبی ہے۔ ²⁰۲۰۔مھارے ٻاپ ݙاݙے ایئے پہاڑ تے بھگتی کرئی اَن تو کہیں کہ اُو جگہ جیتھ بھگتی کرݨی چاہجئی اُو یروشلیم میں ہے۔²¹۲۱۔ یسوع اُوئے نا کہیو بی بی مانجی بات رو یقین کر کہ اُو بݪہ آخے کہ تو ایئے پہاڑ تے اَن نی یروشلیم میں ٻاپ ری بھگتی کرخو۔ ²²۲۲۔تھاں اُوئے رے جکے نا جاݨتا کونی بھگتی کرئی۔ مھاں اُوئے ری جکے نا جاݨجئی بھگتی کرئیں کیانکے مگتی یہودیاں میں خاں ہے۔²³۲۳۔ پݨ او بݪہ آخے بلکہ ہݨئے جی ہے کہ خچا بھگت روح اَن خچیائی خاں ٻاپ ری بھگتی کرخے۔ کیانکہ ٻاپ آپرا بھگت ایڑھا جی چاہوئی۔ ²⁴۲۴۔ایشور آتماں ہے اَن جکو اُوئے ری بھگتی کرئی اُواں نا لازم ہے کہ اُو روح اَن خچیائی خاں اُوئے رے بھگتی کرے۔²⁵۲۵۔ لُگائی اُوئے نا کہیو ہوں جاݨئی کہ مسیح آوݨ آݪو ہے۔ جݙے او آخے تو مھاناں خارے باتاں خُݨاخے۔ ²⁶۲۶۔یسوع اُوئے نا کہیو ہوں جکو تئے خاں ٻوݪی وو ہوں اُو جی ہا۔²⁷۲۷۔ ایترے میں اُوئے را چیلا را آیا اَن حیران ہوݨ لاگا کہ او اُوئے لُگائی خاں باتاں کرئی وو پݨ کہی وی نی کہیو کہ تُوں کی چاہوئی جاں اُوئے خاں کیا باتاں کرئی وو۔²⁸۲۸۔ پچھے لُگائی آپرو دِلو اتھ راکھیو اَن شہر میں جا لوکاں نا خݨایو۔ ²⁹۲۹۔آؤ ہیکے منکھ نا جووو جکے خارا کام جکو میں کریا مناں خُݨایا ہے کی ایہ مسیح کونی۔ ³⁰۳۰۔ایئے خارو او شہر خاں نکݪے اُوئے کڈھے آیا۔³¹۳۱۔ اترے میں اُوئے رے چیلاں اُوئے نا منتھ کی کہ مالک کہینک کھا لو۔ ³²۳۲۔پݨ اُوئے اُواں نا کہیو کہ میں کڈھے کھاوݨ رے خارو ایڑہی خوراک ہے جکو تھاناں وی کونی ٹھاہ۔ ³³۳۳۔ایئے خارو چیلا آپت میں کہݨ لاگا کہ کوئی ایئے خارو ٻاٹی لے آیو ہے۔³⁴۳۴۔یسوع اُواں نا کہیو کہ مھاری ٻاٹی ایہ ہے کہ آپرے بہیر کرݨ آݪے ری مرضی مناں اَن اُوئے رو کام پورو کراں۔ ³⁵۳۵۔کی تھیں کونی کہوتا کہ چار مہئݨاں خاں پچھے فصل تیار ہوخے رو۔ جووو ہوں تھاناں کہیں آپری آنکھیں اُکھݨو اَن فصلاں نا جووو کہ او باڈھݨ رے خارو پکی ری۔ ³⁶۳۶۔اَن باڈھݨ آݪا نا مزدوری ملخے اَن اَمر جیوݨ رے خارو پھݪ بھݪو کرخے۔ ائیاں او جکو باوئی اَن جکو باڈھئی ٻنہئی بھیݪا راجی ہووئی۔³⁷۳۷۔ اَن اُوئے تے ایہ مثال خچئی ہووئی کہ ہیک باوئی اَن ٻجو باڈھئی۔ ³⁸۳۸۔میئں تھاناں بہیر کرئی کہ جکے میں تھاں محنت کونی کرتا اُوئے نا باڈھو ٻجاں محنت کرئی آن تھیں اُوئے رے بھیݪا ہو۔³⁹۳۹۔ اَن اُوئے شہر را گھݨئِ سامری اُوئے لُگائی رے کہݨ خاں جکے کہیو کہ اُوئے مانجاں خارا کام مھناں خُݨایا اُوئے تے ایمان لے آیا۔ ⁴⁰۴۰۔پݨ اُواں سامریاں اُوئے کُڈھیا آ اَن اُوئے ری منت کر اَن کہیو مھاں کڈھے رہے اَن اُو ٻے ݙن اوتھ جی رہیو۔⁴¹۴۱۔ آن اُوئے رے کلام رے وسیلے خاں ٻجا وی اُوئے تے ایمان لے آیا۔ ⁴²۴۲۔اَن اُوئے لُگائی نا کہیو کہ ہمے مھیں تھارے کہݨ تے ایمان کونی لے آیا۔ کیانکہ مھاں آپ جی خُݨ لیو رو اَن جاݨجئی کہ اصل میں ایہ جی دنیا نا مگتی ݙیݨ آݪو ہے۔⁴³۴۳۔ ایئے ٻے ݙناں خاں پچھے او گلیل نی گیو۔ ⁴⁴۴۴۔کیانکے یسوع آپ جی گواہی ݙنی کہ نبی ری آپرے ملک میں عزت کونی ہوتی۔ ⁴⁵۴۵۔آن جݙے او گلیل میں آیو تو گلیلیاں اُوئے نا قبول کریو ایئے خارو کہ اُواں او خارو کجھ ݙٹھو جکو اُوئے یروشلیم میں عید رے ݙن کریو ہتو۔ کیانکہ اُو وی اُتھ عید مناوݨ گیا ہَتا۔⁴⁶۴۶۔ آن او بݪے قانائے گلیل میں آیو جیتھ اُوئے پاݨی نا شربت بݨائی ۔ اَن کفرنحوم میں ہیک عزیز ہتو جکے رو ݙیکرو بیمار ہَتو۔ ⁴⁷۴۷۔اُوئے جݙے خݨیو کہ یسوع یہودیہ خاں گلیل میں آیو ہے تو اُوئے کڈھے گیو آن اُوئے ری منتھ کی کہ حال مھارے ݙیکرے نا شفاہ ݙئے کیانکہ او مَرݨ رے نیڑو ہے۔⁴⁸۴۸۔ پچھے یسوع اُوئے نا کہیو جتری تک تھاں معجزا کونی جوتا ایمان کونی لے آؤتا۔ ⁴⁹۴۹۔عزیز اُوئے نا کہیو کہ اے ایشور ایئے خاں پہل کہ مھارو ݙیکرو مر جاوئے ہالو۔ ⁵⁰۵۰۔یسوع اُوئے نا کہیو جا تھارو ݙیکرو جیتو ہے۔ اُوئے منکھ اُوئے ری بات رو یقین کریو۔ جکو یسوع اُوئے نا کہیو اَن بوہو گیو۔⁵¹۵۱۔ آن اُو مارگ میں جی ہتو کہ اُوئے را نوکر اُوئے نا ٹکریا اَن خبر ݙنی کہ تھارو ݙیکرو جیتو ہے۔ ⁵²۵۲۔جݙے اُوئے اُواں خاں پوچھیو کہ اُوئے نا کہی گھڑی خاں آرام آوݨ لاگو ہَتو۔ تو اُواں کہیو کہ کالھے خاتوئے گھنٹے خاں اُوئے رو تا اُتر گیو ہَتو۔⁵³۵۳۔ آن ٻاپ جاݨ گیو ہَتو کہ ایہ اُو جی گھڑی ہَتی جݙے یسوع اُوئے نا کہیو ہَتو کہ جا تھارو ݙیکرو جیتو ہے۔ آن او آپرے خارے گھر خُدھو ایمان لے آیو۔ ⁵⁴۵۴۔ایے ٻجو معجزو ہَتو جکو یسوع یہودیہ خاں گلیل میں آ تے جووݪیو۔

Chapter 5

¹۱۔ایئے خاں پچھے یہودیاں ری عید ہوتی اَن یسوع یروشلیم میں گیو۔ ²۲۔اَن یروشلیم میں موٹوے دروازے تے ہیک حوض جکو عبرانی میں بیت حسدا خُݨیجتو جکے را پانچ برآمدہ ہے۔ ³۳۔اُواں میں ڈھگ خارا کمزور، اندھا، لنگڑا اَن ادھ مریوڑا جکو پاݨی رے ہلݨ رو انتظار کرتا وا۔ ⁴۴۔کیانکہ ایشور رو ہیک فرشتو جکو تھوڑی تھوڑی دیر خاں پاݨی ہِلاوتو۔ اَن جکو کوئی ہِلݨ خاں بعد پہلی پاݨی میں اُترتو جیڑھی وی بیماری ہوتی او ٹھیک ہو جاوتو۔⁵۵۔ اَن اوتھ ہیک منکھ ہَتو جکو اٹھتریخ برخ خاں بیمار ہَتو۔ ⁶۶۔یسوع جݙے اُوئے نا ائیاں پیو ڑو جویو اَن جاݨیو کہ او ڈھگ ݙناں خاں ایئے حالت میں ہے۔ تو اُوئے نا کہیو کہ کی تو بھلاں ہووݨو چاہوئی۔⁷۷۔ اُوئے بیمار اُوئے نا بݪتی ݙنی کہ اے ایشور مھیں کڈھے کوئی ایڑھو منکھ کونی جکو پاݨی ہلے اَن منئے حوض میں اُتارئے اَن جتری تک ہوں آپ جی پُگئی تو ٻجو میں خاں پہل اُتر جاوئی۔ ⁸۸۔یسوع اُوئے نا کہیو اُٹھ اَن آپرو مانچو اُکھݨ تے پھر ٹُر اَن جا۔⁹۹۔ اُو اُوئے جی گھڑی ٹھیک ہو گیو۔ اَن آپرو مانچو اُکھݨ تے بہݨ لاگو۔ اَن اُو ݙن سبت رو ݙن ہوتو۔¹⁰۱۰۔پݨ یہودیاں اُوئے منکھ نا جکو ٹھیک ہو گیو ہَتو۔ کہ آج سبت ہے تے خارو ٹھیک کونی کہ تو آپرو مانچو اُکھݨ تے جاوئے۔ ¹¹۱۱۔اَن اُوئے اُوئاں نا بݪتی ݙنی جکے مناں بھݪاں کریو اُوئے مناں کہیو کہ آپرو مانچو اُکھݨ تر پھر ٹُر اَن جا۔¹²۱۲۔ پچھے اُوئاں اُوئے خاں پوچھیو کہ اُو کُݨ ہَتو۔ جکے تناں کہیو کہ آپرو مانچو اُکھݨ تے پھر ٹُر اَن جا۔ ¹³۱۳۔پݨ جکو ٹھیک ہویو کونی جاݨتو ہَتو کہ کُݨ ہے۔ کیانکہ یسوع اوتھ ٹوݪے ری وجہ خاں نکݪ گیو ہَتو۔¹⁴۱۴۔ ایئے خاں پچھے یسوع اُوئے نا ہیکل میں جویو اَن کہیو جو تو ٹھیک ہویو رو۔ بݪے گناہ نی کرئے ائیاں نی ہوئے کہ تھارو حال ایئے خاں وی گھݨو خراب ہوئے۔ ¹⁵۱۵۔او منکھ گیو اَن یہودیاں نا خُݨایو کہ جکے مناں ٹھیک کریو او یسوع ہے۔¹⁶۱۶۔ ایئے خارو یہودی یسوع نا تنگ کرݨ اَن اُوئے نا مارݨ ری کوشش کرݨ لاگا کیانکہ او سبت آݪے ݙن وی ایڑھا کام کرتو ہَتو۔ ¹⁷۱۷۔پݨ اُوئے اُوئاں نا کہیو کہ مھارو ٻاپ اجݨ تاݨی کام کرئی۔ اَن ہوں وی کام کرئی۔ ¹⁸۱۸۔ایئے خارو یہودی ٻجا وی گھݨاں اُوئے نا مارݨ ری کوشش کرݨ لاگا۔ کیانکہ اُو چھڑو سبت رو جی احترام کونی کرتو ہَتو بلکہ ایشور نا آپرو ٻاپ کہیہ اَن ایشور رے برابر بݨ جاتو۔¹⁹۱۹۔ پݨ یسوع اُوئاں نا بݪتی ݙنی ہوں تھاناں خچ کہیں کہ ݙیکرو آپرے آپ خاں کئی کونی کر خگتو۔ بلکہ او جی کرخے جکو ٻاپ نا کرتے جوخے کیانکہ جکو وی او کرتو رئی ݙیکرو او جی کرتو رئی۔ ²⁰۲۰۔کیانکہ ٻاپ ݙیکرے نا پیار کرئی اَن جکو اُو کرئی اُوئے نا وی بتاوئی۔ بلکہ ایئے خاں وی موٹا کام اُوئے نا بتاوئی۔ کہ تھیں حیران تھی جاخو۔²¹۲۱۔ کیانکہ جا ٻاپ مَریوڑاں نا جیتا کرئی ائیاں جی ݙیکرو وی جکے نا چاوئی زندہ کرئی۔ ²²۲۲۔کیانکہ ٻاپ کئی ری وی عدالت کونی کرتو ۔ بلکہ ٻاپ عدالت رو خارو کام ݙیکرے رے ہاتھ میں ݙے ݙنو رو۔ ²³۲۳۔ایئے خارو کہ خاراں ݙیکرے ری عزت کرے۔ جکو ݙیکرے ری عزت کونی کرتو اُو اُوئے رے میلݨ آݪے ری عزت کونی کرتو۔²⁴۲۴۔ہوں تھاناں خچی خچی کہیں کہ جکو مھارو کلام خݨتا۔ اَن جکے مناں میلیو ہے اُوئے تے ایمان لے آخے او ہمیشہ ری زندگی میں شامل تھی جاخے۔ اُوئے تے سزا رو حکم کونی ہوتی۔ بلکہ اُو موت خاں نکل تے ہمیشہ ری زندگی میں داخل تھی جاوئی۔²⁵۲۵۔ ہوں تھاناں خچی کہیں کہ او گھڑی آخے بلکہ ایئے او جی گھڑی ہے کہ مَریوڑا ایشور رے ݙیکرے ری ٻولی خُݨخے اَن جکو خُݨخے اُو جی جیخے۔²⁶۲۶۔ کیانکہ جاں ٻاپ آپ میں زندگی راکھئی ائیاں جی ݙیکرو وی آپ میں زندگی راکھئی۔ ²⁷۲۷۔اَن اُوئے نا اختیار ݙنو کہ عدالت کرے۔ ایئے خارو کہ اُو ابن انسان ہے۔²⁸۲۸۔ ائیاں نی خوچو کیانکہ اُو گھڑی آئی وی کہ جیترا قبراں میں ہے اُوئے ری ٻولی خُݨخے۔ ²⁹۲۹۔اَن جکاں نیکی کی ہے زندگی ری قیامت رے خارو اُٹھخے اَن جکاں بُرئی کی ہے سزا ری قیامت رے خارو اُٹھخے۔³⁰۳۰۔ ہوں آپرے آپ خاں کئیں کونی کر خگتو۔ جاں ہوں خُݨئی اُوئاں جی عدالت کرتو رئی۔ اَن مھاری عدالت خچی ہے کیانکہ ہوں آپری مرضی خاں کونی بلکہ اُوئے ری مرضی خاں جکے مھناں میلیو ہے۔ ³¹۳۱۔جے ہوں آپری گواہی ݙیوا تو مھاری گواہی اعتبار کرݨ آݪی کونی۔ ³²۳۲۔ہیک ٻجو ہے جکو مھاری گواہی ݙئی۔ آن مھنے ٹھاہ ہے کہ جکو اُو گواہی ݙئی اُو اعتبار آݪی ہے۔³³۳۳۔ تھاں یوحنا نی خنݙیخو میلیو اَن اُوئے خچائی ری گواہی ݙنی ہے۔ ³⁴۳۴۔بھانویں ہوں آپرے طور خاں منکھ ری گواہی منظور کونی کرتو۔ تو وی ہوں تو وی ہوں ایئے باتاٻ تھاناں کہیو کہ تھاں نجات پاؤ۔ ³⁵۳۵۔اُو ٻݪتو اَن چمکتو چراغ ہے۔ اَن تھاناں پاخ وی آیو۔ کہ تھوڑی دیر تک اُوئے ری روشنی خاں خوش رہو۔³⁶۳۶۔ پݨ مھیں کڈھے جکو گواہی ہے۔اُو یوحنا ری گواہی خاں موٹی ہے۔ کیانکہ جکو کام ٻاپ مناں پورا کرݨ خارو ݙنا۔ ایہ اُوجی کام ہےجکو ہوں کرئی اُو مھاری گواہی ݙئی کہ ٻاپ مھناں میلیو ہے۔ ³⁷۳۷۔اَن ٻاپ جی جکے مناں میلیو ہے مھاری گواہی ݙنی ہے۔ تھاں کڈے اُوئے ری ٻولی کونی خُݨی اَن نی جی اُوئے ری شکل جوئی۔ ³⁸۳۸۔اَن تھاں اُوئے رو کلام آپرے من میں کونی راکھتا۔ ایئے خارو کہ تھاں اُوئے رے میلݨ آݪے رو یقین کونی کریو۔³⁹۳۹۔تھاں اگ کتھیاں میں جووئی ایئے خارو تھاں خوچیو کہ اُوئاں میں تھاری ہمیشہ ری زندگی ہے۔ اَن ایئے او جی ہے جکو مھاری گواہی ݙئی۔ ⁴⁰۴۰۔ تو وی تھاں زندگی لیوݨ رے خارو مھیں کڈھے آوݨ پسند کونی کرتا۔⁴¹۴۱۔ ہوں منکھاں خاں عزت کونی چاہوتو۔ ⁴²۴۲۔پݨ ہوں تھاناں جاݨیئں تھاں میں ایشور ری محبت کونی۔⁴³۴۳۔ہوں آپرے ٻاپ رے ناں خاں آیو ہا۔ اَن تھیں مناں قبول کونی کرتا۔ کوئی ٻجو آپرے ناں خاں آوئے تو تھاں اُوئے نا قبول کرخو رو۔ ⁴⁴۴۴۔تھاں جکو آپت میں ہیکو ٻجے خاں عزت چاہوئی۔ اَن او عزت جکو ایشور واحد خاں تھاں نا ملئی۔ کونی جووتا۔ کیکر ایمان لے آ خگئی۔⁴⁵۴۵۔ خوچو نی کہ ہوں ٻاپ نا تھاری بارے میں شکایت کرئیخ۔ تھاری شکایت کرݨ آݪو موسٰی جی ہے جکے تے تھارو بھروسو ہے۔ ⁴⁶۴۶۔کیانکہ جے تھاں موسٰی رو یقین کرنت تو مھارو وی یقین کرنت۔ ایئے خارو کہ اُوئے مھارے بارے میں جی لِکھیو ہے۔ ⁴⁷۴۷۔پݨ جݙے تھیں اُوئے ری آگ کتھی تے وی بھروسو کونی کرتا۔ تو مھارے باتاں تے کݙے یقین کرخو۔

Chapter 6

¹۱۔ اُوے خاں پچھے یسوع گلیل ری جھیل جکے نا تبریاس ری جھیل کہئی رے پار گیو۔ ²۲۔اَن ہیک موٹو ٹوݪو اُوئے رے لارے ہو گیو۔ کیانکہ اُوئاں اُو چمتکار جویا ہَتا۔ ³۳۔جکو اُوئے بیماراں تے ݙخلیا ہَتا۔پچھے یسوع پہاڑ تے چڑھ گیو۔ اَن اُوتھ آپرے چیلاں بھیݪو ٻیٹھو۔⁴۴۔اَن یہویاں ری عید فصح نیڑی ہَتی۔ ⁵۵۔پݨ جݙے یسوع آنکھیں اُکھݨ اَن جویو کہ موٹو ٹوݪو مھارے کڈھے آئی وو۔ تو اُوئے فلپس نا کہیو کہ مھاں کیتھ خاں ٻاٹی مول ری لاں کہ ایے کھاوئے۔ ⁶۶۔پݨ اُوئے اُوئاں نا آزموتو لیوݨ رے خارو کہیو ہَتو۔ کیانکہ کہ او آپ جی جاݨتو کہ ہوں کی کرݨ آݪو ہا۔⁷۷۔ فلپس اُوئے نا بݪتی ݙنی کہ ٻے خو دینار رے ٻاٹے اُوئے رے خارو گھݨی کونی ہوئے۔ کہ ہر ہیک نا تھوڑی گھݨی ملے۔ ⁸۸۔اُوئے رے چیلاں میں خاں ہیک شمعون پطرس رے بھائی اندریاس اُوے نا کہیو کہ۔ ⁹۹۔ایتھ ہیک چھوکرو ہے جکے رے کڈھے جوو رے پانچ ٻاٹے اَن ٻے مَچھے ہے۔ پݨ ایہ اترے منکھاں رے خارو کی ہوخے۔¹⁰۱۰۔پچھے یسوع اُوئاں نا کہیو کہ منکھاں نا ٻخاݨو اَن اُوئے جگہ گھݨو ہریاول ہتی۔ اَن اُو اُتھ ٻیخ گیا۔ ایہ خاراں پانچ ہزار منکھاں رے نیڑا ہَتا۔ ¹¹۱۱۔اَن یسوع اُو ٻاٹے لیئے اَن شکر کر تے اُوئاں نا جکو ٻیٹھا ہَتا اُوئاں نا بنڈ ݙنئں۔ اَن ایئاں جی مَچھیاں میں خاں وی جتری اُوئاں نا لوڑھ ہَتی بنڈ ݙنیئں۔ ¹²۱۲۔اَن جݙے اُو دھاپ گیا تو اُوئے آپرے چیلاں نا کہیو کہ اُوئاں ٹکڑاں نا جکو بچ گیا اُوئاں نا بھیݪا کرو تاکہ کئی وی زیان نی تھئیں۔¹³۱۳۔ تو اُوئاں بھݪاں کیا۔ اَن جوو رے پانچ ٻاٹیاں رے ٹکڑاں خاں جکو اُوئاں کھاوݨ آݪا خاں بچ گیا ہَتا۔ ٻارہے ٹوکرے بھریئے۔ ¹⁴۱۴۔پچھے اُوئاں منکھاں ایہ چمتکار جکو یسوع اُوئاں نا جووݪیو۔ جو تو کہیو کہ حقیقت میں جکو نبی دنیا میں آوݨ آݪو ہَتو ایہ جی ہے۔ ¹⁵۱۵۔تو پچھے یسوع ایہ خمجھتے کہ اُو چاہوئی کہ آوئے اَن مھناں ضوری ضور آپرو بادشاہ بݨاوئے۔ پچھے پہاڑ تے ہیکھلو بوہو گیو۔¹⁶۱۶۔ اَن جݙے آتھݨ ہوئی تو اُوئے را چیلا جھیل رے کندھے تے گیا۔ ¹⁷۱۷۔اَن ٻیڑی تے چڑھ تے جھیل رے پار کفرنحوم رے پاخے جاوتا وا۔ اُوئے گھڑی اندھارو ہویو ہتو رو اَن یسوع اُوئے نی اجݨ کونی آیو ہَتو۔ ¹⁸۱۸۔اَن جھانکھی ری وجہ خاں جھیل میں موٹے چھوݪے آوݨ لاگے۔¹⁹۱۹۔ آن جݙے اُو لُݙتے لُݙتے تین چار میل آگھا نکݪ گیا۔ تو اُوئاں یسوع نا جھیل تے بہوتے اَن ٻیڑی رے نیڑو آتے جویو۔ اَن اُو ٻہی گیا۔ ²⁰۲۰۔پݨ اُوئے اُوئاں نا کہیو کہ ہوں جی ہاں ٻہیو نی ۔ ²¹۲۱۔پچھے اُو اُوئے نا ٻیڑی میں اُکھݨݨ تے راجی تھیا اَن اُوئے جی گھڑی ٻیڑی اُوئے جگہ جا پُگی جتھ او جاتا وو۔²²۲۲۔ٻجے ݙن اُوئے ٹوݪے نا جو جھیل رے پار ابھا ہَتا۔ ایہ جویو کہ ہیک چھوٹی ٻیڑی خاں ٹاݪ اُتھ کوئی ٻجی ٻیڑی کونی ہَتی۔ اَن یسوع آپرے چیلاں بھیلو ٻیڑی تے کونی چڑھیو ہَتو بلکہ اُوئے را چیلا ہیکھلا جی بوہا گیا ہَتا۔ ²³۲۳۔(پݨ کہینک چھوٹے ٻیڑے تبریاس خاں اُوئے جگہ رے نیڑے آئے جتھ اُوئاں پرمشور رے شکر کرݨ کا پچھے ٻاٹی کھادھی ہَتی)۔²⁴۲۴۔ پݨ جݙے اُوئے ٹوݪے جویو کہ نی تو اُتھ یسوع ہے اَن نی جی اُوئے را چیلا ہے۔ تو اُو اُوئاں چھوٹے ٻیڑیاں تے ٻیخ تے یسوع نا لابھݨ کفرنخوم نی آیا۔ ²⁵۲۵۔اَن اُوئاں جھیل رے پار جو تے یسوع نا کہیو مالک تو ایتھ کݙے آیو۔²⁶۲۶۔ یسوع اُوئاں نا ٻݪتی ݙنی کہ ہوں تھاناں خچی خچی کہیں کہ تھاں مناں ایئے رے خارو کونی لابھتا کہ تھاں چمتکار جویا۔ بلکہ ایئے رے خارو کہ تھاں ٻاٹے کھا تے دھاپ گیا۔ ²⁷۲۷۔عارضی ٻاٹی رے خارو محنت نی کرو۔ بلکہ اُوئے ٻاٹی خارو جکو ہمیشہ ری زندگی تک باقی رہے۔ جکو ابن آدم تھاناں ݙخے کیانکہ ٻاپ یعنی ایشور اُوئے تے مُہر لگائی ہے۔²⁸۲۸۔ پچھے اُوئے اُوئاں نا کہیو مھاں کی کراں کہ ایشور رو کام کر خگاں۔ ²⁹۲۹۔یسوع بݪتی میں اُوئاں نا کہیو ایشور رو کام ایہ ہے۔ تھاں اُوئے تے ایمان لے آؤ جکے نا اُوئے میلیو ہے۔³⁰۳۰۔ پچھے اُوئاں اُوئے نا کہیو کہ ہمے تو کہیو چمتکار بتاوئیں کہ مھاں جو تے تھیں تے ایمان لے آواں تو کی کرتو رئیں۔ ³¹۳۱۔مھارے ٻاپ ݙاݙے رݨ پٹ میں من کھادھا کیانکہ لِکھیوڑو ہے کہ اُوئے اُوئاں نا آسمان خاں ٻاٹی ݙنی۔³²۳۲۔ پچھے یسوع اُوئاں نا کہیو ہوں تھاناں خچی خچی کہیں کہ موسٰی تو تھاناں اُو ٻاٹی آسمان خاں کونی ݙنی ۔ بلکہ مھارو ٻاپ تھاناں آسمان خاں حقیقی ٻاٹی ݙوتو رئی۔ ³³۳۳۔کیانکہ ایشور ری ٻاٹی او ہے جکو آسمان خاں اُترئی اَن دنیا نا زندگی ݙئی۔ ³⁴۳۴۔پچھے اُوئاں اُوئے نا کہیو اے پرمیشور مھاناں ایہ خداں ری ٻاٹی ݙنی کر۔³⁵۳۵۔ یسوع اُوئاں نا کہیو زندگی ری ٻاٹی ہوں ہاں۔ جکو مھیں کڈھے آوئی اُو کݙے وی بُکھو کونی ہووئے اَن جکو میں تے ایمان لے آوئی اُو کݙے ترخو کونی ہووئے۔ ³⁶۳۶۔پݨ میں تھاناں کہیو کہ تھاں مھنے جو لیو رو۔ اَن بھݪے وی ایمان کونی لے آوتا۔ ³⁷۳۷۔خارو کچھ جکو ٻاپ مھنے ݙئی او مھیں کڈھے آ جاخے اَن جکو مھیں کڈھے آوئی ہوں اُوئے نا کݙے کاڈھا کونی۔³⁸۳۸۔ کیانکہ ہوں آسمان خان ایئے رے خارو کونی اُتریو کہ آپ ری مرضی بہاں۔ بلکہ اُوئے رے مرضی تے جکے مھناں میلیو ہے۔ ³⁹۳۹۔اَن مھارے میلݨ اݪے ری مرضی ایہ ہے کہ جکو کچھ اُوئے مھناں ݙنو ہے۔ اُوئے میں خاں کہنک وی گُوماواں نی۔ بلکہ اُوئے نا آخری ݙن بݪے جیتو کراں۔ ⁴⁰۴۰۔کیانکہ مھارے ٻاپ ری مرضی ایہ ہے کہ ہر ہیک نا جکو ݙیکرے نا جو اَن اُوئے تے ایمان لے آوئی خداں ری زندگی پاوئے۔ اَن ہوں اُوئے نا آخری ݙن بھݪے جیتو کرئیخ۔⁴¹۴۱۔ پچھے یہودی اُوئے خاں کُرکو کرݨ لاگا۔ کیانکہ اُوئے کہیو ہَتو کہ جکو ٻاٹی آسمان خاں اُتری اُو ہوں ہاں۔ ⁴²۴۲۔اَن اُوئاں کہیو کی ایہ یوسف رو ݙیکرو یسوع کونی؟ جکے رے ماں ٻاپ نا آپاں اُݪکھئی۔ پچھے ایہ کیکر کہئی کہ ہوں آسمان خاں اُتریو ہا۔⁴³۴۳۔یسوع بݪتی میں اُوئاں نا کہیو۔ کہ آپت میں کُرکو نی کرو۔ ⁴⁴۴۴۔ کوئی مھیں کڈھے کونی آ خگتو جتری تک ٻاپ جکے مھناں میلیو ہے اُوئے نا کھیچ نی لے آوئے اَن ہوں اُوئے نا آخرت میں بݪے جیتو کریئخ۔ ⁴⁵۴۵۔نبیاں رے کتاباں میں ایہ لکھیوڑو ہے کہ ”اُو خارا ایشور خاں تعلیم لیخے۔“ جکو کوئی ٻاپ ری خُݨئی اَن اُوئے ری تعلیم لیئی اُو مھیں کڈھے آوئی۔⁴⁶۴۶۔ (ایئاں کونی کہ کئی وی ٻاپ نا جویو ہے۔ پݨ جکو ایشور خاں ہے اُوئے جی ٻاپ نا جویو ہے)۔ ⁴⁷۴۷۔ہوں تھاناں خچی خچی کہیں جکو ایمان لے آخے او جی خداں ری زندگی پاخے۔⁴⁸۴۸۔ زندگی ری ٻاٹی ہوں ہا۔ ⁴⁹۴۹۔تھارے ٻاپ ݙاݙے رݨ پٹ میں من کھادھا اَن مَر گیا۔⁵⁰۵۰۔ ایہ اُو ٻاٹی ہے جکو آسمان خاں اُترئی۔ تاکہ جکو کوئی ایے میں خاں کھاوئے اُو نی مَرے۔ ⁵¹۵۱۔ہوں جی اُو ٻاٹی ہا جکو آسمان خاں اُتری ہے۔ جے کݙے کوئی ایئے ٻاٹی میں خاں کھاوئے تو اُو ہمیشہ جیتو رہ خے۔ اَن جکو ٻاٹی جگت ری زندگی رے خارو ہوں ݙئیخ اُو مھارو مانخ ہے۔⁵²۵۲۔پچھے یہودی آپت میں ائیاں کہہ اَن تکرار کرݨ لاگا۔ کہ ایہ آپ رو مانخ کیاں کھاوݨ رے خارو ݙئی وو۔ ⁵³۵۳۔ پݨ یسوع اُوئاں نا کہیو۔ کہ ہوں تھاناں خچی خچی کہئی کہ جے تھاں ابن انسان رو مانخ نی کھاؤ اَن اُوئے رو لوہی نی پیو تو تھاں میں زندگی کونی ہو خگتی۔⁵⁴۵۴۔جکو مھارو مانخ کھاوئی اَن مھارو لوہی پیئی۔ او خداں ری زندگی راکھئی۔ اَن ہوں اُوئے نا آخرت میں بݪے جیتو کریخ۔ ⁵⁵۵۵۔کیانکہ مھارو مانخ حقیقی کھادھو اَن مھارو لوہی حقیقی پیݨ ری چیز ہے۔ ⁵⁶۵۶۔جکو مھارو مانخ کھاوئی اَن مھارو لوہی پییئ اُو مھیں میں قائم رہئی اَن ہوں اُوئے میں۔⁵⁷۵۷۔ جاں ٻاپ جکو جیتو ہے مھنے میلیو ۔ اَن ہوں ٻاپ میں جیتو ہا۔ ایئاں جی اُو جکو مناں کھاوئی مھیں میں جیتو رہخے۔ ⁵⁸۵۸۔جکو ٻاٹی آسمان خاں اُتری ہے ایہ جی ہے۔ ٻاپ ݙاݙے آݪی کار کونی کہ کھادھو اَن مَر گیا۔ جکو ایہ ٻاٹی کھاخے او خدائی جیتو رہخے۔ ⁵⁹۵۹۔اُوئے کفرنحوم میں تعلیم ݙوتے بھگتی گھر میں ایہ باتاں کہیں۔⁶⁰۶۰۔ پچھے اُوئے رے چیلاں میں خاں گھݨاں ایہ خُݨ اَن کہݨ لاگا کہ ایہ کلام مشکل ہے۔ ایئے نا کُݨ خُݨ خگئی۔ ⁶¹۶۱۔پݨ یسوع آپرے من میں ایہ جاݨ تے کہ مھاراں چیلا ایئے بات تے کُرکو کرئی وو۔ اُوئاں نا کہیو کہ کی ایہ بات تھارے خارو تھوݙے ری وجہ ہے؟۔⁶²۶۲۔جے تھاں ابن انسان نا اُونچا جاتے جوخو جتھ اُو پہلی ہَتو تو پچھے؟۔ ⁶³۶۳۔جیتو کرݨ آݪی روح ہے۔ جسم خاں کوئی فائدو کونی۔ جکو باتاں مھیں تھاناں کہیں اُو روح ہے اَن زندگی وی ہے۔⁶⁴۶۴۔ پݨ تھاں میں خاں کہینک ایڑھا ہے جکو ایمان کونی لے آوتا۔(کیانکہ یسوع پہل خاں جاݨتو ہَتو۔ کہ اُو جکو ایمان کونی لے آوتا کُݨ ہے۔ اَن کُݨ اُوئےناجھݪواخے۔) ⁶⁵۶۵۔پچھے اُوئے کہیو کہ ایئے رے خارو مھیں تھاناں کہیو ہا کہ کوئی میں کڈھے کونی آ خگتو۔ جتری تک ٻاپ ری طرف خاں اُوئے نا ݙنو نی گیو ہووئے۔⁶⁶۶۶۔ ایئے خاں پچھے اُوئے را گھݨاں چیلا پھر گیا۔ اَن بݪے اُوئے بھیݪا نی رہیا۔ ⁶⁷۶۷۔پچھے یسوع اُوئاں ٻارہاں نا کہیو کہ کی تھاں وی جاوݨو چاہوئی۔ ⁶⁸۶۸۔شمعون پطرس اُوئے نا بݪتی ݙنی کہ اے پرمیشور مھاں کے کڈھے جاواں۔ خداں ری زندگی رے باتاں تو تھیں کڈھے جی ہے۔ ⁶⁹۶۹۔اَن مھاں تو ایمان لے آیا ہا اَن اُݪکھ لیو رو کہ ایشور رو پویتر تو جی ہے۔⁷⁰۷۰۔ یسوع اُوئاں نا بݪتی ݙنی کہ کی مھیں تھاں ٻارہاں نا کونی چُگیا؟ اَن تھاں میں خاں ہیک شیطان ہے۔ ⁷¹۷۱۔اُوئے ایہ شمعون اِسکریوتی رے ݙیکرے یہوداہ رے بارے میں کہیو ہَتو۔ کیانکہ ایہ جی اُوئاں ٻارہاں میں خاں ہَتو۔ جکو اُوئے نا جھلاوݨ آݪو ہَتو۔

Chapter 7

¹۱۔ پچھے یسوع گلیل میں پھرتو رہیو کیانکے او یہودیہ میں پھرݨ کونی چاہتو ہَتو۔ ایئے رے خارو کہ یہودی اُوئے نا مارݨ رے لارے ہَتا۔ ²۲۔آن یہودیاں ری عید خیام نیڑی آئی۔³۳۔ پچھے اُوئے رے بھائیاں اُوئے نا کہیو تُوں ایتھ خاں جا رو اَن یہودیہ میں جا تاکہ تھارا چیلاں وی اُوئے کاماں نا جووئے جو تُو کرتو رئی۔ ⁴۴۔کیانکہ ایڑہو کوئی کونی جکو مشہور نی ہو وݨ پسند کرے۔ اَن لُک تے کام کرے۔⁵۵۔کیانکہ اُوئے را بھائی وی اُوئے تے ایمان کونی راکھتا ہَتا۔ ⁶۶۔ پچھے یسوع اُوئاں نا کہیو کہ ہالی مھاری بݪہ کونی آئی۔پݨ تھارے خارو ہمیشہ وقت ہے۔ ⁷۷۔دنیا تھاں خاں بیر کونی راکھ خگتی پݨ مھیں خاں بیر راکھئی کیانکہ ہوں اُوئاں نا گواہی ݙائی کہ تھارا کام بھلا کونی۔⁸۸۔ تھاں ایئے عید تے جاؤ پݨ ہوں ہالی ایئے عید تے کونی جاواں کیانکہ مھاری گھڑی اجݨ کونی آئی۔ ⁹۹۔ایہ باتاں اُوئاں نا کہہ تے او گلیل میں جی رہیو۔¹⁰۱۰۔پݨ جݙےاُوئے را بھائی عید تے بوہا گیا۔تو او وی گیو۔زاہری کونی پݨ لک میں۔ ¹¹۱۱۔پچھے یہودی عید میں ایہ کہہ تے اُوئے نا لابھݨ لاگا کہ او کِتھ ہے؟¹²۱۲۔ اَن لوک آپت میں لُک لُک تے باتاں کرتا ہَتا۔ کہینک کہتا وا کہ او نیک ہے اَن کہینک کہتا وا کونی بلکہ اُو لوکاں نا گمراہ کرئی وو۔ ¹³۱۳۔پݨ یہودیاں ری ٻہی ری وجہ خاں اُوئے رے بارے میں کوئی کھل تے بات کونی کرتا ہَتا۔¹⁴۱۴۔ اَن جݙے عید رو آدھو ݙن لنگھ گیو تو یسوع ہیکل میں آ تے پرچار کرݨ لاگو۔ ¹⁵۱۵۔پچھے یہودیاں حیران ہووݨ لاگا کہ ایئے نا شاستر پڑھے بغیر کیکر ٹھاہ لاگ جاوئے۔ ¹⁶۱۶۔پچھے یسوع اُوئاں نا بݪتی ݙنی کہ مھاری تعلیم مھاری کونی بلکہ اُوئے ری ہے۔ جکے مھناں میلیو ہے۔¹⁷۱۷۔ جے کݙے کوئی اُوئے رے مرضی تے بہݨ چاہوئی تو اُوئے نا ٹھاہ لاگ جاخے کہ ایہ تعلیم ایشور ری ہے جاں ہوں آپرے آپ جی ٻولتو رئی۔ ¹⁸۱۸۔جکو آپری طرف خاں ٻولتو رئی او آپری عزت چاہوئی۔ پݨ جکو آپرے میلݨ آݪے ری عزت چاہوئی۔ اُو خچو ہے اَن اُوئے میں کُوڑ کونی۔¹⁹۱۹۔ کی موسٰی تھاناں شریعت کونی ݙنی؟ تو وی تھاں میں خاں شریعت تے کہینک عمل کونی کرتا۔ ²⁰۲۰۔تھاں کیا مھنے مارݨ ری فکر میں ہو؟ لوکاں بݪتی ݙنی تھیں میں تو آتما ہے۔ کُݨ تھنے مارݨ چاہوئی۔²¹۲۱۔ یسوع بݪتی میں اُوئاں نا کہݨ لاگو میں ہیک کام کریو اَن تھاں خارا حیران تھیا را۔ ²²۲۲۔جو وو موسٰی تھاناں ختنے رو حکم ݙنو ہے۔ (اصل میں او موسٰی ری طرف خاں کونی بلکہ ٻاپ ݙاݙے خاں ہوتو آیو ہے) اَن تھاں سبت آݪے ݙن ختنو کرتا رئی۔²³۲۳۔ جے سبت آݪے ݙن منکھ رو ختنو کریو جاوئی۔ تاکہ موسٰی ری شریعت ری توہین نی ہو وے۔ تو کی تھاں ایئے رے کرے مھیں خاں ناراض ہو۔ مھیں سبت آݪے ݙن ہیکے منکھ نا بھݪا کریو۔ ²⁴۲۴۔جاں تھاناں ݙخیجئی وو اُوئاں فیصلو نی کرو بلکہ انصاف خاں فیصلو کرو۔²⁵۲۵۔ پچھے کہینک یروشلیمی کہݨ لاگا۔ کہ کی ایہ اُو کونی جکے نا مارݨ رے خارو فکر کرئی وا۔ ²⁶۲۶۔اَن جو وو اُو تو علان کرئی وو اَن اُو ایئے نا کئیں کونی کہتا۔جاں بݪے سرداراں وی خچ منیو رو کہ المسیح ایہ جی ہے۔ ²⁷۲۷۔پݨ ایئے نا تو مھاں اݪکھئی کہ ایہ کتھ رو ہے پݨ جݙے المسیح آخے تو کئی نا وی ٹھا کونی ہووئے کہ او کتھ خاں ہے۔²⁸۲۸۔پچھے یسوع ہیکل میں پرچار کرتو زور خاں کہݨ لاگو کہ تھاں مھنے اُݪکھئی اَن ایہ وی اݪکھئی کہ ہوں کتھ خاں ہا اَن ہوں آپ خاں کونی آیو پݨ جکے مھنے میلیو ہے او خچو ہے اُوئے نا تھاں کونی الکھتا۔ ²⁹۲۹۔ہوں اُوئے نا اݪکھئی ایئے رے کرے کہ ہوں اُوئے خاں ہا اَن اُوئے جی مھناں میلیو ہے۔³⁰۳۰۔ ایئے تے اُو اُوئے نا جھالݨ لاگا پݨ کئی وی اُوئے نا ہاتھ نی گھاتیو کیا کہ اُوئے ری بݪہ اجݨ کونی آئی ہَتی۔ ³¹۳۱۔اَن ٹوݪے میں خاں گھݨائی اُوئے تے ایمان لے آیا۔ اَن اُو کہتا ہَتا کہ المسیح جݙے آخے تو کی ایئے خاں وی گھݨاں پرچا ݙخلخے جکو ایئے ݙخلیا ہے۔ ³²۳۲۔فریسیاں ٹوݪے نا خُݨ تے چوری چوری اُوئے رے بارے میں باتاں کرتا ہَتا ایئے خارو سردار کاہناں اَن فریسیاں آپرا منکھ بہیر کریا تاکہ یسوع نا جھلاوئے۔³³۳۳۔ پچھے یسوع کہیو ہوںٻجی وی تھوڑی دیر تھاں کڈھے ہا پچھے اُوئے کڈھے جائیخ جکے مھناں میلیو ہے۔ ³⁴۳۴۔تھاں مھنے لابھخو پݨ لابھ کونی خگو۔ اَن جتھ ہوں ہا تھاں آ کونی خگتا۔³⁵۳۵۔پچھے یہودیاں آپت میں کہیو ایہ کتھ جاخے جو آپاں ایئے نا کونی لابھ خگاں کی ایہ اُوئاں کڈھے جاخے جکو غیر قوماں میں کھوار ہے۔ اَن غیر قوماں نا تعلیم ݙخے۔ ³⁶۳۶۔ایہ کی بات ہے جکو ایئے کہئی ری؟ کہ تھاں مھنے لابھخو اَن جو کونی خگو۔ اَن ایہ کہ جتھ ہوں ہا اُتھ تھاں آ کونی خگتا۔³⁷۳۷۔ پچھے عید رے آخری ݙن جکو خاص ݙن ہے۔ یسوع اُٹھی ابھیجیو۔ اَن زور خاں کہیو کہ جے کوئی ترخو ہے تو مھیں کڈھے آوئے اَن پیئی۔ ³⁸۳۸۔جکو مھیں تے ایمان لے آوئی جاں لِکھت کہئی ”اُوئے رے مہی خاں جیتے پاݨی رے ندے بہݨ لاگ جاخے۔“³⁹۳۹۔اُوئے ایہ اُوئے روح رے بارے میں کہیو جکے نا او جکو اُوئے تے ایمان لے آخے میلنت۔ کیانکہ روح ہجے تک کونی ݙنو گیو ہَتو۔ ایئے رے خارو کہ یسوع ہجے تک آپرے جلال تک کونی پُگو ہَتو۔⁴⁰۴۰۔ آن ٹوݪے میں خاں کہینک اُوئے رے باتاں خُݨ تے کہیو خچی مچی ایہ البنی ہے۔ ⁴¹۴۱۔ٻیجاں کہیو کہ ایہ المسیح ہے ۔ پݨ کہیکاں کہیو المسیح گلیل خاں آخے؟ ⁴²۴۲۔کی لِکھت کونی کہتی کہ المسیح داود ری نخل خاں اَن بیت لحم رے گاں خاں آخے جتھ داود رہَتو ہَتو۔⁴³۴۳۔ ایئے رے کرے ٹوݪے میں اُوئے رے بارے میں اختلاف ہویو۔ ⁴⁴۴۴۔اَن اُوئاں میں خاں کہینک اُوئے نا جھلاوݨ ری خلاح میں ہَتا۔ پݨ کئی وی اُوئے میں ہاتھ نی گاتیو۔⁴⁵۴۵۔پچھے اُو منکھ جکاں نا سردار کاہناں اَن فریسیاں میلیا ہَتا اُوئاں کڈھے پاچھا آیا اَن اُوئاں کہیو کہ تھاں اُوئے نا کیاں نی لے آیا۔ ⁴⁶۴۶۔اُوئاں کہیو کہ کئی منکھ وی ایڑھو کام کونی کریو جہڑا کام اُو کرئی۔⁴⁷۴۷۔ پچھے فریسیاں کہیو کہ کی تھاں وی تھڑ گیا را ؟ ⁴⁸۴۸۔کی سرداراں میں خاں جاں فریسیاں میں خاں کوئی اُوئے تے ایمان لے آیو ہے؟ ⁴⁹۴۹۔پݨ ایہ عوام جکاں نا شریعت ری کونی ٹھاہ لانتی ہے۔⁵⁰۵۰۔ پݨ نیکدیمس جکو پہل اُوئے کڈھے آیو ہَتو اَن اُوئاں میں خاں جی ہَتو اُوئاں نا کہیو۔ ⁵¹۵۱۔کی آپاں آݪی شریعت کہئی نا وی ڈوہی بݨاوئی ایئے خاں پہل کہ اُوئے ری خُݨ نی لے۔ ٹھاہ نی کرے کہ او کی کرئی۔ ⁵²۵۲۔اُوئاں بݪتی ݙنی کہ کی تو وی گلیلی ہے۔ لابھ اَن جو کہ گلیل میں خاں کوئی نبی کونی تھی خگتو۔⁵³۵۳۔پچھے ہر کوئی آپرے آپرے گھرے بوہو گیو۔

Chapter 8

¹۱۔ پچھے یسوع زیتون رے پہاڑتے گیو۔ ²۲۔اَن خاکݪو خبیݪ بݪے ہیکل میں آیو ۔ اَن خارا منکھ اُوئے کڈھے آیا۔ اَن اُو ٻیخ اَن اُوئاں نا تعلیم ݙاݨ لاگو۔ ³۳۔پچھے فقی اَن فریسی ہیک لُگائی نا لے آیا۔ جکے نا زنا میں جھالی ہَتی، اَن اُوئے نا اَدھ میں ابھجاݨ تے۔⁴۴۔ اُوئے نا کہیو اے استاد ایہ لُگائی زنا کرتی جھلیجی ہے۔ ⁵۵۔موسٰی تو مھاناں شریعت میں حکم ݙنو ہے کہ ایہڑیاں نا پتھر مار مار اَن مار ݙیوݨو ہے۔ پݨ تُوں کی کہیں؟ ⁶۶۔اُوئاں ایہ اُوئے رو آزموتو لیوݨ رے خارو کہیو ہَتو۔ تاکہ اُوئے تے الزام لگا خگے۔ پݨ یسوع دھرتی تے آپری انگݪی خاں لِکھݨ لاگ گیو۔⁷۷۔ آن جݙے اُو اُوئے خاں پوچھتا جی رہیا۔ تو اُوئے خِدھو تھی اَن کہیو ۔ کہ جکو تھاں خارا میں بے گناہ ہے او پہلکو پتھر مارے۔ ⁸۸۔آن بھݪے دھرتی تے لکھݨ لاگ گیو۔⁹۹۔ آن اُو ایہ خُݨ تے بوڈھاں خاں لے خارا ہیک ہیک کر تے اُتھ خاں بوہا گیا۔ اَن یسوع ہیکھلو رہ گیو۔ اَن لُگائی ادھ میں ابھئی رئی۔ ¹⁰۱۰۔پچھے یسوع خدھو تھی اَن اُوئے نا کہیو اے لُگائی اُو کتھ گیا۔ کی کہیں سزا کونی ݙنی۔ ¹¹۱۱۔اُوئے کہیو کہ اے پرمیشور کہیں کونی۔ اَن یسوع کہیو کہ ہوں وی تنے سزا کونی ݙتو جا ری۔ بݪے گناہ نی کرے۔¹²۱۲۔ یسوع بݪے اُوئاں خاں بات کر اَن کہیو، دنیا رو نور ہوں ہا جکو مھاری منخے او اندھارے میں کونی رہے۔ بلکہ نور لابھخے۔ ¹³۱۳۔پچھے فریسیاں اُوئے نا کہیو تُو آپ رے بارے میں آپ جی گواہی ݙئی وو۔ تھاری گواہی کونی قبول ہووئے۔¹⁴۱۴۔ یسوع بݪتی میں اُوئاں نا کہیو جے ہوں آپرے بارے میں آپ گواہی ݙا تو مھاری گواہی قبول ہے۔ کیانکہ مناں ٹھاہ ہے کہ ہوں کِتھ خاں آیو ہا۔ اَن کِتھ جاوئی۔ پݨ تھاناں کونی ٹھاہ کہ ہوں کِتھ خاں آوئی اَن کِتھ جاوئی۔ ¹⁵۱۵۔تھاں جسم رے مطابق فیصلو کرئی۔ اَن ہوں کئی رو فیصلوں کونی کرتو۔ ¹⁶۱۶۔آن جے ہوں فیصلو کراں وی تو مھارو فیصلو ٹھیک ہے۔ کیانکہ ہوں ہیکھلو کونی بلکہ ہوں وی ہا اَن ٻاپ وی ہے۔ جکے مناں میلیو ہے۔¹⁷۱۷۔تھاری شریعت میں ایہ لِکھیوڑو ہے۔ کہ ٻے منکھاں ری گواہی قابلِ قبول ہے۔ ¹⁸۱۸۔ہیک تو ہوں آپ آپرے بارے میں گواہی ݙائی اَن ہیک ٻاپ جکے مھناں میلیو ہے۔ مھاری گواہی ݙئی۔¹⁹۱۹۔ پچھے اُوئاں اُوئے نا کہیو تھارو ٻاپ کِتھ ہے۔ یسوع اُوئاں نا بݪتی ݙنی تھاں نی تو مناں اوݪکھئی اَن نی جی مھارے ٻاپ نا۔ جے تھاں مناں اوݪکھنت تو مھارے ٻاپ نا وی اُوݪکھنت۔ ²⁰۲۰۔اُوئے ایہ باتاں ہیکل میں تعلیم ݙیوتے غیر قوماں میں کہیے اَن کہیں اُوئے نا جھالیو کونی۔ کیانکہ اُوئے ری گھڑی اجݨ کونی آئی ہَتی۔²¹۲۱۔ اُوئے بھݪے اُوئاں نا کہیو ہوں جاوئی وو۔ اَن تھاں مناں لابھخو۔ اَن آپرے گناہ میں مَرخو۔ جتھ ہوں جاوئی تھاں کونی آ خگتا۔ ²²۲۲۔پچھے یہودیاں کہیو۔ کی او آپرے آپ نا مارخے رو جکو کہی کہ جتھ ہوں جاوئی تھاں کونی آ خگتا۔²³۲۳۔ اُوئے اُوئاں نا کہیو تھاں نیچا را ہو۔ ہوں اُنچا رو ہا۔ تھاں ایئے دنیا را ہو ہوں ایئے دنیا رو کونی۔ ²⁴۲۴۔اِیئے رے خارو مھیں تھاں نا کہیو کہ تھاں آپرے گناہ میں مَرخو۔ کیانکہ جے تھاں ایمان کونی لیاخو تُو ہوں وی او ہا کہ تو تھاں آپرے گناہ میں مَرخو۔²⁵۲۵۔ پچھے اُوئاں اُوئے نا کہیو تو تُوں کُݨ ہے؟ یسوع اُوئاں نا بݪتی ݙنی ہوں تھاں خاں بات کرئی جی کیا وو۔ ²⁶۲۶۔مناں تھارے بارے میں گھݨو کجھ کہݨو اَن فیصلو کرنو ہے۔ پݨ جکے مناں میلیو ہے خچو ہے۔ اَن اُو باتاں جکو اُوئے خاں خُݨیے ہا ہوں دنیا نا کہیں۔ ²⁷۲۷۔او نی خمجھے کہ ایہ مھاناں ٻاپ ری وجہ خاں کہئی وو۔²⁸۲۸۔آن یسوع کہیو جݙے تھاں ابن آدم نا اُونچا کرخو۔ پچھے تھاناں ٹھاہ پڑخے کہ ہوں او جی ہا۔ اَن ہوں آپ خاں کئی کونی کرتو۔ پݨ جاں ٻاپ مناں خیکھایو ہے اُوئاں جی ایہ باتاں کہیں۔ ²⁹۲۹۔آن جکے مناں میلیو ہے او مھیں بھیݪو ہے۔ آن اوئے مھناں ہیکھلو کونی چھوڑیو۔ کیانکہ ہوں او جی کام کرئیں جکو اُوئے نا پاخ آوئی۔ ³⁰۳۰۔جݙے او ایہ باتاں کہتو ہَتو۔ تو گھݨائی اوئے تے ایمان لے آیا۔³¹۳۱۔پچھے یسوع اُوئاں یہودیاں نا جکو اُوئے تے ایمان لے آیا ہَتا۔کہیو جے تھاں مھاری بات تے قائم رہیا۔ تو تھاں مھارا چیلاں بݨخو را۔ ³²۳۲۔اَن خچائی نا اُوݪکھخو آن خچائی تھاناں آزاد کرخے ری۔ ³³۳۳۔اُوئے نا ایہ بݪتی ݙنی گی کہ مھاں تو ابراہیم ری نخل خاں ہا۔ آن کݙے وی کہیئی را غلام کونی رہیا۔ تو تُوں کیکر کہیں کہ مھاں آزاد کیا جاخاں؟³⁴۳۴۔ یسوع اُوئاں نا بݪتی ݙنی ہوں تھاناں خچی خچی کہیں کہ جکو وی گناہ کرخے او گناہ رو غلام ہے۔ ³⁵۳۵۔آن غلام خدائی گھر میں کونی رہتو۔ پݨ ݙیکرو خدائی گھرے رہئی۔ ³⁶۳۶۔آن جݙے ݙیکرو تھاناں آزاد کرخے تو تھاں خچی میں آزاد ہوخو۔³⁷۳۷۔ مناں ٹھاہ ہے کہ تھاں ابراہیم ری نسل خاں ہو۔ پݨ تھاں مناں مارݨ رے لارے ہو۔ کیانکہ تھارے من میں مھارے کلام ری جگہ کونی۔ ³⁸۳۸۔مھیں جکو کچھ آپرے ٻاپ خاں جویو۔ او جی کہیں، اَن تھاں جکو آپرے ٻاپ خاں خُݨی او جی کرئی وا۔³⁹۳۹۔ اُوئاں بݪتی میں اُوئے نا کہیو مھارو ٻاپ تو ابراہیم ہے۔ یسوع اُوئاں نا کہیو ، جے تھاں ابراہیم را ݙیکرا ہو۔ تو ابراہیم آݪا کام کرو۔ ⁴⁰۴۰۔ پݨ تھاں مھیں جیڑھے منکھ نا مارݨو چاہوئی۔ جکے تھاناں او جی خچی بات بتائی جکو ایشور خاں خُݨی۔ ابراہیم تو ائیاں کونی کریو ہَتو۔ ⁴¹۴۱۔تھاں آپرے ٻاپ را کام کرئی۔ پچھے اُوئاں اُوئے نا کہیو۔ مھاں حرام خاں پیدا کونی ہویا۔ مھارو ٻاپ ہیک ہے یعنی ایشور۔⁴²۴۲۔ یسوع اُوئاں نا کہیو جے ایشور تھارو ٻاپ ہوونت۔ تو تھاں مھیں خاں پریم راکھنت۔ کیانکہ ہوں ایشور میں خاں نکݪیو ہا اَن آیو ہا۔ کیانکہ ہوں آپ خاں کونی آیوبلکہ اُوئے جی مناں میلیو ہے۔ ⁴³۴۳۔تھاں مھارے باتاں کیا کونی خمجھتا؟ ایئے رے خارو کہ تھاں مھارو کلام خُݨ کونی خگتا۔ ⁴⁴۴۴۔تھاں آپرے ٻاپ شیطان خاں ہو اَن آپرے ٻاپ رے خواہشاں نا پورو کرݨ چاہوئی۔ او تو شروع خاں خونی ہَتو۔ اَن خچائی تے کونی ابھیجو۔ کیانکہ اُوئے میں خچائی کونی ۔ جݙے اُو کُوڑ ٻولئی تو آپ خاں جی ٻولئی۔ کیانکہ اُو کُوڑو بلکہ کُوڑاں رو وی ٻاپ ہے۔⁴⁵۴۵۔ پݨ تھاں ایئے رے خارو جی مھارو یقین کونی کرتا کہ ہوں خچ کہیں۔ ⁴⁶۴۶۔تھاں میں خاں کُݨ مھیں میں گناہ ثابت کر خگئی؟ جے ہوں تھاں نا خچ کہیں۔ تو تھاں مھاری بات کیاں خچ کونی خمجھ خگتا۔ ⁴⁷۴۷۔جکو ایشور خاں ہے او ایشور رے باتاں خُݨئی۔ تھاں ایئے رے خارو کونی خُݨتا کیانکہ تھاں ایشور خاں کونی۔⁴⁸۴۸۔ یہودیاں بݪتی ݙنی کہ کی مھاں ٹھیک کونی کہتا کہ تُو سامری ہے اَن تھیں میں بد روح ہے؟ ⁴⁹۴۹۔یسوع بݪتی ݙنی کہ مھیں میں کوئی بد روح کونی۔ پݨ ہوں آپرے ٻاپ ری عزت کرئیں۔ اَن تھاں مھاری بے عزتی کرئی۔⁵⁰۵۰۔ ہوں آپ ری عزت کونی چاہتو۔ ہیک ہے جکو چاہوئی اَن فیصلو کرئی۔ ⁵¹۵۱۔ہوں تھاناں خچی خچی کہیں کہ جے کوئی مھارے کلام تے عمل کرے تو او ہمیشہ تک موت نا کونی جووئے۔⁵²۵۲۔پچھے یہودیاں اُوئے نا کہیو ہمے مھاناں ٹھا لاگی ری کی تھیں میں بدروح ہے۔ ابراہیم اَن نبی مَریا را اَن تو کہیں کہ جے کوئی مھارے کلام تے عمل کرے تو او کݙے وی مَر کونی خگتو۔ ⁵³۵۳۔کی تُوں مھارے ٻاپ ابراہیم خاں وی موٹو ہے؟ او مَر گیو اَن بنی وی مَر گیا۔ توں آپرے آپ نا کی کہیں؟⁵⁴۵۴۔ یسوع اُوئاں نا بݪتی ݙنی جے ہوں آپری بݙائی کراں تو کئی کونی۔ پݨ مھاری بݙائی مھارا ٻاپ کرئی۔ جکے نا تھاں کہیں کہ مھارو ایشور ہے۔ ⁵⁵۵۵۔تھاں اُوئے نا کونی اوݪکھیو۔ پݨ ہوں اُوئے نا اوݪکھئی۔ آن جے ہوں کہاں کہ ہوں اُوئے نا کونی اوݪکھتو تو ہوں تھاں آݪی کار کُوڑو ہویئخ۔ ہاوئے ہوں اُوے نا اوݪکھئی آن اُوئے رے کلام تے عمل کرتو رہئیں۔ ⁵⁶۵۶۔تھارو باپ ابراہیم مھارو ݙن جووݨ رے خارو گھݨو راجی ہَتو۔ آن اُوئے جویو اَن گھݨو راجی ہویو۔⁵⁷۵۷۔پچھے یہودیاں اُوئے نا کہیو کہ تھاری عمریا تو ہجے پچاخ برخ ری وی کونی اَن کی تھیں ابراہیم نا جویو ہے۔ ⁵⁸۵۸۔ یسوع اُوئاں نا کہیو ہوں تھاناں خچی خچی کہیں ہوں ابراہیم خاں وی پہل ہَتو۔ ⁵⁹۵۹۔پچھے اُوئاں پتھر اُکھݨیا کہ اُوئے نا ماراں۔ پݨ یسوع لُک اَن ہیکل خاں نکݪ گیو۔

Chapter 9

¹۱۔آن اُوئے لنگھتے ہیک منکھ نا جویو جکو جماندرو اندھو ہَتو۔ ²۲۔آن اُوئے رے چیلاں اُوئے خاں پوچھیو گرو جی کے گناہ کریو ہَتو۔ ایئے جا ایئے رے ماں ٻاپ کہ ایہ اندھو جلمیو ہے۔³۳۔ یسوع بݪتی ݙنی کہ نی تو ایئے گناہ کریو ہے اَن نی جی ایئے رے ماں ٻاپ۔ پݨ ایہ ایئے خارو ہویو کہ ایشور را کام ظاہر ہو وے۔ ⁴۴ ۔ضرور ہے کہ جتری تک ݙن ہے اوئے را کام کراں جکے مناں میلیو ہے۔ او رات آوݨ آݪی ہے جکے میں کوئی کام منکھ کام کونی کر خگتو۔ ⁵۵۔جتری تک ہوں دنیا میں ہا دنیا رو نور ہا۔⁶۶۔ ایہ کہہ تے اُوئے دھرتی تے تھوکیو۔ اَن تھوک خاں مٹی گوہی اَن اُو مٹی اُوئے اندھے رے آنکھیاں تے لگائی۔ ⁷۷۔آن اُوئے نا کہیو جا شیلوخ(جکے رو ترجمو ہے میلیوڑو) کے تالاب میں دھو آن او گیو اَن دھویو اَن آنکھیاں آݪو ہو تے آیو۔⁸۸۔ آن پاڑے آݪاں اَن جکاں جکاں منکھاں پہل اُوئے نا پنتے جویو ہَتو کہݨ لاگا۔ کی ایے او کونی جکو ٻیٹھو پنتو ہَتو۔ ⁹۹۔کہینک منکھاں کہیو کہ ایہ او جی ہے اَن کہینک منکھاں کہیو کہ کونی بلکہ اُوئے جہڑو جی ہے۔ اُوئے آپ کہیو کہ ہوں اُو جی ہا۔¹⁰۱۰۔پچھے اُو اُوئے نا کہݨ لاگا کہ پچھے تھاری آنکھیں کیکر کُھل گے رے۔ ¹¹۱۱۔اُوئے بݪتی ݙنی کہ اُوئے منکھ جکے رو ناں یسوع ہے مٹی گوہی اَن مھاری آنکھیاں تے لگائی اَن مناں کہیو کہ شیلوخ رے تالاب تے جا اَن دھو رے آن ہوں گیو اَن دھو لیے اَن ہوں جووݨ لاگ گیو۔ ¹²۱۲۔آن اُوئاں اُوئے نا کہیو کہ او کتھ ہے؟ اُوئے کہیو کہ مناں کونی ٹھاہ۔¹³۱۳۔ لوک اُوئے منکھ نا جکو اندھو ہَتو فریسیاں کڈھے لے گیا۔ ¹⁴۱۴۔( جکے ݙن یسوع مٹی لگا تے اُوئے رے آنکھیں کھولیے ہَتے۔ او سبت رو ݙن ہَتو۔) ¹⁵۱۵۔پچھے فریسیاں وی اُوئے خاں پوچھیو کہ کیکر جووݨ لاگو ہے۔ اُوئے اُوئاں نا کہیو کہ اُوئے مھاری آنکھیاں تے مٹی لگائی اَن میں دھو لنھے اَن ہوں جووݨ لاگ گیو۔¹⁶۱۶۔ پچھے فریسیاں میں خاں کہینک منکھاں کہیو ایہ منکھ ایشور خاں کونی کیانکہ او سبت نا کونی منتو۔پݨ ٻجاں کہیو کہ گناہ گار منکھ ایہڑا چمتکار کیکر جو واݪ خگئی۔ آن ایئاں او آپت میں نی ٹھیا۔ ¹⁷۱۷۔اُوئاں اُوئے اندھے نا بھݪے کہیو کہ جکے تھارے آنکھیں کھولیے تو اُوئے رے بارے میں کی کہیں؟ اَن اُوئے کہیو او نبی ہے۔ ¹⁸۱۸۔پݨ یہودیاں ایہ بات خچی نی خمجھی کہ ایہ اندھو ہَتو۔ اَن ہمے جووئی وو۔ اتری تک کہ اُوئاں اُوئے اندھے رے ماں ٻاپ نا ہیلو کراں۔¹⁹۱۹۔ آن اوئے خاں پوچھیو کہ کی ایہ تھارو ݙیکرو ہے۔ جکے نا تھاں اندھو جݪمیو ہَتو؟ تو پچھے ہمے او کیکر جووئی وو؟ ²⁰۲۰۔اُوئے رے ماں ٻاپ بݪتی ݙنی مھاناں ٹھاہ ہے کہ ایہ مھارو ݙیکرو ہے اَن ایہ کہ او اندھو جݪمیو ہَتو۔ ²¹۲۱۔پݨ ایہ مھاناں کونی ٹھاہ کہ ہمے کیکر جووئی وو۔ آن نی جی ایہ ٹھاہ ہے کہ کے اُوئے رے آنکھیں کھولیے ہے۔ او پوری عمریا رو ہے۔ اُوئے خاں پوچھو او آپ جی آپرو حال خُݨاخے رو۔²²۲۲۔ ایہ اُوئے رے ماں ٻاپ یہودیاں رے ٻہی خاں کہیو۔ کیانکہ یہودیاں ہیک خلہا کری ہَتی۔ کہ جکو وی ایہ منخے کہ اُو مسیح ہے تو اُوئے نا بھگتی گھر خاں کاڈھیو جاخے۔ ²³۲۳۔ایئے رے خارو اُوئے رے ماں ٻاپ اُوئاں نا کہیو کہ ایہ پوری عمریا رو ہے ایئے خاں جی پوچھو۔²⁴۲۴۔ پچھے اُوئاں اُوئے منکھ نا بھݪے ہیلو کرایو جکو پہل اندھو ہَتو اَن پوچھیو۔ کہ ایشور ری بݙائی ہووئے۔ مھاناں ٹھاہ ہے کہ ایہ منکھ گنہگار ہے ۔ ²⁵۲۵۔پچھے اُوئے بݪتی ݙنی کہ مناں کونی ٹھاہ کہ او گہنگار ہے جاں کونی۔ مناں تو ہیک بات ری جی ٹھاہ ہے کہ ہوں اندھو ہَتو ہمے جووئی وو۔²⁶۲۶۔ تو پچھے اُوئاں اُوئے نا کہیو کہ اُوئے تے خاں کی کریو؟ کیکر تھارے آنکھیں کھولیے؟ ²⁷۲۷۔آن پچھے اُوئاں نا کہیو کہ میں ہݨے تو تھاناں کہیو اَن تھاں کونی خُݨیو۔ تو کیاں خُݨݨ چاہوئی۔ کی تھاں وی اُوئے را چیلا بݨخو۔²⁸۲۸۔ پچھے اُوئاں اُوئے تے لعنت کی اَن کہیو کہ تو جی اُوئے رو چیلا بݨ مھاں تو موسٰی را چیلا ہا۔ ²⁹۲۹۔مھاناں ٹھاہ ہے کہ ایشور موسٰی خاں کلام کرتو۔ پݨ مھاناں کونی ٹھاہ کہ ایہ کتھ رو ہے۔³⁰۳۰۔ اُوئے منکھ بݪتی ݙنی کہ ایہ تو ݙکھ ری بات ہے کہ تھاناں وی کونی ٹھاہ کہ اُو کتھ رو ہے۔ بݪے وی اُوئے مھارے آنکھیں کھولیے ہے۔ ³¹۳۱۔مھاناں ٹھاہ ہے کہ ایشور گنہگاراں ری کونی خُݨتو۔ پݨ جے کوئی ایشور نا منݨ آݪو اَن اُوئے ری مرضی تے بہے تو اُو اُوئے ری خُݨی۔³²۳۲۔ دنیا رے شروع خاں کݙے وی خݨیجݨ میں کونی آیو کہ کہئی وی جماندرو اندھے رے آنکھیں کھولیے ہووئے۔ ³³۳۳۔جے ایہ منکھ ایشور خاں کونی ہَتو تو کئیں کونی کر خگتو ہَتو۔ ³⁴۳۴۔اُوئاں بݪتی میں اُوئے نا کہیو تُوں تو گناہواں میں جݨیجو ہے تو کی مھاناں خیکھاوئی؟ پچھے اُوئاں اُوئے نا ٻاہر کاڈھ ݙنو۔³⁵۳۵۔ یسوع خُݨیو کہ اُوئاں اُوئے نا ٻاہر کڈھیو رو۔ اَن جݙے اُوئے نا لابھو تو اُوئے نا کہیو کہ کی تو ابنِ آدم تے ایمان لے آئیخ۔ ³⁶۳۶۔اُوئے بݪتی میں کہیو اے پرمیشور اُو کُݨ ہے کہ ہوں اُوئے تے ایمان لے آواں؟ ³⁷۳۷۔یسوع اُوئے نا کہیو تئیں تو اُوئے نا جویو ہےاَن جکو تئیں خاں بات کرئی وو او جی ہے۔ ³⁸۳۸۔اُوئے کہیو اے پرمیشور ہوں ایمان لے آوئی اَن اُوئے نا سجدو کریو۔³⁹۳۹۔پچھے یسوع کہیو ہوں شرعی حکم ݙیوݨ خارو ایئے دنیا میں آیو ہا۔ تاکہ جکو نی جووئے اُو جووئے اَن جکو جووئی وا اُو اندھاں ہو جاوے۔ ⁴⁰۴۰۔اَن فریسیاں میں خاں جکو اُوئے بھیݪا ہَتا۔ ایہ خُݨ تے اُوئے نا کہیو کی مھاں وی اندھا ہا۔ ⁴¹۴۱۔یسوع اُوئاں نا کہیو جے تھاں اندھا ہونت تو تھاں گنہگار نی ہونت۔ پݨ جے ہمے تھاں کہیں کہ مھاں جووئی وا۔ تو تھارا گناہ قائم رہخے۔

Chapter 10

¹۱۔ہوں تھاناں خچی خچی کہئیں کہ جکو دَر خاں بھیݙاں ری باڑی میں کونی بڑتو۔ بلکہ ٻجے پاخاں خاں چڑھ جاوئی اُو چور اَن ڈاکو ہے۔ ²۲۔پݨ جکو دَر خاں مہنے جاوئی او بھیݙاں رو دھنار ہے۔³۳۔ اُوئے رے خارو راکھو دَر کھول ݙئی اَن بھیݙاں وی اُوئے ری ٻولی نا منئیں۔ اَن او آپرے بھیݙاں نا ناں خاں ہیلو کرائی۔ اَن اُوئاں نا ٻاہر لے جاوتو رئی۔ ⁴۴۔اَن جݙے اُو آپرے خارے بھیݙاں ٻاہر کاڈھ لیئی تو اُوئے رے آگو آگو بہتو رئی۔ اَن بھیݙاں اُوئے رے لارے لارے آوئی۔ کیانکہ اُو اُوئے ری ٻولی نا اُوݪکھئی۔⁵۵۔ پݨ اُو اوپرے رے لارے کونی جاتے۔ بلکہ اُوئے خاں ٻہئی۔ ایئے رے خارو کہ اُو اُوئاں ری ٻولی کونی اوݪکھتے۔ ⁶۶۔یسوع اُوئاں نا ایہ مسال خُݨئی پݨ اُوئاں نا خمجھ کونی آئی۔ کہ کہڑے باتاں کرئی⁷۷۔ پچھے یسوع اُوئاں نا بھݪے کہیو ہوں تھاناں خچی خچی کہئی کہ بھیݙاں رو دَر ہوں ہا۔ ⁸۸۔جیتراں میں خاں پہل آیا اُو چور اَن ڈاکو ہے۔ پݨ بھیݙاں اُوئے ری ٻولی نی خُݨی۔⁹۹۔دَر ہوں ہا جے کوئی میں خاں بڑخے تو نجات پا خے اَن ٻاہر مہنے آتو جاوتو رہئیخے۔ اَن چرݨ ری جگہ لیخے۔ ¹⁰۱۰۔چور کونی آتو۔ پݨ چوری اَن مارݨ اَن تباہ کرݨ خارو اَن ہوں ایئے رے خارو آیو ہا کہ او زندگی لے بلکہ گھݨی خاری لے۔¹¹۱۱۔ بھلو دھنار ہوں ہا ۔ بھلو دھنار آپرے بھیݙاں خارو آپری جان ݙتو رئی۔ ¹²۱۲۔مزدور جکو نی تو دھنار ہے اَن نی بھیݙاں رو مالک۔ نہار نا آتو جو تے او بھیݙاں نا چھوڑ بھج جاوئی۔(اَن نہار اُوئاں نا چیر پھاڑ ݙئی اَن گندو کرئی۔) ¹³۱۳۔اُو بھج جاوئی اَن ایہ ایئے رے خارو کہ اُو ہیک مزدور ہووئے۔ اَن اُوئے نا بھیݙاں ری فکر کونی ہوتی ۔¹⁴۱۴۔ بھلو دھنار ہوں ہا اَن اُوئاں جی ہوں آپرے بھیݙاں نا اوݪکھئی۔ اَن مھارے بھیݙاں مناں اوݪکھئی۔ ¹⁵۱۵۔جاں ٻاپ مناں اوݪکھئی اَن ہوں ٻاپ نا اولکھئی اَن ہوں آپرے بھیݙاں خارو آپری جان ݙئی۔ ¹⁶۱۶۔مھارے ٻجے وی بھیݙاں ہےجکو ایئے باڑی رے کونی۔ ضرور ہے کہ ہوں اُوئاں نا وی لے آواں۔ اَن اُو مھاری ٻولی خُݨخے اَن ہیک جی باڑی اَن ہیک جی دھنار ہوخے۔¹⁷۱۷۔ ٻاپ مناں ایئے رے خارو پیار کرئی۔ کہ ہوں آپری جان ݙئی تاکہ ہوں اُوئاں نا بھݪے لے آواں۔ ¹⁸۱۸۔کوئی اُوئاں نا میں خاں کھوختو کونی بلکہ ہوں اُوئے نا آپ جی ݙئی۔ اَن مناں اُوئاں نا ݙاݨ رو اختیار وی ہے۔ اَن اُوئاں خاں بھݪے لیوݨ رو اختیار وی ہے۔ ایہ حکم میں ٻاپ خاں لیو ہا۔¹⁹۱۹۔ پچھے یہودیاں میں ایئے باتاں خاں تکرار ہویو۔ ²⁰۲۰۔اَن اُوئاں میں خاں گھݨاں ایہ کہݨ لاگا کہ اُوئے میں بدروح ہے۔ اَن اُو پاگل ہے۔ تھاں اُوئے ری کیاں خُݨئی۔ ²¹۲۱۔ٻیجاں کہیو کہ ایہ باتاں بھوتاں آݪے رے ہے۔ کی بدروح اندھاں رے آنکھیں کھول خگئی؟²²۲۲۔ آن یروشلیم میں عیدِ تجدیہ ہَتی اَن خیاݪے را ݙن ہَتا۔ ²³۲۳۔اَن یسوع ہیکل میں سلیمانی براندے میں پھرتو وو۔ ²⁴۲۴۔آن یہودیاں چارے پاخے پھر آیا اَن کہݨ لاگا کہ تُوں کترے تک مھارے من نا اُݙ کھݙ میں راکھیئخ۔ ہے تو المسیح ہے تو مھاناں صاف کہیے رو۔²⁵۲۵۔ یسوع اُوئاں نا بݪتی ݙنی کہ میں تو تھاناں کہیو رو پݨ تھاں مھارو اعتبار کونی کرتا۔ جکو کام ہوں آپرے ٻاپ رے ناں خاں کریئں اُو جی مھارو گواہ ہے۔ ²⁶۲۶۔پݨ تھاں ایئے رو اعتبار کونی کرتا۔ کہ تھاں مھارے بھیݙاں میں خاں کونی۔²⁷۲۷۔ مھارے بھیݙاں مھاری ٻولی اُوݪکھئی۔ اَن ہوں اُوئاں نا اُوݪکھئی۔ اَن اُو مھارے لارے لارے بہئی۔ ²⁸۲۸۔آن ہوں اُوئاں نا خداں رو جیون ݙئی۔ اَن او کݙے مَرے کونی۔اَن کوئی وی اُوئاں نا مھارے ہاتھ خاں کھوخ کونی خگتو۔²⁹۲۹۔ جکو مھارے ٻاپ مناں ݙنو ہے او خارا خاں موٹو ہے۔ اَن کوئی اُوئے نا مھارے ٻاپ رے ہاتھ خاں کھوخ کونی خگتو۔ ³⁰۳۰۔ہوں اَن ٻاپ ہیک ہا۔ ³¹۳۱۔یہودیاں بݪے پتھر اُکھݨیا تاکہ اُوئے نا مار ناکھے۔³²۳۲۔ یسوع اُوئاں نا بݪتی ݙنی میں تھاناں ٻاپ خاں گھݨاں بھلا کام ݙخلیا اُوئاں میں خاں کہیے کام رے خارو تھاں مناں مارئیں۔ ³³۳۳۔یہودیاں اُوئے نا بݪتی ݙنی کہ کہئی بھلے کام رے کرے کونی بلکہ ایشور رے خلاف بات کرݨ تے مارئیں۔ کیانکہ تو انسان تھے تے آپرے آپ نا ایشور بݨاوئی۔³⁴۳۴۔ یسوع اُوئاں نا بݪتی ݙنی کہ کی تھاری شریعت میں ایہ کونی لِکھیوڑو کہ ” میں کہیو کہ ہوں ایشور ہا“ ۔ ³⁵۳۵۔جبکہ اُوئاں اُوئے نا ایشور کہیو جکاں خاں ایشور باتاں کرتو۔ (آن پوتر شاستر کُوڑ کونی ہو خگتو)۔ ³⁶۳۶۔تو پچھے تھاں اُوئے خاں جکے نا ٻاپ پاک کر تے دنیا میں میلیو ہے کیاں کہیئی کہ تو ایشور رے خلاف ہے۔ ایئے رے خارو کہ میں کہیو کہ ہوں ایشور رو ݙیکرو ہا؟³⁷۳۷۔ جے ہوں ٻاپ را کام کونی کرتو تو تھاں مھارو اعتبار نی کرو۔ ³⁸۳۸۔پݨ جے کݙے ہوں تو مھارو اعتبار نی کرو پݨ اُوئے کاماں رو تو اعتبار کرو تاکہ تھاں اُوݪکھو اَن خچ منو کہ ٻاپ میئں میں ہے۔ اَن ہوں ٻاپ میں ہا۔ ³⁹۳۹۔اُوئاں بھݪے اُوئے نا جھالݨ ری کوشش کی پݨ او اُوئاں رے ہاتھ خاں نکݪ گیو۔⁴⁰۴۰۔ او بھݪے اُردن رے پار اُوئے جگہ گیو جتھ یوحنا پہلی پویتر شنان ݙتو ہَتو۔اَن اتھ جی رہیو۔ ⁴¹۴۱۔آن گھݨاں اُوئے کڈھے آیا اَن کہتا ہَتا کہ یوحنا تو کوئی چمتکار کونی کریو پݨ جکو باتاں یوحنا اُوئے رے حق میں کریئے ہَتے خارے خچ ہَتے۔ ⁴²۴۲۔آن اُتھ گھݨائی اُوئے تے ایمان لے آیا۔

Chapter 11

¹۱۔ مریم اَن اُوئے رے ٻہن مارتھا رے گاں بیت عنیاہ رو لعزر ناں رو ہیک بیمار ہَتو۔ ²۲۔(ایہ او جی مریم ہَتی جکے ایشور رے پگاں تے عطر ڈھوݪ اَن آپرے باݪاں خاں اچھو کریو ہَتو۔لعزر بیمار ایئے رو بھائی ہَتو۔)³۳۔ آن ٻہناں اُوئے نا ایہ خنݙخو میلیو کہ اے ایشور جکے نا تُوں پیار کرتو او بیمار ہے۔ ⁴۴۔یسوع خُݨ اَن کہیو ایہ بیماری موت ری کونی۔ بلکہ ایشور رے جلال رے خارو ہے۔ تاکہ اُوئے ری وجہ خاں ایشور رے ݙیکرے رو جلال ظاہر ہووئے۔⁵۵۔ آن یسوع مارتھا آن اُوئے ری ٻہن آن لعزر نا پیار کرتو ہَتو۔ ⁶۶۔پچھے جݙے اُوئے خُݨیو کہ او بیمار ہے تو جتھ او ہَتو اتھ جی ٻے ݙن ٻجا رہیو۔ ⁷۷۔ایئے خاں پچھے چیلاں نا کہیو آؤ یہودیہ ہالاں۔⁸۸۔ چیلاں اُوئے نا کہیو گرو جی ہݨے تو یہودی تھاناں مارݨ چاہتا ہَتا۔ آن تھاں بݪے اُتھ جاوݨ چاہوئی؟ ⁹۹۔یسوع بݪتی ݙنی کی ݙن را ٻارہے گھنٹاں کونی ہوتا؟ جے کوئی ݙن رو بہے تو تھوݙو کونی کھاتو۔ کیانکہ اُو ایئے ݙن رے اجاݪے میں جووئی۔¹⁰۱۰۔ پݨ جے کݙے کوئی رات ری بݪہ بہے تو او تھوݙو کھاوئی۔ کیانکہ رات رو اجاݪو کونی ہووتو۔ ¹¹۱۱۔اُوئے ایہ باتاں کہیں اَن پچھے اُوئاں نا کہیو اپݨو پریمی لعزر خوتو رو۔ پݨ ہوں جاوئیں کہ اُوئے نا جگاواں۔¹²۱۲۔پچھے چیلاں کہیو اے پرمیشور جے اُو خوتو ہے تو اُو بچ جاخے رو۔ ¹³۱۳۔یسوع تو اُوئے ری موت رے بارے میں کہیو ہَتو۔ پݨ اُوئاں خوچیو کہ اوئے اونگھ آݪے آرام ری بات کرئی وو۔ ¹⁴۱۴۔پچھے یسوع اُوئاں نا صاف کہیو کہ لعزر مَریو رو۔¹⁵۱۵۔ آن ہوں تھاری وجہ خاں راجی ہا کہ ہوں اتھ کونی ہَتو۔ تاکہ تھاں ایمان لے آؤ۔ پݨ آؤ آپاں اُوئے کڈھے ہالاں۔ ¹⁶۱۶۔پچھے توما جکو توام خُݨجتو اُوئے آپرے چیلاں نا کہیو کہ آؤ آپاں وی ہاݪاں تاکہ اُوئے بھیݪاں مَراں۔¹⁷۱۷۔ یسوع بیت عنیاہ میں آیو آن اُوئے نا چار ݙنہاں رو قبر میں راکھیوڑو جویو۔ ¹⁸۱۸۔بیت عنیاہ یروشلیم رے نیڑو تقریناً ٻے میل رے فاصلے تے ہَتو۔ ¹⁹۱۹۔آن گھݨاں خارا یہودی مارتھا اَن مریم کڈھے آتا ہَتا۔ تاکہ اُوئاں نا تسلی ݙیوئے۔ ²⁰۲۰۔مارتھا جاں جی خُݨیو کہ یسوع آئی وو تو اُوئے نا خیٹݨ گی۔ پݨ مریم گھر میں جی ٻیٹھی رئی۔²¹۲۱۔ مارتھا یسوع نا کہیو اے پرمیشور جے تو ایتھ ہوونت تو مھارو بھائی کونی مَرنت۔ ²²۲۲۔آن مناں ٹھاہ ہے کہ ہمے وی جکو کچھ تو ایشور خاں مانگئیخ ۔ ایشور تناں ݙیئخے۔ ²³۲۳۔یسوع اُوئے نا کہیو کہ تھارو بھائی جیتو ہوخے رو۔²⁴۲۴۔ مارتھا اُوئے نا کہیو مناں ٹھاہ ہے کہ قیامت آݪے ݙن جیتو ہوخے۔ ²⁵۲۵۔یسوع اُوئے نا کہیوقیامت اَن زندگی ہوں ہا۔ جکو مھیں تے ایمان لے آوئی جے او مَر وی جاوئے تو وی جیتو رہئخے۔ ²⁶۲۶۔آن جکو وی جیتو ہے اَن او میں تے ایمان لے آوئے اُو خَداں جیتو رہیخے مَرے کونی۔ کی تو ایہ تے ایمان راکھئیں؟²⁷۲۷۔ اُوئے اُوئے نا کہیو ہاوئے اے پرمیشور ہوں ایمان راکھتی رئی۔ کہ تو المیسح ابن ایشور ہے جکو دنیا میں آوݨ آݪو ہَتو۔ ²⁸۲۸۔ او ایہ کہہ تے بوہی اَن لُک میں آپری ٻہن نا کہیو کہ یسوع ایتھ ہے آن تناں ہیلو کرئی۔ ²⁹۲۹۔اُوئے خُݨتے جی اُٹھی اَن اُوئے کڈھے آئی۔³⁰۳۰۔ یسوع ہاݪی اِئے گاں میں آیو جی ہَتو۔ بلکہ اُوئے جگہ ہَتو جتھ مارتھا اُوئے خاں خینٹی ہَتی۔ ³¹۳۱۔آن جکو یہودی اُوئاں کڈھے گھرے ہَتا۔ آن اُوئاں نا تسلی ݙتا ہَتا۔ اُوئاں جویو کہ مریم اُوٻہاݪ میں اُوٹھی اَن ٻاہر نکݪ گئی ہے۔ متاں اُو قبر تے رووݨ خارو گئی ہوئے اُوئے رے لارے بوہا گیا۔ ³²۳۲۔آن جݙے مریم اُوتھ آئی جیتھ یسوع ابھو ہَتو۔ اُوئے نا جویو تو اُوئے رے پگاں میں کھر گی اَن کہیو، اے پرمیشور جے تو ایتھ ہوونت تو مھارو بھائی کونی مَرنت۔³³۳۳۔آن جݙے یسوع اُوئے نا جویو کہ اُو روئیں وی اَن یہودی وی جکو اُوئے رے بھیݪا ہتا روئیں وا۔ تو گھݨو پریشان تھی تے گھٻرا گیو۔ ³⁴۳۴۔کہیو کہ تھاں اُوئے نا کیتھ راکھیو ہے؟ اُوئاں اُوئے نا کہیو، اے پرمیشور حال اَن جو رو۔ ³⁵۳۵۔آن یسوع را آنخو نکݪ آیا۔³⁶۳۶۔ پچھے یہودیاں کہیو کہ جو وو اُو اُوئے نا کیترو پریم کرتو ہَتو۔ ³⁷۳۷۔پݨ اُوئاں میں خاں کہینک کہݨ لاگا کہ ایہ جکے اندھے رے آنکھیں کھولیے اترو کونی کر خگتو ہَتو کہ او نی مَرنت۔³⁸۳۸۔پچھے یسوع نخکارو ناکھ اَن قبر تے آیو۔ او ہیک غار ہَتی۔اَن اُوئے رے مھانݙے تے پتھر پیو ہَتو۔ ³⁹۳۹۔یسوع کہیو پتھر نا ہٹا ݙو۔ مَریوڑے رے ٻہن مارتھا اُوئے نا کہیو۔ اے پرمیشور اُوئے میں خاں تو ہمے باخ آتی ہوخے۔ کیانکے اُوئے نا چار ݙن ہویا را۔ ⁴⁰۴۰۔یسوع اُوئے ناکہیو۔ کی میں تناں کونی کہیو ہَتو کہ جے تو ایمان راکھئیخ تو ایشور رو جلال جوئیخ۔⁴¹۴۱۔پچھے اُوئاں پتھر نا ہٹا ݙنو۔ آن یسوع آپرے آنکھیں اُکھݨ تے کہیو، اے ٻاپ ہوں تھارو شکر کرئیں کہ تئیں مھاری خُݨی ری۔ ⁴²۴۲۔آن مناں تو ٹھاہ جی ہَتی کہ تُوں خدائی مھاری خُݨتو رئی۔ پݨ ایئے لوکاں ری وجہ خاں جکو آخے پاخے ابھا ہے میں ائیاں کہیو تاکہ اُو ایمان لے آوئے۔ کہ مناں تئیں جی میلیو ہے۔⁴³۴۳۔ آن ایہ کہہ تے اُوئے رَڑ کر اَن کہیو اے لعزر نکݪ آ۔ ⁴⁴۴۴۔جکو مَر گیو ہَتو او کفن خُودھو ہاتھ اَن پَگ ٻادھوڑا نکݪ آیو۔ اَن اُوئے رو مھانݙو رُمال خاں بیڑھیوڑو ہَتو۔ یسوع اُوئاں نا کہیو کہ اُوئے نا کھولو اَن جاوݨ ݙو۔⁴⁵۴۵۔ پچھے یہودیاں میں خاں گھݨاں جکو مریم کڈھے آیوڑا ہَتا اَن جکاں یسوع رو ایہ کام جویو اُوئے تے ایمان لے آیا۔ ⁴⁶۴۶۔پݨ اُوئاں میں خاں کہینک فریسیاں کڈھے گیا اَن جکو کچھ یسوع کریو ہَتو اُوئاں نا جا خُݨایو۔⁴⁷۴۷۔ ایئے تے سردار کاہناں اَن فریسیاں صدر عدالت رے منکھاں نا بھیݪا کر تے کہیو کہ آپاں کی کرئیں وا؟ ایہ منکھ تو گھݨاں چمتکار بتاوئیں۔ ⁴⁸۴۸۔جے آپاں اُوئے نا ائیاں جی چھوڑ ݙا تو خارا اُوئے تے ایمان لے آخے۔ آن رومی آ تے مھاری جگہ اَن قوم ٻنہاں تے قبضو کر لیخے۔⁴⁹۴۹۔ آن اُوئاں میں خاں ہیک کائفا ناں رے منکھ جکو اُوئے برخ رو سردار کاہن ہَتو۔ اُوئاں نا کہیو تھاں کئیں کونی جاݨتا۔ ⁵⁰۵۰۔آن نی جی ایہ خیال کرئیں کہ تھارے خارو ایہ بھلو ہے۔ کہ ہیک منکھ قوم رے خارو مَرے نی کہ خاری قوم مَر جاوئے۔⁵¹۵۱۔ اُوئے ایہ آپری طرف خاں کونی کہیو، پݨ ایئے رے خارو کہ اُو ایئے برخ رو سردار کاہن ہَتو۔ اُوئے ایہ نبوت کی کہ یسوع قوم ری خاطر مَرݨ آݪو ہے۔ ⁵²۵۲۔آن نی جی اُوئے قوم ری خاطر بلکہ ایئے رے خارو وی کہ ایشور رے پراگندہ منکھاں ہیک کر اَن بھیݪا کر ݙے۔ ⁵³۵۳۔آن اُوئے ݙن خاں اُوئاں فیصلو کریو کہ اُوئے نا مار ناکھخاں۔⁵⁴۵۴۔ایئے رے خارو اُوئے ݙن خاں یسوع یہودیاں میں کھلے عام کونی پھرتو ہَتو۔ بلکہ اُوئے رے نیڑے جھنگل رے علاقے میں جکو افرائیم ناں رے ہیک شہر میں گیو آن آپرے چیلاں بھیݪو اتھ جی رہݨ لاگو۔ ⁵⁵۵۵۔آن یہودیاں ری عیدِ فصح نیڑی ہَتی۔ آن گھݨائی فصح خاں پہل دیہاتاں خاں یروشلیم نی گیا۔ تاکہ آپرے آپ نا پوتر کرے۔⁵⁶۵۶۔آن اُو یسوع نا لابھݨ لاگا۔ آن ہیکل میں ابھیج تے آپت میں کہݨ لاگا۔ تھاں کی خوچئیں کہ یسوع عید آݪے ݙن کونی آوئے؟ ⁵⁷۵۷۔آن سردار کاہناں اَن فریسیاں حکم ݙنو ہَتو کہ جکے نا وی ٹھاہ ہووئے۔ کہ اُو کیتھ ہے۔ او مھاناں ݙخلے تاکہ اُوئے نا جھال لاں۔

Chapter 12

¹۱۔ آن یسوع فصح رے چھوئے ݙن پہل بیت عیناہ میں آیو۔ جتھ لعزر ہَتو جکو مَر گیو ہَتو اَن جکے نا یسوع مَریوڑاں میں جیتو کریو ہَتو، ²۲۔اتھ اُوئاں اُوئے رے خارو شام ری ٻاٹی تیار کی اَن مارتھا ٻاٹی ݙتی وی اَن لعزر وی اُوئاں بھیݪو ہَتو۔ جکو اُوئے بھیݪاں ٻاٹی کھاوݨ رے خارو ٻیٹھا ہَتا۔ ³۳۔پچھے مریم آدھو کلو خالص اَن قیمتی جٹاماسی رو عطر لے تے یسوع رے پاگاں تے لگا اَن آپرے باݪاں خاں اُوئے را پَگ اچھا کیا پورے گھر عطر ری خوشبو خاں بھریئج گیو۔⁴۴۔ پچھے اُوئے رے چیلاں میں خاں ہیک یہوداہ اسکریوتی جکو اُوئے نا جھلاوݨ آݪو ہَتو کہݨ لاگو۔ ⁵۵۔ایہ عطر تین خو دینار میں بیچ اَن غریٻاں نا کیا نی ݙنو گیو۔ ⁶۶۔اُوئے ایہ ایئے رے خارو کونی کہیو ہَتو کہ اُوئے نا غریٻاں ری فکر ہَتی۔بلکہ ایئے رے خارو کہ اُو چور ہَتو اَن تھیلی اُوئے کڈھے جی ہَتی۔ جکو کچھ اِئیے میں پڑتو اُو کاڈھ لیتو ہَتو۔⁷۷۔ پچھے یسوع کہیو کہ اُوئے نا رہݨ ݙے۔ اُوئے مھارے ٻوریجݨ آݪے ݙن رے خارو ایہ راکھیو ہَتو۔ ⁸۸۔کیانکہ محتاج تو خَداں تھاں بھیݪا ہے پݨ ہوں خَداں تھاں بھیݪو کونی رہا۔⁹۹۔آن یہودیاں را گھݨاں منکھ ایہ ٹھاہ کرݨ رے خارو اتھ آتا۔ نی کہ یسوع رے کرے پݨ ائیے رے خارو کہ او لعزر نا جووئے جکے نا اُوئے مَریوڑاں میں خاں جیتو کریو ہَتو۔ ¹⁰۱۰۔ پچھے سردار کاہناں ایہ خلاہ کی کہ لعزر تا وی ماراں رو۔ ¹¹۱۱۔کیانکہ اُوئے ری وجہ خاں گھݨاں خارا یہودی یسوع کڈھے آیا اَن اُوئے تے ایمان لے آیا۔¹²۱۲۔ٻجے ݙن گھݨاں خارے منکھاں جکو عید میں آیوڑا ہَتا ایہ خُݨ تے کہ یسوع یروشلیم میں آیو ہے۔ ¹³۱۳۔کھجیاں رے ݙاݪے لے اَن اُوئے رو استقبال نا نکݪیا اَن رَڑے کر کہݨ لاگا۔ ہوشعنا بدھائی ہووئے او جکو پرمیشور رے ناں خاں آوئی۔بدھائی ہووئے اسرائیل را بادشاہ۔¹⁴۱۴۔آن یسوع گݙہی رو ٻچیو لے اُوئے تے ٻیٹھو ۔ جاں کہ لِکھت میں ہَتو۔ ¹⁵۱۵۔اے صیون ری ݙیکری نی ٻہی۔جو گݙہی رے ٻچیئے تے ٻیئخ تے تھارو بادشاہ آوئی۔¹⁶۱۶۔ (اُوئے را چیلاں پہل تو ایہ باتاں کونی خمجھیا۔پݨ جݙے یسوع آپرے جلال میں پوگو تو اُوئاں نا یاد آیو کہ ایہ باتاں اُوئے رے بارے میں لِکھیوڑے ہَتے۔ اَن ایہ کہ اُوئے خاں ایئاں کریو گیو ہَتو۔)¹⁷۱۷۔اُو منکھ گواہی ݙتا گیا جکو اُوے گھڑی اُوئاں رے بھیݪا ہَتا۔ جݙے اُوئے لعزر نا قبر خاں ٻاہر ہیلو کریو۔ اَن مَریوڑاں میں خاں جیتو کیو ہَتو۔ ¹⁸۱۸۔ایئے رے جی کرے اُو منکھ اُوئے رے استقبال رےخارو نکݪیا۔ کیانکہ اُوئاں خُݨیو ہَتو کہ ایہ چمتکار اُوئے بتایا ہے۔ ¹⁹۱۹۔پݨ فریسیاں آپت میں کہیو جو تو تھاں خاں کئی کونی تھیو۔ جووو دنیا اُوئے رے لارے بوہی ری۔²⁰۲۰۔ جکو عید میں پرستش کرݨ آیا ہَتا۔ اُوئاں میں گھݨاں یونانی ہَتا۔ ²¹۲۱۔او فلپس کڈھے آیا جکو گلیل رے بیت صیدای رو ہَتو۔ آن اُوئے نا منت کر اَن کہیو کہ اے مالک مھاں یسوع خاں خیٹݨ چاہوئی۔ ²²۲۲۔فلپس آ تے اندریاس نا کہیو آن بھلے فلپس اَن اندریاس آ تے یسوع نا خُݨایو۔²³۲۳۔ یسوع اُوئاں نا کہیو او گھڑی آئی ری کہ ابنِ آدم جلال پاوئے۔ ²⁴۲۴۔ہوں تھاناں خچی خچی کہیں کہ جتری تک کݨک رو ݙاݨو دھرتی میں کھر تے مَر کونی جاوتو۔ ہیکھلو جی رئی۔ پݨ جݙے مَر جاوئی تو گھݨو خارو پھݪ لے آوئی۔²⁵۲۵۔ جکو آپرے جسم خاں پیار کرئی۔ اُو اُوئے نا گُماوئی۔ پݨ جکو ایئے دنیا میں آپرے جسم نا گُماوئی اُو ہمیشہ ری زندگی رے خارو خمبھاݪئی۔ ²⁶۲۶۔جے کوئی مھاری شیوا کرے تو مھارے لارے آوئے۔ آن جتھ ہوں ہوئیخ اُوتھ جی مھارو خادم وی ہوخے۔ جے کوئی مھاری شیوا کرخے ٻاپ اُوئے ری عزت کرخے۔²⁷۲۷۔ ہمے مھارو جسم گھٻراوئی آن ہوں کی کہاں؟ ایہ کہ اے ٻاپ مناں ایئے گھڑی خاں بچا۔ پݨ ہوں ایئے رے جی کرے ایئے گھڑی تک پوگو ہا۔ ²⁸۲۸۔اے ٻاپ آپرے ناں نا جلال ݙے۔ پچھے آسمان خاں آواز آئی کہ ”میں جلال ݙنو ہا آن ہوں بݪے جلال ݙئیخ“۔ ²⁹۲۹۔آن جکو منکھ ابھا خُݨتا ہتَا او کہݨ لاگا کہ جھُڑ گرجیو پݨ اُو کہتا وا کہ کوئی فرشتو اُوئے خاں ٻولیو ہے۔³⁰۳۰۔ یسوع بݪتی ݙنی میں کہیو۔ایہ آواز مھارے خارو کونی بلکہ تھارے خارو آئی ہے۔ ³¹۳۱۔ہمیں ایے دنیا ری عدالت ہوئی وی ۔ ہمے ایئے دنیا رو سردار کاڈھیو جاخے۔³²۳۲۔ آن ہوں جݙے دھرتی خاں اُکھݨیو جائیخ تو خاراں نا آپ نی کھیچخ۔ ³³۳۳۔اُوئے اشارو کریو کہ ہوں کیکر مَرݨ آݪو ہا۔³⁴۳۴۔پچھے منکھاں اُوئے نا بݪتی ݙنی کہ مھاں شریعت ری ایہ بات خُݨی ہا کہ المسیح ہمیشہ تک رہخے تو پچھے کیاں کہیں کہ ضرور ہے کہ ابنِ آدم اُکھݨیو جائے؟ ایہ ابنِ آدم کُݨ ہے؟ ³⁵۳۵۔یسوع اُوئاں نا کہیو ٻجو تھوڑی دیر تک اجاݪو تھارے بھیݪو ہے۔ جتری تک اجاݪو تھاں کڈھے ہے۔ بوہا ہالو۔ ایئاں نی ہوئے کہ اندھارو تھاناں آ جھالے۔ آن جکو اندھارے میں بہئی اُوئے نا کونی ٹھاہ کہ کیتھ جاوئی۔ ³⁶۳۶۔جتری تک اجاݪو تھارے بھیݪو ہے۔ اُجاݪے تے ایمان لے آؤ تاکہ تھاں اجاݪے را ݙیکرا بݨو۔ یسوع ایہ باتاں کرتو بوہو گیو اَن اُوئاں خاں لُک گیو۔³⁷۳۷۔ آن جے کݙے اُوئاں رے روبرو اترا چمتکار ݙخلیا تو وی اُو اُوئے تے ایمان کونی لے آیا۔ ³⁸۳۸۔تاکہ یسعیاہ نبی رو کلام پورو تھیے۔ جکو اُوئے کہیو کہ اے پرمیشور جکو مھاں خاں خُݨیو کے اُوئے رو یقین کریو؟ آن پرمیشور ری ٻاہا کے تے ظاہر ہوئی؟³⁹۳۹۔ ائیے رے خارو او ایمان نی لے آیا۔ کیانکہ یسعیاہ ایہ وی کہیو۔ ⁴⁰۴۰۔اُوئے اُوئاں رے آنکھیں اندھے کیے اَن اُوئاں را من کاٹھا کیا۔ ایئاں نی ہوئے کہ اُو آنکھیاں خاں جووئے۔ جاں من خاں خمجھے۔ آن توٻا کرے۔ آن ہوں اُوئاں نا شفا ݙا۔⁴¹۴۱۔ یسعیاہ ایہ باتاں ایئے رے خارو کہیے کیاں کہ اُوئے اُوئے رو جلال جویو۔آن اُوئے رے بارے میں جی کلام کیو۔ ⁴²۴۲۔ایئے رے کرے سرداراں میں خاں وی گھݨاں اُوئے تے ایمان لے آیا۔ پݨ فریسیاں رے کرے انکار کونی کرتا ہَتا۔ تاکہ بھگتی گھر خاں کاڈھیا نی جاوئے۔ ⁴³۴۳۔کیانکہ اُو ایشور خاں عزت لیوݨ خاں زیادہ منکھاں خاں عزت لیوݨ پسند کرتا۔⁴⁴۴۴۔یسوع زور خاں کہیو کہ جکو میں تے ایمان لے آوئی۔ او میں تے کونی بلکہ اُوئے تے ایمان لے آوئی۔ جکے مناں میلیو ہے۔ ⁴⁵۴۵۔ آن جکو مناں جووئی اُو اُوئے نا جووئی۔جکے مناں میلیو ہے۔⁴⁶۴۶۔ ہوں اجاݪو تھی تے دنیا میں آیو۔ تاکہ جکو کوئی میں تے ایمان لے آوئے او اندھارے میں نی رہئے۔ ⁴⁷۴۷۔ جے کوئی مھاری بات خُݨ تے اُوئے تے عمل نی کرے۔ تو ہوں اُوئے تے الزام کونی لگاواں کیانکہ ہوں ایئے رے خارو کونی آیو۔ کہ دنیا نا الزام ݙاں بلکہ ایئے رے خارو کہ دنیا نا نجات ݙا۔⁴⁸۴۸۔ جکو مناں گندو خمجھائی او مھارے باتاں تے اعتبار کونی کرتو۔ اُوئے تے الزام لاگݨ آݪو ہے۔ یعنی جکو کلام میں کہیو ہا او جی آخر میں اُوئے رے خارو الزام ہوخے۔ ⁴⁹۴۹۔کیانکہ میں آپ خاں کئیں کونی کہیو بلکہ ٻاپ جکے مناں میلیو ہے۔ اُوئے جی مناں حکم ݙنو ہے۔ کہ کی کہاں اَن کی ٻولاں۔ ⁵⁰۵۰۔آن منے ٹھاہ ہے کہ اُوئے رو حکم خَداں ری زندگی ہے۔ آن جکو کچھ ہوں کہیں جاں ٻاپ مناں کہیو ہے اُوئاں جی کہیں۔

Chapter 13

¹۱۔ عید فسح خاں پہل یسوع نا ایہ ٹھا لاگی ہَتی کہ مھاری گھڑی آئی ری۔ کہ دنیا خاں پاچھو ٻاپ کڈھے جائیخ۔ تو آپرے اُوئے لوکاں خاں جاں ایئے دنیا میں پریم راکھتو او آخر تک پریم کرتو رئیخ۔ ²۲۔اَن شام ری ٻاٹی آݪی بݪہ جݙے شیطان یہوداہ بن شمعون اسکریوتی رے من میں ایہ بات راکھی کہ اُوئے نا جھلاوئے۔³۳۔یسوع نا ایہ ٹھا ہَتی کہ ٻاپ خارو کچھ اُوئے رے ہاتھ میں کر ݙنو رو۔ اَن ایہ کہ ہوں ایشور خاں نکݪیو ہا اَن ایشور کڈھے پاچھو جائی وو۔ ⁴۴۔اُو ٻاٹی خاں اُٹھی اَن گابھا اُتاریا اَن ہیک خوتی گابھو لے تے آپرے کڑیاں نا ٻاندھیو۔ ⁵۵۔اَن ایئے خاں پچھے ٹھیکر میں پاݨی لنھو اَن آپرے چیلاں را پگ دھویا اَن جکو خوتی گابھو کڑیاں نا ٻاندھیو ہَتو اُوئے خاں پگ آچھا کیا۔⁶۶۔پچھے اُو شمعون پطرس کڈھے آیو۔ اُوئے اُوئے نا کہیو اے ایشور کی تو مھارا پگ دھوئیخ؟ ⁷۷۔یسوع اُوئے نا بݪتی ݙنی کہ ہݨے جکو کچھ ہوں کرئی وو تنے کونی ٹھاہ پݨ پچھے تو خمجھئیخ رو۔ ⁸۸۔پطرس اُوئے نا کہیو تو آخر تک مھارا پگ کونی دھو خگے۔ یسوع بݪتی ݙنی کہ جے ہوں تھارا پگ نی دھویا تو تُوں مھیں بھیݪو کونی ہووئے۔ ⁹۹۔شمعون پطرس اُوئے نا کہیو اے ایشور مھارا پگ جی نی دھو بلکہ مھیں آݪو ماتھو وی دھو۔¹⁰۱۰۔ یسوع اُوئے نا کہیو او جکو جھیلیو اُوئے نا دھوݨ ری لورہ کونی بلکہ او پاک صاف ہے۔ تو وی پاک ہے پݨ خارا را خارا کونی۔ ¹¹۱۱۔کیانکہ اُو آپرے جھلاوݨ آݪے نا جاݨئی ایئے خارو اُوئے کہیو کہ تھاں خارا پاک کونی۔¹²۱۲۔ جݙے اُو اُوئاں را پگ دھو لیا اَن گابھا پہر تے ٻیٹھو۔ تو اُوئے کہیو تھاناں ٹھا ہے کہ مھیں تھاں خاں کی کریو۔ ¹³۱۳۔تھاں مھنے اُستاد اَن ایشور کہئی۔ اَن ٹھیک کہیں کیا کہ ہوں ہاں۔ ¹⁴۱۴۔پݨ جݙے ہوں استاد اَن ایشور ہو تے تھارا پگ دھویا۔ تو تھاناں تے وی فرض ہے کہ تھیں وی ٻجا را پگھ دھویا کرو۔ ¹⁵۱۵۔ایئے رے خارو کہ مھیں تھاناں نمونو ݙنو ہا۔ تاکہ جاں میں تھاں خاں کریو تھیں وی ایئاں جی کریا۔¹⁶۱۶۔ ہوں تھاناں خچی خچی کہئی نوکر آپرے مالک خاں موٹو کونی ہوتو۔ اَن نی جی میلیوڑو آپرے میلݨ آݪے خاں موٹو ہوتو رئی۔ ¹⁷۱۷۔جے تھاں ایہ باتاں خمجھ اَن اُوئاں تے عمل کرخو تو تھیں مبارک ہوخو۔ ¹⁸۱۸۔ہوں تھاں خاراں رے خارو کونی کہتو۔ تھاناں مھیں چُگیا ہا اُوئاں نا ہوں اݪکھئی۔ پݨ ایہ ایئے رے خارو ہے کہ او لِکھیوڑو پورو ہویو کہ ”جکومھاری ٻاٹی کھاوئی اُو جی مھیں تے لت اُکھݨیں۔¹⁹۱۹۔ہمے ہوں اُوئے رے ہووݨ خاں پہل تھاناں خُݨاوئی وو کہ جکے گھڑی ایہ ہو جاوئے تو تھاں ایمان لے آیا۔ کہ ہوں اُو جی ہاں۔ ²⁰۲۰۔ہوں تھاناں خچی خچی کہیں جکو مھارے میلیوڑے نا منیئی۔ اُو مھنے منیئی ۔ اَن جکو مھنے منیئی اُو مھارے میلیوڑے نا منیئی۔²¹۲۱۔ یسوع ایہ کہہ اَن روح میں گھٻرایو اَن گواہی ݙے تے ٻولیو۔ ہوں تھاناں خچی خچی کہئی کہ تھاں میں خاں ہیک مھنے جھلواخے۔ ²²۲۲۔پچھے چیلاہیکے ٻجے نا جو اَن کہݨ لاگا کہ اُو کہیو ہے۔²³۲۳۔ اَن اُوئے رے چیلاں میں خاں ہیک جکے نا یسوع پیار کرتو ہَتو۔ یسوع رے خامھو جھکیوڑو ہَتو۔ ²⁴۲۴۔پݨ شمعون پطرس اُوئے نا کہیو اشارو کر اَن خُݨا کہ اُو کہیو ہے۔ ²⁵۲۵۔ایئے رے خارو اُو یسوع رے چھاتی تے جھک اَن اُوئے نا کہیو اے پرمیشور اُو کُݨ ہے؟²⁶۲۶۔یسوع اُوئے نا کہیو جکے نا ہوں ٻاٹی رو گیرہا ݙیئخ او ہوخے۔ بݪے اُوئے ٻاٹی رو گیرہا بݨا اَن شمعون اسکریوتی رے ݙیکرے یہوداہ نا ݙنو۔ ²⁷۲۷۔ اَن ایئے گیرہا خاں پچھے شیطان اوئے میں آ گیو۔ پݨ یسوع نا کہو کہ جکو تھیں کرݨو ہے بیگو کر۔²⁸۲۸۔ پݨ جکو ٻاٹی کھاوتا وا اُوئاں میں خاں کہنا ٹھا کونی لاگی۔ کہ اُو ایہ اُوئے نا کیݨ خارو کہیو ہے۔ ²⁹۲۹۔کیانکہ یہوداہ کڈھے پیخاں آݪی تھیلی ہَتی۔ ایئے خارو کہینک خمجھیا کہ یسوع اُوئے نا ایہ کہیو ہے کہ جکو کچھ ائیاں نا عید خارو خامان لیوݨو ہے لے ݙے اَن کہینک محتاجاں نا ݙے آ۔ ³⁰۳۰۔پچھے او گیرہا کھا رو اوئے گھڑی جی ٻاہر بوہو گیو۔ اَن رات ری بݪہ ہَتی۔³¹۳۱۔ جݙے او ٻاہر گیو تو یسوع کہیو کہ ابن آدم جلال پایو۔ اَن ایشور اُوئے میں جلال پایو۔ ³²۳۲۔اَن جݙے ایشور اُوئے میں جلال پایو تو ایشور اُوئے نا وی جلال ݙئخے بلکہ اُوئے نا اُویئے جی گھڑی جلال ݙے خے۔ ³³۳۳۔ایے ٻاݪاں ہوں ٻجو تھوڑی دیر تک تھاں بھݪیو ہاں تھاں مھنے لابھخو اَن جاں میں یہودیاں نا کہیو جیتھ ہوں جاوئیں۔ تھاں کونی آ خگتا۔ ائیاں جی ہوں تھاناں وی کہئی وو۔³⁴۳۴۔ ہوں تھاناں ہیک نووں حکم ݙیوئی۔ کہ ہیکے ٻیجے خاں پریم راکھو۔ جاں مھیں تھاں خاں پریم راکھیو۔ تھاں وی ائیاں جی ہیکے ٻجے خاں پریم راکھو۔ ³⁵۳۵۔جے تھاں آپت میں پریم راکھخو تو ایئے خاں خارا اݪکھخے کہ تھاں مھارا چیلا ہو۔³⁶۳۶۔شمعون پطرس اُوئے نا کہیو اے پرمشور تو کیتھ جاوئیں؟ یسوع بݪتی ݙنی کہ جتھ ہوں جاوئیں ہمے تُوں تو مھارے لارے کونی آ خگتو۔ پݨ پچھے تو مھارے لارے آیخ۔ ³⁷۳۷۔پطرس اُوئے نا کہیو اے پرمیشور ہوں تھارے لارے ہݨے کیاں کونی آ خگتو۔ ہوں تو تھارے خارو آپری جان وی ݙئیخ ری۔ ³⁸۳۸۔یسوع اُوئے نا بݪتی ݙنی کی تو مھارے خارو آپری جان ݙیخ ری؟ ہوں تناں خچی خچی کہئی کہ کُکڑ ٻانگ کونے ݙے جتری تک تو مھارو تین واری انکار نی کریخ۔

Chapter 14

¹۱۔ تھارو من نی گھٻراوئے تھیں ایشور تے ایمان راکھئی تو مھیں تے وی ایمان راکھو۔ ²۲۔مھارے ٻاپ رے گھرے گھݨاں خارا گھر ہے۔ جے نی ہونت تو ہوں تھاں نا ݙخلنت رو۔ کیانکہ ہوں تھارے خارو جگھا تیار کرݨ جائی وو۔ ³۳۔اَن جݙے ہوں تھارے خارو جگھا تیار کر لیخ تو بھݪے پاچھو آئیخ۔ اَن تھاناں بھیݪو لے جائیخ تاکہ جتھ ہوں رہئخ اوتھ تھاں وی ہو وو۔⁴۴۔ آن جتھ ہوں جاوئی تھاناں ٹھاہ ہے اَن اُتھ رو مارگ تھاناں وی ٹھاہ ہے۔ ⁵۵۔توما اُوئے نا کہیو اے پرمیشور مھاناں ٹھاہ کونی کہ تُوں کِتھ جاوئی۔ تو مھاناں اُوئے مارگ ری کیکر ٹھاہ ہوخے۔ ⁶۶۔یسوع اُوئاں نا کہیو مارگ اَن حق اَن زندگی ہوں ہا۔ کوئی مھیں خاں ٹاݪ ٻاپ کڈھے کونی جا خگتو۔ ⁷۷۔جے تھاں مھنے اوݪکھئی تو مھارے ٻاپ نا وی اوݪکھنت۔ اَن ہمے خاں تھاں اُوئے نا اوݪکھخو اَن تھاں اُوئے نا ݙٹھو وی ہو۔⁸۸۔ فلپس اُوئے نا کہیو اے پرمیشور ٻاپ نا مھاناں وی جوواݪ تو مھاں خارو گھݨو ہے۔ ⁹۹۔یسوع اُوئے نا کہیو اے فلپس ہوں اتری دیر خاں تھاں بھیݪو ہا۔ کی تھاں مھنے کونی اوݪکھتا؟ جکے مھنے جویو ہے اُوئے ٻاپ نا جویو ہے۔پچھے تھاں کیکر کہیں کہ ٻاپ نا مھاناں جوواݪ۔¹⁰۱۰۔ کی تھاناں یقین کونی کہ ہوں ٻاپ خاں ہا اَن ٻاپ مھیں میں ہے۔ ایہ باتاں جکو ہوں تھاناں کہئی آپری طرف خاں کونی کہتو۔ پݨ ٻاپ جکو مھیں میں رئی اُو جی آپرا کام کرئی۔ ¹¹۱۱۔مھارو اعتبار کرو کہ ہوں ٻاپ میں ہا اَن ٻاپ مھیں میں ہے۔¹²۱۲۔نی تو کام ری وجہ خاں جی اعتبار کرو۔ ہوں تھاناں خچی خچی کہئی کہ جکو مھیں تے ایمان لے آوئی۔ اُو وی ایہ کام کرخے۔ جکو ہوں کرئی وو بلکہ ایئے خاں وی موٹا کام کرخے کیانکہ ہوں ٻاپ کڈھے پاچھو جاوئی وو۔ ¹³۱۳۔اَن جکو وی تھاں مھارے ناں لے تے (ٻاپ خاں) مانگخو او ہوں جی کریخ۔تاکہ ٻاپ ݙیکرے میں جلال پاوئے۔ ¹⁴۱۴۔جے تھاں مھارے ناں خاں جکو چاہخو تو ہوں او جی کرئخ۔¹⁵۱۵۔جے تھاں مھنے پیار کرئی تو مھار حکم منو۔ ¹⁶۱۶۔اَن ہوں ٻاپ نا منت کریئخ اَن اُو تھاناں ٻجو وکیل ݙخے جکو خداں تے تھاں بھیݪو ہوخے۔ ¹⁷۱۷۔یعنی پویتر آتماں جکے نا دنیا لے کونی خگتی۔ کیانکہ نی تو اُوئے نا جو خگئی اَن نی جی اُوئے نا اوݪکھئی۔ پݨ تھاں اُوئے نا اوݪکھئی کیانکہ او تھاں بھیݪو رہئی اَن تھاں میں ہوخے۔¹⁸۱۸۔ ہوں تھاناں اوتریا کونی چھوڑا۔ ہوں تھاں کڈھے آئیخ۔ ¹⁹۱۹۔ہمے تھوڑی دیر ٻجی ہے۔ کہ دنیا مھنے بݪے کونی جووئے۔ پݨ تھاں مھنے جوتا رہخو کیانکہ ہوں جیتو ہا تھاں وی جیتا رہخو ²⁰۲۰۔اُوئے ݙن تھاناں ٹھاہ لاگخے کہ ہوں آپرے ٻاپ میں ہا اَن تھاں میں میں ہو اَن ہوں تھاں میں۔²¹۲۱۔جکے کڈھے مھارو حکم ہے اَن اُو اُوئے نا منئی او جی مھنے پیار کرئی۔ اَن جکو مھنے پیار کرئی۔ او مھارے ٻاپ نا پیارو ہوخے ۔ اَن ہوں اُوئے نا پیار کریئخ۔ اَن آپرے آپ نا اُوئے تے ظاہر کریئخ۔ ²²۲۲۔اُوئے یہوداہ جکو اسکریوتی کونی ہَتو اُوئے نا کہݨ لاگو اے پرمیشور ایہ بات کیکر ہے۔ کہ تُو آپرے آپ نا مھاں تے تو ظاہر کریئخ پݨ دنیا تے کونی۔²³۲۳۔ یسوع بݪتی میں اُوئے نا کہیو جے کوئی مھنے پیار کرئی۔ تو اُو مھارے کلام تے عمل کرخے۔ اَن مھارو ٻاپ وی اُوئے خاں پیار کرخے۔ اَن مھاں اُوئے کڈھے آ خاں آن اُوئے بھیلا رہئخاں۔ ²⁴۲۴۔جکو مھنے پیار کونی کرتو.اُو مھارے باتاں تے عمل کونی کرتو۔اَن جکو کلام تھاں خُݨئِ اُو مھارو کونی بلکہ ٻاپ رو ہے جکے مھنے میلیو ہے۔²⁵۲۵۔ میں ایہ باتاں تھاناں بھݪے ہوتے تھاں نا کہہ۔ ²⁶۲۶۔پݨ اُو وکیل یعنی روح القدس جکے نا ٻاپ مھارے نا خاں میلخے۔ او جی تھاناں خارے باتاں خکھاخے اَن جکو وی مھیں تھاناں کہیو ہا تھاناں یاد کراخے۔ ²⁷۲۷۔ہوں تھاناں سلامتی ݙئے جاوئیں۔ آپری سلامتی تھاناں ݙئی۔ جاں دنیا ݙئی ہوں اُوئاں کونی ݙوتو۔ تھارو دل نی گھٻراوئے اَن نی ٻہیے۔²⁸۲۸۔ تھاں خُݨیو ہے کہ مھیں تھاناں کہیو ہا کہ ہوں جاوئی وو۔ اَن تھاں کڈے پاچھو آئیخ۔ جے تھاں مھنے پیار کرنت تو تھاں راجی ہوونت کہ ہوں ٻاپ کڈے جائی وو۔ کیانکہ ٻاپ مھیں خاں موٹو ہے۔ ²⁹۲۹۔اَن مھیں تھاناں ایہ ہووݨ خاں پہل کہیو رو کہ جݙے ہو جاوئے تو تھاں ایمان لے آؤ۔³⁰۳۰۔ ہمے خاں ہوں تھاں خاں گھݨے باتاں کونی کراں۔ کیانکہ دنیا رو سردار آئی وو اَن اُوئے رو مھیں میں کئیں کونی ۔ ³¹۳۱۔پݨ ایہ ایئے رے خارو ہووئی وو کہ دنیا نا ٹھاہ لاگے کہ ہوں ٻاپ خاں پیار کرئیں۔ اَن جاں ٻاپ مھنے حکم ݙنو ہے۔ ہوں اُوئاں جی کرئیں۔ اُٹھو اتھ خاں ہالاں۔

Chapter 15

¹۱۔ انگور رو حقیقی بݨ ہوں ہا اَن ٻاپ مھارو مالھی ہے۔ ²۲۔جکو ݙاݪی میئں میں ہے اَن پھݪ کونی لے آوتی اُوئے ناں کٹ چھوڑئی اَن جکو پھݪ لے آوئی اُوئے نا اُو چھانگئی تاکہ گھݨو پھݪ لے آوئے۔³۳۔ہمیں تھیں ایئے پویتر شاستر خاں جکو میں تھاناں کہیو ہا پویتر تھی گیا را۔ ⁴۴۔ تھیں میں میں رہو اَن ہوں تھاں میں رہئخ جاں ݙاݪی جتری تک او بݨ میں لاگوڑی نی ہوئے آپرے آپ پھݪ کونی ݙئے خگتی۔ائیاں جی جتری تک تھاں میں میں قائم کونی رہتا۔⁵۵۔ ہوں انگور رو بݨ ہا تھیں ݙاݪئے ہو جکو میں میں رہی اَن ہوں اُوئے میں اُو گھݨو پھݪ لے آخے کیانکے میں خاں جدا ہو تے تھیں کہیں کونی کر خگتا۔ ⁶۶۔جے کوئی میں میں قائم نی رہے تو او ݙاݪی آݪی کار ناکھ ݙنو جاخے۔ اَن خُک جاخے۔ اَن منکھ اُوئے نا بھیݪو کر رو باخݙے میں ناکھ چھوڑخے اَن اُو ٻݪ جاخے۔ ⁷۷۔آن جے کݙے تھیں میں میں رہو اَن مھارے باتاں تھاں میں رہے تو جکو وی تھیں مانگخو اُو تھارے خارو تھی جاخے رو۔⁸۸۔ مھارے ٻاپ رو جلال ایئے خاں جی ہے کہ تھاں گھݨو پھݪ لے آو اَن ائیاں جی مھارا چیلا تھی خگئی۔ ⁹۹۔جاں ٻاپ میں خاں پیار کرئی ائیاں جی ہوں تھاں نا پیار کرئی۔ تھیں مھارے پیار میں قائم رہو۔¹⁰۱۰۔ جے تھیں ہمھارے حکماں تے عمل کرخو تو مھارے پیار میں قائم رہخو جاں میں آپرے ٻاپ رے حکماں تے عمل کیو ہا اَن اُوئے رے پیار میں قائم ہا۔ ¹¹۱۱۔میں ایئے باتاں ایئے خارو تھاناں کہے کہ مھاری خوشی تھاں میں ہووئے اَن تھاری خوشی پوری تھی جاوئے۔¹²۱۲۔ مھارو حکم ایئے ہے کہ جاں میں تھاں خاں پریم کریو ہا تھیں ہیکے ٻجے خاں پریم کرو۔ ¹³۱۳۔ایئے خاں گھݨو پریم کوئی کونی کرتو کہ آپرو پراݨ آپرے خنگتیاں رے خارو تیاگ ݙیوئے۔¹⁴۱۴۔ تھاں مھارا خنگتی ہو پݨ جے کݙے تھاں مھارو حکم منو۔ ¹⁵۱۵۔تو پچھے ہوں تھاناں غلام کونی کہاں کیانکے غلام کونی جاݨتو کہ اُوئے رو مالک کی کرئی وو۔پݨ مھیں تھاناں آپراں خنگتی بݨایا ہا۔ کیانکے جکو باتاں میں ٻاپ خاں خُݨیئے ہا میں او خارے باتاں تھاناں خُݨائے ہا۔¹⁶۱۶۔تھاں منئے کونی چگیو پݨ میں تھاناں چُگیو ہا آن تھاناں مقرر کریو ہا کہ تھیں جاؤ آن پھݪ لے آؤ۔ آن تھارو پھݪ قائم رہے۔ تاکہ تھیں مھارے نا خاں جکو وی ٻاپ خاں مانگو او تھاناں ݙئیخے۔ ¹⁷۱۷۔ہوں تھاناں ایئے حکم ݙئی کہ ہیکے ٻجے خاں پریم کرو۔¹⁸۱۸۔جے کݙئے سنسار آݪا تھاں خاں بیر راکھے تو تھاناں ٹھاہ ہوئے کہ اُواں تھاں خاں پہل میں خاں وی بیر راکھیو ہَتو۔ ¹⁹۱۹۔جے تھاں جگت را ہونت تو دنیا آݪا آپراں خاں پریم کرئی۔پݨ تھیں دنیا را کونی ایئے خارو کہ میں تھاناں دنیا خاں چگ لیا را۔ ایئے رے کرے دنیا آݪا تھاں خاں بیر راکھئی۔²⁰۲۰۔ اَن اُو باتاں جکو میں تھاناں کہیئ ہتی یاد راکھو کہ نوکر آپرے مالک خاں موٹو کونی ہَتو جݙے اُوئاں مناں تنگ کریو تو تھاناں وی اُو تنگ کرخے۔ ²¹۲۱۔پݨ ایے منکھ مھارے ناں خاں خارا کام کرخے کیانکہ جکے مناں میلیو ہے اُوئے نا ایے کونی جاݨتا۔ ²²۲۲۔پݨ جے ہوں نی آونت اَن اُوئاں خاں کلام نی کرنت تو او پاپی کونی ہونت پݨ ہمے اُوئاں نی اُوئاں رے گناہ رو کوئی جواب کونی۔²³۲۳۔ جکو میں خاں بیر راکھئی اُو مھارے ٻاپ خاں وی بیر راکھئی۔ ²⁴۲۴۔پݨ جے ہوں اُوئاں میں اُو کام نی کرنت جکو کئی ٻجے کونی کیا تو اُو پاپی کونی ہونت پݨ ہمے تو اُوئاں جویو ہے اَن بھݪے وی میں خاں آن مھارے ٻاپ ٻنہیاں خاں بیر راکھئی۔ ²⁵۲۵۔پݨ اے ایئے خارو ہویو کہ اُو کلام پورو ہوئے جکو اُوئاں ری شریعت میں لِکھیوڑو ہے کہ اُوئاں میں خاں بے حد بیر راکھیو ہے۔²⁶۲۶۔ پݨ جݙے اُو مدد گار آخے جکے نا ہوں تھارے خارو ٻاپ ری طرف خاں میلیئخ یعنی روح حق جکو ٻاپ خاں ہے۔ اُو مھاری گواہی ݙیخے۔ ²⁷۲۷۔آن تھیں وی مھاری گواہی ݙیخو کیانکہ تھیں شروع خاں مھیں بھیݪا ہو۔

Chapter 16

¹۱۔ میں ایہ باتاں تھاناں ایئے رے خارو کہے کہ تھیں تھوݙا نی کھاؤ۔ ²۲۔تھیں بھگتی گھر خاں کاڈھیا جاخو۔ بلکہ اُو وقت آخے کہ جکو تھاناں مارخے۔ اُو فخر کرخے کہ ہوں ایشور ری بھگتی کرئی۔³۳۔ آن اُو ایئے رے خارو ائیاں کرخے کہ اُوئاں نی ٻاپ نا جاݨیو نی مھناں۔ ⁴۴۔پݨ ہوں ایئے باتاں تھاں خاں ایئے رے خارو کرئی کہ جݙے اُوئاں رو ٹائم آوئے تو تھاناں یاد آوئے کہ میں ایہ تھاناں کہیو ہَتو۔⁵۵۔ آن میں شروع میں ایہ باتاں تھاناں ایئے رے خارو کونی کہے کیانکہ ہوں تھاں بھیݪو ہَتو۔ پݨ ہمیں اُوئے کوڈھیا جائی وو جکے مھناں بہیر کریو ہے۔ اَن تھاں میں خاں کوئی کونی پوچھتو کہ توں کیتھ جائی وو۔ ⁶۶۔بلکہ ایئے رے خارو ایہ باتاں تھاں نا کہیں تھارو دل ݙکھ خاں بھر گیو ۔ ⁷۷۔پݨ ہوں تھاں نا خچی کہیں کہ تھاں رے خارو مھارو جاوݨ بھلو ہوخے کیانکہ جے ہوں نی جاؤاں تو او وکیل تھاں کڈھے کونی آوئے۔⁸۸۔ اَن جݙے اُو آخے تو دنیا نا گناہ اَن راستبازی اَن عدالت رے بارے میں ݙُہاری منخے۔ ⁹۹۔گناہ رے بارے میں ایئے رے خارو کہ اُومھیں تے ایمان کونی راکھتا۔ ¹⁰۱۰۔خچائی رے بارے میں ایئے رے خارو کہ ہوں ٻاپ کڈھے جائی وو اَن تھاں مھنے بݪے کونی جو وو۔ ¹¹۱۱۔عدالت رے بارے میں ایئے رے خارو کہ ایئے دنیا رو سردار ݙہاری منیو گیو ہے۔¹²۱۲۔ مھارے ٻجے وی گھݨے باتاں ہے کہ تھاناں کہاں۔ پݨ ہݨے تھاں اُو برداشت کونی کر خگو۔ ¹³۱۳۔پݨ جݙے پوتر آتماں آخے تو اُو خاری خچائی رے خارو تھاری مدد کرخے۔ کیانکہ اُو آپری طرف خاں کونی کہے پݨ جکو خُݨخے اُو جی کہخے۔ اَن تھاناں آوݨ ری خبر ݙخے۔ ¹⁴۱۴۔اُو مھاری بݙائی کرخے ایئے رے خارو کہ مھیں خاں خُݨ تے تھاناں خُݨاخے۔¹⁵۱۵۔جکو کچھ ٻاپ رو ہے اُو خارو مھارو ہے ایئے رے خارو مھیں کہیو کہ اُو میں خاں خُݨ تے تھاناں خُݨاخے۔ ¹⁶۱۶۔تھوڑی دیر خاں پچھے تھاں مناں کونی جو وو اَن پچھے تھوڑی دیر خاں بعد تھاں منے جو خو۔¹⁷۱۷۔ جݙے اُوئے را کہینک چیلا آپت میں ایہ کہیو ۔ جکو اُو آپاں خاں کہیں کہ تھوڑی دیر خاں پچھے تھاں منے کونی جو وو اَن بھݪے تھوڑی دیر خاں تھاں منے جوخو اَن ایہ کہ ہوں ٻاپ کڈھے جاوئی۔ ¹⁸۱۸۔پݨ اُوئاں کہیو کہ تھوڑی دیر خاں بعد جکو اُو کہی۔ ایئے رو کی مطلب ہے۔ مھاں کونی جاݨتا کہ اُو کی کہئی۔¹⁹۱۹۔ یسوع نا اے ٹھاہ ہَتی کہ اُو مھیں خاں خوال کرݨ چاہوئی اَن اُوئے اُوئاں نا کہیو کہ کی تھاں آپت میں مھارے ایئے باتاں ری وجہ پوچھئی کہ تھوڑی دیر بعد تھاں مناں جوخو اَن تھوڑی دیر خاں بعد کونی جووو۔ ²⁰۲۰۔ہوں تھاناں خچی خچی کہیں کہ تھاں روخو اَن پٹخو پݨ دنیا خوشی کرخے تھاں پریشان تو ہوخو پݨ تھارو ݙکھ جی خوشی میں بدل جاخے۔ ²¹۲۱۔جݙے لُگائی نا ݙوکھن لاگئی تو اُو پریشان ہووئی ایئے رے خارو کہ اُوئے ری گھڑی بھریج جاوئی۔ پݨ جݙے ٻاݪ پیدا تھیئی تو اُوئے ری خوشی ری وجہ خاں کہ ہیک منکھ پیدا تھی تے دنیا میں آوئی تو اُوئے ݙوکھن نا بݪے یاد کونی کرتی۔²²۲۲۔ پݨ ہݨے تھاں پریشان ہو۔ ہوں تھاناں بݪے جوئیخ اَن تھارو من خوش ہو جاخے۔ اَن تھاری خوشی کوئی کھوخ کونی خگئی۔ ²³۲۳۔اَن اُوئے ݙن تھاں میں خاں کوئی خوال کونی کرو۔ ہوں تھاناں خچی خچی کہیں جکو وی تھاں مھارے ٻاپ خاں مھارے ناں خاں مانگخو تھاناں ݙیخے۔ ²⁴۲۴۔حالی تک تھاں مھارے ناں خاں کئی کونی مانگیو۔ مانگخو تو تھاناں جُڑخے تاکہ تھاری خوشی پوری ہوئے۔²⁵۲۵۔ میں ایہ باتاں مثالاں میں تھاناں کہہ۔ اُو گھڑی آخے کہ ہوں مثالاں بݪے کونی کہاں بلکہ ٻاپ ری خبر تھاناں صاف صاف کہیخ۔²⁶۲۶۔اُوئے ݙن تھاں مھارے ناں خاں مانگخو۔ اَن ہوں تھاناں ایہ کونی کہتو کہ ہوں ٻاپ نا تھارے بارے میں درخواست کریخ۔ ²⁷۲۷۔ایئے خارو کہ ٻاپ تو آپ جی تھاناں پیدا کرئی۔ کیانکہ تھاں میں خاں پیار کرئی۔ اَن ایمان لے آیا کہ ہوں ایشور خاں نخریو ہاں۔ ²⁸۲۸۔ہوں ٻاپ خاں نخریو ہا اَن دنیا میں آیو ہا بݪے دنیا نا چھوڑ تے ٻاپ کڈھے جائیخ۔²⁹۲۹۔ اُوئے رے چیلاں اُوئے نا کہیو جو تو ہمے صاف صاف کہیں اَن مثال میں کونی کہتو۔ ³⁰۳۰۔ہمے مھیں جاݨئی کہ تو خارو کچھ جاݨئی اَن تو اُوئے رو محتاج کونی کہ کوئی تیں خاں خوال کرے ایئے وجہ خاں مھاں ایمان لے آوئی کہ تو ایشور خاں نخریو ہے۔ ³¹۳۱۔یسوع اُوئاں نا بݪتی ݙنی کہ ہمے تھاں ایمان لایا ہو۔³²۳۲۔ جووو اُو بݪہ آخے ری بلکہ آئی ری کہ تھیں خارا آپ آپ رو مارگ لے تے گندا ہوا اَن تھاں منے ہیکھلو چھوڑخو ݙخو۔ تو وی ہوں ہیکھلو کونی کیانکہ ٻاپ میں بھیݪو ہے۔ ³³۳۳۔میں ایہ باتاں تھاناں ایئے رے خارو کہیں کہ تھاں میں خاں سلامتی لابھو۔ تھاں دنیا میں ݙکھ تو اُکھݨئی پݨ حوصلو راکھو میں دنیا نا ہرایو ہا۔

Chapter 17

¹۱۔ یسوع ایہ باتاں کہہ رے آسمان ݙخا آپری آنکھیں اُوکھݨ اَن کہیو۔ اے ٻاپ او گھڑی آ پُگی ری آپرے ݙیکرے رو جلال ظاہر کر تاکہ ݙیکرو وی تھارو جلال ظاہر کرے۔ ²۲۔کیانکہ تھیں اُوئے نا ہر منکھ تے اختیار ݙنو ہے تاکہ اُوئاں خاراں نا ہمیشہ ری زندگی ݙیوئے۔ جکو تے اُوئے نا ݙنی ہے۔³۳۔ اَن ہمیشہ ری زندگی ایہ ہے کہ او تئیں ہکھلے خچے ایشور نا اَن تھارے میلیوڑے یسوع مسیح نا اُݪکھے۔ ⁴۴۔مھیں دھرتی تے تھارو جلال ظاہر کریو ہا۔ مھیں اُو کام کریو جکو تھیں مناں کرݨ رے خارو ݙنو ہَتو۔ ⁵۵۔اَن ہمے اے ٻاپ تو مھناں آپرے نی اُوئے جلال خاں جلالی بݨا ݙے جکو مھیں دنیا بݨݨ خاں پہل تے بھیݪو راکھتو ہَتو۔⁶۶۔ مھیں تھارے ناں نا اُوئاں منکھاں تے ظاہر کریو ہا۔ جکو تئیں مھناں دنیا میں خاں ݙنا ہے۔ او تھارا ہَتا اَن تئیں اُوئاں نا مھنے ݙنا۔ اَن اُوئاں تھارے کلام تے عمل کیو ہے۔ ⁷۷۔ہمے اُوئاں نا ٹھا لاگی ری کہ جکو کچھ تئیں مھناں ݙنو ہے او خارو کچھ تے خاں جی ہے۔ ⁸۸۔کیانکہ جکو باتاں تئیں مھناں ݙنے ہے۔ او مھیں اُوئاں نا ݙے ݙنے۔ اَن اُوئاں من لیے رے۔ اَن اُوئاں خچ نا اُݪکھیو رو۔ کہ ہوں تئیں خاں نکݪیو ہا اَن ایمان لے آیا ہے کہ تئیں جی مھناں میلیو ہے۔⁹۹۔ ہوں اُوئے رے خارو منت کرئی۔ ہوں دنیا رے خارو منت کونی کرتو۔ بلکہ ہوں اُوئاں رے خارو منت کرئیں۔ جکو تئیں مھناں ݙنا ہے۔ کیانکہ اُو تھار جی ہے۔ ¹⁰۱۰۔اَن جکو کچھ مھارو ہے اُو خارو تھارو جی ہے۔ اَن جکو تھارو ہے اُو مھارو ہے۔ اَن ایئاں خاں مھارو جلال ظاہر ہویو ہے۔ ¹¹۱۱۔ہوں آگے تے دنیا تے کونی ہو واں۔ پݨ ایہ دنیا میں ہے۔ اَن ہوں تئے کڈھے آئیں وو۔ اے پاک ٻاپ آپرے اُوئے ناں رے بدلے جکو تھیں مھناں ݙنو ہے۔ ائیاں ری خنبھاݪ کر تاکہ اُو آپاں آݪی کار ہیک ہوئے۔¹²۱۲۔ جتری تک ہوں ائیاں میں رہیو میں تھارے اُوئے ناں رے خارو جکو تئے مھناں ݙنو ہے۔ اُوئاں ری خنبھاݪ کر مھیں ائیاں ری خنبھاݪ کی۔ اَن اُوئے نا جکو ہلاک ہووݨ آݪو ہے اُوئے ݙیکرے خاں ٹاݪ ٻجو کوئی ہلاک کونی ہویو۔ تاکہ لِکھیوڑو پورو تھیئے۔ ¹³۱۳۔اَن ہمے ہوں تھیں کڈھے آئی وو۔ اَن ہوں ایہ باتاں دنیا میں رہ تے کہئی وو۔ تاکہ مھاری خوشی اُوئاں میں پوری ہو جاوئے۔ ¹⁴۱۴۔مھیں تھارو کلام اُوئاں نا ݙنو ہا اَن دنیا آݪاں ایئے خاں دشمنی راکھی ایئے خارو جاں ہوں دنیا رو کونی اُو وی دنیا را کونی۔¹⁵۱۵۔ ہوں تھنے ایے منت کونی کرتو کہ تُوں اُوئاں نا دنیا خاں اُکھݨ را۔ پݨ ایہ کہ تُوں اُوئاں با بُرئی خاں بچا۔ ¹⁶۱۶۔جاں ہوں دنیا رو کونی او وی دنیا را کونی۔ ¹⁷۱۷۔خچائی رے خارو اُوئاں نا پاک کر تھاں رو کلام خچائی جی ہے۔¹⁸۱۸۔ جاں تھیں مھناں دنیا میں میلیو۔ ایئاں جی مھیں وی اُوئاں نا دنیا میں میلیاں ہا۔ ¹⁹۱۹۔اَن اُوئاں ری خاطر ہوں آپرے آپ نا پاک کرئیں۔ تاکہ اُو وی خچائی ری وجہ خاں پاک کیا جاوئے۔²⁰۲۰۔ہوں چھڑو اُوئاں رے خارو جی کونی بلکہ اُوئاں رے خارو وی منت کرئیں جکو اُوئے رے کلام ری وجہ خاں مھیں تے ایمان لے آخے۔ ²¹۲۱۔تاکہ او خارا ہیک ہووئے۔ جاں اے ٻاپ تو مھیں میں ہے اَن ہوں تے میں ہا۔ اُو وی آپاں میں ہیک ہووئے تاکہ دنیا ایمان لے آوئے کہ تھیں مھنے میلیو ہے۔²²۲۲۔اَن اُو جلال جکو تھیں مھناں ݙنو ہے مھیں ایئاں نا ݙنو ہا۔ تاکہ او ہیک ہووئے جاں آپاں ہیک ہا۔ ²³۲۳۔ہوں ائیاں میں اَن تو مھیں میں تاکہ ایہ ہکڑائی میں پورا تھی جاوئے۔ اَن دنیا جاݨ لے کہ تئیں مھناں میلیو ہے۔ اَن جاں تئیں مھناں پیار کریو ہے۔ اِئیاں جی اُوئاں نا وی پیار کریو ہے۔²⁴۲۴۔ اے ٻاپ ہوں چاہئیں کہ او وی جکاں نا تئیں مھناں ݙنا ہے۔ جیتھ ہوں ہا مھیں بھیݪا ہوئیں۔ تاکہ مھارے اُوئے جلال نا جووئے جکو تئیں مھناں ݙنو ہے۔ اس رے خارو کہ تئیں دنیا رے شروع خاں جی مھیں خاں پیار کریو ہے۔²⁵۲۵۔ اے خچا ٻاپ دنیا تنے کونی اݪکھیو پݨ ہوں تنے اݪکھیو ہا۔ اَن اُوئاں وی اݪکھیو ہے کہ تئیں مھناں میلیو ہے۔ ²⁶۲۶۔اَن مھیں تھارو ناں ایئاں تے ظاہر کریو ہا۔اَن ظاہر کرتو ریئخ تاکہ اُو پریم جکے خاں تئے مھیں خاں پریم کریو ہے۔ ائیاں میں ہووئے اَن ہوں ائیاں میں ہو وا۔

Chapter 18

¹۱۔ یسوع ایہ باتاں کہہ تے آپرے چیلاں بھیݪو قدرون رے نالے رے پار گیو۔جتھ ہیک باغ ہَتو۔ جکے میں اُو آپرے چیݪاں سمیت داخل ہویو۔ ²۲۔اَن اُوئے رو جھلاوݨ آݪو وی ایہ جگہ جاݨتو ہَتو۔ کیانکہ یسوع اکثر آپرے چیلاں بھیݪو اتھ جاتو ہَتو۔ ³۳۔آن یہوداہ خیپائیاں رے پݪٹن اَن سردار کاہناں اَن فریسیاں نا لے تے چراغاں اَن ہتھیاراں خودھا اُتھ آیا۔⁴۴۔ یسوع او خارے باتاں جکو اُوئے خاں تھیݨ آݪے ہَتے پہلی خا جی جاݨتو ہَتو۔ آگھو تھی تے اُوئاں نا پوچھیو تھاں کے نا لابھئی وا؟ ⁵۵۔اُوئاں اُوئے نا بݪتی ݙنی یسوع ناصری نا۔ یسوع اُوئاں نا کہیو ہوں جی ہا۔ اَن اُوئے نا جھلاوݨ آݪو یہوداہ وی اُوئاں بھیݪو ابھو ہَتو۔⁶۶۔ اَن جاں جی اُوئے اُوئاں نا کہیو کہ ہوں جی ہا تو او پاچھا تھے تے دھرتی تے کھر گیا۔ ⁷۷۔پچھے اُوئے اُوئاں خاں بھݪے پوچھیو کہ تھاں کے نا لابھئی وا؟ او ٻولیا یسوع ناصری نا۔⁸۸۔ یسوع اُوئاں نا بݪتی ݙنی مھیں تھاناں کہیو ہا کہ ہوں جی ہا آن جے تھاں مھنے لابھئی وا تو ایئاں نا جاوݨ ݙے۔ ⁹۹۔(ایہ ایئے رے خارو ہویو تاکہ او کلام پورو تھیئے جکو اُوئے کہیو ہَتو کہ ۔”جکو تھئے مھناں ݙنا ہَتا اُوئاں میں خاں میں ہیک وی کونی گمایو“)۔¹⁰۱۰۔پچھے شمعون پطرس تلوار رے تے سردار کاہن رے نوکر تے چلائی۔ اَن اُوئے رو خاجڑی کان باڈھ ݙنو۔ اُوئے نوکر رو ناں ملخُس ہَتو۔ ¹¹۱۱۔پݨ یسوع پطرس نا کہیو تلوار نا میان میں راکھ۔ کی ہوں اُو پیالو نی پیاں جکو مھارے ٻاپ مھنے ݙنو ہے؟¹²۱۲۔ پچھے خیپائیاں اَن اُوئاں رے خوبداراں اَن یہودیاں بچڑ تے یسوع نا جھالیو اَن اُوئے نا ٻاندھیو۔ ¹³۱۳۔اَن پہل اُوئے نا حنا کڈھے لے گیا۔ کیانکہ او اُوئے برخ رے سردار کاہن کائفا رو خُخرو ہَتو۔ ¹⁴۱۴۔ایہ او جی کائفا ہَتو جکے یہودیاں نا خلاح ݙنی ہَتی کہ قوم رے بدلے میں ہیک منکھ رو مَرݨ بھلو ہے۔¹⁵۱۵۔ پݨ شمون پطرس اَن ہیک ٻجو چیلو وی یسوع رے لارے بوہا۔ اَن اُوئے چیلاں اَن سردار کاہن ہیکو ٻجے نا اُݪکھتا ہَتا۔ اَن اُو یسوع بھݪا سردار کاہن رے آنگݨ تک گیا۔ ¹⁶۱۶۔پݨ پطرس ٻاہر دَر تے جی ابھو رہیو اَن ٻجوڑو چیلو جکو سردار کاہن نا اݪکھتو ٻاہر آ اَن ٻانہی نا کہے تے پطرس نا مہنے لے گیو۔¹⁷۱۷۔پچھے اُوئے ٻانہی پطرس نا جو اَن کہیو کی تُوں ایئے منکھ رے چیلاں میں خاں کونی؟ اُوئے کہیو ہوں کونی۔ ¹⁸۱۸۔نوکر اَن خیپائی خی رے کرے ٹانڈاں رو ٻاخݙے ٻاݪے ابھا تپتا ہَتا۔ اَن پطرس اُوئاں بھیݪو ابھو تپتو ہَتو۔¹⁹۱۹۔ پچھے سردار کاہن یسوع خاں اُوئے رے چیلاں اَن اُوئے ری تعلیم رے بارے میں پوچھیو۔ ²⁰۲۰۔یسوع اُوئاں نا بݪتی ݙنی علان کر اَن دنیا خاں باتاں کریئے میں خداں بھگتی گھراں اَن ہیکل میں پرچار کریو جیتھ خارا یہودی بھیݪا تھئے۔آن لُک میں کئیں کونی کہیو۔ ²¹۲۱۔تُو مھیں خاں کیاں پوچھئیں۔ اُوئاں خاں پوچھ جکاں میں خاں خُݨیو ہے۔ کہ میں اُوئاں نا کی کہیو؟ جو اُوئاں نا ٹھا ہے کہ مھیں کی کی کہیو ۔²²۲۲۔جݙے اُوئے ایہ باتاں کہیں تو ایئے تے اُوئاں میں خاں ہیک جکو نیڑو ابھو ہَتو۔ یسوع نا چماٹ مار اَن کہیو تُو سردار کاہن نا ایئاں بݪتی ݙئیں۔ ²³۲۳۔یسوع اُوئے نا بݪتی میں کہیو کہ جے مھیں غلط کہیو ہا تو اُوئے غلطی تے گواہی ݙے۔ پݨ جے ٹھیک ہے تو تُوں مھناں کیا مارئیں۔ ²⁴۲۴۔اَن حنا اُوئے نا ٻادھوڑو کائفا سردار کاہن نی میلیو۔²⁵۲۵۔ اَن شمعون پطرس ابھوڑو تپتو ہَتو۔ اَن اُوئے خاں پوچھیو گیو کہ کی تُوں اُوئے رے چیلاں میں خاں کونی اُوئے انکار کیا اَن کہیو کہ ہوں کونی۔ ²⁶۲۶۔پچھے سردار کاہن رے نوکراں میں خاں ہیک جکو اُوئے منکھ رو گنے آݪو ہَتو۔ جکے رو کان پطرس اُݙا ݙنو ہَتو۔ کہیو کی مھیں تھنے اُوئے رے بھیݪو باغ میں کونی جویو؟ ²⁷۲۷۔پچھے پطرس بھݪے انکار کریو اَن اُوئے جی گھڑی کُکڑ ٻاگ ݙنی۔²⁸۲۸۔ پچھے یسوع نا کائفا کڈھے قلعے میں لے گیا۔ اَن خاکݪے ری بݪہ ہَتی۔ اَن اُو آپ قلعے میں نی گیا۔ تاکہ ناپاک نی جاوئے بلکہ فصح کھا خگئے۔ ²⁹۲۹۔ایئے رے خارو پیلاطس اُوئاں کڈھے ٻاہر نکݪ آیو۔ اَن کہیو کہ تھاں ایئے منکھ ری کی گلہ کرئیں۔ ³⁰۳۰۔اُوئاں ٻݪتی ݙنی کہ جے ایہ بدکار نی ہونت تو مھاں ایئے نا تھیں کڈھے کونی لے آونت۔³¹۳۱۔ پیلاطس اُوئاں نا کہیو تھاں ایئے نا لے جاؤ۔ اَن آپری ریت رے مطابق ایئے تے الزام لگاؤ۔ یہودیاں اُوئے نا کہیو مھاناں ایہ ٹھیک کونی کہ مھاں ایئے نا موت ری سزا ݙا۔ ³²۳۲۔(ایہ ایئے رے خارو تاکہ یسوع ری اُو بات پوری ہوئیں جکے میں اُوئے اشارو کیو ہَتو کہ ہوں کئی موت خاں مَریخ)۔³³۳۳۔پچھے پیلاطس بݪے قلعے میں گیو اَن یسوع نا ہیلو کر اَن اُوئے نا کہیو کی تو یہودیاں رو بادشاہ ہے؟ ³⁴۳۴۔یسوع اُوئے نا بݪتی ݙنی کہ تُوں آپ جی ایہ بات کہئیں وو۔ جاں ٻجا مھارے حق میں تناں کہئی ہے؟ ³⁵۳۵۔پیلاطس بݪتی ݙنی کہ کی ہوں یہودی ہا؟ تھاری جی قوم اَن سردار کاہناں تنئے مھارے حوالے کیو ہے۔ تیئں کی کریو ہے؟³⁶۳۶۔ یسوع بݪتی ݙنی مھاری بادشاہی ایئے دنیا ری کونی۔ جے مھاری بادشاہی ایئے دنیا ری ہونت تو مھارا چیلا بڑھنت تاکہ ہوں یہودیاں رے حوالے نی کریو جاواں۔ پݨ مھاری بادشاہی ایتھ ری کونی۔ ³⁷۳۷۔پچھے پیلاطس اُوئے نا کہیو کی تو بادشاہ ہے؟ یسوع بݪتی ݙنی تُوں آپ جی کہیں۔ کہ ہوں بادشاہ ہا۔ ہوں ایئے رے خارو پیدا ہویو اَن ایئے رے خارو دنیا میں آیو ہا کہ حق ری گواہی ݙا۔ جکو وی حق تے ہے مھاری آواز خُݨئی۔³⁸۳۸۔ پیلاطس اُوئے نا کہیو کہ حق کی ہے؟ ایہ کہہ اَن اُو بݪے یہودیاں کڈھے ٻاہر گیو اَن اُوئاں نا کہیو۔ ہوں ایئے میں کوئی قخور کونی جوتو۔ ³⁹۳۹۔پݨ تھاری ریت ہے کہ فصح رے ݙن ہوں تھارو ہیک منکھ چھوڑ ݙئی۔ تو تھاں کی چاہوئیں کہ تھارے خارو یہودیاں رے بادشاہ نا چھوڑ ݙاں؟ ⁴⁰۴۰۔اُوئاں خارا رَڑ کر اَن کہیو اُوئے نا نی بلکہ برابا نا چھوڑ اَن برابا ہیک ڈاکو ہَتو۔

Chapter 19

¹۱۔ پچھے پیلاطس یسوع نا لے تے کوڑا لگوایا۔ ²۲۔اَن خیپائیاں کانٹاں رو تاج بݨا تے اُوئے رے ماتھے تے راکھیو۔اَن اُوئے نا بادشاہی گابھا پہرائی۔ ³۳۔اَن اُوئے رے کڈھے آ آ تے کہتا رہیا اے یہودیاں را بادشاہ سلام اَن اُوئاں اُوئے نا چماٹاں مارئیں ۔⁴۴۔پچھے پیلاطس ٻاہر جا تے اُوئاں نا کہیو کہ جووو ہوں اُوئے نا تھاں کڈھے ٻاہر لے آیا ہا۔ تاکہ تھاناں ٹھا لگے کہ ہوں ایئے میں کوئی قخور کونی جوتو۔ ⁵۵۔پچھے یسوع کانٹاں رو تاج رکھے اَن بادشاہی گابھا پہرے ٻاہر آیو۔ اَن پیلاطس اُوئاں نا کہیو کہ جووو ایہ منکھ ۔ ⁶۶۔جݙے سردار کاہن اَن اُوئے رے حواریاں اُوئے نا جویو تو رَڑ کر اَن کہیو خُوݪی دے خُوݪی دے پیلاطس اُوئاں نا کہیو کہ تھاں جی ایئے نا لے جاؤ اَن خُوݪی ݙو۔ کیانکہ ہوں ایئے میں کوئی قخور کونی جوتو۔⁷۷۔ یہودیاں اُوئے نا بݪتی ڈنی کہ مھارو ہیک اصول ہے اَن اُوئے اصول رے مطابق ایہ قتل رے لائق ہے۔ کیانکہ ایئے آپرے آپ نا ایشور رو ݙیکرو بݨایو ہے۔ ⁸۸۔جݙے پیلاطس ایہ بات خُݨی تو ٻجو وی ٻہی گیو۔ ⁹۹۔قلعے میں پاچھو آ تے یسوع نا کہیو کہ تو کیتھ رو ہے۔ پݨ یسوع اُوئے نا کوئِی بݪتی کونی ݙنی۔¹⁰۱۰۔ پچھے پیلاطس اُوئے نا کہیو تُو میں خاں کونی ٻولتو۔ کی تناں ٹھا کونی کہ مھنے ایہ حق ہے کہ تناں چھوڑ ݙا۔ اَن ایہ وی حق ہے کہ تناں خوݪی ݙے ݙا۔ ¹¹۱۱۔یسوع اُوئے نا بݪتی ݙنی کہ جے تناں اُونچا خاں نی ݙنی جاونت تو تھارو میں تے کوئی اختیار کونی ہونت۔ ائیے خارو جکے مھناں تھارے حوالے کریو ہے اُو گھݨو قخور آݪو ہے۔¹²۱۲۔ ایئے تے پیلاطس کوشش کرݨ لاگو کہ اُوئے نا چھوڑ ݙے پݨ یہودی ایئاں کہہ کہہ تے رڑئے کرݨ لاگا کہ جکے تو ایئے منکھ نا چھوڑ ݙئی تو تُوں قیصر رو خجݨ کونی۔ جکو کوئی آپرے آپ نا بادشاہ بݨاوئی او قیصر رو دخمی ہے۔ ¹³۱۳۔پیلاطس ایہ باتاں خُݨ تے یسوع نا ٻاہر لے آیو اَن اُوئے جگہ تے جکو چبوترہ اَن عبرانی میں گبتا خُݨجتی تختِ عدالت تے ٻیٹھو۔¹⁴۱۴۔ ایہ فسح ری تیاری رو ݙن اَن چھوئے گھنٹے رے نیڑو ہَتو۔ اَن اُوئے یہودیاں نا کہیو کہ جووو تھارو بادشاہ۔ ¹⁵۱۵۔پݨ اُو رڑے کرݨ لگا کہ لے جا لے جا ایئے نا خوݪی ݙے پیلاطس اُوئاں نا کہیو کہ کی ہوں تھارے بادشاہ نا خوݪی ݙیوا؟ سردار کاہناں بݪتی ݙنی کہ قیصر خاں ٹاݪ مھارو کوئی بادشاہ کونی۔ ¹⁶۱۶۔پچھے اُوئے اُوئاں رے حوالے کر ݙنو تاکہ اُوئے نا خوݪی ݙنی جاوئی۔ پچھے اُو یسوع نا لے گیا۔¹⁷۱۷۔ اَن او آپری خوݪی آپ اُکھݨے اُوے جگہ ٻاہر گیو جکو کھوپڑی رے ناں خاں خُݨیجتی جکے رو عبرانی میں ترجمو گُلگُتا ہے۔ ¹⁸۱۸۔اَن اُوتھ اوے نا خوݪی ݙنی اَن اوے رے بھیݪا ٻے ٻجا نا وی ہیک خاجڑی پاخے اَن ٻجو کھاٻڑی پاخے اَن یسوع نا بچ میں۔¹⁹۱۹۔اَن پیلاطس ہیک تختی خوݪی رے ماتھے لگوائی جکے رے ماتھے لکھیوڑو ہَتو یسوع ناصری یہودیاں رو بادشاہ۔ ²⁰۲۰۔اوے تختی نا گھݨے یہودیاں پڑھیو کیانکہ او جگہ جیتھ یسوع نا خوݪی ݙنی گی ہَتی او شہر رے نیڑی ہَتی اَن او عبرانی اَب لاطینی اَن یونانی میں لکھیوڑو ہَتو۔²¹۲۱۔اَن یہودیاں رے سردار کاہناں پیلاطس نا کہیو کہ یہودیاں رو بادشاہ نی لِکھ بلکہ ایے کہیو ہَتو کہ ہوں یہودیاں رو بادشاہ ہا ²²۲۲۔پیلاطس بݪتی میں کہیو کہ جکو میں لِکھیو او لِکھیو۔²³۲۳۔ جݙے خپاہیاں یسو ع نا خوݪی ݙنی تو اُوئاں اُوے را گابھا لیا اَن چار حخا کریا ہیکوکے خیپائی رے خارو ہیک حخو اَن اُوئے رو چوݪو وی لیو ایہ چوݪو بِن سِلا سَراسَر بݨیوڑو ہَتو۔ ²⁴۲۴۔ایے خارو اُواں آپت میں کہیو کہ آپاں ایے نا نی پھاڑاں بلکہ ایے تے پرچی گھاتاں کہ ایہ کے رو ہوخے ایہ ایے خارو ہویو کہ او بات پوری ہووے جکے میں کہیو گیو ہَتو اُوئاں مھارا گابھا بنڈ لیا اَن مھارے چوݪے تے پرچی گھاتی۔ کیانکہ خیپائیاں ایے جی کریو ہَتو۔²⁵۲۵۔ اَن یسوع رے خوݪی رے کڈھے اُوے رے ماں اَن اُوے ری ماں ری ٻہن مریم کلوپاس ری لُگائی اَن مریم مگدلینی ابھے ہَتے۔ ²⁶۲۶۔یسوع آپری ماں نا اَن اُوے چیلے نا جکے خاں اوے رو پریم ہَتو کڈھے ابھوڑا جویا۔ اَن آپری ماں نا کہیو اے لُگائی جو تھارو ݙیکرو۔ ²⁷۲۷۔اَن پچھے چیلے نا کہیو کہ جو تھاری ماں اَن اُوے جی گھڑی اُوئے چیلے اُوئے نا آپرے رے بھیݪو لے لنھو۔²⁸۲۸۔ ایے خاں پچھے یسوع ایہ خمجھ تے کہ خارے باتاں پورے ہوئے تاکہ جاں لِکھیوڑو ہَتو پورو ہووئے۔ اَن کہیو کہ ہوں ترخیو ہا۔ ²⁹۲۹۔ اُوتھ سرکے خاں بھریوڑو ہیک ٹھاں پیو ہَتو۔ اُوئاں ہیک سپنج نا سرکے میں بھیگو تے زوفے ری لکڑی تے راکھیو اَن اُوئے رے مھانݙے خاں لگایو۔ ³⁰۳۰۔اَن پچھے یسوع سرکو پیو تو کہیو تمام ہویو۔ اَن اُوئے ماتھو نیچا کر تے جان ݙے ݙنی۔³¹۳۱۔ کیانکہ تیاری را ݙن ہَتا یہودیاں پیلاطس نا کہیو کہ اُوئے رے ٹانگیں توڑ ݙنی جاوئے اَن لاش نا اُتار لی جاوئے تاکہ سبت آݪے ݙن خوݪی تے نی رہے۔ کیانکہ سبت رو اُو ݙن خاص ہَتو۔ ³²۳۲۔ایئے رے خارو خیپائیاں پہل اُوئے رے ٹانگیں توڑیں اَن پچھے ٻجوڑے رے جکو اُوئے بھیݪا خُوݪی تے ہَتا۔ ³³۳۳۔پݨ جݙے اُو یسوع کڈھے نیڑا آ اَن جویو کہ یسوع تو مَریو رو تو اُوئے رے ٹانگیں نی توڑیئے۔³⁴۳۴۔ پݨ خیپائیاں میں خاں ہیکے اُوئے ری پاخݪی میں بھالو ماریو اَن لوہی اُوی جی گھڑی بہہ آیو۔ ³⁵۳۵۔اَن جکے ایے جویو اُوئے گواہی ݙنی اَن اُوئے ری گواہی خچی ہے۔ اَن اُوئے نا ٹھا ہے کہ خچی کہیو وو کیاں کہ تھاں وی ایمان لے آؤ۔³⁶۳۶۔ ایئے باتاں ایئے رے خارو ہوئیں کہ جو لِکھیوڑو ہَتو اُو پورو ہووئے کہ اُوئے ری ہیک ہاݙکھی وی توڑی کونی جاوئے۔ ³⁷۳۷۔اَن پچھے ہیک ٻجی لِکھت کہیئی کہ اُو اُوئاں نا جوخے جکے اُوئے نا برباد کیو ہے۔³⁸۳۸۔ائیاں باتاں خاں پچھے ارمتیہ رے رہݨ آݪے یوسف جکو یسوع رو چیلو ہَتو (پݨ یہودیاں رے ٻہی خاں لُک میں) پیلاطس خاں موکل مانگی کہ یسوع ری لاش نا لے جاوئے اَن پیلاطس وی موکل ݙے ݙنی۔ اَن اُو آ تے لاش نا لے گیو۔ ³⁹۳۹۔اَن نیکدیمس وی آیو جکو پہل یسوع نی رات رو گیو ہَتو اَن پچاخ خیر مُر اَن عود بچڑا اَن لے آیو۔⁴⁰۴۰۔ پچھے اُوئاں یسوع ری لاش نا لے تے خوتی گابھاں میں خوشبوواں لگا اَن دفنایو جاں یہودیاں رو رواج ہَتو۔ ⁴¹۴۱۔اَن اُوئے جگہ جتھ اُوئے نا خوݪی ݙنی گی ہَتی۔ ہیک باغ ہَتو اَن اُوئے باغ میں ہیک نوئی قبر ہَتی۔ جکے میں کݙے کئی نا راکھیو کونی گیو ہَتو۔ ⁴²۴۲۔کیانکہ ایہ قبر نیڑی ہَتی اُوئاں یہودیاں ری تیاری رے ݙن ری وجہ خاں یسوع نا اُتھ جی راکھ ݙنو۔

Chapter 20

¹۱۔ہفتے رے پہلکے ݙن مریم مگدلینی خبیݪے باکھ پھوٹݨ ری بݪہ اُو قبر تے آئی اَن اُوئے قبر رے پتھر نا ہیکے پاخے ݙٹھو۔ ²۲۔پچھے اُو شمعون پطرس آن اُوئے ٻجے چیݪاں نی ہوڑی کڈھتی آئی جکاں خاں یسوع پریم کرتو ہَتو۔ اَن اُوئاں نا کہیو کہ ایشور نا قبر خاں کاڈھ لیو گیو ہے۔ اَن مھیں کونی جاݨتا کہ اُوئے نا کیتھ راکھیو ہے۔³۳۔پچھے پطرس اَن ٻجوڑا چیلا نکلیا اَن قبر ݙخا گیا۔ ⁴۴۔آن اُو ٻہیں بھیݪا ہوڑی کڈھی پݨ ٻجوڑو چیلو پطرس خاں آگے نکل گیو آن قبر تے پہلی پوگو۔ ⁵۵۔اُوئے نوگڑ تے کفن را گابھا جویا۔ پݨ اُو اُوئاں میں کونی ہَتو۔⁶۶۔ پچھے شمعون پطرس وی اُوئے رے لارے لارے آیو آن قبر رے مہیناں گیو اَن کفن را گابھا پیوڑا جویا۔ ⁷۷۔آن اُو رومال جکو اُوئے رے ماتھے تے بیڑھیوڑو ہَتو کفن رے گابھا میں کونی ہَتو۔ او ہیکے پاخے ٻیجی جگہ پئیو ہَتو۔⁸۸۔ پچھے ٻجوڑو چیلو جکو قبر تے پہلی پُوگو ہَتو قبر رے مہیناں گیو اَن جو تے یعقین کریو۔ ⁹۹۔کیانکہ او پُراݨی لِکھت نا کونی جاݨتا ہَتا کے او مَریوڑا میں خاں ضرور جیتو ہوخے۔ ¹⁰۱۰۔پچھے اُو چیلا پاچھا آپرے گھرے گیا۔¹¹۱۱۔ پݨ مریم ٻاہر قبر تے ابھوڑی روتی رئی۔ اَن روتی روتی جݙے او نوگڑ تے قبر میں جویو۔ ¹²۱۲۔تو ٻے فرشتاں نا آچھا گابھا پہریوڑا ہیکے نا خرانتھیے اَن ٻجوڑے نا پگانتھیے جیتھ یسوع ری لاش پئی ہَتی ٻٹھوڑا جویا۔ ¹³۱۳۔اُوئاں اُوئے نا کہیو اے لُگائی تُو کیاں روئی وی۔ اُوئاں اُوئے نا کہیو ایئے رے خارو کہ مھارے ایشور نا اُکھݨ لے گیا ہے۔ اَن مھنے کونی ٹھاہ کہ اُوئے نا کیتھ راکھیو ہے۔¹⁴۱۴۔ ایہ کہہ تے اُو پاچھی بݪی اَن یسوع نا ابھوڑو جویو اَن اُوئے نا نی اُوݪکھیو کہ ایہ یسوع ہے۔ ¹⁵۱۵۔یسوع اُوئے نا کہیو کہ اَے لُگائی تو کیاں روئی وی۔ کے نا لابھئی وی۔ اُوئے مالی خمجھ تے اُوئے نا کہیو میاں جے تیں اُوئے نا ایتھ خاں اُکھݨیو ہے تو مھناں ݙخل رو کہ اُوئے نا کیتھ راکھیو ہے۔ تاکہ ہوں اُوئے نا لے جاواں۔¹⁶۱۶۔ یسوع اُوئے نا کہیو مریم اُوئے پاچھݪ پھور تے اُوئے نا عبرانی میں کہیو ربونی(اے اُستاد)۔ ¹⁷۱۷۔یسوع اُوئے نا کہیو مھناں ہاتھ نی لگا کیانکہ ہوں ہجے تک ٻاپ کڈھے اُونچا کونی گیو۔ پݨ توں مھارے بھائیاں کڈھے جا اَن اُوئاں نا کہے کہ ہوں آپ رے ٻاپ اَن تھارے ٻاپ اَن آپرے ایشور اَن تھارے ایشور کڈھے اُونچا جاویں وو۔ ¹⁸۱۸۔مریم مگدلینی آ تے چیلاں نا خبر ݙنی کہ میں یسوع نا ݙٹھو ہا اَن اُوئے میں خاں باتاں کیے ہے۔¹⁹۱۹۔ اَن اُوئے جی ݙن ہفتے رے پہلے ݙن آتھݨ ری بݪہ جݙے اُوئے را دروازہ جیتھ چیلا یہودیاں رے ٻہی خاں بھیݪا تھیوڑا ہَتا بند ہَتا۔ یسوع آ تے ادھ میں ابھیجو اَن اُوئاں نا کہیو تھاری سلامتی ہوئے۔ ²⁰۲۰۔آن ایئے کہے تے آپ رے ہاتھاں اَن پاخݪی اُوئاں نا بتائی پݨ چیلا یسوع نا جوئے راجی ہویا۔²¹۲۱۔ اَن یسوع اُوئاں نا بھݪے کہیو تھاری سلامتی ہوئے جاں ٻاپ مھناں میلیو ہے ائیاں جی ہوں وی تھاناں میلئی۔ ²²۲۲۔اُوئے ایہ کہ تے اُوئاں ماتھے پھونکیو اَن کہیو کہ پویتر آتماں لو۔ ²³۲۳۔جکے را پاپ تھیں معاف کرخو اُوئے را پاپ معاف ہوخے جکے را پاپ تھیں قائم راکھخو اُوئے را قائم رہیخے۔²⁴۲۴۔ اُوئاں ٻاراں میں خاں یعنی توماں جکے نا توام کہی یسوع رے آوݨ آݪی بݪہ اُوئاں بھیݪو کونی ہَتو۔ ²⁵۲۵۔جݙے ٻجوڑا چیلاں اُوئے نا کہیو کہ مھاں یسوع نا ݙٹھو ہاں پݨ اُوئے اُوئاں نا کہیو کہ جیتری تک ہوں اُوئے رے ہاتھ پگ میں کوکاں را خوراخ نی جووا اَن خوراخاں ری جگہ انگݪی نی گھاتاں اَن آپرو ہاتھ اُوئے ری پاخݪی میں نی گھاتاں ہوں یقین کونی کراں۔²⁶۲۶۔ آٹھ ݙن باد اُوئے را چیلا بݪے مہناں ہَتا اَن توماں اُوئاں بھیلو ہَتو۔ اَن در بند ہَتا تو وی یسوع آ تے بیچ میں ابھیج تے کہو تھاری سلامتی ہوئے۔ ²⁷۲۷۔آن بݪے اُوئے توماں نا کہیو کہ آپ ری انگݪی کڈھے لے آ تے مھارے ہاتھاں نا جو اَن آپرو ہاتھ نیڑو لیا تے مھاری پاخݪی میں گھات اَن بے اعتبارو نی تھی اعتبار راکھ۔²⁸۲۸۔ توماں جواب میں اُوئے نا کہیو تو مھارو ایشور مھارو پرمیشور ہے۔ ²⁹۲۹۔یسوع اُوئے نا کہیو کہ تُوں تو مھناں جو تے ایمان لے آیو ہے دھن ہے او جکو ان ݙٹھے تے وشواش لے آوئی۔³⁰۳۰۔ یسوع آپ چیلاں رے خامھاں گھݨائی آزموتا بتایا جکو ایئے کتاب میں کونی لکھیا گیا۔ ³¹۳۱۔پݨ ایہ ایئے رے خارو لکھیو گیو ہے کہ تھیں وشواس لے آؤ کہ یسوع جی ایشور رو ݙیکرو مسیح ہے اَن ایمان لے آ تے اُوئے رے ناں خاں زندگی پاؤ۔

Chapter 21

¹۱۔ اِئیاں باتاں خاں بعد یسوع بݪے آپ رے آپ تبریاس ری جھیل رے کندھے چیلاں تے ظاہر کیو آن ائیاں ظاہر کیو۔ ²۲۔شمون پطرس اَن توما جکو توام خُݨیجتو اَن نتن ایل جکو قانایِ گلیل رو ہَتو اَن زبدی رے ݙیکرے آن اُوئے رے چیلاں میں خاں ٻے ٻجا وی بھیݪاہَتا۔ ³۳۔شمون پطرس اُوئاں نا کہیو ہوں مچھی رے شکار تے جاویں اُوئاں اُوئے نا کہیو کہ مھاں وی تیں بھیݪا حالیں۔ پچھے اُو نکݪ اَن بیڑی تے چڑھیا پݨ اُوئے رات اُوئاں کئی نی جھالیو۔⁴۴۔آن جݙے خاکݪو ہوئی تو یسوع کندھے تے آ رو ابھیجیو پݨ چیلاں کونی اُوݪکھیو کہ ایہ یسوع ہے۔ ⁵۵۔ پچھے یسوع اُوئاں نا کہیو اے نوجوانا تھاں نی کہینک کھاوݨ رے خارو ہے۔ اُئاوں بݪتی ݙنی کہ کونی۔ ⁶۶۔اُوئے اُوئاں نا کہیو بیڑی رے خاجڑی پاخے جاݪ ناکھخو تو لابھخے۔ اُوئاں جاݪ ناکھیو اَن مچھیاں رے گھݨے ہووݨ رے کرے اُو جاݪ کھچ نی خگیا۔⁷۷۔ پچھے اُوئاں چیلاں جکے خاں یسوع مسیح پیار کرتو پطرس نا کہیو کہ ایئے تو ایشور ہے۔ جݙے شمعون پطرس اے خُݨیو کہ ایشور ہے اُوئے آپرو چوݪو کڑیاں نا ٻاندھیو (کیانکہ اُگھاڑو ہَتو) اَن جھیل میں ٹپو ماریو۔ ⁸۸۔اَن ٻجوڑا چیلا مچھی رو جاݪ کھچتا ٻیڑی تے آیا۔ (کیانکہ او کندھے خاں گھݨا آݪگا کونی ہَتا بلکہ ٻے خو ہاتھ اݪگا ہَتا)۔ ⁹۹۔جاں جی اُو کندھے تے اُتریا تو اُوئاں کوئلاں ری باخݙے اَن اُوئے تے مَچھی راکھیوڑی جوئی اَن ٻاٹی وی۔¹⁰۱۰۔یسوع اُوئاں نا کہیو کہ اُوئاں مچھیاں میں خاں لے آؤ جکو تھاں ہݨڑے جھالیئے ہے۔ ¹¹۱۱۔شمعون پطرس جاݪ نا کندھے تے کھچیو۔ ایہ ہیک خو ترونجا موٹے موٹے مَچھیاں خاں بھریوڑو ہَتو۔ اترے گھݨے مَچھے ہوتے وی جاݪ کونی پھاٹو۔¹²۱۲۔ یسوع اُوئاں نا کہیو۔ آؤ ناشتو کر لو چیلاں میں خاں کئی نا وی جُرت کونی ہوئی کہ اُوئے خاں پوچھے کہ تو کُݨ ہے۔ ¹³۱۳۔یسوع آیو اَن ٻاٹی لے تے اُوئاں نا ݙنی۔ ائیاں جی مچھی وی ݙنی۔ ¹⁴۱۴۔ایہ تیجی دفعہ ہَتی کہ یسوع مَریوڑاں میں خاں جی اُٹھݨ خاں بعد چیلاں نا ݙکھاݪو ݙنو۔¹⁵۱۵۔ اَن جݙے اُوئاں ناشتو کر لیو۔ تو یسوع شمعون پطرس نا کہیو اے شمعون یوحنا را ݙیکرا کی تو ائیاں میں خاں گھݨو مھناں پیار کرئی۔ اُوئے اُوئے نا کہیو ہاوئے اے پرمیشور تناں تو ٹھاہ ہے کہ ہوں تے خاں پریم راکھئی اُوئے کہیو تو تُوں مھارا گھیٹا چرا۔ ¹⁶۱۶۔اُوئے بݪے اُوئے خاں پوچھیو اے شمعون یوحنا را ݙیکرا کی تو مھناں پیار کرئی۔ اُوئے اُوئے نا کہیو ہاوئے اے پرمیشور تناں تو ٹھاہ ہے کہ ہوں تے خاں پریم راکھئی اُوئے اُوئے نا کہیو تو تُوں مھارے رڈھا چرا۔¹⁷۱۷۔ اُوئے تیجی بار اُوئے نا کہیو اے شمعون یوحنا را ݙیکرا کی تو میں خاں پریم راکھئی۔ پچھے پطرس پریشان ہویو ایئے خارو کہ اُوئے تیجی بار اُوئے نا کہیو۔ کہ کی تُوں میں خاں پریم راکھئی۔ اَن اُوئے کہیو ہاوئے اے پرمیشور تناں تو خاروئی ٹھاہ ہے تو جاݨئیکہ ہوں تے خاں پریم راکھئی۔یسوع اُوئے نا کہیو تو تُو مھارے بھیݙاں چرا۔ ¹⁸۱۸۔ہوں تھاناں خچی خچی کہئی کہ جتری تک تو جوان ہَتو تو آپ جی آپرے کڑے ٻاندھتو۔ آن جیتھ من کرتو جاوتو ہَتو۔ پݨ جݙے تو بوڈھو ہوئخ تو تُو آپرا ہاتھ اُونچا کرئیخ اَن ٻیجا تھارے کڑے ٻاندھخے اَن اُتھ لے جاخے جیتھ تو نی جاوݨو چاہوئیں۔¹⁹۱۹۔ اُوئے ایئاں باتاں خاں اشارو کریو کہ اُو کئی طرح ری موت خاں ایشور رو پرتاب ظاہر کرخے۔ اَن ایہ کہیں تے اُوئے نا کہیو مھارے لارے آ۔²⁰۲۰۔ پطرس پاچھل پھور تے اُوئاں چیلاں نا لارے آتا جویا۔ جکاں نا یسوع پیار کرتو ہَتو۔ اَن جکے آتھݨ ری ٻاٹی آݪی بݪہ وی اُوئے ری چھاتی تک جھک تے اُوئے خاں پوچھیو ہَتو۔ اے پرمیشور تھارو جھلاوݨ آݪو کُݨ ہے؟ ²¹۲۱۔پطرس اُوئے نا جو اَن یسوع نا کہیو۔ اے پرمیشور ایئے رو کی ہوخئی؟²²۲۲۔یسوع اُوئے نا کہیو جے ہو چاہونت کہ جیتری تاݨی ہوں نی آواں ایہ ابھو جی رے تو تناں کی تُو مھارے لارے آ۔ ²³۲۳۔ آݨ بھائیاں میں ایہ بات مشہور تھی گی کہ اُو چیلو کونی مَرے۔ پݨ یسوع اُوئاں نا ایہ کونی کہیو کہ اُو چیلو کونی مَرے۔پݨ میں ایہ کہیو کہ جتری تاݨی ہوں نی آواں ایہ ابھو جی رے تو تناں کی؟²⁴۲۴۔ ایہ او جی چیلو ہے جکو ائیاں باتاں ری گواہی ݙتو اَن جکے ایہ لکھیو ہے اَن مھاں جاݨئی کہ اُوئے ری گواہی خچی ہے۔ ²⁵۲۵۔پݨ ٻجاں وی گھݨاں کام ہے جکو یسوع کیا اَن جے اُو جدا جدا لِکھیے جاونت تو مھارے اندازے میں کتاباں جکو لکھِے جاونت او دنیا میں ماں کونی خگنت۔

Acts

Chapter 1

¹۱۔ اِے تھیفلس جکو پہلکی کتاب میں لکھی، اُوے میں اُو خارو کجھ ݙخلیو جکو کام آݨ تعلیم پربھویسوع شروع میں ݙھنی۔ ²۲۔اُوے ݙیھں تائیں جݙھے اُوے چیلاں ناں چݨیاں ھتا۔ پویتر آتما خاں حُکم ݙیوݨ خاں پچھے اُو اُونچو کھݨیو گیو۔ ³۳۔ ݙکھ خہݨ خاں پچھے گھݨا صوتاں خاں آپ رے آپ ناں اُواں تے ظاہر کریو۔ چاݪیخاں ݙیھں تائیں اُو اُواں ناں نظر آتو رھیو، آݨ ایشور ری راجائی رے بارے میں ݙخلتو رھیو⁴۴۔ جݙھے اُو اُواں خاں خݨہتو پیو۔ اُوے اُواں ناں حُکم ݙھنو کہ یروشلم ناں نی چھوڑیا پݨ ٻاپ رے وعدے رو انتظار کریا۔ جکے رے بارے میں اُوے کہیو، تھاں میں خاں خݨیو ھتو۔ ⁵۵۔ کہ خچئی میں یوحنا پاݨی خاں پویتر شنان ݙھنو ھتو۔ پݨ تھیں تھوڑے ہی ݙھناں میں پویترآتما خاں شنان لیخو۔⁶۶۔ جݙھے اُو ہیکی جگہ تے بھیݪا ھتا تو اُواں اُوے خاں پوچھیو، ایہشور پرمیشور کی اِے اُوہی گھڑی ہے جکے میں توں اسرائیل ناں اُواں ری راجائی پاچھی بݪا ݙیخ۔ ⁷۷۔اُوے اُواں ناں کہیو کے اُوے گھڑی آݨ ݙیھں رو جاݨیݨ جکے ناں پتا آپ رے ہی اختیار میں راکلھیو ہے، تھارو کام کونی۔ ⁸۸۔ جݙھے پویتر آتما تھاں تے اُترخے تو تھیں ٻݪ پاخو۔ آݨ تھیں یروشلم، خارو یہودیہ، سامریہ آݨ دھرتی رے کناراں تائیں مانجا گواہ ھوخو۔⁹۹۔ جݙھے پربھویسوع خارے باتاں کہے چھوڑیئے تو اُواں رے جوتے ھوئے اُو اُونچو کھݨیو گیو آݨ ہیکے بادل اُوے ناں اُواں ری نظراں خاں لُکا لھنو۔ ¹⁰۱۰۔جاں اُو اُونچو کھݨیو گیو اُو آکاش ناں دھیان خاں جوتا پیا۔ اُوچھتا ٻئے منکھ آچھا گابھا پہریوڑا اُواں کوڈھیا آ اُبھجیا۔ ¹¹۱۱۔ اُواں کہیو اَے گلیلی منکھاں تھیں اُتھے اُبھوڑا آکاش نی کیاں جووئی پیا۔ اِے ہی پربھویسوع جکو تھارے اگیا خاں آکاش تے کھݨیو گیو ہے۔ ائیاں ہی بݪے آخے۔ جاں تھاں اُوے ناں آکاش تے جاوتے ݙٹھو ہے۔¹²۱۲۔ پچھے اُو زیتون رے پہاڑ خاں یروشلم پاچھا آیا جکو یروشلم رے نیڑو ہے جکو سبت ری جگہ رے برابر رو بدن ھتو۔ ¹³۱۳۔جݙھے اُو آیا تو بالاخانے میں گیا جتھے اُو رہتا ھتا جکے میں پطرس، یوحنا، یعقوب، اندریاس، فلپس، توما، برتمائی، متی، حلفی رو ݙیکرو یعقوب، شمعون زیوتیس آݨ یعقوب رو ݙیکرو یہوداہ بھیݪا ھتا۔ ¹⁴۱۴۔ اُو خارا بھیݪا ھو را خچے من خاں پراتھنا کرتا پیا۔ اُواں بھیݪا کہی لوگائے پربھویسوع ری ماں مریم آݨ اُوے را بھائی بھیݪا ھتا۔¹⁵۱۵۔اُواں ݙیھیاں میں پطرس ہیک خو(سو) بیخ رے نیڑے بھائیاں رے بیچ میں اُبھیج رو کہݨ لاگو۔ ¹⁶۱۶۔ بھائیاں! اِے ضروری ھتو کہ سنتاں رے لکھیوڑے باتاں پورے تھئے پویتر آتما داؤد ری زبانی ائیے یہوداہ رے بارے میں پہلی خاں کہیو جکو پربھویسوع رے جھلاوݨ آݪاں رو مُکھ (بݙیرو) تھیو۔¹⁷۱۷۔ کیاں کے اُو مھاں میں خاں ہیک ھتو آݨ اُو ائیے شیوا رو حصے دار بݨیو۔ ¹⁸۱۸۔آݨ ہمیں اُوے آپ ری بُرائی ری کمائی خاں ہیک کھیت مول لے لینھو۔ آݨ اُوندھے مھانݙے کھریو آݨ اُوے رو پیٹ پھاٹو آݨ اُوے را خارا آنترا نخر گیا۔ ¹⁹۱۹۔ آݨ یروشلم را رہݨ آݪاں ناں خٻر پڑی تو اُواں اُوے کھیت رو ناں "ہقل دما" جکے رو مطلب ہے لوہی رو کھیت راکھیو۔²⁰20۔ کیاں کے زبور ری کتاب میں لکھیوڑو ہے کہ اُوے رے کھیت ناں ختم کر ݙو۔ آݨ کہیں ہیک منکھ ناں بھی اُتھے نی رہݨ ݙو۔ آݨ کئہی ٻجے ناں اُوے رو رتبو(درجو) ݙو رو۔²¹۲۱۔ ائیے رے کرے ضروری ہے کہ اُو منکھ جکو ائیے خارے وقت میں جکے میں پربھویسوع مھاں کوڈھی رھیو۔ ²²۲۲۔سنت یوحنا خاں لے رو ائیے ݙیھں تائیں کہ جتری تک اُو آکاش تے نی اکھݨیجو گیو، ائیاں میں خاں کہی ہیکے ناں مھاں بھیݪو اُو بݪے ٻجو دفعو جیوتو تھیݨ رو گواہ ہووݨو چاہجے۔ ²³۲۳۔ پچھے اُواں ٻہناں منکاں ناں پیش کریا، پہلو یوسف جکو برسبا خݙیجتو ھتو آݨ جکے رو لقب یوسف ہے آݨ ٻجو متیاہ ناں۔²⁴۲۴۔اُواں پراتھنا کی آݨ کہیو، توں ائیے ایشور پرمیشور خارے منکھاں رے دلاں ناں اُݪکھیں۔ تو ظاہرکرے کہ ائیاں ٻہیاں میں خاں تئیں کے ناں چگیو ہے۔ ²⁵۲۵۔جکو کہ ائیے شیوا آݨ پرچار کرݨ میں حصو لے خے جکو یہوداہ آپ ری جگہ چھوڑ رو گیو ²⁶۲۶۔ پچھے اُواں پُکھو گھاتیو جکو کہ متیاہ رے ناں رو نخریو آݨ اُو ائیاں اگیاراں چیلاں میں بچڑگیو۔

Chapter 2

¹۱۔جݙھے پنتکت عید رو ݙھیں آیو تو اُو خارا ہیک جگاہ بھیݪا تھیا۔ ²۲۔اُوچھتی (اچانک) آکاش خاں ہیک تیز جانکھ آݪی کر آواز آئی جکے خاں خارا گھر جتھے اُو ٻیٹھا ھتا اُوتھے لڑ تھیو۔ ³۳۔ اُوتھے اُواں تے باخݙے آݪی کر اِے زبان ظاہر تھئے اُو اُواں میں خاں ہر ہیک تے اُتری۔ ⁴۴۔ اُو خارا پویتر آتما خاں بھریج گیا آݨ اُو غیر زباناں میں ٻولݨ لاگا جیکر کہ پویتر آتما اُواں ناں ٻولݨ رو کہیو ھتو۔⁵۵۔آݨ آکاش رے ہیٹھا راھݨ آݪی ہر زات آݨ یہودی جکو یروشلم میں رہتا اُوتھے بھیݪا ھتا ⁶۶۔جݙھے اِے خݨیو تو منکھ بھیݪا ہویا اُو گھݨا پریشان ہوا را کیاں کے اُواں میں خاں ہر ہیک ری زبان میں ٻولی کری جاتی پئی۔ ⁷۷۔ اُو گھݨا حیران ھوا آݨ عبرت کرݨ لاگا اُواں اِے کہیو کہ کی اِے خارا جکو ٻولی وا اِے گلیلی کونی۔⁸۸۔ائیاں کیاں کے ہے کہ مھیں اُواں ناں آپ ری مادری زبان ٻولتا خݨیں وا۔ ⁹۹۔کیاں کہ مھیں پارتھی آݨ مادی آݨ عیلامی آݨ میسوپتامیہ آݨ یہودیہ آݨ کپدکیہ آݨ پنطس آݨ آسیہ۔ ¹⁰۱۰۔ آݨ فروگیہ آݨ پمفلیہ آݨ مصر آݨ لبوارے علاقے میں راݨ آݪا ہے جکو کرینے ری پاخے ہے آݨ رومی پراݨا۔ ¹¹۱۱۔ یہودی آݨ نومرید کریتی آݨ عرب ہیں مھیں اُوے ناں آپ ری زبان میں ایشور رے موٹا کاماں رے بارے میں بات کرتا خݨیں۔¹²۱۲۔اُو خارا حیران و پریشان ہوا اُو ہیکے ٻجے خاں کہوݨ لاگا ائیے رو کی مطلب ہے۔ ¹³۱۳۔ پچھے ٻجاں اُوے رو مزاق اُݙایو آݨ کہوݨ لاگا کہ ائیے تو نوی شراب رے نخے میں ہے۔¹⁴۱۴۔ پچھے پطرس اُوے اگیاراں بھیݪو ابھیجو آݨ آپ ری آواز اُونچی کر ری کہوݨ لاگو اِے یہودیہ رے منکھاں آݨ خارا جکو یروشلم میں رہتا وا تھناں اِے خمجھ ہووݨی چاہجے منجے باتاں غور خاں خݨو۔ ¹⁵۱۵۔ جاں کہ تھیں خمجھ دار ھوا اِے منکھ نشے میں کونی کیاں کے اِے ݙیھں رو تیجو پہر ہے۔¹⁶۱۶۔پݨ اِے اُو ہی شٻدھ ہے جکو یوایل سنت رے زریعے کہیو گیو۔ ¹⁷۱۷۔ آخری ݙیہاں میں ائیاں ھوخے ایشور کہی کہ ھوں آپ ری آتما اُواں رے بدن میں گھاتیخ ری تھارے ݙیکرا آݨ ݙیکرے اگکتھی کرخے تھارا جوان رویا جوخے آݨ تھارا بوڈھیا خپنیا جوخے۔¹⁸۱۸۔ اُوے ݙیھں ھُوں آپ رے چیلاں آݨ چیلیاں میں آپ ری آتما بخائیخ ری ائیے رے خاروں اُو اگکتھی کرے۔ ¹⁹۱۹۔ ھُوں اُونچو آکاش تے عجائب آݨ نیچا دھرتی تے نشان جواݪخ را یعنی لوہی آݨ باخݙے آݨ دھوئیں رو بادل جواݪیخ رو۔²⁰۲۰۔ایشور رو پھوٹرو آݨ حیرت آݪو ݙیھں آوݨ خاں پہلی سورج ٻݙخے رو آݨ چاند لوہی ہو جاخے۔ ²¹۲۱۔ آݨ ائیاں ہوخے جکو کوئی ایشور رو ناں لیخے اُو بچا لیو جاخے۔²²۲۲۔اسرائیل را منکھاں منجی خوݨو جیکر تھیں خمجھیں کہ پربھویسوع ناصری اُو منکھ ھتو جکو ایشور ری طرف خاں معجزا آݨ عجیب کاماں آݨ نشاناں خاں تھاں بھیݪو ثابت تھیو۔ ²³۲۳۔آݨ ایشور رے مطابق اُو تھارے حوالے کیو گیو آݨ تھاں بے ایمان منکھاں رے ہاتھاں خاں اُوے ناں خوݪی تے چڑھایو آݨ ماریو گیو۔ ²⁴۲۴۔ جیکݨ ایشور موت ری خاری تکلیفاں خاں آزاد کر تے اُوے ناں اوکھݨ لیھنو کیاں کے اِے ممکین کونی ھتو کے اُو اُوے رے قبضے میں رہے۔²⁵۲۵۔ائیے رے کرے داؤد سنت اُوے رے بارے میں کہی کے ہمیشہ ایشور ناں آپ رے خامھو جوویں کیاں کے اُو ہمیشہ منجے خاجڑی ہاتھ رے پاخے ہے مناں کئنک ݙکئی ھوئے۔ ²⁶۲۶۔ ائیے رے کرے منجو من خوش ھتو آݨ منجی زبان راضی ہوئی ھُوں یقین خاں جیوتو رہیخ۔²⁷۲۷۔کہ توں منجی آتما ناں پتاݪ میں کونی چھوڑیں۔ نی توں آپ رے بدن (مقدس) ناں جوتے ہوئے ختم کونی ہووݨ ݙے۔ ²⁸۲۸۔ تے منجی زندگی میں مارگ ظاہر کیا۔ توں مناں آپ رے مُکھ ری خوشی خاں بھر ݙیئخ۔²⁹۲۹۔بھائیاں ھُوں تھاں بھیݪو بزرگ داؤد سنت رے بارے میں یقین خاں بات کر خگیو کہ اُو مؤو آݨ دفن کیو گیو اُوے ری قبر آج بھی موجود ہے۔ ³⁰۳۰۔پݨ اُو سنت ھتو آݨ اݪکھتو ھتو ایشور دھیج ݙے تے وچن کیو تو کے اُو اُوے ری نخل میں اُوے ری راجائی رے تخت تے ٻیخخے۔ ³¹۳۱۔ اُوے اِے پہلی اݪکھ لیو تو کہ مسیح رے جیتے ہوݨ رے بارے میں بات کی گی ہے، نی تو اُو پتاݪ میں چھوڑیو گیو آݨ نی بدن گندو تھیو۔³²۳۲۔ائیے رے کرے پربھو یسوع ناں ایشور بݪ خاں جیوتو کیو جکے را مھیں خارا گواہ ہاں۔ ³³۳۳۔ پݨ ایشور رے کھاٻڑی ہاتھ آݪے پاخے اُوکھݨ جاوݨ آݨ پتا رے طرف خاں پویتر آتما ناں منݨ آݪا تے اُوے آپ رو آپ ناں ظاہر کیو جیکاں ناں تھیں آج جوئی آݨ خوݨئی وا۔³⁴۳۴۔اتری تک کہ داؤد سنت اُونچو آکاش تے کونی اُوکھݨیو گیو پݨ اُو کہی کہ ایشور منجے ایشور ناں کہیو منجے خاجڑی ہاتھ آ ٻیخ۔ ³⁵۳۵۔جتری تک جاجے دوشمناں ناں تاجے پگاں ہیٹھاں نی کرݙاں۔ ³⁶۳۶۔ ائیے رے کرے اسرائیل رے گھراں آݪا ناں خٻر ہووݨ ݙے کہ جکے پربھویسوع ناں تھاں خوݪی ݙھنی ایشور اُوے ناں پربھویسوع رو رتبو ݙھنو۔³⁷۳۷۔پݨ جݙھے اُواں اِے خوݨیو تو اُواں رے من تے دھیک لاگو آݨ اُو پطرس سنت آݨ ٻجاں سنتاں خاں کہوݨ لاگا کہ بھائیاں مھناں کی کرݨو چاہجے۔ ³⁸۳۸۔آݨ پطرس سنت اُواں ناں کہوݨ لاگو توٻہاں کرو، آݨ آپ رے پاپاں ری معافی رے خاروں پربھویسوع رے ناں تے پویتر شنان لو آݨ تھیں پویترآتما انعام میں لیخو۔ ³⁹۳۹۔ ائیے رے خاروں اِے وعدو تھاں آݨ تھاری نخل آݨ اُوے خارے منکھاں خاں جکو اُوے وقت را ہے جکاں ناں مھارو ایشور آپ کوڈھیا ھیلو کرخے۔⁴⁰۴۰۔ اِے گھݨے خارے باتاں مخالاں خاں کہے آپ رے آپ ناں مکر کرݨ آݪی نخل خاں بچاؤ۔ ⁴¹۴۱۔پچھے اُواں اُوے رو شٻدھ منیو۔ آݨ پویترشنان لیو آݨ اُوے ہی ݙھیں تین ہزار منکھ ائیاں میں بھیݪا ہوا۔ ⁴²۴۲۔ اُواں چیلاں خاں تعلیم آݨ میل جھول راکھݨ ٻاٹی کھاوݨ آݨ پرتھنا کرݨ جاری راکھیو۔⁴³۴۳۔ہر خاخ تے ٻہی آیو آݨ سنتاں خاں گھݨا خارا ازموتا ظہر ہوا۔ ⁴⁴۴۴۔آݨ اُو خارا وشواس لایا بھیݪا رہیتا ھتا۔ آݨ ائیاں رے خارے چیزاں بھیݪے ھتے۔ ⁴⁵۴۵۔ آݨ اُواں آپ ری خاری مݙی آݨ مال دولت بیچ رو ہر کئہی ری ضرورت پوری کرتا ھتا۔⁴⁶۴۶۔آݨ ݙیھں با ݙیھں اُو ہیک من ہو را ہیکل میں جاتا آݨ اُو گھراں میں ٻاٹی کھتا، آݨ خوش دِلی خاں ٻاٹی بہنچتا ھتا۔ ⁴⁷۴۷۔ آݨ اُو ایشور ری بݙائی کرتا۔ آݨ خارے منکھاں میں عزت پاتا۔ ایشور ݙیھں با ݙیھں جکو بچایا گیاتا اُواں میں شامل کرتا گیا۔

Chapter 3

¹۱۔پچھے ناؤے گھنٹے پرتھنا رے ٹائم پطرس آݨ یوحنا بھگتی رے گھر میں جاتا ہوتا۔ ²۲۔اُوتھے ہیک منکھ ھتو جکو جنم رو لنگڑو ھجتو جیکݨ ہیکل رے دروازے رے خامھو جکو پھوٹرو کہجتو ہرروز چھوڑ جاتو ھتو کیاں کے اُو منکھاں خاں جکو ہیلک میں جاتا ھوتا اُواں خاں پن مانگ خگئے۔ ³۳۔ جݙھے اُوے پطرس آݨ یوحنا ناں ہیکل میں جاتے ݙیٹھو تو اُوے اُواں خاں بھی خرات مانگی۔⁴۴۔ پطرس آݨ یوحنا غور خاں اُوے ناں جو تے اُوے ناں کہیو مھاں نی جو۔ ⁵۵۔اُوے لنگڑے اُو ری طرف کئنک لݨ ری امید راکھی۔ ⁶۶۔ پݨ پطرس اُوے ناں کہیو میں کوڈھی نی خونو آݨ نی چاندی پݨ میں کوڈھیا جکو ہے اُو تناں ݙائیں یسوع ناصری رے ناں خاں اُوٹھی پھیر۔⁷۷۔پطرس اُوے ناں خاجڑی ہاتھ خاں اُوٹھݨیو آݨ اُوے گھڑی اُوے رے پگاں آݨ گریاں میں طاقت آئی۔ ⁸۸۔ ٹرپا کھوتوڑو لنگڑو منکھ اُٹھی ابھیجو آݨ بھݨ لاگو آݨ اُو پطرس آݨ یوحنا رے بھیݪو بھتو آݨ پربھویسوع رے ناں ری بݙائی کرتو ہیکل میں گیو۔⁹۹۔خارا منکھ اُوے ناں بھتو آݨ ایشور ری بڈائی کرتے ݙیٹھو۔ ¹⁰۱۰۔ اُواں اُوے ناں اُݪکھیو کہ اِے تو اُو ہی منکھ ہے جکو ہیکل رے پھوٹرے دروازے رے اگیا ٻٹھو ھتو آݨ خرات ماگتو ھتو آݨ جکو اُوے رے بھیݪا ھوتا گھݨا خوچ بچار میں پڑیا۔¹¹۱۱۔جݙھے اُو پطرس آݨ یوحنا رے بھیݪو اُبھو ھتو خاراں منکھ اُوے بھجتا اُوے صوفے میں آیو جکو سلیمان رو کہواوی۔ ¹²۱۲۔ جݙھے پطرس اِے جویو کہ اُوے منکھاں خاں کہیو کہ اِے اسرائیلی منکھاں تھیں کیاں اِے خاچ کرئی تھیں آپ ری نظراں کیاں مھارے ماتھے جمائے جیکر کہ مھاں آپ ری طاقت آݨ پربھویسوع رے رحیم دلی خاں اُوے ناں چھٹکارو ݙھنو ہاں۔¹³۱۳۔ابراہام، اضحاق، یعقوب رے ایشور آݨ مھارے بزرگاں پوڑھیاں رے ایشور آپ رے خادم پربھویسوع ناں عزت ݙھنی ہے۔ اِے اُو ہے جکے ناں تھاں جھلایو۔ آݨ جݙھے پیلاطس اُوے ناں چھوڑ ݙیوݨ رو فصیلو کیو تو تھاں اُوے رے خامھو اُوے رو انکار کیو۔ ¹⁴۱۴۔ تھناں آ تے پویتر آݨ بھلے منکھ رو کیاں انکار کیو آݨ اُوے رے بارے تھاں ہیکے قاتل ناں آزاد کرݨ رو کہیو۔¹⁵۱۵۔تھاں زندگی رے مالک ناں ماریو جکے ناں ایشور موؤڑاں خاں جیوتو کیو آݨ مھیں اُوے را گواہ ہاں۔ ¹⁶۱۶۔ ہیݨاں اُوے رے ناں تے وشواس ری بددولت اِے منکھ ناں جکے ناں تھیں جووی آݨ اݪکھیں کہ اِے مگتی ملی ہے پربھویسوع تے وشواس لاوݨ خاں زندگی ری مگتی ملخے۔ اِے ناں تھیں خاراں ری موجودگی میں پوری مگتی ملی ہے۔¹⁷۱۷۔ہمیں اِے بھائیا ھُوں اݪکھیں کہ جاں تھاں بےوقوفی ظاہر کی، اُواں عہدے آݪاں کیو۔ ¹⁸۱۸۔ پݨ اُو باتاں جکو ایشور پہلی وی آپ رے سنتاں ری زبانی بتائے ھوتے کہ مسیح ݙکھ بھوگخے، اُوے پورو کر ݙھنو رو۔¹⁹۱۹۔ائیے رے خاروں توٻہاں توئب تھیو کہ تھارا پاپ دھوئیج جاوے آݨ ایشور ری خجوری میں خوشی را ݙیھں آوے۔ ²⁰۲۰۔ آݨ اُو تھارے خاروں مسیح یسوع ناں جکو چگیوڑو ہے بہیر کرے۔²¹۲۱۔صرف اِے ہی ہے جکے رو اُوے وقت تک آکاش تے ریہوݨ ضروری ہے۔ جتی تائیں اُو خارے چیزاں ٹھہیہ نی جاوے۔ جکو ایشور پراݨے زمانے میں آپ رے پویتر سنتاں رے وخلے کہے۔ ²²۲۲۔موسیٰ سنت کہیو، ایشور تھاں بھائیاں خاں میں جہیڑو سنت پیدا کرخے۔ اُو جکو وی کہے تھیں اُوے رے خارے باتاں ضرور خݨیا۔ ²³۲۳۔ نی تو ائیاں ہوخے کہ جکو وی اُوے ری کونی خݨے اُو منکھ میں خاں پوری طرح تباہ آݨ برباد کیو جاخے۔²⁴۲۴۔ہاں سموئیل خاں لے رو آݨ اُوے خاں پچھے جیترا وی سنت آیا۔ ائیاں خاراں وی ائیاں ݙنہاں رے بارے میں ݙخلیو۔ ²⁵۲۵۔تھیں سنتاں ری اولاد ہو آݨ اُوے رے وعدے رو جکو ایشور تھارے ٻاپ ݙاݙے خاں کیو ھتو، جاں اُوے ابراہام ناں کہیو ھتو کہ دنیا را خارا گھر تاجی پیڑھی رے وسلے خاں دھن باد ہوخے۔ ²⁶۲۶۔ جݙھے ایشور آپ ری سیواداری ناں جیوتو کریو، اُوے پہلی اُوے ناں تھاں کوڈھی بہیر کریو، کیاں کے تھاں میں خاں ہر ہیک بُرے کاماں ناں چھوڑے آݨ برکت پاوئے۔

Chapter 4

¹۱۔جݙھے پطرس تے یوحنا منکھاں خاں باتاں کرتا پیا۔ سردار کاہن آݨ ہیکل را سردار صدوقی اُواں کڈھی آیا۔ ²۲۔اُو گھݨی پشیمانی میں ھتا کیاں کے پطرس آݨ یوحنا پربھویسوع ری موت آݨ جی اٹھݨ ری پرچارکرتا پیا۔ ³۳۔ اُواں ناں جھال لیا آݨ صبو تک جیل میں ڈھک ݙھنا کیاں کے ݙھیں اتھویو رو ھتو۔ ⁴۴۔ آݨ اُواں منکھاں میں خاں گھݨاں وشواس لا جکاں اُوے ٹائم پرچار خوݨی تی اُو مرد تقریباً پانچ ہزار ھتا جکو وشواس لایا ھتا۔⁵۵۔اگلے ݙیھں ائیاں ہویو کہ اُواں را حُکمران فقیہ خارا یروشلم میں بھیݪا ہویا۔ ⁶۶۔آݨ سردارکاہن۔ کاہن حنا۔ آݨ یوحنا تے سکندر سردارکاہن رے گھراݨے را خارا منکھ بھیݪا ھتا۔ ⁷۷۔ جݙھے پطرس تے یوحنا اُواں میہناں ٻیٹھا ھتا۔ اُواں اُواں خاں پوچھیو کہ تھیں کے رے ناں خاں کری۔⁸۸۔جݙھے پطرس پویترآتما خاں بھریج گیو تے اُواں ناں کہیو تھیں جکو لوکاں را حکمران ہو۔ ⁹۹۔جے آج مھاں خاں بھلے کاماں رے بارے میں پوچھیو جاوی وّو جکو مھاں اُوے بیمار منکھ خاں کیو ہے کہ اُو کیکر بھلاں ہویو ہے۔ ¹⁰۱۰۔ تو تھیں اسرائیل ری خاری قوم اِے اݪکھ لو کہ مھیں یسوع مسیح ناصری رے ناں خاں جکے ناں تھاں خوݪی تے چڑایو ہے جکے ناں ایشورموؤڑاں جیوتو کیو ہے۔¹¹۱۱۔پربھویسوع اُو پتھر ہے جکے ناں تھاں ٹھاوݨ آݪاں رد کیو اُو آج کونڈھ رے خرے رو پتھر بݨیو ہے۔ ¹²۱۲۔ کئہی ٻجے منکھ رے زریعے مگتی کونی ہے کیاں کے آکاش رے نیچا کوئی ٻیجو ناں ہی کونی کہ جکو ماݨخاں میں ہے جکے رے زریعے مھیں بچایا جاویں۔¹³۱۳۔جݙھے اُواں پطرس آݨ یوحنا ری دلیری جوئی اُو خمجھتا کہ اِے معمولی تے اِن پڑھ ہے اُو حیران ھتا بݪے اُواں ناں اِے خٻر لاگی کہ پطرس تے یوحنا پربھویسوع رے بھیݪا ھتا۔ ¹⁴۱۴۔ کیاں کے اُواں جویو کہ جکو منکھ بھلاں ہویو ہے اُواں بھیݪو اُبھو ہوتو تو اُواں رے خلاف اُواں ناں کہوݨ رے خاروں کنہی کونی بݪتی ہوتی۔¹⁵۱۵۔ پݨ سنتاں ناں صدرعدلت لے جاوݨ رے حُکم ݙیوݨ خاں پچھے اُواں آپس میں خلح کی۔ ¹⁶۱۶۔آپاں اُواں منکھاں خاں کی کراں؟ حقیقت میں جکو اُواں خاں حیران کرݨ آݪو آزموتو ہوتو جکے خاں یروشیلم را راہوݨ آݪا خارا واقیف ھتا۔ مھیں اُوے خاں انکار کونی کرخگتا۔ ¹⁷۱۷۔پݨ ائیے خاروں کے اِے گھݨے منکھاں میں کھینڈھ نی جاوے۔ آپاں اُواں ناں دڑکا ݙے تے بݪے اُواں میں کوئی اِے ناں لے کہئی خاں بات نی کرے۔ ¹⁸۱۸۔ اُواں پطرس تے یوحنا ناں ھیلو کرایو آݨ حُکم ݙھنو کے تھیں پربھویسوع رے ناں خاں کوئی بات یا پرچار کونی کرݨی۔¹⁹۱۹۔پݨ پطرس تے یوحنا اُواں ناں بݪتی ݙھنی اُواں ناں کہیو کی اِے ٹھیک ہے کے۔ ²⁰۲۰۔ مھیں ایشور ری نظر میں تھارو کہیو مناں اِے خاروں کے تھیں انصاف کرو۔²¹۲۱۔پطرس آݨ یوحنا ناں گھݨو ہشیار کرݨ خاں پچھے، اُواں اُواں ناں چھوڑ ݙھنا۔ آݨ اُواں ناں کوئی وجہ کونی ملی کہ اُو اُواں ناں سزا ݙیونت۔ کیاں کے گھݨاں منکھ اُوے کاماں رے کرے، جکو اُواں کیا ھتا ایشور ری بݙائی کرتا پیا۔ ²²۲۲۔ کیاں کے اُو منکھ چاݪیخ برخاں خاں زیادو ھتو۔²³۲۳۔جݙھے اُو چھوڑ ݙھنا گیا، پطرس آݨ یوحنا آپ رے منکھاں کوڈھی آیا آݨ اُواں ناں اُو خارے باتاں خوݨئے، جکو سردارکاہناں آݨ بزرگ منکھاں خوݨائے ھتے۔ ²⁴۲۴۔جݙھے اُواں اِے خݨیو، اُواں بھیݪا ہو را ایشور رے خامھو آواز اُونچی کی آݨ کہیو، "ایشور" تئیں جکے آکاش آݨ دھرتی آݨ سمندر بݨایو، آݨ خارو کجھ جکو ائیاں میں ہے پیدا کیو۔ ²⁵۲۵۔ تئیں جکے پویترآتما رے کارݨ مھارے پیتا داؤد آپ رے خادم رے مھانݙے خاں فرمایو کہ قوماں کیاں اُدھماٹ مچایو۔ آݨ لاکاں کوڑا خیال ٻامدھیا؟²⁶26۔ تئیں کہیو کہ دھرتی را راجا آݨ حُکمران بھیݪا ہوا۔²⁷۲۷۔حقیقت میں ٻہیں ہیرودیسؔ پیلاطس بغیر وشواس آݨ اسرائیل رے منکھاں بھیݪا ہو را ائیے شہر میں تاجے پویتر خادم پربھویسوع رے جکے ناں تئیں چݨیو ھتو خلاف ہوا۔ ²⁸۲۸۔ کیاں کے کئیں پہلی خاں تاجو مقصد آݨ تاجے ہاتھ خاں مقرر کیو گیو ھتو اُ ہی کرے۔²⁹۲۹۔ہمیں ایشور اُواں دھمکیاں تے نظر کر آݨ آپ رے خادماں ناں دلیری خاں ٻولݨ را لفظ ݙے تاکہ دلیری خاں ٻولے۔ ³⁰۳۰۔پݨ توآپ رو ہاتھ بدھا تاکہ تاجے پویتر خادم پربھویسوع رے ناں خاں شفا آݨ نشاناں خاں عجیب کام ہووے۔ ³¹۳۱۔جݙھے اُواں پرتھنا پوری کی جکے جگہ اُو خارا بھیݪا ھتا ہل گیا، آݨ اُو خارا پویتر آتما خاں بھریج گیا، آݨ اُو دلیری خاں ایشور رے شٻدھ رو پرچار کرݨ لاگا۔³²۳۲۔ہیک موٹے ٹوڑے جکو وشواس لایا ھتا ہیک من ہیک جسم ھتا آݨ کائی بھی آپ رے مال ناں آپ رو مال کونی کہتاھتا۔ خارے چیزاں اُواں رے بھیݪے ھتے۔ ³³۳۳۔اَن خنت موٹی قدرت خاں پرماتما یسوع ری قیامت ری گواہی ݙتا ہَتا۔اَن اُوئاں خارا تے ایشور ری کرپا ہَتی۔³⁴۳۴۔ اُواں میں کوئی محتاج کونی ھتا، ائیے رے کرے جکو منکھ آپ رے گھر آݨ دھرتی را مالک ھتا۔ اُواں ناں بیچ رو بیکیوڑے چیزاں ری قیمت لایا۔ ³⁵۳۵۔ آݨ چیلاں رے پگاں میں راکھیے، آݨ ہر ہیک ری ضرورت رے کارݨ بنڈھ ݙیتا ھتا۔³⁶۳۶۔ یوسف ہیک لاوی کپرس رو ہیک منکھ ھتو، چیلاں اُوے ناں برنباس ناں ݙھنو جکے رو مطلب ہے نصحیت رو ݙیکرو۔ ³⁷۳۷۔ اُوے ہیک فصیل بیچیو آݨ خارا پیخا چیلاں رے پگاں میں راکھیا۔

Chapter 5

¹۱۔ آݨ حننیاہ ناں رو ہیک منکھ آݨ اُوے ری لوگائی سفیر ہیک جائیداد رو ہیک حصو بیچیو۔ ²۲۔ آݨ اُوے بیچیوڑی مݙی رو ہیک حصو راکھ چھوڑیو آݨ اُوے ری لاگائی وی اِے جاݨتی ھتی۔ کہ کئنک حصو سنتاں رے قدماں میں لے آیا۔³۳۔ پݨ پطرس اِے کہیو، حننیاہ تاجے من میں شیطان اِے بات کیکر ابھاری کہ پویترآتما خاں کوڑ ٻولیں۔ آݨ ماݙی رو ہیک حصو آپ کوڈھی راکھیو۔ ⁴۴۔جݙھے کہ اِے بیچی گی؟ کی اِے تاجے ہاتھ میں کونی ھتی۔ تو تھیں ائیے چیز رو آپ رے من میں کیکر خیال لایو۔ تئیں تو منکھاں خاں کوڑکونی ٻولیو؟ پݨ ایشور خاں ٻولیو ہے۔ ⁵۵۔اِے آخر خݨ رو حننیاہ دھرتی تے گھریو آݨ مر گیو۔ آݨ جکاں اِے خݨیو اُواں تے موٹو ٻہی آ گیو۔ ⁶۶۔ کئنک جوان منکھ اُوے آدمی رے آگا آیا آݨ اُوے ناں کفن ݙھنو آݨ اُوے ناں کھݨ تے دفن کیو۔⁷۷۔ آݨ تیناں گھنٹاں خاں پچھے اُوے ری لوگائی آئی جکے ناں خٻرکونی ھتی کہ کی تھیو ہے۔ ⁸۸۔ پطرس سنت اُوے ناں کہیو کہ کی تھاں اِے دھرتی مانگی بیچی ہے۔ اُوے ائیاں ناں کہیو کہ ہاں گھݨی مانگی۔⁹۹۔پچھے پطرس اُوے ناں کہیو، اِے کیکر تھیو رو کہ تھیں ٻہیں ایشور ری آتما ناں آزماوݨ رے خاروں راضی تھیا را۔ جکو کہ اُو منکھاں اجاں تائیں در تے ابھا ہے ۔ جکاں تاجے دھݨی ناں ٻوریو۔ آݨ اُو تناں وی کھݨ خے۔ ¹⁰۱۰۔آݨ اُو اُوے گھڑی اُوے رے قدماں میں کھری آݨ مر گی۔ آݨ جوان منکھ آیا آݨ اُوے ناں مووڑی ݙٹھی۔ اُواں اُوے ناں کھݨی آݨ اُوے رے دݨھی کوڈھی جا رو ٻاری۔ ¹¹۱۱۔منڈݪی (کلیسیاء) ناں موٹو ٻہی آ گیو۔ آݨ اُو وی جکے اِے باتاں خݨیے۔¹²۱۲۔گھݨا خارا موٹا عجیب کاماں را نشان اُواں چیلاں رے ہاتھاں خاں منکھاں تے ظاہر ہوتا واہ۔ اُو خارا سلیمان رے صوفے میں بھیݪا ہوواہ۔ ¹³۱۳۔ پݨ کہی میں اِے ہمت کونی ھتی کہ اُوے رے بھیݪا ہووے۔ پچھے وی اُواں ناں منکھاں رے پاخے گھݨی عزت آݨ احترام ملیو۔¹⁴۱۴۔اِے تک گھݨاں خارا ایماندار مرد آݨ لوگائیاں رو ٹوڑو ایشور رے بھیݪا شامل ہوتا وہ۔ ¹⁵۱۵۔آݨ اُو بیماراں ناں گلیاں میں خاں پلنگ آݨ ماچاں تےکھݨ را لے آوتا تاکہ پطرس سنت ری چھاں اُواں تے پڑے۔ ¹⁶۱۶۔ آݨ یروشیلم رے علاقے خاں وی موٹی تعداد میں خاں منکھ آیا آݨ اُو بیمار آݨ بھونتاں آݪا منکھ لے آیا۔ آݨ اُو خارا خاجا خورا ہوجاتا۔¹⁷۱۷۔پݨ سردارکاہن اُوبھوڑا آݨ خارا جکو کہ اُوے رے بھیݪا ھوتا۔ صدوقیاں رو ٹوڑو اُو ریخ خاں بھرگیا۔ ¹⁸۱۸۔ آݨ چیلاں ناں جھلیا آݨ قیدخانہ میں ڈیکیا۔¹⁹۱۹۔ آݨ رات رے ٹائم ایشور رو ہیک فرشتو جیل را در ناں کھول ݙھنو۔ آݨ پطرس سنت ناں کاڈھیو آݨ کہیو۔ ²⁰۲۰۔جاؤ آݨ ہیکل میں اُوبھو رہو۔ آݨ اُو زندگی رو شٻدھ رو خاراں منکھ خاں پرچار کریو۔ ²¹۲۱۔ جݙھے اُواں اِے خݨیو، اُو ہیکل میں ݙیھں رے ٹائم داخل ھوتا آݨ تعلیم ݙھنی۔ پݨ سردارکاہن آیا۔ آݨ جکو اُوے رے بھیݪا ھتا۔ مجلس ناں بھیݪو کیو آݨ بنی اسرائیل رے خاراں بزرگاں ناں بھیݪا کیا آݨ جیل میں بہیر کیو کہ چیلاں نا لاوے۔²²۲۲۔آݨ جکوسپائی قید خانے میں گیا اُواں اُوے ناں کونی جویو آݨ اُو پاچھا آیا آݨ کہیو۔ ²³۲۳۔ مھاں قید خانے ناں تو قاٻو بند کریو آݨ پاہرے آݪاں ناں دّر تے اُوجھݨیا ھتا۔ جݙھے مھاں اُوے ناں کھولیو، مھاں کہ کئہی ناں بھی ٻاہر نی جویو۔²⁴۲۴۔جݙھے ہیکل را سردارکاہناں اِے باتاں خݨیے تو اُو گھݨاں حیران ہویا کہ ہمیں کی ہوخے۔ ²⁵۲۵۔ پچھے کوئی آیو آݨ خٻیر ݙھنی، جکے منکھاں ناں تھیں قیدخانے میں گھاتیا تا۔ اُو ہیکل میں اُوبھا منکھاں ناں تعلیم ݙئیی پیا۔²⁶۲۶۔پچھے سردار سپائیاں رے بھیݪا گیا آݨ بغیر ݙکھ رے کہ منکھ اُواں ناں پتھر نی مارے پاچھا لے آیا۔ ²⁷۲۷۔جݙھے اُو پاچھا لے آیا تو اُواں ناں پنچائیت میں لے آیا۔ ²⁸۲۸۔ سردارکاہناں اُواں خاں پوچھیو آݨ کہیو مھیں تھناں سختی خاں روکیو تو کہ اُوے رے ناں خاں پرچار نی کریا پچھے بھی تھاں یروشلیم میں اِے تعلیم ݙھنی۔²⁹۲۹۔ پݨ پطرس آݨ چیلاں جواب ݙھنو مھناں منکھاں خاں بھدھیک ایشور رو کہیو لیوݨ ضروری ہے۔ ³⁰۳۰۔مھارے ٻاپ ݙاݙے رے ایشور جکے پربھویسوع ناں جیوتو کریو جکے ناں تھیں خوݪی چاڑھ رو مار ݙھنو۔ ³¹۳۱۔ایشور اُوے ناں آپ رے خاجڑی ہاتھ ری عزت ݙھنی۔ کہ اُو شہزادو آݨ مگتی ݙیوݨ آݪو ہے۔ تاکہ اسرائیل ناں پاپاں ری معافی آݨ مگتی ݙیوے۔ ³²۳۲۔مھاں اُوے باتاں را گواہ ہاں آݨ پویترآتما وی جکے ناں ایشوراُواں ناں ݙئی جکو اُوے رو کہیو مئنی۔³³۳۳۔جݙھے پنچائیت رے منکھاں اِے خݨیو اُو ریخ خاں بھریجا آݨ چیلاں ناں مارݨ چاوی۔ ³⁴۳۴۔ پݨ ہیک فریسی جکے رو ناں گملی ایلؔ ھتو اُو دھرم رو عالم ھتو، جکو اُواں منکھاں میں عزت رے قابل ھتو۔ اُوبھیجو آݨ منکھاں ناں حُکم ݙھنو کہ اُواں ناں تھوڑی دیر رے خاروں ٻاہر لے جاوے۔³⁵۳۵۔پچھے اُوے اُواں ناں کہیو، اسرائیل را منکھ دھیان ݙو کہ تھیں اُواں منکھاں خاں کی کرݨ چاوہی۔ ³⁶۳۶۔تھوڑی دیر پہلی تھیوداس اُوبھجیو آݨ اُوے داعو کریو کہ اُو وی کئنک ہے۔ چارخو رے نیڑا منکھ ائیے رے بھیݪا بچیڑیا ھتا کھنڈر گیا کئی نی تھیو۔ ³⁷۳۷۔ ائیے منکھ خاں پچھے مردم شماری رے ݙہیاں میں یہوداہ گلیلی اٹھیو اُوے بھی کئہی منکھاں ناں آپ رے پاخے کریا آݨ اُو بھی ماریو گیو آݨ جکو منکھ اُوے بھیݪا ھوتا کھنڈر گیا۔³⁸۳۸۔ہمیں ھُوں تھناں کہیں، اُواں منکھاں خاں اݪگا رہو آݨ اُواں ناں ہیکھلا رہوݨ ݙو۔ اگر اِے کام منکھاں ری طرف خاں ہے تو تھیں برباد ہو جاخو را۔ ³⁹۳۹۔ پݨ اگر اِے ایشور ری طرف خاں ہے تو تھیں اُواں ناں برباد کونی کرخگو۔ کہیں ائیاں نی ہوئے کہ ایشور خاں بڑہݨ آݪا تھیو۔ پݨ اُواں ناں بھڑکایو گیو۔⁴⁰۴۰۔پچھے چیلاں ناں بھہتر لایو گیو آݨ اُواں ناں ماریو گیو آݨ اُواں حُکم ݙھنو کہ پربھویسوع رو ناں نی لو، آݨ اُواں ناں جاوݨ ݙھنو۔ ⁴¹۴۱۔اُو پنچائیت خاں راضی ہو بوہا آݨ جکے ری وجہ خاں بے عزتی برداشت کرئی اُواں آپ ناں عزت آݪا خمھتا۔ ⁴²۴۲۔ اُوے خاں پچھے اُو ہیکل میں آݨ گھر گھر میں روز پربھویسوع ری تعلیم ݙیتا آݨ پرچار کرتا کہ پربھویسوع ہی مسیح ہے۔

Chapter 6

¹1۔ اُوے ݙیھں جݙھے چیلاں ری تعداد بدھتی جاتی وی یونانی مائل یہودی رے پاخے خاں عبرانیاں ری شکایت کرݨ لاگا۔ ائیے رے کرے کہ روزخٻرگیری میں ائیاں رے لوگائیاں رے بارے میں غفلت کرتا ھتا۔²۲۔آݨ ائیاں ٻاڑاں چیلاں انڑاں را خلاں کی آݨ کہیو کے بھلو کونی کے میں ایشور رے پویترشاتر ری پرچار ناں چھوڑ ری کھاوݨ پئیݨ رو انتظام کراں۔ ³۳۔تھناں ضروری ہے کہ آپ رے منکھاں میں خاں سات منکھ چوگ اُو جکو بھلی عزت راکھی وا پویترآتما آݨ طاقت خاں بھریوڑا ہوے ائیے کام رے خاروں چوݨ آݨ پکا کرو۔ ⁴۴۔ آݨ مھیں ہمیشہ ری طرح پراتھنا آݨ شٻدھ ری خدمت ناں جاری راکھ خگاں⁵۵۔اُو ائیے بات خاں خارا منکھ راضی ہوا پݨ اُواں ستفنس جکو ایماندار آݨ پویترآتما خاں بھریوڑو ھت فلپسؔ آݨ خرسؔ آݨ نیکانورؔ آݨ تموؔن آݨ پرمناؔس ناں آݨ نیکاؤؔس ناں جکو نومیرید یہودی انطاکیہ رو رہݨ آݪو ھتو چگیا۔ ⁶۶۔ ایماندار ائیے منکھاں ناں چیلاں رے خامھو لایا جکاں اُواں تے ہاتھ راکھ رو پراتھنا کی۔⁷7 ۔پچھے ایشور رو شٻدھ گھݨو ٻدھ گیو آݨ یروشیلم میں ایمانداراں رو ٹوڑو بدھتو گیو آݨ کاہناں رو ہیک ٹوڑو ائیے ایمان رے تابعے ہویا۔⁸۸۔ستفنس کرپا آݨ طاقت خاں بھریجوڑو منکھاں رے مھیں موٹا کام آݨ نشان جواڑتو رھتو ھتو۔ ⁹۹۔ پݨ اُوے بھگتی گھر خاں لبرتِینوں کہجتوھتو۔ کرینی اسکندری آݨ کلکیہ آݨ آسیہ رے راہݨ آݪا ھتا اٹھی را ستفنس خاں تکرار کرݨ لاگا۔¹⁰۱۰۔جݙھے اُو حُکمت آݨ پویویترآتما خاں ستفنس بات کرتو ھتو اُو اُوے رے اگیا کونی ابھیج خگتا ھتا۔ ¹¹۱۱۔ پچھے اُواں کئنک منکھاں ناں رشوت ݙھنی آݨ کہیو کہ اُو کہی کہ ائیے ناں بھٹکاؤں کہ مھاں ستفنس ناں موسیٰ آݨ ایشور رے بارے میں بُروبھلو کہوتے خݨیو ہاں۔¹²۱۲۔اُواں بزرگ فقیہ آݨ منکھاں ناں ابھار اِے خارا ستفنس رے خلاف اُوٹھی ابھیجا۔ آݨ اِے مخالفت کر تے قاٻو کیو آݨ کاٻو کررو لے آیا آݨ اُوے ناں صداعدالت میں پیس کیو۔ ¹³۱۳۔اُو کوڑا گواہ لے آیا اُواں کہیو کہ اِے منکھ پویتر جگہ آݨ شریعت رے خلاف ٻولݨ خاں کونی رکتو۔ ¹⁴۱۴۔مھاں ائیے ناں اِے کہیتے خݨیو ہے کہ یسوع ناصری ائیے جگہ ناں تباہ کرخے۔ آݨ موسیٰ جکو شریعت مھناں ݙھنی ہے اُوے ناں بھی بدل لخے ری۔ ¹⁵۱۵۔ اُوے خارا جکو صدرعدالت میں ٻھٹا ہوتا اُو خارا ری نظر ستفنس تے لاگوڑی ہوتی۔ تو اُواں ݙیٹھو کہ اُوے رو مھانݙو فرشتے رے مھانݙے جیڑڑو ہے۔

Chapter 7

¹۱۔سردارکاہن کہیو، کی اِے باتاں خچے ہے؟ ²۲۔ستفنس کہیو، اِے بھائیاں آݨ بوڈھیاں منجی بات خݨو مھارے ٻاپ ابراہام تے ایشور ری مہما ظاہر تھی جݙھے اُو حاران میں رہݨ خاں پہلی مسوپتامہ میں رہتو ھتو۔ ³۳۔ ایشور اُوے ناں کہیو ائیے گجہ آݨ آپ رے گنے آݪاں ناں چھوڑ ݙے آݨ جکو ھُوں تناں جواݪیخ اتھے جا۔⁴۴۔پچھے اُو کسدیاں ری دھرتی ناں چھوڑ آیو آݨ حاران میں رہݨ لاگو۔ اِتھے اُوے رے ٻاپ رے مرݨ خاں پچھے آݨ جتھے تھیں ہیݨاں رہوئی پیا ایشور ائیے جگہ اُواں ناں لے آیو۔ ⁵۵۔آݨ اُوے ناں کئیں بھی مݙی رو حصو کونی ݙھنو بلکہ پگ راکھݨ ری بھی جگہ کونی ݙھنی۔ پݨ اُوے وعدے کریو کہ اُو اِے دھرتی اُوے ناں اُوے ری جائیداد رے طور اُوے خاں پچھے اُوے ری اولاد ناں ݙیخ ۔ حالاکہ اُوے وقت اُوے ری کوئی اولاد کونی ھتی۔⁶۶۔ایشور اُوے ناں کہیو اُوے ری پیڑھی ائیے اُوپرے ملک میں کئنک دیر رے خاروں رہخے۔ آݨ اتھے را منکھ اُواں ناں غلام کرلیخے۔ آݨ چار سو خالاں تک اُواں خاں بُرو سلوک کرخے۔ ⁷۷۔آݨ ھُوں اُوے قوم ری عدالت کریخ، جکے ری اُو شیوا کرخے۔ ایشور کہیو ائیے خاں پچھے اُو اُوتھ خاں نخر آخے آݨ ائیے جگہ منجی بھگتی کرخے۔ ⁸۸۔ آݨ ایشور ابراہام خاں طُہر رو وعدو کریو پچھے ابراہام جݙھے اضحاق رو ٻاپ تھیو تو اُوے آٹھویں ݙیھں اُوے ری طُہر (ختنو) کرائی۔ اضحاق یعقوب رو ٻاپ بݨیو۔ آݨ یعقوب خاں ٻاہرے پاڑاں را سردار پیدا تھیا۔⁹۹۔ائیاں ٻاہراں پاڑاں رے سرداراں کختے (ریخ) میں یوسف ناں مصر میں بیچ ݙھنو پݨ ایشور اُوے بھیݪو ھتو۔ ¹⁰۱۰۔ آݨ اُوے رے خارے مصبتاں میں اُوے ناں بچاتو رھتو۔ آݨ مصر رے بادشاہ فرعون رے خامھو اُوے ناں خمجھ ݙھنی آݨ اُوے ری پاخداری کری۔ فرعون اُوے ناں پورے ملک مصر آݨ آپ رے محل رو حکم آݨ مختیار بݨا چھوڑیو۔¹¹۱۱۔پچھے خارے مصر آݨ کنعان میں کاݪ پڑیو آݨ ݙاڈھی موٹی مصبت آئی۔ آݨ مھارے ٻاپ ڈاڈے ناں کھادھو کونی ݙہیوے۔ ¹²۱۲۔جݙھے یعقوب خݨیو کہ مصر میں دھان ہے۔ تو اُوے مھارے ٻاپ ݙاݙے ناں پہلی دفعو بہیر کریو۔ ¹³۱۳۔ ٻجو دفعو یوسف آپ رے آپ ناں آپرے بائیاں تے ظاہر کریو آݨ یوسف رے گھراݨے رے بارے میں فرعون ناں خݨیو گیو۔¹⁴۱۴۔یوسف آپ رے بھائیاں ناں پوچھو آپ رے ٻاپ یعقوب رے کوڈھیا بہیر کریا کہ اُو آپ رے خارے گھراݨے خمیت مصر میں آوے۔ آݨ اُو خارا پنجھتر منکھ ھتا۔ ¹⁵۱۵۔پچھے یعقوب مصر نی گیو، پچھے اُو آݨ مھرا ٻاپ ݙاݙا مر گیا۔ ¹⁶۱۶۔ اُواں اُوے ناں سکم میں اُوے قبر میں راکھیو جکو ابراہام حمور رے ݙیکراں خاں چاندی رے روپیاں خاں مول ری لھنی ھتی۔¹⁷۱۷۔جݙھے ابراہام خاں وعدو کرݨ رو وقت نیڑو آیو، تو منکھ گݨت (گنتی) میں بدھݨ شروع تھیا۔ ¹⁸۱۸۔اُوے وقت مصر تے ہیک ٻجو بادشاہ راکھیو گیو۔ آݨ اِے بادشاہ یوسف ناں کونی اوݪکھیو ھتو۔ ¹⁹۱۹۔ بادشاہ مھارے منکھاں ناں دوکھو ݙھنو آݨ مھارے ٻاپ ݙاݙے خاں ݙاڈھو بُرو سلک کریو۔ آݨ جیو رہݨ رے خاروں اُواں آپ را ݙودھ پئیݨ آݪا ٻاݪ ناکھ چھوڑیا۔²⁰۲۰۔اُوے گھڑی موسیٰ سنت پیدا تھیو۔ جکو ایشور ری نگاہ میں گھݨو پھوٹرو ھتو۔ آݨ اُوے رے پتا رے گھر میں تیں مہݨاں پاڑیو گیو۔ ²¹۲۱۔ جݙھے اُوے ناں ناکھیو گیو، تو فرعون ری ݙیکری اُوے ناں کھݨ لھنو آݨ اُوے ناں آپ رے ݙیکرے آݪی کرپوڑیو۔²²۲۲۔آݨ موسیٰ سنت ناں گھݨے علماں ری تعلم ݙھنی گی۔ آݨ اُو آُ رے کام آݨ باتاں میں موٹو ھتو۔ ²³۲۳۔آݨ جݙھے اُو چاڑیخ برخاں رو تھیو تو اُوے رے من میں آیو کہ آپ رے بھائیاں اسرائیل ری نخل کوڈھی آیو۔ ²⁴۲۴۔اُوے جویو کہ ہیکے اسرائیلی بُرو سلوک کیو جاتو وہ۔ آݨ اُوے اُوے رو بچا کیو، آݨ جکو مصری اُوے ناں مارتو پیو۔ ²⁵۲۵۔ اُوے خوچیو کہ مانجا بھائی خمجھ جاخے را۔ کہ ایشور اُوے رے کارݨ خاں اُواں ناں بچاوݨ چہاتو پیو۔ پݨ اُو کونی خمجھتا پیا۔²⁶۲۶۔اگلے ݙھی اُو کئنک اسرائلیاں کوڈھیا آیو۔ جکو بڑھتا پیا۔ اُو اُواں اسرائیلیاں ری صلا کراوݨ لاگو، آݨ اُوے کہیو تھیں تو بھائی بھائی ہو۔ پچھے تھیں ہیکے ٻجے خاں کیاں بڑھی پیا؟۔ ²⁷۲۷۔جکو آپ رے پاڑے خیری رو بُرو کرتو وہ آݨ اُوے اُوے ناں دھکو ݙھنو آݨ کہیو، تناں کے مھاں تے حکم ݙاݨ آݪو بݨایو ہے۔ کہ تو مھارو فصلو کرے۔ ²⁸۲۸۔ کی توں مناں بھی مارݨ چاویں۔ جیکر تئیں کالہے اُوے مصری ناں ماریو ھتو؟۔²⁹۲۹۔اِے خݨݨ خاں پچھے موسیٰ اُتھوں بھج گیو، آݨ اُو مدیاں ری دھرتی تے انسان مسافر ھتو جتھے اُو ٻہیاں ٻہیاں ٻاڑاں رو ٻاپ بݨیو۔ ³⁰۳۰۔ جݙھے چاڑیخ برخ گزر گیا، تو کوہ سنیا رے جھنگ میں ہیک فرشتو باخݙے ری ٻڑتی ہوئی کنڈی میں اُوے ناں نظر آیو۔³¹۳۱۔جݙھے موسیٰ باخݙے رو اِے نظارو جویو تو گھݨو حیران تھیو۔ جیکر ہی اُو اُوے نا جووݨ رے کرے اُوے رے نیڑو گیو تو ایشور ری آواز آئی۔ آݨ اُوے ناں کہیو۔ ³²۳۲۔ ھُوں تھارے ٻاپ ݙاݙے ابراہام آݨ اضحاق آݨ یعقوب رو ایشور ہاں۔ موسیٰ کاپݨ لاگو۔ آݨ اُوے میں جووݨ ری ہمت کونی رہی۔³³۳۳۔ایشور پرمیشور اُوے ناں کہیو، آپ ری جوتی اُتار کیاں کے جکے جگہ تے تو ابھو ہیں اُو پویتر ہے۔ ³⁴۳۴۔میں مصر میں آپ رے منکھاں ری مصبیت جوئی ہے میں اُوں رے آہواں آݨ پکاراں ناں خݨیے ہاں۔ آݨ ھُوں اتریو ہاں کہ اُواں ناں بچاواں ہمیں آ تو ھُوں تناں مصر بہیر کراں۔³⁵۳۵۔جکے موسیٰ ناں اِے کہو ھتو کہ تناں مھارے ماتھے حُکم ݙیوݨ آݪو مقرر کیو ہے کہ تو مھارا فصلا کرے؟ اُوے ناں ایشور بہیر کیو، کہ اُو اُواں رو حُکم ݙیوݨ آݪو ہوئے۔ آݨ اُواں ناں چھوڑاوݨ آݪو بھی ہوئے۔ آݨ ایشور موسیٰ بھیݪو اُوے فرشتے ناں بھی بہیر کیو۔ جکو کنڈی میں اُوے جویو ھتو۔ ³⁶۳۶۔موسیٰ اُواں ناں ملک مصر خاں کاڈھ لایو۔ آݨ بہرقلزم آݨ جھنگ میں چاڑیخ برخ تائیں اُواں ناں پرچہ آݨ نشان ݙیوتو رہیو۔ ³⁷۳۷۔ ائیے موسیٰ اسرائیل رے منکھاں خاں کہیو ایشور تھارے بھائیاں میں خاں تھارے خاروں میں جہیڑو سنت پیدا کرخے۔³⁸۳۸۔اِے اُو ہی ہے جکو رݨ پٹ میں اُوے ٹڑے آݨ فرشتے رے بھیݪو ھتو آݨ جکے کوہ سیناہ تے اُوے خاں باتاں کیے۔ اِے اُو ہی ہے جکو مھارے ٻاپ ݙاݙے رے بھیݪو رھیو، اِے اُو ہی ہے جکے جیوتو شٻدھ لے رو مھناں ݙھنو۔ ³⁹۳۹۔اِے اُو ہی ہے جکے رو کہیو منݨ خاں مھارے ٻاپ ݙاݙے انکار کریو، آݨ اولاد را دل پاچھا مصر نی پھریا۔ ⁴⁰۴۰۔ اُوے گھڑی اُواں ھارون ناں کہیو مھارے خاروں ہاتھ رو بھگوان بݨا جکو مھاری اگیاکاری کرئے۔ ائیے رے خاروں کہ مسیٰ جکو مھناں مصر خاں کاڈھ آیو ہے، مھیں کونی جاݨتا کہ اُوے خاں کی ہوؤ۔⁴¹۴۱۔بو اُواں ہیک ٹگھڑو بݨایو آݨ اُوے رے خارو چڑھاؤ لایا آݨ آپ رے ہاتھ رے کام ری خوشی کرئی۔ ⁴²۴۲۔ بس ایشور اُواں خاں مھانݙو پھیر لئیو۔ تاکہ آکاش رے تاراں ری بݙائی کرے جاں سنتاں ری کتاب میں لکھیوڑو ہے کہ اِے اسرائیل! رے گھراں کی ریݨ پٹ میں چاڑیخ برخ تھاں منجے خاروں چڑھووا چڑھاتا رہیا؟۔⁴³43 ۔تھاں مولک رے گھرآݨ رفان ݙیوتا تے تاراں ناں منیو۔ آݨ اُوے مورت ری بݙائی کی جکو تھاں بݨائی ھتی، آݨ ھوں تھناں بابل خاں آگی لے جایخ۔⁴⁴۴۴۔مھارے ٻاپ ݙاݙے کوڈھی رݨ پٹ میں گواہی رے طور تے اُو گھر ھتو جکے رو حُکم ایشور موسیٰ ناں ݙھنو کہ اُوے ناں ائیاں ہی بݨائے۔ جاں اُوے ناں جووڑیو گیو تو۔ ⁴⁵۴۵۔اِے اُو ہی گھر ھتو جکے ناں مھارے ٻاپ ݙاݙے یشوع رے بھیݪو ائیے دھرتی تے لایا ھتا۔ جݙھے اُو غیر قوماں رے علاقے میں بڑیا تو ایشور اُواں ناں مھارے ٻاپ ݙاݙے رے آگی ناں کاڈھ ݙھنو۔ اِے راجہ داؤد رے زمانے تک ائیاں ہی ھیو۔ ⁴⁶۴۶۔ جکو ایشور ری نظر میں پسند آیو، اُوے کہیو اُو یعقوب رے ایشور رے خاروں ہیک پویتر جگہ بماخے۔⁴⁷۴۷۔پݨ سلیمان ایشور رو گھر بݨایو۔ ⁴⁸۴۸۔پݨ پرمیشور ہاتھ خاں بݨایوڑے گھراں میں کونی رہیتو، جاں سنت کہی۔ ⁴⁹۴۹۔آکاش منجو تخت آݨ دھرتی منجے پگاں ری چوکی ہے تھیں منجے خاروں کہئی قسم رو گھر بݨا خگئی؟ ایشور کہی کہ یا منجی رہݨ آݪی جگہ کتھے ہیں؟۔ ⁵⁰۵۰۔ کی منجے ہاتھاں خاں خارے چیزاں کونی بݨائے؟۔⁵¹۵۱۔تھیں منکھ جکو دِل آݨ کاناں را پکا ٻیجو آݨ طہریوڑا ھو۔ تھاں ہمیشہ پویترآتما ناں نا راض کریو ہے جاں تھارے ٻاپ ݙاݙے کریو ھتو۔ ⁵²۵۲۔اُو کہیو سنت ہے جکے ناں تھارے ٻاپ ݙاݙے قتل نی کریو؟ اُواں سنتاں ناں قتل کریو، اُواں اُوے خچیار رے آوݨ ری خٻر ݙیوݨ آݪاں ناں وی قتل کریا، ہمیں تھیں ہو اُوے ناں دوکھو ݙاݨ آݪا آݨ اُوے ناں قتل کرݨ آݪا بݨیا را۔ ⁵³۵۳۔ تھیں اُو منکھ ھو جکاں فرشتاں خاں شریعت لی پݨ اُوے تے قائم کونی رہیا۔⁵⁴۵۴۔ہمیں جݙھے پنچائیت رے موٹے منکھ خاں اِے باتاں خݨیے، تو اُواں را دل خڑݨ لاگا آݨ اُو ستفنس تے ݙانت پیخݨ لاگا۔ ⁵⁵۵۵۔پݨ اُوے پویترآتما خاں بھریج رو آکاش ݙیخیا نظر اکھݨی آݨ ایشور ری بݙائی ݙٹھی، آݨ اُوے پربھویسوع ناں ایشور رے خاجڑی ہاتھ ابھوڑو ݙٹھو۔ ⁵⁶۵۶۔ ستفنس کہیو، "جوؤ" ھُوں آکاش ناں کھلیوڑو آݨ ابن آدم ناں ایشور رے خاجڑی ہاتھ کوڈھی ابھوڑو جوئیں پیو۔⁵⁷۵۷۔پݨ پنچائیت رے موٹے منکھ زور خاں رڑ کرئی۔ آݨ آپ رے کاناں ناں بند کر ݙھنا۔ بھیݪا ھو را اُوے ݙیخیا بھجیا۔ ⁵⁸۵۸۔ اُو اُوے ناں شہر خاں ٻہار گیخل لایا آݨ اُوے ناں پتھر مارݨ لاگا آݨ گواہی ݙیوݨ آݪا را گابھا ہیک ہیک جوان ساؤل ناں رے منکھ کوڈھی پیا ھتا۔⁵⁹۵۹۔جݙھے اُو ستفنس ناں مارتا پیا تو اُو زور زور خاں رڑے کرتو ایشور ناں کہیتو پیو،" پربھویسوع" منجی آتما ناں قبول کر۔ ⁶⁰۶۰۔ اُو گوݙاں تے ٻیخ گیو آݨ اُونچی آواز میں کہیو، "ایشور'' اِے پاپ ائیاں تے نی لاگے۔ جݙھے اُوے اِے کہیو، تو خو رہیو۔

Chapter 8

¹۱۔ساؤل اُوے رے مرݨ تے راضی ھتو۔ جݙھے اُوے ݙیھں یرشیلم ری منڈݪی ری موخالفت گھݨی ݙکھ ری گھڑی شروع ہوئی آݨ سنتاں رے بغیر گھݨاں وشواسی یہودیہ آݨ سامریہ رے علاقاں میں کھنڈ گیا۔ ²۲۔ایشور ناں منں آݪے منکھاں ناں ستفنس ناں ٻوریو آݨ اُوے تے گھݨا روناں۔ ³۳۔ پݨ ساؤل آݨ وشواسیاں ناں گھݨو نقصان ݙھنو اُو گھر گھر جا رو مرد آݨ لوگائیاں ناں گیخل لیاتا آݨ اُواں ناں قید کراواتو ہتو۔⁴۴۔ہمیں جکو وشواسی کھنڈر گیا تا اُو شٻدھ رو پرچار کرݨ لاگا ⁵۵۔فلپس سامریہ رے شہر میں گیو آݨ یسوع مسیح ری پرچار کرݨ لاگو۔⁶۶۔جݙھے منکھاں رے ٹوݪے فلپس رے باتاں خݨیے آݨ جکو پرچہ اُو خامݨے کرتو ھتو جؤیا تو اُواں اُوے ݙخیا ݙٹھو کہ اُو کی کہی پیو۔ ⁷۷۔اُواں میں خاں گھݨا منکھ بھونتا ری ججکڑ میں ھتا اُواں میں خاں بھونت اُونچے رڑے کرتا نخر گیا۔ آݨ گھݨا خاراں چورنگیاں ناں آݨ معزور منکھاں ناں شفا ملی۔ ⁸۸۔ آݨ اُوے شہر میں گھݨی خوشی منائی گی۔⁹۹۔پݨ اُوے شہر میں شعمون نامی ہیک منکھ رہتو ھتو۔ جکو جادو منتر کرتو ھتو اُوے آپ رے جادو منتر خاں سامریہ رے منکھاں ناں پریشان کر راکھیاتا۔ آݨ دعواکرتو ھتو کہ اُو ھُوں بھی کوئی خاص منکھ ہاں۔ ¹⁰۱۰۔آݨ چھوٹے خاں لے ماٹے سامری تک اُوے ماتھے گھݨی توجہ ݙیتا ھتا آݨ کہتا ھتا کہ اِے منکھ ایشور ری اُو قدرت ہے جکے ناں گھݨی موٹی کہی۔ ¹¹۱۱۔ اُو اُوے رے خݨتا ھتا کیاں کے اُوے ہیک قوت خاں اُواں ناں آپ رے جادو خاں پریشان کرراکھیا ھتا۔¹²۱۲۔پݨ بݪے اُو فلپس ری پرچار تے وشواس لایا ھتا جکو ایشور ری راجائی ری پرچار آݨ یسوع مسیح رے ناں خاں کرتو ھتو آݨ اُواں منکھاں آݨ لُوگائیاں بھیݪا پویترشنان لیو۔ ¹³۱۳۔ آݨ شعمون بھی وشواس لایو آݨ اُوے خاں پچھے پویترشنان بھی لیو۔ آݨ اُو فلپس رے بھیݪوبھیݪو رہیو جݙھے اُوے پرچار آݨ موٹا کام ہوتے جویا۔ تو اُو گھݨی پریشانی ہوئی۔¹⁴۱۴۔ہیݨاں جݙھے یروشلیم میں چیلاں خݨیو کہ سامریاں وی ایشور رو شٻدھ قبول کریو ہے تو اُواں ناں پطرس آݨ یوحنا اُواں ݙیخا بہیر کریا۔ ¹⁵۱۵۔جݙھے اُو اُوتھ خاں ہٹیا آیا تو اُواں اُواں رے خاروں پراتھنا کی کہ اُو پویترآتما پاؤے۔ ¹⁶۱۶۔ کیاں کے اُوے گھڑی تائیں اُواں میں خاں کہے تے وی پویترآتما اتری کونی ھتی۔ اُواں صرف ایشور یسوع مسیح رے ناں خاں پویترشنان لیو ھتو۔ ¹⁷۱۷۔پچھے پطرس آݨ یوحنا اُواں تے ہاتھ راکھیو آݨ اُواں پویترآتما پائی۔¹⁸۱۸۔جݙھے شعمون اِے ݙٹھو کہ سنتا رے ہاتھ راکھݨ خاں پویترآتما اُتر آوی ری۔ اُوے اُواں ناں پیخاں ری لالچ ݙھنی۔ ¹⁹۱۹۔ اُوے کہیو مناں وی اے طاقت ݙے کہ ھُوں وی جکے تے ہاتھ راکھا تو اُو بھی پویترآتما پاوے۔²⁰۲۰۔پݨ پطرس اُوے ناں کہیو تاجا پیخاں تے بھیݪا ہی برباد ہوخے کیاں کے ایشور ری برکت نی پیخاں خاں لاݨ رے بارے میں خوچیو ہے۔ ²¹۲۱۔تھاروائیے معاملے میں کوئی وشواس کونی ہے کیاں کے تھارو من ایشور رے بھیݪو ٹھیک کونی۔ ²²۲۲۔ ائیے رے کرے آپ ری ائیے برائی خاں توٻہاں کر آݨ ایشور خاں پراتھنا کر پچھے ہوخگئیں کہ اُو تناں معاف کرے آݨ تھاری خواہش پوری کرے۔ ²³۲۳۔ ھُوں جوویں وہ کہ تیں میں زاہرری کھاراݨ ہے آݨ تو پاپاں خاں بھریوڑو ہے۔²⁴24 ۔شمعون بݪتی میں اُوے ناں کہیو، ایشور خاں مھارے خاروں پراتھنا کرو کیاں کے جکو تیں کہیو ہے۔ اُوے میں خاں کوئی بات میں خاں نی ہوئے۔²⁵25۔ جݙھے پطرس تے یوحنا ایشور ری پرچار ری گوائی ݙے چھوڑی آݨ اُوے رو پرچار خوݨاں چھوڑیو تو پاچھا یروشلیم بوھا گیا۔ مارگ میں اُو سامریاں رے گھݨے علاقاں میں خوشخٻری ری پرچار کرتا گیا۔²⁶۲۶۔ہیݨاں ایشور رے ہیکے فرشتہ فلپس ناں کہیو اُٹھی آݨ اُوے خڑک ݙیخیا جا جکو ݙکھݨ ݙیخا یروشلیم خاں غزہ نی جاوی اِے مارگ جھنگ خاں ہوتو جاوی۔ ²⁷۲۷۔اُو اُٹھیو آݨ اُو گیو جوؤ اُوتھے ہیک اتھوپیݨ کھدڑو ہتو جکو اتھوپیا ری راݨی کنداکے رو ہیک کھاخں آفر ھوتو اُو اُوے رے خارے دھن رو مختیار ھتو ٻجو اُو یروشلیم میں بھگتی رے خاروں آیو تو۔ ²⁸۲۸۔ اُو آپ رے رتھ تے ٻٹھوڑؤ پاچھو جاوتو وؤ جاوتے ری اُو سنت یسعیاہ رو شٻدھ پڑھیو۔²⁹۲۹۔ آتما فلپس خاں کہیو جا بݪے اُوے رتھ بھیݪو ہو۔ ³⁰۳۰۔ پچھے فلپس اُوے ݙیخا ناٹھو بݪے اُوے سنت یعسیاہ رو شٻدھ پڑھتے خݨیو آݨ کہیو کی جکو توں پڑھئی وہ اُوے ناں توں خمجھئی بھی ہے۔ ³¹۳۱۔ اُوے کہیو ھُوں کیکر خمجھ خگاں جیتری تک کوئی منا نی خمجھاوے اُوے فلپس خاں منت کی کے اُو رتھ میں اُوے بھیݪو ٻیخے۔³²۳۲۔جکو کھدڑو شٻدھ پڑھتو وؤ اُو اِے ھتو اُو باڈھݨ آݪی بھیݙ آݪی کراوے ناں لے گیا بݪے اُو باݪ کترݨ آݪے رے خامھو گھیٹیے آݪی کر اُو چھپ رہیو اُو آپ رو مُکھ کھولیو۔ ³³۳۳۔ اُوے ری نمڑئی میں اُوے رو نیا کونی کیو گیو کوݨ اُوے ری پیڑھی رو حال بیان کرخے کیاں کے دھرتی تے اُوے رو جیون کھوخ لیو رو،³⁴۳۴۔بݪے کھدڑے فلپس خاں پوچھیو آݨ کہیو تھاری منت کرائی کے سنت کے رے بارے میں کہی آپ رے یا کنہی ٻجے منکھ رے بارے میں۔ ³⁵۳۵۔فلپس ٻولݨ شروع کیو اُوے سنت یسعیاہ رے اُوے شٻدھ خاں شروع کیو تے پربھویسوع رے بارے میں بتایو۔³⁶۳۶۔جݙھے اُو خڑک تے جاتا پیا تو اُو کہی پاݨی ری جگہ پوگا کھدڑے اُوے ناں کہیو جوؤ اِے پاݨی ہے بݪے کئی چیز مناں پویترشنان لیوݨ خاں روک خگی۔ ³⁷۳۷۔ جے توں آپ رے پورے من خاں وشواس لاوی تو توں پویترشنان لے خگیں کھدڑے بݪتی ݙھنی ھُوں وشواس لاوی کے یسوع مسیح ایشور رو ݙیکرو ہے۔ ³⁸۳۸۔ پچھے کھدڑے روکھݨ رو آدر ݙھنو اُو کھدڑو آݨ فلپس ٻہیں پاݨی میں اُتریا آݨ فلپس اُوے ناں پویترشنان ݙھنو۔³⁹۳۹۔ جݙھے اُو پاݨی خاں ٻاہر آیا تو ایشور ری آتما فلپس ناں اوکھݨ گی بݪے کھدڑے اُوے ناں کونی ݙیٹھو بݪے اُو راضی ھوتو پاچھو گیو۔ ⁴⁰۴۰۔ بݪے فلپس اشدود رے علاقے میں نخریو آݨ اُوے علاقے میں خارے شہراں میں ایشور ری پرچار کرتو گیو جیتی تک کے اُو قصیریہ میں نی پوگا۔

Chapter 9

¹۱۔ساؤل انجاں تائیں ایشور رے چیلاں ناں دھمکاوݨ آݨ قتل کرݨ میں لاگوڑو ھتو، اُو سردار کاہن کوڈھی گیو۔ ²۲۔ آݨ اُوے دمشق رے بھگتی گھر رے خاروں خط لیو آݨ کوئی اِے شریعت ناں منݨ آݪو ملے بھلے مرد ہوئے یا کوئ لوگائی ہوئے اُوے ناں ٻاندھ رو یروشلیم میں لے آیو۔³۳۔ جݙھے اُو سفر کرتو ھتو جیکر اُو دمشق رے نیڑو پوگو تو اچنک آکاش خاں اُواں رے آروں ٻاروں راشنی چمکی۔ ⁴۴۔ آݨ اُو دھرتی تے کھریو آݨ اُوے ہیک آواز اِے کہتے خوݨی، ساؤل '' ساؤل'' توں مناں کیاں ختاویں او؟⁵۵۔ساؤل اِے جواب میں کہیو اِے ایشور توں کوݨ ہے؟ '' ایشور کہیو'' ھُوں پربھویسوع ہاں جکے ناں توں ختاویں۔ ⁶۶۔پݨ اُوٹھی شہر میں جا، آݨ تناں خوݨایو ڄاخے کے اُوتھے کی کرݨو ہے۔ ⁷۷۔ جکو منکھ ساؤل بھیݪا سفر کرتا پیا ہوئے ماٹھ ھوتا۔ کیاں کے آواز تو خوݨتا پیا پݨ اُواں کہی ناں جویو کونی۔⁸۸۔ساؤل دھرتی خاں اُونچو اُٹھیو، جݙھے آپ رے آنکھیں کھولیے تو اُو کئہی کونی جو خگیو، آݨ اُوے را ہاتھ جال رو اُوے خاں دمشق میں لے آیا۔ ⁹۹۔ تین ݙیھں تک اُو جوؤ کونی خگیو، آݨ اُوے گھڑی تک اُوے نی کوئی کھادو پیو۔¹⁰۱۰۔ دمشق میں حننیاہ نامی ہیک چیلو رھتو ایشور اُوے ناں رویا میں ظاہر ہو '' حننیاہ'' آݨ اُوے کہیو، جوؤ ایشور ھُوں حاضر ہاں۔ ¹¹۱۱۔ایشور اُوے ناں کہیو آݨ اُوے گھٹی میں جا جکو خیدھی کہیواوی آݨ یہودیہ رے گھرے جا ساؤل نامی ہیک منکھ رو پوچھ جکو تریسس خاں ہے، کیاں کے اُو پراتھنا کری وہ۔ ¹²۱۲۔ آݨ اُوے رویا میں حننیاہ ناں رے ہیکے منکھ ناں آوتے آِ آپ رے ماتھے ہاتھ راکھتے جویو ہے ائیے رے کرے اُو آپ ری دید حاصل کرے۔¹³۱۳۔ائیے رے کرے حننیاہ جواب میں کہیو، ''ایشور'' میں کئی منکھاں خاں اُوے رے بارے میں خݨیو ہے کہ اُوے تاجے پویتر منکھاں ناں جکو یروشلیم میں ہے کترو نقصان ݙھنو ہے۔ ¹⁴۱۴۔اُوے سردار کاہناں خاں اختیار لیو ہے۔ جکو بھی تاجے ناں خاں جاݨیا جاوئی اُواں ناں ٻاند لے جاوئی۔ ¹⁵۱۵۔بݪے ایشور اُوے ناں کہیو، ''جا'' کیاں کے اُو مانجو چوگیوڑو وسیلو ہے۔ جکو غیر قوم میں آݨ بادشاہاواں آݨ اسرائیل رے گھراں آݪا تے منجو ناں ظہر کرخے۔ ¹⁶۱۶۔ ھُوں اُوے تے ظاہر کریخ آݨ اُوے ناں منجے ناں ری خاطر کہے کہے مصبتاں برداشت کرݨے پڑخے۔¹⁷۱۷۔ پݨ حننیاہ گیو آݨ گھر میں داخل تھیو آݨ اُوے اُوے تے ہاتھ راکھیو آݨ کہیو، بھائی ساؤل ایشور پربھویسوع جکومارگ میں جݙھے تو آوتو پیو ظاہر ہویو اُوے مناں بہیر کیو ہے۔ کیاں کے جووئیں آݨ پویترآتما خاں بھریج جاوئیں۔ ¹⁸۱۸۔جلدی ساؤل رے آنکھیاں خاں آنخو چھوݙا کھریا۔ آݨ اُوے ری دید (نظر) پاچھی آئی اُو اٹھیو آݨ پویترشنان لھنو۔ ¹⁹۱۹۔ آݨ ٻاٹی کھادی طاقت حاصل کی۔²⁰۲۰۔اُوے غھڑی خاں اُوے بھگتی گھراں میں اِے پرچار کرݨ شروع کیو کہ '' پربھویسوع ایشور'' رو ݙیکرو ہے۔ ²¹۲۱۔جتراں اُوے ناں خݨیو، اُو خارا گھݨا حیران تھیا آݨ کہیو کی اِے اُو منکھ کونی جکو یروشلیم میں پربھویسوع رے ناں لیوݨ آݪاں ناں ٻاندھ رو سردارکاہناں رے کوڈھی لے جاوتو۔ ²²۲۲۔ پݨ ساؤل گھݨو ٻاݪ پاوتو گیو آݨ دمشق میں رہیݨ آݪے یہودیاں ماتھے اِے ظاہرکریو کہ یسوع ہی مسیح ہے اُواں ناں حیران آݨ پریشان کرتو رہیو۔²³۲۳۔کئی ݙھناں خاں پچھے یہودیاں اُوے ناں مارݨ ری خلاہ کی۔ ²⁴۲۴۔پݨ اُواں ری خلاہ رے بارے میں ساؤل ناں کھٻر لاگی اُو شہر رے پھاٹک تے ݙیھں رات اُوے ناں مارݨ رے خاروں انتظار کرتا ھتا۔ ²⁵۲۵۔پݨ اُوے رے چیلاں رات رو اُوے ناں ٹوکرے میں گھات رو بھینت خاں نیچو اُتار چھوڑیو۔²⁶۲۶۔جݙھے ساؤل یروشلیم میں آیو تو شروع رے چیلاں خاں خہٹݨ ری کوشش کی۔ پݨ اُو خارا اُوے خاں ٻہیتا آݨ اُواں ساؤل ناں پربھویسوع رو چیلو ہوئݨ رو یقین نی کریو۔ ²⁷۲۷۔ پݨ برنباس اُوے ناں آپ رے بھیݪو لیو آݨ چیلاں کوڈھی لایو آݨ اُواں ناں کہیو کہ کیکر ایشور اُوے ناں اُوے مارگ میں درشن ݙھنو آݨ اُوے خاں باتاں کیے آݨ دمشق میں کیکر ساؤل دلیری خاں پربھویسوع رے ناں رو پرچار کیو۔²⁸۲۸۔ساؤل یروشلیم میں آوݨ جاوݨ آݪاں خاں خہݨتو رہیو آݨ پربھویسوع رے ناں رو دلیری خاں پرچار کرتو رہیو۔ آݨ یونانی یہودیاں خاں تکرار کرتو رہیو۔ ²⁹۲۹۔پݨ اُو اُوے ناں مارݨ ری کوشش کرتا رھیا۔ ³⁰۳۰۔ جݙھے بھائیاں ناں ائیے رے بارے میں کھٻر لاگی تو اُو اُوے ناں قصیریہ میں لایا آݨ اُتھ خاں اُوے ناں ترسیس بہیر کیو۔³¹۳۱۔پچھے یہودیہ، گلیل آݨ سامریہ میں خاری منڈݪی (کلیسیاء) میں امن ہویو۔ آݨ اُو بدھݨ لاگی، آݨ اُو ایشور رے ٻیج آݨ پویترآتما ری تسلی میں آݨ گنتی میں بدھتی گی۔ ³²۳۲۔ ہمیں ائیاں ہویو کہ پطرس گھرگھر خاں ھوتو اُواں وشواسیاں نی گیو جکو لُدہ میں رھتا پیا۔³³۳۳۔اُتھے اُوے ناں اَینیاس ناں رو ہیک منکھ ٹکریو جکو آٹھاں برخاں خاں چورنگیو ھتو۔ ³⁴۳۴۔پطرس اُوے ناں کہیو، '' اَینیاس'' پربھویسوع مسیح تناں بھلاں کرئی پیو۔ اُوٹھی آݨ آپ رو بچھاݨو کھݨ۔ آݨ اُوے گھڑی اُو اُوٹھی ابھیجو۔ ³⁵۳۵۔ جݙھے لُدہ آݨ شارون میں ریہوݨ آݪا خاراں اُوے منکھ ناں ݙہیٹھو تو ایشور ناں منں لاگا۔³⁶۳۶۔ یافا میں تبیتا ناں ری پربھویسوع ری ہیک چیلی ریہوتی ھتی، جکے رو مطلب ''ہرݨی'' ہے۔ اِے مائی بھلا کام کرتی آݨ غریٻاں تے مہربان ھتی۔ ³⁷۳۷۔اُو ائیے ݙیھناں میں بیمار ہوئی آݨ مووی ری۔ جݙھے اُواں اُوے ناں جھلا ری اُونچے کوٹھے میں راکھی۔³⁸۳۸۔لدہ، یافا رے نیڑوجی ھتا، آݨ چیلا خݨیو کہ پطرس اُتھے ہے۔ ³⁹۳۹۔ پچھے اُواں ٻہیاں منکھاں ناں بہیر کیا۔ آݨ اُواں پطرس ناں منتھ کی کہ بیگو مھاں بھیݪو حال۔ پطرس اٹھیو آݨ اُواں بھیݪو بوھو جݙھے اُو اُتھے پگیو تو اُو اُوے ناں اُونچے کوٹھے ماتھے لے گیا۔ آݨ خارے رانݙوڑاں اُوے ناں اُو گابھا ہٹاوݨ لاگے جکو ہرݨی جیوتے ٹھاہیا ھتا۔⁴⁰۴۰۔پطرس اُواں خاراں ناں کوٹھے خاں ٻہار کاڈھیا۔ آݨ گوݙا تاݨی ہو رو پراتھنا کرݨ لاگو۔ آݨ پچھے لاش نی جو رو آݨ کہیو ''تبیتا'' اُوٹھی تبیتا آپ رے آنکھے کھولئے۔ پطرس نی ݙیٹھو آݨ اُوٹھی ٻیٹھی۔ ⁴¹۴۱۔پطرس اُوے رو ہاتھ جھال رو اُوے ناں اُوٹھاݨی، آݨ اُوے وشواسیاں آݨ رانݙوڑاں ناں ھیلو کیو۔ آݨ اُوے جیوتی ناں اُواں رے حوالے کی۔ ⁴²۴۲۔اِے واقیو خارے یافا میں مشہور ہوگیو، آݨ گھݨا خارا منکھ ایشور تے وشواس لے آیا۔ ⁴³۴۳۔ پطرس یافا میں گھݨا ݙیھں شعمون چاٻݨاں ٹھاوݨ آݪے رے گھرے رھیو۔

Chapter 10

¹۱۔قیصریہ شہر میں کرنیلس ناں رو ہیک منکھ ھوتو۔ جکو اطالیانیاں رے ٹوݪے رو صوبہ دار ھتو۔ ²۲۔ اُو ہیک خدا ترخ منکھ ھتو آݨ آپ رے خارے گھر خمیت ایشور ری بھگتی کرتا ھتا۔ اُو ہیودی منکھاں ناں گھݨی خرات ݙیتو آݨ ہر راز پراتھنا کرتو ھتو۔³۳۔ݙیھں رے تیجے پہار میں اُوے رویا میں صاف صاف ایشور رے فرشتے ناں آپ ری طرف آتے ݙیٹھو۔ فرشتے اُوے کہیو کرنیلیس۔ ⁴۴۔کرنیلیس فرشتے ناں غور خاں ݙیٹھو آݨ ٻہیو۔ آݨ کہیو سائیں ائیے کی ہے؟۔ فرشتے اُوے خاں کہیو، تاجی پراتھناوں آݨ غریٻاں رے خاروں توفہ اُونچا ایشور رے خامھو یادگاری نظراں میں گیا ہے۔ ⁵۵۔ہمیں یافا شہر میں منکھ مھیل آݨ شعمون ناں رو منکھ ناں جکے ناں پطرس کہی آنڑوا۔ ⁶۶۔ اُو ہیک دباغ ناں رے منکھ کنی رہی پیو جکے رو گھر سمندر رے کنارے تے ہے۔⁷۷۔جݙھے فرشتو جکو اُوے خاں بات کرتو پیو اُو ٻیہی گیو۔ پچھے کرنیلیس آپ رے ٻہیاں نوکراں ناں ھیلو کریو۔ آݨ ہیکے سپاہی ناں جکو ایشور ری بݙائی کرتو ھوتو۔ اُواں خاراں سپائیاں میں جکو اُوے ری خدمت کرتو ھتو۔ ⁸۸۔ کرنیلیس اُو خارو کجھ جکو تھیو تو اُواں ناں ݙخلیو۔ آݨ یافا میں بہیر کیا۔⁹۹۔ ہمیں اگلے ݙن رے چھیویں گھنٹے جݙھے اُو سفر میں ھوتا۔ آݨ شہر رے نیڑا پوگا۔ پطرس گھر ری چھت تے پراتھنا کرݨ گیو۔ ¹⁰۱۰۔جݙھے اُوے ناں بوکھ لاگی آݨ کئنک کھاوݨ چاھتو پیو۔ پݨ منکھ جݙھے ٻاٹی تیار کرتا پیا۔ ¹¹۱۱۔آݨ اُوے آکاش ناں کھولو ݙیٹھو ہیک موٹی چادر آڑی کر چیز چاراں کونڈھاں خاں دھرتی تے اترتے پئی۔ ¹²۱۲۔ اُوے میں خارے قسماں را جانور آݨ دھرتی تے ٻاھݨ آݪے چیزاں آݨ ہوا را پکھی ھوتا۔¹³۱۳۔ اَن اُوئے نا ہیک آواز آئی کہ پطرس اُٹھی باڈھ اَن کھا۔ ¹⁴۱۴۔پݨ پطرس کہیو اے ایشور کݙے وی کونی کیانکہ میں کݙے وی کوئی حرام اَن پلیت چیز کونی کھادھی۔ ¹⁵۱۵۔ٻجی دفعہ بݪے اُوئے نا آواز آئی کہ جکے نا ایشور حلال کہیو ہے تو حرام نی کہہ۔ ¹⁶۱۶۔تین بار ائیاں جی ہویو اَن اُوئے جی گھڑی اُو چیز آسمان تے اُکھݨیج ری گی۔¹⁷۱۷۔ائیاں پطرس جݙھے حیران ھوتو کہ جکو رویا اُوے ݙیٹھی ائیے رو مطلب کی تھی خے۔ ¹⁸۱۸۔ اُواں پکاریو آݨ کہیو کی شعمون جکو ناں پطرس کہی اُو اِتھے رہی پیو۔¹⁹۱۹۔ ہݨیاں پطرس ائیے رویا رے بارے میں خوچتو ہی پیو کہ آتما اُوے ناں کہیو جو تین منکھ جکو تناں جووݨ رے خاروں تناں جووی پیا۔ ²⁰۲۰۔اُٹھی آݨ ہݨیاں جا آݨ اُواں بھیݪو جا۔ اُواں بھیݪو جاوݨ خاں نی ٻہی کیاں کے میں اُواں ناں بہیر کریا ھاں۔ ²¹۲۱۔ پچھے پطرس نیچو اُواں منکھاں کوڈھی گیو آݨ کہیو، ھُوں اُو ہی ہاں جکے ناں تھیں جووی پیا! تھیں کیاں آیا ہو؟۔²²۲۲۔اُواں کہیو، کرنیلیس ناں رو صوبہ دار جکو ہیک خچو منکھ ھوتو ایشور ری بݙائی کرݨ آݪو آݨ یہودیاں ری قوم میں نیک نیت ھوتو تاجے کارݨ ایشور رے فرشتے خاں آگاہی پائی کہ تناں آپ رے گھرے آنڑاوے۔ کہ تئیں خاں شٻدھ خوݨ خگے۔ ²³۲۳۔ پچھے پطرس اُواں ناں بہیتر آوݨ آݨ بھیݪو راہݨ ری دعوت ݙھنی۔ اگلی خبیڑ اُو اُوٹھیو آݨ اُواں بھیݪو بوھو گیو۔ آݨ یافا خاں کئنک بھائی اُواں بھیݪا تھی گیا۔²⁴24۔ اُوے ݙیھں اُو قیصریہ میں آیا۔ کرنیلیس آپ رے رشتے داراں آݨ گھݨے خنگتیاں بھیݪو اُواں رو انتظار کرتو پیو۔²⁵۲۵۔جݙھے پطرس بہیتر بڑھیو تو ائیاں تھیو کہ کرنیلیس اُوے خاں خھنٹیو آݨ اُوے رے چرݨاں تے جھکیو آݨ اُوے ناں نمسکار کیو۔ ²⁶۲۶۔ پݨ پطرس اُوے ناں اُوٹھانڑیو آݨ کہیو۔ اُوٹھی ابھیج ھُوں بھی ہیک منکھ ہاں۔²⁷۲۷۔جݙھے پطرس اُوے خاں باتاں کرتو پیو آݨ اُو بھیتر گیو آݨ گھݨے منکھاں ناں بھیتر ݙیٹھا۔ ²⁸۲۸۔اُوے اُواں ناں کہیو۔ پݨ ایشور میں تے اِے ظاہر کیو کہ مناں کنئی بھی منکھ ناں بُرو یا حرام نی کہوݨو چایجے۔ ²⁹۲۹۔ ائیے رے خاروں ھُوں بغیر آگاہی رے آیو رو پݨ اِے پوچھیں کہ تیں مناں کیاں آنڑیو۔³⁰۳۰۔ کرنیلیس کہیو چار ڈیھں پہلی ائیے گھڑی۔ ھُوں ݙیھں رے تیجے پہار آپ رے گھر میں پراتھنا کرتو پیو۔ آݨ ݙیٹھو کہ ہیک منکھ چمکلا گابھا پہر را منجے اگیا آ ابھو۔ ³¹۳۱۔اُوے کہیو، کرنیلیس تاجی پراتھنا ایشور خوݨی ری آݨ غریٻاں رے خاروں تاجی امداد ایشور ناں تاجی یاد آئی ہے۔ ³²۳۲۔ کنہی ناں یافا بہیر کر آݨ شمعون ناں رو ہیک منکھ جکے ناں پطرس کہی انڑواں۔ ³³۳۳۔ائیے رے خاروں میں اُوے گھڑیہ تاجے خاروں منکھ بہیر کیا۔ تاجی کرپا ہے جکو توں آیو۔ پݨ ہمیں مھیں خارا ایشور ری نظر میں اُوے رے اھیا ہاں۔ کہ اُو خارا خݨے جکو ایشور تناں کہݨ رو خمجھایو ھتو۔³⁴۳۴۔پچھے پطرس آپ رو مھانݙو کھولیو آݨ کہیو، خچی میں مناں آگاہی ہوئی ہے کہ ایشور کہیں روپاخو کونی لیتو۔ ³⁵۳۵۔ائیے خاں ٹاݪ، ہر قوم میں کوئی بھی بھگتی کرتو، آݨ خچائی خاں کام کرتو آݨ اُو اُوے ناں منتو ھتو۔³⁶۳۶۔ تھیں ائیے خݙیخے ناں جائیں جکو اُوے اسرائیل رے منکھاں ناں بہیر کیا۔ جݙھے اُوے یسوع مسیح صلامتی ری خوشخٻری رو خنݙیخو ݙھنو۔ جکو خاراں رو ایشور پرمیشور ہے۔ ³⁷۳۷۔تھیں اُواں خاروں واقیعہ ناں جاݨئیں۔ جکو یوحنا سنت رے پویترشنان خاں پچھے۔ گلیل خاں شروع ھتوھویو خارے یہودیہ میں کھنڈرگیو۔ ³⁸۳۸۔ اُو واقیعو ناصرت رے پربھویسوع خاں بیچڑتو ھتو۔ کہ کیکر ایشور پربھویسوع ناں پویترآتما آݨ طاقت خاں چوگیو۔ اُو گیو آݨ خارے منکھاں ناں بھلاں کیا جکو شیطان رے قبضے میں ھتا کیاں کیا کے ایشور اُوے بھیݪو ھتو۔³⁹۳۹۔ مھیں اُوے خاراں کاماں را گواہ ہاں۔ جکو اُوے یہودیاں رے ملک آݨ یروشلیم میں کیا۔ اُواں اُوے ناں خوݪی (صلیب) ݙے ری ماریو۔ ⁴⁰۴۰۔اُوے ناں ایشور تیجے ݙیھں جی اٹھاݨو آݨظاہر بھی کریو۔ ⁴¹۴۱۔ پݨ خارے منکھاں تے ناں۔ پݨ اُوے گواہیواں تے جکو پہلی خاں ایشور را چوگیوڑا ھتا۔ مھیں جکے اُوے رے مرݨ خاں جیوݨ خاں پچھے اُوے بھیݪو کھادو آݨ پیو۔⁴²۴۲۔اُوے مھناں: حُکم ݙھنو کہ منکھاں میں پرچار کرو۔ آݨ گواہی ݙو کہ اِے اُو ہی ہے جکو ایشور ری طرف خاں جیوتاں آݨ موؤڑاں رو انصف کرݨ آݪو چوگیو گیو۔ ⁴³۴۳۔ اُوے ری خاراں سنتاں گواہی ݙھنی۔ کہ جکو بھی اُوے تے وشواس لاخے۔ اُوے رے ناں خاں پاپاں ری مگتی حاصل کرخے۔⁴⁴۴۴۔ جݙھے پطرس ائیے باتاں کہیتو پیو۔ کہ پویترآما اُواں خاراں تے اُتریو جکو شٻدھ خݨتا پیا۔ ⁴⁵۴۵۔ اُو منکھ جکو شیطان رے ٹوݪے را منݨ آݪا ھتا۔ اُو خارا جکو پطرس رے بھیݪا آیاتا۔ حیران ھتا۔ کیاں کے پویترآتما ری نعمت غیرقوماں میں ݙھنی جاؤے۔⁴⁶۴۶۔کیاں کے اُو غیر قوماں ناں ٻجیاں ٻولیاں میں ایشور ری بݙائی کرتے خݨاتا پیا۔ پطرس جواب ݙھنو۔ ⁴⁷۴۷۔کی کوئی ائیاں منکھاں ناں پاݨی خاں روک خگیں۔ کی ائیاں ناں پویترشنان لیوݨو چاہجیے۔ جکے مھاں آݪی کرپویترآتما پایو ہے۔ ⁴⁸۴۸۔ جݙھے اُوے اُواں ناں حُکم ݙھنو کہ پربھویسوع مسیح رے ناں میں ائیاں ناں پویترشنان ݙے۔ جݙھے اُواں پطرس ناں کہیو۔ کہ کئنک ݙیھں اُواں بھیݪو رہے۔

Chapter 11

¹۱۔ہیݨاں سنتاں آݨ بھائیاں جکو یہودیہ میں ھتا اِے خݨیو ہے کہ غیر قوماں وی ایشور تے وشواس لایا ہے۔ ²۲۔جݙھے پطرس یروشلیم میں آیو۔ اُو جکو طہریوڑا(مختونیاں) خاں واصتو راکھئیں اُوے خاں ضد کرݨ لاگا۔ ³۳۔ اُواں کہیو تیں انڑطہوریوڑے منکھاں رے بھیݪو شریعک تھیو ۔ آݨ اُواں بھیݪو کھاوئیں۔⁴۴۔پݨ پطرس اُواں ناں تفصیل خاں خارو معملو خݨاوݨ شروع کیو۔ ⁵۵۔اُوے کہیو۔ ھُوں یافا شہر میں پرتھنا کرتو پیو آݨ میں ہیک رویا جوئی کہ ہیک موٹی چادر آݪی کاݪ چاراں کونڈاں ری آکاش خاں میں ݙیخا آئی۔ ⁶۶۔ میں اُوے ناں گھݨے غور خاں جویو آݨ اُوے رے بارو خوچیو میں دھتی را چاراں پگاں آݪا جانور پیٹ رے بݪ بیوݨ آݪا جانور آݨ آکاش رو پکھی جایا۔⁷۷۔ جݙھے میں ہیک آواز خاݨی جکے میں خاں کہیو پطرس اُٹھی تے باڈھ تے کھا۔ ⁸۸۔میں کہیو بلکل کونی کیاں کے حرام تے خراٻ چیزاں میں کݙھے آپ رے مھانݙے میں کونی گھاتئے۔ ⁹۹۔پݨ اُو آواز جکو آکاش خاں آئی تی بݪے بݪتی ݙھنی جکو ایشور پویتر کیے ہے اُوے ناں حرام نی کہے۔ ¹⁰۱۰۔ آعیاں تین دفعہ ہویو بݪے خارو کجھ پاچھو آکاش تے اکھݨیو لیو گیو۔¹¹۱۱۔بݪے جوؤ تین منکھ اُو ٹائم اُوے گھر رے خامھو اُوبھا تا جیتھے مھیں ھتا اُواں ناں قیصیہ خاں میں کوڈھی بہیر کیا۔ ¹²۱۲۔آتما مناں حُکم ݙھنو کے تو بلا جھیجھک اُواں بھیݪو جا آݨ اُو چھ بھائی میں بھیݪا گیا بݪے مھیں اُوے منکھاں رے گھرے بوھا گیا۔ ¹³۱۳۔اُوے مھناں کہیو کے کیکر اُوے فرشتے ناں آپ رے گھر میں ابھوڑے کی کہتے خݨیو یافا میں منکھ بہیرکر آݨ شمعون ناں پاچھو انڑا لے۔ ¹⁴۱۴۔ جکے رو ٻیجو ناں پطرس ہے اُو تیں خاں ایشور رو پرچار کرخے جکے رے وخیلے خاں توں تے تھارو پریوار بچ جاخے۔¹⁵۱۵۔جݙھے میں پرچار کرݨ شروع کیو تو پویترآتما اُواں تے اُوتر آیو جاں شروع خاں ھتو۔ ¹⁶۱۶۔ جݙھے ایشور را اُو ٻول یاد آیا جاں اُوے کہیو تو سنت یوحنا یقیناً پویترشنان پاݨی خاں ݙھنو پݨ تھیں پویترآتما رو شنان پاخو۔¹⁷۱۷۔پچھے بݪے ایشور اُوے ناں اُو ہی نعمت ݙھنی جکو مھناں ݙھنی جݙھے میں ایشور تے یقین کیو تو ھُوں کوݨ ھتو جکو ایشور خاں بیر راکھاں۔ ¹⁸۱۸۔ جݙھے اُواں اِے باتاں خݨیے تو بݪتی میں کنئی کونی کہیو پݨ ایشور ری مہماں آݨ بݙائی کی آݨ کہیو تو پچھے ایشور غیرقوماں ناں وی زندگی رے خاروں توٻیاں ری حمت ݙھنی ہے۔¹⁹۱۹۔ پچھے جکو وشواسی ائیے ݙوکھ خاں جکو ستفنس رے مرݨ خاں ہویو اُوے خاں ݙاڈھا پسمان ہویا بݪے یروشلیم خاں اݪگا بوھا گیا آݨ اُو وشواسی پھرتا پھرتا فنیکیے، کپرس تے انطاکیہ میں گیا آݨ اِے پرچار صرف یہودیاں ناں خوݨاتا ھتا ٻیجاں ناں کونی۔ ²⁰۲۰۔پݨ اُواں میں خاں کئنک کپرس تے کرنیی خاں ھوتا اُو انطاکیہ میں آیا بݪے یونانیاں میں وی پربھویسوع ری پرچار کی۔ ²¹۲۱۔ بݪے ایشور رو ہاتھ اُواں بھیݪو ھتو بݪے گھݨی تعداد میں وشواس لایا آݨ ایشور ݙیخا پھریا۔²²۲۲۔ اُواں رے بارے خٻر یروشلیم ری منڈݪی رے کاناں تک پوگی اُواں برنباس ناں انطاکیہ بہیر کیو۔ ²³۲۳۔جݙھے اُواں آݨ ایشور ری مہماں ناں جویوتواُو راضی ھویا۔ اُواں رو حوصلو بدھیو۔ کے ایشور میں آپ رے پورے دل خاں قائم ہاں۔ ²⁴۲۴۔ کیاں کے اُو بھلو منکھ ھتو بݪے اُو پویترآتما تے وشواس خاں بھریجوڑا ھتا۔ بݪے گھݨا منکھ ایشور تے وشواس لایا۔²⁵۲۵۔جݙھے برنباس ساؤل ناں ترسس میں جووݨ بوھوگیو۔ ²⁶۲۶۔ جݙھے اُو اُوے ناں جولادھو اُو اُوے ناں انطاکیہ لے آیو۔ پچھے ائیاں ھویو پوروہیک برخ رے خاروں منڈݪی رے بھیݪا رہیا بݪے گھݨے منکھاں ناں خیکھایا پہلی باری انطاکیہ میں چیلا ناں مسیحی کہیو گیو۔²⁷۲۷۔ہݨاں ائیے ݙیھاں میں کئہی سنت یروشلیم خاں انطاکیہ میں آیا۔ ²⁸۲۸۔ اُواں میں خاں ہیک جکے رو ناں اگیس ھتو اُوبھیجو بݪے پویترآتما خاں خیکھ آݨ کہیو گھݨو کاݪ پوری دنیا میں آخے اِے کلودیس رے ݙیھاں میں ھویو۔²⁹۲۹۔ پݨ چیلاں میں خاں ہر کوئی جکو ائیے قابل ھتا یہودیہ میں آپ رے بھائیاں ناں مدد بہیر کرݨ رو فصلو کیو۔ ³⁰۳۰۔ کیاں کے اُواں ائیاں جے کیو اُواں برنباس تے ساؤل رے ہاتھ پوڑھاں ناں پیخا بہیر کیا۔

Chapter 12

¹۱۔ آݨ اُوے گھڑی ہیروؔدِیس راجا پنچایت میں کئنکاں تے ہاتھ گاتیو کے اُواں خاں برُو سلوک کرے۔ ²۲۔ اُوے یوحنا رے بھائی یعقوب ناں تلوار خاں قتل کروایو۔³۳۔ آݨ اُوے خاں پچھے اُوے جوؤ کے یہودی اُوے خاں راضی ہویا تو اُوے پطرس ناں بھی گرفتار کروا ݙھنو۔ آݨ اِے عید فطیر (بےخمیرٻاٹی ری عید) ری ݙیھاں میں ہویو۔ ⁴۴۔ اُوے ناں گرفتار کراوݨ خاں پچھے آݨ اُوے ناں قید میں گاتیو آݨ چار چار سپائیاں رے پہرے میں راکھیو کیاں کے اُوے ری نگرانی کرے اُو ارادو کرتو ھتو کے فسح ری عید خاں پچھے اُوے ناں اُوے منکھاں کوڈھی لے آیا۔⁵۵۔جݙھے پطرس قید خانے میں ھتو پݨ منڈݪی چوپ چاپ خاں اُوے رے خاروں ایشور خاں پراتھنا کرتا پیا۔ ⁶۶۔ آݨ اُوے خاں پہلی رات جݙھے ہیروؔدِیس آݨ کہیو کے ائیے ناں باہر لئے آوݨ آݪا ھتا۔ اُوے رات پطرس ٻے ساپائیا رے بیچ آݨ زنجیراں خاں ٻادھوڑو ختو پیو ھتو آݨ دروازے رے خامھے نگران قیدخانے تے پہرو ݙیتا پیا۔⁷۷۔ جوؤ ایشور رو فرشتو اچانک اُوے تے ظاہر ہویو، آݨ ہیک اجاݪو اُوے کوٹھڑی میں چمکیو آݨ پطرس ناں ہیکے پاخے لوݙایو آݨ جگایو آݨ کہیو، ''بیگو اُوٹھی رو'' آݨ اُوے زینجیراں اُوے رے ہاتھاں اترئیے رے۔ ⁸۸۔ فرشتے اُوے ناں کہیو، ''تیار تھی جا آݨ آپری جوتی پہر ری'' پطرس ائیاں کیو، فرشتے اُوے ناں کہیو آپرا گابھا پہر آݨ منجے لارے آ۔⁹۹۔پچھے پطرس اُوے رے لارے لارے ٻاہر گیو۔ اُو کونی جاݨتو ھتو کے جکو فرشتے رے وخیلے ہویو ہے حقیقت ہے، اُوے خوچیو کے اِے رویا جووئیں پیو۔ ¹⁰۱۰۔ پہلی آݨ ٻیجو نگران خاں ٹپ جاوݨ خاں پچھے اُو لوہے رے دروازے تے پوگا جکو شہر ݙیخا جاوئی آݨ اُو اُواں رے خاروں آپ رو آپ کھولیو وہ ٻاہر نخریا آݨ ہیٹھلو مارگ لے باھا۔ آݨ فرشتو اُوے ناں اُوے گھڑی چھوڑے بوھو گیو۔¹¹۱۱۔ جݙھے پطرس ہوش میں آیو، اُوے کہیو، ہمیں میں خچ ناں اُوݪکھیو رو۔ کے ایشور آپ رو فرشتو بہیر کیو آݨ مناں ہیروؔدِیس رے ہاتھاں آݨ یہودی منکھاں رے نظراں خاں بچایو۔ ¹²۱۲۔ جݙھے اُوے ناں اِے احساس تھو تو یوحنا ری ماں مریم رے گھرے آیو جکے رو خاندانی ناں مرقس ھتو۔ اُوتھے ایماندار جمع ھتا آݨ پراتھنا کرتا پیا۔¹³۱۳۔جݙھے اُوے یھائک رے دروازے ناں کھٹکھٹایو، تو ہیک نوکراݨی جکے رو ناں رُدی ھتو جواب ݙیوݨ آئی۔ ¹⁴۱۴۔جݙھے اُوے پطرس ری آواز ناں اُوݪکھی تو اُو خوشی رے مارے دروازو کھولݨ رے بدلے پاچھی بھجتی بھیتریاں گی آݨ خٻر ݙھنی کے پطرس دروازے تے اُبھو ہے۔ ¹⁵۱۵۔ اُواں اُوے ناں کہیو کے تو کالھی ہے پݨ اُوے وشواس خاں کہیو کے اُو اُو ہی ہے، اُواں کہیو اِے اُوے رو فرشتو ہے۔¹⁶۱۶۔ پݨ پطرس گھڑی گھڑی کھٹکھٹاتو رہیو۔ جݙھے اُواں دروازو کھولیو تو اُواں اُوے ناں جو آݨ حیران تھیا۔ ¹⁷۱۷۔ پطرس چوپ ہووݨ رو ہاتھ خاں اشارو کیو، آݨ اُوے اُواں ناں خوݨایو کے کیکر ایشور اُوے ناں قید خاں ٻاہر کاڈھیو۔ اُوے کہیو کے اِے باتاں ری خٻر یعقوب آݨ بھائیاں ناں ݙو۔ پچھے اُو بوھو آݨ ٻجی جگہ بوھو گیو۔¹⁸۱۸۔آݨ جݙھے ݙیھں ہویو تو سپائیا میں پریشانی ہوئی کے پطرس خاں کی ہوئے۔ ¹⁹۱۹۔ جݙھے ہیروؔدِیس اُوے ناں لابھݨ لاگا آݨ اُو جونی خگیا تو اُوے نگراناں خاں پوچ گوچ کی آݨ اُوے ناں قتل کرݨ رو حُکم ݙھنو۔ جݙھے اُو یہودیہ خاں قیصر نی بوھو گیو آݨ اُوتھ جا رہیو۔²⁰۲۰۔ آݨ ہیروؔدِیس صُور آݨ صدا رے منکھاں خاں گھݨو ناراض یویو آݨ اُو گھڑی اُوے کوڈھی گیا۔ اُواں بادشاہ رے مدد گا بلستس ناں مدد رے خاروں مائل کیو پچھے اُواں صلح ری درخواشت کی کیاں کے اُواں رو ملک بادشاہ رے ملک خاݨ خوراک حصل کرتا ھتا۔ ²¹۲۱۔ مقرر ݙیھں تے ہیروؔدِیس شاہی گابھا پہریا آݨ تخت تے جا ٻیٹھو، آݨ اُو فصلا کرݨ لاگو۔²²۲۲۔ پچھے ماݨخ رڑے کرݨ لاگا کے اِے دیوتا ری آواز ہے یا انسان ری۔ ²³۲۳۔ جلدی ایشور رے فرشتے اُوے ناں ماریو، کیاں کے اُوے ایشور ناں کونی بݙایو آݨ اُوے ناں کیڑا پڑیا آݨ اُو موؤ رو۔²⁴۲۴۔ پݨ ایشور رو شٻدھ بھدھتو آݨ کھنڈتو گیو۔ ²⁵۲۵۔ جݙھے برنباس آݨ ساؤل یروشلیم آپ رو کام مکمل کر چوکا تو اُوتھ خاں واپس روانہ تھیا آݨ آپ رے بھیݪو یوحنا نا ں جکو مرقس کاہاوتو بھیݪو لھنو۔

Chapter 13

¹۱۔ ہمیں انطاکیہ ری منڈݪی میں کئیں سنت آݨ خکھاوݨ آݪا ھتا اُواں میں برنباس، شمعون (جکوحبشی(کاݪو) کیہاوی) کرنیی کالوکیس مناہیم (راجا ہیروؔدِیس رو دھرمیلوبھائی ھتو) آݨ ساؤل ھتا۔ ²۲۔جݙھے اُوایشور ری بھگتی کرتا پیا آِݨ ورت میں ھتا۔ پویترآتما اُواں ناں کہیو، برنباس آݨ ساؤل ناں منجے خارو دھار کرو کہ اُو منجو کام کرے جکے رے خاروں میں اُواں ناں اݨایا ہاں۔ ³۳۔ منڈݪی پراتھنا کرݨ، ورت راکھݨ آݨ اُواں منکھاں تے ہاتھ راکھݨ خاں پچھے اُواں ناں بہیر کیا۔⁴۴۔ پچھے برنباس آݨ ساؤل پویترآتما رے کہیوݨ تے سیلُوکیہ گیا۔ اُوتھ خاں اُو ٻیڑی تے کُپرس رے علاقے میں گیا۔ ⁵۵۔ جݙھے اُو سیلا شہر میں ھتا، اُواں ایشور رے شاشتر رو پرچار یہودیاں رے بھگتی گھراں میں کیو۔ اُواں بھیݪا مدد کرݨ رے خاروں یوحنا آݨ مرقس وی ھتا۔⁶۶۔ جݙھے اُو پافس رے خارے جزیرے رو سفر کیو تو اُواں ناں ہیک جادوگر ٹکریو، ہیک کوڑا سنت جکو یہودی ھتو آݨ جکے رو ناں بُریسوع ھتو۔ ⁷۷۔اُوے جادوگر رو واسطو سرگیس خوبےدار خاں ھتو جکو ہیک خیاݨو منکھ ھتو۔ اُوے برنباس آݨ ساؤل ناں آݨایا کیاں کے اُو ایشور رو شٻدہ خݨݨ چاہوتو ھتو۔ ⁸۸۔پݨ الیماس جادوگر (اِے اُوے رے ناں رو مطلب ہے) اُواں رے خلاف ہوؤں آݨ صوبےدار ناں پربھویسوع ماتھے وشواس لیاوݨ خاں اݪگو کرݨ ری کوشش کی۔⁹۹۔پݨ ساؤل جکو پولس وی خݙاوی پویترآتما خاں بھریوڑو ھتو۔ اُوے ناں پھرنی ݙٹھو۔ ¹⁰۱۰۔ آݨ کہیو '' اِے شیطان ری اولاد'' تو ہر بھلائی رو دشمن ہیں، توں کݙھے ایشور رو مارگ بگاڑݨ خاں بند کونی ہوئیں۔¹¹۱۱۔ ہمیں جوؤ ایشور رو ہاتھ تیں ماتھے ہے آݨ تاجی دید جاتی رہیخے۔ آݨ کئیں تائیں تو سورج ناں کونی جوخگھیں۔ اُوے گھڑی اُو اندھو ھو گیو آݨ اُو آخے پاخے ابھوڑے منکھا ناں کہوݨ لاگو کہ اُوے رو ہاتھ جھال رو اُوے ناں لے بہو۔ ¹²۱۲۔ جݙھے صوبےدار اِے ݙٹھو تو وشواس لایو، کیاں کہ اُو ایشور ری تعلیم خاں حیران تھیو۔¹³۱۳۔ ہمیں پطرس آݨ اُوے رے خاتھیاں پافس خاں پرگہ نی سفر شروع کیو آݨ پرگہ آیا جکو پمغلیہ میں ہے۔ پݨ یوحںا اُواں ناں چھوڑ رو یروشلیم نی بݪ گیو۔ ¹⁴۱۴۔پولس آݨ اُوے را ساتھی پرگہ خاں سفر کرتا پسدیہ رے انطاکیہ آیا، اُتھے اُو سبت رے ݙیھں بھگتی گھر میں گیا آݨ اتھے ٻیخ رہیا۔ ¹⁵۱۵۔ توریت آݨ سنتاں رے صحیفاں ناں پڑھݨ خاں پچھےبھگتی گھر رے منکھاں اُواں ناں اِے خنݙیخو بہیر کیو کہ ''بھائیاں اگر تھاں کوڈھی منکھاں رے خاروں حوصلو ݙیوݨ رو سماچار ہے تو اُواں ناں خݨاؤ۔¹⁶۱۶۔ پچھے پطرس اُوٹھی ابھیجو آپ رے ہاتھ خاں اشارو کیو آݨ کہیو، اسرائیل رے منکھاں آݨ تھیں جکو ایشور ری بݙائی کرئی خݨو۔ ¹⁷۱۷۔ائیے قوم اسرائیل رے ایشور مھارے ٻاپ ݙاݙے ناں چݨیاں آݨ منکھاں ناں بدھایا جݙھے اُو مصر رے ملک میں رہتا ھتا آݨ ایشور ری قدرت ری طاقت خاں اُوے اُتھ خاں نخرݨ رو مارگ بتایو۔ ¹⁸۱۸۔ چاڑیخاں برخاں تائیں اُو اُواں ناں رݨ پٹ میں خہوتو رہیو۔¹⁹۱۹۔ کنعان رے ملک میں غیرقوماں ناں ختم کرݨ خاں پچھے اُوے مھارے منکھاں ناں اُواں ری زمین را مالک بݨایا۔ ²⁰۲۰۔ اِے خارا کام تقریباً خاڈھےچاربرخا خاں گھݨے عرصے میں ہویا۔ آݨ خارے باتاں پچھے ایشور اُواں ناں سموئیل رے وقت تائیں اُواں ناں کہے فصلیہ کرݨ آݪا منکھ ݙھنا۔²¹۲۱۔ائیے خاں پچھے منکھاں راجا ری طلب کی تو ایشور اُواں ناں چاڑیخاں برخاں رے خاروں بنیامین رے قبیلے رو ہیک مڑد قیس رو ݙیکرو ساؤل ݙھنو۔ ²²۲۲۔ پچھے ایشوراُوے ناں راجائی خاں اتار ݙھنو، آݨ اُوے خاں پچھے داؤد ناں اُواں رو راجا ہوئݨ رے خاروں ابھیجاݨیو۔ اِے داؤد ہی ھتو جکے رے بارے میں ایشور لکھیو ہے کہ " میں لیسی رے ݙیکرے داؤد میں آپ رے من خاں ہیک مرد جویو اُو خارو کجھ کرخے جکو ہووݨ چایوئیں۔²³۲۳۔ائیے منکھ رے ݙیکرا میں ایشور اسرائیل رے خاروں ہیک مگتی ݙیوݨ آݪے ناں لایو ہے، یعنی پربھو یسوع، جاں اُوے وعدو کیو ھتو کہ اُو کرخے۔ ²⁴۲۴۔اِے جݙھے شروع ہوئݨ لاگو جݙھے پربھویسوع رے آوݨ خاں پہلی یوحںا اسرائیل رے خارے منکھاں رے خاروں توٻہاں رے پویترشنان رو اعلان کیو۔ ²⁵۲۵۔ جاں جاں یوحنا آپ رو کام ختم کرتو پیو، اُوے کہیو تھیں کی خوچئیں ھُوں کوݨ ہاں؟ ھُوں اُو کونی پݨ خݨو میں خاں پچھے ہیک آوݨ آݪو ہے، جکے ری جوتی رو ھُوں تسمو کھولݨ رے قابل کونی۔²⁶۲۶۔بھائیاں ابراہام ری پیڑھی رے ٻاݪاں تھاں میں جکو منکھ ایشور رے بھگتی کرئیں، اِے مھیں ہاں جکاں مگتی رو خنݙیخو بہیر کیو گیو۔ ²⁷۲۷۔ کیاں کے اُو جکو یروشلیم میں رہی، آݨ اُواں را راجا خچی میں اُوے ناں کونی اُوݪکھتا ھتا، نی اُو سنتاں رے باتاں ناں خمجھتا آݨ نی پورو کرتا ھتا جکے ناں ہر بھگتی میں پڑھیو جاتا، پچھے پربھویسوع ناں موت ری سزا خما ری اُواں سنتاں رے پیغام ناں منیو۔²⁸۲۸۔ائیے خاں پچھے اُواں ناں پربھویسوع مارݨ رو کوئی بہانو نی لابھو تو بھی اُواں پیلاطسؔ ناں پربھویسوع رے مارݨ رو کہیو۔ ²⁹۲۹۔ جݙھے اُواں اُو باتاں پورے کر چھوڑئے جکو پربھویسوع رے بارے میں لکھیوڑے ھتے، اُواں پربھویسوع ناں خوݪی تے لٹکا رو آݨ قبر میں ٻور ݙھنو۔³⁰۳۰۔ پݨ ایشور اُوے ناں ،موڑاں میں خاں جیوتو کیو۔ ³¹۳۱۔ اُواں منکھاں پربھویسوع ناں گھݨاں ݙیھںاں تک ݙیٹھو جکو اُوے بھیݪا گلیل خاں یروشلیم آیا ھتا، ہمیں اِئیے منکھ رے خامھو اُوے را گواہ ہے۔³²۳۲۔ تو مھیں تھاں نی خوشی ری کھٻر لاویں پیا۔ جکو رو تعلق اُواں وعدہ خاں ہے۔ جکو مھارے ٻاپ ݙاݙے خاں کریا گیا ھتا۔ ³³۳۳۔پربھویسوع میسح ناں موؤڑاں خاں جیوتو کیو آݨ اُواں وعداں ناں جکو اُوے ری اولاد رے خارو پورا کیا ہے اِے اُو ہی بات ہے۔زبور میں لکھوڑو ہے۔ کہ توں منجو ݙیکرو ہیں۔ آݨ آج ھُوں تاجو ٻاپ ہاں۔ ³⁴۳۴۔ اخل میں اُوے اُوے ناں موؤڑاں خاں جیوتو کیو کہ اُوے رو بدن نی خڑے۔ اِے کئنک ائیاں بھی کہیو، ھُوں تنا داؤد رے خچے آݨ پویتر برکتاں ݙیئخ۔³⁵۳۵۔ ائیے رے خاروں اُو ہیکے ٻجے زبور میں کہی پیو۔ " توں آپ رے پویتر ݙیکرے ناں خڑݨ کونی ݙیے۔ ³⁶۳۶۔کیاں کے داؤد آپ رے وعدے میں ایشور ری مرضی ناں پورو کیو۔ اُوے خاں پچھے اُو مر گیو۔ آݨ آپ رے ٻاپ ݙاݙے بھیݪو ٻوریو گیو، آݨ اُوے رو بدن گݪ گیو۔ ³⁷۳۷۔ پچھے اُوے جکے ناں ایشور جیوتو کھݨیو ہے، اُو کونی خڑیو۔³⁸۳۸۔ پچھے اِے بھائیاں تھناں کھٻر ہوجاوے کہ اُوے رے وخیلے خاں تھارے خاروں پاپاں خاں چھٹکارے رو اعلان ہویو ہے۔ ³⁹۳۹۔ اُوے رے وخیلے خاں اُو خارا منکھ جکو پربھویسوع ماتھے وشواس لاوی بھلو منکھ خݨیجو جاوی، اُوے ہر چیز خاں جکے خاں موسیٰ ری شریعت تھناں بھلو منکھ کونی کرخگھتی۔⁴⁰۴۰۔یاد راکھو جکو سنتاں کہیو ھتو اُو تھاں خاں نی ہوئے۔ ⁴¹۴۱۔ جوؤ تھیں جکو گلیا کرئی۔ حیران ہوؤ آݨ ختم ہو جاؤ را۔ کیاں کے تھارے ݙیہاں میں کام کرئیں پیو۔ ہیک اھیڑو کام جکو کوئی وی تھناں کہے اُوے تے کݙھے وی ووشواس کونی راکھو۔⁴²۴۲۔ جاں اِے پولس آݨ برنباس اُوتھ خاں بوہا تو منکھاں اُواں ناں منتھ کری کہ اگلے سبت رے ݙیھں اِے ہی باتاں اُواں خاں کرے۔ ⁴³۴۳۔ جݙھے بھگتی ری خلاہ ختم ہوئی تو گھݨا یہودی آݨ وشواسی آݨ نواں وشواسی پولس آݨ برنباس رے لارے بوہا۔ جکاں اُواں خاں باتاں کیے آݨ ایشور ری کرپا میں قائم رہوݨ رو کہیو۔⁴⁴۴۴۔ اگلے سبت رے ݙیھں پورو شہر ایشور رو شٻدہ خݨݨ رے خاروں جمع ہویا۔ ⁴⁵۴۵۔جݙھے یہودیاں گھݨے منکھاں ناں ݙیٹھا تو ریخ خاں بھریج گیا آݨ اُواں خاراں باتاں رے خلاف ٻولݨ لاگا۔ جکو پولس کہے ھتے آݨ اُوے ناں تنگ کیو۔⁴⁶۴۶۔ پݨ پولس آݨ برنباس موٹی دلیری خاں بات کی آݨ کہیو، اِے ضروری ھتو کہ ایشور رو شٻدہ پہلی تھناں خݨایو جاوے کیاں کے تھیں اُوے ناں آپ خاں پرھو دھکو ݙئی۔ آݨ آپ ناں صدائیں ابدی زندگی را حق دار کونی خݨجھتا۔ جوؤ مھیں ہمیں غیرقوماں نی جاخاں۔ ⁴⁷۴۷۔ کیاں کے ایشور حُکم ݙھنو ہے کہ " میں تھناں غیرقوماں رے خارو اُوجݪو راکھیو ہاں کہ تھیں خاری دھرتی ماتھے پاپاں خاں معافی رو پرچار کرو۔⁴⁸۴۸۔جݙھے غیرقوماں اِے خݨیو، اُو راضی ہویو آݨ ایشور رے شٻدہ ری بݙائی کوݨ لاگا۔ جترا ابدی زندگی رے خاروں چݨیا گیا ھتا۔ اُو وشواس لایا۔ ⁴⁹۴۹۔ ایشور رو شٻدہ خارے علاقے میں کھنڈ گیو۔⁵⁰۵۰۔پݨ یہودیاں آݨ بھلے منکھاں آݨ بھلے منکھاں آݨ خیاݨے لوگائیاں آݨ شہر رے بݙیراں ناں خکھایو آݨ اُواں پولس آݨ برنباس خاں بڑھیا۔ آݨ اُواں ناں شہر رے صلاں خاں ٻاہر چھوڑ آیا۔ ⁵¹۵۱۔پݨ پولس آݨ برنباس آپ رے پگاں ری مٹی ناں اُواں رے خلاف چھنڈکی۔ پچھے اُو اکنیم رے شہر میں گیا۔ ⁵²۵۲۔ آݨ چیلا خوشی آݨ پویترآتما خاں بھریج گیا ھتا۔

Chapter 14

¹۱۔ آݨ اِے اکنیم میں ہویو کہ پولس آݨ برنباس ہیک بھیݪا ہوتے یہودیاں رے عبادت خانے رے بھیتر بڑیا۔ آݨ ائیے اندر میں بات کرئی کہ یہودیاں آݨ یونانیاں ٻہناں ری کتری تعداد وشواس لے آئی۔ ²۲۔ پݨ اُو یہودی جکو نافرمان ھتا۔ اُواں غیرقوماں رے زہناں ناں بھڑکایا آݨ اُواں میں بھائیاں رے خلاف نفرت گھاتی۔³۳۔پچھے اُو اُوتھے کافی عرصہ رہنا آݨ ایشور پرمیشور قوت رے فصیلہ خاں دلیری خاں بات کرتا رھنا آݨ اُواں ناں آپ ری کرپا رے شٻدہ رو ثبوت ݙھنو، اِے اُواں ائیاں کریو کہ اُواں عطا کریو کہ پولس آݨ برنباس رے ہاتھاں خاں نشانے آݨ عجیب کام کروائیا۔ ⁴۴۔ پݨ شہر رے منکھاں میں پھوٹ پڑگی، منکھا یہودیاں ری گلیا کرئی آݨ کئنک سنتاں ری۔⁵۵۔جݙھے غیرقوماں آݨ یہودیاں ٻہناں آپ رے پاگھڑی آݪے ناں اُوبھاڑݨ ری کوشش کرئی تاکہ پولس آݨ برنباس ناں سنگسارکریوجاوے۔ ⁶۶۔تو اُواں ناں ائیے بات ری گھٻر ہوئی آݨ انظاکیہ، لسترہ آݨ در بے رے شہراں آݨ اُواں رے آخے پاخے پج گیا۔ ⁷۷۔ آݨ اُوتھے انجیل ری پرچار کرتا پیا۔⁸۸۔ لسترہ میں ہیک منکھ ٻیٹھو ہوتو جکے رے پگاں میں خاخ(سانس) کونی ہوتا، آپ ری ماں رے پیٹ خاں ہی معزور ہوتو آݨ کݙے کونی بھہتو ھتو۔ ⁹۹۔ائیے منکھ پولس ناں ٻولتے خݨیو۔ پولس آپ ری نظر ائیے تے کرئی آݨ ݙیٹھو کہ ائیے میں بھلا ہوݨ رے خارو وشواس ہے۔ ¹⁰۱۰۔ تو ائیے اُونچی آواز میں اُوے ناں کہیو، آپ رے پگاں تے اُوٹھی اُوبھیج آݨ اُو منکھ ٹپو لگا تے اُوٹھی اُوبھیجو آݨ بہݨ لاگو۔¹¹۱۱۔ جݙھے منکھاں ݙیٹھو جکو پولس کیوتو، اُواں آپ ری ٻولی اُونچی کرئی آݨ لُکااُنیہ آݪی کر محفل میں کہیو " دیوتا" منکھاں ری شکل میں مھاں کوڈھی آیو، ¹²۱۲۔برنباس ناں اُواں زیوس رو ناں ݙیھنو آݨ پولس ناں ہرمیس رو کیاں کے اُو شٻدہ خݨاوݨ میں تکݪو ھتو۔ ¹³۱۳۔ زیوس رو پجاری، جکے رو مندر شہر خاں تھوڑو ہی ٻاہر ھتو اُو بھیل آݨ پھولاں روہار پھاٹک تے لے آیو، اُو آݨ خارا منکھ قربانی چہڑاوݨ چاھتا ھتا۔¹⁴۱۴۔ پݨ جݙھے چیلاں برنباس آݨ پولس اِے خݨیو تو اُواں آپ رو گابھا پھاڑیا آݨ منکھاں رے بھتریا گخڑ گیا۔ ¹⁵۱۵۔ریڑے کرتے کہوݨ لاگا "اِے منکھاں! تھیں اِے خارو کیاں کرئی وا؟ مھیں وی منکھ ہاں آݨ تھاں آݪی کر جزبات راکھئیں۔ مھاں تھاں کوڈھی خوشخٻری لے آوئیں۔ کہ تھیں اُواں خارے بے فائدہ چیزاں خاں مھانݙو موڑ تے ہیک جیوتے ایشور رے کوڈھی آؤ۔ جکے آکاش، دھرتی، سمندر آݨ اُو خارو کجھ جکو اُواں میں ہے بݨایو ہے۔ ¹⁶۱۶۔ گزرے وقتاں میں اُوے ہرقوم ناں آپرے آپرے مارگ تے بہوݨ ری اجازت ݙھنی۔¹⁷۱۷۔پچھے وی اُوے آپرے آپ ناں بغیر گواہی رے کونی چھوڑیو، اُوے مہربانی کی،آݨ تھناں آکاش خاں بارش برخائی گھݨو پھݪ ݙیوݨ آݪا موسم ݙیھنا۔ آݨ تھارے دلاں ناں خوراک آݨ خوشی خاں بھریو۔ ¹⁸۱۸۔ اِے باتاں کہے رے منکھاں ناں مشکل خاں روکیا کہ ائیاں رے خاروں قربانی نی کرو۔¹⁹۱۹۔پݨ انطاکیہ آݨ اکنیم خاں یہودیاں منکھاں ناں ابھاریا، اُواں پولس ناں سنگسار کریو آݨ اِے خوچ تے کہ اُو مر گیو اُوے ناں گھخل تے شہر خاں ٻاہر لے گیا۔ ²⁰۲۰۔ پݨ جݙھے چیلاں اُوے رے ٻارھو اُوبھاتا، اُو اُٹھیو آݨ شہر میں گیو۔ اگلے ݙیھں اُو برنباس رے بھیݪو دربے گیو۔²¹۲۱۔جݙھے اُواں اُوے شہر میں انجیل ری پرچار کرئی آݨ گھݨاں چیلا بݨا را لُسترؔ آݨ اِکنِیُم آݨ انطاکیہ نی پاچھا آیا۔ ²²۲۲۔ آݨ وشواس میں پورو رہوݨ رے خارو اُواں ری حوصلہ افزائی کرئی۔ اُواں اُوے ناں ݙخلیو، ضروری ہے کہ ݙکھ خہہ تے ایشور ری راجائی میں آواں۔²³۲۳۔ اَن اُوئاں ہر ہیک کلیسیا میں اُوئاں خارو دُعا اَن ورت راکھ اَن ہیک کاہن مقرر کریو۔ اَن اُوئاں نا ایشور رے حوالے کریا جکے تے اُو ایمان لے آیا ہَتا۔ ²⁴۲۴۔اَن پسدیہ میں خاں ہوتا پمفیلیہ میں جا پُگا۔ ²⁵۲۵۔اَن پرگہ میں ایشور رو کلام خُݨا تے اتلیہ نی گیا۔ ²⁶۲۶۔اَن اُتھ خاں پاݨی آݪے جہاز تے اُوئے انطاکیہ میں آیا جتھ اُوئے کام رے خارو جکو اُوئاں ایشور رے فضل رے حوالے کر گیا ہَتا۔ جکو اُوئاں ہݨے پورو کریو۔²⁷۲۷۔ اُوتھے پوگ را اُواں منڈݪی ناں بھیݪی کی آݨ اُواں رے خامھݨے بیان کیو کہ ایشور وجہ خاں کی کیو ہے آݨ اِے کہ اُوے غیرقوماں رے خاروں ایمان رو دروازو کھول ݙیھنو ہے۔ ²⁸۲۸۔ آݨ اُو چیلاں رے کوڈھی گھݨے عرصے تک رھیا۔

Chapter 15

¹۱۔کئنک منکھ یہودیہ خاں انطاکیہ میں آیا آݨ بھائیاں ناں اِے خکھویو کہ جݙے تھیں موسٰی رے ریواج آݪی کار توھور نی کروا خو تھیں بچ کونی خگتا۔ ²۲۔ جݙے پولُس آݨ برنباس اُواں رو خامݨو کریو آݨ اُواں خاں بحث تقرار کریو تو بھائیاں اِے فصلوکریوکہ پولُس آݨ برنباس آݨ کئنک منکھ سنتاں آݨ بوڈھیاں ݙخیا یروشلیم میں اِے سوال رے خاروں جاؤے۔³۳۔پچھے اُو منڈݪی ری طرف خاں بہیر کریا گیا آݨ اُوا فنیکے آݨ سامریہ خاں گزریا۔ آݨ اُو اُوپرے قوماں میں دھیان لاوݨ رو پرچار کریو اُواں رے بارے میں خاراں بھائی گھݨا راضی ہوا۔ ⁴۴۔ جݙے اُو یروشیلم آیا تو اُواں رو استقبال منڈݪی سنتاں آݨ بوڈھیاں کیو آݨ اُواں اُو خارے باتاں جکو ایشور اُواں ناں کیے تے۔⁵۵۔جݙے کئنک منکھ وشواس لایا اُو فریسیاں رے گروپ خاں واستو راکھتا۔ اُواں اُوٹھی رو کہیو اِے ضروری ہے کہ اُواں ری توھور کری جاؤئے، آݨ اُواں ناں وچن ݙھنو جاوے کہ اُو ماسٰی رے دھرم ری پابندی کرے۔ ⁶۶۔ پچھے سنت آݨ بوڈھیا اِے ہی خوچݨ رے بارے میں بھیݪا ہوا۔⁷۷۔ گھݨی بحث رے بعد پطرس اُبھجو آݨ کہاݨ لاگو بھائی تھیں جاݨئیں کہ گھݨو پہلی ایشور تھارے بچ میں ھیک فصلو کریو تو کہ منجے مانݙے خاں بیغر وشواسی شٻد رو پرچار خݨخے آݨ وشواس لاخے۔ ⁸۸۔ایشور جکو وشواس نان جاݨیں آݨ اُواں ناں گوائی ݙئی آݨ پویترآتما ݙئی۔ جیکر اُوے مھنان ݙنھی۔ ⁹۹۔ آݨ اُواں رے دلاں ناں ایمان خاں صاف کرئیں اُوے مھارے آݨ اُواں رے بچ میں فرق کونی راکھیو۔¹⁰۱۰۔ہمیں تھیں کیاں ایشور ناں آزماوی ہوا، آݨ آپرو بھار چیلاں ری گردن تے راکھیو ہے جکے ناں مھیں آݨ نی مھارے ٻاپ ݙاݙے برداشت کر خگتاں۔ ¹¹۱۱۔ پݨ میں وشواس راکھیں کہ مھیں وی اُواں آݪی کر مسیح یسوع ری کرپا رے وخیلے ہی خاں بچایا جاخے۔¹²12۔ پورو ٹوݪو چھپ ہو گیو آݨ پولُس آݨ برنباس ناں خݨڑیو جݙے اُو اُواں باتاں ناں بیان کرݨ لاگا تو ایشور اُوے ناں عجیب آݨ نصانات ناں غیر قوماں میں اُواں رے وخیلے خاں ظاہرکریو۔¹³۱۳۔جݙے اُواں ٻالݨ بند کریو تو یعقوب اِے کہتو ہووہ اِے جواب ݙھنو بھائیاں منجی خݨو۔ ¹⁴۱۴۔ اُوے مھناں کہیو کہ کیکر ایشور پہلی مھناں آپری کرپا رے وخیلے خاں غیرقوماں ری مدد کری تاکہ اُواں میں خاں آپرے ناں ری خاروں منکھاں ناں لے۔¹⁵۱۵۔سنتاں رے باتاں وی اُواں جہیڑے ہے لکھیو ہیں۔ ¹⁶۱۶۔ائیاں خارے باتاں خاں پچھے ھوں پاچھو بݪیخ آݨ ھوں داؤد رے گھر ناں ھوں بݪے تیار کرئیخ رو۔ ¹⁷۱۷۔تاکہ منکھاں رو باقی ایشور ناں جؤوݨ رو گھݨو شمار غیرقوماں را منکھ جکو منجے ناں خاں خوݪݨجیں ہے۔ ¹⁸۱۔ ایشور اِے کہیں وہ جکے اِے خارا کہئں کہیو ہے جکے رو زکر گھݨے زماناں خاں ہوتووہ۔¹⁹۱۹۔پݨ منجی اِے خلاہ ہے کہ مھیں غیرقوماں میں خاں اُواں ناں جکو ایشور ݙیخاں جؤوی پریشان نی کراں۔ ²⁰۲۰۔پݨ مھیں اُواں ناں خیکھاخاں کہ بھونتاں ری گندگی آݨ جنم را گندھا کام گݪے ناں گوٹݨ آݪے چیزاں آݨ لوہی خاں پررا رے۔ ²¹۲۱۔ گھݨی دیر خاں ہر شہر مھیں اِنیڑھا منکھ ہے جکو موسٰی رے باتاں پڑھیں آݨ اُوے رو پرچار پویتر جگھاواں میں کریں پیا۔²²۲۲۔ چیلاں بوڈھیاں آݨ خاری وشواسی منڈݪی اِے بھیݪو خمجھیو کہ منڈݪی را آگیا کار یہودیہ جکو برسا کہیوتوھتو آݨ سہلاس ناں پولُس آݨ برنباس بھیݪو اِنطاکیہ بہیر کر ݙے۔ ²³۲۳۔ اُواں رے لکھیو جکے ناں میسح رے وقت میں سوریہ کہیو جاتو آݨ اِنطاکیؔہ سُورؔیہ کلکیؔہ چیلاں بوڈھیاں بھائیا آں غیروشواس رے بھائیاں ناں نمسکار کریو۔²⁴۲۴۔مھاں خݨیو ہاں کہ کئنک ایڑا منکھ جکاں ناں تھاں ایڑو کوئی حکم کونی ݙھنو ھتو مھاں میں خاں نخریا ہے آݨ تھناں ایڑے پرچار خاں پرھا کریا ہے جکو تھارے من ناں بدل ݙئی۔ ²⁵۲۵۔مھاں خاراں ناں اِے بھلو لاگو کہ منکھاں ناں چوڑݨ تے ٻدھی کرئی آݨ اُواں پیارے برنباس آݨ پولُس رے بھیݪو تھاں کوڈھی بہیر کریو۔ ²⁶۲۶۔ اُو منکھ جکاں مھارے ایشور یسوع مسیح رے خاروں آپری جان ناں جوکھے میں گھاتی ہے۔²⁷۲۷۔پچھے مھاں یہودیہ آݨ سیلاس ناں بہیر کریو جکو تھناں اِے ہی باتاں آپ رے الفاظ میں کیخے۔ ²⁸۲۸۔کیاں کہ پویترآتما ناں آݨ مھناں بھیݪو لاگو تھاں تے اُواں ضروری باتاں خاں ٹاݪ کوئی ٻیجو بھار نی راکھاں۔ ²⁹۲۹۔ کہ تھیں مانݙو پھر لو آݨ اُوے چیزاں خاں جکو مورتاں رے خاروں باڈئیے جاوی ہے لوہی خاں اُواں رو گݪو گھٹیو جاوی آݨ جسمانی برائی خاں جے تھیں ائیاں چیزاں خاں پرھو رہو تو تھارے خاروں بھلائی ھوخے۔ ایشور تھاں بھیݪوھوے۔³⁰۳۰۔ہݨاں جݙے اُو گیا تا را تو اُو اِنطاکیؔہ ݙیخا آیا ٹوݪے ناں بھیݪو کرݨ خاں بعد اُواں ھیک خط پڑھیو۔ ³¹۳۱۔جݙے اُواں پڑھو تو تسلی بخش باتاں خاں خوشی منائی۔ ³²۳۲۔ یہودیہ آݨ سیلاس تے جکو سنت وی ھتا بھائیاں ناں گھݨی باتاں خاں تسلی ݙنھی آݨ اُواں ناں پکاوݨ لاگا۔³³۳۳۔ہیݨاں جݙے اُواں کئنک بیݪا اُتھے گزاری تو بھائیاں ناں سلامتی خاں پاچھا اُواں ݙیخا بہیر کریا جکاں اُواں ناں بہیر کریرا تا۔ ³⁴۳۴۔ [پݨ سیلؔاس ناں اُتھے راݨ ٹھاوکو لاگو] ³⁵۳۵۔ پݨ پولُس آݨ برنباس گھݨے خارے ظجے منکھاں بھیݪا انطاکیہ میں رھیا۔ اِتھے اُواں ناں ایشور رو پویترشاشتر خکھایو آݨ اُوے ری پرچار کری۔³⁶۳۶۔کئنک ݙناں خاں بعد میں پولُس بربناس ناں کہیو مھاں تے اُوے شہر میں جھتے مھاں ایشور رے پویترشاتر ری پرچار کری تی حال را بھائیاں ناں خݨݨ ہالئی آݨ اُواں رو حال حوال پوچھ آوی را۔ ³⁷۳۷۔برنباس یوحنا ناں جکو مرقس خڑجتو ھتو بھیݪو لے جاوݨ چاوتو وہ۔ ³⁸۳۸۔ پݨ پولُس اِے بھلو کونی خمجھیوکہ مرقس ناں جکے اُوے ناں پمفلیہ میں چھوڑ ݙنو آݨ بدھیک کام میں اُواں رو ساتھ نی ݙھنو، اُوے ناں بھیݪو لے جاوے³⁹۳۹۔جݙے ھیک گھݨو بگوڑو پیدا تھیو، اِترو کہ اُو ٻہئ دھار تھی گیا، برنباس مرقس ناں لے رو سمندر رے مارگ خاں کپرس ݙیخا گیو۔ ⁴⁰۴۰۔پݨ ایشور ری کرپا رے حوالے کریے جاوݨ خاں بعد پولُس ناں سیلاس ناں چݨیو آݨ روانو ھویو۔ ⁴¹۴۱۔ آݨ اُو شامؔ آݨ کلکیؔہ خاں منڈݪیاں ناں پکاں کرتے ھویا گزریا۔

Chapter 16

¹۱۔ پولس دربے آݨ لسترہ میں پگو آݨ جوؤ! تمیتھیس ناں رو چیلو بھی اُتھے ھتو۔ جکو ہیک وشواس یہودی اِستری (لُوگائی) رو ݙیکرو ھتو۔ اُوے رو ٻاپ یونانی ھتو۔ ²۲۔اُو لسترہ آݨ اکنیم رے بھائیاں میں نیک منکھ ھتو۔ ³۳۔ پولس چاہتو ھتو کہ اُو اُوے بھیݪو سفر کرے، پچھے اُوے اُوے ناں بھیݪو لھنو آݨ یہودیاں رے میار خاں اُوے ری طہور کرائی کیاں کے ائیے علاقے را منکھ چاہتا ھتا کہ اُوے رو ٻاپ یہونانی ہے۔⁴۴۔جݙھے اُو شہراں خاں ٹرپتا گیا تو اُواں منڈݪیاں ناں حُکم اُواں باتاں تے عمل کرے جکو یسوع مسیح رے چیلاں آݨ یروشلیم رے بوڈھیاں خاں تعلیم ݙھنی گی تی۔ ⁵۵۔ پچھے منڈݪیاں وشواس میں مضبوط تھئیے آݨ روز بروز بدھتے گئے۔⁶۶۔پولس آݨ اُوے را خنگتی فروگیہ رے علاقے میں خاں تھی گزریا کیاں کے پویترآتما اُواں ناں آسیہ رے صوبے میں پرچار کرݨ خاں روکیو ھتو۔ ⁷۷۔جݙے اُو موسیہ رے نیڑا آیا تو اُواں بتونیہ میں جاوݨ ری کوشش کرئی، پݨ پربھویسوع ری آتما اُواں ناں جاوݨ خاں روکیو۔ ⁸۸۔ موسیہ رے مارگ خاں ٹرپتا ھویا۔ تروآس رے شہر میں آیا۔⁹۹۔ رات رو پولس تے ایشور ری طرف خاں اشارو تھیو۔ ہیک منکھ جکو مکدونیہ خاں ھتو اِتھے ابھو اُوے ناں ھیلو کرتو پیو، آݨ کہتو پیو مکدونیہ میں آؤ آݨ مھاری مدد کرو۔ ¹⁰۱۰۔ جݙے پولس اِے رویا جوئی تو جلدی خاں مکدونیہ جاوݨ رے خاروں تیار تھیو کیاں کے اُوتھ ایشور مناں انجیل ری پرچار رو ھیلو کریوتو۔¹¹۱۱۔ تروآس خاں جہاز تے روانہ تھی را مھیں خدھا سمندر رے علاقے میں آیا آݨ ٻجوڑے ݙیھں مھیں نیاپلس میں آیا۔ ¹²۱۲۔اُوتھ خاں مھیں فلپی میں گیا جکو مُکدونیہ رو ھیک شہر ہے۔ جکوائیے ضلعے رو ݙاڈھو خاص شہر آݨ رومی بختی ہے۔ آݨ مھیں ائیے شہر میں کئی ݙیھں رھیا۔ ¹³۱۳۔ پویتر ݙیھں رو مھیں شہر رے دروازے رے برابر دریا تے آیا، جتھے مھاں خوچیو کہ دعا کرݨ رے خاروں ہاتھ آوے مھیں ٻیھٹا آݨ اُواں لوگایاں خاں پویتر شاشتر رو پرچار کریو جکو اُتھے آئے ھتے۔¹⁴۱۴۔لُدیہ ناں ری اَشتری جکو تھوایتر شہر خاں آئی ھتی آݨ قرمز بیچتی ھتی، جکے ایشور ری بھگتی کری ھتی، آݨ مھاری خݨی۔ ایشور آݨ ایشور اُوے رے دل ناں کھولیو کہ اُو اُواں باتاں ناں خݨے۔ جکو پُولُس کہے ھتے۔ ¹⁵۱۵۔ جݙے اُوے آݨ اُوے رے خارے گھر آݪاں پویترشنان لھنوں تو اُوے مھناں مجبور کویر کہ جے مناں ایمان دار ٻاھنی خمجھوئی تو منجے گھر میں آؤ۔ آݨ اُتھے رہو۔ اُوے مھناں مجبورکریا۔¹⁶۱۶۔پچھے ائیاں تھیو کہ جݙے مھیں پراتھنا آݪی جگہ تے جاتا پیا ھیک جوان اُشتری جکے میں اِݨ ݙٹھی بات جاݨݨ رے علم ری آتما ھتی مھناں خاں خہنٹی۔ اُو اِݨ ݙٹھی باتاں (غیب گوائی) خاں آپ رے مالکاں رے خاروں گھݨو کماتی ھتی۔ ¹⁷۱۷۔اے اشتری مھارے آݨ پولس رے لاریون آئی آݨ اے کہتی رڑے کرئیے اے منکھ ایشورپرمیشور را خادم ہے جؤ تھناں چھٹکارے رے مارگ ری تعلیم ݙیئی۔ ¹⁸۱۸۔ اُوے کئی ݙیھیں ائیاں کریو، پݨ پولس اُوے خاں نارض تھیو پاچھل پھور ری آݨ اُوے آتما خاں کہیو، ھوں تناں یسوع مسیح رے ناں خاں حکم ݙئیں ائیے خاں ٻاہر نخر آ آݨ اے اُوے گھڑی اُوے خاں نخر آئی۔¹⁹۱۹۔جݙے اُوے رے مالکاں جویو کے اُواں رے کماؤݨ ری اُمید ختم تھی ری۔ تو اُواں پولُس آݨ سیلاس ناں جھالیا آݨ اُواں ناں بازار میں حاکماں رے اُگیا گیخل لایا۔ ²⁰۲۰۔جݙے اُو اُواں ناں حاکم رے خامھو لے آیا اُواں کہیو اِے منکھ ہے آݨ مھارے شہر میں ݙاڈھی پریشانی پیدا کرئی پیا۔ ²¹۲۱۔ ائیے مھناں اہیڑے باتاں خکھاوی پیا جکو رومی ھوتوڑا شریعت کونی کہتی کہ اُوے ناں منیو جاوے یا اُوے تے عمل کریو جاوے۔²²۲۲۔پچھے منکھاں رے ٹوݪے پولُس آݨ سیلاس رے خلاف اُٹھی اُوبھا حاکم اُواں را گابھا پھڑایا آݨ حکم ݙھنو کہ ائیاں ناں بید را تلہڑھ ماریا جاوے۔ ²³۲۳۔جݙے اُو اُواں ناں گندے طریقے خاں مار چھوڑیو تو پچھے اُواں ناں قید خانے میں گھات چھوڑیو داروغے ناں حکم ݙھنو کہ ائیاں ناں حفاظت خاں راکھو۔ ²⁴۲۴۔ حکم لے رو دروغے ائیاں ناں بھتریاں رے قید خانے میں ناکھ چھوڑیا۔ آݨ اُواں را پگ کاٹھ میں ٹھوک چھوڑیا۔²⁵۲۵۔ادھ رات رے نیڑو پولُس آݨ سیلاس دعا کرتا پیا آݨ ایشور ری بݙائی را گیت گاتا پیا، پچھے ٻجا قیدی اُواں ناں خݨتا پیا۔ ²⁶۲۶۔ اُوچھتو ھیک موٹو بھونچاݪ آیو جکے خاں قید خانے رو آئیرو لݙیو تورو آݨ بیگو خارا دروازہ کھلیا تا را آݨ خاراں رے جنجھیراں کھلیئے تے رے۔²⁷۲۷۔دروغو اُونگھ خاں جاگیو آݨ قید خانے را کھلیوڑا دروازہ جؤیا تو قیدیاں رے بھج جاؤݨ رے ٻیہ خاں اُوے آپری تلوار کاڈھی آپرو آپ ناں مارݨ لاگو۔ ²⁸۲۸۔ پݨ پولُس اُونچی آواز خاں کہیو آپرو آپ ناں نقصان نی ݙے، کیاں کہ مھیں خارا را خارا اِتھے ھاں۔²⁹۲۹۔دروغے ݙیو (چراغ) آݨایو آݨ بھیتر آیو آݨ ٻیہ خاں کانپتو ھویو پولُس آݨ سیلاس رے اگیا کھریو۔ ³⁰۳۰۔اُواں ناں ٻاہر لایو آݨ کہیو جناب ھوں کی کراں کہ بیچ جاواں رو؟۔ ³¹۳۱۔ اُواں کہیو، پربھویسوع تے وشواس لے آ تو توں آݨ تاجو خارو گھراݨو چھٹکارو پاخو۔³²۳۲۔ اُواں اُوے رے خارے گھراݨے ناں ایشور رو شٻد خݨایو۔ ³³۳۳۔پچھے دروغے رات رے اُویئی بیݪا ٻاہر اُواں ناں لے گیو، آݨ اُواں رے پھٹاں (زخماں) ناں آچھا کریا، آݨ اُو آݨ اُوے رے گھرآݪاں اُوئی بیݪا پویتر شنان لِھنوں۔ ³⁴۳۴۔ اُو پولُس آݨ سیلاس ناں اُونچو آپرے گھر میں لے گیو آݨ اُواں رے اَگیا کھادو (ٻاٹی) راکھی، اُوے آپرے خارے گھراݨے بھیݪو گھݨی خوشی کری۔ کیاں کہ اُو ایشور تے وشواس لے آیا تا۔³⁵۳۵۔آݨ ہمھیں جݙے ݙیہں تھیو، حاکماں (نگراناں) خمبھاݪݨ آݪاں رے ہتھوکو خنݙیخو بہیر کریو، ائیاں منکھاں ناں جاؤݨ ݙے۔ ³⁶۳۶۔ دروغے ائیے خنݙیخے ناں پولُس ناں خٻر خݨائی کہ حاکماں اِے کہہ بہیر کریو ہے ائیاں منکھاں ناں جاؤݨ ݙیو۔ آݨ ہمیں ٻاہرآؤ آݨ خلامتی ڄاں جاؤ۔³⁷۳۷۔پݨ پولُس اُواں ناں کہیو اُواں مھناں بغیر مقصد مقدمے رے خاراں رے خامھو ماریو حالانکہ مھیں جکو رومی ہاں آݨ مھناں قید خانے میں ڈھکیو آݨ ہیمں کہی پیا ایتھ خاں چپ کر جاؤ را؟ ائیاں خوا کونی تھیے۔ اُو آپ آوے آݨ مھناں ٻاہر لے جاوے۔ ³⁸۳۸۔خپائیاں اِے خٻر حاکماں ناں خݨائی۔ حاکم ٻہیا را جݙے اُواں اِے خݨیو کہ اُو منکھ رومی ہیں۔ ³⁹۳۹۔ حاکم آیا آݨ اُواں خاں معافی مانگی، اُواں ناں قید خانے خاں ٻاہر لے آیا آݨ اُواں ناں کہیو اِے شہر چھوڑ جاؤ را۔⁴⁰40۔ پچھے پولُس آݨ سیلاس قید خانے خاں ٻاہر آیا تو لُدیہ رے گھرے گیا۔ جݙے پولُس آݨ سیلاس بھائیاں ناں ݙیٹھا، تو اُواں ناں حوصلو ݙیھنو آݨ شہر خاں بوہا تہ را

Chapter 17

¹۱۔ پچھے اُو امفپلس اَن اپلونیہ خاں ہو تے تھسلنیکے میں آیا جکو یہودیاں رو ہیک بھگتی گھر ہَتو۔ ²۲۔پولُس سنت آپرے رواج رے مطابق اُوئاں کڈھیا گیو اَن تین (سبت) پویتر ݙن پویتر شاتر میں خاں اُوئاں خاں بحث کی۔³۳۔ اَن اُوے رو مطلب کھول کھول رو دیلیلاں ݙیتو ہَتو،اَن کہیو کہ ضرور ہَتو کہ مسیح رو ݙکھ کھݨݨ اَن مریوڑاں میں خاں جی اُوٹھݨ، اَن ایہ کہ جکے پربھویسوع ری ہوں تھاناں پرچار کرئیں ایہ جی المسیح ہے۔ ⁴۴۔پچھے اُوئاں میں خاں کہنیک ایمان لے آیا اَن پولس اَن سیلاس بھیݪا بچڑیا۔ اَن ایشور نا منݨ آݪاں اَن یونانیاں ری موٹی جماعت اَن گھݨی شریف لُگائی وی اُوئاں بھݪے بچڑیئے گے۔⁵۵۔ پݨ یہودی ریخ میں بھریج را بازار رے گھݨے بدمعاشیاں نا آپ رے بھیݪا لیا۔ اَن ٹوݪو بݨا تے شہر میں حملو کریو۔ اَن یاسون رے گھر رے چودھاری پھر تے اُوئاں نا لابھݨ لاگا کہ اُوئاں نا منکھاں رے خامھے لے آوئے۔ ⁶۶۔اَن جݙے اُوئاں نا نی لابھا تو یاسون اَن کئی بھائیاں نا شہر رے حاکماں رے کڈھے رڑے کرتا گیخل لے جاوئے کہ اُو منکھ جکاں دنیا نا باغی کر ݙنو ہمے ایتھ وی آیا ہے۔ ⁷۷۔ائیاں ری مہمان نوازی یاسون کی ایہ خارا را خارا قیصر رے حکماں ری مخالفت کرئی اَن کہی کہ بادشاہ تو ٻجو جی ہے یعنی یسوع۔⁸۸۔ ایہ خُݨ تے اعوام اَن شہر را حاکم گھٻرا گیا۔ ⁹۹۔اَن اُوئاں یاسون اَن باقیاں ری ضمانت لے ری ائیاں نا چھوڑ ݙنہا۔¹⁰۱۰۔ پݨ بھائیاں اُوئے جی گھڑی راتو رات پولس اَن سیلاس نا بیریہ نی بہیر کریو۔ اُو اُتھ پوگ تے یہودیاں رے بھگتی گھر میں گیا۔ ¹¹۱۱۔ایہ لوک تھسلنیکے رے منکھاں خاں گھݨاں شریف ہَتا۔ کیانکہ اُوئاں گھݨے شوق خاں شٻد نا قبول کریو۔ اَن ہر روز پویتر شاستر نا پڑھتا ہَتا کہ ایہ باتاں ایئے آݪی کار جی ہے ۔ ¹²۱۲۔اَن اُوئاں میں خاں گھݨاں ایمان لے آیا۔ جکاں میں گھݨے خارے غیر قوماں شریف لُگائے اَن منکھ وی۔¹³۱۳۔جݙے تھسلنیکے رے یہودیاں نا ٹھا لاگی کہ پولس ایشور رو شبد بیریہ میں وی خݨاوتو رئی تو اتھ وی آیا اَن لوکاں نا بھڑکایا اَن پریشان کر ݙنا۔ ¹⁴۱۴۔ پچھے اُوئے گھڑی جو بھائیاں پولس نا روانو کریو۔ کہ سمندر تک جاوئے۔ پݨ سیلاس اَن تیمتھیس اُوتھ جی رہیا۔ ¹⁵۱۵۔اَن جکو پولس نا مارگ ݙخلتا وا۔ اُوئے نا اتھینے تک لے گیا اَن سیلاس اَن تینتھیس رے خارو ایے حکم لے تے روانا ہویا کہ جیترو بیگو ہوئے میں کڈھے آوئے۔¹⁶۱۶۔ اَن جکے گھڑی پولس اتھینے میں اُوئاں رو مارگ جوتو وو تو اُوئے شہر نا مورتیاں خاں بھریوڑو جویو تو اُوئے رو من خڑ گیو۔ ¹⁷۱۷۔ایئے رے خارو او بھگتی گھر میں یہودیاں ان ایشور نا منݨ آݪاں خاں اَن چوک میں جکو ملتا ہَتا اُوئاں خاں روز بحث کرتو ہَتو۔¹⁸۱۸۔ اَن کہنیک اپکوری اَن ستوئیکی فیلسوف اُوئے رو مقابلو کرݨ لاگا۔ اَن کہینک کہتا وا کہ ایہ بکواسی کی کہیوݨ چاہوئی۔ اَن ٻجاں کہیو کہ ایے غیر معبودا ری خبر ݙیوݨ آݪو ݙئخیجئی۔ ایئے رے خارو کہ اُو یسوع اَن قیامت ری خوشخبری ݙئی۔¹⁹۱۹۔ اَن پچھے اُو اُوئے نا آپ بھیݪو اریوپگس تے لے گیا اَن کہیو مھاناں ٹھا پڑخے ری کہ ایہ جکو نوئی تعلیم جکو توں ݙئیں کی ہے؟ ²⁰۲۰۔کیاں کہ تُوں مھاناں عجیب جی باتاں خُݨاوئی مھاناں وی ٹھا لاگے کہ ائیاں رو کی مطلب ہے۔ ²¹۲۱۔(ایئے رے خارو کہ خارا اتھینوی اَن پردیسی جکو اُوتھ رہتا ہَتا۔ جݙے وی او باندا ہوتا تو نوئے نوئے باتاں کہݨ اَن خُݨݨ خاں ٹاݪ ٻجو کوئی کام وی کونی کرتا ہَتا۔)²²۲۲۔پولس اریوپگیس رے بچ میں ابھیج تے کہݨ لاگو کہ اے اتھینے آݪاں ہوں جوئی وو کہ تھاں ہر بات میں مورتیاں نا موٹا منݨ آݪا ہو۔ ²³۲۳۔کیانکہ میں پھرتے پھرتے تھارے معبوداں تے غور کرتے گھڑی ہیک ایہڑی قربان گاہ وی ݙٹھی جکے تے لکھیوڑو ہَتو اَݨ ݙٹھے ایشور رے خارو۔ آن جکے ری تھاں اَݨ ݙٹھے پوجا کرئی۔ ہوں تھاناں اُوئے ری خبر ݙئیں۔²⁴۲۴۔ جکے ایشور دنیا رے خارے چیزاں بݨائی اُو ایئے رے خارو آسمان اَن زمین رو مالک ہے۔ ہاتھ رے بݨایوڑے مندراں میں کونی رہتو۔ ²⁵۲۵۔نی منکھاں رے ہاتھ خاں خدمت لئی اَن نی جی اُو کئی رو محتاج ہے۔ کیانکہ اُو تو آپ خاراں نا زندگی اَن خارو کچھ ݙئی۔²⁶۲۶۔اَن اُوئے ہیک جی اصول خاں منکھاں ری ہر ہیک قوم خاری دھرتی تے رہݨ رے خارو بݨائی اَن اُوئاں ری میعاد اَن سکون ری حد مقرر کی۔ ²⁷۲۷۔تاکہ ایشور نا لابھے شاید ہتھوݪیا مارتا اُوئے نا لابھے رو۔ کیانکہ اُو مھاں میں خاں کئی خاں وی آݪگو کونی۔²⁸۲۸۔ کیانکہ اُوئے میں جی مھاں جیئیں اَن پھرئیں اَن ہا جاں تھارے شاعراں میں خاں گھݨا کہی مھاں تو اُوے ری جی نخل خاں ہا۔ ²⁹۲۹۔جݙے مھاں ایشور ری نخل خاں ہا تو ایہ بھلو کونی کہ ایشور خونے یا چاندی یا پتھر آݪی کار ہے۔ جکو منکھاں رے ہنر خاں ہاتھ خاں بݨایو جاوئیں۔³⁰۳۰۔ کیانکہ ایشور جہالت رے دور خاں نکݪ آیو رو ہمیں خارے منکھاں نا ہر جگہ حُکم ݙئی کہ توٻہاں کرو۔ ³¹۳۱۔کیانکہ اُوئے ہیک ݙن مقرر کریو ہے۔ جکے میں اُو خچائی خاں دنیا ری عدالت اُوئے منکھ خاں کرواخے جکے نا اُوئے مقرر کریو ہے۔ اَن اُوئے نا مَریوڑا میں جیتو کر تے ایہ بات خاراں تے ثابت کرئی ری۔³²۳۲۔ جݙے اُوئاں مَریوڑا ری قیامت ری بات خُݨی تو کہینک مزاق کرݨ لاگا۔ اَن کہینک کہݨ لاگا کہ اے بات مھاں تے خاں بݪے وی خُݨخاں۔ ³³۳۳۔ایئے حالت میں پولس اُوئاں رے بچ خاں نکݪ گیو۔ ³⁴۳۴۔پݨ کہینک منکھ اُوئے بھیݪا تھی گیا اَن ایمان لے آیا۔ اُوئاں میں دیونسی لیس اریوپگس رو ہیک حاکم اَن دمرس ناں ری ہیک لُگائی ہَتی اَن کہینک ٻجا وی اُوئے رے بھݪا ہَتا۔

Chapter 18

¹۱۔ائیے باتاں خاں پچھے پولُس اتھینے خاں کرنتھس گیو۔ ²۲۔اُوتھے اُو اکولہ ناں رے یہودی خاں خݨٹیو ۔ جکو پیدائسی رے مطابق پنطس رو ھتو۔ اُو ائیاں ݙیھاں میں آپری لگائی پرسکلہ رے بھیݪو اطالیہ آیو ھتو، کیاں کہ کلودیس خارے یہودیاں ناں حکم ݙنھو تو کہ روم ناں چھوڑے، آݨ پولُس اُواں کوڈھی گیو۔ ³۳۔ پولُس اُواں بھیݪو رہتو آݨ کام کرتو ھتو کیاں کہ اُو ھیک ہی کارو بار کرتا ھتا۔⁴۴۔ پولُس ہر سبت بھگتی گھراں میں دلیلاں ݙیوتو، اُو یہودیاں آݨ یونانیاں ناں خمجھاتو۔ ⁵۵۔جݙے سیلاس آݨ تیمتھیس مکدونیاں خاں آیا تو اتھے آتما پولُس ناں خمنجھایو کہ یہودیاں ناں گواہی ݙے کہ پربھویسوع ہی مسیح ہے۔ ⁶۶۔ جݙےیہودی اُوے رے خلاف ہو را بے عزت کرݨ لاگا۔ پولُس آپرا گابھا اُواں ݙخیا چھنڈک را کہیو، تھارو لوہی تھارے ہی کاندے تے ھوئے۔ ھوں بے گناہ ہاں ، ہمیں غیرقوماں کوڈھی جایخ۔⁷۷۔پچھے اُو اُوتھ خاں گیو آݨ ھیکے ایشور ناں منݨ آݪے منکھ ططس یوستس رے گھرے آیو، اُوے رو گھر بھگتی گھر رے نیڑو ھتو۔ ⁸۸۔ بھگتی گھرناں خنبھاݪݨ آݪو کرسپس آݨ اُوے رے گھرآݪاں خارا وشواسی ھتا گھݨا کرنتھی جکاں پولُس رے باتاں خݨݨے وشواس لے آیا آݨ پویترشنان لھنو۔⁹۹۔ایشور رات رو خپنیے میں پولُس ناں کہیو، ٻہی نی پݨ ٻول چھپ نی کر۔ ¹⁰۱۰۔کیاں کہ ھوں تیں بھیݪو ھاں، کوئی تناں نقصان کونی ݙے خگھے، کیاں کہ ائیے شہر میں مانجا گھݨا منکھ ھیئں۔ ¹¹۱۱۔ پولُس اُوتھے ھیک خال چھ مہیݨا رھیو آݨ اُواں میں ایشور رے شٻد ری پرچار کرتو رھیو۔¹²۱۲۔جݙے گلیو! اخیہ رو صوبہ دار بݨیو تو یہودی پولُس ناں جھال آیا اُوے ناں صوبہ دار رے کوڈھی لے گیا۔ ¹³۱۳۔ اُواں کہیو کہ اِے منکھ حکماں رے خلاف ایشور ری بھگتی ری تعلیم ݙئی۔¹⁴۱۴۔پولُس ٻولݨ آݪو ھتو کہ گلیئے(گلیو) یہودیاں ناں کہیو، تھیں یہودی جے اِے واقعی غلطی آݨ شرارت ری بات ہے، تو تھاں خاں بات کرݨ ٹھیک ھوخے۔ ¹⁵۱۵۔ پݨ جݙے اِے سوال شٻد (کلام)، ناواں آݨ تھارے حکماں (شریعت) ری بات ہے تو ائیے ناں تھیں ہی حل کرو، ھوں ائیے باتاں رو انصاف کونی کرتو۔¹⁶۱۶۔گلیئے (گلیو) اُواں ناں عدالت خاں کڈھوا ݙنو۔ ¹⁷۱۷۔ پݨ اُواں بھگتی گھر رے موٹے سوستھیسنس ناں جھال رو عدالت رے خامھو ماریو، پݨ گلیئے (گلیو) ائیے ری پرواہ کونی کی۔¹⁸۱۸۔پولُس اتھے کئنک ݙھیں رھݨ خاں پچھے اُوے بھائیاں ناں چھوڑیا آݨ پرسکلہ تے اکولہ رے بھیݪو جہاز تے سوریہ ݙخیا بوہو، کنخریہ ری بندرگاہ تے اُو ماتھے خاں گنجو تھیو کیاں کہ منت منیوڑی ھتی۔ ¹⁹۱۹۔ جݙے اُو افسیس آیا، پولُس پرسکلہ آݨ اکولہ ناں اُوتھے چھوڑیو آݨ آپ بھگتی گھرمیں گیو آݨ یہودیاں خاں بحث کی۔²⁰۲۰۔جݙے پولُس ناں گھݨو عرصو اُوتھے رھݨ رو کہیو گیو تو اُوے انکار کریو۔ ²¹۲۱۔ پݨ اِے کہہ رو اُواں خاں روانا ھوؤ۔ کہ ایشور ری مرضی ہوئی تو بݪے آئیخ پچھے اُو افسیس ݙیخیا بوھو گیو۔²²۲۲۔بݪے قصیریہ میں جا رو یروشلیم میں منڈݪی ناں دعا سلام کر رو انطاکیہ گیو۔ ²³۲۳۔ آݨ کئہی ݙیھں اُوتھے رہیو آݨ پچھے اُو گلتیہ آݨ فروگیہ رے علاقاں خاں تھیو گیو آݨ خارے چیلاں ری حوصلہ افزائی کری۔²⁴۲۴۔پچھے اسکندیہ خاں اپلوس ناں رو ھیک منکھ آیو۔ اُو کلام رو ماہر آݨ بھلو خݨاوݨ آݪو ھتو۔ ²⁵۲۵۔اپلوس ایشور رے مارگ ری تعلیم لی تی پویترآتما خاں بھریوڑو، پݨ اُو صرف یوحنا رے پویترشنان ناں اُوݪکھتو ھتو۔ ²⁶۲۶۔ اپلوس بھگتی گھر میں دلیری خاں ٻولݨ لاگو، پݨ جݙے پرسکلہ آݨ اکولہ اُوے ناں خݨیو، تو اُواں اُوے خاں دوستی کری ایشور ری تعلیم بھلے طریقے خاں خݨای۔²⁷۲۷۔جݙے اُوے اخیہ رے ٻار جاوݨ رو ارادو کریو، آݨ بھائیاں اُوے ری حوصلہ افزائی کی آݨ چیلاں ناں لکھیو کہ ائیے ناں بھلی کار کہیا۔ جݙے اُو پگو، اُوے اُواں ری مدد کری جکو فضل خاں وشواس لے آیا ھتا۔ ²⁸۲۸۔ اپلوس آپری قوت آݨ مہارت خاں یہودیاں ناں خمجھاوتو آݨ پویترشاتر خاں ثابت کرتو کہ پربھویسوع ہی میسح ہے۔

Chapter 19

¹۱۔جݙے اپلوس کرنتھس میں ھتو تو ائیاں تھیو کہ اُو اُونچے علاقے گزر رو اِفسس میں آیو۔ آݨ کئنک چیلاں ناں اُتھے جویا۔ ²۲۔اُواں اُوے ناں کہیو، کی جݙے تھیں وشواس لایا تو تھاں پوتر آتما پائی؟، اُواں اُوے ناں کہیو ناں مھاں تو پوترآتما رے بارے میں خݨیو پہی کونی۔³۳۔پولُس کہیو، پچھے تھا کے رو پویترشنان لیو؟ اُواں یوحنا سنت رے پویترشنان رے بارے میں کہیو۔ ⁴۴۔ پچھے پولُس جواب ݙنو، کہ یوحنا رو پویترشنان جکو توٻہاں رو پویترشنان ھتو اُوے منکھاں ناں کہیو کہ تھیں اُوے تے وشواس راکھو۔ جکو اُوے خاں پچھے آخے، جکو پربھویسوع ہے۔⁵۵۔جݙے منکھاں اِے خݨیو، تو اُواں پربھویسوع مسیح رے ناں رو پیتر شنان لیو۔ ⁶۶۔جݙے پولُس آپ را ہاتھ اُواں تے راکھیا، تا پویترآتما اُواں میں آ گی ۔ آݨ اُو ٻجے ٻولے ٻولݨ آݨ اگم کھتی کرݨ لاگا۔ ⁷۷۔ آݨ اُو خارا تقریباً ٻاہرے 12 منکھ ھتا۔⁸۸۔آݨ اُو پچھے بھگتی آری جگہ میں جا رو تین مہینݨا تائیں دلیری خاں ٻولتو رہیو، پرچار کرتو رہیو۔ اُو منکھاں ناں خمجھاتو آݨ ایشور ری راجائی رے بارے میں ݙخلتورہیو۔ ⁹۹۔پݨ کئنک یہودی سخت آݨ نی منݨ آرا ھتا۔ تو اُو منکھاں رے خامھو خچائی ناں کوڑ کہݨ لاگا۔ پچھے پوللُس اُواں منکھاں ناں چھوڑ رو چیلاں ناں اُوے منکھاں خاں پرھا کیا۔ اُوترنس ری خنݨ آری جگہ تے روز پرچار کرتو ھتو۔ ¹⁰۱۰۔ آݨ ائیاں ٻہیاں برخاں تائیں تھیتو رہیو۔ تاکہ جکو آسیہ میں رہتا ھتا۔ یہودی آݨ یونانی ٻہیں ایشور رو شٻد خوݨے۔¹¹۱۱۔ایشور پولوس رے ہاتھ خاں موٹا موٹا معجزہ جوݪتو۔ ¹²۱۲۔رومال آݨ پوتیا پولُس رے جسم ناں لگا را بیماراں ناں لگاتا تو اُو شفا پاتا۔ آݨ بُری آتما نخر جاتے رے۔¹³۱۳۔پݨ اُتھے یہودی عالم ھتا، جکو علاقے سفر کرتا پیا اُو آپ رے فائدے رے خارو پربھویسوع رو ناں لیتا۔ اُو اُواں تے اِے ناں لیتا جکاں میں بُری آتماواں ھتے، اُو کہتے، ھوں تناں پربھویسوع رے ناں خاں حکم ݙئیں۔ جکے رو پرچار پولُس کرئی نخر جاؤ۔ ¹⁴۱۴۔اَن سِکوِا یہودی سردار کاہن را خات ݙیکرا ائیاں کرتا ہَتا۔¹⁵۱۵۔ھیکی بُری آتما اُوے ناں جواب ݙنو، ھوں یسوع ناں اُوݪکھیں، پݨ تو کݨ ہیں؟ ¹⁶۱۶۔بُری آتما جکو منکھ میں ہتی، جادو کرݨ آراں ناں چپکی، آݨ ماریو آݨ پچھے اُو اُوگاڑ آݨ زخمی ائیے گھر خاں نخریا۔ ¹⁷۱۷۔ ائیے رے بارے میں یہودی آݨ یونانیاں ٻہیاں ناں خٻر ڈھہی جکو اِفسس میں رہتا ھتا۔ اُو گھݨاں ٻہیا را۔ آݨ ایشور یسوع ناں عزت مݪی۔¹⁸۱۸۔آݨ گھݨاں خارا وشواس بھی آیا۔ جکاں منیوں کہ مھاں بُرا کام کیاتا۔ ¹⁹۱۹۔گھݨاں خارا جکو جادواں رے کارݨ میڑ کرتا ھتا، آپ رے کتاباں لایا آݨ اُواں ناں خاراں رے خامھو خاڑ ݙنیی، جݙے اُواں کتاباں ری قیمت ری رقم لگائی تو اُو پچاخ ہزار چاندی رے سکاں ری نخری۔ ²⁰۲۰۔ پݨ ایشور رو شٻد زور قدرت خاں کھنڈ تو گیو۔²¹۲۱۔ہمیں پولُس ایشور رو پرچار اِفسس میں پورو کرݨ خاں پچھے، ائیے آتما خاں فصلو کیو کہ اُو آپ رے یروشیلم رے مارگ میں مکدنیہ آݨ اخیہ خاں ہو رو گزرے۔ اُوے کہیو، ھوں جݙے اُتھے ھتو، مناں ضروری روم بھی جاوݨ کھپئی۔ ²²۲۲۔ پولُس آپ رے ٻے چیلاں تیمتھیس آݨ اراستس ناں بہیر کیا جکے اُوے ری مدد کی ھتی، پݨ ائیے وقت پولُس آپ آسیہ میں رہیو۔²³۲۳۔اُوے گھڑیاُوے طور رے کارݨ موٹو پھخاد ہوا۔ ²⁴۲۴۔دیمیترس ناں رو ھیک خونارو ھتو، جکو مندر رے چانٻڑی ری مررتے بݨاتو ھتو جکے خاں اُو پسیہ ور منکھاں رے خاروں گھݨو کما لیتو۔ ²⁵۲۵۔ اُوے خارے خوناراں ناں بھیڑا کیا، آݨ کہیو تھیں جاݨئی مھیں ائیے کام خاں گھݨاں پیخہ کماجئی۔²⁶۲۶۔تھیں جوؤی، آݨ خݨئی پیا کہ نی صرف اِفسس میں بلکہ خارے آسیہ میں ہاتھ خاں بݨایوڑے مورتے ایشور کونی ھتے۔ ²⁷۲۷۔ نی صرف مھناں کاروبار بند تھیݨ رو ٻہی ہے، بلکہ موٹی مورتی جکے رو ناں ارتمسس رو مندر بھی آپ ری عزت گوما ݙیخے۔ جکے ری آسیہ آݨ پوری دنیا پوجا کرئی۔²⁸۲۸۔جݙے اُواں خݨیو تو ریخ خاں بھریج گیا۔ رڑے کر کہیو۔ اِفسس ری دیوی عزت آری ہے۔ ²⁹۲۹۔ آݨ خارے شہر میں ہل چل مچ گی۔ آݨ منکھ تماشے آری جگہ بھہڑا ہوا۔ اُواں پولُس رے خاتھیاں، گیس آݨ استہ خس ناں بنݨ چاھتو پیو پݨ اُوے رے چیلاں اُوے ناں روکیو³⁰۳۰۔جݙے پولس منکھاں میں جاوݨ لاگو تو اُوئے رے چیلا اُوئے نا کونی جاوݨ ݙنو۔ ³¹۳۱۔اسیہ صوبہ رے کئنک علاقے را حکم ݙیݨ آݪا بھی جکو پولُس را دوست ھتا۔ اُوے ناں منتھ کی کہ تماشے آری جگہ متے جائے۔ ³²۳۲۔ کئنک منکھ رڑے کرتا ھتا، آݨ کئنک منکھ پریشانی میں ھتا۔ اُواں میں خاں گھݨا کونی جاݨتا ھتا۔ کہ کیاں بھیڑا ہویا ہاں۔³³۳۳۔یہودی منکھاں میں سکندر ناں کاڈھ رو منکھاں رے خامھو لے آیا۔ سکندر ہاتھ خاں اشارو کر رو منکھاں خمجھایو۔ ³⁴۳۴۔ پݨ جݙے اُواں جاݨیو کہ اُو یہودی ھتو تو اُو خارا ھیک آواز میں بھیڑا رڑے کرݨ لاگا۔ افیوس ری دیوی ری بݙائی ہووے۔³⁵۳۵۔پچھے علاقے ری عوام ناں چھپ کرائی، آݨ اُواں ناں کہیو، اِے افسیاں را منکھاں تھاں میں خاں کݨ کونی جاݨتو کہ افسیاں رو شہر موٹی دیوی ارتمس رے مندر آݨ اُوے مورت خبھاڑݨ آرو ہے ، جکو آکاش خاں اتری؟۔ ³⁶۳۶۔جؤتے ہوؤے ائیے باتاں خاں انکار کونی کیو جا خگھتو۔ تو ضروری ہے کہ تجھیں چپ رہو۔ آݨ جلدبازی میں کئہی نی کرو۔ ³⁷۳۷۔ کیاں کہ تھیں جکے منکھاں ناں لایا ہو نی تو اُو ڈاکو ہے نی اُو دیوی رے خلاف چگلی مارݨ آرا۔³⁸۳۸۔ائیے رے کرے دیمیترس آݨ ٻجا خونارا تے الزام لگاونت، آݨ عدالت کھلی ہے۔ آݨ صوبہ دار بھیڑو ہے تو اِے فصلو کیو جاوے۔ ³⁹۳۹۔ پݨ تھیں کئہی ٻیجو سبب ری تحقیق کرݨ چاوی روبرو عدالت میں فصلوکرو۔ ⁴⁰۴۰۔ بے شک آج رے پھخاد رے کارݨ مھارے ماتھے دھاں ݙیوݨ رو خطرو ہے۔ ائیے رے کرے کہ اُوے رو کوئی کارݨ کونی ہے۔ آݨ مھیں ائیے رے کارݨ کونی ݙیخل خگھتا۔ جݙے اُو اِے باتا پورے کرئے۔ تو اُوے فصلے آراں ناں موکل ݙنی۔

Chapter 20

¹۱۔جݙے لُوڑہ ختم ھوؤ، تو پولُس چیلاں ناں بہیر کیا۔ آݨ اُواں ری حوصلو ݙنو۔ پچھے اُواں ناں کہیو ایشور تھاں بھیݪو ہووے۔ اُواں ناں چھوڑ رو مکدنیہ نی گیو۔ ²۲۔جݙے اُو اُواں علاقاں میں میں گیو، تو اُوے وشواسیاں ری گھݨی حوصلہ افزائی کی۔ آݨ اُو پچھے یونان میں گیو۔ ³۳۔ اتھیے تین مہیݨاں گزاݨ خاں پچھے اُو جیکر ہی سوریہ رے پاخے ݙیخا روانو ھوؤ۔ تو یہودیاں اُوے رے خلاف ھیک سازش کی تو اُوے فصلو کیو کہ اُو مکدنیہ خاں ھتو ھویو پاچھو جاوے۔⁴۴۔آݨ پرس رو ݙیکرو سوپترس جکو کہ بیریہ رو ھتو۔ آݨ تھیسلنیکوں خاں ارسترخس آݨ سکندس آݨ گیس جکو درٻے خاں ھتو آݨ تیمتھیس آݨ آسیہ رو تخکس ترفمیس آسیہ تک اُوے رے بھیݪا آیا۔ ⁵۵۔پݨ اِے منکھ مھاں خاں پہلی روانہ ھوا۔ آݨ ترواس میں مھارو انتظار کرتا وا۔ ⁶۶۔ آݨ بے خمیری ٻاٹی ری عید رے ݙن خاں پچھے مھاں فلپی رو سفر کیو۔ پانچاں ݙناں میں مھاں ترواس پوگا۔ اُوتھے مھاں خاتا ڈناں تک رھیا۔⁷۷۔ہفتے رے پہلکے ݙن، جݙے مھیں ٻاٹی توڑݨ رے خاروں خارا بھیݪا ھوا۔ پولُس وشواسیاں خاں بات کی آݨ ظجے ݙن جاؤݨ رو پروگرام بݨاتو وہ۔ ائیے رے خاروں اُو آدھی رات تک شٻد خݨاتو رہیو۔ ⁸۸۔ جیتھ آپاں بھیݪا ھویا تا، اُوتھ موٹے گھر میں گھݨا خارا ݙئیا (چراغ) ٻڑتا وہ۔⁹۹۔دری میں یوتخس ناں روھیک نوجوان منکھ ٻیٹھو ھتو، اُوے تے اُونگھ گھݨی آیوڑی ھتی۔ جݙے پولُس دیر تک باتاں کرتو پیو تو اِے منکھ اُونگھ میں تیجی منزل خاں نیچا جا کھریو۔ آݨ جݙے اُوے ناں گھݨیو تو اُو موؤڑو ھتو۔ ¹⁰۱۰۔ پݨ پولُس نیچا گیو، پولُس اُوے ناں زور خاں چھکیو آݨ اُوے ناں چمٻڑ گیو۔ پچھے اُوے اُوے ناں کہیو کہ گھݨو پریشان نی ھو کیاں کہ اِے جیوتو ہے۔¹¹۱۱۔پچھے اُو پاچھو اُونچا گیو آݨ ٻاٹی توڑی آݨ کھادی، جݙے گھݨی دیر باتاں کرتا کرتا خبیڑ ھوئی تو اُوے خاں پچھے روانہ تھیا۔ ¹²۱۲۔ اُوے چھوکرے ناں بݪے جیوتو جؤ رو گھݨی تخلی ھوئی۔¹³۱۳۔ مھیں پولُس خاں پہلی تک پگا آݨ استس نی روانو تھیا، جیتھے مھاں پولُس ناں جہاز تے چڑاوݨ رو ارادو کیو تو۔ اِے اُو کام ھتو جکے رو اُو خود بھی ارادو راکھتو ھتو۔ زمینی مارگ خاں جاوݨ رو ارادو کیو۔ ¹⁴۱۴۔ جݙے اُو مھناں اسُس میں خنٹیو تو مھاں اُوے ناں بھیݪو لیو آݨ متلینے نی روانو تھیا۔¹⁵۱۵۔ تو مھیں اُتھ خاں بوھا، آݨ اگلے ݙیھں خیس رے اُوے پار پگا، اگلے ݙھیں سامس رے جیزرے تے پگا آݨ اُوے خاں اگلے ݙھیں مھیں میلتس رے شہر پگا۔ ¹⁶۱۶۔ ائیے رے کرے کہ پولُس اِے خوچ لیو تو رو کہ افسس خاں گزرے۔ اِے ائیے رے کرے کہ اُوے ناں آسیہ میں وقت نی گزارݨو پڑے۔ اِے ائیے رے کرے کہ اُو عید پنتکست رے ݙھیں رے خاروں یروشلیم جاوݨ ری جلدی ھتا۔ آݨ ائیے رے کرے اُواں ہرطرح ری کوشش کری۔¹⁷۱۷۔اُوے میلتس خاں افسس نی منکھ بہیر کیا آݨ منڈݪی رے بزرگاں ناں آپ رے کوڈھی آنڑیا۔ ¹⁸۱۸۔جݙے اُو اُواں کوڈھی آیا، تو اُوے اُواں ناں کہیو۔ تھیں جاݨیں، کہ پہلکے ݙھیں خاں جݙے میں آسیہ میں قدم راکھیو۔ تو کیکر مھاں ہمشیہ تھاں بھیݪو وقت گزاریو۔ ¹⁹۱۹۔ھوں دل ری گرائی آݨ آنخواں باحنتو ایشور ری خدمت کرتو رہیو، آݨ اُواں تے پریشانیاں میں بھی جکو یہودیاں ری سازش ری وجہ خاں جکو میں تے آئیے۔ ²⁰۲۰۔تھیں جاݨیں، کہ کیکݨ تھارے فائدے رے چیزاں تھاں تے ظاہر کرݨ خاں کݙے کونی ھٹیو، آݨ تھناں اُونچو علم آݨ تعلیم ݙھنی آݨ گھر گھر بھی گیو۔ ²¹۲۱۔ تھیں جاݨیں کیکݨ ھوں یہودیاں آݨ یونانیاں ناں ایشور رے کوڈھی توٻہاں رے خاروں آݨ پربھویسوع میں وشواس رے خاروں تھناں ݙخلیو۔²²۲۲۔ آݨ ہمیں، جوؤ ھوں پویترآتما میں ٻادھوڑا یروشیلم نی جاویں، آݨ اُواں باتاں ناں کونی جاݨتو جکو میں خاں اُوتھے تھیخے۔ ²³۲۳۔خوائے ائیے رے کہ پویترآتما ہر شہر میں منجو گواہ ہے آݨ کہی کہ زنجیراں آݨ ݙکھ منجے انتظار میں ہے۔ ²⁴۲۴۔ پݨ ھوُں کونی خمجھتو کہ منجی زندگی کہڑی طرح خاں منجے خارو قیمتی ہے، کہ آپ ری ناخ دوڑ ختم کراں آݨ اُو خدمت جکو پربھویسوع خاں ڊھئی۔ کہ ایشور ری کرپا ری خوشخٻری ری گواہی ݙیواں۔²⁵۲۵۔ آݨ ہمیں، جوؤہ ھوں جاݨیں کہ تھیں خارا جکاں میں، میں راجائی ری تعلیم ݙیوݨ گیو، منجو مانݙو اگتے کونی جوؤہ۔ ²⁶۲۶۔ائیے رے خاروں ھوں آج رے ݙھیں گواہی ݙیخ، کہ ھوں کہی وی منکھ رے لوہی خاں بےقصور ہاں۔ ²⁷۲۷۔ کیاں کی ھوں ایشور ری مرضی تھاں تے ظاہر کرݨ خاں لارے نی ہٹاں۔²⁸۲۸۔ائیے رے خاروں آپ رے بارے میں فکر کرو، آݨ اُوے منڈݪی ری جکے رو پویترآتما تھناں خباڑݨ آڑو بݨایو ہے ایشور ری منڈݪیاں ری رکھوالی فکر مندی خاں کرو، جکے اُوے ناں آپ رے لوہی خاں خریدیا ہے۔ ²⁹۲۹۔ھوں جاݨیں کہ منجے جاوݨ رے بعد، گھݨے خرپھریا گیدڑ تھاں بھیݪا ھوخے۔ آݨ تھناں کونی چھوڑے۔ ³⁰۳۰۔ ھوں جاݨیں کہ تھاں میں کئنک منکھ آخے آݨ کئنک غلط باتاں کہخے، کہ چیلا ں ناں آپ رے لارے کھچ لے۔³¹۳۱۔ائیے رے خاروں ہوشیار رہو، یاد راکھو کہ تین برخ میں آنخواں رے بھیݪو رات آݨ ݙھیں تھاں میں خاں ہر ھیک ناں نصحیت کرݨ خاں باز کعنی رہیو۔ ³²۳۲۔ آݨ ہمیں ھوں ایشور میں آݨ اُوے ری کرپا رے شٻد ناں تھارے حولے کرئیں۔ جکو ائیے قابل ہے کہ تھناں تیار کرے آݨ خاراں رے بھیݪو تھناں حیخو (بھانگو) ݙے جکو ایشور رے خاروں چوݨیا گیا ھو۔³³۳۳۔میں کہی منکھ ری چاندی، خونے یا گابھاں ری ناجائز خواہش کونی کرئی۔ ³⁴۳۴۔تھیں جاݨیں کہ ائیاں ہاتھاں آپ ری آݨ اُواں ری جکو میں بھیݪا ھتا ضرورتاں ناں پورو کریو ہے۔ ³⁵۳۵۔خارے باتاں میں میں تھناں نمونو ݙھنو کہ کیکݨ کمزوراں ناں کام رے زریعے مدد کرݨی چاہجے، آݨ کیکݨ تھناں پربھویسوع ری شٻد ناں یاد راکھݨو چاہجی، اُو الفاظ جؤ اُوے آپ کہیو کہ ݙیوݨ لیوݨ خاں گھݨو برکت آݪو ہے۔³⁶۳۶۔جݙے اُوے اِے خاروں کہیو، تو گوݙاں تے نگڑ آݨ اُوے خاراں رے بھیݪو پراتھنا کرئی۔ ³⁷۳۷۔اُو خارا گھݨاں رویا آݨ پولُس رے گݪے لاگ رے اُوے ناں مٹھکی ݙھنی۔ ³⁸۳۸۔ اُوے جکو کہیو اُوے رے باعث اُواں میں خاں گھݨاں منکھ اداس تھیا، کہ اُو اُوے رو مانݙو بڑے کیݙے کونی جوؤے۔ پچھے اُواں اُوے ناں حفاظت خاں جہاز تک پجایو۔

Chapter 21

¹۱۔جݙے مھیں اُواں خاں دھار ھو را جہاز تے بوھا۔ تو مھیں خیدھا کوس رے شہر میں آیا، آݨ ٻجوڑے ݙھیں ردس میں آیا بݪے اتھے خاں پترہ گیا۔ ²۲۔ جݙے مھناں ھیک جہاز فینیکے نی جاوتو جڑیو (ملیو) تو مھیں اُوے میں چڑھ را روانہ ہویا۔³۳۔ جݙے مھناں کپرس رو علاقو نظر آیو، تو کپرس ناں کھاٻڑی پاخے چھوڑ رو سوریہ نی روانہ ہویا، صور میں اتریا کیاں کہ اُتھے جہاز خاں خامان اتارݨو ھتو۔ ⁴۴۔ ائیے خاں پچھے اُتھے مھناں چیلاں خنٹیا مھیں اتھے خات ݙھیں رھیا، ائیاں چیلاں پویترآتما رے وسیلے خاں پولُس ناں کہیو کہ اُو یروشلیم جاوے۔⁵۵۔جݙے مھاں اِے ݙھیں اتھے گزاریو تو مھیں اتھ خاں بوھا اُو خارا ٻاݪے ٻچے مھناں شہر خاں ٻاہر تک چھوڑݨ آیا، پچھے مھاں سمندر رے کندھے تے گوݙا کھویا آݨ پراتھنا کی آݨ ھیکے ٻیجے خاں ماکلایو۔ ⁶۶۔ پچھے مھیں جہاز تے چہڑھیا تے اُو آپرے آپرے گھرے گیا۔⁷۷۔جݙے مھاں صور رو سفر مکمل کریو تو پتلمیس پگا۔ اتھے مھاں بھائیاں ناں سلام کریو آݨ ھیک ݙھیں رھیا۔ ⁸۸۔اگلے ݙھیں مھیں اُواں ناں چھوڑ رو قیصریہ گیا، مھیں انجیل ری پرچار کرݨ آݪے فلپس رے گھرے گیا، جکو اُواں خاتاں میں خاں ھیک ھتو مھیں اُوے بھیݪا رھیا۔ ⁹۹۔ اُوے رے چار کنوارے ݙیکرے ھتے جکو نبوت کرتے ھتے۔¹⁰۱۰۔کئنک ݙھیں اُوتھ رھݨ خاں پچھے یہودیہ خاں اگیس ناں رو ھیک سنت آیو۔ ¹¹۱۱۔ اُو مھاں کوڈھی آیو آݨ پولُس رو کمر بند لیئو، اُوے خاں اُوے آپرا ہاتھ آݨ پگ ٻاندھیا آݨ کہیو، کہ پویترآتما کہی وہ کہ، جکے منکھ رو اِے کمربند ھے اُوے ناں یہودی یروشلیم میں ائیاں ہی باندھ خے۔ آݨ اُوے ناں غیرقوماں رے حوالے کرخے۔¹²۱۲۔جݙے مھاں اِے باتاں خݨئے، تو مھاں آݨ جترا منکھ اُوتھے ھتا اُواں پولُس خاں درخواست کری کہ یروشلیم نی جائے۔ ¹³۱۳۔بݪے پولُس بݪتی ݙھنی، "تھیں کیاں کرئی وا" رو را منجو دل توڑئی وا؟ ائیے رے خاروں ھوں چھڑو ٻندھیجݨ رے خاروں کونی پݨ یروشلیم میں پربھویسوع رے ناں تے مرجاوݨ رے خاروں وی تیار ھاں۔ ¹⁴۱۴۔ پولُس اِے منݨ رے خاروں تیار کونی ھتو ائیے رے خاروں مھاں اُوے ناں روکݨ ری کوشش کونی کری آݨ کہیو کہ" ایشور ری مرضی پوری ہوئے"¹⁵۱۵۔ائیاں ݙھیاں خاں پچھے مھاں آپرے خامان اکھݨیو آݨ یروشلیم نی گیا۔ ¹⁶۱۶۔ قیصریہ خاں کئنک چیلا وی مھاں بھیݪا بوھا، اُو مناسون ناں رے ھیکے چیلے ناں وی لے آیا جکو کپرس خاں ھتو تاکہ مھیں اُوے رے گھرے رہجے۔¹⁷۱۷۔جݙے مھیں یروشلیم میں پگا، بھائیاں خوشی خاں استقبال کریو۔ ¹⁸۱۸۔اگلے ݙن پولُس مھاں بھیݪو یعقوب کوڈھی گیو آݨ اُتھ خارا بزرگ وی موجود ھتا۔ ¹⁹۱۹۔ جݙھے اُواں خاں خنٹیو تو خارے باتاں خݨائے جکو ایشور اُوے ری خدمت میں غیرقوماں میں کئے ھتے۔²⁰۲۰۔جݙے اُواں اِے خݨیو، تو اُواں ایہشور ری بݙائی کری۔ آِ اُوے خاں کہیو " ادا " تیں ݙٹھو کہ کترا منکھ یہودیاں خاں وشواس لے آیا ہیں۔ اُو خارے حکماں رے بارے میں صاف نیت ہیں۔ ²¹۲۱۔ اُواں ناں تاجے بارے ݙخلیو گیو ھے، کہ توں اُواں یہودیاں ناں جکو غیرقوماں میں رہی وا اُواں ناں ماسٰی ری شریعت خاں پھرجاوݨ ری تعلیم ݙئی آݨ اُواں ناں اُواں رے ٻاݪاں ری طور نی کراوݨ آݨ پراݨے ریتاں تے نی بہاݨ ری تعلیم ݙئیں۔²²۲۲۔مھناں کی کرݨ کھپے؟ کیاں کہ اُو خݨ لیخے رو کہ توں آیو رو۔ ²³۲۳۔ہمیں ائیاں کر جکو مھیں تناں کہیں، اتھے چار منکھ ہے جکاں وعدو کریو ہے۔ ²⁴۲۴۔ اُواں منکھاں ناں لے آݨ آپرے آپ ناں پاک کرآݨ اُواں رے خاروں کئنک خرچ کر، تاکہ اُو آپرا باݪ کتراوے۔ جݙے خارا خمجھخے کہ جکوباتاں تاجے بارے کہیے گئے ھوتے اُو کوڑے ہیں۔ آݨ اُو خمجھ جاخے کہ توں حکماں ناں منئیں۔²⁵۲۵۔پݨ جکو غیرقوماں وشواس لے آئے رے اُواں ناں ئدائت لکھ تے ݙنی ھاں کہ اُو آپرے آپ ناں بتاں رے چڑھاواں لوہی خاں، اُوے جانور خاں جکے رو گݪو گھٹ تے ماریو گیو ھوئے آݨ حرام کاری خاں بچو۔ ²⁶۲۶۔ آݨ پولُس اُوے منکھاں ناں لیئو اگلے ݙھیں اُواں رے بھیݪو آپ رے آپ ناں پاک کریو، آݨ ہیکل میں گیو، آݨ پاک ہوݨ رے ݙیھاں رو اعلان کریو، جتری تک مھاں میں خاں ہر ھیک رے نزررو چڑھاؤ نی ݙنھو جاوے۔²⁷۲۷۔جݙے خات ݙھیں پورا ھو گیا، تو آسیہ رے کئنک یہودیاں پولُس ناں ہیکل میں ݙیٹھو، آݨ اُواں خارے منکھاں ناں برگلایو تے اُواں ناں اُوے ناں جھالیو۔ ²⁸۲۸۔اُو رڑے کرتا ھتا، اِئے اسرائیل رے منکھاں مھاری مدد کرو۔ اِے اُو ھو منکھ ہے جکے ہر جگہ منکھاں ناں ائیے جگہ آں حکماں رے خلاف تعلیم ݙھنی ھے۔ ائیے خاں ٹاݪ ائیے یونانیاں ناں وی ہیکل میں لارو ائیے جگہ ناں پلیت کر ݙنھی ری۔ ²⁹۲۹۔ ائیے رے خاروں کہ اُواں افسس رے ریوݨ آݪے ترفیمس ناں شہر میں اُوے بھیݪو ݙٹھو ھتو، آݨ اُو خمجھیا کہ پولُس اُوے ناں ہیکل میں لے آیو ہے۔³⁰۳۰۔خارو شہر ریخ خاں بھریجو، منکھ بھیݪا ھورا پولُس ناں جھالݨ رے خاروں ناٹھا، اُو اُوے ناں ہیکل خاں ٻاہر گیخل لایا، آݨ اُواں دروازہ بند کرݙنھا۔ ³¹۳۱۔ جݙے اُو اُوے ناں مارݨ ری کوشش کرتا وا توائیے لڑ ری خٻر پلٹݨ رے سردار کوڈھی آئی کہ یروشلیم میں ھل چل مچی ری۔³²۳۲۔اُوے گھڑی اُو سپائیاں آݨ صوبہ دار ناں لے رو منکھاں ناٹھو۔ جݙے منکھاں پلٹݨ رے سردار آݨ سپائیاں ناں ݙٹھو تو اُو پولُس ناں مارݨ خاں رک گیا۔ ³³۳۳۔ پلٹݨ رو سردار پگو تو اُوے پولُس ناں جھال لئیو، آݨ حکم ݙنو کہ ائیے ناں ٻے زنجراں خاں باندھ ݙنو جاوے، اُوے پوچھیو کہ اِے کݨ ہے آݨ ائیے کی کریو ہے؟³⁴۳۴۔ٹوݪے میں کوئی رڑ کر کئنک کہیوتو تو کوئی بیجا بھی رڑے کرتا۔ جݙے لُڑ ری وجہ خاں پلٹݨ رے سردار ناں کئیں کونی کہہ خگھیا تو اُوے حکم ݙنو کہ پولُس ناں قلعے میں لے آؤ۔ ³⁵۳۵۔جݙے اُو آیو تو ٹوݪے رے لڑ ری وجہ خاں سپائیاں اُوے ناں کھݨ لھنو۔ ³⁶۳۶۔ منکھاں رو توݪو اُواں رے لارے لارے رڑے کرتا جاتا کہ، "ائیے ناں مھاں خاں پرھو لے جاؤ"³⁷۳۷۔پولُس ناں جیکر ہی قلعے میں لے آیا، اُوے پلٹݨ رے سردار کہیو کی توں یونانی ٻولئیں؟ ³⁸۳۸۔ کی توں اُو مصری کونی جکے نافرمانی کی آݨ چار ہزار دہشت گرداں ناں رݨ پٹ میں لے گیو ھتو؟³⁹۳۹۔پولُس کہیو، ''ھوں کلکیہ رے شہر ترسس رو رہوݨ آݪو یہودی ھاں'' ھوں ھیک اہم شہر رو رہݨ آݪو شہری ھاں، ھوں تناں کہیں کہ مناں منکھاں خاں ٻالݨ ری موکل ݙے۔ ⁴⁰۴۰۔ جݙے پلٹݨ رے سردار اُوے ناں موکل ݙنھی تو پولُس پوڑیاں (سیڑیاں) تے ابھیج رو منکھاں ناں اشارو کریو۔ جݙے اُو پورے طور تے چھپ ہویا تو اُوے اُواں خاں عبرانی میں بات کری آݨ کہیو۔

Chapter 22

¹۱۔منجے بھائیاں آݨ باڈھیا، منجی ائیے میخال ناں خݨو جکو تھناں ݙیں پیو۔ ²۲۔ جݙے ٹوݪے اِے خݨیو کہ پولُس اُواں خاں عبرانی جٻان میں ٻولئی پیو، تو اُو چھپ ہو گیا اُوے کہیو،ش³۳۔ھوں یہودی ہاں جکو کلکیہ رے علاقے ترسیس خاں پیدا تھیو۔ پݨ علم ائیے شہر میں گملی ایل رے پگاں خاں آئی مناں منجے ٻاپ ݙاݙے ری خکھتی خاں شریعت خکھائی گی آݨ جیکر آج تھیں ھو ائیاں ہی ھوں ایشور رے خاروں جوشیلو ھاں۔ ⁴۴۔ھوں مررݨ رے آخیر تائیں پربھویسوع مسیح ناں ݙکھ پونچاتو۔ آݨ منکھاں آݨ لوگائیاں ناں ٻاندھتو آݨ جیل میں ݙتو رو ⁵۵۔ سردار کاہن آݨ خارا بوڈھیا وی ائیے بات را گواہ ہیں کہ دمشق میں رہݨ آݪے بھائیاں مناں خط لکھ رو اتھ آوݨ رو کہیو۔ تاکہ ھوں اُوتھلے ایہڑے قیدیاں ناں یروشلیم لا را سزاواں ݙیواں۔⁶۶۔جݙے ھوں دمشق رے مارگ تے ھتو تو ائیاں ھتو کہ ٻہپار رے نیڑی گھڑی ہوئی آݨ آکاش خاں ھیک گھݨو اجاݪو منجے ٻاروں چمکڑھ لاگو۔ ⁷۷۔ھوں دھرتی تے گھیر گیو آݨ میں ھیک ھیلو خݨیو ساؤل ساؤل توں مناں کیاں ختاویں وہ۔ ⁸۸۔ میں اِے جواب ݙنو، اِے ایشور تو کوݨ ہیں اُوے کہیو ھوں ناصرت رو پربھویسوع مسیح ھاں جکے ناں توں ختاویں۔⁹۹۔جکو میں بھیݪا ہوتا اُواں اجاݪو تو جؤیو پݨ اُواں اُو ٻولی کونی خوݨی جکو میں خاں ٻولتی ھتی۔ ¹⁰۱۰۔میں اِے کہیو اِے ایشور ھوں کی کراں؟ ایشور مناں کہیو اُٹھی آݨ دمشق ݙیخا جا، اُوتھے تناں کہیو جاخے جکو تناں ضرور کرݨو پڑخے۔ ¹¹۱۱۔ اُوے اجاݪے ری چمک رے بعد ھوں جؤ کونی خگھیتو ھتو، تو ھوں آپرے بھیݪا خنگتیاں ری مدد میں دمشق گیو۔¹²۱۲۔اُوتھے منجی ملاقات حننیا ناں رے ھیکے منکھ خاں ہوئی جکو شریعت رے اعتبار خاں دیندار آݨ مقامی یہودیاں میں خاں نیک نیت ھتو۔ ¹³۱۳۔ اُو میں بھیݪو آ ابھہجو آݨ کہیو بھائی ساؤل آپ ری روشنی لے آݨ اُوے گھڑی میں اُوے ناں جؤیو۔¹⁴۱۴۔پچھے اُوے کہیو مھارے ٻاپ ݙاݙے رے ایشور تناں چݨ لیو رو تاکہ اُوے ری مرضی پوری وے، اُوے راستباز ناں جوؤ آݨ اُوے رے مانݙے خاں نخرݨ آݪی آواز ناں خوݨے۔ ¹⁵۱۵۔آݨ تو اُواں باتاں رو جکو تیں خݨیں ہے آݨ جؤئے ہے خارے منکھاں رے خامڑے اُوے رو گواہ ہوئخ۔ ¹⁶۱۶۔ آݨ توں کیاں انتظار کرئیں وہ اُوٹھی پویترشنان لے آݨ اُوے رو ناں لے رو آپرے خاراں گناواں ناں دھو چھوڑ۔¹⁷۱۷۔یروشیلم میں آوݨ خاں بعد جݙے ھوں پراتھنا کرتو پیو تو ائیاں ہویو کہ میں ھیک خپنیو جوئیو۔ ¹⁸۱۸۔ میں اُوے ناں اِے کہتو ہویو ݙٹھو، بیگو تھی آݨ ائیے گھڑی یروشلیم چھوڑ ݙے۔ کیاں کہ منجے بارے میں تاجی گواہی کونی قبول کونی کرے۔¹⁹۱۹۔میں اِے کیہو ایشور اُو خود جاݨیں کہ ہر بھگتی گھر میں اُواں منکھاں ناں جکو تیں تے وشواس راکھئیں ماریو آݨ جیل میں ناکھیا ہاں۔ ²⁰۲۰۔تاجے گواہ ستفنس رو لوہی کاڈیو گیو ھوں اُوتھے ائیاں بھیݪو راضی ابھو تو اُواں منکھاں رے گابھاں ری حفاظت کرتو پیو، جکے اُوے ناں ماریو۔ ²¹۲۱۔ پچھے اُوے مناں کہیو، ''جا'' کیاں کہ ھوں تناں غیرقوماں ݙخیا بہیر کریخ۔²²۲۲۔منکھاں اُوے ناں اتری تک ہی ٻولݨ ری موکل ݙھنی آݨ بݪے اُو رڑے کرݨ لاگا آݨ کہیو ایڑے منکھ ناں دھرتی خاں ختم کر ݙے، آݨ اُوے ناں جیوتو راݨ رو کوئی حق کونی۔ ²³۲۳۔آݨ جݙے اُو رڑے کرتا آݨ آپ را گابھا ناکھتا آݨ مٹی بئرے (ہوا) میں اݙاتا ھتا۔ ²⁴۲۴۔ تو پلٹݨ رے سردار اِے حخم ݙنو کہ پولُس ناں قلعے میں لایو جاوے آݨ کوڑا لگاؤݨ رے بھیݪو اُوے خاں بات خوݨی جاوے کیاں کہ مناں بھی کھٻر لاگے کہ اُو منکھ کیاں ائیے تے رڑے کرتا وا۔²⁵۲۵۔جݙے اُوے ناں اُواں رینڈواں (رسیاں) خاں ٻاندھیو تو پولُس نیڑو ابھوڑو صوبہ دار ناں کہیو کی تھاں میں اِے ریواج ہے کہ ھیک رومی ناں کخور جؤوݨ خاں بیغر اُوے ناں کوڑا لگاؤ۔ ²⁶۲۶۔ جݙے صوبہ دار اِے خݨیو تو پلٹݨ رے سردار ناں کھٻر ݙھنی آݨ کہیو توں کی کرݨ آݪو ہیں کیاں کہ اِے ھیک رومی منکھ ہے۔²⁷۲۷۔ پلٹݨ رو سردار آیو آݨ اُوے اُوے ناں کہیو مناں ݙخل کہ توں رومی شہری ہے؟ پولُس کہیو حاوے۔ ²⁸۲۸۔پلٹݨ رے سردار جواب ݙنو میں گھݨاں پیخاں ݙے رو شہری ہووݨ رو رتبو حاصلکریو ہاں پݨ پولُس اِے کہیو ھوں تو پیدائشی رومی ہاں۔ ²⁹۲۹۔ پچھے اُواں اُوے رو بیان لاݨ آݪا ھتا اُوے ناں بیگو چھوڑ ݙنو۔ سردار بھی اِے جاݨ گیو کہ اُوے ھیکے رومی منکھ ناں ٻاندیو ہے ٻہیݨ لاگو۔³⁰۳۰۔اگلے ݙھیں پلٹݨ رو سردار پولُس رے خلاف یہودیاں ری طرف خاں لگایوڑے کخور ری سچائی خݨݨ چاوتو وہ تو ائیاں خاراں سردار آݨ کاہناں آݨ جج آݨ وکیلاں ناں بھیݪا کرݨ رو حکم ݙنو آݨ پولُس ناں نیچا لایا، اُوے رے بیچ میں اُوبھجاݨ چھوڑیو۔

Chapter 23

¹۱۔پولُس خیدھو صدرعدالت رے ممبر ݙیخا جؤیو آݨ کہیو بھائیاں میں آج رے ݙھیں تائیں ایشور بھیݪو وشواس میں آݨ سادگی خاں زندگی گزاری۔ ²۲۔سردارکاہن حننیاہ آپ رے بھیݪے اوبھیجوڑے منکھاں ناں کہیو ائیے رے مانݙے تے چماٹ مارو۔ ³۳۔ پچھے پولُس اُواں ناں کہیو، اِے چیٹی کنددھی تنا ایشور مارے کی توں دھرم رے مطابق منجو نیا کرݨ ٻیٹھو ہے پچھے توں وی مناں دھرم رے خلاف مارݨ رو حکم ݙئیں۔⁴۴۔جکو اُوے بھیݪا ابھا تا اُواں کہیو کی ائیے طریقے خاں توں ایشور رے چوگیوڑے سردارکاہن ری بےعزتی کرئیں۔ ⁵۵۔ پولُس کہیو بھائیاں مناں خٻر کونی ھتی کہ اِے سردارکاہن ہے کیاں کہ لکھیوڑو ہے کہ توں آپ رے چوگیوڑے آݨ اختیار آݪاں منکھاں ناں برو نی ٻولو۔⁶۶۔جݙے پولُس جؤیو کہ صدرعدالت میں ھیکےپاخے صدوقیاں ری ٹیم ہے۔ بݪے ٻیجوڑے پاخے فریسی ہے تو اُونچی آواز خاں ٻول رو کہیوݨ لاگو، بھائیاں ھوں ھیک فریسی ھاں بݪے فریشیاں رو جایوڑو ھاں موؤڑے رے خاں جیتو ھووݨ ماتھے وشواس راکھݨ رے خاروں مھارو نیاء ہورہیو ہے۔ ⁷۷۔جݙے اُوے ائیاں کہیو تو صدوقیاں آݨ فریسیاں ری باعث چھڑگی۔ بݪے پلٹݨ میں پھوٹ پڑگی۔ کیاں کہ صدوقیی کہی۔ ⁸۸۔ کہ نی تو کوئی قیامت ہے نی تو ݙوت بݪے نی ہی تو نرگ جݙے کہ فریسیاں رو منݨ ہے کہ اُو اِے ہیں۔⁹۹۔تو گھنݨو لوݪ مچ گیو بݪے فریسیاں آݨ کئنک فقیاں اُوٹھی را باعث کی، بݪے کہیوݨ لاگا کہ مھیں ائیے منکھ میں کوئی کخور کونی ݙیٹھو تو کی ہویو جے کئیں ݙوت یا آتما ائیے خاں بات کری ہوخے۔ ¹⁰۱۰۔ جݙے اُوتھے گھݨی باعث ہوݨ لاگی، تو پلٹݨ رے سردار ناں ٻہی لاگݨ لاگو کہ اِے پولُس را ٹکڑا نی کر ݙے، تو اُوے آپ رے سپائیاں ناں حکم ݙنو کہ نیچا جاؤ آݨ زوروں پولُس ناں پلٹݨ میں خاں کاڈھ رو قلعے میں لے آؤ۔¹¹11۔ اُوے ہی رات ایشور اُوے کڈھی آ اُوبھیجو بݪے کہیو۔ ٻہی ݙر نی جاں تئیں منجی گواہی یروشلیم میں ݙھنی ہے ائیاں ہی توں رومہ منجو گواہ ہویخ۔¹²۱۲۔جݙے ݙھیں ہویو تو کئنک یہودیاں ٻدھی کی آپ رے ماتھے لعنت مانگ ری خانخ اکھݨیو، بݪے کہیو کہ جیتی تک اُو پولُس ناں مار نی ݙے اُوتی تک نی تو کئنک کھاخا نی پیخا۔ ¹³۱۳۔ جکاں اِے سازش بݨاݨی اُو چاݪیخاں خاں گھݨاں منکھ ھتا۔¹⁴۱۴۔ اُو سردارکاہناں تے بوڈھیاں کوڈھی گیا، آݨ کہیو، مھاں موٹی لعنت رو خانخ اُوکھݨیو ھاں کہ جیتی تک پولُس ناں مار نی ݙیخے کنئی کونی کھاواں۔ ¹⁵۱۵۔ ائیے رے خاروں ہیݨاں صدرعدالت خاں کہہ کہ اُو پلٹݨ رے سردار خاں کہے، اُوے ناں نیچو تیں کوڈھی لاوݨ رو کہے، ائیے بہانے خاں کہ توں گھݨی چھاݨ بیݨ (باریکی) خاں اُوے رے ماملے رو فیخلو کریخ، آݨ جیتی تک مھاری بات ہے مھیں اُوے ناں ایتھے پوگݨ خاں پہلی ہی مارݨ رے خاروں تیار ھاں۔¹⁶۱۶۔پولُس رے بھݨنجے خݨیو اُو اُواں ری نظر میں ہے آݨ تو اُو قلعے میں گیو آݨ پولُس ناں کہیو۔ ¹⁷۱۷۔ پولُس صوبہ داراں میں خاں ھیکے ناں ھیلو کیو آݨ کہیو، کہ ائیے نوجوان ناں پلٹݨ رے سردار کوڈھی لے جاؤ، ائیے کوڈھی اُوے ناں کہݨ رے خاروں کئیں ہے۔¹⁸۱۸۔تو اُو صوبہ دار اوُے چھوکرے ناں لے گیو آݨ پلٹݨ رے سردار ناں کہیو قیدی پولُس مناں آپ کوڈھی ھیلو کیو کہ ھوں ائیے چھوکرے ناں تیں کوڈھی لے آواں ائیے کوڈھی تناں کہیوݨ ناں کئیں ہے۔ ¹⁹۱۹۔ پلٹݨ رے سردار اُوے چھوکرے ناں انݨایو آݨ اُوے ناں ھیکھلو لے گیو آݨ اُوے ناں پوچھیو کہ اُو کی بات ہے جکو توں مناں کہیوݨ چہاویں۔²⁰۲۰۔اُوے نوجوان کہیو کہ یہودیاں اِے خلاح کی ہے خاکݪو پولُس ناں صدرعدالت میں لاوݨ رے کہخے آݨ اِے ظاہر کرخے کہ اُوے رے مقدمے ناں بݪے باریکی خاں چھاݨ بیݨ کرخے۔ ²¹۲۱۔ پݨ توں اُواں رے نی خوݨے کیاں کہ چاݪیخ خاں گھݨاں منکھ ہے جکاں ری نظر میں ہے، اُواں لعنت رو خانخ اُوکھݨیو ہے کہ جیتی تک اُوے ناں قتل نی کرخاں اُوتی تک مھیں کئیں کونی کھاواں پییاں اُو تیار ہے صرف تیاڑی اجازت ری انتظار میں۔²²۲۲۔پلٹݨ رے سردار اُوے چھوکرے ناں خمجھاوݨ خاں بعد جاوݨ ݙیھنو کہ کئیں ناں نی کہے کہ تیں اِے باتاں مناں کہے ہے۔ ²³۲۳۔آݨ اُوے صوب داراں میں ٻہیاں ناں آپ رے کوڈھی انݨایو آݨ کہیو، ٻے خو (سو) سپائیاں ناں قیصریہ تک جاوݨ تک تیار کرو اُواں بھیݪا ختر (ستر70) گھڑ سوار تے ٻے خو نیزہ آݪا وی ہووے، تھیں رات رے تیجے پاہر میں جایا۔ ²⁴۲۴۔ اُوے اِے وی حکم ݙھنو کہ پالُس ری سواری رے خاروں وی جانور ݙینھو جاوے۔ آݨ اُوے ناں خیال خاں گورنر فیلکس کوڈھی لے جاؤ۔²⁵۲۵۔پچھے اُوے ھیک خط ائیاں لکھیو۔ ²⁶۲۶۔کلودیس لوسیاس رے بہادر حاکم فیلکس ناں نمسکار۔ (سلام) ²⁷۲۷۔ اُوے منکھ ناں یہودیاں جھالیو کہ اُو اُوے ناں قتل کرݨ چاہوی پݨ جݙے مناں خٻر لاگی کہ اُو رومی شہری ہے تو میں آپ رے سپائیاں رے بھیݪو اُوے ناں اُوتھے خاں کاڈھیو۔²⁸۲۸۔مناں خٻر لاگی ہے کہ اُوتے دھرمی مسائل رے تعلق خاں الزام لگایا پݨ اُوے رے خلاف کوئی وی ایڑو الزام کونی ہے کہ اُوے ناں ماریو یا قید کیو جاوے۔ ²⁹۲۹۔تو اُوئاں نا ٹھا لاگی کہ اُوئاں ری شریعت رے مسلے ری وجہ خاں اُوئے خاں شکایت کرتا وا۔ پݨ اُوئے رو کوئی ایڑھو قخور کونی ہَتو جکے ری وجہ خاں اُوئے نا مَراونت یا جھلاونت۔ ³⁰۳۰۔مناں خٻر لاگی ہے کہ اُوے منکھ رے خاروں سازش کی جاوی وی تو میں اُوے ناں اُوے گھڑی تیں کوڈھی بہیر کیو آݨ بݪے اُوے رے خلاف مدعی ناں آپ رے اعراض رے بھیݪو تیں کوڈھی حاضر ہوواں، تاجی سلامتی ہوے۔³¹۳۱۔پچھے سپائیاں اُوے رو حکم مینو اُواں رات رو پولُس ناں انتیپترس پوگایو۔ ³²۳۲۔اگلے ݙھیں اُو گھڑسواراں ناں اُوے بھیݪو جاوݨ رے خاروں چھوڑ آݨ خود پاچھو قلعے میں آیو۔ ³³۳۳۔ جݙے گھڑسوار قیصریہ پوگا تو اُواں گورنر ناں خط ݙھنو اُوے خاں پچھے پولُس ناں وی پیش کیو۔³⁴۳۴۔جݙے گورنر اُو خط پڑھیو، تو اُوے پوچھیو کہ پولُس کہے صوبہ خاں ہے۔ جݙے اُوے ناں خٻر پڑھی کہ اُو کلکیہ رو رہݨ آݪو ہے۔ ³⁵۳۵۔ اُوے کہیو، ھوں تاجی پوری خوݨیخ جݙے تاجا مودعائی اِتھے آخے۔ آݨ اُوے ناں ہیردیس رے قلعے میں قید راکھݨ رو حکم ݙھنو۔

Chapter 24

¹۱۔پانچاں ݙھیاں خاں پچھے سردارکاہن حیننیاہ کئیں بوڈھیا منکھ آݨ ترطسس آپ رے وکیل بھیݪو اُتھے گیو، اِے منکھ پولُس رے خلاف آپرا اعتراضاں (شکائیت) رے بھیݪا گورنر رے خامݨے حاضر تھیا۔ ²۲۔جݙے پولُس گورنر رے خامھو پیش تھیو تو ترطسس اُوے تے الزام لگاوݨ لاگو آݨ گورنر ناں کہیو، تاجے کارݨ مھیں ݙاݙھا شانتی خاں ھاں آݨ تاجو پہلی رو کہیوڑو مھاری قوم رے خاروں بھلائی رو سبب ہے۔ ³۳۔ پݨ اِے معتبر فیلکس مھیں ہر اُوے کام رو جکو تو کرئیں ݙاڈھی شکرگزاری خاں منئی۔⁴۴۔تناں بدھیک تنگ کرݨ خاں ٹاݪا ھوں درخواست کرئیں کہ مہربانی خاں تو منجی چھوٹی درخواست ناں خݨ لے۔ ⁵۵۔مھاں ائیے منکھ ناں ہمشیہ جھگڑتو جؤیو ھاں، آݨ ائیے خاراں جہگاواں تے رہݨ آݪے یہودیاں میں جدائے نفرتاں پیدا کرئی، اِے ناصری ٹوݪو رو موٹیرڑو ہے۔ ⁶۶۔ اُوے ہیکل ری بے حرمتی کرݨ ری کوشش بھی کری ہے ائیے رے خاروں مھاں ائیے ناں جھالیو ھاں۔ مھیں اُوے ری عدالت شریعت رے مطابق کرݨ چاہویں پیا۔⁷۷۔پݨ عزت آݪا لوسیاس ݙاڈھائی خاں اُوے ناں مھارے ہاتھاں خاں چھوڑا رو لے گیو۔ ⁸۸۔آݨ مھناں تئیں کوڈھیا بہیرکر چھوڑیو رو۔ جݙے توں پولُس خاں سوال کریخ توں بھی جاݨ جائیخ رو کہ مھیں کیاں ائیے تے الزام لگاویں پیا۔ ⁹۹۔ یہودی وی پولُس تے الزام لگاوݨ لاگا آݨ کہیو کہ اِے باتاں خچے ہے۔¹⁰۱۰۔ جݙے گورنر پولُس ناں ٻولݨ رو اشارو کریو، تو پولُس جواب ݙھنو، ''ھوں جاݨیں کہ توں گھݨاں خالاں خاں ائیے قوم رو انصاف کرݨ آ ݪو ہیں، ائیے رے خاروں ھوں بھی خیر خاں آپ رے باتاں تاجے اِگیا پیش کرئیں۔ ¹¹۱۱۔توں جاچ خاں خٻر کروا خگھیں مناں یروشلیم میں بھگتی رے خاروں گیے ناں ٻاراں ݙھیاں خاں بدھیک عرصو کونی تھیو۔ ¹²۱۲۔آݨ جݙے اُواں مناں ہیکل میں جؤیو تو میں کہی خاں بحث کونی کری میں نی عبادت گھراں میں آݨ نی ائیے شہر میں منکھاں رے ٹوݪے ناں ابھاریو۔ ¹³۱۳۔ آݨ جکو ݙوہ اِے میں تے لگایا تاجے خامھو لگاوی پیا ائیے ناں اِے ثابت کونی کرخگھے۔¹⁴۱۴۔پݨ ھوں تئیں خاں ائیے بات رو واعدو کرئیں کہ جکے طریقے ناں اُو خونخو کہی ھوں اُوے طریقے رے مطابق آپ رے ٻاپ ݙاݙے رے ایشور ری بھگتی کرئیں۔ ھوں ہر اُوے بات رو جکو شریعت آݨ سنتاں رے کتاباں میں لکھیوڑو ہے وفادار ھاں۔ ¹⁵۱۵۔اُواں آݪی کر منجو بھروخو بھی ایشور تے ہے۔ آݨ جاں ائیے منکھ موؤڑاں ری قیامت آݨ خالکھ آݨ اِݨخالکھاں ری عدالت ری آخ وندو ہے ائیاں ہی ھوں بھی ھاں۔ ¹⁶۱۶۔ آݨ ھوں کوشش کرئیں پیو کہ ائیاں خاریاں چیزاں رے تلعق خاں منجو ضمیر ایشور آݨ منکھاں رے خامݨے بے الزام ہے۔¹⁷۱۷۔ہمیں کیئی خال خاں پچھے اِے بات آئی کہ آپ ری قوم رے خاروں مدد آݨ دان لاؤاں۔ ¹⁸۱۸۔جݙے میں اِے کریو تو آسیہ رے کئنک یہودیاں مناں ہنگامے یا ٹوݪے میں کونی پر ہیکل رے بہیتر طہارت ری رسم رے بھیݪا جھالیو۔ ¹⁹۱۹۔ آݨ اِے ہوݨو چاہجے کہ اُو منکھ تاجے خامھو پیش تھیے۔ آݨ اُو کہے جے اُواں کوڈھیا منجے خلاف کئنک کہݨ رے خاروں ھووے تو۔²⁰۲۰۔ائیے منکھ ݙخلے کہ یروشلیم میں عدالت رے بھیݪا اُواں میں میں کی قصور جویو۔ ²¹۲۱۔ چھݪو ائیے ھیک بات خاں ٹاݪ کہ چھݪو میں ݙاڈھی رڑ خاں صدرعدالت میں اُواں رے بچ میں اُبھیج رو کہی، کہ آج تھیں منجی عدالت موؤڑا ری قیامت رے بارے کروئی پیا۔²²۲۲۔فیلکس مسیح شریعت رے بارے میں بھلی طرح جاݨتو ھتو۔ ائیے رے خاروں اُوے یہودیاں ناں انتظار کرایو۔ اُوے کہیو ''جݙے بھی سردار لوسیاس یروشلیم خاں آخے تو ھوں تھارے مقدمے رو فیصلو کریخ۔ ²³۲۳۔ پچھے اُوے صوبہ دار ناں حکم ݙھنو کہ پولُس ناں قید میں راکھے۔ پݨ اُوے خاں رعایت کرے آݨ کوئی اُوے رے دوستاں ناں اُوے خاں ملݨ یا اُوے ری شیوا کرݨ خاں نی روکیے۔²⁴۲۴۔کئنک ݙھیاں خاں پچھے فیلکس آپ ری لاگائی دروسلہ بھیݪو پاچھو آیو آݨ جکو یہودی ہتی آݨ اُوے پولُس ناں آݨایو آݨ اُوے خاں پربھویسوع رے وشواس آݨ دھرم رے بارے میں خݨیو۔ ²⁵۲۵۔ پݨ جݙے پولُس اُوے خاں سچائی، نفس تے کاٻو آوݨ ری عدالت رے بارے میں ݙخلیو تو فیلکس ٻہیو آݨ جواب ݙھنو ہیݨاں توں جارو، ھاں ٻجے دفعے آپ ری باندکائی رے وقت میں تنا آݨائیخ۔²⁶۲۶۔ائیے دفعو اُو ائیے اُمید خاں پولُس اُوے ناں روپیہ ݙیخے۔ ائیے رے خاروں خنݙیخا بہیرکرتو رھتو اُوے خاں بات کرتو ھتو۔ ²⁷۲۷۔ پݨ ٻے خال گزرگیا آݨ فیلکس ری جگہ تے پرکیس فیستس گورنر مقرر ہویو۔ کیاں کہ فیلکس یہودیاں ری حمایت حاصل کرݨ چاھتو ھتو، ائیے رے خاروں اُو پولُس ناں قید میں ہی چھوڑ گیو۔

Chapter 25

¹۱۔ہمیں فیستس صوبہ میں داخل تھیو تیناں ݙھیاں خاں پچھے اُو قیصریہ خاں یروشلیم ری طرف گیو۔ ²۲۔سردار کاہن آݨ کئنک معتبر یہودی فیستس رے کوڈھی پولُس رے خلاف الزام لے را آیا۔ آݨ اُواں فیستس خاں موٹی سختی خاں کہیو۔ ³۳۔ آݨ اُواں پولُس رے بارے میں حمایت رے خاروں فیستس خاں پوچھیو کہ ہوخگھی کہ اُو اُوے ناں یروشلیم میں اݨاوے تاکہ اُو مارگ میں اُوے ناں مار خگھے۔⁴۴۔پݨ فیستس جواب ݙنو کہ پولُس قیصریہ میں ھیک قیدی ھتو آݨ اُو آپ بھی اُوتھ خاں پاچھو جاؤݨ آݪو ھتو۔ ⁵۵۔اُو جکو جا خگھں اُوے کہیو، '' مھناں بھیݪو جاؤݨو چاہجی پݨ اُوے منکھ خاں کئنک غلط تھیو رو تو تھیں اُوے تے الزام لگا خگھو۔⁶۶۔آٹھ یا ݙیخ ݙھیں ٻیجا اُوتھے رہݨ خاں پچھے اُو نیچو قیصریہ ری طرف گیو۔ آݨ اگلے ݙھیں اُو انصاف رے تخت تے ٻیٹھو آݨ حکم ݙھنو کہ پولُس ناں اُوے کوڈھی لایو جاؤے۔ ⁷۷۔جݙے اُو اُوے کوڈھی پوگو تا یروشلیم خاں آیوݪا منکھ اُوے رے بھیݪا ابھا تا۔ آݨ ٻیجا گھݨا الزام لگایا جیکاں ناں اُو ثابت کونی کر خگھیا۔ ⁸۸۔ پولُس آپ ری باری میں کہیو، میں یہودیاں ری شریعت رے خلاف آݨ نی ہیکل کے خلاف، آݨ نی قیصر رے خلاف کئنک غلط کہیو ھاں۔⁹۹۔پݨ فیستس یہودیاں ری حمایت حاصل کرݨ چاہتو ھتو، ائیے خاروں اُوے پولُس ناں جواب ݙھنو آݨ کہیو، کی توں اُونچو یروشلیم جاوݨ چاویں کہ اُوتھے ائیاں باتاں رے بارے میں منجی طرف خاں انصاف کیو جاوئے۔ ¹⁰۱۰۔ پولُس کہیو، ھوں قیصر رے تخت رے خامݨے انصاف رے خاروں ابھو ھاں جیتھے لازمی منجو انصاف ہوݨو چاہجے۔ میں یہودیاں رو کوئی قصور کونی کریو آݨ ائیے طرح توں بھی ائیے بات ناں بھلی طرح جاݨیں پیو۔¹¹۱۱۔پݨ جے میں کئنک غلط کیو ھاں آݨ جے میں کئنک ایہڑو کیو ھاں جکو سزائے موت رے لائق ہے، تو ھوں مرݨ خاں انکار کونی کرتو، پݨ جے اُواں را الزاماں ری کوئی اہمیت کونی تو کوئی بھی مناں اُواں رے حوالے کونی کرخگھتو۔ ھوں قیصرخاں ونتی (منتھ) کرئیں۔ ¹²۱۲۔ خنگت (مجلس) خاں بات کرݨ خاں پچھے فیستس جواب ݙھنو۔ تیں قیصر رے خامݨے منتھ کری ہے۔ ائیے رے خاروں قیصر رے کوڈھی جائخ۔¹³۱۳۔ہمیں کئنک ݙھیاں خاں پچھے بادشاہ اگرپا آݨ برنیکے سرکاری دورے تے فیستس خاں خینٹݨ قیصریہ میں پوگا۔ ¹⁴۱۴۔گھݨاں ݙھیں اُوتھے رہݨ خاں پچھے فیستس بادشاہ ناں پولُس رو مقدمو پیش کیو، اُوے کہیو ھیکے منکھ ناں قیدی ری حثیت خاں فیلکس اَتھے خاں پاچھو چھوڑ ݙھنو تو۔ ¹⁵۱۵۔جݙے ھوں یروشلیم میں ھتو، سردارکاہناں آݨ یہودیاں را موٹا سنت اُوے منکھ رے خلاف گھݨاں الزام میں نی لے آیا آݨ سزا رو مشورو ݙھنو۔ ¹⁶۱۶۔ ائیے بات تے میں جواب ݙھنو کہ حمایت رے خاروں کئہی منکھ ناں چھوڑ ݙیوݨو رومیاں رو ریواج کونی، بلکہ ݙوھاری ناں مودعیاں رے خامݨے کرݨو آݨ آپ رے ݙوھاں رو موقابلوکرݨ رو موقعو ملݨو چاہجے۔¹⁷۱۷۔ائیے رے خاروں جݙے اُو اتھے بھیݪا آیا میں انتظار کونی کیوتو، پݨ ھوں اگلے ݙھیں انصاف رے تخت تے ٻیٹھو آݨ میں اُوے منکھ ناں بہیتر لاوݨ رو حکم ݙھنو۔ ¹⁸۱۸۔جݙے مودعائی اُوتھے ابھا تا آݨ الزام لگاوݨ لاگا، میں خوچیو جکو الزام اُواں اُوے تے لگایا گھڑیوڑا ھتا۔ ¹⁹۱۹۔اُوے رے بجائے اُواں رے مھیں اُواں را جھگڑا خچا ھتا جکو کہ اُواں رے آپ رے دھرم رے بارے آݨ کئہی منکھ یسوع رے بارے میں ھتا جکو مر گیو ھتو جکے رو جیوتے ہووݨ رو دعوٰہ پولُس کیو ہے۔ ²⁰۲۰۔ ھوں پریشان ھتو کہ ائیے معاملے رے بارے میں کیکر تحقیقات کراں۔ آݨ میں اُوے خاں پوچھیو کہ جے اُو ائیے باتاں رے بارے میں انصاف رے خاروں یروشلیم جاوئے۔²¹۲۱۔پݨ جݙے پولُس ناں شہنشاہ رے فیصلے رے خاروں آپ ری نگرانی میں راکھݨ رے خاروں آݨایو گیو۔ میں اُواں ناں حکم ݙھنو کہ اتی تک اُوے ناں راکھیو جاوئے جیتی تک ھوں ائیے ناں قیصر رے کوڈھی نی بہیرکراں۔ ²²۲۲۔اگرپا فیستس ناں کہیو، ھوں بھی ائیے منکھ ری بات خݨݨ چاویں، ''خاکݪو'' فیستس کہیو، '' خاکݪو توں اُوے ری بات خݨیخ ری''۔²³۲۳۔ائیے رے خاروں اگلے ݙھیں، اگرپا آݨ برنیکے گھݨے موٹے ٹوݪے رے بھیݪا آیا۔ اُو شہر رے مشہور منکھاں آݨ فوجی افسراں رے بھیݪا ہال میں آیا۔ آݨ جݙے فیستس حکم ݙھنو تو پولُس ناں اُواں رے خامݨے لایو گیو۔ ²⁴۲۴۔ فیستس کہیو۔ بادشاہ اگرپا آݨ توں خاراں منکھ جکو مھاں بھیݪا اتھے موجود ہے۔ تھیں ائیے منکھ ناں جوؤی پیا۔ آݨ یہودیاں رے خارے ٹوݪے یروشلیم میں آݨ اتھے بھی میں خاں مشورو کیو ہے۔ آݨ اُو مانجے خامݨے رڑے کرئے کہ ائیے ناں گھݨی دیر تک جیوتو نی رہوݨو چاہجے۔²⁵۲۵۔میں اِے جاݨیو کہ ائیے مرݨ رے خاروں کئیں کونی کریو، پݨ ائیے شہنشاہ رے ݨامݨے آپ رہی گواہی ݙھنی ہے۔ ائیے رے خاروں میں ائیے ناں بہیر کرݨ رو فیصلو کیو۔ ²⁶۲۶۔پݨ میں کنی بادشاہ ناں لکھݨ رے خاروں کوئی پکی بات کونی۔ ائیے خاروں، ھوں ائیے ناں تیں کوڈھی لایو ھاں۔ خاص کر تیں کوڈھی، اگرپا، کہ میں کوڈھی مقدمے رے بارے میں لکھݨ رے خاروں کئنک ہووئے۔ ²⁷۲۷۔ ائیے رے خاروں میں کوڈھی کئہی قیدی ناں بہیرکرݨ آݨ اُوے رے خلاف الزام نی ݙخلݨ ٹھیک کونی۔

Chapter 26

¹۱۔ آݨ ائیے رے کرے اگرپا، پولُس خاں کہیو، توں آپ رے خاروں ٻال خگھیں۔ پچھے پولُس آرا ہاتھ کھولیا آݨ آپ ری بات خݨائی۔ ²۲۔ھوں آج بادشاہ اگرپا رے خامݨے یہودیاں را لگایا گیا خارے ݙوہاں رے خلاف آپ رے مقدمے ناں پیش کرݨ رے خاں راضی ھاں۔ ³۳۔ خاص طور تے کیاں کہ تھیں یہودی رسم رواج آݨ سوالاں را ھو۔ آݨ ائیے رے کرے ھوں تھناں کہی کہ مانجی بات دھیان خاں خݨو۔⁴۴۔حقیقت میں خارا یہودی جاݨیں کہ ھوں آپری جوانی خاں آپری قوم آݨ یروشلیم میں کیکر رھیتوھتو۔ ⁵۵۔ اُو مناں شروع خاں ہی اُوݪکھتا ھتا آݨ اُواں ناں ائیے بات ناں منݨو چاہجئی کہ ھوں ھیک فریسی آݪی کر زندگی گزارتو ھتو جکو مھارے دھرم رو موٹو ݙوکھیو فرقو ھتو۔⁶۶۔ھوں ہیݨاں انصاف رے کرے ابھو ہاں آݨ اُوے وعدے ری تلاش میں ہاں جکے رو ایشور مھارے ٻاپ ݙاݙے خاں کیو۔ ⁷۷۔ائیے رے کرے مھارا ٻاراں (12) پاڑاں خچے من خاں ݙھیں رات ایشور ری خدمت کی ہے آݨ مھناں اُوے تک پوجݨ رو بھروخو ہے ھاں اِے بادشاہ ائیے بھروخے رے کرے یہودیاں میں تے الزام لگایا۔ ⁸۸۔تھیں کیاں ائیاں خوچئی پیا کہ ایشور موؤڑاں ناں جیوتا کرئی آݨ اِے تھارے خاروں عجیب بات ہے۔⁹۹۔ میں کیݙے اِے خوچیو کہ میں ناصری یسوع ری خلاف گھݨے خارے باتاں کراں۔ ¹⁰۱۰۔میں اِے یروشلیم میں کیو، میں گھݨاں خاراں وشواسیاں ناں جیلاں میں بند کر ݙھنا۔ مناں اِے اختیار سردارکاہناں ری طرف خاں ݙھنو گیوتو۔ آݨ جݙے اُواں ناں قتل کر ݙھنو گیو، میں ہی اُواں خلاح ݙھنی تی۔ ¹¹۱۱۔ میں گھݨو کر بھگتی گھراں میں اُواں ناں سزاواں ݙھنے، آݨ کوشش کرتو کہ ایشور رے خلاف کوئی بات کرے مناں اُواں تے گھݨی ریخ آتی آݨ میں ٻاہر رے شہراں تک اُواں رو لارو کرتو۔¹²۱۲۔ جݙے اِے ھوں کرتو ھتو تو میں سردارکاہناں رے حکماں آݨ اختیار خاں دمشق نی گیو۔ ¹³۱۳۔آݨ مارگ میں اُوتھے ٻیپار (دوپہر) رو اِے بادشاہ مھاں اُوتھے آکاش تے موٹی روشنی ݙیٹھی اُو خورج خاں گھݨی چمکدار ھوتی آݨ میں آݨ اُوے منکھاں رے پاخے چمکتی تی جکو میں بھیݪا سفر کرتا پیا۔ ¹⁴۱۴۔ جݙے مھیں دھرتی تے کھیریا تو مناں ھیک آواز خوݨݨ میں آئی جکو عبرانی ٻالی میں ھوتی کہ ساؤل ساؤل توں مناں کیاں ختاویں؟ (لاٹھی) (پینے) ݙانڈی ری چونکھ میں لت مارݨ تاجے خاروں مشکل ہے¹⁵۱۵۔پݨ میں کہیو کہ اِے مالک تو کوݨ ہے؟ ایشور جواب ݙھنو ھوں پربھیسوع ھاں جکے ناں توں ختاویں۔ ¹⁶۱۶۔اُوٹھی آݨ آپرے پگاں تے اُبھیج کیاں کہ ھوں ائیے مقصد رے کرے تاجے خامھو ظاہر ھویو ھاں۔ کہ تھناں بھی اُواں چیزاں را خادم آݨ گواہ مقرر کراں جکاں ری گواہی رے خاروں تھاں مناں جؤیو ہے۔ آݨ اُو بھی جکاں ری گواہی رے خاروں ھوں تھاں تے ظاہر تھیخ۔ ¹⁷۱۷۔آݨ ھوں تھناں اُوے منکھاں خاں آݨ غیرقوماں خاں بچائخ جکاں کوڈھی ھوں تھناں بہیر کریخ۔ ¹⁸۱۸۔ اُواں رے آنکیں کھولݨ رے خاروں آݨ اُواں ناں اِندھارے خاں روشنی رے پاخے لے آوݨ رے خاروں، شیطان ری طاقت خاں ایشور ری طرف خاں پاپاں ری معافی حاصل کر خگھے آݨ اُو حصو جکو ھوں اُواں ناں ݙیواں جکے ناں میں وشواس خاں داھار کر لھنی ھاں۔¹⁹۱۹۔ائیے رے کرے بادشاہ اگرپا، میں آکاشی رویا ری نافرمانی کونی کی۔ ²⁰۲۰۔ پݨ اُو جکو پہلی دمشق میں ھوتا پچھے یروشلیم آݨ یہودیاں رے خارے ملک میں آݨ غیرقوماں میں بھی میں تعلیم ݙھنی کہ توٻہاں کرو آݨ ایشور رے کھوڈھیا آؤ، توٻہاں رے مطابق کام کرو۔ ²¹۲۱۔ ائیے رے کرے یہودیاں بھگتی گھر میں مناں جھالیو آݨ مناں مارݨ ری کوشش کی۔²²۲۲۔ایشور ہیݨاں تئیں مانجی مدد کی ہے آݨ ھوں ابھو ھاں آݨ عام آݨ خاص منکھاں رے خامھو گواہی ݙیئں پیو۔ آݨ ائیے گھݨو کئنی کونی کہتو جکو کئی سنتاں آݨ موسٰی کہیو اُو ضرور تھیخے۔ ²³۲۳۔ کہ مسیح ݙکھ اُوکھݨخے آݨ اُو پہلو ھوخے موؤڑاں خاں جی اُوٹھخے آݨ یہودی منکھ آݨ غیرقوماں تے آپ رو اجاݪو (نور) کرخے۔²⁴۲۴۔جݙے پولُس آپرو کام پورو کیو تو فیستس زورخاں کہیو پولُس تو کالھو ہیں تاجے گھݨے علم تناں کالھو کیو ہے۔ ²⁵۲۵۔پݨ پولُس کہیو ھوں کالھو کونی سائیں (محترم) فیستس پݨ موٹے حوصلے خاں ھوں خچی آݨ پریم خاں کہی پیو۔ ²⁶۲۶۔ کیاں کہ بادشاہ ائیے باتاں رے بارے میں جاݨیں، آݨ ائیے طریقے خاں آزادی خاں بات کرئیں پیو مناں بھروخو ہے کہ اُوے خاں کوئی کونی لوکیوڑو، کیاں کہ اِے خارو کجھ ھیکی کونڈ میں کونی کیو گیو۔²⁷۲۷۔اِے بادشاہ اگرپا، کی تناں سنتاں تے بھروخو ہے؟ مناں خٻر ہے کہ تناں بھروخو ہے۔ ²⁸۲۸۔اگرپا پولُس خاں کہیو کہ توں تھوڑی نصحت کر تے مناں مسیح کرݨ چھاویں۔ ²⁹۲۹۔ پولُس کہیو، ھوں ایشور خاں پراتھنا کرئیں کہ تھوڑی نخیت خاں یا گھݨی خاں نی صرف توں بلکہ اُو خارا منکھ جکو مانجے باتاں آج خوݨیں پیا، ائیاں زنجیراں خاں علاوہ میں آݪی کر تھی جاخو را۔³⁰۳۰۔پچھے بادشاہ گورنر آݨ برنیکس آݨ اُو جکو اُوے بھیݪا ٻیٹھا تا اُوٹھی اُوبھیجا۔ ³¹۳۱۔ جݙے اُو ہال خاں روانو تھیا، اُواں ھیکے ٻیجے ناں باتاں کیے آݨ کہیو، اُوے ایہڑو کوئی کام کونی کیو جکو قتل یا قید رے لائق ھوئے۔ ³²۳۲۔ اگرپا فیستس خاں کہیو، جے ائیے منکھ قیصر رے خامݨے اپیل نی کی ونت تو اِے منکھ چھوٹ خگھتو تو۔

Chapter 27

¹۱۔جݙے اِے فیصلو کیو گیو کہ مھیں ٻیڑی خاں اطالیہ نی سفر کراں۔ اُواں پولُس آݨ کئیں ٻجاں قیدیاں ناں بادشاہی صوبہ دار یولیس رے حوالے کیا۔ ²۲۔مھیں آݨ متیم ھیکے جہاز میں ٻیٹھا جکو آسیہ رے پاخے جاوݨ آݪو ھتو، ائیے رے خاروں مھیں سمندر نی گیا۔ آݨ تھسلینکے خاں ارسترخس مکدونی مھاں بھیݪو ھتو۔³۳۔اگلے ݙھیں مھیں صیدا رے شہر پگا جیتھے یولیس، پولُس خاں ہمدردی کی آݨ خنگتیاں کوڈھی جاوݨ ری اجازت ݙھنی کہ اُوے رو خیال راکھے۔ ⁴۴۔اُتھ خاں مھیں سمندر نی گیا آݨ ہوا خامھلی ھوتی جکے خاں بچݨ رے خاروں کپرس رے پاخے خاں بوہا۔ ⁵۵۔جݙے مھیں کلکیہ آݨ پمغلیہ رے سمندر خاں ھوتا لوکیہ رے شہر مورہ میں آیا۔ ⁶۶۔ اُتھے صوبہ داراں ناں اسکندریہ رو ھیک جہاز ٹکریو جکو انطاکیہ نی جاوݨ آݪو ھتو۔ اُوے مھناں ائیے جہاز میں بیخاݨ چھوڑیا۔⁷۷۔پچھے مھاں گھݨاں ݙھیاں تئیں ہوݪے ہوݪے بندھ کیو۔ آݨ پچھے ݙاڈھی مشکل خاں کندس رے نیڑا پوگا۔ جݙے ہوا مھناں ائیے مارگ تے گھݨو بہیوݨ ری اجازت نی ݙھنی۔ ائیے رے خاروں مھیں سلمونے خاں ھوتا ہوا کریتے رے پاخے میں بوھا۔ ⁸۸۔ مھیں ݙاڈھی مشکل خاں سمندر رے پاخے خاں پندھ کرتا حسین بندرگاہ رے ناں ری ہیک جگہ پوگا جکو لسیہ شہر ری نیڑی ھوتی۔⁹۹۔مھناں گھݨو وقت لاگو ھتو رو۔ آݨ یہودیاں رے ورت رو ݙھیں بھی ختم ہوتو رو۔ آݨ ہمیں پندھ کرݨ ݙاڈھو ݙکھیو ہویو تو رو، ائیے رے خاروں پولُس اُواں ناں خٻردار کیا۔ ¹⁰۱۰۔آݨ کہیو، بھائیاں ھوں جوؤئیں پیو کہ جکو پندھ مھیں ہمیں کرݨ جاوئیں پیا مھارے جہاز آݨ خمان آݨ مھارے زندگیاں ناں گھݨو نقصان آݨ تنگ کرݨ آݪو ہوخے۔ ¹¹۱۱۔ پݨ صوبہ دار آپ رے مالک آݨ جہاز رے مالک نی گھݨو دھیان ݙنو آݨ پچھے پولُس رے باتاں نی دھیان ݙھنو جکو اُوے کہے ھتے۔¹²۱۲۔ کیاں کہ بندرگاہ سردی گزارݨ رے قابل کونی ھتی۔ آݨ ٻیڑی ہلاوݨ آݪا اِتھ خاں جاوݨ رے بارے میں نخیت کرتا ھتا۔ مھیں ٻجے طریقے خاں فینکس رے شہر میں سردی گزارݨ رے خاروں پگ گیا۔ فینکس آݨ کریتی میں ھیک بندرگاہ ہے آݨ اُو اُگݨ آݨ ݙاکھݨ اُگݨ رے خامھو ہے۔ ¹³۱۳۔ جݙے تھوڑی تھوڑی ݙاکھݨی ہوا چلݨ لاگی تو ٻیڑی ہلاوݨ آݪا خوچیو کہ اُواں کوڈھی خارو کجھ ہے جکے ری ائیاں ناں ضرورت ہے آݨ کریتے رے کندھے خاں پندھ کیو۔¹⁴۱۴۔پݨ تھوڑی دیر خاں پچھے ھیک گھݨی طوفانی ہوا جکے ناں یورکلون کہی کریتے رے ماتھوں جہاز تے آئی۔ ¹⁵۱۵۔آݨ جہاز ہوا رے قاٻو میں آ گیو آݨ ٻہہ نی خگھیو تو لاچاری خاں مھاں اُوے ناں ٻہیݨ ݙنو۔ ¹⁶۱۶۔ آݨ کودہ ناں رے ھیکے چھوٹے علاقے خاں بہیتا مھیں گھݨی مشکل خاں جہاز ناں کاٻو میں لایا۔¹⁷۱۷۔جݙے جہاز ناں ہلاوݨ آݪاں اُوے ناں اُونچا چڑھایو تو جہاز ری مضبوطی ری کوشش کری۔ اُوے ناں ہیٹھاں خاں ٻاندھیو آݨ سورتس رے سمندر رے جبل میں پھاخ جاوݨ رے ٻہہ خاں جہاز رو خارو خمان اُتاریو آݨ جہاز پہلی آݪی کار بہیتو گیو۔ ¹⁸۱۸۔ مھاں جہاز خاں گھݨا ں لوݙہ کھادھا تو ٻجے ݙھیں جہاز رو خمان ناکھݨ لاگا۔¹⁹۱۹۔آݨ تیجے ݙھیں اُواں آپرے ہاتھاں خاں جہاز رو خمان ناکھݨ شروع کیو۔ ²⁰۲۰۔ آݨ جݙے خورج آݨ تاراں ری روشنی مھاں تک نی پڑی آݨ گھݨو طوفان ھلتو پیو آݨ مھارے بچݨ رو کوئی آخریو کونی ھتو۔²¹۲۱۔آݨ جݙے اُو کھادھے پیتے خاں ٹاݪ بہیوتا رہیا تو پولُس اُواں رے بچ میں اُبھیج رو آݨ کہیو اِے صاحباں! تھیں مانجی بات ناں خوݨی ونت آݨ کریتے خاں بہنت آݨ اِے تکلیف آݨ نقصان کونی اُوکھݨنت۔ ²²۲۲۔ آݨ ہمیں ھوں تھناں بھروخو ݙائیں کہ حوصلو راکھو کہ تھاں میں کہی رو بھی کوئی جانی نقصان کونی ہووے۔ پݨ جہاز رو نقصان ہوخے۔²³۲۳۔کیاں کہ پچھلیرات ایشور رو ھیک ݙوت جکے خاں مانجو واسطو ہے آݨ جکے ری ھوں بھگتی کرئیں اُوے رو ݙوت میں کوڈھی آیو۔ ²⁴۲۴۔آݨ کہیو، پولُس ٻہہ ݙر نی کر، تو ضرور قیصر راجا رے خامݨے حاضر تھیخ، آݨ جؤ ایشور تاجی وجہ خاں جان بچائی ہے جکو تیں بھیݪا جہاز میں خوار ہے۔ ²⁵۲۵۔ائیے رے خاروں اِے صاحباں! حوصلو راکھو کیاں کہ ھوں ایشور تے وشواس راکھئیں کہ ائیاں جی ہوخے جاں ایشور مناں کہیو ہے۔ ²⁶۲۶۔ پݨ اِے ضرور ہے کہ مھیں کہی خوکی جگہ تے حال ابھیجاں۔²⁷۲۷۔جݙے چوݙہویں رات آئی آݨ مھیں بحرادرؔیہ میں ٹکرتا پھرتا تے آدھی رات رے نیڑو جہاز ہلاوݨ آݪاں آپ اِے خمجھݨ لاگا کہ اُو کہی جگہ تے پجݨ آݪا ہے۔ ²⁸۲۸۔اُواں پاݨی ری ماپ لی تو ھیک خو بیخ (120) فٹ ھتی۔ آݨ تھوڑی دیر خاں پچھے ماپ لی تو نوے فٹ (90) ھتی ²⁹۲۹۔اُو ٻہیا ھتا را کہ تھی خگھی کہ مھیں جبلاں خاں تباہ ہو جاخاں را۔ آݨ اُواں جہاز ناں ابھیجاݨݨ رے خاروں چار کنڈا سمندر میں ناکھیا آݨ پراتھنا کی کہ بیگی خبیݪ ہوئے ری۔³⁰۳۰۔آݨ جہاز ہلاوݨ آݪاں خوچیو کہ مھیں جہاز خاں اُتر را بھج جاواں را ائیے بہانے خاں کہ جہاز میں کنڈا ناکھاں۔ ³¹۳۱۔پݨ پولُس صوبہ دار آݨ سپائیاں ناٻ کہیو جتی تائیں اِے منکھ جہاز میں کونی ٻیخے تو تھیں خہی خلامت کونی رہے خگتا۔ ³²۳۲۔ پچھے سپائیاں جہاز رے رنڈھوڑے باڈھ ݙنے۔³³۳۳۔آݨ جݙے ݙھیں نخرݨ لاگو تو پولُس خاراں ناں مجبور کیا کہ ہمیں مھناں کئنک کھاؤݨو چاہجے۔ اُوے کہیو کہ چوݙھاں ݙھیاں تائیں انتظار کیو آݨ کئیں کونی کھادھو۔ ³⁴۳۴۔ائیے رے خاروں ھوں تھناں منتھ کرئیں کہ کھا لو، کیاں کہ اِے تھارے جیوتے رہݨ رے خاروں ہے آݨ تھاں میں خاں کہیں رو بھی کوئی نقصان کونی ہوئے۔ ³⁵۳۵۔ جݙے اُوے اِے کہیو آݨ ٻاٹی لی آݨ اُوے خاراں رے خامھو ایشور رو شکر کیو۔ پچھے اُوے ٻٹی بھانگی آݨ کھاوݨ شروع کی۔³⁶۳۶۔پچھے اُواں ری حوصلہ افزائی کی۔ آݨ اُواں بھی ٻاٹی کھادھی۔ ³⁷۳۷۔مھیں ٻے خو چھہیتر (276) منکھ جہاز میں ھتا۔ ³⁸۳۸۔ جݙے اُواں گھݨو کجھ کھادھو تو پچھے جہاز میں پیوڑی کݨک (گندم) ناں ٻہار ناکھی آݨ جہاز ناں ہݪکو کیو۔³⁹۳۹۔جݙے ݙھیں اُگیو تو اُواں اُوے جگہ ناں نی اُوݪکھی، پݨ ھیک کندھو ݙٹھو جکو صاف ھتو۔ اُواں خلاہ کری کہ تھی خگھے تو جہاز ناں مھیں ائیے تے چھڑھا جے۔ ⁴⁰۴۰۔ائیے رے خاروں اُواں کنڈا کھولیا آݨ سمندر میں ناکھیا۔ آݨ اگلو تمبو ہوا رے پاخے لگایو اُوے کندھے تے لے گیا۔ ⁴¹۴۱۔ پݨ اُو اُوے جگہ آیا جتھے ٻے لیراں بچڑتے۔ آݨ جہاز زمین ٹیک گیو۔ آݨ جہاز رو اگلو ہخو دھکو کھا رو پھاخ گیو پݨ لارلو حخو لیراں رے زور خاں ٹوٹݨ لاگو۔⁴²۴۲۔سپائیاں ری خلاہ ہتی کہ ائیاں قیدیاں ناں ماراں ائیے رے خاروں اُواں میں کوئی وی تر کونی خگھتا ھتا آݨ بچ کونی خگھتا ھتا۔ ⁴³۴۳۔پݨ صوبہ دار پولُس ناں حفاظت میں راکھݨ چاہوتو ھتو ائیے رے خاروں اُوے اُواں ری خوچ ناں روک ݙھنی۔ ائیے رے خاروں اُوے اُواں ناں حکم ݙنو کہ جہاز خاں ٹپ لگا رو جکو تر خگھتا پیا اُو زمین تے پج خگھتا پیا۔ ⁴⁴۴۴۔پچھے ٻجا منکھ اُوے رے لارے جاوے۔ کئیں تختاں تے آݨ کئیں جہاز خاں ٻجے چیزاں تے۔ ایڑی طرح ائیاں ہوؤ کہ خارا سلامتی خاں خک تے پُج گیا۔

Chapter 28

¹۱۔جݙے مھیں خارے سفر خہی خلامت پگا۔ تو مھناں خٻر پئی کہ اِے جگہ ناں مالٹوکہی۔ ²۲۔ لگاتار برسات آݨ سردی رے کارݨ اُوتھ رے رہݨ آݪے منکھاں صرف مھاری ہمدردی کی پݨ مھارے خاروں باخݙے (آگ) ٻاڑیو۔ پݨ دھنے واد کہیو۔³۳۔جݙے پولُس لکڑے بھیݪے کیے، آݨ باخݙے ٻاڑیو، باخݙے رے خیک خاں لنڈ نخریو آݨ اُوے رے ہاتھ ناں چیمبڑیو۔ ⁴۴۔ جݙے اُوتھ رے رہݨ آݪے منکھاں اُوے رے ہاتھ تے لنڈ ناں چیمبڑیوڑو جؤیو اُواں ھیکے ٻجے خاں کہیݨ لاگا، کہ خچلی اِے منکھ خونی ہے۔ جکو سمندر خاں تو بچ گیو، پݨ انصاف ائیے ناں جئیݨ کونی ݙیتو۔⁵۵۔آݨ پچھے اُوے لنڈ ناں باخݙے میں جھنڈکیو، پݨ اُوے ناں لنڈ ݙنگ کونی ماریو۔ ⁶۶۔ آݨ اُو آخ میں ھتا کہ اُوے ناں تا (بخار) آخے رو، آݨ اُو کھیر رو مرخے رو آݨ اُو منکھ گھݨی دیر تک جوتا رہیا، پݨ خٻر پئی کہ اُوے ناں تو کئی کونی تھیو۔ اُواں اِے جؤ رو آپ ری خوچ بدل ݙنی، آݨ کہݨ لاگا، کہ اُو کونی دیوتا ہے۔⁷۷۔اُوے جگہ رے نیڑی دھرتی ٻیٹ اُوتھ رے سردار ری ھتی۔ جکے رو ناں پبیس ھتو، اُوے تین ݙھیں مھاری مہمان نوازی کی۔ ⁸۸۔ ائیاں تھیو کہ پبیس رے ٻاپ ناں تا (بخار) خاں بیمار ھتو، پولُس اُوے کوڈھی گیو، اُوے رے خاروں پراتھنا کی۔ اُوے تے ہاتھ راکھیو آݨ بھلاں کیو۔ ⁹۹۔ ائیے واقعیے خاں پچھے اُوتھ را ٻیجا منکھ جکو بیمار ھتا، اُو بھی آیا، آݨ اُواں ناں بھی خاجا کیا۔ ¹⁰۱۰۔ اُواں مھاری گھݨی عزت کی، جݙے مھیں سفر ری تیاری کرتا پیا، تو اُو خارو کجھ ݙنو جکے ری مھناں ضرورت ھتی۔¹¹۱۱۔تیناں مہیݨاں خاں پچھے، مھیں سکندریہ رے جہاز میں سفر تے روانہ ہویا۔ ¹²۱۲۔ آݨ ٻیٹ میں سردی رو موسم ہتو، آݨ جکے رو ناں دیسکوری ھتوسراکوئسہ میں پج را مھیں تین ݙھیں اُوتھے رہیا،¹³۱۳۔جیتھ خاں مھاں سفر کر رو ریگیم رے شہر پوگا۔ ھیکے ݙھیں خاں پچھے اتر رے پاخے خاں ہوا چلی، آݨ ٻہیاں ݙھیاں میں مھیں پتیلی میں آ پگا۔ ¹⁴۱۴۔اتھے مھناں کئنک بھائی ملیا، آݨ مھناں خاتاں ݙھیاں رے خاروں اُواں بھیڑا رہݨ رے کرے دعوت ݙھنی۔ ائیے رے کرے مھیں رومہ میں آیا۔ ¹⁵۱۵۔ اُتھوں جݙے اُواں بھائیاں خݨیو، مھاں خاں خٹیݨ آیا۔ آݨ اُو اپلیس آݨ تین سرائے تائیں مھاں بھیݪا آیا۔ جݙے پولُس بھائیاں ناں جویا تو اُوے ناں حوصلو ملیو، آݨ اُوے ایشور رو شکر ادا کرویو۔¹⁶۱۶۔جݙے مھیں رومہ میں آیا، تو پولُس ناں اجازت ݙنھی، کہ اکیلو اُوے سپاہی بھیݪو رہے۔ جکو اُوے ری حفاظت کرتو ھتو۔ ¹⁷۱۷۔تیناں ݙھیاں خاں پچھے ائیاں تھیو پولُس اُواں منکھاں ناں بھیݪا کیا۔ جکو یہودیاں را سردار ھتا۔ جݙے اُو بھیݪا تھیا، اُوے اُواں خاں کہیو، بھائیاں بےشک میں ائیاں منکھاں آݨ آپ رے ٻاپ ݙاݙے ری ریت رے خلاف کئی کونی کیو، مناں یروشلیم خاں ھیک قیدی ری طرح کاڈھ رو رومییاں رے ہاتھاں میں لے آیا۔ ¹⁸۱۸۔ میں خاں سوال کرݨ خاں پچھے، مناں چھوڑ ݙیوݨ چاہتا ھتا۔ کیاں کہ مناں مار ݙیوݨ رو کوئی کارݨ کونی ھتا۔¹⁹۱۹۔جݙے یہودیاں آپ ری امینداں رے خلاف کہیو، تو میں قیصر رے خامݨے اپیل کرݨ تے مجٻور تھیو، پݨ ائیے رے کرے کونی کہ مناں آپ رے منکھاں تے الزام لگاوݨو ھتو۔ ²⁰۲۰۔ پݨ مانجی دھاں رے کارݨ خاں مناں کہو گیو ھتو، تیں خاں خنٹاں، آݨ تیں خاں بات کراں، کیاں کہ اسرائیل ری اُمید رے کارݨ ھوں اُوے زنجیراں میں جیکڑیوڑو ھتو۔²¹۲۱۔پچھے اُواں اُوے خاں کہیو، نی تو مھناں تاجے بارے میں یہودیاں خاں کوئی خط آیو ہے، آݨ نی کوئی بھائیاں میں خاں آیا، نی تاجے بارے میں کوئی بُری بات کہی، آݨ نی کوئی خٻر آئی۔ ²²۲۲۔ پݨ مھیں تاجی طرف خاں خݨݨ چاویں، کہ توں ائیے فرقے رے بارے میں کی خوچئیں، کیاں کہ مھیں جاݨیں کہ ہر جگہ ائیے رے خلاف باتاں ہووی پیے۔²³۲۳۔آݨ اُواں اُوے ناں ھیک ݙھیں روک رو اُوے ری آرام آݪی جگہ اُوے رے کوڈھی آیا، اُوے خارو معاملو اُواں ناں خݨایو۔ آݨ ایشور ری راجائی رے بارے میں پرچار کیو، اُوے خبیݪ (صبح ) خاں انڈھے (شام) تائیں ماسٰی ری شریعت آݨ سنتاں را صحائفاں خاں اُواں ناں پربھویسوع رے بارے میں قائل کرݨ ری کوشش کرتو رھیو۔ ²⁴۲۴۔ کئیاں ناں ائیے باتاں خاں قائل کیا، جکو کیے گیے تے، جݙے کہ ٻجاں بھروخو کونی کریو۔²⁵۲۵۔جݙے اُو ھیکے ٻجے خاں راضی نی تھیا، تو پولُس ری ائیے بات کہݨ خاں اُو بھوہا گیا۔ پویترآتما یسعیاہ سنت ری طرف خاں تھارے ٻاپ ݙاݙے خاں کہیو، اُوے کہیو۔ ²⁶۲۶۔ آئیے منکھاں کوڈھی جاؤ، آݨ کہیو تھیں خݨتا ہویا خݨخو، پݨ خمجو کونی، جؤتا ہویا جوخو، پݨ اُوݪکھو کونی۔²⁷27 ۔کیاں کہ ائیاں منکھاں را من ناں خمجھ بݨیا را، اُو آپ رے کاناں خاں مشکل خاں خݨئیں۔ اُواں آپ رے آنکھیں بند کر راکھیے رے، کیتھے ائیاں نی تھیے کہ اُو آپ رے آنکھیاں خا جوؤے، آݨ کاناں خاں خݨے، اُواں آپ رے آنکھیں بند کر لیھنے رے، ائیاں کہ جوتا ہویا نی جوؤے۔ آݨ آپ رے کاناں خاں خݨئیں، آݨ آپ رے من خاں خمجھے، آݨ پچھے پاچھا موڑے، آݨ ھوں اُواں ناں شفا ݙیخ۔²⁸۲۸۔ائیے رے کرے کہ تھیݨ جاݨ لو کہ، ایشور ری بھگتی غیروشواسیاں ݙیخا بہیر کی گی ہے، آݨ اُو اُوے ناں خݨ بھی لے خے ری۔ ²⁹۲۹۔ جݙے اُو باتاں کہے چوکو تو یہودیاں آپ میں بیݪتا ہویا پاچھا گیا۔³⁰۳۰۔ پولُس آپ رے کرائے آݪے گھر میں پورا ٻے برخ رھیو، آݨ اُوے خاراں ناں بھلی کار کہیو، جکو اُوے کوڈھی آیا۔ ³¹۳۱۔ اُو پورے من آݨ جان خاں پربھویسوع مسیح رے بارے میں باتا آݨ ایشور ری راجائی رو پرچار دلیری خاں ݙیتو رہیو۔ آݨ کہی اُوے ناں کونی روکیو۔

Romans

Chapter 1

¹۱۔ پولوس ری طرف خاں جکو مسیح یسوع رو منکھ ٓان ھیلو کرایوڑو روسول ( خنت) ھے ٓان جکو ایشور ری اوے انجیل رے خاروں چٗنیو گیو ھتو۔ ²۲۔ جکے رو واعدو اوے پہلی ہی آپرےنبیاں ( خنتاں ) رے وسیلے پاک ستاستراں میں۔ ³۳۔ آپرے ڈیکرے رے حق کییو ھتو جکو جسم رے اعتبار خاں تو داوْ د نبی ری پیٹرھی خاں ھتو۔⁴۴۔ پر پویتراٰی رے خاں مٰروے خاں جی اٰٹھن رئ وجہ خاں قدرت خاں ایشورو ڈیکرو کیلایو ۔ ⁵۵۔جکے ری معرفت مہاں کرپا ٓا ن چھُتکارو میلو ایہے رے خاروں کےاوے رے ناں ری خاطر خاریاں قوماں ناں ایمان تے لے ٓاوے ایمان تے پکو اُبھی جانے۔ ⁶۶۔ جکے میں تھیں وی یسوع مسیح را انایو ڑا ھو۔⁷۷۔ اواں خاراں را ناں جکو روما میں ایشور را پیارا آن انایوڑا مقدس ھو مھارے باپ ایشور پرمیشور یسوع مسیح ری طرف خاں تھاناں کرپا ٓان خلامتی حاخل ھیو۔⁸۸۔ پہلی تو ھوں یسوع مسیح ری تھاں خاراں رے باروں ایشور رو شکرکرہیں کے تھانرے وشواش خاری دنیا میں مشہور ھے۔ ⁹۹۔ کیانکہ ایشور جکے ری عبادت میں آپری آتماں خاں اُوے رے ڈیکرے ری انجیل میں کرہیں مانجو گواہ ھے کے کیکر ھوں بغیر ناغے تھاناں یاد کرہیں ۔ ¹⁰۱۰۔ آن ٓاپری پراتھناں میں خداہیں ایے درخواست کرہیں کے جیکے ڈیہن ایشور ری مرضی تو آخر کار تھاں کوڈھیاں ٓاون رے خاروں بھلو موقعو ملے۔¹¹۱۱۔ کیانکہ مناں تھاری ملاقات رو ڈاڈھو شوق ھے اہیے رے خاروں کے کوہی پرماتماں آخر واد تھاناں پُجاواں کے تھیں مغبوط تھیو ¹²۱۲۔پر تھانرے بچ میں تھاں بھیلوی اوے وشواس رے واسیلے تخلی پاواں جکو تھاں میں آوان میں ھے۔¹³۱۳۔ آن اے بھاہیاں ھوں کونی چاھتو کے تھیں اے خاں بے خبر رھو کے میں بؒلے بؒلے تھاں کوڈھیاں آون رو ارادو کریو کے جاں بجاں قوماں رے بچ میں اہیاں تھانرے بچ کہینک پھل پاواں پر آج تک رُکیو رھیو ۔ ¹⁴۱۴۔ھوں یونانیاں آن برابرہ شاناں آن بھولاں رو قرضدار ھاں۔ ¹⁵۱۵۔ پر ھوں تھاناں بھی جکو روما ھو خچی پچی انجیل ری خوشخبری ڈیون رے خاروں تیار ھاں۔¹⁶۱۶۔کیانکے ھوں انجیل خاں شرماتو کونی ایے رے خاروں او ہر ھیک وشواش لاون آلے رے خاروں پیلی یہودی پھچے یونانی رے خاروں ایشور ری مگُتی او قدرت ھے۔ ¹⁷۱۷۔کیانکے اے میں ایشور ری خچایٰ ایمان خاں ایمان تک ظاہر تھی جاں لکھیوڑو ھے کے ایمان خاں ایمان جیوتو رہ خگے۔¹⁸۱۸۔کیانکے ایشور رو ظلم اواں منکھاں ری خاری بے دنیی آن ناراستی بے لچھی تے ٓاخمان خاں خاں ظاہر تھٗئ جکو خچاٗی ناں ناراستی خاں روکے راکھٗی۔ ¹⁹۱۹۔ کیانکے جکو کوٰئی ایشور رے بارے خبر پڑھ خگھٗی او اوے رے بادن خاں ظاہر ھے اہے رے خاروں ایشور اوے ناں اواں تے طاہر کر چھوڑیو رو۔²⁰۲۰۔ کیانکے اوے را ڈئھاں کام ٓان قدرت یانی اوے ری ازلی قدرت آن دنیا ری دنیا رے پھاٹن رے وقت ٹھایوڑے چیزاں رے ذریغے خاں ظاہر تھی صاف نظر آوی پیو اتری تک کے او کیئنک بھی عُذر کونی کر خگھتا۔ ²¹۲۱۔کیانکے اواں اگر ایشور ناں اولکھیو ھتو تو بھی ایشور ری مرضی رے مطابق اواں ری بڈئئ آن شکرگزاری کونی کری پر ٓاپری جسمانی خیالات میں پڑگیا ٓان اواں ری بے خمجھ دلاں تے اندھارو بل ٓایو۔²²۲۲۔ او ٓاپرے ٓاپ ناں خیانا خجمھ را کالھا تھی گیا۔ ²³۲۳۔ ٓان نی ختم تھین ٓالے ایشور رے پرتاب ناں ختم تھین ٓالے انخاں ٓان پکھیاں ٓان چارا پگاں ٓالے جانوراں ٓان کیڑا مکوڑاں ری خورت میں بدلیو۔²⁴۲۴۔ ایٗے رے خاراں ایشور اُواں دل ری منچھا رے ذریعے خاں اواں پلیتی رے حوالے کر چھوڑیو کے اُواں را خریر ٓاپس میں بے حُرمت کیا جاوے۔ ²⁵۲۵۔ اُواں ایشور ری خچاٰئئ نا کُوڑ خاں بدل چھوڑیو ٓان خالق رے بدلے مخلوق ری ٓان عبادت کی۔²⁶۲۶۔ایے رے خاروں ایشور اُواں ناں موٹے کاماں رے حوالے کر چھوڑیو اتری تک کے اُواں رے لُوگایئاں ٓاپری شہوت ناں پوری کرن رے خاروں ٖصحیح طریقے ناں چھوڑو اوندھے طریقے میں بدل چھوڑیو۔ ²⁷۲۷۔ایئے طریقے خاں مرد بھی استریاں خاں میلاپ چھوڑو رو ٓاپری شہوت خاں آپس میں مست تھی گیا را مرداں خاں مرداں بے حیائئ کری ھے ٓان ٓاپرے ٓاپ میں ٓاپری بھٹکن رے لایق پھل پایو۔²⁸۲۸۔ان جیکر اواں پرواہ کونی کی کے ایشور نا اولکھے اییاں نی ایشور اواں ناں عقل ری نی اولکھاں رے حوالے کر چھوڑیو ھے کے نی پسند ٓالا کام کرے۔²⁹۲۹۔ پچھے ہر گندے کام بدی لالچ آن بد اخلاقی خاں بھرگیا ٓان خون ریزی جھگڑا دغا بازی بے ہودگی خاں خوا بھریج گیا گلیاں ٓان تہتی۔ ³⁰۳۰۔ایشور خاں نفرت کرن ٓالا جیاں ٓاکڑیل نالاہیق برُاٰییاں ناں پیدا کرن ٓالا ما باپ را نافرمان ³¹۳۱۔بے عقل بے عذت بے درد ٓان بے رحم تھی گیاہ۔³²۳۲۔ان حالانکے او ایشور ری اہیے بات خاں واقف ہے کے اہڑا کام کرں ٓالا موت سزا رے لاہیق ھے پچھے بھی فقط آپ ہئ رے کام کرہئ پر یجاں کرں ٓالاں ری حمایت کرہئ ٓان پاخو لہیئ۔

Chapter 2

¹۱۔پر اہے انخاں تو جیکو عیب لگاویں تُو کوٰی کیاں نی وہیں تاجو کوٰئ میار کونی کیانکے جیکے بات رو تو ٓاپ پاپی ہیں کیانکے تو خود بھی ٓادھو کام کرہیں جکے رو توں الزام لگاویں پپو۔ ²۲۔آن مھیں جانیئ کے اھڑا کام کرن ٓالاں نے ایشور ری عدالت حق رے مطابق تٰئئ۔³۳۔ایے انخان توں جکو اھڑا کام کرن آلاں تے الزام لگاویں آن خود اُووھوٰی کام کریئں کی اے خیال کریئں کے توں ایشور عدالت خاں بچ جاییخ رو ⁴۴۔توں اوے ری مہربانی آن برداشت ٓان صبر ری دولت ناں کینج کونی خمجھتو ٓان کونی جانٹو کے ایشور ری مہربانی تنا تو بیہاں رے خاروں رے خاروں یاد گہرئ ڈہیئ۔⁵۵۔پر تو ٓاپرے ٓاکڑیوڑے کاندے آن سخت دلی خاں اوے ڈیھن غضب رے خاروں آپرے واسطے غضب بھیلو کریئں پپوجکے میں ایشور ری خچی عدالت نظر آے۔ ⁶۶۔ او ہر ہیک نا اوے رے کاماں مطُابق بدلو ڈیخے ⁷۷۔جکو نیک کاماں تے پکو رہ رو پرتاب ٓان عزت بھلاٰی را طلبگار وہی اواں ناں امر جیون ڈیخے۔⁸۸۔پر جکو ضدی ٓان حق را نافرماں ٓان ناراستی را فرماں بردار وہی اواں تے غضب ٓان قہر ہوخے ۔ ⁹۹۔مُخیبت ٓان ڈکھ ہر ہیک بدکار گندے کاماں ٓالے رے خر تے آخے پہلی یہودی ری پچھے یونانی ری۔¹⁰۱۰۔جلال آن عزت ٓان خلامتی ہر ہیک نیک مینکھ ناں ڈھخے پہلی یہودی ناں پچھے یونانی ناں۔ ¹¹۱۱۔کیانکے ایشور کوڈھیاں کہے ری طرف داری کونی ھوتی ¹²۱۲۔کیانکے جکاں بغیر شاشتر خُینن پاپ کریو آن دھرم ماریا جاخے ٓان جکاں دھرم شاشتر ناں خُن رو پاپ کریو اواں ری سزا شریعت رے مطابق ہوخے۔¹³۱۳۔ کیانکے ایشور رے نیڑو دھرم شاشتر ناں خُنن ٓالا پاک ٖصاف شریف کونی ھوتا پر دھرم شاشتر تے عمل کرنے ٓالا دھرمی ٓان شریف تھیا جاخے۔ ¹⁴۱۴۔اہیے رے خاروں غیر قوماں جکاکوڈھیاں دھرم شاشتر کونی ٓان ٓاپری عادت خاں شریعت دھرم شاشتر را کام پورا کرہیئ او ٓاپرے دھرم شاشتر رو مالک ٓاپ ھے۔¹⁵۱۵۔کیانکے او دھرم شاشتر رے باتاں ٓاپرے من میں لکھیوڑے ظاہر کری ٓان اواں رو ظاہری نمونو ٓان ضمیر ایھوی گواہی ڈہی ٓان اواں رے ٓاپرے خیالات یا اواں تے الزام لگاوی یا اواں موتاج راکھیو جاوی۔ ¹⁶۱۶۔جکے ڈہھن ایشور مانجی خوشخبری رے مطابق یسوع مسیح ری طرف خاں لُکیوڑے باتاں رو انٖصاف کرخے۔¹⁷۱۷۔ جیکے ڈھن توں یہودی کیاوین ٓان دھرم شاشتر تے یقین ٓان ایشور تے فخر کرہیں۔ ¹⁸۱۸۔آن اوے ری مرضی ناں جانی ٓان دھرم شاشتر ری تعلیم حاصل کر ری بھلے باتاں میں فرق کرن ھے۔ ¹⁹۱۹۔آن ٓاپرے ٓاپ تے بھروسو راکھی کے ھوں اندھاں رو گُرو ٓان اندھارے میں پہوڑا رے خارو روشنی ²⁰۲۰۔آن بھولاں ناں مارگ لگاوں ٓالو ٓان بالاں رو استاد ھاں آن علم ٓان ٖحق رو جکو نمونوں دھرم ستاستر ھے او میں کوڈھیاں ھے۔²¹۲۱۔تو پچھے بجاں نا خیکھا رو ٓاپ رے نا کیاں کونی خیکھاتو تو جیکو پاٹ کرہیں کے چوری نی کریا ٓاپ چوری کیاں کرہیں۔ ²²۲۲۔ توں جیکو کیاں کے زنا نی کریا ٓاپ زنا کیاں کرہیں توں جکو بُتاں خاں نفرت راکھیں توں کیاں منداراں ناں لیُین۔²³۲۳۔ توں جکو دھرم شاشتر تے مان کرہیں دھرم شاشتر رو انکاری تھی روایشور ری بے عزتی کرہیں۔ ²⁴۲۴۔ کیانکے جاں لکھیوڑو ھے تھانری وجہ خاں بجیاں قوماں میں ایشور رے ناں ری گھٹتایئ تھی۔²⁵۲۵۔طُہر فانڈے مند تو ھے پر شرط اے ھے کے دھرم شاشتر تے عمل کریں پر جے تُوں دھرم شاشترتے عمل کونی کریں تو تاجی طُہر کہیے کام ری کونی۔ ²⁶۲۶۔پر طُہر نی کریوٹے منکھا دھرم شاشتر رے وچنا تے عمل کرے تو کی اوے رو طُہر کونی کریوڑی طُہر کریوڑی رے برابر کونی گُنیو جاوے۔ ²⁷۲۷۔ ٓان جکومنکھاں طُہر نی کریوڑو وہے ھان او دھرم شاشتر تے پورو اُترے تو کی او تنا جکو گیانی آن طُہر کریوڑو ہیں ٓان دھرم شاشتر تے پورو نی اُتریں تو کی او تنا قضوروار کونی کہیے۔²⁸۲۸۔کیانکے او یہودی کونی جکو ظاہر ویے ٓان نی او طُہر جکو ظاہری جسم میں نظر ٓاوے۔ ²⁹۲۹۔پر یہودی اوہے جکو صاف نیت ٓالو وہے ٓان طُہر او جکو من ری وہے یعنی روٖحانی ظاہری نی وہے اھڑے ری نیکی ما نخاں ری طرف خاں کونی بلکہ ایشور ری طرف خاں تھی۔

Chapter 3

¹۱۔ تو پچھے کی یہودی ہووݨ موٹی بات ہے اَن کی ختنو کراوݨ رو فائدو ہے؟ ²۲۔ٻنہے باتاں میں فائدو ہے۔ موٹی بات ایہ ہے کہ ایشور رے باتاں خاراں خاں پہل یہودیاں نا لابھے۔³۳۔جے اُوئاں مئیں خاں کئیں بے وفا ہویا، تو کی ہویو؟ کی اُوئان ری بے وفائی خاں ایشور ری وفاداری ختم ہو جاخے ری۔ ⁴۴۔بالکل کونی ، ایشور ہمیشہ خچو رہخے، بھلائیں انسان کُوڑو ہووے۔ جاں شاستر میں لِکھیوڑو ہے، ”توں آپرے باتاں میں خچو رئیخ اَن جݙے تھارو فیصلو ہوخے تو تُوں جِت جائیخ۔“⁵۵۔جے مھارے بُرے کاماں ری وجہ خاں ایشور ری خچائی ظاہر ہووئی تو مھاناں کی کہوݨ چاہیجے؟ کی ایہ کہاں، ”ایشور مھاں ماتھے آپری ریخ بتا ری بے انصافی کرئی؟ ایہ بات انسان ری خوچ ری ہے۔ ⁶۶۔کݙے کونی جے ایئاں ہوونت تو ایشور دنیا رو انصاف کیکر کرخے۔⁷۷۔جے مھارے کُوڑ ری وجہ خاں ایشور ری خچائی ظاہر ہووئی اَن اُوئے نا گھݨو پرتاٻ لابھئی تو ایشور کیاں مھاناں پاپی آݪیکار سزا ݙیخے؟ ⁸۸۔پچھے کیاں نی مھے بُرائی کراں کہ بھلائی ہووے؟ کئیں منکھ مھاں نا بدنام کرݨ رے خارو ایہ الزام لگاوئی کہ مھے ایہوج خکھاوئیں۔ انصاف ایہ ہے کہ ایہڑے منکھاں نا قصور وار بݨایو جاوے۔⁹۹۔ تو پچھے کی مھے یہودی ٻجے قوماں خاں ماتھے ہاں؟ بالکل کونی پݨ مھاں یہودی اَن ٻجے قوماں ماتھے پہل خاں ایہ الزام لگایو رو کہ خارا را خارا پاپاں میں زندگی گِزارئی وا۔¹⁰۱۰۔جاں شاستر میں لِکھیوڑو ہے، ”کوئی نیک کونی ہیک وی کونی۔¹¹۱۱۔ کوئی خمجھ آݪو کونی، کوئی ایشور نا لابھݨ آݪو کونی۔ ¹²۱۲۔خاراں بھٹک را ایشور خاں ماہنݙو پھیر لنو رو۔ کوئی بھلائی کرݨ آݪو کونی ہیک وی کونی۔¹³۱۳۔ اُوئاں رو ماہنݙو کھُلیوڑی قبر آݪیکار ہے، او ٹھگی رے باتاں کرئی، اُوئاں رے ماہنݙے رے باتاں لُنڈ رے زہر آݪیکار ہے۔ ¹⁴۱۴۔اُوئاں را ماہنݙا لعنت اَن نفرت خاں بھریوڑا ہے۔¹⁵۱۵۔او قتل کرݨ خارو اُٻہاݪ کرئی۔ ¹⁶۱۶۔او بربادی اَن مُصیبت کھنڈاوئی۔ ¹⁷۱۷۔اُوئاں نا خُلح رے مارگ ری ٹھاہ ای کونی۔ ¹⁸۱۸۔نی جی او ایشور خاں ٻیہئی۔¹⁹۱۹۔ مھاناں ٹھاہ ہے کہ دھرمی قانون اُوئاں خارو ہے جکو ایئاں ماتھے بہی کہ ہر ہیک رو ماہنݙو بند ہو جاوے اَن ایشور خاری دنیا نا سزا ݙے۔ ²⁰۲۰۔اِیئاں ماتھے بہہ رو کوئی ووی ایشور رے آگے نیک کونی بݨ خگتو کیانکے ایئاں خاں آپاں نا چھڑو پاپاں رو ٹھاہ لاگئی۔²¹۲۱۔ہمے ایشور آپاں نا خچائی رو مارگ بتایو ہے جکے رے وسیلے خاں آپاں دھرمی قانون ماتھے بہوݨ خاں ٹاݪ ایشور رے آگے نیک بݨ خَگئیں۔ توریت شاستر اَن نبیاں را شاستر ایئے بات را گواہ ہے۔ ²²۲۲۔جکو وی یسوع مسیح تے ایمان لے آوئی ایشور اُوئاں نا نیک بݨاوئی۔ بھلائیں او کوئی ہووے۔²³۲۳۔ خاراں پاپ کریو اَن ایشور رے پرتاٻ خاں اݪگا ہے۔ ²⁴۲۴۔پݨ ایشور آپری کرپا کر ری مسیح یسوع رے وسیلے اپݨے پاپاں ری قیمت بھر ݙنی اَن آپاں نا مفت میں نیک بݨایو۔²⁵۲۵۔ ایشور یسوع نا میلیو کہ او منکھاں رے پاپاں ری معافی رے خارو ٻلیدان ݙے اَن اُوئاں نا اُوئے تے ایمان لے آوݨ خاں پاپاں ری معافی لابھے اَن ایشور رو انصاف پورو ہو جاوے ایئے خاں پہل ایشور صبر کر رو انسان رے پاپاں نا برداشت کریا۔ ²⁶۲۶۔ایشور آج وی ایئاں کر رو آپرو انصاف پورو کرئی اَن یسوع تے ایمان لے آوݨ آݪے ہر ہیک نا نیک بݨاوئی۔²⁷۲۷۔ہمے آپاں کئی بات تے فخر کراں؟ دھرمی قانون ماتھے فخر کرݨ ری کوئی لوڑ کونی کیانکے مُگتی ایمان لے آوݨ خاں لابھئی۔ ²⁸۲۸۔ایئے رو مطلب ایہ ہے کہ انسان دھرمی قانون ماتھے بہوݨ خاں کونی پݨ یسوع تے ایمان لے آوݨ خاں ایشور ری نظر میں نیک بݨئی۔²⁹۲۹۔ کی ایشور چھڑو یہودیاں رو ہے اَن غیر قوماں رو کونی بیشک او غیر قوماں رو وی ایشور ہے۔ ³⁰۳۰۔کیانکے چھڑو ہیک جی ایشور ہے جکو ختنو کراوݨ آݪاں نا ایمان لے آوݨ خاں نیک بݨاخے اَن ختنو نی کراوݨ آݪاں نا وی ایمان لے آوݨ خاں نیک بݨاخے۔³¹۳۱۔ تو کی ایئے رو مطلب ایہ ہے کہ مھے ایمان لے آوݨ خاں دھرمی قانون نا کام رو کونی خَمجھتا؟ بالکل کونی پݨ اِیئاں کرݨ خاں دھرمی قانون نا قائم راکھئیں۔

Chapter 4

¹۱۔ آپاں جکو ݙاݙے ابرہام ری نسل خاں ہاں، اُوئے رے بارے میں کی کہاں کہ او کیکر ایشور ری نظر میں نیک بݨیو؟ ²۲۔کیانکے جے او بھلے کاماں خاں نیک بݨنت تو آپرے آپ ماتھے ماں کر خگتو پݨ ایشور رے خامھو کونی۔ ³۳۔ایشور رے شاستر میں کی لِکھیوڑو ہے؟ ایہ کہ، ابرہام ایشور تے ایمان لے آیو اَن ایئے بات اُوئے نا ایشور ری نظر میں نیک بݨایو۔⁴۴۔جݙے کوئی کام کرݨ خاں پچھے مزدوری لئی تو ایہ اُوئے رو انعام کونی پݨ حق ہے۔ ⁵۵۔پݨ جݙے کوئی کام کونی کرتو اَن او اُوئے ایشور تے ایمان راکھئی جکو پاپ معاف کرئی تو اُوئے رے ایئے ایمان ری وجہ خاں او ایشور ری نظر میں نیک بݨئی۔⁶۶۔جکے نا ایشور بھلے کاماں خاں ٹاݪ نیک بݨاوئی اُوئے نا داؤد وی برکت آݪو کہی۔ ⁷۷۔کیانکے لِکھیوڑو ہے دھن ہے او جکاں ری بُرائی معاف ہوئی اَن جکاں را پاپ اُوئے لُکایا۔ ⁸۸۔دھن ہے او جکے رے پاپاں رو حساب پرمیشور کونی کرتو۔⁹۹۔ کی ایہ برکت چھڑو ختنو کراوݨ آݪاں رے خارو ہے جاں ختنونی کرواݨ آݪاں رے خارو وی ہے؟ کیانکے مھاں پہل کہہ ݙنو رو کہ ابرہام ایشور تے ایمان لے آیو اَن ایئے بات اُوئے نا ایشور ری نظر میں نیک بݨایو۔ ¹⁰۱۰۔ابرہام کݙے نیک بݨیو؟ کی اُوآے گھڑی جݙے اُوئے ختنو کرایو جاں ایئے خاں پہل ایہ بات اُوئے رے ختنے کراوݨ خاں پہل ری ہے نی کہ پچھے ری۔¹¹۱۱۔ او ختنو کراوݨ خاں پہل ایمان لے آ رو نیک بݨیو اَن پچھے اُوئے ختنو کرایو جکو اُوئے رے ایمان ماتھے مہر رو نشان بݨیو۔ ایئاں او اُوئاں خاراں رو ٻاپ بݨئی جکاں رو ختنو تو کونی ہویو پݨ او ایمان لے آ را نیک بݨئی۔ ¹²۱۲۔ابرہام اُوئاں رو ٻاپ وی بݨئی جکاں رو ختنو ہویوڑو ہے اَن او اُوئے آݪیکار ایمان راکھئی ایہڑو ایمان جکو ابرہام ختنو کراوݨ خاں پہل راکھتو۔¹³۱۳۔ ایشور ابرہام اَن اُوئے ری نسل خاں وعدو کریو ہَتو کہ او دنیا را بارخ بݨخے ایہ وعدو دھرمی قانون ری وجہ خاں کونی پݨ ایمان لے آ نیک بݨݨ ری وجہ خاں کریو ہَتو۔ ¹⁴۱۴۔جے ایشور بارخ بݨݨ رو وعدو چھڑو اُوئاں خاں کریو ہوونت جکو دھرمی قانون نا منئی تو پچھے ایشور تے ایمان لے آوݨ رو کوئی فائدو کونی اَن اُوئے رو وعدو ختم ہو جاوئی۔ ¹⁵۱۵۔دھرمی قانون ری وجہ خاں ایشور سزا ݙئی پݨ کڈھے ایہ کونی اُوئاں نا سزا وی کونی لابھے۔¹⁶۱۶۔آپاں ایمان لے آوݨ خاں بارخ بݨئیں کیانکے ایہ وعدو ایشور ری کرپا خاں آج تک ابرہام ری نسل خاں ہے۔ ایہ وعدو نی چھڑو دھرمی قانون نا منݨ آݪاں خاں ہے پݨ ابرہام آݪیکار ایمان لے آوݨ آݪاں خاں وی ہے۔ ایئاں ابرہام ایمان لے آوݨ آݪاں رو ٻاپ ہے۔ ¹⁷۱۷۔جاں شاستر میں لِکھیوڑو ہے مھیں تھاناں گھݨے قوماں رو ٻاپ بݨایو ہے۔ ایہ ایشور رو وعدو ہے اَن ابرہام اُوئاں جی ایشور تے ایمان لے آیو کہ او مَریوڑاں نا جیوتا کرئی اَن حکم ݙے رو او چیزاں بݨاوئی جکو کونی ہووتے۔¹⁸۱۸۔ جݙے کوئی اُمید ای کونی ہَتی تو ابرہام اُمید راکھی اَن ایشور رے وعدو تے ایمان راکھیو کہ او اُوئے نا گھݨے قوماں رو ٻاپ بݨاخے اَن اُوئے ری نسل تمام گھݨی بدھ جآخے۔ ¹⁹۱۹۔جݙے او کوئی خو سال ہَتو اَن اُوئے رو ݙیل کمزور ہو گیو اَن اُوئے ری لُگائی سارہ وی اُوئے عمر میں ٻاݪ کونی جݨ خگتی ہَتی، پچھے وی ابرہام رو ایمان گھٹ کونی ہویو۔²⁰۲۰۔ اُوئے ایمان کونی چھوڑیو اَن نی جی ایشور رے وعدے تے شک کریو پݨ پکو ایمان راکھ رو ایشور ری بݙَائی کی۔ ²¹۲۱۔اُوئے نا پکو ایمان ہَتو کہ جکو وعدو ایشور کریو ہے او اُوئے نا ضرور پورو کرخے۔ ²²۲۲۔ایہوج بات ہَتی کہ ابرہام آپرے ایمان خاں ایشور ری نظر میں نیک بݨیو۔²³۲۳۔ ایہ بات چھڑی ابرہام رے خارو کونی لِکھیوڑی کہ او ایمان خاں نیک بݨیو۔ ²⁴۲۴۔پݨ اپݨے خارو وی لِکھیوڑی ہے کہ ایشور آپاں نا نیک بݨاخے کیانکے آپاں اُوئے ایشور تے ایمان راکھئیں جکے اپݨے یسوع نا مَریوڑاں مئیں خاں جیوتو کریو۔ ²⁵۲۵۔اُوئے نا اپݨے پاپاں ری وجہ خاں موت ری سزا لابھی اَن آپاں نا نیک بݨاوݨ خارو ایشور اُوئے نا بھݪے جیوتو کریو۔

Chapter 5

¹۱۔ آپاں ایمان راکھݨ ری وجہ خاں نیک بݨیا ہاں ایئے خارو اپݨے پرمیشور یسوع مسیح رے وسیلے خاں ایشور خاں اپݨی خُلح ہو گی ری۔ ²۲۔جے رے کرے مھاں ایمان میں اُوئے فضل میں جاوݨ جہڑا ہاں جکے میں آپاں ایئے ایمان میں پکا ہاں اَن ایئے امید ماتھے فخر ہے کہ آپاں ایشور رے پرتاٻ میں بھیݪا ہوخاں۔³۳۔ نی چھڑو ایئے بات تے پݨ آپرے مصیبتاں ماتھے فخر کرئیں کیانکے مھاں نا ٹھاہ ہر کہ مصیبت آپاں نا صبر کرݨ خِکھاوئی۔ ⁴۴۔صبر کرݨ خاں ایشور راضی ہووئی اَن اُوئے رو راضی ہووݨ اپݨی مُگتی خارو اُمید ہے۔ ⁵۵۔ایہ اُمید آپاں نا مایوس کونی کرتی کیانکے جکو پویتر آتما آپاں نا ݙنوڑو ہے اُوئے رے وسیلے اپݨو مَن ایشور رے پریم خاں بھریج گیو رو۔⁶۶۔ جݙے مھے آپرے آپ نا پاپاں ری سزا خاں بچا کونی خگتا ہَتا رو اُوئے گھڑی مسیح آپاں پاپیاں رے خارو آپرو پراݨ ݙے ݙنو۔ ⁷۷۔ایہ گھݨو مشکل ہے کہ کوئی کئی نیک منکھ رے خارو آپرو پراݨ ݙے پݨ ہو خگئی کہ کئی خچے منکھ رے خارو کوئی آپرو پراݨ ݙیوݨ ری جرات کرے ری۔⁸۸۔ پݨ ایشور آپاں نا ایئاں آپرو پریم بتایو کہ جݙے آپاں پاپی ہَتا تو مسیح اپݨے خارو آپرو پراݨ ݙنو۔ ⁹۹۔ہمے آپاں اُوئے رے لوہی ری وجہ خاں نیک بݨیا ہاں ان اُوئے رے وسیلے خاں ایشور ری سزا خاں ضرور بچ جا خاں۔¹⁰۱۰۔ پہل آپاں ایشور را دشمن ہَتا پچھے وی اُوئے آپرے ݙیکرے ری موت رے وسیلے خاں آپاں خاں خُلح کے لنی۔ ایئے خلح خاں پچھے اپݨو ایمان ہے کہ مسیح رے جیوتے ہووݨ رے وسیلے آپاں ضرور بچ جاخاں۔ ¹¹۱۱۔نی چھڑو بچ جاخاں پݨ جاخاں پݨ مھے ایشور تے فخر کرئیں کہ اُوئے پرمیشور یسوع مسیح رے وسیلے آپاں خان خُلح کی۔¹²۱۲۔ جݙے آدم پاپ کریو، تو ایئے ہیکے خاں پاپ جگت میں آیو اَن ایئے پاپ ری وجہ خاں ہمیشہ ری موت خارے انساناں میں کھنڈ گی کیانکے خاراں پاپ کریو۔ ¹³۱۳۔دنیا میں دھرمی قانون خاں پہل پاپ ہَتو پݨ جیتھ دھرمی قانوں کونی اوتھ پاپاں رو حساب وی کونی ہو خگتو۔¹⁴۱۴۔پچھے وی آدم خاں لے موسی تک اُوئاں خارے منکھاں میں موت رو راج ہَتو جکاں آدم اݪیکار ایشور رو حکم کونی توڑیو۔ جاں آدم رو اثر خاراں ماتھے ہویو ایئاں جی پچھے آوݨ آݪے پرمیشور یسوع رو اثر خاراں ماتھے ہویو۔ ¹⁵۱۵۔ایشور ری کرپا رو مقابلو آدم رو پاپ کونی کر خگتو اُوئے ہیکے رے حکم نی منݨ خاں گھݨا مَر گیا پݨ یسوع مسیح رے وسیلے ایشور ری تمام گھݨی کرپا گھݨاں ان مفت میں لابھئی۔¹⁶۱۶۔ہیکے منکھ رے پاپ کرݨ اَن ایشور ری دیا میں فرق ہے۔ اُوئے رے پاپ کرݨ خاں سزا لابھی پݨ ایشور ری کرپا رو نتیجو ایہ ہویو کہ اوئے گھݨاں را پاپ معاف کر را اُوئاں نا نیک بݨایا۔ ¹⁷۱۷۔ہیکے منکھ رے پاپ ری وجہ خاں موت انسان ماتھے راج کرݨ لاگی پݨ او جکاں ماتھے ایشور تمام گھݨی دیا کر ری آپری کرپا خاں نیک بݨاوئی اُوئاں میں ہیک منکھ یعنی یسوع مسیح رے وسیلے خاں اَمر جیون ری بادشاہی ہوخے۔¹⁸۱۸۔ایئے خارو جاں ہیکے رے پاپ رو وجہ خاں ایشور خاراں نا سزا ݙیوݨ رو فیصلو کریو ایئاں جی ہیکے رے نیک کام ری وجہ خاں ایشور خاراں را پاپ معاف کرخے کہ او نیک بݨے اَن اَمر جیون لے۔ ¹⁹۱۹۔جاں ہیکے منکھ رے حکم نی منݨ خاں گھݨا پاپی بݨیا اُوئاں جی ہیکے منکھ رے حکم منݨ خاں گھݨا نیک بݨخے۔²⁰۲۰۔ جݙے دھرمی قانون ݙنا تو انسان ایئاں نا چھوڑ رو پاپ کریا پݨ جے پاپ گھݨا ہویا تو ایشور ری کرپا اُوئے خاں وی گھݨی ہوئی۔ ²¹۲۱۔جاں پاپ رو راج منکھاں نا موت ݙخا لے جاوئی اُوئان جی ایشور ری کرپا ری بادشاہی وی آپاں نا پرمیشور یسوع مسیح رے وسیلے نیک بݨا را اَمر جیون ݙئی۔

Chapter 6

¹۱۔پچھے مھے کی کہاں؟ کی مھے پاپ کرتا رہواں کہ ایشور ری کرپا گھݨی ہووے؟ ²۲۔بالکل کونی جاں مَریوڑے رو واسطو زندگی خاں ختم ہو جاوئی ایئاں جی اپݨو واسطو پاپ خاں ختم ہو گیو رو۔ ایئے خارو ہمے آپاں نا پاپ میں زندگی نی گزارݨ چاہیجے۔ ³۳۔کی تھاں نا ٹھاہ کونی کہ آپاں جکو پویتر شنان لے رو مسیح یسوع میں ہیک ہو گیا را تو اُوئے ری موت میں وی ہیک ہو گیا را۔⁴۴۔ پویتر شنان ایئے بات رو نشان ہے کہ آپاں اُوئے بھیݪا مَررا ٻُوریج گیا را۔ ایئاں جݙے مسیح آپرے ٻاپ رے پرتاٻ آݪی قدرت خاں مَریوڑاں مئیں خاں جیوتو ہویو تو مھے وی اُوئے میں نویں زندگی گُزاراں۔ ⁵۵۔جاں آپاں مسیح ری موت میں اُوئے بھیݪا ہیک ہو گیا را ایئاں جی اُوئے رے بھݪے جیوتے ہووݨ میں وی اُوئے بھیݪا ہیک ہو خاں۔⁶۶۔ مھاں ناٹھاہ ہے کہ اپݨی پراݨی زندگی مسیح بھیلی خوݪی تے چڑھ گی کہ اپݨے مئیں خاں پاپ ختم ہو جاوے اَن اَگیتے آپاں پاپ ری غلامی میں زندگی نی گزاراں۔ ⁷۷۔کیانکے جݙے کوئی مسیح بھیݪو مَر جاوئی تو او پاپ رے اختیار خاں ازاد ہو جاوئی۔⁸۸۔ جݙے آپاں مسیح رے بھیݪا مَر گیا را تو اپݨو ایمان ہے کہ اُوئے بھیݪا جیوتا وی ہو خاں۔ ⁹۹۔آپاں نا ٹھاہ ہے کہ مسیح مَریوڑا مئیں خاں جیوتو ہویو اَن بھݪے کݙے کونی مَرے کیانکے موت رو اُوئے ماتھے کوئی اختیار کونی رہیو۔¹⁰۱۰۔ جݙے او مَریو تو اُوئے ہمیشہ رے خارو پاپ رے اختیار نا ختم کر ݙنو پݨ ہمے بھݪے جیوتو ہے تو اُوئے ری زندگی ایشور رے خارو ہے۔ ¹¹۱۱۔ایئے خارو تھے وی آپرے آپ نا پاپ رے لحاظ خاں مَریوڑا خمجھو اَن مسیح یسوع تے ایمان راکھ رو آپری زندگی ایشور رے خارو گزار رو۔¹²۱۲۔ پاپ تھاری زندگی میں راج نی کرے اَن نی جی تھے اُوئے ری مرضی تے بہو۔ ¹³۱۳۔آپرے ݙیل رے کئی عُضبے نا پاپ کرݨ رے خارو استعمال نی کرو۔ پݨ آپرے آپ نا مَریوڑاں مئیں خاں جیوتا خَمجھ را آپری زندگی ایشور رے ہاتھ میں ݙو اَن آپرا عُضبا نیک کاماں رے خارو استعمال کرو۔ ¹⁴۱۴۔آج خاں پچھے تھاں ماتھے پاپ رو اختیار کونی رہ کیانکے ہمے تھے دھرمی قانون تے کونی پݨ ایشور ری کرپا خاں زندگی گُزارئی۔¹⁵۱۵۔ ہمے مھے کی کہاں کی مھے پاپ کراں کیانکے آپاں نا دھرمی قانون تے بہوݨ ری لوڑ کونی اَن آپاں ماتھے ایشور ری کرپا ہے؟ بالکل کونی۔ ¹⁶۱۶۔کی تھاں نا ٹھاہ کونی کہ جے تھے کئی ری بات منئی تو آپرے آپ نا اُوئے رو غلام بݨاوئی؟ ہمے جے تھے پاپ کرخو تو ایئے ری سزا موت ہے پݨ جے ایشور رو کہیو منخو تو ایئے رو نتجوں خچائی ہے۔¹⁷۱۷۔ پہل تھے پاپ را غلام ہَتا پݨ جے ایشور رو شکر ہے کہ ہمے تھے خچے مَن خاں اُوئے رے باتاں منئی جکو تھاں نا خکھائے ہَتے۔ ¹⁸۱۸۔ہمے تھے پاپ ری غلامی خاں ازاد ہو را خچائی را غلام بݨ گیا را۔¹⁹۱۹۔ انسان ری خمجھ کمزور ہے ایئے خارو ہوں تھاں نا خمجھاوݨ رے خارو ہیک مثال ݙیئں۔ جاں تھاں آپرے آپ نا بُرے کاماں رے خارو بُرے خیالاں اَن بُرائی رے خارو خچائی رے حوالے کرو اَن ایئے را غلام بݨ جاؤ۔ ²⁰۲۰۔جݙے تھے پاپ را غلام ہَتا تو ایشور ری خچائی خاں ازاد ہَتا۔ ²¹۲۱۔جکاں کاماں تے تھے ہمے کھیچرا ہو اُوئاں نا کرݨ خاں تھاں نا کی فائدو لابھو؟ کئیں وی کونی کیانکے ایہڑے کاماں رو نتیجو موت ہے۔²²۲۲۔ پݨ ہمے تھے پاپ ری غلامی خاں ازاد ہو اَن ایشور را غلام بݨ گیا را۔ ہمے تھے او کام کرئی جکو تھاں نا پویتر بݨاوئی اَن جکے رو نتیجو اَمر جیون ہے۔ ²³۲۳۔کیانکے پاپ ری مزدوری موت ہے پݨ ایشور ری کرپا اپݨے پرمیشور مسیح یسوع میں اَمر جیون ہے۔

Chapter 7

¹۱۔ اَے بھائیاں، ہمے جکو ہوں کہوݨ آݪو ہاں اُوئے رے بارے میں تھے خَمجھخو کیانکے تھاں نا دھرمی قانون ری ٹھاہ ہے۔ انسان اُوئے ٹائیم تک ایئاں ماتھے بَہی جتری تک او جیوتو ہے۔²۲۔مثال ری بات ہے کہ پرݨایوڑی لُگائی دھرمی قانون رے مطابق اُتری تک آپرے دھݨی ری لُگائی ہووئی جتری تک اُوئے رو دھݨی جیوتو رہئی پݨ اُوئے رے مَرݨ خاں پچھے او ایئے بیہاں رے بندھن خاں اَزاد ہو جاوئی۔ ³۳۔ایئے خارو جے او لُگائی آپرے دھݨی رے جیوتے جی کئی ٻجے منکھ کڈھے جاوئی، تو او زنا کرئی پݨ جے اُوئے رو دھݨی مَر جاوے تو دھرمی قانون رے مطابق او ایئے بندھن خاں اَزاد ہے پچھے جے او کئی ٻجے منکھ خاں بیہاں کرئی، تو زنا کونی کرتی۔⁴۴۔اَے مھارے بھائیاں، ایئاں تھے وی مسیح ری موت رے وسیلے خاں دھرمی قانون رے لخاظ خاں مَر گیا را۔ ہمے تھے اُوئے بھیݪا ہیک ہو گیا را جکو مَریوڑاں مئیں خاں جیوتو ہویو کہ آپاں ایشور رے خارو پھل لے آواں۔ ⁵۵۔جݙے آپاں آپری مرضی رے مطابق زندگی گُزارتا، تو دھرمی قانون خاں پاپاں ری ٹھاہ لاگی، جکے ری وجہ خاں آپاں ایہڑا بُرا کام کریا جکاں رو نتیجو ہمیشہ ری موت ہے۔⁶۶۔ ہمے آپاں دھرمی قانون نا منݨ خاں اَزاد ہو گیا را۔ پہل آپاں ایئاں میں پھاتھوڑا ہَتا پݨ ہمے ایئاں رے لحاظ خاں مَر گیا را۔ ہمے آپاں ایشور ری شیوا پُراݨے لِکھیوڑے قانون خاں کونی پݨ یویتر آتما میں نویں زندگی گُزارݨ خاں کرئیں۔⁷۷۔ ہمے مھے کی کہاں؟ایہ کہاں کہ دھَرمی قانون پاپ ہے؟ بالکل کونی، کیانکے جے ایہ نی ہوونت،تو مھناں پاپ ری ٹھاہ کونی لاگنت۔ مثال ری بات ہے، جے دھرمی قانون ایہ نی کہونت کہ، ”لالچ نی کر“ تو مھاناں ٹھاہ کونی لاگنت کہ لالچ کی ہے۔ ⁸۸۔پݨ جݙے مھاناں حُکم خاں ٹھاہ لاگی کہ لالچ پاپ ہے، تو اُوئے پاپ ری یجہ خاں ہر طرح رو لالچ مھیں مئیں آ گیو۔ دھرمی قانون خاں ٹاݪ پاپ کئیں وی کونی۔⁹۹۔ پہل ہوں ایئاں خاں ٹاݪ زندگی گُزارتو پݨ جݙے ایشور حُکم ݙنا، تو مھاناں پاپ رے بارے میں ٹھاہ لاگی۔ ¹⁰۱۰۔ایئاں او حُکم جکاں رو مقصد مھاناں زندگی ݙیوݨ ہَتو، اوج مھارے خارو موت ری وجہ بݨ گیا۔¹¹۱۱۔ کیانکے پاپ ایئاں حُکماں رو فائدو اُکھݨ رو مھیں خاں ٹھَگی کی اَن ایئاں خاں مھاناں مار ناکھیو۔ ¹²۱۲۔اصل میں دھرمی قانون پویتر ہے اَن اُوئاں رو ہر ہیک حُکم پویتر خَچو اَن بھَلو ہے۔¹³۱۳۔ اِیئے خارو کی او فائدے آݪی چیز مھارے خارو موت ری وجہ بݨی؟ بالکل کونی۔ کیانکے حُکم کونی پݨ پاپ ایہ کام کریو ہے، جکے ہیک بھَلی چیز رو اوݪو لنو اَن مھارے خارو موت ری وجہ بݨی۔ ایہ ایئے خارو ہویو کہ حُکماں خاں پاپ ری حد خاں گھݨی بُرائی ری ٹھاہ لاگے۔ ¹⁴۱۴۔مھاں نا ٹھاہ ہے کہ دھرمی قانون مھاری آتما رے خارو ہے پݨ ہوں انسان ہاں اَن پاپ رو غلام ہاں۔¹⁵۱۵۔ خچی بات ہے کہ ہوں آپرے کاماں رے بارے میں خمجھتوئی کونی کیانکے ہوں او کام کونی کرتو جکو کرݨ چاہوئیں پݨ او کام کرئیں جکے خاں مھاناں نفرت ہے۔ ¹⁶۱۶۔پݨ جݙے ہوں او کام کرئیں جکو کرݨو کونی چاہوتو تو ایئے خاں ٹھاہ لاگئی کہ ہوں منئیں کہ دھرمی قانون بھَلا ہے۔¹⁷۱۷۔ ایئاں او کام ہوں کونی پݨ پاپ کرئی جکو مھیں مئیں رہئی۔ ¹⁸۱۸۔مھاناں ٹھاہ ہے کہ ہوں آپری کوشش خاں بھلا کام کر کونی خگتو کیانکے مھارے من میں بھلا کام کرݨ ری نیت تو ہے پݨ تو وی اُوئے نا کر کونی خگتو۔¹⁹۱۹۔ ایئاں جکے بھݪے کام کرݨ ری خلاح کرئیں، اوتو ہووتو کونی پݨ جکے بُرے کام ری خلاح کونی کرتو، او ہو جاوئی رو۔ ²⁰۲۰۔جݙے ہوں ایہڑا کام کریئں جکاں نا کرݨ ری خلاح کونی کرتو، تو اُوئاں نا کرݨ آݪا ہوں کونی پݨ پاپ ہے جکو مھیں مئیں رہئی۔ ²¹۲۱۔ایئاں مھناں ٹھاہ لاگی کہ ہیک ٻجو قانون ہے اَن اُوئے رو کام ایہ ہے کہ جݙے ہوں بھلو کام کرݨ ری خلاح کرئیں تو مھیں خاں پاپ ہو جاوئی رو۔²²۲۲۔ مھارو من ایشور رے قانون خں راضی ہے۔ ²³۲۳۔پݨ ہیک ٻجو قانون کام کئی وو جکو مھارے مَن رے قانون خاں بڑھئ۔ او قانون مھاناں پاپ رو غلام بݨاݙئی جکو مھارے ݙیل میں کام کرئی وو۔²⁴۲۴۔ہوں کترو نبھاگو ہاں، مھارو ݙیل موت رے قبضے میں ہے، مھاناں کُݨ چھُڑاخے؟ ²⁵۲۵۔ہوں ایشور رو شکر کرئیں جکو مھاناں اَپݨے یسوع مسیح رے وسیلے چھُڑاخے۔ ہوں آپری خَمجھ خاں پرمیشور رے قانون ماتھے بہئیں پݨ انسان ہووتے حالی تک پاپ رے قانون رو غلام ہاں۔

Chapter 8

¹۱۔ ایئے خارو جکاں رو ایمان مسیح یسوع ماتھے ہے اُوئاں رے خارو سزا رو حُکم کونی۔ ²۲۔کیانکے مسیح یسوع تے ایمان لے آوݨ ری وجہ خاں زندگی ݙیوݨ آݪو پاک روح آپاں نا اُوئے پاپ خاں آزاد کرئی جکو موت ݙخا لے جاوئی۔³۳۔جکو کام انسانی کمزوری ری وجہ خاں دھرمی قانون کونی کر خگیا، او ایشور کریا۔ اُوئے آپرے ݙیکرے نا انسان رے روپ میں میلیو کہ او اپݨے پاپاں رے خارو آپری جان ݙے۔ ائیاں ایشور انسان رے پاپاں رے خلاف سزا رو فیصلو ݙنو۔ ⁴۴۔ایشور ایئاں ایئے خارو کریو کہ اپݨے خارو دھرمی قانون پورو ہووے اَن آپاں انسانی خوچ رے مطابق کونی پݨ پاک روح رے مطابق زندگی گزاراں۔ ⁵۵۔جکو انسانی خوچ رے مطابق زندگی گُزارئی او دنیا رے باتاں رے بارے میں خوچتا رہئی پݨ جکو پاک روح رے مطابق زندگی گُزارئی او روح رے باتاں رے بارے میں خوچتا رہئی۔⁶۶۔ انسانی خوچ رے باتاں موت ݙخا لے جاوئی پݨ پاک روح رے باتاں زندگی اَن ایشور خاں خُلح ݙخا لے جاوئی۔ ⁷۷۔انسانی خوچ ہمیشہ ایشور خاں اݪگو لے جاوئی کیانکے اُوئے نی کݙے ایشور رے قانون نا منیو اَن نی کݙے منخے۔ ⁸۸۔جکو آپری مرضی خاں زندگی گُزارئی او ایشور نا راضی کونی کر خگتا۔⁹۹۔ تھے آپری مرضی خاں زندگی کونی گُزارتا پݨ یویتر آتما ری مرضی خاں گُزارئی کیانکے ایشور ری آتما تھاں مئیں ہے۔ جکے رو ایمان مسیح ماتھے کونی اُوئے میں آتما وی کونی۔ ¹⁰۱۰۔جے تھارو ایمان مسیح ماتھے ہے تو بھلائیں پاپ ری وجہ خاں تھارو ݙیل مَرخے پݨ تھاری آتما جیوتی رہخے کیانکے ایشور تھاں نا نیک بݨایا ہے۔¹¹۱۱۔ ایشور رو پاک روح جکو تھاں میں ہے، اُوئے ایئے آتما خاں یسوع مسیح نا مَریوڑاں میں خاں جیوتو کریو۔ او ایئاں جی آتما خاں تھارے مَرݨ آݪے ݙیل نا وی جیوتو کرخے۔¹²۱۲۔ ایئے خارو اَے بھائیاں، اپݨی کوئی مجبوری کونی کہ آپری مرضی خاں زندگی گُزاراں۔ ¹³۱۳۔کیانکے جے تھے آپری مرضی خاں زندگی گُزارخو تو ضرور مَرخو پݨ جے پاک روح رے وسیلے خاں آپرے بُرے کاماں نا چھوڑخو، تو جیوتا رہخو۔¹⁴۱۴۔ چھڑو او جی ایشور را ݙیکرا ہے جکو اُوئے رے پاک روح ری مرضی خاں زندگی گُزارئی۔ ¹⁵۱۵۔کیانکے تھاناں او آتما کونی لابھی جکے خاں تھے غلام بݨو اَن ٻیہوتا رہو پݨ ایشور تھاناں آپری آتما ݙنی ہے اَن آپرا ٻاݪ بݨا لیا را۔ ہمے آپاں اُوئے نا ابا یعنی ٻاپ کہہ خگئیں۔¹⁶۱۶۔ پاک روح آپ اپݨی آتماں بھیݪو بچڑ رو گواہی ݙئی کہ آپاں ایشور را ٻاݪ ہاں۔ ¹⁷۱۷۔جے مھاں اُوئے را ٻاݪ ہاں، تو پچھے مسیح آݪیکار اُوئے را بارخ وی ہاں۔ ایئے خارو جے مھیں مسیح بھیݪا ݙکھ اُکھݨئیں، تو اُوئے ری شان میں وی بھیݪا ہو خاں۔¹⁸۱۸۔ ہوں خَمجھئیں کہ آپاں نا لابھݨ آݪی شان رے مقابلے میں ایئے دنیا رے ݙکھ تکلیفاں کئیں وی کونی۔ ¹⁹۱۹۔کیانکے پوری دنیا گھݨی اِمید خاں اُوئے ݙن رے انتظار میں ہے۔ جݙے ایشور ایہ ظاہر کرخے کہ حقیقت میں کُݨ اُوئے را ٻاݪ ہے۔²⁰۲۰۔ پوری دنیا آپری مرضی خاں کونی پݨ ایشور ری پٹ خاں ختم ہو جاخے پچھے وی اوئاں نا ایے جی اُمید ہے۔ ²¹۲۱۔کہ ہیک ݙن او وی ختم ہووݨ آݪی غلامی خاں اَزاد ہوخے اَن ایشور را ٻاݪ بݨݨ ری شان ری اَزادی میں بھیݪا ہوخے۔ ²²۲۲۔کیانکے مھاں نا ٹھاہ ہے کہ ہیݨا تک پوری دنیا ایئاں ݙکھ اَن تکلیف میں ہے جاں کئی لُگائی نا ٻاݪ ری ݙوکھن ہووئی۔²³۲۳۔ نی چھڑو دنیا پݨ آپاں وی اندر میں ݙکھ اَن تکلیف میں ہاں جکاں نا لابھݨ آݪی شان رو پہلکو پھل پاک روح ݙنوڑو ہے۔ مھاں نا اُمید ہے کہ اپݨے ایئے ݙیݪ نا اَزادی لابھخے اَن مھے اُوئے ݙن رے انتظار میں ہاں جݙے ایشور آپاں نا آپرا ٻاݪ ہووݨ رو پورو حق اَن وعدو کریوڑو نوو ݙیل ݙیخے۔ ²⁴۲۴۔ایئاں آپاں نا اُمید خاں مُگتی لابھی پݨ جے اُوئے چیز ری اُمید راکھاں جکو ݙخیجے، تو پچھے اُمید کئی بات ری؟ کی کوئی منکھ ݙخیجݨ آݪی چیز ری اُمید راکھخے؟ ²⁵۲۵۔جے آپاں اُوئے چیز ری اُمید راکھاں جکو ݙخیجتی کونی تو پچھے آپاں صبر خاں اُوئے رو انتظار کرخاں۔²⁶۲۶۔آپاں کمزور انسان ہاں ایئے خارو پاک روح اپݨی مدد کرئی کیانکے آپاں نا ٹھاہ کونی کہ کیکر دُعا کراں۔ پاک روح ݙُخکا بھر بھر ایئاں اپݨے خارو سفارش کرئی کہ جکے رے بارے میں خُݨاوݨ اَٻکھو ہے۔ ²⁷۲۷۔ مَن نا اوݪکھݨ آݪے ایشور نا ٹھاہ ہے کہ پاک روح کی چاہوئی۔ ایئے خارو کہ پاک روح ایشور ری مرضی رے مطابق آپرے نیک منکھاں ری سفارش کرئی۔²⁸۲۸۔ آپاں نا ٹھاہ ہے کہ ایشور ہر بات میں اُوئاں رے خارو بھلائی پیدا کرئی جکو اُوئے خاں پریم راکھئی اَن اُوئے ری مرضی رے مطابق ہیلو کر یوڑا ہے۔ ²⁹۲۹۔ کیانکے ایشور جکاں نا پہل خاں چُگ لنا را اُوئاں نا اُوئے پہل خاں راکھیا وی کہ او اُوئے رے ݙیکرے آݪیکار بݨ جاوے اَن ݙیکرو گھݨے بھائیاں میں مُونبھی بݨے۔ ³⁰۳۰۔ایشور جکاں نا پہل خاں راکھیا، اُوئے اُوئاں نا آپ کڈھے ہیلو وی کریو۔ اُوئے جکاں نا ہیلو کریو، اُوئاں نا نیک وی بݨایا اَن جکاں نا نیک بݨایا، اُوئاں نا شان وی ݙنی۔³¹۳۱۔ آپاں ایئاں باتاں رے بارے میں کی کہاں؟ جے ایشور اَپݨے بھیݪو ہے تو کُݨ اَپݨے خلاف ہو خگئی؟ ³²۳۲۔اُوئے تو اپݨے خارو آپرو ہیک جی ݙیکرو میل ݙنو اَن آپاں خاراں رے خارو اُوئے نا موت رے حوالے کر ݙنو۔ جݙے اُوئے آپرو ݙیکرو اَپݨے خارو ݙے ݙنو، تو پچھے ٻجی کئی چیز ہے جکو آپاں نا کونی ݙے؟³³۳۳۔ ہمے کوئی وی ایشور رے چُگیوڑاں نا قصوروار کونی بݨا خگتو کیانکے ایسور آپ اُوئاں نا پاپاں ری معافی ݙنی ہے۔ ³⁴۳۴۔ہمے کُݨ آپاں نا قصوروار بݨاخے؟ کیانکے مسیح یسوع اپݨے خارو آپرو پراݨ ݙنو اَن مَریوڑاں مئیں خاں جیوتو ہویو۔ او ایشور رے خاجڑی پاخے عزت اَن اختیار خاں ٻیخ گیو، جیتھ خاں او اپݨی سفارش کرئی۔³⁵۳۵۔ کُݨ آپاں نا مسیح رے پریم خاں اݪگا کرخے؟ کی مصُیبت، تنگی،ظُلم کاݪ، غریبی،خطرو جاں موت؟ کوئی وی کونی۔ ³⁶۳۶۔جاں شاستر میں لِکھیوڑو ہے، ”تھارے خارو مھے ہر گھڑی موت رے ماہنݙے میں رہئیں، منکھ مھاں نا بڈھیجݨ آݪے بھیݙاں آݪیکار خَمجھئی۔“³⁷۳۷۔ پݨ مسیح اپݨے بھیݪو ہے اَن آپاں خاں پریم راکھئی۔ ایئے خارو آپاں اُوئے رے وسیلے خاں ایئاں خارے خطراں میں گھݨے اَرام خاں کامیاب ہو جاوئیں را۔ ³⁸۳۸۔مھاناں یقین ہے کہ نی موت، نی زندگی، نی فرشتا، نی حکُومتاں، نی ایئے ٹائیم رے چیزان ، ³⁹۳۹۔نی آوݨ آݪے ٹائیم رے چیزاں،نی اَکاش خاں ماتھے ری کوئی چیز، نی دھرتی رے ہینٹھا ری کوئی چیز اَن نی جی کوئی ٻجی بݨایوڑی چیز، آپاں نا ایشور رے ایئے پریم خاں نکھیڑ خَگئی جکو اُوئے نا اپݨے پربھو، مسیح یسوع میں آپاں خاں ہے۔

Chapter 9

¹۱۔ہوں مسیح میں خچ کہیں، کُوڑ کونی ٻولتو اَن مھارو مَن وی پاک روح میں گواہی ݙئی۔ ²۲۔مھارے مَن میں آپراں رے خارو یعنی آپرے یہودی ٻہن بھائیاں رے خارو تمام گھݨو ݙکھ رہئی۔³۳۔ ہوں آپرے ٻہن بھائیاں رے خارو مسیح خاں نیارو ہووݨ رے خارو تیار ہاں، جے ایئاں کرݨ خاں اُوئاں نا مگتی لابھے۔ ⁴۴۔او اسرائیلی قوم خاں ہے اَن اُوئاں نا جی ایشور آپرا ٻاݪ بݨݨ رے خارو چُگ لنا۔ ایشور اُوئاں ماتھے آپری شان ظاہر کی۔ اُوئے اُوئاں خاں وچن کریا اَن آپرا حُکم اُوئاں نا ݙنا۔ اُوئے اُوئاں نا آپری بھگتی کرݨ اَن وعداں رو حق ݙنو۔ ⁵۵۔او جی ابراہام، اضحاق اَن یقوب ری آݪ اُوݪاد ہے۔ مسیح آپ وی اسرائیلی قوم خاں ہَتو اَن انسانی رُوپ میں اُوئاں ری پیڑھی خاں آیو۔ او ایشور ہے جکو خاراں ماتھے بادشاہی کرئی، اُوئے ری ہمیشہ بݙائی ہووتی رہ۔ ایئاں جی ہووے۔⁶۶۔ٍ بات ایہ کونی کہ اسرائیلیاں خاں ایشور آپرو وعدو پورو کونی کر خگیو پݨ بات ایہ ہے کہ جکاں اسرائیلی قوم میں جنم لنو او خارا را خارا ایشور را چُگیوڑا کونی۔ ⁷۷۔او جکو ابراہام ری نسل خاں ہے او خارا را خارا ابرہام را ٻاݪ کونی کیانکے ایشور ابرہام نا کہیو ہَتو کہ ، ”جکو وعدو میں تھیں خاں کریو ہَتو، او اضحاق ری نسل خاں پورو ہوخے۔“⁸۸۔ ایئے رو مطلب ہے کہ ابرہام ری پُوری نسل ایشور را ٻاݪ کونی پݨ چھڑا او جی ہے جکو ایشور رے وعدے رے مطابق ابرہام ری اوݪاد ہے۔ ⁹۹۔کیانکے ایشور جݙے وعدو کریو، تو ایہ کہیو ہَتو کہ، ”ہوں آوتے سال پاچھو آئیخ اَن اُوئے جی ݙن تھاری لُگائی سارہ نا ݙیکرو جاخے۔“¹⁰۱۰۔ چھڑو ایئے جی کونی پݨ جݙے مھارے ݙاݙے اضحاق ری لُگائی ربقہ خاں جاڑے را ݙیکرا ہووݨ آݪا ہَتا، ¹¹۱۱۔تو اُوئاں رے جنم لیوݨ جاں اُوئاں رے کئیں بھلو جاں بُرو کرݨ خاں پہل، ایشور آپری مرضی خاں اُوئاں میں خاں ہیکے ݙیکرے نا چگ لنو جکے خاں ٹھاہ لاگئی کہ ایشور منکھاں نا اُوئاں رے کاماں ری وجہ خاں کونی ہیلو کرتو پݨ آپری مرضی خاں چُگئی۔ ¹²۱۲۔ایئے خارو ربقہ نا کہیوڑو ہَتو، ”موٹو ݙیکرو چھوٹے ݙیکرے ری شیوا کرخے۔“ ¹³۱۳۔جاں شاستر میں لِکھیوڑو ہے، ”مھیں یعقوب خاں پریم راکھیو پݨ عیسئو خاں کونی۔“¹⁴۱۴۔ہمے مھے کی کہاں؟ کی ایشور بے انصاف ہے؟ بالکل کونی۔ ¹⁵۱۵۔کیانکے ایشور موسی نا کہیو کہ، ” ہوں جکے ماتھے مہرباب رہوݨ چاہواں اُوئے ماتھے مہربان رئیخ اَن جکے ماتھے دیا کرݨ چاہواں، اُوئے ماتھے دیا کریخ۔“ ¹⁶۱۶۔ایئے خارو ایہ انسان ری مرضی جاں کاماں ری کونی پݨ ایشور ری دیا ری بات ہے۔¹⁷۱۷۔کیانکے شاستر لِکھیوڑو ہے کہ ایشور فرعون نا کہیو، ”مھیں تھاناں ایئے خارو بادشاہ بݨایو کہ تھاناں آپری قدرت بتاواں اَن خاری دنیا را منکھ مھارے ناں ری بݙائی کرے۔“ ¹⁸۱۸۔ایئے خارو ایشور جکے ماتھے چاہوئی دیا کرئی اَن جکے نا چاہوئی اُوئے رو مَن کاٹھو کرئی۔¹⁹۱۹۔ ہمے تھان مھاناں کہخو کہ ،جے ایہ بات ہے کہ کوئی ایشور ری مرضی رو مقابلو کونی کر خگتو، تو ایشور منکھاں نا پاپی کیاں بݨاوئی؟۔ ²⁰۲۰۔پݨ اے انسان توں کُݨ ہر جکو ایشور خاں پُوچھئی؟ کی بݨایوڑی چیز آپرے بݨاوݨ آݪے خاں پُوچھ خگئی، ”تھیں مھاناں ایَئاں کیاں بݨایو؟ ²¹۲۱۔کی کمبھار ری مرضی کونی کہ جݙے او ٹھاں بݨاوئی، تو اُوئے مٹی خاں ہیک ٹھاں خاص بݨاوے اَن ٻجو عام؟²²۲۲۔ ایئاں جی جے ایشور ری مرضی ہووے تو او آپری ریخ اَن قدرت بتا خگئی۔ پݨ اُوئے گھݨے صبر خاں اُوئاں ری برداشت کی جکاں ماتھے اُوئے ری ریخ ہے اَن جکو مَرݨ رے لائق ہے۔ ²³۲۳۔ایشور ایہ ایئے خارو کریو کہ او آپری شان اُوئاں ماتھے ظاہر کرے جکاں ماتھے اُوئے ری دیا ہے اَن جکو اُوئے ری شان میں بھیݪا ہووݨ خارو پہل خاں بݨایوڑا ہے۔ ²⁴۲۴۔نی چھڑا مھیں یہودی پݨ غیر قوم آݪا اُوئاں میں خاں ہے جکاں نا اُوئے چُگ لنا را۔²⁵۲۵۔غیر قوماں رے بارے میں ایشور ہوسیع رے شاستر میں کہیو، ”جکو مھارا کونی ہَتا، ہمے ہوں اُوئاں نا آپرا کہیخ اَن ہمے ہوں اُوئاں خاں پریم راکھیخ جکاں خاں میں پریم کونی راکھیو ہَتو۔“ ²⁶۲۶۔جیتھ ایشور اُوئاں نا کہیو،”تھے مھارا کونی۔“ اوتھے جی اُوئاں نا کہخے،”تھاں زندگی ݙیوݨ آݪے ایشور را ٻاݪ ہو۔“²⁷۲۷۔ایئے خان ٹاݪ یسعیاہ نبی اسرائیلی قوم رے بارے میں اُونچی اَواز میں کہی،”بیشک اسرائیلی قوم بدھ ری سمندر ری بیݪو رے برابر ہو جاخے ری پچھے وی اُوئاں میں خاں تھوڑاں نا مُگتی لابھخے۔ ²⁸۲۸۔کیانکے پرمیشور بیگو خاری دنیا رو فیصلو کرخے۔ ²⁹۲۹۔یسعیاہ بنی ایئے جی بات رے بارے میں پہل خُݨا کہیو۔”جے قدرت آݪو پرمیشور مھاری نسل میں خاں کئیاں نا جیوتا نی راکھنت تو مھیں دنیا خاں سدُوم اَن عوُرہ رے شہراں آݪیکار بالکل مٹ جاونت۔“³⁰۳۰۔ہمے مھاں کی کہاں؟غیر قوم آݪا جکاں نیک بݨݨ رے بارے میں خوچیو کونی ہَتو پݨ او نیک بݨیا اَن ایہ خارو ایمان راکھݨ خاں ہویو۔ ³¹۳۱۔پݨ اسرائیلی قوم آݪا جکو دھرمی قانون ماتھے بہون خاں نیک بݨݨ ری کوَشش میں رہیا، او نیک کونی بݨ خگیا۔³²۳۲۔ کیاں؟ کیانکے اوئاں ایمان خاں کونی پݨ آپرے کاماں خاں نیک بݨݨ ری کوشش کی۔ ایئاں اُوئاں مارگ رے پتھر یعنی مسیح یسوع خاں تھݙو کھادو۔ ³³۳۳۔جکے رے بارے میں شاستر میں لِکھیوڑوہے، ”جووو، ہوں صیون میں ہیک ایہڑو پتھر راکھئیں وو، جکے خاں منکھ تھݙو کھاخے اَن جکے خاں اُتھڑ کخے۔ پݨ جکو اُوئے تے ایمان راکھخے، او کݙے پھیکو کونی ہووے۔“

Chapter 10

¹۱۔ اَے بھائیاں، مھارے مَن ری مرضی ہے اَن ایشور خاں ایہ پراتھنا ہے کہ اسرائیلیاں نا مُگتی لابھے۔ ²۲۔ہوں ایئے بات رو گواہ ہاں کہ او ایشور رے خارو غیرت تو راکھئی پݨ خَمجھ کونی راکھتا۔ ³۳۔اُوئاں نا ٹھاہ کونی کہ منکھ کیکر ایشور ری نظر میں نیک نݨ خگئی۔ اُوئاں ایشور رے مارگ نا چھوڑ ݙنو رو اَن آپری مرضی خاں نیک بݨݨ ری کوشش کرتا رہیا۔⁴۴۔ مسیح دھرمی قانون پورا کر ݙنا را ایئے خارو جکو وی اُوئے تے ایمان لے آخے اوج ایشور ری نظر میں نیک ہوخے۔ ⁵۵۔جتری تک آپری مرضی خاں نیک بݨݨ ری بات ہے تو مُوسی لِکھیو کہ جکو کوئی دھرمی قانون ماتھے بہخے، او ایئے ری وجہ خاں جیوتو رہخے۔⁶۶۔ پݨ جکو ایمان راکھݨ ری وجہ خاں نیک بݨیا، اُوئاں رے بارے میں لِکھیوڑو ہے آپرے مَن میں ایہ نی کہیو کہ کُݨ اکاش ماتھے چڑھخے؟ کہ مسیح نا دھرتی تے اُتارے۔ ⁷۷۔اَن ایہ نی کہو کہ کُݨ سزا رے کھݙے میں جاخے؟ کہ مسیح نا مَریوڑاں میں خاں جیوتو کرے۔⁸۸۔ پݨ شاستر میں ایہ لِکھیوڑو ہے، ایشور رو خنݙیخو تھارے نیڑو ہے او تھاری زبان تے اَن تھارے من میں ہے۔ ایہ ایمان رے بارے میں او خنݙیخو ہے جکے رو مھے پرچار کرئیں۔ ⁹۹۔جے توں آپرے ماہنݙے خاں کہے کہ یسوع جی پربھو ہے اَن آپرے مَن خاں ایمان لے آوے کہ ایشور اُوئے نا مَریوڑاں میں خاں جیوتو کریو ہے، تو تھاناں مُگتی لابھخے۔ ¹⁰۱۰۔کیانکے جݙے میں مَن خاں ایمان لے آوئیں، تو ایشور مھاناں نیک بݨاوئی اَن جݙے آپرے ماہنݙے خاں کہوئیں، تو مھاناں مُگتی لابھئی۔¹¹۱۱۔ ایئے خارو شاستر کہی کہ، جکو اُوئے تے ایمان لے آخے، او کݙے پھیکو کونی ہووے۔ ¹²۱۲۔پچھے بھلائیں یہودی ہووے جاں ٻجی قوم آݪا او خاراں رو پربھو ہے اَن جکو اُوئے خاں پراتھنا کرئی او اُوئاں نا تمام گھݨو ݙئی۔ ¹³۱۳۔کیانکے جکو وی پرمیشور رو ناں لیخے اُوئے نا مُگتی لابھخے¹⁴۱۴۔ پݨ او کیکر مُگتی لیوݨ رے خارو اُوئے رو ناں لے خگئی جکے ماتھے اُوئاں رو ایمان ای کونی؟ جاں کیکر اُوئے رے بارے میں خُݨ خگئی جݙے کوئی خُݨاوݨ آݪو ای کونی؟ ¹⁵۱۵۔اَن کیکر اُوئے رے بارے میں خُݨاخے جتری تک اُوئاں نا میلیا نی جاوے؟ ایئے خارو شاستر میں لِکھیوڑو ہے۔ خوشی ری خبر خُݨاوݨ آݪاں رو آوݨ موٹی خوشی ری بات ہے۔¹⁶۱۶۔ پݨ ہر کوئی اُوئے خوشی ری خبر نا قبول کونی کرتو۔ ایئے خارو یسعیاہ نبی کہیو اَے پرمیشور، کُݨ مھارے خنݙیخے تے ایمان لے آیو؟ ¹⁷۱۷۔ایمان مسیح رے بارے میں خوشی ری خبر خݨݨ خاں پیدا ہووئی۔

¹⁹۱۹۔ تو پچھے ہوں پوچھئیں کہ کی اسرائیلیاں او خنݙیخو کونی خَمجھیو؟ ہاوے اُوئاں خَمجھیو ہَتو۔ کیانکے موسی رے ݙناں میں ایشور کہیو ہوں تھاں نا ایہڑاں خاں غیرت ݙرائیخ جکو کوئی قوم کونی اَن ایہڑی غیر قوم خاں ریخ ݙرائیخ جکاں نا کوئی خمجھ کونی۔²⁰۲۰۔ ایئے خاں پچھے یسعیاہ نبی دلیری خاں ایشور ری بات خُݨاوئی کہ جکو مھاناں لابھتا کونی ہَتا ہوں اُوئاں نا لابھو جکو مھارے بارے میں پوچھتا کونی ہَتا مھیں اُوئاں نا درشن ݙنو۔ ²¹۲۱۔پݨ اسرائیلی قوم رے بارے میں ایشور کہی کہ مھیں ہر گھڑی آپرے ٻانہے اُوئاں رے خارو آگے کریے پݨ او نی منݨ آݪی اَن ضدی قوم ہَتی۔

Chapter 11

¹۱۔ہمے ہوں پوچھئیں کی ایشور آپرے منکھاں یعنی اسرائیلی قوم نا چھوڑ ݙنو رو؟ بالکل کونی ہوں آپ وی اسرائیلی ہاں اَن اَبرہام ری پیڑھی اَن بنیامین رے قبیلے خاں ہاں۔ ²۲۔ایشور آپرے منکھان نا کونی بھولیو جکاں نا اُوئے شروع میں چُگیاتا۔ کی تھاں نا ٹھاہ کونی کہ شاستر میں ایلیاہ رے بارے میں کی لِکھیوڑو ہے؟ جݙے اُوئے اسرائیلیاں رے بارے میں ایشور خاں فریاد کی۔ ³۳۔اے پرمیشور اُوئاں تھارے بنیاں نا مار ناکھیو اَن ٻلیدان کرݨ رے جگہاواں نا بھانگ نا کھیے۔ ہمے چھڑو ہوں جی بچیو ہاں اَن ہمے او مھاناں وی مارݨ چاہوئی۔⁴۴۔ تو کی ایشور اُوئے نا ایہ بݪتی کونی ݙنی کہ مھاں آپ خارو خات ہزار منکھ بچا لنا را جکاں بعل دیوتا رے آگے سیس کونی نمایو۔ ⁵۵۔ایئاں جی آج وی کئیں اسرائیلی بچ گیا را جکاں نا ایشور آپری کرپا خاں چُگ لنا را۔⁶۶۔ایشور اُوئاں نا اُوئاں رے کاماں ری وجہ خاں کونی پݨ آپری کرپا خاں چُگ لنا را۔ جے ایئاں نی ہوونت تو اُوئے ری کرپا رو کوئی فائدو کونی ہوونت۔ ⁷۷۔ایئے رو مطلب ہے کہ خارا اسرائیلی او چیز لے کونی خگیا جکے نا او لابھتا رہیا۔ او چھڑی اُوئاں نا لابھی جکو ایشور را چُگیوڑا ہَتا اُوئاں خاں ٹاݪ باقی خاراں را من کاٹھا کریوڑا ہَتا۔ ⁸۸۔جاں شاستر میں لِکھیوڑو ہے، ایشور اُوئاں رو من کاٹھو کر ݙنو رو آج تک اُوئاں رے آنکھے بند ہے کہ او نی جووے اَن اُوئاں را کان بند ہے کہ او نی خُݨے۔⁹۹۔ داؤد کہی کہ اُوئاں رو کھاوݨ پیݨ اُوئاں رے خارو جاݪ اَن پھائی بݨ جاوےکہ او تھݙو کھاوے اَن اُوئاں نا سزا لابھے۔ ¹⁰۱۰۔اُوئاں رے آنکھے اَندھے ہو جاوے کہ او جو نی خگے۔ اَن اُوئاں رے کڑے تکلیفاں ری وجہ خاں جھک جاوے¹¹۱۱۔ ہمے ہوں پوچھئیں کہ کی اسرائیلی تھݙو کھا رو ہمیشہ رے خارو کھِر گیا را؟ بالکل کونی۔ اُوئاں رے تھݙو کھاوݨ خاں غیر قوماں نا مُگتی لابھی ہے کہ ایہ جو رو اُوئاں نا کئیں غیرت آوے۔ ¹²۱۲۔جݙے اسرائیلیاں رے کھرݨ ری وجہ خاں پوری دنیا رو فائدو ہویو ہے اَن اُوئاں رے گھٹ ہووݨ خاں ٻجے قوماں بَدھ گیے رے ، تو اسرائیلیاں رے یسوع تے ایمان لے آوݨ ری وجہ خاں ٻجا کترا گھݨا بَدھ جاخے را؟¹³۱۳۔ اے غیر قوم آݪاں ہمے ہوں تھاناں کہیں کیانکے ہوں غیر قوماں میں پرچار کرݨ رے خارو میلیوڑو ہاں اَن ہوں آپرے ایئے شیوا رے کام تے ماݨ کرئیں۔ ¹⁴۱۴۔ہو خگئی مھارے ایئے کام ری وجہ خاں مھاری قوم نا غیرت آوے اَن اُوئاں میں خاں کئیں منکھاں نا مُگتی لابھے۔¹⁵۱۵۔جݙے اسرائیلیاں رے قبول نی کرݨ خاں دنیا نا ایشور خاں خُلح کرݨ رو موقعو لابھو تو پچھے اُوئاں رو بھݪے قبول کرݨ کیہڑو ہوخے؟ او ایئاں ہوخے جاں کوئی مَریوڑاں میں خاں جیوتو ہووے۔ ¹⁶۱۶۔ایئے خارو ابرہام ری وجہ خاں اُوئے ری نسل وی پویتر ہو جاخے۔ کیانکے جے کوئی فصل رے پہلکے آٹے ری ٻاٹی بݨا ری ایشور رے ناں کرئی تو باقی گویوڑو آٹو وی پویتر ہو جاوئی۔ ایئاں جی جے بݨ ری جڑ ایشور رے ناں ہے، تو اُوئے رے ݙاݪے وی پویتر ہو جاوئی۔¹⁷۱۷۔ ابرہام جکو لگایوڑے زیتون رے بݨ آݪیکار ہے اَن اُوئے ری نسل اُوئے بݨ رے ݙاݪیاں آݪیکار ہے۔ لگایوڑے زیتون رے بݨ رے کئیں ݙاݪے توڑ ݙنے اَن جنگلی زیتون رے ݙاݪے اُوئاں ری جگہا پیوند ہوئے۔ تھے غیر قوم آݪا اُوئاں جنگلی زیتون رے ݙاݪیاں آݪیکار ہو کہ اُوئے زیتون ری جڑ اَن رَس میں بھیݪا ہووو۔ ¹⁸۱۸۔پݨ تھے آپرے آپ نا اُوئاں توڑیوڑے ݙاݪیاں خاں موٹو نی خمجھو اَن ایہ بات یاد راکھو کہ تھے چھڑو ݙاݪے ہو، کیانکے تھے جڑنا کونی پݨ جڑ تھاں نا خنبھاݪئی۔¹⁹۱۹۔ ہو خگئی کہ تھے ایہ کہیو کہ ، ݙاݪے ایئے خارو توڑیے ہے کہ مھے پیوند ہو جاواں ۔ ²⁰۲۰۔ہاں یاد راکھو او ڈاݪے ایئے خارو توڑیے کیانکے اُوئاں ایمان کونی راکھیو اَن تھے ایئے خارو پیوند ہویا کیانکے تھاں ایمان راکھیو۔ ایئے خارو تھے ماݨ نی کرو پݨ ٻیہو۔ ²¹۲۱۔کیانکے جے ایشور اصل ݙاݪیاں نا معاف کونی کریو، تو تھاں نا وی معاف کونی کرے۔²²۲۲۔ جووو ایشور کِترو مہربان اَن سخت ہے ۔ او اُوئاں رے خارو سخت ہے جکو مارگ خاں بھٹک گیا را پݨ جے تھے اُوئے ری مہربانی تے ایمان راکھو، تو او تھاں ماتھے مہربان ہے، نی توݨی تھے وی ݙاݪیاں آݪیکار توڑیا جاخو۔²³۲۳۔ جݙے اسرائیلی ایمان راکھخے تو اُوئاں نا وی ݙاݪیاں آݪیکار پیوند کریا جاخے کیانکے ایشور اُوئاں نا اُوئے بݨ میں پیوند کرݨ ری قدرت راکھئی۔ ²⁴۲۴۔جݙے تھے جکو جنگلی زیتون رے توڑیوڑے ݙاݪے ہو، اُوئے زیتون میں پیوند ہویوڑا ہو تو پچھے جکو ݙاݪے اصل ہے، او تو خورھے خورھے اُوئے زیتون رے بݨ میں پیوند ہو جاخے رے۔²⁵۲۵۔اے بھائیاں، ہوں چاہویئں کہ تھاں نا اُوئے بھید ری ٹھاہ لاگ جاوے کہ تھے آپرے آپ ماتھے ماݨ نی کرو۔ او بھید ایہ ہے کہ کئیں اسرائیلیاں را من اُتری تک کاٹھا رہخے جتری تک خارے غیر قوماں ایشور ݙخا نی پھرے۔²⁶۲۶۔پچھے خارے اسرائیلیاں نا مُگتی لابھخے۔ جاں شاستر میں لِکھیوڑو ہے، بچاوݨ ئݪو صیون خاں آخے اَن یعقوب ری نسل خاں بُرائی نا ختم کرخے۔ ²⁷۲۷۔مھارو اُوئاں خاں ایہ وچن ہوخے کہ ہوں اُوئاں را پاپ مٹائیخ۔²⁸۲۸۔ گھݨے اسرائیلیاں خوشی ری خبر نا قبول کونی کریو ایئے خارو او ایشور را دُشمن بݨ گیا اَن تھاں غیر قوماں رو فائدو ہو گیو پݨ اُوئاں رے ٻاپ ݙَاݙے نا چُگ لنو ہَتو ایئے خارو او آج وی اُوئے را پیارا ہے۔ ²⁹۲۹۔کیانکے ایشور رے برکتاں اَن اُوئے رو چُگݨ کݙے بدل کونی خگتو۔³⁰۳۰۔ جاں تھے غیر قوم آݪا پہل ایشور نا کونی منتا ہَتا پݨ ہمے اسرائیلیاں رے بات نی منݨ ری وجہ خاں ایشور تھاں ماتھے دیا کی ہے۔ ³¹۳۱۔ائیاں جی ہمے اسرائیلی وی ایشور نا کونی منتا اَن ایشور ری دیا تھاں ماتھے ہے کہ تھاری وجہ خاں اُوئاں ماتھے وی دیا ہووے۔ ³²۳۲۔ایشور ایئے خارو خاراں نا حکم نی منݨ رے پاپ میں رہوݨ ݙنا کہ او خاراں ماتھے دیا کر خگے۔³³۳۳۔ واہ ایشور ری دیا، عقل اَن خمجھ حدخاں وی گھݨی ہے۔ اُوئے را فیصلا خمجھ خاں ٻاہر ہے اَن اُوئے رے منصوباں رو ٹھاہ ای کونی۔ ³⁴۳۴۔شاستر میں لِکھیوڑو ہے، پرمیشور ری خمجھ نا کُݨ جاݨئی؟ کُݨ اُوئے نا خلاح ݙے خگئی؟³⁵۳۵۔ کے پہل اُوئے نا کئیں ݙنو ہے کہ او پچھے اُوئے خاں پاچھو لے خگے؟ ³⁶۳۶۔کیانکے ایشور خارے چیزاں بݨائے ہے اَن او اُوئے رے وسیے خاں ہے اَن اُوئے رے خارو ہے۔ ایشور ری ہمیشہ تک بݙائی ہووتی رہ۔ ایئاں جی ہووے۔

Chapter 12

¹۱۔ اے بھائیاں ،ہوں تھاری منتھ کرئیں ایشور تھاں ماتھے دیا کی ہے ایئے خارو آپرے ݙیل نا ایشور رے ناں کرو اَن تھاری زندگی بے عیب ٻلیدان آݪیکار ہووے جکو اُوئے نا پسند آوے۔ اُوئے ری بھگتی رو خئی طریقو ایہوجی ہے۔ ²۲۔ایئے دنیا رے منکھاں آݪیکار زندگی نی گُزارو پݨ آپری خوچ نا بدلو اَن ایشور نا آپری زندگی میں کام کرݨ ݙو۔ پچھے جی تھے ایشور ری بھلی، پسند آوݨ آݪی اَن پوری مرضی نا اوݪکھ خَگخو۔³۳۔ ایشور ری مھیں ماتھے کرپا ری وجہ خاں ہوں تھاں خاراں نا کہیں کہ جترو خمجھݨ چاہیجے اُوئے خاں گھݨو کوئی آپرے آپ نانی خمجھے۔ ہر ہیک آپرے آپ نا اُترو خمجھے،جترو ایشور اُوئے نا وشواس ݙنو ہے۔⁴۴۔جاں اپݨے ݙیل میں گھݨا عُضبا ہے اَن ہر عُضبے رو آپرو کام ہے۔ ⁵۵۔ایئاں جی آپاں جکو گھݨا خارا ہاں مسیح میں ہیک ݙیل اَن آپت می ں ہیکے ٻجے را عُضبا ہاں۔⁶۶۔ ایشور آپری کرپا خاں آپاں نا فرق فرق نعمتاں ݙنے ہے۔ ایئے خارو جے کئی کڈھے پہل خُݨاوݨ ری نعمت ہے، تو او آپرے ایمان رے مطابق پہل خُݨاوے۔ ⁷۷۔جے شیوا کرݨ ری نعمت ہے، تو او شیوا کرتو رہ۔ جے خِکھاوݨ ری نعمت ہے، تو خِکھاوتو رہ۔ ⁸۸۔جے ہمت بَدھاوݨ ری نعمت ہے، تو ہمت بَدھاوے۔ جے ٻجاں رے ضرورتاں میں مدد کرݨ ری نعمت ہے، تو دل کھول مدد کرے۔ جے راہنمائی کرݨ ری نعمت ہے، تو ذمے واری خاں راہنمائی کرے۔ اَن جے دیا کرݨ ری نعمت ہے، تو خوشی خاں دیا کرے۔⁹۹۔تھارو پریم کُوڑو نی ہووے پݨ خچو ہووے۔ بُرائی خاں نفرت راکھو۔ ہمیشہ بھلائی کرو۔ ¹⁰۱۰۔ہیکے ٻجے خاں بھائیاں آݪیکار پریم راکھو۔ ٻجاں نا آپ خاں گھݨی عزت ݙو۔¹¹۱۱۔ کݙے سُستی نی کرو پݨ شوق خاں پربھُو ری شیوا کرتا رہو۔ ¹²۱۲۔آپری اُمید ری وجہ خاں راضی رہو۔ ݙکھاں میں صبر کرو۔ ہمیشہ پراتھنا کرتا رہو۔ ¹³۱۳۔جݙے وشواسیاں نا کئی چیز ری لوڑ ہووے تو اُوئاں ری مدد کرو۔ مہمان نوازی کرتا رہو۔¹⁴۱۴۔ جکو تھاں نا ختائی اُوئاں رے خارو ایشور خاں برکت مانگو ۔ اُوئاں ماتھے لعنت نی میلو پݨ برکت مانگو۔ ¹⁵۱۵۔خوشی مناوݨ آݪاں بھیلا، خوشی مناؤ اَن رووݨ آݪاں بھیݪا، روؤ۔ ¹⁶۱۶۔ہیکے ٻجے خاں ٻدھی راکھو۔ آپرے آپ نا موٹو نی خمجھو پݨ غریباں بھیݪا اُٹھو ٻخو۔ آپرے آپ نا خیاݨاں نی خمجھو۔¹⁷۱۷۔ بُرائی رے بدلے بُرائی نی کرو۔ او جی کریو کرو جکو خاراں رے خارو بھلو ہے۔ ¹⁸۱۸۔جتری تک ہو خَگے، تھے خاراں خاں خُلح راکھو۔¹⁹۱۹۔اَے عزیزاں کݙے بدلو نی لو پݨ ایشور ماتھے چھوڑ ݙو کہ او سزا ݙے۔ کیانکے شاستر میں لِکھیوڑو ہے، ”پرمیشور کہی کہ، بدلو لیوݨ مھارو کام ہے، بدلو ہوں جی لئیخ۔“ ²⁰۲۰۔پݨ ”جے تھارو دُشمن بوکھو ہووے، تو اُوئے نا ٻاٹی کھوا۔ جے ترخو ہووے، تو اُوئے نا پاݨی پا۔ کیانکے جے تُوں ایئاں کرئیخ، تو اُوئے نا کھیچرو کریخ۔“ ²¹۲۱۔بُرائی رے آگے ہار نی منو پݨ بھلائی کر ری بُرائی نا ہراؤ۔

Chapter 13

¹۱۔خاراں رو فرض ہے کہ حکومت آݪاں ری بات منے کیانکے ایہڑی کوئی حکومت کونی جکو ایشور ری طرف خاں نی ہووے۔ جکو وی حکومت ہے، او ایشور ری طرف خاں ہے۔ ²۲۔ایئے خارو جکو کوئی حکومت رے خِلاف ہے۔ او ایشور رے انتظام رے خلاف ہووݨ آݪاں نا سزا لابھخے۔³۳۔جکو بھلا کام کرئی اُوئے نا کونی پݨ بُرا کام کرݨ آݪے نا حاکم رو ٻیہی ہووئی۔ ایئے خارو جے کوئی ایئے ٻیہی خاں ٹاݪ زندگی گُزارݨ چاہوے، تو پچھے او بھلا کام کرے۔ اِیئاں اُوئے ری تعریف ہوخے۔ ⁴۴۔اُو تھاری بھلائی رے خارو ایشور رو شیوادار ہے، پݨ جے کوئی غلط کام کرخے، تو اُوئے نا ٻیہی راکھݨ چاہیجے کیانکے اُوئے کڈھے سزا ݙیوݨ ری طاقت ہے۔ او ایشور ری شیوادار ہے کہ غلط کام کرݨ آݪاں نا سزا ݙے۔ ⁵۵۔ایئے خارو ضروری ہے کہ نی چھڑو سزا خاں بچݨ رے خارو اُوئاں ری بات منو پݨ آپرے من خاں منو۔⁶۶۔ ایئے وجہ خاں تھے اُوئاں نا چنگی وی ݙئی کیانکے او ایہ خارو کچھ ایشور ری شیوا خارو کرئی۔ ⁷۷۔خاراں نا اُوئاں رو حق ݙو۔ چنگی لیوݨ آݪے نا چُنگی ݙو اَن ٹیکس لیوݨ آݪے نا ٹیکس۔ جکے خاں ٻیہݨ چاہیجے اُوئے خاں ٻیہو۔ جکے ری عزت کرݨ چاہیجے اُوئے ری عزت کرو۔⁸۸۔ آپت میں پریم راکھݨ خاں ٹاݨ کئی بات میں کئی را قرضی نی بݨو، کیانکے جکو ٻجاں خاں پریم راکھئی او جی دھرمی قانون نا پورو کرئی۔ ⁹۹۔کیانکے ایہ خاراں حکم کہ،”زنا نی کر، قتل نی کر، چوری نی کر، لالچ نی کر۔“اَن ایئاں خاں ٹاݪ جترا وی ٻجا حُکم ہے، اُو خارا ایئے بات میں آ جاوئی کہ، ”آپرے پاڑے آݪے خاں آپ جیہڑو پریم راکھ۔“ ¹⁰۱۰۔جکو آپرے پاڑے آݪے خاں پریم راکھئی ، او اُوئے خاں بُرائی کونی کرتو۔ ایئے خارو پریم راکھݨ، دھرمی قانون نا پورو کرݨ ہے۔¹¹۱۱۔ تھے ٹائیم نا اوݪکھو اَن اِیئاں جی کرو کیانکے اُونگھ خاں اُٹھݨ رو ٹائیم آ گیو رو۔ اپݨی مُگتی رو ٹائیم اُوئے ٹائیم خاں نیڑو آ گیو رو جکے گھڑی آپاں ایمان لے آیا ہَتا۔ ¹²۱۲۔رات ختم ہووݨ آݪی ہے اَن مُگتی رو ݙن نیڑو آ گیو رو۔ ایئے خارو آپاں اندھارے رے کاماں نا چھوڑ ݙَاں اَن اجاݪے را ہتھیار ٻاندھاں۔¹³۱۳۔ آؤ آپاں اُوئاں آݪیکار زندگی گُزاراں جکو اُجاݪے میں بَہی کہ خارا جووے۔ اندھارے میں بہوݨ آݪاں آݪیکار زندگی نی گزاراں، جکو عیش کرݨ، شراب پیئݨ، زنا کرݨ، بدکاری کرݨ، بڑھانداں اَن حدخے میں رہئی۔ ¹⁴۱۴۔تھے آپرے ݙیل ری بُری مرضی پوری کرݨ رے خارو زندگی نی گزارو۔ پݨ یسوع مسیح آݪیکار زندگی گزارو۔

Chapter 14

¹۱۔ اُوئاں نا خوشی خاں ایمانداراں ری منݙݪی میں شامل کر لو جکاں رو وشواس گھٹ ہے پݨ اُوئاں خاں تکرار نی کرو کہ اُوئاں نا کی کرݨ چاہیجے اَن کی نی۔ ²۲۔جے ہیکے منکھ رے ایمان ہے کہ او ہر چیز کھا خَگی پݨ ٻجے رو ایمان ہے کہ او چھڑو خاوے بھاجے کھا خَگئی۔³۳۔تو جکو ہر چیز کھاوئی، او ٻجوڑے نا گھٹ نی خمجھے۔ ایئاں جی جکو کونی کھاوتو او وی پہلکے نا گھٹ نی خمجھے کیانکے ایشور ٻنہاں نا قبول کریا ہے۔ ⁴۴۔توں ہووآی کُݨ جکو ٻجے رے نوکر ماتھے الزام لگاوئی؟ اُوئے رو مالک آپ فیصلو کرخے کہ او ٹھیک کرئی وا جاں کونی۔ او اِیئاں جی اُوئے رو مالک چاہوئی کیانکے اوج اُوئے نا ایئے لائق بݨاوئی۔⁵۵۔ ایئاں جی کئیں منکھ خمجھئی کہ ہیک ݙن باقی ݙناں خاں گھݨو خاص ہے پݨ ٻجا خَمجھئی کہ خارا ݙن برابر ہے۔ ہر ہیک نا آپری آپری خَمجھ ماتھے پَکو رہوݨ چاہیجے۔ ⁶۶۔جے کوئی کئی ݙن نا خاص خمجھئی تو او ایشور رے خارو خمجھئی ۔ جے کوئی کئیں کھاوئی او ایشور رے خارو کھاوئی کیانکے او ایشور رو شکر کرئی اَن جے کوئی کونی کھاوتو تو او وی ایشور رے خارو کونی کھاوتو اَن ایشور تو شکر کرئی۔⁷۷۔ آپاں مئیں خاں کوئی وی آپرے خارو جیوتو کونی رہیتو اَن نی جی آپرے خارو مَرئی۔ ⁸۸۔ جے آپاں جیوتا ہاں تو ایشور رے خارو اَن جے آپاں مرئیں تو وی ایشور رے خارو۔ ⁹۹۔ایئے خارو اپݨو جیئݨ اَن مَرݨ ایشور رے خارو ہے۔مسیح ایئے خارو مَریو اَن جیوتو ہویو کہ او جیوتاں اَن مَریوڑاں ٻنہاں رو ایشور ہووئے۔¹⁰۱۰۔ پچھے توں کیاں آپرے بھائی ماتھے الزام لگاوئی اَن کیاں اُوئے رے ایمان نا گھٹ خمجھئی؟ یاد راکھو آپاں خارا ایشور ری عدالت میں حاضر ہوخاں اَن او اپݨو فیصلو کرخے۔ ¹¹۱۱۔جاں شاستر میں لِکھیوڑو ہے، ”پرمیشور کہی، ہوں آپرو خانخ اُکھݨئیں ہے کوئی مھارے آگے گوݙا کھوخے اَن خارا مھاری بݙَائی کرخے۔“¹²۱۲۔ ایئاں آپاں مئیں خاں ہر کوئی ایشور نا آپرو حساب ݙیخے۔ ¹³۱۳۔ہمے آپاں ہیکے ٻجے ماتھے اِلزام لگاؤݨ چھوڑاں اَن ایہ فیصلو کراں کہ کوئی منکھ آپرے بھائی رے بارے میں ایہڑی بات نی کہے جکے خاں اُوئے رو ایمان گھٹے جاں او پاپ کرے۔¹⁴۱۴۔مھناں ٹھاہ ہے اَن یسوع میں مھناں یقین ہے کہ کوئی چیز آپ حرام کونی۔ او اُوئے رے خارو حرام ہے جکو اُوئے نا حرام خمجھئی۔ ¹⁵۱۵۔جے تھارے کھاوݨ ری وجہ خاں تھارے بھائی نا تکلیف پُگے تو تھیں مئیں پریم کونی۔ تُوں کھاوݨ پیئݨ خاں اُوئے رے ایمان نا ختم نی کر جکے رے پریم میں مسیح آپرو پراݨ ݙنو۔¹⁶۱۶۔ ایئاں نی ہووئے کہ جکے چیز نا تُوں بھلی خمجھئیں، ٻجا اُوئے نا خراب خمجھے۔ ¹⁷۱۷۔کیانکے ایشور ری بادشاہی رو واسطو کھاوݨ پیئݨ خاں کونی پݨ خچائی، خُلح اَن اُوئے خوشی خاں ہے جکو پویتر آتما خاں لابھئی۔¹⁸۱۸۔جے تھے ایئاں مسیح ری شیوا کرخو تو ایشور راضی ہوخے اَن منکھ وی تھاری تعریف کرخے۔ ¹⁹۱۹۔ہمے آؤ آپاں ایہڑا کام کراں جکاں خاں خُلح اَن ہیکے ٻجے ری ترقی ہووئے۔²⁰۲۰۔تھے کھاوݨ ری وجہ خاں ایشور رو کام نی بگاڑو۔ یاد راکھو خارے چیزاں کھاوݨ رے خارو ہے پݨ ایہڑی چیز کھاوݨ ٹھیک کونی جکے خاں کئی ٻجے رو ایمان گھٹ ہووے۔ ²¹۲۱۔تھاں خارو بھلو ایہ ہے کہ نی مانخ کھاؤ، نی انگوراں رو رس پیئو اَن نی جی کوئی ایہڑو کام کرو جکے ری وجہ خاں تھارے بھائی رو ایمان گھٹ ہووے۔²²۲۲۔ ایئاں باتاں رے بارے میں تھارو ایمان جکو وی ہے، او تھارے اَن ایشور رے بچ میں رہ۔ دھن ہے او منکھ جکو آپرے آپ نا اُوئے کام ری وجہ خاں قصوروار کونی بݨاوتو جکے نا اُو جائز خمجھئی۔ ²³۲۳۔پݨ جے کوئی منکھ کئی چیز رے بارے میں شک کرئی اَن پچھے وی کھاوئی، تو او قصوروار ہوخے کیانکے او آپرے ایمان رے خلاف کرئی۔ ایہڑو کام جکے رے بارے میں ایمان ہووئے کہ او ٹھیک کونی تو ایہ پاپ ہے۔

Chapter 15

¹۱۔ آپاں جکو ایمان میں پَکا ہا، اپݨو فرض ہے کہ ایئاں باتاں رے بارے میں گھٹ ایمان آݪاں نا خہاں۔ آپاں چھڑو آپری خوشی رو خیال نی راکھاں۔ ²۲۔پݨ آپاں نا ٻجے ایمانداراں رے فائدے اَن خوشی رو خیال راکھݨ چاہیجے کہ اوئاں رو ایمان بدھے۔³۳۔ کیانکے مسیح وی آپری خوشی رے خارو زندگی کونی گُزاری ۔ جاں شاستر میں لکھیوڑو ہے، ”جکاں تھناں بھلو بُرو کہیو، تو اُوئاں مھناں بھلو بُرو کہیو۔“ ⁴۴۔جکو باتاں پہل لِکھیوڑے ہے او آپاں نا خِکھاوݨ رے خارو لِکھیوڑے ہآ۔ جݙے آپاں صبر خاں ایشور رے وعداں رے پورے ہووݨ رو انتظار کریئں، تو آپاں نا شاستر خاں اُمید اَن تسلی لابھئی۔⁵۵۔ ایشور جکو صبر اَن حوصلو ݙئی او تھاری مدد کرے کہ تھے مسیح یسوع آݪیکار ہیکے ٻجے رو خیال راکھو۔ ⁶۶۔اَن تھے خارا بھیݪا ہو را اپݨے ایشور یسوع مسیح رے ٻاپ یعنی ایشور ری بݙائی کر خگو۔ ⁷۷۔تھے ہیکے ٻجے نا اُوئاں جی قبول کرو جاں مسیح تھاناں قبول کریو کہ ایشور ری بݙائی ہووے۔⁸۸۔ ہوں تھاں نا خُݨاوئیں کہ مسیح ایئے خارو یہودیاں رو شیوادار بݨیو کہ مھارے ٻاپ ݙاݙے خاں کریوڑے ایشور رے وعداں نا پورو کر رو ثابت کرے کہ ایشور خچو ہے۔ ⁹۹۔او ائیے خارو آیو کہ غیر قوماں وی ایشور ری دیا ری وجہ خاں اُوئے ری بݙائی کرے۔ جاں پویتر شاستر میں لِکھیوڑو ہے، ”ایئے خارو ہوں غیر قوماں میں تھاری بݙائی کریخ ۔ ہوں تھارے ناں را بھجن گائیخ۔“¹⁰۱۰۔ایہ وی لِکھیوڑو ہے، ” اَے غیر قوم آݪاں، تھے ایشور رے منکھاں بھیݪا خوشی مناؤ۔“ ¹¹۱۱۔اَن ایہ وی کہ، ”اے خارا غیر قوم آݪاں، تھے پرمیشور ری بݙائی کرو۔ اَے دنیا رے خارے قوماں تھے اُوئے ری بݙَائی کرو۔“¹²۱۲۔ یسعیاہ نبی کہیو، ”یسی ری نسل خاں ہیک منکھ آخے، جکو غیر قوماں ماتھے بادشاہی کرخے۔ اُوئے تے غیر قوماں آپری اُمید راکھخے۔“¹³۱۳۔ایشور جکو اُمید ݙئی او تھاناں گھݨی خوشی اَن خُکھ ݙے کیانکے تھے اُوئے تے ایمان راکھئی ایئے خارو پوتر آتما ری قدرت خاں تھاری اُمید بدھتی جاوے۔¹⁴۱۴۔ اے بھائیاں مھناں تھارے بارے میں یقین ہے کہ تھے بھلائی کرتا رہئی۔ تھاناں ایئاں باتاں رے بارے میں بھلی طرح ٹھاہ ہے اَن ہیکے ٻجے نا خکھا وی خگئی۔¹⁵۱۵۔پچھے وی مھیں تھاناں کئیں باتاں یاد کرواݨ خارو ایہ خط دلیری خاں لِکھیو ہے کیانکے ہوں ایشور ری کرپا خاں۔ ¹⁶۱۶۔غیر قوماں ،میں مسیح یسوع رو شیوادار ہاں۔ ہوں تھاں میئں ایشور ری خوشی ری خبر تو پرچار اُوئے رے پجاری آݪیکار کرئیں کہ تھاناں ایشور رے اگے اُوئے ٻلیدان آݪیکار لے جاواں جکو روح القدس خاں پویتر کریوڑو ہووے۔¹⁷۱۷۔ ایئے خارو ہوں مسیح یسوع میں ایشور رے آگے آپرے پرچار رے کام تے ماݨ کرئیں۔ ¹⁸۱۸۔ہوں کئی ٻجی بات رے بارے میں کونی پݨ اُوئاں کاماں اَن پرچار رے بارے میں دلیری خاں کہیں جکو مھیں مسیح رے وسیلے کریا اَن جکے خاں غیر قوماں ایشور رے باتاں ماتھے بُوہے۔ ¹⁹۱۹۔او چمتکار اَن عجیب کاماں ری طاقت اَن روح القدس ری قدرت خاں ایمان لے آیا۔ایئاں مھیں چارے پاخے یعنی یروشلم شہر خان لے اَن اِلُر کُم رے علاقے تک مسیح رے بارے میں خوشی ری خبر رو پرچار کریو۔²⁰۲۰۔ مھارو چھڑو ایجی مقصد ہَتو کہ جیتھ کئی وی مسیح رو ناں کونی خُݨیو ، اُوتھ جا رو خوشی ری خبر رو پرچار کراں اَن کئی ٻجے منکھ ری راکھیوڑی بُنیاد ماتھے گھر نی بݨاواں۔ ²¹۲۱۔جاں شاستر میں لِکھیوڑو ہے، ”جکاں نا اُوئے رے بارے میں کݙے خُݨایوڑو کونی، او جوخے اَن جکاں اُوئے رے بارے میں کݙے خُݨیو کونی او خمجھخے۔“²²۲۲۔ ہوں کئی واری تھاں کڈھے آوݨ خارُو تیار ہویو پݨ مھناں پرچار رے کام ری وجہ خاں آوݨ میں دیر ہوگی۔ ²³۲۳۔پݨ ہمے مھارو ایہ کام ایئاں علاقاں میں پورو ہو گیو رو اَن کئی سالاں رے انتظار خاں پچھے، ہمے ہوں تھاں کڈھے آوݨ چاہوئیں۔²⁴۲۴۔ایئے خارو جݙے ہوں سپین صوبے ݙخا جائیخ تو اُمید ہے مارگ میں تھاں خاں ہووتو جائیخ۔ ہوں کئیں دیر تھاں کڈھے رہوݨ چاہوئیں پݨ جݙے مھارو مَن راضی ہو جاخے، تو تھے مھناں سپین ݙخا میل ݙَیا۔ ²⁵۲۵۔پݨ تھاں کڈھے آوݨ خاں پہل ہوں یروشلم جا رو اوتھ رے وشواسیاں ری مدد کرݨ چاہوئیں۔²⁶۲۶۔ کیانکے مکدُنیہ اَن اَخیہ صوباں میں رہوݨ آݪے ایمانداراں یروشلم رے غریب ایمانداراں نا ݙیوݨ رے خارو کئیں دان بھیݪو کریو ہے۔ ²⁷۲۷۔اُوئاں آپری خوشی خاں ایئاں کریو ہے پݨ اصل میں ایہ اُوئاں رو فرض ہَتو کیانکے روح القدس رے جکو برکتاں یروشلم رے ایمانداراں نا چاہیجئے کہ دنیا رے برکتاں خاں اُوئاں ری مدد کرے۔²⁸۲۸۔جݙے ہوں ایہ ضروری کام پورو کر لئیخ اَن اُوئاں رے خارو بھیلو کریوڑو دان اُوئاں تک پُگا ݙئیخ، تو پچھے سپین جاوتے بیݪا تھاں خاں ہووتو جائیخ۔ ²⁹۲۹۔مھناں ٹھاہ ہے کہ جݙے ہوں تھاں کڈھے آئیخ، تو تھاں نا مسیح ری پوری برکت لابھخے۔³⁰۳۰۔ اے بھائیاں ہوں اپݨے یسوع مسیح رو واسطو ݙے اَن روح القدس رو پریم یاد کرا رو تھاری منتھ کرئیں کہ مھیں آݪیکار تھے وی مھارے خارو ایشور خاں پراتھنا کرتا رہو۔ ³¹۳۱۔پراتھنا کرو یروشلم را ایماند مھارے پرچار رے کام نا قبول کرے اَن ایشور مھناں یہودیہ صوبے رے اُوئاں منکھاں خاں بچاوے جکو مسیح یسوع نا کونی منتا۔ ³²۳۲۔پچھے جے ایشور ری مرضی ہوئی تو ہوں خوشی خاں تھاں کڈھے آئیخ اَن آپاں ہیکے ٻجے رو حوصلو بدھا خگخاں۔³³۳۳۔ ہمے خُکھ ݙیوݨ آݪو ایشور، تھاں خاراں بھیݪو رہ ایئانج ہووے۔

Chapter 16

¹۱۔ اَے بھائیاں، ہوں تھاں خاں اَپݨی ٻہن فیبے ری سفارش کرئیں۔ او کنخرییہ ری ایمانداں ری منݙلی میں ایشور ری شیوا رو کام کرئی۔ ²۲۔ایماندار ہووتے تھاں اُوئے نا یسوع رے ناں میں خوشی خاں قبول کریا۔ اُوئے نا جکو وی ضرورت ہووئے، اُوئے میں ایئے ری مدد کریا کیانکے او گھݨے منکھاں ری مدد کرتی رہئی ہے اُوئے مھاری وی مدد کی ہے۔³۳۔ پرسکلہ اَن اَکولہ نا مھاری طرف خاں سلام کہیا۔ او وی مھیں آݪیکار مسیح یسوع تے ایمان راکھئی اَن اُوئے رو پرچار کرئی۔ ⁴۴۔اُوئاں مھناں بچاوݨ رے خارو آپری زندگی خطرے میں ناکھ ݙنی۔ نی چھڑو ہوں پݨ غیر قوماں رے ایمانداراں رے منݙݪے وی اُوئاں را تھورا منئی۔ ⁵۵۔اُوئاں رے گھر میں بھیݪی ہووݨ آݪی ایمانداراں ری منݙلی نا وی م،ھارو سلام کہیا۔ مھارے پریمی دوست اپنیتس نا مھاری طرف خاں سلام کہیا۔ او آسیہ صوبے میں خاراں خاں پہل مسیح تے ایمان لے آیو۔⁶۶۔مریم نا مھاری طرف خاں سلام کہیا جکے تھارے خارو ڈھگ محنت کی ہے۔ ⁷۷۔اندرُنیکس اَن یُونیاس نا مھاری طرف خاں سلام کہیا۔ او مھارا یہودی بھائی ہے جکو مھیں بھیݪا ڈھکیجا وی ہَتا۔ سنت اُوئاں ری گھݨی عزت کرئی اَن او مھیں خاں پہل مسیح تے ایمان لے آیا ہَتا۔ ⁸۸۔اَمپلیاطُس نا سلام کہیا، او پربھو میں مھارو پیارو دوست ہے۔⁹۹۔ اُربانُس نا سلام کہیا، او مسیح میں مھیں آݪیکار پرچار کرئی۔ ائیاں جی مھارے پیارے دوست استخس نا وی سلام کہیا۔ ¹⁰۱۰۔اَ پیلیس نا سلام کہیا، جکے ݙکھ برداشت کر را ایہ ثابت کریو کہ اُوئے رو مسیح ماتھے پکو ایمان ہے۔ اَرستُبولُس اَن اُوئے رے گھر آݪاں نا سلام کہیا۔ ¹¹۱۱۔مھارے رشتے دار ہیرو دیون نا سلام کہیا۔ نَرکسُس رے اُوئاں گھر آݪاں نا سلام کہیا، جکو یسوع رے لارے بہوݨ آݪا ہے۔¹²۱۲۔ تُروفینہ اَن تُروفوسہ نا سلام کہیا۔ جکو ایشور رے پرچار رو کام محنت خاں کرئی۔ مھاری پیاری ٻہن پرسِس نا سلام کہیا، اُوئے وی ایشور رے پرچار رو کام محنت خاں کریو ہے۔ ¹³۱۳۔مھارے بھائی رُوفُس نا سلام کہیا، او ایشور رو چُگیوڑو ہے۔ ائیاں جی اُوئے ری ماں نا سلام کہیا، جکو مھیں خارو ماں آݪیکار ہے۔ ¹⁴۱۴۔اَسُنِکرتُس، فِلگون، ہرمِیس، پتُرباس، ہرماس اَن جکو ایماندار بھائی اُوئاں بھیݪا ہے اُوئاں نا مھاری طرف خاں سلام کہیا۔¹⁵۱۵۔ فِللگُس اَن یُولیہ، نیریُوس اَن اُوئے ری ٻہن، اُلُمپاس اَن اُوئاں ایمانداراں نا سلام کہیا جکو اُوئاں بھیݪا ہے۔ ¹⁶۱۶۔ہیکے ٻجے نا پریم خاں سلام کرو۔ ہوں مسیح رے خارے ایمانداراں ری منݙݪیاں ری طرف خاں تھاں نا وی سلام کہیں۔¹⁷۱۷۔اَے بھائیاں، ہوں تھاری منتھ کےئیں کہ تھاں اُوئاں خاں ہُشیار اَن اݪگا رہو جکو پُٹھے باتاں کونی خِکھائے۔ ¹⁸۱۸۔ایہڑا منکھ اَپݨے ایشور، مسیح ری کونی پݨ آپرے پیٹ ری شیوا کرئی وا۔ او خِدھے خادے منکھاں نا میٹھے اَن تھندے باتاٻ خاں ٹھَگئی۔¹⁹۱۹۔ تھاری وفاداری رے بارے میں خاراں خُݨیو ہے اِیئے خارو ہوں وی تھاں خاں گھݨو راضی ہاں۔ پچھے وی ہوں چاہوئیں کہ جتری تک نیکی ری بات ہے، تو تھے خَمجھ آݪا نݨو اَب جتری تک بُرائی ری بات ہے، تو تھے اَݨ خَمجھ نݨو۔ ²⁰۲۰۔خکھ ݙیوݨ آݪو ایشور بیگو شیطان نا تھارے پگاں ہینٹھا لتڑوا ݙیخے۔ اَپݨے ایشور، یسوع مسیح ری کرپا تھاں ماتھے ہووتی رہ۔²¹۲۱۔ تِیمتھیس جکو مھیں بھیݪو بچڑ رو ایشور رو پرچار کرئی اَن مھارا رشتے دار لُوکِیسُ، یاسون اَن سو سپطرس تھاں نا سلام کہی۔ ²²۲۲۔ہوں ترتیس جکو ایئے خَط نا لِکھئیں وو، ہوں وی ایشور میں تھاں خاراں نا سلام کہیں۔²³۲۳۔ گَیُس وی تھاں نا سلام کہی، جکے مھاری اَن پُوری ایمانداراں ری منݙݪی ری مہمان نوازی کی۔ شہر رو خزانچی اِراستُس اَن مھارو ایماندار بھائی کوارتُس وی تھاں نا سلام کہی۔ ²⁴۲۴۔اَپݨے ایشور،یسوع ری کرپا تھاں خاراں ماتھے ہووتی رہ۔²⁵۲۵۔ ایشور ری بݙائی ہووے، او تھارو ایمان پَکو کر خگئی کیانکے مھاری یسوع مسیح رے بارے میں خُݨایوڑی خوشی ری خبر وی ایج ہے۔ ایئے خاں آپاں نا غیر قوماں رے بارے میں اُوئے بھید ری ٹھاہ لاگی جکو شروع خاں لکیوڑو ہَتو۔ ²⁶۲۶۔ہمے نبیاں رے شاستر اَن ایشور رے حُکماں خاں، خارے غیر قوماں نا ایئے بھید رے بارے میں ٹھاہ لاگی ری کہ خارا ایشور تے ایمان لے آرا اُوئے رے لارے بہے۔²⁷۲۷۔ہمے یسوع مسیح رے وسیلے اُوئے ہیکے ایشور ری ہمیشہ بݙائی ہووتی رہ جکو خارو کجھ جاݨئی۔ ایئاں جی ہووے۔

1 Corinthians

Chapter 1

¹۱۔ پَولُوسؔ ری طرف خاں جکو ایشوَر ری مرضی خاں اݨایوڑو پرچار کرَݨ آݪو ہے آن بھائی سوستینسؔ ری طرف خاں بھی۔ ²۲۔ایشور ری اُوے مَنݨ آݪی منڈلی رے ناں جکو قُرنتسؔ میں ہے یعنی اُواں رے ناں جکو یسوعؔ مسیح میں پاک ہُویا آن اݨایوڑا پاک ہئیں آن اُواں خارا را ناں بھی جکو ہر جگہ ماہرے پَربھُو یَسوعؔ مسیح یعنی آپرے آن ماہرے پَربھُو رو ناں لیوئی۔ ³۳۔ماہرے ٻاپ ایشور ری آن پَربھُو یسوعؔ مسیح ری طرف خاں کِرپا آن ہَٹھخجو مِلتو رہیوے۔⁴۴۔ ہُوں ایشور ری اُوے کِرپا رے کرے جکو مسیح یسوعؔ میں تھاناں ݙِنھی گی ہے تھارے کرے ہَمیشہ آپ رے ایشور رو شکر کرئیں۔ ⁵۵۔کہ تھیں اُوے میں ہر شٻد آن ہر علم رے لِحاظ خاں دولتمند ہُو گِیا ہو۔ ⁶۶۔اِئیے رے کرے مسیح ری گواہی تیں میں قائم تھی۔⁷۷۔ اِتی لَگ کہ تیں ماہرے پَربھُو یسوعؔ مسِیح رے ظاہر تھِیݨ رو مارگ جووتا ہُویا کہیں نعمت میں گھَٹ کونی۔ ⁸۸۔او جی تھاناں آخر تائیں قائم بھی راکھخے۔تاکہ تُوں ماہرے پَربھُو یسوعؔ مسیح رے ݙِن بے عیب ہُوئیخ۔ ⁹۹۔ایشور وفادار ہے جکے تھاناں آپ رے ݙیکرے ماہرے پَربھُو یسوعؔ مسیح میں بھیڑا ہُووݨ رے کرے اݨایا ہے۔¹⁰۱۰۔ ائے بھائیاں ہُوں تھاں خاں ماہرے پَربھُو یسوعؔ مسیح رے ناں رے کرے وینتی کرئیں کہ تھِیں خارا ہیک جی بات کہو آن تھیں میں اختلاف نی ہُووے بلکہ تھاں خارا راجیپے خاں آن ہیک جی صلاح راکھو۔ ¹¹۱۱۔اَے بھائیاں مَناں کُلوَہ رے منکھاں خاں اے خٻر لاگی ہے کہ تھاں میں بِڑھانداں ہووئی۔¹²۱۲۔ مانجو ایہ جی مطلب ہے کہ تھاں میں خاں کوئی تو کہوتو ہُوخے کہ ہُوں پَولُوسؔ رو ہاں آن اَپلُوس رو آن کوآئی کیفا رو۔آن کوئی مسیح رو۔ ¹³۱۳۔کِی مسیح بݪائیجو رو؟کی پَولُوس تھارے کرے خوݪی تے چڑھیو ہَتو؟کی تھاں پَولُوس رے ناں رو پیتر شِنان لیو ہَتو؟¹⁴۱۴۔ ہُوں ایشور رو شکر کرئیں کہ میں تھاں میں خاں خوائے کرسپُس آن غایُس رے خِوا کہیں ناں وی پَویتر شِنان کونی ݙِنو۔ ¹⁵۱۵۔آن میں اِستِنفاس رے گھَراݨے ناں پویتر شِنان ݙِنو۔ ¹⁶۱۶۔ائیے خاں ٹاݪ مَناں کونی یاد کہ میں کہیں ٻِجے نا پویتر شِنان ݙِنو واں۔¹⁷۱۷۔ کیانکہ مسیح مَناں پویتر شِنان ݙیوݨ رے کرے کونی بلکہ انجیل خُݨاوَݨ رے کرے بہیر کِیو ہےپَݨ ہوں پرچار رو ایہ کام شٻد ری خمجھ خاں کونی کرتو۔اِئیاں نیں وے کہ مسیح رو خوݪی تے چڑھَݨ رو کوئی اثر نیں ݙخیجے۔¹⁸۱۸۔ کیانکہ خوݪی تے چڑھَݨ رو پَرچار تو مرݨ آݪاں رے کاݨوں بے وقوفی ہے پَݨ مھاں مُگتی پاوݨ آݪاں رے کاݨوں ایشور ری قدرت ہے۔ ¹⁹۱۹۔کیانکہ جاں ایشور رے پویتر شاشتر میں لِکھیوڑو ہے کہ ہُوں عقل آݪاں ری عقل نا ختم کرئیں آن ݙاراں ری ݙارَپ نا وی۔²⁰۲۰۔ کِتھے ہے عقل آݪا ۔آن کِتھے ہے بحث کرݨ آݪا دھَرمی گُرو؟کی اِیشوَر ائیے دُنیا را ری ݙارَپ نا بیوقوفی کونی کہیو؟ ²¹۲۱۔اِئیے رے کرے کہ جݙے اِیشور ری ری خمجھ رے مُطابق دُنیا آپ ری خمجھ خاں ایشور نا کونی اوݪکھیو تو اِیشوَر اِیہ ٹھاوکو لاگو کہ اُوے آپݨے بیوقوفی آݪے پرچار تے ایمان راکھَݨ آݪان نا مُگتی ݙنی۔²²۲۲۔اِئیے رے کرے کہ یہودی تو کرشماں چاہوَئی آن یونانی ݙارَپ ری کھوجَنِیاں میں ہے۔ ²³۲۳۔پَݨ آپاں ایہ پرچار کرئیں مسیح آپݨے پاپاں رے کرے خوݪی تے بلیدان ہُویوجکو یہودِیاں رے کرے تھݙو ہے آن ٻِجے قوماں رے کاݨوں بیوقوفی ہے۔²⁴۲۴۔ پَݨ اݨایوڑاں رے نیڑے جی ہے۔کِی یہودی کی یونانی مسیح اِیشوَر ری قدرَت آن اِیشوَر ری ݙارَپ ہے۔ ²⁵۲۵۔کیانکہ جکو بات ایشور ری بیوقوفی لاگئی او اِنخاناں ری خوچ خاں گھَݨی خَمجھ آݪی بات ہے آن اِیشوَر ری جکو بات گھَٹ لاگئی او اِنخاناں خاں گھَݨی طاقت آݪی ہے۔²⁶۲۶۔ اَے بھائیاں تھیں آپ رے اݨائے جاوݨ تے دھیان لگاؤ کہ تھِیں کی ہَتا۔منکھاں ری ݙیکھَݨ میں تھیں ݙارا۔آن تھاں میں خاں گھَݨا ٻڑوَتی۔آن خُدھَریوڑا کونی ہُوتا۔ ²⁷۲۷۔بلکہ دُنیا رے نیڑے جکو بیوقوف ہے اِیشور اُواں نا چُگ لیا تاکہ جکے آپ نا آپ خیاݨاں خَمجھئی اُواں نا شرمندہ کرے۔آن دُنیا ری ݙیکھَݨ میں جکو ہیݨڑاں ہے اِیشوَر نا چُگ لِیا اِئیے رے کرے کہ جکو آپ نا ݙاڈھا خَمجھئی اُواں نا شرمندہ کرے۔²⁸۲۸۔ آن جکاں نا دُنیا گھَٹ آن کئیں کام را کونی ہُوتا جکاں ری کوئی قدر کونی ہَتی اِیشوَر اُواں نا چُگ لِیا اِئیے کر جکے آپ نا خُگھڑ کہی اُواں نا کھیچرا کرے۔ ²⁹۲۹۔اِئیے رے کرے کہ کوئی بھی جِیو اِیشور رے اَگیا آپ تے ماݨ نِیں کرے۔³⁰۳۰۔ پَݨ تھیں اُوے ری طرف خاں یسوع مسیح میں ہو جکو آپݨے خاروں ایشوَر ری طرف خاں ݙارَپ خَچائی پَویترتا آن مُگتی ہے۔ ³¹۳۱۔اِئیے خاروں کہ جَکݨ لِکھِیوڑو ہے اِئیاں جی۔بݙائی کرݨ آݪو اِیشور تے بَݙائی کررے۔

Chapter 2

¹۱۔ آن اَے بھائیاں ڄݙے ہُوں تھاں کَݙھِیں آیو ہُوتو میں ایشور رے شٻد رو پرچار موٹا ٻول آن ݙارَپ خاں کونی خُݨاوݨ آیو۔ ²۲۔اِئیے کرے کہ میں ایہ فیصلو کر لِیو ہَتو کہ یسوع مسیح بلکہ مسیح جکو خوݪی تے آپ رو پِراݨ ݙِنھو اُوے خاں ٹاݪ تھارے بِچ میں ٻِجو کئیں نیں جاݨاں۔³۳۔ ہُوں کمزور آن ٻہیوَتو آن ݙکتو رہیو بَݪے بھی تھاں بھیݪو رَہیو۔ ⁴۴۔مانجو پرچار آن باتاں ݙارَپ آن مِنکھاں نا بھاوَݨ جہیڑے کونی ہُوتے پَݨ او آتما آن قدرت خان ثابت ہُوتے ہَتے۔ ⁵۵۔کہ تھارو ایمان مِنکھاں رے ݙارے پَن تے بلکہ ایشوَر ری قدرت تے ہُووے۔⁶۶۔ تو بھی آپاں جگت رے اگواݨاں رے بھیݪا ݙارَپ ری بات کہیوَئیں پر اِئیے جگت ری ݙارَپ کونی نیں اِئیے جگت رے خرداراں ری ݙارَپ جکو مِٹ جاوَݨ آݪی ہے۔ ⁷۷۔پَݨ مھَیں ایہ باتاں ایشورے ری او لُکیوڑی باتاں کرَئیں جکو اِیشور ری حکمت نا بیان کرئی جکو ایشور جگت بݨاوَݨ خاں پہیلی آپݨے خاروں مقرر کِیو ہَتو۔⁸۸۔ آن جکے ناں اِئیے جگت تے خرداراں میں خاں کہَیں کونی جاݨیو جے جاݨت تو پربھُو یسوع نا خوݪی تے بلیدان کونی کرَنت۔ ⁹۹۔بلکہ جِکَݨ لِکھیورو ہے،جکو نِیں کہیں آنکھ جویو نیں کہیں کان خُݨیو۔آن نیں کہیں مِنکھ ری خوچ میں آیو۔اُوے نا ایشور رے خاروں تیار کیو جکو ایشور خاں پریم راکھئی۔¹⁰۱۰۔ پَݨ ایشور آپاں تے آپری آتما خاں ظاہر کِیو کیانکہ آتما اِیشور ری خاری باتاں ری خٻر راکھئی اِتری کہ اُوے ری بھید ری باتاں ری وی۔ ¹¹۱۱۔کیانکہ اِنخان میں خاں کُݨ اِنخاں رو حال جاݨئی۔خِوائے اِنخان ری آپ ری آتماں جکو اُوے میں ہے۔اِئیے آݪی کر اِیشور ری آتما خاں ٹاݪ اِیشوَر رو حال کوئی کونی جاݨتو۔¹²۱۲۔ پَݨ آپاں اِئیے دُنیا ری آتما نا کونی بلکہ اُوے آتما نا پایو ہاں جکو اِیشور خاں ہے اِئیے کرے کہ آپاں اُوے چیزاں نا جاݨا جکو ایشور آپاں نا ݙِنھی ہے۔ ¹³۱۳۔آن اِنخان ری رِتھ خاں خِکھایوڑا کونی بلکہ آتما را خِکھایوڑا شٻد خاں آتما ری باتاں رو آتماں ری باتاں رو مقابلو کرئیں۔¹⁴۱۴۔ جکے کݙھیں اِیشور ری آتما کونی او ایشور ری آتما ری باتاں نا کونی مَنتو کیانکہ اُوے رے خاروں ایہ بیوقوفی ہے آن نیں او ایہ خَمجھ خَگئی کیانکہ ایہ جکے میں ایشور ری آتما ہے او جاݨ خَگئی۔ ¹⁵۱۵۔پݨ جکے میں ایشور ری آتما ہے خارے باتاں نا اوݪکھ لَئی پَݨ آپ کہیں خاں وی کونی اوݪکھیو جاوتو۔ ¹⁶۱۶۔اِئیے خاروں کہ اِیشور رے باتاں ری کے نا ٹھاہ ہے کہ آن ةکُݨ اُوے نا خیکھاخے۔پَݨ آپاں کَڈھیں مسیح ری خَمجھ ہے۔

Chapter 3

¹۱۔ آن اَے بھائیاں ہُوں تھاں خاں اِئیاں نی کہہ خَگیو جاں اُواں خاں کہے جکاں کَݙھیں ایشور ری آتما ہے پَݨ اھڑے باتاں کہیے جاں عام منکھاں خاں جَکݨ مسیح میں چھوٹے باݪاں خاں۔ ²۲۔میں تھاناں ݙُودھ پِیاڑیو پر ٻاٹی کونی کھُڑائی۔کِیانکہ تھاں میں اَجاں برداشت کونی ہُوتی۔پَݨ اجاں بھی برداشت کونی۔³۳۔ کِیانکہ اجاں تائیں تھیں دُنیاوی ہو۔اِیئے خاروں کہ جݙے تھاں میں خاݪ آن جھگڑا ہے تو تھاں کی دُنیاوی کونی۔کی تھَیں مِنکھاں آݪی کر کونی بہیوَتا؟ ⁴۴۔اِئیے خاروں کہ جݙے ہیک کہی کہ ہُوں پولُوسؔ رو ہاں آن ٻَجو کہی کہ ہُوں اَپلُوس رو ہاں تو کی تھَیں اجاں مِنکھ کونی؟ ⁵۵۔اَپلُوس کو چیز ہے؟یا پولُوس کی؟ مہیں ایشور را شیواداری ہاں جکاں رے کرے تھاں ایمان پایو ہے۔مھاں ہر ہیک کام کِیو جکو اِیشور مہاناں ݙینو۔⁶۶۔ میں بَݨ لگایو۔اَپلوس پاݨی ݙِنو۔ پَݨ موٹو ایشور کِیو۔ ⁷۷۔جاں نی باوݨ آݪو کئیں چیز ہے نیں پاݨی ݙیوݨ آݪو پَݨ اِیشور موٹو کَرݨ آݪو ہے۔⁸۸۔باوݨ آݪو آن پاݨی ݙیوَݨ ٻِنھے برابر ہے۔ہر ہیک نان آپری محنت خاں مزدُوری مِلخے۔ ⁹۹۔کِیانکہ مھیں اِیشور رے بھیݪا کام کَرݨ آݪا ہاں۔آن تھاں اِیشور ری ٻَنی ہو آن اِیشور رو گھر ہو۔¹⁰۱۰۔ میں اِیشور ری کِرپا خاں عقلمند کاریگر آݪی کر بُنیاد راکھی۔آن جے کوئی ٻِجو اُوے تے ٹھاہوَئی۔تو ہر ہیک خبردار رہیوے کہ او کہرے طریقے خاں ٹھاہوَئی۔ ¹¹۱۱۔کِیانکہ کوئی ٻِجی بُنیاد کونی راکھ خَگتو خِوائے اُوے بُنیاد رے جَکو راکھی گی ہے آن او یسوع مسیح ہے۔¹²۱۲۔ آن جے اُوے بُنیاد تے کَئیں ٹھاہخے توخونے یا چاندی یا قیمتی پتھر یا لکڑی خُکو گاہ یا بوہُوں جہرے چیزاں استعمال کرخے۔ ¹³۱۳۔تو ہر ہیک رو کام ݙخیجخے۔کیانکہ او ݙِن اُواں نا ظاہر کَرخے۔اِئیے خاروں کہ او باخݙے خاں ظاہر کِیو جاخے آن باخݙے جی ہر ہیک رے کام نا آزما لیخے کہ کہیڑو ہے۔¹⁴۱۴۔ جکے رو کام اُوے بُنیاد تے تھِیوڑو باقی رہیخے اُوے نا انعام مِلخے۔ ¹⁵۱۵۔آن جکے رو کام خَڑ جاخے اُوے رو نُقصان ہُوخے پَݨ آپ بَچ جاخے۔پَݨ ہُوخے خَڑیوڑو۔¹⁶۱۶۔ کی تھَیں کونی جاݨتا؟ کہ تھَیں اِیشور رو گھر ہو آن اِیشور ری پویتر آتما تھاں میں ہے۔ ¹⁷۱۷۔آن جے کوئی ایشور رے گھر نا برباد کرخے تو اِیشور اُوے نا برباد کَرخے۔کِیانکہ اِیشور رو گھر پویتر ہے۔آن او تھَیں آپ جی ہو۔¹⁸۱۸۔ کوئی بھی آپ رے آپ نا دوکھو نی ݙیوے۔جکو کوئی تھاں میں آپ رے آپ نا خِیاݨو خَمجھَئی تو دُنیا ری نظر میں اَݨ خَمجھ بَݨے تاکہ عقلمند ہو جاوے۔ ¹⁹۱۹۔کِیانکہ اِئیے دُنیا ری ݙارپ اِیشور ری نظر میں بیوقوفی ہے۔اِئیے خاروں لِکھیوڑو ہے کہ ”او ݙاراں مِنکھاں نا اُواں ری آپ ری چالاکی رے پھندے میں پھخاوَئی۔ ²⁰۲۰۔آن ایہ بھی کہ اِیشور ݙاراں رے خیالات نا اوݪکھَئی۔ہے کہ او مِٹ جاخے را۔²¹۲۱۔ اِئیے خاروں مِنکھاں تے کوئی گَربھ نیں کرے۔ ²²۲۲۔کیانکہ خارو کجھ تھارو جی ہے کی اَپلُوس تے کی پولوس کی کیفاؔ تے کی دُنیا تے کی زندگی تے کی موت کی ہیݨا ہے تے کی آگھو ہُووَݨ آݪو ہے خارو کجھ تھارو جی ہے۔ ²³۲۳۔آن تھیں مسیح را ہو آن مسیح اِیشور رو ہے۔

Chapter 4

¹۱۔ مَنکھ مہاناں مَسیح را خادم آن ایِشور رِے لکیوڑے باتاں را مختار سجبھئیں۔ ²۲۔آن اتھے مختار میں اِے بات ڈٹھی جاوئیے کہ دیا نتدار نخرے۔³۳۔پڹ مانجے شیڑو اِے تمام اِی گھٹ بات ہے کہ تھیں یا کوئی انسانی عدالت مناں پرکھے پڹ ھوں خود وی آپرے آپ ناں کونی پرکھتو۔ ⁴۴۔کیانکہ مانجو مق تو مناں کونی کہتو پڹ اِیئے خاں ھوں خچار کونی ھوتو بلکہ مانجو پرکھڹ آݪو ایِشور یے۔

⁶۶۔ آن اِے بھائیاں میں اِیاں باتاں میں تھانرے خاروں آن اپلوس رو زکر منحال اِے طورطے کہیو ہے کہ تاکہ تھیں مہانرے وجہ خاں اِے خیخوکہ لکھیوڑے خاں بیرنی لاکھو۔آن ھیکلے رِی خخاوت خاں ٻجے رِی برخلاف سیخق نی مارو۔ ⁷۷۔تیئں میں آن ٻجاں میں فرق راکھئیں؟ آن تیئں کناں اھڑی کہی چیز ہے جکو تیئں ٻجاں خاں کونی لنھی؟ آن جڈے تیئں ٻجاں خاں لنھی تو پچھے فخر گیاں کرئیں کہ میں کونی لنھی۔⁸۸۔تھیئں تو پہلے خاں رجیوڑا ہو آن پہلے خاں دَولت مند ھو۔آن تھاں مہاں خاں بعیر بادشاہی کی آن کاشن کر تھیئں بادشاہی کرتا تاکہ مھیں وی تھاں بھیݪا بادشاہی کرنت۔ ⁹۹۔مانجی خمجھ میں ایِشور مہاں چیلاں ناں خجاں خاں گھٹ عقل آݪا کررا اوُواں منکھاں آݪی کݪ آگھاں کریا جکاں رو پھاہی رو حکم آیو ڑو ھووے۔کیانکے مھیں دنیا آن فرشتاں آن منکھاں رِے خارو ھیک تماشو ھووے۔¹⁰۱۰۔ مھیں مسیح رِے خارو بےوقوف ہاں پڹ تھیں مسَیح عقل مند ہو۔مھیں کمزور ہاں آن تھیں ڈاڈھا ھو۔تھیئں عزت دار ہو آن مھیں بےعزت۔ ¹¹۱۱۔مھیں اِیئے وقت تک بھکھا ترحیا اوگھاڑا ہے آن مکا کھانا آن اوارہ ٻھرئے۔¹²۱۲۔آن آپرے ہاتھاں خاں کام کر رو تکلیف کھٹجئیں مَنکھ گندا کہی مھیں دعا ڈیجئیں او ختاوئیں مھیں خہجئیں۔ ¹³۱۳۔او بدنام کرئے مھیں منت خماجت کرجئیں۔مھیں آج تک دنیا را کوڑا آن خجاں چیزاں دھد ھڑ ری آڑی کڑھے۔¹⁴۱۴۔ ھوں تھاناں خرم ڈیوڹ رِے پگاں اِے باتاں کونی لکھتوبلکہ آپرے پیارے ڈکرے جاڹ را تھاناں نصیحت کریئں۔ ¹⁵۱۵۔کیانکے جیکڈھن مَسیح میں تھانرا اختاد ڈخ ہزار وی ھونوت تو وی تھانرا ٻاپ گٹھا کونی اے رِے پگا کہ ہوں ہی اغبیل رے وسیلہ خاں مَسیح یَسوع میں تھانرو ٻاپ بٹیو۔ ¹⁶۱۶۔پڹ ھوں تھانرے مَنت کریئں کہ مانجی آݪی کڑ بڹ وں۔¹⁷۱۷۔ اِیئے رِے پگاں میں تیمتھیں ناں تھاں کناں بہیر کریو۔او ایِشور میں مانجو پیارو آن دیا نتدار ڈکرو ہے آن مانجے اوُواں طریقاں ناں جکو مَسیح میں ہے۔تھاناں یاد ڈیراخے۔جھڑی طرح میں ہر جگہ ہر کَلیسا میں تعلیم ڈیوئیں۔ ¹⁸۱۸۔گھٹا ایائی شو بازی مارئیے جڈے کہ ہوں تھاں کناں آوٹوئی کونی۔¹⁹۱۹۔ پڹ ایِشور رِی مرضی ہوئی تو ہوں تھاں کناں جلری آئیخ۔آن شوبازی رِے باتاں ناں کونی پڹ اوُواں رِے طاقت ناں اوڑخیخ۔ ²⁰۲۰۔کیانکے ایِشور رِی بادشاہی باتاں ماتھے کونی پڹ قدرت ماتھے ہے۔ ²¹۲۱۔تھیئں کی چاھوئی ؟کہ ھوں کناں ڈنڈی لے رِی تھاں کناں آواں یا پریم آن نرم لہجے خاں؟

Chapter 5

¹۱۔ اِتری تک خڹڹ میں آیو ھے کہ تھاں میں حرام کاری تھئی پئی۔بلکہ اھڑی حرام کاری جکو غیر قوماں میں وِی کونی ھوتی۔پڹ تھیں میں خاں ھیک منَکھ آپرے ٻاپ رِی لگائی نا لگائی کر راکھئی۔ ²۲۔آن تھیئں اَفسوس تو کرتا کونی تاکہ جکے اِے کام کریوہے او تھاں خاں کاڈھیو جاوے بلکہ موٹے باتاں کروئی۔³۳۔ پڹ ھوں تو خریر رِے حجاب خاں اوتھے کونی ھتو پڹ رُوح رِے اغبار خاں حاضر تھی رو کیانکے ایاں کرڹ آڑے رِے پگاں اِے حکم ڈے جکو ھاں۔ ⁴۴۔کہ جڈے تھیئں آن مانجی آتما مہانرے ایِشور یَسوع رِی قدرت خاں بھیڑا تھیو تو اھڑو منکھ مہانرے ایِشور مَسیح رِے ناں خاں۔ ⁵۵۔خریر رِی ہلاکت رِے خارو شَیطان رِے حوالے کریو جاوے۔تاکہ اوُوے رِی آتما ایِشور یَسوع رِے ڈیھنن چھٹکارو پاوے۔⁶۶۔ غانرو فخر کرڹ گھٹو کونی کی تھیئں کونی جاڹ تا کہ تھوڑو خمیر خجے گوھیوڑے آئے ناں خمیر کر چھوڑیئے رو۔ ⁷۷۔پراٹو خمیر کاڈھ رو آپرے آپ ناں پویتر کرو رو تاکہ تازو گوھیو ڑو آٹو پڹ جاو۔کیانکے تھیئں بے خمیرہو کیانکے مہانرے وِی عید یعنی مسَیح قربان ہووو۔ ⁸۸۔بڑے آئو مھیں عید کراں نی کہ پراٹے خمیر خاں آن نی برائی آن شَرارت رِے خمیر خاں بلکہ صاف دلی آن خچائی رِی بےخمیری ٻاٹی خاں ۔⁹۹۔میں آپرے خط میں تھا ناں لکھیو ھتو کہ حرام کاراں خاں خنگت نی راکھیا۔ ¹⁰۱۰۔اِے تو کونی کہیو کہ بالکل دنیا رِے حرام کاراں،لالچیاں یا ظالماں یا بت پرَستاں خاں خہنٹیائی نی۔کیانکے اِھڑی طرح تو پچھے تھاناں دنیا خاں نخر جاوڹ وں پڑتو۔¹¹۱۱۔ پڹ میں تھاناں حقیقَت میں لکھیو ھتو کہ جیکڈھن کوئی بھائی کہلا رو آن حرام کار یا لالچی یا بت پرَست یا گاڑھے ڈیوڹ آݪو یا شرابی یا ظالم ہووے تو اوُوے خاں خنگت نی راکھیا بلکہ اھڑے بھیڑو ٻاٹی تک نی کھایا۔ ¹²۱۲۔کیانکے مناں ٻاھر آݪا ماتھے حکم کرڹ رو کی واسطو؟کی اِیاں کونی کہ تھیں تو بھیترا آݪا ماتھے حکم کروئی۔ ¹³۱۳۔پڹ ٻاھر آݪا ماتھے ایِشور حکم کریئے۔پڹ اوُوے شَیطان منکھ ناں آپرے بچ خاں کاڈھ چھوڑو۔

Chapter 6

¹۱۔ کی تھاں میں خاں کہے ناں اِے ہمت ہے جڈے ٻجے خاں لیکخ ہوے تو فیخلے رِے خارو ٻجے مزھب آݪے کتاں جاوے آن پویتر مِنکھاں کناں نی جاوے۔ ²۲۔کی تھیں کونی جاڹ تا پویتر منکھ دنیا رو انصاف کرخے۔پڹ جڈے تھاناں دنیا رو انصاف کرڹ و ہے تو کی تھیں دنیا را چھوٹے خاں چھوٹے مبھگڑا را وِی فیصلا کرڹ رِے لایق کونی۔ ³۳۔کی تھیں کونی جاڹ تا کہ مھیں فرَشتاں را انصاف کرخاں؟تو کی مھیں دنیا رے مقابلا را فیصلا نی کرجے۔⁴۴۔ جیکڈھن تھاں میں دنیا وی مغرماں ہووے۔تو اوُوے ناں انصاف کرڹ آݪو مقرر کرخو۔جکو کلیَسیا میں حقیر خمجھیو جاوئی۔ ⁵۵۔ہوں تھاناں خرم ڈیراوڹ رِے خارو اِے کہیں پیو۔کی وَاقعی تھاں ھیک وی خیاٹو۔کونی ڈیھو تو جکو آپرے بھائیاں رو فیصلو کر خگے؟ ⁶۶۔پڹ بھائی بَھائیاں میں مقرموں ھوتو رہی۔آن اوُوی ٻجے مزھب آݪا رِے خامھوں۔⁷۷۔پڹ اِصل میں تھاں میں موٹو نعض اِے ھے کہ آپس میں مقرمہ بازی کروئی۔ظلم کھڹڹ کیاں کونی خمجھتا۔آپرو نقصان کیاں کونی قبول کرتا۔ ⁸۸۔بلکہ تھیں ئی ظلم کروئی آن نقصان پجاوئے۔آن اوُوی بھائیاں ناں۔⁹۹۔ کی تھیںکونی جاڹ تا کہ برکار ایِشور رِی بادشاہی را مالک کونی ھووے؟ دوکھو نی کھاو۔نی حرام کار ایِشور رِی بادشاہی را مالک ھوخے۔نی بت باں پوجڹ آݪا نی زنا کار نی عیاشی۔نی لوڹ رِے باز۔ ¹⁰۱۰۔نی چور۔نی لالچی نی شرابی ،نی گاڑھی ڈیوڹ آݪا نی ظالم۔ ¹¹۱۱۔آن گھٹا تھاں میں خاں اھڑا ئی ھتا۔پڹ تھاں ایِشور یَسوع مسَیح رِے ناں خاں آن مہانرے ایِشور رِی آتما خاں دھوئیج گیا را۔آن پویتر تھی گیا۔آن خچار وی تھی گیا۔¹²۱۲۔ خجے چیزاں مانجے پگاں جائز تو ھے پڹ خجے چیزاں فائیدے مند کونی۔خجے چیزاں مانجے لگاں جائز تو ھے پڹ ہوں کہی چیز رو پابند کونی ھوواں۔ ¹³۱۳۔کھادھا پیٹ رِے پگا ھووئی آن پیٹ کھا دھا رے پگاں پڹ ایِشور اوُواں ناں برباد کرخے۔پڹ خریر حرام کاری رِے خارو کونی بلکہ ایِشور رِےپگاں ہے۔آن ایِشور خریر رِے خارو۔¹⁴۱۴۔آن پرمَشور ایِشور ناں وی جی اٹھاڹ یو آن مہاناں وی آپرے ٻڑ خاں جیوتا کرخے۔ ¹⁵۱۵۔کی تھیں کونی جاڹ تا کہ مہانرو خریر مسَیح راحخا ہے؟کی ہوں مَسیح را حجا لے را کنجری را حخا تھا ھواں؟ کڈے کونی۔¹⁶۱۶۔ کی تھیں کونی جاڹ تا جکو وی کنجری خاں خہڹ ئی رو اوُوے بھیݪو ھیک خریر تھی جاوئی؟ کیانکے او فرماوئے کہ او ٻنھیں ھیک خریر ھوخے۔ ¹⁷۱۷۔آن جکو ایِشور رِی خنگت میں رِھی او اوُوے بھیڑو ھیک آتما ھووئی۔¹⁸۱۸۔ حرَامکاری خاں بھجو۔جترا گناہ منکھ کریئے۔او بدن خاں ٻاہر ہے۔پڹ حرامکار آپرے بدن رو گنہگار ہے۔¹⁹۱۹۔ کی تھاں کونی جڹتا کے تھارو بدن خدا رو مقَدس ہے۔جکو تھاں میں بخیوڑو ہے ان تھاں ناں خدا خاں ملیو ہے۔ان تھاں آپرا کونی۔ ²⁰۲۰۔کیانکہ قیَمت خاں خریدوڑا ہو ان آپرے بدن خاں خدا رو جلال ظاہر کرو۔

Chapter 7

¹۱۔ جکاں باَتاں رِے بارِے تھاں لکھیو ھتو۔اُھو مڑد رے پگا اِےچ بھلو ہے کہ او لگائی ناں ہاتھ نی لگاوے۔ ²۲۔پڹ حرامَکاری خاں بچڹ رِے پگا ہر پڑد آپری لگائی راکھے۔ اَن ہے ھیک لگائی آپرو دَھڹی۔³۳۔ دَھڹی لُگائی رو حق ادِا کرے ان اِیاں جی لگائی دَھڹی رو۔ ⁴۴۔لگائی آپرَے خریر رِی مالک کونی پڹ دھڹی ہے۔ اِھڑی طرح دھڹی بھی آپرے خریر رو مَالک کونی بلکہ لگائی ہے۔⁵۵۔ تھیں ھیکے ٻیجے خاں پھرا نی ہویا۔ پڹ تھوڑی دیر تک ھیکے ٻیجے ری خلاھ خاں۔ تاکہ دعا کرڹ پگا ٹائم لاگے۔ آن بھݪے بھیڑا ہو جاو۔ ایاں نی ہووے کہ تھَارے سَستی رِی وجہ خاں شَیطان تھاں ناں آزماوے۔ ⁶۶۔اِے ہوں تھاں ناں منَت رِے طور تے کونی بلکہ حَکم ݙئیں پیو۔ ⁷۷۔اَن ہوں یے چاویں کہ جھڑو ہوں ہاں اِیاں خجا منکھ ہووے پڹ ہر ہیک آپری خاص نعمت ایِشور خاں حاصل کی ہے کے کی تے کیے کی۔⁸۸۔ پڹ ہوں بانڈھا ان بانڈھیاں ناں اِے کہیں کہ اوُاں رِے پگاں بھلو ہے کہ جھڑو ہوں ہاں او اِیاں جی رہے۔ ⁹۹۔پڹ جݙے او آپرے آپ ماتھے کاٻو کونی کر لگتا تو بیاں کرے۔ کیانکے بیاں کرڹ ٻڑ جاوڹ خاں بَھلو ہے۔¹⁰۱۰۔پڹ اوُاں ناں جکاں رو بیاں تھیوڑو ہے۔ ہوں کونی پڹ ایِشور حکم ڈئی کہ لگائی آپرے دھڹی ناں نی چھوڑے۔ ¹¹۱۱۔جݙے کوئی چھوڑے تو او بانڈھی ھووے۔ یا آپرے دھڹی خاں صَلاح کرے ری۔ ان دھڹی آپری لگائی ناں نی چھوڑے۔¹²۱۲۔ باقی خاں ہوں کہیں کہ نی کہ ایِشور کہ جیکڹ بھائی رِی لگائی بخواٹی نی ہووے ان اوے بھیڑو رھڹ چاھوے تو او اوُے نا نی چھوڑے۔ ¹³۱۳۔یا کہی لگائی رو دھڹی بخواخی نی ہووے ان او اوُے بھیڑ رھڹ پگا راضی ہووے تو او اوُے ناں نی چھوڑے۔ ¹⁴۱۴۔کیانکے غیر بخواخی دھڹ لگائی رے وجہ خاں پاک تیخے۔ ان غیر بخواخی لگائی او مسیحی دھڹی رِی وجہ خاں پوتر بٹئی نی تو تھاری اوَلاد ناپاک ہونت۔ پڹ ہمے پوتر ہے۔¹⁵۱۵۔پڹ جیکڹ غیر بخواخی مِنکھ جدا ہووی تو ہووڹ ݙیو۔ اھڑی حالت میں کوئی وی ٻہن یا بھَائی پابند کونی ایِشور مہانہ بھیڑو رھڹ رِے َپگا ہولو کریو ہے۔ ¹⁶۱۶۔کیانکہ اِے لگائی جاڹتی کہ شاید او آپرے دھڹی ناں بچا لیویں ان اِے مڑد تو کونی جاڹتو کہ شاید تو آپری لگُائی بچالیوویں۔¹⁷۱۷۔پڹ جاں ایِشور ہر ھیک نا بخش ݙیو ہے۔ ان جاں ایشِور ہر ھیک نَاں ھلو کریو ہے۔ ایاں ئی اوٻہئی ان ہوں خیجے بخواخیا میں ایانج ناھویں۔ ¹⁸۱۸۔کی کوئی خَتوں ناں ھلو کر یو گیو۔ او غیر خَتوں نہ ہووے۔ کوئی غیر ختَوں ہولو کریو گیو؟ او طہُر نی کراوے۔ ¹⁹۱۹۔نی طہرُ کوئی چیز ہے نی کوئی بغیر طُہر اے۔ پڹ ایِشور اے حَکماں تے عمل کرے اے سب کچھ ہے۔²⁰۲۰۔ ہر ھیک جکے حال میں ہولو کریو گیو ہے؟ او وُے میں رہے۔ ²¹۲۱۔کی توں غلامی رِی حالت میں ہلو کریو گیو ہے؟توں فکر نی کر پڹ جیکڈھن تناں آزادی مل خگئے تو او ہولے۔ ²²۲۲۔کیانکے او غلام جکو ایِشور میں ہلو کرایو گیو ہے۔ایِشور او آزاد کریو ڑو ھے۔او اووُے طریقے خاں آزاد ہو کہ ایو گیو ہےاو ایِشور رو غَلام ہے۔ ²³۲۳۔تھیں مول خاں لنہوڑا ہو منِکھاں را غلام نی نئون۔ ²⁴۲۴۔اِے ھایئو ہر ھیک جکے حالت میں ہلوکرایو گیو ہے ایِشور رِے حضوراوے حالَت میں رہے۔²⁵۲۵۔ کنواریاں رے حق میں ایِشور رو کوئی حکم میں کڑیاں کونی۔پڹ او دیانتدار ہوڹ رِے پگا جاں میں ماتھے ایِشور رِی طرف خاں رحَم ہوو ہے ایاں نی ہوں خلَاح ڈئیں۔ ²⁶۲۶۔پڹ ہوں خمجھش کہ ھیئو کی مخیبت خاں بھلو ہے اِیاں دھڹ بھلو ہے مطلَب کہ مِنکھ رِے پگا بھلو ہے کہ اِیاں نی رہے۔²⁷۲۷۔ کی توں لگائی اِے قیھنے میں ہے؟ اووُے خاں اڑگو تھیڹ رِی کوشش نی کر۔ ²⁸۲۸۔پڹ جیکڈ ھن توں بیانھ کرئے تو گناہ کونی کریو جیکڈھن کنواری خاں بیانھ کرلو جاوے تو او گناہ کونی کرتی۔پڹ اھڑا منکھ خریر ری تکلیفاں میں ہو خے۔ پر ہوں تھاں ناں بچاوڹ چاھوئیں۔²⁹۲۹۔ پڹ اِے بھاَئیاں ہوں اِے کہیں کہ بیݪا ڈکھی اَگنیاں تھی خگے کہ جکاں رِے ہے او اِیاں ہووے کہ شاید اوُاں رِے کگائی بنی ہووے۔ ³⁰۳۰۔اَن رووڹ شاید روتا کونی ان خوُشی کرڹ آݪا شاید خوُشی کونی کرتا ان لیوڹ آݪا جڹے مال کونی راکھتا۔ ³¹۳۱۔دنیا خاں فائد کھٹٹڹ آݪا کونی کھٹتا۔ کہانکہ ایئے دنیا رِی شَکل بدلتی جاوے پئی۔³²۳۲۔ ان ہوں اِے چاھوئیں کہ تھیں بے فکر رہو۔ بغیر بیانھ کریو ڑو ایشِور رِی فکر میں رھئے۔ کہ کہڑی طرح ایشِور ناں راَضی کراں۔ ³³۳۳۔پڹ بیھا کریوڑو دنیا ری پگا فکر کرئیے کہ کہڑی طرح آپری لُگائی نا رَاضی رَاکھے۔ ³⁴۳۴۔اَن او ٻے طرفو ہے اھڑی طرح جکو بیھا نی کریوڑی ان کنواری ائیے باَتاں رِی فکر میں ہووی جکو ایِشور رِے ہے۔ یعنی او جکو خریر ان اندرونی طور ٻیھا میں پوتر ہووے۔ پڹ ٻیھا کریویڑی اآیے باتاں رِی فکر میں ہووی کہ جکو دنیا رِے ہے یعنی کہڑی طرح آپرے دھڹی ناں راَضی رَاکھاں۔³⁵۳۵۔ اِے تھَارے فائدے رِے واَسطے کہیں پیو نی کہ تھاناں پھخاڹ رِے خارو۔ پڹ ائیے رِے پگا جکو بھلو کام ہے اوہو عمل میں آیو جاوے۔ تاکہ تھیں ایشِور رِی خَدمت میں ہمیشہ لگا رہو۔³⁶۳۶۔ جیکڈھڹ کونی اِے خوحے کہ ہوں آپری اوُوے کنواری چھُوکری رِے حق رِی خلاف کہنیک کہیج جکے رِی جوانی گی رِی ان اوُوے ناں ضرورت بہی ہے تو ٻیھا کرے۔ اے میں کوئی گناہ کونی اوُوے رو ٻیھا کریو جاوے۔ ³⁷۳۷۔پڹ جکو کوئی آپرے مَن میں پکو ہے مجبوری کونی بلکہ آپری دل ماتھے قاٻو پا خگے ان او آپرے مَن میں اے پکو ارَادو کر کےکہ ہوں آپری چھُوکری کنواری رھڹڈٹیخ تو رو بھَلو کرئیے۔ ³⁸۳۸۔پڹ جکو آپری کنواری چُھوکری رو ٻیھَ کرئیے او بھَلو کرئیے۔ ان جکو ٻیھا کونی کرتو او بھَلو کونی کرتو۔³⁹۳۹۔ جتری تک لگائی رو دھڹی جیوتو ہے او اوُوے رِی پابندہے۔ پڹ جݙے اوُوے رو دھڳڹی مر جاوے۔ پیچھے جکے خاں مَن کرے ٻیھا کر خیگے۔ پڹ چھڑو ایِشور میں۔ ⁴⁰۴۰۔پڹ جھڑی ہے اوُھڑی رہے تو مانجی نظر میں او ڈادھی خوُشی نصیب ہے ان ہوں لمجھٹیں کہ پوتر آتما میں میں بُی ہے۔

Chapter 8

¹۱۔ہمیں بتاں رِی قربَانیاں رِے بارے میں ہے کہ مھیں جائےیجئے کہ مھیں حنجا جاڹ لاکھجئں کہ علم غرور پیدا کریئے پڹ محبَت ترقی رو باعث بٹئے۔ ²۲۔ آن جیکڈھن کوئی بڑپھ کرے کہ ہوں کہینک جاڹ تے تو جاں جائڹ کھپے اوُواں ایاں تایئں کونی جاڹ تو۔ ³۳۔پڹ جو کوئی ایشِور خاں پریم راکھئے او اوُوے خاں نی اوڑکھیو جاوئی۔⁴۴۔ جیکڈھن بتاں رِے قرَبانیاں رو گوشت کھاوڹ رے بارو مھیں جاڹ جئے کہ بت دنیا میں کوئی چیز کونی خوائے ھیک رِے ٻجو کوئی ایِشور کونی۔ ⁵۵۔کیانکہ جیکڈھن آخمان آن ھوا آن دھرتی تے اھڑا ایِشور کہݪاوے کیانکہ ایاں تو گھٹائی ایِشور آن گھٹائی پرمِیشور ہے۔ ⁶۶۔پڹ مہارے ینڑو فقط ھیک ئی ایِشور ہے یعنی پاپ جکے رِی طرفان خجے چیزاں ہے آن اوُوے رِے پگا مھیں ھاں آن چھڑو ھیک ئی پرمِیشور ہےیعنی پربھو یسَوع جکے رِے وسیلے خاں حنجے چیزاں پیدا تھئے۔آن مھیں بھی اوُوے رِے وسیلے خاں ھاں۔⁷۷۔پڹ حنجاناں اے اوڑکھاڹ کونی بلکہ گھٹاناں جکو ھیڹ اتک بت پرَستی رِی عادت ہے اے رِے پگا اووے گوشت ناں بت رِی قربانی جاڹ ری آن کھاوی۔آن اوُواں روضمیر کمزور ہوڹ رِے سبب خاں خراب تھی جاوے رو۔⁸۸۔ز کھادھو مہانہ ایِشور خاں کونی خھٹاوے جیکڈھن نی کھاجے۔تو مہانہ و کیئں نقصان کونی آن جیکڈھن کھاجے تو کیئں فائرہ کونی۔ ⁹۹۔پڹ ہوَشیار رہو کہ تھانری رے آزادِی کمزور منَکھاں رِے پگاں ڈکھ رو خبب نی بڹ ے۔ ¹⁰۱۰۔کیانکہ جیکڈھن کوئی اوڑکھاڹ راکھئے بت خانے میں تناں کھاوتو جووے تو کی اوُوے کمزور ایمان آݪو بتاں رِے مزدر رکھادھا ماتھے دلیر کونی نھی جاوے رو۔¹¹۱۱۔ پڹ تاجے اوڑکھاڹ رِی وجہ خاں او کمزور یعنی او بھائی جکے رِے پگاں مَسیح مودو ختم تھی جاخے رو۔ ¹²۱۲۔پڹ تھیں اے طرح بھَائیاں را گنہگار تھی را اوُواں رِے کمزور ایمان ناں ٹھوکر لگا رِے مَسیح را ڈوھاری تھیوئے۔ ¹³۱۳۔اِے سبب خاں جیکڈھن کھادھو مانجے بھائی رِے کارو دَکھ رو خبب بڹ یئں تو ہوں ہمیشہ رِے پگا رو گوَشت کونی کھاواں تاکہ مانجے بھائی رِے پگا ٹھوکر رو باعث نی ہووے۔

Chapter 9

¹۱۔ کی ہوں آزاد ھاں؟کی ہوں خنَت کونی؟کی ہوں پربھو یِسوع مہاترے پرمیِشور ناں کونی ڈتو؟ کی ھیں ایِشور میں مانجا ٹھہیوڑا کونی۔ ²۲۔جیکڈھن ہوں ٻجارے پگا رِسول کونی تو بھی تھاترے پگاں تو ھاں۔کیانکہ تھیں ایِشور میں مانجے رِسول ہوڹ ری مہر ہو۔³۳۔جکو مناں اوڑکھے اوُواں رِے پگاں مانجو اھوئی جواب ہے۔ ⁴۴۔کی مہانہ کھاوڹ پٹڹ او اخَتیار کونی۔ ⁵۵۔کی مہانہ رِے اختیار کونی کہ کہی ٻہن بھیژو لتی پھرجے۔جاں ٻجا سنت آن ایِشور را بھائی کیغا کریئے۔ ⁶۶۔یا چھڑو مناں آن برنبالی ناہی منَت مزدوری نی کرڹ رو اَختیار کونی۔⁷۷۔ کہیو خیاہی کڈے آپرے خنجے خاں کھا رو آن جنگ بڑھئی کہیو انگوراں رو باغ لگا رو آن اووُے رو پھݪ کونی کھاوتویا کہیو دھن ناچرا رو اوُوے دَھن رو ڈودھ کونی پیوتو۔ ⁸۸۔کی اے باتاں ہوں مِنکھ رِے خوچ ہی رِے مَطابق کہیں پیوکی توَ ریت بھی ایئے باتاں کونی کیتی۔⁹۹۔ کیانکہ موُسی رِی تو َریت میں لکھیو ڑو ہے کہ تو گاہ گاہتے وقت ڈھگے رو ماڹ ونی ٻاندھے کی ایِشور ناں چھڑو ڈھگا ری پرواہ ہے۔ ¹⁰۱۰۔یا خاص کر مہانرے واسَطے ایاں کہیے ہاں مہانرے بارے لکھیوڑو ہے کیانکے اے واجب ہے باوڹ آݪو ایئے آخ تے پاوے آن گا ہوڹ آݪو بھی ایئے بھانگو ڈھڹ ری امُید تے گا ھوے۔ ¹¹۱۱۔پڹ جیکڈھڹ مہاں تھارے پگاں روحانی چیزاں ٻائے ہاں تو کی اے موٹی بات ہے کہ مہیں تھاری جسَمانی چیزاں ری بوکھ بادھجے۔¹²۱۲۔ جیکڈھن بچا تاں تھاں ماتھے اے اختَیار رہے تو کی مہانرو تھاں ماتھے اے خاں گھٹوں کونی ہووے پڹ مہیں ائیے اختیار ناں عمَل میں کونی لایا بلکہ خجو کچھ خہجیں پیا ایاں نی ہووے کہ مہیں مِسیح رِی انجیل را روکڹ آݪا ھجے۔ ¹³۱۳۔کی تھیں کونی اے ڑکھتا کہ جکو ہیکل رو کام کر ئیے او ہَیکل خاں کھاویئے آن جکو قرُبان گاں رِی خیوا کر یئے او قربُان گاں خاں حصو لیوئے۔ ¹⁴۱۴۔اِھڑی طرح پرمیِشور وی اِے کہیو ہے کہ جکو انجیل خڹاویئے او اِنجیل خاں گزارو کرے۔¹⁵۱۵۔ پڹ ہوں اوُ وے میں خاں کہینک عمل میں کونی لایو آن نی ئی ایئے خیال خاں لکھیوھاں کہ مانجے پگاں ایاں کریو جاوِے کیانکے مانجو ایئے خاں مرڹ ئی بھلو ہے کوئی مانجو فخر گماوے رو۔ ¹⁶۱۶۔اِیئے رِے پگا کہ جیکڈھن ہوں اِنجیل خڹا ئیج تو مانجو کئیں فخر کونی کیانکے اے مانجے پگاں ضروری بات ہے پڹ میں تے اِفسوس جیکڈھن ہوں خوَشخبری نی خڹاوں تو۔دددچطبب¹⁷۱۷۔ کیانکے جیکڈھن اے ہوں خوَشی خاں کراں تو مانجو اجر ہے پڹ جیکڈھن مجبوَری خاں کراں تو منَاں ھیک زمہواری ڈتھی گی ہے۔ ¹⁸۱۸۔پِچھے مانجو اجر کی ہے اے کہ ہوں انجیل خڹاوں تو پچھے مفت خڹاوں تاکہ اوُوے اخَتیار رو اسَتمعال نی کراں جکو انجیل رِی وجہ خاں مناں ݙنھو گیو ہے۔¹⁹۱۹۔ ہوں خجاں خاں آزاد ہاں بھݪے ووُی میں آپرے آپ ناں خجاں رو غلام ناھیو ھاں تاکہ ہوں گھٹو کجھ حاصل کر خگاں۔ ²⁰۲۰۔ہوں یہودیاں رِے بھیڑو یہودیاں آݪی کر ٻیٹہو تاکہ یہودیاں ناں لے آواں جکو منِکھ شَریعت ناں منڹ آݪا ناں لے آواں۔²¹۲۱۔ آن شَریعت ناں نی منڹ آݪا رِے پگاں ہوں اوُواں جھڑوتھیو تاکہ شرَیعت نی منڹ آݪا ناں لے آواں۔ ²²۲۲۔کمزوراں رِے پگاں کمزور بٹیوں تاکہ کمزوراں ناں لے آواں خجاں رِے پگاں خجو کجھ بیٹو تاکہ کوے نی کہے طریقے خاں کہیاں ناں بچا خگاں۔ ²³۲۳۔ہوں اِے خجو کجھ اِنجیل رِے پگاں کرئیں تاکہ ہوں ائیے بھیڑو رھاں۔²⁴۲۴۔ کی تھیں کونی جاٹتا کہ جکڈے بھجڹ آڑے وقت خجا بھجئے پڹ انعام ھیک ئی لے جاوئے تھیں وِی ایاں بھجو تاکہ کھو۔ ²⁵۲۵۔آن پہَلوان ہر طرح رو پرہیز کریئے او منَکھ موگٹ لیوڹ رِے پگاں کریئے پڹ مھیں اوُے موگٹ رِے خارو کرجیں جکو ختم کونی تھیں آݪو۔ ²⁶۲۶۔ پڹ ہوں جی اَھڑی طرح بھیجں یعنی کہی نِشانے رِے کونی ہوں اھڑی طرح مکاں خاں بھڑیں یَعنی اوُے آݪی کڑ جکو ہوا میں ماریئے۔ ²⁷۲۷۔بلکہ ہوں آپرے خریر ناں ماریئی آن کوٹیں آن اوُے ناں قاٻو میں راکھیں ایاں نی ہووُے کہ ٻجاں میں مَنادی کر رِی آن آپ نا مَقبول تھیاں۔

Chapter 10

¹۱۔ کیانکہ اِے بھائیاں ہوں کونی چاھوتو جہ تھیں اِے خاں اڹ خاڹ ےہو کہ مہانرا ٻاپ ڈاڈا جھررِے ھیریاں ہاں خجا سَمندر رِے بھیتر خاں ہولا نخر گیا۔ ²۲۔ان خجاں اوُے جھڑ آن سَمندر میں موسٰی رو پویتر شنان لنِھو۔ ³۳۔ان خجاں ہیک ئی پویتر کَھادہو کھَادہو۔ ⁴۴۔اَن خجاں ہیک پویتر ٻاڹی پیو کیانکہ او اُوے پویتر پہاڑ خاں پویتا ہتا جکو او اوُاں بھیڑی بھیڑی بھوئی ہتی۔ ان او پہاڑ پربھو ہتو۔⁵۵۔پڹ اوُاں میں خاں گھٹا خاں ایِشور رَاضی کونی ہتو کیانکہ او بیابان میں ڈھیر تھی گیا۔ ⁶۶۔اِے خجو کجھ مہانرے پگاں نمونو ہے تاکہ مھیں برے چیزاں رِی خواہیش نی کرجے جاں او اوُاں کریو۔⁷۷۔ ان تھیں بت پرَست نی بڹوں جاں او اوُاں میں خاں گھٹائی تھی گیات را۔ کیانکہ لکھیوݪو ہے کہ منِکھ کھاوڹ پیڑیڹ رے پگاں ٻیٹھا۔ پچھے ٹیا خاوڹ آن نچڹ رِے پگاں اٹھیا۔ ⁸۸۔آن مھیں حَرامکَاری نی کراں جکی طرح او اوُاں میں خاں کہیاں کی آن ہیک ئی ݙھیں میں تریَخ ہزار ماریا گیا۔⁹۹۔ آن مھیں ایِشور او امتحان نی لیجے جاں او اوُاں میں خاں کہکاں کےیو آن باٹخینگاں خاں مریا۔ ¹⁰۱۰۔آن تھیں متے بڑبڑایا جاں او اوُاں میں خاں کئی بڑبڑایا آن مارڹ آݪے خاں ماریا گیا۔¹¹۱۱۔ اِے خجاں ماجراں جکو او اوُاں ماتھے ہواتا آن اے مہاں آخر خمانہ آݪا رِے پگاں لکھیا گیا۔ ¹²۱۲۔پڹ جکو آپرے آپ ناں پکو سمجھیں او ہوَشیار رہے ایاں ہووے او کھر جاوے رو۔ ¹³۱۳۔تھاں ماتھے اھڑی کوئی آفت کونی آپڑی جکو انسان اے خھڹ خاں بھاری ہووے۔ پڹ ایِشور وفادَار ہے او تھاں ناں تھاری طاقت خاں گھٹی آزمائیش میں کونی گھاتے بلکہ او آزمائیش بھیڑو نخرڹ رو مارگ بھی ناھ چھوڑیخے رو تاکہ تھیں خھ خگو۔¹⁴۱۴۔ ائیے رے پگاں اِے مانجا پیاراں تھیں بت پرَستی خاں بھجو۔ ¹⁵۱۵۔ہوں تو خیایاں خاں کہیں پڹ جکو ہوں کہیں تھیں آپ او وَے ناں پرکھو۔ ¹⁶۱۶۔او برکت رو پیالو جکے ماتھے مھیں برکت ݙیخئیں۔کی او پربھو رِے لوہی رِی برابہ کونی آن او پوتر ٻاٹی جکو مھیں بھانججیں کی او پربھو رے خریر رِے برابہ کونی۔ ¹⁷۱۷۔کیانکہ ٻاٹی ہیک ئی ہے۔اےرِے پگاں مھیں جکو گھٹا ھاں ھیک خریر ھاں کیا نکے مھیں خجاں اووُے ھیکی ٻاٹی میں ثریک تھیں جیں را۔¹⁸۱۸۔ اووُاں ناں جووہ۔جکو خریر رِے بحاظ خاں ایسرائیلی ھے۔کی قربانی رو گوشت کھاوڹ آݪا اووے قربانی میں بھیݪا کونی۔ ¹⁹۱۹۔پڹ کی اے ہوں کہیو ئیں کہ بتاں رِی قربانی کہیک چیزہے یا بت کہینک چیز ہے۔²⁰۲۰۔کونی بلکہ اِے کہیں کہ جکو قربانی غیر قوماں کریئے۔ او شِیطان رِے پگاں قربانی کریئے نی کہ ایِشور رِے پگاں آن ہوں کونی چاھو تو کہ تھیں شِیطان رے بھیڑا ہووو۔ ²¹۲۱۔تھیں ایِشور رو آن شیطان رو پیالو ٻیھین پی۔کونی خگتا تھیں ایِشور رِے دخترخواں آن شِیطان رِے دخترخواں ٻھیاں میں بچڑ کونی خگتا۔ ²²۲۲۔کی تھیں ایِشور رِی رِیخ ناں جوش ڈیاروئی کی مھیں ایئے خاں ڈاڈھا ہاں۔²³۲۳۔خجے چیزاں جائز تو ہے پڹ خجے چیزاں فائدے آݪے کونی۔ خجے چیزاں جائز تو ہے پڹ فائدے ارِے کونی۔ ²⁴۲۴۔کوئی آپری بھیتری نی جووُے بلکہ ٻیجے رِی۔²⁵۲۵۔ جکو کجھ گوشت آݪی دکاناں تے بکئیں او کھاوہ پڹ دینی حخاب رِی وجہ خاں نی پوچھو۔ ²⁶۲۶۔کیانکہ دھرتی آن اوُوے رِی خوَبصورتی ایِشور رِی ہے۔ ²⁷۲۷۔پچھے جیکڈھن بے ایمَان آݪا میں خاں تھاری کوئی دَعوت کرے تو تھیں جاوڹ رِے پگاں رَاضی ہوتو جکو تھانرے اگیاں راکھے اوہو کھاو آن دینی حخاب خاں کئیں نی پوچھو۔²⁸۲۸۔ پڹ جیکڈھن کوئی تھاں خاں کہے کہ اے قُربانی رو گوشت تو اوُے رِی وجہ خاں جکے تھاں ناں کہیو ہے آن دینی حخاب رِی وجہ خاں نی کھاو۔ ²⁹۲۹۔دینی حخاب خاں مانجو مَطلب ہے کہ تاجو حخاب کونی بلکہ اوُے ٻجے رو بھلاں مانجی آزادی ٻجے مِنکھ اے حخاب خاں کیاں پرکھی جاوے۔ ³⁰۳۰۔جیکڈھن ہوں شَکر کر رو تو جکے چیزاں تی شَکر کرئیے اوُے رِی وجہ خاں کہ رِے پگاں بدنام کیو جاوئیں۔³¹۳۱۔ پڹ جے تھیں کھاو یا پیو یا جکو کجھ کرو خجو ایِشور رِی بڈائی رِے پگاں کرو۔ ³²۳۲۔تھیں نی یہودیاں رِے پگاں ٹھوکر رو باعث بڹو ں نی یونانیاں رِے پگاں نی ایِشور رِی منڈلی رِے پگاں۔ ³³۳۳۔کیانکہ ہوں بھی خجے باتاں میں خجاں ناں رَاضی راکھیں پڹ آپرو کونی بلکہ گھٹائی رو فائدو جووئیں تاکہ او چہٹکارو پاوے۔

Chapter 11

¹۱۔ تھیں مانجے نمونے تے بہو جاں کہ ہوں مِسیح رِے نمَونے تے بہیں۔ ²۲۔ ہوں تھاں نری برائی کریئں کہ ہر بات میں مثال یاد راکھوئی۔آن جاں میں تھا ناں رَوائتاں پجائے تھیں اوُوے ناں اوُواں نا قَرار راکھوئی۔ ³۳۔پڹ ہوں تھاناں ڈخلئڹ چاھویئں پیو کہ ہر ھیک پڑدروماتھو مِسیح آن لگائی رو ماتھو مڑد آن مسِیح رو ماتہو ایِشور ہے۔ ⁴۴۔جکو مڑد ماتھو ڈھکے دَعا یا بنوت کریئے او آپرے ماتھے ناں بے حرمت کریئے۔⁵۵۔ آن جکو لگائی ماتھے او گھاڑی دَعا یا بتوت کریئے۔کیانکے او گنجی رِے برابر ہے۔ ⁶۶۔جیکڈھن لگائی او ڈھڹ ونی او ڈھے تو پچھے باݪ کثا وے را۔جیکڈھن لگائی رو باݪ کٹاون یا گنجی تھٹڹ ثرم رِی بات ہے تو او ڈھڹ و اوڈھے۔⁷۷۔اِصل میں مڑد نا آپرو ماتھو نی ڈھکڹ چاھیجے۔کیانکہ او ایِشور رِی صورت آن اوُوے رو جلال ہے۔ پڹ لگائی مڑد رو جلال ہے۔ ⁸۸۔اِےرِے پگاں کہ مڑد لگائی خاں کونی بلکہ لگائی مڑد خاں ہے۔⁹۹۔آن مڑد لگائی رِے پگاں کونی بلکہ لگائی مڑد رے پگاں بنائی گی تی۔ ¹⁰۱۰۔اِےرِے پگاں ہوڹ چاھجئے کہ لگائی رو تاں رِے تابہ تھیں رِے پگاں نشان راکھے۔¹¹۱۱۔ تو بھی ایِشور میں نی مڑد لگائی چاں ٹاݪ ہے نی لگائی مڑد خاں ٹاݪ ہے۔ ¹²۱۲۔کیانکہ جاں لگائی مڑد خاں ہے ایایئں مڑد وی لگائی رِے وسیلے خاں ہے۔ پڹ حنجو کجھ ایِشور رِے وسیلے خاں ہے۔¹³۱۳۔ تھیں آپ ئی فیصلو کرو کی اِے مناسب ہے کہ لگائی ماتھے او گاڑی پراتھنا کرے۔ ¹⁴۱۴۔کی تھاں فظرتی طور تے کونی سیکھتا کہ جیکڑھن مڑد موٹا باݪ راکھنت تو اوُوے رِی بےعزتی ہے۔ ¹⁵۱۵۔پڹ جیکڈھن لگائی را باݪ موٹا وھے تو اوُوے رِی عزت ہے۔ کیانکہ باݪ اُووے ناں پڑدے رِے پگاں ڈنا گیا ہے۔ ¹⁶۱۶۔پڹ جیکڈھن کوئی تکراری نخرے تو تھاں ناں خٻر وھے کہ مہانرو نی کوئی اھڑو رواج ہے ہاں نی ایِشور رِے منِکھاں رو۔¹⁷۱۷۔ ہوں تھاں ناں اے حکم ڈے رو آن تھانری بڑائی کونی کرتو کہ تھانرے بھیڑے نوں خاں ناثرو کونی بلکہ نقصان ہووی۔ ¹⁸۱۸۔کیانکہ پہلی تو ہوں اِے خٹیئے کہ جڈے تھیں مڹ ݪی میں بھیڑا تھیو تو تھانرے بچ میں اختلافات ہوویئے۔آن ہوں ایئے ناں بھݪی طرح سچائی جائیں چاھوئیں۔ ¹⁹۱۹۔کیانکہ ضروری ہے کہ تھاں میں برعتاں وی ہووے تاکہ اے ظاہر ہووے کہ تھاں میں کون مقبول کونی ہے۔²⁰۲۰۔ پڹ جڈے تھیں حنجا بھیڑا ھیکی جگاں تھیوئی تو تھانرو او کھادھو پویتر کھادو کونی تھی سگتو۔ ²¹۲۱۔کیانکہ ہر ھیک پہلی آپرو ئی کھاَدھو کھا لیئے رو۔ تو کوئی بھکیو رہ جاویئے رو۔ آن کہیے ناں تو نہئہ چڑھ جاویئں را۔ ²²۲۲۔کی کھاوڹ پئڹ ناں تھانرا گھر کونی کی تھیں ایِشور رِے منِکھاں ناں کہیں چیز کونی خمجھتا۔ آن جکاں کتاں کونی اوُواں ناں شرمندہ کرویئے۔ ہوں تھاں ناں کی کہاں۔کی ایئے بات میں تھانری برائی کراں۔ ہوں بڑائی کونی کرتو۔²³۲۳۔ کیانکہ اے بات مناں ایشور خاں پگی ہے۔ آن میں تھاں تک پجاڈنی ہے۔ کہ پربھو یسِوع جکے رات جھلیجو ھتو ٻاٹی لنھی۔ ²⁴۲۴۔آن شَکر کررو توڑی آن کہیو اے مانجو خریر ہے۔ جکوتھانرے پگاں ہے۔مانجی یاد گیری میں ایِاں کریو کرو۔²⁵۲۵۔ آن اِھڑی طرح اوُوے ٻاٹی خاں پپھے پیالو وی لیو۔آن کہیو کہ اے پیالو مانجے لوھی میں نئوں عہد ہے۔جیری دفعہ پیو مانجی یادگیری رِے پگاں اِے کرتا کرو۔ ²⁶۲۶۔کیانکہ جتری دفعہ تھیں اے ٻاٹی کھاخو آن اوُوے پیالے میں خاں پییوئی تو ایِشور رِی موت رو اظہار کرویئے جتری تک او نی آوے۔²⁷۲۷۔ اِےرِے پگاں جکو کوئی نالائق رِے طور تے ٻاٹی کھاخے یا ایِشور رِے پیالے میں خاں پیخے توباو ایِشور رِے خریر آن لوہی رو ڈوہاری ہوخے۔ ²⁸۲۸۔اِےرِے پگاں مِنکھ آپرے آپ ناں اوڑکھے آن اے طرح اے ٻاٹی میں خاں کھاوے آن اوُوے پیالے میں خاں پیئے۔ ²⁹۲۹۔کیانکہ جکو نامنَاسب طور خاں کھاوئے یا پیئے او اوُوے خریر ناں نی اوڑکھے او اوُوے کھاوڹ پئڹ خاں سزا بھگتخے۔ ³⁰۳۰۔اِےرِے پگاں تھاں میں خاں گھٹائی کمزور آن بیمارہے۔آن گھٹائی مرگیا را۔³¹۳۱۔جیکڈھن مھیں آپرے آپ ناں اوَڑکھنت را تو سزا کونی لیونت۔ ³²۳۲۔پڹ جڈے مھیں سزا بھکتجیئں تو پچھے ایشور خاں تربَیت حاصل کرجیئں تاکہ مھیں جگَت بھیڑا قصوروار نیتھیئجے۔³³۳۳۔ اِے بھائیاں جڈے تھیں کھاوڹ رِے پگاں بھیڑا تھیو تو ھیک ٻجے رو مارگ جووو۔ ³⁴۳۴۔آن جیکڈھن کوئی بکھیو ہووے تو آپرے گھر میں کھاوے۔تاکہ تھا نرو بھیڑو تھیڹ ڈوھ رو خبب نی بئے۔آن باقی باتاں ہوں آ روَ خیخ کر ڈیئخ۔

Chapter 12

¹۱۔ اے بھائیاں ہوں کونی چاہتو کہ تھاں روحانی نعمتاں رے بارے میں اݨجان رہو۔ ²۲۔تھاناں ٹھاہ ہے کہ جݙے تھاں ایماندار کونی ہَتا تو گونگے بُتاں رے لارے جاں تھاناں کوئی کہتا تھاں اُوئاں جی کرتا۔ ³۳۔آن ہمے ہوں تھاناں خُݨئو وو۔ جکو ایشور رے روح خاں ٻولئی اُو کونی کہتو کہ یسوع دھتکاریوڑو ہے۔ اَن نی جی کوئی روح خاں ٹاݪ ایہ وی کہہ خگتو کہ یسوع ایشور ہے۔⁴۴۔نعمتاں تو قسم قسم رے ہے پݨ روح ہیک جی ہے۔ ⁵۵۔آن کام وی قسم قسم را ہے پݨ پرمیشور ہیک جی ہے۔ ⁶۶۔آن اُوئاں رو اثر وی قسم قسم رو ہے پݨ ایشور ہیک جی ہے جکو خاراں میں ہر طرح خاں اثر پیدا کرئی۔⁷۷۔ پݨ ہر کئی نا روح ری طاقت فائیدے خارو ݙنی جاوئی۔ ⁸۸۔کئی نا روح خاں حکمت رو کلام ملئی اَن کئی نا اُوئے جی روح خاں علم رو کلام۔⁹۹۔ کئی نا اُوئے جی روح خاں ایمان اَن کئی نا اُوئے جی ہیک روح خاں شفاہ ری نعمت۔ ¹⁰۱۰۔کئی نا چمتکار ری قدرت کئی نا نبوت اَن کئی نا روحاں ری جاݨ۔ کئی قسم قسم ری ٻولے۔ اَن کئی نا ٻولیاں رو ترجموں کرݨ۔ ¹¹۱۱۔پݨ ایئے خارو کچھ اُوئے ہیک جی روح ری تاثیر ہے۔ اَن جکے نا اُو چاہوئی اُوئے نا بنڈ ݙَئی۔¹²۱۲۔ کیانکہ جاں جسم ہیک ہے اَن اُوئے اُزبا گھݨاں خارا ہے۔ اَن جسم را اُزبا تو گھݨاں خارا ہے تو وی خارا بچڑ اَن ہیک جسم ہے۔ ایئاں جی مسیح وی ہے۔ ¹³۱۳۔ایئے رے کرے کہ کی یہودی ،کی یونانی ،کی غلام ، کی آزاد خارا ہیک جی روح رے وسیلے خاں ہیک جسم ہوݨ رے خارو پویتر شنان لیو۔ اَن آپاں خارا نا ہیک جی روح پِیلایو گیو ہے۔¹⁴۱۴۔ کیانکہ جسم میں ہیک اُزبو کونی ہوتو بلکہ گھݨاں را اُزبا ہوئیں۔ ¹⁵۱۵۔جے پَگ کہیے کہ ہوں ہاتھ کونی ایئے رے خارو ہوں جسم کونی تو ایئے رے کرے وی اُو جسم خاں دھار کونی۔ ¹⁶۱۶۔اَن جے کان کہیے ایئے رے کرے کے ہوں آنکھ کونی تو ہوں جسم رو کونی تو ایئے رے کرے وی اُوجسم خاں دھار کونی۔ ¹⁷۱۷۔اَن جے خارو جسم آنکھ جی ہوونت تو خُݨنت کیتھ خاں اَن جے خُݨݨ جی خُݨݨ ہوونت تو خونگݨ کیتھ خاں ہوونت؟¹⁸۱۸۔ پݨ حقیقت میں ایشور ہر ہیک اُزبے نا جسم آپری مرضی خاں رکھیو ہے۔ ¹⁹۱۹۔پݨ جے کݙے اُو خاراں اُزبا جی ہوونت تو جسم کیتھ جاونت؟ ²⁰۲۰۔پݨ ہمے اُزبا تو گھݨاں خارا پݨ جسم ہیک جی ہے۔²¹۲۱۔آنکھ ہاتھ نا کونی کہہ خگتی کہ ہوں تھاری محتاج ہا اَن ماتھو پَگاں نا کونی کہہ خگتو کہ تھارو محتاج ہے۔ ²²۲۲۔ بلکہ جسم را اُو ازبا جکو ݙخجݨ میں کمزور ہے او گھݨاں ضروری ہے۔ ²³۲۳۔اَن جسم را اُو اُزبا جکاں نا آپاں گھݨا ذلیل خمجھئی اُوئاں نا جی عزت ݙئی۔اَن ایئاں جکو ازبا بھلا نی لاگئی اُو وی بھلا ہو جاوئی را۔ ²⁴۲۴۔پݨ آپݨاں بھلا اُزبا ایئے رے محتاج کونی پݨ ایشور جسم نا ائیاں بݨایو ہے کہ نی بھلا لاگݨ آݪا وی بھلا ہوئے۔²⁵۲۵۔ تاکہ جسم میں تفرکو نی ہوئے بلکہ اُزبا آپت میں برابر ہیکے ٻجے ری فکر کرے۔ ²⁶۲۶۔جے ہیک اُزبو ݙکھ میں ہے تو خارا اُزبا اُوئے بھیݪا ݙکھ میں ہوئے۔ اَن جے ہیک اُزبو عزت لئی تو خارا اُزبا اُوئے بھیݪا راجی ہوئیں۔ ²⁷۲۷۔تھاں دھار دھار ہو تے وی مسیح رو جسم ہو۔²⁸۲۸۔ آن ایشور کلیسیا میں کہینک مقرر کیا ہے۔ پہل رسول ، ٻیجا نبی ، تیجا استاد ، پچھے چمتکار ری قدرت۔ پچھے شفاہ ݙیوݨ آݪا۔ مدد گار۔ منتظم۔ قسم قسم رے ٻولے ٻولݨ آݪا۔ ²⁹۲۹۔کی خارا رسول؟ کی خارا نبی؟ کی خارا اُستاد؟ کی خارا چمتکار بتا خگئی؟³⁰۳۰۔ کی خارا نا شفاہ ری قدرت ہے؟ کی خارا قسم قسم رے ٻولے ٻول خگئی؟ ³¹۳۱۔ کی خارا ترجموں کر خگئی؟ایئے رے کرے تھاں بھلے خاں بھلے نعمتاں را آرزو راکھو۔

Chapter 13

¹۱۔ آن ہوں تھاناں ٻجا وی بھلا طریقہ بتاوئیں۔جے ہوں منکھاں اَن فرشتاں رے ٻولے ٻولاں پݨ پریم نی راکھا، تو ہوں ٹھݨ ٹھݨ کرتے پیتݪ اَن جھݨ جھݨ کرتے مجیراں آݪیکار ہاں۔ ²۲۔جے مھناں پہل خُݨاوݨ ری نعمت لابھے اَن خارے بھیداں اَن گیان ری ٹھاء ہووے اَن مھارو ایمان اترو پکو ہووے کہ ہوں پہاڑاں نا وی خِرکا ݙاں پݨ پریم نی راکھاں، تو ہوں کئیں وی کونی۔ ³۳۔جے ہوں آپری خاری مݙی غریباں میں بنڈ ݙاں اَن آپرو ݙیل ٻاݪݨ رے خارو ݙے ݙاں پݨ پریم نی راکھاں، تو مھناں کئیں فائدو کونی۔⁴۴۔ پریم میں صبر اَن مہربانی ہے۔ پریم میں حسد کونی ۔ پریم میں بݙائی کونی اَن نی جی ماݨ ہے۔ ⁵۵۔پریم ہووے تو کئی ری بے عزتی کونی کرتو اَن چھڑو آپرو فائدو کونی خوچتو۔ پریم میں ریخ کونی آوتی اَن نی ٻجاں رے غلطے یاد رکھیجئی۔ ⁶۶۔پریم بُرے کام خاں کونی پݨ خچائی خاں راجی ہووئی۔ ⁷۷۔پریم ٻجاں رو پڑدو راکھئی، خارے باتاں ماتھے یقین راکھئی، ہمیشہ اُمید راکھئی اَن خارے باتاں برداشت کرئی۔⁸۸۔ پریم کݙے جاوتو کونی۔ پہل خُݨاوݨ ، غیر ٻولے ٻولݨ اَن گیان راکھݨ ایہ خارو کچھ مٹ جاخے۔ ⁹۹۔کیانکے اَپݨو گیان کئیں کونی اَن نی جی اَپݨے پہل خُݨاوݨ میں پوری بات ہے۔ ¹⁰۱۰۔پݨ جݙے او آخے جکو پورو ہے، تو ایہ آدھے باتاں کونی رہ۔¹¹۱۱۔ جݙے ہوں ٻاݪ ہَتو، تو ٻاݪاں آݪی کار ٻولتو، ٻاݪاں آݪی خوچ ہَتی اَن ٻاݪاں ری خَمجھ ہَتی پݨ ہمے ہوں موٹو ہویو رو، ایئے خارو مھیں ٻاݪاں آݪے باتاں چھوڑ ݙنے رے۔ ¹²۱۲۔ہمے آپاں نا شیشے میں صاف کونی ݙخیجتو پݨ اُوئے گھڑی رُوبرُو جوخاں۔ ہݨا مھارو گیان پورو کونی پݨ اُوئے گھڑی مھناں ہر بات ری ٹھاء لاگخے جاں ہوں پہل خاں اُوݪکھجئی۔ ¹³۱۳۔مقصد ایہ ہے کہ ایمان، اُمید اَن پریم ایہ تینہے ہمیشہ رہوݨ آݪا ہے۔ پݨ پریم ایئاں میں خاں اُتم ہے۔

Chapter 14

¹۱۔ پورے من خاں پریم راکھو اَن پویتر آتما خاں لابھݨ آݪے نعمتاں ری اُمید راکھو خاص کر ایشور رو خنݙیخو خُݨاوݨ ری۔ ²۲۔کیانکہ جکو منکھ غیر ٻولے ٻولئی، اُو منکھاں خاں کونی پݨ ایشور خاں باتاں کرئی۔ ایئے خارو اُوئے رے باتاں کوئی کونی خمجھتو کیانکے او پویتر آتما رے کرے بھید رے باتاں کرئی۔ ³۳۔پݨ جݙے کوئی ایشور رو خنݙیخو خُݨاوئی، تو اُوئے خاں ٻجاں نا ترقی، نصیحت اَن تسلی لابھئی۔ ⁴۴۔جکو وی غیر ٻولے ٻولئی تو اُوئے خاں اُوئے ری جی ترقی ہووئی پݨ ایشور رو خنݙیخو خُݨاوݨ خاں ایمانداراں ری منݙݪی ری ترقی ہووئی۔⁵۵۔ بیشک ہوں چاہوئیں کہ تھے خارا غیر ٻولے ٻولو پݨ ایئے خاں گھݨو ایہ چاہوئیں کہ تھاں ایشور رو خنݙیخو خُݨاو کیانکے جے کوئی غیر ٻولے ٻولئی پݨ او منݙݪی رے خارو ایئاں ٻولیاں رو ترجمو کونی کرتو تو ایئے رو کوئی فائدو کونی۔ ایئے خارو ایشور رو خنݙیخو خݨاوݨ آݪو اُوئے خاں بدھیک ہے۔ ⁶۶۔ہمے اے بھائیاں جے ہوں تھاں کڈھے آ رو غیر ٻولے ٻولاں تو تھاں نا ایئے خاں کی فائدو ہوخے؟ تھارو فائدو ایئے میں ہے کہ ہوں تھاں نا بھید گیان ایشور رو خنݙیخو اَن خیکھݨ رے باتاں خُݨاواں۔⁷۷۔ ایئاں جی بے جان ساز جاں بانسری اَن بیݨ جے کوئی ایئاں نا ٹھیک طریقے خاں نی بجاوے تو خُݨݨ آݪاں نا ٹھاء کونی لاگے کہ کئی چیز بجئی وی۔ ⁸۸۔اَن جے کوئی تُرہی نا ٹھیک طریقے خاں نی بجاوے تو جنگ رے خارو کوئی تیار کونی ہووے۔ ⁹۹۔ایئاں جی تھاری بات وی صاف نی ہووے تو خُݨݨ آݪاں نا خمجھ کونی آوے کہ تھاں کی کہئی وا۔ ایہ ایئاں ہوخے جاں تھاں بائرے خاں باتاں کرئی وا۔¹⁰۱۰۔مثال ری بات ہے دنیا میں گھݨے ٻولے ٻولیے جاوئی اَن ہر ٻولی رو کئیں نی کئیں مطلب ہووئی۔ ¹¹۱۱۔جے ہوں کئی ٻولی رو مطلب نی خمجھاں تو ٻولݨ آݪو مھناں اوپرو خمجھخے اَن ہوں ٻولݨ آݪے نا۔¹²۱۲۔ ایئے خارو جے تھاں پویتر آتما خاں لابھݨ آݪے نعمتاں ری اُمید راکھئ تو پچھے کوشش کرو کہ تھارے نعمتاں ری وجہ خاں ایمانداراں ری منݙݪی ری ترقی ہووے۔ ¹³۱۳۔جکو غیر ٻولے ٻولئی او پراتھنا کرے کہ ایئاں ٻولیاں رو ترجمو وی کر خگے۔ ¹⁴۱۴۔کیانکے جے ہوں غیر ٻولیاں میں دُعا کراں اِیئاں مھاری آتما تو دُعا کرئی پݨ مھناں کئیں خمجھ کونی آوتی کہ ہوں کی کہیں وو۔¹⁵۱۵۔ تو پچھے مھناں کی کرݨ چاہیجے؟ ہوں آتما میں وی دُعا کریخ اَن ایہڑے لفظاں خاں جکو خمجھ آوے۔ ہوں آتما میں وی گائیخ اَن ایہڑا بھجن جکو مھناں خمجھ آوے۔ ¹⁶۱۶۔جے تُوں چھڑو آتما میں گائیخ تو جکو ایئے باتاں نا کونی خمجھتو اُو تھارے شکر کرݨ تے کیکر کہخے ایئاں جی ہووے؟ کیانکہ اُوئے نا کونی ٹھاء کہ توں کی کہیں وو۔¹⁷۱۷۔ بیشک توں بھلے طریقے خاں ایشور رو شکر کرئیں وو پݨ ایئے خاں ٻجاں ری ترقی کونی ہووے۔ ¹⁸۱۸۔ ہوں ایشور رو شکر کرئیں کہ تھاں خاراں خاں گھݨے غیر ٻولے ٻولئیں۔ ¹⁹۱۹۔پݨ منݙݪی میں غیر ٻولی میں گھݨے باتاں کرݨ خاں بھَلو ہے کہ ہوں اُوئاں نا خِکھاوݨ رے خارو تھوڑے باتاں کراں کہ او خمجھ خَگے۔²⁰۲۰۔ اے بھائیاں ٻاݪاں جیہڑی خوچ نی راکھو۔ جتری تک برائی ری بات ہے۔ تو ٻاݪاں آݪیکار نخوم رہو پݨ جتری تک عقل خاں کام لیوݨ ری بات ہے تو آپرے آپ نا موٹو بݨاو۔ ²¹۲۱۔توریت شاستر میں لکھیوڑو ہے۔پرمیشور کہی کہ ،ہوں غیر ٻولیاں اَن اوپرے منکھاں رے مھاہنݙے خاں ایئے قوم خاں بات کریخ۔ پچھے وی او مھاری بات کونی خُݨے۔²²۲۲۔ ایئے خاں ٹھاء لاگئی کہ غیر ٻولے ایمانداراں رے خارو کونی پݨ ایمان نی راکھݨ آݪاں رے خارو نخان ہووئی اَن ایشور رو خنݙیخو خُݨاوݨ ایمان نی راکھݨ آݪاں رے خارو کونی پݨ ایمانداراں رے خارو نخان ہے۔ ²³۲۳۔ایئے خارو جے پوری ایمانداراں ری منݙلی ہیک جگہا بھیݪی ہو ری غیر ٻولے ٻولتا ہووے اَن اُوتھ ایمان نی راکھݨ آݪا جاں ایہڑا منکھ آ جاوے جکو ایہ ٻولے کونی خمجھتا تو کی او تھاں نا کالھا کونی خمجھے؟²⁴۲۴۔ پݨ جے خارا جِݨا ایشور رو خنݙیخو خُݨاوتا ہووے اَن اوتھ ایمان نی راکھݨ آݪو جا ایہڑو منکھ آ جاوے جکو نی خمجھتو ہووے جݙے او خنݙیخو خُݨخے تو او ایمان لے آخے اَن ایئاں تھاں اُوئے نا پرکھ لیخو۔ ²⁵۲۵۔ایئاں اُوئے رے من میں لُکیوڑے باتاں ظاہر ہو جاخے رے اَن او کھِر رو ایشور رے آگے سیس نماخے اَن ایئے بات نا منکھاں رے رُوبُرو منخے کہ ایشور خچےلی تھارے بچ میں ہے۔²⁶۲۶۔ اے بھائیاں کی کرݨو چاہیجئی۔ جݙے تھاں بھگتی رے خارو بھیݪا ہووئی، تو تھاں میں خاں کہینک جݨاں بھجن گاوے، کہینک جِݨاں شاستر میں خاں خکھاوے، کہینک جݨاں ایشور رے بھید رے بارے میں خُݨاوے، کہینک جݨاں غیر ٻولے اَن کہینک جݨاں ایئاں ٻولیاں رو ترجمو کرے۔ ایہ خارے باتاں ایمانداراں ری منڈلی ری ترقی رے خارو ہووے۔ ²⁷۲۷۔آن جے غیر ٻولیاں میں بات کرتو ہووے تو ٻے جاں گھݨے خاں گھݨا تین جݨاں باری باری ٻولے اَن ہیک جݨو اِیئاں رو ترجمو کرے۔ ²⁸۲۸۔آن جے کوئی ترجمو کرݨ آݪی کونی تو ایمانداراں ری منݙلی میں چپ رہ اَن چھڑو من میں ایشور خاں باتاں کرے۔²⁹۲۹۔ ایشور رو خنݙیخو خُݨاوݨ آݪاں میں خاں ٻے جاں تین جِݨاں ٻولے اَن ٻجا ایئاں باتاں نا پرکھے۔ ³⁰۳۰۔پݨ جݙے کوئی بات ٻجوڑے ٻیٹھوڑے منکھ ماتھے بھید ظاہر ہووے۔ تو خنݙیخو خُݨاوݨ آݪو چپ ہو جاوے۔³¹۳۱۔ کیانکے تھاں خارا ایئاں باری باری خنݙیخو خُݨا خگئے۔اَن اِیئاں خاراں خیکھخے اَن ایمان میں پکا ہووے۔ ³²۳۲۔ایشور رو خنݙیخو خُݨاوݨ آݪا آپرے نعمت نا خنبھاݪ راکھئی۔ ³³۳۳۔کیانکے ایشور کونی چاہوتو کہ گڑبڑ ہووے پݨ او چاہوئی کہ سکون خاں بھگتی ہووے جاں خارے ایمانداراں ری منݙݪیاں میں ایئاں جی ہووئی۔³⁴۳۴۔ لُگائے بھگتی میں چپ رہ کیانکے اُوئاں نا ٻولݨ ری اجازت کونی پݨ او ایشور ری بات منے جاں دھرمی قانون میں لِکھیوڑو ہے۔ ³⁵۳۵۔آن جے او کوئی بات پوچھݨ چاہوے، تو گھرے جا رے آپرے دھݨی خاں پوچھے کیانکے لُگائی رو بھگتی میں ٻولݨ شرم ری بات ہے۔ ³⁶۳۶۔تھاں کی خمجھئی کہ ایشور رو شٻد تھاں خاں شروع ہویو ہے جاں اُو چھڑو تھاں نا ݙنوڑو جی ہے؟³⁷۳۷۔جے کوئی آپرے آپ نا خنݙیخو خُݨاوݨ آݪو خمجھئی تو یاد راکھو کہ جکو کچھ ہوں تھاناں لِکھئیں وو، او پرمیشور رو حکم ہے۔ ³⁸۳۸۔جے تھاں ایہ حکم کونی منو تو تھاری بات وی کوئی کونی منے۔³⁹۳۹۔ اے بھائیاں ایشور رو خنݙیخو خُݨاوݨ ری کوشس کرتا رہو پݨ کئی نا غیر ٻولے ٻولݨ خاں نی روکو۔ ⁴⁰۴۰۔پݨ ایہ خارے باتاں بھلے نمونے اَن ترتیب خاں ہووݨ چاہیجئی۔

Chapter 15

¹۱۔ ہمے اے بھائیاں ہوں تھاناں او شاستر ری بات یاد کراوݨو چاہوئیں جکو تھاناں خُݨائی ہَتی۔ جکے نا تھاں قبول کیو اَن جکے ماتھے تھاں قائم وی ہو۔ ²۲۔آن جکے رے کرے تھاناں مُگتی ملی ہے۔ شرط ایہ ہے کہ جاں میں تھاناں خُݨایو تھاں اُوئاں جی ایئے نا منو نی تو تھاراں ایمان لے آوݨ رو کوئی فائدو کونی۔³۳۔ کیانکہ خاراں خاں پہل تھاناں میں او جی بات پُگائی جکو مھناں پُگی ہَتی۔ کہ مسیح پویتر شاستر رے مطابق آپݨے پاپاں رے خارو آپرو پراݨ ݙنو۔ ⁴۴۔اَن ٻوریجو اَن تیجے ݙن پویتر شاستر رے مطابق بھلے جیوتو ہو گیو۔⁵۵۔جیوتے ہووݨ خاں پچھے اُوئے پطرس نا اَن ایئے خاں پچھے ٻارھے چیلاں نا درشن ݙنو۔ ⁶۶۔ایئے خاں پچھے اُوئے ہیکے گھڑی میں پانچھ خو خاں گھݨے ایماندار بھائیاں نا درشن ݙنو۔ اُوئاں میں خاں کہینک حالی تک جیوتا ہے اَن کہینک مَر گیا را۔ ⁷۷۔پچھے اُوئے یعقوب نا درشن ݙنو اَن پچھے خارے سنتاں نا۔⁸۸۔آن خاراں خاں اَخیر میں مھناں درشن ݙنو ہوں ایہڑے منکھ آݪیکار ہاں جکو ٹھیک ٹائیم تے جایو کونی۔ ⁹۹۔کیانکے ہوں سنتاں میں خاراں خاں چھوٹو ہاں پݨ ہوں تو ائیے لائق وی کونی کہ کوئی مھناں سنت کہے کیانکے مھیں ایشور ری منݙݪی نا گھݨا ݙکھ ݙنا ہَتا۔¹⁰۱۰۔ پݨ ہمے ہوں جو کچھ وی ہاں او ایشور ری کرپا خاں ہاں۔ اوئے ری کرپا ری وجہ خاں مھیں تھاناں خوشی ری خبر خُݨائی کیانکے مھیں اُوئاں خاراں خاں گھݨی محنت خاں پرخار کریو ہا۔ بیشک ایہ میں آپ کونی کریو پݨ ایشور ری کرپا خاں ہویو جکو میں تے ہَتی۔ ¹¹۱۱۔ائیے رے خارو کہ جے ہوں ہووا، جاں اُو ہووے مھاں خاراں ایہ جی پرچار کرئی جکے تے تھیں ایمان لے آیا ہو۔¹²۱۲۔ مسیح رے بارے میں جݙے ایہ پرچار کریو جاوئی کہ او مَریوڑاں میں خاں جیوتو ہو گیو۔ تو تھاں میں خاں کہینک منکھ کیاں کہی کہ مَریوڑا ری قیامت ہے جی کونی؟ ¹³۱۳۔ایئاں کونی جے مَریوڑا جیوتا نو ہوونت تو پچھے مسیح وی جیوتو کونی ہویو۔ ¹⁴۱۴۔اَن جے مسیح جیوتو کونی ہویو، تو پچھے مھارے پرچار رو کوئی فائدو کونی ان نی جی تھارے ایمان رو کوئی فائدو ہے۔¹⁵۱۵۔ایئاں پچھے مھاں ایشور رے بارے میں کُوڑی گواہی ݙئیں کیانکہ مھاں ایہ گواہی ݙئیں کہ ایشور مسیح نا جیوتو کریو ۔ فرض کرو کہ جے مَریوڑا جیوتا نی ہوونت تو پچھے مسیح وی جیوتو کونی ہویو۔ ¹⁶۱۶۔کیانکہ جے مَریوڑا جیوتا نی ہوونت تو مسیح وی جیوتو کونی ہویو۔ ¹⁷۱۷۔آن جے مسیح جیوتو کونی ہویو تو تھارے ایمان رو کوئی فائدو کونی اَن تھاں حالی تک آپرے پاپاں میں زندگی گزارئی وا۔¹⁸۱۸۔ ایئاں جکو ایماندار مَر گیا را اُوئاں رے خارو کوئی اُمید کونی۔ ¹⁹۱۹۔جے آپاں چھڑو ایئے زندگی رے کرے مسیح تے اُمید راکھئی تو آپاں خارے منکھاں میں خاراں خاں نبھاگا ہاں۔²⁰۲۰۔ پݨ مسیح حقیقت میں اُوئاں میں خاں جکو مَرگیا را پہلکے پھل آلیکار ہے جکو مَریوڑاں میں خاں جیوتو ہویو۔ ²¹۲۱۔کیانکے جݙے انسان ری وجہ خاں موت دنیا میں آئی تو انسان ری جی وجہ خاں مَریوڑا جیوتا کریا جاخے۔²²۲۲۔ آن جاں آدم رے کرے خارا مَرے ایئاں جی مسیح میں خاراں جیوتا کریا جاخے۔پݨ خارا آپری آپری باری تے جیوتا کریا جاخے۔ ²³۲۳۔خاراں خاں پہل مسیح جیوتو ہویو اَن پچھے اُو جکو اُوئے رے پاچھے آوݨ تے اُوئے را ہوخے۔²⁴۲۴۔ پچھے مسیح ہر حکومت ہر اختیار اَن ہر طاقت نا ختم کر ری بادشاہی نا ایشور ٻاپ رے حوالے کر ݙیخے ایئے خاں پچھے دنیا ختم ہو جاخے۔ ²⁵۲۵۔کیانکے جتری تک او خارے دُشمناں نا اُوئے رے پَگاں ہینٹھا نی کر ݙے۔ضرور ہے کہ او بادشاہی کرے۔ ²⁶۲۶۔پچھے آخر میں جکے دُشمن نا ختم کریو جاخے او ہے موت۔²⁷۲۷۔ کیانکے اُوے خارو کچھ اُوئے رے پَگاں رے ہینٹھا کر ݙنو ہے۔ پݨ جݙے اُو کہئی کہ خارو کچھ ہینٹھا کر ݙنو گیو ہے توایئے رو مطلب ایہ کونی کہ جکے خارو کچھ اُوئے رے پَگاں میں کر ݙنو او اوئے خاں دھار ہووے۔ ²⁸۲۸۔جݙے خارو کچھ اُوئے رے ہینٹھا ہو جاخے رو تو ݙیکرو آپرے آپ نا ہینٹھا ہو جاخے۔ جکے خارو کچھ اُوئے رے ہینٹھا کر ݙنو۔ تاکہ خاراں میں ایشور جی خارو کچھ ہووے۔²⁹۲۹۔ جکو منکھ مریوڑاں رے خارو پویتر شنان لئی ،ہمے او کی کرے؟ کیانکے جے مَریوڑا جیوتا کونی ہووے تو پچھے منکھ کیاں اُوئاں رے خارو یویتر شنان لئی؟ ³⁰۳۰۔آن مھے وی کیاں ہر گھڑی آپری جان نا خطرے میں گھاتئیں۔³¹۳۱۔ اے بھائیاں مھناں اُوئے فخر ری دھیج جکو مھارے پرمیشور مسیح یسوع میں تھاں تے ہے۔ ہوں ہر روز مَرتو رئی۔ ³²۳۲۔ہوں ایہ بات انسان آݪیکار کہیں وو کہ جے ہوں جنگلی جناوراں یعنی افسس شہر رے منکھاں خاں بڑھیو تو ایئے خاں مھناں کی فائدو ہویو؟ جے مَریوڑا جیوتا کونی ہووے تو آؤ آپاں کھاواں پئیاں کیانکے ہیکے ݙن تو مَرݨو ہے۔³³۳۳۔ ٹھگیجو نی کیانکے بُری خنگت بھلے عادتاں نا بگاڑ ݙئی۔ ³⁴۳۴۔جاں مناسب ہے کہ عقل خاں کام لو اَن خچائی تے بہو کہ پاپ نی کرو۔ کیانکہ تھاں میں خاں کئیاں نا حالی تک ایشور رے بارے میں وی کونی ٹھاء ائیے خارو ہوں ایہ بات تھاناں کھیچرا کرݨ رے خارو کہیں وو۔³⁵۳۵۔ہمے جے کوئی ایہ کہہ کہ مَریوڑا کیکر جیوتا ہوخے؟ جاں جیوتا ہووݨ خاں پچھے اوئاں رو ݙیل کیہڑو ہوخے؟ ³⁶۳۶۔اے بیوقوفاں جکو ٻیج بایو جاوئی او جتری تک مرتو کونی اُتری تک اُگتو کونی۔³⁷۳۷۔ جکو ٻیج تھاں باوئی او ٻتھو کونی جکو پچھے اُگخے پݨ چھڑو ݙاݨو ہے۔ پچھے بھلائیں کݨک رو ہووے جاں کئی ٻجی چیز رو۔ ³⁸۳۸۔پݨ ایشور آپری مرضی خاں اُوئے ٻیج نا ݙیل ݙئی اَن ہر ٻیج خاں اوئے رو جی ٻُتھو اُگئی۔ ³⁹۳۹۔خارا ݙیل ہیک جیہڑا کونی انسان رو ݙیل فرق ہے، جناوراں رو فرق ، پَکھیاں رو فرق اَن مچھیاں رو فرق۔⁴⁰۴۰۔ݙیل آسمانی وی ہے اَن ݙیل دھرتی رو وی ہے، پݨ آسمانیاں رر ݙیل رو جلال ٻجو ہے اَن دھرتی آݪاں رو ٻجو۔ ⁴¹۴۱۔خورج ری شان فرق ہے، چاند ری شان فرق اَن تاراں ری شان فرق پݨ ہر تارے ری شان ٻجے تارے خاں فرق ہے۔⁴²۴۲۔ ایئے خارو جݙے مَریوڑا جیوتا ہوخے تو ایئاں جی ہوخے۔ ݙیل مَرݨ ری حالت میں ٻوریو جاوئی پݨ اَمر حالت میں جیوتو کریو جاخے۔ ⁴³۴۳۔ݙیل بے عزتی ری خالت میں ٻوریو جاوئی پݨ عزت ری حالت میں جیوتو کریو جاخے۔ ݙیل کمزوری ری حالت میں ٻوریو جاوئی پݨ طاقت ری حالت میں جیوتو کریو جاخے۔ ⁴⁴۴۴۔دنیا آݪے ݙیل نا ٻوریو جاوئی پݨ جکے ݙیل نا ایشور جیوتو کرخے او آتما رو ہوخے۔ جے دنیا آݪو ݙیل ہے تو آتما آݪو ݙیل وی ہے۔⁴⁵۴۵۔ جاں توریت شاستر میں لکھیوڑو ہے، پہلکو انسان یعنی آدم جیوتو انسان بیݨو ٻجو آدم یعنی مسیح جیون ݙیوݨ آݪی آتما بݨیو۔ ⁴⁶۴۶۔پہلکو ݙیل آتما آݪو کونی پݨ دنیا آݪو ہَتو پݨ پچھلو آتما آݪو بݨیو۔⁴⁷۴۷۔ پہلکو انسان دھرتی خاں بݨیو یعنی مٹی ہَتو پݨ ٻجو انسان آسمانی ہے۔ ⁴⁸۴۸۔جاں پہلکو انسان مٹی ہَتو ایئاں ٻجا وی ہے اَن جاں ٻجو آسمانی ہے ایئاں ٻجا وی ہے۔ ⁴⁹۴۹۔جاں آپاں پہلکے منکھ رے روپ ماتھے ہاں ائیاں جی آسمانی رے روپ ماتھے وی ہوخاں۔⁵⁰۵۰۔ اے ایماندار بھائیاں،مھارے کہوݨ رو مطلب ایہ ہے کہ مانخ اَن لوہی آݪو ݙیل ایشور ری بادشاہی رو بارخ کونی ہو خگتو اَن نی جی مَرݨ آݪے چیزاں ہمیشہ رہوݨ آݪے چیزاں رے بارخ ہو خگئی۔ ⁵¹۵۱۔جووو ہوں تھاں نا ہیک بھید ری بات خُݨاوئیں کہ آپاں خارا را خارا کونی مَراں پݨ آپاں خارا بدل جاخاں۔⁵²۵۲۔ ایہ ہیک دم اَن ہیک پل میں ہو جاخے کیانکے جݙے آخری نرسنگو پھونکیو جاخے۔ تو مَریوڑا ہمیشہ رہوݨ آݪے ݙیل میں جیوتا ہو جاخے اَن آپاں خارا جکو جیوتا ہو خاں اَپݨا ݙیل بدل جاخے را۔ ⁵³۵۳۔کیانکے ایہ ضروری ہے کہ ایہ مَرݨ آݪو ݙیل ختم ہو جاوے اَن آپاں نا ہمیشہ رہوݨ آݪو ݙیل لابھ جاوے۔⁵⁴۵۴۔جݙے ایہ مَرݨ آݪو ݙیل ختم ہو جاخے اَن آپاں نا ہمیشہ رہوݨ آݪو ݙیل لابھ جاخے تو یسعیاہ نبی رے شاستر ری او بات پوری ہوخے، او موت نا ہمیشہ رے خارو ختم کر ݙیخے۔جاں ہوسیع نبی رے شاستر میں لکھیوڑو ہے۔ ⁵⁵۵۵۔اے موت تھاری جت کیتھ ہے؟ اے موت تھارو ݙنگ کیتھ ہے؟⁵⁶۵۶۔ کیانکے پاپ ری وجہ خاں دنیا میں موت آئی اَن دھرمی قانون ری وجہ خاں پاپ بدھتو گیو۔ ⁵⁷۵۷۔پݨ آپاں ایشور رو شکر کرئیں کہ اوے مھارے پرمیشور یسوع مسیح رے وسیلے خاں آپاں نا پاپ اَن موت خاں جتایو ہے۔⁵⁸۵۸۔ ایئے رے خارو اے پریمی بھائیاں پکو ایمان راکھو خچائی ماتھے پکا رہو اَن ہمیشہ بھلے طریقے خاں پرمیشور ری شیوا کرتا رہو کیانکے تھاں نا ٹھاء ہے کہ جکو محنت تھاں پرمیشور ری شیوا میں کرئی وا۔ او بے فائدو کونی۔

Chapter 16

¹۱۔ ہمے ہوں اُوئے دان رے بارے میں بات کرئیخ جکو یروشلم شہر رے ایمانداراں خارو بھیݪو ہوئی وو۔ تھاں اوئاں جی کرو جاں مھیں گلتیہ صوبے رے ایمانداراں ری منݙݪیاں نا حکم ݙنو ہے۔ ²۲۔ہر ہفتے رے پہلکے ݙن تھاں میں خاں ہر منکھ آپری کمائی رے مطابق کئیں بھیݪو کرے اَن آپ کڈھے راکھ لے کہ جݙے ہوں آواں تو دان بھیݪو کرݨ ری لوڑ نی پڑے۔³۳۔ جݙے ہوں آئیخ تو ایہڑا منکھ جکاں ماتھے تھاں نا بھروسو ہے اُوئاں نا خط ݙے رو یروشلم شہر میل ݙئیخ کہ او تھارو دان اوتھ پُگا ݙے۔ ⁴۴۔جے ہو خگیو کہ ہوں وی جاواں تو او مھیں بھیݪا جاخے۔⁵۵۔ آن ہوں مکدنیہ صوبے میں خاں ہو رو تھاں کڈھے آئیخ کیانکہ میں مکدنیہ ݙخا جاوݨو ہے۔ ⁶۶۔پݨ ہوں کئیں عرصے رے خارو تھاں کڈھے رئیخ اَن ہو خگئی کہ خیاݪے تک رہواں۔ ایئے خاں پچھے جیتھ ہوں جاوݨ چاہوئیں اوتھ مھناں میل ݙیا۔⁷۷۔ ہوں مارگ میں تھاں خاں کونی خہٹݨ چاہوتو پݨ مھناں اُمید ہے کہ جے پرمیشور ری مرضی ہوئی تو کئیں عرصے رے خارو تھاں کڈھے آئیخ۔ ⁸۸۔پݨ ہوں پنتیکُست ری عید تک افسس شہر میں رئیخ۔ ⁹۹۔کیانکے ہیک موٹو اَن کھولو دَر مھارے خارو کھُلیو ہے۔ آن مخالفت کرݨ آݪاں وی گھݨا ہے۔¹⁰۱۰۔جے تیمتھیس تھاں کڈھے آوے تو خیال راکھیا کہ اُوے نا کوئی پریشانی نی ہووے کیانکے او وی مھیں آݪیکار پرمیشور ری پرچار کرئی۔ ¹¹۱۱۔کوئی اُوے نا گھٹ نی خمجھے اَن جݙے او مھیں کڈھے پاچھو آوے۔ ہوں اُوئے رو انتظار کرئیں وو کہ او ایماندار بھائیاں بھیݪو ایتھ آوے۔ ¹²۱۲۔مھیں بھائی اپلوس ری گھݨی منتھ کی کہ او ٻجے بھائیاں بھیݪو تھاں کڈھے آوے۔ او حالی کونی آ خگتو پݨ جݙے اوئے نا موقعو لابھخے تو او ضرور آخے۔¹³۱۳۔ خُجاگ رہو، ایمان میں پکا رہو، حوصلو راکھو اَن دلیر نݨو۔ ¹⁴۱۴۔جکو کام کرو پریم خاں کرو۔¹⁵۱۵۔ ہمے اے بھائیاں تھاناں ستفناس رے خاندان ری ٹھاء ہے کہ او اَخیہ صوبے میں خاراں خاں پہل ایمان لے آیو ہے او آپری زندگی ایمانداراں ری شیوا رے خارو گزارئی وا۔ ¹⁶۱۶۔ایئے خارو ہوں تھاری منتھ کرئیں کہ تھاں ایہڑے منکھاں اَن ایئاں آݪیکار محنت خاں شیوا کرݨ آݪاں رے کہے میں رہو۔¹⁷۱۷۔ ہوں ستفناس اَن فرتوناتس اَن اخیکس رے آوݨ تے راضی ہویو کیانکے جکو کام تھاں خاں رو گیو ہَتو او اُوئاں پورو کر ݙنو رو۔ ¹⁸۱۸۔اُوئے مھاری اَن تھاری روح نا تازہ کریو ہے ایہڑے منکھاں ری قدر کرو۔¹⁹۱۹۔ آسیہ صوبے رے وشواسی منݙݪیاں تھاناں سلام کہی۔ اَکولہ، پرسِکلہ اَن جکو وشواسی منݙݪی اُوئاں رے گھر میں ہے، تھاناں پرمیشور میں گھݨے خاں گھݨو سلام کہی۔ ²⁰۲۰۔خارا بھائی تھاناں سلام کہی۔ تھاں وی آپت میں پریم خاں سلام کرو۔²¹۲۱۔ ہوں پولس تھاناں آپرے ہاتھاں خاں سلام لکھیئں وو۔ ²²۲۲۔جکو وی پرمیشور خاں پریم کونی راکھتو، او نبھاگو ہے۔ اپݨو پرمیشور آوݨ آݪو ہے۔ ²³۲۳۔پرمیشور یسوع ری کرپا تھاں خاراں تے ہووتی رہ۔ ²⁴۲۴۔مسیح یسوع میں مھارو پریم تھاں خاراں رے بھیݪو رہ۔

2 Corinthians

Chapter 1

¹۱۔پولیس ری طرف خاں جکو ایشور ری مرخی خاں مسیح یسوع رو سنت ہے آݨ تیمتھیس ری طرف خاں جکومھارو بھائی ہے ایشور ری منڈݪی جکا کرنتھیس میں آݨ اُواں خاروں ایمانداراں رِے ناں جکو اَخیہ ہے۔ ²۲۔مھارے ایشور آݨ پتا یسوع مسیح "ݙایا" تسلی تھاں تے ہوتی رھ۔³۳۔مھارے ایشور یسوع مسیح رے ایشور پتا ری بݙائی ہُوئے، جکو رحمتاں رو پتا آݨ ھَر طرح ری دلجائہ رو ایشور ہے۔ ⁴۴۔ایشور مھاناں مھارے ݙکھاں میں گھݨی تسلی ݙئی کیاں کے مھیں اُواں ناں جکو کہئ مخیبت را شکار ھئیں دلجائہ ݙے خگھے مھیں ٻجاں ناں اُوے جھݪی ہی دلجائہ ݙئیں جھݪی ایشور مھاناں دلجائہ ݙئی۔⁵۵۔پݨ جاں کہ مسیح ری تکلیفمھارے کرے گھݨی ہے ائیاں ہی مسیح میں مھاری دلجائہ ہی گھݨی ہے۔ ⁶۶۔پݨ جِترا مھاناں ݙُکھ آوی اِے تھاری شانتی، مگھتی رے پگا ہے آݨ جیکݙیں مھاناں شانتی حاصل ہوئی اِے تھاری دلجائہ رے خاروں ہے تھاری دلجائہ گھݨے طریقے خاں کام کرخے جݙے تھیں مھارے ݙکھاں میں صبرخاں بھیݪا ہوئا جَکاں ناں مھاں وی خھیں۔ ⁷۷۔ بیشک مھاناں تیں تے یقین ہے جکو مھاری خوچ تھارے خاروں ہے گھݨی مضبوط ہے مھیں جاݨئیں وا جکیر توں مھارے ݙکھاں میں شامل ہو تھیں مھاری دلجائہ میں وی بھیݪا ہو۔⁸۸۔کیاں کے اِے بھائیاں مھیں کونی چاہتا کے تھیں اُواں مخیبتاں خاں بے خٻررہو جکو آسیہ میں مھاں تے ہوئے مھیں اترے قدر کوٹیجا کے مھاری برداشت خاں ٻاہر ہتو۔ مھاناں بدہیک جیوتو رھݨ ری امید کونی ھتی۔ ⁹۹۔آݨ مھاں تے مارݨ روحُکم ݙھنو گیو ھتو۔ پݨ اِے خاروکُجھ اِے رے کرے ہویو مھیں آپ رے آپ تے نی پݨ ایشور تے بھروخو راکھ خگھاں جکو موؤݪاں ناں جیوتا کرئی۔ ¹⁰۱۰۔اُوے مھاناں موٹی موت خاں بچایا اُو مھاناں بݪے وی بچاخے، مھاں اُوے تے اعتبار کیو ہے اُو مھاناں بݪے وی چھوݪاخے۔¹¹١١۔ اُو ائیاں کرخے جاں کے تھیں آپ رے پراتھناں میں مھاری رھنمائی کرئی جکو نعت گھݨے منکھاں ری پراتھناں رے وسیلے مھاناں ملی اُوے ری شُکرگزاری گھݨاں منکھ مھارے طرف خاں کرخگھے۔¹²۱۲۔مھاناں آپ رے ایمان ری گواہی تے فخر ہے کیاں کے اِے پاک ارادہ ایشور ری طرف خاں ہے کے مھاں اُوے رے بدلے جگت میں اُٹھݨ ٻیخݨ اھݪیو راکھیو مھاں اِے تھاں بھیݪو گھݨو کیو۔ جکو دنیا ری خمجھ خاں کونی پݨ ایشور ری ݙایا خاں ہوتو۔ ¹³۱۳۔ مھیں اھݪیو کئیں وی کونی لکھتا جکو تھیں پڑھ آݨ خمجھ نی خگھو۔ ¹⁴۱۴۔ جاں کے تھیں خمجھ گیارا پربھویسوع مسیح رے ݙن مھیں تھارے فخر ری وجہ ھوخاں بلکل اُوے آݪی کار جُکی طرح تھیں مھارے فخر ری وجہ ہوخے۔¹⁵۱۵۔ کیاں کے مناں اِے بارے میں پورو یقین ھَتو ھُوں چاھویں کے خاراں خاں پہلی تھاں کوڈھیا آونت کیاں کے تھاناں مانجے ٻئے دفحہ آوݨ رو فائدوہوئے۔ ¹⁶۱۶۔ھُوں اِے منصوبوبݨاتو پیو کے مَکدنیہ خاں جاوتے تیں خاں مِلاں جݙے میں بݪے چاھیو کے مُکدنیہ خاں پاچھو آوتے بݪے تیں خاں مِلاں پچھے توں مَناں یہُودیہ ݙخا بھیرکر رو۔¹⁷۱۷۔جݙے ہُوں ائیاں خوچتو پیو کے ہوں گھٻراہٹ رو شکار ھاں کی ہُوں اِنخانی میار رے مطابق چیجاں ناں خَڈھے کر خگھیخ بݪے میں ہیکے ہی ٹائم کھیو " ہاں،، ہاں،، آݨ ناں ناں ۔ ¹⁸۱۸۔ جاں کے ایشور وفادار ہے مھیں ہیکے ہی ٹائم میں ھاوے، یا ناں، کونی کر خگتا۔¹⁹۱۹۔کیاں کے ایشور رے ݙیکرے یسوع مسیح رے لاے جکے ری سلوانس، تیمتھیس آݨ میں تھارے بِچ میں پرچار کی ہے اُو ھاوے آݨ ناں کونی اِے رے کرے اُو خدائیں ھاوے ہی ہے۔ ²⁰۲۰۔ کیاں کے ایشور را تمام اقرار اُوے میں ؛ ھاوے،، خاں بھیݪا ھئیں ایشور ری ٻݙائی رے لئہ مھیں اُوے رے زریحے خاں آمیں کہیں۔²¹۲۱۔آݨ جکو مھاناں تھاں بھیݪو مسیح میں قائم راکھئی آݨ جکے مھاناں چُگیا ہے اُو ایشور ہے۔ ²²۲۲۔اُوے مھاں تے آپ ری مُہر لگائی ہے آݨ بدلے میں مھارے دِلاں میں پویتر آتماں وی ݙنی ہے۔²³۲۳۔اِے رے کرے ایشور مانجو گواہ ہے مانجے کرنتھس نی آوݨ ری وجہ اِے ہے کے تھاں تے رحم کراں۔ ²⁴۲۴۔اِے رے کرے کونی کے ھُوں تھاناں قاٻو کرتو پیو کے تھارو ایمان کھیݪو ہووݨ چاہجے (کھپے)۔ پݨ ہُوں تھاری خوشی رے کرے تھاں بھیݪو کام کرئیں پیو کے تھیں ایمان میں تیکݪا تھیو۔

Chapter 2

¹۱۔اِئیے رے خاروں میں اِے فصیلو کریو ہاں کے ہُوں ٻجے پھیرے تھاں کوڈھی ݙکھ رے ماحول (ری گھڑی) میں نی آواں۔ ²۲۔جیکݙھیے تھارے ݙکھ رو کارݨ بݨاں تو مناں کُݨ خوش کرخے؟ صرف اُو ہی جکے ناں مانجی وجہ خاں ݙکھ پجیو ہے۔³۳۔میں تھاناں اِے رے کرے چھٹی لکھی کے جݙے ہُوں آواں تو مناں اُواں رے کارݨ ݙکھ نی پوجے جکاں ناں مانجی خوشی رو کارݨ ہووݨ چاہیجے۔ مناں تیں تے اعتبار ہے۔ کے مانجی خوشی اُوہے جکو تھاں خاراں ری ہے۔ ⁴۴۔ کیاں کے میں تھاں ناں گھݨے ݙکھ گھݨے افسوس،آݨ گھݨے آنخواں خاں اِے چٹھی لکھی، ہُوں تھارے ݙکھ رو کارݨ کونی بِݨݨ چاہتو ہتو۔ بلکہ ہُوں چاہتو ہتو کے تھاں اِے پیار ری اُوݙائی (گہرائی) ناں جاݨ خگو جکو ہُوں تھارے خاروں راکھئں۔⁵۵۔جیکݙے کوئی کہئں رے ݙکھ رو کارݨ بݨیو ہے تو اُو صرف مانجے خاروں کونی بلکہ کہݪے طریقے خاں (اگرہوں خختی نی کراں) اُو تھاں خارے ݙکھ رو کارݨ وی ہے۔ ⁶۶۔اُوے منکھ جکے سزا گھݨے منکھاں خاں لہنی ہے اُوہی اُوے رے خاروں گھݨی ہے۔ ⁷۷۔ بجائے سزا ݙیوݨ رے تھیں اُوے ناں معاف کرݨ آݨ اُوے ری تخیلی رو کارݨ ہوݨو چاہیجے۔ تھیں ائیاں اِے رے خاروں بھی کرو۔ کیاں کے اُوے ناں ݙکھ ری ݙوکھن مار نی ݙے وے۔⁸۸۔اِے رے خاروں ہوں تھاری حوصلہ افزائی کرئی کہ تھاں منکھاں میں اُوے خاں پریم رو اظہار کرو۔ ⁹۹۔اِے ہی وجہ ہے کہ جکے رے خاروں میں چٹھی لکھی کہ ہوں تھارو پرچو لے تے اِے جاݨ خگاں کی تھیں ہربات میں کہیو لے وی۔¹⁰۱۰۔جیکݙے تھیں کہئں ناں معاف کرئی اِے طرح ہُوں بھی اُوے منکھ ناں معاف کریخ۔ جکے ناں میں معاف کریو، اگر میں کہئں بات میں معاف کریو، اِے معافی تھارے خاروں مسیح رے کوڈھیاں ہُوئی۔ ¹¹۱۱۔ اِئیے رے خاروں ہے کہ شیطان رو مھارے ماتھے داؤہ نی چلے، کیاں کے مھاں اُوے رے منصوباں خاں اَݨ واقیف کونی۔¹²۱۲۔جݙے ہُوں مسیح ری خوش خٻری ݙہوݨ تروآس میں آیو، تو ایشور مانجے خاروں پرچار رو دِرکھول چھوݪیو۔ ¹³۱۳۔پچھے جݙے میں مانجے بھائی ططس ناں اُوتھے جویو، مناں چین نی آیو، اِئیے رے خاروں میں اُواں ناں اُوتھے چھوݪیو آݨ مُکدنیہ پاچھو آیو۔¹⁴۱۴۔پݨ ایشور رو شکر ہووے جکو مسیح میں خداں مھاناں قیدیاں آݪی کرپھراوی۔ آݨ مھارے زریعے اُو آپ رو علم ری خوشبو ہر طرف پھہلاوی۔ ¹⁵۱۵۔ پݨ مھاں ایشور رے کوڈھی مگتی آݪاں آݨ مرݨ آݪاں، ٻہناں رے خاروں مسیح ری خوشبو ہے¹⁶۱۶۔اُواں منکھاں رے خاروں جکو مرݨ آݪاں ہے موت ری دھپ ہے آݨ مگھتی آݪاں منکھاں رے خاروں اِے زندگی ری خوشبو ہے۔ کُݨ اُواں چیزاں رو حق ادا ہے؟ ¹⁷۱۷۔ کیاں کے مھاں اُواں منکھاں آݪیکر کونی جکو فائدے رے خاروں ایشور رو شٻدھ بیچ ݙے وی۔ بلکہ بھلی نیت خاں ایشور ری کوڈھی خاں آݨ ایشور ناں حاضر جاݨ تے مسیح میں ٻولیں

Chapter 3

¹۱۔کی مھاناں بݪے آپ ری بݙائی شروع کراؤݨ چاویں؟ ضرورت کونی کے نیک نیتی رو خط تھاناں ڈاواں یا تھاں خاں لاں جیکر گھݨاں منکھ خمجیئں۔ ²۲۔تھیں خود مھارو نیک نیتی رو خط ہو۔ جکو مھارے دِلاں تے لکھیوݪو ہے آݨ جیکر خارا منکھ جاݨیݨ آݨ پڑھیں۔ ³۳۔ آݨ تھیں ظاہرکروئی کہ تھیں مسیح رو اُو خط ہو جکے ناں مھارے زریعے بہیر کریو گیو ہے۔ اِے خط میں سیاہی خاں کونی بلکہ زندہ ایشور ری آتماں خاں لکھیوگیو ہے اِے تختیاں یا پتھرتے کونی لکھیوݪو بلکہ اِے ناں منکھاں رے دِلاں ری تختیاں تے لکھیو گیو ہے۔⁴۴۔مھاناں ایشور تے مسیح میں بھروخو ہے۔ ⁵۵۔مھیں اِے بات رو دعوہٰ کونی کرتا۔ کہ اِے خارو مھاری قابلیت خاں ہے بلکہ مھاری قابلیت ایشور ری طرف خاں ہے ⁶۶۔ اِے ایشور ہی ہے جکے مھاناں نویں وعدے را چیلا ہوݨ رے خاروں اَنݪیا ہے اِے وعدو لفظاں رو کونی بلکہ آتماں خاں لکھیوݪو ہے کیاں کے لفظ مار ݙھی را پݨ آتماں جیتو کرئیں۔⁷۷۔کیاں کے موت رو اُو وعدو جکو پتھراں تے لفظاں خاں لکھیو گیو تو۔ اِے آݪی کر مہماں آݪو ہوتو کہ بنی اسرائیل ماسیٰ رے مھانݙے ناں خامݨے خاں نی جوخگے۔ کیاں کے اُوے رو مھانݙو مہماں خاں چمکتو پیو، اھیݪی مہماں جکو ختم ہووݨ آݪو ہوتو۔ ⁸۸۔تو کی آتماں روکام، اِے خاں گھݨو ہی مہماں آݪو کونی وے۔⁹۹۔کیاں کے جے مجرم بݨاوݨ آݪو وعدو مہماں آݪو ہوتو، تو سچائی رو وعدو اِے خاں گھݨو مہماں آݪوہوخے۔ ¹⁰۱۰۔کیاں کے اِے صورت میں جکو مہماں آݪو ہوتو ٻجے گھݨی مہماں آݪے خاں پچھے اُو مہماں آݪو کونی رہے۔ ¹¹۱۱۔ کیاں کے جے اُو جکو ختم ہووݨ آݪو ہوتو، اُوے میں مہماں ہوتی، تو اُوے رے مقابلے میں اُو جکو خدائی ہے کتری گھݨی عزت آݪو ہوخے۔¹²۱۲۔پݨ اِے گھݨے بھروخے ری وجہ خاں مھیں گھݨاں دلیرھاں۔ ¹³۱۳۔ مھیں موسیٰ جیݪا کونی جکے آپ رے مھانݙے تے اَے رے خاروں پردو کرلیو کیاں کے بنی اسرائیل خامݨے خاں اُوے مہماں ناں جکو ختم ہووݨ آݪی ہوتی۔ نی جو خگھے۔¹⁴۱۴۔پݨ اُواں راں زہن بند ہوتا۔ حلاں کے آج رے ݙھن تک ایہیوہی پردو پراݨےپویترشاشتر ناں پڑھتے وقت اُواں رے زہناں تے قائم رہی اُو کھولیوݪوکونی کیاں کے صرف مسیح میں ہے اُوے ناں رد کیو جاوی۔ ¹⁵۱۵۔حلاں کے آج رے ݙیھں تک موسیٰ ری شریعت ناں پڑھتے وقت اُواں رے دِلاں تے پردو پڑھیو رہی۔ ¹⁶۱۶۔پݨ جݙے کوئی منکھ ایشور ری طرف دھیان لاوی تو اِے پردو کُھݨ لیو جاوی۔¹⁷۱۷۔ہمیں پرمیشور ہی اُو آتماں ہے۔ جتھے ایشور ری آتماں ہے اُوتھے آزادی ہے ¹⁸۱۸۔ ہمیں مھیں خارا بےپردے مھانݙے خاں ایشور ری مہماں جوویں اُوے آݪی کر بݨتا جاویں۔ کیاں کے اِئیاں پرمیشور ری طرف خاں ہے جکو آتماں ہے۔

Chapter 4

¹۱۔اِے مھاناں اِے سیواہ اُوے رے رحم رے وسلے خاں ملی ہے، ائیاں رے خاروں مھاناں ہمت کونی ہارݨی چاہجئے۔ ²۲۔ائیاں رے بدلے مھاناں گھݨی لُوکیݪی آݨ بُری باتاں خاں مھانݙو موݪ رو غلط باتاں رو مارگ چھوݪ ݙاں، آݨ نی ہی ایشور رے شٻدھ میں کئہی قسم ری ملاوٹ کراں پݨ اِے رے کرئے کہ ایشور ناں سچائی رے زریعے ٻیجاں رے دِلاں میں وشواس پیدا کراں۔³۳۔پݨ جے مھاری خوشی ری خٻر تے پردو پیو ہے۔ تو اِے پردو صرف ہلاک ہووݨ آݪاں رے وسیلے خاں پیو ہے۔ ⁴۴۔ ائیے معا،لے میں اِے دنیا رے ایشور ایمان داراں رے زہناں تے پردہ ناکھ ݙیناں را۔ اُوے رے نتجے میں اُو مسیح ری مہماں ری خوشی ری خٻر ری روشنی نی جوؤ خگھیں۔ جکو ایشور ری صورت تے ہیں۔⁵۵۔اِے طرع مھاں آپ ری منادی کونی کر خگھتا پݨ اِے رے کرے مسیح یسوع جکو پرمیشور ہے۔ اُوے ری منادی کریں۔ آݨ خود ناں پربھویسوع ری خاطر تھارے خادم کہوتا ھتا۔ ⁶۶۔ پݨ اُو ایشور ہیک ہے جکو فرماوی اؤجݪو اندھارے خاں ہی چمکخے۔ اُوے مھارے دِلاں ناں چمکائے ہے۔ اِے رے کرے کہ ایشور ری مہماں رو اؤجݪو یسوع مسیح ری موجودگی خاں ہی ظاہر ہوئی۔⁷۷۔ پݨ مھارو خزانو مٹی رے برتناں میں رکھیوݪو ہے۔ تاکہ اِے ظاہر ہوے کہ طاقت ری قدرت، مھارے پاخے خاں کونی پݨ اِے ایشور رے پاخے خاں ہے۔ ⁸۸۔مھیں ہرطرح خاں ݙکھ تو کھݨیں وہا۔ پݨ بے بخ کونی ھوتا۔ مھاں حیران ضرور ھویں پݨ( مایوس) مونجھا کونی ھوتا۔ ⁹۹۔مھیں ختایا توجاویں۔ پݨ ھکھلا کونی چھوݪیا جاتا۔ مھیں کھریا تو جاویں۔ پݨ ہلاک کونی کیا جاوتا۔ ¹⁰۱۰۔ اِئیے رے لرے کہ مھیں ہر گھڑی یسوع مسیح ری موت آپ رے جسم میں لئے پھرتا پھریئں۔ ائہیے رے کرے کہ یسوع مسیح ری زندگی مھاری زندگیاں میں ظاہر ھوئے۔¹¹۱۱۔مھیں جکو جیوتا ھاں یسوع مسیح رے کرے لگاتار موت رے حوالے کیا جاویں۔ ائیے رے کرے کہ یسوع مسیح ری مہماں مھاری زندگیاں خاں ظاہر کی جاوے۔ ¹²۱۲۔ ائیے وجہ خاں موت مھاں تے اِخرکئیں پݨ زندگی تھاں میں۔¹³۱۳۔پݨ مھاں میں اُوے آݪی کر وشواس ری آتماں ہے۔ جیکر کہ لکھیوݪو ہے ھوں وشواس لایو آݨ ٻولیو۔ ¹⁴۱۴۔ائیے رے کرے کہ مھیں جاݨیں کہ جکے پربھویسوع ناں جیوتو کیو۔ مھاں وی مسیح رے بھیݪا جیتا کرخے۔ آݨ مھاناں وی تھارے بھیݪا اُوے رے خامݨے حاضر کیو جاخے۔ ¹⁵۱۵۔ ائیے رے کرے کہ خیجو کجھ تھارے خاروں ہے جیکر کرپا گھݨے منکھاں میں آوے۔ ائیاں ہی ایشور ری مہماں ری خاطر شکرگزاری بݪتی جاؤے۔¹⁶۱۶۔پݨ مھاناں ہمت کونی ہارݨی چاہئیے۔ ائیاں رے کرے کہ مھاری ظاہری انسانیت ختم ھوتی جاوئں۔ آݨ جسامت روزبروز بݪتی جاوی۔ ¹⁷۱۷۔ائیے رے کرے کہ مھاری تھوݪی دیر ری معمولی تکلیف ہے۔ مھاناں ݙاڈے گھݨے خداں آخری مہماں رے خاروں تیار کرخے۔ ¹⁸۱۸۔ مھارے نظراں ݙیخجݨ آݪے چیزاں تے کونی۔ پݨ اُواں چیزاں تے ہے۔ جکو اَݨ ݙٹھے ہے۔ ݙیخجݨ آݪے چیزاں تو عارضی ہے پݨ اَݨ ݙیٹھوݪے چیزاں خداں ہے۔

Chapter 5

¹۱۔مھیں جاݨیجی کہ جیکݙے مھارو دھرتی آݪو گھر جکے میں مھیں رہجیں بھانج ناکھیو جاوے تو مھاں کوڈھیا ایشور ری طرف خاں ہیک ٻجوگھر ہے۔ جکو کہئیں انسان رے ہاتھ خاں ٹھہیوݪو کونی پݨ آکاش تے ہیک ہمیشہ رو گھر ہے۔ ²۲۔ائیے تنبوں میں رہتے ھوے نفرت آوی کیاں کے آکاشی گابھا پیرہݨ چاہویں۔ ³۳۔مھیں اُوے رو انتظارکرجیں۔ کیاں کے اُوے ناں پہرݨ خاں مھیں اُوگھاڑا کونی وھاں۔⁴۴۔کئنیک عرصے رے خاروں مھیں ائیے تنبوں میں بھار خمنجھتا تنگ ھاں، ائیے خاروں کونی کے گابھا اتارݨ چاوہں پݨ پہرݨ چاہجیں کیاں کے کوݪو ہے حیاتی میں آوے رو۔ ⁵۵۔ ایشور ہے جکو مھاناں ائیاں خاری باتاں رے خاروں تیارکرئیں آݨ اُوے مھاناں آتماں بییانے میں ݙھنی ہے۔⁶۶۔ائیے رے خاروں ہمیشہ بھروخو راکھو، ہشیار رھو، جݙے کے مھیں ائیے بدن (جسم) رے وطن میں ھاں، مھیں ایشور خاں پرہا ھاں۔ ⁷۷۔مھیں وشواس تے بہیں نی کے آنکھیاں خاں ݙیٹھوݪی چیزاں تے۔ ⁸۸۔ بس مھاناں بھروخو ہے۔ مھیں گھݨو اِے بدن خاں پرہا آݨ ایشور رے نیݪا رہݨ پسند کرخاں۔⁹۹۔ائیے رے خاروں مھارو اِے مقصد ہووݨ چاہئجے کے مھیں بھلے بدن رے وطن میں واں یا وطن خاں ٻاہر ایشور ناں راضی راکھا۔ ¹⁰۱۰۔مھاں خاراں ناں یسوع مسیح ری عدالت رے تخت رے اگیاں حاخر تھیݨ ضروری ہے۔ کیاں کے ہر ہیک ناں اُوے رے کاماں رے کارݨ مطابق بدلو ݙیخے۔ جکو ائیے بدن میں رہتے ہوے کریا ہے۔ بھلیں بُرا یا بھلا۔¹¹۱۱۔ائیے رے خاروں مھیں ایشور رو ٻہہ جاݨ رو ماݨخاں ناں خمجھا جیں، جکو کہئں مھیں ھاں، ایشور پورے طور تے جووئی آݨ ھوں امید کرئیں کہ تھاری نیت صاف ہے۔ ¹²۱۲۔مھیں تھاناں پھیرو اِے بات تے قائل کونی کرݨ چاہتا کہ تھیں مھاناں خمجھو، ائیے خاں ٹاݪ مھیں تھاناں مئے کرݨ ری وجہ ݙیجیں کے تھیں اُواں ناں جواب ݙیخگھو۔ جکو ظاہر تے مئے کریئی۔ پݨ دِل ری پکائی تے کونی۔¹³۱۳۔جیکݙھیں مھیں آپ رو آپ کونی تو ایشور رے خاروں آݨ جے مھیں ھوش میں ھاں تو تھارے خاروں۔ ¹⁴۱۴۔پربھویسوع ری محبت مھاناں مجبور کریئی کیاں کے مھاناں ائیے بات رو بھروخو ہے ہیک ماݨخ خاراں رے خاروں موؤ، ائیے رے خاروں خارا مر گیا۔ ¹⁵۱۵۔ آݨ مسیح خاراں رے خاروں موؤ۔ ائیے رے خاروں کے جکو جیتا ہے آپ رے خاروں نی جئیے۔ پݨ اُوے رے خاروں زندگی گزارے جکو مر گیو آݨ بݪے جی اُٹھیو۔¹⁶۱۶۔ائیے رے کرے آج خاں مھیں کہیں رو فصیلو انسان ری مرضی جیݪو کونی کرجے۔ جݙے کے مھاناں مسیح ناں بھی ائیاں ہی اُوݪکھیوتو۔ پݨ ہیݨاں خاں مھیں کہیں رو بھی فیصلو ائیاں کونی جاݨجے۔ ¹⁷۱۷۔ ائیے رے خارو جیکݙھں کوئی مسیح میں ہے تو نیؤو مخلوق ہے۔ پراݨی چیزاں ختم تھی جؤو اُو خارے نویں تھی گیئں۔¹⁸۱۸۔اِے خارے چیزاں ایشور ری طرف خاں ہے۔ اُوے مسیح رے زریعے خاں آپ مھاں خاں میلاپ کرلھنوں۔ آݨ مھاں بھی اُوے رے میل ملاپ ری خدمت ݙھنی۔ ¹⁹۱۹۔ایشور مسیح میں تھی رو ائیے دنیا خاں میل ملاپ کر لھنوں۔ آݨ اُواں رے پاپاں رو حساب کونی راکھیو۔ میل ملاپ ری شیوا اُوے مھارے حوالے بھی کی۔²⁰۲۰۔کیاں کے مھاناں مسیح رے سربرہ رے طور تے مقرر کیا گیا ہے ائیے رے خاروں ایشور مھاں میں ھو رو منت کریئ (ٻولیئے) آݨ مھیں مسیح میں تھاں خاں درخواست کرجیں، ایشور خاں پرچورا۔ ²¹۲۱۔ جکو پاپاں خاں اَݨجاݨ ھتو اُوے ناں مھارے پاپاں رے خاروں قربان کریو۔ اِے اُو ہے جکے کݙے بھی پاپ کونی کریو اُوے اِے ائیے خاروں کریو کے مھیں ایشور میں ھورا بھلا ماݨخ تھی جاجے۔

Chapter 6

¹۱۔بݪے میں میݪ میں کام کرےت تھاں خاں منت کرائیں کے ایشور ری کرپا ناں بے اخر نی ہووݨ ݙو۔ ²۲۔ائیے خاروں اُو کہی وا کے میں وشواس کرݨ رے ٹائم تھاری خݨ لی آݨ مگتی رے ݙن میں تھاری مدّت کی بݪے جؤو ہمیں قبولیت رو ٹائم ہے جؤؤ اِے مگتی رو ݙن ہے۔ ³۳۔ مھیں ٻیجے کہیں رے خاروں تھوݙو نی بݨاں خاروں کے مھاری پرچار کھووار نی ہووے۔⁴۴۔ائیے خاروں نیک نامی آپ رے آپ ناں خابت کرائیں کے ھوں سنت ھاں مھیں اُوے را سنت ھاں۔ گھݨو برداشت میں تکلیف میں پریشانی میں، ݙوکھ میں۔ ⁵۵۔مار کھاوݨ میں قید میں، پھݙھےجلوخ میں، ݙوکھے کاماں میں، رات رے جاگُݨ میں، بوکھ میں۔ ⁶۶۔ نیکی میں، علم میں، خٻر میں، ݙیاکرپا میں۔ پویترآتماں میں بݪے خچے پریم میں۔ ⁷۷۔ ایشور ری طاقت میں خچائی رے شٻدھ جیݪا شیواداری ھاں۔ مھاں کݙھے خجے کھٻے ہاتھاں رے خاروں خچائی رو ہتھیارہے۔⁸۸۔مھیں عزت آݨ بے عزتی، گِلاہ چغلی رے کام ری تعریف بݙائی کرخاں۔ مھیں تھیݪݨ را مُجرم خمجھیا جاویں پݨ مھیں خچاھاں۔ ⁹۹۔مھیں گومیجوݪے ناواں آݪی کاݪ کام کرایں پݨ بݪے وی مھاناں جاݨی۔ موؤݪا آݪی کاݪ کام کرایں۔ پݨ جوؤ جیتاں ھاں مھیں ایݪا کام کرایں جیݪا مھارا کردار ہے اوݪی سزاہووی بݪے ائیاں کونی کے موت را مُجرم ھاں۔ ¹⁰۱۰۔ مھیں ݙوکھیوڑاں آݪی کاݪ کام کریں۔ پݨ مھیں ہر ٹائم راضی رہیں۔ مھیں غریٻاں آݪی کاݪ کام کریں پݨ گھݨاں ناں دھنوتی بݨاویں وا، مھیں ایݪا کام کریں کے مھاں کیڈھی کنئی کونی، تو وی خاروکجھ ہے۔¹¹۱۱۔اِے کرنتھی میں تناں خارو خچ کہیو رو پݨ تھارے خاروں مہارو دِل راضی ہے۔ ¹²۱۲۔تھارے دِلاں ناں مھاں کونی ٻادھو پݨ تھیں آپ رے ایخاخ خاں ٻادھوڑا ہو۔ ¹³۱۳۔ ہیمں برابر رے بدلے میں تناں ݙیکروخمجھ تے کہیں کے توں وی راضی ہوجا۔¹⁴۱۴۔ غیروشواسیاں خاں میݪ نی راکھو کیاں کے وشواسی تے بے وشواسی میں کیݪو میݪ؟ جاں اندھارے رو اُجاݪے کاں کونی میݪ۔ ¹⁵۱۵۔ مسیح رو کوݪاں خاں کی واسطو؟ آݨ وشواسیاں رو بے وشواسیاں خاں کیݪو میݪ؟ ¹⁶۱۶۔ ایشور رے پویتر منکھ رو بُتاں خاں کی مطلب مھیں جیتے ایشور را پویترمنکھ ھاں ایشور کہیں کے ھُوں اُواں بھیݪو ریخ آݨ بھیݪو بیخ ھُوں اُواں رو مالک ھاں آݨ اُومانجا منکھ ہے۔¹⁷۱۷۔ ائیے خاروں اُواں میں خاں نخیر آؤ آݨ اُواں خاں نیارا (دھار) ہوجاؤ۔ ایشور کہیں وہ کئی حرام ناں نی ہاتھ لگایا آݨ ہوں تھاناں جی آیو کہیخ۔ ¹⁸۱۸۔ ھُوں تھارو ٻاپ ہویخ آݨ تھیں مانجا ݙیکرا آݨ ݙیکرے ہوخو، ایشور پرمہتماں کہی پیو۔

Chapter 7

¹١ ۔اِے پیارا جݙے آپاں خاں ایݪا کیا گیا ہے۔ آؤ مھیں آپ رے آپ ناں اُواں چیزاں خاں دھواں۔ جکو جسمانی آݨ روحانی طور خاں مھاناں پلیت کرئیں۔²۲۔ مھاناں آپ رے دِل میں جگہ ݙو کیاں کے مھاں کہیں خاں کوئی غلط کام کونی کیو۔ کہیں ناں نقصان کونی پُجایو آݨ نی جی کہیں خاں کوئی فائدو کھݨیو۔ ³۳۔ھُوں اِے خجو تھاناں ݙوہاری ٹھراوݨ ناں کونی کہتو بلکہ پہلی ہی خاں کہیے چیکو ہاں کہ تھاں مھارے دِل میں ائیاں بخ گیا را کہ آپاں ہیکی جگہ مرخاں آݨ جیخاں۔ ⁴۴۔ مناں تھاں تے گھݨو بھروخو ہے۔ آݨ ھُوں تھاں تے فخرکریں ھُوں سکون خاں بھریوڑو ھاں۔ تکلیفاں میں خاں خوشی خاں بھریج گیو ھاں۔⁵۵۔ جݙے مھاں مکدنیہ آیا تو مھارے جسماں میں آرام کونی ہتو بلکہ مھاں ہر پاخے خاں مُخبتاں میں ہتا، ٻاہر بڑھاند آݨ بھترا ٻہر ہتو۔ ⁶۶۔پݨ ایشور جکو حونخلو توڑݨ آݪے ناں تسلی ݙئی، اُوے طِطس رے پُجݨ ری وجہ خاں مھاناں حونخلو توڑݨ میں تسلی ݙھنی۔ ⁷۷۔چھݪی اُوے رے پُجݨ رے وسیلے خاں جی کونی بلکہ اُوے تسلی ری وجہ خاں وی جکو طِطس تھاری طرف خاں حاصل کی۔ اُوے مھاناں تھاری گھݨی محبت، تھارے ݙکھ آݨ تھارو جکو مانجے خاروں خیال ہے۔ اِے بارے میں ݙخلیو، جکے خاں ھُوں ٻجو وی خوش تھیو۔⁸۸۔ پݨ مانجے خط تھاناں اداخ کر ݙیھنو تو وی مناں ائیے رو پچھتاوہ کونی، پݨ جݙے میں جویو کہ ائیے خط ری وجہ خاں تھاناں ݙکھ ہوؤہے۔ تو تھاں ݙکھیاری ہوا پݨ تھاں تھوݪے ݙیھناں رے خاروں ݙکھیاری ہتا۔ ⁹۹۔پݨ ہمیں ھُوں خوش ھاں ائیے رے خاروں کونی کہ تھاناں ݙکھ ہوئے۔ بلکہ تھارے ݙُکھ توٻہ ری وجہ بݨے، تھاناں ہیکے صدمو ہوؤ تومھاناں مھاری وجہ خاں کوئی نقصان کونی ہویو۔ ¹⁰۱۰۔ ایشور پریشتی رو ݙکھ توٻہ ہے جکو کہ مگتی ری وجہ بݨی۔ آݨ ائیے خاں پچھتاوہ کونی ہووتو، دُنیا رو ݙکھ موت پیدا کرئی۔¹¹۱۱۔ آݨ جوؤہ، خدائی صدماں تھارے بہیتر کیݪو موٹو ارادو پیدا کیو ہے۔ تھاں آپ رے آپ ناں معصوم ثابت کرݨ رو ارادو کِترو موٹو ہتو۔ تھاری ریخ کِتری گھݨی ہوتی، تھارو ٻہی تھاروانتظار(اشتیاق) تھارو جزبوآݨ تھاری خواہش کہ انصاف ہوݨو چاہیجے۔ ہر چیز میں تھاں ثابت کریو ہے کہ تھاں ائیے معاملے میں بے قصور ہو۔ ¹²۱۲۔ جے میں تھاناں لکھیو ہے پݨ ائیے رے خاروں کونی لکھیو کہ جکاں ذیاتی کری آݨ نی جی اُواں اے خاروں جکاں خاں زیادتی ہوئی ہے۔ بلکہ ائیے رے خاروں لکھئیں کہ تھاری برداشت جکو تھارے خاروں ایشور ری نظر میں ظاہر ہو جاوے۔¹³۱۳۔اِے اُوہو باتاں ہے جکو مھاناں حوصلو ݙیئی۔ مھاناں ٻجی وی خوشی ہوؤئی کیاں کے طِطس ری خوشی اِے خاروں تھاں خاراں ری آتماں ہوجاخے ری۔ ¹⁴۱۴۔جے ہوں تھارے بارے میں اُوے رے خامھوپھوت کرئیں تو ہوں شرمندہ کونی ہوواں۔ ائیے خاں ٻجو، جکݨ مھاں خاروکجھ جکو تھاناں ݙخلیوخیچ ہتو، طِطس رے بارے میں مھاری پھوت وی خچی نخری۔¹⁵۱۵۔اُوے رو پریم تھارے خاروں ٻجو وی گھݨو ہے جیکݨ کہ اُو تھاں خاراں رو کہیو منئی آݨ یاد کرئیں۔ کہ کیکݨ تھیں اُوے خاں ٻہتا آݨ کانپتا اُوے خاں خینٹیا ہُتا۔ (ملیا ہتا) ¹⁶۱۶۔ھُوں خوش ہوویں کے ہربات میں تھاری طرف خاں مانجی خاطر (جمع) عزت ہے۔

Chapter 8

¹۱۔ اِے بھائیاں آݨ ٻہناں مھیں تھاناں اُوے ایشور ری کرپا رے بارے میں خݨاوݨ چاہویں جکو مَکدنیہ ری منڈݪیاں تے ھویو۔ ²۲۔ ݙکھئیے ٹائم میں تھاری موٹی آزمائش میں اُوے ری موٹی خوشی آݨ تمام گھݨی غریٻی اُوے ناں حدخاں گھݨی ݙیوݨ آݪو بݨایو۔³۳۔ہُوں ائیے بات ری شاھِدی ݙئیں، اُواں آپ ری قابلیت رے مطابق پݨ اُوے خاں وی بدھیک آپ ری آزاد مرضی خاں ݙنو۔ ⁴۴۔ ائیے کھیرات آݨ پویتراں ری شیوا میں ھوئݨ رے بارے میں مھاں خاں موٹی درخواست کئی۔ ⁵۵۔آݨ مھاری اُمید خاں بدھیک ہی کونی پݨ آپ رے آپ ناں ایشور ناں ݙےݙھنو آݨ ایشور ری مرضی خاں مھارے حوالے کیو۔⁶۶۔ آݨ مھیں طِطس ناں بھڑکاجئیں جکے پہلی خاں ھی کام شروع کیو آݨ اُو بھلوکرݨ رے کام ناں وی پورو کرے۔ ⁷۷۔ پݨ جاں تھیں ہربات میں ایمان "کلام" علم پوری کوشش آݨ محبت جکو مھاں خاں راکھوئی پھݪ دار خابت ہُوؤ۔ ائیے آݪی کر سخاوت رے کاماں میں بھی گھݨاں پھݪ پیداکرو۔⁸۸۔اِے ھُوں حُکم کونی ݙیوتو پݨ ائیے رے کرے ٻجاں ری خَلاح تھارے پریم خاں آزماواں۔ ⁹۹۔ کیاں کے تھیں مھارے ایشور یسوع ری کرپا "فصل" ناں جاݨئی، جیکݙھں اُوملکیت آݪو ھُتو تو تھارے خاروں غریٻ بݨیو تاکے تھیں اُوے ری کرپا (غریٻی) ری وجہ خاں مالداربݨ جاؤ۔¹⁰۱۰۔ ھُوں تھاناں ائیے رے کرے کہیں جکو تھارے خاروں بھلو ہے ہیک سال پہلی تھاں صرف اِے کام شروع کونی کیو۔ پݨ اِے ہی تھاری خَلاہ ھُتی۔ ¹¹۱۱۔ھمیں ائیے کام ناں ختم کرو جکے تھارے خواہشاں ھتے آݨ تھیں پَکا ھُتا اُوے آݪی کر اُوے ناں بیگوبیگوپوروکرخورو۔ ¹²۱۲۔ اگر تھیں شوق خاں اِے کرو تو اِے بھلوقابل قبول ہے۔ کیاں کے اُوے ری بݨیاد منکھ کوڈھیا کئیں کونی کے ہوؤݨ تے کونی پݨ نی ہوؤݨ تے ہے۔¹³۱۳۔ اِے رے خاروں کونی کہ باقی منکھ آرام پاوے آݨ تھاں تے بھار ہوئے پݨ ٻنھاں پاخے انصاف ہووݨو چاہیجے۔ ¹⁴۱۴۔تھاروگھݨوجکو ائیے گھڑی تھاں کوڈھی ہے اُوے ری ضرروت ناں پوروکرخے۔ اِے ائیے خاروں وی ہے کہ اُواں رو گھݨی تھاری ضرروت پوری کرے۔ کیاں کے انصاف ہوئے۔ ¹⁵۱۵۔ اُواں جی ہے جیکݨ کہ لکھیوݪوہے جکے کڈھی گھݨو ہتو، آݨ اُوے رو کئنی کونی نخریو آݨ جکے نی گھٹ ہتو اُوے ناں کوئی کمی نی ہوئی¹⁶۱۶۔پݨ ایشور ری بݙائی ہوے جکے طِطس رے دِل میں اُوہو ہی فکر گھاتی جکو مانجے دِل میں تھارے خارو ہے۔ ¹⁷۱۷۔ نی چھݪی اُوے مھاری خمجھاوݨی منی، پݨ اُو ائہیے بارے میں گھݨو پریشان وی ہتو۔ اُو آپ ری مرضی خاں تھاں کوڈھی آیو۔¹⁸۱۸۔ مھاں اُوے بھیݪو ہیکے بھائی ناں بہیرکریو جکے ری پہچاݨ انجیل ری خوشخٻری ری کام رے بارے میں خارے منڈݪے کرئی پیئے۔ ¹⁹۱۹۔ نی چھݪی اُو منڈݪیاں خاں چگیو گیو۔ کہ مھارے بھیݪو سفر کرے آݨ اُوے بخشش ناں پوروکرے۔ اِے ایشور ری آپ ری عزت آݨ مھارے مددکرݨ رے شوق رے خاروں ہے۔²⁰۲۰۔مھاں احتیاط کرئیں کہ بخشس ری خدمت کرتو ہوؤ مھارے بارے میں کوئی شکایت نی کرے۔ ²¹۲۱۔مھیں دھیان راکھیں کہ اُوہو کام کراں جکو عزت رے قابل ہے نی چھݪی ایشور رے خاموں بلکہ منکھاں رے خاموں وی۔²²۲۲۔مھیں اُوے بھیݪوٻجے ہیکے بھائی ناں بہیرکریں پیا۔ مھیں اُوے ناں گھݨے پھیرا آزمایو، آݨ گھݨے کاماں میں اُوے ناں گھݨو جزبو پایو کیاں کے اُوے ناں تھاں تے بھروخو ہے، ائیے اِے خاروں اُوے ناں ہینݨا گھݨو جزبو ہے۔ ²³۲۳۔آݨ طِطس رے خاروں اِے کہ اُو مانجو ہم خدمت، ماجو شریک جیکݨ مانجو بھائی جکو منڈݪی خاں بہیر کریاجاوتا آݨ اُو مسیح ری عزت ہے ²⁴۲۴۔ پݨ اُواں ناں آپ رو پریم بتاݪو آݨ منڈݪیاں ناں اُوہی وجہ ݙخلی جکو مھاری تھاں تے فخر ری ہے۔

Chapter 9

¹۱۔جکو خدمت چگیوݪاں رے خاروں کی جاوی اُوے رے بارے میں مناں تھاناں لکھݨ ری ضرروت کونی۔ ²۲۔ھُوں تھارے شوق رے بارے میں جاݨئی جکے ری وجہ خاں ھُوں مکدنیہ رے مبکھاں رے خامھوفخرمحسوس کرئیں۔ میں اُواں ناں ݙخیو کہ اخیہ را منکھ پچھلے سال خاں تیار ہیں تھارے شوق گھݨے منکھاں ناں عمل کرݨ خمجھایو۔³۳۔ ہمیں میں بھائیاں ناں تھاں کوڈھی بہیر کریا ھاں تاکہ مھارو تھاں تے فخرکرݨ بے کار نی ہوئے۔ آݨ تاکہ تھیں تیار رہو جاں میں کہیو تھیں ہوخو۔ ⁴۴۔ائیے خاں ٹاݪ کوئی مکدونی مھاں بھیݪو آوے آݨ تھاناں تیار تھیوݪا نی جوؤ تو اِے مھارے خاروں شرمندگی ہوخے، ھُوں تاجے بارے میں کئیں کونی کہوتو ائیے رے خاروں کہ مناں تیں تے گھݨو یقین ہے (بھرخوہے)۔ ⁵۵۔میں خچیو کہ اِے ضروری ہے کہ بھائیاں ناں تھاں کوڈھی آوݨ رے خاروں خوجاگ کریا جاوے۔ جکوتحفہ تیں ݙیوݨ رو وعدوکریوھتو اُوے ناں تیارراکھو۔ اِئیے اِے رے خاروں ہے کہ اِے برکت رے طورتے تیار ہوئے نی کہ ݙاڈھائی خاں۔⁶۶۔بات اِے ہے کہ جکو تھوݪو باوئی اُو تھوݪو باڈھی آݨ جکوگھݨوباوئی اُو گھݨوباڈھخے۔ ⁷۷۔ ائیے رے خاروں جکے آپ رے مِن میں جکو رتھیو ہے اُوے رے مطابق ݙئے ائیاں نی ہوے کہ اُو ݙکھ یا مجبوری خاں ݙئے۔ کیاں کے ایشور خوشی خاں ݙیوݨ آݪاں خاں پریم کرئیں۔⁸۸۔ تھارے خاروں اضافوکرے تاکہ خارے چیزاں میں تھاناں اُو خارو کجھ جݪے جکے ری تھاناں ضرورت ہے اِے ائیے رے خاروں حوخے تاکہ تھارے ہر بھلے کام میں بدھتا جاؤ۔ ⁹۹۔ کیاں کے جیکݨ لکھیوݪوہے "اُوجکو آپ ری دولت غریٻاں ناں ݙئی اُوے ری خچائی ہمیشہ تک رہیخے"۔¹⁰۱۰۔ اُو جکو باوݨ آݪے ناں بیج ݙئی آݨ کھاوݨ رے خاروں ٻاٹی ݙئی۔ اُو تھاںاں وی ݙیخے آݨ تھارے ٻیج ناں وی بدھاخے اُو جی تھاری خچائی رے پھݪاں ناں وی بدھاخے۔ ¹¹۱۱۔ تھیں ہرطرعخاں مالامال کیاجاخو تاکہ موئے مَن آݪاں بݨ جاؤ۔ اِے مھاری طرف خاں ایشور ری شکرگزاری ہوخے۔¹²۱۲۔ اِے خدمت چھݪی ایمان داراں رے ضرورتاں پورے کرݨ رے ہی خاروں کونی پݨ گھݨے منکھاں ری طرف خاں ایشور ری موٹی شکرگزاری ہے۔ ¹³۱۳۔ کیاں کے تھارو امتحیان لھنوگیو آݨ تھیں اِیے خدمت میں کامیاب ہویا آݨ تھیں ایشور ناں وی مسیح ری خوشی ری خٻر رو اقرار کررو آپ ری وفا داری خاں مہماں ݙئیخ۔ آݨ تیں آپ ری خکھاوت آݨ آپ ے تحفہ کھلی دِل خاں ہرہیک ناں ݙئے رو وی ایشور رے ناں ناں مہماں ݙھنی ہے۔ ¹⁴۱۴۔اُو تاجی آرزو راکھئی آݨ تاجے خاروں پراتھنا کرئی، اُو اِے ائیے رے خاروں کرئی کیاں کے تھاں تے ایشور رو موٹو فضل ہے ¹⁵۱۵۔ آݨ ایشور رے ائیے موٹے فضل رو شکر ہوئے۔

Chapter 10

¹۱۔ھُوں پولس تھاناں مسیح ری نیوݪت آݨ سادگی یاد کراتے تھاں خاں منت کریں، ھُوں جݙے تھارے بھیݪو ہووں تو نیوݪت آݨ جݙے تھاں خاں پرھو ہووں تو دِلیر ہویں رو۔ ²۲۔ھُوں تھاری منت کرئیں کہ جݙے ھُوں تھارے بھیݪو ہویں تا مناں دلیری آݨ آپ رے آپ تے اعتبار ہووݨ ری ضرورت کونی پݨ ھُوں خوچئی کہ مناں اُواں منکھاں رے خامھے دلیر ہوݨ ری ضرورت ہے جکو اِے خوچیئ کہ مھیں بدن رے مطابق زندگی گزاریں پیا۔³۳۔ کیاں کے مھیں زندگی تو بدن میں گزاریں، پݨ جنگ بدن رے طور تے کونی کرتا۔ ⁴۴۔جکے ہتھیاراں خاں مھیں بڑھیں اُو جسمانی کونی اِے رے کرے اُواں میں آتمائی طاقت یا زور ہے جکو ݙیراں ناں وی ناکھی را، اُو پھرݨ آݪے دلاں ناں ختم کر ݙہی را۔⁵۵۔ مھیں ہراُوے چیز ناں ناکھ چھوݪیں جکوایشور رے علم رے خلاف ٻولئ۔ مھاں ہرخوچ ناں مسیح ری وفاداری میں کاٻو کریں۔ ⁶۶۔ آݨ مھیں تیار ہووی پیا کہ ہر نافرمانی ری سزا رے خاروں جس تائیں تھاری فرمابرادری پوری نی ہو جاوے۔⁷۷۔ جووہ تھارے خامݨے صاف آݨ کھلو ہے۔ جیکݙھے کوئی راضی ہے کہ اُو مسیح رو ہے تو اُوے خود نا یاد کرݨوں ہے کہ جاں اُو مسیح رو ہے۔ مھیں وی ہاں۔ ⁸۸۔ اتری تک کہ میں تھارے اُونچا ݙھنوڑے اختیار ماتھے فخر کراں جکو ایشور مناں تھاناں ٹھاوݨ رے خاروں ݙنھو، نی کے ختم کرݨ رے خاروں ، تو ھُوں اِے خاں شرمندہ کونی ہواں۔⁹۹۔ہُوں اِے ائیے خاروں کہیں پیو کہ ہوں خطاں رے زریعے تھاناں ٻہیاݪݨ آݪو نی تھیاں۔ ¹⁰۱۰۔ ائیےرے خاروں کئنک منکھ کہئں کہ اُوے را خط بھلاں آݨ طاقت آݪاں ہے۔ پݨ بدن رے طور تے اُو کمزور ہے اُوے ری بات وی خُݨیݨ رے لائق کونی۔¹¹۱۱۔ایݪاہ منکھ ہوشیار ہوئے کہ جݙے مھیں اݪگا ہاں تو جکو وی خط رے زریعے کہی ائیے اُو ہی ہے جکو مھیں کرخاں جݙے مھیں خود اتھے موجود ہوخاں۔ ¹²۱۲۔مھیں اُواں رے ٹوݪاں میں کونی جاتا یا آپ رے آپ رو اُواں بھیݪوموازنو کونی کرتا، جکو آپ ری بݙائی چاہوی۔ پݨ جݙے اُو آپ رے آپ ناں پرکھئی آݨ موازنو کرئی تو ہیکے ٻیجے رے بھیݪو کرخے پیا۔ تو اُواں رے بہیتر کوئی بات کونی۔¹³۱۳۔ تاکہ مھیں حد خاں گھݨو ماݨ کونی کرتا ائیے رے بجائے مھیں ایشور ری ݙھنوݪی حدود میں ماݨ کرئیں، آݨ اُوے حدود میں تھیں وی آوی۔ ¹⁴۱۴۔ جݙے مھیں تھاں کڈھی پوگا تو مھاں آپ ناں حدخاں گھݨی کونی بدھایو۔ مھاں خاراں خاں پہلی ھتا جکو تھاں کڈھی مسیح ری خوش خٻری لے آیا۔¹⁵۱۵۔ مھیں حدخاں گھݨو ماݨ کونی کرتا،ٻجاں رے پورہیے(محنت) تے وی کونی۔ ائیے رے خاروں مھاںاں اُمید ہے کہ تھارو ایمان ترقی کرے تو مھیں آپ ری حد رے مطابق گھݨاں بدھاں۔ ¹⁶۱۶۔ ائیے خاروں کہ مھاناں اُمید ہے۔ پر مھیں ٻجے علاقاں میں وی خوش خٻری کھنڈاوجے۔¹⁷۱۷۔ پݨ جکو کوئی فخرکرے ایشورپرمیشور تے کرے۔ ¹⁸۱۸۔ائیے خاروں کہ جکو آپ ری بݙائی کرے اُو ٹھیک کونی بلکہ اُو جکے ری تعریف ایشور ری طرف خاں ہے اُوہی قبول ہے۔

Chapter 11

¹۱۔ کاش کہ تھیں مانجی تھوݪی کالاہائی قبول کرتا، پݨ واقعی تھیں مناں برداشت کروئی پیا؟۔ ²۲۔مناں تھارے بارے میں ایݪی غیرت ہے جیکݨ مانجے بہیتر تھارے خاروں ایشور آݪی کر غیرت ہے جیکݨ میں تھا بھیݪو وعدو کریو کہ ہیکے ہی منکھ خاں بہیاں کرو آݨ میں وعدو کریو ھاں کے ہیک پویتر آچھوتی کنواری رے طور خاں مسیح ناں پیش کراں۔³۳۔ پݨ ہُوں ٻہیو کہ جیکݨ حوا ناں باخینگ آپری مکاری خاں دوکھو ݙھنو۔ اُوے آݪی کر تھارے خوچاں تھاںاں مسیح ری خچائی آݨ وفاداری خاں پرھو نی لے جاوے۔ ⁴۴۔خمجھلو کہ جکے رو پرچار مھاں کیو ہے جکے اُوے خاں علاوہ کوئی ٻیجو تھاں میں مسیح رو پرچارکرݨ آوی۔ یا خمجھلو جکو آتماں ملی ہے۔ تھیں اُوے خاں ٹاݪ کوئی ٻجی آتماں حاصل کرو یا خمجھلو جکو ٻدھائی مھاں تھاںاں ݙھنی، اُوے خاں ٹاݪ کوئی ٻجی بدحائی حاصل کرلو، تو تھارو ائیاں چیزاں ناں آپ رو آپ برداشت کرو۔⁵۵۔ائیے رے خاروں ھُوں اُواں سنتاں رے خامھو جکو آپ ناں بدھیک خمجھی کوئی آپ ناں گھٹ کونی محسوس کرتو۔ ⁶۶۔پݨ جیکݙے ھُوں تقریر میں ہوشیار کونی، پݨ تعلیم میں ھُوں اِن پڑھ کونی۔ ائیے رے خاروں مھاں ہر بات ناں ہر طرح خاں تھاری خمجھ رے قابل بݨا ݙھنی۔⁷۷۔ کی میں تھاںاں ایشور ری خوش خٻری مخت پُجا ری آݨ آپ ناں گھٹ کررو، کوئی پاپ کیوھاں، کے تھیں بدھ خگھو۔ ⁸۸۔میں ٻجی منڈݪیاں ناں اِئیے رے خاروں لوٹیوتاکہ ھُوں تھاں میں خدمت کرخگاں۔ ⁹۹۔ جݙے کے ھُوں تھارے بیچ میں ھتو آݨ ضرورت مند ھتو تو وی کہئں تے بھار کونی بݨو۔ کیاں کے مانجی ضرورتاں مَکدنیہ خاں آوݨ آݪاں بھائیاں پوری کرݙھنی۔ ھُوں ہر ہیک بات میں تھاں تے بھار ناکھݨ خاں پرھو رہیو آݨ رہیخ۔¹⁰۱۰۔ پربھویسوع ری خچائی جکو مانجے بہیتر ہے اُو مناں اَخیہ رے کہئی بھی منکھ ناں مناں اِے فخر کرݨ خاں کونی روک خگھتا۔ ¹¹۱۱۔ کیاں ؟ کیاں کے ھُوں تھاں خاں محبت کونی کرتو؟ ایشور جاݨیں کہ ھُوں کرئیں۔¹²۱۲۔ پݨ جکو ھُوں کرئیں پیو، ھُوں اُوہی کریخ تاکہ موقعے ری تلاش کرݨ آݪاں ناں موقعو نی ملے۔ تاکہ جکے تے اُو فخر کرئی، اُوے مھاں جیݪا ہی نخرے۔ ¹³۱۳۔ ایݪاہ کوݪا منکھ آݨ چیلا آپ رے کاماں خاں دوکھو ݙیوݨ آݪا ہے۔ اُو بیخ بدل رو آپ رے آپ ناں پربھویسوع را چیلا کہی۔¹⁴۱۴۔ اِے کوئی حران تھیݨ ری بات کونی کیاں کے شیطان بھی بیخ بدل رو آپ رو ناں اُوجاݪے رو فرشتو کہی۔ ¹⁵۱۵۔اِے بھی موٹی حرات ری بات کونی کے اُوے را چیلا بھی بیخ بدل رو آپ رو آپ ناں سچائی را چیلا کہی، اُو جیݪے کاماں را حق دار ہے اُوہی اُواں ری قسمت میں ھوخے۔¹⁶۱۶۔ھوُں بݪے ٻجو دفعو اِے کہیں کہ کوئی نی خوچے کہ ھُوں بےوقوف ھاں پر جیکݙھے تھیں مناں بےوقوف ری حثیت خاں قبول کرو تو ھُوں ائیے تے بھی فخر کریئخ۔ ¹⁷۱۷۔مانجو آپ رے فخررے اعتماد رے بارے میں کیں بھی کہݨ ایشور پرمشیور ری منظوری خاں کونی پر ھُوں اِے حثیت راکھتے ہوئے ہیک بےوقوف آݪی کر بولیں۔ ¹⁸۱۸۔ جیکر گھݨاں ہی ماݨخ بدن رے حساب خاں فخر کرئی سو ھُوں بھی کریئخ۔¹⁹۱۹۔تھیں خوشی خاں بےوقوفاں ناں معاف کروئی تھیں خود تو خیاݨاں ھو۔ ²⁰۲۰۔جیکݙھں کوئی تھاںاں (غلام) قیدی ٹھاوہی آݨ پھوٹ گھاتئی یا جیکݙھں کوئی تھاں خاں فائیدو حاصل کرئیی آݨ خود اُونچوکرئیی یا تھارے ماہنݙے تے چماٹ مارئی تو تھیں اُواں ری خہوئی۔ ²¹۲۱۔ کہ مانجو اِے کہݨ ݙکھیو کیاں نی لاگے۔ کہ مھیں اُو کرݨ میں ھیݨاں (گھٹ) ھتا پرجے کوئی فخر کرئیی تو ھُوں بےوقوفاں آݪی کر ٻولیں۔ تو ھُوں بھی فخر کرخگھیں۔²²۲۲۔ کی اُو عبرانی ہے؟ تو ھُوں بھی ھاں کی اُو اسرائیلی ہے تو ھُوں بھی ھاں کی اُو ابراہام ری نخل خاں ہے تو ھُوں بھی ھاں۔ ²³۲۳۔ کی اُو مسیح رو نوکر ہے؟ (تومانجو اِے کہݨ دیونگی ہے) کہ ھُوں ائیے خاں گھݨو ھاں، ھُوں محنتاں میں خاں گھݨو ھاں، قید میں گھݨو ھاں مارکھاوݨ میں گھݨو ھاں، مرݨ رے خطرے میں بھی گھݨو اُواں خاں گھݨو پڑیو ھاں۔²⁴۲۴۔ میں یہودیاں خاں پانچ واری ہیک گھٹ چاݪیخ چاݪیخ کوڑا کھادھا ہے۔ ²⁵۲۵۔ تین دفعہ بینت لاگا ہیک دفعہ پھتراں خاں زخمی آݨ سنگسار کیو گیو تین دفعہ جہاز ٹوٹݨ ری ݙوکھ میں پڑھیو ہیک ݙھی آݨ رات میں کھولے سمندر میں گزاری۔ ²⁶۲۶۔ھُوں ٻاروں سفر میں رہیو، دریاواں رے خطرے میں رہیو، ڈاکؤاں رے خطرے میں، آپ رے منکھاں رے خطرے میں غیر قوماں رے خطرے میں شہر رے خطراں میں جنگل رے خطرے میں سمندر رے خطرے میں کوڑے بھائیاں رے خطرے میں۔²⁷۲۷۔ میں مصائب میں ݙاڈھی محنت کی گھݨے راتاں جاگ رو بوکھ میں ترخ میں فاقاں میں سردی آݨ اُوگاڑے پن میں گزاری۔ ²⁸۲۸۔ائیے خجاں اِے علاوہ جیکے رو زکر ھُوں کونی کرتو میں تے روزانہ ائیے بات رو دٻاؤ ہے کے خجے منڈݪیاں ری فکر منا دٻاؤی رو۔ ²⁹۲۹۔ کوݨ ہیݨوہے آݨ کی ھُوں ہیݨو کونی؟ کوݨ ہے جکو ٻجے رے پاپاں میں کھرݨ رو سبب بݨی آݨ کی ھُوں بہیتر خاں کونی جاݨتو۔³⁰۳۰۔ جیکݙھں مناں فخرکرݨ ضروری ہے تو مناں آپ ری کمزوریاں تے فخرکرݨو ہے ³¹۳۱۔ایشور آݨ پربھویسوع رو ٻاپ جکے ری بݙائی صداں تھئی، اُو اُوݪکھی کہ ھوں کوݪ کونی ٻولتو۔³²۳۲۔ دمشق رو حاکم جکو بادشاہ ارتاس ری طرف خاں ھوتو مانجے جھلاوݨ رے خاروں دمشقیو رے شہر تے پہارے دار راکھیا۔ ³³۳۳۔ پر ھُوں بھینت ری دری خاں ٹوکری میں ٻیخ رو نیچا آیو تو اُوے رے ہاتھ خاں بچیو۔

Chapter 12

¹۱۔ مناں لازم ہے کے بݙائی کراں کیاں کے فائدو کونی، ھُوں رویا آݨ ایشور رے بھیداں رو زکر کریئوں۔ ²۲۔ ھُوں پربھویسوع میں ہیکے منکھ ناں ھُوں اُوݪکھیں جکو چوݙھے سال پہلی تیجے آکاش تے گیو، نی اِے مناں خٻر ہے جسم بھیݪو گیو۔ کی جسم خاں بغیر گیو پݨ ایشور جاݨئی۔³۳۔ اُوجسم خاں ھتو کی جسم رے بغیر؟ اِے ایشور بدھیک جاݨی ھُوں کونی جاݨتو۔ ⁴۴۔ اُو خورگ میں گیو، آݨ پویتر باتاں کہیتے ہوئے میں کے خاں خوݨیں جکو کے خاں کونی کہے جاتے۔ ⁵۵۔ ھُوں اھݪے منکھ تے بݙائی کریخ پݨ آپ رو آپ تے آپ رے کمزوریاں رے علاوہ بݙائی کونی کراں۔⁶۶۔ جیکݙھے ھُوں بݙائی کرݨ چاوھنت تو ھُوں بےوقوف نی ہونت کیاں کے ھُوں سچ ٻولیو ھونت، جیکݙھے ھُوں بݙائی کرݨ خاں پاخو کریخ، جیکر مے میں نظر آوئے آݨ منھناں خوݨیں۔ ⁷۷۔ ھُوں بݙائی کرݨ خاں اِے رے کرے پاخوکریخ، کیاں کے اُو غیر معمولی قسم را بھید ہے کیاں کے ھُوں مغروری خاں پھوکیج نی جاوئاں، مناں جسم میں ھیک کانٹوݙھنو گیو ہے یعنی شیطان رو (خنݙیخو ھیلو) مناں ݙوکھ ݙیئی، کیاں کے ھُوں مغرورنی ہو جاواں۔⁸۸۔ تین دفعہ میں ایشور خاں منھت کی کے مے خاں اُوے ناں پھریکو کر۔ ⁹۹۔آݨ اُوے مناں کہیو مانجی تاجے خاروں کرپا ہی گھݨی ہے کیاں کے طاقت وئی کمزوری میں زور ݙئی۔ اِے رے کرے ھُوں آپ ری خوشی میں آپ ری کمزوری تے بݙائی کریخ، کیاں کے مسیح ری طاقت مانجے بہیتر ھوئے۔ ¹⁰۱۰۔ھُوں مسیح ری خاطرراضی ھاں، کمزوری میں تکلیف میں، جیݙھے بھی ھُوں کمزور رہویں توبھی مناں طاقت ملی۔¹¹۱۱۔ ھُوں بےوقوف بݨ گیورو، کیاں کے تھاں مناں معجبور کیو پݨ تھارے پاخے خاں مانجی بݙائی کی جاوتی، اِے رے کرے اُوے کہوݨ آݪے سنتاں خاں گھٹ کونی تو بھی کہی کونی ھاں ھُوں موئے ناں آݪاں ری وجہ خاں احساس کمتری رو شکار کونی ھتو کیاں کے ھوں کہیں کونی ھاں۔ ¹²۱۲۔سنت ھوݨ ری خچی نشانی ھے۔ کمال صبر رے نشانیاں آݨ عجیب کاماں آݨ انجام ہوئے۔ ¹³۱۳۔ تھیں کیکر ٻیجے منڈݪیاں خاں گھٹ ہوتا، خوائے اُواں رے میں تھانتے بھار کونی راکھیو؟ اِے غلطی رے خاروں مناں معاف کریا۔¹⁴۱۴۔ جؤو! تیجو دفعہ تھاں نی آوݨ رے خاروں تیار ھاں۔ ھُوں تھاں تے بھار کونی ھواں جکو تھارو ھے نی اُوے میں ھُوں کنیک چاویں ؤو پݨ صرف تھاںاں کیاں کے ٻاݪاں ناں ماں ٻاپ رے خاروں کونی پݨ ماں ٻاپ ناں ٻاݪاں رے خاروں بھیݪا کرݨ چاھیجے۔ ¹⁵۱۵۔ھُوں خوشی خاں تھارے خاروں خرچ کریخ، بݪے بھی تھاری آتماں رے خاروں خرچ ہو جاخے جیکݙھے ہوں تھاں خاں گھݨو پریم کراں تو کی تھیں میں خاں گھٹ پریم کرخو؟¹⁶۱۶۔ایئاں ہے کہ میں تھاں تے بھارکونی راکھیو، پݨ ھوں گھݨو مکار ھاں، ھُوں اُوھو ہاں جکے تھاںاں دوکھے خاں پھخالھنا۔ ¹⁷۱۷۔ کہ میں جکاں ناں تھاں نی بہیر کیو اُواں میں کے خاں بھی تھاں خاٻ کوئی فائدولیو۔ ¹⁸۱۸۔میں طِطس ناں کہیو کے ٻیجے بھائی ناں بھیݪو لے تے تھاں کوڈھی جاوئے، کی طِطس تھاں خاں کوئی فائدو لیو؟ کی مھیں ہیکے مارگ تے کونی بیھتا؟ کی مھیں ہیک ہی طورطریقے تے کونی بیھتا؟¹⁹١٩۔ کہی تھیں اِے خمجھوئی کہ اِے خارے وقت میں مھیں تھارے خاموں آپ رو آپ ناں بچاوئں؟ ایشور رے خاموں مسیح میں مھیں خارا تھاری مضبوطی رے خاروں کہتا ہوتا۔²⁰۲۰۔ مناں ٻھئی ہے کے جیݙھے ھُوں تھاں کوڈھی آوان تو ھُوں تھاناں اُوݪو ہی جوؤان جیکرھُوں تھاناں جوؤݨ چاوھیں، آم ھُوں ٻیھین کہ تھیں مناں اُوݪو نی جوؤہ جیکر تھیں خوائش کروئی واء۔ ھُوں ٻیھین کہ تھاں میں بھݪاندھ، تکرار، ریخ، زاتی مفاد، بدگوائی، غرور، آݨ فساد نی ہوئے۔ ²¹۲۱۔ ھُوں ٻیھین کہ جیݙھے ھُوں تھاں کوڈھی واپس آواں تو مانجو ایشور مناں تھارے خاموں مناں صبر ݙھے، ھُوں ٻیھین کے اُواں ری وجہ خاں مناں ݙوکھ نی ہوئے،جکاں ھیݨاں خاں تھی پہلی، ناپاکی، حرام کاری آݨ شہوت پرستی خاں توٻہاں کونی کی، جکاں رو اُو حخاب کرئی، (ریاضت) کرتے ہیں۔

Chapter 13

¹۱۔ ہمیں ھُوں تیجی باری تھاں کوڈھی آیں پیو، آݨ ہر دِھہاں ٻئیاں یا تیناں گواہواں خاں ثابت ہوئیی۔ ²۲۔ھُوں اُواں ناں پہلی ہی کہے چوکو ھاں، جکاں ائیے خاں پہلی پاپ کریا ھتا، آݨ باقیاں ناں میں اُوے گھݪی کہیو ہتو، جیݙھے ھُوں ٻجی بار اُواں کوڈھی آیو ھتو، آݨ ھُوں تھاں خاں بݪے کہیں، کہ ہمیں ھُوں بݪے تھاں کوڈھی آیخ تو ائیاں ناں بخاراں کونی۔³۳۔ ھُوں تھاں خاں اِے ائیے رے خاروں کہتو ھتو، کیاںکے تھیں اُوے گواہی ناں جووݨ چاوہی، کہ جکے رے کارݨ مسیح یسوع میں میں ٻولئ، اُو تھاں آݪی کر کمزورہوتو، پݨ تھاں میں اُو زورآور تھیے۔ ⁴۴۔ اُو کمزوری ری حالت میں خوݪی چیڑیو آݨ قدرت خاں جی اُٹھیو، پݨ مھیں جݙھے ائیے میں کمزور تو تھیں پݨ اُوے بھیݪا ایشور ری اُوے قدرت رے کارݨ جیتا ہوخاں جکو تھاں بھیݪو ہے⁵۵۔جے تھیں ایمان تے پکا ہو، تو آپ رے آپ ناں اُوݪکھو۔ آپ رو امتحان آپ ہی لو، کی تھیں آپ رے بارے میں اِے کونی جاݨتا کہ مسیح یسوع تھاں میں ہے؟ نی تو تھیں قبول کونی۔ ⁶۶۔ مناں بھروخو ہے کہ تھیں اِے خٻرکریخو کہ مھیں نی قبول مسیح میں قٻوں تھیوڑا کونی۔⁷۷۔ ہمیں تھارے خاروں ایشور میں صرف اِے پراتھناں کریجیں۔ کہ تھیں کوئی بھونݙائی نی کور، ھُوں اِے پرتھناں کونی کرتو کہ ائیاں ظاہر ہووئے، کہ مھیں آزمائش میں کامیاب تھی گیا ھاں۔ ائیے رے کارݨ ھُوں پراتھناں کریں۔ کہ تھیں اُو کرو جکو صیح ہے۔ ائیاں کہ آزمائش میں ناکام ہوا ھاں۔ ⁸۸۔ کیاں کے مھیں سچائی رے خلاف (پرہا) کونی، پݨ صرف سچائی رے کرے کہیں۔ (کرخگھیں)⁹۹۔پݨ مھاری خوشی ائیے میں ہے۔ کہ جݙھے مھیں کمزور ہوجیں آݨ تھیں زورآور، آݨ مھیں ائیے پراتھناں کرجیں، کہ تھیں پاپاں خاں پرہا رو۔ ¹⁰۱۰۔ ھُوں اِے باتاں جݙھے لکھیں، کہ تھاں خاں پرہو ہاں، تاکہ مناں تھاں کوڈھی آ رو، آپ رے اُوے اختیار خاں سختی نی کرݨی پݪے، جکو ایشور مناں تھارے بگݪݨ رے کرے کونی پݨ بݨاوݨ رے کرے ݙھنی ہے۔¹¹۱۱۔ پیاراں بھائیاں آݨ ٻہیناں! خوشی کرو، آݨ بھلائی رے کرے کام کرو، حوخلو راکھو، ہیکے ٻیجے خاں ٻدھی راکھو، شانتی خاں رہو، آݨ محبت رو ایشور آݨ شانتی تھاں بھیݪی ھوخے۔ ¹²۱۲۔ ہیکے ٻیجے خاں پویتر بھروخے خاں ملو، (خݨݨو) تھاںاں ایمانداراں ناں سلام ہووے۔¹³۱۳۔ ایشور یسوع مسیح رے کرپا، ایشور ری محبت آݨ پویترآتماں رے خت خنگت تھاں بھیݪی ہوتی رہے۔ آمین

Galatians

Chapter 1

¹۱۔ایہ خَط پولُس ری طرف خاں ہے جکو پربھُو یسوع رو پرچار کرئی۔ ہُوں نی کَئی اِنسان خاں اَن نِیج کَئی اِنسان رے وسیلے خاں رَکھیجیو پݨ یسوع مسیح اَن اِیشوَر ٻاپ رے وسیلے خاں جکے پربھُو یسوع نا مَریوڑاں مئیں خاں جیوتو کریو۔ ²۲۔ ایہ خَط گِلَتیہ صُوبے رے وشواسی منݙݪیاں رے ناں ہے، ایہ مھاری اَن خارے وشواسیاں ری طرف خاں ہے جکو مھیں بھیݪا ہے۔³۳۔اَپݨے ٻاپ اِیشوَر اَن اَپݨے پربھُو، یسوع مسیح ری کِرپا تھاں ماتھے ہووے اَن او تھاں نا خُکھا راکھے۔ ⁴۴۔اَپݨے ٻاپ اِیشوَر ری مرضی رے مطابق پربھُو یسوع اَپݨے پاپاں رے خارُو آپرو پراݨ ݙِنو کہ آپاں نا اِیئے خراب دُنیا ری بُرائی خاں اَزاد کرے۔ ⁵۵۔ اُوئے ری بَݙائی ہمیشہ تک ہووتی رہ۔ اِیئان٘ج ہووے۔⁶۶۔ ہُوں حیران ہاں کہ تھے اِیشوَر خاں جکے تھاں نا مسیح ری کِرپا خاں ہیلو کریو، اِترا بیگا پھِر را کَئی ٻِجی خُوشی ری خبر ݙِخا جائی وا۔ ⁷۷۔پݨ اصل میں او خُوشی ری خبر کونی پݨ کئیں مِنکھ تھاں نا پریشان کرݨ رے خارُو مسیح ری خُوشی ری خبر نا بدلَݨ چاہوئی۔⁸۸۔جے کوئی مھان٘ری خُݨایوڑی خُوشی ری خبر ری جگہا ٻِجی خبر خُݨاوے، تو پَچھے بھَلائیں او مھے ہوواں جاں اَکاش رو کوئی فرشتو ہووے، اُوئے ماتھے لعنت ہووے۔ ⁹۹۔جاں مھاں پہل کَہیو اُوئان٘ج ہُوں ہیݨا وی کَہیں کہ جے کوئی تھاں نا خُݨایوڑی خُوشی ری خبر ری جگہا جکے نا تھاں قبُول کریو ہَتو کوئی ٻِجی خبر خُݨاوے، تو اُوئے ماتھے لعنت ہووے۔ ¹⁰۱۰۔کی ہُوں مِنکھاں نا راضی کرݨ ری کوشش کرئیں وو جاں اِیشوَر نا؟ ہُوں مِنکھاں نا کونی پݨ اِیشوَر نا راضی کرݨ چاہوئیں۔ جے ہُوں مِنکھاں نا راضی کرݨ چاہون٘ت، تو مسیح رو ٻانھو کونی ہوون٘ت۔¹¹۱۱۔اَے بھائیاں، ہُوں تھاں نا خَمجھاوݨ چاہوئیں کہ جکو خُوشی ری خبر مھیں تھاں نا خُݨائی، او اِنساناں ری طرف خاں کونی۔ ¹²۱۲۔ کیان٘کے او مھناں کَئی اِنسان ری طرف خاں کونی لابھی اَن نِیج مھناں کَئی خِکھائی پݨ یسوع مسیح آپ مھناں درشن ݙے رو خُݨائی۔¹³۱۳۔تھاں نا ٹھاء ہے کہ جَݙے ہُوں یہُودی دھَرم ماتھے بہوتو، تو کیَہڑی زندگی گُزارتو ہَتو۔ اُوئے گھڑی مھیں اِیشوَر ری وشواسی منݙݪی نا گھݨا ݙُکھ ݙِنا اَن اُوئے نا تباہ کرݨ ری پُوری کوشش کی۔ ¹⁴۱۴۔ہُوں اُوئے گھڑی آپری عمر آݪے ہر یہُودی دھَرم رے منَݨ آݪے خاں گھݨو آگے ہَتو اَن آپرے ٻاپ ݙاݙے رے رِیت رِواج ماتھے گھݨے جوش خاں بہوتو ہَتو۔¹⁵۱۵۔پݨ اِیشوَر، جکے مھناں آپری کِرپا خاں ماں رے پیٹ میں چُگ لِنو اَن آپری شیوا رے خارُو ہیلو کریو، جَݙے اُوئے آپری مرضی خاں ¹⁶۱۶۔آپرے ݙِیکرے، پربھُو یسوع نا مھیں ماتھے ظاہر کریو کہ ہُوں غیر قوماں نا پربھُو یسوع رے بارے میں خُوشی ری خبر خُݨاواں۔ اُوئے گھڑی مھیں کَئی مِنکھ خاں خَلاح کونی کی۔ ¹⁷۱۷۔اَن نِیج یروشلم شہر میں اُوئاں ݙِخا گیو جکو مھیں خاں پہل پرچار کرتا وا پݨ اُوئے گھڑی عَرب علاقے ݙِخا بُوہو گیو اَن پَچھے دمِشق شہر میں پاچھو آیو۔¹⁸۱۸۔تِین سال خاں پَچھے ہُوں پطرس نا ٹَکرݨ رے خارُو یروشلم شہر گیو اَن پندھرے ݙن اُوئے کَڈھے رہیو۔ ¹⁹۱۹۔اوتھ ہُوں پربھُو یسوع رے بھائی یعقُوب خاں ٹاݪ کَئی ٻِجے سنت خاں کونی ٹَکریو۔ ²⁰۲۰۔جکو باتاں ہُوں تھاں نا لِکھئیں وو، اِیشوَر گواہ ہے کہ ایہ خَچے ہے۔²¹۲۱۔اِیئے خاں پَچھے ہُوں سُوریہ اَن کِلِکیہ رے علاقاں ݙِخا بُوہو گیو۔ ²²۲۲۔اُوئے گھڑی مسیح نا منَݨ آݪے وشواسی منݙݪے جکو یہُودیہ صُوبے میں ہَتے، او مھناں کونی اوݪکھتے ہَتے۔ ²³۲۳۔پݨ اُوئاں مھارے بارے میں ایہ خُݨیو ہَتو کہ جکو پہل اُوئاں نا ݙُکھ ݙیوتو، ہمے او آپ اُوئے وشواس رے بارے میں خُوشی ری خبر خُݨاوئی جکے نا پہل او تباہ کرݨ چاہوتو۔ ²⁴۲۴۔اُوئاں مھارے بارے میں ایہ خُݨ رو اِیشوَر ری بَݙائی کی۔

Chapter 2

¹۱۔اَخیر چوݙے سال خاں پَچھے ہُوں برنباس بھیݪو یروشلم شہر میں گیو اَن طِطُس نا وی آپ بھیݪو لے گیو۔ ²۲۔ ہُوں اِیئے خارُو اُوئاں ݙِخا گیو کیان٘کے اِیشوَر مھناں درشن ݙے رو اُوئے کَڈھے میلیو۔ مھیں اوتھ ری وشواسی منݙݪی رے کئیں راہنُماواں نا لُک میں او خُوشی ری خبر خُݨائی جکے رو پرچار ہُوں غیر قوماں میں کرتو رئیں۔ ہُوں کونی چاہوتو کہ مھارو پہلکو جاں ہیݨا آݪو شیوا رو کام بے فائدو ہووے۔³۳۔طِطُس وی مھیں بھیݪو ہَتو۔ او یُونانی قوم رو ہَتو پݨ پَچھے وی اُوئاں اُوئے نا ختنو کراوݨ خارُو مجبور کونی کریو۔ ⁴۴۔ختنو کراوݨ ری بات اُوئاں کُوڑے بھائیاں کی جکو لُک را آپاں بھیݪا بِچڑ گیا کہ جکو اَزادی آپاں نا مسیح یسوع میں لابھی ہے اُوئے ری جاسُوسی کر ری آپاں نا یہُودی رِیت رِواج را غُلام بݨاوے۔ ⁵۵۔ پݨ مھے اُوئاں ری غُلامی میں تھوڑی دیر وی کونی رہیا کہ خُوشی ری خبر ری خَچائی تھاں میں پَکی رہ۔⁶۶۔پݨ وشواسی منݙݪی را او راہنُما جکو عزت آݪا خَمجھیا جاوتا اُوئاں خاں مھناں کوئی فائدو کونی ہویو۔ [او جیَہڑا وی ہَتا مھارو اُوئاں خاں کوئی واسطو کونی ہَتو کیان٘کے اِیشوَر ری نظر میں خارا برابر ہے۔ ⁷۷۔پݨ اُوئاں ݙِٹھو کہ جاں اِیشوَر یہُودیاں نا خُوشی ری خبر خُݨاوݨ رو کام پطرس رے حوالے کریو ہَتو اِیئان٘ج اُوئے غیر قوماں نا خُوشی ری خبر خُݨاوݨ رو کام مھارے حوالے کریو ہے۔ ⁸۸۔ کیان٘کے جکو پرچار رو کام اِیشوَر یہُودیاں میں پطرس رے وسیلے خاں کرتو وو اوج کام مھارے وسیلے خاں وی کرتو وو کہ ہُوں غیر قوماں میں پرچار کرݨ آݪو بݨاں۔⁹۹۔یعقُوب، پطرس اَن یُوحنا جکو وشواسی منݙݪی را راہنُما خَمجھیا جاوتا، جَݙے اُوئاں نا ٹھاء لاگی کہ اِیشوَر کِرپا کر ری مھناں پرچار رے خارُو چُگیو ہے، تو اُوئاں مھناں اَن برنباس نا خِدھو ہاتھ ݙے رو ایہ بات منی کہ او مھاں بھیݪا ہے اَن اِیئے بات رو فیصلو ہویو کہ ہُوں اَن برنباس غیر قوماں میں پرچار کرخاں اَن او یہُودیاں میں۔ ¹⁰۱۰۔اُوئاں چھَڑی اِیئے بات ری خَلاح ݙِنی کہ، ”غریباں رو خیال راکھیا۔“ ایہ کام کرݨ رے خارُو تو ہُوں پہل خاں تیار ہَتو۔¹¹۱۱۔ہیکے واری جَݙے پطرس انطاکِیہ شہر میں آیو، تو مھیں اُوئے نا خاراں رے رُوبرُو سختی خاں کَہیو کیان٘کے اُوئے ری غلطی ہَتی۔ ¹²۱۲۔بات ایہ ہَتی کہ پطرس غیر قوماں رے وشواسیاں بھیݪو ٻاٹی کھاوتو ہَتو پݨ جَݙے یعقُوب را کئیں رشتے دار آیا، تو اُوئے اُوئاں بھیݪو ٻاٹی کھاوݨ چھوڑ ݙِنو اَن اݪگو ہو گیو کیان٘کے او اُوئاں یہُودیاں خاں ٻِیہی گیو ہَتو جکو ختنو کراوݨ ماتھے زور ݙیوتا۔¹³۱۳۔ٻِجا یہُودی جکو وشواسی ہَتا اُوئاں وی اِیئے بات میں پطرس رو ساتھ ݙِنو، اِتری تک کہ برنباس وی اِیئے ٹھَگی میں اُوئاں بھیݪو بِچڑ گیو۔ ¹⁴۱۴۔جَݙے مھیں ایہ ݙِٹھو کہ او خُوشی ری خبر ری خَچائی رے مطابق خِدھے مارگ ماتھے کونی بہوتا وا، تو مھیں خاراں رے خامھے پطرس نا کَہیو، ”تُوں یہُودی ہے پݨ غیر قوماں آݪِیکار زندگی گُزارئیں نی کہ یہُودیاں آݪِیکار۔ تو پَچھے غیر قوم آݪاں نا یہُودیاں رے رِیت رِواج رے مطابق بہوݨ ماتھے مجبور کِیاں کرئیں؟“¹⁵۱۵۔بیشک ہُوں اَن پطرس جَنم خاں یہُودی ہاں اَن غیر قوماں مئیں خاں کونی جکاں نا پاپی خَمجھیو جاوئی۔ ¹⁶۱۶۔پݨ مھاں نا ٹھاء ہے کہ کوئی وی دھَرمی قانُون ماتھے بہوݨ خاں کونی پݨ چھَڑو یسوع مسیح تے وشواس لے آوݨ خاں نیک بݨئی۔ اِیئے خارُو مھے وی یسوع مسیح تے وشواس لے آیا کہ دھَرمی قانُون ماتھے بہوݨ خاں نی پݨ وشواس لے آوݨ خاں نیک بݨاں، کیان٘کے دھَرمی قانُون ماتھے بہوݨ خاں کوئی وی نیک کونی بَݨیو۔ ‏¹⁷۱۷۔پݨ مھے جکو مسیح رے وسیلے نیک بݨَݨ چاہوئیں جَݙے مھے آپ دھَرمی قانُون رے مطابق پاپی بݨ جاواں، تو کی مسیح پاپ ری وجہ ہے؟ بالکل کونی۔ ¹⁸۱۸۔جے ہُوں اُوئے قانُون ماتھے بھَݪے بَہاں جکے نا مھیں چھوڑ ݙِنو، تو آپرے آپ نا قصُوروار بݨاوئیں۔ ¹⁹۱۹۔ کیان٘کے جِتری تک دھَرمی قانُون ری بات ہے، تو ہُوں اُوئاں رے خارُو مَریوڑو ہاں۔ ہُوں اُوئاں رے مطابق مَر گیو رو کہ اِیشوَر رے خارُو جیوتو ہو جاواں۔ ہُوں مسیح بھیݪو خُوݪی تے چڑھ گیو رو۔‏²⁰۲۰۔اِیئے خارُو ہمے ہُوں جیوتو کونی رہیو پݨ مسیح مھیں مئیں جیوتو ہے اَن جکو زندگی ہُوں ہیݨا اِیئے ݙِیل میں گُزارئیں وو، او اِیشوَر رے ݙِیکرے تے وشواس لے آوݨ ری وجہ خاں گُزارئیں وو جکے مھیں خاں پریم راکھیو اَن مھیں خارُو آپرو پراݨ ݙِنو۔ ²¹۲۱۔ہُوں اِیشوَر ری کِرپا نا بیکار کونی خَمجھتو کیان٘کے جے کوئی دھَرمی قانُون خاں نیک بݨ جاون٘ت، تو پَچھے مسیح رے مَرݨ رو کوئی فائدو کونی ہوون٘ت۔

Chapter 3

¹۱۔اَے گِلَتیہ رے اَݨ خَمجھ وشواسیاں، تھاں ماتھے کے جادُو کریو رو؟ مھیں تھاں نا صاف خُݨا ݙِنو رو کہ یسوع مسیح تھان٘رے پاپاں ری معافی رے خارُو خُوݪی تے مَریو۔ ²۲۔ہُوں تھاں خاں چھَڑو ایہ پُوچھݨ چاہوئیں کہ کی پویتر آتما تھاں نا دھَرمی قانُون ماتھے بہوݨ خاں لابھو جاں وشواس لے آوݨ خاں؟ ³۳۔کی تھاں اِترا اَݨ خَمجھ ہو کہ پویتر آتما رے وسیلے خاں نَویں زندگی شرُوع کر ری ہمے اُوئے نا آپری کوشش خاں پُورو کرݨ چاہوئی؟⁴۴۔کی تھاں اِترے تکلیفاں بے فائدو برداشت کریے؟ پݨ ہو خَگئی اِیئاں رو فائدو ہے۔ ⁵۵۔کی دھَرمی قانُون ماتھے بہوݨ ری وجہ خاں اِیشوَر تھاں نا پویتر آتما ݙئی اَن تھاں میں معجزا کرئی؟ بالکل کونی، پݨ اِیئے وجہ خاں کہ تھے خُوشی ری خبر خُݨ ری وشواس لے آیا ہو۔⁶۶۔اَبرہام، اِیشوَر تے وشواس راکھیو اَن اِیئے خارُو او نیک مِنکھاں میں گِݨیجو۔ ⁷۷۔ہمے خَمجھ جاؤ را کہ جکو وشواس راکھئی، حقیقت میں اوج اَبرہام ری اُوݪاد ہے۔ ⁸۸۔جاں شاستر اِیئے بات رے بارے میں پہل خُݨایو کہ اِیشوَر غیر قوماں نا وشواس راکھݨ ری وجہ خاں نیک بݨاخے۔ ایہ خُوشی ری خبر پہل اَبرہام نا خُݨائی،”تھارے وسیلے خاں خارے غیر قوماں نا برکت لابھخے۔“ ⁹۹۔ اَبرہام وشواس راکھیو اِیئے خارُو اُوئے نا برکت لابھی۔ اِیئان٘ج جکو مسیح تے وشواس راکھئی اُوئاں نا اَبرہام بھیݪی برکت لابھئی۔¹⁰۱۰۔پݨ جکو وی دھَرمی قانُون ماتھے بہہ رو نیک بݨَݨ ری کوشش کرئی، اُوئاں خاراں نا پِٹ لاگئی کیان٘کے شاستر میں لِکھیوڑو ہے،”جے کوئی اُوئاں خارے باتاں ماتھے کونی بہوتوجکو مُوسیٰ رے شاستر میں لِکھیوڑے ہے،او پِٹیوڑو ہے۔“ ¹¹۱۱۔ایہ بات صاف ہے کہ کوئی وی دھَرمی قانُون خاں اِیشوَر ری نظر میں نیک کونی بݨتو کیان٘کے لِکھیوڑو ہے،”نیک اِنسان وشواس راکھݨ خاں جیوتو رہخے۔“ ¹²۱۲۔دھَرمی قانُون رو وشواس خاں کوئی واسطو کونی پݨ لِکھیوڑو ہے،”جکو دھَرمی قانُون ماتھے بَہی،او اُوئے ری وجہ خاں جیوتو رہخے۔“¹³۱۳۔ہمے مسیح آپاں نا مول را لِنا را اَن دھَرمی قانُون ری پِٹ خاں اَزاد کر ݙِنا را۔ او آپ آپاں خارُو لعنتی بَݨیو کیان٘کے لِکھیوڑو ہے،”جکے نا وی خُوݪی تے ٹںگایو، او لعنتی ہے۔“ ¹⁴۱۴۔اِیئاں اِیئے خارُو ہویو کہ اَبرہام نا لابھوڑی برکت یسوع مسیح رے وسیلے غیر قوماں تک پُگے اَن آپاں نا وشواس رے وسیلے او پویتر آتما لابھے، جکے رو وعدو کریوڑو ہے۔¹⁵۱۵۔اَے بھائیاں، ہُوں تھاں نا دُنیا ری مِثال ݙئیں کہ جَݙے ٻے مِنکھ کَئی بات رے بارے میں ٻَدھی کر ری وچن کرئی، تو کوئی ہیک اُوئے نا ختم کونی کر خَگتو اَن نِیج اُوئے نا گھٹا جاں بَدھا خَگئی۔ ¹⁶۱۶۔ اِیشوَر را وعدا وی اِیئان٘ج ہے جکو اُوئے اَبرہام اَن اُوئے ری پیڑھی خاں کریا۔ شاستر ایہ کونی کَہوتو کہ آݪ اُوݪاد خاں، جکے رو مطلب ہے گھݨا خارا پݨ تھاری پیڑھی خاں، جکے رو مطلب ہے ہیک مِنکھ اَن او مسیح ہے۔ ‏¹⁷۱۷۔مھارو مطلب ایہ ہے کہ جکو وچن اِیشوَر اَبرہام خاں کریو ہَتو، اُوئے وچن نا چار خَؤ تریخ بَرخ پَچھے آوݨ آݪو دھَرمی قانُون ختم کونی کر خَگیو۔ نی توݨی اِیشوَر رے وعدے رو کوئی فائدو کونی ہوون٘ت۔ ¹⁸۱۸۔اِیئے خارُو اِیشوَر ری اِیئے میراث ری بُنیاد دھَرمی قانُون ماتھے کونی پݨ وعدے ماتھے رَکھیجی کیان٘کے اِیشوَر ایہ میراث اَبرہام نا آپرے وعدے ری وجہ خاں ݙِنی۔¹⁹۱۹۔تو پَچھے دھَرمی قانُون رو مقصد کی ہَتو؟ اِیئاں نا ݙیوݨ رو مقصد ایہ ہَتو کہ مِنکھاں نا پاپ رے بارے میں ٹھاء لاگے پݨ او دھَرمی قانُون چھَڑو اَبرہام ری پیڑھی یعنی پربھُو یسوع رے آوݨ تک ہَتا جکے رو وعدو اِیشوَر کریو ہَتو۔ ایہ دھَرمی قانُون فرشتاں رے وسیلے مُوسیٰ نا ݙِنا، جکو اِنسان اَن اِیشوَر رے بِچ میں ہَتو۔ ²⁰۲۰۔ دھَرمی قانُون ݙیوتے ٹائیم بِچ میں کوئی ہَتو پݨ جَݙے اِیشوَر اَبرہام خاں وعدو کریو، تو بِچ میں کوئی کونی ہَتو۔²¹۲۱۔تو کی اِیئے رو مطلب ایہ ہے کہ دھَرمی قانُون اِیشوَر رے وعداں رے خِلاف ہے؟ بالکل کونی۔ جے دھَرمی قانُون زندگی ݙے خَگن٘ت، تو پَچھے خارا اِیئے ماتھے بہہ را نیک بݨ جاون٘ت۔ ²²۲۲۔تو کی اِیئے رو مطلب ایہ ہے کہ دھَرمی قانُون اِیشوَر رے وعداں رے خِلاف ہے؟ بالکل کونی۔ جے دھَرمی قانُون زندگی ݙے خَگن٘ت، تو پَچھے خارا اِیئے ماتھے بہہ را نیک بݨ جاون٘ت۔²³۲۳۔وشواس لے آوݨ خاں پہل آپاں دھَرمی قانُون ری قید میں ہَتا۔ آپاں اُوئے قید میں اُتری تک رہیا جِتری تک وشواس رو او مارگ نی ݙِخیجو جکو آوݨ آݪو ہَتو۔ ²⁴۲۴۔اِیئاں دھَرمی قانُون مسیح رے آوݨ تک اَپݨی راہنُمائی کی کہ آپاں مسیح تے وشواس لے آوݨ رے وسیلے نیک بݨاں۔ ²⁵۲۵۔ہمے کیان٘کے وشواس رو مارگ آ گیو رو، تو آپاں نا دھَرمی قانُون ری راہنُمائی میں رہوݨ ری لوڑ کونی۔ ²⁶۲۶۔کیان٘کے تھے خارا مسیح یسوع تے وشواس لے آوݨ ری وجہ خاں اِیشوَر را ٻاݪ ہو۔²⁷۲۷۔تھاں خاراں مسیح میں ہووݨ رو پویتر شِنان لے رو مسیح نا نَواں گابھاں آݪِیکار پہر لِنو رو۔ ²⁸۲۸۔ہمے نی کوئی یہُودی ہے نی یُونانی، نی غُلام نی اَزاد، نی مِنکھ نی لُگائی کیان٘کے تھے خارا مسیح یسوع میں ہیک ہو۔ ²⁹۲۹۔جے تھے مسیح را ہو، تو پَچھے اَبرہام ری اُوݪاد ہو اَن اِیشوَر رے وعدے رے مطابق بارَخ وی ہو۔

Chapter 4

¹۱۔ہُوں ایہ کَہیں کہ بارَخ بھَلائیں ہر چیز رو مالک ہے پݨ جِتری تک او ٻاݪ ہے اُتری تک اُوئے میں اَن غُلام میں کوئی فرق کونی۔ ²۲۔ ٻاپ ری طرف خاں راکھیوڑی عمر تک ٻِجا اُوئے نا جووئی اَن اُوئے ری ملکیت نا خن٘بھاݪئی۔³۳۔اِیئان٘ج آپاں وی جَݙے ٻاݪ آݪِیکار ہَتا، تو دُنیا رے شرُوع رے اصُولاں را غُلام ہَتا۔ ⁴۴۔پݨ جَݙے ٹائیم پُورو ہو گیو، تو اِیشوَر آپرو ݙِیکرو میلیو جکے اِنسان رے رُوپ میں جَنم لِنو اَن دھَرمی قانُون تے بہوتو رہیو۔ ⁵۵۔ کہ او آپاں نا جکو دھَرمی قانُون ری غُلامی میں ہَتا مول لے را اَزادی ݙے اَن اِیشوَر را ٻاݪ بݨَݨ رو حق ݙے۔⁶۶۔کیان٘کے تھے اُوئے را ݙِیکرا ہو اِیئے خارُو اِیشوَر آپرے ݙِیکرے ری آتما اَپݨے مَن میں میلی ہے۔ او آتما ”اَبا“ یعنی ”اَے ٻاپ“ کَہوتی رہئی۔ ⁷۷۔ہمے تھے غُلام کونی رہیا پݨ ݙِیکرا بݨ گیا را اَن ݙِیکرا بݨَݨ رو مطلب ایہ ہے کہ اِیشوَر تھاں نا بارَخ وی بَݨا ݙِنا را۔⁸۸۔وشواس لے آوݨ خاں پہل تھے اِیشوَر نا کونی اوݪکھتا ہَتا اَن دیوی دیوتاواں ری غُلامی میں ہَتا جکو اصل میں اِیشوَر کونی۔ ⁹۹۔ہمے تھے اِیشوَر نا اوݪکھئی پݨ اِیشوَر تھاں نا اوݪکھ لِنا، اِیئے خارُو اُوئاں بے فائدے اَن بے کار باتاں ݙِخا پاچھا بالکل نی جاؤ اَن نِیج بھَݪے اُوئاں را غُلام بَݨو۔¹⁰۱۰۔تھے یہُودیاں رے خاص ݙناں، مہیݨاں، مُداں اَن برخاں نا منئی۔ ¹¹۱۱۔ مھناں تھان٘رے بارے میں ٻِیہی ہے کہ کیتھ اِیئاں نی ہووے کہ جکو محنت مھیں تھاں ماتھے کی، او ضائع ہو جاوے۔¹²۱۲۔اَے بھائیاں، ہُوں تھان٘ری مِنتھ کرئیں کہ تھے مھیں آݪِیکار بݨ جاؤ کیان٘کے ہُوں وی تھاں آݪِیکار بݨ گیو رو۔ تھاں مھیں خاں کوئی بُرو سلُوک کونی کریو۔ ¹³۱۳۔تھاں نا یاد ہوخے جَݙے ہُوں پہلکی واری تھاں کَڈھے آیو، تو بِیماری ری حالت میں آیو ہَتو اَن تھاں نا خُوشی ری خبر خُݨائی۔ ¹⁴۱۴۔ بیشک مھاری ایہ حالت تھان٘رے خارُو ہیک اَزمائش ہَتی پݨ تو وی تھاں نی مھناں گھٹ خَمجھیو اَن نِیج رد کریو۔ تھاں مھناں ایَہڑی عزت ݙِنی جاں کوئی اِیشوَر رے فرشتے نا جاں یسوع مسیح نا ݙئی۔¹⁵۱۵۔تھے گھݨا راضی ہَتا پݨ ہمے تھاں نا کی ہویو رو؟ ہُوں اِیئے بات رو گواہ ہاں کہ جے اُوئے گھڑی تھاں نا آپرے آن٘کھے کاڈھ ݙیوݨے پڑن٘ت، تو تھے ݙے ݙیون٘ت۔ ¹⁶۱۶۔کی تھاں نا خَچ خُݨا رو ہمے ہُوں تھان٘رو دُشمن بݨ گیو رو؟¹⁷۱۷۔او مِنکھ تھاں نا آپرا بݨاوݨ ری کوشش تو کرئی پݨ اُوئاں ری نیت ٹھیک کونی۔ او تھاں نا مھیں خاں اݪگا کرݨ چاہوئی کہ تھے چھَڑو اُوئاں رے خارُو جوش راکھو۔ ¹⁸۱۸۔جوش راکھݨ بھَلی بات ہے پݨ شرط ایہ ہے کہ نیت وی ٹھیک ہووے۔ ہُوں نی چھَڑو اُوئے گھڑی اِیئاں کرئیں جَݙے تھاں بھیݪو ہووئیں پݨ ہمیشہ اِیئان٘ج کرئیں۔¹⁹۱۹۔اَے مھارے ٻاݪاں، جاں لُگائی ٻاݪ جِݨتے گھڑی تکلیف میں ہووئی اُوئان٘ج ہُوں ہیک واری بھَݪے تھان٘رے خارُو تکلیف میں ہاں جِتری تک تھے پُوری طرح مسیح جیَہڑا نی بݨ جاؤ۔ ²⁰۲۰۔مھارو مَن تو کرئی وو کہ ہیݨا تھاں کَڈھے آ رو تھاں نا پریم خاں خَمجھاواں کیان٘کے ہُوں تھان٘ری گھݨی فِکر کرئیں۔²¹۲۱۔دھَرمی قانُون ماتھے بہوݨ آݪاں، تھے مھناں خُݨاؤ کہ تھے اُوئاں دھَرمی قانُون رے باتاں ماتھے دھیان کِیاں کونی ݙیوتا؟ ²²۲۲۔شاستر میں لِکھیوڑو ہے کہ اَبرہام را ٻے ݙِیکرا ہَتا، ہیک اُوئے ری ٻانھی خاں اَن ٻِجو اُوئے ری لُگائی خاں۔ ²³۲۳۔ ٻانھی رے ݙِیکرے عام ٻاݪاں آݪِیکار جَنم لِنو پݨ لُگائی رے ݙِیکرے اِیشوَر رے وعدے رے مطابق جَنم لِنو۔²⁴۲۴۔اِیئاں باتاں میں ہیک مِثال لابھئی کہ ایہ ٻِنہے لُگائے ٻے وچن ہے۔ اُوئاں مئیں خاں ہیک ہاجرہ، سِینا پہاڑ رو وچن ہے جکے خاں چھَڑو غُلام پیدا ہووئی۔ ²⁵۲۵۔ہاجرہ، عَرب رے سِینا پہاڑ آݪِیکار ہے اَن ہیݨا رو یروشلم اُوئے رو جواب ہے کیان٘کے او آپرے ݙِیکراں خُدھو غُلامی میں ہے۔²⁶۲۶۔اَکاش رو یروشلم اَزاد ہے اَن اوج مھان٘ری ماں ہے۔ ²⁷۲۷۔کیان٘کے لِکھیوڑو ہے،”اَے بے اُوݪاد، تُوں جکے نا اُوݪاد کونی ہووتی راضی ہو،تُوں جکے نا ٻاݪ جِݨݨ ری ݙوکھن ری ٹھاء کونی خُوشی خاں رَڑے کر،کیان٘کے چھوڑیوڑی لُگائی را ٻاݪدھݨی آݪی لُگائی رے ٻاݪاں خاں گھݨا ہے۔“²⁸۲۸۔ہمے اَے بھائیاں، آپاں اِضحاق آݪِیکار اِیشوَر رے وعدے رے مطابق جَنم لِنو ہے۔ ²⁹۲۹۔جاں اُوئے دور میں عام ٻاݪاں آݪِیکار جَنم لیوݨ آݪو ٻاݪ اِیشوَر رے وعدے رے مطابق جَنم لیوݨ آݪے ٻاݪ نا تن٘گ کرتو، اِیئاں ہیݨا وی ہوئی وو۔³⁰۳۰۔پݨ پویتر شاستر کی کَہی؟ شاستر کَہی کہ،”ٻانھی اَن اُوئے رے ݙِیکرے نا گھر خاں کاڈھ ݙے کیان٘کے ٻانھی رو ݙِیکرو، لُگائی رے ݙِیکرے بھیݪو بالکل بارَخ کونی ہووے۔“ ³¹۳۱۔اِیئے خارُو بھائیاں، آپاں اَبرہام ری ٻانھی رے ݙِیکرے آݪِیکار کونی پݨ اُوئے رے لُگائی رے ݙِیکرے آݪِیکار ہاں۔

Chapter 5

¹۱۔مسیح آپاں نا اَزاد رہوݨ رے خارُو اَزاد کرایا ہے۔ اِیئے خارُو اِیئے اَزادی میں قائم رہو اَن بھَݪے دھَرمی قانُون ری غُلامی میں نی بَہو۔ ²۲۔ مھاری بات دھیان خاں خُݨو، ہُوں پولُس تھاں نا کَہیں کہ جے تھے ختنو کراخو، تو مسیح میں تھاں نا کوئی فائدو کونی ہووے۔³۳۔ہُوں تھاں نا خَچ کَہیں کہ جکو وی ختنو کراوئی اُوئے نا ہر بات میں دھَرمی قانُون ماتھے بہوݨ فرض ہے۔ ⁴۴۔تھے جکو دھَرمی قانُون رے وسیلے خاں نیک بݨَݨ چاہوئی، مسیح خاں نیارا اَن اِیشوَر ری کِرپا خاں اݪگا ہو گیا را۔⁵۵۔مھے اِیئے اُمید رے پُورے ہووݨ رو اِنتظار گھݨے شوق خاں کرئیں وا کہ پویتر آتما رے وسیلے وشواس راکھݨ خاں نیک بݨخاں۔ ⁶۶۔کیان٘کے جَݙے اَپݨو وشواس مسیح یسوع ماتھے ہے، تو پَچھے اِیئے خاں کوئی فرق کونی پڑتو کہ ختنو کراواں جاں نی کراواں پݨ فائدو چھَڑو اُوئے وشواس خاں ہوخے جکو پریم راکھݨ خاں ظاہر ہووئی۔ ⁷۷۔تھے تو وشواس ماتھے بھَلی طرح بہوتا وا، تو پَچھے کے تھاں نا خَچ ماتھے بہوݨ خاں روکیو؟ ⁸۸۔ ایہ کام اِیشوَر ری طرف خاں کونی جکے تھاں نا ہیلو کریو۔⁹۹۔ایہ مِثال یاد راکھو کہ تھوڑوک خمِیر گویوڑے خارے آٹے نا خمِیر آݪو کر ݙئی۔ ¹⁰۱۰۔مھناں پربھُو میں تھاں ماتھے یقین ہے کہ تھے کوئی ٻِجو خیال مَن میں کونی لے آوتا، پݨ جکو مِنکھ تھاں نا پریشان کرئی وو بھَلائیں او کوئی ہووے، اُوئے نا سزا لابھخے۔¹¹۱۱۔اَے بھائیاں، جے حالی تک ہُوں ایہ پرچار کرئیں کہ ختنو کراوݨ ضروری ہے، تو پَچھے مھناں کِیاں ہیݨا تک ختایو جاوئی؟ جے اِیئاں ہوون٘ت، تو کوئی مسیح رو خُوݪی تے مَرݨ رے بارے میں خُݨ رو رِیخ کونی کرن٘ت۔ ¹²۱۲۔جکو تھاں نا پریشان کرئی، اُوئاں رے خارُو بھَلو ہوخے کہ نی چھَڑو ختنو کراوے پݨ آپرے آپ نا کھَخی کر ݙے۔¹³۱۳۔اَے بھائیاں، تھاں نا اَزاد ہووݨ رے خارُو ہیلو کریو ہے پݨ آپری اَزادی نا ݙِیل ری مرضی پُوری کرݨ رے خارُو استعمال نی کرو پݨ پریم رے مارگ ماتھے ہیکے ٻِجے ری شیوا کرو۔ ¹⁴۱۴۔کیان٘کے خارا دھَرمی قانُون اِیئے ہیک بات میں پُورا ہووئی،”تُوں آپرے پاڑے آݪے خاں آپ جیَہڑو پریم راکھ۔“ ¹⁵۱۵۔ جے تھے ہیکے ٻِجے نا باڈھئی اَن کھاوئی، تو خبردار رہیا کیتھ ہیکے ٻِجے نا ختم اِی نی کر ݙو۔¹⁶۱۶۔پݨ ہُوں کَہیں کہ پویتر آتما رے حُکم ماتھے بَہو، تو پَچھے تھے ݙِیل ری مرضی نا کَݙے وی پُوری کونی کرو۔ ¹⁷۱۷۔کیان٘کے ݙِیل ری مرضی پویتر آتما رے خِلاف ہے اَن پویتر آتما ݙِیل ری مرضی رے خِلاف۔ ہمے ایہ ٻِنہے ہیکے ٻِجے را دُشمن ہے اِیئے خارُو جکو تھے کرݨ چاہوئی، او کونی کر خَگتا۔ ¹⁸۱۸۔پݨ جَݙے تھے پویتر آتما رے حُکماں ماتھے بَہی، تو دھَرمی قانُون خاں اَزاد ہو۔¹⁹۱۹۔ہمے ݙِیل را کام ظاہر ہے جاں زنا کرݨ، بے حیائی را کام، بدکاری کرݨ، ²⁰۲۰۔مُورتیاں ری پُوجا، جادُو، دُشمنی، بِڑھان٘د، حِدخو، رِیخ، آپری غرض راکھݨ، پھُوٹ اَن پارٹی بازی، ²¹۲۱۔خاڑ، نشو کرݨ، ناچ رن٘گ اَن ایَہڑا ٻِجا پاپ۔ مھیں اِیئاں رے بارے میں پہل وی تھاں نا خبردار کریو ہَتو پݨ ہیکے واری بھَݪے خبر دار کرئیں وو کہ جکو وی ایَہڑا کام کرخے، او اِیشوَر ری بادشاہی میں کَݙے کونی جاوے۔²²۲۲۔پݨ پویتر آتما رو پھل ہے پریم، خُوشی، خُلح، صبر، مہربانی، بھَلائی، وفاداری، ²³۲۳۔دھِیرج اَن آپ ماتھے قاٻُو۔ دھَرمی قانُون ایَہڑے کاماں رے خِلاف کونی۔ ²⁴۲۴۔ہمے جکو مسیح یسوع را ہے اُوئاں آپرے ݙِیل رے کاماں نا اُوئے ری مرضی اَن بُرے عادتاں خُدھو خُوݪی تے چڑھا ݙِنو رو۔²⁵۲۵۔جے آپاں پویتر آتما رے وسیلے خاں جیوتا ہاں، تو آپاں نا اِیئے ری مرضی رے مطابق زندگی گُزارݨ چاہیجے۔ ²⁶۲۶۔آپاں نا ماݨ کرݨ، ہیکے ٻِجے نا بھرݨ جاں ہیکے ٻِجے خاں حِدخو راکھݨ چھوڑ ݙیوݨ چاہیجے۔

Chapter 6

¹۱۔اَے بھائیاں، جے کوئی کَئی پاپ میں جھَلیجے، تو تھے جکو پویتر آتما ری مرضی خاں زندگی گُزارئی وا، ایَہڑے مِنکھ نا دھِیرج خاں خَمجھاؤ۔ اِیئے بھیݪو آپرو وی خیال راکھو کہ کیتھ تھے آپ اُوئے اَزمائش میں پھاخ نی جاؤ۔ ²۲۔تھے ہیکے ٻِجے ری مدد کرو اَن اِیئاں تھے مسیح رو قانُون پُورو کرخو۔³۳۔ایَہڑو مِنکھ جکو کئیں وی کونی پݨ آپرے آپ نا کئیں خَمجھتو ہووے، تو او آپرے آپ خاں ٹھَگی کرئی۔ ⁴۴۔اِیئے خارُو ہر کوئی آپرے کاماں نا اوݪکھے، جے او بھَلا ہووے تو ماݨ کر خَگئی، نی توݨی اُوئے نا کَئی ٻِجے خاں مُقابلو کرݨ ری لوڑ کونی۔ ⁵۵۔اِیئاں ہر کوئی آپرے کاماں ری ذِمےواری رو بھار آپ اُکھݨخے۔⁶۶۔جے کوئی شاستر خِیکھتو ہووے، تو اُوئے رو فرض ہے کہ او خِکھاوݨ آݪے نا آپری ہر بھَلی چیز میں شامل کرے۔ ⁷۷۔ٹھَگی میں نی رہو کیان٘کے کوئی وی اِیشوَر خاں ہاخا کونی کر خَگتو۔ یاد راکھو، اِنسان جکو باخے اوج باڈھخے۔ ⁸۸۔جکو آپرے ݙِیل رے خارُو باوئی، او آپرے ݙِیل خاں موت ری فصل باڈھخے پݨ جکو پویتر آتما رے خارُو باوئی، او پویتر آتما خاں اَمر جِیون ری فصل باڈھخے۔⁹۹۔آپاں نا بھَلائی کرݨ میں تھکݨ نی چاہیجے کیان٘کے جے ہمت کونی ہاراں، تو پُورے ٹائیم تے فصل باڈھخاں۔ ¹⁰۱۰۔اِیئے خارُو آپاں نا جَݙے وی موقعو لابھے، تو خاراں خاں بھَلائی کراں، خاص کر اُوئاں خاں جکو وشواس لے آوݨ ری وجہ خاں آپاں بھیݪا ہیک خاندان ہے۔¹¹۱۱۔جووو، ہُوں تھاں نا آپرے ہاتھ خاں موٹے موٹے آکھراں میں خَط لِکھئیں وو۔ ¹²۱۲۔جکو مِنکھ دُنیا رے آگے عزت کراوݨ چاہوئی، او تھاں نا ختنو کراوݨ تے مجبور کرئی۔ او چھَڑو اِیئے خارُو اِیئاں کرئی کہ جے او خِکھاوئی کہ مُگتی چھَڑی مسیح رے خُوݪی تے پراݨ ݙیوݨ خاں لابھئی، تو یہُودی اُوئاں نا ݙُکھ نی ݙے۔ ¹³۱۳۔ اصل میں جکو ختنو کراوݨ چاہوئی، او آپ دھَرمی قانُون ماتھے کونی بہوتا پݨ او تھاں نا اِیئے خارُو ختنو کراوݨ تے مجبور کرئی کہ او تھان٘رے ݙِیل رے ختنے ماتھے ماݨ کر خَگے۔¹⁴۱۴۔پݨ اِیشوَر کرے کہ ہُوں چھَڑو اَپݨے پربھُو، یسوع مسیح ری اِیئے بات ماتھے فخر کراں کہ اُوئے مھارے خارُو خُوݪی تے آپرو پراݨ ݙے ݙِنو۔ اُوئے رے اِیئاں کرݨ خاں دُنیا مھارے خارُو مَر گی ری اَن ہُوں دُنیا رے خارُو۔ ¹⁵۱۵۔کیان٘کے ختنو کراوݨ جاں نی کراوݨ کوئی بات کونی پݨ موٹی بات ہے، بھَݪے جَنم لیوݨ۔ ¹⁶۱۶۔جکو وی اِیئے اصُول ماتھے بَہی، اُوئاں وشواسیاں ماتھے یعنی اِیشوَر ری اِسرائیلی قوم ماتھے دَیا اَن خُکھ ہووے۔¹⁷۱۷۔آج خاں پَچھے کوئی وی مِنکھ مھناں تکلیف نی ݙے کیان٘کے مھارے ݙِیل ماتھے جکو زخماں را نِشان ہے او ظاہر کرئی کہ ہُوں یسوع رو غُلام ہاں۔ ¹⁸۱۸۔اَے بھائیاں، اَپݨے پربھُو، مسیح یسوع ری کِرپا تھان٘ری آتما ماتھے ہمیشہ ہووتی رہ۔ اِیئان٘ج ہووے۔

Ephesians

Chapter 1

¹۱۔پولس جکو ایشور ری مرضی خاں پربھویسوع مسیح رو سنت ہے اُواں رے ناں جکو اِفس میں ایشور رے خاروں چگیوڑو ھیں آݨ یسوع مسیح رو وفادار ہے۔ ²۲۔ مھارے ایشور پتا آݨ ایشور یسوع مسیح ری کرپا تیں تے وے۔³۳۔آݨ مھارے پربھویسوع مسیح آݨ ایشور پتا ری بݙائی رے جکے مسیح میں آکاشی جگھاواں میں مھاناں ہر طرح ری ایشور ری ݙات بخکی ہے ⁴۴۔دینا رے بݨݨ خاں پہلی ایشور مھاناں اُوے خاں چگیو کیاں کے مھیں اُوے ری نظر میں پویتر آݨ بے عیب واں۔⁵۵۔ایشور رے پیار میں اُوے مھاناں پہلی خاں چوگیا ھتا۔ مسیح یسوع میں اُوے رے کرے لیوڑو ݙیکرو کہایو اُوے ائیے رے کرے کیاں کے اُو آپ ری مرضی پوری وݨ تے خوش ھتو۔ ⁶۶۔ اِئیے خاروں ائیے رے کرے ھیو کیاں کے ایشور رے ݙایا ری بݙائی وے جکو اُوے آپ رے پیارا ناں محنت ݙنی۔⁷۷۔مھاناں یسوع مسیح میں مگتی آݨ پاپاں ری معافی اُوے ری ݙایا اُوے ری کرپا ری دولت رے مݪی ہے ⁸۸۔ اِے کرپا مھاں تے خمجھ آݨ عقلمند رے خاروں گھݨی ݙینی گی۔⁹۹۔ایشور آپ ری مرضی رے لکیوڑے چیزاں مھاں تے ظاہر کرئیے۔ جکو اُوے پربھو یسوع میں ظاہر کیا۔ ¹⁰۱۰۔ جݙھے اُوے رے مقصید پورو وݨ رو ٹائم آیو تو مسیح میں خارے چیزاں رو بھیݪو آکاش تے ھوخے۔¹¹۱۱۔اُوے پیار رے خیال رے مطابق جکو آپ ری مرضی ریخ خاں کرئیں۔ مھیں پہلی خاں چگیوڑا ھتا آݨ ابھجیوڑا ھتا۔ ¹²۱۲۔ ایشور مھاں ناں بارخ چگیا کیاں کے مھیں جکو پہلی ھتا اُو پربھو یسوع تے وشواس راکھتا ھتا اُوے رے مہماں ری بݙائی رے خاروں رکھیجو۔¹³۱۳۔مسیح رے واخلے خاں تے خچائی ری پرچار آݨ آپ ری مگتی ری پرچار ناں خوݨائی جکے تے تو اعتبار کرئے پویتر وعداں تے آتماں ری مہر لاگی۔ ¹⁴۱۴۔ اُو مھاری حیخے ری زمانت ہے جیتی تک مھیں اُوے ناں حاصل نی کرلا تاکہ اُوے مہماں ری ستائش ہوے۔¹⁵۱۵۔اُوے رے کرے اُوے ٹائم خاں جݙے تاجے ایمان رے خاروں جکو یسوع مسیح تے ہے آݨ جکو خاراں رے بارے لکھی گی خݨیو۔ ¹⁶۱۶۔ تو مھیں تناں آپ ری پراتھناواں میں یاد کریا آݨ تھاری خطر شکرگزاری کرݨ کونی کی۔ مھیں پراتھنا کرئیں کہ مھارے پربھویسوع مسیح رو ایشور مہماں رو پتا تھاناں آتماں ری قدرت آݨ آپ رے بھید رو علم ݙیخے۔¹⁷۱۷۔مھیں پراتھنا کرئیں وا تھارے دل ری آنکھیاں تے اُوجاݪو ہوجاوے۔ تاکہ توں اُݪکھے اُوے رے ھیلو کرݨ میں اُومند ہے اُوے ری بھانگے میں دھن ایمانداراں میں کہڑی ہے۔ ¹⁸۱۸۔ مھیں پراتھنا کرئیں کہ اُوے ری قدرت رے کاماں رو اثر جکو ایمان داراں میں ہے ائیے ناں جاݨیو۔¹⁹۱۹۔مھیں پراتھنا کرئیں کہ اُوے ری قدرت رے کاماں رو اثر جکو ایمان داراں میں ہے ائیے ناں جاݨیو۔ ²⁰۲۰۔اِے رو زور ہے جکے مسیح میں کام کریو جݙھے ایشور اُوے ناں موؤڑاں خاں جیوتا کیا آکاشی جگہ میں آپ رے خاجڑی ہاتھ ٻیخاݨخے۔ ²¹۲۱۔ اِے رے کرے مسیح ناں ہرطرح را اخول ݙینا قدرت آݨ حکومت آݨ خارے ناواں خاں اُونچو کریو چھوڑو ائیے زمانے میں بلکہ آوݨ آݪے زامانے میں بھی لیوجاخے۔²²۲۲۔ایشور خارے چیزاں اُوے رے حوالے کرئیں آݨ موٹو بݨا رو منڈݪی ناں ݙے ݙھنو۔ ²³۲۳۔ منڈݪی اُوے رو بدن آݨ پرتاٻ ہے خاراں ناں بھرݨ آݪو ہے۔

Chapter 2

¹۱۔آݨ اُوے تھناں بھی جیوتا کیا جݙھے آپ رے قصوراں آݨ پاپاں ری وجہ خاں موؤڑا ھتا۔ ²۲۔جکے میں تھیں ائیے دُور رے رہتاں آݨ ہوا رے آݨ دنیاں آݨ بادشاہواں آݨ ٻجاں ری مرضی خاں ٻہیتا ھتا۔ جکو بڑے ٻچیاں میں کام کرتی ہتی۔ ³۳۔ ہیک وقت ھتو کہ مھیں خارا اُواں غیروشواسی رے بھیݪا رہیں۔ آݨ اسپرے پینڈ رے شییطانی مرضی ناں پوری کرتا آݨ دل را ارادہ پورا کرتا ھتا۔ دلی طور تے تھیں خاری ریت تے جگت را غلط کام کرتا ھتا۔⁴۴۔پݨ کیاں کے ایشور ترخ کرݨ میں دیرکونی کرتو۔ اُو تو اُوے موٹی محبت مھاں خاں کی۔ ⁵۵۔جݙھے کہ مھیں آپ رے پاپاں میں موؤڑا ھتا۔ تو اُوے مسیح میں مھناں نوی زندگی ݙھنی۔ زئیا ہی خاں تھیں بچایا گیا ہو۔ ⁶۶۔اُوے مھناں مسیح رے بھیݪا جیتا کیا۔ آݨ ایشور مھناں مسیح یسوع میں آکاشی کوٹھاں میں ٻخاݨیا۔ ⁷۷۔ اُوے ائیے رے خاروں کیو کہ آوݨ آݪے زماناں میں مسیح یسوع ری کرپا رے سبب خاں آپ ری عزت آݨ دولت ظاہر کرے۔⁸۸۔ کیاں کے کرپا ری وجہ خاں ایمان رے زریعے تھیں بچایا گیا ہو۔ آݨ ائیے تھاری خاطر کونی۔ اِے ایشور ری کرپا ہے۔ ⁹۹۔کرپا کاماں خاں کونی حاصل کر خگتا۔ ¹⁰۱۰۔ کیاں کے کوئی ماݨ نی کرے۔ کیاں کے مھیں ایشور ری کاریگری ہاں۔ نیک کاماں رے خاروں مسیح یسوع میں بݨیا گیا۔ جکناں ایشور پہلی مارے۔ مارو تیار کیا ھتا۔¹¹۱۱۔آݨ تھیں یاد راکھو کہ بدن ری وجہ خاں ہیک وقت ھتو کہ مھیں غیرقوم ھتا۔ اُو منکھ جکے آپ ناں وشواسی کہی تھناں اُو غیروشواسی کہتا ھتا۔ ¹²۱۲۔ کیاں کے اُو وقت تھیں مسیح خاں جدا ھتا۔ اسرائیل رے منکھاں رے خاروں تھیں غیرمُکی لوگ ھتا۔¹³۱۳۔پݨ ہمیں مسیح یسوع میں تھیں جکو ایشور خاں پرھا ھتا۔ مسیح رے لوہی رے واخلے خاں ایشور رے نیڑا لایا گیا ہاں۔ ¹⁴۱۴۔کیاں کے اُو مھاروسکون ہے اُوے ٻہیاں ناں ہیک ٹھایا۔ اُو آپ رے بدن خاں اُو پردو جکو مھناں دورکریا ھتا آݨ پردو پرھو کیو۔ ¹⁵۱۵۔ کیاں کے اُوے حُکماں آݨ قانون رے اصولاں ناں ختم کیا۔ کیاں کے اُو سکون کرتا ہوتا آپ رے بھیتر ہیک نوؤ منکھ پیدا کرے۔ ¹⁶۱۶۔ اُوے اِے ائیے واستے کیو کہ اُو ٻہیاں منکھاں ری صلیب رے زریعے ایشور میں میل کرا ݙے۔¹⁷۱۷۔یسوع مسیح آتے تھناں جکو اݪگا ھتا۔ آݨ اُواں تے وی جکے نیڑا ھتا سکون ری خوش خٻری ری پرچار کی۔ ¹⁸۱۸۔ یسوع رے زریعے مھیں ٻہناں ناں ھیکی آتماں میں ٻاپ بھیݪا تھی جاویں رہا۔¹⁹۱۹۔ہمیں تھیں غیر قوم یا غیر مُلک آݨ پردیسی کونی بلکہ تھیں پوتر منکھاں رے بھیݪا ہیکے ہی مُلک آݨ ایشور رے گھر را بھائی ہو۔ ²⁰۲۰۔تھیں چیلاں آݨ سنتاں ری بݨیاد تے چوگیا گیا ہو مسیح یسوع آپ کونے رے خرے رو پتھرہے۔ ²¹۲۱۔اُوے میں خارا مکان ہیک بݨ تے آݨ موٹو تھی آݨ ایشور میں ہیکل بݨ جاوے۔ ²²۲۲۔ آݨ تھیں وی اُوے میں مل تے بݨتا جاوے۔ ائیے رے خاروں کہ ایشور ری آتما ری جگہ بݨتا جاؤ۔

Chapter 3

¹۱۔ائیے سبب پولس تیں اُوپری قوم آݪاں رے پگا پربھویسوع رو پابند ہاں۔ ²۲۔تھیں شاید ایشور ری ائیے کرپا رے انتظام رے متعلق خݨیو ہے جکو تھارے خارو مناں ݙنھو گیو۔³۳۔ھُوں مکاشفہ رے ائیے بھید ری بات لکھیں وہ اِے رو لکھیوڑی خچائی ہے جکو میں پہلے وی کائنک بیان کی ہے۔ ⁴۴۔جکے ناں تھیں جاݨ خگیں کہ مھناں پربھویسوع رے بھید رے بارے میں کتری ٹھا ہے۔ ⁵۵۔ پراݨے زمانے میں منکھاں ناں اِے خٻر کونی ہتی ہیمں پویتر آتما رے زریعے خاں سنتاں آݨ بھگتاں تے ظاہر ہوگیو ہے۔⁶۶۔اِے خچائی رو اُو بھید ہے اُوپرے قوماں میں پربھویسوع رو پرچار رے واخلے خاں بھانگے میں بھیݪو آݨ بدن میں بھیلو آݨ وعدوں میں بھیݪا ہاں۔ ⁷۷۔ ائیے پگا ھُوں ایشور ری کرپا ری مہماں جکو میں ماتھے ہوئی جݙھے ھُوں اُوے رو داس بݨیو۔⁸۸۔ایشور ری کرپا جکو میں تے ہوئی ھُوں ایشور رے خارے سنتاں خاں چھوٹو ہاں اِے ری کرپا ہے اُوپرے قوماں میں مسیح ری گھݨی خاں گھݨی پرچارکراں۔ ⁹۹۔مھناں ایشور ری طرف خاں اِے انعام ملیوکے ہرہیک ناں اجاݪے میں لانواں تاکہ ھُوں اُواں ناں ایشور رو لکھیوڑو بھید بتاواں ایشور اُو بھید ہے جکے دنیا رے خارے چیزاں ناں بݨایا جکو پہلی میں ازل خاں لکھیوڑو ھتو۔¹⁰۱۰۔ ہر ہیک ناں اجاݪے رو مقصد اِے ھتو کے وشواسی منڈݪی رے زریعے حکومت آݪاں ناں آݨ اختیار آݪاں ناں جکو آکاشی جگاواں میں ہے ایشور ری مہما بیان کراں۔ ¹¹۱۱۔ اِے ازلی بھید رے مطابق ہویو جکو مھارے ایشور پربھویسوع مسیح میں کیو گیو ھتو۔¹²۱۲۔ائیے پگا مسیح میں مھناں دلیری آݨ بھروخے خاں کامیابی ہوئی کیاں کے مھارو وشواس اُو تے ہے۔ ¹³۱۳۔ ائیے پگا ھُوں تناں کہیں کے توں مھارے ݙوکھاں جکو تھاری وجہ خاں ہے ہمت نی ہارو جکو تھاری عزت ہے۔¹⁴۱۴۔ائیے وجہ خاں ھُوں ٻاپ رے خامھے گوڑا ٹیکائیں۔ ¹⁵۱۵۔جکے بھیڑا آکاش تے دھرتی را گھراݨو اُوے رے ناں خاں ہے۔ ¹⁶۱۶۔ ھُوں پراتھنا کرئیں کے تھیں آپ رے پرتاٻ رے دھن رے موافق ݙیخے آݨ آپ ری آتما ری مہما رے بھیݪو کاٻوکرخے جکو تیں میں ہے۔¹⁷۱۷۔مھاری اِے پراتھنا ہے کہ مسیح تھارے وشواس رے واخلے خاں تھارے ہردے بخے ائیے طعح توں اُوے رے پریم میں جڑ جھالو تے کاٻو ہو۔ ¹⁸۱۸۔تتھیں خارے وشواسیاں رے بھیݪا ہوتے مسیح رے پریم ری چوڑائی، لمبائی، اُونچائی تے گہرائی ناں خمجھ خگو۔ ¹⁹۱۹۔ میاݪی پراتھنا ہے کہ تھیں مسیح رے پریم ری بے مخال عزت ناں جاݨو تاکہ تھیں ایشور ری خارے پرتاٻ خاں بھر پور ہو جاؤ۔²⁰۲۰۔اِے جکو اھیڑومہما آݪوہے اُوے ری ری مہما رے وخیلے جکو مھاں میں اخر کرائی وئی مھاری عرض تے خوچ خاں گھݨو کام کرخگی۔ ²¹۲۱۔ وشواسی منڈݪی میں تے مسیح یسوع میں نخل درنخل تے ہمیشہ تک اُوے ری مہما ہوے۔ آمین

Chapter 4

¹۱۔ائیے رے خاروں ایشور جکو قیدی ھوݨ رے خاروں ھوں تھاری حوصلہ افزائی کراویں آݨ ہمت ݙیراویں کہ جکے رے خاروں ایشور تھناں اݨایا ہے اُوے رے مطابق آپ رو چال چلݨ راکھو۔ ²۲۔پوری فروتنی، عاجزی، شائشتگی، آݨ خٻر خاں زندگی گزارو، خاراں ناں پریم خاں قبول کرو۔ ³۳۔ آتما میں مدھی خاں صلح رے بدن میں ٻادھا رھو۔⁴۴۔ہیک ہی بدن ہے آݨ ہیک ہی آتما ہے، آݨ تھناں اݨاوݨ آݪی اُمید بھی ہیک ہے۔ ⁵۵۔ہیک ہی ایشور ہے ہیک ہی وشواس ہیک ہی پویتر شنان آݨ ہیک ہی ایشور ہے جکو خاراں رو ٻاپ ہے۔ ⁶۶۔ اُو ہی خاراں رے ماتھے، آݨ خاراں رے ادھ میں آݨ خاراں رے بھیتر ہے۔⁷۷۔مھاں خاراں تے مسیح رے تھورے خاں کرپا تھی ہے۔ ⁸۸۔ جاں کہ سنتاں رے کتاباں میں لکھیوڑو ہے جݙھے اُو آکاش تے چڑھ گیو تو اُو قیدیاں ناں آپ رے بھیݪو لے گیو۔ آݨ ماݨخاں ناں انعام ݙھنا۔⁹۹۔ائیے رو کی مطلب ہے کہ اُو " اُونچو چڑھ گیو" خوائے ائیے رے کے اُو دھرتی رے نیچا بھی اُتر گیوتو۔ ¹⁰۱۰۔ اُو جکو نیچو اُتریو اُو اُوھو ہی ہے جکو خاراں آکاشاں خاں بھی اُونچو ہے۔ اُوے اِے ائیے رے خاروں کریو کے خارے چیزاں ناں بھرپور کرے۔¹¹۱۱۔مسیح کہیاں ناں سنت، کہیاں ناں نبی، کہیاں ناں بھگت آݨ کہیاں ناں استاد ھوݨ رے نعمتاں ݙئی۔ ¹²۱۲۔ اُوے اِے عہدو آپ رے پوتر ماݨخاں ناں خدمت را کام ری تعلیم رے خاروں ݙھنا۔ تاں مسیح رے بدن ری تعمیروترقی ھوتی جاوے۔ ¹³۱۳۔ اُو اِے اُوے وقت تک کرتو رہی جتری تک مھیں خارا وشواس میں ٻدھی خاں آݨ ایشور رے ݙیکرے رے علم میں بدھتا رہیں۔ آݨ اِے اُوتری تک کرئیں جتری تک مھیں اُوے آݪی کار وشواس میں جوان کونی تھی جاتا۔ جکو مسیح رے قد رے اندازے رے مطابق ہے۔¹⁴۱۴۔مسیح مھاری ترقی رو خدھارو کرئی۔ ائیے رے خاروں مھیں ٻاݪاں آݪی کاݪ نی رھاں۔ جکو چھولیاں آݪی کاݪ اُونچے آݨ نیچا اُوچھݪئی آݨ ھر نویں تعلیم آݨ دوکھے باز اٹکݪ بھیݪو لوڑھیا جاوئی۔ ¹⁵۱۵۔پر مھیں محبت میں خچ ٻولتا ہوا مھناں مسیح میں جکو ماتھو ہے ترقی کرتا آݨ بدھتا جاؤݨ ہے۔ ¹⁶۱۶۔ مسیح وشواس رے خارے بدن ناں بھیݪو کرئی، آݨ اُوے میں ہر ہیک عضبے ناں جوڑئی آݨ جݙھو عضبو صیح کام کرئی تو خارو بدن بدھی آݨ پریم میں ترقی کرتو جاوئی۔¹⁷۱۷۔ائیے رے کرے ھُوں ایشور میں تھناں نخیحت آݨ تاکید کرئیں، کہ جاں غیر قوماں آپ رے بے حاصل حالات رے مطابق بہی تھیں نی بہو۔ ¹⁸۱۸۔اُواں ری خوچ میں اندھاروہے۔ آݨ اُو آپ رے دِلاں ری سختی رے کرے ایشور ری زندگی خاں خارج کیا گیا ہے۔ ¹⁹۱۹۔ اُو شرمندگی محسوس کونی کرتا۔ اُواں آپ رے آپ ناں ہر قسم رے گندے اعمال کرݨ رے خاروں عیاشی رے حوالے کر چھوڑیو رو۔²⁰۲۰۔پݨ تھاں مسیح رے بارے میں اھیڑی تعلیم کونی پائی (خوݨی)۔ ²¹۲۱۔منجے خیال رے مطابق تھاں مسیح میں خچائی رے تعلیم خݨی تے پائی ہے۔ ²²۲۲۔ تھاں خکھیو تو کہ پراݨے چال چلݨ ری پراݨی انخانیت ناں چھوڑو۔ جکو مَکر، خواہشات رے خاروں خراٻ ہوتی جاخے۔²³۲۳۔تھاں خکھیو تو کہ آتما میں نواں بݨتا جاؤ۔ ²⁴۲۴۔ آݨ نوی انخانیت حاصل کرو جکو ایشور ری صورت رے مطابق بݨائی ہے۔ جالکھائی آݨ بھرپور خچائی رے بھیݪو۔²⁵۲۵۔ائیے رے خاروں کوݪ ناں چھوڑو۔ ہر کوئی آپ رے پاݪے آݪے خاں خچ ٻولے، کیاں کے مھاں ہیکے ٻجے را جنم را خنگتی ہاں۔ ²⁶۲۶۔ریخ کرو، پݨ پاپ نی کرو۔ سورج رے ٻݙݨ تک مھاری ریخ نی رہیوے۔ ²⁷۲۷۔ شیطان ناں کوئی موقعو نی ݙو۔²⁸۲۸۔جکو چوری کرئی اُو اگتے چھوری نی کرے۔ بلکہ آپ رے ہاتھاں خاں کوئی فائدے آݪوکام کرے، تاکہ اُوے کوڈھیا کہنی ضرورت مند نا ݙیوݨ رے خاروں کینک ہوے۔ ²⁹۲۹۔تھارے پاخے خاں کوئی گندی بات نی نخرے۔ ائیے رے خاروں، اُوے حکماں ناں استعمال کرو جکے خاں ٻجاں رو خدھارو ہوے، آݨ تھارا حُکم خݨݨ آݪاں رے خاروں گھݨی کرپا ہوے۔ ³⁰۳۰۔ آݨ ایشور ری آتما ناں ݙوکھاؤ نی۔ کیاں کے ائیے قربانی رے ݙیھں رے خاروں تھاں تے مہر لگائی گی۔³¹۳۱۔ہر قسم ری بُری رے بھیݪو ہرطرح خاں جیکݨ، ریخ، جگڑو، بد زبانی تے چوگلی ناں چھوڑو۔ ³²۳۲۔ ہیکے ٻجے رے بھیݪو مہربانی خاں پیش آؤ۔ رحم دِل ہو، ہیکے ٻجے ناں معاف کرو، جیکݨ ایشور مسیح یسوع میں تھناں معاف کرخے۔

Chapter 5

¹۱۔ تو تھیں پیارے باݪاں آݪی کار اِیشور را پیارا بڹ و۔ ²۲۔آن پریم خاں چلو جیکر مسیح بھی مھاں خاں محبت کی ہے آن مھارے خاروں آپرے آن ناں بھݪی خوصبوآݪی ماننہ ایِشور رِی نزر کررو قرُبان کر ݙڹ و۔³۳۔حرامکاری آن ہر طرح رِی ناپاکی یا لالچ رو تھاں مھیں زکر تک نی ھووں جیکر کہ پاک منِکھاں نا ھووی۔ ⁴۴۔آن نی بے شرمی آن بے ھووں گواہی آن تماشے رو ائیاں رِے کرے کہ یہ لائق کونی پڹ ائیائے رِے کرے کہ گڹ ی مثکر گزاری ھوئے۔⁵۵۔اِے رِے کرے کہ خوب خمجھ لوکہ کئی حرام کار یا ناپاک یا لالچی رِی مسَیح آن خدا اِیشور رِی بادشاہی مھیں بھانگو کونی۔ ⁶۶۔کوئی تھاناں فضول باتاں خاں دھو کھونی ݙے ائے رِے کرے کہ میڑی باتاں رِے سبب خاں اِیشور رو غضب صند رِے فرزنداں ۔ ⁷۷۔تو تھایئں اِےرِے بھیݪا نی ھووہ۔⁸۸۔ اِےرِے کرے کہ تھایئں پہلی خاں اندھیرے میں ھتیاں پڹ اھیڹ اں ایِشور میں نور ھو تھایئں نور رِے ݙیکراں آݪی کار چلو۔ ⁹۹۔اَئیاں رِےکرے کہ نور رو پھݪ ہرطرح رِی خوبی آن راستبازی آن سچائی مھیں ہے۔ ¹⁰۱۰۔آن معلوم کرتا جاو کہ اِیشور ناں کی چیزیں بھݪی نظر ہے۔ ¹¹۱۱۔آن اندھیرے رِے بے پھݪ کاموں مھیں بھیݪا نی ھوے پڹ پہلی خاں ائیاں تے ملاوت ہی کیوکرو۔ ¹²۱۲۔اَئیاں رِے کرے کہ اوُے را لوکھایاوڑا کاموں رو زکر کڑڹ وی شرمناک بات ہے۔¹³۱۳۔ آن خیطان باتاں جکو ملاوت رِے لائق ہے نور خاں ظاہر ھووی کیکہ نور خیجو کہییں ظاہر کریں۔ ¹⁴۱۴۔اَئیاں رے کرے کہیو جاوی۔اَے خووڹ آݪا جاگ اٹھیو آن معردوں مھیں خاں اٹھیی تو مسَیح تھیں تے روئن ھوخائے۔¹⁵۱۵۔ پڹ غور خاں جوئوے کہ کہڑی طرح تے تھیں ھیلیں کالااں آݪیکار کونی پڹ عقل فداں آݪی کار۔ ¹⁶۱۶۔وقت ناں تھوڑو خمجھو ائیاں رِے کرے کہ ݙن براہے۔ ¹⁷۱۷۔اَئیاں رِے کرے کہ تھیں تھوڑی لائے مھیں نہیں رھو۔پڹ خمجھ کہ ایِشور رِی مرضی کی ہے۔¹⁸۱۸۔ آن شراب لا آݙھی نی بڹ و کیانکہ اِے بدچلنی رو باعث ہے۔پڹ تھائیں رُوح خاں پھرتا جوہ۔ ¹⁹۱۹۔آن آپت مھیں آن گیت آن روحانی ترانو گھاوتا رہو آپرے دل مھیں ایِشور رِے خاروں گاوتا بجاتا رہیا کرو۔ ²⁰۲۰۔آن خیراخیجے آپاتاں مہیں مھارے ایِشور یَسوع مَسیح رِے ناں خاں ایِشور آن پتا رو شکرگزار رہو۔ ²¹۲۱۔آن مسَیح رِے خوف مھیں ھیکے بیجے رِے تابع رہو۔²²۲۲۔لوگایاں آپرے ݙیڹ ی رِے یڑی تابع رھیو جیکر کہ ایِشور رِی۔ ²³۲۳۔ائیاں رِے کرے کہ لوگائی رو سرہے۔جیڑی طرح مسَیح کلیائ رو سر ہے آن اویدن رو بجاوڹ آݪوہے۔ ²⁴۲۴۔پڹ جیڑی طرح تے کلسَیاہ مسَیح رِے تابع ہے ایڑی طرح نے لوگائیاں بھی ہر بات مھیں آپرے ݙڹ یاں رِے تابع ہووے۔²⁵۲۵۔ اَے ݙٹیاں آپرے لوگائیاں خاں پیار کرو جیکر مسَیح وی کلسیاہ خاں پیار کیو آن ائیاں رِی خاطر آپرے آپ ناں اَئیاں رِے حوالے کوݙڹ و۔ ²⁶۲۶۔اَئیاں رِے کرے کہ اوہ کلمے رِے بھیݪو ٻاٹی خاں جھیل رو صاف کر رو مقدَس کرے۔ ²⁷۲۷۔آن خود آپرے خاروں ھیک جلالی کلیساہ پیدا کرے جیکے مھیں داغ یا سٹلن یا ایڑی طرح رِی کوئی چیز نی ھووے پڹ اَئیاں رِے کرے کہ پاک آن بےداغ ھووے۔²⁸۲۸۔ آن کھیے کر ایڑی طرح تے ݙسنی وِی آپری لوگائیاں چاں آپرے بدن آݪی کار پیار کرے جیکو آپری لوگائی ناں پیار کریں او آپرے آپ ناں پیار کریں۔ ²⁹۲۹۔ائَیاں رے کرے کہ کہ کوئی وی آپرے بدن خاں ݙخیمنی کونی کرتو پڹ او اوُے ناں پاݪاں آن یوخناں جیکر کہ مسَیح وی کلسیاہ ناں ۔ ³⁰۳۰۔ائَیاں رِے کرے کہ مھیں اوُے رِے بدن را ھیغاں ھاں ۔³¹۳۱۔ اَئیاں رِے کرے مرد آپرے ٻاپ آن آپری ماں ناں چھوڑ خے آن آپری لوگائی خاں ملیو رخیے آن اوہ ٻینہ ایک تن ھوخائے۔ ³²۳۲۔اِے ھیک موٹو بھید ہے۔ائَیائے رِے کرے کہ مسَیح آن کلیساہ رِے کرے یا آݪی کار۔ ³³۳۳۔پڹ بہر حال تھاں مھیں خاں رِی ہر ھیک آپری آپری لوگائی خاں آپری آݪی کار پیار کرے آن لوگائی آپرے ڈیٹی رو ادب کرئے۔

Chapter 6

¹۱۔ایے مانجھے پیاراں ایِشور مھیں آپرے ماں باپ رِے فرمابردَار رہو ایئے رِے کرے کہ اَے واجب ہے۔ ²۲۔توں آپرے ٻاپ رِی آن آپری ماں رِی عزت کر۔اِے کہیو حکم ہےجیکے رِے بھیݪو وعدہ بھی ہے۔ ³۳۔اِے رِے کرے کہ تھا جو بھݪو ھوئے آن تھاجی عمر دھرتی تے موٹی ھووئے۔⁴۴۔ آن اِے اوَلاد آݪو تھائیں آپرے ٻاݪاں ناں زیغیس نی ݙلاو پڹ ایِشور رِی تعلیم آن تربیت ھیں ائیاں رِی پروَرش کرو۔⁵۵۔ اِے غلامو تھیں ائیاں را جیکو جم رِی حیثیت خاں تھارا مالک ھے آپرے دَل رِی صفائی خاں ٻیتا آن گھپتا ھوا ایڑ فرمابرار ھوہ جیکر کے مسَیح رہ۔ ⁶۶۔آن منِکھاں نہ رَاضی کرڹ آݪاں آݪی کار ݙکھاو رے خاروں نی پڹ مسَیح رِے غلدماں آݪی کار دَل خاں ایِشور رِی مرَضی تے بہیتا ھووا۔ ⁷۷۔آن جی خاں خدمت کرتا ھواہ اَیاں کہ ایِشور رِی ھے نی کہ مِنکھاں رِی۔ ⁸۸۔کیونکہ تھیں جاڹ یں کہ جیکوئی بھلو کام کریں کی غلام کی آزاد ایِشور پرسیتو خاں اَئیاں ہی ٻاخے ۔⁹۹۔ آن اَے مالکاں تھیں وِی ڈھمکاوڹ یو چھوڑ رو ائیاں خاں اسیڑ ہی خلوک کرو کیانکہ تھیں جاڹ یں کہ اوئیاں رو آن تھاناں رو مالک آخماں تے ھے آن او رِے حضور مھیں کیٹی رِی وی طرف دار کونی ھوتی۔¹⁰۱۰۔غرض ایِشور مھیں آن اوُے رِی قدَرت رِی قوت مھاں زورآور ھوتا جاو ۔ ¹¹۱۱۔صَلاح ایِشور خاں آراستہ ھوئے اِے رِے کرے کہ تھائیں شَیطان رِے مقابلے مھیں قائم رھے خکو۔¹²۱۲۔ کیانکہ مھاری جنگ لوہی آن جسد خاں کونی پڹ رَیاستوں خاں حکومتاں خاں اَئیے تاریکی رِی دنیا رِے حاکماں خاں آن شرات کرڹ آݪی روخوں خاں۔ ¹³۱۳۔اِے رِے خاروں کہ صَلاح ااِیشور خاں لو ائَیاں رِے کرے کہ برے دن مھیں مقابلو کر خکو آن خینجے باتاں رِی تکمیل کر رِی قائم رِے خکو۔¹⁴۱۴۔پڹ سچائی خاں آپری کمرکس رِی آن صَلاقت رو بکتر پہراں رو۔ ¹⁵۱۵۔آن پگیاں مھیں صَلح رِی اَنجیل رِی تیاری را حوتا پہراں را۔ ¹⁶۱۶۔آن خیجاں رِے علاوہ ایمان رِی اوہ سپر کھڹ لو جیکے خاں تھائیں اوہ سریر رِے خیجے باݪتے تیراں ناں ٻجھاخگو۔¹⁷۱۷۔ آن نجات رُو خود آن رُوح رِی تلوار جیکو ایِشور رو کلدم ہے لےلو۔ ¹⁸۱۸۔آن ہر بھیݪا آن ہر طرح خاں رُوح مھیں دَعا آن مَنت کرتا رہو۔آن اِئے غرض خاں کوشش رِے بھیݪا جاگتا رہو۔آن مقَدسوں رِے خاروں دعا کی کرو۔¹⁹۱۹۔ آن ماَنجھے خاروں وِی ائے رِے کرے کہ ٻوݪڹ رِی بھیݪا مھاناں کلدم کرڹ رِی توَفیق ھووے جیکے خاں ھوں اَنجیل رِی منادی کرڹ رِی دلیری خاں ظاہر کر خگیاں۔ ²⁰۲۰۔جیکے رِے خاروں ھوں زنجیراں خاں ٻاڈوڑو چیلو ھاں آن ائے خاں بے دھڑک بیان کراں جیکر کہ مھاناں بیان کراڹ گھپیے۔²¹۲۱۔ آن اَئیاں رِے کرے کہ تھاں وی مانجھے احوال نا جاڹ یو کہ ھوں کی کرائی طوککس جیکو پیارو بھائی ہے آن اِیشور رو ایماندار خادم ہے۔تھاناں خیجی باتاں ݙخیلیخس۔ ²²۲۲۔جیکے ناں ھوں تھانا رِے کوݙھی اَئیاں رِے خاروں ٻیݪین کہ تھیں مھارے اَحوال ناں جاڹ و آن اوے تھارے دَلوں ناں تسلی ڈے۔²³۲۳۔ بھائیوں ناں خلدقی حاصل ھوئے آن ایِشور پتا آن پرمشور یسَوع مَسیح رِی طرف خاں ایمان رِے بھیݪومحبت حاصل ھوئے۔ ²⁴۲۴۔اوئیاں خیجاں تے فضل ھووتو رہے جیکو مھارے ایِشور یَسوع مسَیح خاں بے پناہ گھڹ ی خاری محبت راکھیں۔

Philippians

Chapter 1

¹۱۔ایہ خَط پولُس اَن تِیمُتھِیُس ری طرف خاں ہے جکو مسیح یسوع را غُلام ہے۔ ایہ خَط فِلپی شہر رے خارے وشواسیاں، شیواداراں اَن خن٘بھاݪݨ آݪاں رے ناں ہے جکو مسیح یسوع میں ہے۔ ²۲۔اَپݨے ٻاپ اِیشوَر اَن پربھُو یسوع مسیح ری کِرپا تھاں ماتھے ہووے اَن او تھاں نا خُکھا راکھے۔³۳۔ہُوں جَݙے وی تھاں نا یاد کرئیں، تو آپرے اِیشوَر رو شُکر کرئیں۔ ⁴۴۔اَن ہُوں جَݙے وی تھاں خارُو پراتھنا کرئیں، تو ہمیشہ خُوشی خاں تھاں خاراں رے خارُو مِنتھ کرئیں ‏۔ ⁵۵۔کیان٘کے تھے شرُوع خاں لے اَن آج تک خُوشی ری خبر رو پرچار کرݨ میں مھاں بھیݪا رہیا ہو۔ ⁶۶۔مھناں یقین ہے کہ اِیشوَر جکے تھاں میں ایہ بھَلو کام شرُوع کریو ہے، اِیئے نا او یسوع مسیح رے بھَݪے آوݨ تک پُورو کر ݙیخے۔⁷۷۔ایہ بھَلی بات ہے کہ ہُوں تھاں خاراں رے بارے میں اِیئاں خوچاں کیان٘کے تھے مھارے مَن میں رہئی۔ جَݙے ہُوں ڈھَکیجیو جاں جَݙے ہُوں اِیشوَر ری خُوشی ری خبر نا خَچ ثابت کرتو وو اَن مُخالفاں نا جواب ݙیوتو وو، تو تھے وی اِیشوَر ری کِرپا میں مھیں بھیݪا شامل ہَتا۔ ‏ ⁸۸۔اِیشوَر مھارو گواہ ہے کہ جاں مسیح یسوع نا تھاں خاں پریم ہے، اِیئاں ہُوں وی تھاں نا خہٹݨ رے خارُو گھݨو خِکئیں۔⁹۹۔مھاری پراتھنا ہے کہ تھے گیان اَن ہر طرح ری خَمجھ خاں پریم میں گھݨے خاں گھݨا بَدھتا جاؤ۔ ¹⁰۱۰۔جکے خاں تھے ضروری باتاں نا خَمجھ خَگو اَن مسیح رے بھَݪے آوݨ رے ݙن تک صاف دل رہو اَن تھاں تے کوئی اِلزام نی آوے۔ ¹¹۱۱۔اِیئاں تھے نیکی رے پھل خاں بھریا رہو جکو مسیح یسوع رے وسیلے خاں لابھئی کہ اِیشوَر ری بَݙائی ظاہر ہووے اَن اُوئے ری تعریف ہووے۔¹²۱۲۔اَے وشواسی بھائیاں، ہُوں چاہوئیں کہ تھاں نا ٹھاء لاگ جاوے کہ جکو مھیں تے گُزری ہے، اُوئے ری وجہ خاں خُوشی ری خبر ٻِجی وی گھݨی بَدھ گی۔ ¹³۱۳۔اِتری تک کہ بادشاہی پلٹَݨ رے خارے خِپائیاں اَن باقی خارے مِنکھاں میں ایہ مشہور ہو گیو کہ ہُوں مسیح رو پرچار کرݨ ری وجہ خاں قید ہاں۔ ¹⁴۱۴۔مھارے ڈھَکیجݨ ری وجہ خاں گھݨے وشواسیاں رو پربھُو تے وشواس پَکو ہویو رو اَن اُوئاں میں ٻِجی گھݨی ہمت آئی ری، اِیئے خارُو او دلیری خاں اِیشوَر رو پرچار کرئی وا۔¹⁵۱۵۔بھَلائیں اُوئاں مئیں خاں کئیں تو حِدخے اَن مُخالفت ری وجہ خاں مسیح رو پرچار کرئی، پݨ ٻِجاں ری نیت بھَلی ہے۔ ¹⁶۱۶۔جکو بھَلی نیت خاں پرچار کرئی، او مھیں خاں پریم راکھئی کیان٘کے اُوئاں نا ٹھاء ہے کہ اِیشوَر مھناں آپری خُوشی ری خبر نا ثابت کرݨ رو کام ݙِنو ہے۔ ¹⁷۱۷۔پݨ جکو بھَلی نیت خاں کونی کرتا، او آپری غرض راکھݨ ری وجہ خاں ایہ خوچ رو مسیح رو پرچار کرئی کہ قید میں مھیں خارُو گھݨی مُصیبت ہووے۔¹⁸۱۸۔مھارے خارُو ایہ کوئی بات کونی پݨ موٹی بات ایہ ہے کہ مسیح ری خُوشی ری خبر رو پرچار ہر طرح خاں ہوئی وو، پَچھے بھَلائیں او بُری نیت خاں کرے جاں بھَلی نیت خاں۔ اِیئے وجہ خاں ہُوں راضی ہاں اَن راضی ہووتو رئیخ ¹⁹۱۹۔کیان٘کے مھناں ٹھاء ہے کہ تھان٘رے پراتھناواں اَن یسوع مسیح ری ݙِنوڑی آتما ری مدد خاں ہُوں اَزاد ہو جائیخ رو۔²⁰۲۰۔مھناں یقین اَن پَکی اُمید ہے کہ ہُوں کَئی وی بات میں کھیچرو کونی ہوواں اَن گھݨی دلیری خاں ہمیشہ آݪِیکار ہیݨا وی آپرے ݙِیل رے وسیلے مسیح ری شان ظاہر کرتو رئیخ، بھَلائیں پَچھے ہُوں جیوتو رہواں جاں مَر جاواں۔ ²¹۲۱۔کیان٘کے مھارے جیوتے رہوݨ رو مقصد مسیح رو پرچار کرݨ ہے پݨ جے ہُوں مَر جاواں، تو وی فائدو ہے۔²²۲۲۔جے ہُوں جیوتو رہیو، تو پرچار رو کام گھݨو کر خَگیخ۔ اِیئے خارُو ہُوں کونی کَہہ خَگتو کہ کی ٹھیک ہے۔ ²³۲۳۔ہُوں ٻِنہے باتاں میں پھاتھوڑو ہاں۔ مھارو مَن تو کرئی کہ اِیئے دُنیا نا چھوڑاں اَن مسیح بھیݪو جا رہواں کیان٘کے ایہ خاراں کرتے ٹھیک ہے۔ ²⁴۲۴۔پݨ تھاں خارُو مھارو جیوتو رہوݨ گھݨو ضروری ہے۔²⁵۲۵۔مھناں اِیئے بات رو یقین اَن ٹھاء ہے کہ ہُوں جیوتو رئیخ اَن تھاں خاراں بھیݪو رئیخ کہ تھے وشواس میں بَدھتا جاؤ اَن اِیئے میں راضی رہو۔ ²⁶۲۶۔جَݙے ہُوں بھَݪے تھاں کَڈھے آئیخ، تو جکو ماݨ تھاں نا مسیح یسوع میں مھیں تے ہے، او ٻِجو وی بَدھ جاخے۔ ²⁷۲۷۔ اِیئے بات رو خیال راکھو کہ تھان٘رو اُٹھݨ ٻیخݨ مسیح رے بارے میں خُݨایوڑی خُوشی ری خبر رے لائق ہووے۔ پَچھے بھَلائیں ہُوں تھاں نا جووݨ رے خارُو آ خَگاں جاں نی، تو وی تھان٘رے بارے میں ایہ خُݨاں کہ تھے خارا ہیک آتما میں قائم ہو اَن تھے ہیک مَن ہو را گھݨی محنت کرئی وا کہ مِنکھاں رو خُوشی ری خبر تے وشواس بَدھتو جاوے۔²⁸۲۸۔ہُوں ایہ وی خُݨاں کہ تھے آپرے دُشمناں خاں کَئی بات میں کونی ٻِیہوتا۔ اُوئاں رے خارُو ایہ بربادی رو نِشان ہے پݨ تھان٘رے خارُو مُگتی رو، ایہ نِشان اِیشوَر ری طرف خاں ہے۔ ²⁹۲۹۔کیان٘کے مسیح ری وجہ خاں تھاں تے ایہ کِرپا ہوئی ہے کہ تھے نی چھَڑو اُوئے تے وشواس لے آؤ پݨ اُوئے ری وجہ خاں ݙُکھ وی برداشت کرو۔ ³⁰۳۰۔تھے خُوشی ری خبر رو پرچار کرݨ رے خارُو گھݨی محنت کرئی وا جاں مھناں کرتے ݙِٹھو ہَتو اَن ہیݨا وی خُݨئی کہ ہُوں اِیئان٘ج کرئیں وو۔

Chapter 2

¹۱۔مسیح میں تھاں نا حوصلو اَن اُوئے رے پریم خاں تسلی لابھئی۔ پویتر آتما تھاں بھیݪو ہے اَن تھے ہیکے ٻِجے رے خارُو مہربانی اَن دَیا راکھئی۔ ²۲۔جے اِیئاں ہے تو مھاری ایہ خُوشی پُوری کرو کہ ہیک جیَہڑی خوچ راکھو، ہیکے ٻِجے خاں پریم راکھو، ٻَدھی میں رہو اَن ہیک خیال راکھو۔³۳۔آپری غرض اَن ہَرُو بھَرُو رے ماݨ میں کئیں نی کرو پݨ نِوڑت خاں ہر کوئی ٻِجے نا آپ خاں بھَلو خَمجھے۔ ⁴۴۔تھاں مئیں خاں ہر کوئی چھَڑو آپرے بارے میں نی پݨ ٻِجاں رے بارے میں وی خوچے۔⁵۵۔ایَہڑی جِی خوچ راکھو جیَہڑی مسیح یسوع ری وی ہَتی۔ ⁶۶۔او آپ اِیشوَر رے رُوپ تے ہَتو تو وی اُوئے اِیشوَر رے برابر رہوݨ ری کوشش کونی کی۔ ⁷۷۔اُوئے خارو کُجھ چھوڑیو اَن غُلام بݨ رو اِنسان رے رُوپ میں آیو۔ ⁸۸۔اِنسان رے رُوپ میں آ رو آپرے آپ نا جھُکایواَن اِتری تک اِیشوَر رے کَہیے میں رہیوکہ موت پݨ خُوݪی آݪی موت قبُول کی۔⁹۹۔اِیئے خارُو اِیشوَر اُوئے نا خاراں خاں عزت آݪی جگہا تے ٻِخاݨیو اَن او ناں ݙِنو جکو خارے ناواں خاں اُتم ہے۔ ¹⁰۱۰۔اِیئاں اِیئے خارُو ہویو کہ یسوع رے ناں تے ہر کوئی گوݙا کھووے،پَچھے بھَلائیں او اَکاش ماتھے ہووے جاں دھرتی ماتھے جاں دھرتی رے ہین٘ٹھا۔ ¹¹۱۱۔اَن اِیشوَر ٻاپ ری بَݙائی رے خارُوہر ہیک زبان مِنکھاں رے رُوبرُو منے کہ، یسوع مسیح جِی پربھُو ہے۔¹²۱۲۔اَے عزیزاں، جَݙے ہُوں تھاں بھیݪو رہیو اَن تھاں نا خِکھایو، تو تھاں اِیشوَر رے باتاں منیے اَن ہیݨا وی منئی وا، جَݙے ہُوں تھاں کَڈھے ہئی کونی۔ اِیئے خارُو تھے ٻِیہوتا اَن کان٘پتا اِیشوَر رے کَہیے میں زندگی گُزارو کہ تھاں نا پُوری مُگتی لابھ جاوے۔ ¹³۱۳۔کیان٘کے او اِیشوَر ہے جکو تھاں نا نیت اَن کام ٻِنہاں نا آپرے نیک مقصد نا پُورو کرݨ رے خارُو ہمت ݙئی۔¹⁴۱۴۔ہر کام خِدھی نیت اَن بِنا تکرار رے کرو، ¹⁵۱۵۔اِیئاں تھے اِیئے دُنیا رے نَکھٹے اَن پاپی مِنکھاں رے بِچ میں اِیشوَر را بے قصُور اَن بے عیب ٻاݪ بݨ را رہو۔ مِنکھاں رے بِچ میں تھے اِیئاں ہو جاں دُنیا رے خارُو ݙِیئو۔ ¹⁶۱۶۔اَن تھے اَمر جِیون ݙیوݨ آݪو خَنݙیخو خُݨاوئی۔ جے تھے اِیئاں باتاں ماتھے بہوتا رہخو، تو ہُوں مسیح رے بھَݪے آوݨ رے ݙن تھاں تے ماݨ کر خَگیخ کہ نی مھاری ناخ بھَج بیکار گی اَن نِیج مھاری محنت تے پاݨی پھِریو۔¹⁷۱۷۔شیوا رو جکو کام تھے وشواس خاں کرئی وا، او ہیک ایَہڑو ٻلِیدان ہے جکو اِیشوَر نا پسند ہے۔ اِیئے رے خارُو جے مھناں مَرݨو وی پڑے، تو وی ہُوں راضی ہاں اَن تھاں بھیݪو خُوشی مناوئیں۔ ¹⁸۱۸۔اِیئے خارُو تھے وی خُوشی مناؤ اَن مھیں بھیݪا راضی رہو۔¹⁹۱۹۔مھناں پربھُو یسوع میں اُمید ہے کہ تِیمُتھِیُس نا بیگو تھاں کَڈھے میلیخ کہ او تھان٘رو حال حوال لے آوے اَن مھناں تسلی ہووے۔ ²⁰۲۰۔کیان٘کے مھیں کَڈھے ٻِجو کوئی کونی جکے ری خوچ مھیں خاں بِچڑتی ہووے اَن جکو خَچے‌لی تھان٘رے خارُو چِنتا راکھے۔ ²¹۲۱۔ٻِجاں خاراں نا آپری آپری چِنتا لاگوڑی ہے نی کہ یسوع مسیح ری۔²²۲۲۔پݨ تھاں نا ٹھاء ہے کہ تِیمُتھِیُس ماتھے بھروسو کر خَگئیں کیان٘کے اُوئے مھارو ݙِیکرو بݨ رو مھیں بھیݪو اِیشوَر ری خُوشی ری خبر رو پرچار کریو۔ ²³۲۳۔ہمے مھناں اُمید ہے کہ جَݙے مھناں آپرے کیس رے بارے میں ٹھاء لاگ جاخے، تو ہُوں تِیمُتھِیُس نا اُوئے گھڑی تھاں کَڈھے میل ݙئیخ۔ ²⁴۲۴۔ اَن مھناں پربھُو ماتھے یقین ہے کہ ہُوں وی بیگو تھاں کَڈھے آئیخ۔²⁵۲۵۔ہیݨا ہُوں ایہ ضرُوری خَمجھئیں کہ اِپَفرُدِتُس نا پاچھو تھاں ݙِخا میلاں جکو مسیح میں مھارو بھائی، مھیں بھیݪو شیوا رو کام کرݨ آݪو اَن خِپائی ہے۔ او تھان٘رو خَنݙیخو پُگاوݨ آݪو وی ہے جکے نا تھاں مھارے ضرُورتاں پُورے کرݨ رے خارُو شیوادار بَݨا رو مھیں ݙِخا میلیو ہَتو۔ ²⁶۲۶۔ہُوں اُوئے نا تھاں کَڈھے اِیئے خارُو میلئیں وو کیان٘کے اُوئے نا تھان٘ری گھݨی یاد آوئی۔ او تھان٘رے خارُو خِکئی کیان٘کے تھاں اُوئے ری بِیماری رے بارے میں خُݨیو ہَتو۔ ²⁷۲۷۔او اِترو بِیمار ہَتو کہ مَرݨ تے ہَتو پݨ اِیشوَر اُوئے تے دَیا کی، نی چھَڑو اُوئے تے پݨ مھیں تے وی کہ مھیں تے گھݨا ݙُکھ نی آوے۔²⁸۲۸۔اِیئے خارُو ہُوں جِترو بیگو ہو خَگیو اُوئے نا تھاں کَڈھے میلیخ کہ تھے اُوئے نا جو را راضی ہو جاؤ اَن مھاری پریشانی وی مِٹ جاوے۔ ²⁹۲۹۔جَݙے او تھاں کَڈھے پُگے، تو تھے پربھُو میں خُوشی خاں اُوئے نا ٹَکریا اَن ایَہڑے مِنکھاں نا عزت ݙیوتا رہیا۔ ³⁰۳۰۔اِیئے خارُو کہ او مسیح ری خُوشی ری خبر رے خارُو مَرݨ تے ہَتو اَن اُوئے آپری جان خطرے میں گھات ݙِنی کہ اُوئے کمی نا پُوری کر خَگے جکو تھاں خاں رہ گی ہَتی۔

Chapter 3

¹۱۔اَے مھارے بھائیاں، پربھُو میں ہمیشہ راضی رہو۔ ہُوں تھاں نا ہیک بات گھڑی گھڑی لِکھݨ خاں کونی تھکتو کیان٘کے ایہ بات تھاں نا غلط خِکھایوڑے باتاں خاں بَچاوݨ رے خارُو ہے۔ ²۲۔کُتاں خاں ہُشیار رہو یعنی اُوئاں مِنکھاں خاں جکو بُرا کام کرئی اَن ختنو کراوݨ رو کَہی۔ ³۳۔یاد راکھو کہ اصل میں ختنو کریوڑا آپاں ہاں جکو اِیشوَر رے پویتر آتما ری مرضی خاں بھَگتی کرئیں، یسوع مسیح تے فخر کرئیں اَن ݙِیل رے باتاں تے بھروسو کونی کرتا۔⁴۴۔جووو، ہُوں وی آپرے ݙِیل رے باتاں تے بھروسو راکھ خَگئیں۔ ہاں، جے کوئی ٻِجو مِنکھ خَمجھئی کہ او وی ݙِیل رے باتاں تے بھروسو راکھ خَگئی، تو ہُوں اُوئے خاں وی گھݨو راکھ خَگئیں۔ ⁵۵۔کیان٘کے ہُوں جَنم خاں اِسرائیلی اَن بِنیامین رے قبیلے خاں ہَتو اَن آٹھویں ݙن مھارو وی ختنو ہویو۔ ہُوں پَکو عِبرانی اَن دھَرمی قانُون رے مطابق فریسی پنتھ خاں ہَتو۔⁶۶۔ہُوں دھَرم ری غیرت رے لِحاظ خاں وشواسی منݙݪی نا تن٘گ کرتو اَن دھَرمی قانُون تے بہوݨ میں بے قصُور اَن بے عیب ہَتو۔ ⁷۷۔اُوئے گھڑی جکو باتاں مھارے فائدے رے ہَتے، ہمے اُوئاں نا مھیں مسیح رے خارُو نُقصان آݪے خَمجھیے رے۔⁸۸۔ہُوں پربھُو یسوع مسیح ری اوݪکھاݨ ری خاراں خاں موٹی بات خاں ٹاݪ ٻِجے باتاں نا نُقصان آݪے خَمجھئیں۔ جکے ری وجہ خاں مھناں خارے چیزاں میں نُقصان ہویو، ہُوں اُوئاں خارے چیزاں نا گند آݪِیکار بیکار خَمجھئیں کہ مھناں مسیح لابھے۔ ⁹۹۔اَن ہُوں مسیح خاں واسطو راکھ خَگاں۔ ہُوں ایہ خارو کُجھ آپری اُوئے نیکی ری وجہ خاں کونی لے خَگتو جکو دھَرمی قانُون تے بہوݨ خاں لابھئی پݨ ہمے مھیں کَڈھے او نیکی ہے جکو مسیح تے وشواس لے آوݨ ری وجہ خاں اِیشوَر ری طرف خاں لابھئی۔ ¹⁰۱۰۔ہُوں چھَڑو ایہ چاہوئیں کہ مسیح اَن اُوئے ری بھَݪے جیوتے ہووݨ ری قُدرت نا اوݪکھ خَگاں اَن اُوئے آݪِیکار تکلیفاں برداشت کر رے مَرݨ تک وفادار رہواں۔ ¹¹۱۱۔کہ کَئی طرح مھناں مَریوڑاں مئیں خاں جیوتو ہووݨ رو درجو لابھ خَگے۔¹²۱۲۔ مھارو مطلب ایہ کونی کہ مھناں خارو کُجھ لابھ گیو رو جاں ہُوں کامل ہویو رو پݨ اُوئے مقصد نا لیوݨ ری اُمید راکھ ری آگے ناختو جائیں وو، جکے رے خارُو یسوع مسیح مھناں چُگیو ہے۔ ¹³۱۳۔اَے وشواسیاں، ہُوں ایہ کونی کَہوتو کہ مھناں او اِنعام لابھ گیو رو پݨ ہُوں ہیکی بات تے زور ݙئیں جکو کُجھ لارے رہ گیو رو اُوئے نا بھُول رو آگے بَدھتو۔ ¹⁴۱۴۔نِشان ݙِخا ناختو جائیں وو کہ مھناں اَکاش ماتھے او اِنعام لابھ جاوے جکے رے خارُو اِیشوَر مھناں مسیح یسوع میں ہیلو کریو ہے۔¹⁵۱۵۔ہمے آپاں مئیں خاں جِترا کامل ہے، او ایَج خوچ راکھے اَن جے کَئی بات میں تھان٘ری خوچ فرق ہے تو اِیشوَر اُوئے بات نا وی تھاں تے ظاہر کرخے۔ ¹⁶۱۶۔اِیئے خارُو جِتری تک آپاں پُگا ہاں اُوئے رے مطابق زندگی گُزارتا رہواں۔¹⁷۱۷۔اَے بھائیاں، تھے خارا بھیݪا ہو مھیں آݪِیکار زندگی گُزارو اَن اُوئاں مِنکھاں تے وی دھیان ݙے رو اُوئاں آݪِیکار زندگی گُزارو جکو مھان٘رے بتایوڑے مارگ تے بَہی۔ ¹⁸۱۸۔کیان٘کے پہل وی مھیں کَئی واری تھاں نا کَہیو ہے اَن ہیݨا وی رو رو اَن کَہیں کہ گھݨا مِنکھ آپرے اُٹھݨ ٻیخݨ ری وجہ خاں مسیح ری خُوݪی را دُشمن ہے۔ ¹⁹۱۹۔ اَخیر میں ایَہڑا مِنکھ نرگ میں جاخے۔ او پیٹ را پُجاری ہے، ݙِیل رے ختنے تے ماݨ کرئی اَن دُنیا رے چیزاں رے خیال میں رہئی۔²⁰۲۰۔پݨ اَپݨو وطن اَکاش تے ہے اَن آپاں ہیکج مُگتی ݙیوݨ آݪے یعنی پربھُو یسوع مسیح رے بھَݪے آوݨ رے اِنتظار میں ہاں۔ ²¹۲۱۔اُوئے گھڑی او اَپݨے مِٹݨ آݪے ݙِیل نا بدل رو آپرے پرتاٻ آݪے ݙِیل آݪِیکار بَݨا ݙیخے۔ ایہ کام او آپری اُوئے قُدرت خاں کرخے جکے خاں او خارے چیزاں آپرے اختیار میں کر خَگئی۔

Chapter 4

¹۱۔ اِیئے خارُو اَے وشواسی بھائیاں، تھے مھناں گھݨا پیارا ہو اَن ہُوں تھاں نا خہٹݨ ری گھݨی خِک راکھئیں کیان٘کے تھے مھاری خُوشی ہو اَن مھناں تھاں ماتھے ماݨ ہے۔ اَے عزیزاں، تھے اِیئان٘ج پربھُو میں قائم رہو۔ ²۲۔ہُوں ٻہن یوؤدیہ اَن ٻہن سُنتخے ری مِنتھ کرئیں کہ او پربھُو میں ہووݨ ری وجہ خاں آپت میں ہیک جیَہڑی خوچ راکھے۔ ³۳۔ہاوے، اَے مھیں بھیݪی شیوا کرݨ آݪا، ہُوں تھاری مِنتھ کرئیں کہ اِیئاں ٻہناں ری مدد کر کیان٘کے اِیئاں کلیمینس، ٻِجے شیوا کرݨ آݪاں اَن مھیں بھیݪا بھِݪ را خُوشی ری خبر رو پرچار کرݨ میں گھݨی محنت کی۔ اِیئاں را ناں زندگی ری کِتاب میں لِکھیوڑا ہے۔⁴۴۔پربھُو میں ہر گھڑی راضی رہو، بھَݪے کَہیں کہ راضی رہو۔ ⁵۵۔ہر کَئی خاں نرم دل خاں رہو۔ یاد راکھو کہ پربھُو آوݨ آݪو ہے۔ ⁶۶۔کَئی بات ری فِکر نی کرو اَن جَݙے وی پراتھنا کرو ہمیشہ اُوئے رو شُکر کرو اَن ہر بات رے خارُو اِیشوَر خاں پراتھنا کرو۔ ⁷۷۔تو پَچھے اِیشوَر رو خُکھ جکو مِنکھ ری خَمجھ خاں ٻاہر ہے، او تھان٘رے مَن اَن خَمجھ نا مسیح یسوع میں بَچا راکھخے۔⁸۸۔آخر میں اَے بھائیاں، جکو باتاں خَچے ہے، جکو عزت رے لائق ہے، جکو ضروری ہے، جکو بھَلے ہے، جکو خاراں نا پسند ہے، جکو مَن نا بھَلے لاگئی مطلب ایہ کہ جکو نیکی اَن تعریف رے باتاں ہے، اُوئاں خارے باتاں تے غور کرتا رہو۔ ⁹۹۔ جکو باتاں تھاں مھیں خاں خِیکھیے، لِنے، خُݨیے جاں مھیں مئیں جوئے، اُوئاں تے بہوتا رہو تو اِیشوَر جکو خُکھ خاں بھریوڑو ہے، تھاں بھیݪو رہخے۔¹⁰۱۰۔ہُوں پربھُو میں گھݨو راضی ہاں کہ اِترے ݙناں خاں پَچھے تھاں مھارے بارے میں خوچیو۔ بھَلائیں تھے پہل وی مھاری فِکر کرتا پݨ تھاں نا کَݙے موقعو کونی لابھو۔ ¹¹۱۱۔اِیئے رو مطلب ایہ کونی کہ ہُوں آپری ضرُورت ری وجہ خاں کَہیں وو۔ مھیں ہر حال میں خُوش رہوݨ خِیکھ لِنو رو۔ ¹²۱۲۔ مھیں غریبی ݙِٹھی ہے اَن اَمِیری ݙِٹھی ہے، ہر بات میں اَن ہر حال میں مھیں دھاپ کھاوݨ، بُوکھو رہوݨ، بَدھݨ اَن گھٹݨ خِیکھیو ہے۔ ¹³۱۳۔ پربھُو یسوع جکو مھناں طاقت ݙئی اُوئے خاں ہُوں خارے باتاں رو مُقابلو کر خَگئیں۔¹⁴۱۴۔تو وی تھاں بھَلو کریو کہ مُصیبت میں مھیں بھیݪا شامل ہویا۔ ¹⁵۱۵۔اَے فِلپی شہر رے وشواسیاں، تھاں نا آپ نا وی ٹھاء ہے کہ خُوشی ری خبر رے پرچار رے شرُوع آݪے ݙناں میں جَݙے ہُوں مَکِدُنیہ شہر خاں بئیر ہویو، تو تھاں خاں ٹاݪ کَئی وشواسی منݙݪی رُپیے پئیخے میں مھاری مدد کونی کی۔ ¹⁶۱۶۔جَݙے ہُوں تھِسلُنِیکے شہر میں ہَتو، تو تھاں مھارے ضرورتاں پُورو کرݨ رے خارُو ہیک واری کونی پݨ ٻے واری مھیں خارُو مدد میلی۔ ¹⁷۱۷۔ ہُوں ایہ کونی چاہوتو کہ تھے مھناں دان ݙیوتا رہو پݨ ایہ کہ تھان٘رے دان ݙیوݨ خاں اِیشوَر تھاں نا گھݨی برکت ݙے۔¹⁸۱۸۔ مھیں کَڈھے خارو کُجھ ہے اَن ضرُورت خاں وی گھݨو ہے۔ جکو چیزاں تھاں اِپَفرُدِتُس رے ہاتھ میلیے ہَتے، او مھاری ضرُورت خاں وی گھݨے ہے۔ تھان٘رو دان خُوشبو آݪے ٻلِیدان آݪِیکار ہے جکو اِیشوَر نا پسند ہے۔ ¹⁹۱۹۔مھارو اِیشوَر آپرے پرتاٻ آݪے خزانے خاں مسیح یسوع میں تھان٘ری ہر ہیک ضرُورت نا پُوری کرخے۔ ²⁰۲۰۔اَپݨے ٻاپ اِیشوَر ری بَݙائی ہمیشہ تک ہووتی رہ۔ اِیئان٘ج ہووے۔²¹۲۱۔ہر ہیک وشواسی نا مسیح یسوع میں سلام کَہیا۔ جکو وشواسی مھیں بھیݪا ہے، او وی تھاں نا سلام کَہی۔ ²²۲۲۔خارا وشواسی خاص کر جکو قَیصر رے محل میں کام کرئی، تھاں نا سلام کَہی۔ ²³۲۳۔ پربھُو، یسوع مسیح ری کِرپا تھان٘ری آتما بھیݪی رہ۔

Colossians

Chapter 1

¹۱۔ایہ خَط پولُس، جکو اِیشوَر ری مرضی خاں مسیح یسوع رے بارے میں پرچار کرئی اَن اَپݨے وشواسی بھائی تِیمُتھِیُس ری طرف خاں ²۲۔مسیح میں اُوئاں نیک اَن وشواسی بھائیاں رے ناں ہے جکو کُلسے شہر میں ہے۔ اَپݨے ٻاپ اِیشوَر ری کِرپا تھاں ماتھے ہووے اَن او تھاں نا خُکھا راکھے۔ ³۳۔ مھے جَݙے وی تھاں خارُو پراتھنا کرئیں تو ہمیشہ اَپݨے پربھُو، یسوع مسیح رے ٻاپ یعنی اِیشوَر رو شُکر کرئیں۔⁴۴۔کیان٘کے مھاں خُݨیو ہے کہ تھان٘رو وشواس مسیح یسوع تے ہے اَن تھے خارے وشواسیاں خاں پریم راکھئی۔ ⁵۵۔تھان٘رے اِیئے وشواس اَن پریم خاں او اُمید ظاہر ہووئی جکو تھان٘رے خارُو اَکاش ماتھے راکھیوڑی ہے۔ ایہ اُمید اُوئے گھڑی خاں ہے جَݙے تھاں خَچائی رے شٻد یعنی خُوشی ری خبر رے بارے میں خُݨیو ہَتو۔ ⁶۶۔ایہ خُوشی ری خبر تھاں کَڈھے پُگی ری اَن جاں پُوری دُنیا میں پھل لے آوئی وی اَن بَدھئی وی، اِیئان٘ج ایہ تھاں میں اُوئیَج ݙن خاں بَدھئی وی جَݙے تھاں اِیشوَر ری کِرپا رے بارے میں خُݨیو اَن اِیئے نا خَچو خَمجھیو۔⁷۷۔اِیئے خُوشی ری خبر رے بارے میں تھاں نا پریمی اِپَفراس خِکھایو جکو مھاں بھیݪو شیوا رو کام کرئی۔ مسیح رو ایہ شیوادار مھان٘ری جگہا تے تھاں میں وفاداری خاں شیوا رو کام کرئی وو۔ ⁸۸۔ اُوئیَج مھاں نا خُݨایو کہ پویتر آتما رے وسیلے خاں تھے ہیکے ٻِجے خاں پریم راکھئی۔⁹۹۔اِیئے خارُو جکے ݙن خاں مھاں ایہ خُݨیو، تو مھاں وی تھان٘رے خارُو اِیشوَر خاں پراتھنا اَن مِنتھ کرتا رہیں کہ او تھاں نا پویتر آتما رے وسیلے خاں عقل اَن خَمجھ ݙے کہ تھے اُوئے ری مرضی نا بھَلی طرح اوݪکھ خَگو۔ ¹⁰۱۰۔اَن تھے ایَہڑی زندگی گُزارو جکے خاں پرمیشوَر راضی ہووے۔ تھے ہر طرح را نیک کام کر را پھل لے آؤ اَن اِیشوَر ری اوݪکھاݨ میں بَدھتا جاؤ۔¹¹۱۱۔ مھان٘ری پراتھنا ہے کہ تھے اُوئے ری پرتاٻ آݪی قُدرت رے مطابق ہر طرح ری طاقت خاں مضبوط ہووتا جاؤ کہ تھے ہر حالت میں خُوشی خاں صبر اَن برداشت کر خَگو۔ ¹²۱۲۔تھے ہمیشہ اَکاشی ٻاپ رو شُکر کرتا رہو جکے تھاں نا اِیئے لائق بݨایا کہ تھے اُوئے میراث را بارَخ بَݨو جکو اُجاݪے میں رہوݨ آݪے نیک مِنکھاں نا لابھئی۔¹³۱۳۔اِیشوَر آپاں نا اَندھارے ری غُلامی خاں چھُڑا را آپرے پریمی ݙِیکرے ری بادشاہی میں لے آیو رو، ¹⁴۱۴۔ جکے رے وسیلے خاں آپاں نا مُگتی یعنی پاپاں ری معافی لابھی ہے۔¹⁵۱۵۔اِیشوَر نا کَئی کونی ݙِٹھو پݨ مسیح اُوئے نا ظاہر کریو۔ او اِیشوَر رو رُوپ اَن خارے بݨایوڑے چیزاں خاں پہل ہَتو اِیئے خارُو او مُون٘بھی ہے۔ ¹⁶۱۶۔اِیشوَر خارے چیزاں اُوئے رے وسیلے بݨائے، بھَلائیں او اَکاش رے ہووے جاں دھرتی رے، ݙِٹھوڑے ہووے جاں اَݨ ݙِٹھے، تخت ہووے جاں مُلکھ، حکُومتاں ہووے جاں اختیار۔ اِیشوَر ایہ خارے چیزاں اُوئے رے وسیلے اَن اُوئے ریَج خارُو بݨائے۔ ¹⁷۱۷۔او خارے چیزاں خاں پہل ہے وو اَن خارے چیزاں نا خن٘بھاݪئی۔¹⁸۱۸۔او ݙِیل رو ماتھو ہے یعنی اُوئے نا وشواسی منݙݪی ماتھے اختیار ہے۔ او شرُوعات ہے اَن مَریوڑاں مئیں خاں خاراں خاں پہل جیوتو ہویو کہ او خارے باتاں میں خاراں خاں پہل ہووے۔ ¹⁹۱۹۔اِیشوَر نا ایہ پسند آیو کہ اُوئے را خارا گُݨ ݙِیکرے میں ہووے۔ ²⁰۲۰۔اِیشوَر اُوئے رے خُوݪی تے ٻلِیدان رے لوہی رے وسیلے خارے چیزاں خاں خُلح کر لِنی، بھَلائیں او دھرتی رے ہووے جاں اَکاش رے۔²¹۲۱۔پہل تھے وی آپری بُری خوچ اَن بُرے کاماں ری وجہ خاں اِیشوَر خاں اݪگا اَن اُوئے را دُشمن ہَتا۔ ²²۲۲۔پݨ ہمے مسیح رے ݙِیل ری موت رے وسیلے خاں اِیشوَر تھاں خاں خُلح کر لِنی ری کہ او تھاں نا نیک، بے عیب اَن بے اِلزام بَݨا را آپرے آگے حاضر کرے۔ ‏ ²³۲۳۔اِیئے خارُو ضرُوری ہے کہ تھے آپرے وشواس ری بُنیاد تے پَکا رہو اَن اُوئے اُمید نا نی چھوڑو جکو خُوشی ری خبر خُݨَݨ خاں تھان٘رے مَن میں پیدا ہوئی ہے۔ ایہ اوج خُوشی ری خبر ہے جکے رو پرچار اَکاش رے ہین٘ٹھا پُوری دُنیا میں ہویو اَن جکے رو ہُوں پولُس وی شیوادار بݨ گیو۔²⁴۲۴۔ہُوں اُوئاں ݙُکھاں ری وجہ خاں راضی ہاں جکو تھان٘رے خارُو برداشت کرئیں وو کیان٘کے ہُوں مسیح رے ݙِیل یعنی وشواسی منݙݪی رے خارُو اُوئاں ݙُکھاں نا برداشت کرئیں وو جکو حالی رہ گیا تا۔ ²⁵۲۵۔اِیشوَر مھناں آپری وشواسی منݙݪی رو شیوادار بَݨا رو ایہ ذِمے واری ݙِنی ہے کہ ہُوں تھاں نا اُوئے رے شٻد ری پُوری بات۔ ²⁶۲۶۔یعنی اُوئے بھید رے بارے میں خُݨاواں جکو جَگت ری شرُوعات اَن کَئی پیڑھیاں خاں لُکیوڑو ہَتو پݨ ہمے اِیشوَر اُوئے نا آپرے وشواسیاں تے ظاہر کریو ہے۔ ²⁷۲۷۔اِیشوَر ری مرضی ہَتی کہ غیر قوماں نا ٹھاء لاگے کہ ایہ بھید گھݨو قیمتی اَن پرتاٻ آݪو ہے۔ او بھید ایہ ہے کہ مسیح تھاں مئیں رہئی، جکے رے وسیلے خاں آپاں اِیشوَر رے پرتاٻ میں شامل ہووݨ ری اُمید راکھئیں۔²⁸۲۸۔اِیئے خارُو مسیح رو پرچار آپاں خارے مِنکھاں میں کرئیں اَن خاراں نا اُوئے خَمجھ خاں خِکھاوئیں جکو اِیشوَر آپاں نا ݙِنی ہے کہ ہر مِنکھ مسیح میں کامل ہو رو اِیشوَر رے آگے حاضر ہووے۔ ²⁹۲۹۔اِیئے وجہ خاں ہُوں شیوا رو ایہ کام سخت محنت خاں کرئیں کیان٘کے ہُوں ایہ مسیح ری اُوئے طاقت خاں کرئیں جکو مھیں مئیں ہے۔

Chapter 2

¹۱۔ہُوں تھاں نا ایہ وی کَہوݨ چاہوئیں کہ ہُوں تھان٘رے خارُو، لَودِیکیہ شہر ری وشواسی منݙݪی اَن اُوئاں خارے وشواسیاں رے خارُو جکاں مھناں ݙِٹھو وی کونی، تمام گھݨی محنت کرئیں وو۔ ²۲۔ہُوں چاہوئیں کہ اُوئاں ری ہمت بَدھے اَن او پریم خاں آپت میں ٻَدھی خاں رہ۔ اُوئاں نا پُوری خَمجھ خاں پَکو یقین ہووے اَن او اِیشوَر رے بھید یعنی مسیح نا اوݪکھے۔ ³۳۔ جکے میں خَمجھ اَن گیان را خارا خزانا لُکیوڑا ہے۔⁴۴۔ہُوں ایہ اِیئے خارُو کَہیں وو کہ کوئی وی تھاں نا کُوڑے باتاں خُݨا رے خَچے مارگ خاں بھَٹکا نی ݙے۔ ⁵۵۔بھَلائیں ہُوں آپ اوتھ کونی پݨ مھاری مرضی تھاں بھیݪی ہے۔ ہُوں راضی ہاں کیان٘کے مھناں ٹھاء ہے کہ تھے اِیشوَر ری مرضی رے مطابق زندگی گُزارئی وا اَن مسیح تے پَکو وشواس راکھئی۔⁶۶۔ہمے جاں تھاں مسیح یسوع نا آپرو پربھُو مَن لِنو رو، اِیئان٘ج اُوئے میں زندگی گُزارتا رہو۔ ⁷۷۔تھان٘رے جَڑاں اُوئے میں پَکے ہووتے جاوے اَن تھان٘رے زندگے اُوئے ماتھے گھر آݪِیکار بݨتے جاوے۔ تھے اُوئے وشواس تے پَکا رہو جکے رے بارے میں تھاں نا خِکھایو گیو ہے اَن ہر ٹائیم اِیشوَر رو شُکر کرتا رہو۔⁸۸۔خبردار، کیتھ اِیئاں نی ہووے کہ کوئی تھاں نا فضول اَن کُوڑے باتاں خُݨا رے آپرے جاݪ میں پھَخا ݙے۔ ایَہڑے باتاں مسیح ری طرف خاں کونی پݨ ٻاپ ݙاݙے رے رِیتاں اَن دُنیا رے شرُوعات رے باتاں رے بارے میں ہے۔ ⁹۹۔مسیح رے اِنسانی رُوپ میں اِیشوَر را خارا گُݨ ہے۔¹⁰۱۰۔اَن تھاں نا وی پربھُو یسوع میں او خارا گُݨ لابھا ہے کیان٘کے اُوئے نا ہر حاکم اَن اختیار آݪے ماتھے اختیار ہے۔ ¹¹۱۱۔ مسیح میں تھان٘رو ایَہڑو ختنو ہویو ہے جکو ݙِیل رو کونی پݨ مسیح رے وسیلے ہویو یعنی اُوئے تھاں مئیں خاں پاپی فِطرت نا ختم کر ݙِنو رو۔ ¹²۱۲۔ جَݙے تھاں پویتر شِنان لِنو، تو تھے مسیح بھیݪا ٻُوریجا کیان٘کے تھے اِیشوَر ری قُدرت تے وشواس لے آیا جکے اُوئے نا مَریوڑاں مئیں خاں جیوتو کریو اَن تھاں نا وی اُوئے رے بھیݪی نَویں زندگی لابھی۔¹³۱۳۔پہل تھے آپرے پاپاں اَن اِنسانی فِطرت ری وجہ خاں مَریوڑا یعنی اِیشوَر خاں اݪگا ہَتا پݨ ہمے اِیشوَر تھاں نا نَویں زندگی ݙے ری مسیح بھیݪا جیوتا کریا ہے اَن اَپݨا خارا پاپ معاف کر ݙِنا را۔ ¹⁴۱۴۔اُوئے اَپݨے قصُوراں نا مِٹا ݙِنا اَن اُوئاں ری سزا نا خُوݪی تے کوکا کھو را اَپݨے آگے خاں اݪگا کر ݙِنا را۔ ¹⁵۱۵۔اِیئاں اُوئے حاکماں اَن اختیار آݪاں نا ہَرا ݙِنو اَن خُوݪی تے آپری جِت رے وسیلے خاں اِیئاں نا مِنکھاں رے آگے کھیچرا کر ݙِنا۔¹⁶۱۶۔اِیئے خارُو کوئی وی تھاں تے کھاوݨ پِیئݨ، عیداں مناوݨ جاں نَویں چان٘د اَن پویتر ݙن رے رِیتاں ری وجہ خاں اِلزام نی لگاوے۔ ¹⁷۱۷۔جاں کَئی چیز ری چھاں اصل میں او چیز کونی، اِیئان٘ج ایہ رِیتاں وی اصل میں مُگتی رو مارگ کونی۔ پہلکے زمانے میں ایہ رِیتاں اِیئے بات رے خارُو نِشان ہَتے کہ اصل میں مسیح مُگتی رو مارگ ہے۔¹⁸۱۸۔کوئی مِنکھ نِوڑت بتا را جاں فرشتاں ری پُوجا کر ری تھاں نا بھَٹکا نی ݙے کیان٘کے ایَہڑا مِنکھ خِپناں رے باتاں بَدھا رے خُݨاوئی اَن آپری اِنسانی خوچ ری وجہ خاں ماݨ کرئی۔ ¹⁹۱۹۔ایَہڑے مِنکھاں رو واسطو ماتھے یعنی مسیح خاں کونی رہتو جکے نا ݙِیل یعنی وشواسی منݙݪی ماتھے اختیار ہے اَن جکو ݙِیل رے عُضباں نا جوڑے راکھئی اَن پَچھے پُورو ݙِیل اِیشوَر ری مدد خاں بَدھئی۔²⁰۲۰۔جَݙے تھے دُنیا رے شرُوعات رے باتاں رے لِحاظ خاں مسیح بھیݪا مَر گیا را، تو اُوئاں اصُولاں اَن خِکھایوڑے باتاں رے مطابق زندگی کِیاں گُزارئی جکاں رو واسطو دُنیا خاں ہے۔‏ ²¹۲۱۔جاں ایہ نی لو، اِیئے نا نی چاکھو، اِیئے نا ہاتھ وی نی لگاؤ۔ ²²۲۲۔ایہ اصُول اَن خِکھایوڑے باتاں ختم ہو جاوݨ آݪے چیزاں ہے کیان٘کے ایہ خارا اِنسان را بݨایوڑا اصُول ہے۔ ²³۲۳۔ایہ اصُول ٹھیک تو لاگئی کیان٘کے ایہ آپری مرضی ری بھَگتی کرݨ، آپرے ضرُورتاں نا چھوڑݨ اَن ݙِیل نا قاٻُو میں راکھݨ رو کَہی پݨ ݙِیل ری مرضی نا روکݨ رے خارُو اِیئاں اصُولاں رو کوئی فائدو کونی۔

Chapter 3

¹۱۔اِیئے خارُو جے تھے مسیح بھیݪا جیوتا ہویا ہو، تو اُوئاں چیزاں نا لابھو جکو اَکاش میں ہے اَن جیتھ مسیح اِیشوَر رے خاجڑی پاخے عزت اَن اختیار خاں ٻیٹھو ہے۔ ²۲۔تھے اِیئاں چیزاں رے بارے میں نی خوچو جکو دھرتی ماتھے ہے پݨ اُوئاں چیزاں رے بارے میں خوچو جکو اَکاش میں ہے۔ ³۳۔کیان٘کے تھان٘ری پُراݨی زندگی ختم ہو گی ری اَن تھان٘ری حقیقی زندگی اِیشوَر میں مسیح رے وسیلے خاں ہے۔ ⁴۴۔ہمے مسیح تھان٘ری زندگی ہے اِیئے خارُو جَݙے او بھَݪے آخے، تو تھے اُوئے ری شان میں بھیݪا ہوخو۔⁵۵۔اِیئے خارُو تھے آپری پُراݨی فِطرت نا چھوڑ ݙو یعنی زنا کرݨ، بُرو کام کرݨ، عیش کرݨ، بُری مرضی تے بہوݨ اَن لالچ راکھݨ۔ لالچ راکھݨ تو مُورتے پُوجݨ رے برابر ہے۔ ⁶۶۔ایَہڑا پاپ کرݨ آݪاں تے اِیشوَر رو قہر ہووئی۔ ⁷۷۔پہل تھاں مئیں وی ایَہڑے باتاں ہَتے اَن تھے وی اِیئاں باتاں رے مطابق زندگی گُزارتا۔ ⁸۸۔پݨ ہمے تھے ایہ خارے باتاں چھوڑ ݙو یعنی رِیخ کرݨ، قہر کرݨ، دُشمنی راکھݨ، گِلیا کرݨ اَن گاݪھے کاڈھݨ۔⁹۹۔ہیکے ٻِجے خاں کُوڑ نی ٻولو کیان٘کے تھاں آپری پُراݨی اِنسانی فِطرت نا اُوئے رے کاماں خُدھی پُراݨے گابھاں آݪِیکار اُتار ݙِنی ری۔ ¹⁰۱۰۔ہمے آپاں نَویں اِنسانی فِطرت لے لِنی ری اَن ایہ فِطرت اَپݨے پیدا کرݨ آݪے اِیشوَر رے گُݨاں رے مطابق نَویں ہووتی جاوئی کہ آپاں اِیشوَر ری اوݪکھاݨ میں بَدھتا جاواں۔ ¹¹۱۱۔اِیئے نَویں زندگی میں اِیئے بات خاں کوئی فرق کونی پڑتو کہ کوئی یہُودی ہووے جاں غیر قوم، ختنو کرایوڑو ہووے جاں بِنا ختنے آݪو، جن٘گلی ہووے جاں ظُلمی، غُلام ہووے جاں اَزاد۔ چھَڑو مسیح جِی خارو کُجھ اَن خاراں مئیں ہے۔¹²۱۲۔اِیشوَر تھاں خاں پریم راکھئی اَن اُوئے تھاں نا آپرا نیک مِنکھ ہووݨ رے خارُو چُگ لِنا را اِیئے خارُو ہمے تھے دَیا، مہربانی، نِوڑت اَن صبر خاں زندگی گُزارو۔ ¹³۱۳۔تھے ہیکے ٻِجے ری برداشت کرو اَن جے کَئی خاں شکایت ہووے، تو اُوئے نا معاف کرو کیان٘کے پربھُو وی تھان٘را پاپ معاف کریا ہے۔ ¹⁴۱۴۔خاراں خاں بَدھیک ایہ کرو کہ آپت میں پریم راکھو کیان٘کے اِیئاں کرݨ خاں خارا ٻَدھی میں رہئی۔¹⁵۱۵۔مسیح ری خُلح تھان٘رے مَن ماتھے راج کرے کیان٘کے اِیشوَر تھاں نا آپت میں خُلح خاں رہوݨ رے خارُو ہیلو کریو ہے اَن تھے ہمیشہ اِیشوَر رو شُکر کرتا رہو۔ ¹⁶۱۶۔مسیح رے باتاں پُورے طریقے خاں تھان٘رے مَن میں رہ۔ اِیشوَر ری ݙِنوڑی خَمجھ خاں ہیکے ٻِجے نا خِکھاوتا اَن خَمجھاوتا رہو اَن آپت میں بھَجن، گیت اَن آتما آݪا بھَجن گا را مَن خاں اِیشوَر رو شُکر کرتا رہو۔ ¹⁷۱۷۔تھے جکو کُجھ وی کَہو جاں کرو، او خارو کُجھ پربھُو یسوع رے ناں خاں کرو اَن اُوئے رے وسیلے اِیشوَر ٻاپ رو شُکر کرتا رہو۔¹⁸۱۸۔تھاں مئیں جکو پرݨایوڑے لُگائے ہے، جاں او پربھُو رو کَہیو منئی اِیئان٘ج آپرے آپرے دھݨی رے کَہیے میں رہے۔ ¹⁹۱۹۔اَن جکو دھݨی ہے، او آپری آپری لُگائی خاں پریم راکھے اَن اُوئے تے رِیخ نی کرے۔ ²⁰۲۰۔جکو ٻاݪ ہے، او ہر بات میں آپرے ماں ٻاپ رو کَہیو منے کیان٘کے اِیئے خاں پرمیشوَر راضی ہووئی۔ ²¹۲۱۔جکو اُوݪاد آݪا ہے، او آپری اُوݪاد خاں ایَہڑو سلُوک نی کرے کہ اُوئاں نا رِیخ آ جاوے اَن او بے دل ہو جاوے۔²²۲۲۔جکو غُلام ہے، او ہر بات میں آپرے دُنیا رے مالکاں رو حُکم منے۔ تھے مِنکھاں نا راضی کرݨ آݪاں آݪِیکار بتاوݨ رے خارُو نی پݨ پُورے مَن اَن اِیشوَر رے ٻِیہی خاں شیوا کرو۔ ²³۲۳۔جکو وی کام کرو مَن خاں کرو اَن ایہ خوچ کرو کہ پربھُو رے خارُو کرئیں وا نی کہ مِنکھاں رے خارُو۔ ²⁴۲۴۔تھاں نا ٹھاء ہے کہ پرمیشوَر تھاں نا اِیئے شیوا رے بدلے میں میراث ݙیخے۔ تھے جکے مالک ری شیوا کرئی وا، او مسیح ہے۔ ²⁵۲۵۔پݨ جے کوئی قصُور کرخے، تو اُوئے نا اِیئے رے بدلے میں سزا لابھخے کیان٘کے اِیشوَر کَئی رے پاخے کونی ہووتو۔

Chapter 4

¹١۔جکو مالک ہے، او آپرے غُلاماں خاں بھَلو اَن نیک سلُوک کرے کیان٘کے تھاں نا ٹھاء ہے کہ تھان٘رو وی ہیک مالک ہے جکو اَکاش تے ہے۔²۲۔ہر وقت پراتھنا کرتا رہو اَن جَݙے پراتھنا کرو تو خُجاگ رہو اَن اِیشوَر رو شُکر کرتا رہو۔ ³۳۔مھان٘رے خارُو وی پراتھنا کرتا رہو کہ اِیشوَر مھان٘رے خارُو خَنݙیخو خُݨاوݨ رو دروازو کھولے اَن مھے مسیح رے اُوئے بھید نا خُݨا خَگاں جکے نا خُݨاوݨ ری وجہ خاں ہُوں ڈھَکیجوڑو ہاں۔ ⁴۴۔پراتھنا کرو کہ ہُوں اِیئے خَنݙیخے رو پرچار ایَہڑے طریقے خاں کر خَگاں جکو مِنکھاں ری خَمجھ میں آوے۔⁵۵۔جکو وشواسی کونی، اُوئاں بھیݪا خَمجھ خاں رہو اَن پرچار کرݨ رے ہر موقعے خاں فائدو اُکھݨو۔ ⁶۶۔تھے اُوئاں خاں ہر گھڑی بھَلے اَن فائدے آݪے باتاں کرو کہ جَݙے کوئی تھاں خاں مسیح رے بارے میں کئیں پُوچھے، تو اُوئے نا بھَلی بَݪتی ݙے خَگو۔⁷۷۔اَپݨو پریمی بھائی تُخِکُس جکو مھیں بھیݪو پربھُو ری شیوا رو کام وفاداری خاں کرئی، او مھارو خارو حال تھاں نا خُݨا ݙیخے۔ ⁸۸۔ہُوں اُوئے نا تھاں کَڈھے اِیئے خارُو میلئیں وو کہ تھاں نا مھان٘رے حال ری ٹھاء لاگ جاوے اَن تھان٘رے مَن نا تسلی لابھے۔ ⁹۹۔ہُوں اُوئے بھیݪو پریمی بھائی اُنِیسمُس نا وی میلئیں وو جکو تھان٘ری وشواسی منݙݪی مئیں خاں ہے اَن وفاداری خاں شیوا رو کام کرئی وو۔ ایہ ٻِنہے ایتھ رو خارو حال تھاں نا خُݨا ݙیخے۔¹⁰۱۰۔ارِسترخُس جکو مھیں بھیݪو ڈھَکیجوڑو ہے، تھاں نا سلام کَہی۔ مرقس وی تھاں نا سلام کَہی جکو برنباس رو رشتے دار ہے۔ [مرقس رے بارے میں تھاں نا خُݨایو ہَتو کہ جے او تھاں کَڈھے آوے، تو اُوئے نا جِی آیو کریا۔] ¹¹۱۱۔یسوع جکے نا یُوستُس وی کَہی، او وی تھاں نا سلام کَہی۔ مسیح تے وشواس لے آوݨ آݪے یہُودیاں مئیں خاں چھَڑا ایہ تِین جِݨا ہے جکو مھیں بھیݪا بِچڑ را اِیشوَر ری بادشاہی رے خارُو شیوا رو کام کرئی وا اَن مھناں گھݨی تسلی ݙئی وا۔¹²۱۲۔اِپَفراس جکو تھان٘ری وشواسی منݙݪی خاں ہے اَن مسیح یسوع رو ٻانھو ہے، او تھاں نا سلام کَہی۔ او تھان٘رے خارُو ہمیشہ پراتھنا کرتو رہئی کہ تھے وشواس میں پَکا ہووتا جاؤ اَن ہر بات میں اِیشوَر ری مرضی رے مطابق زندگی گُزارو۔ ¹³۱۳۔ہُوں اِیئے بات رو گواہ ہاں کہ او تھان٘رے خارُو، لَودِیکیہ اَن ہِیراپُلس شہر رے وشواسیاں رے خارُو پراتھنا کرتو رہئی۔ ¹⁴۱۴۔ پریمی حکیم لُوقا اَن دیماس تھاں نا سلام کَہی۔¹⁵۱۵۔لَودِیکیہ شہر ری وشواسی منݙݪی نا اَن اُوئے وشواسی منݙݪی نا جکو نُمفاس رے گھر میں بھیݪی ہووئی، مھارو سلام کَہیا۔ ¹⁶۱۶۔جَݙے ایہ خَط تھے آپری وشواسی منݙݪی میں پڑھ لو، تو اِیئے نا لَودِیکیہ شہر ری وشواسی منݙݪی میں پڑھیا۔ اِیئان٘ج لَودِیکیہ شہر ری وشواسی منݙݪی نا لِکھیوڑو خَط وی تھان٘ری وشواسی منݙݪی میں پڑھیا۔ ¹⁷۱۷۔اَرخِپُس نا کَہیا کہ اِیئے نا شیوا رو جکو کام پربھُو ݙِنو ہے، اُوئے نا پُورو کرے۔¹⁸١٨۔ ہُوں پولُس آپرے ہاتھ خاں سلام لِکھئیں وو۔ یاد راکھو کہ ہُوں مسیح رو پرچار کرݨ ری وجہ خاں ڈھَکیجوڑو ہاں۔اِیشوَر ری کِرپا تھاں تے ہووتی رہ۔

1 Thessalonians

Chapter 1

¹١۔پولُس، سِلوانُس اَن تِیمُتھِیُس ری طرف خاں تھِسلُنِیکے شہر ری وشواسی منݙݪی رے ناں جکو اَپݨے ٻاپ اِیشوَر اَن اَپݨے پربھُو، یسوع مسیح تے وشواس راکھئی، تھاں ماتھے اِیشوَر ری کِرپا ہووے اَن او تھاں نا خُکھا راکھے۔²۲۔تھاں خاراں رے خارُو مھے ہمیشہ اِیشوَر رو شُکر کرئیں اَن تھاں نا آپرے پراتھناواں میں یاد وی راکھئیں۔ ³۳۔مھے آپرے اَکاشی ٻاپ اِیشوَر رے آگے ہر وقت تھاں نا یاد کرئیں کیان٘کے تھے صبر خاں پربھُو، یسوع مسیح ماتھے اُمید راکھ ری وشواس رے مطابق کام کرئی اَن آپرے پریم رے مطابق محنت خاں بھَلائی کرئی۔⁴۴۔اَے بھائیاں اَن اِیشوَر رے پیاراں، مھاں نا ٹھاء ہے کہ اِیشوَر تھاں نا چُگ لِنا را۔ ⁵۵۔اِیئے خارُو مھاں تھاں نا چھَڑو باتاں خاں خُوشی ری خبر کونی خُݨائی پݨ قُدرت، پویتر آتما اَن پُورے یقین خاں خُݨائی۔ تھاں نا ٹھاء ہے جَݙے مھے تھان٘رے بھیݪا ہَتا، تو مھاں تھان٘رے خارُو کیَہڑی زندگی گُزاری۔⁶۶۔تھاں ݙُکھ اُکھݨیا، تو وی مھان٘رو پرچار اُوئے خُوشی خاں قبُول کریو جکو پویتر آتما خاں لابھئی۔ اِیئاں تھے مھاں آݪِیکار اَن پربھُو آݪِیکار بݨ گیا۔ ⁷۷۔اَن تھے مَکِدُنیہ اَن اَخیہ صُوبے رے خارے وشواسیاں رے خارُو مِثال بݨ گیا۔‏⁸۸۔تھان٘رے وسیلے خاں لابھݨ آݪو پربھُو یسوع رے بارے میں خَنݙیخو نی چھَڑو مَکِدُنیہ اَن اَخیہ صُوبے میں کھِن٘ڈ گیو پݨ تھان٘رو اِیشوَر تے وشواس ہر جگہا اِترو مشہور ہو گیو کہ مھاں نا کئیں کَہوݨ ری لوڑ کونی۔ ⁹۹۔کیان٘کے مِنکھ مھان٘رے بارے میں آپ خُݨاوئی کہ جَݙے مھے تھاں کَڈھے آیا، تو تھاں مھاں نا خُوشی خاں قبُول کریا اَن تھے کوکر مُورتیاں ری پُوجا چھوڑ ری اِیشوَر ݙِخا پھِریا کہ جیوتے اَن خَچے اِیشوَر ری بھَگتی کرو۔ ¹⁰۱۰۔اَن اِیشوَر رے ݙِیکرے رے اَکاش خاں آوݨ رو اِنتظار کرتا رہو یعنی پربھُو یسوع رو، جکے نا اِیشوَر مَریوڑاں مئیں خاں بھَݪے جیوتو کریو اَن جکو آپاں نا آوݨ آݪی سزا خاں بَچاوئی۔

Chapter 2

¹۱۔اَے بھائیاں، تھاں نا آپ ٹھاء ہے کہ مھان٘رو تھاں کَڈھے آوݨ خاں گھݨو فائدو ہویو۔ ²۲۔تھاں نا ایہ وی ٹھاء ہے کہ فِلپی شہر میں مھاں گھݨا ݙُکھ اُکھݨیا اَن بے عزت ہویا پݨ پَچھے وی اِیشوَر مھاں نا ہمت ݙِنی کہ بھَلائیں لوک مھان٘رے خِلاف ہووے، تو وی مھے تھاں میں اِیشوَر ری خُوشی ری خبر رو پرچار کراں۔³۳۔کیان٘کے مھاں تھاں نا بُری نیت، مارگ خاں بھَٹکاوݨ جاں ٹھَگی کرݨ خارُو مِنتھ کونی کی۔ ⁴۴۔پݨ جاں اِیشوَر مھاں نا قبُول کر را آپری خُوشی ری خبر مھان٘رے حوالے کی، اُوئان٘ج مھاں اِیئے رو پرچار کریو۔ مھے مِنکھاں نا کونی پݨ اِیشوَر نا راضی کرݨ چاہوتا جکو مھان٘رے مَن نا اَزماوئی۔⁵۵۔تھاں نا ٹھاء ہے کہ مھاں کَݙے وی پرچار میں خُوشامد کونی کی اَن نی مھاں آپرے مَن میں لالچ راکھی۔ اِیشوَر اِیئے رو گواہ ہے۔ ⁶۶۔مھاں نی مِنکھاں خاں، نی تھاں خاں اَن نِیج کَئے ٻِجے خاں آپری عزت کرائی۔ مھے مسیح رو پرچار کرݨ ری وجہ خاں تھاں تے بھار بݨ خَگتا ہَتا۔⁷۷۔پݨ جاں ماں آپرے ٻاݪاں نا پاݪئی، اُوئان٘ج مھے وی تھاں میں سادگی خاں رہیا۔ ⁸۸۔مھان٘ری تھاں خارُو پریت بَدھ گی تی کہ مھاں نی چھَڑو تھاں نا اِیشوَر ری خُوشی ری خبر خُݨائی پݨ تھاں خارُو آپری جان ݙیوݨ رے خارُو تیار ہَتا کیان٘کے تھے مھاں نا گھݨا عزیز ہَتا۔ ⁹۹۔ اَے بھائیاں، تھاں نا مھان٘ری او سخت محنت یاد ہوخے جَݙے مھے ݙن رات مزدُوری کرتا کہ تھاں بھیݪا رہ را اِیشوَر ری خُوشی ری خبر خُݨاواں پݨ کَئی تے بھار نی بݨاں۔¹⁰۱۰۔تھے وی اَن اِیشوَر وی اِیئے بات رو گواہ ہے کہ مھے نیک، خَچا اَن بے عیب ہو را تھاں وشواسیاں بھیݪا رہیا۔ ¹¹۱۱۔تھاں نا ٹھاء ہے جاں ٻاپ آپرے ٻاݪاں خاں کرئی، اُوئان٘ج مھے وی تھاں خاں کرتا رہیا اَن تھاں مئیں خاں ہر کَئی نا خِکھاوتا، حوصلو ݙیوتا اَن خَمجھاوتا رہیا۔ ¹²۱۲۔کہ تھے ایَہڑی زندگی گُزارو جکو اِیشوَر نا پسند آوے کیان٘کے او تھاں نا آپری شان آݪی بادشاہی میں بھیݪا کرݨ رے خارُو ہیلو کرئی۔¹³١٣ ۔اِیئے خارُو مھے وی ہمیشہ اِیشوَر رو شُکر کرئیں کہ جَݙے تھاں مھاں خاں اِیشوَر رو پرچار خُݨیو، تو اُوئے نا اِنسان ری بات کونی پݨ جاں او خَچے‌لی ہے، اِیشوَر ری بات خَمجھ ری قبُول کریو۔ اوج پرچار تھاں وشواسیاں میں کام وی کرئی وو۔¹⁴۱۴۔اَے بھائیاں، تھے اِیشوَر رے اُوئاں وشواسی منݙݪیاں آݪِیکار بݨ گیا جکو یہُودیہ صُوبے میں ہے اَن مسیح یسوع تے وشواس راکھئی کیان٘کے تھاں نا آپری قوم خاں اوہڑا جِی ݙُکھ لابھا، جیَہڑا یہُودی وشواسیاں نا اُوئاں ری قوم خاں لابھا ہَتا۔ ¹⁵۱۵۔یہُودیاں پربھُو یسوع نا اَن نبیاں نا وی مار ناکھیا اَن مھاں نا ݙُکھ ݙے کاڈھ ݙِنا۔ اُوئاں اِیشوَر نا ناراض کریو اَن خارے مِنکھاں رے خِلاف ہے۔ ¹⁶۱۶۔او مھاں نا غیر قوماں میں پرچار کرݨ خاں روکتا کہ کیتھ اِیئاں نی ہووے کہ ٻِجے قوماں نا وی مُگتی لابھے۔ اِیئاں یہُودیاں را پاپ گھݨا بَدھتا گیا اَن اُوئاں ماتھے اِیشوَر رو قہر آ گیو۔¹⁷۱۷۔اَے بھائیاں، جَݙے مھے مَن خاں کونی پݨ تھوڑی دیر رے خارُو تھاں خاں نِکھڑیا، تو مھاں نا تھان٘ری گھݨی خِک لاگی اَن تھاں خاں بھَݪے خہٹݨ رے خارُو تمام گھݨی کوشش کی۔ ¹⁸۱۸۔اِیئے خارُو مھاں، خاص کر مھیں پولُس، تھاں کَڈھے آوݨ ری گھڑی گھڑی کوشش کی پݨ شیطان مھاں نا روکے راکھیا۔ ¹⁹۱۹۔اُوئے ݙن مھان٘ری اُمید، خُوشی اَن ماݨ تھاں جِی ہوخو، جکے ݙن پربھُو یسوع آخے اَن آپاں خارا اُوئے رے خامھا حاضر ہوخاں۔ ²⁰۲۰۔ اِیئے بات میں کوئی شک کونی کہ تھے مھان٘رو ماݨ اَن خُوشی ہو۔

Chapter 3

¹۱۔اِیئے خارُو جَݙے مھے تھاں خاں گھݨی دیر رے خارُو اݪگا نی رہ خَگیا، تو مھاں اتھینے شہر میں ہیکھلا رہوݨ رو فیصلو کریو۔ ²۲۔مھاں تِیمُتھِیُس نا تھاں کَڈھے میلیو جکو مھان٘رو بھائی اَن مسیح رے بارے میں خُوشی ری خبر رو پرچار کرݨ میں اِیشوَر رو خادم ہے۔ مھان٘رو مقصد ہَتو کہ او تھان٘رو وشواس پَکو کرے اَن حوصلو بَدھاوے۔ ³۳۔مھے کونی چاہوتا کہ اِیئاں ݙُکھاں ری وجہ خاں کوئی ہمت ہارے کیان٘کے تھاں نا آپ ٹھاء ہے کہ ایہ ݙُکھ ضرُور آخے۔⁴۴۔جَݙے مھے تھاں کَڈھے ہَتا، تو تھاں نا کَہوتا رہوتا کہ مھاں نا ݙُکھ آخے اَن تھاں نا ٹھاء ہے کہ اِیئاں جِی ہویو۔ ⁵۵۔اِیئے خارُو جَݙے ہُوں نی رہ خَگیو، تو تِیمُتھِیُس نا تھاں کَڈھے تھان٘رے وشواس رو حال پُوچھݨ خارُو میلیو۔ مھناں ایہ ٻِیہی ہَتو کہ کیتھ شیطان تھاں نا اَزمایو نی ہووے اَن مھان٘ری محنت تے پاݨی پھیر ݙِنو ہووے۔⁶۶۔پݨ ہمے تِیمُتھِیُس تھاں خاں پاچھو مھاں کَڈھے آیو ہے اَن اُوئے تھان٘رے وشواس اَن پریم رے بارے میں بھَلی خبر خُݨائی ہے۔ اُوئے خُݨایو کہ تھے ہمیشہ مَن خاں مھاں نا یاد کرئی اَن مھاں خاں خہٹݨ رے خارُو خِکئی جاں مھے خِکئیں۔ ⁷۷۔اِیئے خارُو اَے بھائیاں، مھاں نا ہر ݙُکھ اَن مُصیبت میں تھان٘رے وشواس ری وجہ خاں تھان٘رے بارے میں تسلی لابھی۔⁸۸۔ہمے مھے خورھو خاخ لے خَگئیں کیان٘کے تھے پربھُو یسوع ماتھے پَکو وشواس راکھئی۔ ⁹۹۔جکو خُوشی مھاں نا اِیشوَر خاں پراتھنا کرݨ میں تھان٘ری وجہ خاں لابھی، اُوئے رے خارُو مھے اِیشوَر رو تمام گھݨو شُکر کرئیں۔ ¹⁰۱۰۔ مھے ݙن رات پراتھنا کرتا رہئیں کہ تھاں نا خہن٘ٹ خَگاں اَن تھان٘رے وشواس رے گھاٹے نا پُورو کر خَگاں۔¹¹۱۱۔ہمے اَپݨو اَکاشی ٻاپ اِیشوَر آپ اَن اَپݨو پربھُو، یسوع کوئی مارگ بتاوے کہ مھے تھاں کَڈھے آ خَگاں۔ ¹²۱۲۔پربھُو یسوع کرے کہ جاں مھاں نا تھاں خاں پریم ہے اُوئاں جِی تھان٘رو پریم وی آپت میں اَن ٻِجاں خاں، گھݨو بَدھتو رہ۔ ¹³۱۳۔اَن او تھان٘رے مَن نا ایَہڑا پَکا کر ݙے کہ جَݙے اَپݨو پربھُو یسوع آپرے خارے نیک مِنکھاں بھیݪو آوے، تو تھے اَپݨے اَکاشی ٻاپ اِیشوَر رے آگے نیک اَن بے عیب ہووو۔

Chapter 4

¹۱۔ہمے اَے بھائیاں، جاں تھاں مھاں خاں خِیکھیو ہے کہ تھے کوکر بہخو اَن اِیشوَر نا راضی کرخو، تھے اُوئان٘ج زندگی وی گُزارئی وا، اِیئے خارُو ہمے مھے پربھُو یسوع رے ناں خاں تھان٘ری مِنتھ کرئیں اَن تھاں نا حوصلو ݙئیں کہ اِیئے میں ٻِجو وی آگے بَدھتا جاؤ۔ ²۲۔ کیان٘کے تھاں نا ٹھاء ہے مھاں پربھُو یسوع ری طرف خاں تھاں نا خارا حُکم خُݨایا را۔³۳۔اِیئے خارُو اِیشوَر ری مرضی ایہ ہے کہ تھے پویتر بَݨو یعنی زنا کرݨ خاں اݪگا رہو۔ ⁴۴۔تھاں مئیں خاں ہر ہیک آپرے تَن نا پویتر نمُونے اَن عزت خاں قاٻُو میں راکھݨ خِیکھے۔ ⁵۵۔تھے اُوئاں قوماں آݪِیکار نفس رے جوش میں زندگی نی گُزارو جکو اِیشوَر نا کونی اوݪکھتے۔ ⁶۶۔کوئی وی آپرے وشواسی بھائی خاں ٹھَگی کر ری ایَہڑو کام نی کرے کیان٘کے پرمیشوَر اِیئاں خارے پاپاں ری سزا ݙیخے۔ اِیئے خارُو مھاں تھاں نا پہل جِی خَمجھا رو سختی خاں چِتا ݙِنو تو۔⁷۷۔اِیشوَر آپاں نا بُرائی خارُو کونی پݨ پویتر زندگی گُزارݨ خارُو ہیلو کریو ہے۔ ⁸۸۔اِیئے خارُو جکو اِیئاں باتاں نا کونی منتو، او مِنکھ ری کونی پݨ اِیشوَر ری کونی منتو جکو تھاں نا آپرو پویتر آتما ݙئی۔⁹۹۔مھناں ایہ لِکھݨ ری لوڑ کونی کہ تھے ہیکے ٻِجے خاں پریم راکھو کیان٘کے اِیشوَر آپ تھاں نا آپت میں پریم راکھݨ خِکھایو ہے۔ ¹⁰۱۰۔تھے مَکِدُنیہ رے خارے وشواسیاں خاں پریم راکھئی پݨ اَے بھائیاں، مھے تھان٘ری مِنتھ کرئیں کہ اِیئے پریت میں آگے بَدھتا جاؤ۔ ¹¹۱۱۔جاں مھاں تھاں نا حُکم ݙِنو تو کہ صبر خاں رہو اَن آپرے کام خاں کام راکھو۔ تھے آپرے ہاتھاں خاں محنت کر کماؤ۔ ¹²۱۲۔ کہ تھے کَئی وی چیز را مُتھاج نی رہو اَن غیر وشواسی تھان٘ری قدر کرے۔¹³۱۳۔اَے بھائیاں، اُوئاں وشواسیاں رے بارے میں جکو مَر گیا را تھاں نا ٹھاء ہووݨ چاہیجے، اِیئے خارُو ٻِجے قوماں آݪِیکار پریشان نی ہووو جکاں نا کوئی اُمید کونی۔ ¹⁴۱۴۔کیان٘کے جاں آپاں نا پَکو وشواس ہے کہ پربھُو یسوع مَر گیو اَن بھَݪے جیوتو ہویو، اِیئاں جِی اِیشوَر اُوئاں نا وی بھَݪے جیوتا کرخے جکو خُو گیا را اَن اُوئاں نا پربھُو یسوع رے وسیلے آپ کَڈھے ہیلو کرخے۔ ¹⁵۱۵۔ایہ خارے باتاں جکو مھے تھاں نا خُݨائیں وا، او پربھُو یسوع رے خُݨایوڑے باتاں ہے کہ جَݙے او آخے، تو مھے جکو جیوتا ہاں خُوتوڑاں خاں آگے کونی بَدھاں۔¹⁶۱۶۔کیان٘کے خاص فرشتو اُون٘چی اَواز خاں ہیلو کرخے اَن اِیشوَر رو نرسنگو پھُون٘کیو جاخے۔ اُوئے گھڑی پربھُو یسوع آپ اَکاش خاں اُترخے اَن اُوئاں خاراں نا حُکم ݙے رو جیوتا کرخے جکو مسیح میں خُو گیا را۔ ¹⁷۱۷۔اِیئے خاں پَچھے اِیشوَر آپاں نا وی جکو جیوتا ہوخاں اُوئاں بھیݪا جھُڑ ماتھے اُکھݨخے کہ جھُڑ میں پربھُو یسوع خاں ٹَکراں۔ پَچھے آپاں ہمیشہ اُوئے بھیݪا رہخاں۔ ¹⁸۱۸۔اِیئے خارُو اِیئاں باتاں خاں ہیکے ٻِجے ری ہمت بَدھاوتا رہو۔

Chapter 5

¹۱۔اَے بھائیاں، تھاں نا ایہ لِکھݨ ری لوڑ کونی کہ ایہ خارو کُجھ کَݙے ہوخے۔ ²۲۔کیان٘کے تھاں نا بھَلی طرح ٹھاء ہے کہ ہیکے ݙن پربھُو اِیئاں اچانک آ جاخے جاں رات ری چور آ جاوئی۔ ³۳۔ جَݙے مِنکھ اِیئاں کَہوتا ہوخے، ”اَمن اَن خُکھ ہے۔“ پَچھے جاں پیٹ آݪی لُگائی نا اچانک ݙوکھناں لاگئی، اِیئان٘ج اُوئاں ماتھے آفت آخے ری اَن او بالکل بَچ کونی خَگے۔⁴۴۔پݨ اَے بھائیاں، تھے اَندھارے میں کونی کہ پربھُو رے آوݨ رو ݙن اچانک چور آݪِیکار آوے اَن تھاں نا ٹھاء نی لاگے۔ ⁵۵۔کیان٘کے تھاں خاراں رو واسطو ݙن اَن اُجاݪے خاں ہے۔ اَپݨو رات اَن اَندھارے رے کاماں خاں کوئی واسطو کونی، ⁶۶۔اِیئے خارُو ٻِجاں آݪِیکار خُوتا نی رہو پݨ خُجاگ اَن ہُشیار رہو۔ ⁷۷۔کیان٘کے رات ری خُووݨ آݪا خُووئی اَن رات رِیج پِیئݨ آݪا نشو پی کالھا ہووئی۔⁸۸۔پݨ آپاں ݙن آݪا ہاں اِیئے خارُو آپاں پربھُو یسوع تے وشواس اَن پریم نا لوہ رے پہراݨ آݪِیکار اَن مُگتی ری اُمید نا لوہ رے مُگٹ آݪِیکار پہر را، خُجاگ رہواں۔ ⁹۹۔اِیشوَر آپاں نا سزا ݙیوݨ رے خارُو کونی پݨ اِیئے خارُو چُگیا ہے کہ آپاں نا پربھُو یسوع مسیح رے وسیلے مُگتی لابھے۔ ¹⁰۱۰۔پربھُو یسوع اَپݨے خارُو مَریو کہ آپاں اُوئے بھیݪا زندگی گُزاراں، بھَلائیں آپاں اُوئے رے بھَݪے آوݨ رے ݙن جیوتا ہوواں جاں مَریوڑا۔ ¹¹۱۱۔اِیئے خارُو تھے ہیکے ٻِجے ری ہمت بَدھا ری وشواس میں آگے بَدھتا جاؤ، جاں تھے کرئی وا۔¹²۱۲۔اَے بھائیاں، مھے تھان٘ری مِنتھ کرئیں کہ تھے اُوئاں ری عزت کرو جکو تھاں میں محنت کرئی اَن پرمیشوَر میں تھان٘را راہنُما ہے اَن تھاں نا خَمجھاوئی۔ ¹³۱۳۔اُوئاں رے کام ری وجہ خاں پریم خاں اُوئاں ری گھݨی عزت کرو اَن ہیکے ٻِجے بھیݪا خُلح خاں زندگی گُزارو۔ ¹⁴۱۴۔اَے بھائیاں، مھے تھان٘ری مِنتھ کرئیں کہ آݪخیاں نا خَمجھاؤ۔ جکو ہمت کونی راکھتا اُوئاں نا حوصلو ݙو، کمزور وشواس آݪاں ری مدد کرو اَن خاراں بھیݪا صبر خاں بَہو۔¹⁵۱۵۔خبردار، کوئی مِنکھ کَئی خاں بُرائی رے بدلے میں بُرائی نی کرے پݨ تھے ہر حال میں آپت میں اَن خاراں خاں بھَلائی کرتا رہو۔ ¹⁶۱۶۔ہر گھڑی راضی رہو۔ ¹⁷۱۷۔ہمیشہ پراتھنا کرتا رہو۔ ¹⁸۱۸۔ہر حال میں شُکر کرو کیان٘کے اِیشوَر چاہوئی کہ تھے ایہ خارو کُجھ مسیح یسوع رے وسیلے خاں کرو۔¹⁹۱۹۔پویتر آتما نا آپری زندگی میں کام کرݨ خاں نی روکو۔ ²⁰۲۰۔جے کوئی بات پہل خُݨائی جاوے، تو اُوئے ری قدر کرو۔ ²¹۲۱۔پݨ ہر پہل خُݨایوڑی بات نا اَزماؤ کہ او اِیشوَر ری طرف خاں ہے جاں کونی۔ جکو اِیشوَر ری طرف خاں ہووے، اُوئے نا منو۔ ²²۲۲۔ہر قسم ری بُرائی خاں اݪگا رہو۔²³۲۳۔ہمے اِیشوَر جکو ہر طرح رو خُکھ ݙئی، تھاں نا بالکل پویتر کرے اَن پربھُو، یسوع مسیح رے آوݨ تک تھان٘ری آتما، مَن اَن ݙِیل نا بے عیب اَن خن٘بھاݪ میں راکھے۔ ²⁴۲۴۔اِیشوَر جکے تھاں نا ہیلو کریو ہے، او اِیئان٘ج کرخے کیان٘کے او خَچو ہے۔²⁵۲۵۔اَے بھائیاں، مھاں خارُو وی پراتھنا کرو۔ ²⁶۲۶۔خارے وشواسیاں نا پریم خاں سلام کرو۔ ²⁷۲۷۔ہُوں پرمیشوَر رے ناں خاں تھان٘ری مِنتھ کرئیں کہ ایہ خَط خارے وشواسیاں رے رُوبرُو پڑھ خُݨایا۔ ²⁸۲۸۔اَپݨے پربھُو، یسوع مسیح ری کِرپا تھاں ماتھے ہووتی رہ۔

2 Thessalonians

Chapter 1

¹۱۔پولُس، سِلوانُس اَن تِیمُتھِیُس ری طرف خاں تھِسلُنِیکے ری وشواسی منݙݪی رے ناں جکو اَپݨے ٻاپ اِیشوَر اَن پرمیشور، یسوع مسیح تے وشواس راکھئی۔ ²۲۔ ٻاپ اِیشوَر اَن پرمیشور یسوع مسیح ری کِرپا تھاں ماتھے ہووے اَن او تھاں نا خُکھا راکھے۔³۳۔ اَے بھائیاں تھارے خارو ایشور رو شُکر کرݨ مھاں تے فرض ہے۔ایہ بھَلی بات ہے کہ تھان٘رو وشواس بَدھئی وو اَن ہیکے ٻِجے خارُو تھان٘ری پریت وی بَدھئی وی۔ ⁴۴۔اِیئے وجہ خاں مھے اِیشوَر رے وشواسی منݙݪیاں میں تھان٘ری تعریف کرئیں کیان٘کے تھے ݙُکھ اَن مُصیبت میں وی صبر اَن وشواس راکھئی۔ ⁵۵۔ایہ اِیئے بات رو ثبوت ہے کہ اِیشوَر خَچائی خاں انصاف کرخے کہ تھاں نا آپری بادشاہی رے لائق بݨاوے جکے رے خارُو تھے ݙُکھ اُکھݨئی وا۔⁶۶۔ جکو تھاں نا ݙُکھ ݙئی، اِیشوَر اُوئاں رو انصاف کرخے اَن اُوئاں نا اِیئے رے بدلے میں ݙُکھ ݙیخے۔ ⁷۷۔ پرمیشور یسوع آپاں نا اِیئے ݙُکھ خاں چھُڑاخے، جَݙے او آپرے طاقت آݪے فرشتاں بھیݪو اَکاش خاں آخے۔ ⁸۸۔ پَچھے او اُوئاں نا ٻَݪتے باخݙے میں سزا ݙیخے، جکو نی اِیشوَر نا اوݪکھئی اَن نِیج اَپݨے پرمیشور یسوع رے بارے میں خُوشی ری خبر نا منئی۔⁹۹۔ او ہمیشہ خارُو پرمیشوَر رے آگے خاں اَن اُوئے ری شان آݪی قُدرت خاں اݪگا کریا جاخے۔ ¹⁰۱۰۔جکے ݙن پربھُو یسوع آخے، تو اُوئے را پویتر کریوڑا یعنی اُوئے تے وشواس لے آوݨ آݪا، اُوئے ری شان ظاہر کرخے اَن حیران ہوخے۔ تھے وی اُوئاں رے بھیݪا ہوخو کیان٘کے تھے مھان٘ری گواہی تے وشواس لے آیا۔¹¹۱۱۔اِیئے خارُو مھے ہمیشہ تھاں خارُو پراتھنا کرئیں کہ اِیشوَر تھاں نا آپرا مِنکھ بݨاوے، جکے رے خارُو تھاں نا ہیلو کریو ہے۔ او تھان٘ری بھَلائی کرݨ ری ہر مرضی اَن وشواس رے ہر کام نا آپری قُدرت خاں پُورو کرے۔ ¹²۱۲۔اَپݨے اِیشوَر اَن پرمیشور یسوع مسیح ری کِرپا خاں اِیئاں ہووے کہ پرمیشور یسوع رے ناں نا تھاں میں عزت لابھے اَن تھاں نا اُوئے میں۔

Chapter 2

¹۱۔اَے بھائیاں، پربھُو یسوع مسیح رے آوݨ اَن اَپݨو اُوئے کَڈھے بھیݪو ہووݨ رے بارے میں مھے تھان٘ری مِنتھ کرئیں ²۲۔جَݙے مِنکھ ایہ کَہہ کہ پویتر آتما اُوئاں نا کَہیو ہے جاں اِیشوَر اُوئاں نا خُݨایو ہے جاں اُوئاں نا مھان٘ری طرف خاں کوئی خَط لابھو ہے کہ پربھُو یسوع پاچھو آ گیو رو، تو تھے ایہ بات خُݨ ری پریشان نی ہویا اَن نِیج گھٻرایا۔³۳۔تھے کَئی ری ٹھَگی میں نی آیا کیان٘کے پربھُو یسوع رے آوݨ خاں پہل گھݨا مِنکھ اِیشوَر رے خِلاف ہو جاخے را اَن اِیشوَر رو ہیک باغی ظاہر ہوخے جکے نا اِیشوَر ہمیشہ ری موت ری سزا ݙیخے۔ ⁴۴۔او ہر دیوی دیوتا اَن مُورتیاں رے خِلاف ہوخے اَن آپرے آپ نا اِیئاں خاراں خاں موٹو خَمجھخے، اِتری تک کہ او اِیشوَر رے گھر میں ٻیخ رو کَہخے، ”ہُوں اِیشوَر ہاں۔“⁵۵۔تھاں نا یاد ہوخے کہ جَݙے ہُوں تھاں کَڈھے ہَتو، تو مھیں ایہ خارے باتاں تھاں نا خُݨا ݙِنے تے۔ ⁶۶۔تھاں نا اُوئے بات ری ٹھاء ہے جکو حالی اُوئے باغی نا آوݨ خاں روکئی وی پݨ جَݙے ٹائیم آخے، پَچھے او ظاہر ہوخے۔ ⁷۷۔او باغی لُک رو آپرو کام کرئی وو پݨ کوئی ہے جکے اُوئے نا ظاہر ہووݨ خاں روکیوڑو ہے۔ جَݙے اِیشوَر اُوئے روکݨ آݪے نا اݪگو کرخے۔⁸۸۔پَچھے او باغی ظاہر ہوخے۔ پݨ جَݙے پربھُو یسوع آخے، تو اُوئے نا آپری پھُون٘ک خاں مار ناکھخے اَن آپرے درشن رے اُجاݪے خاں مِٹا ناکھخے۔ ⁹۹۔جَݙے او باغی آخے، تو شیطان را کام کرخے اَن ہر طرح را کُوڑا معجزا، عجیب کام اَن نِشان بتاخے۔ ¹⁰۱۰۔او اُوئاں نا ہر طرح رے پاپ میں پھَخاخے، جکاں نا ہمیشہ ری موت ری سزا ݙِنی جاخے کیان٘کے اُوئاں خَچ خاں پریم کونی راکھیو، جے او راکھن٘ت تو بَچ جاون٘ت۔¹¹۱۱۔ اِیئے وجہ خاں اِیشوَر ایَہڑے بھَٹکیوڑاں نا اُوئاں رے حال تے چھوڑ ݙیخے کہ اُوئے کُوڑے ری بات رو یقین کرے۔ ¹²۱۲۔اِیئاں اُوئاں خاراں نا سزا ݙِنی جاخے جکو خَچ رو یقین کونی کرتا پݨ بُرائی میں راضی رہئی۔¹³۱۳۔پݨ اَے بھائیاں، اَے پرمیشوَر رے پیاراں، مھان٘رو فرض ہے کہ تھاں خاراں خارُو مھے ہمیشہ اِیشوَر رو شُکر کراں کیان٘کے اُوئے تھاں نا شرُوعات خان٘ج اِیئے خارُو چُگ لِنا را کہ تھے آتما خاں پویتر ہو را اَن خَچ تے وشواس لے آ را مُگتی لو۔ ¹⁴۱۴۔اُوئے مھان٘ری خُݨایوڑی خُوشی ری خبر رے وسیلے خاں تھاں نا اِیئے خارُو ہیلو کریو کہ تھاں نا مھان٘رے پربھُو، یسوع مسیح جیَہڑی شان لابھے۔ ¹⁵۱۵۔اَے بھائیاں، پَکو وشواس راکھو اَن اِیئاں باتاں ماتھے بَہو جکو مھاں خُݨائے جاں خَط میں لِکھ تھاں نا خِکھائے ہے۔¹⁶۱۶۔ہمے اَپݨو پربھُو یسوع مسیح آپ اَن اَپݨو ٻاپ اِیشوَر جکے آپاں خاں پریم راکھیو اَن آپاں نا آپری کِرپا خاں ہمیشہ خارُو تسلی اَن پَکی اُمید ݙِنی۔ ¹⁷۱۷۔تھان٘رے مَن نا تسلی ݙے اَن تھاں نا بھَلو ٻولݨ اَن بھَلائی کرݨ ری ہمت ݙے۔

Chapter 3

¹۱۔اَے بھائیاں، آخری بات ایہ ہے کہ مھان٘رے خارُو پراتھنا کرو کہ پربھُو یسوع رے باتاں ہر جگہا اِیئاں کھِنڈے جاں تھاں مئیں کھِنڈیے ہے اَن اُوئے رے ناں ری بَݙائی ہووے۔ ²۲۔ایہ وی پراتھنا کرو کہ اِیشوَر آپاں نا اُوئاں بُراں اَن پاپیاں خاں بَچا راکھے جکو اُوئے تے وشواس کونی راکھتا۔ ³۳۔پربھُو یسوع رو وعدو خَچو ہے اِیئے خارُو او تھان٘رو وشواس پَکو کر رو تھاں نا شیطان خاں بَچاوتو رہخے۔⁴۴۔مھاں نا پربھُو یسوع میں تھان٘رے بارے میں پُورو بھروسو ہے کہ جکو حُکم مھے تھاں نا ݙئیں وا، تھے اُوئاں تے بَہی وا اَن بہوتا رہخو۔ ⁵۵۔پربھُو یسوع تھان٘ری مدد کرے کہ تھے اِیشوَر رے پریم اَن مسیح رے صبر رے بارے میں گھݨا خَمجھتا جاؤ۔⁶۶۔اَے بھائیاں، مھے پربھُو یسوع مسیح رے ناں خاں تھاں نا حُکم ݙئیں کہ اُوئاں وشواسیاں خاں اݪگا رہو جکو آݪخ میں زندگی گُزارئی اَن مھان٘رے خُݨایوڑے باتاں رے مطابق کونی بہوتا۔ ⁷۷۔تھاں نا آپ ٹھاء ہے کہ تھاں نا مھاں آݪِیکار کوکر زندگی گُزارݨ چاہیجے کیان٘کے جَݙے مھے تھاں کَڈھے ہَتا، تو بان٘دا کونی ٻیٹھا رہیا۔ ⁸۸۔مھاں مُفت میں کَئی ری ٻاٹی کونی کھادی پݨ ݙن رات کماوتا رہیا کہ تھاں مئیں خاں کَئی ماتھے بھار نی بݨاں۔ ⁹۹۔مھے تھاں تے بھار بݨ خَگتا وا پݨ مھاں اِیئاں کونی کریو اَن تھاں نا بھَلو نمُونو بݨ بتایو کہ تھے وی مھاں آݪِیکار بَݨو۔¹⁰۱۰۔جَݙے مھے تھاں کَڈھے ہَتا، تو اُوئے گھڑی تھاں نا حُکم ݙِنو تو، ”جکو کام کونی کرݨ چاہوتو، او ٻاٹی وی نی کھاوے۔“ ¹¹۱۱۔ہمے مھاں نا ایہ ٹھاء لاگی ہے کہ تھاں مئیں خاں کئین٘ک مِنکھ آݪخ میں زندگی گُزارئی وا۔ او آپ کام کونی کرتا اَن ٻِجاں رے کاماں میں لَتاں اَڑاوئی۔ ¹²۱۲۔مھے پربھُو یسوع مسیح رے ناں میں ایَہڑے مِنکھاں نا حُکم ݙے خَمجھاوئیں کہ او چپ چاپ آپرو کام کرے اَن آپ کما کھاوے۔¹³۱۳۔اَے بھائیاں، تھے بھَلائی کرݨ میں ہمت نی ہارو۔ ¹⁴۱۴۔جے کوئی مِنکھ اِیئے خَط میں لِکھیوڑے باتاں تے نی بہہ، تو اُوئے نا دِید میں راکھو پݨ اُوئے خاں واسطو نی راکھو کہ او پچھتاوے۔ ¹⁵۱۵۔پݨ تھے اُوئے نا آپرو دُشمن نی خمجھو اَن بھائی خَمجھ رو خَمجھاؤ۔¹⁶۱۶۔ہمے پربھُو جکو مِنکھاں نا خُکھ ݙئی، او تھاں نا ہمیشہ اَن ہر طرح خاں خُکھا راکھے اَن تھاں بھیݪو ہووے۔ ¹⁷۱۷۔ہُوں پولُس آپرے ہاتھ خاں سلام لِکھئیں۔ مھارے ہر خَط میں مھارو ایہ جِی نِشان ہے اَن ہُوں اِیئان٘ج لِکھئیں۔ ¹⁸۱۸۔اَپݨے پربھُو، یسوع مسیح ری کِرپا تھاں خاراں تے ہووتی رے۔

1 Timothy

Chapter 1

¹۱۔پولس ری طرف خاں جکو اَپݨے مُگتی داتا اِیشوَر اَن اَپݨی اُمید یعنی مسیح یسوع رے حُکم خاں اُوئے رو پرچار کرئی۔ ²۲۔ ایہ خَط تِیمُتھِیُس رے ناں ہے جکو وشواس لے آوݨ ری وجہ خاں مھیں خارُو خَگے ݙِیکرے آݪِیکار ہے۔اَپݨے ٻاپ اِیشوَر اَن اَپݨے پربھُو، مسیح یسوع ری کِرپا اَن دَیا تھیں ماتھے ہووے اَن او تھناں خُکھو راکھے۔³۳۔جاں مھیں مَکِدُنیہ صُوبے ݙِخا جاوتے ٹائیم تھناں خَمجھایو ہَتو کہ تُوں اِفِسُس شہر میں رہے، اوتھ کئیں مِنکھ کُوڑے باتاں خِکھاوئی اِیئے خارُو تُوں اُوئاں نا حُکم ݙے کہ او اِیئاں نی کرے۔ ⁴۴۔اُوئاں نا کَہہ کہ او فرضی باتاں اَن ٻاپ ݙاݙے ری پیڑھیاں تے دھیان نی ݙے۔ ایَہڑے باتاں خاں چھَڑی بِڑھان٘د ہووئی پݨ اِیشوَر ری طرف خاں مِنکھاں نا مُگتی ݙیوݨ رے کام میں کوئی فائدو کونی ہووتو کیان٘کے چھَڑو مسیح تے وشواس لے آوݨ خان٘ج اِیشوَر رو کام آگے بَدھ خَگئی۔⁵۵۔مھارے اِیئے حُکم رو مقصد ایہ ہے کہ آپت میں ایَہڑو پریم راکھو جکو صاف مَن، نیک نیت اَن خَچو وشواس راکھݨ خاں ہووئی۔ ⁶۶۔کئیں مِنکھ اِیئے باتاں نا چھوڑ رے فضول تکرار میں پَڑ گیا را۔ ⁷۷۔او دھَرمی گرُو بݨَݨ چاہوئی پݨ آپ اِیئاں باتاں نا خَمجھتا اِی کونی جکو باتاں او کرئی اَن پُورے یقین خاں خِکھاوئی۔ ⁸۸۔ آپاں نا ٹھاء ہے کہ دھَرمی قانُون بھَلا ہے پݨ شرط ایہ ہے کہ اُوئاں نا بھَلے طریقے خاں استعمال کریو جاوے۔⁹۹۔آپاں نا یاد راکھݨ چاہیجے کہ دھَرمی قانُون نیک مِنکھاں خارُو کونی پݨ ایَہڑاں رے خارُو ہے جکو کَہیو کونی منتا اَن مُجرم، بے دھَرما اَن پاپی، پلیت اَن اِیشوَر نا کونی منتا، ماں ٻاپ نا مار ناکھئی اَن خُونی، ¹⁰۱۰۔زنا کرئی اَن لونڈے باز، اغوا کرئی اَن کُوڑا خان٘خ اُکھݨئی اَن اِیئاں خاں ٹاݪ ٹھیک خِکھایوڑے باتاں رے خِلاف بات کرئی۔ ¹¹۱۱۔ایہ خِکھایوڑے باتاں برکت آݪے اِیشوَر ری اُوئے شان آݪی خُوشی ری خبر رے مطابق ہے جکے مھناں اِیئے خَنݙیخے رو پرچار کرݨ رو کَہیو۔¹²۱۲۔ہُوں مسیح یسوع یعنی اَپݨے پربھُو رو شُکر کرئیں جکو مھناں ہمت ݙئی اَن اُوئے مھناں وفادار خَمجھ رو آپرو پرچار کرݨ خارُو راکھیو ہے۔ ¹³۱۳۔پہل ہُوں پربھُو رے خِلاف باتاں کرتو، وشواسیاں نا تن٘گ کرتو اَن اُوئاں ری بے عزتی کرتو۔ اُوئے گھڑی مھارو وشواس پربھُو یسوع ماتھے کونی ہَتو اِیئے خارُو مھناں کونی ٹھاء ہَتی کہ کی کرئیں وو، پَچھے وی اِیشوَر مھیں تے دَیا کی۔ ¹⁴۱۴۔ اَپݨے پرمیشوَر ری کِرپا مھیں تے تمام گھݨی ہوئی اَن مھناں مسیح یسوع میں ہووتے وشواس اَن مِنکھاں رے خارُو پریم لابھو۔¹⁵۱۵۔ایہ بات خَچ اَن ہر طرح خاں منَݨ آݪی ہے کہ مسیح یسوع پاپیاں نا مُگتی ݙیوݨ رے خارُو جَگت میں آیو، جکاں میں خاراں خاں موٹو پاپی ہُوں آں۔ ¹⁶۱۶۔پݨ مھیں تے دَیا اِیئے خارُو ہوئی کہ مسیح یسوع مھیں موٹے پاپی میں آپرو پُورو صبر بتاوے اَن مھناں اُوئاں رے خارُو نمونو بݨاوے جکو اُوئے تے وشواس لے آ را اَمر جِیون لیخے۔ ¹⁷۱۷۔ہمے اُوئے بادشاہ ری جکو ہمیشہ خاں ہے یعنی اَمر اَن نی ݙِخیجݨ آݪے ہیکج اِیشوَر ری عزت اَن تعریف ہمیشہ تک ہووتی رہ۔ اِیئان٘ج ہووے۔¹⁸۱۸۔مھارا ݙِیکرا تِیمُتھِیُس، اُوئاں پہل خُݨایوڑے باتاں ری وجہ خاں جکو تھارے بارے میں ہَتے، ہُوں تھناں ایہ حُکم ݙئیں کہ تُوں اُوئاں رے مطابق خُوشی ری خبر رے خارُو بھَلی بِڑھان٘د کرتو رہ۔ ¹⁹۱۹۔اَن وشواس راکھ رو آپرے خَچے مَن تے قائم رہ کیان٘کے کئیں مِنکھاں اِیئاں باتاں نا چھوڑ ݙِنے رے اَن آپرے وشواس رو ٻیَڑو غرق کر ݙِنو رو۔ ²⁰۲۰۔ہُمِنِیُس اَن سکندر وی اُوئاں مئیں خاں ہے جکاں نا مھیں وشواسیاں خاں اݪگا کر ݙِنا را کہ او شیطان رے ہاتھ میں جاوے اَن اُوئاں نا ٹھاء لاگے کہ اِیشوَر رے خِلاف باتاں نی خِکھاوݨے چاہیجے۔

Chapter 2

¹۱۔خاراں خاں پہل ہُوں ایہ خَمجھاوئیں کہ خاراں رے خارُو مِنتھاں، پراتھناواں اَن اِیشوَر رو شُکر کرو، ²۲۔خاص کر بادشاہواں اَن اُوئاں خاراں رے خارُو جکاں کَڈھے اختیار ہے۔ پَچھے جِی آپاں اَرام اَن سکُون خاں ہر قسم ری نیکی اَن عزت خاں زندگی گُزارخاں۔ ³۳۔ایہ بات بھَلی ہے اَن اَپݨے مُگتی داتا اِیشوَر نا پسند ہے۔ ⁴۴۔او چاہوئی کہ خاراں نا مُگتی لابھے اَن او خَچائی نا اوݪکھ لے۔⁵۵۔کیان٘کے اِیشوَر ہیکج ہے، اِیشوَر اَن اِنسان رو بِچ آݪو وی ہیکج ہے یعنی مسیح یسوع جکو اِنسان ہے، ⁶۶۔جکے خاراں نا مُگتی ݙیوݨ رے خارُو آپرے آپ نا بدلے میں ݙے ݙِنو۔ اُوئے رو ایہ ٻلِیدان اِیشوَر ری گواہی ہے جکو اُوئے پُورے ٹائیم تے جَگت نا ݙِنی۔ ⁷۷۔ایہ گواہی خُݨاوݨ رے خارُو اِیشوَر مھناں پرچار کرݨ آݪو اَن غیر قوماں رے خارُو گرُو بݨایو کہ ہُوں اُوئاں نا وشواس اَن خَچائی رے باتاں خِکھاواں۔ ہُوں کُوڑ کونی ٻولتو پݨ خَچ ٻولئیں وو۔⁸۸۔ہُوں چاہوئیں کہ جَݙے وی تھے بھَگتی رے خارُو بھیݪا ہووئی تو ایَہڑا مِنکھ، رِیخ اَن بِڑھان٘د خاں ٹاݪ، ہاتھ اُکھݨ را پراتھنا کرے جکو اِیشوَر ری مرضی رے مطابق زندگی گُزارتا ہووے۔ ⁹۹۔اِیئان٘ج لُگائے باݪ خَمووݨ، خونے رے زیور، موتی اَن قیمتی گابھا پہرݨ تے دھیان نی ݙے پݨ حیا آݪا گابھا پہر را، عزت اَن خیال خاں آپرو خِن٘گھار کرے۔ ¹⁰۱۰۔ او آپرے آپرو نیک کاماں خاں خِن٘گھار کرے جاں اِیشوَر ری مرضی تے بہوݨ آݪے لُگائے کرئی۔¹¹۱۱۔لُگائیاں نا چُپ کر تے اَن پُوری طرح کَہیے میں رہ تے خِیکھݨ چاہیجے۔ ¹²۱۲۔ ہُوں اجازت کونی ݙیوتو کہ لُگائے مِنکھاں نا خِکھاوے جاں اُوئاں تے حُکم چلاوے پݨ او چُپ رہے۔¹³۱۳۔ کیان٘کے پہل آدم نا بݨایو اَن اُوئے خاں پَچھے حوا نا۔ ¹⁴۱۴۔آدم شیطان خاں کونی ٹھَگیجو پݨ لُگائی ٹھَگیجی ہَتی اَن اِیشوَر رو حُکم توڑ رو پاپ کریو۔ ¹⁵۱۵۔اِیئے خارُو بھَلائیں لُگائے بِیہاں کرے اَن ٻاݪ جِݨے پَچھے وی اُوئاں نا مُگتی لابھخے پݨ شرط ایہ ہے کہ او وشواس خاں، پریم راکھ رو اَن پویتر رہوتا نیک زندگی گُزارے۔

Chapter 3

¹۱۔ایہ بات خَچ ہے جکو وی وشواسی منݙݪی رو راہنُما بݨَݨ چاہوئی او ہیک بھَلو کام کرݨ چاہوئی۔ ²۲۔یئے خارُو ایہ ضروری ہے راہنُما تے کوئی وی اِلزام نی ہووے۔ او آپری لُگائی خاں وفادار، آپرے آپ تے قاٻُو راکھݨ آݪو، خَمجھدار، اصُول پسند، مہمان نواز اَن خِکھاوݨ رے قابل ہووے۔ ³۳۔او نشو کرݨ آݪو جاں مار کُوٹ کرݨ آݪو نی ہووے پݨ نِوڑت آݪو ہووے۔ او بِڑھاکو جاں پئیخاں رو لالچی نی ہووے۔⁴۴۔ او آپرے گھر نا بھَلی طرح خن٘بھاݪݨ آݪو ہووے اَن ٻاݪ اُوئے ری عزت کرے اَن اُوئے رے کَہیے میں ہووے۔ ⁵۵۔کیان٘کے جے کوئی آپرو گھر اِی نی خن٘بھاݪ خَگے، تو پَچھے او اِیشوَر ری منݙݪی نا کوکر خن٘بھاݪخے؟⁶۶۔نَووں نَووں وشواسی، منݙݪی رو راہنُما نی بَݨے۔ کیتھ اِیئاں نی ہووے کہ او ماݨ میں آ جاوے اَن شیطان آݪِیکار اُوئے تے سزا رو فیصلو ہووے۔ ⁷۷۔اِیئے خاں ٹاݪ منݙݪی خاں ٻاہر رے مِنکھاں میں وی اُوئے ری عزت ہووے۔ کیتھ اِیئاں نی ہووے کہ او بدنام ہو رو شیطان رے جاݪ میں پھاخ جاوے۔⁸۸۔اِیئان٘ج جکو وشواسی منݙݪی را شیوادار ہے اُوئاں رو اُٹھݨ ٻیخݨ وی نیک ہووے، او دوغلا، نشو کرݨ آݪا اَن لالچی نی ہووے۔ ⁹۹۔او وشواس رے بھید نا صاف مَن میں خن٘بھاݪ راکھے۔ ¹⁰۱۰۔ایہ وی ضروری ہے کہ پہل اُوئاں نا پرکھیو جاوے۔ جے اُوئاں رے خِلاف کوئی اِلزام نی ہووے، تو پَچھے او شیوا رو کام کرے۔¹¹۱۱۔اِیئان٘ج ہر شیوادار ری لُگائی رو اُٹھݨ ٻیخݨ اِیشوَر ری مرضی رے مطابق ہووے۔ او اِلزام لگاوݨ آݪی نی ہووے پݨ آپرے آپ تے قاٻُو راکھݨ آݪی ہووے اَن خارے باتاں میں وفادار ہووے۔ ¹²۱۲۔ہر شیوادار آپری لُگائی خاں وفادار رہے اَن آپرے ٻاݪاں اَن گھر نا بھَلی طرح خن٘بھاݪݨ آݪو ہووے۔ ¹³۱۳۔کیان٘کے جکو شیوادار بھَلے طریقے خاں شیوا کرئی، مِنکھاں میں اُوئے ری عزت بَدھئی اَن او مسیح یسوع تے آپرے وشواس رے بارے میں دلیری خاں بات کر خَگئی۔¹⁴۱۴۔مھناں اُمید ہے کہ ہُوں بیگو تھیں کَڈھے آئیخ، تو وی ہُوں تھناں ایہ باتاں اِیئے خارُو لِکھئیں وو کہ ¹⁵۱۵۔جے مھناں آوݨ میں دیر لاگے تو تھناں ٹھاء ہووے کہ وشواسیاں رو زندگی گُزارݨ کیَہڑو ہووے۔ وشواسی منݙݪی جیوتے اِیشوَر رو گھر ہے جکو خَچائی رو تھمبو اَن بُنیاد ہے۔¹⁶16۔ اِیئے میں کوئی شک کونی کہ وشواس رو بھید اُتم ہے یعنیاو جکو ݙِیل میں پرگھٹ ہویو،آتما میں خَچو ثابت ہویواَن فرشتاں نا ݙِخیجو،غیر قوماں میں اُوئے رو پرچار ہویو،دُنیا اُوئے تے وشواس لے آئیاَن پرتاٻ آݪے اِیشوَر ݙِخا اَکاش ماتھے گیو۔

Chapter 4

¹۱۔پویتر آتما صاف صاف کَہئی کہ آخری ݙناں میں کئیں مِنکھ وشواس خاں اݪگا ہو جاخے اَن مارگ خاں بھَٹکاوݨ آݪے آتماواں اَن شیطان رے خِکھایوڑے باتاں تے بہخے۔ ²۲۔ایَہڑے باتاں اُوئاں کُوڑے لوکاں رے ٹھَگی آݪے باتاں ری وجہ خاں ہوخے جکاں رے مَن تے شیطان اُنھے لوہ خاں ݙان٘بھ ݙے رو ایہ بتایو ہے کہ او اُوئے را آپرا ہے۔³۳۔ایَہڑا مِنکھ بِیہاں کرݨ خاں روکئی اَن اُوئاں کھاوݨ آݪے چیزاں خاں روکئی جکاں نا اِیشوَر اِیئے خارُو بݨائے ہے کہ وشواسی اَن خَچ نا اوݪکھݨ آݪا اُوئاں رے خارُو شُکر کر رو کھاوے۔ ⁴۴۔اِیشوَر ری بݨایوڑی ہر چیز بھَلی ہے اَن ہر چیز کھاوݨ خارُو ہے، کوئی وی چیز ناکھݨ رے خارُو کونی جے اُوئے رے خارُو اِیشوَر رو شُکر کریوڑو ہووے۔ ⁵۵۔ کیان٘کے ہر چیز اِیشوَر رے باتاں اَن لوکاں ری پراتھنا خاں صاف ہو جاوئی۔⁶۶۔جے تُوں وشواسیاں نا ایہ باتاں یاد ݙِراوتو رئیخ، تو مسیح یسوع رو بھَلو شیوادار ہوئیخ اَن وشواس اَن بھَلے باتاں خِیکھ رے آگے بَدھتو جائیخ، جکاں تے تُوں پہل خاں بہوتو آیو ہے۔ ⁷۷۔تُوں بُوڈھیاں رے فضول اَن فرضی باتاں تے دھیان نی ݙے پݨ اِیشوَر ری مرضی تے بہوݨ ری کوشش کر۔ ⁸۸۔ݙِیل نا خن٘بھاݪݨ رو فائدو گھٹ ہے پݨ اِیشوَر ری مرضی تے بہوݨ خاں خارے باتاں میں فائدو ہووئی کیان٘کے ہیݨا آݪی اَن آوݨ آݪی زندگی رو وعدو وی اِیئے رے خارُو ہے۔⁹۹۔ ایہ بات خَچ ہے اَن اِیئے نا پُوری طرح منَݨ چاہیجے۔ ¹⁰۱۰۔اِیئے وجہ خاں آپاں کوشش اَن سخت محنت کرتا رہئیں کیان٘کے اَپݨی اُمید اُوئے جیوتے اِیشوَر تے ہے جکو خاراں رو اَن خاص کر وشواسیاں رو مُگتی داتا ہے۔¹¹۱۱۔تُوں ایہ باتاں خِکھا اَن اِیئاں تے بہوݨ رو حُکم ݙے۔ ¹²۱۲۔کوئی وی تھاری جوانی ری وجہ خاں تھاری بے عزتی نی کرے پݨ تُوں پرچار کرݨ، اُٹھݨ ٻیخݨ، پریم، وشواس اَن پویتر ہووݨ میں وشواسیاں رے خارُو نمونو بݨ۔ ¹³۱۳۔ جِتری تک ہُوں نی آواں، تُوں وشواسیاں نا شاستر پڑھ خُݨاوتو، خَمجھاوتو اَن خِکھاوتو رہے۔¹⁴۱۴۔جکو نعمت تھناں وشواسی منݙݪی رے راہنُماواں رے ہاتھ راکھݨ تے اِیشوَر خاں لابھی ہے اُوئے نا نی بھُولے۔ ¹⁵۱۵۔اِیئے باتاں تے دھیان ݙے اَن اِیئاں تے بہوتو رہے کہ خاراں میں تھاری ترقی ݙِخیجے۔ ¹⁶۱۶۔آپ رو اَن اُوئاں باتاں رو جکو تھیں خِیکھیے ہے خاص خیال راکھ اَن اِیئاں باتاں تے قائم رہے کیان٘کے اِیئاں کرݨ خاں تھناں اَن تھارے خُݨَݨ آݪاں نا مُگتی لابھخے۔

Chapter 5

¹۱۔کئی موٹی عمر آݪے نا دڑکو نی ݙے پݨ اُوئے نا ٻاپ آݪِیکار خَمجھا اَن نوجوان مِنکھاں نا بھائی آݪِیکار خَمجھا۔ ²۲۔ موٹی عمر رے لُگائیاں نا ماں آݪِیکار خَمجھا اَن نوجوان لُگائیاں نا صاف خوچ خاں ٻہن آݪِیکار خَمجھا۔³۳۔اُوئاں بیوہ لُگائیاں ری مدد کر جکاں رو خَچے لی کوئی سہارو کونی۔ ⁴۴۔جے کَئی بیوہ را ݙِیکرا، ݙِیکرے جاں اُوئاں ری اُوݪاد ہووے، تو خاراں خاں پہل اُوئاں رو فرض ہے او اُوئے لُگائی نا خن٘بھاݪے اَن اِیئاں کر رو آپرے ماں ٻاپ رو حق ادا کرے کیان٘کے اِیئاں کرݨ خاں اِیشوَر راضی ہووئی۔⁵۵۔ایَہڑی بیوہ جکو خَچے لی ہیکھلی ہے اَن اُوئے رو کوئی کونی، او اِیشوَر تے اُمید راکھئی اَن ݙن رات اِیشوَر خاں مِنتھاں اَن پراتھناواں کرتی رہئی۔ ⁶۶۔پݨ جکو بیوہ عیش خاں زندگی گُزارئی، او جیوتے جِی مَریوڑی ہے۔⁷۷۔تُوں مِنکھاں نا اِیئاں باتاں رو حُکم ݙے کہ اُوئاں تے کوئی اِلزام نی لاگے۔ ⁸۸۔جے کوئی آپرے رشتے داراں اَن خاص کر آپرو گھر ٻار کونی خن٘بھاݪ خَگتو، تو او آپرے وشواس خاں پھِر گیو رو۔ ایَہڑو مِنکھ وشواس نی راکھݨ آݪاں خاں وی بُرو ہے۔⁹۹۔اُوئے بیوہ رو ناں لِکھو جکے ری عمر خاٹھ بَرخ خاں گھݨی ہووے اَن او آپرے دھݨی خاں وفادار رہئی ہووے۔ ¹⁰۱۰۔دُنیا اُوئے رے نیک کاماں ری تعریف کرتی ہووے۔ مِثال ری بات ہے کہ ٻاݪاں نا خن٘بھاݪݨ، مُسافراں ری مہمان نوازی کرݨ، اِیشوَر رے نیک مِنکھاں را پَگ دھووݨ، مُصیبت میں پھاتھوڑاں ری مدد کرݨ اَن نیک کام کرݨ ری کوشش کرتے رہوݨ۔¹¹۱۱۔پݨ اُوئاں بیوہ لُگائیاں را ناں نی لِکھیا جکاں ری عمر خاٹھ بَرخ خاں گھٹ ہے کیان٘کے اُوئاں مئیں خاں کئیں بِیہاں نی کرݨ رے وعدے نا بھُول رو مسیح ری شیوا نا چھوڑ ݙئی اَن آپرے ݙِیل ری مرضی نا پُورو کرݨ خارُو بِیہاں کرݨ چاہوئی۔ ¹²۱۲۔اِیئاں او اِیشوَر را قصُوروار بݨئی کیان٘کے اُوئاں آپرے وعدے نا توڑیو ہے۔ ¹³۱۳۔اِیئے خاں ٹاݪ گھر گھر جاوݨ اَن بان٘دے ٻیخݨ اُوئاں ری عادت بݨ جاوئی۔ نی چھَڑو ایہ پݨ بیکار لُڑھ مارتے پھِرئی اَن ٻِجاں رے کام میں لَت اَڑا ری ایَہڑے باتاں کرئی جکو نی کرݨے چاہیجے۔¹⁴۱۴۔اِیئے خارُو ہُوں چاہوئیں کہ جوان بیوہ لُگائے بھَݪے بِیہاں کرے، ٻاݪ جِݨے اَن آپرو گھر خن٘بھاݪے۔ اِیئاں او کَئی مُخالف نا گِلیا رو موقعو نی ݙے۔ ¹⁵۱۵۔ہُوں ایہ اِیئے خارُو کَہیں وو کہ اِیئے خاں پہل کئیں بیوہ لُگائے مارگ خاں بھَٹک رے شیطان رے لارے بہوݨ لاگ گیے۔ ¹⁶۱۶۔جے کَئی وشواسی لُگائی رے خاندان میں بیوہ لُگائے ہووے، تو او اُوئاں ری مدد کرے۔ منݙݪی تے اُوئاں رو بھار نی پڑے پݨ منݙݪی اُوئاں بیوہ لُگائیاں ری مدد کر خَگے جکاں رو کوئی سہارو کونی۔¹⁷۱۷۔جکو راہنُما بھَلے طریقے خاں وشواسی منݙݪی نا خن٘بھاݪئی، خاص کر او جکو پرچار کرݨ اَن خِکھاوݨ رو کام محنت خاں کرتا رہئی، اُوئاں نا عزت خاں ٻیوڑی مزدُوری ݙِنی جاوے۔ ¹⁸۱۸۔کیان٘کے شاستر میں لِکھیوڑو ہے، ”جَݙے تھے فصل گاہو، تو ڈھَگے رو ماہن٘ݙو نی ٻان٘دھیا۔“ اَن ایہ وی لِکھیوڑو ہے، ”مزدُور آپری مزدُوری رو حقدار ہے۔“¹⁹۱۹۔جے کَئی راہنُما تے اِلزام لاگے تو جِتری تک ٻے جاں تِین گواہ نی ہووے تُوں اُوئاں ری نی خُݨے۔ ²⁰۲۰۔پَچھے جے کَئی رو قصُور نِخرے، تو اُوئے نا خارے وشواسیاں رے خامھو دڑکو ݙے اَن خَمجھا کہ ٻِجاں نا وی بِیہی ہووے۔²¹۲۱۔ ہُوں تھناں اِیشوَر، مسیح یسوع اَن چُگیوڑے فرشتاں رے رُوبرُو حُکم ݙئیں کہ تُوں پہل خاں فیصلو کرے بِنا اَن کَئی رو پاخو لیوݨ خاں ٹاݪ، اِیئاں باتاں تے بہے۔ ²²۲۲۔ کَئی مِنکھ نا اِیشوَر رو شیوادار راکھݨ رے خارُو بیگو اُوئے تے ہاتھ نی راکھے اَن نِیج ٻِجاں رے پاپاں میں حِصو لَئے۔ آپرے آپ نا ہر اِلزام خاں بَچا راکھے۔²³۲۳۔تُوں ہمیشہ بِیمار رہئی اَن تھارو پیٹ وی ٹھیک کونی رہتو اِیئے خارُو چھَڑو پاݨی نی پِیوتو رہ پݨ بھیݪو تھوڑوک ان٘گُوراں رو رَس وی پِیؤ کر۔ ²⁴۲۴۔کئیں مِنکھاں را پاپ اُوئاں رے عدالت جاوݨ خاں پہل صاف صاف ݙِخیجئی پݨ کئیں مِنکھاں را پاپ پَچھے ݙِخیجئی۔ ²⁵۲۵۔ اِیئان٘ج بھَلا کام وی صاف ݙِخیجئی پݨ جکو کونی ݙِخیجتا، او وی لُکیوڑا کونی رہ۔

Chapter 6

¹۱۔جِترا وشواسی غُلامی میں پھاتھوڑا ہے، او آپرے مالکاں ری گھݨی عزت کرے کہ اِیشوَر رو ناں اَن اَپݨے خِکھایوڑے باتاں بدنام نی ہووے۔ ²۲۔جکے وشواسی غُلاماں را مالک وی وشواسی ہے، او ایہ نی خَمجھے کہ آپرے مالک ری گھݨی عزت کرݨ ری لوڑ کونی کیان٘کے مھے اُوئے را وشواسی بھائی ہاں پݨ او مالک ری ایہ خوچ رو گھݨی شیوا کرے کہ اُوئاں خاں فائدو اُکھݨَݨ آݪا وشواسی اَن پریمی بھائی ہے۔ تُوں ایہ خارے باتاں لوکاں نا خِکھا اَن خَمجھا۔³۳۔جے کوئی مِنکھ اَپݨے پربھُو یسوع مسیح رے ٹھیک باتاں اَن وشواس رے بارے میں خِکھایوڑے باتاں نا کونی منتو پݨ ٻِجے کُوڑے باتاں خِکھاوئی، ⁴۴۔تو او ماݨ کرݨ آݪو ہے اَن اُوئے نا کئیں وی کونی ٹھاء۔ اُوئے نا تکرار کرݨ اَن ہر بات میں بِڑھݨ ری عادت ہے۔ اِیئاں باتاں خاں حِدخو، بِڑھان٘داں، گِلیا اَن شک پیدا ہووئی۔ ⁵۵۔ایَہڑے مِنکھاں رے بِچ میں ہمیشہ بِڑھان٘د رہئی، اُوئاں ری عقل کام کرݨ چھوڑ ݙئی اَن اُوئاں میں خَچائی کونی رہوتی۔ او ایہ خَمجھئی کہ نیک زندگی گُزارݨ خاں مالی فائدو لابھخے۔⁶۶۔اِیئے میں شک کونی کہ نیک زندگی گُزارݨ رو گھݨو فائدو ہے پݨ شرط ایہ ہے کہ مِنکھ کَڈھے جکو کُجھ وی ہے، او اُوئے میں خُوش رہ۔ ⁷۷۔کیان٘کے آپاں جَگت میں خالی ہاتھ آیا ہاں اَن خالی ہاتھ جاخاں۔‏ ⁸۸۔جے آپاں کَڈھے چھَڑو ٻاٹی اَن گابھا ہے، تو اِیئے میں خُوش رہواں۔⁹۹۔پݨ جکو اَمِیر ہووݨ چاہوئی، او اَزمائش میں پڑئی اَن گھݨے خارے اَݨ خَمجھ اَن نُقصان آݪے باتاں رے جاݪ میں پھاخ جاوئی۔ ایَہڑے باتاں مِنکھاں نا بالکل تباہ اَن برباد کر ݙئی۔ ¹⁰۱۰۔کیان٘کے دولت خاں پریم ہر قسم ری بُرائی ری جَڑ ہے۔ کئیں ایَہڑا ہے جکو دولت رے لارے لاگ را آپرے وشواس خاں بھَٹک گیا را اَن ہر قسم رے مُصیبتاں میں پھاخ گیا را۔¹¹۱۱۔اَے اِیشوَر رے شیوادار، تُوں اِیئاں باتاں خاں اݪگو ناخ اَن خَچائی، نیکی، وشواس، پریم، صبر اَن نِوڑت لارے بہہ۔ ¹²۱۲۔ وشواس ری جن٘گ بھَلی طرح بِڑھ اَن اُوئے اَمر جِیون نا قاٻُو کر جکے رے خارُو تھناں ہیلو کریوڑو ہے اَن تُوں گھݨے گواہاں رے رُوبرُو وشواس لے آیو ہَتو۔¹³۱۳۔اِیشوَر جکو خارے چیزاں نا زندگی ݙئی اَن مسیح یسوع جکے پُنطِیُس پِیلاطُس رے خامھو آپرے بارے میں کریوڑے باتاں نا منیے، ہُوں اُوئاں نا گواہ بَݨا رے تھناں حُکم ݙئیں کہ ¹⁴۱۴۔تُوں اِیئے حُکم تے اَپݨے پربھُو یسوع مسیح رے پاچھے آوݨ تک بے گُناہ اَن بے اِلزام رہ رو بہوتو رہ۔¹⁵۱۵۔ اِیشوَر جکو برکت آݪو اَن ہیکھلو حکُومت آݪو ہے، جکو بادشاہواں رو بادشاہ اَن پربھُوئاں رو پربھُو ہے، اوج آپرے راکھیوڑے ٹائیم تے مسیح نا ظاہر کرخے۔ ¹⁶۱۶۔چھَڑو اوج شرُوع خاں ہمیشہ تک رہخے، او اُوئے اُجاݪے میں رہئی جیتھ کوئی پُگ کونی خَگتو۔ نی کَئی اُوئے نا ݙِٹھو ہے اَن نِیج کوئی اُوئے نا جو خَگئی۔ اُوئے ری عزت اَن بادشاہی ہمیشہ تک ہووتی رہ۔ اِیئان٘ج ہووے۔¹⁷۱۷۔جکو وشواسی اِیئے جَگت میں اَمِیر ہے اُوئاں نا حُکم ݙے کہ ماݨ نی کرے اَن ختم ہووݨ آݪی دولت تے نی پݨ اِیشوَر تے اُمید راکھے جکو آپاں نا خارے چیزاں تمام گھݨے ݙئی کہ آپاں راضی رہواں۔ ¹⁸۱۸۔اُوئاں نا حُکم ݙے کہ او نیک کام کرے، بھَلے کاماں میں اَمِیر بَݨے، سَخی ہووے اَن ٻِجاں ری مدد خارُو تیار رہے۔ ¹⁹۱۹۔ اِیئاں او آوݨ آݪے ٹائیم خارُو ایَہڑی دولت بھیݪی کرخے جکے ری بُنیاد پَکی ہوخے اَن جکے تے اَبھیج رو او اصل جِیون نا لے خَگخے۔²⁰۲۰۔اَے تِیمُتھِیُس، خُوشی ری خبر ری امانت نا خن٘بھاݪ جکو تھناں ݙِنی ہے۔ اُوئاں کُوڑی تکرار اَن پُٹھے باتاں خاں پاخو کر جکاں نا لوک غلطی خاں گیان خَمجھئی۔ ²¹۲۱۔کئیں لوک آپرے آپ نا ایَہڑے گیان رو ماہر خَمجھئی اَن او وشواس رے خِدھے مارگ خاں بھَٹک گیا را۔ تھاں خاراں تے اِیشوَر ری کِرپا ہووتی رہ۔

2 Timothy

Chapter 1

¹۱۔ایہ خَط پولُس ری طرف خاں ہے جکو اِیشوَر ری مرضی خاں مسیح یسوع رے بارے میں پرچار کرئی کہ اُوئے وعدو کریوڑے جِیون رو خَنݙیخو خُݨاوے جکو مھاں نا مسیح یسوع میں لابھئی۔ ²۲۔ ایہ خَط تِیمُتھِیُس رے ناں ہے جکو مھیں خارُو پریمی ݙِیکرے آݪِیکار ہے۔ اَپݨے ٻاپ اِیشوَر اَن اَپݨے پربھُو، مسیح یسوع ری کِرپا اَن دَیا تھیں ماتھے ہووے اَن او تھناں خُکھو راکھے۔³۳۔جکے اِیشوَر ری بھَگتی مھارے ٻاپ ݙاݙے کی، ہُوں وی اُوئاں آݪِیکار صاف مَن خاں اُوئے ری بھَگتی کرئیں اَن ݙن رات آپرے پراتھناواں میں تھناں ہمیشہ یاد کر رو اِیشوَر رو شُکر کرئیں۔ ⁴۴۔ہُوں تھناں خہٹݨ رے خارُو خِکئی کہ مھارو مَن راضی ہو جاوے کیان٘کے مھناں یاد ہے کہ مھارے جاوݨ آݪے ٹائیم تُوں کِترو رویو ہَتو۔ ⁵۵۔مھناں تھارو خَچو وشواس یاد ہے اَن مھناں یقین ہے کہ تھارو وشواس اُوئان٘ج ہے جاں پہل تھاری نانی لُوئِس اَن تھاری ماں یُونِیکے رو ہَتو۔⁶۶۔ اِیئے خارُو ہُوں تھناں یاد ݙِراوئیں کہ تُوں اِیشوَر ری ݙِنوڑی اُوئے برکت نا استعمال کرتو رہ جکو مھارے ہاتھ راکھݨ خاں تھناں لابھی ہے۔ ⁷۷۔ کیان٘کے اِیشوَر آپاں نا پویتر آتما اِیئے خارُو کونی ݙِنو کہ آپاں ٻِیہاں پݨ اِیئے خارُو ݙِنو ہے کہ آپاں نا طاقت لابھے، آپاں آپت میں پریم راکھاں اَن آپرے آپ تے قاٻُو راکھاں۔⁸۸۔اِیئے خارُو تُوں اَپݨے پربھُو یسوع ری گواہی ݙیوݨ خاں نی خَرمیج اَن نِیج مھیں خاں خَکِیج جکو اُوئے رو پرچار کرݨ ری وجہ خاں قید ہاں۔ تھناں چاہیجے کہ خُوشی ری خبر خُݨاوݨ رے خارُو تُوں مھیں آݪِیکار اِیشوَر خاں لابھݨ آݪے طاقت خاں ݙُکھ اَن تکلیفاں اُکھݨتو رہ۔ ⁹۹۔کیان٘کے اُوئے آپاں نا مُگتی ݙے ری پویتر زندگی گُزارݨ خارُو ہیلو کریو ہے اَن ایہ مُگتی اَپݨے کاماں ری وجہ خاں کونی پݨ اِیشوَر رے خاص ارادے اَن کِرپا خاں لابھی ہے۔ ایہ کِرپا جَگت ری شرُوعات خاں پہل مسیح یسوع میں آپاں تے ہوئی ¹⁰۱۰۔پݨ ہمے آپاں نا مُگتی ݙیوݨ آݪے یسوع مسیح رے آوݨ خاں پرگھٹ ہوئی جکے موت نا ختم کر ری آپری خُوشی ری خبر رے وسیلے خاں اَمر جِیون نا اُجاݪے مئیں لے آ رو آپاں تے پرگھٹ کر ݙِنو۔ ¹¹۱۱۔اِیشوَر مھناں خُوشی ری خبر خُݨاوݨ آݪو، پرچار کرݨ آݪو اَن گرُو بݨایو۔¹²۱۲۔اِیئے خارُو ہُوں ݙُکھ اُکھݨئیں وو پݨ پَچھے وی ہُوں خَرمیجتو کونی کیان٘کے جکے تے ہُوں وشواس لے آیو ہاں، اُوئے نا ہُوں اوݪکھئیں۔ مھناں یقین ہے کہ جکے خُوشی ری خبر نا امانت خَمجھ ری مھیں اُوئے نا ݙِنی ہے او اُوئے ری حفاظت آپرے پاچھے آوݨ رے ݙن تک کر خَگئی۔ ¹³۱۳۔جکو ٹھیک باتاں تھیں مھیں خاں خُݨیے ہے اُوئاں نا مھارے نمُونے تے بہہ رو خِکھاوتو رہ اَن مسیح یسوع میں وشواس اَن پریم خاں زندگی گُزار۔ ¹⁴۱۴۔ او خُوشی ری خبر جکو اِیشوَر تھناں بھَلی امانت رے طور تے ݙِنی ہے، پویتر آتما ری مدد خاں جکو اَپݨے مئیں رہئی اُوئے ری حفاظت کر۔¹⁵۱۵۔تھناں ٹھاء ہے کہ آسِیہ صُوبے را خارا مِنکھ مھیں خاں پھِر گیا را اُوئاں میں فُوگلُس اَن ہرمُگنِیُس وی ہے۔ ¹⁶۱۶۔پربھُو یسوع، اُنیسفِرُس رے خاندان تے دَیا کرے کیان٘کے اُوئے کَئی واری مھناں حوصلو ݙِنو۔ او اِیئے بات خاں کَݙے کونی خَرمیجو کہ ہُوں قیدی ہاں ¹⁷۱۷۔پݨ جَݙے او رُوم شہر میں پُگو، تو اُوئے مھناں لابھتو رہیو اَن آ رو مھیں خاں ٹَکریو۔ ¹⁸۱۸۔مھاری پراتھنا ہے کہ پربھُو رے پاچھے آوݨ آݪے ݙن پرمیشوَر اُوئے تے دَیا کرے۔ تھناں تو ٹھاء ہے کہ اُوئے اِفِسُس شہر میں مھان٘ری کِتری شیوا کی۔

Chapter 2

¹۱۔ہمے اَے مھارا پریمی ݙِیکرا، تُوں اُوئے کِرپا خاں جکو مسیح یسوع میں تھیں تے ہوئی ہے، پَکو بݨ۔ ²۲۔جکو باتاں تھیں گھݨے گواہاں رے خامھے مھیں خاں خُݨیے ہے اُوئاں نا ایَہڑے وفادار وشواسیاں رے حوالے کر جکو ٻِجاں نا وی خِکھاوݨ رے قابل ہووے۔³۳۔ مسیح یسوع رے بھَلے خِپائی آݪِیکار مھیں بھیݪو ݙُکھ برداشت کر۔ ⁴۴۔کوئی خِپائی جَݙے جن٘گ بِڑھݨ جاوئی، تو او آپرے آپ نا دُنیا رے کاماں میں کونی پھَخا ݙیوتو کہ خِپائی راکھݨ آݪو اَفسر راضی رہ۔ ⁵۵۔اِیئان٘ج کُشتی میں مُقابلو کرݨ آݪو جِتری تک ٹھیک اصُولاں تے نی بہے، تو اُوئے نا اِنعام کونی لابھ خَگتو۔⁶۶۔جکو زمین باوݨ آݪو محنت کرئی اُوئے نا خاراں خاں پہل فصل رو حِصو لابھݨ چاہیجے۔ ⁷۷۔اِیئے مِثالاں تے غور کر کیان٘کے پرمیشوَر تھناں اِیئے خارے باتاں ری خَمجھ ݙیخے۔⁸۸۔یسوع مسیح نا یاد راکھ، جکو داؤد بادشاہ ری پیڑھی خاں ہے اَن جکے نا اِیشوَر مَریوڑاں مئیں خاں جیوتو کریو۔ ہُوں اِیہوج خُوشی ری خبر خِکھاوئیں۔ ⁹۹۔اِیئے خُوشی ری خبر رو پرچار کرݨ رے خارُو ݙُکھ اُکھݨئیں اَن ہُوں مُجرم آݪِیکار خان٘کݪاں خاں ٻَن٘دھیجیو ہاں پݨ اِیشوَر رے باتاں نا کوئی وی خان٘کݪاں خاں کونی ٻان٘دھ خَگتو۔ ¹⁰۱۰۔ اِیئے خارُو ہُوں اِیشوَر رے چُگیوڑے مِنکھاں خارُو خارو کُجھ برداشت کرئیں کہ او وی اُوئے مُگتی نا ہمیشہ ری شان خُدھو لے جکو مسیح یسوع ری وجہ خاں لابھی ہے۔¹¹۱۱۔ایہ بات خَچ ہے کہ، ”جے آپاں اُوئے بھیݪا مَر گیا تو پَچھے اُوئے بھیݪا جیوتا وی رہخاں۔ ¹²۱۲۔جے آپاں برداشت کرئیں تو اُوئے بھیݪا بادشاہی وی کرخاں۔ جے آپاں اُوئے نا کونی اوݪکھاں تو او وی آپاں نا کونی اوݪکھے۔ ¹³۱۳۔جے آپاں وفا کونی کراں تو وی او وفا کرخے کیان٘کے او آپرو اِنکار کونی کر خَگتو۔“¹⁴۱۴۔ایہ باتاں لوکاں نا یاد ݙِرا اَن اُوئاں نا خَمجھا کہ بیکار باتاں تے تکرار نی کرے کیان٘کے اِیئاں خاں کوئی وی فائدو کونی ہووتو پݨ خُݨَݨ آݪا بِگڑ جاوئی۔ ¹⁵۱۵۔تُوں آپرے آپ نا اِیشوَر رے خامھے ایَہڑے پسند آوݨ آݪے اَن محنت کرݨ آݪے مِنکھ آݪِیکار بݨ بتا جکے نا خَرمیجݨو نی پڑے پݨ جکو خَچے باتاں نا بھَلے نمُونے خاں خِکھاوݨ آݪو ہووے۔¹⁶۱۶۔فضول تکرار خاں ٹَݪ پاخو کر کیان٘کے ایَہڑے باتاں خاں لوک اِیشوَر ری مرضی رے خِلاف کاماں میں بَدھتا جاخے۔ ¹⁷۱۷۔اُوئاں رو لُڑھ مارݨ پَچیاں آݪِیکار کھِن٘ڈ جاخے۔ ہُمِنِیُس اَن فِلیتُس وی ایَہڑے مِنکھاں مئیں خاں ہے۔ ¹⁸۱۸۔اُوئاں خَچ نا چھوڑ ݙِنو رو اَن کَہئی کہ اِیشوَر رو مَریوڑاں مئیں خاں نا جیوتو کرݨ پہل ہو گیو رو۔ اِیئاں ایَہڑے باتاں خاں اُوئاں کئیں مِنکھاں رے وشواس رو ٻیَڑو غرق کر ݙِنو رو۔¹⁹۱۹۔پَچھے وی اِیشوَر ری راکھیوڑی بُنیاد قائم رہئی اَن اُوئے ماتھے ایہ مُہر لاگوڑی ہے جکے ماتھے لِکھیوڑو ہے کہ، ”پرمیشوَر آپرے مِنکھاں نا اوݪکھئی“ اَن ”جکو وی پرمیشوَر رو ناں لئی، او بُرائی خاں ٹَݪ پاخو کرے۔“ ²⁰۲۰۔موٹے گھر میں نی چھَڑا خونے اَن چان٘دی را ٹھاں ہووئی پݨ لکڑی اَن مِٹی را وی ہووئی۔ کئیں ٹھاں خاص کاماں رے خارُو اَن کئیں عام کاماں رے خارُو۔ ²¹۲۱۔اِیئان٘ج جے کوئی آپرے مَن نا صاف راکھے اَن کُوڑے باتاں خاں اݪگو رہے، تو او عزت آݪو اَن خاص ٹھاں ہوخے جکو آپرے مالک خارُو فائدو ݙیوݨ آݪو ہوخے اَن ہر نیک کام خارُو تیار ہوخے۔²²۲۲۔تُوں جوانی رے بُرے مرضیاں خاں اݪگو ناخ اَن جکو صاف مَن خاں پرمیشوَر خاں پراتھنا کرئی، تُوں اُوئاں خاں خَچائی، وشواس، پریم اَن خُلح خاں بہہ۔ ²³۲۳۔مِنکھ جکو باتاں بے وقوفی میں اَن بِنا خوچے خَمجھے کرئی، اُوئاں خاں اݪگو رہ کیان٘کے تھناں ٹھاء ہے اِیئاں باتاں خاں بِڑھان٘داں ہووئی۔²⁴۲۴۔پرمیشوَر رے ٻانھے خارُو بِڑھان٘د کرݨ ٹھیک کونی پݨ اُوئے نا چاہیجے کہ او خاراں خاں دھِیرج خاں بہے اَن صبر خاں خِکھاوݨ رے لائق ہووے۔ ²⁵۲۵۔جکو اُوئے رے خِلاف ہووئی، او اُوئے نا دھِیرج خاں خَمجھاوے۔ ہو خَگئی اِیشوَر اُوئاں نا ہمت ݙے کہ او توٻاں کرے اَن خَچائی نا اوݪکھ لے۔ ²⁶۲۶۔ اَن ہوش میں آ را شیطان رے جاݪ خاں اَزاد ہو جاوے کیان٘کے شیطان اُوئاں نا آپری مرضی پُوری کرݨ رے خارُو پھَخایوڑو ہے۔

Chapter 3

¹۱۔یاد راکھ کہ آخری زمانے میں مُشکل ݙن آخے۔ ²۲۔کیان٘کے لوک مطلبی، پئیخاں را پُجاری، پھُوتی، ماݨ کرݨ آݪا، گِلیا کرݨ آݪا، ماں ٻاپ رو کَہیو نی منَݨ آݪا، شُکر نی کرݨ آݪا، اِیشوَر رو کَہیو نی منَݨ آݪا، ³۳۔پریم نی راکھݨ آݪا، دَیا نی کرݨ آݪا، اِلزام لگاوݨ آݪا، آپرے آپ تے قاٻُو نی راکھݨ آݪا، ظُلم کرݨ آݪا، نیکی را دُشمن، ⁴۴۔ ٹھَگ، لاپرواہ، آکڑباز، اِیشوَر نا چھوڑ اَن عیش اَرام خاں پریم راکھݨ آݪا ہوخے۔⁵۵۔او آپرے آپ نا نیک ظاہر کرخے پݨ اِیشوَر ری مرضی تے بہوݨ آݪا کونی ہووے۔ ایَہڑے مِنکھاں خاں اݪگا رہیا۔ ⁶۶۔اِیئاں مئیں خان٘ج کئیں مِنکھ ہے جکو اٹکݪ خاں گھراں میں بَڑ جاوئی۔ او اُوئاں بیوقوف لُگائیاں نا قاٻُو کر لئی جکو آپرے پاپاں ری وجہ خاں پریشان رہئی اَن گھݨے قسم رے بُرے مرضیاں میں پھَخیوڑے ہووئی۔ ⁷۷۔او ہمیشہ نَویں نَویں باتاں خِیکھݨ ری کوشش تو کرئی پݨ خَچائی نا کَݙے وی اوݪکھ کونی خَگتے۔⁸۸۔جاں ٻے مِصر رے جادُوگراں ینیس اَن یمبریس مُوسیٰ ری مُخالفت کی ہَتی اِیئان٘ج ایہ وی خَچائی ری مُخالفت کرئی۔ اِیئاں ری عقل بِگڑ گی ری اَن اُوئاں رو وشواس قبُول کرݨ رے لائق کونی۔ ⁹۹۔ پݨ ایہ مِنکھ آگے بَدھ کونی خَگے کیان٘کے اِیئاں ری بے وقوفی خارے مِنکھاں تے ظاہر ہو جاخے ری جاں اُوئاں ٻِنہاں جادُوگراں ری ہوئی ہَتی۔¹⁰۱۰۔تُوں خیکھݨ میں، اُٹھݨ ٻیخݨ میں، ارادے میں، وشواس میں، برداشت میں، پریم میں، صبر میں اَن پَکو رہوݨ میں مھارے لارے بُوہو۔ ¹¹۱۱۔اِیئے خاں ٹاݪ تھناں ٹھاء ہے کہ انطاکِیہ، اِکُنِیُم اَن لُسترہ میں کوکر مھناں تن٘گ کریو اَن مھیں کیَہڑا کیَہڑا ݙُکھ برداشت کریا۔ مھیں تمام گھݨا ݙُکھ اُکھݨیا پݨ پربھُو مھناں اُوئاں خاراں خاں چھُڑایو۔ ¹²۱۲۔اصل میں جکو وی مسیح یسوع ری مرضی رے مطابق نیک زندگی گُزارݨ چاہوئی، اُوئاں خاراں نا ختایو جاخے، ¹³۱۳۔پݨ بُرا اَن ٹھَگ مِنکھ ٻِجاں خاں ٹھَگی کرئی اَن آپ وی ٹھَگیج را خراب ہووتا جاخے۔‏¹⁴۱۴۔پݨ تُوں اُوئاں باتاں تے قائم رہ جکو تھیں خِیکھیے ہے اَن جکاں رو تھناں یقین ہے کیان٘کے تُوں اُوئاں نا اوݪکھئی جکاں خاں تھیں ایہ باتاں خِیکھیے ہے۔ ¹⁵۱۵۔تھناں چھوٹے تھَکے خاں اِیشوَر شاستر رے باتاں ری ٹھاء ہے جکے خاں تھناں ایہ خَمجھ لابھئی کہ مُگتی تو مسیح یسوع تے وشواس لے آوݨ خاں لابھئی۔¹⁶۱۶۔پویتر شاستر ری ہر بات اِیشوَر ری طرف خاں ہے اَن خِکھاوݨ، دڑکو ݙے تے خَمجھاوݨ، خُدھارݨ اَن نیک کام ری تربیت میں فائدے ری ہے۔ ¹⁷۱۷۔کہ اِیشوَر را مِنکھ کامل بَݨے اَن ہر نیک کام کرݨ خارُو بالکل تیار ہو جاوے۔

Chapter 4

¹۱۔ہُوں اِیشوَر اَن مسیح یسوع نا گواہ بَݨا رو، جکو پاچھو آ رو بادشاہ بݨ رو جیوتاں اَن مَریوڑاں رو انصاف کرخے، تھناں خَمجھاوئیں۔ ²۲۔ کہ تُوں مسیح ری خُوشی ری خبر رو پرچار کرتو رہ، ہر گھڑی تیار رہ، ہر قسم رے صبر خاں خِکھاوتو اَن خَمجھاوتو رہ اَن سختی خاں خَمجھاوݨ رے بھیݪو اُوئاں ری ہمت وی بَدھا۔³۳۔کیان٘کے ایَہڑو ٹائیم آخے جَݙے لوک ٹھیک خِکھایوڑے باتاں برداشت کونی کرے پݨ آپرے بُرے مرضیاں نا پُورے کرݨ رے خارُو ایَہڑے خِکھاوݨ آݪاں نا بھیݪا کرخے کہ اُوئاں نا ایَہڑے باتاں خِکھاوے جکو او خُݨَݨ چاہوئی۔ ⁴۴۔او خَچ نا خُݨَݨ چھوڑ ݙیخے اَن فرضی باتاں تے دھیان ݙیخے۔ ⁵۵۔اِیئے خارُو تُوں خارے باتاں میں ہُشیار رہ، ݙُکھ برداشت کر، خُوشی ری خبر رو پرچار کرتو رہ اَن آپرے شیوا رے کام نا ذِمے داری خاں پُورو کر۔⁶۶۔باقی رہئی مھاری بات تو ہمے ہُوں آپری جان ٻلِیدان ݙیوݨ خارُو تیار ہاں اَن مھارو اِیئے دُنیا خاں جاوݨ رو ٹائیم آ گیو رو۔ ⁷۷۔مھیں بھَلی کُشتی بِڑھ لِنی ری، مھیں آپری ناخݨ رو مُقابلو پُورو کریو رو اَن ہُوں آپرے وشواس تے پَکو رہیو۔ ⁸۸۔ہمے مھیں خارُو خَچائی رو تاج راکھیوڑو ہے۔ پربھُو یسوع جکو انصاف خاں فیصلو کرݨ آݪو ہے، او آپرے آوݨ آݪے ݙن مھناں او تاج ݙیخے۔ نی چھَڑو مھناں پݨ اُوئاں خاراں نا وی جکو اُوئے رے پاچھو آوݨ ری اُمید راکھئی۔⁹۹۔مھیں کَڈھے بیگو آوݨ ری کوشش کرے۔ ¹⁰۱۰۔کیان٘کے دیماس اِیئے دُنیا رے مرضیاں میں پھاخ رو مھناں چھوڑ گیو رو اَن تھِسلُنِیکے شہر ݙِخا گیو رو۔ اُوئے خاں ٹاݪ کریسکینس گِلَتیہ صُوبے ݙِخا گیو رو اَن طِطُس دلمتیہ علاقے ݙِخا گیو رو۔¹¹۱۱۔چھَڑو لُوقا مھیں کَڈھے ہے۔ مرقس نا آپ بھیݪو لے آئے کیان٘کے اِیشوَر ری شیوا رے کام میں او مھاری بھَلی مدد کرئی۔ ¹²۱۲۔تُخِکُس نا مھیں اِفِسُس شہر ݙِخا میل ݙِنو رو۔ ¹³۱۳۔جَݙے تُوں آوے تو مھارو چوغو لیوتو آئے جکو ہُوں تروآس شہر میں کرپُس کَڈھے بھُول آیو ہَتو اَن مھارے کِتاباں وی لیوتو آئے خاص کر چامٻڑے تے لِکھیوڑے کِتاباں۔¹⁴۱۴۔پیتݪ را ٹھاں بݨاوݨ آݪے سکندر مھیں خاں گھݨو بُرو کریو۔ پربھُو اُوئے نا اُوئے رے کاماں رے مطابق سزا ݙیخے۔ ¹⁵۱۵۔تُوں وی اُوئے خاں ہُشیار رہ کیان٘کے اُوئے اَپݨے پرچار ری تمام گھݨی مُخالفت کی ہے۔ ¹⁶۱۶۔مھاری پہلکی پیشی تے کَئی مھارو ساتھ کونی ݙِنو پݨ خاراں مھناں چھوڑ ݙِنو۔ مھاری مرضی ہے کہ اِیشوَر اُوئاں خاں اِیئے رو حِساب نی لے۔¹⁷۱۷۔پݨ پربھُو مھیں بھیݪو ہَتو اَن اُوئے مھناں طاقت ݙِنی کہ مھاری وجہ خاں اُوئے ری خُوشی ری خبر رو پرچار پُورو ہو جاوے اَن خارے غیر قوماں اُوئے رے بارے میں خُݨ لے۔ اِیئاں اِیشوَر مھناں شیر رے ماہن٘ݙے خاں چھُڑایو۔ ¹⁸۱۸۔پربھُو مھناں ہر بُرے کام خاں بَچاخے اَن آپری اَکاش ری بادشاہی میں خئی خلامت پُگاخے۔ اُوئے ری بَݙائی ہمیشہ تک ہووتی رہ۔ اِیئان٘ج ہووے۔¹⁹۱۹۔پرسکِلہ اَن اَکوِلہ اَن اُنیسفِرُس رے خاندان نا سلام کَہے۔ ²⁰۲۰۔اِراستُس کُرِنتھُس شہر میں رہ گیو اَن ترُفِمُس بِیمار ہَتو اِیئے خارُو مھیں اُوئے نا مِیلیتُس شہر میں چھوڑیو۔ ²¹۲۱۔تُوں خِیاݪے خاں پہل مھیں کَڈھے آوݨ ری کوشش کر۔ یُوبُولُس، پُودینس، لِینُس، کلُودیہ اَن خارا وشواسی بھائی تھناں سلام کَہئی۔ ²²۲۲۔ پربھُو تھاری آتما بھیݪو رہ اَن تھاں خاراں تے اِیشوَر ری کِرپا ہووتی رہ۔

Titus

Chapter 1

¹۱۔ یہ خَط پولُس ری طرف خاں ہے جکو اِیشوَر رو غُلام ہے اَن یسوع مسیح رو پرچار کرئی۔ اِیشوَر مھناں اِیئے خارُو چُگیو کہ ہُوں اِیشوَر رے چُگیوڑے مِنکھاں رو وشواس بَدھاواں اَن اُوئاں نا خَچائی رو پُورو گیان ݙاں جکے خاں او اِیشوَر ری مرضی تے بہہ خَگے۔ ²۲۔اِیئے خَچائی خاں اِیئاں نا اَمر جِیون ری اُمید لابھئی۔ اِیشوَر جکو کَݙے کُوڑ کونی ٻولتو، اُوئے اِیئے جِیون رو وعدو جَگت بݨاوݨ خاں پہل کریو ہَتو۔ ³۳۔اِیشوَر راکھیوڑے ٹائیم تے آپرے خَنݙیخے نا دُنیا تے ظاہر کریو اَن ہمے اَپݨے مُگتی داتا اِیشوَر اِیئے خَنݙیخے رو پرچار کرݨ رو حُکم مھناں ݙِنو ہے۔⁴۴۔ایہ خَط طِطُس رے ناں ہے جکو وشواس لے آوݨ ری وجہ خاں مھیں خارُو خَگے ݙِیکرے آݪِیکار ہے۔ اَپݨے ٻاپ اِیشوَر اَن اَپݨے مُگتی داتا، مسیح یسوع ری کِرپا تھیں ماتھے ہووے اَن او تھناں خُکھو راکھے۔ ⁵۵۔مھیں تھناں کریتے جزیرے میں اِیئے خارُو چھوڑیو ہَتو کہ جکو باتاں رہ گیے رے، اُوئاں نا تُوں ٹھیک کرے اَن ہر شہر میں وشواسی منݙݪی رے خارُو راہنُما راکھے، جاں مھیں تھناں کَہیو ہَتو۔⁶۶۔راہنُما تے کوئی اِلزام نی ہووے اَن او آپری لُگائی خاں وفادار رہے۔ اُوئے را ٻاݪ وشواسی ہووے اَن عیش کرݨ آݪا اَن کَہیے خاں ٻاہر نی ہووے۔ ⁷۷۔راہنُما، اِیشوَر ری وشواسی منݙݪی نا خن٘بھاݪئی، اِیئے خارُو او بے اِلزام زندگی گُزارے۔ او اہن٘کار کرݨ آݪو نی ہووے، نی رِیخ کرݨ آݪو، نی نشو کرݨ آݪو، نی مار کُوٹ کرݨ آݪو اَن نِیج لالچی ہووے۔⁸۸۔ پݨ او مہمان نواز، نیکی خاں پریم راکھݨ آݪو، آپرے آپ تے قاٻُو راکھݨ آݪو، خَچو، پویتر اَن اصُول پسند ہووے۔ ⁹۹۔او وشواس رے بارے میں خِکھایوڑے باتاں تے قائم رہے، پَچھے جِی او ٹھیک طریقے خاں خِکھا خَگخے، نصیحت کر خَگخے اَن مُخالفاں نا وی خَمجھا خَگخے۔¹⁰۱۰۔ایَہڑا گھݨا ہے جکو کَہیے خاں ٻاہر ہے اَن فضول باتاں کر رے لوکاں خاں ٹھَگی کرئی۔ خاص کر او جکو یہُودیاں مئیں خاں ہے اَن ختنو کراوݨ رو کَہئی۔ ¹¹۱۱۔اُوئاں رو ماہن٘ݙو بند کرݨ ضروری ہے کیان٘کے ایَہڑا مِنکھ آپرے فائدے رے خارُو ایَہڑے غلط باتاں خِکھاوئی جکاں خاں گھراں را گھر برباد ہو جاوئی۔¹²۱۲۔کریتے جزیرے مئیں خاں اُوئاں رے آپرے ہیکے نبی کَہیو ہے، ”کریتے را رہوݨ آݪا ہمیشہ کُوڑا، جن٘گلی جِناور اَن نِکما بُوکھا ہے۔“ ¹³۱۳۔ایہ گواہی خَچی ہے، اِیئے خارُو تُوں اُوئاں نا سختی خاں خَمجھاوتو رہے کہ او ٹھیک وشواس راکھے۔ ¹⁴۱۴۔او یہُودیاں رے فرضی باتاں جاں اُوئے مِنکھاں رے حُکماں تے دھیان نی ݙے جکو خَچائی خاں پھِر گیا را۔¹⁵۱۵۔جکاں را مَن صاف ہے اُوئاں خارُو خارے چیزاں صاف ہے پݨ جکاں را مَن پلیت ہے اَن وشواس کونی لے آوتا اُوئاں رے خارُو کوئی وی چیز صاف کونی۔ اصل میں اُوئاں را مَن اَن دماغ ٻِنہے پلیت ہو گیا را۔ ¹⁶۱۶۔او آپ کَہئی کہ، ”مھے اِیشوَر نا اوݪکھئیں۔“ پݨ اُوئاں رے کاماں خاں ٹھاء لاگئی کہ او اِیشوَر نا کونی اوݪکھتا۔ او نفرت رے قابل، کَہیو نی منَݨ آݪا اَن کوئی وی بھَلو کام کرݨ رے لائق کونی۔

Chapter 2

¹۱۔پݨ تُوں ہمیشہ ٹھیک باتاں رے مطابق ٻِجاں نا خِکھاوتو رہے۔ ²۲۔ بُوڈھے مِنکھاں نا خَمجھا کہ او آپرے آپ تے قاٻُو راکھݨ آݪا ہووے، اُوئاں رو اُٹھݨ ٻیخݨ ایَہڑو ہووے کہ لوک اُوئاں ری عزت کرے، او خَمجھدار، پُورو وشواس اَن پریم راکھݨ آݪا اَن صبر کرݨ آݪا ہووے۔³۳۔اِیئان٘ج بُوڈھے لُگائیاں نا وی خَمجھا کہ اُوئاں رو اُٹھݨ ٻیخݨ اِیشوَر ری مرضی رے مطابق ہووے۔ او اِلزام لگاوݨ آݪے اَن نشو کرݨ آݪے نی ہووے پݨ بھَلے باتاں خِکھاوݨ آݪے ہووے۔ ⁴۴۔کہ او جوان لُگائیاں نا خَمجھاوے کہ آپرے آپرے دھݨی اَن ٻاݪاں خاں پریم راکھے۔ ⁵۵۔او آپرے آپ تے قاٻُو راکھݨ آݪے، اُوئاں رو اُٹھݨ ٻیخݨ بے داغ، آپرے گھر نا خن٘بھاݪݨ آݪے، بھَلائی کرݨ آݪے اَن آپرے آپرے دھݨی رو کَہیو منَݨ آݪے ہووے۔ جے او اِیئاں زندگی گُزارخے، تو کَئی نا اِیشوَر رے باتاں رے خِلاف کوئی بات کرݨ رو موقعو کونی لابھے۔⁶۶۔اِیئان٘ج جوان مِنکھاں نا وی خَمجھا کہ او خَمجھداری خاں زندگی گُزارے۔ ⁷۷۔تُوں آپ خارے باتاں میں نیک کام کر اَن اُوئاں خارُو بھَلو نمونو بݨ۔ تھارے خِکھاوݨ خاں ٹھاء لاگے کہ تُوں خَچو ہے اَن لوک تھاری عزت کرے۔ ⁸۸۔ایَہڑے بھَلے باتاں کر کہ کوئی وی اُوئاں نا خراب نی کَہے اَن لوک جکو اَپݨے خِلاف ہے، او آپاں تے کوئی اِلزام نی لگا خَگے اَن کھیچرا ہو جاوے۔⁹۹۔غُلاماں نا خِکھا کر کہ او آپرے مالکاں رو کَہیو منے، خارے باتاں میں اُوئاں نا راضی راکھے اَن اُوئاں ری کَئی وی بات خاں اِنکار نی کرے۔ ¹⁰۱۰۔چوری نی کرے پݨ ہر طرح خاں آپرے آپ نا بھَلو اَن وفادار بݨ بتاوے کہ اُوئاں رے اِیئاں کرݨ خاں اَپݨے مُگتی داتا اِیشوَر رے خِکھایوڑے باتاں ری عزت بَدھے۔¹¹۱۱۔کیان٘کے اِیشوَر ری او کِرپا ظاہر ہوئی ہے جکے خاں خاراں نا مُگتی لابھئی۔ ¹²۱۲۔او کِرپا آپاں نا ایہ خِکھاوئی کہ اِیشوَر ری مرضی ماتھے بَہاں اَن دُنیا ری مرضی نا چھوڑ ری آپاں اِیئے جَگت میں خَمجھداری، خَچائی اَن نیکی خاں زندگی گُزاراں۔ ¹³۱۳۔اَن اُوئے برکت آݪی اُمید یعنی اَپݨے اُتم اِیشوَر اَن مُگتی داتا، یسوع مسیح رے شان خاں ݙِخیجݨ رو اِنتظار کراں۔¹⁴۱۴۔ اُوئے اَپݨے خارُو آپرو پراݨ ݙِنو کہ آپاں نا مُگتی ݙے ری ہر طرح ری بُرائی خاں چھُڑاوے اَن بے داغ بَݨا را آپرے خارُو ہیک خاص قوم بݨاوے جکو پُورے مَن خاں بھَلا کام کرتی رہ۔¹⁵۱۵۔ تُوں وشواسیاں نا ایہ باتاں پُورے اختیار خاں خِکھا۔ اُوئاں نا خَمجھاوتو اَن دڑکو ݙیوتو رہ۔ کوئی وی تھارے خِکھایوڑے باتاں نا گھٹ نی خَمجھے۔

Chapter 3

¹۱۔ تُوں اوتھ رے وشواسیاں نا یاد ݙِراتو رہ کہ او حاکماں اَن اختیار آݪاں ری مرضی تے بہے، اُوئاں رو کَہیو منے اَن ہر بھَلو کام کرݨ رے خارُو تیار رہے۔ ²۲۔او کَئی رے خِلاف باتاں نی کرے اَن بِڑھان٘د کرݨ آݪا نی ہووے پݨ خاراں خاں نرم دل اَن نِوڑت خاں بہے۔³۳۔پہل آپاں بیوقوف، کَہیو نی منَݨ آݪا اَن مارگ خاں بھَٹکیوڑا ہَتا۔ اُوئے گھڑی آپاں ݙِیل ری مرضی اَن فرق فرق عیش را غُلام ہَتا۔ آپاں بُرے کاماں اَن حِدخے میں زندگی گُزارتا۔ ٻِجا آپاں خاں نفرت راکھتا اَن آپاں آپت میں ہیکے ٻِجے خاں۔⁴۴۔پݨ جَݙے اَپݨے مُگتی داتا اِیشوَر ری مہربانی اَن پریم ݙِخیجو، ⁵۵۔تو اُوئے آپاں نا مُگتی ݙِنی۔ ایہ مُگتی اَپݨے بھَلے کاماں ری وجہ خاں کونی پݨ اُوئے ری دَیا خاں لابھی۔ اُوئے آپاں نا پویتر آتما خاں دھو رو بھَݪے جَنم ݙِنو اَن نَویں زندگی ݙِنی۔⁶۶۔ایہ پویتر آتما اِیشوَر اَپݨے مُگتی داتا، یسوع مسیح رے وسیلے آپاں نا گھݨو خارو ݙِنو۔ ⁷۷۔کہ آپاں اِیشوَر ری کِرپا خاں نیک بݨ را اُوئے اَمر جِیون را بارَخ بݨاں جکے ری آپاں نا اُمید ہے۔⁸۸۔ایہ خارے باتاں خَچے ہے اَن مھاری مرضی ہے کہ تُوں اِیئاں باتاں تے زور ݙے کہ جکو اِیشوَر تے وشواس راکھئی، او دھیان خاں بھَلا کام کرتا رہے۔ ایہ باتاں بھَلے اَن لوکاں رے فائدے رے خارُو ہے۔⁹۹۔ بے وقوفی رے تکرار، پیڑھیاں اَن دھَرمی قانُون رے بارے میں بِڑھان٘داں خاں اݪگو رہ کیان٘کے اِیئاں میں کئیں کونی پَڑیو اَن نِیج اِیئاں رو کوئی فائدو ہے۔ ¹⁰۱۰۔ جکو وی وشواسی منݙݪی میں پارٹی بازی کرئی، اُوئے نا ہیک ٻے واری خَمجھا۔ جے او پَچھے وی کونی منتو، تو اُوئے خاں پاخو کر۔ ¹¹۱۱۔تھناں ٹھاء ہووݨ چاہیجے کہ ایَہڑو مِنکھ مارگ خاں بھَٹک گیو رو اَن پاپ کر رو آپرے آپ نا قصُوروار بݨاوئی۔¹²۱۲۔جَݙے ہُوں اَرتِماس جاں تُخِکُس نا تھیں کَڈھے میلیخ، تو تُوں مھیں کَڈھے نِیکُپُلس شہر ݙِخا آوݨ ری کوشش کرے کیان٘کے مھیں خِیاݪو اوتھ گُزارݨ رو فیصلو کریو ہاں۔ ¹³۱۳۔ زیناس جکو قانُون رو ماہر ہے اَن اُپلوس رے سفر ری بھَلی تیاری کرائے کہ او کَئی چیز را مُتھاج نی ہووے۔¹⁴۱۴۔ اوتھ رے اَپݨے وشواسی بھائیاں نا چاہیجے کہ او بھَلا کام کرتا رہے، اِیئاں جکاں نا کَئی چیز رو ضرُورت ہووے تو اُوئاں ری ضرُورت پُوری کر خَگے اَن آپری زندگی فضول نی گُزارے۔¹⁵۱۵۔ خارا جکو مھیں بھیݪا ہے، تھناں سلام کَہئی۔ اُوئاں خاراں نا مھارو سلام کَہے جکو وشواس میں آپاں خاں پریم راکھئی۔ تھاں خاراں ماتھے اِیشوَر ری کِرپا ہووتی رہ۔

Philemon

Chapter 1

¹۱۔ایہ خَط پولُس اَن اَپݨے وشواسی بھائی تِیمُتھِیُس ری طرف خاں ہے۔ ہُوں یعنی پولُس مسیح یسوع رو پرچار کرݨ ری وجہ خاں ڈھَکیجوڑو ہاں۔ ایہ خَط مھیں بھیݪو شیوا رو کام کرݨ آݪے پریمی بھائی فِلیمون۔ ²۲۔ٻہن افؔیہ، مھاں آݪِیکار مسیح میں خِپائی اَرخِپُس اَن فِلیمون رے گھرے بھیݪی ہووݨ آݪی وشواسی منݙݪی رے ناں ہے۔ ³۳۔اَپݨے ٻاپ اِیشوَر اَن اَپݨے پربھُو، یسوع مسیح ری کِرپا تھاں ماتھے ہووے اَن او تھاں نا خُکھا راکھے۔⁴۴۔اَے فِلیمون، ہُوں جَݙے وی پراتھنا کرئیں، تو تھناں یاد کر رو ہمیشہ اِیشوَر رو شُکر کرئیں ۔ ⁵۵۔کیان٘کے ہُوں خُݨتو رہئیں کہ تھارو وشواس پربھُو یسوع تے ہے اَن تُوں خارے وشواسیاں خاں پریم راکھئیں۔ ⁶۶۔مھاری پراتھنا ہے کہ تھان٘ری خن٘گت راکھݨ جکو وشواس لے آوݨ ری وجہ خاں ہے اِتری گھݨی ہووے کہ آپاں اُوئاں برکتاں نا بھَلی طرح خَمجھ خَگاں جکو آپاں نا مسیح میں لابھئی۔ ⁷۷۔اَے بھائی، تھارو پریم جو رو مھناں گھݨی خُوشی اَن تسلی لابھی ہے کیان٘کے اِیئے خاں وشواسیاں را مَن گھݨاں راضی ہو گیا را۔⁸۸۔ مھناں مسیح میں دلیری ہے کہ ہُوں تھناں حُکم ݙاں کہ تھناں کی کرݨ چاہیجے۔ ⁹۹۔پݨ ہُوں تھناں حُکم کونی ݙیوتو۔ ہُوں یعنی پولُس بُوڈھو ہووݨ اَن مسیح یسوع رے خارُو ڈھَکیجݨ ری وجہ خاں پریم خاں تھاری مِنتھ کرئیں۔¹⁰۱۰۔اُنِیسمُس مھارے ݙِیکرے آݪِیکار ہے کیان٘کے جَݙے ہُوں قید میں ہَتو، تو او مسیح تے وشواس لے آیو۔ اُوئے رے خارُو ہُوں تھاری مِنتھ کرئیں کہ ¹¹۱۱۔پہل او تھارے کَئی کام رو کونی ہَتو پݨ ہمے او شیوا رے کام میں نی چھَڑو تھاری پݨ مھاری وی مدد کر خَگئی۔ ¹²۱۲۔او مھناں گھݨو پیارو ہے پݨ پَچھے وی اُوئے نا تھیں کَڈھے پاچھو میلئیں وو۔ ¹³۱۳۔ہُوں اُنِیسمُس نا آپ کَڈھے راکھݨ چاہوتو کہ جِتری تک ہُوں خُوشی ری خبر ری وجہ خاں ایتھ ڈھَکیجیوڑو ہاں، ایہ تھاری طرف خاں مھاری شیوا کرے۔¹⁴۱۴۔ہُوں تھاری اجازت خاں ٹاݪ کئیں وی کونی کرݨ چاہوتو کہ تُوں جکو وی مہربانی کرے او مجبوری خاں نی پݨ خَچے مَن خاں کرے۔ ¹⁵۱۵۔ہو خَگئی کہ او تھیں خاں اِیئے خارُو تھوڑی دیر رے خارُو نِکھڑ گیو ہووے کہ او ہمیشہ رے خارُو تھیں کَڈھے رہے۔ ¹⁶۱۶۔ہمے او تھارے خارُو غُلام کونی پݨ اِیئے خاں بَدھیک یعنی بھائی آݪِیکار ہے اَن مھناں گھݨو پیارو ہے۔ ہمے خاں تُوں اُوئے نا غُلام نی پݨ پربھُو یسوع میں آپرو پریمی بھائی خَمجھے۔¹⁷۱۷۔جے تُوں مھناں اِیشوَر ری شیوا میں آپرو ساتھی خَمجھئیں، تو اِیئے نا اِیئاں جِی آیو کرے جاں کوئی ہُوں آپ تھیں کَڈھے آیو ہاں۔ ¹⁸۱۸۔جے اُوئے تھارو کئیں نُقصان کریو ہے جاں تھارو قرضو ݙیوݨو ہے، تو او مھارے ناں لِکھ ݙے۔ ¹⁹۱۹۔ہُوں پولُس آپرے ہاتھ خاں ایہ لِکھئیں وو کہ او قرضو ہُوں آپ پاچھو ݙے ݙئیخ۔ مھناں ایہ یاد کراوݨ ری لوڑ کونی کہ تُوں مھارو قرضئی ہے کیان٘کے تُوں وی مھارے پرچار ری وجہ خاں مسیح یسوع تے وشواس لے آیو ہے۔ ²⁰۲۰۔اِیئے خارُو اَے بھائی، پرمیشوَر رے خارُو مھیں تے مہربانی کر اَن مھاری بات مَن کہ مسیح میں مھارو مَن راضی ہو جاوے۔²¹۲۱۔ہُوں اِیئے خارُو وی لِکھئیں وو کیان٘کے مھناں یقین ہے کہ تُوں مھاری بات منیخ اَن مھناں ٹھاء ہے کہ جکو کُجھ ہُوں کَہیں وو تُوں اُوئے خاں وی بَدھیک مھارے خارُو کریخ۔ ²²۲۲۔ہُوں ہیک ٻِجی مِنتھ کرئیں کہ مھارے رہوݨ رو اِنتظام کر راکھ کیان٘کے مھناں اُمید ہے کہ ہُوں تھان٘رے پراتھناواں رے وسیلے خاں بیگو تھاں کَڈھے پاچھو آ جائیخ رو۔²³۲۳۔اِپَفراس جکو مسیح یسوع ری وجہ خاں مھیں بھیݪو قید میں ہے، تھاں نا سلام کَہی۔ ²⁴۲۴۔اِیئان٘ج مرقس، ارِسترخُس، دیماس اَن لُوقا جکو شیوا رے کام میں مھیں بھیݪا ہے، ایہ خارا تھاں نا سلام کَہی۔ ²⁵۲۵۔اَپݨے پربھُو، یسوع مسیح ری کِرپا تھاں خاراں تے ہووتی رہ۔ [اِیئان٘ج ہووے۔]

Hebrews

Chapter 1

¹۱۔ پہلکے زمانے میں ایشور نیارے نیارے ٹائیم تے اَن فرق فرق طریقاں خاں اپݨے ٻاپ ݙاݙے خاں آپرے نبیاں رے وسیلے بات کی۔ ²۲۔پݨ ہمے ایئے آخری ٹائیم میں اُوئے آپاں خاں آپرے ݙیکرے رے وسیلے بات کی جکے نا اُوئے خارے چیزاں رو بارخ بݨایو اَن جکے رے وسیلے اُوئے خارو سنسار بݨایو۔ ³۳۔او ایشور رے پرتاٻ رو اُجاݪو اَن اُوئے رو پورو رُوپ ہے۔ او آپری قدرت آݪے حُکم خاں خارے چیزاں نا خنبھاݪئی۔ او اپݨے پاپاں نا دھو رو آسمان میں پرمیشور رے خاجڑی پاخے عزت اَن اختیار خاں جا ٻیٹھو۔⁴۴۔ ایئاں او خارے فرشتاں خاں وی گھݨو اُتم ہویو اَن ایشور میراث میں اُوئے نا خارے ناواں خاں موٹو ناں ݙنو۔ ⁵۵۔کی ایشور فرشتاں میں خاں کئی نا ایہ کہیو، توں مھارو ݙیکرو ہے۔ آج خاں ہوں تھارو ٻاپ ہاں۔ آن پچھے کہیو کہ ہوں اُوئے رو ٻاپ ہویئخ۔اَن اُو مھارو ݙیکرو ہوخے۔⁶۶۔پچھے جݙے ایشور آپرے مونبھی نا دنیا میں میلئی تو کہی، مھارا خارا فرشتا اُوئے آگے سیس نماوے۔ ⁷۷۔آن فرشتاں رے بارے میں ایہ کہی، ہوں آپرے شیوادار فرشتاں نا بائرو اَن باخݙے رے جھاݪاں بݨاوئیں۔⁸۸۔پݨ آپرے ݙیکرے رے بارے میں کہی، اَے ایشور تھارو تخت ہمیشہ تک رہخے، اَن توں انصاف خاں آپرے منکھاں ماتھے حکومت کرئیں۔ ⁹۹۔تھیں خچائی خاں پریم راکھیو اَن برائی خاں نفرت کی ایئے خارو مھیں یعنی تھارے ایشور تھارے ماتھے تے خوشی رو تیل لگارو تھاناں چُگیو۔ اَن تھاناں تھارے ساتھیاں خاں گھݨی عزت ݙنی۔¹⁰۱۰۔ اَے پرمیشور تھیں شروعات میں دھرتی بݨائی۔ اَن تھیں جی آسمان بݨایا۔ ¹¹۱۱۔ایہ خارا برباد ہو جاخے را پݨ تُوں ہمیشہ تک رئیخ۔ او خارا گابھاں آݪیکار پُراݨا ہو جاخے را۔ ¹²۱۲۔تُوں اُوئاں نا چادر آݪیکار خونٹ لئیخ، اَن گابھاں آݪیکار بدل ݙیئخ، پݨ تُوں جاں ہے اُوئانج رئیخ۔اَن ہمیشہ تک جیوتو رئیخ۔¹³۱۳۔ ایشور فرشتاں میں خاں کئی رے بارے میں کݙے ایہ کونی کہیو، کہ تُوں مھارے خاجڑی پاخے ٻیخ، جتری تک کہ ہوں تھارے دُشمناں نا ہرا رو تھارے پَگ ہینٹھا نی کر ݙاں۔ ¹⁴۱۴۔پچھے فرشتا کی ہے؟ او خارا شیوا کرݨ آݪے آتماواں ہے، جکاں نا ایشور مگتی لیوݨ آݪاں ری شیوا رے خارُو میلئ۔

Chapter 2

¹۱۔ ایئے خارو ضروری ہے کہ جکو باتاں آپاں خُݨیے ہے اُوئاں ماتھے ٻجو وی دھیان ݙاں اَیئاں نی ہووے کہ آپاں ایئاں خاں پھر جاواں۔²۲۔ جکو باتاں ایشور فرشتاں رے وسیلے منکھاں تک پُگائے او ہمیشہ تک ہَتے۔ جکو اِیئاں ماتھے نی بُوہو اَن اِیئاں نا نی منیئے اوئے نا انصاف رے مطابق سزا لابھی۔ ³۳۔تو پچھے اِتری موٹی مُگتی ماتھے دھیان نی ݙے آپاں کِیکر بچ خَگئیں، اُوئے مُگتی رو اعلان پہل پرمیشور آپ کریو اَن پچھے جکے منکھاں او باتاں خُݨیے اُوئاں مھاں نا خُݨایو کہ ایہ باتاں خچے ہے۔ ⁴۴۔بلکہ جکے ری گواہی ایشور آپری مرضی رے مطابق نشاناں، عجیب کاماں، گھݨے چمتکاراں اَن پویتر آتما رے نعمتاں رے وسیلے خاں اُوئے ری گواہی ݙیوتو رہیو۔⁵۵۔ آوݨ آݪی نویں دنیا جکے رے بارے میں آپاں باتاں کرئیں وا، ایشور اُوئے دنیا نا فرشتاں رے اختیار میں کونی ݙنو۔ ⁶۶۔بلکہ کئہی ایہ گواہی ݙنی کہ انسان کی ہے جکو توں اُوئے ری فکر کرے۔ جاں انسان را ݙیکرا کی ہے جکو توں اُوئے رو خیال راکھے۔⁷۷۔تھیں اُوئے نا کئیں دیر رے خارو فرشتاں خاں گھٹ بݨایو ہے۔ تھیں اُوئے نا شان اَن عزت آݪو تاج پہرایو۔ ⁸۸۔تھیں خارے چیزاں اُوئے رے اختیار میں کر ݙنے رے۔ ایئے خارو جݙے ایشور خارے چیزاں انسان رے اختیار میں کر ݙنے رے، تو اُوئے کوئی ایہڑی چیز کونی راکھی جکو انسان رے اختیار میں نی ݙنی ہووے۔پچھے وی آپاں حالی تک خارے چیزاں انسان رے اختیار میں کونی جووتا۔⁹۹۔ پݨ آپاں جووئیں کہ یسوع موت خہݨ ری وجہ خاں شان اَن عزت آݪو تاج پہریو۔ جکے نا فرشتاں خاں کئیں گھٹ کریو گیو۔ تاکہ ایشور ری کرپا خان ہر انسان رے خارو موت ری تکلیف خہی۔ ¹⁰۱۰۔کیانکہ جکے رے کرے خاں خارے چیزاں ہے۔ اَن جکے رے وسیلے خاں خارے چیزاں ہے۔ اُوے رے خارے ایہ بھلو ہَتو۔ جݙے او گھݨاں خارے ٻاݪاں نا جلال میں لے آوݨ رے آݪو ہَتو۔ تو اُوئاں ری مُگتی ݙیوݨ آݪے نا ݙکھ ݙے اَن کامل کرے۔¹¹۱۱۔ کیانکہ پویتر کرݨ آݪو اَن پویتر ہووݨ آݪاں ٻنہیں ہیک میں خاں جی ہے۔ایئے خارو اُو اُوئاں نا بھائی کہݨ خاں خَرمیجتو کونی۔ ¹²۱۲۔ایئے خارو او کہی، ہوں آپرے بھائیاں نا تھارو ناں خُݨائیخ اَن منݙݪی میں تھاری بݙائی را گیت گائیخ۔¹³۱۳۔ او ایہ وی کہی ہوں اُوئے ماتھے بھروسو راکھیخ۔ آن ایہ وی کہ جو ہوں ان او ٻاݪا جکو ایشور مھناں ݙنا ہے ¹⁴۱۴۔جاں ٻاݪ لوہی اَن مانخ میں بھیݪا ہووئے ایئاں جی او آپ وی اُوئاں بھیلو ہووو۔ آپری موت رے وسیلے خاں موت تے اختیار راکھݨ آݪے شیطان نا تباہ کرے۔ ¹⁵۱۵۔آن اُو اُوئاں خاراں نا چھڑاوے جکو موت رے ٻیہی خاں خاری عمر غلامی میں ہَتا۔¹⁶۱۶۔ ہمے ایہ بات صاف ہے کہ او فرشتاں ری کونی پݨ ابرہام ری نسل ری مدد کرئی۔ ¹⁷۱۷۔ایئے خارو ایہ ضروری ہَتو کہ او ہر بات میں آپرے بھائیاں آݪیکار بݨے کہ او ایشور ری شیوا کرݨ میں ایہڑو پجاریاں رو سردار بݨے جکو دیا کرݨ آݪو اَن وفادار ہووے اَن منکھاں رے پاپاں ری معافی رے خارو آپرو پراݨ ݙے خگے۔ ¹⁸۱۸۔کیانکے او ازمائش میں پورو اُتریو اَن ݙکھ اُکھݨیا، ایئے خارو او اُوئاں ری مدد کر خگئی جکو ازمائش میں پڑئی۔

Chapter 3

¹۱۔ ایئے خارو اے بھائیاں، جکو آسمانی دعوت میں بھیلو ہووو اُوئے رسول اَن کاہن رو سردار یسوع تے غور کرو جکے رو آپاں اقرار کرئیں۔ ²۲۔آن جکو آپرے مقرر کرݨ آݪے خاں خچو جاں موسٰی اُوئے رے خارے گھر میں ہَتو۔ ³۳۔کیانکہ موسٰی خاں گھݨی عزت لابھی جاں گھر بݨاوݨ آݪے ری عزت اُوئے گھر خاں گھݨی ہووئی۔ ⁴۴۔ہر گھر رو کوئی نی کوئی بݨاوݨ آݪو ہووئی پݨ جکے خارو کچھ بݨایو،او ایشور ہے۔⁵۵۔ موسٰی تو شیواداری آݪی کار اُوئے رے خارے گھر میں وفاداری خاں شیوا کرتو رہیو کہ اُوئاں باتاں ری گواہی ݙے جکو آوݨ آݪے ہَتے۔ ⁶۶۔پݨ جاں ݙیکرے نا گھر ماتھے اختیار ہووئی ایئانج مسیح نا ایشور رے گھر ماتھے اختیار ہے۔ تو وی او وفادار رہیو۔ آپاں ایشور رو گھر ہاں پݨ شرط ایہ ہے کہ آپاں آپری دلیری اَن اُوئے اُمید ماتھے اَخیر تک پکا رہواں جکے تے آپاں نا فخر ہے⁷۷۔جاں پویتر آتما کہی جے آج تھے ایشور ری اَواز خُݨو۔ ⁸۸۔ تو آپرا من کاٹھا نی کریا، جاں اَزمائش رے ݙن بیابان میں ایشور رے خلاف ہو گیا ہتا۔⁹۹۔ جیتھ تھارے ٻاپ ݙاݙے بیابان میں مھناں ازمایو اَن چاݪیخ برخ تک مھارا کام ݙِٹھا۔ ¹⁰۱۰۔ایئے خارو ہوں اُوئے پیڑھی خاں ناراض ہویو اَن کہیو، اِیئاں را من ہمیشہ بھٹکیوڑا رہئی۔ اَن اِیئاں مھارے مارگ نا کونی او ݪکھیو۔ ¹¹۱۱۔اِیئے خارو مھیں ریخ میں خانخ اُکھݨیو، ایہ اُوئے مُلکھ میں کونی جا خگے، جیتھ ہوں اِیئاں با ارام ݙیوںت۔¹²۱۲۔اے بھائیاں خبراد رہیا کیتھ اِیئاں نی ہووے کہ تھاں میں خاں کئی رے من میں پُٹھا خیال آوے اَن او وشواس چھوڑ رو جیوتے ایشور خاں پھر جاوے۔ ¹³۱۳۔جتری تک تھاں کڈھے موقعو ہے تھے روز ہیکے ٻجے نا خمجھاؤ اِیئاں نی ہووے کہ تھاں میں خاں کوئی پاپ میں پھاخ رو آپرو من کاٹھو کر لے۔¹⁴۱۴۔ کیانکے ہمے آپاں اِیئے کام میں مسیح را بھائیواݪ ہاں پݨ شرط ایہ ہے کہ جکو وشواس آپاں شروع میں راکھتا اُوئے ماتھے مرتے دم تک پکا رہواں۔ ¹⁵۱۵۔جاں کہیوڑو ہے، جے آج تھے ایشور ری اواز خُݨو تو آپرا مَن کاٹھانی کریا جاں پہل ایشور رے خلاف ہو گیا ہَتا۔¹⁶۱۶۔او کُݨ ہَتا جکاں ایشور ری اَواز خُݨ ری بات کونی منی ایہ او خارا ہَتا جکاں نا موسٰی مصر خاں کاڈھیا ہَتا۔ ¹⁷۱۷۔او کݨ ہَتا جکاں خاں ایشور چاݪیخ برخ تک ناراض رہیو۔ایہ اوج ہَتا جکاں پاپ کریو اَن اُوئاں رے لاشاں بیابان میں پڑیے رہے۔ ¹⁸۱۸۔او کُݨ ہَتا جکاں رے خارو ایشور خانخ اُکھݨیو، ایہ اُوئے مُلکھ میں کونی جا خَگے، جیتھ ہوں اِیئاں نا ارام ݙیوںت ایہ اوج ہَتا جکاں بات کونی منی۔ ¹⁹۱۹۔اِیئاں آپاں نا ٹھاء لاگئی کہ وشواس نی راکھݨ ری وجہ خاں ایہ اُوئے مُلکھ میں کونی جا خَگیا۔

Chapter 4

¹۱۔ ہمے جݙے ایشور اَرام ݙیوݨ رو وعدو کریو ہے، تو آپاں نا ٻیہݨ چاہیجے کیتھ اِیئاں نی ہووے کہ تھاں میں خاں کوئی لارے رہ جاوے۔ ²۲۔کیانکے جاں ارام ݙیوݨ آݪی خوشی ری خبر آپاں خُݨی اِیئانج اُوئاں نا وی خُݨائی گی پݨ اُوئے خوشی ری خبر آݪے خنݙیخے خاں اوئاں وشواس خاں کونی خُݨیو۔³۳۔ ہمے آپاں وشواس راکھݨ آݪاں نا او ارام لابھی جاں ایشور کہیو ہَتو، مھیں ریخ میں خانخ اُکھݨیو، ایہ اُوئے مُلکھ میں کونی جا خگے۔ جیتھ ہوں ایئاں نا ارام ݙیونت ایشور جگت نا بݨاوݨ رو کام پورو کرݨ خاں پچھے اُوئے ارام نا بݨا ݙنو تو۔ ⁴۴۔کیانکے شاستر میں خاتویں ݙن رے بارے میں لکھیوڑو ہے ایشور خارے کاماں نا پورو کر رو خاتویں ݙن ارام کریو۔ ⁵۵۔آن ایہ او جی جیگھا ہے کہ ایہ اُوئے مُلکھ میں کونی جا خَگے جیتھ ہوں اِئیاں نا اَرام ݙیونت۔⁶۶۔ایئے خارو جکاں ایشور ری خوشی ری خبر پہل خُݨی اُوئاں نا بات نی منݨ ری وجہ خاں ارام کونی لابھو پݨ ایہ ارام کئیاں رے خارو حالی تک ہے وو۔ ⁷۷۔اِیئے خارو گھݨے ٹائیم خاں پچھے ایشور بھَݪے ہیک خاص ݙن راکھیو جکے نا داؤد رے شاستر میں لِکھیوڑو ہے، جے آج تھے ایشور ری اواز خُݨو تو آپرا مَن کاٹھا نی کریا۔⁸۸۔جے یشوع اُوئاں نا کنعان مُلکھ مین لے آرو اَرام ݙنو ہوونت، تو ایشور کئی ٻجے ݙن رے بارے میں بات کونی کرنت۔ ⁹۹۔ایئے خارو ایشور رے منکھاں رے خارو ایہڑو اَرام رو ݙن ہے وو جکو پویتر ݙن آݪیکار ہے۔ ¹⁰۱۰۔کیانکے جکو اُوئے رے ارام میں آیو۔ اُوئے وی آپرے کاماں خاں ارام کیا۔ جاں ایشور آپرے کاماں خاں پچھے ارام کریو۔ ¹¹۱۱۔ایئے خارو آؤ آپاں اُوئے ارام میں جاوݨ ری کوشش کراں،کیتھ ایئاں نی ہووے کہ آپاں میں خاں کوئی ضد رے کرے کھِر جاوے رو۔¹²۱۲۔ ایشور ری ہر بات جیوتی اَن اثر کرݨ آݪی اَن او ہر ٻے ماہنݙاں آݪی تلوار خاں گھݨی تکھی ہے ۔جکو خاخ نا آتما خاں اَن جوڑاں نا رَگاں خاں نکھیڑ ݙئی۔ او من رے خیالاں اَن مرضی نا اوݪکھئی۔ ¹³۱۳۔آن ایشور خاں کوئی وی چیز لُکیوڑی کونی بلکہ جکے خاں اپݨی بات ہے اَن اُوئے ری نظر میں کوئی چیز پڑدے میں کونی۔¹⁴۱۴۔ اپݨو موٹو ایشور کاہناں رو سردار ہے ایشور رو ݙیکرو یسوع ہے جکو آسمان ماتھے ایشور کڈھے جا ٻیٹھو رو۔ آو آپاں منکھاں رے روبرو اوئے نا مناں اَن آپرے وشواس ماتھے پکاں ہواں۔ ¹⁵۱۵۔کیانکے اپݨو ایہڑو کاہناں رو سردار کونی جکے نا اپݨے کمزوریاں میں اپݨو درد نی ہووے پݨ آپاں آݪیکار ہر بات میں ازمایو گیو۔ پچھے وی بے قصور رہیو۔ ¹⁶۱۶۔ایئے خارو آؤ آپاں ایشور ری کرپا آݪے تخت کڈھے دلیری خاں ہالاں کہ او آپاں ماتھے دیا کرے اَن ضرورت رے ٹائیم کرپا کر ری اپݨی مدد کرے۔

Chapter 5

¹۱۔ کیانکے ہر ہیک کاہناں رے سردار منکھاں میں چگ را منکھاں رے جی کرے ایشور ری شیوا کرے چڑھاوا چڑھائے اَن پاپاں رے خارو ٻلیدان کرے۔ ²۲۔او سردار اݨ خمجھ اَن بھٹکیوڑاں خاں دھیرج خاں بہہ خگئی کیانکے او آپ وی ٻجاں آݪیکار کمزور ہووئی۔ ³۳۔ایئے خارو اُوئے ماتھے فرض ہے کہ جاں او منکھاں رے پاپاں رے خارو ٻلیدان کرئی ایئاں جی آپرے پاپاں رے خارو وی کرے۔⁴۴۔ کوئی منکھ آپری مرضی خاں ایہ جگہ کونی لے خگتو جتری تک ایشور آپ اُوئے نا ہارون آݪیکار ہیلو کر رو نی راکھے۔ ⁵۵۔ایئاں جی مسیح آپری مرضی خاں ایشور رے کاہن رو سردار کونی بݨیو پݨ ایہ عزت ایشور اُوئے نا ݙنی اَن اُوئے نا کہیو تو مھارو ݙیکرو ہے آج جی تو میں خاں جݨیجو ہے۔⁶۶۔ شاستر میں کئی ٻجی جگہا تے ایہ وی کہیوڑو ہے، توں ملک صدق آݪیکار ہمیشہ رے خارو ایشور رو پجاری ہے۔⁷۷۔ جݙے او انسان رے روپ میں ایئے جگت میں ہَتو تو او زور زور خاں رویو اَن اُونچی اَواز میں پراتھناواں اَن منتھاں کریے۔ جکو اُوئے نا موت خاں بچا خگئی ، پچھے وی او آپری مرضی ماتھے کونی بوہو پݨ ایئے خارو اُوئے ری پراتھنا خُݨیجی۔ ⁸۸۔او ایشور رو ݙیکرو ہَتو پچھے وی اُوئے ݙکھ اَن تکلیفاں برداشت کر رے ایشور ری مرضی ماتھے بہوݨ خیکھیو۔⁹۹۔ ایئاں او کامل نݨ گیو اَن آپرے خارے منݨ آلاں نا ہمیشہ رے خارو مُگتی ݙنی۔ ¹⁰۱۰۔ایشور اُوئے نا ملک صدق آݪیکار آپرے کاہناں رو سردار کہیو۔ ¹¹۱۱۔ایئے بارے میں مھاں نا ٻجے گھݨے باتاں کرݨے ہے پݨ تھاں نا خمجھاوݨ خورہو کونی کیانکے تھے خُݨݨ میں ٻوڑا ہو گیا را۔¹²۱۲۔کیانکے وقت رے لحاظ خاں ضرور ہَتو کہ تھاں گُرو ہوونت پݨ حالی تک تھاں مُتھاج ہوکہ کوئی تھاں نا بھݪے خِکھاوے۔ کہ ایشور رے کہیوڑے شروع رے باتاں کی ہے۔ اَن تھاں ٻاٹی کھاوݨ ری جگہا حالی تک ݙودھ پیئݨ چاہوئی۔ ¹³۱۳۔جکو ݙودھ پیئی او حالی چھوٹے ٻاݪ آݪیکار ہے اَن خچائی رے باتاں نا خمجھ کونی خگتو۔ ¹⁴۱۴۔ٻاٹی موٹاں رے خارو ہووئی جکو تجربے خاں اِیئے لائق ہو جاوئی کہ بھلائی اَن برائی میں فرق خمجھ خَگے۔

Chapter 6

¹۱۔ ایئے خارو آؤ آپاں موٹاں آݪیکار مسیح رے بارے میں شروع رے باتاں خاں آگے بدھتا جاواں۔ ہمے آپاں نا موت ݙِخا لے جاوݨ آݪے کاماں خاں توٻاں کرݨ، ایشور تے ایمان لے آوݨ۔ ²۲۔دھووݨ آݪے رِیتاں، پراتھنا رے خارو ہاتھ راکھݨ، مریوڑاں رے جیوتے ہووݨ اَن ہمیشہ ری عدالت رے بارے میں شروع آݪے باتاٻ بھݪے شروع کرݨ ری لوڑ کونی۔ ³۳۔جے ایشور ری مرضی ہووے، تو آپاں ایئاں باتاں خاں آگے بدھتا جاخاں۔⁴۴۔ کیانکے ایہ تھی خگئی کہ جکاں را من ہیکے واری خچائی خاں چمکݨ لاگ گیا را اَن جکاں نا آسمان خاں برکتاں لابھے ہے اَن جکاں نا پویتر آتما لابھو ہے۔ ⁵۵۔اَن جکاں نا ایشور رے بھلے باتاں اَن آوݨ آݪے زمانے میں ہووݨ آݪے موٹے کاماں رے بارے میں ٹھاء لاگی ہے۔ ⁶۶۔جے او ایمان چھوڑ رو مارگ خاں بھٹک جاوئے تو ایہ کونی ہو خگتو کہ اوئاں نا بھݪے توٻاں ݙخا لے آخگاں کیانکے ایئاں او ایشور رے ݙیکرے نا پاچھو خوݪی تے چڑھا رو منکھاں رے رو برو بے عزتی کرئی۔⁷۷۔ اُوئے دھرتی ماتھے ایشور ری برکت ہووئی جکو گھڑی گھڑی ہووݨ آݪے میہہ رو پاݨی پیئی اَن جکے خاں باوݨ آݪاں رے خارو فائدے ری فصل اُگئی۔ ⁸۸۔پݨ جے او دھرتی کانݨا آݪا ٻُتھا اَن کنڈیر اُگاوئی، تو او کئی کام ری کونی اَن بیگی اُوئے ماتھے لعنت ہووئی اَن اُوئے نا خاڑ ݙنو جاوئی۔⁹۹۔ اے پریمی بھائیاں، مھے بھلائیں ایہ باتاں کریئں وا تو وی مھاں نا تھارے خارو اُوئاں بھلے برکتاں رے بارے میں پورو یقین ہے جکاں رو واسطو مُگتی خاں ہے۔ ¹⁰۱۰۔کیانکے ایشور بے انصاف کونی کہ تھارے کام اَن اُوئے پریم نا بھول جاوئے جکو تھاں اُوئے رے ناں رے خارو ایئاں بتایو کہ وشواسیاں ری شیوا کی اَن ہیݨا تک کرتا رہئی۔¹¹۱۱۔ مھے چاہوئیں کہ تھاں مئیں خاں ہر کوئی اَخیر تک ایئانج کوشش کرتو رہ کہ جکے باتاں ری تھے اُمید راکھئی او پورے ہووے۔ ¹²۱۲۔ایئے خارو تھے ستی نی کرو پݨ اُوئاں جیہڑا بݨو جکو ایمان اَن صبر ری وجہ خاں ایشور رے وعداں را بارخ بݨئی۔¹³۱۳۔جݙے ایشور ابرہام خاں وعدہ کریو تو اُوئے آپرو خانخ اُکھݨیو کیانکے اُوئے خاں موٹو کوئی وی کونی۔ ¹⁴۱۴۔ایمان راکھو ہوں تھناں تمام گھݨی برکت ݙئیخ اَن تھاری اُوݪاد نا بدھائیخ۔ ¹⁵۱۵۔آن ایئاں جی اُوئے صبر کریو اَن اُوئے نا وعدو کریوڑی برکت لابھی۔¹⁶۱۶۔ منکھ تو آپ خاں موٹے رو خانخ اُکھݨئی اَن اُوئاں رے ہر مسئلے رو آخری فیصلو خانخ ماتھے ہووئی۔ ¹⁷۱۷۔ایئانج ایشور وی ایئے خارو خانخ اُکھݨیو کہ جکاں نا وعدو کریوڑے برکتاں لابھے ہے اُوئاں ماتھے ٻجو وی صاف طریقے خاں بتاوے کہ اُوئے ری خلاح بدل کونی خگتی۔ ¹⁸۱۸۔ایئے خارو ایشور رو وعدو اَن خانخ ٻنہے بدل کونی خگتا اَن ایئاں رے بارے میں ایہ ہو اِی کونی خگتو کہ ایشور کُوڑ ٻولے۔ ایشور ایئاں ایئے خارو کریو کہ آپاں لکُݨ رے خارو اُوئے ݙخا نا ٹھاہاں پورے یقین خاں اُوئے اُمید ماتھے پکا رہواں جکو آپاں نا بتائی ہے۔¹⁹۱۹۔ ایہ اُمید اپݨے پراݨ رے خارو ٻیڑے رے ایہڑے لنگر آݪیکار ہے جکو پکو اَن قائم ہے۔ ایہ اُمید آپاں نا پڑدے رے لارے ایشور رے خامھا پُگاوئی۔ ²⁰۲۰۔جیتھ یسوع ہمیشہ رے خارو ملک صدق آݪیکار ایشور رے کاہناں رو سردار بݨ رو اپݨے خارو آپاں خاں پہل گیو۔

Chapter 7

¹۱۔ کیانکہ ایہ ملک صدق ہے جکو سالم شہر رو بادشاہ اَن ایشور رو پجاری ہَتو۔ جݙے ابراہام چار بادشاہواں نا قتل کررو پاچھو آوتو وو۔ تو ملک صدق اُوئے نا خوشی خاں ٹکریو اَن اُوئے رے خارو ایشور خاں برکت مانگی۔ ²۲۔ابرہام اُوئے نا لُٹیوڑے چیزاں مئیں خاں ݙخووں حِخو ݙنو۔ جاں ملک صدق رو ناں ہے اِیئانج او خَچائی رو بادشاہ ہے۔ اَن بھَݪے سالِم رو بادشاہ یعنی خُلح رو بادشاہ ہے۔ ³۳۔اُوئے رے ماں ٻاپ اَن پیڑھی رے بارے میں کئی نا کونی ٹھاء۔ نی جی اُوئے ری زندگی رے شروع رے بارے میں کئی نا ٹھاء ہے۔ اَن نی جی اَخیر رے بارے میں۔ ایئاں او ایشور رے ݙیکرے آݪیکار ہمیشہ رے خارو ایشور روپُجاری رہئی۔⁴۴۔ایئے خارُو ہمے غور کرو کہ او کترو اُتم ہَتو کہ اپݨے ݙاݙے ابرہام اُوئے نا لُٹیوڑے چیزاں رو ݙخووں حخو ݙنو۔ ⁵۵۔لاوی ری نسل مئیں خاں جکو ایشور را پُجاری ہووئی اُوئاں نا پرمیشور رے حُکماں رے مطابق ایہ حُکم لابھو کہ آپری قوم اِسرائیل خاں ݙَخووں حخو لے لاوی قبیلے آݪا وی ابرہام ری پیڑھی مئیں خاں ہے۔ ⁶۶۔پݨ ملک صدق لاوی ری پیڑھی مئیں خاں کونی ہَتو، پچھے وی اُوئے ابرہام خاں ݙخووں حخو لے رو اُوئے رے خارو برکت مانگی جکے خاں ایشور وعدو کریوڑو ہَتو۔⁷۷۔ ائیے میں کوئی شک کونی کہ برکت ݙیوݨ آݪو برکت لیوݨ آݪے خاں موٹو ہووئی۔ ⁸۸۔اَن اِتھ تو مَرݨ آݪا منکھ ݙخووں حخو لئی، پݨ اُتھ او جی لئی جکے رے بارے میں شاستر میں گواہی ہے کہ او جیوتو ہے۔ ⁹۹۔ایئے خارو آپاں کہہ خگئیں کہ لاوی جکو ݙخووں حخو لئی اُوئاں وی ابرہام رے وسیلے خاں ݙخووں حخو ݙنو۔ ¹⁰۱۰۔کیانکے جکے گھڑی ملک صدق ابرہام نا خوشی خاں ٹکریو اوئے گھڑی لاوی حَالی تک جایو ای کونی ہَتو، آپرے ٻاپ میں جی ہَتو۔¹¹۱۱۔ جے کݙے لاویاں ری کہانت خاں کاملیت ہوونت تو پچھے ٻِجے کاہن رے آوݨ ری ضرورت ہَتی۔ جکو ایشور رے کاہناں رے پہلکے سردار ہارون آݪیکارکونی پݨ ملک صدق آݪیکار ہے۔ ¹²۱۲۔آن جݙے کہانت بدل گئی تو شریعت رو بدلݨ وی ضرور ہے۔¹³۱۳۔ کیانکے جکے رے بارے میں ایہ باتاں کہی جاتی ہَتے او ٻجے قبیلے میں شامل ہے جکاں میں خاں کئی وی قربان گاہ ری شیوا کونی کی۔ ¹⁴۱۴۔ایہ خچ ہے کہ کہ مھارو پرمیشور یہودہ میں خاں ہَتو۔ اَن ایئے قبلے رے خارو موسٰی کݙے کونی کہیو کہ او کہانت کرخے۔¹⁵۱۵۔ایہ بات ٻجی وی صاف ہو جاوئی جݙے ملک صدق آݪیکار ہیک ٻجو ایشور رو پُجاری آیو۔ ¹⁶۱۶۔او دنیا رے قانون رے مطابق کونی پݨ نی ختم ہووݨ آݪی زندگی ری قدرت رے مطابق ایشور رو پُجاری بݨیو۔ ¹⁷۱۷۔اُوئے رے بارے میں شاستر میں ایہ گواہی ݙنوڑی ہے، ”توں ملک صدق آݪیکار ہمیشہ تک ایشور رو پُجاری ہے۔“¹⁸۱۸۔ اِیئاں ایشور پجاری ہووݨ رے خارو پہلکو حکم ختم کرݙنو جکو کمزور اَن بے فائدو ہَتو۔ ¹⁹۱۹۔کیانکے دھرمی قانون کئی وی بات نا پوری کونی کر خگیا، ایئے خارو ایشور اُوئاں رے بدلے میں آپاں نا اُوئے خاں وی بھَلی اُمید ݙنی جکے رے وسیلے خاں آپاں اُوئے رے نیڑا جا خَگیئں۔²⁰۲۰۔ اَن ایہ بغیر خانخ خاں کونی ہوتو کیاں کہ او تو بغیر خانخ خاں کاہن تھیا۔ ²¹۲۱۔پݨ ایہ خانخ خاں اُوئے رے پاخے خاں ٹھہریو جکے اُوئے نا کہ پرمیشور خانخ اُکھݨیو ہے۔اَن او ایئے خاں کونی پھرے کہ تُوں ہمیشہ تک ایشور رو کاہن ہے۔²²۲۲۔ ایئاں یسوع ہیک بھلے وچن رو ضامن بݨیو۔ ²³۲۳۔آن او تو کثرت خاں کاہن مقرر ہویا۔ ایئے رے خارو مرݨ ری وجہ خاں قائم کونی رہ خگیا۔ ²⁴۲۴۔پݨ ایہ خداں تک جیوتو رہخے کیانکے او ہمیشہ جیوتو رہݨ آݪو کاہن ہے۔²⁵۲۵۔ ایئے خارو جکو اُوئے رے وسیلے خاں ایشور کڈھے آوئی او اوئاں نا ہمیشہ رے خارو پوری مگتی ݙے خگئی۔ کیانکے او ہمیشہ تک جیوتو ہے اَن اُوئاں ری سفارش کرتو رہئی۔ ²⁶۲۶۔آپݨو ایڑھو جی کاہناں رو سردار ہوݨ چاہجتو ہَتو۔ جکو پویتر، بے قصور، بے عیب، پاپ خاں نیارو اَن جکے ری آسمان ماتھے گھݨی عزت ہووے۔²⁷۲۷۔ او ٻجے کاہناں رے سردار آݪیکار ایئے بات رو مُتھاج نی ہووے کہ روز پہل آپرے پاپاں اَن پچھے قوم رے پاپاں رے خارو بلیدان چڑھاوے کیانکے اُوئے منکھاں رے پاپاں رے خارو ہیکے واری ہمیشہ رے خارو بلیدان ݙے ݙنو۔ ²⁸۲۸۔دھرمی قانون تو اُوئاں منکھان نا کاہناں رو سردار بݨاوئی پݨ او کامل کلام جکو قانون خاں پچھے ہویو اُوئے ݙیکرے نا کاہناں رو سردار بݨاوئی جکو ہمیشہ رے خارو پورو ہے۔

Chapter 8

¹۱۔ ہمے جکو باتاں مھے کہیں وا، کہ مھارو ہیک ایہڑو کاہناں رو سردار ہے جکو آسمان ماتھے ایشور رے تخت رے خاجڑی پاخے عزت اَن اختیار خاں ٻیٹھو ہے۔ ²۲۔اوتھ او پویتر جگہا میں شیوا کرئی۔ اُوئے اصلی پویتر تنبو نا انساناں کونی پݨ پرمیشور لگایو ہے۔³۳۔ جاں ایشور رے کاہناں را سردار چڑھاوا اَن ٻلیدان چڑھاوݨ رے خارو راکھیو جاوئی ایئے خارو ضروری ہے کہ اَپݨے سردار کڈھے وی چڑھاوے رے خارو کئیں ہووے۔ ⁴۴۔ جے او دھرتی ماتھے ہوونت تو ایشور رو کاہن کونی ہوونت کیانکے ایتھ دھرمی قانون رے مطابق ٻلیدان ݙیوݨ آݪا ہے وا۔ ⁵۵۔اَن ایتھ او شیوا کرئی وا او آسمان رے پویتر تنبو ری اصل شیوا ری چھڑی نقل اَن چھاں ہے۔ جݙے موسٰی تنبُو بݨاوں لاگو تو ایشور اُوئے نا کہیو جکو نمونو تھیں پہاڑ ماتھے ݙٹھو ہے۔ تُوں ہر چیز اُوئاں ری اُوئاں بݨائے۔⁶۶۔ پݨ جکو شیوا رو کام یسوع نا لابھو ہے، او ایئے دھرتی ماتھے پُجاریاں رے کام خاں گھݨو بھلو ہے۔ اِترو بھلو جاں پُراݨے وچن خاں نووں وچن جکے رے او بچ میں ہے۔ ایشور ایہ وچن آپرے بھلے وعداں ری بنیاد ماتھے کریو۔ ⁷۷۔جے پہلکے وچن میں گھاٹو نی ہوونت تو کئی ٻجے وچن ری لوڑ ای کونی ہوونت۔⁸۸۔ کیاں کہ اُو اُوئاں نا ملامت کر اَن کہئی کہ پرمیشور کہی کہ او ݙن آئی وا کہ ہوں اسرائیل اَن یہوداہ رے گھر خاں ہیک نووں وچن کریخ۔ ⁹۹۔ایہ اُوئے وچن آݪیکار کونی ہووے جکو مھیں اُوئاں رے ٻاپ ݙاݙے خاں اُوئے ݙن کریو جݙے مصر مُلکھ خاں کاڈھݨ رے خارو اُوئاں رو ہاتھ جھالیو۔ پݨ او مھِیں خاں کریوڑے وچن تے کونی اَبھیجا ایئے رے خارو مھناٻ اُوئاں ری فکر کونی رہئی۔¹⁰۱۰۔ پݨ ایہ وہ وچن ہے جکو اُوئاں ݙناں خاں بعد ہوں اسرائیل رے گھر خاں ٻاندھیخ۔ پرمیشور کہی کہ ہوں آپرا قانون اُوئاں رے دماغ میں گھاتیخ اَن اُوئاں رے من ماتھے لِکھیخ ہوں اُوئاں رو ایشور ہوئیخ اَن او مھارا منکھ ہوخے۔¹¹۱۱۔ کوئی وی آپرے مُلکھ رے کئی منکھ نا اَن آپرے بھائی نا ایہ کونی خِکھاوے،کہ پرمیشور نا اوݪکھو کیانکے اُوئاں مئیں خاں چھوٹا ہووئے جاں موٹا خارا مھناں اوݪکھتا ہوخے۔ ¹²۱۲۔کیانکے ہوں اُوئاں را بُرا کام معاف کر ݙیئخ اَن اُوئاں را پاپ بھݪے کݙے یاد کونی کراں۔¹³۱۳۔ جݙے ایشور نووں وچن کریو، تو اُوئے پہلکے وچن نا پُراݨو بݨایو اَن جکو چیز پُراݨی اَن بیکار ہو جاوے، او بیگی ختم ہو جاخے ری۔

Chapter 9

¹۱۔پیلکے عہد میں وی بھگتی را قانون ہَتا۔ آن ہیک اِیشوَر رو گھر ہتو۔ ²۲۔کیانکہ ہیک پیہلکی پویتر جگہ ہتی۔ جکے میں ݙیاکھڑی آن میز آن اِیشوَر رے ٻاٹے ہَتے۔ اُوئے نا پویتر جگہ کہی۔³۳۔آن ٻجے پردے رے لارے او جگہ ہَتی جکے نا خاراں خاں پویتر جگہ کہی۔ ⁴۴۔اُوے میں بخور ری خونے ری قربانی آݪی جگہ ہَتی آن یادگیری رو خندوق جکو چاراں پاخاں خاں خونے خاں مڑھیوڑو ہَتو۔ اُوے مئیں خونے رو اور برتن ہَتو جکے میں من ہَتو۔ آہ ہارون ری او گیݙی جکے میں لڑھے پھُوٹتے ہَتے آن عہد رے او تختے۔ ⁵۵۔آن اُوے رے ماتھے جلالی کروبی ہتا جکو رحم گاہ تے چھاں کرتا ہَتا۔ ایاں باتاں رو تفصیل خاں بیان کرݨ ہمے کئیں ضروری کونی۔⁶۶۔ایاں چیزاں رے اِیاں تیار ہوݨ خاں بعد کاہن ہر وقت پیلکے گھر میں جا بھگتی را کام کرتا ہَتا۔ ⁷۷۔پݨ ٻجے میں صرف سردار کاہن سال بھر میں ہیک واری جی جاوتو ہَتو۔ پݨ اُوے خون خاں بغیر کونی جکو اوہ آپرے آن اُمت رے جہالتاں رے واسطے کرتو ہَتو۔⁸۸۔ایئے خاں پاک روح رو ایہ اِشارو ہے کہ ایشور رے گھر رو مارگ کُھلو کونی جݙے تک اور پیلکو اِیشور رو گھر ابھو ہے۔ ⁹۹۔جکو آج کل رے زمانے خارُو ہیک مثال ہے۔ ایئے رے مطابق ایڑھا چڑھاواآن قُربانے کریے جاوی جکو بھگتی کرݨ آݪاں نا من خاں کامل کونی کر خگتے۔ ¹⁰۱۰۔ایئے خاروُ کہ او صرف کھاوݨ پیئݨ آن طرح طرح رے وضواں تے جسمانی رسماں ہے جکو اصلاح رے وقت تک مقرر ہویے ہے۔¹¹۱۱۔پݨ جݙے مسیح آوݨ آݪے بھلے چیزاں رو موٹو کاہن بݨ آیو اُوے موٹے بزرگ آن مکمل گھر رے مارگ خاں جکو ہاتھاں رو بݨیوڑو کونی یعنی ایئے خلقت رو کونی۔ ¹²۱۲۔آن ٻکران آن ٹوگھڑاں رو لوہی لے ان کونی بلکہ آپرو جی لوہی لے اَن پویتر گھر میں ہیک واری گیو۔ آن اِیشور رو امر جیون پایو۔¹³۱۳۔کیانکہ جݙے ٻکراں آن ڈھگاں رے لوہی آن ٹوگھڑی رے ناپاکاں تے چھڑکیے جاوݨ خاں جسم پاک ہو جاوی۔ ¹⁴۱۴۔تو کِترو گھݨو مسیح رو لوہی کِترو گھݨو پویتر ہوخے۔ اُوے اِیشوَر آپرے پویتر آتما رے وسیلے خاں آپرے آپ نا اِیشوَر رے خامھی بے عیب قربانی رے طور تے ݙے ݙِنو۔ اوے رو لوہی آپݨے ضمیر نا موت ݙخا لے جاوݨ آݪے کاماں خاں پویتر کرئی کہ آپاں جیوتے اِیشوَر ری بھگتی کراں۔ ¹⁵۱۵۔ایئے جی وجہ خاں او نویں وچن رو درمیانی ہے۔ تاکہ اُوئے موت رے وسیلے جکو پیلکے عہد ری گھڑی رے خطاواں ری معافی ہوے۔ او اݨایوڑا ہے۔ آن ابدی میراث حاصل کرے۔¹⁶۱۶۔کیانکہ جیتھ وصیت ہے اوتھ وصیت کرݨ آݪے ری موت رو ثابت ہوݨ ضروری ہے۔ ¹⁷۱۷۔کیانکہ وصیت ری تکمیل موت خاں پچھے جی ہووئی۔ جݙے تک وصیت کرݨ اݪو جیوتو ہووئی اُوے ری تکمیل کونی ہوتی۔¹⁸۱۸۔ایئے خارُو پیلکو واعدو وی لوہی خاں بغیر کونی ٻاندھیو گیو۔ ¹⁹۱۹۔کیانکہ جݙے موسیٰ شریعت رو ہر ہیک حُکم اُمت رے مجمعے نا خݨا چُکو تو اُوے ٹوگڑاں آن ٻکراں رو لوہی لے ان پاݨی آن قرمزی روں آن زوفا خاں کِتاب آن خاری اُمت ماتھے چھڑکیو۔ ²⁰۲۰۔آن کہیو کہ ”ایہ اُوے وعدے رو لوہی ہے جکے رو حُکم ایشوَر تھانرے خارُو ݙنو ہے۔²¹۲۱۔آن اُوے ایاں جی اِیشوَر رے گھر تے آن بھگتی رے خارے چیزاں تے لوہی چھرکیو۔ ²²۲۲۔آن شریعت رے مطابق تقریباً ہر چیز لوہی خان پاک کری جاوی۔²³۲۳۔جݙے ضروری ہتو کہ آسمانی چیزاں ری نقل تو ایاں رے وسیلے خاں پاک کریئے جاوےپݨ آکاشی چیزاں آپ اُواں خاں بھلے قُربانی رے وسیلے خاں پویتر کریئے جاوے۔ ²⁴۲۴۔کیانکہ مسیح اُوے ہاتھ خاں بݨایوڑے مقدس میں کونی گیو جکو حقیقی مقدس رو نمونو ہے۔ بلکہ آسمان میں جی تاکہ ہمے خاں اِیشوَر رے رُوبُرو مھانری خاطر حاضر رے۔²⁵۲۵۔آن ایاں وی کونی کہ جاں موٹو کاہن ہر سال ٻجے رو لوہی لے آن مقدس میں جاوی اُواں جی او وی آپرے آپ نا قُربان کرئی۔ (نی تو بنائے عالم خاں لے ہیݨا تک اُوے نا گھڑی گھڑی ݙکھ اُکھݨݨو ہونت)۔ ²⁶۲۶۔بلکہ ہمیں زماناں رے اخیر تک ہیک جی واری ظاہر ہویو۔ تاکہ آپرے آپ نا قُربان کرݨ خاں پاپ نا مُکا ݙیخے۔²⁷۲۷۔اَن جاں منکھاں خارُو ہیک واری مرݨو مقرر ہے۔ آن اُوے خاں بعد عدالت رو ہوݨ۔ ²⁸۲۸۔اُواں جی مسیح وی ہیک جی واری گھݨا را پاپ اُکھݨݨ خارُو قربان ہویو۔ ٻجی واری بغیر پاپ رے اُواں نا ݙخیجخے جکو مُکتی خارُو اُوے رو مارگ جووئی۔

Chapter 10

¹۱۔ دھرمی قانون اَگیتے لابھݨ آݪے بھلے چیزاں ری چھَڑی چھاں ہے۔ اَن اُوئاں چیزاں رو اصلی رُوپ کونی۔ ایئے خارو ہر سال اوج ٻلیدان کرݨ خان بھَگتی کرݨ آݪان کݙے وی ایشور ری مرضی نا پوری کونی کر خَگتا۔ ²۲۔تو پچھے اُوئاں ٻلیدان ری کوئی لوڑ کونی رہوتی۔ جے بھگتی کرݨ آݪا ہیکے واری پویتر ہو جاونت تو او آپرے آپ نا کݙے وی پاپی کونی خمجھنت۔ ³۳۔پݨ او ٻلیدان ہر سال منکھاں نا اُوئاں را پاپ یاد کراوئی۔ ⁴۴۔کیانکے اِیئاں ہو کونی خَگتو کہ ڈھگاں اَن ٻکراں رو لوہی پاپاں نا ختم کر ݙے۔⁵۵۔ ایئے خارو او جگت میں آوتے ٹائم ایشور نا کہیو، ” تھیں ٻلیدان اَن دان نا پسند کونی کریو۔ پݨ تھیں مھارے خارو ہیک ݙیل بݨایو۔ ⁶۶۔ٻاݪݨ آݪے ٻلیداناں اَن پاپاں خاں پویتر ہووݨ آݪے ٻلیداناں خاں تو راضی کونی ہویو۔ ⁷۷۔اُوئے گھڑی مھیں کہیو،جاں شاستر میں مھارے بارے میں لِکھیوڑو ہے، اَے ایشور جو، ہوں حاضر ہاں کہ تھاری مرضی پوری کراں۔“⁸۸۔ پہل اُوئے کہیو ”ٻلیدان، چڑھاوا ، ٻاݪݨ آݪا اَن پاپاں خاں پویتر ہووݨ آݪا ٻلیدان تھناں پاخ کونی اَن توں اُوئاں خاں راضی کونی ہویو۔“ ⁹۹۔پچھے اُوئے کہیو، ” ہوں حاضر ہاں کہ تھاری مرضی پُوری کراں۔“ ایئاں ایشور پہلکے قانون نا ختم کر رو نووں بݨاوئی۔ ¹⁰۱۰۔ایشور ری ایئے مرضی ری وجہ خاں آپاں یسوع مسیح رے ہیکے واری ٻلیدان ہووݨ رے وسیلے خاں پویتر ہویا ہاں۔¹¹۱۱۔ اَن ہر ہیک کاہن تو ہر روز ابھیج رو شیوا رو آپرو کام کرئی اَن گھڑی گھڑی او جی ٻلیدان چڑھاوئی جکو کݙے وی پاپاں نا ختم کونی کر خگتا۔ ¹²۱۲۔پݨ مسیح ہمیشہ رے خارو پاپاں نا ختم کرݨ رے خارو ہیک ٻلیدان ݙے رو ایشور رے خاجڑی پاخے عزت اَن اختیار خاں جا ٻیٹھو۔ ¹³۱۳۔اوتھ ہمے او ایئے انتظار میں ہے کہ ایشور اُوئے رے دُشمناں نا اُوئے رے پَگ ہینٹھا کر ݙے۔ ¹⁴۱۴۔کیانکے اُوئے رے ہیکے واری ٻلیدان ݙیوݨ خاں اُوئاں را ہمیشہ رے خارو پاپ مٹ گیا را جکو پویتر ہو جاوئی۔¹⁵۱۵۔ پویتر آتما وی گواہی ݙے ری آپاں نا ایہ خُݨاوئی۔ ¹⁶۱۶۔ایہ ہے او وچن جکو ہوں اُوئاں ݙناں خاں بعد اُوئاں خاں کریخ کہ پرمیشور کہی ہوں آپرا قانون اُوئاں رے من ماتھے لِکھیخ اَن اُوئاں رے دماغ میں گھاتیخ۔¹⁷۱۷۔ آن اُوئاں رے پاپاں اَن بُرائیاں نا ہوں بھݪے کݙے وی یاد کونی کراں۔ ¹⁸۱۸۔ہمے جݙے پاپاں ری معافی لابھ گی ری تو پچھے پاپاں رے خارو ٻلیدان ری لوڑ وی کونی رہئی۔¹⁹۱۹۔ ایئے خارو اے بھائیاں آپاں نا پورو بھروسو ہے کہ آپاں یسوع رے لوہی رے وسیلے خاں پویتر جگہا میں جا خَگیئں۔ ²⁰۲۰۔آن ایہ اُوئے نووں اَن زندہ مارگ خاں جکو اُوئے پردے یعنی آپرے ݙیل میں خاں ہو تے مھارے خارو تیار کیو ہے۔ ²¹۲۱۔آن جݙے کہ مھارے ہیک سردار کاہن ایشور رے گھر ماتھے اختیار راکھیں۔ ²²۲۲۔ہمے آؤ آپاں خچے من اَن پورے ایمان خاں ایشور کڈھے جاواں کیانکے اپݨو مَن پاپاں خاں پویتر ہو گیو رو اَن اپݨو ݙیل آچھے پاݨی خاں دھویوڑو ہے۔²³۲۳۔ آپاں اُوئے اُمید نانی چھوڑاں جکے نا منکھاں رے روبرو منیئں کیانکے ایئے اُمید رو وعدو کرݨ آݪو وفادار ہے۔ ²⁴۲۴۔آپاں ایئے بات ماتھے دھیان ݙاں کہ پریم راکھݨ اَن نیک کام کرݨ رے خارو ہیکے ٻجے نا شوق ݙراواں۔ ²⁵۲۵۔آپاں آیت میں بھیݪا ہووݨ چھوڑاں نی، جاں کئیں منکھاں ری عادت ہووئی۔ ایئے ری جگہا ایہ خوچ رو ہیکے ٻجے ری ہمت بدھاواں کہ او ݙن نیڑو آئی وو جݙے یسوع پاچھو آخے۔²⁶۲۶۔جے آپاں خچائی اوݪکھݨ خاں پچھے وی ہرو بھرو پاپ کرتا رہواں تو پچھے پاپاں نا ختم کرݨ رے خارو کوئی ٻجو ٻلیدان ہے وی کونی۔ ²⁷۲۷۔پچھے تمام گھݨو ٻیہی ہوخے کہ ایشور ری عدالت کݙے آخے اَن جکو اُوئے رے خلاف ہے اُوئاں نا او نرگ رے باخݙے میں ناکھخے۔²⁸۲۸۔ جݙے کوئی موسٰی نا ݙنوڑے دھرمی قانون نا کونی منتو، تو بنا کئی دیا رے ٻے جاں تین منکھاں ری گواہی تے اُوئے نا مار ناکھیو جاوئی۔ ²⁹۲۹۔پچھے غور کرو کہ او منکھ کتری سزا رے لائق ہوخے جکے ایشور رے ݙیکرے ری قدر کونی کی،وچن رے اُوئے لوہی ناگھٹ خمجھیو جکے خاں او پویتر ہوو تو اَن کرپا کرݨ آݪی آتما ری بے عزتی کی؟³⁰۳۰۔ آپاں اُوئے ایشور نا اوݪکھئیں جکے کہیو بدلو لیوݨ مھارو کام ہے۔ بدلو ہوں جی لئیخ۔ اَن ایہ وی کہیو، پرمیشور آپری قوم رو فیصلو کرخے۔ ³¹۳۱۔ایہ کتری ٻیہݨ آݪی بات ہے کہ جیوتو ایشور آپاں نا سزا ݙیوݨ رے خارو جھالے۔³²۳۲۔ اُوئاں لارلے ݙناں نا یاد کرو جݙے ایشور تھارے من میں اِجاݪو کر ݙنو اَن تھاں سخت تکلیفان برداشت کریے اَن اُوئاں رو مقابلو کریو۔ ³³۳۳۔کݙے بے عزتی اَن تکلیفاں خاں تھارو تماشو بݨیو اَن کݙے تھاں اُوئاں ری مدد کی جکو ایہڑے تکلیفاں میں ہَتا۔ ³⁴۳۴۔تھاں قیدیاں رو ݙکھ بنڈیو اَن آپری مال مݙی لُٹ جاوݨ خوشی خاں قبول کریو کیانکے تھاں نا ٹھاہ ہَتی کہ تھاں کڈھے او مݙی ہے جکو تمام بھلی اَن ہمیشہ تک رہخے۔³⁵۳۵۔ ائیے خارو آپری اُمید ایشور ماتھے راکھو کیانکے ایئے رو انعام موٹو ہے۔ ³⁶۳۶۔تھاناں صبر کرݨ چاہیجے کہ تھے ایشور ری مرضی پوری کر خَگو اَن تھاں نا او خارو کجھ لابھ جاوے جکے رو وعدو ایشور کریو ہے۔ ³⁷۳۷۔تمام تھوڑو ٹائیم رہیو رو، آوݨ آݪو آخے اَن دیر کونی کرے۔³⁸۳۸۔ مھارو نیک منکھ ایمان خاں جیوتو رہخے۔ جے او لارے ہوخے، تو مھارو من اُوئے خاں راجی کونی ہووے۔ ³⁹۳۹۔آپاں لارے ہووݨ آݪاں میئں خاں کونی کہ برباد ہو جاواں پݨ ایمان راکھݨ آݪا ہاں کہ بچ جاواں۔

Chapter 11

¹۱۔ ایمان اُوئاں چیزاں رے لابھݨ رو بھروسو ہے جکاں رے بارے میں آپاں نا اُمید ہے پݨ آپاں ݙٹھے کونی۔ ²۲۔ایمان خاں جی پہلکے زمانے رے بوڈھیاں ایشور نا راضی کریو۔ ³۳۔ایمان خاں جی آپاں خمجھئیں کہ خارو سنسار ایشور رے حُکم خاں بݨیو۔ ایئاں کونی کہ جکو کجھ مھے جوئیں وا۔ او ݙخیجݨ آݪے چیزاں خاں بݨیو ہے۔⁴۴۔ ایمان خاں جی ہابل ایشور رے خارو قائن خاں بھلو ٻلیدان ݙنو۔ ایئے خارو ایشور اُوئے رے ٻلیدان نا قبول کر رو ایہ گواہی ݙنی کہ او نیک ہَتو۔ بھلائیں او مر گیو تو وی اُوئے رو ایمان حالی تک بات کرئی۔⁵۵۔ ایمان خاں جی حنوک آسمان ماتھے اُکھݨیجو کہ موت نا نی جووے۔ جاں شاستر میں لِکھیوڑو ہے کہ اُوئے روکئیں رو کئیں وی ٹھاہ کونی لاگو کیانکے اُکھݨیجݨ خاں پہل اُوئے رے بارے میں ایہ گواہی ہَتی کہ او ایشور نا پسند آیو۔ ⁶۶۔ایمان خاں ٹاݪ کوئی وی ایشور نا پسند کونی آ خگتو۔ ایئے خارو ایشور کڈھے آوݨ رے خارو ایمان لے آوݨ ضروری ہے کہ ایشور ہے وو اَن او اُوئاں نا اَجر ݙئی جکو اُوئے نا جووئی۔⁷۷۔ ایمان خاں جی نوح او باتاں منیے جکو حالی تک ݙخیجتے کونی ہَتے جکاں رے بارے میں ایشور اُوئے نا خُݨایو۔ اُوئے ایشور رو ٻیہی راکھ رو آپرے خاندان نا بچاوݨ رے خارو ٻڑو بݨایو۔ اُوئے آپرے ایمان خاں دنیا نا قصور وار بݨایو اَن اُوئے خچائی رو بارخ بݨیو جکو ایمان خاں لابھی۔⁸۸۔ جݙے ابرہام نا ہیلو ہویو تو ایمان خاں جی او ایشور رو حکم من رو اُوئے جگہا ݙخا گیو جکو پچھے اُوئے نا میراث میں لابھݨ آݪی ہَتی۔ بھلائیں اُوئے نا کئیں ٹھاہ کونی ہَتی کہ او کیتھ جاوئی وو، تو وی او بئیر ہو گیو۔ ⁹۹۔ایمان خاں جی او ایشور رو وعدو کریوڑے مُلکھ میں پردیسی آݪیکار رہیو۔ اضحاق اَن یقعوب وی آپرے ٻاپ اݪیکار تنبوئاں میں رہوتا پݨ ایشور رے اُوئے وعدے میں اُوئے بھیݪا بارخ ہَتا۔ ¹⁰۱۰۔کیانکے او اُوئے شہر رے انتظار میں ہَتو جکے ری بنیاد ہمیشہ تک رہوݨ آݪی ہے اَن جکے رو نقشو بݨاوݨ آݪو اَن اُوئے نا بݨاوݨ آݪو ایشور آپ ہے۔¹¹۱۱۔ ایمان خاں سارہ نا جکو بُوڈھکی اَن بے اُوݪاد ہَتی، طاقت لابھی اَن او اُمید واری خاں ہوئی۔ کیانکے اُوئے ایمان راکھیو کہ ایشور آپرو وعدو ضرور پورو کرخے۔ ¹²۱۲۔آن ہیک ایڑھے خاں جکو مَریوڑو ہَتو آسمان رے تارا اَن سمندر ری بیݪو آݪی کار گھݨی اولاد پیدا ہوئی۔¹³۱۳۔ ایہ خارا مرتے دم تک ایمان ماتھے پکا رہیا۔ بھلائیں اُوئاں نا ایشور ری وعدو کریوڑی میراث نی لابھی تو وی اُوئے نا اݪگے خاں جو را راضی ہویا اَن منیو کہ مھے ایئے دھرتی ماتھے پردیسی اَن مسافر ہاں۔ ¹⁴۱۴۔جکو منکھ ایہڑے باتاں کرئی او ایہ ظاہر کرئی کہ او اصلی وطن نا لابھئی وا۔¹⁵۱۵۔جکے مُلکھ خاں او نخریاتا جے اُوئاں ری مرضی ہوونت تو او پاچھا جا خگتا ہَتا۔ ¹⁶۱۶۔پݨ او ایئے دھرتی رے کونی پݨ اُوئے خاں بھلی جگہا یعنی آسمانی وطن رے انتظار میں ہَتا۔ ایئے خارو ایشور اُوئاں رو ایشور خݙاوݨ خاں کونی خَرمیجتو اَن اُوئے ایئاں رے خارو ہیک شہر تیار کر ݙنو رو۔¹⁷۱۷۔ایمان خاں جی ابرہام اَزمائش رے ٹائیم اضحاق نا ٻلیدان رے خارو ݙنو۔ ابرہام ایشور رے وعداں نا خچ منیا ہَتا ایئے خارو او آپرے پریمی ݙیکرے رو ٻلیدان ݙیوݨ رے خارو تیار ہو گیو۔ ¹⁸۱۸۔جکے رے بارے میں ایشور کہیو ہَتو، اضحاق خاں جی تھاری نسل آگے بدھخے۔ ¹⁹۱۹۔کیانکے او خمجھیا کہ ایشور مَریوڑاں نا جیوتو کر خَگی اَن اُوئے نا آپرو ݙیکرو خچے لی ایئاں پاچھو لابھ گیو جاں او مَر رو بھݪے جیوتو ہو گیو ہووے۔²⁰۲۰۔ ایمان خاں اضحاق آپرے ٻنہے ݙیکراں یعقوب اَن عیسو نا آوݨ آݪے ٹائیم رے باتاں رے بارے میں دُعا ݙنی۔ ²¹۲۱۔ایمان خاں جی یعقوب مَرتے ٹائیم آپرے ݙیکرے یوسف رے ٻنہے ݙیکراں نا برکت ری دُعا ݙنی اَن آپری گیݙی رے خِرے تے ماتھو راکھ ایشور رے آگے سیس نمایو۔ ²²۲۲۔ایمان خاں جی یوسف جݙے او مَرݨ آݪو ہَتو اسرائیلیاں رے مصر مُلکھ خاں نخرݨ رے بارے میں خُݨایو اَن ایہ حُکم وی ݙنو، مھارے ہاݙکھے وی بھیݪے لے جایا۔²³۲۳۔ ایمان خاں جی موسٰی رے ماں ٻاپ اُوئے رے جنم لیوݨ خاں پچھے تین مہیݨاں تک اُوئے نا لُکا راکھیو کیانکے اُوئاں ݙٹھو کہ ٻاݪ پھُوٹرو ہے اَن او بادشاہ رے ایئے حُکم نا توڑݨ خاں کونی ٻیہا کہ نویں جایوڑے ٻاݪ نا مار ناکھو۔ ²⁴۲۴۔ایمان خاں جی مُوسٰی موٹو ہو اَن فرعون بادشاہ ری ݙیکری رو ݙیکرو خݙاوݨ خاں انکار کریو۔ ²⁵۲۵۔کیانکے اُوئے مزے آݪی پاپی زندگی چھوڑ ݙنی اَن ایشور رے منکھاں بھیݪو بُرو سلوک برداشت کریو۔ ²⁶۲۶۔اُوئے مسیح رے خارو بے عزت ہووݨ نا مصر رے خزاناں خاں موٹی دولت خمجھیو کیانکے اُوئے ری دید اَگیتے لابھݨ آݪے اَجر ماتھے ہَتی۔²⁷۲۷۔ ایمان خاں جی اُوئے بادشاہ ری پرواہ کونی کی اَن مصر مُلکھ نا چھوڑ ݙنو کیانکے اُوئے نی ݙخیجݨ آݪے ایشور ماتھے ایہڑو ایمان راکھیو جاں اُوئے نا ݙٹھو ہووے اَن آپرے ایمان ماتھے پَکو رہیو۔ ²⁸۲۸۔ایمان خاں جی اُوئے اسرائیلیاں نا حُکم ݙنو کہ فسح رو ٻلیدان کرے اَن اُوئے رے لوہی نا گھراں رے دروازاں رے ٻانہیاں اَن ماتھلی چُگاٹھ تے لگاوے کہ موت رو فرشتو اُوئاں رے مُونبھی ݙیکراں نا کئیں نی کہہ۔²⁹۲۹۔ ایمان خاں جی اسرائیلی سمندر مئیں خاں اِیئاں پار گیا جاں کوئی خُوکی دھرتی خان جاوئی پݨ جݙے مصریاں اُوئاں رو لارو کر پار کرݨ لاگا، تو او غرق ہو گیا۔ ³⁰۳۰۔ایمان خاں جی جݙے اسرائیلیاں یریحو شہر رے چارے پاخے خات ݙن چکر لگایا تو شہر ری بھینت کھِر گی۔ ³¹۳۱۔ایمان خاں جی کام کرݨ آݪی راحب بچ گی کیانکے اُوئے اسرائیلیاں رے جاسوساں نا آپ کڈھے خوشی خاں اُوئے گھڑی لُکایا جݙے اُوئے شہر میں ایشور ری بات نی منݨ آݪا منکھ مَریجا۔³²۳۲۔ہمے ہوں ٻجو کی کہاں؟ اِترو ٹائیم کونی کہ ہوں جدعون، برق، سمسُون،افتاہ، داؤد، سموئیل اَن باقی نبیاں رے بارے میں خُݨاواں۔ ³³۳۳۔ایمان خاں جی ایئاں مئیں خاں کئیاں بادشاہواں نا ہرایو، کئیاں خچائی خاں حکُومت ایئاں بادشاہواں نا ہرایو، کئیاں خچائی خاں حکُومت کی ، کئیاں نا او برکتاں لابھے جکاں رو ایشور وعدو کریو ہَتو اَن کئیاں شیراں را ماہنݙا بند کر ݙنا۔ ³⁴۳۴۔ایئاں مئیں خاں کئیاں ٻݪتے باخݙے نا ٹھاڈو کریو اَن کئیں تلوار خاں مَریجݨ خاں بچ گیا۔ اُوئاں میں خاں کئیں جکو کمزور ہَتا طاقت آݪا بݨیا، کئیں جنگ میں جودھا بݨیا اَن ٻجے قوماں رے فوجاں نا نخاݨ ݙنو۔³⁵۳۵۔ ایمان خاں جی لُگائیاں نا آپرا مَریوڑا پاچھا لابھا،کئیں مارکھاوتا کھاوتا مَرگیا پݨ ازادی قبول کونی کی، ایئے خارو کہ اوئاں نا ہیک تمام بھلی چیز لابھے یعنی بھݪے جیوتا ہووے۔ ³⁶۳۶۔کئیاں ماتھے منکھاں ہاخا کریا اَن کوڑا ماریا، کئیں خانکݪاں خاں ٻندھیجا اَن جیل میں ڈھکیجا۔ ³⁷۳۷۔کئیں پتھراں خاں مَریجا،کئیں آرے خاں چیریجا اَن کئیں تلوار خاں قتل ہویا۔ کئیں بھیݙاں اَن ٻکریاں رے کھالڑے پہر رے مُتھاجی اَن بُرے سلوک ری حالت میں بھٹکتا رہیا۔ ³⁸۳۸۔ایہ دنیا اُوئاں رے رہوݨ رے لائق کونی ہَتی ایئے خارو او بیابان، پہاڑاں، غاراں اَن دھرتی رے کھݙاں میں رہیا۔³⁹۳۹۔اُوئاں رے ایمان ری بھلی گواہی لابھی، تو وی اُوئاں نا ایشور رے وعدو کریوڑے چیزاں کونی لابھے۔ ⁴⁰۴۰۔کیانکے ایشور اپݨے خارو پہل خان جی بھلی خلاح راکھی ہَتی۔ ایشور چاہوتو کہ او خارا آپاں خاں ٹاݪ کامل نی کریا جاوے۔

Chapter 12

¹۱۔جݙے اِترے گھݨے گواہاں آپاں نا جھُڑ آݪیکار گھیریوڑو ہے، تو آؤ آپاں ہر بھار نا اُتار ناکھاں اَن اُوئے پاپ خاں اݪگا رہواں جکے میں کئی گھڑی وی پھاخ خگئیں، اپݨے خامھو ہُڑی کادھݨ رو جکو مقابلو ہے اُوئے میں صبر خاں ہُڑی کاڈھتا رہواں۔ ²۲۔اپݨو دھیان یسوع ماتھے ہووے جکو اپݨے ایمان ری بنیاد اَن اُوئے نا پورو کرݨ آݪو ہے۔ اُوئے پچھے لابھݨ آݪی خوشی رے خارو بے عزتی ری پرواہ کونی کی اَن خُوݪی ری تکلیف نا برداشت کی اَن ایشور رے تخت رے خاجڑی پاخے عزت اَن اختیار خاں جا ٻیٹھو۔ ³۳۔اُوئے ماتھے دھیان لگاؤ جکے پاپیاں ری اِتری موٹی مخالفت نا برداشت کی کہ تھے بے دل ہو را ہمت نی ہارو۔⁴۴۔ تھاں پاپ خاں بڑھݨ میں حالی تک ایہڑو مقابلو کونی کریو جکے میں تھارو لوہی نخریو ہووے۔ ⁵۵۔تھے اُوئے نصیحت نا بھُول گیا را جکو ایشور تھاں نا آپرا ݙیکرا خمجھ کی ہے، ائے مھارا ݙیکرا پرمیشور ری تربیت نا گھٹ نی خَجمھ جے او تھناں سختی خاں خَمجھاوے، تو دل نی چھوڑے۔ ⁶۶۔کیانکے پرمیشور جکے خاں پریم راکھئی، اُوئے نا سختی خاں خَمجھاوئی۔ اَن جکے نا ݙیکرو بݨالئی، اُوئے نا سزا وی ݙئی۔⁷۷۔ جکو تکلیف تھاں ماتھے آوئی اُوئے نا برداشت کرو کیانکے او تھاری تربیت رے خارو ہے۔ ایشور تھاں خاں ݙیکراں آݪیکار سلوک کرئی۔ او کہیو ݙیکرو ہے جکے نا ٻاپ سختی خاں کونی خَمجھاوتو؟ ⁸۸۔جے تھاری اُولاد آݪیکار سختی خاں تربیت نی ہووے تو ایئے رو مطلب ایہ ہوخے کہ تھے ایشور را ڈیکرا کونی پݨ کئی ٻجے را ہو۔⁹۹۔ آپاں خاراں را دنیا را ٻاپ آپاں نا سزا ݙیوتا، ایئے خارو آپاں اُوئاں ری عزت کرئیں۔ تو پچھے کی آپاں ایشور ری بات ایئے خاں گھݨی نی مناں جکو اپݨے آتماواں رو ٻاپ ہے کہ آپاں جیوتا رہواں۔ ¹⁰۱۰۔اپݨا دنیا را ٻاپ آپاں نا تھوڑے ݙناں رے خارو آپری خمجھ رے مطابق سختی خاں خِکھاوتا پݨ جکو ایشور آپاں نا سختی خاں خِکھاوئی او اپݨے فائدے رے خارو ہے کہ آپاں اُوئے آݪیکار پویتر ہو جاواں۔ ¹¹۱۱۔جݙے وی کئی ری سختی خاں تربیت ہووئی تو اُوئے نا خوشی کونی پݨ ݙکھ ہووئی پݨ جکو اُوئے نا برداشت کر را خیکھئی اُوئاں نا پچھے خچائی اَن خکھ آݪو جیون لابھئی۔¹²۱۲۔ایئے خارو حوصلو راکھو اَن ایمان میں پکا ہو جاؤ۔ ¹³۱۳۔آن آپرے پگاں رے خارو خدھو مارگ بݨاو ایئے رے خارو کہ کوئی منڈو کھیرے نی بلکہ شفاہ پاوئے۔¹⁴۱۴۔ خاراں خاں خُلح خاں رہوݨ ری کوشش کرو اَن ایہڑی پویتر زندگی گزارو جکے خاں ٹاݪ کوئی پرمیشور نا کونی جی خَگتو۔ ¹⁵۱۵۔خیال راکھو کہ کوئی وی ایشور ری کرپا خاں رہ نی جاوے۔ کیتھ ایئاں نی ہووے کہ کوئی بُرائی کھاری جَڑ آݪیکار نخرے اَن تھاں نا تکلیف ݙے اَن اُوئے ری وجہ خاں گھݨان رے زندگے خراب ہو جاوئے۔ ¹⁶۱۶۔خیال راکھو کہ کوئی وی زنا کرݨ آݪو نی ہووے اَن نی جی کوئی عسیو آݪیکار ہووے جکے ایشور نا کئیں وی کونی خمجھیو اَن ہیکے ٹائیم ری ٻاٹی رے بدلے میں آپرے مُونبھی ہووݨ رو حق بیچ ݙنو۔ ¹⁷۱۷۔تھاں نا ٹھاہ ہے کہ اُوئے خاں پچھے جݙے اُوئے ری مرضی ہوئی کہ او برکت اُوئے نا لابھے، تو ایشور اُوئے نا رد کر ݙنو۔ اُوئے رو رو اُوئے برکت نا لیوݨ ری گھݨی کوشش کی پݨ اُوئے نا توٻاں کرݨ رو موقعو وی کونی لابھو۔¹⁸۱۸۔تھے اُوئے سینا پہاڑ کڈھے کونی آیا جکے نا ہاتھ لگا خگتا۔ او پہاڑ باخݙے خاں ٻݪتو رہتو اَن اُوئے ماتھے کاݪو جھڑ اندھار گھور اَن طوفان ہتو۔ ¹⁹۱۹۔جݙے نرسنگے اَن ایشور ری اَواز خُݨیجی، تو خُݨݨ آݪاں منتھ کی کہ مھاں خاں ٻجی بات نی کی جاوئے۔ ²⁰۲۰۔کیانکے اُ ایئے حکم نا برداشت کونی کر خگیا ”کوئی جناور وی اُوئے پہاڑ رے نیڑو جاوے، تو اُوئے نا پتھراں خاں مار ناکھو۔“ ²¹۲۱۔او نظارو اِترو گھݨو ٻیہݨ آݪو ہَتو کہ موسٰی کہیو، ”ہوں ٻیہی خاں کانپئیں وو۔²²۲۲۔ پݨ تھے صیون پہاڑ اَن جیوتے ایشور رے شہر یعنی آسمانی یروشلم کڈھے آیا ہو جیتھ اِترا فرشتا خوشی منائی وا جکو گنتی خاں ٻاہر ہے۔ ²³۲۳۔تھے ایشور رے اُوئاں مونبھیاں ری منݙݪی ہو جکاں را ناں ایشور کڈھے آسمان میں لِکھیوڑا ہے۔ تھے خاراں رو انصاف کرݨ آݪے ایشور اَن کامل کریوڑے نیک آتماواں کڈھے آیا ہو۔ ²⁴۲۴۔تھے نویں وچن رے بچ آݪے یسوع اَن اُوئے چھنڈیوڑے لوہی کڈھے آیا ہو جکو ہابل رے لوہی آݪیکار بدلو لیوݨ ری بات کونی کرتو پݨ اُوئے خاں بھلے باتاں کرئی۔²⁵۲۵۔ خبردار تھے اُوئے ری خُݨݨ خاں انکار نی کریا جکو کہی وو کیانکے جݙے اسرائیلی دھرتی ماتھے خمجھاوݨ آݪے ری بات نی خݨݨ خاں کونی بچ خگیا تو پچھے آپاں آسمان خاں خمجھاوݨ آݪے ری بات نی خُݨ کیکر بچ خگئیں؟ ²⁶۲۶۔سینا پہاڑ ماتھے ایشور ری اواز دھرتی نا ہلا ناکھی پݨ ہمے اُوئے ایہ وعدو کریو ہے، ہیک واری بھݪے ہوں نی چھڑو دھرتی نا پݨ آسمان نا وی ہلا ݙئیخ۔²⁷۲۷۔ہیکے واری بھݪے کہوݨ رو ایہ مطلب ہے کہ اُوئے جکو چیزاں بݨائے ہے، او ہلائے جاوئی کہ او مٹ جاوے اَن جکو چیزاں کونی ہلتے او کونی مٹتے۔ ²⁸۲۸۔ایئے خارو آپاں ایشور رو شکر کراں کہ او آپاں نا ایہڑی بادشاہی میں شامل کرئی جکو مٹݨ آݪی کونی۔ آؤ آپاں ایہڑی عزت اَن ادب خاں بھگتی کراں جکو ایشور نا پسند آوے۔ ²⁹۲۹۔کیانکے اپݨو ایشور ایہڑے باخݙے آݪیکار ہے جکو ٻاݪ رو راکھ کر ݙئی۔

Chapter 13

¹۱۔ ہیکے ٻجے خاں ٻہناں بھائیاں آݪیکا پریم راکھو۔ ²۲۔مسافراں ری مہمان نوازی کرݨ نی بھولو کیانکے اِیئاں کرݨ خاں کئیاں نا ٹھاہ نی لاگو اَن اُوئاں فرشتاں ری مہمان نوازی کی ہے۔³۳۔ جکو ڈھکیجوڑا ہے اُوئاں نا اِیئاں یاد راکھو جاں تھے وی اوئاں بھیݪا ڈھکیجوڑا ہو اَن جکاں خاں برُو سلوک ہوئی وو، اُوئاں نا ائیاں یاد راکھو جاں تھے وی اُوئاں بھیݪا ݙکھ اُکھݨئی وا۔ ⁴۴۔بیہاں کرݨ خاراں میں عزت ری بات خمجھی جاوے۔ دھݨی اَن لُگائی نا ہیکے ٻجے خاں وفادار ہووݨ چاہیجے کیانکے ایشور زنا کرݨ آݪاں اَن بُرو کام کرݨ آݪاں نا سزا ݙیخے۔⁵۵۔ پئیخاں ری لالچ میں نی پڑو۔ جترو تھاں کڈھے ہے اُوئے میں جی زندگی گزارو کیانکے ایشور آپ کہیو ہے، ”ہوں تھناں کݙے کونی چھوڑاں اَن نی جی تھناں کݙے بھُولاں۔ ⁶۶۔ایئے خارو آپاں پورے یقین خاں کہہ خگئیں ” پرمیشور مھارو مدد کرݨ آݪو ہے، ہوں کونی ٻیہاں، منکھ مھارو کی کر خَگئی؟“⁷۷۔ آپرے راہنماواں نا یاد راکھو جکاں تھاں نا ایشور رو خَنݙیخو خُݨایو۔ غور کرو کہ اوئاں کیکر آپری زندگی گُزاری اَن جاں اُوئاں رو ایمان ہَتو۔ تھیں وی ایئاں جی بہو۔ ⁸۸۔یسوع مسیح پہل، آج پݨ ہمیشہ تک ہیک جیہڑو ہے۔⁹۹۔ ٻجے ٻجے اَن عجیب خُکھایوڑے باتاں رے لارے بہہ را بھٹک نی جایا۔ تھاں خارو ایہ ہے کہ تھارا من ایشور ری کرپا خاں مضبوط ہووے نی کہ کھاوݨ پیئݨ رے چیزاں خاں جکاں نا کھاوݨ رو کوئی فائدو کونی۔ ¹⁰۱۰۔آپاں کڈھے ہیک ایہڑی ٻلیدان کرݨ ری جگہا ہے جکے مئیں خاں پویتر تنبو میں کام کرݨ آݪاں نا کھاوݨ رو کوئی حق کونی۔ ¹¹۱۱۔ایشور رے کاہناں رے سردار پاپاں ری معافی رے خارو خاراں خاں پویتر جگہا مئیں جناوراں رو لوہی لے جاوتو پݨ اُوئاں جناوراں نا تُنبوئاں خاں ٻاہر لے جا خاڑ ݙنو جاوتو۔¹²۱۲۔ایئاں جی یسوع وی منکھاں نا آپرے لوہی خاں پویتر کرݨ رے خارو شہر رے دروازے رے ٻاہر ݙکھ اُکھݨیو۔ ¹³۱۳۔ایئے خارو آؤ آپاں تنبوئاں خاں ٻاہر نخر را اُوئے کڈھے ہالاں اَن اُوئے ری بے عزتی میں شامل ہوواں۔ ¹⁴۱۴۔ایتھ اپݨو کوئی شہر کونی جکو ہمیشہ تک رہوے پݨ آپاں نا اُوئے شہر ری خِک ہے جکو آوݨ آݪے ٹائیم میں آپاں نا لابھخے۔¹⁵۱۵۔ ایئے خارو آؤ آپاں اُوئے رے وسیلے خاں ایشور ری تعریف رو ٻلیدان کرتا رہواں یعنی آپرے ماہنݙے خاں اُوئے رو ناں لیوتا رہواں۔ ¹⁶۱۶۔بھلائی کرݨ اَن ہیکے ٻجے ری مدد کرݨ نی بھولو کیانکے ایشور ایہڑے ٻلیدان خاں راضی ہووئی ¹⁷۱۷۔آپرے راہنماواں ری خُݨو اَن اُوئاں ری بات منو کیانکے او تھاری آتما رے فائدے رے خارو جاگتا رہئی اَن اُوئاں نا ایشور رے آگے ایئے بات رو حساب ݙیوݨو پڑخے۔ تھے اُوئاں رے باتاں ماتھے بہوتا رہو کہ او ایہ شیوا خوشی خاں کرے نی کہ ݙکھ خاں نی توݨی تھاں نا کوئی فائدو کونی ہووے۔¹⁸۱۸۔ مھارے خارو دُعا کرتا رہو کیانکے مھاناں یقین ہے کہ مھارو من صاف ہے۔ اَن مھاری مرضی ہے کہ مھاں ہر بات میں نیکی خاں زندگی گُزاراں۔ ¹⁹۱۹۔ہوں تھاناں خاص منتھ کرئیں کہ دُعا کرو کہ ہوں بھݪے بیگو تھاں کڈھے آ خگاں۔²⁰۲۰۔ ہمے خُکھ ݙیوݨ آݪو ایشور جکے اپݨے یسوع مسیح نا ہمیشہ رے وچن رے لوہی خاں مَریوڑاں مئیں خاں بھݪے جیوتو کریو جکو بھیݙاں چراوݨ آݪے آݪیکار موٹو راہنما ہے۔ ²¹۲۱۔اوج ایشور تھاناں ہر بھلی چیز ݙے کہ تھے اُوئے ری مرضی پوری کر خگو اَن جکو کچھ اُوئے نا پسند ہے او یسوع مسیح رے وسیلے آپاں خاں کرے۔ اُوئے ری بݙائی ہمیشہ ہووتی رے ائیاں جی ہووے۔²²۲۲۔ اے بھائیوں ہوں تھاری منتھ کرئیں کہ مھارے ایئے تسلی آݪے خنݙیخے ماتھے صبر خاں غور کرو کیانکے مھیں تھاں ناتھوڑے لفظاں میں لکھیو ہے۔ ²³۲۳۔ہوں تھاناں ہیک بھلی خبر خُݨاوئیں کہ اپݨو بھائی تیمتھیس جیل خاں چھوٹ گیو رو۔ جے او بیگو مھیں کڈھے آیو تو مھے ٻنہے تھاں کڈھے آ خاں۔²⁴۲۴۔ آپرے خارے راہنماواں اَن خارے ایمانداراں نا سلام کہیا۔ اِٹلی مُلکھ را ایمانداراں وی تھاناں سلام کہی ۔ ²⁵۲۵۔تھاں خاراں ماتھے ایشور ری کرپا ہووتی رہ۔

James

Chapter 1

¹۱۔اِیشوَر اَن پربھُو یسوع مسیح رے ٻانھے یعقُوب ری طرف خاں اُوئاں ٻارھے قبیلاں نا جکو جگہا جگہا کھِن٘ڈیوڑا ہے، سلام۔ ²۲۔اَے وشواسی بھائیاں، جَݙے تھاں تے فرق فرق اَزمائشاں آوے، ³۳۔تو تھے اِیئاں خاں راضی ہویا۔کیان٘کے تھاں نا ٹھاء ہے کہ جَݙے تھان٘رو وشواس اَزمایو جاوئی، تو تھے صبر کرݨ خِیکھئی۔⁴۴۔ہر بات میں صبر کرتا رہو کہ تھان٘رو وشواس پَکو ہووے اَن تھے کامل بݨ جاؤ اَن تھاں میں کَئی وی بات رو گھاٹو نی رہ۔ ⁵۵۔پݨ جے تھاں مئیں خاں کَئی میں خَمجھ رو گھاٹو ہووے، تو او اِیشوَر خاں مانگے اَن او ݙیخے کیان٘کے اِیشوَر ہر کَئی نا بِنا تولے اَن خُوشی خاں ݙئی۔⁶۶۔ پجَݙے پراتھنا کرو، تو وشواس خاں مان٘گو اَن شک نی کرو کیان٘کے شک کرݨ آݪو سمندر رے چھَلاں آݪِیکار ہے جکو بائرے خاں اِیہا اُوہا بہوتے رہئی۔ ⁷۷۔ایَہڑو مِنکھ ایہ نی خَمجھے کہ پرمیشوَر اُوئے نا کئیں ݙیخے۔ ⁸۸۔ایَہڑے مِنکھ رو ٻے ٻیڑیاں تے پَگ ہے کیان٘کے او آپری کَئی بات تے قائم کونی رہتو۔⁹۹۔ جکو وشواسی غریب ہے، او اِیئے بات تے فخر کرے کہ اِیشوَر ری نظر میں او اَمِیر ہے۔ ¹⁰۱۰۔پݨ جکو وشواسی اَمِیر ہے، او اِیئے بات تے فخر کرے کہ اِیشوَر اُوئے نا نِوڑت ݙِنی ہے۔ اَمِیر ری دولت گاخ رے پھُول آݪِیکار ہیک ݙن ختم ہو جاخے ری‏ ¹¹۱۱۔کیان٘کے جَݙے خُورج نِخرئی، تو تِکھے تاوڑ خاں گاخ خُوک جاوئی، اُوئے را پھُول کھِر جاوئی اَن اُوئے رو پھُوٹراپ ختم ہو جاوئی۔ اِیئان٘ج اَمِیر وی دولت کماوتے کماوتے مَر جاخے رو۔¹²۱۲۔ دھَن ہے او جکو اَزمائشاں نا برداشت کرئی کیان٘کے وشواس میں پَکو رہوݨ ری وجہ خاں اُوئے نا اِنعام میں اَمر جِیون لابھخے۔ ایہ اِنعام اِیشوَر ہر ہیک نا ݙئی جکو اُوئے خاں پریم راکھئی۔ ¹³۱۳۔جَݙے کَئی تے اَزمائش آوے، تو او بُرائی کر ری اِیشوَر تے اِلزام نی لگاوے کیان٘کے نی اِیشوَر کَئی نا بُرائی کرݨ رے خارُو اَزماوئی اَن نِیج کوئی بُرائی کر ری اِیشوَر نا اَزما خَگئی۔¹⁴۱۴۔پݨ ہر کوئی اُوئے گھڑی اَزمائش میں پڑئی جَݙے او آپرے مَن ری مرضی رے لارے بَہی اَن پَچھے اَزمائش رے جاݪ میں جا پھاخئی۔ ¹⁵۱۵۔ایہ مرضی پاپ کراوئی اَن جَݙے پاپ بَدھئی، تو موت لے آوئی۔ ¹⁶۱۶۔اَے مھارے پریمی بھائیاں، ٹھَگیجو نی۔¹⁷۱۷۔ہر بھَلی اَن بے عیب نعمت اَکاش خاں یعنی اَپݨے اَکاشی ٻاپ خاں لابھئی۔ خُورج، چان٘د اَن تارا بدلتا رہئی اَن کَݙے اُجاݪو ݙئی اَن کَݙے اَندھارو پݨ اِیئاں نا بݨاوݨ آݪو اِیشوَر کَݙے کونی بدلتو۔ ¹⁸۱۸۔اُوئے آپری مرضی خاں خَچائی رے شٻد رے وسیلے آپاں نا بھَݪے جَنم ݙِنو کہ آپاں نا اُوئے رے بݨایوڑے چیزاں میں خاراں خاں گھݨی عزت لابھے۔¹⁹۱۹۔اَے مھارے پریمی بھائیاں، ایہ بات یاد راکھو کہ ہر مِنکھ خُݨَݨ میں تِکھو، ٻولݨ میں گھٹ اَن رِیخ کرݨ میں ٹھاڈو ہووے۔ ²⁰۲۰۔کیان٘کے رِیخ کر ری اِنسان اِیشوَر ری نیک مرضی پُوری کونی کر خَگتو۔ ²¹۲۱۔اِیئے خارُو تھے گندے عادتاں اَن بُرا کام کرݨ چھوڑ ݙو اَن اُوئے شٻد نا نِوڑت خاں منو جکو تھاں خُݨیو ہے کیان٘کے ایہ تھان٘ری آتما نا بَچاوݨ ری قُدرت راکھئی۔²²۲۲۔ تھے اِیشوَر رے شٻد نا نی چھَڑو خُݨو پݨ اُوئے تے بَہو وی خئی۔ جے کوئی اِیئاں کونی کرتو تو آپرے آپ خاں ٹھَگی کرئی۔ ²³۲۳۔کیان٘کے جکو وی شٻد نا خُݨئی پݨ اُوئے تے بہوتو کونی، او اُوئے مِنکھ آݪِیکار ہے جکو کاچ میں آپرو ماہن٘ݙو جووئی۔ ²⁴۲۴۔جَݙے آپرے آپ نا جو رو، او جاوئی رو تو بیگو بھُول جاوئی رو کہ اُوئے رو ماہن٘ݙو کیَہڑو ہَتو۔ ²⁵۲۵۔پݨ دھَن ہے او جکو اُوئے دھَرمی قانُون تے بَہی جکے خاں پاپاں ری معافی اَن موت خاں اَزادی لابھئی کیان٘کے او خُݨَݨ خاں پَچھے بھُولتو کونی پݨ اُوئے تے بَہی۔²⁶۲۶۔جے کوئی آپرے آپ نا دھَرمی خَمجھئی پݨ آپری زبان نا قاٻُو میں کونی راکھتو، تو آپرے آپ خاں ٹھَگی کرئی اَن اُوئے رو دھَرمی ہووݨ کَئی کام رو کونی۔ ²⁷۲۷۔اَپݨے ٻاپ اِیشوَر ری نظر میں بے عیب اَن بے داغ دھَرم ایہ ہے کہ تھے یتیماں اَن بیوہ لُگائیاں رو مُصیبت میں خیال راکھو اَن آپرے آپ نا دُنیا ری لالچ خاں اݪگا راکھو۔

Chapter 2

¹۱۔ اَے بھائیاں، تھے جکو اَپݨے شان آݪے پربھُو، یسوع مسیح تے وشواس راکھئی، کَئی ہیکے رے پاخے نی ہووو۔ ²۲۔فرض کرو، جے ہیک مِنکھ خونے ری بین٘ٹی اَن بھَلا گابھا پہر تے بھَگتی گھر میں آوے اَن ہیک غریب پھاٹوڑا گابھا پہر تے آوے۔ ³۳۔اَن تھے بھَلے گابھاں آݪے رو خاص خیال راکھ رو کَہو کہ، ”ایتھ بھَلی جگہا تے آ ٻیخو۔“ پݨ غریب مِنکھ نا کَہو کہ، ”اوتھ اَبھو رہ جاں ایتھ آ رو اَن ہین٘ٹھا مھارے پَگاں کَڈھے ٻیخ۔“ ⁴۴۔تو کی اِیئاں کرݨ خاں تھے کَئی ہیکے رے پاخے کونی ہویا اَن کی تھاں ایہ فیصلو بُری نیت خاں کونی کریو؟⁵۵۔اَے مھارے پریمی بھائیاں، خُݨو، کی اِیشوَر اُوئاں نا کونی چُگیا جکو دُنیا ری نظر میں غریب ہے کہ او وشواس میں اَمِیر بݨ جاوے؟ ایَہڑا جِی اُوئے بادشاہی را بارَخ بݨخے جکے رو وعدو اِیشوَر آپرے پریم راکھݨ آݪاں خاں کریو ہے۔ ⁶۶۔پݨ تھاں تو اُوئے غریب ری عزت کونی کی۔ کی اَمِیر تھاں تے ظُلم کونی کرتا اَن تھاں نا زوری عدالتاں میں کونی لے جاوتا؟ ⁷۷۔ کی ایہ اوج مِنکھ کونی جکو اُوئے عزت آݪے ناں یعنی پربھُو یسوع رے خِلاف باتاں کرئی، جکے نا تھے منئی؟⁸۸۔تَورَیت شاستر میں لِکھیوڑو ہے کہ،”آپرے پاڑے آݪے خاں آپ جیَہڑو پریم راکھ۔“جے تھے اِیشوَر رے اِیئے شاہی حُکم تے بَہی، تو بھَلو کرئی۔ ⁹۹۔پݨ جے تھے کَئی ہیکے رے پاخے ہووئی، تو اِیئاں تھے پاپ کرئی اَن دھَرمی قانُون تے کونی بہوتا۔¹⁰۱۰۔ کیان٘کے جکو کوئی دھَرمی قانُون تے بَہی پݨ اُوئے رے کَئی ہیکے حُکم نا توڑئی، تو خَمجھو او پُورے دھَرمی قانُون نا توڑئی۔ ¹¹۱۱۔اِیشوَر جکے ایہ کَہیو کہ، ”زنا نی کر۔“ اُوئے ایہ وی کَہیو کہ، ”قتل نی کر۔“ جے تھاں مئیں خاں کَئی زنا تو نی کریو ہووے پݨ قتل کریو ہووے، تو پَچھے او دھَرمی قانُون نا توڑݨ ری وجہ خاں قصُوروار ہے۔¹²۱۲۔اِیئے خارُو تھے جکو وی کَہو جاں جکو وی کرو، تو یاد راکھو کہ تھان٘رو فیصلو اُوئے دھَرمی قانُون رے مطابق ہوخے جکو تھاں نا اَزاد کرئی۔ ¹³۱۳۔کیان٘کے عدالت رے ݙن اِیشوَر اُوئے تے وی دَیا کونی کرے جکو کَئی تے دَیا کونی کرتو پݨ جکو ٻِجاں تے دَیا کرئی اُوئے تے اِیشوَر وی دَیا کرخے۔¹⁴۱۴۔اَے وشواسیاں، جے کوئی کَہے کہ، ”ہُوں وشواسی ہاں۔“ پݨ اُوئے را کام بُرا ہووے، تو اِیئے رو کی فائدو؟ کی ایَہڑو وشواس اُوئے نا بَچا خَگئی؟ ¹⁵۱۵۔فرض کرو کہ جے کَئی وشواسی بھائی جاں ٻہن نا گابھاں اَن ٻاٹی ری لوڑ ہووے۔‏ ¹⁶۱۶۔اَن اُوئے نا جو رو تھاں مئیں خاں کوئی اُوئے نا ایہ چیزاں نی ݙے جکو پہرݨ اَن کھاوݨ رے خارُو ضروری ہے پݨ ایہ کَہہ کہ، ”جا اِیشوَر تھناں خُکھی راکھے۔ خِی خاں بَچے اَن پیٹ بھر ٻاٹی کھا لَئے۔“ تو پَچھے اِیئاں کَہوݨ رو کی فائدو۔‏ ¹⁷۱۷۔بات ایہ ہے کہ چھَڑو وشواس جِی نی ہووے۔ جے وشواس بھیݪا بھَلا کام کونی، تو اِیئے رو کوئی فائدو کونی۔¹⁸۱۸۔ہو خَگئی کہ کوئی ایہ کَہہ کہ، ”تُوں وشواس راکھئیں اَن ہُوں بھَلا کام کرئیں۔“ ہُوں اُوئے نا کَہیخ کہ، ”تُوں بھَلے کاماں خاں ٹاݪ آپرو وشواس کوکر بتائیخ پݨ ہُوں بھَلے کاماں خاں آپرو وشواس بتا خَگئیں۔“ ¹⁹۱۹۔جے کوئی اِیئے بات تے وشواس راکھئی کہ اِیشوَر ہیکج ہے، تو ایہ بھَلی بات ہے۔ ایہ بات تو بھُون٘ت وی منئی اَن ٻِیہی خاں کان٘پئی۔ ²⁰۲۰۔اَے بیوقوف، کی تھناں اِترو وی کونی ٹھاء کہ بھَلا کام کرݨ خاں ٹاݪ وشواس راکھݨ بیکار ہے؟²¹۲۱۔ جَݙے اَپݨے ݙاݙے اَبرہام آپرے ݙِیکرے اِضحاق نا ٻلِیدان کرݨ ری جگہا تے راکھیو، تو کی او اُوئے بھَلے کام ری وجہ خاں نیک کونی بݨایو گیو؟ ²²۲۲۔ہمے تھاں جو لِنو رو کہ اَبرہام وشواس راکھ رو ایہ کام کریو اَن اِیئے کام اُوئے رے وشواس نا پُورو کریو۔ ²³۲۳۔اِیئاں تَورَیت شاستر ری ایہ بات پُوری ہوئی کہ،”اَبرہام اِیشوَر تے وشواس لے آیو اَن اِیئے بات اُوئے نا اِیشوَر ری نظر میں نیک بݨایو۔“اِیئے وجہ خاں او اِیشوَر رو دوست خَݙایو۔ ²⁴۲۴۔تھاں ݙِٹھو کہ اِیشوَر اِنسان نا چھَڑو وشواس راکھݨ خاں کونی پݨ وشواس رے بھیݪا بھَلے کام کرݨ ری وجہ خاں نیک بݨاوئی۔²⁵۲۵۔اِیئان٘ج بُرو کام کرݨ آݪی راحب وی جَݙے اِسرائیلی قوم رے جاسُوساں نا آپرے گھر میں لُکایا اَن شہر رے ٻِجے مارگ خاں بئیر کر را بَچا لِنا، تو کی اِیشوَر اُوئے نا اِیئے بھَلے کام ری وجہ خاں آپری نظر میں نیک کونی بݨایو؟ ²⁶۲۶۔جاں آتما خاں ٹاݪ ݙِیل رو کوئی فائدو کونی، اِیئان٘ج بھَلے کاماں خاں ٹاݪ وشواس رو وی کوئی فائدو کونی۔

Chapter 3

¹۱۔اَے مھارے بھائیاں، تھاں مئیں خاں گھݨا جِݨا خِکھاوݨ آݪا نی بَݨے۔ تھاں نا ٹھاء ہے کہ آپاں خِکھاوݨ آݪاں رو فیصلو سختی خاں ہوخے۔‏ ²۲۔کیان٘کے آپاں خارا گھݨے باتاں میں غلطے کرتا رہئیں۔ جے کوئی بات کرݨ میں غلطی نی کرے، تو او کامل ہے اَن آپرے پُورے ݙِیل نا قاٻُو میں راکھ خَگئی۔³۳۔ایہ اِیئاں جِی ہے جاں کوئی گھوڑے نا قاٻُو میں کرݨ رے خارُو اُوئے رے ماہن٘ݙے میں لَگام ݙئی اَن پَچھے اُوئے رے پُورے ݙِیل نا آپری مرضی خاں موڑ خَگئی۔ ⁴۴۔جووو، ٻیَڑا کِترا موٹا ہووئی اَن تِکھے بائرے خاں چَلئی، تو وی ٻیَڑو چلاوݨ آݪو چھوٹی پَتوار خاں اُوئے ٻیَڑے نا آپری مرضی خاں موڑ خَگئی۔⁵۵۔اِیئان٘ج زبان وی ہیک چھوٹو عُضبو ہے پݨ پھُوت میں موٹے موٹے باتاں کرئی۔ جووو، موٹے جن٘گل نا باخݙے لگاوݨ رے خارُو، ہیک چھوٹی چِݨگ گھݨی ہے۔ ⁶۶۔اَپݨے ݙِیل میں زبان وی چِݨگ آݪِیکار ہے۔ پُوری دُنیا ری بُرائی اِیئے خاں نِخرئی اَن ایہ پُورے ݙِیل نا داغ لگا خَگئی۔ زبان خاں پُوری زندگی نا باخݙے لاگ خَگئی کیان٘کے ایہ نرگ رے باخݙے خاں ٻَݪتی رہئی۔⁷۷۔ ہر قسم را جِناور، پَکھی، کِیڑا مکوڑا اَن پاݨی را جِناور تو مِنکھ رے قاٻُو میں آ خَگئی اَن آیا وی ہے۔ ⁸۸۔پݨ زبان نا کوئی قاٻُو میں کونی کر خَگتو۔ ایہ ہیک ایَہڑی بَلا ہے جکو کَݙے رُکتی کونی اَن خطرناک زہر خاں بھریوڑی ہے۔⁹۹۔ اِیئے زبان خاں آپاں اَپݨے اَکاشی ٻاپ پرمیشوَر ری بَݙائی کرئیں اَن اِیئیَج زبان خاں آپاں اُوئاں تے لعنت کرئیں جکاں نا اِیشوَر آپرے رُوپ تے بݨایا ہے۔ ¹⁰۱۰۔اَے مھارے بھائیاں، اِیئاں نی ہووݨ چاہیجے کہ ہیکے ماہن٘ݙے خاں بَݙائی اَن لعنت نِخرے۔¹¹۱۱۔کی ہیکے کھُوہ خاں میٹھو اَن کھارو پاݨی نِخر خَگئی؟ ¹²۱۲۔کی انجیر رے بݨ ماتھے زیتُون رو پھل جاں ان٘گُوراں ری بیل ماتھے انجیر رو پھل لاگ خَگئی؟ اَے مھارے بھائیاں، اِیئاں بالکل کونی ہو خَگتو۔ کھارے کھُوہ خاں میٹھو پاݨی کونی نِخر خَگتو۔¹³۱۳۔تھاں میں کُݨ خِیاݨا اَن خَمجھ آݪا ہے؟ جے کوئی ہے، تو بھَلے طریقے خاں زندگی گُزار ری اِیئے رو ثبوت ݙو اَن اِیشوَر ری ݙِنوڑی خَمجھ اَن نِوڑت خاں بھَلا کام کرو۔ ¹⁴۱۴۔خبردار، جے تھارے مَن مئیں حِدخو اَن آپری غرض راکھݨ ہووے، تو اِیئے تے ماݨ نی کرو اَن نِیج خَچائی رے خِلاف کُوڑ ٻولو۔¹⁵۱۵۔ ایَہڑو ماݨ اَکاش خاں کونی پݨ دُنیا ری طرف خاں، ݙِیل ری مرضی اَن شیطان ری طرف خاں ہے۔ ¹⁶۱۶۔اِیئے خارُو جیتھ حِدخو اَن آپری غرض راکھݨ ہووئی، اوتھ بِڑھان٘داں اَن ہر طرح را بُرا کام وی ہووئی۔ ¹⁷۱۷۔پݨ ایَہڑی خَمجھ جکو اِیشوَر ری طرف خاں ہے، پہلکی بات تو ایہ ہے کہ او پویتر ہووئی۔ اُوئے خاں پَچھے ایہ کہ اُوئے میں خُلح اَن نرم دل ہووݨ ہووئی۔ اُوئے میں کَہیو منَݨ اَن دَیا ہووئی۔ جاں کوئی بݨ بھَلے پھلاں خاں بھریج جاوئی اِیئان٘ج او مِنکھ وی بھَلا کام کرتو رہئی اَن نی او کَئی ہیکے رے پاخے ہووئی اَن نِیج کَئی خاں ٹھَگی کرئی۔ ¹⁸۱۸۔جے تھے خُلح کراخو، تو آپت میں نیکی خاں رہخو۔

Chapter 4

¹۱۔تھاں مئیں بِڑھݨ اَن کھخیجݨ کیتھ خاں آ گیو رو؟ تھے آپرے ݙِیل ری بُری مرضی نا پُوری کرݨ چاہوئی، جکے رے خارُو تھے آپت میں بِڑھتا رہئی۔ ²۲۔جَݙے تھاں نا کَئی چیز رو لوڑ ہووے پݨ او تھاں نا نی لابھے، تو تھے حِدخو راکھئی اَن قتل کرئی پݨ پَچھے وی تھاں نا کئیں کونی لابھتو۔ تھاں نا اِیئے خارُو کونی لابھتو کیان٘کے تھے اِیشوَر خاں کونی مان٘گتا اَن آپت میں بِڑھئی اَن کھخیجئی۔ ³۳۔جَݙے تھے اِیشوَر خاں مان٘گئی پݨ او تھاں نا لابھتو کونی کیان٘کے تھے آپرے ݙِیل ری مرضی نا پُوری کرݨ رے خارُو بُری نیت خاں مان٘گئی۔⁴۴۔اَے اِیشوَر خاں بےوفائی کرݨ آݪاں، کی تھاں نا ٹھاء کونی کہ دُنیا خاں خن٘گت راکھݨ اِیشوَر خاں دُشمنی راکھݨ ہے؟ جکو وی دُنیا خاں خن٘گت راکھݨ چاہوئی، او آپرے آپ نا اِیشوَر رو دُشمن بݨاوئی۔ ⁵۵۔تھے کی خَمجھئی کہ جکو کُجھ شاستر میں لِکھیوڑو ہے اُوئے رو کوئی فائدو کونی؟ اِیشوَر آپاں نا جکو آتما ݙِنی ہے کی اُوئے ری مرضی ایَہڑی ہے کہ جکے ری وجہ خاں آپت میں حِدخو ہووے؟⁶۶۔پݨ اِیشوَر آپاں تے گھݨی کِرپا کرئی اِیئے خارُو شاستر میں لِکھیوڑو ہے کہ،”اِیشوَر اہن٘کار کرݨ آݪاں رے خِلاف ہے پݨ نِوڑت راکھݨ آݪاں تے کِرپا کرئی۔“ ⁷۷۔اِیئے خارُو اِیشوَر رو کَہیو منو اَن شیطان رو مُقابلو کرو، تو او تھاں خاں ناخ جاخے رو۔⁸۸۔اِیشوَر ݙِخا آؤ، تو او تھاں کَڈھے آخے۔ اَے پاپیاں، تھے بُرا کام کرݨ چھوڑ ݙو اَن بھَلا کام کرو۔ تھے جکو ٻے ٻیڑیاں را سوار ہو، آپرا مَن صاف کرو۔ ⁹۹۔آپرے پاپاں ماتھے افسوس کرو، ماتم کرو اَن روؤ۔ تھان٘رو ہاخݨ، ماتم میں اَن راضی ہووݨ، افسوس میں بدل جاوے۔ ¹⁰۱۰۔پرمیشوَر رے آگے نِوڑت خاں زندگی گُزارو، تو او تھان٘رو ماݨ بَدھاخے۔¹¹۱۱۔اَے بھائیاں، تھے ہیکے ٻِجے رے خِلاف باتاں نی کرو۔ جکو آپرے وشواسی بھائی رے خِلاف بات کرئی جاں اُوئے تے اِلزام لگاوئی، او دھَرمی قانُون رے خِلاف بات کرئی اَن اُوئے تے اِلزام لگاوئی اَن جکو دھَرمی قانُون رے خِلاف بات کرئی جاں اُوئے تے اِلزام لگاوئی، او دھَرمی قانُون تے بہوتو کونی پݨ اُوئے رو انصاف کرݨ آݪو بݨ جاوئی۔ ¹²۱۲۔دھَرمی قانُون ݙیوݨ آݪو اَن اُوئے رو انصاف کرݨ آݪو چھَڑو اِیشوَر جِی ہے۔ اوج آپاں نا بَچا وی خَگئی اَن مار وی خَگئی۔ اِیئے خارُو آپرے پاڑے آݪے تے اِلزام لگاوݨ آݪا تھے کُݨ ہووئیں؟¹³۱۳۔مھاری بات غور خاں خُݨو، تھے جکو ایہ کَہی کہ، ”آج جاں خاکݪے مھے کَئی شہر میں جا را ہیک سال رہخاں اَن بپار کر رو پئیخا کماخاں۔“ ¹⁴۱۴۔جووو، تھاں نا تو ایہ وی ٹھاء کونی کہ خاکݪے کی ہوخے کیان٘کے تھان٘ری زندگی دھُون٘ور آݪِیکار ہے جکو ݙِخیجتے اِی ختم ہو جاوئی۔¹⁵۱۵۔اِیئے ری جگہا تھاں نا ایہ کَہوݨو چاہیجے کہ، ”جے پرمیشوَر آپاں نا زندگی ݙِنی، تو ایہ جاں او کام کرخاں۔“ ¹⁶۱۶۔تھے پھُوت مارئی اَن اِیئے تے ماݨ وی کرئی۔ ایَہڑے باتاں کرݨ بھَلی بات کونی۔ ¹⁷۱۷۔یاد راکھو، جکے نا ٹھاء ہے کہ کی کرݨ بھَلو ہے پݨ پَچھے وی او کونی کرتو، تو او پاپ کرئی۔

Chapter 5

¹۱۔اَے دولت آݪاں، مھاری بات غور خاں خُݨو، اُوئاں مُصیبتاں رے خارُو روؤ اَن ماتم کرو جکو تھاں تے آوݨ آݪے ہے۔ ²۲۔تھان٘ری دولت کَئی کام ری کونی رہ اَن تھان٘رے گابھاں نا تیݙے کھا جاخے رے۔ ³۳۔تھان٘رے خونے اَن چان٘دی نا زن٘گ لاگ جاخے اَن ایَج زن٘گ تھان٘رے خِلاف گواہی ݙیخے اَن باخݙے آݪِیکار تھان٘رے ݙِیل نا کھا جاخے۔ کی تھاں نا ٹھاء کونی کہ ایہ دُنیا ختم ہووݨ آݪی ہے اَن تھے حالی تک دولت بھیݪی کرݨ میں لاگوڑا ہو؟⁴۴۔جووو، جکو مزدُوری تھاں آپری لالچ ری وجہ خاں مزدُوراں نا کونی ݙِنی اوج تھان٘رے خِلاف گواہی ݙئی وی اَن مزدُوراں ری فریاد پرمیشوَر تک پُگی ری۔ ⁵۵۔تھاں جَگت میں عیش اَن مزے ری زندگی گُزار ری آپ نا اِیئاں تیار کریو رو جاں کَئی جِناور نا پاݪ رو قُربانی رے خارُو تیار کریو جاوئی۔ ⁶۶۔تھاں ایَہڑے نیک مِنکھاں تے اِلزام لگا رو قتل کریو جکو تھان٘رو مُقابلو کونی کر خَگتا ہَتا۔⁷۷۔اَے بھائیاں، تھے صبر خاں پربھُو یسوع رے آوݨ رو اِنتظار کرو جاں کوئی زمین باوݨ آݪو خِیاݪے اَن اُنہاݪے رے میہہ رو صبر خاں اِنتظار کرئی کہ او ٹائیم تے فصل باوے اَن بھَلی فصل باڈھ خَگے۔ ⁸۸۔اِیئان٘ج تھے وی صبر کرو اَن حوصلو راکھو کیان٘کے پربھُو یسوع رے آوݨ رو ٹائیم نیڑو ہے۔⁹۹۔اَے بھائیاں، ہیکے ٻِجے تے اِلزام نی لگاؤ کہ تھے سزا خاں بَچ جاؤ۔ جووو، انصاف کرݨ آݪو بیگو آوݨ آݪو ہے۔ ¹⁰۱۰۔اَے بھائیاں، اُوئاں نبیاں آݪِیکار زندگی گُزارو جکاں پرمیشوَر رے ناں رو پرچار کریو اَن صبر خاں ݙُکھ برداشت کریا۔ ¹¹۱۱۔جووو، صبر خاں ݙُکھ برداشت کرݨ آݪاں نا مھے دھَنکار کَہیں۔ تھاں ایوب رے صبر رے بارے میں خُݨیو ہے اَن ایہ وی ٹھاء ہے کہ پرمیشوَر اُوئے خارُو کی کُجھ کونی کریو۔ اِیئے بات خاں ایہ ٹھاء لاگئی کہ پرمیشوَر دَیا اَن مہربانی کرݨ آݪو ہے۔¹²۱۲۔ اَے وشواسیاں، خاص بات ایہ ہے کہ خان٘خ نی اُکھݨو، نی اَکاش رو، نی دھرتی رو اَن نی کَئی ٻِجی چیز رو پݨ ہاں ری جگہا ہاں اَن کونی ری جگہا کونی کَہوݨ چاہیجے، پَچھے تھے سزا خاں بَچ جاخو۔¹³۱۳۔جے تھاں مئیں خاں کوئی مُصیبت میں ہے، تو او پراتھنا کرے۔ جے کوئی راضی ہے، تو او اِیشوَر ری بَݙائی را گیت گاوے۔ ¹⁴۱۴۔ جے تھاں مئیں خاں کوئی بِیمار ہے، تو او وشواسی منݙݪی رے راہنُماواں نا ہیلو کرے کہ او پربھُو رے ناں خاں بِیمار نا تیل لگا رو اُوئے خارُو پراتھنا کرے۔ ¹⁵۱۵۔جکو پراتھنا وشواس خاں کرخو، اُوئے ری وجہ خاں بِیمار بَچ جاخے اَن پرمیشوَر اُوئے نا بالکل ٹھیک کر ݙیخے اَن جے اُوئے کوئی پاپ کریا ہوخے، تو او وی معاف ہو جاخے را۔¹⁶۱۶۔اِیئے خارُو ہیکے ٻِجے رے رُوبرُو آپرے پاپاں نا منو اَن ہیکے ٻِجے رے خارُو پراتھنا کرو کہ تھے ٹھیک ہو جاؤ۔ نیک مِنکھ ری پراتھنا خاں گھݨو کُجھ ہو خَگئی۔ ¹⁷۱۷۔ایلیاہ نبی وی آپاں آݪِیکار اِنسان ہَتو۔ جَݙے اُوئے وشواس خاں پراتھنا کی کہ میہہ نی بَرخے، تو خاڈھی تِین بَرخ تک دھرتی ماتھے میہہ کونی بَرخیو۔ ¹⁸۱۸۔پَچھے اُوئے بھَݪے پراتھنا کی کہ میہہ بَرخے، تو اِیشوَر اَکاش خاں میہہ بَرخایو اَن دھرتی ماتھے فصلاں اُگیے۔¹⁹۱۹۔ اَے وشواسیاں، جے تھاں مئیں خاں کوئی خَچائی رے مارگ خاں بھَٹک جاوے پݨ کوئی ٻِجو اُوئے نا پاچھو اِیئے مارگ تے لے آوے، ²⁰۲۰۔تو یاد راکھو، جکو کَئی پاپی نا اُوئے رے غلط مارگ خاں پاچھو لے آوئی، او اُوئے نا ہمیشہ ری موت خاں بَچاخے اَن اُوئے رے گھݨے پاپاں نا لُکاخے۔

1 Peter

Chapter 1

¹۱۔ایہ خَط یسوع مسیح رو پرچار کرݨ آݪے پطرس ری طرف خاں ہے۔ ہُوں اِیشوَر رے اُوئاں چُگیوڑے مِنکھاں نا لِکھئیں وو جکو پردیسیاں آݪِیکار پُنطُس، گِلَتیہ، کپدُکیہ، آسِیہ اَن بِتُونیہ صُوباں میں کھِن٘ڈیوڑا ہے۔ ²۲۔ اِیشوَر ٻاپ تھاں نا پہل خاں اوݪکھ را پویتر آتما رے وسیلے آپرے خارُو چُگ لِنا کہ تھاں یسوع مسیح را حُکم منَݨ آݪا بݨ جاؤ اَن اُوئے رے لوہی رے چھَن٘ݙاں خاں پویتر ہو جاؤ۔ اِیشوَر ری کِرپا تھاں ماتھے ہووے اَن او تھاں نا خُکھا راکھے۔³۳۔اَپݨے پربھُو، یسوع مسیح رے ٻاپ یعنی اِیشوَر ری بَݙائی ہووے۔ اُوئے آپری تمام گھݨی دَیا خاں آپاں نا نَووں جَنم ݙِنو اَن یسوع مسیح نا مَریوڑاں مئیں خاں جیوتو کرݨ رے وسیلے ہیک جیوتی اُمید ݙِنی، ⁴۴۔ہیک ایَہڑی میراث جکو کہ اَمر، بے داغ اَن نی گھٹݨ آݪی ہے اَن تھان٘رے خارُو اَکاش ماتھے راکھیوڑی ہے۔ ⁵۵۔ اِیشوَر تھان٘رے وشواس رے وسیلے آپری قُدرت خاں تھان٘ری حفاظت کرتو رہخے جِتری تک تھاں نا مُگتی نی لابھ جاوے، او مُگتی جکو زمانے رے اَخیر میں لابھݨ آݪی ہے۔⁶۶۔اِیئے بات رے خارُو تھے راضی ہووئی، بھَلائیں حالی تھوڑی دیر رے خارُو تھے اَزمائشاں ری وجہ خاں ݙُکھاں میں ہو۔ ⁷۷۔اِیئاں اَزمائشاں رو مقصد ایہ ہے کہ تھان٘رو وشواس خَچو ثابت ہو جاوے کیان٘کے جاں باخݙے خونے نا گاݪ رو خالص بݨاوئی اِیئان٘ج تھان٘رے وشواس نا وی اَزمایو جائی وو۔ تھان٘رو وشواس مِٹݨ آݪے خونے خاں گھݨو قیمتی ہے، اِیئے خارُو اِیشوَر چاہوئی کہ یسوع مسیح رے بھَݪے آوݨ رے ݙن تھاں ری تعریف ہووے اَن تھاں نا شان اَن عزت لابھے۔⁸۸۔تھاں پربھُو یسوع نا کَݙے کونی ݙِٹھو پݨ تو وی اُوئے خاں پریم راکھئی۔ تھے ہیݨا وی اُوئے نا جووݨ خاں ٹاݪ اُوئے تے وشواس راکھ رو ایَہڑا راضی ہووئی جکو کی جِی کَہاں اَن جکو تعریف خاں بھریوڑی ہے۔ ⁹۹۔پربھُو یسوع تے وشواس لے آوݨ ری وجہ خاں تھاں نا مُگتی لابھئی۔ ¹⁰۱۰۔ نبیاں، مُگتی رے بارے میں گھݨی کھوجنا اَن پُوچھ گاچھ کی۔ اُوئاں اُوئے کِرپا رے بارے میں پہل خُݨا ݙِنو جکو اِیشوَر تھاں ماتھے کرݨ آݪو ہَتو۔¹¹۱۱۔ مسیح ری آتما جکو اُوئاں مئیں ہَتی، اُوئے اُوئاں نا خُݨایو کہ مسیح ݙُکھ اُکھݨخے اَن اُوئے نا شان لابھخے۔ اُوئاں ایہ جاݨَݨ ری کوشش کی کہ او ٹائیم کَݙے اَن کوکر آخے۔ ¹²۱۲۔اِیشوَر اُوئاں نا ایہ خَمجھایو کہ ایہ بات اُوئاں رے خارُو کونی پݨ تھان٘رے خارُو ہے۔ ہمے ایہ تھاں نا اُوئاں خُݨایو جکاں اَکاش خاں میلیوڑے پویتر آتما رے وسیلے تھاں نا خُوشی ری خبر خُݨائی۔ ایہ ایَہڑے حیران کرݨ آݪے باتاں ہے کہ فرشتا وی اِیئاں نا جووݨ چاہوئی۔¹³۱۳۔اِیئے خارُو تھے خَمجھداری خاں کام لو اَن آپرے من خاں اِیئے بات ماتھے پُوری اُمید راکھو کہ جَݙے یسوع مسیح بھَݪے آخے تو اِیشوَر ری تھاں ماتھے کِرپا ہوخے۔ ¹⁴۱۴۔تھے اِیشوَر رو حُکم منَݨ آݪی اُوݪاد ہو اِیئے خارُو اُوئے بُری مرضی رے مطابق زندگی نی گُزارو جاں تھے پہل گُزارتا کیان٘کے تھاں نا خَچائی رے بارے میں ٹھاء کونی ہَتی۔¹⁵۱۵۔پݨ تھاں نا اِیئاں پویتر زندگی گُزارݨ چاہیجے جاں تھاں نا ہیلو کرݨ آݪو پویتر ہے۔ ¹⁶۱۶۔کیان٘کے اِیشوَر شاستر میں کَہی کہ،”تھاں پویتر بَݨو،کیان٘کے ہُوں پویتر ہاں۔“ ¹⁷۱۷۔اِیشوَر جکے نا تھے آپرو ٻاپ کَہہ رو پراتھنا کرئی، او کَئی رے وی پاخے کونی ہووتو پݨ او خاراں رو انصاف خاں فیصلو کرئی۔ اِیئے خارُو جِتری تک تھے اِیئے دُنیا میں مُسافراں آݪِیکار ہو، اِیشوَر را حُکم من را آپری زندگی گُزارو۔¹⁸۱۸۔تھاں نا ٹھاء ہے کہ تھان٘رے ٻاپ ݙاݙے ری بے مقصد زندگی جکو تھے وی گُزارتا، اُوئے خاں تھان٘ری مُگتی خونے جاں چان٘دی جیَہڑے مِٹݨ آݪے چیزاں خاں کونی ہوئی۔ ¹⁹۱۹۔ پݨ ہیکے بے عیب اَن بے داغ گھیٹے یعنی مسیح رے قیمتی لوہی خاں ہوئی ہے۔²⁰۲۰۔او دُنیا بݨاوݨ خاں پہل چُگیجو پݨ اِیئے آخری زمانے میں تھان٘رے خارُو اِنسان رے رُوپ میں آیو۔ ²¹۲۱۔ اُوئے رے وسیلے تھے اِیشوَر تے وشواس لے آیا ہو، جکے اُوئے نا مَریوڑاں مئیں خاں جیوتو کر رو شان ݙِنی کہ تھان٘رو وشواس اَن اُمید اِیشوَر ماتھے ہووے۔²²۲۲۔ہمے اِیشوَر رے باتاں خَچے منَݨ خاں تھان٘را مَن پویتر ہو گیا را کہ تھے وشواسی بھائیاں خاں خَچو پریم راکھ خَگو، اِیئے خارُو ہیکے ٻِجے خاں پُورے مَن خاں پریم راکھو۔ ²³۲۳۔تھاں اِیشوَر رے اُوئے خَنݙیخے رے وسیلے خاں بھَݪے جَنم لِنو ہے جکو جیوتو اَن اَمر ہے، اِیئے خارُو تھان٘ری نَویں زندگی نی مِٹݨ آݪی ہے۔²⁴۲۴۔جاں یسعیاہ رے شاستر میں لِکھیوڑو ہے،”ہر مِنکھ گاخ آݪِیکار ہے،اَن اُوئے ری خاری شان گاخ رے پھُول آݪِیکار ہے۔گاخ خُوک جاوئیاَن پھُول کھِر جاوئی۔ ²⁵۲۵۔پݨ پرمیشوَر رو خَنݙیخو ہمیشہ تک رہخے۔“ایہ خَنݙیخو اوج خُوشی ری خبر ہے جکو تھاں خُݨی ہے۔

Chapter 2

¹۱۔اِیئے خارُو تھے ہر طرح ری بُرائی، کُوڑ، ٹھَگی، حِدخے اَن گِلیا خاں اݪگا رہو۔ ²۲۔جاں نِنھیے ٻاݪ نا خالص ݙُودھ ری لوڑ ہووئی اِیئان٘ج تھان٘ری آتما نا اِیشوَر رے باتاں ری لوڑ ہے کہ اِیئاں باتاں نا خِیکھ رے مُگتی میں بَدھتا جاؤ۔ ³۳۔کیان٘کے تھاں نا ٹھاء ہے کہ پربھُو تھاں ماتھے کِتری مہربانی کی ہے۔⁴۴۔جیوتے پربھُو یسوع کَڈھے آؤ جکو اُوئے پتھر آݪِیکار ہے جکے نا مِنکھاں کئیں کام رو نی خَمجھیو پݨ او اِیشوَر رو چُگیوڑو اَن قیمتی ہے۔ ⁵۵۔تھے وی اُوئاں جیوتے پتھراں آݪِیکار ہو جکاں خاں اِیشوَر آپری منݙݪی بݨائی وو۔ نی چھَڑو ایَج پݨ تھے پویتر پُجاری ہو اِیئے خارُو یسوع مسیح رے وسیلے ایَہڑو ٻلِیدان ݙو جکو اِیشوَر نا پسند آوے۔⁶6۔کیان٘کے شاستر میں لِکھیوڑو ہے،”جووو، ہُوں صِیون میں ہیک پتھر راکھئیں،جکو چُگیوڑو، قیمتی اَن خاص پتھر ہے۔جکو وی اُوئے تے وشواس لے آخے،او کَݙے کھیچرو کونی ہووے۔“⁷۷۔اِیئے خارُو تھے جکو پربھُو یسوع تے وشواس لے آیا ہو، تھان٘رے خارُو ایہ پتھر قیمتی ہے پݨ جکو اُوئے تے وشواس کونی لے آوتا، اُوئاں رے خارُو شاستر میں لِکھیوڑو ہے،”جکے پتھر نا مِستریاں کَئی کام رو نی خَمجھیو،اُوہوج خاراں خاں خاص پتھر ہویو۔“ ⁸۸۔اَن شاستر میں ایہ وی لِکھیوڑو ہے،”ہُوں ہیک ایَہڑو پتھر راکھئیں ووجکے خاں مِنکھ تھُݙو کھا رو کھِرخے۔“او اِیئے خارُو کھِرخے کیان٘کے او اِیشوَر رے باتاں ماتھے کونی بہوتا اَن اُوئاں رے خارُو اِیشوَر ری اِیہوج مرضی ہے۔⁹۹۔تھے اِیشوَر ری چُگیوڑی پیڑھی، اُوئے ری بادشاہی رے پُجاریاں ری منݙݪی، پویتر قوم اَن اُوئے ری خاص اُمت ہو جکو اُوئے ری ملکیت بݨ گیا را کہ اِیشوَر را کام ٻِجاں نا خُݨا خَگو، جکے تھاں نا اَندھارے خاں کاڈھ را آپرے حیران کرݨ آݪے اُجاݪے میں ہیلو کریو ہے۔ ¹⁰۱۰۔ جاں شاستر میں لِکھیوڑو ہے،”پہل تھے کئیں وی کونی ہَتا،پݨ ہمے تھے اِیشوَر ری قوم ہو۔پہل تھاں ماتھے کَئی وی دَیا کونی کی،پݨ ہمے تھاں ماتھے اِیشوَر دَیا کی ہے۔“¹¹۱۱۔اَے پریمی بھائیاں، تھے اِیئے دُنیا میں پردیسی اَن مُسافر ہو، اِیئے خارُو ہُوں تھان٘ری مِنتھ کرئیں کہ اِیئے ݙِیل ری مرضی خاں اݪگا رہو کیان٘کے او تھان٘ری آتما خاں بِڑھئی۔ ¹²۱۲۔غیر قوماں میں نیکی خاں زندگی گُزارو کہ او تھاں ماتھے غلط باتاں رو اِلزام نی لگا خَگے۔ او تھان٘را نیک کام جو را اُوئے ݙن اِیشوَر ری بَݙائی کرخے جَݙے پربھُو یسوع آ رو فیصلو کرخے۔¹³۱۳۔پربھُو ری وجہ خاں ہر اختیار آݪے رو کَہیو منو، بھَلائیں او بادشاہ ہووے جکو خاراں خاں گھݨو اختیار آݪو ہووئی۔ ¹⁴۱۴۔اِیئان٘ج حاکماں رو وی کَہیو منو جکاں نا بادشاہ اِیئے خارُو راکھئی کہ او بُرا کام کرݨ آݪاں نا سزا ݙے اَن بھَلا کام کرݨ آݪاں ری تعریف کرے۔ ¹⁵۱۵۔کیان٘کے اِیشوَر ری مرضی ایہ ہے کہ تھے بھَلائی کرݨ میں زندگی گُزارو کہ اَݨ خَمجھ مِنکھ تھان٘رے بارے میں فضول باتاں نی کرے۔ ¹⁶۱۶۔تھے اَزاد مِنکھاں آݪِیکار زندگی گُزارو پݨ اِیئے اَزادی رے اوݪے میں بُرائی نی کرو کیان٘کے تھے اِیشوَر را ٻانھا ہو۔ ¹⁷۱۷۔خاراں ری عزت کرو، وشواسیاں خاں پریم راکھو، اِیشوَر خاں ٻِیہو اَن بادشاہ ری عزت کرو۔¹⁸۱۸۔جکو غُلام ہے، او ہر بات میں آپرے مالکاں ری عزت کرے اَن اُوئاں رو کَہیو منے۔ اِیئاں نی چھَڑو اُوئاں خاں کرو جکو بھَلا اَن نرم دل ہے پݨ اُوئاں خاں وی جکو ظُلمی ہے۔ ¹⁹۱۹۔کیان٘کے جے کوئی بے انصافی خاں ݙُکھ اُکھݨ رو اِیشوَر رے خارُو صبر خاں برداشت کرئی، تو اُوئے ماتھے اِیشوَر ری کِرپا ہے۔ ²⁰۲۰۔جے پاپ کرݨ ری وجہ خاں کَئی نا سزا لابھے، تو ایہ کوئی ماݨ آݪی بات کونی پݨ جے کوئی بھَلا کام کرݨ ری وجہ خاں ݙُکھ برداشت کرے، تو اِیشوَر اُوئے نا برکت ݙیخے۔²¹۲۱۔اِیشوَر تھاں نا اِیئے خارُو ہیلو کریو ہے کیان٘کے مسیح وی تھان٘رے خارو ݙُکھ اُکھݨ رو تھاں نا ہیک مِثال ݙِنی ہے کہ تھے اِیئان٘ج زندگی گُزارو۔ ²²۲۲۔جاں پربھُو یسوع رے بارے میں شاستر میں لِکھیوڑو ہے،”نی اُوئے پاپ کریواَن نِیج اُوئے کوئی بات ٹھَگی آݪی کی۔“ ²³۲۳۔ جَݙے مِنکھاں اُوئے نا گاݪھے کاڈھیے، تو اُوئے پاچھے اُوئاں نا گاݪھے کونی کاڈھیے۔ جَݙے اُوئے نا ݙُکھ ݙِنا، تو کَئی نا دھمکی کونی ݙِنی پݨ آپرے آپ نا خَچائی خاں انصاف کرݨ آݪے اِیشوَر رے حوالے کر ݙِنو۔²⁴۲۴۔او آپ اَپݨے پاپاں نا آپرے ݙِیل ماتھے اُکھݨ رو خُوݪی تے چڑھ گیو کہ آپاں پاپی زندگی چھوڑ ری خَچائی خاں زندگی گُزاراں کیان٘کے اُوئے رے مار کھا زخمی ہووݨ خاں تھے بھَلاں ہویا ہو۔ ²⁵۲۵۔ پہل تھے بھَٹکیوڑے بھیݙاں آݪِیکار ہَتا پݨ ہمے یسوع کَڈھے آیا ہو جکو تھاں نا اِیئاں خن٘بھاݪئی جاں ہیک بھَلو بھیݙاں چراوݨ آݪو خن٘بھاݪئی۔

Chapter 3

¹۱۔جکو لُگائی ہے، او آپرے دھݨی رو کَہیو منے۔ جے کوئی دھݨی وشواس کونی راکھتو، تو اُوئے نا کئیں کَہوݨ ری لوڑ کونی کیان٘کے او آپری لُگائی ری نیک زندگی جو ری اِیشوَر ݙِخا آ جاخے۔ ²۲۔او ایہ جوخے کہ تھے بے داغ اَن اِیشوَر رے ٻِیہی میں زندگی گُزارئی۔³۳۔اِیئے بات ری فِکر نی کریا کہ کوئی خِن٘گھار کونی کریوڑو، مِثال ہے باݪ گُوتھݨ، خونے را زیور اَن پھُوٹرا گابھا پہرݨ۔ ⁴۴۔پݨ تھے آپرے مَن ری فِکر کرو کہ تھان٘رو خِن٘گھار نِوڑت اَن دل رو نرم ہووݨ ہے جکو ہمیشہ رے خارُو رہئی اَن اِیشوَر ری نظر میں اِیئے ری گھݨی قدر ہے۔⁵۵۔پہلکے زمانے میں نیک لُگائیاں رو خِن٘گھار وی ایَج ہووتو کہ او اِیشوَر ماتھے اُمید راکھتے اَن آپرے دھݨی رے کَہیے میں رہوتے۔ ⁶۶۔جاں سارہ آپرے دھݨی اَبرہام رے کَہیے میں ہَتی اَن اُوئے نا آپرو مالک کَہوتی۔ جے تھے آپری زندگی بھَلا کام کرݨ میں گُزارو اَن کَئی خاں نی ٻِیہو، تو سارہ رے ݙِیکرے ہو۔⁷7۔جکو دھݨی ہے، او وی آپری لُگائی خاں خَمجھ خاں زندگی گُزارے اَن لُگائی نا آپ خاں کمزور خَمجھ ری اُوئے ری عزت کرے۔ اِیشوَر اُوئے ماتھے وی کِرپا کی ہے اَن او وی تھاں بھیݪی اَمر جِیون ری بارَخ ہے۔ اِیئاں نی ہووے کہ تھان٘رے پراتھناواں رُک جاوے۔⁸۸۔آخر میں ہُوں ایَج کَہیخ کہ تھے خارا ہیک خوچ راکھو، ہیکے ٻِجے رے ݙُکھ درد میں بھیݪا ہووو، ٻِجاں خاں بھائیاں آݪِیکار پریم راکھو، ہیکے ٻِجے ماتھے دَیا کرو اَن آپری زندگی نِوڑت خاں گُزارو۔ ⁹۹۔بُرائی رے بدلے میں بُرائی نی کرو، گاݪ رے بدلے میں گاݪ نی کاڈھو، پݨ اُوئے رے بدلے میں برکت مان٘گو کیان٘کے اِیشوَر تھاں نا برکت را بارَخ بݨَݨ رے خارُو ہیلو کریو ہے۔¹⁰۱۰۔جاں شاستر میں لِکھیوڑو ہے،”جکو کوئی بھَلی زندگی گُزارݨ چاہوےاَن بھَلا ݙن جووݨ چاہوےاو آپرے ماہن٘ݙے نا بُرے باتاں خاں اَن آپری زبان نا ٹھَگی رے باتاں خاں روکے۔ ¹¹۱۱۔بُرائی خاں اݪگو رہ اَن نیکی کرے،خُلح نا لابھے اَن اِیئے کوشش میں رہ۔ ¹²۱۲۔کیان٘کے پرمیشوَر نیک مِنکھاں نا جوئی وو اَن اُوئاں ری پراتھنا خُݨئی پݨ جکو بُرا کام کرئی، اِیشوَر اُوئاں رے خِلاف ہے۔“¹³۱۳۔جے تھے نیکی کرݨ رو جوش راکھئی، تو کُݨ تھاں نا نُقصان پُگاخے؟ ¹⁴۱۴۔پݨ جے تھاں نا نیکی رے بدلے ݙُکھ لابھے، تو تھے دھَن ہو۔ اِیئے خارُو نی تھے اُوئاں رے دھمکیاں خاں ٻِیہو اَن نِیج گھٻراؤ۔¹⁵۱۵۔پݨ تھے مسیح نا آپرے مَن خاں پربھُو اَن پویتر منو۔ جے کوئی تھاں خاں تھان٘ری اُمید ری وجہ پُوچھے، تو اُوئے نا نِوڑت اَن اِیشوَر رے ٻِیہی خاں بَݪتی ݙیوݨ رے خارُو ہر گھڑی تیار رہو۔ ¹⁶۱۶۔آپری نیت نیک راکھو، اِیئاں او مِنکھ کھیچرا ہوخے جکو مسیح میں تھان٘ری نیک زندگی رے بارے میں غلط باتاں کرئی وا۔ ¹⁷۱۷۔جے اِیشوَر ری ایَج مرضی ہے کہ تھے بھَلائی کر ری ݙُکھ برداشت کرو، تو ایہ پاپ کر را ݙُکھ اُکھݨَݨ خاں ٹھیک ہے۔¹⁸۱۸۔مسیح اَپݨے پاپاں ری معافی رے خارُو ہیکے واری ݙُکھ برداشت کریو کہ آپاں نا اِیشوَر رے آگے لے جاوے۔ او نیک ہَتو پݨ پاپیاں رے خارُو ݙِیل رے لِحاظ خاں مَریجو پݨ آتما رے لِحاظ خاں بھَݪے جیوتو ہویو۔ ¹⁹۱۹۔آتما ری حالت میں او گیو اَن اُوئاں آتماواں میں پرچار کریو جکو قید میں ہَتے۔ ²⁰۲۰۔ایہ او ہَتا جکاں اُوئے ٹائیم اِیشوَر ری بات کونی منی جَݙے نُوح ٻیَڑو بݨاوتو وو۔ اِیشوَر صبر خاں اِنتظار کرتو رہیو اَن جَݙے او ٻیَڑو تیار ہو گیو، تو اُوئے ماتھے چڑھ را چھَڑا تھوڑا جِݨا یعنی آٹھ جِݨا اُوئے طوفان رے پاݨی خاں بَچ گیا۔²¹۲۱۔ایہ پاݨی اُوئے پویتر شِنان ݙِخا اشارو کرئی جکو ہیݨا تھاں نا یسوع مسیح رے بھَݪے جیوتے ہووݨ رے وسیلے بَچاوئی۔ پویتر شِنان رو مطلب ݙِیل نا آچھو کرݨ کونی پݨ ایہ ہے کہ اِنسان اِیشوَر نا خَچے مَن خاں لابھے۔ ²²۲۲۔ہمے پربھُو یسوع اَکاش ماتھے جا رو اِیشوَر رے خاجڑی پاخے عزت اَن اختیار خاں ٻیٹھو ہے جیتھ اِیشوَر فرشتا، حکُومتاں اَن طاقتاں اُوئے رے حوالے کریے ہے۔

Chapter 4

¹۱۔جاں مسیح ݙِیل رے طور تے ݙُکھ اُکھݨیا، تو تھے وی اُوئے آݪِیکار ݙُکھ برداشت کرݨ رے خارُو تیار رہو کیان٘کے جکو وی اُوئے رے خارُو ݙُکھ اُکھݨئی، او پاپ کرݨ چھوڑ ݙئی۔ ²۲۔پَچھے او باقی زندگی آپرے ݙِیل ری مرضی رے مطابق کونی پݨ اِیشوَر ری مرضی رے مطابق گُزارئی۔³۳۔وشواس لے آوݨ خاں پہل غیر قوماں آݪِیکار تھاں زندگی رو گھݨو ٹائیم بدکاری کرݨ، بُری مرضی، شراب پِیئݨ، ناچ رن٘گ، نشا کرݨ اَن مُورتیاں ری پُوجا کرݨ میں گُزاریو۔ ⁴۴۔ہمے غیر قوم آݪا حیران ہووئی کہ تھے اِیئاں بُرے کاماں میں اُوئاں بھیݪا کونی بہوتا، اِیئے خارُو او تھان٘رے خِلاف باتاں کرئی۔ ⁵۵۔پݨ اُوئاں نا جیوتاں اَن مَریوڑاں رو انصاف کرݨ آݪے اِیشوَر رے آگے حِساب ݙیوݨو پڑخے۔ ⁶۶۔مَریوڑاں نا وی اِیئے خارُو خُوشی ری خبر خُݨائی ہَتی کہ ݙِیل رے لِحاظ خاں اُوئاں رو انصاف اِیئاں ہووے، جاں اِنساناں رو ہووئی اَن او آتما رے لِحاظ خاں اِیئاں جیوتا رہ، جاں اِیشوَر جیوتو ہے۔⁷۷۔خارے چیزاں بیگے مِٹݨ آݪے ہے اِیئے خارُو تھے خُجاگ اَن پراتھنا کرݨ رے خارُو تیار رہو۔ ⁸۸۔خاراں خاں ضروری بات ایہ ہے کہ تھے آپت میں گھݨو پریم راکھو کیان٘کے پریم گھݨے پاپاں نا لُکا ݙئی۔ ⁹۹۔ہیکے ٻِجے ری مہمان نوازی خُوشی خاں کرو۔¹⁰۱۰۔ہر کوئی آپرے نعمتاں رے مطابق جکو اِیشوَر اُوئے نا ݙِنے ہے ذِمے واری خاں ہیکے ٻِجے ری شیوا کرے۔ ¹¹۱۱۔ جے کوئی پرچار کرے، تو اِیشوَر رے کَہیوڑے باتاں رے مطابق کرے۔ جے کوئی شیوا کرے، تو اِیشوَر ری ݙِنوڑی طاقت رے مطابق کرے کہ ہر بات میں یسوع مسیح رے وسیلے اِیشوَر ری شان ظاہر ہووے۔ شان اَن بادشاہی شرُوع خاں لے اَن ہمیشہ تک اُوئے رِیج ہے۔ اِیئان٘ج ہووے۔¹²۱۲۔اَے پریمی بھائیاں، جکو مُصیبت باخݙے آݪِیکار تھان٘ری اَزمائش رے خارُو آئی ہے، اُوئے رے خارُو ایہ خوچ رو حیران نی ہویا کہ مھاں ماتھے ایہ عجیب مُصیبت آئی ہے۔ ¹³۱۳۔پݨ خُوشی مناؤ کہ تھے مسیح رے ݙُکھاں میں شامل ہوئی وا کیان٘کے تھے اُوئے گھڑی وی گھݨی خُوشی کرخو جَݙے مسیح شان خاں ظاہر ہوخے۔ ¹⁴۱۴۔ جے مسیح رے ناں ری وجہ خاں تھان٘ری بے عزتی ہووئی، تو تھاں دھَن ہو کیان٘کے تھاں ماتھے اِیشوَر ری شان آݪی آتما ہووئی۔¹⁵۱۵۔جے تھاں مئیں خاں کوئی ݙُکھ اُکھݨے، تو او ݙُکھ اِیئے وجہ خاں نی آوے کہ کوئی قاتل، چور، بدکار جاں ٻِجاں رے کام میں لَت اَڑاوݨ آݪو ہے۔ ¹⁶۱۶۔ پݨ جے کوئی اِیئے وجہ خاں ݙُکھ اُکھݨے کہ او مسیح تے وشواس لے آیو ہے، تو او کھیچرو نی ہووے پݨ اُوئے رے ناں ری وجہ خاں اِیشوَر ری بَݙائی کرے۔¹⁷۱۷۔کیان٘کے ہمے او ٹائیم آ گیو رو کہ پہل اِیشوَر رے گھر یعنی آپاں خاں انصاف شرُوع ہووے، تو پَچھے اُوئاں رو کی حال ہوخے جکو اِیشوَر ری خُوشی ری خبر نا کونی منتا؟ ¹⁸۱۸۔جاں شاستر میں لِکھیوڑو ہے،”جَݙے نیکاں نا وی مُشکل خاں مُگتی لابھخے،تو پَچھے اِیشوَر نا نی منَݨ آݪاں اَن پاپیاں رو کی ہوخے؟“ ¹⁹۱۹۔ اِیئے خارُو جکو اِیشوَر ری مرضی رے مطابق ݙُکھ برداشت کرئی، اُوئے نا چاہیجے کہ بھَلا کام کرے اَن آپری زندگی آپاں نا بݨاوݨ آݪے اِیشوَر رے حوالے کرے جکو وفادار ہے۔

Chapter 5

¹۱۔ہمے ہُوں اُوئاں نا نصیحت کرئیں جکو تھاں میں وشواسی منݙݪی را راہنُما ہے۔ ہُوں وی تھاں آݪِیکار راہنُما اَن مسیح رے ݙُکھاں رو گواہ ہاں۔ ہُوں وی تھاں آݪِیکار اُوئے شان میں شامل ہوئیخ جکو دُنیا ماتھے ظاہر ہووݨ آݪی ہے۔ ہُوں تھان٘ری مِنتھ کرئیں۔ ²۲۔اِیشوَر ری اِیئے منݙݪی ری اِیئاں خن٘بھاݪ کرو جاں ہیک بھَلو بھیݙاں چراوݨ آݪو آپرے مالک رے بھیݙاں ری خن٘بھاݪ کرئی۔ تھے ایہ کام مجبوری خاں نی کرو پݨ خُوشی خاں کرو۔ تھے پئیخاں رے لالچ خارُو نی کرو پݨ پُورے مَن خاں کرو کیان٘کے ایَج اِیشوَر ری مرضی ہے۔ ³۳۔اُوئے ایہ منݙݪی تھان٘رے حوالے کی ہے اِیئے خارُو تھے اِیئے ماتھے حُکم نی چلاؤ پݨ ہیک بھَلو نمونو بَݨو ⁴۴۔ کیان٘کے جَݙے اُتم بھیݙاں چراوݨ آݪو آخے، تو او تھاں نا ایَہڑی شان آݪو تاج ݙیخے جکو ہمیشہ رے خارُو ہوخے۔⁵۵۔ اَے نوجواناں، تھے وی وشواسی منݙݪی رے راہنُماواں رو کَہیو منو۔ تھے خارا ہیکے ٻِجے ری نِوڑت خاں شیوا کرو کیان٘کے شاستر میں لِکھیوڑو ہے،”اِیشوَر اہن٘کار کرݨ آݪاں رے خِلاف ہے پݨ نِوڑت راکھݨ آݪاں تے کِرپا کرئی۔“ ⁶۶۔اِیئے خارُو تھے اِیشوَر ری قُدرت رے اختیار میں نِوڑت خاں رہو کہ او تھاں نا ٹائیم ماتھے کامیاب کرے۔ ⁷۷۔تھے آپرے خارے فِکراں اِیشوَر ماتھے ناکھ ݙو کیان٘کے او تھان٘ری فِکر کرئی۔⁸۸۔ہُشیار اَن جاگتا رہو کیان٘کے تھان٘رو دُشمن یعنی شیطان تھان٘رو وشواس ختم کرݨ رے خارُو اِیئاں موقعو لابھتو رہئی جاں گاجݨ آݪو شیر آپرے خارُو شِکار لابھئی۔ ⁹۹۔اِیئے خارُو تھے وشواس ماتھے قائم رہو اَن اُوئے رو مُقابلو کرو۔ تھاں نا ٹھاء ہے کہ تھان٘را وشواسی بھائی پُوری دُنیا میں اِیئان٘ج ݙُکھ اَن تکلیفاں برداشت کرئی وا۔‏¹⁰۱۰۔ہمے کِرپا کرݨ آݪو اِیشوَر جکے تھاں نا مسیح رو ہووݨ ری وجہ خاں آپری شان میں ہمیشہ رے خارُو ہیلو کریو ہے، اوج تھاں نا تھوڑے ٹائیم رے خارُو مُصیبتاں برداشت کرݨ خاں پَچھے کامل، وشواس میں پَکا اَن مضبوط کرخے۔ ¹¹۱۱۔ اُوئے ری بادشاہی شرُوع خاں لے اَن آخر تک رہ۔ اِیئان٘ج ہووے۔¹²۱۲۔ہُوں ایہ خَط سِلوانُس رے ہاتھ خاں لِکھائیں وو جکو مسیح میں مھارو وفادار بھائی ہے۔ ہُوں اِیئے خَط میں تھاں نا خاص خاص باتاں لِکھئیں وو اَن تھاں نا مِنتھ کر ری ایہ گواہی ݙئیں کہ اِیشوَر ری خَچی کِرپا ایَج ہے۔ تھے اِیئے ماتھے پَکا رہو۔ ¹³۱۳۔بابل شہر ری وشواسی منݙݪی جکے نا اِیشوَر چُگیو ہے، تھاں نا سلام کَہی وی اَن مرقس وی جکو مھارے ݙِیکرے آݪِیکار ہے، تھاں نا سلام کَہی وو۔ ¹⁴۱۴۔ ہیکے ٻِجے نا پریم خاں سلام کرو۔ تھے خارا جکو مسیح میں ہو، اِیشوَر تھاں نا خُکھا راکھے۔

2 Peter

Chapter 1

¹۱۔شمعُون پطرس ری طرف خاں ہے۔ ہُوں ایہ خَط اُوئاں نا لِکھئیں وو جکو اَپݨے اِیشوَر اَن مُگتی ݙیوݨ آݪے یسوع مسیح ری خَچائی میں آپاں آݪِیکار اُوئے ماتھے قیمتی وشواس راکھئی۔ ²۲۔اِیشوَر اَن اَپݨے پربھُو یسوع مسیح نا اوݪکھݨ ری وجہ خاں تھاں ماتھے گھݨی کِرپا ہووے اَن او تھاں نا خُکھا راکھے۔³۳۔ایشوَر ری قُدرت خاں او خارے چیزاں جکو زندگی گُزارݨ اَن اُوئے ری مرضی پُوری کرݨ رے خارُو ضرُوری ہے، او آپاں نا اُوئے ری اوݪکھاݨ رے وسیلے لابھے ہے کیان٘کے اُوئے آپری شان اَن بھَلائی خاں آپاں نا ہیلو کریو ہے۔ ⁴۴۔اِیئاں اِیشوَر آپاں خاں موٹا اَن قیمتی وعدا کریا ہے کہ آپاں اُوئاں رے وسیلے خاں اُوئے تباہی خاں بَچ جاواں جکو اِیئے دُنیا ری بُری مرضی ری وجہ خاں ہے اَن اِیشوَر را گُݨ آپاں میں شامل ہو جاوے۔⁵۵۔اِیئے خارُو تھے پُوری کوشش کرو کہ وشواس خاں نیکی، نیکی خاں خَمجھ ⁶۶۔خَمجھ خاں آپرے آپ ماتھے قاٻُو، آپرے آپ ماتھے قاٻُو خاں صبر، اَن صبر خاں اِیشوَر ری مرضی پُوری کرݨ، ‏ ⁷۷۔اِیشوَر ری مرضی پُوری کرݨ خاں آپت میں پریم، اَن آپت میں پریم خاں خاراں خاں پریم میں بَدھتا جاؤ۔⁸۸۔کیان٘کے جے ایہ گُݨ تھاں میں ہوخے اَن تھے اِیئاں میں بَدھتا جاخو، تو تھے اَپݨے پربھُو، یسوع مسیح ری اوݪکھاݨ میں بیکار اَن بے پھل کونی ہووو۔ ⁹۹۔اَن جکے میں ایہ گُݨ کونی، اُوئے ری دِید اِتری گھٹ ہے کہ او اَندھے آݪِیکار ہے۔ او ایہ بات بھُول گیو رو کہ اُوئے را پہلکا پاپ دھُووِیج گیا را۔¹⁰۱۰۔اَے بھائیاں، اِیئے بات نا ثابت کرݨ ری کوشش کرتا رہو کہ تھاں نا اِیشوَر ہیلو کریو ہے اَن چُگ لِنا را۔ اِیئے خارُو جے تھے اِیئاں کرخو، تو کَݙے تھُݙو کونی کھاؤ۔ ¹¹۱۱۔ پݨ اِیئے خاں تھے اَپݨے پربھُو اَن مُگتی ݙیوݨ آݪے یسوع مسیح ری ہمیشہ ری بادشاہی میں گھݨی عزت خاں شامل ہوخو۔¹²۱۲۔اِیئے خارُو ہُوں تھاں نا ایہ باتاں ہمیشہ یاد ݙِراوتو رئیخ۔ بھَلائیں تھاں نا اِیئاں باتاں ری ٹھاء ہے اَن اُوئے خَچائی ماتھے پَکا ہو جکو تھاں نا لابھی ہے۔ ¹³۱۳۔ہُوں ایہ آپرو فرض خَمجھئیں کہ جِتری تک جیوتو ہاں اُتری تک تھاں نا ایہ باتاں یاد ݙِراوݨ رے خارُو ہُشیار کرتو رہواں۔ ¹⁴۱۴۔مھناں ٹھاء ہے کہ مھارے مَرݨ رو ٹائیم نیڑو آ گیو رو کیان٘کے اَپݨے پربھُو، یسوع مسیح ایہ بات مھیں ماتھے ظاہر کی ہے۔ ¹⁵۱۵۔اِیئے خارُو ہُوں پُوری کوشش کرتو رئیخ کہ مھارے مَرݨ خاں پَچھے وی ایہ باتاں تھاں نا ہمیشہ یاد رہ۔¹⁶۱۶۔جَݙے مھاں تھاں نا اَپݨے پربھُو، یسوع مسیح ری قُدرت اَن آوݨ ری بات خُݨائی، تو ٹھَگی ری فرضی باتاں لارے کونی بُوہا پݨ مھاں اُوئے ری گواہی ݙِنی جکے ری شان مھاں آپ آپرے آن٘کھیاں خاں ݙِٹھی ہَتی۔ ¹⁷۱۷۔مھے اوتھج ہَتا جَݙے اِیشوَر ٻاپ اُوئے نا عزت اَن شان ݙے ری کَہیو کہ،”ایہ مھارو پیارو ݙِیکرو ہے،جکے خاں ہُوں راضی ہاں۔“ ¹⁸۱۸۔جَݙے مھے پویتر پہاڑ ماتھے اُوئے بھیݪا ہَتا، تو مھاں آپ اَکاش خاں ایہ اَواز خُݨی۔¹⁹۱۹۔ اِیئاں مھان٘رو وشواس نبیاں رے کَہیوڑے باتاں ماتھے ٻِجو وی پَکو ہو گیو۔ ایہ تھان٘رے خارُو وی بھَلو ہے کہ تھے اُوئے ماتھے دھیان ݙئی کیان٘کے او ہیک ݙِیئے آݪِیکار ہے جکو اَندھارے میں اُجاݪو کرئی، او اُتری تک اُجاݪو کرتو رہخے جِتری تک اَندھارو ختم نی ہووے اَن خبیݪے آݪو تارو یعنی پربھُو یسوع تھان٘رے مَن میں اُجاݪو نی کرے۔ ²⁰۲۰۔خاراں خاں پہل ایہ بات خَمجھ لو کہ نبیاں شاستر ری کوئی وی بات آپری طرف خاں کونی لِکھی۔ ²¹۲۱۔کیان٘کے پہل خُݨایوڑی کوئی وی بات اِنسان ری مرضی خاں کونی ہوئی پݨ اُوئاں ایہ باتاں پویتر آتما ری قُدرت خاں اِیشوَر ری طرف خاں کَہیے۔

Chapter 2

¹۱۔جاں پہل اِسرائیلی قوم میں کُوڑا نبی ہَتا اِیئان٘ج تھاں میں وی کُوڑا گرُو ظاہر ہوخے۔ تھاں نا ٹھاء اِی کونی لاگے کہ او تھاں نا ایَہڑے کُوڑے باتاں خِکھاخے جکو تھاں نا برباد کر ݙیخے۔ او اُوئے مالک نا اوݪکھݨ خاں اِنکار کرخے جکے اُوئاں رے خارُو آپرو پراݨ ݙے رو اُوئاں نا مول لِنا ہَتا۔ اِیئاں او آپرے آپ نا بیگا برباد کر ݙیخے۔ ²۲۔گھݨا اُوئاں ری بدکاری رے لارے بہخے، اِیئے وجہ خاں وشواس رے خَچے مارگ رے خِلاف باتاں ہوخے۔ ³۳۔ او آپری لالچ رے خارُو کُوڑے باتاں خِکھاخے اَن تھاں خاں ناجائز فائدو اُکھݨخے پݨ اِیشوَر اُوئاں رو فیصلو پہل خان٘ج کر لِنو رو اَن او اِیئے میں دیر کونی کرے کیان٘کے او خُوتوڑو کونی پݨ اُوئاں نا موت ری سزا ݙیوݨ رے خارُو تیار ہے۔⁴۴۔جووو، اِیشوَر اُوئاں فرشتاں نا وی سزا ݙِنی جکاں پاپ کریو اَن اُوئاں نا اَندھارے رے خان٘کݪاں میں ٻان٘دھ رو نرگ میں ناکھ ݙِنا جیتھ او عدالت رے ݙن تک قید رہخے۔ ⁵۵۔اِیئان٘ج نُوح رے زمانے میں وی اِیشوَر نا نی منَݨ آݪاں نا اُوئے طوفان میل رو مار ناکھیا، چھَڑو نیکی رو پرچار کرݨ آݪو نُوح اَن اُوئے رے خاندان را خات جِݨا بَچ گیا۔ ⁶۶۔اِیئان٘ج اِیشوَر سدُوم اَن عمُورہ رے شہراں نا سزا ݙیوݨ رو فیصلو کریو اَن اُوئاں نا باخݙے خاں ٻاݪ اَن راکھ بَݨا ݙِنا۔ اِیئاں آوݨ آݪے زمانے رے وشواس نی راکھݨ آݪاں رے خارُو ایہ مِثال بَݨا ݙِنی کہ اُوئاں خاں کی ہوخے۔⁷۷۔اِیشوَر لُوط نا بَچا لِنو جکو نیک ہَتو اَن اِیشوَر نا نی منَݨ آݪے مِنکھاں رے بُرے کاماں خاں تن٘گ ہَتو۔ ⁸۸۔کیان٘کے او نیک اُوئاں بھیݪو رہتو اَن روز اُوئاں رے بُرے کاماں نا جو اَن خُݨ رو آپرے مَن میں گھݨو پریشان ہووتو رہتو۔ ⁹۹۔ اِیئاں پرمیشوَر نا نیک مِنکھاں نا اَزمائش خاں بَچاوݨ اَن پاپیاں نا عدالت ری سزا رے خارُو راکھݨ ری ٹھاء ہے۔¹⁰۱۰۔خاص کر اُوئاں نا جکو ݙِیل رے بُرے خیالاں میں رہئی اَن اِیشوَر ری پرتاٻ آݪی قُدرت نا کئیں کونی خَمجھتا۔ او اِیشوَر رے خِلاف اَن اہن٘کار میں ہے اَن اَکاش رے اختیار رے خِلاف باتاں کرݨ خاں کونی ٻِیہوتا۔ ¹¹۱۱۔فرشتا جکو طاقت اَن اختیار میں اُوئاں خاں گھݨا ہے، او وی پرمیشوَر رے آگے اُوئاں ہستیاں رے خِلاف بات کرݨ ری ہمت کونی کرتا۔ ‏¹²۱۲۔ اِیئے خارُو ایہ کُوڑا گرُو، اَݨ خَمجھ ہے جکاں جِناوراں آݪِیکار جھَلیجݨ اَن مَریجݨ رے خارُو جَنم لِنو ہے۔ او اُوئاں باتاں رے خِلاف ٻولئی جکاں رے بارے میں اُوئاں نا ٹھاء اِی کونی۔ ایہ آپرے بُرے باتاں خاں برباد ہو جاخے۔ ¹³۱۳۔ٻِجاں رو بُرو کرݨ رے بدلے، اِیئاں روج بُرو ہوخے۔ او خاراں رے خامھا عیش کر ری راضی ہووئی۔ ایَہڑا مِنکھ جکو تھاں بھیݪا کھاوئی پِیئی اَن آپری خُوشی رے خارُو دعوتاں کر رے عیش کرئی، ہیک داغ اَن عیب ہے۔ ¹⁴۱۴۔او زنا کرݨ رے خارُو ہر گھڑی بُرے لُگائیاں نا لابھتا رہئی اَن پاپ کرݨ کونی چھوڑتا۔ او گھٹ وشواس آݪاں نا بُرے کاماں میں پھخاوئی۔ اُوئاں را مَن لالچ خاں بھریوڑا ہے۔ او لعنت را ماریوڑا ہے۔¹⁵۱۵۔اُوئاں خِدھو مارگ چھوڑ ݙِنو رو اَن بھَٹک گیا را۔ او بعُور رے ݙِیکرے بِلعام رے مارگ ماتھے بَہی وا جکے پئیخاں رے لالچ میں بُرا کام کرݨ پسند کریا۔ ¹⁶۱۶۔اُوئے آپرے قصُور ری وجہ خاں آپ ماتھے لعنت لِنی۔ پݨ گَݙھی اِنسان آݪِیکار ٻول ری اُوئے نبی نا پاپ کرݨ ری بے وقوفی خاں روکیو۔¹⁷۱۷۔کُوڑا گرُو خُوکوڑے کھُوہ اَن بائرے خاں اُݙتے جھُڑ آݪِیکار ہے۔ اُوئاں ری اَخیر اَندھار گھور ہوخے۔ ¹⁸۱۸۔او اہن٘کار رے فضول باتاں کر رے بدکاری رے وسیلے ایَہڑے مِنکھاں نا ݙِیل ری مرضی رے بُرے کاماں میں پھخاوئی جکو بھَٹک جاوݨ آݪاں مئیں خاں بَچ گیا ہَتا۔ ¹⁹۱۹۔ایہ ٻِجاں خاں تو اَزادی رو وعدو کرئی پݨ آپ بدکاری را غُلام ہے کیان٘کے مِنکھ اُوئے روج غُلام ہے جکو اُوئے نا آپرے بَخ میں کر لئی۔²⁰۲۰۔جَݙے کوئی اَپݨے پربھُو اَن مُگتی ݙیوݨ آݪے یسوع مسیح نا جاݨئی، تو او دُنیا رے بُرے کاماں خاں بَچ جاوئی۔ پݨ جَݙے او ہیک واری بھَݪے اِیئاں بُرے کاماں رو غُلام بݨ رو پھاخ جاوئی، تو اُوئے رو حال پہل خاں وی بُرو ہو جاوئی۔ ²¹۲۱۔جکو خَچائی رے مارگ نا اوݪکھݨ خاں پَچھے اِیشوَر رے ݙِنوڑے حُکم خاں پھِر گیا را، اُوئاں رے خارُو بھَلو ایہ ہَتو کہ او اِیئے مارگ نا اوݪکھن٘ت اِی نی۔ ²²۲۲۔اُوئاں ماتھے ایہ کَہاترا پُورا ہووئی کہ،”کُتو پاچھو آ رو آپری اُلٹی کھاوئی۔“”خُوئر جھِلاوݨ خاں پَچھے پاچھو گپڑ میں جاوئی۔“

Chapter 3

¹۱۔اَے پریمی بھائیاں، ایہ ٻِجو خَط ہے جکو ہُوں تھاں نا لِکھئیں وو۔ مھیں ٻِنہے خَطاں میں گھݨے باتاں یاد کرا رے تھان٘ری خوچ نا صاف کرݨ ری کوشش کی ہے۔ ²۲۔ہُوں چاہوئیں کہ تھے او خارے باتاں یاد راکھو جکو پویتر نبیاں پہل خُݨائے ہَتے اَن او حُکم وی یاد راکھو جکو اَپݨے پربھُو اَن مُگتی ݙیوݨ آݪے رے سنتاں تھاں نا خُݨایو ہے۔³۳۔خاراں خاں پہل، ایہ بات خَمجھو ری کہ آخری ݙناں میں ایَہڑا مِنکھ آخے جکو خَچائی را ہاخا کرخے اَن ݙِیل ری مرضی رے مطابق زندگی گُزارخے۔ ⁴۴۔او کَہخے کہ، ”پربھُو یسوع کیتھ ہے جکے آوݨ رو وعدو کریو ہَتو؟ کیان٘کے مھان٘را ٻاپ ݙاݙا تو مَر گیا را اَن جَگت بݨَݨ خاں لے اَن آج تک خارو کُجھ اُوئاں رو اُوئاں ہے۔“⁵۵۔اُوئاں نا ٹھاء ہے، تو وی بھُول گیا را کہ اِیشوَر آپرے حُکم خاں ایہ اَکاش بݨایا اَن اُوئے پاݨی نا ہیک جگہا بھیݪو کر رو دھرتی نا اُوئے مئیں خاں بݨایو۔ ⁶۶۔اِیئے پاݨی رے سیلاب خاں اُوئے زمانے ری دُنیا ݙُوٻ ری تباہ ہو گی۔ ⁷۷۔اِیشوَر آپرے اِیئے حُکم خاں اَکاش اَن دھرتی نا باخݙے رے خارُو راکھیا ہے جَݙے اِیشوَر نا نی منَݨ آݪاں ری عدالت ہوخے، تو او ٻَݪ را تباہ ہو جاخے۔⁸۸۔ اَے پریمی بھائیاں، ایہ بات یاد راکھو کہ پرمیشوَر رے خارُو ہیک ݙن، ہزار سال رے برابر ہے اَن ہزار سال، ہیک ݙن رے برابر۔ ‏ ⁹۹۔ پرمیشوَر آپرو وعدو پُورو کرݨ میں دیر کونی کرتو، جیَہڑی دیر کئیں مِنکھ خَمجھئی پݨ تھان٘رے خارُو صبر کرئی کیان٘کے او کونی چاہوتو کہ کوئی ہمیشہ ری موت مَرے پݨ او چاہوئی کہ خارا توٻاں کرے۔¹⁰10۔پربھُو رو ݙن اِیئاں آخے کہ کَئی نا ٹھاء اِی کونی لاگے۔ اُوئے ݙن اَکاش گھݨے شور ری اَواز خاں ختم ہو جاخے را، اَکاشی چیزاں پِگھݪ جاخے اَن تباہ ہو جاخے رے، دھرتی اَن اُوئے ماتھے ہووݨ آݪا کام پرمیشوَر ری عدالت میں خامھا ہوخے۔¹¹۱۱۔جَݙے ایہ خارے چیزاں اِیئاں ختم ہو جاخے رے، تو خوچو کہ تھان٘ری زندگی کیَہڑی ہووݨ چاہیجے؟ تھان٘ری زندگی پویتر اَن اِیشوَر نا منَݨ آݪی ہووݨ چاہیجے۔ ¹²۱۲۔اِیشوَر رے اُوئے آوݨ آݪے ݙن رے اِنتظار میں رہو کہ او ݙن بیگو آوے جَݙے اَکاش ٻَݪ را تباہ ہو جاخے اَن اَکاش رے چیزاں باخݙے ری تَپ خاں پِگھݪ جاخے۔ ¹³۱۳۔پݨ آپاں اُوئے نَویں اَکاش اَن نَویں دھرتی رے اِنتظار میں ہاں جکے رو وعدو اُوئے کریو ہَتو اَن جیتھ ہمیشہ نیکی ہوخے۔¹⁴۱۴۔اَے پریمی بھائیاں، کیان٘کے تھے اِیئیَج اِنتظار میں رہئی اِیئے خارُو تھان٘ری پرمیشوَر خاں خُلح ہووے اَن تھے اُوئے رے آگے بے داغ اَن بے گُناہ بݨَݨ ری کوشش کرو۔ ¹⁵۱۵۔یاد راکھو، پرمیشوَر اِیئے خارُو صبر کرئی کہ دُنیا نا مُگتی لیوݨ رو موقعو لابھے۔ مھان٘رے پیارے بھائی پولُس وی اِیشوَر ری ݙِنوڑی خَمجھ خاں تھاں نا آپرے خَطاں میں ایَج باتاں لِکھیے تے۔ ¹⁶۱۶۔ اُوئاں مئیں خاں کئیں باتاں ایَہڑے ہے جکاں نا خَمجھݨ مُشکل ہے۔ اَݨ خَمجھ اَن وشواس میں کمزور مِنکھ اُوئاں باتاں نا اِیئاں بِگاڑئی جاں او شاستر رے ٻِجے باتاں نا بِگاڑئی۔ اِیئاں او آپرے آپ نا ہمیشہ ری موت ری سزا ݙئی۔¹⁷۱۷۔مھارے پریمی بھائیاں، ہُوں تھاں نا ٹائیم خاں پہل ایہ باتاں خُݨاوئیں وو۔ اِیئے خارُو خبردار رہو کہ کیتھ اِیئاں نی ہووے کہ اِیشوَر نا نی منَݨ آݪے مِنکھاں ری غلط خوچ تھاں نا خِدھے مارگ خاں بھَٹکا ݙے اَن تھے آپرے وشواس نا چھوڑ ݙو۔ ¹⁸۱۸۔اِیئے ری جگہا اَپݨے پربھُو اَن مُگتی ݙیوݨ آݪے یسوع مسیح ری کِرپا اَن خَمجھ میں بَدھتا جاؤ۔ اُوئے ری بَݙائی ہیݨا خاں لے ہمیشہ تک ہووتی رہ۔ اِیئان٘ج ہووے۔

1 John

Chapter 1

¹۱۔مھے تھاں نا جِیون ݙیوݨ آݪے شٻد رے بارے میں لِکھئیں وا، جکو شرُوعات خاں ہَتو۔مھاں اُوئے نا خُݨیو اَن آپرے آنکھیاں خاں ݙِٹھو، ہاوے، مھاں اُوئے نا غور خاں ݙِٹھو اَن اُوئے نا ہاتھ لگا ݙِٹھو۔ ²۲۔او جِیون ظاہر ہویو اَن مھاں اُوئے نا ݙِٹھو۔ ہمے مھے گواہی ݙے ری اِیئے اَمر جِیون رے بارے میں پرچار کرئیں جکو اِیشوَر ٻاپ بھیݪو ہَتو اَن مھاں ماتھے ظاہر ہویو۔³۳۔جکو وی مھاں ݙِٹھو اَن خُݨیو، او تھاں نا خُݨائیں وا کہ تھے وی مھاں بھیݪی خن٘گت راکھو اَن اَپݨی خن٘گت اِیشوَر ٻاپ اَن اُوئے رے ݙِیکرے یسوع مسیح خاں ہے۔ ⁴۴۔مھے ایہ باتاں اِیئے خارُو لِکھئیں وا کہ اَپݨی خُوشی پُوری ہو جاوے۔⁵۵۔جکو خَنݙیخو مھاں پربھُو یسوع خاں خُݨیو ہے اوج تھاں نا خُݨاوئیں کہ اِیشوَر اُجاݪو ہے اَن اُوئے میں بالکل وی اَندھارو کونی۔ ⁶۶۔جے آپاں کَہاں کہ اَپݨی اُوئے خاں خن٘گت ہے اَن اَندھارے میں بَہاں، تو آپاں کُوڑا ہاں اَن خَچ ماتھے کونی بہوتا۔ ⁷۷۔جے آپاں اُجاݪے میں بَہاں، جاں او اُجاݪے میں ہے، تو آپاں ہیکے ٻِجے خاں خن٘گت راکھئیں اَن اُوئے رے ݙِیکرے پربھُو یسوع رو لوہی آپاں نا خارے پاپاں خاں صاف کرئی۔⁸۸۔جے آپاں کَہاں کہ آپاں میں پاپ کونی، تو آپرے آپ خاں ٹھَگی کرئیں اَن آپاں میں خَچائی ہَئی کونی۔ ⁹۹۔پݨ جے آپاں آپرے پاپاں نا اِیشوَر رے رُوبرُو مناں، تو او اَپݨا پاپ معاف کرخے اَن اَپݨی ہر بُرائی صاف کرخے کیان٘کے او خَچو اَن وفادار ہے۔ ¹⁰۱۰۔ جے آپاں کَہاں کہ آپاں پاپ کونی کریا، تو اِیشوَر نا کُوڑو کرئیں اَن اُوئے رے باتاں آپاں میں ہے کونی۔

Chapter 2

¹۱۔ اَے وشواسیاں تھے جکو مھارے خارُو ٻاݪاں آݪِیکار ہو، ہُوں تھاں نا ایہ باتاں اِیئے خارُو لِکھئیں وو کہ تھے پاپ نی کرو اَن جے کوئی پاپ کرے، تو اِیشوَر ٻاپ کَڈھے اَپݨو ہیک نیک سفارش کرݨ آݪو ہے یعنی یسوع مسیح۔ ²۲۔اوج اَپݨے پاپاں ری معافی رے خارُو ٻلِیدان ہے، نِیج چھَڑو اَپݨے پاپاں رے خارُو پݨ خاری دُنیا رے پاپاں رے خارُو وی۔ ³۳۔ جے آپاں اُوئے رے حُکماں ماتھے بہخاں، تو اِیئے خاں آپاں نا ٹھاء لاگخے کہ آپاں اُوئے نا اوݪکھ لِنو رو۔⁴۴۔جے کوئی کَہی کہ، ”مھیں اِیشوَر نا اوݪکھ لِنو رو“ اَن اُوئے رے حُکماں ماتھے کونی بہوتو، تو او کُوڑو ہے اَن اُوئے میں خَچائی کونی۔ ⁵۵۔پݨ جکو کوئی اُوئے رے باتاں ماتھے بَہی، تو اُوئے میں اِیشوَر رو پریم خَچے‌لی پُورو ہو گیو رو اَن اِیئے خان٘ج ٹھاء لاگئی کہ آپاں اِیشوَر را ہاں۔ ⁶۶۔ جکو کوئی کَہی کہ ”ہُوں اِیشوَر رو ہاں“ اُوئے رے خارُو ضروری ہے کہ او اِیئاں بہے جاں پربھُو یسوع بہوتو۔⁷۷۔اَے پریمی بھائیاں، ہُوں تھاں نا کوئی نَووں حُکم کونی پݨ اوج پُراݨو حُکم لِکھئیں وو جکو شرُوع خاں تھاں نا ݙِنوڑو ہے۔ ایہ پُراݨو حُکم اوج خَنݙیخو ہے جکو تھاں پہل خُݨیوڑو ہے۔ ⁸۸۔پَچھے وی ہُوں تھاں نا ہیک نَووں حُکم لِکھئیں وو اَن اِیئے ری خَچائی پربھُو یسوع اَن تھان٘ری زندگی خاں ݙِخیجئی کیان٘کے اَندھارو ختم ہوئی وو اَن خَچو اُجاݪو پہل خان٘ج چمکئی وو۔⁹۹۔ جے کوئی کَہی کہ ”ہُوں اُجاݪے میں ہاں“ پݨ آپرے وشواسی بھائی خاں نفرت راکھئی، تو او حالی تک اَندھارے میں ہے۔ ¹⁰۱۰۔جکو آپرے وشواسی بھائی خاں پریم راکھئی، او اُجاݪے میں رہئی اَن کَݙے وی بھَٹکے کونی۔ ¹¹۱۱۔ پݨ جکو آپرے وشواسی بھائی خاں نفرت راکھئی، او اَندھارے میں ہے اَن اَندھارے مین٘ج بَہی۔ اُوئے نا ٹھاء کونی کہ او کیتھ جائی وو کیان٘کے اَندھارے اُوئے نا اَندھو کر ݙِنو رو۔¹²۱۲۔تھے جکو ٻاݪ ہو، ہُوں تھاں نا اِیئے خارُو لِکھئیں وو کیان٘کے پربھُو یسوع رے ناں خاں تھان٘را پاپ معاف ہو گیا را۔ ¹³۱۳۔تھے جکو ٻاپ ہو، ہُوں تھاں نا اِیئے خارُو لِکھئیں وو کیان٘کے تھاں اُوئے نا اوݪکھ لِنو رو جکو شرُوعات خاں ہے۔ تھے جکو جوان ہو، ہُوں تھاں نا اِیئے خارُو لِکھئیں وو کیان٘کے تھاں شیطان نا ہرایو ہے۔ تھے جکو ٻاݪ ہو، ہُوں تھاں نا اِیئے خارُو لِکھئیں وو کیان٘کے تھاں اِیشوَر ٻاپ نا اوݪکھ لِنو رو۔ ¹⁴۱۴۔ تھے جکو ٻاپ ہو، ہُوں تھاں نا اِیئے خارُو لِکھئیں وو کیان٘کے تھاں اُوئے نا اوݪکھ لِنو رو جکو شرُوعات خاں ہے۔ تھے جکو جوان ہو، ہُوں تھاں نا اِیئے خارُو لِکھئیں وو کیان٘کے تھے وشواس میں پَکا ہو اَن اِیشوَر رے باتاں تھاں میں قائم رہئی اَن تھاں شیطان نا ہرایو ہے۔¹⁵۱۵۔ نی دُنیا خاں پریم راکھو اَن نِیج اُوئاں چیزاں خاں جکو دُنیا میں ہے۔ جے کوئی دُنیا خاں پریم راکھئی تو اُوئے میں اِیشوَر ٻاپ رو پریم کونی۔ ¹⁶۱۶۔کیان٘کے جکو کُجھ دُنیا میں ہے یعنی ݙِیل ری مرضی، آنکھیاں ری مرضی اَن زندگی ری بَݙائی، ایہ اِیشوَر ٻاپ ری طرف خاں کونی پݨ دُنیا ری طرف خاں ہے۔‏ ¹⁷۱۷۔دُنیا اَن اِیئے ری مرضی ٻِنہے ختم ہووتے جائی وے پݨ جکو اِیشوَر ری مرضی ماتھے بَہی او ہمیشہ تک رہخے۔¹⁸۱۸۔اَے ٻاݪاں، ایہ آخری ٹائیم ہے اَن جاں تھاں خُݨیو ہے کہ مسیح رو مُخالف آوݨ آݪو ہے۔ ہیݨا وی مسیح را گھݨا مُخالف آ گیا را جکے خاں آپاں نا ٹھاء لاگئی کہ ایہ آخری ٹائیم ہے۔ ¹⁹۱۹۔ او آپاں مئیں خان٘ج نِخریا ہے پݨ اصل میں او آپاں مئیں خاں کونی ہَتا کیان٘کے جے او آپاں مئیں خاں ہوون٘ت تو اَپݨے بھیݪا ہوون٘ت۔ اُوئاں رے چھوڑ جاوݨ خاں آپاں نا ٹھاء لاگئی کہ او آپاں مئیں خاں کونی۔²⁰۲۰۔ تھاں نا اُوئے پویتر ہستی آپری آتما خاں چُگیو ہے اَن تھاں خاراں نا خَچائی رے بارے میں ٹھاء ہے۔ ²¹۲۱۔ مھیں تھاں نا اِیئے خارُو کونی لِکھیو کہ تھاں نا خَچ رے بارے میں ٹھاء کونی پݨ تھاں نا اُوئے ری ٹھاء ہے اَن ایہ وی ٹھاء ہے کہ کَئی وی کُوڑ رو خَچ خاں کوئی واسطو کونی۔²²۲۲۔کُوڑو کُݨ ہے؟ کُوڑو او ہے جکو ایہ کَہی کہ، ”یسوع، مسیح کونی۔“ اوج مسیح رو مُخالف ہے کیان٘کے او اِیشوَر ٻاپ اَن اُوئے رے ݙِیکرے یسوع نا کونی منتو۔ ²³۲۳۔ جکو ݙِیکرے نا مِنکھاں رے رُوبرُو کونی منتو، اُوئے کَڈھے ٻاپ کونی پݨ جکو ݙِیکرے نا مِنکھاں رے رُوبرُو منئی، اُوئے کَڈھے ٻاپ ہے۔²⁴۲۴۔جکو کُجھ تھاں شرُوع خاں خُݨیو ہے او تھاں میں قائم رہ۔ جے او تھاں میں قائم رہخے، تو تھے وی ݙِیکرے اَن ٻاپ میں قائم رہخو۔ ²⁵۲۵۔پَچھے او وعدو جکو پربھُو یسوع آپاں خاں کریو ہَتو پُورو ہوخے یعنی اَمر جِیون لابھخے۔ ²⁶۲۶۔ مھیں تھاں نا ایہ باتاں اُوئاں مِنکھاں رے بارے میں لِکھیے ہے جکو تھاں نا بھَٹکاوݨ ری کوشش کرئی۔²⁷۲۷۔پربھُو یسوع تھاں نا پویتر آتما خاں چُگیا ہے جکو تھاں مئیں رہئی۔ ہمے تھے مُتھاج کونی کہ کوئی تھاں نا خِکھاوے پݨ تھے چُگیوڑو ہو اِیئے خارُو پویتر آتما تھاں نا خارے باتاں رے بارے میں خِکھاوئی۔ جکو کُجھ او خِکھاوئی، او خَچ ہے اَن کُوڑ کونی اِیئے خارُو جاں پویتر آتما تھاں نا خِکھایو ہے اِیئان٘ج پربھُو یسوع میں قائم رہو۔ ²⁸۲۸۔ہمے اَے ٻاݪاں، پربھُو یسوع میں قائم رہو کہ جَݙے او ظاہر ہووے، تو آپاں نا دلیری ہووے کہ اُوئے رے آوݨ تے آپاں اُوئے رے خامھے کھیچرا نی ہوواں۔ ²⁹۲۹۔ جے تھاں نا ٹھاء ہے کہ او نیک ہے تو تھاں نا ایہ وی ٹھاء ہے کہ جکو نیکی را کام کرئی اِیشوَر اُوئے نا آپرو ݙِیکرو بݨایو ہے۔

Chapter 3

¹۱۔جووو اِیشوَر ٻاپ آپاں خاں کیَہڑو پریم راکھیو کہ آپاں اُوئے را ݙِیکرا کَہیجا اَن خَچے‌لی آپاں ہاں وی۔ پݨ مِنکھ آپاں نا اِیئے خارُو کونی اوݪکھتا کیان٘کے اُوئاں اِیشوَر نا وی کونی اوݪکھیو۔ ²۲۔اَے پریمی بھائیاں، ہمے آپاں اِیشوَر را ݙِیکرا ہاں پݨ حالی تک ایہ بات ٹھاء کونی لاگی کہ جَݙے پربھُو یسوع آخے تو آپاں کی ہوخاں۔ آپاں نا اِترو ٹھاء ہے کہ آپاں اُوئے آݪِیکار ہو جاخاں کیان٘کے اُوئے نا اُوئان٘ج جوخاں جاں او خَچے‌لی ہے۔ ³۳۔جکو کوئی پربھُو یسوع خاں ایہ اُمید راکھئی، او آپرے آپ نا اِیئاں پویتر کرئی جاں پربھُو یسوع پویتر ہے۔⁴۴۔جکو کوئی پاپ کرئی او اِیشوَر رے حُکماں نا توڑئی کیان٘کے پاپ رو مطلب اِی اِیشوَر رے حُکماں نا توڑݨ ہے۔ ⁵۵۔تھاں نا ٹھاء ہے کہ پربھُو یسوع اِیئے خارُو آیو کہ پاپاں نا اُکھݨ لے جاوے پݨ اُوئے آپ میں کوئی پاپ کونی۔ ⁶۶۔ اِیئے خارُو جکو کوئی اُوئے میں قائم رہئی، او پاپ کونی کرتو رہتو پݨ جکو کوئی پاپ کرتو رہئی، اُوئے نی پربھُو یسوع نا ݙِٹھو ہے اَن نِیج اُوئے نا اوݪکھیو ہے۔⁷۷۔ اَے ٻاݪاں، تھے کَئی ری ٹھَگی میں نی آؤ۔ جکو نیکی کرتو رہئی اوج پربھُو یسوع آݪِیکار نیک ہے۔ ⁸۸۔جکو کوئی پاپ کرتو رہئی او شیطان خاں ہے کیان٘کے شیطان شرُوعات خان٘ج پاپ کرتو آئی وو۔ اِیشوَر رو ݙِیکرو اِیئے خارُو آیو کہ شیطان رے کاماں نا برباد کر ݙے۔⁹۹۔جکو اِیشوَر رو ٻاݪ ہے او پاپ کونی کرتو رہتو کیان٘کے اِیشوَر ری فِطرت اُوئے مئیں رہئی۔ او پاپ کونی کرتو رہتو کیان٘کے اِیشوَر اُوئے نا آپرو ٻاݪ بݨایو ہے۔ ¹⁰۱۰۔اِیئے خان٘ج آپاں نا ٹھاء لاگئی کہ کُݨ اِیشوَر را ٻاݪ ہے اَن کُݨ شیطان را۔ جکو کوئی نیکی را کام کونی کرتو اَن آپرے وشواسی بھائی خاں پریم کونی راکھتو، او اِیشوَر رو کونی۔¹¹۱۱۔جکو خَنݙیخو تھاں شرُوع خاں خُݨیو ہے، او ایہ ہے کہ آپاں آپت میں پریم راکھاں۔ ¹²۱۲۔ قائن آݪِیکار نی ہوواں جکو شیطان رو ہَتو اَن جکے آپرے بھائی نا قتل کریو۔ اُوئے آپرے بھائی نا قتل کِیاں کریو؟ کیان٘کے قائن را کام بُرا ہَتا اَن اُوئے رے بھائی را کام نیک ہَتا۔¹³۱۳۔اَے وشواسی بھائیاں، جے مِنکھ تھاں خاں دُشمنی راکھئی تو حیران نی ہووو۔ ¹⁴۱۴۔آپاں نا ٹھاء ہے کہ موت خاں نِخر را اَمر جِیون میں آیا ہاں کیان٘کے آپاں آپرے وشواسی بھائیاں خاں پریم راکھئیں۔ جکو پریم کونی راکھتو، او موت ری حالت میں رہئی۔ ¹⁵۱۵۔جکو کوئی آپرے بھائی خاں دُشمنی راکھئی، او قاتل ہے اَن تھاں نا ٹھاء ہے کہ کوئی وی قاتل اِیئے لائق کونی کہ اُوئے نا اَمر جِیون لابھے۔¹⁶۱۶۔آپاں نا پریم رے بارے میں اِیئے خاں ٹھاء لاگو کہ پربھُو یسوع اَپݨے خارُو آپرو پراݨ ݙے ݙِنو اَن اَپݨو وی فرض ہے کہ آپرے وشواسی بھائیاں رے خارُو پراݨ ݙیوݨ رے خارُو تیار رہواں۔ ¹⁷۱۷۔جکے کَڈھے وی دُنیا ری مال مَݙی ہے اَن آپرے وشواسی بھائی نا مُتھاج جو رو اُوئے ری مدد کونی کرتو، تو اُوئے میں اِیشوَر رو پریم کوکر قائم رہ خَگئی؟ ¹⁸۱۸۔ اَے ٻاݪاں، آپاں چھَڑو باتاں اَن زبان خان٘ج پریم نی بتاواں پݨ ایَہڑا کام کراں جکے خاں ٹھاء لاگے کہ اَپݨو پریم خَچو ہے۔¹⁹۱۹۔ اِیئے خان٘ج ٹھاء لاگخے کہ آپاں خَچائی را ہاں اَن اِیشوَر رے آگے آپاں نا اُوئے گھڑی پُوری تسلی لابھئی۔ ²⁰۲۰۔جَݙے اَپݨو مَن آپاں نا قصُوروار بݨاوئی کیان٘کے اِیشوَر اَپݨے مَن خاں موٹو ہے اَن اُوئے نا ہر بات ری ٹھاء ہے۔ ²¹۲۱۔اَے پریمی وشواسیاں، جَݙے اَپݨو مَن آپاں نا قصُوروار کونی بݨاوتو، تو آپاں پُوری دلیری خاں اِیشوَر رے آگے جا خَگئیں۔ ²²۲۲۔ جکو کُجھ آپاں اِیشوَر خاں مانگئیں، او آپاں نا لابھئی کیان٘کے آپاں اُوئے رے حُکماں ماتھے بہئیں اَن اوج کام کرئیں جکاں خاں او راضی ہووئی۔²³۲۳۔اِیشوَر رو حُکم ایہ ہے کہ آپاں اُوئے رے ݙِیکرے یسوع مسیح رے ناں تے وشواس لے آواں اَن جاں پربھُو یسوع آپاں نا حُکم ݙِنو ہے اِیئان٘ج ہیکے ٻِجے خاں پریم راکھاں۔ ²⁴۲۴۔ جکو کوئی اُوئے رے حُکماں ماتھے بَہی، او اِیشوَر میں قائم رہئی اَن اِیشوَر اُوئے میں۔ آپاں نا اُوئے رے ݙِنوڑے پویتر آتما رے وسیلے خاں ٹھاء ہے کہ او آپاں میں قائم رہئی۔

Chapter 4

¹۱۔اَے پریمی بھائیاں، ہر ہیک آتما رو یقین نی کرو پݨ اُوئاں نا اَزماؤ کہ او اِیشوَر ری طرف خاں ہے جاں کونی کیان٘کے گھݨا کُوڑا نبی دُنیا میں آیا را۔ ²۲۔تھے اُوئاں نا اِیئاں اوݪکھ خَگئی کہ جکو مِنکھ خاراں رے رُوبرُو ایہ منے کہ یسوع مسیح اِنسان رے رُوپ میں آیو، اُوئے مئیں اِیشوَر ری آتما ہے۔ ³۳۔ پݨ جکو مِنکھ اِیئے بات نا خاراں رے رُوبرُو نی منے، او اِیشوَر ری طرف خاں کونی۔ اُوئے مئیں مسیح رے مُخالف ری آتما ہے جکے رے بارے میں تھاں خُݨیو ہے کہ او آوݨ آݪی ہے اَن ہیݨا دُنیا میں آ گی ری۔⁴۴۔اَے ٻاݪاں، تھے اِیشوَر را ہو اَن تھاں اُوئاں کُوڑے نبیاں نا ہرایو ہے کیان٘کے اِیشوَر ری آتما جکو تھاں مئیں ہے او شیطان خاں ماتھے ہے جکو دُنیا میں ہے۔ ⁵۵۔او دُنیا را ہے اِیئے خارُو دُنیا رے باتاں کرئی اَن دُنیا اُوئاں ری خُݨئی۔ ⁶۶۔ پݨ آپاں اِیشوَر را ہاں۔ جکو اِیشوَر نا اوݪکھئی او اَپݨی خُݨئی اَن جکو اِیشوَر رو کونی او اَپݨی کونی خُݨتو۔ اِیئے خان٘ج آپاں خَچائی ری آتما نا اَن بھَٹکاوݨ آݪی آتما نا اوݪکھ لئیں ری۔⁷۷۔اَے پریمی بھائیاں، آؤ آپاں ہیکے ٻِجے خاں پریم راکھاں کیان٘کے پریم اِیشوَر ری طرف خاں ہے اَن جکو کوئی پریم راکھئی، او اِیشوَر رو ٻاݪ ہے اَن اِیشوَر نا اوݪکھئی۔ ⁸۸۔جکو پریم کونی راکھتو او اِیشوَر نا کونی اوݪکھتو کیان٘کے اِیشوَر پریم ہے۔⁹۹۔اِیشوَر آپرو پریم آپاں ماتھے اِیئاں ظاہر کریو کہ اُوئے آپرے ہیکج ݙِیکرے نا دُنیا میں میلیو کہ آپاں نا اُوئے رے وسیلے خاں زندگی لابھے۔ ¹⁰۱۰۔ پریم ایہ کونی کہ آپاں اِیشوَر خاں پریم راکھیو پݨ ایہ ہے کہ اِیشوَر آپاں خاں پریم راکھیو اَن آپرے ݙِیکرے نا میلیو کہ او اَپݨے پاپاں ری معافی رے خارُو ٻلِیدان ݙے۔¹¹۱۱۔اَے پریمی بھائیاں، جَݙے اِیشوَر آپاں خاں ایَہڑو پریم راکھیو، تو اَپݨو وی فرض ہے کہ ہیکے ٻِجے خاں پریم راکھاں۔ ¹²۱۲۔اِیشوَر نا کَݙے کَئی کونی ݙِٹھو پݨ جے آپاں ہیکے ٻِجے خاں پریم راکھئیں، تو اِیشوَر آپاں میں رہئی اَن اُوئے رو پریم آپاں میں کامل ہووئی۔ ¹³۱۳۔اِیشوَر آپاں نا آپری آتما ݙِنی ہے جکے خاں آپاں نا ٹھاء ہے کہ آپاں اُوئے میں قائم رہئیں اَن او آپاں میں۔ ¹⁴۱۴۔آپاں جو لِنو رو اَن گواہی ݙئیں کہ اِیشوَر ٻاپ آپرے ݙِیکرے نا میلیو ہے کہ او دُنیا نا مُگتی ݙے۔¹⁵۱۵۔ اِیئے خارُو جکو کوئی مِنکھاں رے رُوبرُو منئی کہ پربھُو یسوع اِیشوَر رو ݙِیکرو ہے، تو اِیشوَر اُوئے میں رہئی اَن او اِیشوَر میں۔ ¹⁶۱۶۔جکو پریم اِیشوَر نا آپاں خاں ہے اُوئے نا آپاں اوݪکھ لِنو رو اَن آپاں نا اُوئے ماتھے یقین ہے۔ اِیشوَر پریم ہے اَن جکو پریم میں قائم رہئی او اِیشوَر میں قائم رہئی اَن اِیشوَر اُوئے میں قائم رہئی۔¹⁷۱۷۔اِیئے خاں پریم آپاں میں پُورو ہو گیو رو اَن عدالت رے ݙن آپاں دلیری خاں اَبھیج خَگخاں کیان٘کے جاں پربھُو یسوع ہے اِیئان٘ج آپاں وی اِیئے دُنیا میں ہاں۔ ¹⁸۱۸۔پریم میں کوئی وی ٻِیہی کونی ہووتو پݨ کامل پریم ٻِیہی نا ختم کر ݙئی۔ ٻِیہی سزا رو ہووئی اَن جکو ٻِیہئی او حالی تک پریم میں کامل کونی ہویو۔¹⁹۱۹۔آپاں اِیئے خارُو پریم راکھئیں کیان٘کے پہل اِیشوَر آپاں خاں پریم راکھیو۔ ²⁰۲۰۔جے کوئی مِنکھ کَہے کہ ہُوں اِیشوَر خاں پریم راکھئیں پݨ او آپرے وشواسی بھائی خاں دُشمنی راکھتو ہووے، تو او کُوڑو ہے۔ جے او آپرے بھائی خاں جکے نا اُوئے ݙِٹھو ہے پریم کونی راکھتو، تو او اِیشوَر خاں کوکر پریم راکھ خَگئی جکے نا اُوئے ݙِٹھو اِی کونی؟ ²¹۲۱۔آپاں نا پربھُو یسوع ایہ حُکم ݙِنو ہے کہ جکو کوئی اِیشوَر خاں پریم راکھئی، او آپرے وشواسی بھائی خاں وی پریم راکھے۔

Chapter 5

¹۱۔جکے رو ایہ وشواس ہے کہ یسوع اِی مسیح ہے، او اِیشوَر رو ٻاݪ بݨ گیو رو۔ جکو ٻاپ خاں پریم راکھئی، تو او اُوئے ری اُوݪاد خاں وی پریم راکھئی۔ ²۲۔یئے خارُو جے آپاں اِیشوَر خاں پریم راکھئیں اَن اُوئے رے حُکماں ماتھے بہئیں، تو اِیئے خاں ٹھاء لاگئی کہ آپاں اِیشوَر رے ٻاݪاں خاں وی پریم راکھئیں۔ ³۳۔اِیشوَر خاں پریم ایہ ہے کہ آپاں اُوئے رے حُکماں ماتھے بَہاں اَن اُوئے را حُکم اَٻکھا کونی۔⁴۴۔جکو کوئی اِیشوَر رو ٻاݪ بݨ گیو رو او دُنیا نا ہَرا ݙئی اَن ایہ آپاں آپرے وشواس خاں کرئیں۔ ⁵۵۔دُنیا نا ہَراوݨ آݪو کُݨ ہے؟ اوج جکے رو ایہ وشواس ہے کہ پربھُو یسوع، اِیشوَر رو ݙِیکرو ہے۔⁶۶۔او یسوع مسیح جِی ہے جکو پویتر شِنان رے پاݨی اَن خُوݪی تے ٻلِیدان رے لوہی رے وسیلے آیو ہَتو۔ او نی چھَڑو پاݨی رے وسیلے پݨ پاݨی اَن لوہی ٻِنہاں رے وسیلے آیو ہَتو۔ آتما جکو آپ خَچائی ہے او ایہ گواہی ݙئی۔ ⁷۷۔گواہی ݙیوݨ آݪا تِین ہے۔ ⁸۸۔یعنی آتما، پاݨی اَن لوہی۔ ایہ تِینہے ہیکی بات ماتھے راضی ہے۔⁹۹۔جَݙے آپاں مِنکھاں ری گواہی نا من لئیں، تو پَچھے اِیشوَر ری گواہی تو اُوئے خاں بَدھیک ہے اَن اِیشوَر آپرے ݙِیکرے رے بارے میں گواہی ݙئی۔ ¹⁰۱۰۔جکو اِیشوَر رے ݙِیکرے تے وشواس راکھئی، او اِیئے گواہی نا آپرے مَن میں راکھئی۔ جکو اِیشوَر تے وشواس کونی راکھتو، او اُوئے نا کُوڑو بݨاوئی کیان٘کے اُوئے مِنکھ اِیئے گواہی تے وشواس کونی راکھیو جکو اِیشوَر آپرے ݙِیکرے رے بارے میں ݙِنی ہَتی۔¹¹۱۱۔او گواہی ایہ ہے کہ اِیشوَر آپاں نا اَمر جِیون ݙِنو ہے اَن ایہ جِیون اُوئے رے ݙِیکرے میں ہے۔ ¹²۱۲۔جکے کَڈھے اِیشوَر رو ݙِیکرو ہے اُوئے کَڈھے جِیون ہے اَن جکے کَڈھے اِیشوَر رو ݙِیکرو کونی اُوئے کَڈھے جِیون وی کونی۔¹³۱۳۔تھے جکو اِیشوَر رے ݙِیکرے رے ناں تے وشواس راکھئی، مھیں تھاں نا ایہ باتاں اِیئے خارُو لِکھیے ہے کہ تھاں نا ٹھاء لاگے کہ تھاں کَڈھے اَمر جِیون ہے۔ ¹⁴۱۴۔مھاں نا اِیشوَر رے آگے دلیری ہے کہ جے آپاں اُوئے ری مرضی رے مطابق کئیں مانگئیں تو او اَپݨی خُݨئی۔ ¹⁵۱۵۔ جَݙے آپاں نا ٹھاء ہے کہ جکو کُجھ آپاں مانگئیں، او اَپݨی خُݨئی تو آپاں نا ایہ وی ٹھاء ہے کہ جکو کُجھ آپاں مان٘گیو ہے، او آپاں نا لابھو ہے۔¹⁶۱۶۔جے کوئی آپرے وشواسی بھائی نا ایَہڑو پاپ کرتے جووے جکے رو نتیجو آتما ری موت کونی، تو اُوئے رے خارُو پراتھنا کرے۔ اِیشوَر اُوئے رے وسیلے خاں اِیئے نا زندگی ݙیخے۔ ایہ اُوئاں رے خارُو ہے جکاں ایَہڑو پاپ کریو جکو رو نتیجو موت کونی۔ پݨ ایَہڑو وی پاپ ہے جکے رو نتیجو موت ہے اَن ہُوں اُوئاں رے خارُو پراتھنا کرݨ رے خارُو کونی کَہوتو۔ ¹⁷۱۷۔ہر طرح را بُرا کام پاپ ہے پݨ ہر پاپ رو نتیجو موت کونی۔¹⁸۱۸۔آپاں نا ٹھاء ہے کہ جکو اِیشوَر رو ٻاݪ ہے، او پاپ کونی کرتو رہتو کیان٘کے اُوئے ری حفاظت اِیشوَر رو ݙِیکرو کرئی اَن شیطان اُوئے نا ہاتھ وی کونی لگا خَگتو۔ ¹⁹۱۹۔مھاں نا ٹھاء ہے کہ آپاں اِیشوَر را ہاں اَن خاری دُنیا شیطان رے قبضے میں ہے۔²⁰۲۰۔مھاں نا ایہ وی ٹھاء ہے کہ اِیشوَر رو ݙِیکرو اِیئے جَگت میں آ گیو رو اَن اُوئے آپاں نا خَمجھ ݙِنی ہے کہ آپاں اُوئے نا اوݪکھاں جکو خَچو ہے اَن آپاں اُوئے رے ݙِیکرے یسوع مسیح رے وسیلے خاں اُوئے خَچے اِیشوَر میں ہاں جکو اَمر جِیون ݙئی۔ ²¹۲۱۔اَے ٻاݪاں، آپرے آپ نا کُوڑے دیوتاواں خاں بَچائے راکھو۔

2 John

Chapter 1

¹۱۔ہُوں یُوحنا جکو وشواسی منݙݪی رو راہنُما ہاں، ایہ خَط اُوئے چُگیوڑی وشواسی منݙݪی اَن اُوئے رے ٻاݪاں یعنی وشواسیاں نا لِکھئیں وو جکاں خاں ہُوں خَچائی ری وجہ خاں پریم راکھئیں۔ نی چھَڑو ہُوں پݨ او خارا وی پریم راکھئی جکاں نا خَچائی ری ٹھاء ہے۔ ²۲۔ایہ خَچائی آپاں میں قائم رہئی اَن ہمیشہ اَپݨے بھیݪی رہخے۔ ³۳۔اِیشوَر ٻاپ اَن اُوئے رے ݙِیکرے یسوع مسیح ری کِرپا، دَیا اَن خُکھ آپاں ماتھے خَچائی اَن پریم خاں ہووتا رہ۔⁴۴۔ہُوں گھݨو راضی ہویو جَݙے مھناں ٹھاء لاگو کہ تھارا کئیں وشواسی اُوئے خَچائی ماتھے بَہی وا جکے رو حُکم آپاں نا ٻاپ ری طرف خاں لابھو ہے۔ ⁵۵۔اِیئے خارُو اَے مھان٘ری ٻہن آݪِیکار وشواسی منݙݪی، ہُوں تھاری مِنتھ کرئیں کہ آؤ آپاں خارا ہیکے ٻِجے خاں پریم راکھاں۔ ہُوں ایہ کوئی نَووں حُکم کونی لِکھتو وو پݨ ایہ اوج حُکم ہے جکو شرُوع خاں لابھو ہے۔ ⁶۶۔پریم رو مطلب ایہ ہے کہ آپاں اِیشوَر رے حُکماں ماتھے بَہاں۔ ایہ اوج حُکم ہے جکو تھاں شرُوع خاں خُݨیو ہے اَن تھاں نا اِیئے ماتھے بہوݨ چاہیجے۔⁷۷۔کیان٘کے گھݨا کُوڑا نبی دُنیا میں آیا را جکو اِیئے بات نا مِنکھاں رے رُوبرُو کونی منتا کہ یسوع مسیح اِنسان رے رُوپ میں آیو۔ ایَہڑا مِنکھ بھَٹکاوݨ آݪا اَن مسیح را مُخالف ہے، ⁸۸۔اِیئے خارُو ہُشیار رہو کہ مھاں جکو محنت تھاں میں کی ہے اُوئے نا تھے گُما نی ݙو پݨ تھاں نا پُورو اَجر لابھے۔⁹۹۔جکو کوئی مسیح رے خِکھایوڑے باتاں ماتھے قائم کونی رہتو اَن اُوئاں نا چھوڑ ݙئی اُوئے کَڈھے اِیشوَر کونی۔ جکو کوئی مسیح رے خِکھایوڑے باتاں ماتھے قائم رہئی اُوئے کَڈھے اِیشوَر وی ہے اَن اِیشوَر رو ݙِیکرو وی۔ ¹⁰۱۰۔جے کوئی تھاں کَڈھے آوے اَن ایہ نی خِکھاوے، تو نی اُوئے نا گھرے آوݨ ݙو اَن نِیج اُوئے نا سلام کرو۔ ¹¹۱۱۔جکو کوئی ایَہڑے مِنکھ خاں واسطو راکھئی، او اُوئے رے بُرے کاماں میں بھیݪو ہووئی۔¹²۱۲۔مھیں گھݨے باتاں تھاں نا لِکھݨے ہے اَن ہُوں او باتاں کاگݙ اَن مَخ خاں کونی لِکھݨ چاہوتو پݨ مھناں اُمید ہے کہ تھاں کَڈھے آ رو رُوبرُو بات کراں کہ اَپݨی خُوشی پُوری ہووے۔ ¹³۱۳۔تھان٘ری ٻہن را ٻاݪ جکاں نا اِیشوَر چُگ لِنا را یعنی مھے تھاں نا سلام کَہیں۔

3 John

Chapter 1

¹۱۔ہُوں یُوحنا جکو وشواسی منݙݪی رو راہنُما ہاں، ایہ خَط پیارے گَیُس نا لِکھئیں وو جکے خاں خَچائی ری وجہ خاں پریم راکھئیں۔ ²۲۔اَے پریمی بھائی، مھاری ایہ پراتھنا ہے کہ تُوں ہر حال میں خُوش رہ۔ جاں تُوں آتما رے لِحاظ خاں خاجو خُورو رہئیں اِیئان٘ج ݙِیل رے لِحاظ خاں وی رہ۔ ³۳۔ جَݙے کئیں وشواسی آیا اَن تھارے بارے میں گواہی ݙِنی کہ تُوں خَچائی خاں زندگی گُزارئیں وو، تو ہُوں گھݨو راضی ہویو۔ ⁴۴۔مھیں خارُو اِیئے خاں ماتھے کوئی ٻِجی خُوشی کونی جَݙے مھناں ٹھاء لاگے کہ وشواسی جکو مھارے خارُو ٻاݪاں آݪِیکار ہے، خَچائی ماتھے بَہی وا۔⁵۵۔اَے پریمی بھائی، وشواسی جکو تھاری اوݪکھاݨ آݪا کونی جَݙے او وی تھیں کَڈھے آوئی، تو تُوں وفاداری خاں اُوئاں ری شیوا کرئی۔ ⁶۶۔اُوئاں وشواسی منݙݪی رے رُوبرُو تھارے پریم ری گواہی ݙِنی ہے۔ اُوئاں ری اِیئان٘ج مدد کر ری بئیر کرتو رہ، تو اِیشوَر راضی ہوخے۔ ⁷۷۔کیان٘کے او پربھُو یسوع رے ناں رے خارُو پرچار خارُو نِخریا ہے اَن ٻِجے قوماں خاں کوئی مدد کونی لیوتا۔ ⁸۸۔اِیئے خارُو اَپݨو فرض ہے کہ ایَہڑے مِنکھاں ری مدد کراں کہ آپاں وی اِیئے خَچائی رے کام میں اُوئاں بھیݪا ہوواں۔⁹۹۔ مھیں تھان٘ری وشواسی منݙݪی نا کئیں لِکھیو ہَتو پݨ دِیُترِفِیس جکو اُوئاں میں موٹو بݨَݨ چاہوئی، او مھان٘ری بات کونی منتو۔ ¹⁰۱۰۔اِیئے خارُو جَݙے ہُوں آئیخ تو جکو کام او کرئی وو، اُوئے نا یاد ݙِرائیخ کہ او مھان٘رے خِلاف غلط باتاں کرئی۔ نی چھَڑو ایہ پݨ پرچار کرݨ آݪے وشواسی بھائیاں نا آوݨ کونی ݙیوتو اَن جکو چاہوئی کہ او آوے، اُوئاں نا وی روکئی اَن وشواسی منݙݪی خاں کاڈھ ݙئی۔¹¹۱۱۔اَے پریمی بھائی، بُرائی رے نی پݨ بھَلائی رے مارگ ماتھے بہہ۔ بھَلائی کرݨ آݪو اِیشوَر خاں ہے اَن بُرائی کرݨ آݪے کَݙے اِیشوَر نا کونی اوݪکھیو۔ ¹²۱۲۔ ہر کوئی دیمیترِیُس رے بارے میں بھَلی گواہی ݙئی اَن خَچائی وی بھَلی گواہی ݙئی۔ مھے وی اُوئے ری گواہی ݙئیں اَن تھناں ٹھاء ہے کہ مھان٘ری گواہی خَچی ہے۔¹³۱۳۔ مھیں گھݨے باتاں تھاں نا لِکھݨے ہے اَن ہُوں او باتاں قلم اَن مَخ خاں کونی لِکھݨ چاہوتو ¹⁴۱۴۔پݨ مھناں اُمید ہے کہ بیگو تھیں کَڈھے آئیخ اَن رُوبرُو بات کرخاں۔ ¹⁵۱۵۔اِیشوَر تھناں خُکھو راکھے، ایتھ را وشواسی تھناں سلام کَہی۔ تُوں اوتھ رے ہیکُو کے وشواسی رو ناں لے رو اُوئے نا سلام کَہے۔اِیشوَر تھناں خُکھو راکھے، ایتھ را وشواسی تھناں سلام کَہی۔ تُوں اوتھ رے ہیکُو کے وشواسی رو ناں لے رو اُوئے نا سلام کَہے۔

Jude

Chapter 1

¹۱۔ہوں یہوداہ جکو یسوع مسیح رو چیلو اَن یعقوب رو بھائی ہے۔ اُوئاں ہیلو کریوڑاں رے خارو،اوج ایشور تھاں خاں پریم راکھئی اَن یسوع مسیح ری خںبھاݪ میں راکھئی۔ ²۲۔تھاں ماتھے دیا، خُکھ اَن پریم تمام گھݨو ہووتو رہ۔³۳۔ اَے پریمی بھائیاں جکے گھڑی ہوں تھاناں اُوئے مگتی رے بارے میں لِکھݨ ری گھݨی کوشش کرتو وو۔ جکے میں مھاں خارا بھیݪا ہاں تو میں تھاناں اے نصحیت لِکھݨ ضروری خمجھیو کہ تھیں اُوئے بھروسے خارو گھݨی کوشش کرو۔ جکو پویتر منکھاں نا ہیک دفہ ݙنھو گیو ہَتو۔ ⁴۴۔کئیں ایَہڑا مِنکھ تھاں مئیں بَڑ گیا را جکاں ری سزا رے بارے میں پُراݨے زمانے میں پہل خاں لِکھیوڑو ہے۔ اُوئاں رو کوئی دھَرم کونی اَن او اِیشوَر ری کِرپا رے بہانے بُرو کام کرئی۔ او یسوع مسیح نا کونی منتا جکو اَپݨو ہیکج مالک اَن پربھُو ہے۔⁵۵۔بھَلائیں تھاں نا خارے باتاں ری ٹھاء ہے تو وی ہُوں یاد کراوݨ چاہوئیں کہ پرمیشوَر ہیک قوم نا مِصر مُلکھ خاں کاڈھ را اُوئاں نا بَچا لِنا پݨ پَچھے اُوئاں نا مار ݙِنا جکو اُوئے تے وشواس کونی راکھتا ہَتا۔ ⁶۶۔اِیئان٘ج جکو فرشتا آپرے اختیار میں نی رہیا اَن آپری خاص جگہا نا چھوڑ ݙِنو، اِیشوَر اُوئاں نا ہمیشہ رے خان٘کݪاں خاں ٻان٘دھ را موٹے ݙن یعنی عدالت رے ݙن تک اَندھارے میں راکھیوڑا ہے۔⁷۷۔اِیئان٘ج سدُوم، عمُورہ اَن اُوئے رے آخے پاخے آݪے شہراں را مِنکھ بُرو کام کرݨ لاگا اِتری تک کہ مِنکھ مِنکھاں خاں بُرو کام کرݨ لاگا۔ ہمے او ہمیشہ رے باخݙے ری سزا میں ہے اَن خاراں رے خارُو مِثال بݨ گیا را۔ ⁸۸۔اِیئان٘ج ایہ وی جکاں رو کوئی دھَرم کونی، آپرے خِپناں رے لارے لاگ را اُوئاں آݪِیکار آپرے ݙِیل نا پلیت کرئی، اِیشوَر رے اختیار نا کئیں کونی خَمجھتا اَن پرتاٻ آݪے ہستیاں رے خِلاف باتاں کرئی۔⁹۹۔اِیئان٘ج ایہ وی جکاں رو کوئی دھَرم کونی، آپرے خِپناں رے لارے لاگ را اُوئاں آݪِیکار آپرے ݙِیل نا پلیت کرئی، اِیشوَر رے اختیار نا کئیں کونی خَمجھتا اَن پرتاٻ آݪے ہستیاں رے خِلاف باتاں کرئی۔ ¹⁰۱۰۔جَݙے فرشتاں رو سردار مِیکائیل، مُوسیٰ ری لاش رے بارے میں شیطان خاں تکرار کرتو وو، تو اُوئے ری اِتری ہمت کونی ہوئی کہ او شیطان رے خِلاف بات کرݨ رو فیصلو کرے پݨ اُوئے چھَڑو اِترو کَہیو کہ تھناں پرمیشوَر پُوچھے۔ ¹¹۱۱۔اِیئاں ماتھے افسوس، کیان٘کے ایہ قائن رے مارگ ماتھے بُوہا اَن پئیخے ری لالچ میں بِلعام آݪِیکار بھَٹک گیا اَن قورح آݪِیکار باغی ہو را برباد ہو گیا۔¹²۱۲۔ایہ پاݨی میں لُکیوڑے پتھراں آݪِیکار ہے جکو نُقصان ݙئی۔ ایہ پربھُو یسوع رے پریم ری یادگیری رے دعوتاں میں تھاں بھیݪا کھاوئی پِیئی اَن اِیئاں نا چھَڑو آپرو پیٹ بھرݨ ری ٹھاء ہے۔ ایہ اُوئے جھُڑ آݪِیکار ہے جکو بائرے خاں اُݙتو پھِرئی پݨ بَرختو کونی۔ ایہ پتا جھَڑیوڑے بݨاں آݪِیکار ہے جکو بھَلے مَر گیا را یعنی پھل کونی ݙیوتا اَن جَڑ وی پٹیجیوڑی ہے۔ ¹³۱۳۔ایہ سمندر رے بے قاٻُو چھَلاں آݪِیکار ہے جکو آپری بے حیائی ری جھَگی اُچھاݪئی۔ ایہ روݪ تاراں آݪِیکار ہے جکاں رے خارُو ہمیشہ رو اَندھارو راکھیوڑو ہے۔¹⁴۱۴۔اِیئاں رے بارے میں حَنُوک جکو آدم ری خاتویں پیڑھی خاں ہَتو، پہل خُݨایو ہَتو کہ یاد راکھو، پربھُو آپرے لَکھاں پویتر فرشتاں بھیݪو آخے۔ ¹⁵۱۵۔او اِیئے خارُو آخے کہ خاراں رو انصاف کرے اَن اُوئاں ری سزا رو فیصلو کرےجکاں اِیشوَر رے خِلاف کام کریا ہے، جکو اِیشوَر نا کونی منتا، اَن جکاں پاپیاں اُوئے رے خِلاف باتاں کَہے ہے۔ ¹⁶۱۶۔ایہ کُرکتا اَن شکایت کرتا رہئی اَن آپری بُری مرضی ماتھے بَہی۔ ایہ آپرے بارے میں اہن٘کار کرئی اَن آپرے فائدے رے خارُو ٻِجاں ری خُوشامد کرئی۔¹⁷۱۷۔اَے پریمی بھائیاں، اُوئاں باتاں نا یاد راکھو جکو اَپݨے پربھُو، یسوع مسیح رے سنتاں پہل خان٘ج خُݨا ݙِنے ہَتے کہ، ¹⁸۱۸۔”آخری زمانے میں کئیں ہاخا کرݨ آݪا ہوخے جکو ݙِیل ری بُری مرضی ماتھے بہخے۔“ ¹⁹۱۹۔ایہ او مِنکھ ہے جکو تھاں مئیں پھُوٹ گھاتئی اَن دُنیا رے مِنکھاں آݪِیکار خوچئی اَن جکاں کَڈھے اِیشوَر ری آتما کونی۔²⁰۲۰۔ پݨ اَے پریمی بھائیاں، تھے آپرے پویتر وشواس میں ہیکے ٻِجے نا بَدھاؤ اَن پویتر آتما میں پراتھنا کرتا ²¹۲۱۔آپرے آپ نا اِیشوَر رے پریم میں قائم راکھو اَن اِیئے اِنتظار میں رہو کہ اَپݨو پربھُو، یسوع مسیح آپری دَیا خاں آپاں نا اَمر جِیون ݙے۔²²۲۲۔جکاں رو وشواس کمزور ہے، اُوئاں ماتھے دَیا کر ری اُوئاں نا خَمجھاؤ۔ ²³۲۳۔جکو نرگ ری باخݙے ݙِخا جائی وا، اُوئاں نا بَچاوݨ رے خارُو چھِک کاڈھو اَن جکو بُرائی میں پھاتھوڑا ہے اُوئاں ماتھے دَیا کرو پݨ ٻِیہی خاں، اِتری تک کہ اُوئاں رے گابھاں خاں وی نفرت کرو جکو ݙِیل رے کاماں ری وجہ خاں پلیت ہو گیا را۔²⁴۲۴۔ ہمے اِیشوَر جکو تھاں نا بھَٹکݨ خاں بَچا خَگئی اَن آپرے پرتاٻ میں پُوری خُوشی خاں بے عیب بَݨا رو اَبھجاݨ خَگئی ²⁵۲۵۔اَن اَپݨے پربھُو، یسوع مسیح رے وسیلے خاں آپاں نا مُگتی ݙئی۔ اُوئے ہیکے اِیشوَر ری شان، مہما، بادشاہی اَن اختیار جاں سنسار ری شرُوعات خاں ہَتو، ہیݨا ہووے اَن ہمیشہ تک رہ۔ اِیئان٘ج ہووے۔

Revelation

Chapter 1

¹۱۔ایہ یسوع مسیح ری گواہی ہے جکو اواں نا ݙہنی گی اِئیے خاروں کہ آپ رے منکھاں ناں او چیزاں ݙخلے جکو بیگے ہوݨ آݪے ہے۔اُوے خارے باتاں آپ رے ݙُوت نا بہیر کر رو آپ رے منکھ یوحنا خنت ظاہر کیے۔ ²۲۔یوحنا اُووے خارا باتاں ری گواہی ݙہنی جَکے نا اُووے ݙِٹھے آن پربھُو یسوع ری شاھدی ݙہنی۔ ³۳۔دَھن ہے او جَکو اِئیے بھید نا اُونچی آواز میں پڑھئی پِیو آن او خارا اِئیے نا خُ ݨڑئی۔ بھید رے اِئیے شاشتر نا آن جکو بھی اِئیے میں لکھیوݪو ہے۔عمل کرئی کیانکہ وقت نیڑو ہے۔⁴۴۔یوحنا ری طرف خاں خاتاں کلیخیاواں نا جَکو آسیہ میں ہے۔آن جکو ہُوتو آن جکو آو ݨ آݪو ہے۔آن او خات آتماواں جَکو اُوے رے تخت رے خاہمے ہے۔ ⁵۵۔آن یسوع مسیح ری طرف خاں جی اُٹھݨ میں پہلوٹھو آن دھرتی رے ماتھے باچھاواں رے ماتھے باچھا تَناں کرپا آن تخلی مݪتی رہے جکو مہاں نا مہارے پاپاں خاں مُگتی بخَشئی۔ ⁶۶۔آن مہاناں ہیک باچھائی ݙہنی آن آپ رے ایشور آن پِتا رے خاروں کاہن بھی بݨایا ہے۔ اُوے ری بݙائی آن راجاݨی صدا تائیں قائم رہخے۔⁷۷۔جووہ او بیگو باݙݪاں تے آوݨ آݪو ہےہر آنکھ اُوے نا جوخے ۔آن او جکاں اُوے نا ماریو ہے۔ آن دھرتی تے خارا قبیلا ائیے رے کارݨ ماتم کرخے اِئیے میں کوئی شک کونی۔آمین ⁸۸۔ایشور پرمیشور ائیاں کہیو۔ہُوں اوّل آن آخر ہاں او جکو ہے۔ جکو ہُوتو ۔جکو آوݨ آݪو ہے۔⁹۹۔ہُوں یوحنا تھارو بھائی آن یسوع مسیح ری مُصیبت راجاݨی آن صبر میں تھاں بھیݪو ہاں۔ جکو ایشور رے شٻدھ آن یسوع مسیح ری گواہی رے کارݨ ائیے ٻیتٹ میں ہُوتو جکو پتمس کہلاوئی۔ ¹⁰۱۰۔ایشور رے ݙن آتما آ گیو میں آپ رے لارے نرخنگے ری اُونچی آواز خُݨی۔ ¹¹۱۱۔آن مناں حکم ملیو۔جکو کئیں تیں جویو ہیں اُوے ناں کتاب میں لِکھ لے آن اوے نا خاتاں مَݙڑیاں میں بہیر کر۔ائیاں کہ اِفسس آن سمرنہ آن پرگمن آن تھواتھیرہ آن ہیرودیس آن فلدیفیہ آن لودیکیہ۔¹²۱۲۔ہوں مُڑیو آن جویو کہ کہڑی آواز میں خاں باتاں کرئی وی آن جݙے ہوں مڑیو تو میں خونے رے خات ݙِیا جویا۔ ¹³۱۳۔آن او اُواں ݙینہیاں رے بِچ میں ہیک آدم زاد اُبھوڑو ݙتھو۔جکو را پَگاں تائیں گابھا پہیرڑیو ہُوتاآن آپ رے خینے تے خینو بند ٻاندھیوڑو جویو۔¹⁴۱۴۔اُوے رو ماتھو آن باݪ اُون آݪی کر بلکہ برف آݪی کر چِٹے ہوتے۔ ¹⁵۱۵۔آن اُوے ری آنکھیں باخݙے ری ٹانڈے آݪی کر ہوتے۔اوے را پَگ خاص چاندی آلی کر جکݨ بَٹھی میں تپایا گیا ہوتاآن اُوے ری آواز زور خان بہݨ آݪے پاݨی آݪی کر ہُوتی۔ ¹⁶۱۶۔آن اُوے رے خاجڑی ہاتھ میں خات تارا ہُوتاآن اُوے رے مانݙھے میں خاں ٻیہیاں دھاراں آݪی تیز تلوار نخرتی پئی۔اُوے رو مانݙھو ایݙو چمکتو پیو جیکر خورج آپ ری تیز تَپش خاں چمکتو ہتو۔¹⁷۱۷۔جݙے میں اُوے جویو ہوں اُوے رے پَگاں میں موُڑے آݪی کر کھِر گیو۔اُوے آپ رو خاجڑی ہاتھ میں تے راکھیو آن کہیو، گھٻرانی،ہُوں اوّل آن آخر ہاں۔ ¹⁸۱۸۔آن ہُوں جیوتو ہاں۔ہُوں مُر گیوترو پر جو ہوں صدا جیوتو رہیخ مر ݨ آن جیو ݨ رے کُونچے میں کڈھی ہے۔¹⁹۱۹۔ پݨ جکو تیں ݙِٹھو جکو تیں پیو۔آن جکو ائیے خاں پچھے ہوݨ آݪو ہے اِئیے نا جو لے۔ ²⁰۲۰۔جکو خات تارا مانجے خاجڑی ہاتھ میں تیں ݙِٹھا ہُوتا۔آن خونے را خات ݙِیاجکو تیں ݙِٹھا خات تارا او خات مَݙڑیاں را ݙُوت ہے۔آن خات ݙِیا خات مَݙڑے ہے۔

Chapter 2

¹۱۔ افسس ری منڈلی رے دُوت نا لِکھ کے جکو تاجے خاجڑی ہاتھ میں خات تارا لیوڑا ہے او اے فرماوی او کے خونے را خات ݙیا دان میں پھیریں او فرمایو ہے۔ ²۲۔جکو تیں کہیو ہے تانجی ݙوکھی محنت آن صبر خاں ہوں واقف ہاں تو گندہ منکھاں نا کونی برداشت کر خگتو آن جکو گندہ ہے کونی ملتو آن جکو آپ رے آپ نا خنت کہی آن او کونی کہ اُواں نا آزمایا آن لوکاں اُواں نا کُوڑا خمجھیا۔³۳۔ ہُوں تاجے صبر آن شانتی نا جاݨئیں کہ توں مانجے ناں ری کرے ݙُکھ خہتے خہتے تھکو کونی ۔ ⁴۴۔پَݨ ہیکی بات خاں مناں تیخاں گِلہ ہے کے تیں میں خاں پہلی آݪی کر محبت چھوڑ ݙِنی ہیں۔ ⁵۵۔یاد کر کے تُوں کِتھ خاں کھِریو تو۔توبہ کر آن پہلی آݪی کر کام کر پݨ جے توں اے کونی کرتو ہُوں تے کڈھیں آئیخ تاجے ݙئیے نا ائیے جگہ خاں ہٹا چھوݪیخ۔⁶۶۔ پݨ تیں میں ہیک بات ہے جکو نیکلیوں کہیو ہے اُواں رے باتاں خاں تُو نفرت کرئیں جکاں خاں ہوں بھی نفرت کرئیں۔ ⁷۷۔جے تاجا کان ہے تو خُݨ کہ منڈلی خاں کی فرماوی او جکو غالب آخے ہُوں اُوے نا حق ݙئیخ او زندگی رے بݨ خاں کھاوے جکو ایشور رے خُورگ میں ہے۔⁸۸۔ سمر نہ ری منڈلی دوت نا لکھ جکواوشرو ع آن آخرہےجکومرگیوتوآن بݪے جی اٹھیو او اے کہیوئی پیو۔ ⁹۹۔ہُوں تاجی محبت نا آن غریبی نا اوݪکھئیں او۔اگر جے توں امیر ہے آن اُوے نا بھی جکو آپ رو آپ نا یہودی کہی پݨ او ہے کونی پر خیطان ری منڈلی خاں ہے جکو تاجی گِلیا کرئی۔¹⁰۱۰۔ جکو تکلیف تناں کھݨڑیں ہے اوے خاں ٻہی نی جوو تھاں میں کیئنک نا خیطان قید میں گھاتݨ آݪو ہے۔کیانکہ تھاری آزمائش ہو خگے آن تناں ݙَخ ݙن تائیں مصیبتاں خہیوݨے پڑخے۔مرݨ تائیں وفادار رہے آن ہُوں تھاناں زندگی رو تاج ݙئیخ۔ ¹¹۱۱۔جکے را کان ہے او خُݨے کہ آتما منڈلی خاں فرماوی او جکو غالب آخے اُوے نا ِجی موت خاں کوئی نقصان کونی ہُوے۔¹²۱۲۔ آن گمن ری منڈلی نا لکھ کے جکے کَڈھی ٻہیاں پاخاں آݪی تلوار ہے او ائیاں فرماوی وو ۔ ¹³۱۳۔مناں خٻر ہے کہ تُوں جِتھے رہیں اُتھے خیطان رو تخت بھی ہے۔تُو اجاں تائیں مانجے ناں تے قائم رہیو ہیں۔آن تیں اِترے بݪا تائیں مانجو انکار کونی کیو جݙے مانجو ہیک گواہ اِنتپاس نا خیطان رے ہُوتے قتل کیو گیو۔¹⁴۱۴۔ پݨ مناں تیخاں کئینک باتاں خاں گلہ ہے۔یعنی تھارے بِچ میں کئینک منکھ ہے جکو بلعام ری تعلیم تے خَختی خاں قائم ہے۔جکے بنی اسرائیل رے خامو بلق نا تھݙو ݙِراوݨ آݪو پتھر راکھݨ ری تعلیم ݙے جیکر کہ او بھوتاں رے اگیا قربانی خاں کھاوی آن حرام ک کرئی۔ ¹⁵۱۵۔ائیے آݪی کر کہ کہیں تھاں میں بھی ماݨخ اہیڑا ہے جکو نیکلیوں ری تعلیم تے خَختی خاں قائم ہے۔¹⁶۱۶۔ پݨ توٻہ کر۔ آن جے تُو توٻہ کونی کرتو تو ہُوں تے کوڈھی بیگو آئیخ رو آن ہُوں آپری مانݙے ری تلوار خاں خلاف بِڑئیخ۔ ¹⁷۱۷۔جکے را کان ہے او خُݨے آتما مندلیاں خاں کی کہی پیو۔جکو غالب آخے ہُوں اُوے نا آکاشی ٻاٹی ݙئیخ آن آچھو پتھر ݙئیخ جکے تے نئو نا لکھیوݪو ہُخے جکے اُوے نا حاصل کرݨ آݪے خاں خوائے کوئی کونی اوݪکھتو ہوخے۔¹⁸۱۸۔ تھواتھیرہ ری منڈلی رے دُوت نا لکھ ایشور رو ݙیکرو جکے رے آنکھیں باخݙے رے ٹانڈاں آݪی کر ہے آن جکے را پگ خالص پیتڑ آݪی کر ہے او ائیاں فرمایو۔ ¹⁹۱۹۔تے جکو کئینک کہیو ہوں اُوےنا اوݪکھئیں تاجی محبت ایمان آن خیواہ آن تاجو صبرو تحمل خاروں جاݨئی ہُوں آن جکو تنا بݨا کہیو ہے او پہلی خاں وی گھݨا ہے۔²⁰۲۰۔ پݨ تیخاں مناں ہیک گلیا ہے کے تیں ایزبل ناجکو آپ ر ے آپ نا بھڳتیاݨی کہ21ی۔اُوے نا برداشت کیو ہےاو آپ ری تعلیمات خاں مانجے منکھاں نا دوکھو ݙئی کہ او زنا کاری کرے آن بھُوتاں ری قربانی کھاوے۔ ²¹۲۱۔میں اُوے نا موقعو ݙنو کہ او توٻہ کرے پݨ او بد اخلاقی خاں کونی مُڑتو۔²²۲۲۔ جوؤ اُوے بِچھاݨے تے خُواݨئی ہُوں آن جکو جوانی بھیݪا زناکاری کرتا تا او اُواں نا موٹی مصیبت میں ناکھئی جِتی تائیں او اُوے کاماں خاں جکو کرتا توٻہ کونی کرتا۔ ²³۲۳۔ہُوں اوئاں رے ٻاݪاں نا جان خاں مارِخ آن خارے منڈلیاں نا خٻر ہُوخے کہ ہُوں ہی ہاں جکو خیالات آن دِلاں خاں واقف ہاں ہُوں تھاں خاں ہر ہیک ناں اُواں نا رے کاماں رے مطابق انعام ݙئیخ۔²⁴۲۴۔ پݨ تھواتھیرہ را کئینک اہیڑا منکھ بھی ہے جکاں ائیے تعلیم تے عمل کونی کیو آن خیطان رے موٹے باتاں خاں نا واقف ہے۔ہُوں تھاناں کہیں کے تن تے گھݨو ٻوجھ کونی راکھاں۔ ²⁵۲۵۔ ہاں مانجے آوݨ تک جکو کئیں تھاں کَڈھی ہے اُوے نا تکڑو راکھو۔²⁶۲۶۔ جکو غالب آوے آن مانجے کاماں رے مطابق آخر تک عمل کرے ہوں قوماں تے اِختیار ݙئیخ۔ ²⁷۲۷۔او اواں تے لوہ ری ݙنڈی خاں راج کرخے جکݨ مِٹی رے ٹھیکر را ٹوٹا ٹوٹا ہُو جاخے۔ ²⁸۲۸۔جکݨ میں آپ رے پِتا خاں اِختیار پایو ہے ہُوں اُوے نا صبح رو تارو ݙئیخ۔ ²⁹۲۹۔آن جکے را کان ہے او خُݨے کے منڈلیاں خاں آتما کی کہی وی۔

Chapter 3

¹۱۔ آن سردیس ری ایمانداراں ری منڈلی نا لِکھ جکے رے بھیݪو ایشور ری خات آتماواں آن خات خِتار ہے ایاں کہوئی وہ ہُوں تاجے کاماں خاں واقف ہاں تاجی بݙائی اے ہے کہ تُوں جیوتو ہے پݨ تُوں ہے مُووڑو۔ ²۲۔جاک آن جکو چیزاں باقی ہے آن جکو ختم ہووݨ آݪی ہے ایاں نا قاٻو کر ائیے رے کرے کہ میں تاجے کاماں نا آپ رے ایشور ری نظراں میں پُورو کونی پایو۔³۳۔ پݨ یاد کر کہ تیں کہڑے طریقے خاں تعلیم پائی آن خُݨی آن اُوے تے قائم رہ آن توٻہ کر آن جے تُوں جاگتو نیں رہیخ تو ہُوں چور آݪی کر آئیخ آن تَھاناں کݙے وی خٻر کونی پڑے کہ ہُوں تھاں تے آ پڑیخ۔ ⁴۴۔آن سردیس میں کئیں اہیڑا منکھ وی ہَتا۔جکاں آپ رے لباخ نا آچھو کونی کریو او آچھا گابھا پہیرے میں بھیݪا،بھیݪا بہیخے۔⁵۵۔ جکو غالب آخے اُوے نا اوہڑا گابھا پہرایا جاخے آن ہُوں اوے رو نا کتابِ حیات خاں کݙے وی کونی مِٹاواں۔آن ہُوں آپ رے ٻاپ رے آن ݙُوتاں رے خامو اُوے رو اقرار کرئیخ۔ ⁶۶۔آن جکے را کان ہُوے او خُݨ لے کہ آتما ایمانداراں ری منڈلی نا کی کہی۔⁷۷۔آن فلدلفیہ ری کلیساء رے ݙوت نا لِکھ ۔جکو قدوس آن خَچو ہے جکو داؤد خنت ری کُونچی راکھئی جکے رے کھولیوݪے نا کوئی بند کونی کرخگتو آن بند کیوڑے نا کوئی کھول کونی خگتو او ائیاں کہی وہ۔ ⁸۸۔ہُوں تھارے کاماں نا جاݨئی۔ جووہ کہ میں تھارے خاروں ہیک دروازو کھول راکھیو ہاں۔جکے نا کوئی بند کونی کر خگتو۔تھاں میں تھوڑو خیخ ٻَڑ ہے آن تھاں مانجے شٻد تے بوہا ہو آن مانجے ناں رو انکار کونی کیو۔⁹۹۔ آن جووہ او منکھ جکے رو اُٹھݨ ٻیخݨ خیطان رے ٹوݪے خاں ہے آن او جکو آپ رے آپ نا یہودی کہی پر ہے کونی او کُوڑا ہے۔ہُوں اُواں نا تیں ݙخا لے آئیخ آن تاجے پَگاں میں کھِرݨ تے مجبور کرئیخ اُوان نا ٹھاہ لاگے کہ مَناں تھاں خاں پریم ہے۔ ¹⁰۱۰۔کیانکہ تھاں مانجے صبر رے شٻد تے بُوہا ہو ائیے کرے ہُوں بھی آزمائش ری بِݪا تھاری حفاظت کرئیخ ائیے آزمائش ری بِݪا جکو دھرتی تے رہݨ آݪا رے خاروں بیگو جگت میں آوݨ آݪو ہے۔ ¹¹۱۱۔ہُوں بیگو آوݨ آݪو ہاں جکو کئیں تے ݙخا ہے اُوے نا قاٻو راکھ کیانکہ کوئی ٻجو تاجو تاج تیں خاں کھوخ نیں لے۔¹²۱۲۔ جکو غالب آخے ہُوں اُوے نا آپ رے ایشور رے پویتر گھر میں ہیک تھامبو بݨائیخ آن او کݙے وی ٻاہر کونی نِخرے آن ہُوں آپ رے ایشور رو ناں آپ رے ایشور رے شہر یعنی اُوے نُوئے یروشلیم خاں جکو آکاخ خاں مانجے ایشور خاں اُترݨ آݪو ہے اُوے تے آپ رو نُووں نا لکھخ رو۔ ¹³۱۳۔جکے را کان ہے وا او خُݨے کہ آتما۔کلیسیاواں خاں کی کہی وی۔¹⁴۱۴۔لودیکیہ ری کلیساء رے ݙُوت نا لکھ کہ۔جکو آمین آن خچو آن جکو خچو گواہ آن ایشور ری خاری خلقت تے حکم ہے ائیاں کہی وہ۔ ¹⁵۱۵۔ہُوں تاجے کاماں نا جاݨئی کہ نی تُوں ٹھاڈو نی گرم ہے۔کاش تُوں ٹھاڈو یا گرم ہُوونت۔ ¹⁶۱۶۔ائیے رے کرے کہ نی تُوں ٹھاڈو ہیں نی گرم ہے پݨ نیم گرم ہیں۔ائیے رے خاروں ہُوں تھاناں آپ رے مانݙھے خاں ٻاہر کاڈھ ناکھخ رو۔¹⁷۱۷۔ ائیے رے کرے کہ تُیں کہیو کہ ہُوں امیر ہاں آن ہُوں ݙگھ پئیخے آݪو ہاں آن مہاناں کئیں چیز ری کمی کونی۔پݨ تُوں کونی جاݨتو کہ تُوں کمبخت خُوارغریب آن اندھوآن اُگھاڑوہے۔ ¹⁸۱۸۔مانجی صلاح منو میں خاں باخݙے خاں تپایوڑو خونو مول رو لو۔آن آپ رے اگھاڑے پن ری خرمندگی نا ظاہر ہُوݨ خاں بچاوݨ رے خارو ٹھاوکا آچھا گابھا پہیرݨ رے خاروں لے لَو۔آن جوݨ رے خاروں آپ ری آنکھیاں نا لگاوݨ رے خاروں خُرماں لے لو۔¹⁹۱۹۔ جکے نا ہُوں پیارو راکھئیں اُواں نا تربیت ݙاݨ آن خکھاوݨ رے کرے ملامت آن جھَلئیں پݨ لاگو رہے آن توٻہ کر۔ ²⁰۲۰۔جووہ ہُوں در تے ابھوڑو کھڑکاوئیں پیو۔جکو مانجی ٻولی خݨ ری دروازو کھولئی تو ہُوں اُوے گھر میں جا رو تے اُوے بھیݪی ٻاٹی کھائیخ آن او میں بھیݪو۔²¹۲۱۔ جکو ائیاں کرخے ہُوں اُوے نا آپ بھیݪو تخت تے ٻِخاݨیخ۔جاں میں ائیاں کر تے آپ رے ٻاپ بھیݪو اُوے تخت تے ٻیخ گیو ہاں۔ ²²۲۲۔جکے را کان ہُوے او خُݨ لے کہ پویتر آتما ایمانداراں ری منڈلی نا کی کہوئی۔

Chapter 4

¹۱۔ ائیے باتاں خاں پچھے میں آکاخ تے ہیک دروازوکھُلیوڑو ݙٹھو۔آن جیکے نا میں پہلی نرخنگے ری آواز رے بھیݪو آپ رے بھیݪو باتاں کرتو ہُوئے خُݨیو ہَتو۔او کہی ایتھ اونچو آ رو ہُوں تھاناں خجو کجھ ݙکھاواں جکو ائیے باتاں خاں پچھے ہُوݨ آݪے ہے۔ ²۲۔اُوے بِݪا ہوں آتما میں آ گیو آن میں آکاخ تے ہیک تخت ݙٹھو جکے تے کوئی ٻیٹھوڑو ہَتو۔ ³۳۔جکو اُوے تے ٻیٹھو ہُوتو سینگِ یشب آن عقیق جہڑو جووݨ میں ہوتو۔او تخت رے چودھاروں دھنک ہَتی۔دھنک زمردکی جہڑی ݙکھاڑو ݙیتی ہوتی۔⁴۴۔ او تخت رے آہروں ٻاہروں چوئیس تخت ہے آن چوئیخاں تختاں تے چوئیخ بوڈھیا ٻیٹھا ہُوتا۔جکو آچھا گابھا پہیریوڑا ہوتا آن اُواں رے ماتھے تے خونے را تاج ہُوتا۔ ⁵۵۔تختاں میں خاں کھیوݨ آن گاج گرجتی آن طوفانی آوازاں آوتے۔تخت رے خامو خات ݙیا ٻݪتا ہَتا۔ائیے خات ݙِیا ایشور ری خات آتماواں ہتے۔⁶۶۔ تخت رے خاہمو بلور ری کاݪ آچھو خمندر ہتو تخت رے چَو گِرد چار جاندار ہوتا۔جکے رے آگھی لارے آنکھے جی آنکھے ہیں۔⁷۷۔ پہلو جِناور بَبر آݪی کر ہُوتو۔ٻِجو جناور ٹوھگڑے آݪی کر ہُوتو۔تیجو مناور منکھ آݪی کر ہُوتو۔چوتھو جناور بعَز آݪی کر ہُوتو۔ ⁸۸۔ہر ہیک جناور را چھَ چھَ پَر ہوتا۔آن اُواں رے اُونچا آن نیچا آنکھے جی آنکھے ہیں۔او ݙن رات اے کہوتا ہتا۔قدوس۔قدوس۔قدوس ایشور پرمیشور۔خاری اُمت رو باچھا جکو ہوتو۔جکو ہے۔آن جکو آوݨ آݪو ہے۔⁹۹۔جݙے چاراں جناوراں نا جکو تخت تے ٻیٹھا ہتا۔جکو خَداں تک جیوتا ہے۔اُواں بݙائی،عزت آن شکر گزاری کی۔ ¹⁰۱۰۔چوئیخ بُوڈھیا جکو اُوے رے خاہماں تخت رے ماتھے ٻیٹھا ہتا۔اُوے رے پَگاں میں کھِر آن نمخکاری کی۔آن اوے ری بھگتی کرݨ لاگا۔جکو خَداں تک ہے۔آن اے کہوتاوا۔آپ را تاج اُوے رے خاہماں راکھ ݙِناں۔ ¹¹۱۱۔تُوں جی ایشور پرمیشور مہما آن عزت آن قدرت رے لائق ہیں۔ائیے رے کرے کہ خاری چیزاں تیں جی بݨائے ہیں۔آن او تیاڑی جی مرضی خاں ہُوتی جکو بݨائے گیے ہوتے۔‎

Chapter 5

¹۱۔ پچھے میں ہیک منکھ نا تخت تے ٻیھٹوڑو ݙ ٹھوجکے رے خاجڑی ہاتھ میں۔میں ہیک کتاب ݙٹھی جکے رے بھیتر آن ٻاہر آݪی طرف لکھیوڑو ہو تو۔آݨ جکے نا خات ٹھپہ لگا تے بند کریو گیو تو۔ ²۲۔میں ہیک دُوت نا اونچی آواز خاں اے کہتو خُݨیو کہ کُݨ ائیے کتاب ری ٹھپو کھولݨ آن ائیے ری مہراں بھاگݨ رے قابل ہے۔³۳۔ آکاخ تے آن دھرتی تے یا دھرتی رے ہیٹھاں کوئی کونی جکو ائیے کتاب نا کھولݨ آن پڑھݨ رے قابل ہُووے۔ ⁴۴۔ہُوں گھݨو زور خاں رُنو کیانکہ کوئی وی ائیے قابل کونی ملیو جکو ائیے کتاب نا کھولے آن پڑھے۔ ⁵۵۔پݨ ہیک بُوڈھے مَناں کہیو۔نی رو جو یہوداہ ری پیڑھی رو شیر بَبر جکو داؤد ری نَخل خاں ہے۔جکو اڄاں جیوتو ہے۔ او جی ائیے کتاب نا کھولݨ آن ائیے ری خات مہراں نا کھولݨ رے قابل ہے۔⁶۶۔ میں ائیے تخت تے چاراں جانداراں خاخ بھتیو آن پوڑہاں رے بِچ میں ہیک باڈہیوڑو گھیٹو نا اوبھوڑو ݙٹھو جکے رے خات خینگ،خات آنکھیں اے ایشور ری خات آتماواں ہُوتے جکے نا ایشور خاری دھرتی تے بہیر کرئی۔ ⁷۷۔او گیو آن تخت تے ٻیٹھوڑے رے خاجڑی ہاتھ خاں کتاب لِنھی۔⁸۸۔جݙے اُوے او کتاب لِنھی تو چاراں جناوراں آن چوئیخ بُوڈھا جکے رے ہاتھ میں بربط آن خونے را پیالا جکو عود خاں بھریوڑا ہُوتا جکے میں بِخواخیاں ری پراتھناواں ہوتے اواں دھرتی تے کھِر تے گھیٹے با نمشکار کیو۔⁹۹۔ اُواں نئو گیت گایو۔تھیں ہی کتاب نا لیوݨ آن ائیے ری مہراں کھولݨ رے لائق ہو جکو باڈھیو گیو، آن آپ رے لوہی خان ایشور ر ے خاروں منکھاں نا ہر نَخل،ہر جٻان خاں آن ہر قوم خاں مول رو لِنھو۔ ¹⁰۱۰۔اُواں نا ہیک راجاݨی آن کاہن مہارے ایشور ری خیواہ رے خاروں بݨا ݙینو۔آن دھرتی تے راجاݨی کرئی۔¹¹۱۱۔ پچھے میں ݙِٹھو آن گھݨا ُݙوتاں ری جکو تخت آن چاراں جناوراں آن پوڑھاں رے آہروں ٻاہروں ہُوتا آواز خُݨی جکاں ری تعداد لکھاں آن کروڑاں میں ہُوتی۔ ¹²۱۲۔او اُونچی آواز خاں کہتا ہُوتا باڈھیوڑو گھیٹو جی ٻَڑ،مݙی،حکمت،عزت،مہماں آن بݙائی رے قابل ہے۔¹³۱۳۔مین خُݨیو کہ ہر پیدا تھیوڑی چیز جکو آکاش دھرتی رے اونچا دھرتی رے ہیٹھا آن خمندر تے آن جکو کئیک اواں میں ہُوتو کہتی پئی جکو تخت تے ٻیٹھو ہے اُوے گھیٹے ری بݙائی،عزت،جلال آن طاقت باچھائی خَدا تائیں رہخے۔ ¹⁴۱۴۔چاراں جناوراں کہیو ۔آمین ۔آن پوڑہاں کھِر تے نمشکار کریو آن اُوے ری بݙائی کئی۔

Chapter 6

¹۱۔ پچھے میں ݙٹھو کہ گھیٹے اُوے خاتاں مہراں میں خاں ہیک مہر کھولی آن چاراں جانداراں خاں ہیک ناں بھاری آواز خاں رڑے کرتے نا خُݨیو آؤ۔ ²۲۔میں ݙٹھو کہ ہیک آچھو گھوڑو جکے رے خوار ݙخا ہیک تیر کمان ہُوتی آن اُوے نا ہیک تاج ݙنو گیو آن او ہیک جیتݨ آݪے ری حیثیت خاں جیتݨ رے خاروں نخریو۔³۳۔جݙے گھیٹے ٻِجی مہر کھولی تو ٻِجے جناوراں نا ہیک اے کہیوتو خُݨیو۔ ⁴۴۔پچھے ہیک گھوگھوڑو جکے رو رَنگ راتو ہُوتو او ٻاہر نِخریو آن اُوے گھوڑے رے خوار نا موکل ݙنی گی کہ او دھرتی خاں خولح اُکھݨ آوے تاکہ دھرتی تے رہݨ آݪا ہیکے ٻِجے رو خُون کرئی آن گھوڑے رے خوار نا ہیک تلوار بھی ݙنی گی۔⁵۵۔ جݙے گھیٹے ری تیجی مہر کھولی تو میں تیجے جناور نا ائیاں کہیوتے خہاتھ میں ہیک تاکڑی ہے۔ ⁶۶۔میں چاراں جناوراں رے بِچ میں خاں اے کہیوتے خُݨیو۔کݨک دینار را خیر بھر آن جوَ دینار را تین خیر آن تیل آن پاݨی رو نقصان نی کر۔⁷۷۔جݙے گھیٹے چوتھی مہر کھولی تو چوتھے جناور نا اے کہیوتو خُݨیو۔آؤ۔ ⁸۸۔پچھے میں پیݪو گھوڑو جویو ائیے گھوڑے خوار ناں موت ھتو۔آن تعلیم آݪہ ائیے رے لارے ہَتا آن اُوے نا ہیک چوتھے حصے زمین تے اختیار ݙِنو گیو او زمین تے رہݨ آݪا نا تلوار، قحط، بیماری آن جنگلی جناوراں خاں مارخے رو۔⁹۹۔ جݙے گھیٹے پانچویں مہر کھولی میں قربانی ری جگہ تے ہیٹھا اواں آتماواں نا جووے جکو ایشور رے پویتر شاستر آن اُوے گواہی تے قاٻو رہݨ رے خبب خاں ماریا گِیاتا۔ ¹⁰۱۰۔او اُونچی آواز خاں رڑیں کرتی وی پر جکو خاراں تے حکم کرتی وی قدرت آݪو آن خچو ہے۔کترے تائیں دھرتی تے رھݨ آݪاں رو انخاف کرخے آن کِتے لگ مہارے لوہی رو بدلو کونی لیں۔ ¹¹۱۱۔اِئیے خاراں نا آچھو چوڑو ݙنو گِیو کہ اُواں نا تھوڑی دیر روکݨو ہے جترے تائیں تھاں بھیݪو خدمت کرݨ آݪو آن تھارو بھائی آن تھاری ٻہناں ری گݨتی پوری نی ہو جاوے جکاں نا تھاں آݪی کر ہُووݨو ہے۔¹²۱۲۔ جݙے گھیٹے چھیویں مہر کھولی تو میں اے جویو ہیک گھݨو زلزلو آیو آن خُورج کاݪے لبادے آݪی کر کاݪو ہو گیو آن پُورو چاند لوہی ہُو گیو۔ ¹³۱۳۔آن آخ را تارا دھرتی تے کھِریا جکݨ انجیر را کچا پھڑ خَردیاں میں جانکھ خاں کھِر جاوئی را۔ ¹⁴۱۴۔آکاخ لُک گیو۔جکر خط نا بیڑیو گیو آن ہر ہیک جبل آن ٹھانخو آپ ری جگاہ خاں ہِل گیو۔¹⁵۱۵۔ جݙے دھیرتی رے راجا آن گھݨے موٹے حَختے آن جرنیل آن امیر آن ݙاڈھا آن ائیے خاں ٹاڑ ٻِجا نوکر آزاد خاراں جبل ری کھاݨ میں آپ رے آپ نا لُکایا۔ ¹⁶۱۶۔اُواں جبل آن ٹکراں نا کہیو کہ مہاں تے کھِرو آن مہاناں اِئیے خاں جکو تخت تے ٻیٹھو ہے آن گھیٹے رے غضب خاں لُکایو۔ ¹⁷۱۷۔کیانکہ ائیاں رے غضب رو ݙن آ پُگوآن اِئیے رے خاہمو کُݨ ابھیج خَگئی؟

Chapter 7

¹۱۔ اِئیے خاں پچھے میں چار ݙُوتاں نا دھرتی رے چاراں کنڈاں تے اُبھوڑا جویا جکاں دھرتی رے چاراں ہواواں نا قاٻو خاں جھالے راکھیو ہُوتو تاکہ دھرتی تے خمندر تے یا کَہیں بَݨ تے کوئی ہوا نی چلݨ ݙیوے۔ ²۲۔پچھے میں ہیک ٻِجے ݙُوت نا ماتھے آکاخ خاں زندہ ایشور مہر ݙنوہڑی اُگݨ خاں آتے جویو جکے چارے ݙوتاں نا جکاں نا دھرتی آن خمندر نا نقصان ݙیوݨ رو بَچن ݙنو گیو ہُوتو اُواں نا اُونچی آواز خاں رڑے کر کَہیو۔ ³۳۔کہ دھرتی خمندر آن بَݨ نا اُوے گھڑی تائیں کوئی نقصان مَتے ݙَیا جتی تائیں مہیں آپ رے ایشور رے چیلاں نا ماتھے تے مہر نی لگاجے۔⁴۴۔ پچھے میں خُݨیو کہ ہیک لکھ چوئیخ ہزار نا مہر لگا رو چُگیا گیا او اسرائیل رے ہر قبیلے خاں چُگیا گیا ہُوتا۔ ⁵۵۔ٻاہرے ہزار روبن رے قبیلے خاں ٻاہرے ہزار جاد رے رے قبیلے خاں ٻاہرے ہزار آن آشر رے قبیلے خاں ٻاہرے ہزار نفتالی رے قبیلے خاں ⁶۶۔ٻاہرے ہزار منسی رےقبیلے خاں ٻاہرے ہزار شعمون رے قبیلے خاں ٻاہرے ہزار لاوی رے قبیلے خاں⁷۷۔ٻاہرے ہزار اشکار رے قبیلے خاں آن ٻاہرے ہزار زبولون رے قبیلے خاں۔ ⁸۸۔ٻاہرے ہزار یوسف رے قبیلے خا ں آن بنیمین رے قبیلے تے مہر لَگائی گی۔⁹۹۔ ائیاں باتاں خاں پچھے میں اے جویو کہ اُتھے ہر قوم ہر قبیلے آن ہر جٻان رے منکھاں رو ہیک موٹو ٹوݪو تخت آن گھیٹے رے خاہمو اُبھو ہتو اوچٹا گابھا پہر یو ڑا آپ رے ہاتھاں میں کھجی رے ݙاڑھے لئیے اُبھا ہَتا۔ ¹⁰۱۰۔آن او اُنچی آواز خاں ہولہ کر رہیا ہوتا،مگتی مہارے ایشور میں ہے۔او جکو گھیٹے بھیݪو تخت تے ٻیٹھا ہُوتا۔¹¹۱۱۔ خاراں ݙُوت جکو تخت رے ٻاہروں بوڈھیاں رے ٻاہروں آن چارے جناوراں رے ٻاہروں اُبھا ہَتا،اُوواں تخت رے خاہمو مانݙھے تاݨیں کھِر را نمشکار کیو۔ ¹²۱۲۔آن ایہ کہتا ہوا بھگتی کرݨ لاگا ”آمین“ بݙائی، مہماں، حکمت، شکر، عزت، قدرت، آن طاقت مہارے ایشور ری ہے۔جکو ہمیشہ تائیں ہے۔”آمین“¹³۱۳۔ پچھے بوڈھیاں میں خاں ہیک میں خاں پوچھیو۔ایہ چٹا گابھا پہریوڑا کُݨ ہے آن کِتھوں خاں آیا ہے۔ ¹⁴۱۴۔میں اُووے خاں کہیو۔ایشور کی تُوں جاݨئی؟ تو مناں کہیو اے او ہے جکو تیز تاوڑ میں نِخر را آیا ہے۔اُوواں آپ را گابھا گھیٹے رے لوہی خاں دھو را صاف کِیا۔¹⁵۱۵۔ اِئیے رے کرے او ایشور رے تخت رے خاہمو ہیں آن او ݙِن رات اُووے رے مقدس میں اُووے ری بھگتی کرئی۔او جکو تخت تے ٻیٹھو ہے اُوواں تے خیمہ زن ہوخے۔آن او کِݙے بُکھا کونی ہُوے۔آن نی کِݙے تِرخیا ہُوخے۔ ¹⁶۱۶۔آن نی کݙے اُوواں نا خُورج ری گرمی لاگخے۔ ¹⁷۱۷۔اِئیے رے کرے جکو گھیٹے رے تخت رے بھِتریا ٻیٹھا ہے او اِئیاں ری خَمبھاڑ کرخے۔آن اُوواں نا جیون رو پاݨی رے چشمے رے کوڈھی لے جاخے کیانکہ ایشور اُوواں را آنخو آچھا کرخے۔

Chapter 8

¹۱۔جݙے بّرے خاتویں مہر کھولی تو آکاخ تے تقریباً آدھو گھنٹو تک آواز چھپ رہی۔ ²۲۔بݪے میں خات ݙُوتاں نا ایشور رے حاضر ݙٹھا جَکے نا خات نرخینگا ݙِنا گِیا۔³۳۔پچھے ہیک ٻیجو ݙُوت آپ رے ہاتھ میں دھُونپ خاں بھریوڑو پیالو لئیے تھان تے اُبھو تو ائیے خاروں کہ نا پویتر مِنکھاں ری پراتھنا خاں اُوے خونے رے تھان تے چڑھایو جکو تخت رے خاہمے ہے۔ ⁴۴۔ݙُوت رے ہاتھ میں دھُونپ رو دھُوں وو اُٹھتو پویتر مِنکھاں ری پراتھناواں ایشور رے آگے پُگے۔ ⁵۵۔تُو ݙُوت دھونپ رو پیالو لے تھان رے باخݙے خاں بھَر لیو بݪے اُوے اُوواں نا نیچا دھَرتی تے ناکھیو جکے خاں طوفانی آوازاں گرجݨ لاگے آن بجلے پیدہ ہُووے بݪے ہیک موٹو بھونچال آیو۔⁶۶۔اُوواں خاتاں ݙُوتاں آپ رے آپ را نَرخینگا لیا آن پھُوکݨ رے خاروں تیار ہَتا۔ ⁷۷۔پہلکے ݙُوت آپ رو نرخینگو پھُونکیو تو باخݙے را ٹانڈہ لوہی بھِیݪو باخݙے نا دھَرتی تے ناکھیو جکے خاں دھَرتی رو ہیک تیج حیخو بَݨاں رو ہیک حیخو بݪے دھَرتی رو خارو چارو خَڑ گیو۔⁸۸۔ٻِیجے ڈُوت آپ رو نرخینگو پھُونکیو تو جبل جہیڑی موٹی چیز وی خَڑ گی تے خمندر میں جا کھِری۔ ⁹۹۔تو خمندر رو ہیک تیجو حیخو لوہی بݨ گیو جکے خاں ہیک تیجو حیخو خمندر را جانور مر گیا ہیک تیجو حیخو پاݨی تے بہݨ آݪو جہاز تباہ ہُویو۔¹⁰۱۰۔ پَچھے تیجے آپ رو نرخینگو پھونکیو جکے خاں ݙئیے آݪی کر ہیک موٹو تارو آکاخ خاں ہیک تیجو دَریاواں تے پاݨی رے چشماں تے کھِریو۔ ¹¹۱۱۔اُووے تارے رو ناں ناگ دُوناؔ ہَتو اُووے رے کھِرݨ خاں پاݨی رو ہیک تیجو حیخو ناگ دُوناؔ آݪی کر کھارو ہُو گِیو جکے خاں کھاخا مِنکھ مَر گیا۔¹²۱۲۔ چوتھے ݙُوت آپ رو نرخینگو پھُونکیو تو اُوے خاں خُورج رو ہیک تیجو حیخو اِئیے آݪی کَر چاند رو ہیک تیجو حیخو بݪے تاراں رو ہیک تیجے حیخے تے ݙوکھ آیو۔پچھے ہیک تیجو حیخو ٻُجھ گیو اِئیے خاروں ݙینھیں رے ہیک تیجو حیخو بݪے رات رے ہیک تیجو حیخے میں اجاݪو کونی رہیو۔¹³۱۳۔بَݪے میں جویو تو آکاخ رے بِچوں بِچ ہیک بعز نا اُݙے آن بݪے اُونچی ٻولی میں ایہ کہیوتے خُݨیو کہ افخوخ، افخوخ ،افخوخ اُوواں تے جکو دھَرتی تے رَہی وا۔کیانکہ باقی تہیناں ݙُوتاں رے نَرخینگاں رو پھُونکیو جاوݨ اجاں باقی ہے۔

Chapter 9

¹۱۔ بݪے پانچویں ݙُوت نرخینگو پھُونکیو تو آکاخ خاں ہیک تارو ٹُٹ رو دھَرتی تے ݙِخیجو۔اُووے تارے نا ہیک ݙنڈے تے لاگوڑی اُونݙے کھَݙے ری کُونچی ݙنہی گی۔ ²۲۔اُووے اوے ݙنڈے تے لاگوڑی کُونچی خاں اُونݙے کھَݙے نا کھولیو تو اُووے خاں ہیک موٹے دھُوئیں رو باݙݪ اُووے خاں ٻاہر نِخریو او بَٹھی آݪی کر تَپݨ لاگو۔اُووے دھوئیں خاں اندھارو ہوؤ آن ہوا بئیرو رُک گیو۔³۳۔بݪے اُووے دھوئیں خاں بچھواں ری طاقت آݪے تیݙے دھَرتی خاں ٻاہر نِخر آئے۔ ⁴۴۔جکاں نا ایہ حُکم ݙِنو گیو کہ او دھَرتی رے گھا یا کوئی وی خاوے بَݨ نا تباہ نی کرے صرف او اُوواں مِنکھاں نا نقصان پُگاخے جکاں رے ماتھے تے ایشوے ری مُہر لاگوڑی ہُوخے۔⁵۵۔ تیݙیاں ناں اُووے منکھاں نا ختم کرݨ ری کونی پَݨ صرف آن صرف پانچ مہیݨاں تک ݙُکھ دیوݨ ری موکل ݙِنی گی۔او ذہنی ݙُکھ پریشانی میں اِئیاں ہُوخے جاں بِچھو کہیں نا ݙَنگئی۔ ⁶۶۔اُووے گھَڑی ماݨخ مانگخے پَݨ اُووے نا کونی جُڑے۔او مانگخے پر موت اُووے خاں پَرہی بھجخے۔⁷۷۔ او تیݙے بِڑہاند رے خاروں گھوڑا بݨ جاخے۔اُوواں رے ماتھاں تے تاج آݪی کر کوئی چیز ہُوخے آن اُوواں را ماہنݙہ منکھاں آݪی کر ہُوخے۔ ⁸۸۔اُوواں رے ماتھے تے باݪ لُگایاں آݪی کر آن ݙانت شیراں آݪی کر ہُوخے۔ ⁹۹۔اِئیاں را خینہ بند لوہ را ہَتا اُوواں رے پانکھیاں ری آواز بِڑہاند میں بھَجݨ آݪے ڈِگھ گھوڑاں آݪی ہُوتی۔¹⁰۱۰۔ اُوواں رے پُوچھڑے بِچھواں رے ݙنگ آݪی کر ہُتے اِئیاں ری پوچھڑیاں میں اِئیاں منکھاں نا پانچ مہیݨاں تک نقصان ݙیوݨ ری طاقت ہَتی۔ ¹¹۱۱۔اُونݙے کھَݙے رو ظالم راجا ہیک ݙُوت ہَتو۔عبرانی میں اُووے رو ناں ابدونؔ آن یونانی میں اَپلیونؔ ہے۔ ¹²۱۲۔ݙُکھ تو پہلی لاگو ہَتو رو۔جوؤ اِئیے خاں بعد ٻے موتے آفتاں آوݨ آݪے ہے۔¹³۱۳۔ چھہیویں ݙُوت آپ رو نر خینگو پھونکیو تو میں خونے رے تھان رے خینگاں میں جکو ایشور رے خاہمو ہئیں اُوے خاں ہیک آواز خُݨی۔ ¹⁴۱۴۔اُووے آواز نرخینگے پھونکݨ آݪے چھہیویں ݙُوت نا کہیو۔اُوواں چار ݙُوتاں نا چھوڑ ݙے جکو فرات میں قید م ہے۔ ¹⁵۱۵۔اُووے چارے ݙُوتاں جکو اووے ݙِن اُووے مہیݨے آن اُووے خال ہر گھَنٹے بعد آزاد تھیتا ظاہر وا۔اُوواں تیجو حیخو منکھ مار ݙِنا۔¹⁶۱۶۔ گھوڑاں تے بِڑھݨ آݪے فوجیاں ری تعداد بِیخ کروڑ ہَتی۔ ¹⁷۱۷۔میں خَپنیے میں ایہڑا گھوڑاں تے چڑھݨ آݪا ݙِٹھاجکاں را خینہ بند باخݙے سنبل آن گندرخ آݪی کر ہَتا۔اُوواں گھوڑاں را ماتھا شیر بَبر آݪی کر ہَتا آن اُوواں رے مانݙھے خاں باخݙے دھُوں وؤ آن گندرخ نخرتی ہتی۔¹⁸۱۸۔ تیجو بھانگو مِنکھ اُوواں تہیناں آفتاں (باخݙے، دُھویں، آن گندرخ) خاں اِئیاں مَرخے جکو اُوواں رے مانݙھے خان نخرتی ہَتی۔ ¹⁹۱۹۔گھوڑاں ری طاقت اُوواں رے مانݙھے آن پُوچھڑیاں میں ہَتی اُوواں رے پُچھڑے لنڈیاں آݪی کر ہَتی آن اُوواں را ماتھا اہیڑا ہَتا کہ او منکھاں نا زخم ݙے خگتا ہَتا۔²⁰۲۰۔ باقی ٻِجا اِنخان او جکو اُوواں آفتاں خاں مُووا کونی او آپ رے کریوڑے تے کونی پچھتایو آن نی جی اُوواں خونے رے بَݨیوڑے بُتاں آن ݙیوتاواں ری پوجا کرݨ چھوڑی۔جکو نی جو خَگئی نی خُݨ خَگئی آن نی کام کر خَگئی۔ ²¹۲۱۔نی او مارݨ ، جادو گری، حرام کاری آن چوری خاں مُڑے کونی۔

Chapter 10

¹۱۔ پَچھے میں ہیک زور آورݙُوت نا آکاخ خاں اُترتے جویو۔او باݙݪاں میں بہیڑیوڑو ہُوتو۔آن اُووے رے ماتھے دھَنک ہَتی۔ اُووے رو مانݙھو خُورج آݪی کر آن اُووے را پَگ باخݙے رے تھانبھے آݪی کر ہَتا۔ ²۲۔اُووے رے ہاتھ میں ہیک چھوٹی کتاب کھُلیوڑی ہُوتی۔ آن اُووے خاجڑی پَگ خمندر تے آن خاٻڑی دھَرتی تے راکھیو۔³۳۔ پَچھے اُووے موٹی آواز میں رَڑ کئی جکݨ بَبر شیر ری رَڑ ہُووے۔جکݨ اُووے رَڑ کئی تو طوفانی آوازاں ری گرج خُݨائی ݙنھی۔ ⁴۴۔جݙے خات طوفانی آوازں ری گرج خݨائی ݙِنی تو ہُوں اُووے رے ٻاہروں لکھݨ آݪو جی ہَتو کہ آکاخ خاں ہیک آواز ایہ کہتے خُݨائی ݙِنی۔جکو خات طوفانی آوازاں کہیو، اُووے نا راز میں رہݨ ݙؤ۔⁵۵۔ پَچھے میں ہیک ݙُوت نا خمندر آن دھَرتی تے اُبھوڑو جویو جکے آپرو خاجڑی ہاتھ آکاخ ݙِخا اُونچو کریو۔ ⁶۶۔پَچھے اُووے آکاخ، دھَرتی آن خمندر میں موجود ہر ہیک چیز رے بݨاوݨ رو خانخ کھَݨ رو کہیو، ہمیں گھَݨی دیر کونی تھیے۔ ⁷۷۔پَݨ اُووے ݙینھیں جݙے خات ویں ݙُوت آپ رو نرخینگو پھوکݨ آݪو ہُووے تو ایشور رو بھید پورو تھی جاخے۔جکے رو وچن اُووے آپ رے چیلاں خاں کیو ہَتو۔⁸۸۔ اُووے آواز بݪے میں خاں کہیو۔ جاؤ اُووے کھلی کتاب نا ݙوت خاں لے ری کھولو جکو خمندر آن دھَرتی تے اُبھو ہے۔ ⁹۹۔پَچھے ہُوں اُووے ݙوت کوڈھی گیو۔آن اُووے خاں کہیو کہ او چھوٹی کتاب مناں ݙیوے۔اُووے مناں کہیو، کتاب لے ری آن اِئیے نا کھا جا رو۔پر اِئیے خاں تاجو پیٹ کھارو تھی جاخے۔جݙے کہ ایہ تاجے مانݙھے میں ماکھی آݪی کر مِٹھو ہُو جاخے۔¹⁰۱۰۔ میں او کتاب لے ری کھا چھوڑی۔آن او مانجے مانݙھے میں ماکھی آݪی کرمِٹھی ہَتی۔اُووے نا گِٹݨ خاں پَچھے مانجو معدہ کھارو ہُو گیو۔ ¹¹۱۱۔پَچھے ہیک آواز مناں کہیو۔تُوں بݪے خاں گھَݨے اُمتاں،قوماں،ہیک جہیڑی ٻولی آن راجاواں رے بارے میں پرچار کریخ۔

Chapter 11

¹۱۔ پَچھے مناں ݙنڈی جہیڑی ہیک لوح ری خیکھ ݙِنی گی آن مناں کہیو گیو کہ اُٹھی آن ایشور رے چڑھاوے ری جگہ آن اُوواں ری جکو اُووے میں بھگتی کرئی اُوواں نا کَچھ۔ ²۲۔پَݨ اُووے ری ہیکل رے ٻہارلے آنگݨ نا نی کَچھ۔کیانکہ ایہ غیر قوماں نا ݙِنو گیو ہے او اِئیے پویتر شہر نا ٻہیاں ماتھے چاݪیخ مہیݨاں تک خراب کرخے۔³۳۔پَچھے ہُوں آپ را ٻے گواہ ݙئیخ جکو ہیک ہزار ٻے خو خاٹھ ݙینھاں تائیں ٹاٹ را گابھا پہیر را پرچار کرخے۔ ⁴۴۔اُوہو ٻے گواہ جیتون رے بَݨ آن ٻے ݙئیا راکھݨ آݪے جگاہواں ہُوخے۔جکو دھَرتی رے ا یشور خیطان رے خاہماں اُبھا ہے۔ ⁵۵۔آن جے کوئی چاہوے تو کہ اُوے ناں نقصان ݙے تو اُوے رے مانݙھے خاں باخݙے نِخرئی ری آن اُوے رے دُخمناں ناں کھا جاوے ری جے کوئی چاہوے کہ اُواں نا نُقصان ݙے تو لازمی ہے کہ اِئیے آݪی کر ماریو جاوے۔⁶۶۔ اوے رے اے بَخ میں ہے کہ آکاش ناں بند کر ݙے کیانکہ اُوے ری پرچار رے ݙناں میں مِہے نیں بَرخے آن او ندیاں نا وے آپ رے بَخ میں راکھئی کہ اُواں نا لوہی بݨا خَگئی آن جِترے پھیرا چاہوے دھَری تے ہر طرح ری آفت لا خَگئی۔ ⁷۷۔آن او جݙے آپ ری گواہی ݙے چکا ہُوخے تَو جو حیوان تَڑے خاں نِخرخے او اُوے خاں بڑھاند کرخے آن اُوے خاں ݙاڈھو ہُوخے آن اواواں نا مار ناکھخے را۔⁸۸۔ آن اُوے ری لاش ائیے موٹے شہر رے چوک میں پئی رہیخے جو روحانی طور خاں سدوم آن مصر کہیو جاوئی آن جِتھے اُواں رو ایشور بھِی ٻوریو گیو تو۔ ⁹۹۔آن اُمتاں آن قَبیلاں آن جِٻاناں آن قوماں میں خاں مِنکھ اُوے ری لاش ساڑھے تیں ݙِن تک جوخے آن اُواں رے لاشاں نا قبر میں کونی راکھݨ ݙے۔¹⁰۱۰۔ آن دھَرتی تے رہَݨ آݪا اُواں تے خوشی مناخے آن راضی ہُوخے آن ہیکو ٻِجے نا خُوخڑے بہیر کرخے کیانکہ اُواں بہناں خَنتاں دھَرتی تے رہَݨ آݪے مِنکھاں نا ݙُکھ ݙِنہا تا۔ ¹¹۱۱۔آن خاہڈے تہیناں ݙِناں خاں پِچھے جیون ری آتما ایشور ری طرف خاں اواں میں بَڑی آن او آپ رے پَگاں رے بَل تے ابھیج گیو جݙے اُوے ناں جووَݨ آݪاں ٻہی گیا۔ ¹²۱۲۔آن اُواں آکاخ خاں ہیک موٹی آواز خُݨی۔جکے اُواں نا کہیو کہ اِکا اُونچا چڑھ آؤ را آن او باݙݪ میں آکاخ تے چڑھ گیِا آن اُواں را دُخمی اُواں نا جووتا وا۔¹³۱۳۔آن اُوے گھڑی ہیک ہیک موٹو زلزلو آیو آن شہر رو ݙخوؤں حیخو کھِر گِیو آن اِئیے زلزلے میں خات ہزار منکھ مَر گِیا۔آن باقی ٻہی گیا۔آن اُواں آکاخ رے ایشور ری بݙائی کی۔ ¹⁴۱۴۔ ٻیجو افخوخ ہُو چُکو رو۔جو۔تیجو افخوخ بیگو آخے۔¹⁵۱۵۔ آن خاتویں دُوت نَرخینگو پھونکیو۔تو آکاخ تے موٹے موٹے ٻولے ایہ کہتے آئے کہ ایہ دُنیا ری راجاݨی۔مہارے ایشور آن اُوے رے مسیح ری تھِی گی ری۔آن او خَداں تائیں راجاݨی کَرتو رھیخے۔¹⁶۱۶۔ آن چوئیخیں بوڈھیا جکو آپرے تخت تے ایشور رے خاہمے ٻیٹھا تا مانݙھے بھَر کھِریا آن ایشور رے آگھی خِیخ نِوایا آن کہیو۔ ¹⁷۱۷۔ائے ایشوراں را ایشور آن خاراں رو مالک۔تُو جکو ہے آن ہَتو۔مہیں تَناں دھنیواد کرئیں۔کیانکہ تیں آپ رو خاراں تے گھݨو اِختیار راکھ تے باچھائی کی۔¹⁸۱۸۔ آن قوماں رخِیج گِیے۔آن تاجو غضب اُواں تے آیو۔آن مووڑاں ری بِݪا آن پُگی ہے۔کہ اُواں اِنخاف کِو جاوے آن تُو آپ رے مِنکھاں خَنتان نا۔آن اُواں پَویتراں نا انعام ݙے۔ کی چھوٹا کی موٹا جَکو تاجے ناں خاں ٻہیئ۔آن اُواں ناں مار ناکھے۔جَکاں دھَرتی ناں تباہ کی ہے۔¹⁹۱۹۔ آن ایشور ری ہیکل آکاخ میں کھُل گی آن اُوے ری ہیکل میں اُوے رے وعدے رو صندُوق ݙخِیجو آن کھیوَݨ آن آوازاں آن گاجاں گاجَݨ لاگے آن زلزلو آیو آن موٹا موٹا گَڑا کھِریا۔ٖ

Chapter 12

¹۱۔ ھیک گھنو موٹو نشان آکاخ میں ݙٹھو، ھیک لُگائی [عورت] سورج ناں اوڈھے ٻیٹھی تی اُوے رے پگاں [پاؤں]رے نیچاچاند ھتو آن[ 12 ] ٻارے تارا[ستارا] رو تاج اُوے رے ماتھے تے ہتو۔ ²۲۔اُو اُمید [حاملہ] خاں ھُتی آن درد خاں رڑے کرتی وی اُو ٻاݪ جنن ری تکلیف میں ھتی۔³۳۔ھیک ٻیجو نشان آکاخ تے ݙٹھو ، جوؤ موٹو راتو [لال] اژدہا ݙٹھو جکے را خات [7 ] ماتھا [سر] آن ݙخ [10] خینگ ھتا آن خات تاج اُواں رے ماتھاں تے ھوتا۔ ⁴۴۔آن اُوے ری پوچھڑی [دم] آکاخ رو تیجو حیخو ستارا دھرتی تے ناکھیاآن اے اژدہا اُوئےلُگائی رے خامھوں ابھیج گیو جکو اُمید خاں ھُتی تاکہ اُوئے رے ٻاݪ ناں گِٹ جاوے۔⁵۵۔ اُوے ݙیکرے [بیٹے ] ناں جنیو جکو اُوہ ری ݙنڈی[عصا] تے خاری قموماں تے حکومت کرخے ،اُوئے رو ݙیکرو بیگو [جلدی] جھپٹ رو ایشور آن اُوے رے تخت رے کوڈھی پُجا ݙنھو گیو۔ ⁶۶۔اُولُگائی رن پٹ [بیابان]میں بھج گی جتھے ایشور اُوے ری جگہ بنائی ھتی ،جتھے 1260 ݙھیں تک اُوے ری پرورش کی جاوے۔⁷۷۔ آکاخ تے ھیک جنگ ھوئی میکائیل آن اُوے رے فرشتے ایئے اژدہا رے خلاف جنگ بِڑھیا، اژدہا تے اُوے رو فرشتو وی خامھوں بِڑھیا۔ ⁸۸۔پن اژدہا اِترو طاقت آݪو کونی ھتو کہ جِت خگھے ایئے رے خارو اُوے آن اُوے رے فرشتے خارو آکاخ تے کوئی جگہ کونی رہی ۔ ⁹۹۔موٹو اژدہا جکو پُرانو لُنڈ [سانپ] جکے رو ناں اِبلیس یا شیطان ہے جکو خاری دُنیا ناں دھوکو ݙئی جکے ناں اُوے رے فرشتاں بھیݪو دھرتی تے ناَکھیو گَیو۔¹⁰۱۰۔بݪے میں ھیک موٹی آواز آکاخ میں خُنی ،ہمیں نجات آن قُدرت آن بادشاہی مھانرے ایشور ری ہے آن ایئے رے مسیح رو اختیار ظاہر ہوؤ،آن جکو مھانرے بھائیاں تے الزام لگّاوئی او دھرتی تے ناکّھیو گَیو ،جکو مھانرے ایشور رے آگِی ݙھیں آن رات اُواں تے الزام لگّاوتو رہی۔¹¹۱۱۔ اُواں اُوے تے برےّ رے لوہی رے وسیلے خاں آن آپری گواہی رے ذریعے جیتو [فتح پائی ] اُواں آپ ری زندگی خاں پیار کونی کریو پن مرن قبول کریو۔ ¹²۱۲۔ہمیں آکاخاں تھیں خوشی کرو آن او جکو خارا اِتھے رہی ، پن اے خشکی آن سمندر تھاں تے افسوس کیانکہ اِبلیس تھانرےکوڈھی نیچو اُتریو، جکو گھنو ریخ خاں بھریوڑوہے کیانکہ اُوے نا خٻر ہے کہ اُوے رو وقت تھوڑو ھئیں۔¹³۱۳۔ جݙے اژدہا ناں محسوس ہوؤ کہ او دھرتی تے ناکھیو گیو رو تو اُوئے اُوے لُگائی رو لارو کیو جکے ݙیکرو جنیو ھتو۔ ¹⁴۱۴۔اُوئے ناں ٻے [2] باز را پر ݙینھاں گیا تاکہ او رن پٹ [بیابان] میں خاں اُݙ [اُڑ] اُوئے جگہ جاوئے جکو تیار کری گی ھتی جتھےاُوے ری ھیک زمانے یا آدھے زمانے تک اُوےری پرورش کری جاوے۔¹⁵۱۵۔ آن اژدہا مھانݙے خاں پانی کاڈھیو جاں سیلاب ھوئے تاکہ اُوے لُگائی ناں ٻُݙوئے۔ ¹⁶۱۶۔پن دھرتی اُوے لُگائی ری مددکری اُوئے آپرو مھانݙو [منّہ] کھولیو اُوئےپانی ناں پی گِی جکے پانی ناں اژدہا مھانݙےخاں کاڈھیو ھُتو۔ ¹⁷۱۷۔بݪے اژدہا ناں اُوئے لُگائی تے ریخ آئی آن او اُوئے ری نسل خاں بِڑھن گیو او جکو ایشور رے حُکماں ری فرمابرداری کرئی۔ آن یسوع ری گواہی ݙیوتا ھتا۔ ¹⁸۱۸۔آن او خُمندر ری بیڑوُ تے جا ابھُیجو۔

Chapter 13

¹۱۔ ٻݪے میں ھیک حیوان ناں سمندر خاں آوتے ݙیٹھو ، اُوے را ݙخ خینگ تے خات ماتھا ہوتا ، اُورے خینگھاں تے ݙخ تاج ہتا اورے ماتھے تے کُفر [کوڑ] را ناں لکھیوڑا ہتا ۔ ²۲۔ایہ حیوان جکے ناں میں ݙیٹھو اُوے ری خیکل تیݙے آݪی کاݪ ہتو ٻݪے اُوے را پڳ رینچھ آݪی کاݪ تے اورو مھانݙھو ببر جیڑو ہتو ٻݪے کاݪ [اژدہا،ناگ] آپ ری شکتی [قدرت] آپ رو خینگاخن تے موٹو اختیار اُوے ناں ݙے ݙینھو ۔³۳۔ میں ھیک حیوان ݙیٹھو جکے رے ماتھے میں ھیک پچیو ہتو پن ایہ پچیو ٹھیک ہو گیو ، تمام دُنیا حیران ہو ن اُوے رے لارے ہوئی ۔ ⁴۴۔انواں کاݪ[اژدہا،ناگ] ری وی پوجا کِی ، ایے واسطے کے اُوے آپ رو اختیار اُوے حیوان ناں ݙے ݙینھو انواں حیوان ری وی پوجا کِی اُنواں کہیو کون ایے جیڑو ہے ،تے کون ایے مقابلے میں بِڑھ خگئیی۔⁵۵۔ ٻݪے حیوان ناں کوڑ [کُفر ] بکن اُوے تے مان کرن واسطے ھیک ٻیجو مانݙھو ݙینو اُوے ناں ٻیالیخ مہناں تک کام کرن رو اختیار حینو گیو ۔ ⁶۶۔حیوان آپ رو مانݙھو کھولیو تے ایشور رے خلاف کُفر [کوڑ ] بکن لاگو اُوے رے ناں ری بے عزتی کِی ٻݪے اُوے جگہ ری جتھے او رہتو ٻݪے اُنواں ری جکو آکاش تے رہتا ھتا۔⁷۷۔ اُوے حیوان نا موکل ݙینی کے پویتر آچھا منکھاں خاں بِڑھ تے اُنواں خاں ݙاڈھو ہوئے ،[زوراور] ٻݪے اُوے ناں ہر قبیلے رے لوکاں تے جیٻانا تے قوماں تے وی اختیار ݙینا گیا۔ ⁸۸۔ٻݪے خارا جکو دھرتی تے ہے جکے را ناں اَمر جیون ری بندی[کتاب]میں تے کائنات بناون خاں ہی کونی لکھیوں گیو جݙے او باݙھیوڑے گھیٹے کݙھے گیا تاکہ حیوان ری پوجا کرے۔⁹۹۔ جکے را کان ہوُوے او خُونے۔ ¹⁰۱۰۔جکے ناں قید ہون آݪی ہے او قید ہوخے جکو کوئی تلوار خاں قتل کرخے او ضرور تلوار خاں قتل ہوخے خچا آن صبر تے وشویاں رو اے ہی ٹائم ہے۔¹¹۱۱۔ ٻݪے میں ھیک حیوان آکاش خاں دھرتی تے آتے ݙیٹھو اُوے را ٻے خینگ ھُتا،او گھیٹے آن ناگ آݪی کاݪ ٻولتو ھُتو۔ ¹²۱۲۔اے پہلے حیوان رو خارو اختیار اُوے رے خامے اختیار میں لایو ٻݪے آن دھرتی تے رہون آݪاں خاں اُوے ری پوجا کرواتو ھتو،جکے رو پھٹ[زخم]بھلاں ہو گیو ہے۔¹³۱۳۔ او گھناں اجموتا بتاوتو اہتی تک کے لوکاں رے خامے آکاش خاں دھرتی تے باخݙھے برخاوتو ھتو۔ ¹⁴۱۴۔اُوے ناں اجموتابتاون ری کھُل ݙینی ہے ایے واسطے دھرتی تے رہون آݪاں ناں دھوکھو ݙے نِ کہیو کے حیوان ری عزت میں ھیک مورتی بناؤ اُوے ری جکو تلوار خاں زخمی ہویو ہے پن ہجے تک جیتو ھتو۔¹⁵۱۵۔ اُوے ناں کھُل ݙینی گِی کے او مورتی میں خاخ گھاتے تے اے مورتی ٻولے جکو اُوے ری پوجا کرن خاں انکاری ہووے اُوے ناں قتل کرے۔ ¹⁶۱۶۔او سرے عام خاص امیر غریب ناں آزاد غُلام ناں مجبور کرے کے او آپ رے خاجے ہاتھ آن پیشانی تے نیشان بنواوے۔ ¹⁷۱۷۔ایے حد تک کے اُنواں خارو مول لیون یا بیچن وی حیوان ری مُہر [نیشان ] خاں بغیر کونی ،اے [مُہر] نیشان اُوے رے ناں رو ھیخو ہتو۔¹⁸۱۸۔ ایے سمجھ[حکمت] کہلاوی جے کہی کوݙھے ہے تو او حیوان رو نمبر گِنے کیانکہ اے انسان رو نمبر ہے اُوے رو نمبر 666 چِھ خو چِھیا سٹھ ہے۔

Chapter 14

¹۱۔ آن میں جویو۔تو کی جوویں کہ ہیک برّہ کوہِ صحیونؔ تے اُبھو ہے۔آن اُوے بھیڑا ہیک لَکھ چُرتالیخ ہزار مانڑخ ہئیں۔جکاں رے ماتھے تے اُوے رو ناں آن اُواں رے ٻاپ رو ناں لِکھیوڑو ہے۔ ²۲۔بݪے میں آکاخ خاں ہیک ٻولی خُݨی جکو گھَݨے نَدیاں رے شور آن ݙاڈھی گرجَݨ ری آواز آݪی کر ہُوتی ۔آن جکو میں آواز میں خُݨی او اہیڑے بَربط بَجاوݨ آݪاں ری آواز جہیڑی ہَتی جکو آپ را بَربط بَجاتا وا۔³۳۔او تخت رے خاہمے آن اُوے چاراں جِناوراں آن بوڈہیاں رے آگھی ہیک نوؤ بھَجن گاوتا وا آن اُواں ہیک لِکھ چاݪیخ ہزار رے خِوا جکو زمین ݙے تے مول را لِنہا گِیا تا کوئی اُوے بھَجن نا کونی خیکھ خَگِیا۔ ⁴۴۔ایہ او ہے جکاں لُگاِیاں خاں بُرو کونی کِیو تو کیانکہ پَرݨیجوڑا کونی ہے۔ایہ برّے رے لارے لارے بَہی جِتھے او جاوئی۔ایہ ایشور آن برّے رے خارو پہلو پھَل(پھَڑ) ہُو تے منکھاں میں خاں مول را لیوڑا ہے۔ ⁵۵۔آن اُواں آپ رے مانݙھے خاں کَݙے کُوڑ کونی بَہایو او بے عیب ہئیں۔⁶۶۔ آن میں ہیک ٻِجے دُوت نا اَمر انجیل لیوڑی ݙِٹھو جکو آکاخ رے بِچوں بِچ اُݙتو وؤ تاکہ دھَرتی تے رہَݨ آݪے مِنکھاں آن ہر قوم آن قبیلا آن جٻاں آن نا راجیپے ری خماچار خُݨاوے۔ ⁷۷۔آن اُوے موٹی آواز خاں کہیو کہ ایشور خاں ٻِہیو آن اُوے ری بݙائی کرو۔کیانکہ اُوے ری عدالت ری بِݪا آن پُگی ری۔اوے رے آگھی ماتھو ٹیکو جکے دھَرتی آن آکاخ آن خمندر آن پاݨی رے چشماں نا بَݨایاں ہے۔⁸۸۔ آن اُوے خاں پَچھے ہیکے ٻِجے یعنی ٻِجے دُوت آ تے کہیو کہ کھِری ری او موٹی بابل کھِری ری۔جکے آپ ری حرامکاری ری دُندھ نَخے میں خاں خاری قوماں نا پِݪایو ہے۔⁹۹۔بَݪے ہیکے ٻِجے یعنی تیجے دُوت اِیاں خاں پَچھے آ تے موٹی آواز خاں کہیو کہ جکو کوئی اُوے حیواں آن اُوے ری موُرت نا ماتھو ٹیکخے آن اُوے نِخان نا آپ رے ماتھے یا ہاتھ تے لَگاخے۔ ¹⁰۱۰۔او ایشور رے قہر رو او پاݨی پِیخے جکو اُوے رے غضب رے جام میں خالص ناکھی گی ہے۔آن او پویتر ݙُوتاں رے خاہمو۔آن برّے رے خاہمو۔باخݙے آن گندھک رے عذاب میں۔ بہیڑیج تے تڑپتو رہیخے۔¹¹۱۱۔ آن اُوے رے عذاب رو دھُوؤں۔خداں تائیں اُٹھتو رہیخے۔آن جکو اُوے حیوان آن اُوے ری مورت ری بھَگتی کرئی۔آن جکو کوئی اُوے رے ناں رو نِخان راکھئی ہے۔اُواں نا ݙِن رات آرام کونی مِلتو۔ ¹²۱۲۔اِئیے میں اُواں پویتراں رو صبر ظاہر ہے جکو ایشور رے باتاں آن یسوع رے ایمان نا دل میں راکھئی۔¹³۱۳۔ بَݪے میں آکاخ خاں ہیک آواز خُݨی جکو مَناں کہَوتی ہُوتی کہ لِکھ لے۔آج خاں بَدھائی ݙئیں اُواں مُوڑاں نا جکو ایشور میں مَرئی۔آتما کہوَئی کہ ہاوے۔او آپ ری محنتاں خاں آرام کرخے کیانکہ اُواں را اعمال اُواں رے لارے لارے بُوہا آخے۔¹⁴۱۴۔ آن میں جویو تو کی جوویں۔ہیک چِٹو باݙݪ ہے اوے باݙل تے مُنش پُتر آݪی کر کوئی ٻِٹھو ھے جکے رے ماتھے تے خونے رو تاج آن ہاتھ میں تیکھی ݙاتری ہے۔ ¹⁵۱۵۔ آن ہیک بِجو ݙُوت ہیکل خاں نِکھریو آن اُوے نا جکو ݙݪ تے ٻیٹھو تو موٹی آواز خاں ہولو کر تے کہیو کہ آپ ری ݙاتری لگا آن باڈھ کیانکہ باڈھݨ ری بِݪا آئی ری کیانکہ دھَرتی ری فصل پکی آن تیار تھی ری۔ ¹⁶۱۶۔آن جکو باݙݪ تے ٻیٹھو ہَتو اُوے آپ ری ݙاتری دھَرتی تے لَگائی آن دھَرتی ری فضل بڈھیج گی۔¹⁷۱۷۔ بَݪے ہیک ٻِجو ݙُوت آکاخی ہیکل خاں نِخریو اُوے ݙِخا بھی تیکھی ݙاتری ہَتی۔ ¹⁸۱۸۔بَݪے ہیک ٻِجو ݙُوت جکے رو اِختیار باخݙے ماتھے ہَتو۔ بَلی چڑھاوݨ آݪی جگہ خاں نِخریو آن اُوے اُوے نا جکے ݙخا تیکھی ݙاتری ہَتی موٹی آواز خاں رڑ کر تے کہیو کہ آپر تیکھی ݙاتری لگا آن دھرتی رے فصل رے گُچھا باڈھ کیانکہ اُوے را انگور پک چکا را۔¹⁹۱۹۔ پَچھے اُوے ݙُوت آپ ری تیکھی ݙاتری دھرتی تے نا ناکھی آن دھرتی رے فصل نا باڈھیو آن ایشور رے غضب رے موٹے چَکے میں ݙے ݙِنو۔ ²⁰۲۰۔آن شہر رے ٻاہر اُوے چکے میں انگور پیخیا گیا آن لوہی کولوں(چکوں) خاں نِخر تے گھُوڑاں ری لگاماں تک چڑھ گیو۔آن ہیک ہزار چھے خو غَلوَہ تائیں گیو۔

Chapter 15

¹۱۔ بݪے میں ہیک ٻِجو نِخان آکاش تے ݙِٹھو جکو خاراں موٹو آن حیران کُن ہُوتو، اُتھے خات فرشتہ خاتاں آفتاں رے بھیݪے ہَتا۔ جکاں میں آخری آفت ایہ ہے۔جکے رے بھیݪے خُدا رو خارو قہر ختم ہُو گیو ہَتو۔²۲۔ میں ہیک شیشے رو خمندر ݙِٹھو جکے میں باخڈے شامل ہَتی آن خمندر رے ہیک پاخے منکھ اُبھوڑو ݙِٹھو آن جکو حیوان آن اُوے را بُت آن اُوے ناں رے عدد تے غالب آیا ہُوتا آن اُوے رے بھیݪو ایشور ری برکتاں ہُوتے۔³۳۔ او ایشور رے پجاری آن بّرہ را گیت گاوتا ہُوتا، اوے کام موٹا آن حیرت آݪا ہے،ایشور تُوں جی خَجا رو مالک ہیں تاجا مارگ ٹھیک آن بھلا آن خَچا ہے تُوں قوماں رو راجا خَچو۔ ⁴۴۔ایشور تیں خاں کُݨ کونی ٻیہے،آن تاجے ناں نا جلال کونی ݙیوے، تُوں اکیلو پاک ہیں خارے قوماں آخے آن تاجی بھَگتی کرخے آن تاجی خَچائی ظاہر ہُوخے۔⁵۵۔ائیے باتاں خاں پَچھے میں گواہاں رو خیمو ݙِٹھو جکو آکاخ تے کھولیو گیو ہَتو۔ ⁶۶۔او خات فَرشتہ جکاں رے بھیݪا خات آفتاں ہُتی آبدار آن چمک دار ہُتی چِٹو لباخ جواہر خاں بھَریوڑو آن خیناں تے خونے را بند ٻاندھ را پاک مقام خاں نِخریا۔⁷۷۔اُوے چاراں جناوراں نا جو خات خونے رے پیالہ جکو جیوتو آن صداں رہوݨ آݪے ایشور رے رے قہر خاں بھریوڑا اُوے خات فرشتہ ناں ݙِٹھا۔ ⁸۸۔ہیکل جکو ایشور رے جلال آن اُوے ری قدرت اُوے پویتر دھوئیں خاں بھَر گی۔کوئی بھی اُوے میں داخل کونی ہُو خَگتو۔اِتری تک کہ او خات فرشتہ بھی کونی جِتی لگ خات آفتاں پُوری نیں ہُو جاوے۔

Chapter 16

¹۱۔پچھے میں ہیک موٹی ٻولی خُݨی۔جکو خاتاں پھَریختاں خاں اِئیاں کہوتی ہُتی۔”جاؤ آن ایشور رے قَہر را خاتے پیالہ دھَرتی تے ڈھوݪو۔²۲۔ پہلکو پھَریختو گِیو آن اُوے آپ رو پیالو دھَرتی تے ڈھوݪیو،گھݨو بُرو آن تنگ کرݨ آݪو پھَٹ اُوئاں تے آیو، جکاں حیوان آن اُوے رے بُت ری پُوجا کی آن اُوے رو نِخان لگوایو۔³۳۔بِجے پھَریختے آپرو پِیالو خمندر میں ناکھِیو،اے مُوؤڑے منکھاں رے لوہی جہیڑو ہُو گیِو،آن خارا جانور اُوے میں مَر گیا۔⁴۴۔تیجے پھَریختے آپرو پِیالو دَریا آن چَشماں تے ڈھوݪیو، آن لوہی بَݨ گیو۔ ⁵۵۔ میں پاݨی رے پھَریختے ناں اے کہوتے خُݨیو،تُو اِنخاف کَرݨ آݪو ہَیں، جو ہُتو پویتَر ہَیں ،کِیانکہ تُو اے عدالت لایو ہَیں۔ ⁶۶۔کِیانکہ اُوئاں بھَلے مِنکھاں آن خَنتاں رو لوہی بہایو ،تَیں پئییݨ رے خارو اُوئاں ناں لوہی ݙِنو ۔او اِئیے را حق دار ہَے۔ ⁷۷۔میں باڈھݨ آݪی جگہ خاں خُݨیو۔”ہاں پَربھو پَرمیشور تُوں جکو خاری دھَرتی تے راجاݨی کَرئیں،تاجی عدالت بھَلی آن خَچی ہَے۔⁸۸۔ چوتھے پھَریختے آپ رو پِیالو خُورج تے ڈھوݪیو،آن موکل ݙِنی کہ مِنکھاں ناں باخݙے خاں خاڑے۔ ⁹۹۔آن مِنکھ گھَݨی گَرمی خاں خَڑ گیا،آن اُوئاں ایشور رے ناں تے ݙوھ لَگایو ،اُوے تے جَکو اِئیاں خارے آفتاں تے اِختیار راکھئی،اُوئاں توٻاہ نی کِی کہ اُوے رے ناں نا پَرتاٻ ݙیوَنت۔¹⁰۱۰۔پانچویں پھَریختے آپرو پِیالو حَیوان رے تَخت تے ڈھوݪیو،آن اَندھارے اُوے ری راجاݨی ناں ڈھَک ݙِنو،ݙوکھَن خاں مِنکھ آپ رے ڄٻاناں باڈھݨ لاگا۔ ¹¹۱۱۔اُوئاں آپری ݙوکھَن آن پھَٹ ری وجہ خاں آکاشی پِتا ری گِلیا کِی، اُوئاں ہَیݨاں تائیں جکو کام کیِا ہُتا۔توٻہ نی کِی۔¹²۱۲۔ چھہیویں پھَریختے آپرو پِیالو موٹے دَریا میں یعنی فَراتؔ میں ڈھوݪیو، آن اُوے رو پاݨی خُک گِیو، کِیانکہ اُگݨ خاں آوݨ آݪے راجاواں رے خاروں مارَگ تِیار کَرے۔ ¹³۱۳۔میں تِین گَندے آتماواں ݙِٹھے جَکو ݙیݙر جہیڑے ہُتے جَکو موٹے لُنڈ، حیوان آن کُوڑے خَنتاں رے مھانݙے خاں نِخَرتے پِئیے، ¹⁴۱۴۔اے خیطان رے آتماواں ہَے۔جَکو پَرچا ݙیوئی آن نِخان بَتاوی۔جَکو خاری دُنیا رے راجاواں کوڈھی گیا کہ اُوئاں ناں بھیݪا کَرے کہ ایشور جکو خاراں رو راجا ہَے۔اُوے رے قیامت آݪے ݙِینھیں پَڑھݨ رے خارو تیار کَرے۔¹⁵۱۵۔ جوؤ ہُوں چور آݪی کر آوئیں پِیو ، اُوے ناں دھَن ہَے جکو جاگتو رہئی آن آپ رے گابھاں ری رَکھی کَرئی کِیانکہ او اُگھاڑو کونی ہُووے۔ ¹⁶۱۶۔او اُوئاں ناں ہَیک جَگہ بھیݪا کرتا ہُتا جَکے رو ناں عِبرانی میں ہَرمجدون ہے۔¹⁷۱۷۔خاتویں پھَریختے آپ رو پِیالو ہوا میں ڈھوݪیو، پَچھے ہَیک موٹی آواز پویتَر جگہ خاں آن تخت خاں آئی، اے ہُوؤ رو۔ ¹⁸۱۸۔پَچھے بجلی آوازاں آن گاجاں ہُوئݨ لاگے آن ایہڑو موٹو زلزلو آیو جکو زمین رے شروع خاں کݙے کونی آیو۔ ¹⁹۱۹۔موٹو شہر تین بھانگاں میں بہنچیج گیو۔آن طاقت آݪا شہر تباہ ہُو گِیا۔موٹو شہر بابلؔ ایشور ناں یاد آیو کہ اُوے تے قہر تھیو جاوے۔²⁰۲۰۔ زمین را خارا ٹوٹا لُک گِیا،آن جبل بݪے کݙے بھیݪا نی ہُوا۔ ²¹۲۱۔آکاخ خاں مَݨ مَݨ را گَڑا مِنکھاں ماتھے برخیا، اِئیاں گڑا رے ݙُکھ خاں مِنکھاں ایشور ری گِلیا کی کِیانکہ مُخیبت گھَݨی خَطرے آݪی ہُتی۔

Chapter 17

¹۱۔ اُوواں خات ݙُوت میں خاں ہیک جکے او خات کوپ جھالیوڑا مناں کہیو اَرھا آؤ میں تناں اُوے گھݨی پاݨی ری خزا جوالیخ جکو پاݨیاں ماتھے ٻیٹھی ہے۔ ²۲۔جکے بھیݪا اے دھرتی را راجاواں بھونڈا آن دھرتی تے رھݨ آݪا ائیے بھونڈے رے مے رے نشے میں مگن ہُوتا۔³۳۔ ݙُوت مناں رݨ پَٹ میں لے گیا جِتھے میں ہیک لُگائی نا قرمزی رنگ رے ایڑے جانور (حیوان) تے ٻیٹھو ݙٹھو جکے را ݙخ خینگ آن خات ماتھا آن او کفر رے ناواں خاں بھَرجیوڑو ہُوتو۔ ⁴۴۔ایہ لُگائی بینگڑائی آن گلابی رنگ را گابھا پہریوڑا آن خونے خاں مانگھے گوہاں خاں بھَریوڑی ہُوتی اُوے رے ہاتھ میں خونے رو کوپ ہَتو۔جکو اوے ری بُرا کام آن گندے کاماں ری وجہ خاں بھَریوڑا ہُوتا۔ ⁵۵۔ائیے رے ماتھے تے اے لِکھیوڑو ہُوتو اے ہیک راز ہے کہ موٹو شہر بابلؔ، کسبیاں آن دہرتی ری مکروہات ری امّا ہے۔⁶۶۔ آن ہُوں اُوے لگائی نا خنتاں آن یسوع ری خاروں شہید ہُوݨ آݪا رو لوہی پیݨ خاں مست ݙٹھو آن گھݨا پریخان ہُوا۔ ⁷۷۔پݨ ݙُوت مناں کہیو کہ توں کیاں پریخان ہے ہُوں تَناں اُوے لُگائی آن جاندار رے بارے میں بتاویں جکو اُوے ناں اکھݨے پئی ہے۔او جاندار جکے را خات ماتھا آن ݙخ خینگ ہے۔⁸۸۔اے جاندار جکو تیں ݙٹھو تُوں آن ہمیں کونی ائیے جانداررے بارے میں پریخان ہُوخے جکو پہلی ہوتو پݨ ہیݨاں کونی پݨ آوݨ آݪو ہے۔⁹۹۔ پَݨ جکے میں عقل ہے او خات ماتھا،خات جبل ہے جکے تے او لُگائی ٻیٹھی ہے۔ ¹⁰۱۰۔آن او خات راجا ہے جکے میں پانچ راجا آیا را ہیک ٻِجو باقی ہے آن ہیک حالی تک آیو کونی پݨ جݙے او آخے تو کئینک تاݨی رہیخے۔¹¹۱۱۔ آن او جاندار جکو پہلی ہتو پݨ ہمیں کونی او خود وی آٹھووں راجا ہے آن خاتووں راجا میں خاں ہیک جکو موت ݙِخا جاوی وو۔¹²۱۲۔او ݙَخ خینگ جکو تائیں ݙِٹھا او ݙخ راجاہے جکے ناں ہیݨاں تک راجاݨی کونی مݪی پچھے ائیے جاندار خاں کئینک دیر رے خاروں راجا ری راجاݨی لیخےری۔ ¹³۱۳۔اوواں خاں خاراں ری ہیک خمجھ ہے آن اُواں خاری طاقت رو اختیار اُوے جاندار ناں ݙنو۔ ¹⁴۱۴۔او بّرے رے خلاف جنگ کَرخے۔پَݨ بّرو اُواں خاں زور ہُوخےکیانکہ او ایشوراں رو ایشور آن راجاواں رو راجا ہے آن جکو اُوے بھیݪا ہے او خارا ہیک آن چگیوڑا ہُوخے۔¹⁵۱۵۔ ݙُوت مناں کہیو جکے پاݨیاں ناں تیں جویو اُوے تے ہیک کسبی لُگائی ٻیٹھی تی آن او منکھ،اُمتاں آن قوماں آن اہلِ جِٻان ہے۔¹⁶۱۶۔ آن او ݙَخ خینگ جکو تے ݙِٹھا او آن جاندار اوے کسبی خاں نفرَت کرخےاو اوے نا بے بس آن اوگھاڑو کرخے آن اُوے آن اووے رو مانخ کھاخے آن پوری طرح باخݙے میں خاڑ ݙیخے۔ ¹⁷۱۷۔کیانکہ ایشور اُوواں رے دِلاں میں ناکھخے او اُوے رے مارگ تے بہیخےآن جݙے تائیں ایشور رے باتاں پُورے نیں ہُوخے او ہیک جہیڑی خَلاہ تے راضی ہو را راجاݨی اوے جاندار ناں ݙے ݙیخے۔¹⁸۱۸۔ او لُگائی جکے ناں تیں ݙِٹھی ہیں موٹو شہر ہے جکو دھَرتی رے راجاواں تے حکومت کڑئی۔

Chapter 18

¹۱۔ائیے باتاں خاں پَچھے میں ہیک ہیک ٻِجے ݙُوت نا آکاخ خاں اُترتے ݙِٹھو جکے نا گھَݨو اِختیار ہَتو آن دھَرتی اُوے رے پَرتاٻ خاں ݙئیے آݪی کر ہُو گی۔ ²۲۔اُوے موٹی آواز خاں رڑ کر تے کہیو کہ بابل عُظمی کھِری ری ہاوے کھِری ری۔او خیطان رو گھر بَݨی ری۔آن ہر نا پاک آتماواں رو اَݙو۔آن ہر نا پاک آن مکرُو پَکھیاں ری رہݨ ری جگہ۔ ³۳۔کیانکہ خارے قوماں اُوے ری حرامکاری ری غضب انگیز مَے ناں پی ری۔آن دھَرتی رے راجاواں اُوے بھیڑی حرامذادکی ہے آن دھرتی نا بیچݨ آݪا۔اُوے ری عیش آن عِشرت ری زیادتی رے کرے پئیخے آݪا ہُو گیا۔⁴۴۔بݪے میں آکاخ خاں ہیک ٻیجی آواز ایہ کہوتے خُݨیکہ او مانجی اُمت اِئیے میں خاں نِخر آ۔اِئیاں نی وے کہ تھیں اُوے رے پاپاں میں بھَیڑا ہو جاؤ۔آن اُوے ری آفتاں میں خاں کوئی تھاں تے ری آوے۔ ⁵۵۔کیانکہ اُوے را پاپ آکاخ لگ پُگا را۔آن اُوے ری گندا کام ایشور نا یاد آیا ہے۔ ⁶۶۔جہیڑو اُوے خَلوُک کِیو ہے اوہڑو جی تھِیں بھی اُوے خاں کرو۔آن اُوے نا اُوے رے کاماں رو ٻِیݨ تے بَدلو ݙو۔جکے پِیالے نا جِترو اُوے بھَریو۔اُوے نا اُوے خاں ٻِیݨ تے بھَر ݙو۔⁷۷۔جِترو اُوے آپ رو آپ نا ٹھاوکو بَݨایو آن عیاشی کی۔اُترو جی اُوے نا عذاب آن ݙُکھ میں ناکھ ݙو۔کِیانکہ او آپ رے مَن میں کہی وی۔کہ ہُوں باچھازادی بَݨ ری ٻیٹھی ہاں آن بانڈھی کونی۔آن کَݙے ݙُکھ نا کونی جوواں۔ ⁸۸۔ائیے خاروں ہیکئے ݙِن میں اُوے تے یہ آفتاں آخے۔یعنی موت آن غم آن ݙُکاڑ۔آن او باخݙے خاں خاݪ تے راکھ کر ݙِنی جاخے۔⁹۹۔ آن دھَرتی رے راجاواں جَکاں اُوے خاں حرامذادکی آن عیاشی کی ہے اُوے رے خَڑݨ رو دُھوؤں جو تے اُوے تے رو خے آن رووا پِٹو کرخے۔ ¹⁰۱۰۔آن اُوے رے عذاب رے ٻہی خاں اݪگا اُبھو ڑا کہیخے کہ ہائے ہائے او شہر موٹو۔او مضبوط شہر بابل۔ ہیکئی بِݪا تاجی عدالت آ پُگی۔¹¹۱۱۔ آن دھَرتی را بیوپاری اُوے تے روخے آن غم کرخے۔ہمیں کوئی اُواں رو مال کونی مول رو لے۔ ¹²۱۲۔او مال ایہ ہے خونو آن چاندی آن جواہر آن موتی آن روئی ری چیزان آن اَرغوانی آن ریشمی آن قرمزی گابھا آن ہر طرح ری باخ آݪی لَکڑی آن ہر طرح ری ہاتھی ݙانت ری کاریگری آن قیمتی لَکڑی آن ٹرانٻے آن لوہ آن خَنگِ مَر مَر جہیڑی کاریگری۔ ¹³۱۳۔آن دار چینی آن باخ آݪی عطر آن بَلسان آن لوبان آن مے آن تیل آن میدہ کھاوݨ آݪی چیزاں آن چاراں پَگاں آݪا جِناور آن رِڈھاں آن گھوڑا آن گاݙے آن منکھاں را بُت آن اُواں ری آتماواں۔¹⁴۱۴۔ ہمیں تَناں بھاوݨ آݪا میوہ تیں خاں جاوتا رہیا آن خاری ٹھاوکی آن مزیدار چیزاں تیں خاں جاوتی رہی او بݪے کݙے وی کونی ملے۔¹⁵۱۵۔ اِئیاں چیزاں نا بیچݨ آݪا جکو اِئیاں نا بیچ تے پئیخے آݪا بَݨیاہتا اُوے رے لوڑݨ رے ٻہی خاں اݪگا اُبھیج را روخے آن غم کرخے۔ ¹⁶۱۶۔آن کہیخے۔ہائے ہائے او موٹو شہر۔جکو روئی را گابھا آن اَرغوانی آن قرمزی گابھا پہیریوڑا ہے۔آن خونے آن جواہراں آن مو تیاں خاں بھَریوڑو ہَتو۔ ¹⁷۱۷۔اُوے را اِترا گھݨا پئیخا اُوے بِݪا ختم ہُو گیا آن ہر ہیک نا خُدا آن ہر ہیک جکو دَریا تے تِرئی آن ٻیڑی چلاوئی آن جکو وی خمندر رو کام کرئی او خارا اݪگا اُبھا رہیا۔¹⁸۱۸۔ آن اُوے رو خَڑݨ رو دھوؤں اُٹھتو جو رو اِئیاں رڑے کر اُٹھیا کہ کہیو شہر اِئیے موٹے شہر آݪی کر ہے۔ ¹⁹۱۹۔اُواں آپ رے ماتھے تے مِٹی ناکھی آن رو رو تے ماتم کرتا ہیُا اِئیاں رڑے کر اُٹھیا۔ہائے ہائے او موٹو شہر ۔جکر رے کرے او خارا جکو کݙھَیں خمندری ٻیڑا ہَتا۔اُوے ری قیمتی چیزاں خاں پئیخے آݪا بَݨ گیاآن کئینک دیر میں برباد ہُوگیا۔ ²⁰۲۰۔اے آکاخ آن اے پویتر و آن خَنتو اُوے تے راضی ہُوو کیانکہ اِیشور اِنخاف کر رو نیں تھارو پَلو لیو ہے۔²¹۲۱۔ بݪے ہیک ݙاݙھو ݙوت جکے خراخ رے پاٹ آݪی کرہیک موٹو پتھر کھَݨیو آن ایہ کہہ تر خمندر میں ناکھیو۔موٹو شہر بابل اِئیے آݪی کر زور خاں ناکھیو جاخے آن بَلے کݙے او کونی لابھے۔ ²²۲۲۔آن بربط بَجاوݨ آݪاآن گاوݨ بَجاوݨ آݪا آن بانخلی بَجاوݨ آݪا آن نرخِینگو پھُونکݨ آݪا ری آواز تیں میں بَݪے کَݙے خُݨائی کونی ݙیوےآن کہیں وی کاریگری رو کوئی وی کاریگر تیں میں بَݪے کونی پایو جاخے آن چکی ری آواز تیں میں کݙے وی خُݨائی کونی ݙے۔²³۲۳۔ آن تیں میں بَݪے کݙے وی ݙئیو کونی ٻݪے آن بَݪے تیں میں بیِنݙ آن بیِندݨی ری آواز کان تک کونی پُگے کیانکہ تاجا تَناں بیچݨ آݪا دھَرتی را امیر ہَتا آن تاجی جادؤئی گری خاں دھرتی ری خاری قوماں فریب کھاخے۔ ²⁴۲۴۔آن خَنتاں آن پویتراں را آن جِترا دھَرتی تے ماریا گیا اُواں خاراں رو لوہی اُوے میں ہے۔

Chapter 19

¹۱۔ اِئیاں باتاں خاں پَچھے میں آکاخ خاں ہیک موٹے ٹوڑے ری آواز ایہ کہوتی خُݨی کہ ہالیلُویاہ۔مُکتی آن مہماں آن قدرت۔مہارے ایِشوَر ری جی ہے۔ ²۲۔کِیانکہ او خَچائی آن اِنخاف خاں فیصلہ کرئی۔اِئیے خارُوں کہ اُوے اُوے گھَݨی گَندی لُگائی رو اِنخاف کِیو ہے۔جَکے آپری گندے کاماں خاں دھَرتی نا خَراب کیو۔اُوے آپ رے مِنکھاں رے خُون رو بدلو۔اُوےخاں لِیو ہے۔³۳۔ بَݪے ٻجے اُواں کَہیو کہ ہالیلُویا۔اُوے رو دھُووں خَداں تائیں اُݙتو رہیخے۔ ⁴۴۔آن او چوئیخے اَگواݨ آن او او چارے جِیو کھِریا آن اِیشوَر نا جَکو تَخت تے ٻیٹھو ہے خِیخ نِوا تے کَہیو۔آمین ۔ہالیلُویاہ۔⁵۵۔ آن تَخت میں خاں ہیک آواز ایہ کہیوتے نِخری کہ تھیِں خارا جکو جکو اِشوَر را مَنکھ ہو آن جکو اُوے خاں ٻہیوئی۔کی چھوٹا کِی موٹا ماھرے اِیشوَر ری بݙائی کرو۔⁶۶۔ ان بَݪے میں ہیک موٹے ٹوڑے جیہڑی آواز آن پاݨی رے شور ری آواز آن موٹی گاجاں جیہڑی آواز ایہ کہیوتی خݨی کہ ۔ہالیلُویاہ۔کیانکہ آپݨو پرمیشور قدرَت آݪو پرمیشوَر راجاݨی کَرئی۔⁷۷۔ آؤ آپاں خُوشی کراں آن جَشن مَناواں۔آن اُوے ر بَݙائی کراں۔اِئیے رے کرے کہ گھیٹے رو بِہیاں آیو رو۔آن اُوے ری لاݙی آپ رے آپ نا خِنگاریو ہے۔ ⁸۸۔آن ایشور اُوے لاݙی نا ایہ اِختیار ݙِنو کہ او چمکݨ آݪا۔آن آچھا خُوتی گابھا پہیرے۔کیانکہ خُوتی گابھا ایشوَر ری مِنکھاں را خَچائی را کام ہے۔⁹۹۔ آن اُوے مناں کہیو کہ لِکھ بَدھائی اُواں ناں ݙِنی جاخے جکو گھیٹے رے بِہیاں میں ٻاٹی کھاوݨ رے خاروں اَݨایوڑا ہُے۔آن اُوے مَناں کہیو کہ ایہ اِشور رے خَچے باتاں ہَئیں۔ ¹⁰۱۰۔آن ہُوں آپ رو خِیخ نِواوݨ رے کر اُوے را پگاں میں کھِریو۔آن اُوے مَناں کہیو کہ خبردار اِئیاں نیِں کر کیانکہ ہُوں تاجے آن تیاڑے بھائیاں رے بھیڑو کام کرݨ آݪو ہاں جکاں ݙِکھا یسوع ری گواہی ہے۔ایشور رے آگھی خِیخ نِواں کیانکہ یسوع ری گواہی ݙیوݨ نبُوّت ری آتما ہے۔¹¹۱۱۔ بَݪے میں آکاخ خاں نا کھُلیوڑو جَویو تو کی جَوئیں کہ ہیک نُقرو(آچھو) گھوڑو ہے آن جکو اُوے گھوڑے تے خَوار ہے او وفادار آن خَچو ہے۔آن خَچائی خاں فیصلہ کَرئی آن بِڑھئی ہے۔ ¹²۱۲۔آن اُوے رے آنکھَیں باخݙے رے جھاڑاں آݪی کر آن اُوے رے ماتھے تے ݙِگھ خارا تاج ہَئیں آن اُوے رو ہیک ناں لِکھیوڑو ہے جکو اُوے خاں ٹاڑ کوئی کونی جاݨتو۔ ¹³۱۳۔آن اُوے نا جکو گابھا پہیریوڑا ہے اُوے تے لوہی ناکھیوڑو ہے آن اُوے رو ناں ”ایشور رو شٻد“ ہے۔¹⁴۱۴۔ آن آکاخی فوجاں آچھا آن قیمتی چِٹا خُوتی گابھا پہیریوڑا آچھے گھوڑے تے خَوار ہُو تے اُوے رے لارے لارے بہیتی پئی۔ ¹⁵۱۵۔آن اُوے رے مانݙھے خاں تیز تلوار نِخری ہے تاکہ اُوے خاں قوماں نا مارخے آن او لوہ ری ݙندی خاں اُواں تے حکومت کرخےآن او گھَݨی قدرت آݪے ایشور ری گھَݨی ریخ آݪے انگوران رے رَخ کاڈھݨ آݪے ہود میں لَتاڑخے۔ ¹⁶۱۶۔آن اُوے رے جُبے آن خاتڑ تے ایہ ناں لِکھیوڑو ہے۔”راجاواں رو راجا آن ایشوَراں رو اِیشوَر“۔¹⁷۱۷۔ بَلے میں ہیک فَرشتے نا خُورج میں اُبھو ݙِٹھو آن اُواں خارا اُݙݨ آݪاں پَکھیاں نا ایہ کہ تے موٹی آواز خاں ہولو کیو کہ ایشوَر ری موٹی دعوت ناں کھاوݨ رے کرے بھیڑا ہُو جاؤ۔ ¹⁸۱۸۔تاکہ تھیں بادشاھواں آن فوجی خرداراں رو مانخ آن ݙاڈھے منکھاں رو مانخ آن گھوڑاں آ ن اُواں رے خَواراں رو مانخ آن خارے مِنکھاں رو مانخ کھاؤ کِی آزاد کِی نوکر چاکِی چھوٹا کِی موٹا۔¹⁹۱۹۔ بَݪے میں جَویو کہ او حیوان آن دھَرتی را بادشاہ آن اُواں ری فوج بھِڑی تھی تاکہ اُوے خاں جکو گھوڑے تے خَوار ہے اُوے ری فوج خاں بِڑہاند کرے۔ ²⁰۲۰۔آن او حیوان جھلیج گیو آن اُوے بھیڑو کوڑو نبّی وی ہَتو جکے اُوے رے خاہمو کرشمہ جواڑتو ہَتو جکے خاں اُوے اُوے خاں بھَٹکا چھوڑیو ہَتوجکاں حیوان رو نِخان پایو تو آن اُوے ری مورت نا ماتھو ٹیکیو ہَتو۔ایہ ٻِنہے باخݙے ری جھیل میں جیوتا ناکھیا گیا جکو گندھک خاں ٻڑئی۔²¹۲۱۔ آن جکو باقی بَچیا ہَتا او اُوے گھوڑے رے خَوار ری اُوے تَلوار خاں ماریا گیا جکو اُوے رے مانݙھے خاں نِخری ہَتی آن خارا پَکھی اُواں رو مانخ کھا تے ڈرھو کیو۔

Chapter 20

¹۱۔ ٻݪے میں آکاش خاں ھیک دوت ناں اُترتے ݙیٹھو جکے رے ہاتھ میں نرک ری کونچی تے جانجیر[زنجیر]ہتی۔ ²۲۔اُوے ساراں خاں موٹے ناگ یعنی کے کاݪ جکے ناں شیطان کہی اُوے ناں جھال تے ھیک ہزار برخ رے خارو ٻاندھ ݙیخے۔ ³۳۔اُوے ناں اُونݙی جگہ میں ناکھیو آن بند کرنِ اُوے تے مُہر چھاپ ݙینی جیتی تک ہزار برخ پورا نی ہوئے ایے واسطے کے قوماں ناں تھیڑے ،ایئے خاں بعد ضرور ہے کہ تھوڑی دیر رے واسطے کھولیو جاوے۔⁴۴۔ٻݪے میں خینگاخن [تخت] ݙیٹھا جکو اُوے تے ٻیٹھاتا نیا [عدالت]اُنواں رے حوالے کیو ٻݪے اُنواں رے آتماواں نا وی جویو جکے را خیخ پربھویسوع ری گواہی ݙیون تے ایشور رے وید رو پرچار کرن رے واسطے خیخ باݙیا گیا ھُتا نی تو اُنواں کئی حیوان ری پوجا کِی ہتی نی تو اُنواں رے بُتاں ری تلک ری چھاپ آپ رے ماتھے تے لگائی نی آپ رے ہاتھاں میں لی ہتی او پربھو یسوع بھیݪا راجائی کرخے۔⁵۵۔ باقی مُردا جیتا کونی کیا جیتی تک ہزار برخ پوراکونی ہو یا اے پہلکی قیامت ہے۔ ⁶۶۔دھن ہے او پویتر مینکھ جکو پہلکی قیامت میں بھیݪا ہوا ایڑے لوکاں نا ٻیجی موت رو اختیار کونی او ایشور تے مسیح را سنت ہوخے تے اُوے را ہاتھ ہزار برخ تک راجائی کرخے۔⁷۷۔جݙے ہزار برخ پورا ہو جاخے پچھے کاݪ [شیطان] قید خاں آزاد ہو جاخے ۔ ⁸۸۔پچھے او دھرتی رے چاروں طرف رے قوماں نا ناخ ناخ تے بیڑاندھ رے خارو بھیݪا کرخے او اییاں ہوخے جاں سمندر ری بیݪُو [ریت]۔⁹۹۔ او دھرتی رے تمام قوماں میں کھینݙھ گیو اوے سنتاں رے ٹوݪاں تے پیارے شہراں ناں گھیرلیو ٻݪے آکاش خاں باخݙھے آیو اُنواں ناں ٻاݪ ݙینو۔ ¹⁰۱۰۔کاݪ [شیطان] اُنواں نا دھوکھو ݙینو تو باخݙھے ری ٻݪتی ندی میں ناکھیوجتھے او حیوان تے کوڑا بھگت سنت نا کھیا گیاتا او رات ݙن ہمیشہ ݙوکھ میں ہوخے۔¹¹۱۱۔ٻݪے میں ایک موٹو چیٹو آچھو خینگاخن تے جکو اُوتے ٻیٹھو تو ݙیٹھو آکاش تے دھرتی اوے رے حضور خاں ناخ گِی ٻݪے اُنواں نا کانہی جگہ نی ملی۔ ¹²۱۲۔ٻݪے میں چھوٹے تےموٹے منکھاں نا اُوے رے خامے اوبھوڑا ݙیٹھا ٻݪے کتاباں کھولِے گیے،کتاب حیات، [کتاب ِمر] کتاباں رے مُطابق مِنکھاں رو نیا ٕ کیو گیو جکو وی اُنواں کیو تو۔¹³۱۳۔ٻݪے سمندر آپ را مُردہ ݙینا،ٻݪے موت علم ارواح وی آپ رے مہینا خاں مُردہ ݙینا اُنواں رو نیا ٕ اُنواں رے کارن رے مطابق کیو گیو ۔ ¹⁴۱۴۔موت تے عالمِ ارواح باخݙھے ری ندی میں ناکھیا گیا ،ایہ ٻیجی موت ہے۔ ¹⁵۱۵۔جے کہنی رو کتابِ امر [کتابِ حیات] میں ناں ہتھے آیو تو اُوے نا وی باخݙھے ری ندی میں ناکھیو جاخے۔

Chapter 21

¹۱۔پچھے میں ھیک نووے آکاش تے نووی دھرتی ناں ݙیٹھی کیانکہ پہلی آݪو آکاش آن دھرتی ختم ہووگِی ری ٻݪے سمندر وی نی رہیو۔ ²۲۔میں ایشور ری طرف خاں آکاش خاں ھیک پویتر شہر نووے یروشلیم ناں ݙیٹھو او ایئے آݪی کر ہویو رو ہتو جاں بینݙنی[دولہن] آپ رے بینݙھ رے خارو تیار ہووی۔³۳۔ میں تخت خاں اُونچی آواز خونی آن ݙیٹھی ایشور ری حضوری مِنکھاں بھیݪی ہے ٻݪے او اُنواں بھیݪو رہخے او اُوے را مِنکھ ہوخے ایشور آپ اُنواں بھیݪو رہخے آن او اُوے رو ایشور ہوخے۔ ⁴۴۔او اُنواں رے آنکھیاں را آنخو آچھا کرخے ٻݪے موت کونی رہے نی غم نی رون نی ݙُکھن پُرانے چیزاں جاتے رہخے۔⁵۵۔او جکو تخت تے ٻیٹھو اُوے کہیو ݙیکھو ہوں خارو کُجھ [نیا]نیوں بناں ݙیخ اُوے کہیو اے باتاں لکھ لے کیانکہ اے سچ او برحق ہے۔ ⁶۶۔اُوے میں خاں کہیو اے باتاں ہوگِی ہے الفا تے اومیگا ہوں ھاں یعنی کے اول تے آخر ہوں ھاں جکو تیرخو ہے اُوے ناں جیون رے چشماں خاں مُفت پیئن رے خارو موخت ݙایخ۔⁷۷۔ جکو عمل[غالب] کرای اوے ناں بھانگے رو وارث بنائیخ ہوں اُوے رو ایشور ہویخ آن او مہارو ݙیکرو ہوخے۔ ⁸۸۔پن بُزدلاں آن بے وشواس بُرا مِنکھ تے قاتلی آن حرامکاراں تے جادوگر بُتاں را پوجاری آن کوڑاں را ٹیکاناں باخݙھے ری جھیل میں ہوخے اے ٻیجی موت ہے۔⁹۹۔ خاتاں ݙوتاں میں خاں ھیک میں کݙے آیو جکے کݙِے خات پیالا ہے جکو خات پیالہ خات آفتاں خاں بھریوڑا ہتا آن اُنواں ناں کہیو۔ ¹⁰۱۰۔اییا آ ہوں تناں لاݙی یعنی برےّ ری لوگائی بتاٹیخ ٻݪے او مناں آتماں میں ھیک اُونچے موٹے جبل تے لے گیو اوتھے اُوے مناں پویتر یروشلیم ناں ایشور رے کݙھے خاں اُترتے ݙیٹھو ۔¹¹۱۱۔ شہر یروشلیم میں ایشور ری بݙائی ہتی آن اُوے ری چمک مہانگے پتھر جیڑھی ہتی یشب جیڑی بلور آݪی کاݪ بِلکُل آچھی ہتی۔ ¹²۱۲۔اُوے ری ھیک اُونچے خاں اُونچی کندھی[دیوار] ہتی جکے را ٻارے دروازا ہتا اُوےتے ٻارے ݙوت ہتا اُنواں دروازاں تے اِسرائیل رے ٻاراں قبیلاں [ٻیڑیاں] رو ناں ہتو۔ ¹³۱۳۔اُوگان[پورب]نی تین در ݙکھن[دکشین]نی تین در اُتر نی تین در آتھوون[پچھِم]نی تین در ہتا۔¹⁴۱۴۔ ایئے شہر رے ٻارے آئیراہتا اُوتے پربھو یسوع رے ٻاراں سنتاں رو ناں ہے۔ ¹⁵۱۵۔او جکو میں خاں باتاں کرتو ہتو اُوے کݙھے شہر رے دراں تے کندھیاں ناں کچھن رے خارو خونے رو گز ہتو۔¹⁶۱۶۔او شہر جکو چوکڑی آݪی کاݪ ہتو جݙے اُوے ناں کچھیو گیو تو لمبائی ،چوڑائی ، اُونچائی ھیکو جیڑی ہتی جݙے اُوے شہر ناں کچھیو تو ٻارے ہزار فرلانگ نِکلیے۔ ¹⁷۱۷۔بݪے اُوے اُوے ری دیوار ناں کَچھیو تو ہیک خو چاݪیخ پایو او منکھ ری ماپ ہے جکو فرشتے رو ہَتو۔¹⁸۱۸۔ آن او دیوار یشب ری بݨیوڑی ہُوتی آن او شہر صاف شیشے آݪی کر نِرو خونے رو ہُوتو۔ ¹⁹۱۹۔ آن او ے شہر ری بُنیاداں ہر طرح رے جواہراں بھریوڑی ہُوتی۔پہلی بُنیاد یشب ری ہَتی۔آن ٻِجی نیلم ری۔تیجی رات رے ݙئیے ری آن چوتھی زمّرد کی ری۔ ²⁰۲۰۔پانچویں سنگِ سلیمانی ری۔چھہیویں لعل ری۔ساتویں زبّر جد ری۔آٹھوِیں یاقوُتِ اخضر ری آن نویں یاقُوتِ اصفر ری ݙخویں یامنی ری اِگیارویں فیروزے ری آن ٻاہرویں یاقوتِ اَرغوانی ری۔²¹۲۱۔ آن ٻاہرے دَروازہ ٻاھراں موتیاں را ہَتا۔ہَر دَروازو ہیک ہیک موتی رو ہوتو۔آن اووے شہر رو چوک شفاف شیشے کی مانند خالص خونے رو ہُوتو۔ ²²۲۲۔آن میں اُوے میں کوئی ہیکل نی ݙِٹھی ائیے خاروں کہ ایشوراں رو ایشور قادر مطلق آن بّرو اُوے ری ہیکل ہے۔²³۲۳۔ آن او شہر خُورَج آن چاند رو مُتھاج کونی او اُوے ناں اجاݪو کرے کیانکہ ایشور رو پرتاٻ اُوے ناں اُجاݪو کر راکھیو ہے آن بّرو اُوے رو ݙِیو ہے۔ ²⁴۲۴۔آن قوماں اُوے رے اوجیخ میں بہیخے آن دھَرتی رے راجا آپرو پرتاٻ آن عزت اُوے میں لاخے۔ ²⁵۲۵۔آن اوے را دروازہ کَݙے ݙن را بند کونی وے آن اُتھے رات کونی وے۔²⁶۲۶۔آن او قوماں رے پَرتاٻ آن عزت اُووے میں لاخے۔ ²⁷۲۷۔آن کوئی چیز جکو نا پاک ہے یا نفرت ݙِواوئی یا کوئی منکھ جکو گھَٹیا کام کرئی یا کُوڑ گھَڑئی او اِئیے میں کَݙے وی کونی بَڑ خَگے۔ پَݨ صرف او جکو بّرے ری کِتاب ِ حیات میں لِکھیوڑا ہے۔

Chapter 22

¹۱۔بَݪے اُوے مَناں زندگی رے پاݨی رو ہیک دَریا بتایو جکو شیشے آݪی صاف ہَتو آن ایشوَر آن گھیٹے رے تخت خاں نِخرتو ہَتو۔ ²۲۔آن اُوے رے چوک رے بِچ بہتو ہَتو آن اُوے دریا رے وار پار زندگی رو بَݨ ہَتو جکو ٻاھرے پھَل ݙیتو آن اُوے نا خال رے ٻاھرے مہیݨا پھل لاگتا آن اُوے بَݨ را پتا قوماں ری شفا واسطے ہے۔³۳۔بَݪے کوئی لعنت کونی ہُووے بلکہ ایشور آن گھیٹے رو تخت اُوے میں ہوخے آن ایشور را منکھ اُوے ری بھَگتی کرخے۔ ⁴۴۔آن او اُوے رو مانݙھو جوخے آن اُوے رو نا اُواں رے ماتھے تے ہُوخے۔ ⁵۵۔آن پچھے رات کونی آن او ݙئیے آن خورج ری اُجاݪے را مُتھاج کونی ہُووے کیانکہ ایشوراں رو ایشوَر اُواں رو اُوجاݪو ہُوخے آن او خَدائیں بادشاہی کرتا رہیخے۔⁶۶۔ آن اُوے فِرشتے مَناں کہیو کہ ایہ باتاں خَچی آن مَنݨ جہیڑے ہے۔ایشوَر جکو نَبیاں ری آتماواں رو ایشوَر ہے۔آپ رے فِرشتاں نا اِئیے خاروں بہیر کَیا تاکہ جکے باتاں رو بیگو ہُووݨ لازمی ہے اُوے ناں آپ رے مَنݨ آݪے تے ظاہر کرے۔ ⁷۷۔آن جَو ہُوں بیگو آئیخ اُواں نا بَدھائی وے جکو اِئیے کِتاب ری نبُوّت ری باتاں تے بہیوئی وا۔⁸۸۔ ہُوں اوجی یوحنا ہاں جکے اِئیے باتاں نا خُݨیے آن ݙِٹھے ہے۔آن جکے فِرشتے خاں میں ایہ باتاں خُݨیے آن ݙِٹھے تو اُوے رے میں آپ رو خِیخ نِواوݨ لاگو جکے مَناں اِیہ باتاں جُوائے۔ ⁹۹۔تو اُوے مَناں کہیو کہ خَبردار ائیاں نِیں کر کِیانکہ ہوں تاجے آن تِیاڑے بھائی نَبیاں رو آن اُواں نا جَکو اِئیے باتاں تے بہیوݨ آݪاں جہیڑو آیشور رو ہیک شیواداری ہاں۔ایشور رے آگھی شیش نِواں۔¹⁰۱۰۔ پَچھے اُوے مَناں کہیو کہ تُوں اِئیے کِتاب ری نَبُوّت ری باتاں نا نیں لُکا خاراں نا خُݨا کِیانکہ وقت نِیڑو آیو رو۔ ¹¹۱۱۔جکو ظلم کرئی او ظلم جی کرتو جاوے آن جکو پَلیت ہے او پَلیت جی ہُوتو جاوے آن جکو خَچو ہے او خَچو جی ہُوتو جاوے آن جکو پویتر ہے او پَویتر جی ہُوتو جاوے۔¹²۱۲۔ جَو ہُوں بیگو آوَئیں پیو میاڑو اَجر میں ݙِکھا ہے آن ہُوں ہر ہیک نا کاماں رے موافق اَجر ݙئیخ۔ ¹³۱۳۔ہُوں اَلفا آن اُمیگا ہاں۔اول آنآخر شروعات خاں ہُوں ہاں آن آخر تائیں۔¹⁴۱۴۔ بَدھائی اُواں نا جکو آپرا جُبا دھووئی کِیانکہ زندگی رے بَݨ تے اِختِیار پاوخے آن او اِئیے دَروازاں خاں شہر میں بَڑخے۔ ¹⁵۱۵۔پَݨ کُتا،جادوگر،حرامکار،خُونی،بُتاں ری پُوجا کَرݨ آݪا آن جکو کوئی کُوڑ نا چاہوَئی آن ٻولئی او ٻاہر رہیخے۔¹⁶۱۶۔ پَربھو یسوع کہی وو کہ میں آپ رے فِرشتے نا تھاں ݙِکھا بہیر کِیو کہ او ایشور نا مَنݨ آݪے منڈلیاں نا اِئیاں باتاں ری گواہی آگھی ݙے۔کہ ہُوں داؤد ری اصل پیڑھی آنصبح رو چمکتو تارو ہاں۔¹⁷۱۷۔ آن آتما آن لاݙی کہیوَئی وی کہ تُوں آ۔آن جکو خُݨئی او وی کَہوے کہ آ۔آن جکو کوئی تِرخیو وے او آوے آن جکو کوئی چاہوے زندگی رو پاݨی مُخت لیوے۔¹⁸۱۸۔ ہُوں ہر اُوے مَنکھ رے کرے جکو اِئیے کِتاب ری نبوت ری باتاں خُݨئی اِیہ گواہی ݙَئیں کہ جے کوئی اِئیاں باتاں میں خاں کئینک وی بَدھاخے تو اِیشور او آفتاں اُواں تے بَدھاخے جکو اِئیے کِتاب میں لِکھِیوڑی ہے۔ ¹⁹۱۹۔جے کوئی اِئیے نبُوّت ری کِتاب میں خاں کئینک وی کاݙھخے تو ایشور اُوے رو حِیصو اُوے زندگی رے بَݨ آن پویتر شہر میں خاں کاݙھ ݙِیخے جکے رو اِئیے کِتاب میں ذکر ہے۔²⁰۲۰۔ جکو اِئیے باتاں ری گواہی ݙئی او اِیہ کہی کہ ہاوے ہُوں بیگو آوَئیں پیو۔ آمین۔اے پربُھو یسُوعؔ بیگو آ۔ ²¹۲۱۔پربھُو یسُوعؔ ری مہماں پویتر مِنکھاں رے بھِیڑی رہیوے۔آمین۔اے پربُھو یسُوعؔ بیگو آ۔